
PROF. STASIO ŠALKAUSKIO PEDAGOGIKA 
Jo 50-čių metų sukakties proga 


Pasiaiškinimas 


Prieš dvejus metus, pasibaigus mano doktorato egzaminams, 
prof. Šalkauskis man pasakė: „Tamsta dar per maža pamiršai“. 
Posakio prasmė man iš karto buvo aiški. Prof. Šalkauskis yra ma- 
no Mokytojas jau nuo 1926 metų, nors jo paskaitų pradėjau klau- 
syti tik 1928 m. ir su juo arčiau susidūriau tik 1930 m. Pirmoje 
eilėje filosofinės, o paskui ir pedagoginės jo idėjos formavo visą 
intelektualinį mano išsivystymą. Jų įtakoje studijavau užsienyje, 
rašiau disertaciją ir jų vedamas laikiau doktorato egzaminus. Sa- 
vaime suprantama, kodėl aš dar buvau per maža pamiršęs to, kas 
buvo ne mano, o prof. Šalkauskio. Ir šiandien aš esu dar per maža 
pamiršęs. Man dar yra sunku rašyti apie prof. Šalkauskį, nes man 
dar nėra visiškai aišku, kur baigiasi Mokytojo pažiūros ir kur pra- 
sideda mokinio. Tai ypač reikia pasakyti apie pedagogiką. 

Bet, iš kitos pusės, aš imuosi šito darbo su dideliu pietizmu. 
Prof. Šalkauskis man yra daug daugiau negu tik mokytojas pa- 
prasta šito žodžio prasme. Jis buvo pirmutinis, kuris mane pastū- 
mėjo į dabartinį mano kelią. Savo viduje aš esu juo sekęs, juo ža- 
vėjęsis ir su juo kovojęs. Ir šitasai išvidinis suaugimas, šitoji patria 
spiritualis', kurios žymių pasiliks visame mano gyvenime, kaip 
tik ir kildina pietistinį jausmą, be kurio negalima kalbėti apie arti- 
mą didžią asmenybę. Todėl ir šitas straipsnis skaitytojų tegul bū- 
na suprastas ne tik kaip teorinė apžvalga, betir kaip pagarbos bei 
meilės pareiškimas didžiajam mano Mokytojui. 


I. Filosofiniai pagrindai 
1. Filosofija ir pedagogika 


Kiekvienas tikras filosofas, filosofas, kaip jį suprato Platonas 
ir kuriam jis skyrė valdyti gyvenimą, būtinai prieina prie pedago- 
gikos. Visi didieji išminties mylėtojai, kurie šitos išminties ieškojo 
ne popieriui, bet gyvenimui, filosofines savo išvadas apvainikuo- 
davo pedagoginėmis sistemomis arba bent jų apmatais. Tai yra 
neišvengiamas filosofijos likimas. Gyvenimiškoji - ne knyginė ~ 
filosofija stengiasi gyvenime įsitvirtinti, stengiasi šitą gyvenimą 
perkeisti, perkurti ir sutvarkyti pagal savas koncepcijas. Filoso- 
fas, kuris didžiomis intuicijomis yra pažinęs gyvenimo idealą, ne- 
gali būti ramus, kol šitas idealas yra tik jame, ko! jis nėra perkel- 
tas į naująsias kartas ir kol jos šituo idealu negyvena. Filosofija 
miršta kartu su filosofu, jei jis nesugeba savo koncepcijų įtvirtinti 
savo amžiaus aplinkoje, 

Tuo tarpu tasai įtvirtinimas gali įvykti tik pedagoginių būdu. 
„Kiekviena gyva pasaulėžiūra, - sako H. Rolle, - kuri turi savy- 
je gyvenimui formuoti planą, išvidiniu būtinumu siekia tam tik- 
ros pedagogikos, iš kurios ji laukia nurodymų, kaip įkūnyti jo- 
sios skelbiamą gyvenimo idealą“*. Tai tinka ir filosofijai. Šian- 
dien yra aišku, kad kiekvienos pedagogikos pagrindas yra pa- 
saulėžiūrinis arba filosofinis. Bet šiandien taip pat vis labiau aiš- 
kėja, kad kiekvienos filosofijos atbaiga turi būti pedagoginė. Fi- 
losofija pagimdo pedagogiką, o pedagogika duoda filosofijai 
priemonių. Filosofija yra idėjų ir idealų kūrėja. Bet, kaip tokia, ji 
negali šitų idealų realizuoti. Čia ji būtinai yra reikalinga peda- 
gogikos paramos. Jei kuri nors filosofija nesusiformuoja savos 
pedagogikos, ji visados lieka tik teorijoje. Jai nėra jokios vilties 
pereiti į praktinį žmonių gyvenimą ir šitą gyvenimą pertvarky- 
ti, nes gyvenimo pertvarkymas pareina nuo ugdymo, o ugdy- 
mas nuo pedagogikos. Štai kodėl visi didieji filosofai buvo kar- 
tu ir pedagoginių sistemų kūrėjai, nes šitomis sistemomis jie no- 


* Vierteljahrschrift für wissenschaftliche Pädagogik. - 1926. - P. 24 


rėjo pakeisti savo meto ugdymą, o su ugdymu ir patį gyvenimą. 
Tai yra kiekvieno gyvenimo filosofo kelias. 

Toks pat kelias buvo ir prof. Šalkauskio. Šiandien prof. Šalkaus- 
kis Lietuvoje yra žinomas kaip vienodo stiprumo ir filosofas, ir 
pedagogas. Bet taip buvo ne visados. Filosofijos studijas prof. Šal- 
kauskis yra pradėjęs dar toli prieš karą. Tuo tarpu su pedagogika 
jis susidūrė tik Šveicarijos Fribūro universitete karo pabaigoje. 
Filosofinis prof. Šalkauskio išsivystymas buvo natūralus kelias į 
pedagoginę jo sistemą. Jo, kaip ir visų kitų pedagogų teoretikų, 
pedagogika yra ankštai susijusi su filosofinėmis jo pažiūromis, iš 
jų kilusi ir jomis paremta. Todėl bent bendriausių prof. Šalkaus- 
kio filosofijos žymių atskleidimas yra būtinas, norint suprasti jo 
pedagogikos charakterį. 


2. Prof. Šalkauskio filosofijos kilmė 


Prof. Šalkauskis kaip filosofas yra išaugęs iš Rytų - iš Solov- 
jovo. Rytų filosofija yra charakteringa tuo, kad ji nėra tiek racio- 
nalinė, kiek intuityvinė, kad ji paliečia ne tik žmogaus protą, bet 
visą jo būtybę ir atpalaiduoja visas jo galias. Vakarų filosofai 
daugiau apie idėjas mąsto, Rytų filosofai daugiau idėjomis gyve- 
na. Daug kas Rytų filosofiją laiko fantastine. Tuo tarpu ji tikru- 
moj yra gyvenimiškesnė negu Vakarų filosofija, nes ji kyla iš gy- 
venimo pajautimo, iš gyvenimo jausmo, iš susidūrimo akis į akį 
su gyvenimo gelmėmis. Rytų išmintis yra ne išskaityta, bet išgy- 
venta išmintis. 

Solovjovas, kuris Rytų filosofijos pradus galbūt geriausiai yra 
išvystęs,buvo pirmas filosofinis prof. Šalkauskio mokytojas. Vė- 
liau prof. Šalkauskis sakosi nutolęs nuo Solovjovo. Tebūna man 
leista čia pridurti, kad šitas nutolimas nuo rytietiškojo pasaulio 
suvokimo ir aiškinimo prof. Šalkauskio filosofijoje nėra didelis. 
Visos giliausios ir įdomiausios koncepcijos, kuriomis žavisi mū- 
sų jaunieji intelektualai, prof. Šalkauskio yra sukurtos Rytų iš- 
minties įtakoje. Šito teigimo čia negalime įrodinėti. Tai gal teks 
padaryti vėliau. Čia tik viena aišku, kad Solovjovo filosofija pa- 
liko neišdildomų žymių prof. Šalkauskio minties kelyje. 


Bet pats gyvenimas padarė, kad prof. Šalkauskis pasisavino ir 
Vakarų išmintį. Be Solovjovo, prof. Šalkauskio mokytojas buvo ir 
šv. Tomas Akvinietis, kurio pasaulėžiūroje susikaupė visa Vakarų 
dvasia. Fribūro universitete prof. Šalkauskis yra sistemingai išėjęs 
tomistinės filosofijos kursą ir šitos filosofijos įtakoje parašęs savo 
disertaciją - apie Solovjovo pasaulio sielos koncepciją. Šitas darbas 
buvo, bent prof. Šalkauskis taip įsitikinęs, nukrypimas iš Rytų į Va- 
karus. „Autoriaus disertacija apie pasaulio sielą Solovjovo filosofi- 
joje, - sako prof. Šalkauskis, - yra sykiu tiek dėkingumo, kiek ir 
emancipacijos išraiška atžvilgiu į filosofą, kuris pirmas yra sužadi- 
nęs autoriuje filosofijos meilę ir pakreipęs jį į savo minties vagą. 
Sužavėtas plačiu sintetiniu Solovjovo užsimojimu, autorius bandė 
išaiškinti ir pateisinti centrinę intuityvinio jo sintetizmo koncepci- 
ją, kuri, kad ir buvo tiek pačio Solovjovo, kiek ir jo sekėjų skelbia- 
ma prie kiekvienos progos, tačiau nebuvo iki šiolei sistemingai iš- 
dėstyta ir kritiškai patikrinta. Šitokiu sistemingos apologijos tikslu 
ir buvo autoriaus sumanyta minėtoji disertacija. Dirbdamas šitą dar- 
bą, autorius beveik iki pat galo, būtent, neprieidamas tik kritiško- 
sios jo dalies, turėjo vilties apginti Solovjovo koncepciją ir todėl vi- 
są laiką stengėsi išrodyti ją iš stipriausios pusės. Tačiau, kai teko 
viskas suimti krūvon, autoriui galutinai paaiškėjo, kad Solovjovo 
koncepcija apie pasaulio sielą negali būti pateisinta kritiškosios min- 
ties šviesoje. Tuo pačiu laiku aristoteliškos-tomiškos filosofijos stu- 
dijavimas autorių įtikrino, kad tarp Platono intuityvinio sintetiz- 
mo, kuriuo sekė Solovjovas, ir Aristotelio intelektualinio bei integ- 
ralinio sintetizmo, kuriuo sekė šv. Tomas Akvinietis, yra istorinės 
evoliucijos arba net skirtumo filosofinio subrendimo atžvilgiu, nors 
tarp jų dviejų apskritai nėra principialaus prieštaravimo, kaip kad 
tokio prieštaravimo nėra tarp romantinio jaunatvės idealizmo ir 
idealinės pilnutinio subrendimo nuotaikos“*. 


3. Integralinis sintetizmas 


Paskutinis sakinys parodo, kaip prof. Šalkauskis yra nusista- 
tęs dviejų didžiausių ir galingiausių filosofinių srovių atžvilgiu: 


* Logos. - 1926. - Nr.2. - P. 125. 


platonizino ir aristotelizmo. Būdamas jų abiejų įtakoje prof. Šalkaus- 
kis negalėjo pasisakyti nei tik už Solovjovą, nei tik už šv. Tomą. 
Jis norėjo Solovjovo pažadintą savo dvasios intuiciją suderinti su 
šv. Tomo sistemos išlavintu protu. Pats tad prof. Šalkauskio minties 
išsivystymas jį vedė integralinio sintetizmo keliu. Jo filosofijoje Rytų 
pradai yra derinami su Vakarų pradais, Rytų veizdėjimai yra pa- 
teisinami kritišku protu ir paremiami logiškais argumentais. 

Šiuo atžvilgiu prof. Šalkauskis savo filosofija kaip tik vykdo tą 
uždavinį, kurį jis stato visai lietuvių tautai: realizuoti Rytų ir Vaka- 
rų sintezę. Integralinis sintetizmas yra pirmutinė ir aiškiausia prof. 
Šalkauskio filosofijos žymė, kuri lemiančios įtakos turėjo ir jo pe- 
dagogikai. 


4. Idealistinis realizmas 


Platonas ir Solovjovas yra filosofai idealistai. Aristotelis ir šv. 
Tomas yra filosofai realistai. Prof. Šalkauskis, derindamas savo min- 
tyje abi šitas filosofines sroves, neatitrūko nuo realios būties, kaip 
Platonas. Bet jis nepaneigė nė aukštesnio idėjų pasaulio, kaip Aris- 
totelis. Platoniškųjų pirmavaizdžių šv. Augustino prasme koncep- 
cija prof. Šalkauskio filosofijoje yra labai gyva. Bet, iš kitos pusės, 
realybės pajautimas ir josios vertinimas čia taip pat nėra sunykęs. 
Prof. Šalkauskio filosofijos pagrindinė mintis yra ta, kad realybė sten- 
giasi pakilti ligi savo pirmavaizdžio ir su juo sutapti. Šiuo atžvilgiu prof. 
Šalkauskio filosofija yra idealistinis realizmas. 

Šitas pobūdis padaro, kad prof. Šalkauskis yra gyvenimo filoso- 
Jas. Nei savo disertacijoje, nei vėlesniuose veikaluose jis nespren- 
dė specialių gnoseologijos arba bendrosios metafizikos klausimų. 
Visa jo filosofija yra pavesta gyvenimo problemoms: gamtai, kul- 
tūrai ir religijai. Prieš keletą metų prof. Šalkauskis viename inter- 
viu yra pareiškęs norą parašyti visą gyvenimo filosofijos sistemą. 
Tikėkimės, kad šitas noras bus realizuotas, jei tik leis profesoriaus 
sveikata. Ligi šiol prof. Šalkauskio dėmesys buvo sukoncentruo- 
tas į kultūrą, ir kultūros filosofijoje jis yra pasiekęs žymiausių re- 
zultatų. 

Kultūros problema susidomėti prof. Šalkauskį vertė vis dides- 

nis jo atsidėjimas pedagogikos mokslui. Prof. Šalkauskiui buvo 
aišku, kad „visuomenės kultūringumas ir jos pedagoginė sistema 
turi vienas antram grįžtamos įtakos“*. Todėl „pedagogas, nesio- 
rientuojąs laisvai ir sąmoningai kultūros problemoje, bus visados 
linkęs nesąmoningai ir pasyviai plaukti su srove ir laiku ir nepa- 
jėgs sunaudoti aukštiems ugdymo tikslams tų galimybių, kurių 
yra laisvoje žmogaus asmenybėje“**. Net ir pati kultūros filosofi- 
ja, kurios sisteminis kūrėjas prof. Šalkauskis yra pirmas ne tik Lie- 
tuvoje, bet ir Europoje, jo buvo laikoma „savo rūšies filosofiškuo- 
ju įvadu į kultūrinius pedagogikos uždavinius“***. 

Šitas prof. Šalkauskio filosofijos palinkimas į gyvenimą ir spe- 
cialiai į kultūros problemas, šitas idealistinis realizmas turėjo, kaip 
matysime, didelės įtakos jo pedagoginių koncepcijų išsivystymui 
bei santvarkai. 


II. Sistemos metmens 
1. Bendrieji ugdymo pagrindai 


Prof. Šalkauskio pedagogika yra filosofinio pobūdžio. Prof. Šal- 
kauskis nėra grynas ugdymo filosofas, kaip Krieckas“*** arba Wen- 
slovas*****. Bet jis nėra nė grynas ugdymo praktikas. Savo peda- 
gogikoje jis nori suderinti ugdymo patirtis su ugdymo filosofijos 
išvadomis ir tuo būdu sukurti filosofinę pedagogiką, kuri būtų reikš- 
minga ir pedagoginei praktikai, ir naujai atsirandančiai ugdymo 
filosofijai. Šitas bendriausias bruožas yra žymus visose prof. Šal- 
kauskio pedagoginėse disciplinose. Ir čia prof. Šalkauskis išlaikė 
sintetinį savo linkimą: gyvenimą suderinti su idėja. 

Prof. Šalkauskio pedagogika yra išaugusi iš jo gyvenimo filo- 
sofijos ir yra ja paremta. Tuo tarpu gyvenimas, pasak prof. Šal- 


*Kultūros filosofijos metmens. - Kaunas, 1926. — P. 6. 
Ibid. 
“Ibid. 
*»Philosophie der Erziehung. - Jena, 1930. 
**+*Plg. Metaphysik der Erziehung. - 1933. 

kauskio, turi tris pagrindines sritis: prigimtį (gamtą), kultūrą (ci- 
vilizaciją) ir religiją (Bažnyčią); tris pagrindinius ruožus: teorinį, 
praktinį ir estetinį; galop keturis pagrindinius atžvilgius: indivi- 
dualinį, visuomeninį, tautinį ir tarptautinį. Todėl ir ugdymas, ku- 
rio integralumo siekia visa prof. Šalkauskio pedagogika, turi ap- 
imti visą gyvenimą: „Integralinis arba pilnutinis yra ugdymas, 
kuris reiškiasi visais funkcionaliniais savo aspektais, eina visas 
ugdomąsias funkcijas ir vykdo visus ugdomuosius uždavinius pa- 
gal tris ugdymo sritis, tris jo ruožus ir pagrindinius jo atžvilgius“*. 
Funkcionaliniais ugdymo aspektais prof. Šalkauskis vadina tai, 
ką F. Eggersdorferis laiko pagrindinėmis ugdymo funkcijomis 
(Grundfunktionen**, būtent: auginimą-globojimą, lavinimą ir auklėji- 
mą. Tuo tarpu pagrindinės ugdymo funkcijos prof. Šalkauskiui 
yra: perteikimas, išvystymas ir įjungimas"**, Pilnutinis tad ugdymas, 
prof. Šalkauskio supratimu, bus tik tas, kuris žmogų ir augins, ir 
lavins, ir auklės, kuris jam perteiks gyvenimo gėrybes, išvystys jo 
sugebėjimus ir įjungs jį į visuomenės gyvenimą ir į jos kūrybinį 
darbą"***, kuris apims gamtinę, kultūrinęir religinę gyvenimo sritį; 
kuris neapleis nei intelektualinių, nei moralinių, nei estetinių galių; 
kuris žmogų padarys asmenybe, visuomenės, tautos ir žmonijos na- 
riu. Tik šitų reikalavimų šviesoje galima suprasti, sintetinę prof. 
Šalkauskio ugdymo aptartį: „Ugdymas yra globojamasis, lavina- 
masis ir auklėjamasis veikimas, kuriuo suaugusi karta stengiasi 
paruošti gyvenimo tikslams priaugančiąją kartą su prigimtinių, 
kultūrinių ir religinių visuomenės gėrybių pagalba“*****. 

Bendruosius ugdymo pagrindus prof. Šalkauskis yra tyrinėjęs 
pagal keturias Aristotelio priežastis: vykdančiąją, materialinę, for- 
malinę ir siekiamąją. 

Vykdančioji ugdymo priežastis arba ugdymo veiksniai biok Šal- 
kauskiui yra pašauktieji ir atsitiktiniai. Prie pirmųjų priklauso šei- 
ma, valstybė ir Bažnyčia, kurios yra pašauktos iš prigimties; ir ug- 


*Ivedamoji pedagogikos dalis. - Kaunas, 1935. — P. 22. 
** Plg. Jugendbildung. - München, 4, 1933. — P. 9. 
** Plg. Prof. Šalkauskis. Op. cit. - P. 12. 
*+** Prof. Šalkauskis. Op. cit. — P. 13. 
“eet Op. cit, ibid. 

domosios įstaigos bei jaunuomenės ugdymosi organizacijos, kurios yra 
pašauktos iš paskirties. Atsitiktinius ugdymo veiksnius sudaro 
šeimos dalyviai, draugai, tėviškė, aplinka, gamta ir klimatas; tė- 
vynė, tauta ir kultūros lytys“. 

Materialinė ugdymo priežastis yra pats ugdytinis arba augąs 
žmogus. Prof. Šalkauskis čia yra iškėlęs įdomią mintį, kad ugdyti- 
nis ugdyme yra ne tik veikinys, bet ir veiksnys, vadinasi, kad jis nėra 
ugdymui tik objektas, bet ir subjektas. Ugdymo galimumo atžvii- 
giu prof. Šalkauskis, kaip ir visur kitur, yra sintetikas. „Ugdymas 
iš tikrųjų nėra nei beviltiškai nepajėgus, nei visagalis: jis yra sėk- 
mingai išdavus, bet jo galimumai yra riboti“**. Šitų apribojimų 
gali atsirasti ir iš paties ugdytinio, ir iš ugdytojo, ir iš juos supan- 
čios aplinkos. 

Formalinę ugdymo priežastį, prof. Šalkauskio supratimu, su- 
daro „tie veiksniai, kurie ugdytinį apsprendžia ir formuoja..., ku- 
rie šiaip ar taip formuojamai veikia ugdytinį“***. Tokių veiksnių 
esama ketverto: ugdomasis idealas, ugdytinio prigimtis ir asmuo, ug- 
dytojo asmenybė ir uzdomosios gėrybės. Ugdomasis idealas turi vie- 
nodos reikšmės ir auginime, ir lavinime, ir auklėjime. Paties ug- 
dytinio vaidmuo yra ypatingai ryškus auginime-globojime, ka- 
dangi „auga ir išsivysto pats ugdytinis, nes jame glūdi prigimties 
tendencijos ir asmeninių pastangų šaltinis“****. Ugdytojo asme- 
nybės formuojančioji įtaka ypatingai pasirodo auklėjime, nes „čia 
turi sugestyvinės reikšmės ne tik tai, ką ugdytojas skelbia, bet tai, 
koks jis pats yra“*****, Galop ugdomųjų gėrybių veikimas labiau- 
siai pasirodo lavinime, nes „lavinimas yra formavimas labiau ne- 
gu kuris kitas ugdymo aspektas“ ******, 

Siekiamoji ugdymo priežastis yra patsai ugdymo tikslas. Ugdy- 
mo tikslas, pasak prof. Šalkauskio, gali būti tiesioginis ir netiesiogi- 
nis. Tiesioginis ugdymo tikslas „yra ugdomosios vertybės subjek- 
tyvine prasme, arba ugdytinio nusiteikimai, su kurių pagalba tik 

* Plg. op. cit. - P. 38-46. 
** Op. cit. — P. 26. 
*** Op. cit. — P. 46. 
"e Op. cit. — P. 47. 


14444 Op- cit. — P. 48. 
Éuiataiaiodad Op. cit. — P. 49. 

paskui galima siekti gyvenimo tikslų“*. Šitie gyvenimo tikslai kaip 
tik ir sudaro netiesioginius tikslus, „kurie yra siekiami su tiesio- 
ginių tikslų pagalba, arba per tiesioginius tikslus“**, 

Nuo ugdymo tikslo prof. Šalkauskis skiria ugdomąjį idealą, ku- 
ris „yra visų pirma tasai konkrečiai įsivaizduojamas ugdytinio 
tipas, kurį ugdytojas yra pasiryžęs realizuoti ugdomuoju veiki- 
mu... Idealas yra stipriai pergyvenama gėrybė, turinti labai su- 
gestyvaus tikslo reikšmę. Todėl idealas vaidina ugdyme, kaip ir 
kitose žmogaus veikimo rūšyse, labai didelę rolę“***. Šito idealo 
supratimas ir jo turinys pareina nuo pasaulėžiūros. 

Tokia yra pačių bendriausių ugdymo pagrindų koncepcija prof. 
Šalkauskio pedagogikoje. Čia aiškiai matyti prof. Šalkauskio pa- 
stangos savo filosofinį integralinį sintetizmą pritaikyti pedagogi- 
nei sistemai ir tuo būdu sukurti paedagogiam perennem?. 


2. Fizinio lavinimo principai 


Prof. Šalkauskis, kurdamas savo pedagoginę sistemą, atsire- 
mia, kaip matėme, į gyvenimo filosofiją, susidedančią iš trijų pa- 
grindinių disciplinų: prigimties filosofijos, kultūros filosofijos ir reli- 
gijos filosofijos. Šitos trys disciplinos liečia tris pagrindines gyveni- 
mo sritis: prigimtį, kultūrą ir religiją, kurioms visoms ugdymas turi 
žmogų prirengti. Todėl visas didelis ugdymo plotas prof. Šalkaus- 
kiui pasiskirsto į tris pagrindines sritis: į fizinį, kultūrinį ix religinį 
ugdymą. Savo sistemą prof. Šalkauskis jau yra išvystęs ligi religi- 
nio ugdymo. Šios srities jis dar nėra lietęs, nors pagrindinių prin- 
cipų jau galima rasti jo studijoje „Pilnutinio ugdymo gairės“****, 
Užtat kitos dvi ugdymo sritys ~ fizinis ir kultūrinis ugdymas - 
prof. Šalkauskio jau yra išvystytos tiek, kiek mūsų sąlygomis ligi 
šiol buvo galima. 

Fizinio lavinimo teorijai prof. Šalkauskis yra visų pirma nusi- 
pelnęs tuo, kad jis aiškiai ir įtikinančiai gina josios vietą pilnuti- 


*Op. cit. - P. 17. 
* Ibid. 
*** Ibid. 
“+ Žr. Romuva. - 1922. — Nr. 2. 


nės pedagogikos sistemoje. Nesutikdamas su Gessenu, kuris fizi- 
nį lavinimą skiria ne pedagogikos, bet higienos sričiai, prof. Šal- 
kauskis sako, kad toks teigimas „neteisėtai susiaurina pedagogi- 
kos objektą, apribodamas jį viena tik kultūros sritimi. Iš tikrųjų 
pedagogika turi apimti visą ugdymo plotą, o ne vieną tik kultūri- 
nio lavinimo sritį. Ugdymu, imamu visoje jo platumoje, žmogus 
turi būti ruošiamas pilnutiniam gyvenimui, kuris yra žymiai pla- 
tesnis už kultūros reiškimosi plotą. Pilnutinis gyvenimas suima į 
save tarp kitko fizinės žmogaus prigimties klestėjimą, ir to pa- 
kanka, kad jis būtų pedagoginio tyrinėjimo objektas, kai jis yra 
siekimas suaugusios kartos veikimu nesuaugusiajai. Tuo būdu fi- 
zinis lavinimas yra plačiai suprasto ugdymo dalis, ir atitinkamai 
fizinio lavinimo teorija yra viso pedagogikos mokslo šaka“*. 

Šį klausimą iškeliame dėl to, kad labai dažnai vadinamoji kū- 
no kultūra yra laikoma lyg ir nepriklausoma gyvenimo sritimi, ir 
fiziniam lavinimui dažnai yra netaikomi bendrieji pedagogikos 
reikalavimai. Yra žmonių, kurie fizinį lavinimą per mažai vertina 
irjo reikalais beveik visai nesirūpina, patys pasilikdami tik kultū- 
rinio ir religinio ugdymo srityse. Yra taip pat žmonių, kuriems 
fizinis lavinimas sudaro viską, ir jie nesujungia jo su kultūriniu 
bei religiniu ugdymu. Pirmieji nepastebi, kad žmogaus, fiziškai auk- 
lėjamas viena kryptimi, sunkiai gali būti auklėjamas kultūriškai ir 
religiškai kita kryptimi. Antrieji nepastebi, kad žmogus be kultū- 
rinio ir religinio ugdymo yra daugiau išdresiruotas negu išugdy- 
tas. Prof. Šalkauskis, kovodamas už fizinį lavinimą pilnutiniame 
ugdyme ir už fizinio lavinimo teoriją pilnutinėje pedagogikoje, 
kaip tik ir reikalauja, kad fizinis lavinimas nebūtų nei ignoruoja- 
mas, nei atskiriamas nuo kultūrinio bei religinio ugdymo. Mūsų 
dienomis šitas reikalavimas yra ypač aktualus, nes dabar, sako- 
ma, filosofinė antropologija vėl atrado žmogaus kūną**. Vitalinis 
pradas dabar virsta pagrindu naujai pasaulėžiūrai, todėl tinka- 
mas susiorientavimas šioje srityje visiems yra būtinas. Prof. Šal- 


* Fizinis lavinimas ir jo tikslai. - Klaipėda, 1928. - P. 4-5. 
* Plg. Ternus J. Die Wiederentdeckung des Leibes i. d. phil. Anthro- 
pologie der Gegenwart // Bildung u. Erziehung. - 1936. - Nr. 2. 

kauskio fizinio lavinimo principai čia kaip tik ir yra geros veda- 
mosios gairės. 

Fizinis žmogaus pradas, prof. Šalkauskio požiūriu, yra atra- 
ma dvasiniam pradui, kaip visa prigimtis yra atrama kultūriniam 
dvasios veikimui. Tuo pačiu ir fizinis lavinimas yra atrama kul- 
tūriniam bei religiniam ugdymui. „Lemtas dvasinis auklėjimas 
bei lavinimas negali būti vykdomas be reikiamo fizinio lavini- 
mo...“* Bet, kaip pats fizinis žmogaus pradas savo prasmę įgyja 
tik iš dvasinio prado, taip ir fizinio prado lavinimas yra prasmin- 
gas tik ryšium su dvasinio prado reikalavimais. „Lemtas kūno 
lavinimas tėra galimas vien sąryšyje su dvasiniu auklėjimu bei 
lavinimu.““* „Tikra fizinio lavinimo (12) reikšmė pasirodo parei- 
nanti nuo to, kiek jis palengvina žmogui atlikti savo gyvenimo 
uždavinius ir pasiekti savo pašaukimo tikslus“***. Todėl prof. Šal- 
kauskiui fizinio lavinimo tikslas yra „fizinis žmogaus galingumas, 
palenktas aukštesniems gyvenimo tikslams“****,o „bendrasis fizi- 
nio lavinimo uždavinys ir yra suteikti auklėtiniui maksimumas fizinės 
energijos, išskleidžiant fizinėje jo prigimtyje, arba kūne, nusiteikimą 
tarnauti aukštesniems gyvenimo tikslams“ *****. 

Bendro fizinio žmogaus galingumo „pagrindą sudaro sveika- 
ta, jo dinaminį pasireiškimą - stiprumas ir išviršinę jo išraišką — 
gražumas. Kitaip sakant, specialesniais objektyviniais fizinio la- 
vinimo tikslais yra sveikata, stiprumas ir gražumas“******, Iš ki- 
tos pusės, prof. Šalkauskis reikalauja, kad kūnas būtų nusiteikęs 
patarnauti dvasiai. Tuo tarpu šitas patamavimas „gali reikštis ar- 
ba teorinėje pažinimo srityje, arba praktinėje veikimo srityje, arba 
pagaliau estetinės kūrybos srityje“*******. Teorinėje srityje, pasak 
prof. Šalkauskio, kūnas gali patarnauti dvasiai tiksliu juslių bei jaus- 
lių veikimu, nes pažinimas visados yra atremtas į pojūčių veikimą. 
Tiksliai pojūčiams neveikiant, ir dvasinis pažinimas yra menkas. 


* Prof. Šalkauskis. Op. cit. - P. 11. 
*Ibid. 
***Op. cit. - P. 12-13. 
Op, cit. = P, 16. 
e Op. cit. ~P, 17. 
Op. cit. = P. 19. 
L dako iais ja Ibid. 


Praktinėje srityje kūnas patarnauja dvasiai savo paslankumu „pa- 
lenkti visą savo energiją valios reikalavimams“*. Ištižęs kūnas ap- 
sunkina valios pasiryžimų įvykdymą. Čia tarp valios noro ir jo 
įvykdymo atsiranda per didelis tarpas. Estetinėje srityje kūnas pa- 
tarnauja dvasiai nusiteikinių savaimingai kūrybai, „kas tiesia mate- 
rialinį pagrindą dailiajam menui'**. 

Tarp šitų trijų dvejetų - sveikatos ir tikslaus pojūčių veikimo, 
stiprumo ir fizinės energijos palenkimo valiai, gražumo ir nusi- 
teikimo savaimingai kūrybai - prof. Šalkauskis suseka organišką 
ryšį. Pirmieji dalykai yra šaltiniai, iš kurių išplaukia antrieji: tiks- 
lus pojūčių veikimas kyla iš sveikatos, fizinės energijos paklusi- 
mas valiai — iš stiprumo ir nusiteikimas savaimingai kūrybai — iš 
gražumo, nes tikras kūno gražumas prof. Šalkauskiui pareina nuo 
to, „kokiame laipsnyje dvasinės sielos esmė peršviečia inertingą 
kūno medžiagą ir ją tikslingai apvaldo“'***. Šitas tikslingas apval- 
dymas kaip tik ir padaro, kad kūnas įgyja nusiteikimo kurti sa- 
vaimingai be didesnių pačios dvasios pastangų. Jeigu kūryboje 
kūnas būtų kiekvieną kartą įsakinėjamas, jokis kuriamasis me- 
džiagos apvaldymas būtų negalimas. Todėl fizinį žmogaus pra- 
dą ir reikia auklėti trimis pagrindinėmis linkmėmis: reikia lavinti 
pojūčius ir tikslinti jų veikimą, reikia žadinti fizinę energiją ir josios 
veikimą nukreipti valios pageidaujama linkme, reikia galop perskverbti 
kūninį pradą dvasine žmogaus esme, kad tuo būdu kūnas pasidarytų 
tobulas pagalbininkas kūrybiniame žmogaus darbe. 

Toki yra patys svarbieji fizinio lavinimo pagrindai, ant kurių 
prof. Šalkauskis stato ištisą fizinio lavinimo teoriją. Reikia pripa- 
žinti, kad savo koncepcijų gilumu, platumu ir originalumu prof. 
Šalkauskio fizinio lavinimo teorija yra vienintelė šios rūšies viso- 
je pedagoginėje literatūroje. Man atrodo, kad ji yra originaliausia 
ir visoje prof. Šalkauskio pedagogikoje. 


* Ibid. 
"* bid. 
"*Op. cit. — P. 37. 


3. Mokyklų tvarkymo principai 


Lavinimo mokslas prof. Šalkauskiui tenka dėstyti jau nuo pat 
universiteto darbo pradžios. Bet lavinimo teoriją ištisai ir siste- 
mingą, nors ir sutrumpintą, jis pradėjo spausdinti tik šių metų 
„Lietuvos mokykloje“. Todėl kol ji nėra baigta, negalima dar tiks- 
liai nurodyti pagrindinių prof. Šalkauskio didaktikos principų. 
Šiuo tarpu mums reikia pasitenkinti tik mokyklų organizacijos 
problema, kurią prof. Šalkauskis jau yra senokai išsprendęs. Mo- 
kyklų organizavimo problema mūsų krašte dabar yra ypač aktu- 
ali, ir pats prof. Šalkauskio išsprendimo būdas yra labai priimti- 
nasir racionalus. Todėl ties šita prof. Šalkauskio lavinimo teorijos 
vieta ir norėtume truputį ilgiau apsistoti. Jubiliejaus metu reikia 
iškelti tai, kas Jubiliatui galbūt labiausiai rūpi ir ko jis labiausiai 
trokšta mūsų tautai. 

Racionalią mokyklų organizavimo sistemą prof. Šalkauskis re- 
mia keturiais principais: 1) mokymo laisvės, 2) mokyklinės laisvės, 
3) mokyklinės teisybės ir 4) mokyklinės taikos. 

„Mokymo laisvė, - sako prof. Šalkauskis, - yra faktinai tiesio- 
ginė išvada iš suderinimo kitų konstitucinių laisvių, kuriomis yra 
sąžinės, žodžio ir susidraugavimo laisvės. Mokymo laisvės pri- 
pažinimas randa racionalaus pateisinimo tarp kitko tame fakte, 
kad tėvai turi teisę ir sykiu prievolę suteikti savo vaikams tokio 
mokyklinio lavinimo, kuris, jų supratimu, yra tinkamiausias. O 
kadangi atskiros šeimos tik susibūrusios tokiu ar kitokiu būdu 
tepajėgia laiduoti mokyklinio lavinimo organizavimą, tai savai- 
me suprantama, kad mokymo laisvė nuosekliai veda prie mokyklų 
steigimo laisvės, arba, kitaip tariant, kad mokyklų steigimo laisvė 
glūdi įvystyta mokymo laisvėje. 

Tam atsitikimui, kai tėvai nedalyvauja tiesioginiu būdu mo- 
kyklų steigime, galioja mokyklinės laisvės principas. Jis reikalauja 
laiduoti tėvams laisvę pasirinkti savo vaikams mokyklą pagal sa- 
vo nuožiūrą. Valstybė gali tėvams uždėti prievolę mokyti savo 
vaikus pagal tam tikrą minimalinę programą; ji net gali iš jų pa- 
reikalauti leisti savo vaikus į mokyklas apskritai; bet ji negali jiems 
uždėti prievolės leisti savo vaikus į tam tikras mokyklas, kurių 

pasirinkimas nėra laisvas, šitokis suvaržymas tampa mokykline 
prievarta, kuri faktinai paverčia mokymo laisvę fikcija, neturin- 
čia jokios realios reikšmės. Taigi mokyklinės laisvės principas yra ne 
kas kita, kaip mokyklos pasirinkimo laisvė, kuri principialiai negali būti 
suvaržyta reikalavimais rinktis tam tikrą mokyklą. 

Kad pirmos dvi laisvės, t. y. mokymo ir mokyklos pasirinki- 
mo laisvės, turėtų visados vienodai realios reikšmės, reikalinga 
toliau išlaikyti mokyklų organizavime mokyklinės teisybės princi- 
pas. Kiekviena teisė į laisvę tampa apgaulinga, jei iš žmonių yra 
atimamos lygios apsireiškimo galimybės. Todėl irgi mokymo ir 
mokyklos pasirinkimo laisvės tampa apgaulingomis, kai viena ku- 
ri mokyklų rūšis yra labiau už kitas favorizuojama valstybinio 
organizavimo priemonėmis... Todėl principialiai privalu reika- 
lauti, kad mokyklų organizavimo sistema ne tik laiduotų moky- 
mo ir mokyklos pasirinkimo laisvę, bet dargi sudarytų lygaus pa- 
sireiškimo galimybes mokyklos steigimo ir išlaikymo atžvilgiu. 
Bet, žinoma, mokyklinė teisybė privalo laiduoti lygaus pasireiš- 
kimo galimybes vien proporcionalumo ribose, kas materialiniuo- 
se santykiuose kaip tik yra teisybės išraiška. 

Pagaliau racionalioje mokyklų organizavimo sistemoje turi būti 
išlaikytas mokyklinės taikos principas. Kalbėti apie mokyklinę tai- 
ką, arba apie piliečių susitaikymą dėl mokyklų santvarkos, nega- 
lima, pavyzdžiui, tada, kai mokykla tampa tautinės, politinės ar- 
ba ideologinės prievartos objektu, t. y. kai per mokyklinį lavini- 
mą bei auklėjimą yra realizuojama kokia nors ekskliuzyvistinė 
pakraipa, nepriimtina piliečiams, kurie siunčia savo vaikus į mo- 
kyklą. Tai atsitinka dažniausiai tada, kai valstybė ima žiūrėti į 
mokyklą kaip į savo reiškimosi organą ir kai vyriausybė spren- 
džia apie pasaulėžiūrą, dėtiną į mokyklinės pedagogikos pagrin- 
dą... Užtat iškėlus lojaliai mokyklinės taikos obaisį, lengva būtų 
suprasti, kad tik tokia mokyklų santvarka gali labiausiai laiduoti 
sutarimą tarp piliečių dėl mokyklų tvarkos, kuri savo pagrindu 
nuosekliai išlaiko tris pirmuosius principus““*. 

Šita kiek ilgesnė ištrauka parodo, koki sveiki ir racionalūs prin- 
cipai yra prof. Šalkauskio dedami į mokyklų organizavimo siste- 


* Racionali mokyklų organizacijos sistema. - Kaunas, 1927. - P. 4-5. 

mą. Visi jie išplaukia iš organiško mokyklos ryšio su pasaulėžiūra. 
Mokykla yra ir lavinimo, ir sykiu auklėjimo įstaiga. Tuo tarpu 
abu šitie funkcionaliniai ugdymo aspektai negali būti be pasaulė- 
žiūros. Mokomųjų gėrybių atrinkimas (atranka suponuoja verty- 
bę, o vertybė suponuoja pasaulėžiūrą), jų sutvarkymas mokomo- 
joje sistemoje, jų perteikimas, galop auklėjamieji principai ir idea- 
lai negali neturėti pasaulėžiūrinio charakterio ir negali būti pa- 
saulėžiūros neapsprendžiami. „Mokykliniu lavinimu ir auklėji- 
mu mokiniams taip ar šiaip yra suteikiamas tam tikras nusistaty- 
mas teorinės ir praktinės pasaulėžiūros atžvilgiu“*. Ir tai nėra tik 
atsitiktinis mokyklos gyvenimo dalykas. Šiandieniniai lavinimo 
mokslo teoretikai teigia, kad „idėjų koncentracija yra galutinis kon- 
centracijos minties įvykdymas... Visos koncentracijos pastangos 
siekia to, kad mokinys pasinertų visuotinėje daiktų prasmėje ir 
vertėje... ir kad jis šitą vienybę sąmoningai pergyventų kaip savo 
pasaulėžiūrą...“** Vadinasi, koncentracijos principas, dėl kurio 
tiek vargstama dabartinėje mokyklinėje pedagogikoje, reikalauja 
pasaulėžiūros, kaip paskutinio savo siekimo. Kaip gyvenimas, ne- 
valdomas pasaulėžiūros, yra tik atskirų veiksmų ar įvykių suma, 
taip ir lavinimas, iš kurio yra išbraukiamas pasaulėžiūrinis prin- 
cipas, „virsta tuomet atskirų pažinčių krūva, nesuvesta hierar- 
chinėje tvarkoje į vieną visumą, kurios viršūnę turi sudaryti pa- 
saulėžiūros mokslas“***. Todėl mokykla be pasaulėžiūros, arba 
„Aelygstamasis neutralumas, nuosekliai išlaikomas mokyklos praktiko- 
je, negalėtų paruošti naujos kartos tam intelektualinės kultūros stoviui, 
kuris yra laimėtas ištisų amžių pažangoje“****. Tikrumoje mokykla 
be pasaulėžiūros yra tik teorijoje, ir tie, kurie tokios mokyklos rei- 
kalauja, jau tuo pačiu reikalauja pasaulėžiūrinės mokyklos, nes 
pedagogikos ir ugdymo atskyrimas nuo pagrindinių gyvenimo 
principų taip pat yra savotiška pasaulėžiūra. Mokyklos ir pasau- 
lėžiūros ryšiai yra esminiai ir jų niekur negalima paneigti. 

Bet ligi šiol dar visame kultūringame pasaulyje pripažįstama 


*Prof. St. Šalkauskis. Op. cit. — P. 7. 
** Eogersdorfer Er. X. Jugendbildung. - München, 4, 1933. - P. 131, 133. 
*** Prof. Šalkauskis. Op. cit. - P. 10. 
"Op. cit. - P. 8. 

tėvams teisė ugdyti savo vaikus pagal savo pasaulėžiūrą. Šita tei- 
sė, sako prof. Šalkauskis, „tarp kitko duoda tėvams principialios 
galimybės spręsti už savo vaikus visus tuos klausimus, kurie ne- 
gali būti šių pastarųjų sąmoningai ir teisėtai sprendžiami, kadan- 
gi jie tėra vien tampančios, bet ne atbaigtos asmenybės. Todėl tė- 
vai sprendžia suvereniškai savo vaikų sąžinės klausimus, kai ši- 
tie klausimai negali būti pačių vaikų sąmoningai išspręsti. Pavyz- 
džiui, tėvams priklauso teisė spręsti apie tai, kokia ideologine pa- 
kraipa turi būti auklėjami bei lavinami jų vaikai. Iš šitos teisės 
tarp kitko visai nuosekliai plaukia mokymo laisvės principas, ku- 
ris, būdamas išplėstas ligi galo, reikalauja mokyklų steigimo bei 
pasirinkimo laisvės ir jų kontroliavimo teisės“*. Šitoje vietoje kaip 
tik mūsų laikais ir vyksta konfliktas tarp šeimos ir valstybės. Mo- 
dernioji valstybė, kurioje nuolatos didėja totalistinės tendencijos, 
kuri vis labiau nori brautis į žmogaus asmenybę ir virsti pasaulė- 
žiūrinė bendruomene, čia susikerta su šeima, kuri jau yra pasau- 
lėžiūrinė bendruomenė ir kurios pasaulėžiūra ne visados sutinka 
su valstybinėmis tendencijomis. Prof. Šalkauskis neneigia valsty- 
bės vaidmens mokyklų organizavime. Jis tik reikalauja, kad mo- 
kyklos steigimo veiksniai būtų tie, kurie gali būti ideologiniai ir 
gali apie šitą ideologiją spręsti. „Tai, kad ugdomasis veikimas ne- 
gali būti visai atpalaiduotas nuo bet kurios pasaulėžiūros ir kad, 
tarp kitko, mokykla, kaipo suorganizuota ugdymo vykdytoja, ne- 
gali būti nelygstamai neutrali pasaulėžiūros atžvilgiu, sugestio- 
nuoja išvadą, kad mokyklų steigėjais ir tvarkytojais visai neutra- 
liai tegali būti vien tie veiksniai, kurie gali turėti pasaulėžiūrą ir 
todėl bent patys sau spręsti pasaulėžiūros klausimus“**. 

Tuo tarpu prof. Šalkauskis paneigia valstybei turėti savą pa- 
saulėžiūrą ir ją veikti. „Pagrindinė valstybės pareiga, - sako jis, - 
yra išlaikyti visuomenėje teisėtus tvarkos bei gerovės pamatus lais- 
vės ir lygybės principais, bet tai toli gražu neįgalioja valstybės, 
kuri, kaip tokia, negal turėti savos pasaulėžiūros (m. pbr.), spręst apie 
pasaulėžiūrą, dėtiną į pedagoginės sistemos pamatą“***, 


*Op. cit. - P. 16. 
** Op. cit. - P. 20. 
*** Romuva. - 1922. - Nr. 2. - P. 81. 

Šiuo atžvilgiu moderniąsias valstybės tendencijas kištis į mo- 
kyklų organizavimą prof. Šalkauskis suprato tik kaip ypatingai 
padidėjusio privalomojo švietimo rėmimą iš valstybės pusės. Bet 
„Šiaip jau tiesioginė valstybės ir kitų visuomeninių organizacijų 
intervencija į švietimo reikalus reik laikyti humanitarinės kultū- 
ros išsivystyme atžangos apraiška“*. Valstybinės mokyklos, prof. 
Šalkauskio supratimu, normaliame gyvenime negali būti pateisin- 
tos. „Valstybės teisė mokyklinio švietimo srityje tik tiek tegali siek- 
ti, kiek tai būtinai reikalinga jos reikalams apsaugoti. Tuo tarpu, 
kad valstybinės teisės švietimo srityje būtų patenkintos, valstybei 
normaliose aplinkybėse pakanka, iš vienos pusės, remti savo re- 
sursų priemonėmis privatinė iniciatyva mokyklų steigime bei tvar- 
kyme, o iš kitos pusės — kontroliuoti mokyklinis švietimas natū- 
raliose savo užinteresavimo ribose. Tik tuo atveju, kai privatinė 
iniciatyva nepajėgia aprūpinti švietimo reikalų, valstybei gali su- 
sidaryti teisė steigti, tvarkyti ir administruoti savas mokyklas, kai- 
po tam tikrą neišvengiamą blogybę, nes... viešoji mokykla nėra 
normalus mokyklos tipas“**. 

Praktikoje racionalia mokyklų organizavimo sistema prof. Šal- 
kauskis laiko proporcionaliai subsidijuojamų mokyklų sistemą, kuri 
yra kuriama kultūrinės autonomijos pagrindais. Pagrindiniai ši- 
tos sistemos ir sykiu kultūrinės autonomijos principai prof. Šal- 
kauskio yra sutraukti jo dar prieš devynerius metus pasiūlytame 
projekte, kuris turėtų būti įrašytas į mūsų valstybės Konstituciją. 
Šitą projektą čia išrašome, nes jis yra labai reikšmingas ir dabarti- 
niams laikams, kurie taip pat yra susirūpinę mūsų valstybės re- 
formomis. Per ištisus devynerius metus mes nieko nepadarėme 
netnė teoriniam šito projekto išaiškinimui ir pagrindinimui. Prof. 
Šalkauskio jubiliejaus proga aš jį noriu vėl mūsų visuomenei pri- 
minti ir kviesti ją juo susidomėti, nes tik jo idėjų įgyvendinimas 
gali laiduoti mūsų tautai spartų ir vispusišką kultūrėjimą, kurio 
vyksme visos ideologinės grupės lygiai dalyvaus ir nė viena nesi- 
jaus ujama arba skriaudžiama. Štai tasai projektas: 


*Racionali mokyklų organizavimo sistema. - P. 21. 
**+Op. cit. — P. 22. 

KULTŪRINĖ AUTONOMIJA 


1° Visos tautinės, konfesinės ir šiaip jau ideologinės Lietuvos pilie- 
čių grupės naudojasi kultūrinio apsisprendimo bei pasireiškimo laisve 
švietimo, kulto, meno, labdarybės, savitarpinės pagalbos ir apskritai kul- 
tūros bei religijos dalykuose. 

2° Kiekviena tautinė, konfesinė ir šiaip jau ideologinė grupė turi 
teisę susiorganizuoti į atskirą bendruomenę pagal vieną bendrą kultūri- 
nės autonomijos įstatymą, tvarkantį vienodais nuostatais visų kultūri- 
nių bendruomenių gyvenimą. 

3° Visos kultūrinės bendruomenės sudaro kultūrinio federalizmo 
pagrindais vieną Vyriausiąją kultūros tarybą, kurioje jos yra atstovauja- 
mos proporcionaliai savo narių skaičiui, išeinant iš pagrindo, kad kiek- 
vieni 75 000 narių turi VKT vieną atstovą. Kultūrinės bendruomenės, 
turinčios ne mažiau kaip 50 000 narių, bet negalinčios siųsti į VKT pilna- 
teisio atstovo, turi teisę deleguoti į ją vieną atstovą su patariamuoju bal- 
su. 

4° VKT kultūrinio gyvenimo srityje yra vyriausias lygiagretus Lie- 
tuvos Seimui organas, kuris yra pašauktas apsaugoti bei realizuoti gy- 
venime kultūrinių bendruomenių teises į laisvą kultūrinį apsisprendi- 
mą bei lygų pasireiškimą, pagrįstą proporcionaliai skirstomų subsidijų 
principu. 

5° VKT nariai naudojasi Seimo atstovų teisėmis pagal Konstitucijos 
37, 38 ir 39 paragrafus, o jos pirmininkas yra sykiu kultūrinių reikalų 
(švietimo) ministeris, tik prieš ją atsakingas. 

Konstitucijos skyrius „IX. Švietimo reikalai“ turėtų būti suredaguo- 
tas šitokiu būdu: 


Švietimo reikalai 


1° Švietimo reikalai perleidžiami su visu valstybiniu jiems tarnau- 
jančiu turtu į VKT ir kultūrinių bendruomenių žinią. 

2° Kiekviena kultūrinė bendruomenė laisvai steigia, tvarko ir admi- 
nistruoja savas mokyklas, kurios tik lieka bendroje VKT vadyboje, prie- 
žiūroje ir kontrolėje. Mokyklų gyvenimas ir šiaip jau švietimo reikalai 
tvarkomi pagal tam tikrą įstatymą, bendrą visoms kultūrinėms bendruo- 
menėms. 

3* VKT gauna švietimo reikalams Lietuvos Seimo sprendimu ne ma- 
žiau kaip 15 nuošimčių viso valstybės biudžeto. Gaunamas švietimo rei- 

kalams tiek iš valstybės, tiek ir iš savivaldybių sumas VKT skirsto tarp 
atskirų kultūrinių bendruomenių proporcionaliai jų narių skaičiams. At- 
skaitomybės ir valstybinės kontrolės vykdymo tvarka tiksliai nustato- 
ma mokyklų įstatyme. 

49 Nepritenkant švietimo ir kitiems kultūriniams reikalams lėšų, 
gaunamų iš valstybės ir savivaldybių, VKT turi teisę apkrauti visus 
kultūrinių bendruomenių narius lygiais mokesniais, kurie rankiojami 
iš mokėtojų valstybės ir savivaldybių priemonėmis. 

Šiame Konstitucijos pakeitimų projekte tesurašomos vien pagrindi- 
nės idėjos, turinčios būti išvystytos atskirais įstatymais, iš kurių vienas 
sutvarkytų vienodu būdu pagal kultūrinės autonomijos principus visas 
kultūrines bendruomenes, antras nustatytų Vyriausiosios kultūros tary- 
bos santvarką ir kvalifikuotų jos ir kultūrinių bendruomenių visuome- 
nines pareigas, ir trečias sureguliuotų mokyklų gyvenimą kultūrinio fe- 
deralizmo santvarkoje. Aišku savaime, kad, nuosekliai einant į šitą san- 
tvarką, turėtų būti numatytas pereinamasis tarpsnis nuo dabartinio sto- 
vio prie galutinio reformos įvykdymo“*. 


4. Visuomeninio auklėjimo principai 


Visuomeninis auklėjimas prof. Šalkauskiui yra integralinė pil- 
nutinio ugdymo dalis. Ugdymas nėra ir negali būti pilnutinis, jei- 
guneparengia žmogaus visuomeniniam gyvenimo atžvilgiui. To- 
dėl prof. Šalkauskis jau seniai yra susidomėjęs visuomeninio auk- 
lėjimo principais ir šiuo klausimu yra skaitęs VDU Teologijos ir 
Filosofijos fakulteto Filosofijos skyriuje ištisą epizodinį kursą, ku- 
ri vėliau išleido atskiru veikalu**, 

Vis dėlto visuomeninio auklėjimo teorija, prof. Šalkauskio po- 
žiūriu, nėra speciali pedagogikos disciplina šalia didaktikos arba 
auklėjimo mokslo. „Pedagogikos mokslas tikslingiausia skirstyti 
pagal gyvenimo sritis, kombinuojant jas su auklėtinomis žmogaus 
galiomis. Tuo tarpu... visuomeninis auklėjimas liečia gyvenimo 
atžvilgį, bet ne atskirą gyvenimo sritį, kuri galėtų pasidaryti ob- 
jektu atskirai pedagoginei disciplinai“***. Visuomeninis žmogaus 


* Op. cit. - P. 38-39. 
** Visuomeninis auklėjimas, - Kaunas, 1927-1932. 
***Op. cit. - P. 6. 

gyvenimas, kaip ir individualinis, prof. Šalkauskiui nėra speciali 
gyvenimo sritis, kaip prigimtis, kultūra arba religija, bet vienas 
Žmogaus gyvenimo būdas, vienas gyvenimo atžvilgis, kurį gali- 
ma rasti visose gyvenimo srityse: ir prigimtyje, ir kultūroje, ir re- 
ligijoje. Pilnutinis ugdymas negali tylomis pro šitą atžvilgį praei- 
ti. Bet jis auklėja žmogų visuomeniškai ne atskira sritimi, bet viso- 
mis sritimis. „Visuomeninis auklėjimas gali ir net privalo būti sie- 
kiamas visomis pilnutinio ugdymo dalimis... Visuomeninių nu- 
siteikimų galima auklėti ir fiziniu lavinimu, kuris, pavyzdžiui, 
išvysto kolektyvinį drausmingumą, ir protinimu, kuris gali pa- 
tiekti doktrinalinį susipratimą visuomeninio gyvenimo klausimuo- 
se, ir dorinimu, kuris, pavyzdžiui, auklėja dorinius solidarumo 
nusiteikimus, ir estetiniu lavinimu, kuris gali išvystyti sutarimo 
įpročių sutelktiniame dailiųjų kūrinių atgaminime, ir pagaliau re- 
liginiu auklėjimu, kuris suteikia visuomeniniams nusiteikimams 
aukščiausios sankcijos ir giliausios prasmės“*. Vis dėlto visuome- 
ninis auklėjimas daugiausia susiduria su dorinimu, „kadangi dau- 
gelis visuomeninių nusiteikimų yra dorinės prigimties“**. 
Visuomeninio auklėjimo tolimesnis tikslas, pasak prof. Šalkaus- 
kio, yra visuomeninis idealas. „Visaomeninis idealas, kuris turi bū- 
ti taip ar šiaip realizuojamas su visuomeninės santvarkos ir vi- 
suomeninių žmogaus nusiteikimų pagalba, ir yra tolimesnis vi- 
suomeninio auklėjimo tikslas, turįs šitam auklėjimui vedamosios 
reikšmės“***. Prof Šalkauskis, remdamasis prof. Novgorodcevo 
pažiūromis ir jas koreguodamas, visuomeninį idealą mato laisva- 
me universalizme****. Laisvas universalizmas, kuriame kiekvienas 
asmuo skyrium ir visi drauge yra susijungę visuotinėn vienybėn 
laisvės ir lygybės pagrindais, kaip tik ir yra viso visuomeninio 
žmonijos gyvenimo siekimas ir tuo pačiu tolimesnis visuomeni- 
nio auklėjimo tikslas. Šitas tikslas yra siekiamas artimesniais tiks- 
lais arba tais išvidiniais žmogaus nusiteikimais, kurie turi būti 
žmoguje išvystyti visuomeninio auklėjimo priemonėmis. Tokių 


*Op. cit. - P. 7. 
** Ibid. 
» Op. cit. - P. 14. 
++ Plg. op. cit. - P. 19. 

nusiteikimų prof. Šalkauskis skiria du pagrindinius. „Vienas nu- 
siteikimas liečia labiau visuomeninio gyvenimo lytį ir yra tai, kas 
yra vadinama teisės sąmone arba teisinę sąmone... Antras nusi- 
teikimas liečia labiau visuomeninio gyvenimo turinį ir yra ne kas 
kita, kaip solidarumo jausmas arba, trumpiau tariant, solidaru- 
mas. Teisės sąmonė faktinai yra ne kas kita, kaip dorinė sąžinė, 
pasireiškianti visuomeninių santykių srityje... Solidarumas yra 
asmens sugebėjimas suderinti savo reikalus su aukštesniais pla- 
tesnės visumos reikalais... Tikras solidarumas reikalauja, kad siau- 
resnės visumos reikalai būtų suderinti su platesnės visumos rei- 
kalais, ir todėl normali solidarumo sąmonė turi būti orientuoja- 
ma universalumo pakraipa... Taigi, iš vienos pusės, teisės sąmo- 
nė, liečianti visuomeninio gyvenimo lytį ir orientuojama visų pir- 
ma prigimtosios teisės idėja, ir, iš antros pusės, solidarumo sąmo- 
nė, liečianti visuomeninio gyvenimo turinį ir orientuojama uni- 
versalizmo pakraipa, yra du pagrindiniu nusiteikimu, siektinu vi- 
sų pirma visuomeninio auklėjimo priemonėmis“*. 
Visuomeninio auklėjimo priemonių, pasak prof. Šalkauskio, 
yra dvi pagrindinės: teorinė priemonė, arba lavinimas visuomeni- 
nio susipratimo, ir praktinė priemonė, arba pratinimas dirbti visuo- 
meninį darbą. Teorinė priemonė yra pirmesnė už praktinę prie- 
monę, pagal dėsnį: pirma doktrina, paskui akcija. „Pradedamuo- 
ju punktu turi būti visuomeninė doktrina, suteikianti visuomeni- 
nio susipratimo, bet ne akcija, kuri be tinkamo teorinio susiprati- 
mo yra savaimingas krutėjimas, nežinia dėl ko kilęs ir nežinia kur 
vedąs“**. Kalbėdamas apie praktinę priemonę arba apie jaunimo 
pratinimą dirbti visuomeninį darbą, prof. Šalkauskis iškelia dvi 
smulkesnes priemones, kurios gali būti įdomios specialiai moky- 
tojams, būtent: vadovavimą mokinių rateliams ir vadovavimą visuo- 
meninei mokinių skaitybai. Abiem šiom priemonėm prof. Šalkaus- 
kis nustato bendrą dėsnį: „Vadovaujant mokinių lavinimo rate- 
liams ir visuomeninei jų skaitybai, svarbu įteigiamaisiais patari- 
mais laikyti mokinių interesai bendrų visuomeninių klausimų 
plotmėje ir neleisti jiems paskęsti be reikiamo pasiruošimo pai- 


* Op. cit. - P. 23, 25. 
*+ Op. cit. - P. 34. 

niose politikos ir socialinio gyvenimo problemose. Šitoms proble- 
moms turi ateiti vėliau tinkamas laikas spręsti“*. Mūsų dienoms 
šis dėsnis ypatingai tinka, nors jis dar labiau tiko netolimoje mū- 
sų praeityje. ' 

Prie bendrųjų visuomeninio auklėjimo uždavinių prof. Šal- 
kauskis priskiria auklėjimą pasyviųjų visuomeninių nusiteikimų, 
kaip menas paklusti, visuomeninis drausmingumas ir taikumo 
dvasia, ir auklėjimą aktyviųjų visuomeninių nusiteikimų, kaip at- 
sparumas prieš neigiamą visuomeninės aplinkos įtaką, sugebėji- 
mas visuomenėje propaguoti savo idėjas, praktinis visuomeninis 
veiklumas ir menas vadovauti. Specialiaisiais visuomeninio auk- 
lėjimo uždaviniais prof. Šalkauskis laiko: politinį auklėjimą, eko- 
nominį auklėjimą, socialinį auklėjimą, tautinį auklėjimą ir tarp- 
tautinį auklėjimą. 

Visuomeninio auklėjimo veiksniai, prof. Šalkauskio požiūriu, 
gali būti visi apskritai ugdymo veiksniai. Čia dalyvauja ir šeima, 
ir mokykla, ir kariuomenė, ir bažnyčia, ir įstatymai, ir spauda, ir 
apskritai viŝos visuomenės organizacijos. Šitų veiksnių sutarimas 
yra būtinas visuomeninio auklėjimo vaisingumui. 


5. Lietuvių tautos ugdymo pagrindai 


Lietuvių tautos likimu prof. Šalkauskis jau seniai yra susido- 
mėjęs. Atgemant Lietuvai po Didžiojo karo, prof. Šalkauskis ne- 
galėjo nepasiklausti: kokia yra šitos atgyjančios tautos misija vi- 
suotinėje kultūroje? Kuo ji gali pateisinti savo buvimą istorijos 
akivaizdoje? Kuo ji gali paremti savo teises egzistuoti šalia kitų 
tautų? Šitiems klausimams atsakymą prof. Šalkauskis davė ištisu 
veikalu**. Jame jis pirmą kartą sukūrė Lietuvos istoriosofijos met- 
menis. Jame jis pirmą kartą iškėlė lietuvių tautos pašaukimą ir 
nurodė mūsų gyvenimo idealą. Šiandien mes visi žinome, kad 
lietuvių tautos gyvenimo uždavinys, prof. Šalkauskio požiūriu, 
yra realizuoti kultūrinę sintezę tarp Rytų ir Vakarų. Šitą uždavinį 
prof. Šalkauskis išveda iš istorinio mūsų likimo, iš geografinės 


* Op. cit. - P. 43. 
** Sur les confins de deux mondes. — Genéve, 1919. 

mūsų padėties ir iš paties mūsų tautos charakterio. Daug kas ši- 
tos prof: Šalkauskio koncepcijos nesupranta arba ją blogai supran- 
ta. Mūsų tautos uždavinys nėra imperija, kuri išviršiniu būdu su- 
jungtų Rytų ir Vakarų žmones ir jų gyvenimą. Prof. Šalkauskio 
skelbiama sintezė yra grynai dvasinė. Todėl negalima šitos sinte- 
zės paneigti arba ja netikėti dėl to, kad mūsų tauta yra maža ir 
nestipri materialinių atžvilgiu. Materialinių turtų stoka kaip tik ir 
turi pažadinti tautą pasitikėti savo dvasios didybe. Mūsų tauti- 
nio gyvenimo trūkumai, visas mūsų klaidžiojimas ir nuolatinis 
laukimas, „ką gyvenimas parodys“, kaip tik ir kyla iš to, kad mes 
nežinome, kam mes gyvename kaip tauta ir kokius uždavinius 
turime atlikti kaip tautinis vienetas. Prof. Šalkauskis tokį uždavi- 
nį yra parodęs. Bet filisteriškai nusiteikusi mūsų visuomenė pasi- 
stengė juo net nesusidomėti. Aš nenoriu įtikinti, kad prof. Šal- 
kauskio koncepcija būtų vienintelė arba kad ji būtų jau visiškai 
tobula. Bet ji yra pakankamai didinga, kad ja būtų verta susido- 
mėti, ją giliau panagrinėti, koreguoti ir tobulinti. Kol mes kaip 
tauta gyvensime nežinioje, tol visa mūsų kultūra neturės ryškaus 
veido ir tol mūsų ieškomas lietuviškumas bus tik savo paties še- 
šėlio vaikymasis. Todėl pirmojo mūsų tautos istoriosofo jubilie- 
jaus proga reikia, kad mes susidomėtume mūsų tautos idealu ir 
pašaukimu, kad mes pasistatytume ir išspręstume klausimą: kam 
mes gyvename kaip tauta. Tai bus geriausias prof. Šalkauskio pen- 
kių dešimčių metų amžiaus paminėjimas. 

Nusistatęs lietuvių tautos pašaukimo ir idealo klausimu, prof. 
Šalkauskis vėlesnėse savo stadijose yra nurodęs uždavinius ir prie- 
mones šiam idealui realizuoti. - 

Bendriausias lietuvių tautos ugdymo uždavinys, prof. Šalkaus- 
kio supratimu, mūsų kultūrėjimas vajaus tvarkoje. „Akivaizdoje su- 
sidariusios tarptautinės konjunktūros lietuvių tautai šiuo metu yra 
privalomas aliarminis kultūrėjimo tempas, nes kitaip jai teks pa- 
skęsti svetimos kultūrinės ekspansijos bangose anksčiau, negu ji 
pajėgs kultūriškai apsiginkluoti sėkmingam pasipriešinimui... Kul- 
tūrėjimas vajaus tvarkoje yra neatidėliotinas mūsų tautinės gyvy- 
bės reikalavimas“*. Čia prof. Šalkauskis stato pavyzdžiu rusų tau- 


* Lietuvių tauta ir jos ugdymas. - Kaunas, 1933. - P. 153. 

tos penkmečio planą, kuris psichologiniu atžvilgiu labai daug pa- 
daręs rusų tautai, nors materialiai jis ir galėjo nepavykti. „Analogi- 
nis sumanymas, pritaikytas plačiajai tautinės kultūros sričiai, galė- 
tų mums padėti trumpiausiu laiku tikslingiausiomis pastangomis 
atsiekti didžiausių kultūrinių laimėjimų ir tuo pačiu atsistoti lygio- 
mis Europos nacijų eilėje“*. 

Pirmutinis dalykas, kur šitas kultūrėjimas vajaus tvarkoje 
turėtų būti pritaikintas, yra tautinės lietuvių individualybės ug- 
dymas naujose kartose. „Lietuvių tautos amorfiškumas, kilęs iš 
primityvaus josios stovio, ir paskui sustiprintas liaudies ir švie- 
suomenės suskilimo tautinio gyvenimo dirvoje, susilpnino tau- 
tinę lietuvių individualybę ir atsparumą, neleido išsidirbti juose 
aiškiam ir aktyviam kultūriniam tipui ir iki šiol laiko lietuvių 
tautą kultūrinio atsilikimo stovyje. Todėl kova su lietuvių tau- 
tos amorfiškumu yra vienas iš svarbiausių lietuvių tautos ug- 
dymo uždavinių“**. Šios kovos priemonės arba būdai yra: for- 
malinio elemento pabrėžimas kultūrinėje mūsų kūryboje ir apskri- 
tai kultūrinio lietuvio tipo formavimas. Mūsų kultūrinė kūryba 
turinio atžvilgiu ne kartą yra labai aukšta. Bet formaliniai jo- 
sios elementai yra silpni ir todėl nevertingi. Šiuo atžvilgiu mes 
negalime kol kas prilygti kultūringoms Vakarų tautoms. Šitas 
kultūrinės mūsų kūrybos menkas formingumas mums yra net 
pavojingas, nes kultūra turinio atžvilgiu yra visuotinė, o netu- 
rėdami tobulų kūrybai lietuviškų formų, mes labai dažnai leng- 
vai pasiduodame svetimoms įtakoms, neperleisdami jų per sa- 
vo tautos prizmę. Priemonių šitam tautinės kūrybos formin- 
gumo ugdymui prof. Šalkauskis randa visų pirma mūsų kal- 
boje ir mūsų lyrikoje, mūsų tautos mene, galop stiprinime rasi- 
nio mūsų tipo, kuris sudaro materialinę tautinių kultūros ly- 
čių atramą. 

Kad lietuvių tauta galėtų iš paprastos tautos virsti nacija, ji 
turi „pirma, atsistoti tautinio ir kultūrinio savo išsivystymo aukš- 
tumoje, arba, kitaip sakant, išvystyti savo tautines ir kultūrines 
galimybes ligi aukščiausio laipsnio, antra, vykdyti savo labai reikš- 


* Op. cit. - P. 153-154. 
** Op. cit. - P. 157. 

mingą pašaukimą, ir trečia, aktyviai ir kuriamai dalyvauti uni- 
versalių kultūros problemų sprendime“*. Tautinio ir kultūrinio 
mūsų pajėgumo išvystymas, kaip jau minėta, turi eiti vajaus ke- 
liu. Bet „mūsų tautinės gyvybės aliarmiškai reikalaujama spar- 
tesnė kultūrinė pažanga tik tada tegalės būti sėkmingiau reali- 
zuojama, jei, pirma, mokytojų antranka ir tobulinimas bus vyk- 
domas pagal objektyvinius pedagoginio ir kultūrinio pašaukimo 
reikalavimus, antra, jei bus atsisakyta nuo mokyklų monopoliza- 
vimo tendencijos su jos palinkimu į biurokratišką centralizaciją, 
trečia, jei į švietimo darbą bus prileisti suinteresuoti iš prigimties 
ir pašaukimo veiksniai, ir ketvirta, jei mokyklų programos reali- 
zuos ne vieną kurią vienašališką pedagoginę tendenciją, bet pil- 
nutinio ugdymo reikalavimus“'**. Šituos prof. Šalkauskio postu- 
latus reikia ypatingai pabrėžti, nes jų aktualumas ir platesnis jų 
nagrinėjimas mūsų dienomis yra labiau aktualus negu tada, kai 
jie buvo parašyti. 

Tautinio mūsų pašaukimo vykdymas visų pirma pareina nuo 
jo įsisgmoninimo. Todėl „lietuvių šviesuomenė turi pareigą ypa- 
tingai susidomėti savotišku lietuvių tautos pašaukimu ir padary- 
ti iš jo išvadas savo kultūriniam nusistatymui ir kūrybinei lini- 
jai“*"*, Kaip lietuvių tautos pašaukimą prof. Šalkauskis supranta, 
mes jau žinome. Čia tik tenka dar priminti jo pobūdį. „Ne vergiš- 
kas elektrizavimas, bet gyva kūrybinė sintezė tautiškos kultūros 
lytyse turi būti siekiama mūsų tautos pastangomis, jei norima eiti 
jos pašaukimo keliu“****, Šiam reikalui „naujos mūsų kartos tu- 
rėtų būti sąmoningai auklėjamos politinės pusiausvyros ir kultū- 
rinio sintetizmo nuotaikoje“*****, 

„Tautinio pašaukimo realizavimas, — pasak prof. Šalkauskio, — 
turi visados visuotinės reikšmės žmonijai, nes tautinis pašauki- 
mas apsprendžia tuos visuotinai reikšmingus uždavinius, į ku- 
riuos tauta linksta dėl savo prigimties ypatybių“******. Todėl ir 


* Op. cit. - P. 169. 

** Op. cit. - P. 177. 

*** Op. cit. — P. 178. 

+ Op. cit. — P. 180. 

++ Op. cit. — P. 181. 
LL] Ibid. 

mūsų tauta, vykdydama savo pašaukimą, jau tuo pačiu daly- 
vautų anttautinių kultūrinių problemų sprendime. Vis dėlto rei- 
kia pasakyti, kad šitas dalyvavimas negali būti masinis. Jeigu 
plačiosios masės gali dar suprasti tautinį pašaukimą, gali daly- 
vauti savo kultūros kėlime, tai anttautines problemas spręsti gali 
tik atskiri rinktiniai tautos asmens. Visa tai verčia tautą rūpintis 
tokių asmenų auklėjimu ir jų atranka. „Reik gabiausius tautos 
individus, išėjusius visus tautinės mokyklos aukščiausius laips- 
nius, komandiruoti į užsienį, kad ten jie galėtų įsigyti aukščiau- 
sių kultūrinių kvalifikacijų sykiu su tuo kūrybiniu užsimojimu, 
kuriuo pasižymi Europos kultūringosios nacijos... Naujos gerai 
kvalifikuotų mūsų inteligentų kartos turi būti tinkamai paruoš- 
tos aktyviam ir garbingam dalyvavimui tarptautiniuose kongre- 
suose bei konferencijose ir palaikymui nuolatinių santykių su 
užsienio intelektualiniu elitu, kad tokiu būdu susidarytų pakan- 
kamas kadras žmonių, įstengiančių vertingai reprezentuoti mū- 
sų tautą kitų tautų šeimoje ir kuriamai dalyvauti kultūriniame 
visos žmonijos užsimojime“*. Šituos darbus turi atlikti ne tik vy- 
riausybė, bet ir pati visuomenė, atskiros įstaigos ir net atskiri 
asmens. Visi turi jausti pareigą prisidėti prie mūsų tautos kèli- 
mo į nacijos rangą. 

Lietuvių tautos ugdymo uždaviniai prof. Šalkauskio yra už- 
simoti labai plačiai. Jie apima visą mūsų tautos gyvenimą, pra- 
dedant etninėmis josios savybėmis ir baigiant anttautinėmis pro- 
blemomis. Tiesa, jie nėra plačiai išvystyti. Jie reikalauja dar di- 
delio darbo, kol bus susisteminti ir išplėsti atskirose savo daly- 
se. Tai sudarytų ištisą tautinio auklėjimo sistemą, specialiai pri- 
taikytą lietuvių tautai. Bet net ir tokiame pavidale, kaip jie yra 
dabar, jie yra reikšmingi savo platumu ir originalumu. Lietuvių 
tautos istoriosofinė koncepcija prof. Šalkauskio pedagogikoje ir 
filosofijoje yra viena iš originaliausių. Sintetinis prof. Šalkaus- 
kio, kaip filosofo ir kaip pedagogo, linkimas čia yra aiškiausiai 
pasirodęs. 


* Op. cit. - P. 182-183. 

IL Bendra charakteristika 


Šitoji trumpa sisteminė pagrindinių prof. Šalkauskio pedago- 
gikos idėjų santrauka gali parodyti ir bendras prof. Šalkauskio 
pedagogikos žymes bei linkimus. 


1. Sintetinis pobūdis 


Prof. Šalkauskis yra sintetikas ne tik savo filosofijoje, bet ir pe- 
dagogikoje. Jo pedagogikos sistema apima visą ugdymo plotą. Tie- 
sa, ne viskas prof. Šalkauskio yra paskelbta spaudoje, kas jo dės- 
toma universitetiniame pedagogikos kurse. Dėl to platesnė visuo- 
menė gali kartais ir nesusivokti toje sintezėje, kuri tikrumoje prof. 
Šalkauskio yra kuriama. Bet jo klausytojai gerai žino, kad prof. 
Šalkauskis savo sistema aprėpia visą ugdymą, neišskirdamas nė 
vienos jo dalies. Prof. Šalkauskis nėra tik didaktikos arba tik dori- 
nio auklėjimo specialistas, kaip ne vienas Vakarų pedagogas. Jis 
nori lietuvių tautai sukurti pilnutinio ugdymo sistemą arba bent pa- 
rodyti tikrą kelią į tokios sistemos sukūrimą. Sintetinis pobūdis 
yra ryškiausioji prof. Šalkauskio pedagogikos žymė. Siekdamas 
integralinio sintetizmo filosofijoje, jis tuo pačiu jo siekia ir peda- 
gogikoje. Rytų ir Vakarų pradai jo yra derinami ir pilnutinio ug- 
dymo sistemoje. 


2. Teorinis pobūdis 


Prof. Šalkauskis, kaip buvo minėta, nėra ugdymo filosofas tik- 
ra šito žodžio prasme. Bet jis nėra nė ugdymo praktikas. Visa jo 
pedagoginė sistema priklauso vadinamajai filosofinės pedagogikos 
sričiai. Ji yra teorinio pobūdžio. Prof. Šalkauskis sąmoningai ven- 
gia per didelio konkretumo, nes, nebūdamas pedagogas prakti- 
kas, jis negali atsidėti grynai konkrečios pedagogikos problemoms. 
Tarp pedagogų teoretikų ir pedagogų praktikų visados yra tam 
tikras skirtumas. Bet čia nėra jokio prieštaravimo. Pedagogų prak- 
tikų raštai dažnai yra tik ugdymo technologijos vadovėliai. Tuo 
tarpu pedagogai teoretikai nori kurti tikras pedagogikos mokslo 

sistemas. Šiuo keliu eina ir prof. Šalkauskis. Todėl daugelis, kas 
ieško grynai praktinių pedagoginių nurodymų, nusivilia, paskai- 
tęs prof. Šalkauskio raštus. Bet dėl to prof. Šalkauskio pedagogi- 
kos vertingumas nė kiek nemažėja. Filosofinė pedagogika yra ver- 
tinga ne tuo, kad ji duoda kartais ir vieną kitą praktinį nurodymą, 
bet tuo, kad kiekvienai praktikai ji padeda stiprius pamatus ir 
įprasmina kiekvieną platesnį pedagoginį užsimojimą. Šiuo atžvil- 
giu prof. Šalkauskio pedagogika gali būti praktikai labai vertin- 
ga, nes joje glūdi sintetiniai pradai, kurie neleidžia pedagogui 
praktikui nuklysti į vieną arba į kitą vienašališkumą. 


3. Linkimas į aktualų gyvenimą 


Nors prof. Šalkauskis savo pedagogikoje ir yra daugiau abst- 
raktus negu konkretus, vis dėlto kiekvienas jo sistemoje gali jausti 
aiškų linkimą į aktualaus gyvenimo problemas. Prof. Šalkauskis 
kaip pedagogas yra atsiliepęs į visus mūsų krašto klausimus, kurie 
tik turėjo didesnio ar mažesnio ryšio su ugdymu. Jis yra įvertinęs ir 
pasiūlęs kultūrinės autonomijos projektą, jis yra peikęs ir kritika- 
vęs moderniuosius šokius, jis yra rašęs apie koedukaciją, apie mū- 
sų švietimo politikos tendencijas, apie mūsų tautos aktualiuosius 
uždavinius ryšium su prof. Pakšto veikalu*. Žodžiu, vargiai rasi- 
me nors vieną svarbesnį mūsų šalies klausimą, kuris nebūtų buvęs 
prof. Šalkauskio įvertintas pedagoginiu atžvilgiu. Todėl norsjo sis- 
tema ir yra teorinio pobūdžio, nors ne vienam ji yra sunkiai įkan- 
dama dėl savo idėjų kondensuotumo, užtat savo aktualumu ir atsi- 
liepimu į visus mūsų opiausius klausimus ji įgyja gyvybės ir didele 
dalimi paslepia teorinį savo pobūdį. 


Baigiamasis žodis 


Kituose kraštuose yra priimta mokslininkų jubiliejams pami: 
nėti leisti tam tikrus veikalus, vadinamus Festschrift'ais. Mes lig; 


* Baltijos respublikų politinė geografija. - Kaunas, 1929. 

šiol nė vieno tokio festšrifto neišleidome. Nesulaukė jo nė prof. 
Šalkauskis. Vis dėlto būtų gera, kad prof. Šalkauskio jubiliejus 
nepraeitų taip tylomis, kaip praeina daugelio kitų. Šiuo atžvilgiu 
mūsų pedagogai ir filosofai turėtų būti pirmieji, kurie nugalėtų 
lietuviškąjį inertiškumą. Man norėtųsi baigiamajame žodyje pa- 
daryti keletą konkrečių siūlymų, kurie įvykdyti galėtų būti tikras 
Jubiliatui paminklas: 

1. Mūsų pedagogai ir filosofai katalikai turėtų suorganizuoti 
ir išleisti pilnutinio ugdymo ir pilnutinio pažinimo sistemas. 

2. Mūsų visuomenininkai katalikai turėtų grįžti prie prof. Šal- 
kauskio paskelbto kultūrinės autonomijos projekto, jį išnagrinėti 
ir padaryti konkrečių pritaikymų bei siūlymų visuomeninio gy- 
venimo reformoms. 

3. Mūsų katalikiškoji visuomenė apskritai turėtų labiau susi- 
domėti lietuvių tautos pašaukimu bei idealu, jį išnagrinėti ir pa- 
daryti konkrečių išvadų. Šiam reikalui reiktų parašyti platesnį vei- 
kalą apie mūsų tautos pašaukimą. 

Štai trys pasiūlymai prof. Šalkauskio jubiliejui paminėti. Reikia 
tikėtis, kad naujoji mūsų inteligentijos karta eina ne tuo inertišku 
keliu, su kuriuo taip labai kovoja prof. Šalkauskis, ir todėl joje gal 
greičiau ras atgarsį ir Jubiliato skelbiamos idėjos. Jaunieji katalikai 
turėtų būti pirmutiniai, kurie prof. Šalkauskio integralinį sintetizmą su- 
prastų, išpopuliarintų ir tęstų savo darbuose toliau. Prof. Šalkauskis, 
atsiliepdamas į romuviečių deklaraciją, pasisakė, kad ligi šiol jis 
žygiavo vienas su savo idėjomis. „Dabar, - rašo jis, - man pasidarė 
drąsiau ir džiaugsmingiau, matant, kad aplinkui tai, kas man rū- 
pėjo, yra susibūręs gražus ratelis daugiausia jaunų pajėgų, daug 
žadančių mūsų tautai ir valstybei. Aš tiesiu Jums savo ranką ir ta- 
riu: nuo šiolei žygiuokime drauge į laimingesnę mūsų tautos atei- 
tį!“*. Jaunieji katalikai neapvils Jubiliato pasitikėjimo! To reikalauja 
jų principai, jų garbė ir toji meilė, kuri juos riša su prof. Šalkauskiu. 


* Naujoji Romuva. — 1936. - Nr. 11. — P. 246. 

Kultūros filosofijos metmens. - Kaunas, 1926. 
Tautybė, patriotizmas ir lietuvių tautos pašaukimas. — Kaunas, 

Antanas Maceina 


PILNUTINIO UGDYMO GAIRĖS* 


Pratartis.- Pilnutinis ugdymas 
ir mūsų laikų įvykiai 


Jei imsime dairytis mūsų dienų įvykiuose plačiame pa- 
saulyje ir savo tėvynėje ir pasistatysime klausimą, kuris moks- 
las ir kuris menas tur daugiausia praktinės svarbos šitų įvykių 
akivaizdoje, tai rasi turėsime atsakyti, jog tokiu mokslu ir 
tokiu menu bus pedagogikos teorija ir pedagogikos prakti- 
ka. Ištirti žmogaus ugdymo dėsniai ir faktinai ugdyti žmo- 
guje idealus jo pirmavaizdis - štai tinkamas uždavinys 
visiems laikams ir ypatingai mūsiesiems, kai mažne visuose 
gyvenimo baruose tenka matyti gilių pervartų. 

Vadinamasis kultūringas pasaulis yra priėjęs, betariant 
mūsų dienų posakiu, liepto galą; o mes, vos teatsibudę iš 
ilgo nekultūringo miego, tik esame užmynę pačią šito liep- 
to pradžią. Dabar jau aišku, jog pasaulio krypsme būta klai- 
dos, kuri stūmė jį į katastrofą. Užtat nėra ko stebėtis, kad 
mums, teapsistojusiems liepto pradžioje, galva svaigsta ne- 
pratimu. Bevarant plačią kultūrinio darbo vagą mums da- 
bar privalu ne tik išvengti senojo pasaulio paklaidų, bet ir 
pagrįsti ateičiai laimingesnis gyvenimas. Tokiose aplinky- 
bėse uždavinys tampa dvigubai sunkus. Kas gi tad visų pir- 
ma darytina? Kas iš tikrųjų paties tvirtą ir pastovų pagrindą 
ateities laimei? 

Šitaip klausiant dažnas dės pasitikėjimo į visuomenės san- 
tvarką. Bet, deja, nesunku patirti, jog ir geriausioji visuome- 


* Yra tai referatas, autoriaus paskaitytas 1922 m. sausio 5 d. Antraja- 
me lietuvių katalikų kongrese Kaune. 

nės santvarka tiek tetur realios vertės, kiek su ja sutaria vi- 
suomeninis pačių žmonių išauklėjimas. Visuomenės santvar- 
ka yra tartum popierinis pinigas, kuris tegalioja sulig tuo, 
kokių materialinių vertenybių jam atitinka tikrumoje. Nepa- 
kanka atitrauktinai sugalvoti tobula santvarka, reik dar jai 
tinkamu būdu išauklėti patys žmonės ir nuo to net pradėti, o 
tai kaip tik ir nesuprantama socialiniams įvairių rūšių uto- 
pistams. Tuo pasakymu nenorėčiau niekinti visuomeninės 
santvarkos apskritai. Jei kas, sekdamas Tolstojum, norėtų tvir- 
tinti, jog viskas pareina nuo asmens tobulinimosi ir nieko 
nereiškia visuomeninė santvarka, tai turėčiau taip pat ginti 
pastarosios reikšmę, kaip kad dabar esu pasiryžęs kelti aikš- 
tėn asmens auklėjimo reikšmę visuomeniniam ir apskritai 
lemtam gyvenimui. Man tik abejais atvejais būtų svarbu 
griežtai nustatyti, jog grendžiamuoju visuomenės pradu yra 
ne pati santvarka, bet tai, kuo šita santvarka laikosi, t. y. tin- 
kamas pačių žmonių išauklėjimas. 

Jei šitas faktas, iš vienos pusės, kalba prieš socialinius 
utopistus, tai, iš antros pusės, teisingai suprastas jis ne ma- 
žiau prieštarauja konservatoriams ir šiaip jau socialiniams 
skeptikams. Iš jojo išeinant pigu jau nustatyti, jog pažan- 
giam visuomeninės santvarkos tobulinimuisi nesama taip 
patribų, kaip kad jų negalima statyti ir tobulėjančiam žmo- 
nių auklėjimui. Blaivus dalykų sprendimas pasirodo nesu- 
tariąs nei su utopizmu, nei su skepticizmu. 

Vokiečių filosofas Leibnizas sakėsi apsiimąs atmainyti 
neilgai trukus žmonijos veidą, jei jam kas duotų į rankas 
auklėjimo vairą. Gal tūlas apsiimtų tą pat padaryti ir dabar, 
kai reik žmonija gelbėt iš jos gyvenamų krizių. Bet ir paė- 
mus auklėjimo vairą į savo rankas, jei tai ir būtų galima 
padaryti vienu žygiu, reikėtų dar žinoti, kaip jis pavartojus 
ir kur nukreipus; o tai ne paskutinės eilės dalykas. 

Šiuo metu labai stebėtina aplinkybė yra tai, jog mūsų 
laikų didžioji katastrofa, arba pasaulinis karas, yra paruoš- 

ta ir įvykdyta labiausiai pastangomis tautų, kurios rodėsi 
pasireiškusiomis aukščiausiais kultūriniais ir pedagoginiais 
siekimais, tuo tarpu kad mažiau kultūringų tautų rolė šalip 
jų buvo antraeilės reikšmės. Atsitiko tai todėl, kad ekono- 
minis ir tautinis individualizmas, radęs taip pat atspindžio 
ir pedagogikos praktikoje, buvo įstengęs suteikti kultūri- 
nei pažangai krypsmo, kuris neišvengiamai vedė prie kru- 
vinų rungtynių. Tai reiškia, jog turimų čia galvoje vokiečių 
ir anglosaksų kultūra ir drauge su jąja pedagogika buvo tu- 
rėjusios savo pagrinde pasaulėžiūros paklaidų ir, kas eina 
gretimai, buvo žymiai vienašalėmis. Pasirodo, jog kultūri- 
nis tautos auklėjimas tegal atnešti tikrai gerų vaisių tik ta- 
da, kai jis vienodai tinkamai auklėja visas žmogaus galias, 
nestelbdamas vienų ir neleisdamas kitoms per daug įsiga- 
lėti. Nurodytas pavyzdys mums primena, jog tik tas auklė- 
jimas tėra iš tikro geras, kuris išlaiko pusiausvyroje visas 
žmogaus galias ir nepalieka spragų, pro kurias galėtų apsi- 
reikšti nesuvaldomas laukinės prigimties gaivalas. 

Jei tad norėsime gelbėti žmoniją iš gyvenamų krizių ir 
vienu laiku žadinti savo tautą į pilną ūgį, turėsime gerai 
įsidėmėti, jog grendžiamuoju laimingesnės ateities pradu 
yra žmonių auklėjimas, vengiąs pagrindinių pasaulėžiūros 
klaidų ir vienašalių krypsnių. Šitokį žmonių auklėjimą va- 
dinu „pilnutinio ugdymo“ posakiu, kuris turėtų atitikti 
prancūzų posakiui: ėducation intėgrale. Ugdymo žodis turė- 
tų sykiu apimti kūno bei sielos kultivavimą ir būti plates- 
nės reikšmės už lavinimą ir auklėjimą, fizinį mankštymą, 
protinimą, dorinimą, estetinimą ir religinimą. Nusakęs jį 
dargi esant pilnutinį, norėčiau pažymėti, jog šita plati ug- 
dymo sąvoka kaip tik suglaudžia savyje visas šias atskiras 
žymes. Kalbamasis ugdymas gali būti vadinamas pilnuti- 
niu dar todėl, kad jis privalo remtis plačia sintetine, arba 
trumpiau betariant, pilnutine pasaulėžiūra. 

Šiam kartui ketu paeiliui gvildyti klausimus: a) kas yra 

pilnutinio ugdymo esmė, b) kokie privalo būti jo veiksniai, 
ypač pašauktieji, ir c) kuriejo punktai tur primygtinos reikš- 
mės mūsų laikams. 


I. Pilnutinio ugdymo savybės 
1. Pilnutinis ugdymas ir pasaulėžiūra 


Naujųjų kartų ugdymas, kaip buvo ką tik užsiminta, pri- 
valo remtis pozityviąja pasaulėžiūra. Tai reikalaujama to- 
dėl, kad galutini žmogaus ugdymo ir žmogaus gyvenimo 
tikslai sutampa viename dalyke. Žmogus gyvena tam tik- 
ram tikslui, ogi ugdymu jis nokinamas gyvenamam jo tiks- 
lui atsiekti. Tačiau pats pedagogikos mokslas negal spręst 
apie žmogaus gyvenimo tikslą, kaip ir apie daugelį kitų pa- 
saulėžiūros klausimų, kurie nėra abejingi pedagogikos sri- 
čiai. Iš Čion aišku, jog pedagogikos teorija ir juo labiau 
praktika nėra kokis savyje uždaras mokslas, nesąs jokioje 
priklausomybėje nuo įvairių kitų mokslų ir šiaip jau nuo 
dalykų, nustatančių žmogaus pasaulėžiūrą. 

Norėdama, pavyzdžiui, ugdyti žmogaus kūną, t. y. nu- 
statyti šito ugdymo principus bei taisykles, pedagogika 
privalo naudotis somatologijos ir ypač fiziologijos, taip pat 
higienos mokslų gaviniais. Ryždamasi lavinti bei auklėti 
žmogaus sielą, t. y. ją protinti, dorinti ir estetinti, ji turės 
apsipažinti su eksperimentaline ir bendrąja psichologija, 
su etika, estetika, t. y. daugiausia su antropologinėmis fi- 
losofijos disciplinomis. Imdamasi žmogų religinti, ji ne- 
galės nesiskaityti su tuo, ką skelbia Apreiškimas ir drauge 
su juo teologija apie žmogaus kilmę, jo esmę, uždavinius 
ir galutinąjį tikslą. Taigi pedagogikoje esama dalykų, kuriuos 
nulemia ne pedagogikos mokslas kaipo toks, bet pačio pe- 
dagogo pasaulėžiūra. Stai kodėl, kintant pasaulėžiūrai, kin- 

ta ir pedagogikos krypsmas, kas ryškiai kyla aikštėn jos 
istorijoje. 

Mes, katalikai, turime savą krikščioniškąją pasaulėžiūrą 
ir nuo jos, aiškus dalykas, pareina mūsų nusistatymas pe- 
dagogikos dirvoje. Šita pasaulėžiūra, turėdama iš esmės sin- 
tetinio pobūdžio, remiasi vienu laiku ir specialių mokslų 
patyrimais, ir filosofijos išvedžiojimais, ir teologijos pamo- 
kymais. Visa tai turės taip ar šiaip atsiliepti pedagoginiam 
katalikų moksle. Tačiau bene žymiausia rolė teks čia atlikti 
sintetinei katalikų filosofijai, kuri sudaro bendrą mokslinę 
dalį krikščioniškosios pasaulėžiūros. Visai tad prigimta, jog 
ir katalikų pedagogikoje tur reikštis ta pati sintetizmo dva- 
sia, kurios įkvėpta yra jųjų filosofija. Todėl jokia vienašalė 
pedagogikos teorija negal įgauti pilietybės teisių katalikų 
ugdymo sistemoje. 

Jei katalikų mokslas skelbia žmogų esant psichofizinę 
būtybę, kurioje kūnas ir siela sutampa vienoje substancijo- 
je, tai numanu, jog Žmogaus ugdymas negai tenkintis vie- 
no kūno ar tik vienos sielos lavinimu bei auklėjimu. Katalikų 
pedagogika nesutiks tad su pedagoginiu natūralizmu ar re- 
alizmu, kurie primygtinai kelia aikštėn materialinę žmo- 
gaus prigimtį; bet ji taip pat negalės nesmerkti pedagoginio 
intelektualizmo, voliuntarizmo ir estetizmo, kurie, kad ir 
lavina žmogaus sielą, betgi tai daro vienašaliu būdu, do- 
mėdamiesi viena kuria žmogaus galia: pirmasis žmogų te- 
protina, antrasis testiprina jo valią ir trečiasis teauklėja 
estetinį jo skonį. Eidami dar toliau užtiksime vienašalį hu- 
manizmą. Tiesa, pedagoginis humanizmas laiko jau priva- 
lomu dalyku ugdyti ir žmogaus kūną, ir Žmogaus sielą su 
visomis jųdviejų galiomis, t. y. lavinti bei auklėti žmoguje 
visa, kas yra žmogiška, bet užtat, tesustodamas prie grynai 
formalinės žmogaus kultūros, jis tampa vienašale pedago- 
gine pakraipa, kaip kad natūralizmas yra tapęs vienašaliu, 
įsirėmęs į materialinę žmogaus prigimtį. 

2. Bendras pilnutinio ugdymo tikslas 


Pasirodo, jog nepakanka dar formaliai išugdyti žmogaus 
galių visetas, reik dar įpratinti žmogus tarnauti savo gyveni- 
mo tikslui. Šitame daikte vėl susitinkame su vienašalėmis 
pedagoginėmis pakraipomis: pedagoginis utilitarizmas pra- 
tina žmogų geriausiai prisitaikyti prie gyvenimo kovos; pe- 
dagoginis individualizmas apriboja žmogaus tikslą jo asmens 
reikalais, tuo tarpu jo priešininkas, pedagoginis socializmas, 
tirpdo žmogaus asmenį visuomenės sūkuryje. Pedagoginė 
katalikų sistema privalo lemtai paruošti žmogų prie gyveni- 
mo kovos, tur irgi individualinį asmens klestėjimą suderinti 
su aukšta visuomenine kultūra, bet vedamuoju žmogaus ug- 
dymo tikslu ji tegal laikyti tik tą patį galutiną tikslą, kurį taip 
autoritetingai skiria žmogui tikrosios religijos Apreiškimas. 
Natūralizmo ir humanizmo laiptais katalikų pedagogika žen- 
gia į religijos sritį ir jos amžinais obalsiais nustato vienon 
linkon visą ugdymo darbą. Ji jungia prigimtuosius veiksnius 
su malonės veikme ir tokiu būdu materialinę prigimtį, žmo- 
giškąją kultūrą ir dieviškąją religiją suveda į vieną organinę 
sintezę, kuri deramai atliepia pagrindinei krikščioniškosios 
pasaulėžiūros sintezei. 

Tačiau, jei sakoma, jog galutinas pilnutinio ugdymo tiks- 
las sutampa su gyvenamuoju Žmogaus tikslu, tai tuo dar 
nepareiškiama, kad šitas ugdymas nebeturi savojo artimes- 
nio tikslo. Ugdymas siekia galutino savo tikslo per patį gy- 
venimą ir net šito gyvenimo veiksmais, o tai reiškia, jog 
paruošti bręstąs žmogus prie gyvenimo, atitinkančio galu- 
tinam jo tikslui, ir yra artimesnis ugdymo tikslas. 

Iš vienašalių pedagoginių pakraipų jau galima buvo pa- 
stebėti, jog Žmogaus gyvenimas eina trimis gretimais ruož- 
tais: prigimties, kultūros ir religijos. O kadangi žmogui iš 
tikro tepritinka pilnutinis gyvenimas, tai ir ugdymas pri- 
valo būti pilnutinis, t. y. sykiu ruošti žmogų prigimties, kul- 

tūros ir religijos uždaviniams. Iš čion dera jau padaryti iš- 
vada, jog pilnutinis ugdymas tur bendrąjį savo tikslą pil- 
nutiniame gyvenime. 


3. Formalinis bei materialinis ugdymo uždaviniai 


Šis bendras posakis, kad ir nustato ugdymui pilnatvės 
principą, tačiau maža tepasako apie konkretų pačio ugdy- 
mo turinį. Einant šiton linkon pasitinkama su įvairiais jo 
uždaviniais, kurie taiko atskiras pašauktojo jo veikimo pa- 
reigas prie jojo tikslo. Čia visų pirma privalu skirti formali- 
nis, arba subjektyvus, uždavinys nuo materialinio, arba 
objektyviojo, sulig tuo, kaip skiriama pačiam ugdyme jo ly- 
tis nuo turinio. Pavyzdžiui, protinant žmogų, nepakanka 
išmiklinti jo protavimo galia; reik dargi patiekti šitai galiai 
dirbamos medžiagos, šiam atvejui betariant — žmonijos įsi- 
gytų žinių. Proto miklinime glūdi f£ormalinis, o jo turtinime 
žiniomis - materialinis didaktikos uždavinys. Praktikoje, 
tikrai sakant, tuodu uždaviniu neskiriamu, nors tenka ne 
kartą matyti, kaip vienam ar antram uždaviniui teikiama 
faktinos nuosvaros. Ogi iš tikrųjų tarp šitų dviejų uždavi- 
nių tur būt išlaikyta deramoji pusiausvyra. 

Tai, kas čia pasakyta apie vieną tik didaktiką, tebetur 
atitinkamos reikšmės ir kitoms pilnutinio ugdymo sritims, 
nes prigimties, kultūros ir religijos srityse visur lygiai pasi- 
reiškia subjektyvus ir objektyvus atžvilgiai. 

Materialinei subjekto prigimčiai atitinka objektyvi gam- 
ta; todėl svarbu ne tik išmankštyti žmogus fiziniu atžvil- 
giu, bet ir pastatyti jis į lemtą padėtį gamtoje, t. y. pateikti 
jam gerovės priemonių, laimėtų kovoje su gamtos gaivalu. 
Toliau, subjektyviai kultūrai atitinka objektyvi civilizacija; 
taigi dera ne tik kultūrinti žmogus lavinant visas jo galias, 
bet reik irgi jis įpratinti naudotis susikristalizavusiais civi- 
lizacijos vaisiais. Galop religiniam subjekto pobūdžiui ati- 

tinka objektyvi Bažnyčios organizacija; tad privalu ne tik 
religiniu būdu išauklėti žmogus, bet dargi įstatyti jis į pozi- 
tyvų bažnytinį gyvenimą. Vien tuomet subjektyvus bei ob- 
jektyvus, arba formalinis bei materialinis ugdymo 
uždaviniai bus tinkamai išspręsti išlaikytoje pusiausvyro- 
je. Reik betgi visuomet turėti galvoje faktas, jog tuodu už- 
daviniu lygiai neperskiriamu, kaip kad negalima perskirti 
kurio dalyko lytis ir turinys; ogi mūsų reikale lyčiai, kaip 
priminta, atliepia ugdymo subjektas, turiniui - ugdomiėji 
objektai, kuriais šita lytis pripildoma. 


4. Esmingas pilnutinio ugdymo turinys prigimties, 
kultūros ir religijos srityse 


Iki šiolei esame priėję prie to, jog pilnutinis ugdymas 
privalo ruošti žmogų visoms gyvenimo sritims lavinant ir 
turtinant visas jo galias. Koks gi yra esmingas šito ugdymo 
turinys? 

Pilnas ugdymo plotas, kaip žinome, apibrėžiamas, iš vie- 
nos pusės, gyvenimo sritimis, o iš antros - žmogaus galio- 
mis. O kadangi vieningas iš savo esmės žmogus eina per 
visą savo gyvenimą su visomis savo galiomis, tai pilnuti- 
niam ugdymui tiek yra atskirų pareigų, kiek atskirų punk- 
tų tur gyvenimo sričių sandauga iš žmogaus galių. Tai 
reiškia, jog, sulig žmogaus protu, valia ir jausmu, fiziniame 
mankštyme, kultūrinime ir religinime esama greta viena ki- 
tos teorinės, praktinės ir estetinės pareigos“. 

Imkime dabar domėtis, kokiu turiniu privalo reikštis ma- 
terialinės prigimties lavinimas. - Kadangi fizinė kultūra tar- 


* Skirstymas Žmogaus gyvenimo sritimis ir žmogaus esmės - galio- 
mis tur mūsų reikalui ne tiek doktrinalinės, kiek metodologinės reikš- 
mės; todėl filosofinio pobūdžio nesusipratimams išvengti reik tinkamai 
numanyti, jog tai, kas yra apribojamai tepriimtina pirmuoju atžvilgiu, 
gal visai tikti antruoju. - Autorius. 

nauja būtina materialine atrama humanitarinei kultūrai, ne- 
gal būti rimtų priekaištų tvirtinimui, jog tam tikras fizinis 
žmogaus kūno išmankštymas yra griežtai reikalingas. Ži- 
nomas aforizmas, teigiąs, jog mens sana! tegal gyvuoti in cor- 
pore sano’, teisingai pastebi pagrindinį kūno ir sielos sąryšį. 
Tinkamai jį supratus reikės pripažinti, jog prieš jį nusižen- 
gia ne tik tas, kas leidžia nykti kūno pajėgoms, bet ir tas, 
kas, eidamas atletizmo bei akrobatizmo takais, laiko kūno 
kultūrą nepriklausomu tikslu. Tuo tarpu žmogaus kūnas 
turi būti lavinamas ne pats sau, bet sutartinėje su humani- 
tariniais sielos reikalavimais. Tai reiškia, jog tarp kūno ir 
sielos lavinimų privalu nustatyti tam tikras atitikimas. 

Sulig teoriniais, praktiniais ir estetiniais reikalais huma- 
nitarinė kultūra reiškiasi protinimu, dorinimu ir estetini- 
mu. Kiekviena šitų ugdymo pareigų gal ir privalo remtis 
atitinkamais fizinės žmogaus prigimties polinkiais. Visų pir- 
ma protinimo darbas tur čia atsiremti į pajustinio pažinimo 
pagrindą, nes proto kultūra tėra naši ir vaisinga tik tada, 
kai ji lydima tos realizmo uoslės, kuri gimsta iš žmogaus 
jutimo organų sutarimo su gamtos apraiškomis. Plačiai ta- 
riant, yra tai žmogaus sugyvenimas su gamta, pagrįstas pa- 
justiniu jos ritmo nuvokimų. 

Bet žmogus ne visuomet yra gamtai pasyvus: iš kęsmo 
jis pereina į veiksmo stovį, kai pašaukimas verčia jį protin- 
gubei laisvu veikimu apvainikuoti gamtos tikslingumą; nes 
pro permatomą tikslingumo skraistę kyšo gamtoje maiša- 
ties gaivalas, kuris žmogui pridera pažabot ir valdyti. Taigi 
savo galybės vykdymas pasaulyje įeina į žmogaus pašau- 
kimo planą; ir štai naujas fiziniam jo lavinimui uždavinys: 
jis privalo patiekti žmogui fizinės galybės gamtos jėgoms 
valdyti savyje ir aplinkiniame pasaulyje. Žinoma, šitas ga- 
lybės vykdymas bus išmintingas ir tikslingas vien tada, kai 
jis sutars su sąmoningomis valios pastangomis, nukreipto- 
mis į protingą ir dorinį tikslą. Cia fizinio lavinimo svarba 

apsireiškia tame, kad dorinės žmogaus pajėgos auga, kai 
joms eina į pagalbą fizinė žmogaus galybė. 

Pagaliau gamtos pasaulyje žmogus turi ne tik aktyvios 
reikšmės apskritai, bet dargi kuriamosios. Todėl privalu jis 
įpratinti savaimingu būdu kurti materialinių gyvenimo 
priemonių, kaip kad tai daro, negriežtai lyginant, bitės ar 
skruzdės. Jei žmogaus sąmoningas veikimas auga savaimin- 
go instinkto sąskaita, tai vis dėlto jis negal atsisakyti nuo 
tam tikros gaivalinės kūrybos, reikalingos lemtam gyveni- 
mo bėgiui; ogi į tai eiti galima ne tik per instinktą, bet ir per 
tinkamas pratybas. Šita kūryba, be grynai praktinės reikš- 
mės, svarbi dar tuo, kad, virtusi įprasta linkme fizinėje žmo- 
gaus prigimtyje, ji tampa pagrindu dailiajam menui. 

Šituos bendrus samprotavimus paaiškinsiu keliais pa- 
prastais pavyzdžiais. Esama, kad ir retai, žmonių, kurie maž- 
ne visai neturi atsilaikymo instinkto; per anksti kartais 
žūdami, jie dažnai neatlieka savo gyvenimo uždavinių. Ši- 
tiems žmonėms, galima sakyti, trūksta pajustinio gamtos 
ritmo nuvokimo. Užtat esama, iš kitos pusės, žmonių, ir jų 
yra nelyginti daugiau nekaip pirmųjų, kurie turi tiek jaut- 
raus atsilaikymo instinkto, kad, atsidūrę rimtame pavojuje, 
nebepajėgia valdyti fizinių savo galių ir todėl pasyviai žū- 
va. Sitie žmonės neištenka valdomosios galybės fizinės pri- 
gimties dalykuose; tiesa, valios veikimas čia savo ruožtu 
nusideda. Galop esti taip pat žmonių, kurie, kad ir norma- 
liai reaguoja į savo atsilaikymo instinktą, tačiau pavojaus 
valandą nesugeba sukurti priemonių sistemos apsigynimui. 
Jų neturima to, kas aukščiau pavadinta gaivalinės arba sa- 
vaimingos kūrybos vardu. 

Trys pagrindiniai fizinio lavinimo pradai ne tik pradygs- 
ta apčiumpama nauda materialiniam žmogaus gyvenimui, 
bet, kaip esame matę anksčiau, irgi tiesia pamatų humani- 
tarinei kultūrai. Todėl privalu jie išlaikyti visame, kas 
mankšto žmogaus kūną, būtent, judamuosiuose žaisluose, 

ritmingoje gimnastikoje, sporte, pagaliau - mechaniniame 
darbe. Tik tada fizinė kultūra pagamins galingą ir tikslin- 
gą, tamprų ir gražų kūną, jungiantį savyje visa, kas sudaro 
kultūringosios padermės tipą. Maža to. Tinkamai supran- 
tama kūno kultūra turės sutapti su atsketišku jo valdymu ir 
išlaikyti jo skaistumą, kaipo dermės ženklą doriniam kūno 
ir sielos sutarimui. 

Iš materialinės prigimties pagrindo dera kilt į grynai hu- 
manitarinę kultūrą, kuri sudaro žmogui tikrai savišką vei- 
kimo sritį. Iš auklėtojo pusės ji perteikiama, o iš auklėtinio 
pusės - įsigyjama, kaip jau žinome, protinimu, dorinimu ir 
estetinimu, kas galima išreikšti vienu kultūrinimo žodžiu. 
Protinimo mokslas, arba didaktika, bus padariusi didžiau- 
sios pažangos iš visų kultūrinimo sričių. Nors naujieji di- 
daktikos patyrimai toli gražu nėra dar plačiai įėję į mokymo 
praktiką, tačiau šita sritis žadina daugiausia pasitikėjimo 
savo ateitimi. Užtat dorinimas ir estetinimas, kuriuodu tu- 
rėtų žengti gretimais su protinimu, žymiai tebeatsilieka pe- 
dagogikos praktikoje, ir net tinkamas jųdviejų reikalo 
supratimas nėra dar pakankamai įsigalėjęs plačiosios visuo- 
menės sąmonėje. 

Žmogus, gerai išmankštytas grynai fiziniu būdu ir dargi 
išlavintas realine proto pakraipa, bet tinkamai neišauklėtas 
doros ir aukštųjų jausmų atžvilgiu, gal dažnai būti daug 
pavojingesnis civilizacijai už laukinius žvėris. Didysis ka- 
ras suteikė tam daugybę ryškiausių pavyzdžių ir tuo dar 
kartą įtikimai patvirtino pedagoginės pilnatvės dėsnį. Kul- 

tūriniam ugdymui nevalia pamiršti, jog fizinę ir intelektu- 
alinę žmogaus galybę privalo vaduoti individualinės bei 
visuomeninės doros motyvai, ir šita tiesa turi būt įdiegta 
bręstančiai kartai drauge su materialiniu ir dvasiniu jos pe- 
nu. Reik tad, kad protinimas ne tik nekenktų dorinimui, 
bet atitinkama savo linkme padėtų jam atlikti jojo uždavi- 
nį. Deja, dorinimo uždavinys retai dar kada teimamas ex 

officio’. Atsitinka tai iš dalies todėl, kad dorinimo pareigų 
negalima įsprausti į konkrečias lytis ir suskirstyti pamoko- 
mis, jei neskaitysim retai kur esamo etikos dėstymo. Todėl 
mokykla, kurios veiksmu privalo vykti pilnas kultūrinimo 
darbas, jei nekenkia, tai retai kada tepadeda šeimai ir Baž- 
nyčiai dorinti jaunuomenę individualiniu ir visuomeniniu 
atžvilgiu. 

Tačiau ir dorinimu nesibaigia tikras kultūrinimas: jis 
dargi reikalauja estetinimo. Tūlam estetinimo vaisiai pa- 
sirodys maloniu gyvenimo priedu, neturinčiu betgi rea- 
lios reikšmės. Nekalbant jau apie tai, kad šita nuomonė 
būtų labai abejotina filosofiniu atžvilgiu, pravartu paste- 
bėti, ką šituo klausimu išrodo mums vidurinių amžių ir 
Renesanso istorija. Viduriniai amžiai buvo apleidę drau- 
ge su fizine kultūra ir estetinimo pareigas. Todėl vykęs 
kontrasto dėsniu Renesansas ėmė purenti šitas dirvas ir 
estetizmą paskelbė net gadynės obalsiu; tuo tarpu proti- 
nimo, dorinimo ir religinimo pareigos, aukštai stovėjusios 
viduriniais amžiais, ėmė smukti žemyn, o su jomis paleng- 
vėl, bet ilgam, net ištisiems šimtmečiams, buvo laidoja- 
mas tariamojo šviesingumo prietaruose pozityvusis 
vidurinių amžių palikimas. Kas dabar gal išskaičiuoti vi- 
sas išdavas, kurios buvo užsimezgusios vienašaliame vi- 
durinių amžių krypsme? Ir ne pripuolama buvo tai, kad 
viduriniai amžiai, apleidę kūno kultūrą, pakankamai ne- 
sidomėjo dailiuoju menu. Kūno kultūros ir dailiojo meno 
pastangomis materija apvelkama naujomis lytimis, kurios 
aukštųjų jausmų sparnais kyla iš žemės į padanges. Tuo 
tarpu naujųjų laikų menas, paniekinęs padanges, į kurias 
buvo įsirėmę viduriniai amžiai, riedėjo kaskart žemyn, kol 
atsidūrė XIX-ame šimtmetyje nuogo realizmo pakalnėje. 
Priminta čia tik vienu atžvilgiu istorija iš tikro yra daug 
sudėtingesnė, bet ir to pakanka, kad įsitikintume, kokios 
reikšmės gal turėti estetinimo klausimas. 

Estetinimas privalo pratinti žmogų visų pirma dailinti 
gražiomis lytimis visą materialinį gyvenimą savyje ir ap- 
linkiniame pasaulyje, o paskui, remiantis savaiminga kū- 
ryba, apie kurią buvo kalbėta anksčiau, eit į dailiojo meno 
kūrybą ir kelti gyvenimą į naujus grožio laipsnius, siekian- 
čius idealaus buities stovio. 

Taigi protinimas veda pažinimo, dorinimas - tobulini- 
mosi ir estetinimas - grožėjimo takais. Ogi visas kultūri- 
nimo darbas, lavindamas ir auklėdamas visas žmogaus 
galias ir maitindamas jas civilizacijos laimėjimais, privalo 
įdiegti žmogui nenuilstamo stengimosi vykti pažangos ke- 
liais vaduojantis aukščiausiais tiesos, gėrio ir grožio idea- 
lais. Ir štai humanitarinei kultūrai tenka čia susidurti su 
absoliuto problema ir patirti ribų savo galimybėms. Jei ne- 
norėsime, kad šitie idealai virstų tuščiais žodžiais, turėsi- 
mejuos atremt į realus absoliuto esmę. Tuo tarpu žmogaus 
santykiai su šituo absoliutu, t. y. su Dievu, reiškiasi jau 
religijos lytimis. Tokiu būdu, jei kultūra, iš vienos pusės, 
remiasi materialine prigimtimi, tai, iš antros pusės, nuo- 
saikiai plečiama ji reikalauja sau papildymo religijos sri- 
tyje. Tad ir pilnutinis ugdymas tur apsivainikuoti 
religinimo pareigomis. 

Humanitariniam protinimui religinime atitinka tikėji- 
mo gaivinimas, dorinimui — meilės auklėjimas, estetini- 
mui - vilties žadinimas. Šitų trijų teologinių dorybių 
skatinimas sudaro subjektyvų religinimo uždavinį. Eida- 
mas objektyvų uždavinį religinimas pateikia žmogui dog- 
matinio išsilavinimo, auklėja jame religinio bendravimo 
įpročius ir pratina jį prie sakramentalinio gyvenimo. Dog- 
mų išpažinimas, šventųjų bendravimas ir sakramentalinė 
praktika - štai trys pagrindinės religinio gyvenimo sritys, 
kur randa aukščiausio patenkinimo teorinis, praktinis ir 
estetinis žmogaus reikalai. Taip suharmonizavęs visas 
žmogaus galias ir suliejęs visas jo gyvenimo sritis į vieną 

tėkmę, nukreiptą į dievybės jūres, pilnutinis ugdymas su- 
kurs pilnutinį žmogų. 

Baigiant esmingą pilnutinio ugdymo nusakymą pravers 
padarius keletas bendrų išvadų. Pirma, kiekviena atskira 
ugdymo pareiga privalo derintis su visa jo sistema ir atitik- 
ti galutinam jo tikslui. Antra, kiekviena atskira ugdymo pa- 
reiga taip ar šiaip atsiliepia visame žmogaus gyvenime, ir 
todėl kurios vienos jų apleidimas ar iškreipimas turi nei- 
giamosios įtakos visoms kitoms ugdymo sritims. Galop tre- 
čia, pilnutinis ugdymas tėra vienas iš tikro tikslingas ir todėl 
griežtai privalomas kiekvienam pedagoginės sistemos laips- 
niui, nežiūrint faktino josios dydrodžio. 


II. Pilnutinio ugdymo veiksniai 
1. Pašauktieji ugdymo veiksniai (šeima, mokykla, Bažnyčia) 


Nustačius pilnutinio ugdymo esmę ir savybes, man ten- 
ka iš eilės trumpai nusakyti vykdomieji jo veiksniai. Visų 
pirma reik Žinoti, jog šitie veiksniai skirstomi į pašauktuo- 
sius ir pripuolamuosius. Pašauktųjų paprastai nurodoma 
trejetas: šeima, valstybė ir Bažnyčia. Vietoje valstybės bus 
tikriau pastačius mokyklą, nes valstybės rolė ugdymui vi- 
suomet reiškiasi per mokyklą, tuo tarpu kad mokykla ne 
visuomet yra valstybinė įstaiga. Taigi šeima, mokykla ir Baž- 
nyčia, štai trys veiksniai, kurie iš pašaukimo tarnauja ug- 
dymui vykdyti, kai visi kiti ugdomieji veiksniai eina į šitą 
tikslą pripuolamuoju būdu. Tarp trijų pašauktųjų ugdymo 
veiksnių ir trijų gyvenimo sričių pigu pastebėti tam tikras 
atitikimas. Juk šeima iš savo pagrindo yra sritis, kur užsi- 
mezga psichofizinė naujosios kartos prigimtis. Tiesa, sulig 
gimdymu ir auklėjimu paprastai įdiegiami šitai prigimčiai 
šiokie ar tokie kultūros ir religijos polinkiai, kurie dažnai 

tur sprendžiamosios reikšmės visam tolimesniam žmogaus 
gyvenimui, tačiau religinimas ir kultūrinimas, kad ir esti 
privalomomis šeimos pareigomis, vis dėlto nesudaro tie- 
sioginiojos uždavinio. Kultūrinimo tikslams tiesioginiu bū- 
du tarnauja mokykla, - bendrojo lavinimo mokykla - 
bendram kultūrinimui ir specialaus lavinimo - vienai ku- 
riai jo šakai. Tai betgi nereiškia, kad mokykla galinti, iš vie- 
nos pusės, apleisti žmogaus prigimties ugdymą, grendžiantį 
pastovios atramos humanitarinei kultūrai, ir iš antros pu- 
sės - nesirūpinti religinimu, teikiančiu šitai kultūrai aukš- 
tesnės prasmės. Kultūrinimas, reiškiąsis, kaip žinome, 
protinimu, dorinimu ir estetinimu, vien nuosvaros tetur mo- 
kyklos uždaviniuose. Pagaliau ir Bažnyčiai rūpi ne vienas 
tik religinimas, nes religinimo sėkmė pareina nuo dorini- 
mo, o pastarasis savo ruožtu — nuo prigimties lavinimo ir 
šiaip jau nuo bendro kultūrinimo. 

Iš čion jau matyti, jog šeima, mokykla ir Bažnyčia, vyk- 
dydamos specialius savo uždavinius, yra tampriai surištos 
viena su kita bendru pilnutinio ugdymo tikslu. Tai reiškia, 
jog pilnutinis ugdymas pilnatvės principui išlaikyti prakti- 
koje reikalauja pilno šeimos, mokyklos ir Bažnyčios solida- 
rumo. Iš tikrųjų šitą solidarumą nulemia jau krikščioniškoji 
pasaulėžiūra, kuria vaduojasi katalikų pedagogika lygiai 
taip pat, kaip ir visas jų gyvenimas. 

Reikalaujamas šeimos, mokyklos ir Bažnyčios solidaru- 
mas neleidžia mokyklai būti neutraliai pasaulėžiūros atžvil- 
giu. Faktinai neutralumo principas ir negal būti nuosaikiai 
išlaikytas jokioje mokykloje, nes jo griežtas vykdymas bū- 
tų lygus mažne pilnam atsisakymui nuo materialinio arba 
objektyvaus ugdymo uždavinio. Jei ugdymas tenorėtų pa- 
sitenkinti labiausiai formaliniu savo uždaviniu ir sulig tuo 
lavinti tik žmogaus galias neteikiant jam pozityvių kultū- 
ros ir religijos vaisių, pareinančių nuo bet kurios pasaulė- 
žiūros, tai kiekvienas bręstąs žmogus turėtų pasaulėžiūros 

srityję atlikti individualinėmis savo pastangomis darbą, ku- 
ris paprastai dirbamas didelės žmonių daugybės per išti- 
sus amžius. O kadangi toks darbas nors kiek pakenčiamai 
vienam žmogui neįveikiamas, tai pažanga, kiek ji pareina 
nuo pasaulėžiūros tobulėjimo, būtų labai sukliudyta. Ruoš- 
dama žmogų tikrai pažangai pedagoginė sistema privalo 
auklėti jame kuo daugiausia laisvos iniciatyvos, kad jis ga- 
lėtų sąmoningai palaikyti teigiamąsias ir atmesti neigiamą- 
sias praeities tradicijas ir drąsiai žengti pažangos keliais. 

Nuosekliam mokyklos neutralumui esant negalimam, vi- 
sai teisingas yra principinis reikalavimas, kad kiekvienas 
žymesnis žmonių būrys,sujungtas bendra pasaulėžiūra, tu- 
rėtų savų mokyklų. Tik turėdama savų mokyklų katalikų 
visuomenė tegal lemtai suderinti šeimos, mokyklos ir Baž- 
nyčios darbus pilnutiniam ugdymui vykdyti praktikoje. 

Iš to, kad pedagogikos teorija bei praktika faktinai nega- 
li būti neutralios pasaulėžiūros atžvilgiu ir kad sulig tuo 
mokykla privalo remtis tų žmonių pasaulėžiūra, kurie ją 
steigia, dera padaryti bendra išvada, jog mokykla norma- 
liose aplinkybėse, arba teišeinant vien iš principo, negali 
būti valstybės veikimo organu. Nuoseklaus mokyklos su- 
valstybinimo neleidžia ne tik jos savybės, pažymėtos aukš- 
čiau, bet ir tiesioginiai valstybės uždaviniai. Pagrindinė 
valstybės pareiga yra išlaikyti visuomenėje teisėtus tvar- 
kos bei gerovės pamatus laisvės ir lygybės principais, bet 
tai toli gražu neigalioja valstybės, kuri, kaipo tokia, negal 
turėti savos pasaulėžiūros, spręst apie pasaulėžiūrą, dėtiną 
į pedagoginės sistemos pamatą. Užtat, neišsilenkdama iš 
tiesioginių savo uždavinių plotmės, valstybė gal ir privalo 
laiduoti visuomeninės santvarkos priemonėmis tinkamas 
sąlygas kultūringajai mokyklai tarpti, ir dargi taip, kad ši- 
tos sąlygos atitiktų kiekvienos neišeinančios iš valstybin- 
gumo ribų pasaulėžiūros reikalams sulig laisvės ir lygybės 
principais. Taigi reikalavimas nepriklausomos, pasaulėžiū- 

ros atžvilgiu, nuo valstybės katalikiškos mokyklos pateisi- 
namas ne tik mokyklos, bet ir valstybės esme. 

Jei dabar norėčiau kalbėt apie tai, kuo turėtų pasižymėti 
šeima, mokykla ir religinimo vykdytojai, kad atitiktų pil- 
nutinio ugdymo uždaviniams, tai šitas noras nuvestų ma- 
ne toliau, nekaip priderėtų šiuo atveju. Tekonstatuosiu vien 
faktą, jog šitie ugdymo veiksniai pas mus leidžia pageidau- 
ti daug daugiau, negu paprastai manoma. Pavyzdžiui, im- 
kime mūsų mokyklą. Neužtektų katalikams turėti savų 
mokyklų, kas paprastai katalikų pageidaujama; neužtektų 
taip pat pakelti jų lygis iš dabarties mokyklų stovio, apie ką 
paprastai svajojama; reikėtų dargi griežtai keisti dabarti- 
nių mokyklų sistema vaduojantis pilnutinio ugdymo rei- 
kalavimais, kas jau retai kada kiek aiškiau nusimanoma. 

Iki šiolei tiek realinė mokykla, kiek ir klasinė sirgdavo 
vienašališku intelektualizmu, nors pirmoji laikydavos la- 
biau natūralistinės, o antroji - humanistinės pakraipos. Pil- 
nutinis ugdymas, neprivaląs, kaip žinome, vengti nei 
natūralinių, nei humanitarinių pradų, jungia šituos abiejų 
rūšių pradus pusiausvyroje, įvesdamas juos į pilnutinio 
gyvenimo sintezę, kur religija pildo vyriausiąją vadovavi- 
mo rolę. Taip sintetinimo būdu pilnutinis ugdymas iš prin- 
cipo sutaiko klasinės ir realinės mokyklos priešingumą ir 
nustato vieną tikrai tikslingą tipą bendrojo lavinimo mo- 
kyklai, 

Be to, pilnutinio ugdymo mokykla turėtų ne vien pro- 
tinti jaunuomenę, kas paprastai daroma, bet ir sistemingai 
ją dorinti ir estetinti, ko paprastai nedaroma, nekalbant jau 
apie sistemingą fizinį mankštymą, kuo paprastai apsimeta- 
ma darant. Jei ne viskas galima įspraust į mokymo valan- 
das, tai tas dar nereiškia, kad to mokykla ir neprivalanti 
daryti. Mokykla yra jaunimui mažas pasaulis, kur jis bręsta 
ne vien tik protu, bet ir daugeliu kitų atžvilgių; o jei taip, tai 
šitas brendimas privalo būti sistemingai ir planingai vaduo- 


51 


jamas. Pavyzdžiui, tinkamas mokytojų bendravimas su mo- 
kiniais, iš vienos pusės, ir tam tikras mokinių draugavimas 
vienų su kitais, iš antros, sudaro esminę mokyklos gyvavi- 
mo pusę, kuri nevalia jos vadovams apleisti be nusidėjimo 
savo pareigoms jau dėl tos priežasties, kad čia dedami pa- 
matai tam visuomeniniam išsidirbimui, kuriuo paskui lai- 
kosi visuomenės santvarka. Apie tai kiek geriau už kitas 
tautas nusimano anglai, ir štai kodėl jų padermė taip ryš- 
kiai skiriasi nuo kitų tautų būdo išlavinimu, nors nusilei- 
džia kai kurioms iš jų intelektualiniu išsimiklinimu. 

Ne mažiau kaip kad mokykla tebepalieka vietos pagei- 
davimams mūsų šeima, kuri turėtų tapti tikru krikščioniš- 
kuoju židiniu ir su visu sąmoningumu eit ugdymo pareigas, 
taip pat mūsų religintojai, kurie, dirbdami svarbiausią ug- 
dymo darbą, turėtų geriausiai prisiruošti prie jo tiek ben- 
dru, kiek ir pedagoginiu atžvilgiu. Pastariesiems svarbu 
gerai numanyti, jog religinimas, nevedamas sutartinėje su 
prigimties ir kultūros reikalais ir neeinąs pažangiai plin- 
tančiais ratais greta su bendru lavinimu, labai dažnai ne tik 
neatneša pageidaujamų vaisių, bet gal net pakenkti religi- 
niam auklėtinių gyvenimui, apsunkindamas įvairių gyve- 
nimo sričių derinimą. Tad religintojai privalo ne tik iškilti 
religinių išsilavinimu, bet taip pat įsigyti reikiamo prityri- 
mo prigimties dalykuose ir pralenktinai įveikti aktualias 
kultūros problemas. Tik tada jie stovės prideramoje savo 
pareigų aukštumoje. 


2. Pripuolamieji veiksniai 


Tiek šiam reikalui apie pašauktuosius ugdymo veiksnius. 
Apie pripuolamuosius maža čia tegali būti kalbos, nes jie 
neatlieka tiesioginių ugdymo pareigų, nors dažnai turi di- 
delės svarbos naujųjų kartų gyvenimui. Apystovų tarpas, 
visuomeninės įstaigos, privatinių draugijų veikimas, spau- 

da - štai jau ištisa veiksnių eilė, kuri taip ar šiaip gal dirbti 
ugdymo darbą. Juo aukščiau kyla visuomenės kultūra, juo 
teigiamesnė palieka šitų veiksnių įtaka. Bet iš kitos pusės, 
pati visuomenės kultūra žymia dalimi pareina nuo sėkmin- 
go ugdomųjų organų veikimo, nes, apskritai tariant, visuo- 
menės kultūra ir ugdymo veiksniai yra surišti grįžtamąja 
savitarpio įtaka. 


II. Primygtini dabarčiai 
pilnutinio ugdymo punktai 


1. Idealių polinkių skatinimas kaipo drausmės pagrindas 


Faktas, jog ugdymo tobulėjimas ir visuomeninė pažan- 
ga yra vienas antram sėkmingumo sąlyga, neleidžia tikėtis 
staigia pervarta ugdymo sistemoje ir jos vienu sykiu išto- 
bulinimu. Čia dera eiti nuosaikios evoliucijos keliu, mušant 
kaskart stipriau į silpnas tradicinio ugdymo puses. Keletą 
jo pagerinimų, ypatingai privalomų dabartinių įvykių aki- 
vaizdoje, norėčiau primygtinai pabrėžti, baigdamas savo 
referatą. 

Visiems aišku, jog sėkmingas ugdymo darbas negalimas 
be šiokios ar tokios drausmės, arba skatinimo priemonių 
sistemos. Drausmės sistemos klausimas galų gale suveda- 
mas prie to, kokiomis lytimis privalo ugdyme reikštis pa- 
gyrimas ir papeikimas. Praktikoje pastebima ištisa drausmės 
priemonių eilė, kaip antai: pataikavimas geiduliams, fizinė 
bausmė, rivalizacijos, arba lenktyniavimosi, skatinimas, ide- 
alinių polinkių žadinimas. Veik visoms drausmės rūšims 
galima rasti gynėjų pedagogikos istorijoje. Tačiau norint jas 
teisingai įvertinti, reik skirti jų lygstamoji vertė nuo nelygs- 
tamosios. Nusakytoje aukščiau drausmės priemonių eilėje 
tik pirmoji, t. y. pataikavimas geiduliams, teverta nelygsta- 

mojo pasmerkimo, tuo pačiu laiku kaip paskutinioji, t. y. 
idealinių polinkių žadinimas, užsitarnauja nelygstamojo gy- 
nimo. Tuo tarpu iš dviejų greta stovinčių priemonių seka- 
moji tur lygstamosios nuosvaros palyginant su pirm 
einančia. Taip iš dviejų blogybių fizinė bausmė yra geresnė 
už pataikavimą geiduliams, lenktyniavimosi sistema už fi- 
zinę bausmę, ir tik idealinių polinkių žadinimas, būdamas 
vienintelė padori skatinimo priemonė, griežtai pralenkia vi- 
sas kitas. 

Surašyta čia drausmės priemonių tvarka nėra visai pri- 
puolamas dalykas. Faktinai jos laipsniais kilo ir kyla peda- 
goginės teorijos bei praktikos tobulėjimas. Buvo laikas, ir 
dargi labai neseniai, kai fizinė bausmė buvo laikyta būtina 
drausmės lytimi. Paskui imta ginti ir iki šiolei tebeginama 
lenktyniavimosi sistema jaunimui skatinti mokykloje. Ga- 
lima sakyti, žymiausioji pedagogų dauguma teberanda 
lenktyniavimąsi tinkamiausiu ugdomuoju akstinu. Tuo tar- 
pu šitoje lenktyniavimosi apologijoje glūdi didelis nesusi- 
pratimas. Jei rivalizacijos skatinimas mokykloje yra kiek 
geresnė priemonė už fizinę bausmę, tai tas dar nereiškia, 
kad šita priemonė yra gera iš savo esmės. Statant plačiai 
klausimą, ką reiškia mūsų laikais lenktyniavimosi sistema 
mokykloje, dera atsakyti, jog ji nėra kas kita, kaip tik reikš- 
mingas atspindys tos individualistinės rivalizacijos, kuri, 
sudarydama ekonominės, socialinės ir politinės kapitaliz- 
mo santvarkos pagrindą, yra pastūmusi pasaulį į kruvinas 
rungtynes. Taigi žemažiūriai lenktyniavimosi sistemos gy- 
nėjai ir vykdytojai nenusimanydami tapo dalyviais pasau- 
linėje katastrofoje. 

Apskritai bene geriausiu vertinimo matu pedagogui bus 
tai, kurių skatinimo priemonių jis vartoja ugdymo darbe, 
nes juo tobulesnės yra priemonės, juo sunkesnis yra tinka- 
mas jų naudojimas. Pedagogas, ginąs kokią netikusią prie- 
monę, tuo pačiu teikia sau testimonium paupertatis'. Užtat 

tikras pedagogas, kaip kad parodo Fenelono pavyzdys, vi- 
są įtikinėjimo galybę, visą dorinę savo įtaigą tevartos vien 
idealiniams polinkiams skatinti ir pasieks to, ko jokiomis 
kitomis priemonėmis nebepasiekiama. 

Tad pilnutinio ugdymo vykdytojai turėtų skatinti jau- 
nuomenėje ne individualistinių lenktynių įgeidžius, bet ide- 
alinius polinkius derinant juos solidarumo sutartinėje. 
Solidarumas, štai obalsis, kuris mūsų laikų akivaizdoje vie- 
nas tetinka visuomeninei ugdymo pareigai. Šitoje pakrai- 
poje privalu išlaikyti visa sistema pradedant paprastais 
ugdymo žaislais ir baigiant aukščiausiomis dvasios apraiš- 
komis. 


2. Individualizmo ir universalizmo sintezės ruošimas 
visuomeniniuose ir tarptautiniuose santykiuose 


Kalbėdamas anksčiau apie dorinimą, visą laiką turėjau 
galvoje jaunųjų kartų visuomeninimą, kaipo sudedamą jo 
dalį. Tuomet tyčia maža apie tai teprimindavau, kad dabar 
galėčiau primygtinai kelt aikštėn visuomeninimo reikšmę 
tolimesnei pasaulio pažangai. Tikras visuomeninimas pri- 
valo visų pirma gydyti pasaulį nuo to individualizmo, ku- 
ris pasirodė jam tiek kenksmingas, ir kuriuo jis visgi 
tebeserga iki šiolei. Tai nereiškia, jog reikėtų smerkti kiek- 
vienas individualizmas visais atžvilgiais. Žmogaus prigim- 
tis gal ir privalo reikštis individualinėmis lytimis ištisame 
kultūrinės kūrybos plote. Bet individualizmui nevalia būti 
išnaudojimo veiksniu toje egoistinėje kovoje už būvį, kuri, 
sulig teisybe, turėtų būti pakeista solidarine gyvenimo san- 
tvarka. Visuomeninimas turėtų kaip tik malšinti žmogaus 
prigimties linkmę į egoizmą ir ruošti jame gyvą individua- 
linių ir visuomeninių pradų sintezę. 

Itin mokyklų vedėjai privalo gerai nusimanyti laiką sa- 
vo rankose svarbiausią naujųjų kartų visuomeninimo 

veiksnį. Mokykla yra mažoji visuomenė, iš kur įgyti įpro- 
čiai nešami vėliau į platų tikros visuomenės gyvenimą. Ko- 
kiu draugu žmogus yra įpratęs būti mokykloje, tokiu 
visuomenės nariu bus jis paprastai gyvenime. Ir jei žmo- 
nija dabar serga tikro visuomeniškumo stoka, tai jos Žaiz- 
dų gydymas tur prasidėti kaip tik mokykloje. Bet pirm 
šitam tikslui reikėtų ji reorganizuoti tokiu būdu, kad jos 
auklėtiniai įprastų aukoti egoistinius savo polinkius mo- 
kyklos gyvenimo tvarkai ir harmonijai, sugebėtų draugiš- 
kai valdytis laisvės ir lygybės principais ir pamėgtų 
sutartinai reikšti kuriamąsias savo pastangas. Žinoma, vi- 
suomeninimo pareigų mokykla nepajėgia visai tinkamai 
atlikti nepadedant šeimai, kuri mėto ugdomąsias sėklas į 
jaunųjų sielų dirvą, ir Bažnyčiai, kuri teikia aukščiausių 
sankcijų doriniam ir todėl galutinoje sąskaitoje — visuo- 
meniniam gyvenimui. 

Tai, kas pasakyta apie tikrą visuomeninimą, kaipo ruo- 
šimą individualizmo ir universalizmo sintezės visuomeni- 
niuose santykiuose, dera taip pat tikram tautiniam 
auklėjimui, kuris turėtų ruošti tokią pat sintezę tarptauti- 
nių santykių srityje. Jei vos dabar teužsimenu pirmą kartą 
apie tautinį auklėjimą, tai nebūtų teisinga manyti, kad ma- 
ža reikšmės jam tepripažįstu pilnutiniame ugdyme. Tiesa, 
jis nėra radęs vietos ugdymo turinyje, ir būtent todėl, kad 
tarnauja šitam pastarajam reiškimosi lytimi. Tai plaukia jau 
iš pačios tautinio gyvenimo esmės, nes tautybė yra sutelk- 
tinė individualybė, kurios lytimis reiškiasi kultūrinė kū- 
ryba. Būdama kurios vienos visuomenės gyvenimui 
reiškimosi lytimi, bet ne turiniu, tautybė, aiškus dalykas, 
negali būti žmogui tikslu ir tėra viena prigimta ir faktinai 
būtina kultūrinio gyvenimo priemonė. Tai supratus pigu 
jau numanyti, jog tautinis individualizmas, liečiąs sutelkti- 
nio gyvenimo lytis, ir žmogaus dvasios universalizmas, su- 
darąs šito gyvenimo turinį, privalu suderinti šintezėje, kur 

rastų sau tinkamos vietos ir tautų skirtingumas, ir žmoni- 
jos vieningumas. 

Tikram tautiniam auklėjimui yra svetimas nacionaliz- 
mas, kuris laiko tautybę tikslu. Ypač mūsų laikais tai svar- 
bu gerai numanyti, nes naujųjų laikų nacionalizmas ir buvo 
tuo veiksniu, kuris imperializmo pavidalu perkėlė kalbė- 
tą individualizmą iš visuomeninio tautų gyvenimo į tarp- 
tautinius santykius ir davė pradžios ženklą pasauliniam 
karui. Gerai suprastas patriotinis auklėjimas tur sutaikyti 
naujose kartose individualines tautinio gyvenimo apraiš- 
kas su visuotinuoju visos žmonijos solidarumu. Šitas žmo- 
nijos taikymo darbas gal ir privalo būti varomas visame 
ugdymo plote šeimoje, mokykloje ir Bažnyčioje, o tam ge- 
rų progų atsiranda kiekviename žingsnyje, kad tik auklė- 
tojams netrūktų nusimanymo, geros valios ir kilnios 
širdies. 


3. Pačių ugdytojų ugdymas 


Tuo tarpu juo aukštesni yra ugdymo idealai ir juo tobu- 
lesnė yra drausmės sistema, remiantis idealiniais žmogaus 
polinkiais, juo daugiau reikalaujama iš pačių ugdytojų nu- 
simanymo ir sugebėjimo. Jei tad tikras žmonijos žaizdų gy- 
dymas turi prasidėti nuo pilnutinio naujųjų kartų ugdymo, 
tai pats šitas ugdymas turi prasidėti nuo tinkamo pačių ug- 
dytojų ruošimo. Štai nuo ko tenka pradėt ir mums, norin- 
tiems pagrįsti savo tautai tobulesnį ir laimingesnį gyvenimą. 
Pavyzdinga vidurinė mokykla ir aukštasis pedagoginis ins- 
titutas, suvienytu bendrais pilnutinio ugdymo tikslais, ga- 
lėtų sudaryti užuomazgą šitam svarbiam darbui. Iš čion 
plintančiais ratais turėtų kaskart smarkiau skėstis į visą tautą 
tikro atgimimo žygis. Bet šiam kartui nebekalbėsiu daugiau 
apie šitą grynai praktinį sumanymą. Pakaks į jį nurodžius, 
kaipo į praktinę viso mano pranešimo išvadą. 

Užbaigos žodis 


Baigdamas tenorėčiau dar kartą pabrėžti, jog didieji mūsų 
laikų įvykiai stato pedagogikos dirvoje naujų uždavinių taip 
pat mums, kaip ir visam pasauliui. Būtent, svarbu pedago- 
gikos priemonėmis taisyti tai, kas tarptautiniuose santykiuo- 
se vedė prie imperialistinio karo, o visuomenės viduje - prie 
demagoginės revoliucijos. Einant į šitą tikslą dera į peda- 
goginės teorijos pamatą dėti pilnatvės principas, sulig ku- 
riuo privalu sutartinai lavinti žmoguje visos galios ir ruošti 
jis vykdyti savo uždavinius visose gyvenimo srityse. Prak- 
tikos atžvilgiu svarbu nustatyti solidarumas tarp visų ug- 
domųjų veiksnių ir ypač tarp pašauktųjų, kuriais yra šeima, 
mokykla ir Bažnyčia. Toliau idealinių polinkių skatinimas 
turi sudaryti ugdomosios drausmės pagrindą ir vietoje ri- 
valizacijos įgeidžių stiprinti solidarumo įpročius. Galop šiais 
laikais ypatingos svarbos turi tinkamas ruošimas individu- 
alizmo ir universalizmo sintezės, kuri padėtų asmens ir vi- 
suomenės solidarumui persimest į tarptautinę sritį ir 
realizuoti tikrą žmonijos vienybę laisvų ir lygių tautų są- 
jungoje. Tik šitaip vedamas ugdymo darbas leis mūsų tau- 
tai ir visai žmonijai tikrai pasiruošti tikslams, kuriuos 
Apvaizda yra nuskyrusi mūsų pasauliui. 

PILNATVĖS, SUTARTINĖS IR PRIKLAUSOMYBĖS 
PRINCIPAI UGDYMO SISTEMOJE* 


Įžanga. - Bendrosios paaiškinimo pastabos 
apie ugdymo sistemą 


Šios dienos paskaitoje esu pasiryžęs pagvildyti kiek spe- 
cialiau pilnatvės (integraliteto), sutartinės (harmonijos) ir 
priklausomybės (subordinacijos) principus ugdymo siste- 
moje. Pirmu pažvelgimu šita tema gali pasirodyti visai ne- 
aktuali mūsų laikų pedagogams ir ypač mokyklų kapelio- 
nams. Tiesa, išvardyti principai yra labai bendri ir tartum 
abstraktūs. Tačiau kaip tik todėl, kad jie yra bendri, jie turi 
sprendžiamosios reikšmės ugdomajam veikimui ir yra vi- 
suomet aktualūs, kai jie tenka taikyti praktikoje. Tai ir turės 
paaiškėti mano paskaitos pabaigoje. 

Įvedamai turiu dar pasakyti, jog į mano paskaitos pa- 
grindą yra padėtas tas ugdymo sistemos supratimas, kurį 
vadinu pilnutinio ugdymo koncepcija, ir kuris mano buvo 
jau išvystomas įvairiais atvejais, tarp kitko - „Lietuvos Mo- 
kyklos“ 1923 m. 11 sąsiuvinyje (žr. straipsnį „Mokyklų ti- 
pai etc.“). Tačiau spėdamas, jog ne visiems iš Tamstų buvo 
progos susipažinti su pilnutinio ugdymo sistema, greituo- 
ju atvaizduosiu jos trumpą schemą, kurios akivaizdoje bus 
lengviau orientuotis tolesnėje mano minties eigoje. 

Pilnutinio ugdymo sistema gali būti šitaip trumpai nu- 
sakyta. Ugdymas privalo paruošti visą žmogaus asmenį pil- 
nam gyvenimui. Todėl jis turi atsižvelgti į visas gyvenimo 


* Referatas, skaitytas 1924 m. liepos 3 d. per IV Lietuvių katalikų 
kongresą mokyklų kapelionų sekcijoje. 

sritis ir į visas žmogaus galias. Esama trijų gyvenimo sri- 
čių, būtent: prigimties, kultūros ir religijos, ir sykiu esama 
trejopos žmogaus galios, būtent: teorinės, praktinės ir este- 
tinės. Čia, žinoma, imu žmogaus galios sąvoką atžvilgiu, 
teatitinkančiu pedagogikos, bet ne psichologijos reikalui. 
Ir štai žmogus eina per visas gyvenimo sritis su Visomis 
savo galiomis. Todėl ugdymui privalo rūpėti, kad kiekvie- 
noje gyvenimo srityje kiekvieno žmogaus galia išsivystytų 
ir pasireikštų tinkamu būdu. Šitas išsivystymas ir pasireiš- 
kimas sudaro auklėtinyje tam tikrą pastovią dispoziciją, ar- 
ba nusiteikimą, kuris yra vadinamas pedagogine, arba ug- 
domąja, vertybe. Pagrindinių ugdomųjų vertybių esama 
tiek, kiek gaunama dauginant gyvenimo sričių skaičių iš 
žmogaus galių skaičiaus; reiškia, jų yra visas devynetas. 

Prigimties srityje teorinei galiai atitinka ugdomoji ver- 
tybė, kuri galima pavadinti tiksliu juslių veikimu; prakti- 
nei galiai atitinka fizinis galingumas, estetinei galiai - sa- 
vaiminga kūryba. Prigimties srityje visos trys ugdomosios 
vertybės gali būti suvestos prie vienos bendros vertybės, 
kuri bus ne kas kita, kaip žmogaus kūno nusiteikimas aukš- 
tesniems tikslams. 

Kultūros srityje teorinei galiai atitinka išlavintas protas, 
gaminąs Žiniją; praktinei galiai atitinka čia išauklėta valia, 
sudaranti doros pagrindą; ogi estetinei galiai - estetinis jaus- 
mas, kaipo dailiojo meno kuriamasis akstinas. Kultūros sri- 
tyje visos trys ugdomosios vertybės gali būti suvestos prie 
vienos bendros vertybės, kuria yra sielos galių išsivysty- 
mas. 

Religijos srityje teorinei galiai atitinka tikėjimo vertybė, 
kaipo dogmų išpažinimo pagrindas; praktinei galiai - mei- 
lės vertybė, kaipo šventųjų bendravimo akstinas, ir esteti- 
nei galiai — vilties vertybė, kaipo pagrindinis nusiteikimas 
sakramentalinėje praktikoje. Religijos srityje visos irys ug- 
domosios vertybės gali būt suvestos prie vienos bendros 

mur mau + 


vertybės, kuria bus dvasios klestėjimas. Schemoje visa tai 
atrodo šitokiu būdu: 


Bendros Atskiros ugdomosios 
ugdomosios vertybės 
vertybės 


teorinė praktinė 
galia galia 


8. 

meilė 
(šventųjų 
bendravimas) 
5. 

išauklėta 
valia (dora) 


estetinė 
galia 
9, 


viltis 
(sakramenta- 
linė praktika) 
6. 


dvasios 
klestėjimas 


Religija 


Kultūra sielos galių 


išsivystymas 


estetinis jaus- 
mas (dailusis 
menas) 

3. 
savaiminga 
kūryba 


protas (žinija) 


2. 
fizinis 
galingumas 


1. 
kūno nusitei- |tikslus juslių 
kimas aukštęs-| veiklumas 
niems tikslams 


Prigimtis 


Atskiri ugdymo atžvilgiai, kurie neatitinka nei gyveni- 
mo sritims, nei žmogaus galioms, gali irgi turėti savų ug- 
domųjų vertybių, iš kurių svarbiausios yra individualybė, 
tamprumas, visuomeninis solidarumas, tautinis patriotiz- 
mas ir humanistinis universalizmas, apimąs visą žmoniją. 
Tiek įvedamųjų paaiškinimų apie ugdymo sistemą. 


L Pilnatvės principas 


1. Jo supratimas. Kiekvienas, kam rūpi ugdymo klausi- 
mas, lengvai sutiks su bendru pasakymu, jog ugdymas, 
imamas savo visumoje, turi būti pilnas, arba tvirčiau ta- 
riant, pilnutinis. Tai reiškia, jog ugdymą tarp kitko turi 
vaduoti pilnatvės principas. Tačiau šitas taip aiškus sa- 
vaime reikalavimas yra įvairiai suprantamas pagal tai, kaip 
yra suprantamu žmogaus prigimtis bei gyvenimas. Pilnat- 


6t 


vės, arba integraliteto, principas reikalauja, kad būtų lavina- 
mos visos žmogaus galios ir kad žmogus būtų ruošiamas vi- 
soms gyvenimo sritims. Jei ugdymo sistemoje bus apleista 
viena kuri žmogaus prigimties galia, pats ugdymas nega- 
lės jau būti pilnutinis. Taip pat jei ugdymo sistema neruoš 
žmogaus vienai kuriai gyvenimo sričiai, ugdymas irgi ne- 
bus pilnutinis. Sakysime, ugdyme neatsižvelgiama į jaus- 
mų auklėjimą. Jausmas, kad ir nėra žmogaus prigimties 
galia psichologijos atžvilgiu, vis dėlto gali būti laikomas 
žmogaus galia pedagogikos atžvilgiu, ir todėl žmogus su 
neišauklėtais jausmais nėra išugdytas pagal pilnatvės prin- 
cipą. Panašiai žmogus su neišlavinta materialine prigim- 
timi nėra pilnai išugdytas žmogus. Juo mažiau gali būti 
laikomas pilnai išlavintu bei išauklėtu žmogumi tasai, kas 
nėra paruoštas religinei gyvenimo sričiai, nes jam kaip tik 
trūksta tos gyvenimo viršūnės, nuo kurios įgauna tikros 
prasmės visas žmogaus gyvenimas. 

Maža to. Pilnatvės principas reikalauja dargi, kad, lavi- 
nant žmogaus galias ir ruošiant žmogų pilnutiniam gyve- 
nimui, būtų atsižvelgiama ir į tai, kas neatitinka nė vienai 
žmogaus galiai ir nė vienai gyvenimo sričiai, paimtom sky- 
rium. Tai yra, pavyzdžiui, individualinis ir visuomeninis 
ugdymo atžvilgiai, kuriuodu reikalauja, iš vienos pusės, kad 
žmogaus individualybė būtų kuo stipriausiai išvystyta, o 
iš antros pusės, kad šita individualybė sugebėtų sutarti su 
visuomeninio gyvenimo tvarka ir tikslais. — Pagaliau su- 
telktinė visuomeninio gyvenimo lytis taip pat negali būti 
abejinga ugdymo sistemai. Šitą lytį sudaro tai, kas yra va- 
dinama vienu tautybės žodžiu. Ir štai ugdymo sistema, ruo- 
šianti žmogų pilnutiniam gyvenimui, negali nepasirūpinti 
ir tuo, ko reikalauja tautos gyvenimas iš atskirų savo narių, 
nes tauta, kaipo sutelktinė individualybė, sudaro normalių 
sąlygų sykiu ir visuomeniniam, ir individualiniam gyveni- 
mui. 

2. Pilnatvės principas ir krikščioniškasis universalizmas. Jei 
dabar imtume pilnatvės principą vienu iš kriterijų, kuriais 
patikrinamas pedagoginės sistemos teisingumas, tai turė- 
tume pripažinti, jog vien tik krikščioniškoji pasaulėžiūra 
tera laisva nuo bet kurio ekskliuzyvizmo ir jog todėl krikš- 
čioniškoji pedagogika pajėgia realizuoti ugdymo sistemoje 
plačiausią pedagoginę sintezę. Jokia kita pedagoginė pa- 
kraipa nepajėgia nieko pridėti prie krikščioniškosios peda- 
goginės sistemos, bet gali ją susiaurinti, ką nors atmetusi, ir 
tuo pačiu gali nusidėti prieš pilnatvės principą. Todėl mums 
yra visai aišku, jog jau vienas tik pedagoginis pilnatvės prin- 
cipas reikalauja, kad į katalikų mokyklos pagrindą būtų pa- 
dėta krikščioniškoji pasaulėžiūra, ir kad šita pasaulėžiūra 
būtų išlaikyta pilnoje savo visumoje. Tai, žinoma, nereiš- 
kia, kad nekatalikams privalanti būti primesta krikščioniš- 
koji mokykla, bet tai visuomet reiškia, kad katalikai savo 
jaunimui privalo turėti krikščioniškąją mokyklą arba, ko ma- 
žiausia, katalikai turi apginti viešosiose mokyklose teises 
lavinti bei auklėti savo jaunimą pagal krikščioniškosios pa- 
saulėžiūros principus. Čia neturiu galimybės gilintis į mo- 
kyklų politiką. Prie progos tepabrėžiu vien, jog materiali- 
nis pilnatvės principo supratimas, t. y. jo turinio suprati- 
mas, pareina nuo pasaulėžiūros ir jog statant ugdymui rei- 
kalavimą, kad jis būtų vedamas pagal pilnatvės principą, 
neišvengiamai šaukiamasi tokios ar kitokios pasaulėžiūros 
pagalbos. Taip, mūsų supratimu, pilnatvės principas įgau- 
na ugdymo krikščioniškojo universalizmo prasmės, ir bū- 
tent todėl, kad šitas krikščioniškasis universalizmas teigia- 
mai nusistato į visas gyvenimo sritis, į visas žmogaus ga- 
lias, į individualinį ir visuomeninį gyvenimo atžvilgį, į tau- 
tybę irį visos Žmonijos solidarumą. Visa, kas buvo nurody- 
ta pilnutinio ugdymo schemoje, randa krikščioniškojoje sin- 
tezėje tokio ar kitokio pateisinimo ir sau tinkamą vietą, ir 
sykiu niekas negauna joje ekskliuzyvinės persvaros viena- 


63 


šališkos pakraipos, nors žinoma, netobulas krikščioniško- 
sios pasaulėžiūros supratimas gali įpult į vienašališką eks- 
kiiuzyvizmą. Bet tai jau yra ne krikščioniškosios pasaulė- 
žiūros, bet šita pasaulėžiūra spekuliuojančių žmonių silpnu- 
mas. 


3. Pilnatvės principas ir bendrojo lavinimo mokykla. Matė- 
me, jog pilnatvės principas yra organingai surištas su pa- 
saulėžiūros universalizmu, nes pastarasis suteikia jam rea- 
laus turinio. Vieną kartą nustatytas turinio atžvilgiu pilnat- 
vės principas jau pats stato reikalavimų ugdomajam veiki- 
mui ir ypač jo organizuotam pavidalui mokykloje. - Pasku- 
tiniais laikais vis labiau aiškėja, jog mokyklos ir ypač ben- 
drojo lavinimo mokyklos nedera imti kaipo vieno tik mo- 
kymo arba, kiek plačiau tariant, vieno tik protinimo įstai- 
gos. Neabejotina, jog protinimas, intelektualinis lavinimas, 
yra vienas iš daugelio ugdomųjų uždavinių. Neabejotina 
irgi, jog mokykloje protinimas sudaro pagrindinę ugdomojo 
veikimo dalį ir jog net per protinimą mokykloje atsiekiama 
kitų ugdomųjų uždavinių, pavyzdžiui, daroma auklėjamo- 
sios įtakos mokiniams. Bet vis dėlto, kaip sakyta, paskuti- 
niais laikais vis labiau aiškėjo, jog bendrojo lavinimo mo- 
kykla neprivalo būti vien protinimo, arba intelektualinio 
lavinimo, įstaiga. Ir iš tikro, jei mokykla tebūtų vien inte- 
lektualinio lavinimo įstaiga, kur žmogus, ruošiamas gyve- 
nimui, galėtų būti išugdytas pagal pilnatvės principą? Ku- 
rie ugdomieji veiksniai bei veikėjai galėtų iš tikro realizuoti 
naujosios kartos pilnutinį ugdymą? 

Kad dalykas geriau paaiškėtų, imkime tik aukštesniosios 
mokyklos jaunimą. Taigi prileidžiama, jog aukštesniojoje mo- 
kykloje jaunimas teįgauna vien bendrą aukštesnįjį intelektu- 
alinį išsilavinimą. Tai reikštų, jog mokykloje būtų vien atsi- 
žiūrima į teorinę gyvenimo sritį ir jog šita sritis būtų imama 
išlavinto proto atžvilgiu. Faktinai tokia mokykla iš devynių 

pagrindinių ugdymo vertybių tepateiktų einančiam aukštes- 
niąją mokyklą jaunimui tik vieną, pažymėtą ketvirtoje vieto- 
je. Kyla tad klausimas, kokiu būdu tas pats jaunimas galėtų 
įgyti visas kitas pedagogines vertybes tame laipsnyje, kurio 
reikalauja aukštesnysis bendras lavinimas. 

Iš prigimtųjų veiksnių šituo klausimu, žinoma, nenustotų 
rūpinusiosi šeima ir Bažnyčia. Tačiau reik tuoj pastebėti, 
jog auklėjamoji šeimos įtaka, labai didelė jaunesniame vai- 
kų amžiuje, paprastai, jei tėvai nėra pedagogai profesiona- 
lai su aukštuoju mokslu, mažai tesiekia tą laikotarpį, kai 
jaunimas susidaro pasaulėžiūrą. Todėl auklėjamoji šeimos 
įtaka yra aiškiai nepakankama einančiam aukštesnijį mokslą 
jaunimui. Juo mažiau galima ginčyti auklėjamąją Bažnyčios 
įtaką bebręstančiam jaunimui, bet ar galima pasakyti, jog 
šita įtaka gali pateikti jaunimui aukštesnįjį dorinį ir religinį 
išauklėjimą bei išlavinimą be mokyklos pagalbos. Mokyk- 
lai tepakanka būti vien abejingai doros ir religijos reikalams, 
kad nelyginant prasikišęs į priekį intelektualinis išsilavini- 
mas imtų žiūrėti su panieka į šituos reikalus. 

Iš pripuolamųjų veiksnių nemaža ugdomosios įtakos gali 
turėti pačio jaunimo auklėjimasis, lavinimasis ir mankšty- 
masis. Bet būtų per dideliu optimizmu tikėtis, jog šitas veiks- 
nys gali atstoti planingą bei sistemingą ugdomąjį veikimą. 
Žodžiu tariant, jei aukštesnioji mokykla nesiima auklėti ir 
lavinti pagal pilnatvės principą besilankantį joje jaunimą, 
šito jaunimo ugdymas neišvengiamai turi pasilikti viena- 
šališkai intelektualistiniu; o tai reiškia, jog tokia mokykla 
ko menkiausiai ruošia žmones gyvenimui, nes paprastai gy- 
venimui ko mažiausiai tinka vienašališkai išlavinti intelek- 
tualistai. - Čia labiausiai minėjau dorinį auklėjimą, tuo tar- 
pu galima būtų dar paminėti apie fizinį mankštymą ir este- 
tinį lavinimą, kas irgi negali rasti normalaus išvystymo, jei 
mokykla palieka šituos dalykus nuošaliai ir nori tapti vien 
protinimo, t. y. intelektualinio lavinimo įstaiga. 

Konsekvencijos iš intelektualistinio mokyklos suprati- 
mo tiek yra ryškios savo vienašališkumu, jog paprastai toks 
supratimas nėra aiškiai ginamas. Bet, kai prieinama prie mo- 
kyklos organizavimo, mokykla paprastai virsta vienašališ- 
ko protinimo įstaiga su labai menkais pilnatvės principui 
nusileidimais, kurie dažniausiai tiek teturi reikšmės, kiek 
maskuoja faktiną siaurai intelektualistinį mokyklos pobū- 
dį. Imkime kad ir mūsų dabartinę aukštesniąją mokyklą. 
Ar faktinai ji nėra vienašališka protinimo įstaiga? Kad tuo 
įsitikrintume, pakanka tik trumpai paanalizuoti ugdomojo 
jos veikimo santvarka. 

Pažvelkime iš pradžios į pedagoginę sistemą, taip sa- 
kant, horizontaliniu krypsniu. Jei paimsime paprastai dės- 
tomą aukštesniojoje mokykloje dalykų visetą, tai pamaty- 
sime, jog jų labai nelygiai yra atstovaujamos trys pagrindi- 
nės gyvenimo sritys, t. y. materialinė prigimtis, kultūra ir 
religija. Religijai atstovauja vienas tikybos mokslas. Prigim- 
ties sričiai atstovauja, praktiniu atžvilgiu, gimnastika, ogi 
teoriniu atžvilgiu pripuolamai teužkliūvami realiniuose da- 
lykuose biologijos ir fiziologijos klausimai. Tuo tarpu di- 
džiausioji dalykų dauguma taip ar šiaip liečia kultūros sritį 
ir dargi žvelgia į šitą sritį pro intelektualistiniu būdu pa- 
spalvintus akinius. Toks nelygus kiekybiniu atžvilgiu at- 
stovavimas religijos ir prigimties sritims, rodos, turėtų būti 
atsvertas kokybiniu atžvilgiu, tobulinant religijos dėstymą 
ir gimnastikos klausimo pastatymą mokykloje. 

Apie gimnastiką tenka pasakyti, jog iki šiolei labai retai 
kada yra nusimanoma apie jos tikrą svarbą ir jog paprastai 
žiūrima į ją kaip į menką, nereikšmingą priedą prie kitų 
mokykloje dėstomų dalykų. Tuo tarpu iš tikrųjų gimnasti- 
ka priderėtų pastatyti, svarbos atžvilgiu, antroje vietoje, bū- 
tent tuoj po tikybos mokslo, kadangi gimnastika, kaip ir 
tikybos mokslas, atstovauja vienai ir visai gyvenimo sričiai. 
Todėl galutinam ugdymo tikslui mažiau pakenktų pašali- 

nimas iš mokyklos bet kurio pagrindinio dalyko iš dauge- 
lio dalykų, atstovaujančių kultūros sričiai, kaip kad gim- 
nastikos pašalinimas. Tai supratus, aiškėja irgi, jog iš gim- 
nastikos pamokų turėtų normalioje pilnumoje ugdymo mo- 
kykloje išsivystyti tikra kūno kultūra, nušviečiama teori- 
niu ir dorinių atžvilgiu ir vykdoma praktinių atžvilgiu su- 
derintoje pagal higienos taisykles žaislų, ritminių judesių, 
sporto ir rankų darbo sistemoje. 

Kaip stovi dabar mūsų mokykloje tikybos dėstymas, ne- 
siimu spręsti, nes tai Tamstoms geriau yra žinoma negu 
man. Tikiuos, jog dabar yra daug geriau, kaip kad yra buvę 
palyginti netolimoje praeityje rusų mokyklose Lietuvoje. 
Tais laikais, kai man teko eiti mokslą, religijos dėstymo klau- 
simas dažnai buvo suprantamas visai klaidingai. Ne tik ne- 
buvo supratimo, jog religijos dėstymas privalo būti pasta- 
tytas su visu didaktiniu rimtumu pagal religijos svarbą gy- 
venime, bet dargi dažnai iš religijos pamokų buvo daro- 
mos mokiniams pramogos, iš kurių mokiniai visados išei- 
davo nešini tradicinėmis penkiukėmis. Per tokias pamokas 
mokiniai negaudavo religijos supratimo, atitinkančio jų pro- 
tiniam išsilavinimui ir todėl prie pirmos progos lengvai nu- 
sikratydavo savo vaikiškai neišvystytomis idėjomis apie re- 
ligijos dalykus. Drįstu net teigti, jog šiais laikais mes nebū- 
tume turėję taip neproporcionaliai daug netikinčios inteli- 
gentijos, jei rusų laikais būtų rimčiau pastatytas religijos 
mokslas Lietuvos aukštesniosiose mokyklose. Norint iš- 
vengti panašių liūdnų išdavų, privalu iš tikybos pamokų 
išvystyti platus religijos mokslas, kuris ne tik aiškintų reli- 
gijos dalykų supratimą, bet ir skatintų pagal savarankiško- 
jo veiklumo principą prie atidaus religijos praktikavimo. 

Čia ne vienas galėtų man prikišti, jog, statydamas mo- 
kyklai praktinių tikslų, prasilenkiau su tiesioginiais mokyk- 
los uždaviniais. Į tokį priekaištą kaip tik primygtinai atsa- 
kyčiau, jog mokykla turi ne tik teorinių, bet ir praktinių už- 

davinių. Bendrojo lavinimo mokykla, kaip matėme, neiš- 
vengiamai turi būti pilnutinio ugdymo mokykla. Ogi pa- 
žvelgus į pedagoginę sistemą, taip sakant, vertikaliniu 
krypsniu, pastebima, jog antrojoje eilėje eina praktinė gy- 
venimo sritis, atitinkanti žmogaus valiai. Neginčiju, jog mo- 
kykloje teorinis lavinimas užima pirmą vietą. Tai betgi toli 
gražu nereiškia, jog praktinis auklėtinių veikimas nepriva- 
lo mokyklai rūpėti. Praktiniu atžvilgiu tiesioginį ir pagrin- 
dinį mokyklos uždavinį kaip tik sudaro dorinis auklėjimas. 
Šiais laikais vis dažniau kalbama ir rašoma, jog mokyk- 
linis lavinimas privalo ne tik protinti, bet ir dorinti, ir jog 
todėl mokyklos mokymas privalo būti auklėjamuoju lavi- 
nimu. Kad vos ne visos pamokos patyrusių mokytojų ran- 
kose gali virsti dorinio auklėjimo proga, negalima nepripa- 
žinti. Tačiau reik sykiu pažymėti, jog šitokis netiesioginis 
dorinis auklėjimas toli gražu ne visuomet gali būti pakan- 
kamas, ir jog todėl mokykla praktinio dorinimo reikalams 
turėtų griebtis specialių priemonių. Mūsų mokyklos žino 
šiam reikalui tradicinį klasės auklėtojų institutą. Tačiau re- 
tai kada šitas institutas yra plačiau suprantamas. Maža at- 
likti smulkios formalybės, prižiūrėti tvarka klasėje ir palai- 
kyti drausmė mokykloje; čia reikalingas dar teigiamas bei 
tiesioginis auklėtojo veikimas, pavyzdžiui, doros bei pado- 
rumo mokslas, gyvas bendravimas su savo auklėtiniais, 
draugiško gyvenimo organizavimas ir t. t. Tuo tarpu ko- 
kiais specialiais rūpesniais reiškiasi dorinis auklėjimas mūsų 
mokyklose? Ar jų vedėjai visuomet turi aiškaus supratimo, 
jog šitas be galo svarbus uždavinys reikalauja sąmoningai 
nustatyto metodo ir sumaniai taikomų priemonių? Bendrai 
reik konstatuoti, jog šituo praktinio dorinimo atžvilgiu daž- 
niausiai pas mus nėra nei sąmoningumo, nei sumanumo. 
Šitą stovį gerai gali iliustruoti mūsų Švietimo ministerijos 
pasielgimas, turėjęs vietos prieš kelis metus. Yra supranta- 
ma savaime, jog negali būti mokyklos be drausmės. Tuo tar- 

pu drausmė gali būti per prievartą primesta auklėtiniams iš 
viršaus arba gali būti auklėjama iš vidaus per sąmoningą jų 
nusistatymą. Faktinai ugdyme negalima apsieiti nei be pir- 
mosios išviršinės, nei be antrosios išvidinės drausmės. Vi- 
sas tik ugdymo menas glūdi tame, kad sulig auklėtinio 
brendimu auklėtojas sugebėtų panaikint išviršinės drausmės 
reikalą išvidinės drausmės priemonėmis. Šito tikslo negali- 
ma pasiekti nesužadinus auklėtiniuose savarankiškojo veik- 
lumo ir įpratimo valdytis pagal protingus įsitikrinimus. Ogi 
tam ir tarnauja mokinių valdymasis organizuota bendruo- 
menės lytimi. Lietuvoje, kiek man žinoma, pirmo panašaus 
bandymo garbė priklauso pagarsėjusiai įvairiais atžvilgiais 
realinei Marijampolės mokyklai, kur buvo įvestas mokinių 
valdymasis su taryba, turėjusia tam tikras kompetentingu- 
mo ribas. Šitas bandymas, davęs, kaip man teko girdėti, ne- 
blogų rezultatų, buvo Švietimo ministerijos sustabdytas 
griežtu įsakymu. Man nėra arčiau pažįstama realinė Mari- 
jampolės mokykla, bet, sprendžiant vien pedagoginiu atžvil- 
giu, reik manyti, jog Švietimo ministerijos buvo anuomet 
padaryta pedagoginė klaida, nes anuo žygiu ne tik buvo su- 
stabdytas naudingas pedagoginis eksperimentas, bet dargi 
buvo apskritai suduotas smūgis savarankiško veiklumo ir 
išvidinės drausmės auklėjimui. Tai tik vienas nedidelis, bet 
simptomingas pavyzdys, kaip pas mus iki šiolei žiūrima į 
praktinio auklėjimo reikalą mokykloje. 

Jei dabar paimsime einančią trečioje vertikalinėje eilėje 
estetinę sritį, tai pamatysime, jog estetiniu lavinimu pas mus 
nė kiek ne daugiau rūpinamasi, kaip kad praktiniu dorinimu. 
Ką gi iš tikrųjų randame mokyklose iš dalykų, lavinančių 
meniškus sugebėjimus? Šiek tiek paišybos, kai kur - truputį 
dainavimo, rečiau - bent kiek muzikos. Visa tai parodo, jog 
į estetinį lavinimą pas mus žiūrima kaipo į kažkokią pra- 
bangą, kuri pateisinama vien tada, kai visose kitose srityse 
prieinama pertekliaus. Faktinai tai yra nelemta klaida, kuri 

tegali turėti gyvenimui vien neigiamosios reikšmės. Meniški 
sugebėjimai, prasidedą jau prigimties srityje, kaipo savai- 
mingos kūrybos apraiškos, pateikia žmogui galios ko tiks- 
lingiausiai taikyti priemones kuriamiesiams tikslams. 
Kultūros srityje jie apvelka gyvenimą naujomis tobulesnė- 
mis lytimis, kad pagaliau religijos srityje galėtų susilieti su 
didžiąja gyvenimo perkeitimo misterija. Čia būtų svarbu 
suprasti, jog estetinė gyvenimo pusė nėra tuščio žaismo da- 
lykas, bet turi gilios prasmės, net - daug gilesnės, negu pa- 
prastai mano patys dailininkai kūrėjai. Auklėjimo atžvilgiu 
menas turi didelės svarbos kad ir tuo atžvilgiu, jog jis ku- 
riamai organizuoja tuos žmogaus prigimties gaivalus, ku- 
rie, palikti patys sau, gali labai lengvai pasireikšti ardomąja 
pajėga ir patraukti jaunimą prie ištvirkimo. Tikras dailusis 
menas yra visuomet kokio nors gaivalo perkeitimas pagal 
aukštesnę idėją, ir todėl jis, kaipo toks, turi auklėjamosios 
reikšmės. Ir nėra jau ko kalbėti apie sakramentalinę prakti- 
ką, kuri, kaipo mistiškas menas, realiai perkeičia prigimtąjį 
gyvenimą pagal dieviškąją idėją. Religijos žmonėms jos vei- 
kiamoji galia yra žinoma iš patyrimo. - Taip dalykams sto- 
vint, dera pripažinti, jog estetinis lavinimas privalo būti 
laikomas tiesioginiu mokyklos uždaviniu ir todėl būtinai 
vykdomas visomis galimomis priemonėmis. 

Pagaliau nevalia mokyklai nesiskaityti ir su atskirais ug- 
dymo atžvilgiais, kurie, kad ir neatitinka nei atskiroms gy- 
venimo lytims, nei žmogaus prigimties galioms, tačiau turi 
nemažos reikšmės žmogaus nusistatymui gyvenime. Šito- 
kiais ugdymo atžvilgiais, kaip žinome, yra individualinis 
ir visuomeninis, tautinis ir bendrai žmogiškasis auklėjimas. 
Norint išugdyti tvirtą asmenybę, išvystyti visuomeninio s0- 
lidarumo jausmus, išdirbti tautiškąjį nusistatymą ir išauk- 
lėti visuotinąjį humanizmą, arba žmogiškumą, nėra reikalo 
imtis mokykloje ypatingų priemonių. Visa tai galima ir pri- 
valu auklėti greta su kitais uždaviniais, turinčiais savo tiks- 

lu teorines, praktines ar estetines vertybes prigimties, kul- 
tūros ir religijos srityse. Yra juk aišku, jog, mokant naudo- 
tis geromis progomis, lavinamieji dalykai suteiks pakanka- 
mai tokių progų nušviesti individualizmo ir visuomeniš- 
kumo, tautybės ir visos žmonijos solidarumo klausimus; jog 
praktinis dorinimas nušviestus principus sugeba taikyti 
auklėtinių elgimuisi ir savarankiškajam nusistatymui ir jog 
estetinis lavinimas gali realizuoti šituos principus tam tik- 
rose konkrečiose lytyse. Be to, galėtų tam pačiam tikslui tar- 
nauti pamokomieji referatai ir pasikalbėjimai su mokiniais, 
kur pastarieji galėtų pareikšti kritingo protavimo ir nuosa- 
vos iniciatyvos. Svarbiausia, kad mokyklos vedėjai turėtų 
tik aiškaus supratimo apie šituos šalutinius, bet vis dėlto 
svarbius mokyklos uždavinius. Žodžiu tariant, mokykla pri- 
valo ruošti gyvenimui ir tvirtą asmenybę, ir solidarų visuo- 
menės narį, ir ištikimą tautos sūnų, ir visos žmonijos reiš- 
kėją. Jei to nepadarys mokykla, apginkluota stipriausiomis 
ugdymo priemonėmis, jau niekas kitas nepajėgs pilnai už- 
tverti jos padarytų per apsileidimą spragų jaunimo išauk- 
lėjime. 


4. Praktinė išvada apie pilnutinio ugdymo mokyklą. Telieka 
padaryti bendrų išvadų iš to, kas pasakyta apie pilnatvės 
principą ugdymo sistemoje. - Bendrojo lavinimo mokyk- 
la negali pasitenkinti protinimu, t. y. intelektualiniu lavi- 
nimu, ir neišvengiamai privalo būti pilnutinio ugdymo 
mokykla. Jei mokykla apsiriboja intelektualinio lavinimo 
srityje, mūsų gyvenime nesama jokių kitų ugdomųjų veiks- 
nių, kurie galėtų pastūmėti visus kitus ugdymo uždavi- 
nius tiek pat, kiek prasikiša į priekį intelektualinis lavini- 
mas mokykloje. Dėl šitos priežasties ne tik mokyklos va- 
dovai, bet ir eiliniai mokytojai privalo būti tikrais jauni- 
mo auklėtojais, kad ne tik jų dėstomieji dalykai, bet ir kiek- 
vienas jų susiėjimas su mokiniais būtų paverčiamas prie- 

mone auklėjimo tikslams. Be to, mokytojų personalas turi 
aiškiai ir solidariai pasistatyti tikslu vykdyti mokykloje pil- 
nutinį ugdymą. Šiuo tikslu būtų pravartu sudaryti pagal 
ugdymo sistemą vykdomųjų priemonių tvarkaraštis, ku- 
ris numatytų visas gyvenimo sritis, visas žmogaus galias 
ir visus ugdomojo veikimo atžvilgius, o paskui - kiekvie- 
nais metais atskiru memorandumu konstatuoti, kas yra 
padaryta ir atsiekta, ir kas yra darytina toliau kiekvienoje 
ugdymo srityje. Tuomet iš tikro paaiškėtų, jog jei protini- 
mo priemonėmis ir daug kas atsiekiama kai kuriems ki- 
tiems ugdymo uždaviniams, tai vis dėlto juo toli gražu 
neišsisemia tai, ką gali padaryti mokykla, sąmoningai ug- 
dydama žmogų pilnutiniam gyvenimui. Tik kontroliuo- 
jant pilnatvės principo vykdymą mokykloje ir planingai jį 
organizuojant ugdomajame darbe galima išplėsti mokyk- 
los ugdomoji įtaka iki privalomų ribų. Trumpai tariant, 
vardan pilnatvės principo privalu kovoti su vienašališku 
dabartinės mūsų mokyklos intelektualizmu: išvystytas 
protas, nėra kalbos, yra geras ir pageidautinas dalykas; 
bet, jei žmoguje tėra vien protas lavinamas, tai toks viena- 
šališkumas gali tapti žmogui nelaimių šaltinių. Kodėl taip 
yra, turės paaiškėti iš to, kas bus pasakyta apie sutartinės 
principą. 


II. Sutartinės principas 


1. Jo supratimas. - Sutartinės, arba harmonijos, principas rei- 
kalauja, kad tiek tarp žmogaus gyvenimo sričių, kiek ir tarp žmo- 
gaus prigimties galių būtų išlaikytas deramas proporcionalumas. 
Iš vienos pusės, tai reiškia, jog ugdyme privalu ne tik rū- 
pintis visomis Žmogaus gyvenimo sritimis, t. y. prigimti- 
mi, kultūra ir religija, bet ir nustatyti tarp jų deramoji har- 
monija, kuri tegali susidaryti iš gretimo jųjų išvystymo. Iš 

kitos pusės, tai reiškia, jog ugdyme privalu išvystyti ne tik 
visos žmogaus galios, kuriomis, pedagoginiu atžvilgiu, yra 
protas, valia ir jausmai, bet ir nustatyti tarp šitų galių har- 
moningas santykiavimas, kyląs iš gretimo jųjų lavinimo bei 
auklėjimo. Panašiai galima būtų kalbėti apie harmoningą 
sutartinę tarp individualinio ir visuomeninio atžvilgio ug- 
dyme, tarp tautinio patriotizmo ir bendro visos žmonijos 
solidarumo auklėjimo. Ne tik dera į visa tai atsižvelgti ug- 
domajame veikime, bet dargi privalu daboti, kad visos žmo- 
gaus gyvenimo sritys, visos žmogaus prigimties galios ir 
visi atskiri ugdomojo veikimo atžvilgiai sueitų tarp savęs į 
harmoningo proporcionalumo santykį. Keletas pavyzdžių 
galės geriau paaiškinti, ką reiškia tasai harmoningas pro- 
porcionalumas. 

Lengva yra sutikti, jog jausmai yra mažiau vertingas 
dalykas už Žmogaus protą arba valią. Tačiau būtų klai- 
dinga iš to padaryti išvadą, jog ugdyme esą leistina pa- 
niekinti jausmus ir nesirūpinti jų išvystymu reikiama pa- 
kraipa. Pasirodo, jog žmogus, užstelbęs savyje jausmų bal- 
są ir tenorįs vaduotis savo energingame veikime vien pro- 
tu, yra faktinai visai nerealus žmogus, nes jis stoksta to 
tikrumos jausmo, kuris yra pirmutinis pagrindas bet ku- 
sai žmogus gali nepastebėti paprasčiausių tikrumos daly- 
kų, įsivaręs į veikimą savo valios galia jis nepajėgia su- 
teikti šitam veikimui to lankstumo, kurio reikalauja nuo- 
latos krutąs bei kintąs mūsų gyvenimas. Įvyksta tai todėl, 
kad tokiam žmogui trūksta sykiu su jausmu tos intuicijos, 
kuri gali tarnauti naudinga korektyva ir protui, ir valiai 
anksčiau, negu ilgas patyrimų ir išvedžiojimų kelias pajė- 
gia tai padaryti. Todėl pažinimas bus tikslesnis ir veiki- 
mas tikslingesnis tokio žmogaus, kuris turės šalia išlavin- 
to proto ir išauklėtos valios dargi atitinkamai išvystytus 
jausmus. 

Tai buvo pavyzdys sutartinei, einančiai horizontaliniu 
krypsniu. Imkime pavyzdį sutartinei, einančiai vertikaliniu 
krypsniu. Yra žinoma, jog nuo fizinės sveikatos pareina iš- 
viršinių juslių ir išvidinių įauslių veikimas (sensus externi ir 
sensus interni). Iš kitos pusės, nuo išviršinių juslių ir išvidi- 
nių jauslių veikimo pareina proto veikimas ta prasme, jog 
juslinė žmogaus prigimtis pateikia būtinos materialinės at- 
ramos proto veiksmams. Kai šita prigimtis nėra tinkamai 
išvystyta arba yra iškraipyta patologiniu būdu, kai todėl 
juslių bei jauslių veiklumas nėra nei produktingas, nei tiks- 
lus, - tokiais atvejais visas intelektualinis žmogaus gyveni- 
mas bei veikimas pasirodo esąs nepaprastai apsunkintas ir 
dažnai beveik visai sukliudytas. Iš to seka, jog tarp proti- 
nio gyvenimo ir fizinės žmogaus prigimties išvystymo turi 
būti tam tikros sutartinės, kylančios iš gretimo juslių ir pro- 
to lavinimo. - 

Panašiai yra ir su atskirais ugdymo atžvilgiais, pavyz- 
džiui, su individualiniu ir visuomeniniu auklėjimu. Nepro- 
porcionaliai išvystytas asmens individualumas gresia pa- 
vojumi visuomeniniam solidarumui, kuriuo galutinoje są- 
skaitoje yra pagrįsta visuomenės tvarka. Iš antros pusės, 
vienašališkai išvystytas visuomeninis reikalas gali užstelb- 
ti individualinę asmens iniciatyvą ir galų gale paversti vi- 
suomenę bergždžiu automatiniu mechanizmu. Žodžiu ta- 
riant, tarp individualinio ir visuomeninio atžvilgio privalu 
nustatyti ugdyme harmoninga pusiausvyra. 


2. Specialioji sutartinės principo reikšmė religijai. Dispropor- 
cijos, arba nesutarimo, pavyzdžių galima būtų rasti mūsų 
faktiname ugdyme labai daug. Tačiau čia negalėčiau gilin- 
tis į jų analizę. Užtat pažymėsiu primygtinai tą didelę reikš- 
mę, kurios turi sutartinės principas religijos reikalui. Tai 
gali geriausiai paaiškėti iš to patyrimo, kurio suteikė religi- 
jos dėstymo pastatymas prieškarinėse rusų mokyklose Lie- 

tuvoje. Pagrindinė priežastis tų liūdnų išdavų religijos sri- 
tyje, apie kurias anksčiau esu minėjęs, iš tikrųjų buvo tai, 
kad tarp religinimo ir protinimo nebuvo išlaikytas sutarti- 
nės principas. Paprastai religijos dėstymo lygis Žymiai atsi- 
likdavo nuo protinimo pažangos. Tuo būdu gerokai pasi- 
stūmėjęs humanistinis lavinimas įgaudavo mokinių akyse 
daugiau autoriteto, kaip kad šiaip taip pasisavinti, bet ne- 
pakankamai giliai suprasti religijos faktai, katekizmo for- 
mulės ir apologetiniai argumentai. Todėl, mokiniams žen- 
giant į protinį subrendimą, paprastai pasirodydavo, jog jų 
religinis susipratimas mažai tebuvo pakilęs iš naivių, be- 
veik vaikiškų, sąvokų apie religijos dalykus. Suėjus tad ši- 
toms sąvokoms į konfliktą su bendru protiniu išsilavini- 
mu, aiškus dalykas, mokinių primityviai suprantama reli- 
gija negalėjo išeiti iš konflikto laimėjusia puse. Iš čion ma- 
tyti, kaip yra svarbu išlaikyti sutartinės principas tarp pro- 
tinio išsilavinimo ir religinio susipratimo: be protinio išsi- 
lavinimo negalimas yra gilesnis religinių dalykų suprati- 
mas, bet iš kitos pusės, protinis išsilavinimas, nelydimas 
gretimai einančio religijos supratimo gilinimo, atsigręžia 
prieš religiją, nes sykiu su naiviu jos supratimu jis atmeta ir 
ją pačią. - Gal ne tokiam pat laipsnyje, bet vis dėlto yra toks 
pat religinimo santykiavimas su dorinimu ir estetinimu: ir 
čia tarp religinimo, iš vienos pusės, ir dorinimo ir estetini- 
mo, iš antros pusės, privalu išlaikyti sutartinės principas 
norint, kad kartais nenukentėtų religijos reikalas, kai hu- 
manistinis moralumas arba estetizmas bus per daug paver- 
gę auklėtinių širdis. Visa tai svarbu tinkamai suprasti, nes 
pasirodo, jog netesėjimas ar tik silpnumas religijos dėsty- 
me gali būti savo-išdavomis lygus tiesioginiam nusižengi- 
mui prieš religiją. Tuo tarpu didelis ir aukštas religijos pa- 
šaukimas ugdymo sistemoje kaip tik padaro tai, kad neiš- 
tesėjimas šitam pašaukimui turi tiek daug neigiamosios 
reikšmės. Tai turės dar geriau paaiškėti iš to, kas bus pasa- 

kyta apie trečią priklausomybės principą, vykdytiną ugdy- 
mo sistemoje. 


II. Priklausomybės principas 


1. jo supratimas. — Priklausomybės, arba subordinacijos, prin- 
cipas reikalauja, kad žemesnės žmogaus galios būtų palenktos 
aukštesnėms jo galioms ir kad žemesnės gyvenimo sritys būtų 
palenktos aukštesnėms gyvenimo sritims. Nesunku sutikti, jog 
jausmai yra mažesnės vertės už valią, ogi valia ~- mažesnės 
vertės už protą. Su pastaruoju teigimu gal nesutiktų kraš- 
tutiniai voliuntaristai, bet atsižvelgiant į faktą, jog nihil vo- 
litum nisi praecognitum", tenka protui pavesti faktina pirme- 
nybė. Taigi pagal priklausomybės principą jausmai turi būti 
palenkti valiai, ogi valia - protui. Iš kitos pusės, kaip saky- 
ta, žemesnės gyvenimo sritys turi būti palenktos aukštes- 
niosioms; tai faktinai reiškia, jog prigimtis turi būti palenk- 
ta kultūrai, ogi kultūra - religijai. 

Priklausomybės principo nereikėtų imti ta prasme, jog 
vyraujanti žmogaus galia arba vyraujanti gyvenimo sritis 
turi paglemžti kitas žmogaus galias arba kitas gyvenimo 
sritis. Toks supratimas prieštarautų pilnatvės ir sutartinės 
principams. Priklausomybės principas neneigia ir nenieki- 
na žemesnių Žmogaus galių ir žemesnių gyvenimo sričių; 
jis tik reikalauja, kad žemesnėms galioms vadovautų aukš- 
tesnės ir kad žemesnės gyvenimo sritys būtų tvarkomos pri- 
klausomybėje nuo aukštesnių gyvenimo sričių. Ir iš tikro, 
ką reiškia jausmai, nusikratę priklausomybe nuo valios, jei 
ne anarchistinį emocionalumą, kuris pajėgia suardyti visą 
žmogaus gyvenimą? Arba ką reiškia valia, nepalenkta gai- 
valingame savo veikime proto motyvams, jei ne aklą akty- 
vizmą, kuris gali pasireikšti kiekviename gyvenimo žings- 
nyje meškos patarnavimais? Iš kitos pusės, ką reiškia žmo- 

gaus prigimtis, neapvaldyta kultūros priemonėmis, jei ne 
paprastą gyvuliškumą? Pagaliau ką reiškia kultūra, nepa- 
lenkta galutinoje sąskaitoje religijos turiniui, jei ne tuščią, 
kartais net puikų kevalą be tikro branduolio? Pridursiu dar 
apie ugdomuosius atžvilgius, jog individualinės asmens pa- 
stangos turi būti palenktos visuomenės gerovei ir jog tau- 
tos reikalai turi būti palenkti visos žmonijos laimei. 

Kai sakoma, jog protas privalo vadovauti valiai ir, per 
pastarąją, jausmams, tai toks pasakymas nereiškia vienaša- 
liško intelektualizmo, kuris paralyžiuoja ir valią, ir jausmus. 
Panašiu atveju protas vadovautų tam, kas neturi realios bui- 
ties, t. y. šmėkloms. Taip pat, kai sakoma, jog religija priva- 
lo vadovauti kultūrai ir, per pastarąją, prigimčiai, tai dar 
nereiškia vienašališko pietizmo, kuris paralyžiuoja kultūrą 
ir prigimtį. Panašiu atveju religija irgi vadovautų nesamoms 
šnekoms. Tikrai suprasta religija, laikydama savo priklau- 
somybėje ir prigimtį, ir kultūrą, pirmąją tobulina, antrajai 
suteikia realaus turinio ir atbaigia visą žmogaus gyveni- 
mą, teikdama jam giliausios prasmės. 


2. Priklausomybės principas ir ugdomojo veikimo koncentracija. 
Tikiuos būsią čia visai ne pro šalį pažymėjus, jog priklauso- 
mybės principas labai ryškiai konstatuoja pedagoginės kon- 
centracijos reikalą ugdymo sistemoje. Ir iš tikro, kai jausmai 
palenkiami valiai, o valia — protui, įvyksta ne kas kita, kaip 
žmogaus galių sutelkimas, arba sukoncentravimas aplink tai, 
kas yra vertingiausia žmogaus būtybėje. Iš kitos pusės, kai pri- 
gimtis yra palenkiama kultūrai, o kultūra — religijai, yra sutel- 
kiamas žmogaus gyvenimas aplink tai, kas yra šitam gyveni- 
me vertingiausia. Nepripuolama tad yra, kad iš žmogaus ga- 
lių protas ir iš gyvenimo sričių religija iš esmės turi jungiamo- 
jo, telkiamojo pobūdžio. Protas iš esmės yra sintetinė tvarko- 
moji galia. Iš kitos pusės, religija yra ne kas kita, kaip viso žmo- 
gaus gyvenimo sutelkimas nelygstamuoju dieviški pradų. 

Jei dabar kryžmais suvesime žmogaus galias, sutelktas 
proto vadovybe, ir gyvenimo sritis, sutelktas religijos vir- 
šenybe, ir pratęsime projekciją iš prigimtojo pasaulio į ma- 
lonės pasaulį, tai gausime tai, kas yra vadinama visio beati- 
fica’, kaipo prigimtojo mūsų gyvenimo riba ir palaiminta 
viršūnė. Šitas mūsų gyvenimo idealas gali tūlam pasirody- 
ti vienašališkai intelektualistiniu, bet faktinai toks jo supra- 
timas tebūtų vien nesusipratimu, nes, kaip galėjo jau paaiš- 
kėti, sutelkimas žmogaus galių ir gyvenimo sričių pagal pri- 
klausomybės principą nešalina nieko iš ugdymo sistemos, 
bet tik ją tvarko ir koncentruoja. 

Telkdami ugdymo sistemoje žmogaus galias, einame la- 
biau subjektyvinės koncentracijos krypsniu; ogi telkdami 
ugdymo sistemoje žmogaus gyvenimo sritis, einame labiau 
objektyvinės koncentracijos krypsniu. Objektyviniu būdu 
koncentruojama tai, kas sudaro ugdyme išviršinius objek- 
tus; subjektyviniu būdu koncentruojamas yra pats auklėti- 
nis. Kalbant apie koncentracijos klausimą reik gerai nusi- 
manyti, jog jokia, kad ir geriausioji, objektyvinė ugdymo 
sistemos koncentracija neturės tikros reikšmės, jei ugdymas 
nesugebės sutelkti auklėtinio būtybės subjektyviniu būdu, 
t. y. taip, kad jis taptų susitelkusiu ir savarankiškai veikliu 
asmenimi, Tai reiškia, jog tik per subjektyvinę koncentraci- 
ją objektyvinė ugdymo sistemos koncentracija įgauna tik- 
ros reikšmės. Tarp kitko tai reiškia, jog ugdymo sistemos 
sutelkimui priklausomybėje nuo religijos turi atitikti di- 
džiausias auklėtinio savarankiškas veiklumas, be kurio ne- 
galimas išvidinis jo susitelkimas, kaipo subjektyvinė kon- 
centracija. Iš to aiškėja reikalas eiti prie religinimo proble- 
mos su savarankiškojo veiklumo reikalavimu. Tai ir yra ak- 
tualus mūsų laikų reikalavimas, atitinkąs vadinamojo mū- 
sų kultūringo pasaulio reorganizacijai. Bet į tai jau negaliu 
specialiau gilintis. 

Bendrosios išvados.- Trys 
išgvildytieji ugdymo sistemos principai 
ir kapelionų pašaukimas mokykloje 


Baigiant tebūna man leista padaryti iš to, kas pasakyta, 
keletas bendriausių praktinių išvadų, kurios turi tiesiogi- 
nės reikšmės kapelionų pašaukimui mokykloje. Ogi tokių 
išvadų galima padaryti iš kiekvieno išgvildyto aukščiau 
principo. 

Pilnatvės principas reikalauja, kad kapelionas būtų ne 
tik religijos dalyko mokytojas, bet ir auklėtojas plačiąja šito 
žodžio prasme. Jei šitas reikalavimas yra statytinas bet ku- 
riam bendrojo lavinimo mokyklos mokytojui, tai jis turi ypa- 
tingos reikšmės mokyklos kapelionui, kadangi kiekvienas 
auklėjimas tegali ir privalo rasti tikriausios atramos ir ne- 
lygstamosios sankcijos religijos autoritete. 

Be to, kapelionas, kaipo tiesioginis krikščioniškojo uni- 
versalizmo atstovas mokykloje, privalo visu savo išsilavi- 
nimu ir pavyzdingu savo elgimusi skiepyti jaunimui šitą 
universalizmą, esantį matu pilnutiniam gyvenimui. Tarp 
kitko kapelionas privalo panaudoti religijos autoritetą tiks- 
lu suteikti panašios pakraipos individualiniam ir visuome- 
niniam, tautiniam ir bendrai žmogiškam ugdymo atžvil- 
giams. 

Sutartinės principas reikalauja iš mokyklos kapeliono, 
kad jis sugebėtų išlaikyti atitinkamybę tarp jaunimo religi- 
nimo ir kitų ugdymo uždavinių ir ypač tarp religinimo ir 
protinimo, vykdomo įvairiais mokslais. Kapelionas priva- 
lo gerai nusimanyti, kokių dvasinių reikalavimų stato jau- 
nimas religijai įvairiais savo brendimo laikotarpiais, kad ga- 
lėtų šituos reikalavimus patenkinti visomis prieinamomis 
pedagogikos meno priemonėmis. Ypatingai jis turi kreipti 
dėmesį į tai, kad jo dėstomas religijos mokslas nuosekliai 
būtų gilinamas sulig tuo, kaip eina protinis jaunimo bren- 

dimas. Taip pat jis privalo paisyti, kad teikiami mokyklos 
gyvenime religijos dalykai nesueitų į konfliktą su doriniais 
ir estetiniais bręstančio jaunimo reikalavimais. 

Pagaliau priklausomybės principas reikalauja, kad mo- 
kyklos kapelionas sugebėtų suteikti religijai, kaipo aukš- 
čiausiai gyvenimo sričiai, koncentruojančiai visą Žmogaus 
gyvenimą, deramo autoriteto jaunimo akyse ir tikros tel- 
kiamosios galios jo gyvenime. Tarp kitko jis privalo rūpin- 
tis, kad išviršiniam religijos autoritetui atitiktų laisvai susi- 
darytas jaunimo įsitikinimas, atremtas į savarankiškąjį veik- 
lumą. Ypatingai svarbu išvengti klaidos, kurios daroma len- 
kiant jaunimą per prievartą religijos reikalavimams. Kape- 
lionas privalo aiškiai nusimanyti, jog bet kuri prievarta, da- 
roma religijos dalykuose, dažniausiai nepataisomai kom- 
promituoja religijos reikalą. Ne prievartos argumentais, bet 
savo asmens verte ir ypatingai ta protine sinteze, kuri su- 
daroma krikščioniškoje pasaulėžiūroje iš prigimties, kultū- 
ros ir religijos dalykų, kapelionas turi prirodyti jaunimui 
vyriausiąjį religijos vertingumą žmogaus gyvenime. Kape- 
lionas privalo būti žmogus, neatsisakęs nuo prigimties ir 
kultūros, bet jiedvi laimėjęs sutartinėje su religija ir priklau- 
somybėje nuo josios. 

Trumpai tariant, mokyklos kapelionas, be profesionali- 
nio kompetentingumo religijos dalykuose, privalo pasižy- 
mėti rimtu pedagoginių pasiruošimu, giliu psichologiniu 
nusimanymu ir plačiu filosofiniu išsilavinimu. Kapelionas, 
kuriam trūksta nors vienos iš šitų kvalifikacijų, lengvai gali 
sukompromituoti religijos reikalą mokykloje. Ir šiuo atveju 
kalbant apie pedagogą, kuris privalo stovėti ugdymo cen- 
tre ir sykiu viršūnėje, tenka konstatuoti teisingumas pasa- 
kymo, jog kilnumas sudaro prievolių: noblesse oblige. Ir iš 
tikro, svarbus ir aukštas pašaukimas uždeda didelių parei- 
gų ir nepaprastos atsakomybės. 

BENDRIEJI PEDAGOGIKOS PAGRINDAI 


Pratartis 


Iki šiolei mūsų visuomenė neturi nė vieno veikalo, ku 
maždaug pilnai ir originaliai atvaizduotų dabartinį pec 
gogikos mokslo stovį. Turbūt praeis dar nemaža laiko, | 
galėsime tokio veikalo susilaukti. Mūsų pedagogai teore 
kai tik pradeda įsijungti į mokslinę pedagoginės srities k 
rybą. Pirmoje eilėje jiems tenka aprūpinti akademini 
pedagoginio mokslo reikalus, ir tik ilgainiui jiems bus gz 
ma pasireikšti originaliais ir sistemingais veikalais. 

ši sisteminga santrauka yra skiriama bent iš dalies į 
pildyti pas mus originalios literatūros stoką pedagogil 
srityje. Joje trumpai suformuluoti autoriaus mokslinio d 
bo gaviniai, sutvarkyti sistemingu būdu. Negalėdamas 
leisti šiuo metu pilno kurso, tinkamai išvystyto, autor 
tariasi patarnausiąs pedagoginės minties reikalui ir tru 
pu, bet tiksliu savo darbo gavinių suformulavimu. 

Kartais ne tiek ilgi išvedžiojimai ir dokumentuoti į 
dinėjimai, kiek sistemingas ir sudarąs vieną organir 
visumą idėjų sutvarkymas turi tikros įrodomosios ir - 
mokomosios reikšmės skaitytojui. Žinoma, labai sugla 
tos ir labai esmingos santraukos skaitymas negali sute: 
daug malonumo. Tokį dalyką skaitys tik tasai, kas turi = 
kalo susipažinti su moksline pedagogine mintimi. Tai I 
visų pirma autoriaus klausytojai iš Universiteto ir tie pe 
gogai teoretikai bei praktikai, kuriems yra reikalo doma 
pedagoginiais dalykais. 

Ši santrauka buvo stengtasi sutvarkyti vedamųjų idėjų 
pavidalu, suprantant jas tiek plačiai, kad į jas galėtų įtilpti 
trumpi konstatavimai ir visos apibrėžtys, kurių čia bus la- 
bai daug. Pateikiant tokias tezes dogminiu būdu, t. y. be 
įrodinėjimų, ypatingo dėmesio buvo kreipta į sistemingą 
idėjų organiškumą, kuris turėtų bent sugestionuoti svar- 
biausius įrodomuosius argumentus. 

Visą savo kursą autorius skirsto į tris dalis, kurios yra: 
pirma, įvedamoji pedagogikos dalis apie bendruosius pe- 
dagogikos pagrindus, antra, lavinimo mokslas ir trečia, auk- 
lėjimo mokslas. Šis tradicinis suskirstymas, kad ir turi 
teorinio pobūdžio trūkumų, vis dėlto yra labai patogus prak- 
tiniu atžvilgiu. Autorius tikisi galėsiąs dvejų metų laiko- 
tarpyje išleisti tokias pat sistemingas santraukas ir kitų 
dviejų dalių; o tuo tarpu spausdinamas antrasis pirmosios 
dalies leidimas su smulkiais pakeitimais antraštėje ir teks- 
te. 


ORIENTACINIS PLANAS 


Įžanga. - Pedagogika, kaipo mokslas. 

Pirmas skyrius. - Pedagogikos pagrindinės sąvokos. 

Antras skyrius. - Ugdymo tikslai ir idealai. (Siekiamoji 
priežastis). 

Trečias skyrius. - Ugdytinis, kaipo ugdymo veikinys- 
veiksnys. (Materialinė priežastis). 

Ketvirtas skyrius. - Vykdantieji ugdymo veiksniai ir vei- 
kėjai. (Vykdančioji priežastis). 

Penktas skyrius. - Formuojantieji ugdymo veiksniai. 
(Formalinė priežastis). 


82 


Įžanga 


PEDAGOGIKA, KAIPO MOKSLAS 


I. Pedagogikos esmė ir savybės 


1. Pedagogika, kaipo ugdymo mokslas. - Pedagogikos termi- 
nas yra kilęs iš graikų žodžio paidagėgos, kuris reiškia vaikų 
(pais — vaikas) vadžiotoją (žgein — vesti). Paidagogike technė arba 
epistėmė pas graikus turėtų reikšti pedagoginį meną arba moks- 
lą. Šiais laikais pedagogika paprastai yra suprantama mokslo 
prasme. Šito mokslo objektas yra ugdymas. Kaip prancūzai 
vadina pedagogikos vardu science de l'éducation, o vokiečiai 
Erziehungswissenschaft, taip mes turime šituo vardu vadinti ug- 
dymo mokslą. Mūsų ugdymas atitinka prancūzų éducation ir 
vokiečių Erziehung, suprastus plačiąja prasme. 


2. Pedagogika ir pedagogija. - Jei pedagogika yra ugdymo 
mokslas, arba teorija, tai pedagogija yra ugdymo menas, 
arba praktika. Pedagogika pamoko apie naujųjų kartų ug- 
dymą, apie jų ruošimą gyvenimo tikslams siekti. Pedagogi- 
ja yra pats ugdomasis darbas, kuriuo naujosios kartos yra 
ruošiamos gyvenimo reikalams. 

Pedagogui praktikui, be pedagoginių gabumų ir patyri- 
mo, reikalingas ir tam tikras susipratimas, kuris gaunamas 
refleksijos keliu visų pirma iš nuosavo patyrimo. Bet susi- 
darymas pedagoginių pažiūrų tik iš nuosavo patyrimo toli 
gražu yra nepakankamas. Pedagogikos mokslas yra ne kas 
kita, kaip visos žmonijos patyrimas, sutvarkytas, apiben- 
drintas, paaiškintas, padaugintas moksliškosiomis išvado- 
mis ir suvestas į sistemą. 

Iš pedagogikos mokslo pedagogas praktikas gali turėti 
daugeriopos naudos: pirma, pedagogika palengvina peda- 
gogui asmeninio sąmoningo patyrimo įsigijimą, antra, pe- 
dagogika paskatina pedagoginę pažangą, neleisdama 
snausti faktiškoje ugdymo padėtyje, trečia, sykiu su dides- 
niu sąmoningumu, tikrumu ir pažangumu pedagogika įne- 
ša į ugdymo praktiką didesnį tikslingumą ir planingumą. 

O visgi gali būti gerų mokytojų auklėtojų, ir neturinčių 
teorinio išsilavinimo pedagogikos srityje, kai tuo pačiu lai- 
ku moksliškai pasiruošę pedagogai praktikoje kartais pasi- 
rodo menkais mokytojais auklėtojais. Atsitinka tai todėl, kad 
ugdymo praktikai toli gražu nepakanka vieno tik teorinio 
susipratimo, ir kad teorinį pasiruošimą ugdymo praktikai 
tam tikrame laipsnyje gali atstoti asmeninė intuicija, ugdy- 
mo tradicijos, įgimti pedagoginiai gabumai ir kiti dalykai. 
Vis dėlto, esant visoms kitoms sąlygoms lygioms, teorinis 
pedagoginis pasiruošimas yra pedagogui praktikui visuo- 
met tam tikras pliusas, jei, žinoma, jis nėra tapęs klaidingos 
teorijos auka. 

Prancūzų pasakymu, praktika be teorijos yra akla, o te- 
orija be praktikos yra bergždžia. Šis pasakymas visai tinka 
taip pat pedagogikos ir pedagogijos santykiavimui. 


3. Pedagogikos mokslo pagrindinės savybės. - Kiekvienas 
mokslas, kaipo toks, visados yra tam tikra teorija, nes joks 
mokslas negali būti praktika. Jei vis dėlto pedagogika laiko- 
ma praktiniu mokslu, tai vien ta prasme, kad jos objektas yra 
žmogiškasis veikimas, būtent, ugdymas. Šitas praktinis moks- 
las, pagal laipsnį savo reikšmės ugdomajai praktikai, gali būti 
dargi skirstomas į teorinę ir praktinę dalį. Žinoma, visi šitie 
suskirstymai turi lygstamosios reikšmės ir kiek skiriasi nuo 
panašių suskirstymų, pasitaikančių gamtos mokslų srityse. 

Kitu atžvilgiu sakoma, kad pedagogika yra ne tik eks- 
plikatyvinė, bet ir normatyvinė disciplina, nes svarbu pa- 


84 


žinti ugdomąjį veikimą ne tik iš faktiškos, bet ir iš normali- 
nės pusės. 

Pagaliau tam tikra prasme pedagogika yra pritaikoma- 
sis mokslas, nors Žymiai skiriasi nuo tikrų pritaikomųjų 
mokslų mechaninės techninės srities. Pedagogika yra pri- 
taikomasis mokslas visų pirma ta prasme, kad ji taiko savo 
uždaviniams principus ir davinius, skolinamus iš kitų moks- 
lų, pavyzdžiui, iš gyvenimo filosofijos ir antropologijos, su- 
prastų plačiausia prasme. Pritaikomasis mokslas jinai yra 
dar ir ta prasme, kad jos gaviniai turi pritaikomosios reikš- 
mės ugdomajai praktikai. Bet pritaikomumo pobūdis čia yra 
kitoks kaip mechaninių techninių mokslų srityje, ir, be to, 
pritaikymo klausimai nesudaro tiesioginių objektų peda- 
gogikos mokslui, kaipo tokiam. Pedagoginių teorijų pritai- 
kymas ugdymo praktikai yra pedagogikos mokslui 
neesminis dalykas šalia pažinimo tikslų. 


4. Pedagogikos šaltiniai ir metodai. - Kiekvienam moksli- 
niam pažinimui pirmutiniu šaltiniu visados eina realinis 
patyrimas, paremtas stebėjimu, bandymu, liudijimu. Ne ki- 
taip yra ir su pedagoginiu mokslu. Visi pirmutiniai jo šalti- 
niai atsiremia į tiesioginį patyrimą. Bet šitas patyrimas ateina 
įvairiais keliais. 

Visų pirma ugdomosios tradicijos, tiek surašytos, tiek ir 
nerašytos, atneša mums pedagoginio patyrimo davinių. 
Įvairių laikų istorijos ir kronikos, pasakojančios mums apie 
šeimų, mokyklų, įvairių ugdomųjų įstaigų, atskirų tautų, 
valstybių, ordinų ir bažnyčių ugdomąjį veikimą, suteikia 
žinių apie labai įvairų pedagoginį patyrimą. Naudodama- 
sis pedagogikos istorijos tyrinėjimais, pedagogikos moks- 
las įžvelgia tose žiniose realinio patyrimo davinius ir 
panaudoja juos savo moksliniams tikslams. 

Tačiau pedagogikos mokslui svarbu pasinaudoti ne tik 
pedagoginiu praeities patyrimu, bet ir aktualiais dabar- 

ties patyrimais. Įvairūs pedagogų dienoraščiai, ugdytinių 
individualiniai aprašymai, jų stebėjimai, įvairūs empiri- 
niai ir eksperimentiniai patyrimai, pagaliau įvairių įvai- 
riausios anketos suteikia pedagogikos mokslui nemaža 
patiriamosios medžiagos ir tuo pačiu eina jam patyrimo 
šaltiniu. 

Šalia šito pagrindinio šaltinio, kuris pedagogikos moks- 
lui ateina žymioje dalyje per pedagogikos istorijos ir ekspe- 
rimentinės pedagogikos tarpininkavimą, pedagogika 
naudojasi dargi patarnavimais ištisos eilės padedamųjų 
mokslų, kurie galėtų būti pavadinti jos mokslais šaltiniais. 

Taigi pirmutinis ir pagrindinis pedagogikos mokslo, kaip 
ir kiekvieno kito mokslo, šaltinis yra patyrimas. Antroje ei- 
lėje eina tos teorijos, kurios yra sudaromos refleksijos būdu 
ant patiriamojo pagrindo. Tai yra jau antraeilis šaltinis, ku- 
riame žymią rolę vaidina samprotavimo pradas. Bet čia jau 
kyla metodo klausimas, nes kiekvienas tikras mokslinis me- 
todas yra protu apdirbamo patyrimo metodas. Šitas meto- 
das nedraudžia protinių spekuliacijų, kiek jų pagrinde 
pasilieka realinis patyrimas. Tokia, pavyzdžiui, yra kiek- 
viena dedukcija, materialiai ir formaliai pagrįsta. 

Būdama sykiu eksplikatyvinis ir normatyvinis mokslas, 
pedagogika ne tik stengiasi išaiškinti ugdomąjį veikimą, 
koks jis yra, bet ir nustatyti jo normas, t. y. koks jis turi būti. 
Šito fakto akivaizdoje pedagogas teoretikas negali pasitenkin- 
ti nei vienu tik empiriniu patyrimu, nei vienu tik spekuliaty- 
viniu samprotavimu. Norėdamas pasitenkinti empiriniu 
ugdomųjų įvykių patyrimu, jis negalės sudaryti ugdomųjų 
normų, t. y. negalės nustatyti, koks turi būti normalus ug- 
domasis veikimas. Ogi paskendęs spekuliatyviniame sam- 
protavime, jis gali nutolti nuo realių ugdymo reikalų ir 
prasilenkti su prigimtiniais ugdytinio išsivystymo dėsniais. 
Grynai induktyvinė pedagogika yra tiesiog negalima, nes 
ji nesugeba jokių normų nustatyti ugzdomajam veikimui. 

Grynai deduktyvinė pedagogika neišvengiamai turi virsti 
nerealia ir utopistine. 


5. Pedagogikos mokslo autonomiškumas. - Ugdomasis vei- 
kimas turi savo dėsningumą, kuris gali ir turi būti pedago- 
gikos mokslo priemonėmis ištirtas. Šitas savotiškas 
dėsningumas padaro iš pedagogikos mokslą, kuris turi savo 
autonomingumą ir tuo pačiu yra formaliai nepriklausomas, 
arba savarankiškas, mokslas. Jei sykiu su tuo pedagogikos 
teorijos materialiai priklauso, iš vienos pusės, nuo gyveni- 
mo filosofijos ir, iš antros pusės, nuo plačiai suprantamos 
antropologijos (čia teminimos šiuo atveju tik dvi plačiausios 
padedamųjų mokslų sritys), tai toks materialinis priklauso- 
mumas nepanaikina dar formalinio jos, kaipo mokslo, ne- 
priklausomumo. Šitas materialinis priklausomumas yra ne 
kas kita, kaip atspindys to priklausomumo, kuriuo pasižymi 
pats ugdomasis veikimas, savo dėsningumu organiškai su- 
sijęs su visu žmogaus gyvenimo ir veikimo plotu. 


II. Pedagogikos santykiavimas 
su kitomis pedagoginėmis 
disciplinomis 


1. Pedagogika ir pedagogijos bei pedagogikos istorija. — Pe- 
dagogijos bei pedagogikos istorija tyrinėja ugdymo prakti- 
ką ir teoriją istoriniame jų išsivystyme. Svarbiausiais 
objektais čia eina genetinis auklėjimo, švietimo, ypač mo- 
kyklų ir dėstomųjų jose dalykų išsivystymas įvairiose laiko 
ir vietos aplinkybėse; be to, didžiųjų pedagogų gyvenimas, 
veikimas ir raštai, ir pagaliau pedagoginių problemų ir te- 
orijų išsivystymas bei sprendimas istorinio gyvenimo ap- 
linkybėse. Iš tikrųjų pedagogijos bei pedagogikos istorija 
tyrinėja, patikrina, tvarko ir sistemina ugdomąjį praeities 

patyrimą ir surištą su šituo patyrimu mokslą. Savaime su- 
prantama, kad šituo savo darbu ji suteikia pedagogikos 
mokslui vertingų patarnavimų, padėdama naudotis praei- 
ties ugdomuoju patyrimu. Galima būtų pasakyti, kad pe- 
dagogijos ir pedagogikos istorija vaidina tarpininkaujamąją 
rolę tarp pedagogikos mokslo ir praeities ugdomojo patyri- 
mo. 


2. Pedagogikos teorija ir eksperimentinė pedagogika. - Gavu- 
si savo vardą pagal gamtinių mokslų pavyzdį, eksperimen- 
tinė pedagogika ilgainiui tapo pedagogine disciplina, kuri 
suėmė į save beveik visus tuos objektus, kurie gali būti ti- 
riami empiriniu induktyviniu būdu. Šitaip suprantama eks- 
perimentinė pedagogika pateikia patiriamosios medžiagos 
bendrajai pedagogikos teorijai ir tuo pačiu, būdama suor- 
ganizuotas pedagoginis dabarties patyrimas, sudaro patir- 
tinį laipsnį pedagoginių disciplinų sistemoje. 


3. Pedagogika ir pedagoginė psichologija. — Pedagoginė psi- 
chologija tyrinėja, iš vienos pusės, ugdytinio ir ugdytojo, 
kaipo tokių, psichiką, o iš antros pusės, jų dviejų sąveikos, 
arba ugdymo, psichinius pagrindus. Tuo būdu jinai yra ta- 
sai tiesioginis pagrindas, iš kurio tegali išaugti psichologiš- 
kai pagrįsta pedagoginė teorija. 


4. Pedagogika ir pedologija. - Pedologija, arba, etimologiš- 
kai verčiant šitą terminą, vaikotyra, sueina su pedagogine 
psichologija tuo savo plotu, kuriame tyrinėjama ugdytinio 
psichika. Bet jos išsiskiria tais savo plotais, kur pedagoginė 
psichologija tyrinėja ugdytojo psichiką ir ugdymo psichi- 
nius pagrindus, ir kur pedologija tyrinėja ugdytinį ne psi- 
chologiniu, bet kitais atžvilgiais, pavyzdžiui, biologiniu, 
sociologiniu, kultūriniu... 

Kiek pedologija tyrinėja ugdytinio išsivystymą pedago- 

giniu atžvilgiu ir yra pedagoginė vaikotyra, šita disciplina 
priklauso plačiai suprantamai pedagoginei sistemai. Kiek 
ji tyrinėja vaiko ir jaunuomenės išsivystymą be sąryšio su 
pedagoginiu fenomenu, jinai yra grindžiamasis pedagogi- 
kos mokslas. 


5. Pedagogika ir pedagoginė politika. - Pedagoginė politika 
gali būti suprasta ir meno, ir mokslo prasme. Su pedagogi- 
kos mokslu tegali būti palyginama vien pedagoginė politi- 
ka kaipo mokslas. Sis palyginti naujas mokslas tyrinėja 
teorinius praktinės ugdymo politikos pagrindus ir turi šias 
dalis: pirma, bendrąją ugdymo politiką, kaipo kultūrinės 
politikos dalį, antra, mokyklinę politiką, trečia, mokytojų 
paruošimo klausimą iš politinės valstybinės pusės, ketvir- 
ta, mokyklinę teisę ir mokyklų tvarkymą. 

Šitaip suprantama pedagoginė politika, būdama viena 
iš pedagoginių disciplinų, vaidina šalia pedagogikos teori- 
jos papildomąją rolę, bet pačiai šitai teorijai neturi padeda- 
mojo mokslo reikšmės. 


6. Pedagogika ir ugdymo filosofija. - Ugdymo filosofija yra 
bendrųjų ugdymo klausimų tyrinėjimas filosofijos metodu, 
t. y. iš pagrindinių priežasčių. Nuo jos reikia skirti filosofi- 
nę pedagogiką, kuri yra pagrįsta filosofija kaipo pasaulė- 
žiūros mokslu. Kartais filosofinės pedagogikos vardu 
vadinama toji pedagogikos dalis, kuri ypatingai priklauso 
nuo filosofijos. Šiaip ar taip, filosofinė pedagogika statoma 
priešais eksperimentinę pedagogiką, kuri pasilieka empiri- 
nių tyrimų plotmėje. 

Ugdymo filosofija išplečia pedagogikos perspektyvas iki 
plačiausių ribų ir yra filosofinis pedagogikos teorijos ap- 
vainikavimas. 

Ii. Pedagogika ir jos 
padedamieji mokslai 


1. Bendrosios pastabos apie pedagogikos padedamųjų mokslų 
sistematizaciją. - Ugdomasis veikimas turi savo materialinį 
objektą ir siekiamąjį tikslą. Tie mokslai, kurie padeda nu- 
šviesti materialinį ugdymo objektą ir tuo pačiu suteikia pe- 
dagogikai atitinkamų davinių, yra grindžiamieji jos mokslai. 
Ogi tie mokslai, kurie nušviečia žmogaus gyvenimo bei vei- 
kimo tikslus ir tuo pačiu padeda pedagogikai nustatyti ug- 
dymo tikslus, yra vedamieji jos mokslai. Bet ir pirmieji, ir 
antrieji yra padedamieji, arba net pagalbiniai, pedagogikos 
mokslai. 

Ugdomojo veikimo materialinis objektas yra pats ugdy- 
tinis, kaipo tarpstąs žmogus, jo prigimtis, savybės, išsivys- 
tymas. Ugdomojo veikimo tikslas, arba, tikriau pasakius, 
tikslai, yra galutinėje sąskaitoje paties gyvenimo bei veiki- 
mo tikslai. Taigi grindžiamosios reikšmės turi ugdymui 
klausimas, kas yra ugdytinis, kaipo tarpstąs žmogus; tuo 
tarpu vedamosios reikšmės turi klausimas, kas yra gyveni- 
mo tikslai, kuriems ugdytinis turi būti ruošiamas. Pirmąjį 
klausimą nušviečia plačiai suprantama antropologija; ant- 
tąjį - plačiai suprantamas pasaulėžiūros mokslas. Tuo bū- 
du prieinama išvada, kad antropologiniai mokslai, kiek jie 
tiria žmogaus prigimtį, yra pedagogikai grindžiamieji moks- 
lai, tuo tarpu kai pasaulėžiūros mokslai, kiek jie nustato 
žmogaus gyvenimo bei veikimo prasmę ir tikslus, yra jai 
vedamieji mokslai. 


2. Vedamieji pedagogikos mokslai. - Pedagogika glaudžiau- 
siu būdu yra susijusi su ta pasaulėžiūros dalimi, kuri vadi- 
nama gyvenimo filosofija, nes kokios yra pažiūros į 
gyvenimą, tokia yra ir pedagogikos sistema. Bet ir kitos fi- 
losofinės disciplinos, ypač normatyvinės, turi didelės ve- 

damosios reikšmės pedagogikos mokslui. Darant trumpą 
vedamųjų pedagogikos mokslų apžvalgą, dera suminėti vi- 
są eilę disciplinų. 

a) Logika, būdama taisyklingo pažinimo mokslas, turi 
ypatingos reikšmės didaktikai, kuri turi reikalo su taisyk- 
lingo pažinimo ir mąstymo mokymu. 

b) Etika, kaipo dorinio veikimo normų mokslas, turi ve- 
damosios reikšmės tai pedagoginei disciplinai, kuri tyrinė- 
ja dorinio auklėjimo dalykus ir vadinasi hodegetika. 

c) Estetika, kaipo grožio ir dailiosios kūrybos mokslas, 
turi ypatingos reikšmės estetinio lavinimo mokslui. 

d) Prigimties filosofija, kaipo ta gamtos filosofijos dalis, 
kuri specialiai tiria išvidinės žmogaus prigimties dalykus, 
turi ypatingos reikšmės fizinio auklėjimo mokslui, arba pla- 
čiai suprantamai dietetikai. 

e) Kultūros filosofija, kaipo mokslas apie kultūrinio gyve- 
nimo pagrindus, turi vedamosios reikšmės tai pedagogi- 
kos plačiajai sričiai, kurioje tiriami ugdymo dalykai, susiję 
su kultūros klausimais. 

£) Religijos filosofija, kaipo mokslas apie religinio gyveni- 
mo pagrindus, turi vedamosios reikšmės religinio auklėji- 
mo mokslui. 

g) Sociologija, tiek suprantama visuomeninės filosofijos 
prasme, tiek imama specialaus mokslo prasme, turi veda- 
mosios reikšmės visuomeniniam auklėjimui. 

h) Teologija, kaipo mokslas apie religines tiesas, pagrįs- 
tas Apreiškimu, atbaigia filosofinę pasaulėžiūrą ir todėl tu- 
ri taip pat vedamosios reikšmės pedagogikai, ypač tai jos 
daliai, kuri tiria religinio auklėjimo klausimus. 


3. Grindžiamieji pedagogikos mokslai. - Grindžiamuosius 
pedagogikos mokslus galima skirstyti į tris grupes pagal 
tai, ar jie tiria žmogaus kūną, ar jo sielą, ar pagaliau kūno ir 
sielos santykiavimą. Tuo būdu gaunami somatologiniai, psi- 

chologiniai ir psichofiziniai pedagogikos padedamieji moks- 
lai. 

a) Somatologiniai mokslai, arba kūnotyros mokslai (soma — 
kūnas, logos — mokslas), kurie turi ypatingos grindžiamo- 
sios reikšmės fizinio auklėjimo pedagogikai, yra šie: anato- 
mija, fiziologija, biologija, higiena, medicina. Tai yra tik 
reikšmingesni somatologiniai mokslai, kuriais tenka peda- 
gogikai remtis. 

b) Psichologiniai mokslai, arba sielotyros mokslai (psyche — 
siela, logos - mokslas), kurie turi ypatingos grindžiamosios 
reikšmės psichinių pajėgų lavinimo pedagogikai, yra šie: 
bendroji psichologija, eksperimentinė, arba empirinė, psi- 
chologija, diferencialinė psichologija ir genetinė psicholo- 
gija. Tai tik svarbesnės psichologinės disciplinos, turinčios 
grindžiamosios reikšmės pedagogikai. 

c) Psichofiziniai mokslai {psyche - siela, fysis — materialinė 
prigimtis) turi pedagogikai grindžiamosios reikšmės, kai- 
po mokslai apie psichinio ir fizinio prado santykiavimą 
žmogaus gyvenime. Čion visų pirma priklauso fiziologinė 
psichologija su psichofizika ir dar psichopatologija. 


IV. Kiti pedagogikos mokslo 
klausimai 


1. Pedagogika ir pasaulėžiūra. - Tam tikras, būtent, mate- 
rialinis, bet ne formalinis, pedagogikos priklausomumas 
nuo savo padedamųjų mokslų reiškia sykiu ir jo priklauso- 
mumą nuo pasaulėžiūros apskritai. Jei, iš vienos pusės, yra 
neabejotina, kad pedagogika metodiškai yra nepriklauso- 
ma ir yra palenkta tik savo išvidiniam dėsningumui, tai, iš 
kitos pusės, lygiai neabejotinas gyvenimo faktas yra tai, kad 
ugdymas yra pasaulėžiūros sąlygojamas ir savo turiniu, ir 
savo tikslais, ir savo linkme, ir savo plotu. Tuo tarpu peda- 

gogikos objekto, t. y. ugdymo, priklausomumas nuo pasau- 
lėžiūros padaro taip pat ir pačią pedagogiką materialiai pri- 
klausomą nuo tos pačios pasaulėžiūros. 

Pedagogikos priklausomumas nuo pasaulėžiūros yra ne tik 
visuotinis faktas, bet ir neišvengiama būtinybė, nes, nenusi- 
lenkdama šitai būtinybei, pedagogika negali ištesėti savo už- 
davinio. Tyrinėti ugdymą nepriklausomai nuo pasaulėžiūros 
pedagogikai reikštų nerealiai traktuoti savo objektą, nes gy- 
venime šis objektas visados yra šiaip ar taip susijęs su pasau- 
lėžiūra. Nelygstamai neutrali pasaulėžiūros atžvilgiu 
pedagogika gali būti skelbiama tik iš nesusipratimo. 


2. Pedagogikos svarbesnės srovės. - Pedagogikos priklau- 
somumas nuo pasaulėžiūros padaro tai, kad pedagogikoje 
tiek yra srovių, kiek yra pasaulėžiūrų, turinčių įtakos peda- 
gogikai. 

Pedagoginis natūralizmas laiko gamtą 
svarbiausia ugdytoja. Jis reikalauja užleisti kuo daugiau- 
siai laisvės gamtos bei prigimties veikmei ir dažnai palinksta 
į biologizmą ir utilitarizmą. 

Pedagoginis individualizmas, pasiremdamas 
individo primato principu, stato ugdymui reikalavimą vi- 
sų pirma atsižvelgti į individo reikalus, į jo galių išvysty- 
mą, į jo gerovę ir interesus. 

Pedagoginis socializmas,arba sociologiz- 
m a s, kaipo priešinga individualizmui srovė, išeina iš vi- 
suomenės primato principo ir laiko visuomenę tikra 
žmogaus ugdytoja. Ugdymas, jo supratimu, turi būti visų 
pirma pritaikytas prie visuomenės interesų ir išlaikytas nuo- 
seklia sociologine linkme. 

Pedagoginis nacionalizmas ir pedagoginis 
politizmas skelbia atitinkamai tautybės ir valstybės 
primatą ugdymo dalykuose. 

Pedagoginis intelektualizmas ir pedago- 

ginis voliuntarizmas skelbia atitinkamai proto ir 
valios primatą ugdymo dalykuose. 

Monistinė pedagogika nepripažįsta jokios 
praktinės reikšmės klausimui apie žmogaus santykiavimą 
su Dievu. 

Teistinė pedagogika, remdamasi apvaizdingo 
Dievo koncepcija, ne tik pripažįsta žmogaus santykiavimą 
su Dievu realiu faktu, bet dargi laiko reikalinga ruošti žmo- 
gų šitam santykiavimui ugdymo priemonėmis. 

Tai tik keletas pavyzdžių pedagogikos priklausomumui 
nuo pasaulėžiūros pavaizduoti. 


3. Trunkanti per amžius pedagogika, arba paedagogin 
perennis.- Trunkanti per amžius pedagogika tegalėtų 
būti vien ta, kuri yra visuotinai priimtina, Tai daugiau te- 
orinis negu praktinis klausimas, nes sunku tikėtis, kad ka- 
da nors viena kuri pedagoginė sistema būtų visuotinai 
priimtina. Teoriškai sprendžiant dalyką, tenka pasakyti, kad 
visuotinai priimtina pedagogika būtų ta, kuri visais atžvil- 
giais būtų universalinė. 

Universalinė pedagogika negali būti vieno kurio žmo- 
gaus ar vieno kurio laiko padaras, nes pedagogikos univer- 
salumas reikalauja nenutrūkstamų mokslinių tradicijų. 
Antra vertus, pedagogikos universalumas reikalauja, kad į 
jos pagrindą būtų padėta universalinė pasaulėžiūra, laisva 
nuo bet kurio vienašališkumo. Formaliai tokia pasaulėžiū- 
ra yra ne kas kita, kaip integralinis sintetizmas. Be to, uni- 
versalinė pedagogika turėtų pasižymėti organiškumu, 
tolimu nuo mechaniško eklektizmo. Pagaliau universalinė 
pedagogika turi savyje turėti pakankamai pajėgumo atsa- 
kyti į visas aktualias pedagogines laiko problemas. 


4. Pedagogikos suskirstymas. - Pedagogiką tikslingiausia 
skirstyti pagal ugdymo suskirstymą. Ogi skirstydami ugdy- 

mą pagal gyvenimo sritis, gauname visų pirma fizinį auklė- 
jimą, atitinkantį fizinę prigimtį, kultūrinį ugdymą, atitinkantį 
kultūros sritį, ir religinį auklėjimą, atitinkantį religijos sritį. 
Skirstant kultūrinį ugdymą pagal teorinį-protinį, praktinį- 
dorinį ir estetinį-meninį žmogaus veikimo ruožą, gaunamas 
protinis lavinimas, dorinis auklėjimas ir estetinis lavinimas. 
Atitinkamai gaunamos ir pedagogikos dalys: pirma, fi- 
zinio auklėjimo mokslas, arba plačiai suprantama dieteti- 
ka, antra, intelektualinio lavinimo mokslas, arba didaktika, 
trečia, dorinio auklėjimo mokslas, arba hodegetika, ketvir- 
ta, estetinio lavinimo mokslas, ir penkta, religinio auklėji- 
mo mokslas, arba plačiai suprantama katechetika. Šioms 
visoms dalims iš priešakio dar pridedama įvedamoji peda- 
gogikos dalis apie bendrus pedagogikos pagrindus. 


5. Bendro turinio pedagoginė literatūra. - Bendro turinio 
pedagoginėje literatūroje reikia skirti trejopos rūšies veika- 
lus: enciklopedinius, įvedamuosius ir sisteminius. Žemiau 
pilniau nurodomi pirmosios ir antrosios rūšies veikalai, o 
iš trečios rūšies teduodama vien reikšmingesnių veikalų at- 
ranka, labiausiai tinkanti įvedamajam reikalui. 


a) Enciklopediniai veikalai: 

1) Rein Wilhelm. Enzyklopūdisches Handbuch der 
Pädagogik. 10 tomų. - Langensalza, 1902-1909. 

2) Roloff Ernst. Lexikon der Pädagogik. 5 tomai. — Frei- 
burg, 1913-1917. 

3) Schwartz Hermann. Pädagogisches Lexikon. 4 tomai. — 
1928-1931. 

4)Spieler Joseph. Lexikon der Pūdago- 
gik der Gegenwart.2 tomai.-Freiburg, 1930-1932. 

5) Prancūzų kalba yra išėję du leksikonai: a) Diction- 
naire de pėdagogie ir b) Nouveau dictionnaire de pédago- 
gie. 

b) Įvedamieji veikalai: 

1) Dürr E. Einführung in die Pädagogik. - Leipzig: Qu- 
elle u. Meyer. 

2) Heklmann Wilhelm. Geschichte der Erziehungswis- 
senschaft im Aufriss.-Berlin, 1933. 

3 Kammel Willibald. Einführung in 
die pädagogische Wertlehre.-Paderborn, 1927. 

4) Peters W. Einführung in die Pädagogik auf psycho- 
logischer Grundlage. - Leipzig: Quelle u. Meyer. 

5) Stern Erich. Einleitung in die Pädagogik. - 1922. 

6) Wagner Julius. Einführung in die 
Pädagogik als Wissenschaft. -— Leipzig: Quelle u. 
Meyer. 


c) Sisteminiai veikalai: 

1) Mičiulis J. Pedagogika ir didaktika.- 
Kaunas: Vyties b-vė, 1933. 

2) Barth Paul. Die Elemente der Erziehungs- und Un- 
terrichtslehre. — Leipzig, 1923. 

3)Gėttler Joseph. System der Paūdago- 
gik im Umriss.- Mūnchen, 1932. 

4) Grunwald Georg. Philosophische Pädagogik. - Pader- 
born, 1917. 

5) Kerschensteiner Georg. Theorie der Bildung. - Leip- 
zig u. Berlin, 1931. 

6) Paulsen Friedrich. Pädagogik. - Stuttgart, 1921. 

7) Rein Wilhelm. Pädagogik in sistematischer Darstel- 
lung. 3 tomai. - Langensalza, 1927, 1911, 1912. 

8) Toischer Wendelin. Theoretische Pädagogik und all- 
gemeine Didaktik. - München, 1912. 

9) Wagner Julius. Pädagogische Wertlehre.-Kempten, 
Leipzig, 1929. 

10) Wagner Julius. Grundlegung der Bildungsarbeit. — 
Leipzig: Quelle u. Meyer. 

11) Riboulet L. Pédagogie générale. - Lyon, Paris, 1930. 
12) Simėons G. Cours de pėdagogie. - Tamines, 1922. 
13) Wilbois Joseph. La nouvelle éducation française. — 
Paris, 1922. 
. 14) Gessen I. Osnovy pedagogiki. - Berlin, 1923. 
Išretinimu surinkti pavadinimai veikalų, kurie sudaro 
kiekvienoje veikalų rūšyje kukliausią minimumą. 


Pirmas skyrius 


PEDAGOGIKOS PAGRINDINĖS SĄVOKOS 


L Ugdymo esmė 


1. Bendras ugdymo supratimas. - Ugdymo fenomenas pri- 
klauso prie tos žmogiškojo veikimo srities, kurioje įvyksta 
gyvenimo atnaujinimas nenutrūkstamoje kartų eilėje. Ug- 
dyti reiškia daryti, kad kas augtų, ūgėtų, eitų aukštyn. To- 
bulinimo linkmė, vedanti aukštyn, ugdymui yra esminė ir 
išeina aikštėn ne vien tik mūsų termine. Romėnų educatio ir 
vokiečių Erziehung turi savyje linkmės į viršų, nes ir educa- 
tio, ir Erziehung yra vedimas arba kėlimas iš žemesnės pa- 
dėties į aukštesnę. 

Ugdomasis veikimas turi savo turinį, kuris pasireiškia 
vykdymo būdais. Susekti pagrindinius ugdomojo veikimo 
būdus arba net funkcionalinius jo aspektus yra ne kas kita, 
kaip nustatyti ugdymo esminį turinį. 


2. Eunkcionaliniai ugdymo aspektai. — Eggersdorferis, eida- 
mas Willmanno linkme, skiria tris pagrindines ugdymo funk- 
cijas, arba aspektus: Pflege, arba Fürsorge, Bildung, arba Formung, 
ir Zucht, arba Führung. Išsprendžiant svyravimą tarp pagrin- 

dinės funkcijos ir aspekto sintetiniu būdu, galima būtų mū- 
siškai pasakyti, kad trys funkcionaliniai ugdymo aspektai yra 
auginimas-globojimas, lavinimas ir auklėjimas. 

a) Auginimas-globojimas yra tasai funkcionalinis ugdy- 
mo aspektas, kuriuo ugdymas pasireiškia kaipo sudary- 
mas palankiausių sąlygų ir paraginimų ugdytinio 
prigimčiai ir jo galioms augti, skleistis, klestėti. Augini- 
mas-globojimas pirmoje eilėje liečia fizinę ugdytinio pri- 
gimtį, t. y. jo kūną; bet nėra kliūčių jį taikyti ir aukštesnėms 
žmogaus galioms. 

b) Lavinimas yra tasai funkcionalinis ugdymo aspektas, 
kuriuo ugdymas pasireiškia kaipo ugdytinio formavimas 
su pagalba ir pagal objektyvinę gėrybę. Tenka gailėtis, kad 
mūsų terminas „lavinimas“ nesugestionuoja formavimo 
momento, kaip kad daro vokiečių Bildung ar prancūzų for- 
mation. Todėl šalia lavinimo dažnai teks vartoti ir formavi- 
mą, nors būtų pageidaujama, kad galėtume pedagogikos 
reikalui vartoti žiesti ar žaidyti. Tuomet, pavyzdžiui, žai- 
dymas reikštų das Bilden, o žaidytojas arba žmogžiedys 
reikštų tą pat, ką ir vokiečių Bildner. 

c) Auklėjimas yra tasai funkcionalinis ugdymo aspektas, 
kuriuo ugdymas pasireiškia kaipo veikimas, kuriuo sten- 
giamasi sudaryti ugdytinyje vertingą asmenybę. Jei augi- 
nimas-globojimas išvysto ugdytinį tokį, koks jis yra iš 
prigimties, jei lavinimas ugdytinį formuoja pagal objekty- 
vinę gėrybę, tai auklėjimas stengiasi ugdytinį padaryti to- 
kį, koks jis turi būti. 


3. Sudedamieji ugdomojo veiksmo pradai. - Ugdymas, arba 
ugdomasis veikimas, kiekvienu atskiru atveju konkrečiai 
pasireiškia pedagoginiu aktu, kurį lietuviškai visai pravar- 
tu pavadinti ugdomuoju veiksmu. Ugdomąjį veiksmą tiks- 
liai galima aptarti tik padarius visų jo pradų analizę. 

a) Tikslas yra tasai ugdomojo veiksmo pradas, kuris su- 

teikia jam siekiamosios linkmės ir pedagoginės intencijos. 
Jis iš pradžios glūdi ugdytojo sąmonėje, bet ugdomojo veiks- 
mo eigoje sąmoningai ar nesąmoningai persiduoda ir ug- 
dytiniui. Stipriausias tikslo laipsnis ugdomajame veiksme 
yra ugdomasis idealas, kuris gali entuziazmuoti ne tik ug- 
dytoją, bet ir ugdytinį. 

b) Ugdytinis yra ugdomojo veiksmo pagrindas, kaipo jo 
veikiamasis objektas. Šis objektas yra tačiau savotiškas, nes 
ugdytinis sugeba būti ne tik pasyvus ir receptyvus, t. y. 
imlus, bet ir aktyvus ir produktyvus, t. y. veiklus ir kurlus. 

c) Ugdytojas yra ugdomajame veiksme veikiąs subjektas, 
kaipo ugdomosios iniciatyvos pradininkas ir ugdomųjų už- 
davinių vykdytojas. 

d) Ugdomoji gėrybė yra ugdomajame veiksme tasai ob- 
jektyviai vertingas dalykas, pagal kurį vyksta dvasinis ug- 
dytinio formavimasis. 

Nesunku pastebėti, kad pagal aristotelinę priežasčių kon- 
cepciją ugdomajam veiksme tikslas eina siekiamosios prie- 
žasties pareigą, ugdytinis — materialinės priežasties, 
ugdytojas — vykdančiosios priežasties, ugdomoji gėrybė — 
formalinės priežasties. Tiesa, kaip bus progos vėliau įsiti- 
kinti, ši schema kiek suprastina sudėtingą ugdomojo veiks- 
mo pobūdį. Bet joje vis dėlto svarbiausias dalykas yra 
suimtas iš esmės. 

Iš ugdomojo veiksmo pradų analizės galima gauti šito- 
kią jo aptartį: ugdomasis veiksmas yra konkretinė ugdyto- 
jo ir ugdytinio sąveika, intencionaliai nukreipta į ugdomąjį 
tikslą ir atremta į objektyvinę ugdomąją gėrybę. 


4. Sintetinė ugdymo apibrėžtis. - Ugdymas yra globojama- 
sis, lavinamasis ir auklėjamasis veikimas, kuriuo suaugusi 
karta stengiasi paruošti gyvenimo tikslams priaugančiąją 
kartą su prigimtinių, kultūrinių ir religinių visuomenės gė- 
rybių pagalba. 

II. Ugdymo savybės 


1. Pagrindinės ugdymo funkcijos. - Tikros ir sykiu pagrin- 
dinės ugdymo funkcijos yra perteikimas, išvystymas ir įjun- 
gimas. Tai yra savotiškos ugdomojo veikimo rūšys, 
susidarančios pagal vykdymo ypatybes. 

a) Perteikimas (tradition, Ueberlieferung) yra ugdomoji 
funkcija, kuria ugdytojas sėkmingiausiu būdu teikia ugdy- 
tinio asimiliacijai iš visuomenės lobyno prigimtinių, kultū- 
rinių ir religinių gėrybių. Perteikimo pradai yra: visuomenė, 
gėrybių nešėja; ugdytojas, jų perteikėjas; ugdytinis, jų ga- 
vėjas, ir perteikimo būdas. 

b) Išvystymas (développement, Entwicklung) yra ugdomoji 
funkcija, kuria ugdytojas pažadina, išskleidžia ir veda į pil- 
nutinį klestėjimą potencialines ugdytinio pajėgas pagal iš- 
vidinius jo išsivystymo dėsnius. 

Išvystymo pradai yra: potencialinės pajėgos, arba łermi- 
nus a quo; pilnutinis jų klestėjimas, terminus ad quem; ir iš- 
vystymo eiga pagal išvidinius ugdytinio prigimties 
išsivystymo dėsnius. 

c) [jungimas (incorporation, Eingliederung) yra ugdomoji 
funkcija, kuria ugdytojas įstato ugdytinį į tokį ar kitokį 
santykiavimą su visuomene ir įveda jį į jos kūrybinį dar- 
bą. 

Ijungimo pradai yra: ugdytojas, kaipo tarpininkas; ug- 
dvtinis, kaipo aktyvus santykio dalyvis, subjectum relatio- 
nis; bendruomenė, pasyvus santykio dalyvis, terminus 
relakionis, ir ugdytojo pastangos santvkiavimą patobulinti 
ugdytinio kūrybiniu nuteikimu. 

2. Bendriausios funkcionalinės ugdymo priemonės. — Ug- 
dymo priemonė yra kiekvienas dalykas, su kurio pagalba 
galima siekti ugdomojo tikslo. Piačiausia prasme ir funk- 
donaliniai aspektai, ir pagrindinės funkcios vra jau ugdy- 
mo priemonės. Bet tikra prasme vykčomoji ugdvma 

priemonė yra konkretesnis veiksmas, kuriuo siekiamas ug- 
domasis tikslas. Šitų priemonių, kurios principialiai skiria- 
si nuo materialinių ugdymo priemonių, yra trys rūšys, 
kurios gali būti suvestos prie trijų bendrų sąvokų: pratini- 
mas, pamokymas, įteigimas. 

a) Pratinimas (Uebung, Schulung, Gewėhnung), kaipo ben- 
dra vykdomoji ugdymo priemonė, apima visas tas smul- 
kesnes vykdomąsias priemones, su kurių pagalba 
siekiamas ugdytinio galėjimas, sugebėjimas, įgudimas, 
įpratimas. 

Prie pratinimo, pavyzdžiui, priklauso tvarkymas, veik- 
dymas žaidimais, sportu, darbu, prižiūrėjimas ir t. t. 

b) Pamokymas (Belehrung), kaipo bendra vykdomoji ug- 
dymo priemonė, apima visas tas smulkesnes vykdomąsias 
priemones, su kurių pagalba siekiamas žinojimas, nusima- 
nymas, susipratimas. 

Prie pamokymo, pavyzdžiui, priklauso paaiškinimas, 
įrodinėjimas, įtikrinėjimas ir kitos panašios didaktinio po- 
būdžio priemonės. 

c) Įteigimas, arba įkvėpimas (inspiration, Ermutigung), kai- 
po bendra vykdomoji ugdymo priemonė, apima visas tas 
smulkesnes vykdomąsias priemones, su kurių pagalba sie- 
kiamas palinkimas, paslankumas, norėjimas. 

Prie įteigimo, pavyzdžiui, priklauso įsakymas ir draudi- 
mas, paskatinimas ir atgrasymas, apdovanojimas ir baudi- 
mas, pagyrimas ir papeikimas, patarimas ir pageidavimas 
irt. t 

Pratinimas, pamokymas ir įteigimas taip pat organiškai 
yra tarp savęs susiję, kaip tie gaviniai, kurie yra siekiami 
šiomis priemonėmis. Sugebėjimas, nusimanymas ir palin- 
kimas, arba, plačiau tariant, galėjimas, žinojimas ir norėji- 
mas (Kūnnen, Wissen, Wollen), yra organiškai tarp savęs 
sujungti harmoningcie Žmogaus asmenvbéje. 

3. Ugdymo suskirstymas. - Ugdymas gali būti skirstomas 
pagal gyvenimo sritis, pagal žmogaus veikimo ruožus ir 
pagal tam tikrų interesų atžvilgius. 

a) Ugdymo sritys susidaro pagal gyvenimo sritis, kurių 
“ yra trejetas: prigimtis, kultūra ir religija. Atitinkamai gau- 
namos trys ugdymo sritys: prigimtinė, kuri ruošia ugdytinį 
prigimties reikalams; kultūrinė, kuri ruošia jį kultūros rei- 
kalams, ir religinė, kuri ruošia jį religijos reikalams. 

b) Ugdymo ruožai susidaro pagal žmogaus veikimo ruo- 
žus, kurių yra trejetas: Eheorein, poiein, prattein (Aristotelis); 
nosse, posse, velle (šv. Augustinas); Wissen, Können, Wollen 
(Willmannas), mūsiškai tariant, žinojimas, galėjimas, norė- 
jimas. Kitaip tariant, tai yra trys žmogaus veikimo ruožai, 
kuriais vyksta pažinimas, kūryba ir praktinė etinė akcija. 

Pagal šiuos žmogaus veikimo ruožus gaunami trys ug- 
dymo ruožai: intelektualinis-protinis, kuriuo ugdytinis ruo- 
šiamas pažinimo reikalams, moralinis-dorinis, kuriuo 
ugdytinis ruošiamas dorinės akcijos reikalams, ir estetinis- 
meninis, kuriuo ugdytinis ruošiamas estetinės kultūros rei- 
kalams. 

Jei gyvenimo sritys eina vertikaline linkme, tai žmogaus 
veikimo ruožai eina horizontaline linkme. Todėl susikirs- 
dami statmeniškai, gyvenimo sritys ir veikimo ruožai duo- 
da iš viso devynetą dalių-atkarpų. Atitinkamai ir ugdyme 
gaunama devynetas dalių-atkarpų pagal tai, kad prigimti- 
nėje, kultūrinėje ir religinėje ugdymo srityje yra savo teori- 
nis, praktinis ir estetinis ruožas. Tiesa, visos šitos ugdymo 
dalys toli gražu nėra vienodo reikšmingumo. 

c) Ugdymo atžvilgiai susidaro pagal įvairius interesus, ku- 
rių gali turėti atskiras individas, visuomenė, tauta ir visa 
žmonija, nekalbant jau apie mažiau reikšmingus interesų 
turėtojus. Tokiu būdu gaunamas individualinis ugdymas, ku- 
ris stengiasi patenkinti individo reikalus; visuomeninis ug- 
dymas, kuris paiso visuomenės reikalų; tautinis ugdymas, 

kuris stengiasi patenkinti tautos reikalus, ir tarptautinis ug- 
dymas, kuris stengiasi išugdyti naujas kartas, atsakančias 
visos žmonijos reikalams. 


Antras skyrius 


UGDYMO TIKSLAI IR IDEALAI 
(Siektamoji priežastis) 


I. Pedagoginis vertėmokslis, 
kaipo pedagoginės teleologijos 
pagrindas 


1. Pagrindinės pedagoginio vertėmokslio ir pedagoginės teleo- 
logijos sąvokos. - Toji pedagogikos dalis, kuri tyrinėja ugdo- 
mųjų tikslų problemą, vadinama pedagoginės teleologijos 
vardu (telos - galas, tikslas, logos - mokslas). O kadangi pa- 
traukiamoji tikslo galia glūdi jo vertingume, tai pedagogi- 
nė teleologija remiasi pedagoginiu vertėmoksliu, t. y. 
pedagoginių vertybių mokslu. 

a) Gėrybė, vertė, vertybė. - Gėrybė yra tai, kas kuria nors 
prasme gali būti pageidaujama kaipo siekinys. Tasai pagrin- 
das, kurio dėlei gėrybė yra mums pageidaujama, yra ne kas 
kita, kaip jos vertė. Kitaip tariant, vertė yra tai, ko dėlei gė- 
rybė yra mums pageidaujama kaipo siekinys. 

Gyvenimo gėrybės, prigimtinės, kultūrinės ir religinės, 
gali būti gėrybės ir ugdymui, kiek jos yra pageidaujamos 
ugdomajame naujųjų kartų vyksme. Tasai pagrindas, ku- 
rio dėlei visos šitos gėrybės yra pageidaujamos kaipo tam 
tikri siekiniai, yra ugdomoji jų vertė. Objektyvine prasme 
ugdomoji vertybė yra ne kas kita, kaip ugdomoji gėrybė, kiek 
ši turi ugdomosios vertės ugdomajame vyksme. Subjekty- 

vine prasme ugdomoji vertybė yra vertingas ugdytinio nu- 
siteikimas, siekiamas ugdymu kaipo tiesioginis tikslas. 

Taigi ugdomosios vertybės yra ir ugdomosios gėrybės, 
kiek jos turi ugdomosios vertės, ir tie vertingi nusiteiki- 
mai, kuriuos ugdymu stengiamasi sudaryti ugdytiniuose. 
Čia ugdomoji vertybė beveik išimtinai vartojama antrąja 
prasme. 

b) Motyvas, tikslas, siekinys, idealas. - Motyvas, arba aks- 
tinas, yra kiekvienas psichologinis, emocionalinio ar inte- 
lektualinio pobūdžio, veiksnys, turįs judinamosios galios 
mūsų valios apsisprendimui ar veikimui. 

Tikslas, arba siekiamoji priežastis, yra tai, ko dėlei kas 
nors daroma ar įvyksta. Tikslas vadinamas siekiamąja prie- 
žastimi todėl, kad jis turi realios veikiamosios reikšmės iš- 
davai realizuoti. Tikslas, kaipo tam tikra siekiamoji gėrybė, 
turi visada judinamosios galios mūsų valiai. Kitaip tariant, 
tikslas yra viena motyvų rūšis. 

Ugdymo atžvilgiu reikia žinoti, kad tikslai esti įvairių 
rūšių, lotyniškai tariant: finis gui, finis guo ir finis cui. Finis 
qui, arba materialinis tikslas, yra objektyvinė gėrybė, kuri 
yra siekiama veiksmu. Finis quo, arba formalinis tikslas, yra 
pasiturėjimas tąja gėrybe. Finis cui, arba paskirties tikslas, 
yra asmuo, kurio naudai gėrybė yra siekiama. Ugdyme fi- 
nis qui yra ugdomoji gėrybė, finis quo - ugdomoji vertybė, 
ugdytinio vertingo nusiteikimo prasme, finis cui — pats ug- 
dytinis, kurio nauda yra siekiama. 

Vokiečiai, darydami kartais skirtumo tarp materialinio 
ir formalinio tikslo, vartoja du terminu - Ziel ir Zweck. Pa- 
vyzdžiui, Gėttleris terminu Ziel pareiškia materialinį tiks- 
lą, finis qui, ir terminų Zweck - formalinį tikslą, finis quo. 
Materialinio tikslo prasme mes galėtume vartoti žodį „sie- 
kinys“. Siekinys yra materialinis tikslas, kaip toji gėrybė, kuri 
yra siekiama dėl jos vertės. 

Idealas yra pirmavaizdis, pagal kurį vyksta dailioji ar bet 

kuri kita produktyvinė kūryba. Jis yra vadinamas egzem- 
pliarine priežastimi, kuri vaidina sudėtingą rolę veikime. 
Sakoma, kad jinai išsyk eina vykdomąją, siekiamąją ir for- 
muluojamąją funkciją. 

` Ugdomasis idealas yra visų pirma tasai konkrečiai įsivaiz- 
duojamas ugdytinio tipas, kurį ugdytojas yra pasiryžęs re- 
alizuoti ugdomuoju veikimu. Paprastai šis idealas mažiau 
ar daugiau persiteikia ir ugdytiniui ir ima jį šiaip ar taip 
veikti. Idealas yra stipriai pergyvenama gėrybė, turinti la- 
bai sugestyvaus tikslo reikšmę. Todėl idealas vaidina ug- 
dyme, kaip ir kitose žmogaus veikimo rūšyse, labai didelę 
rolę. 


2. Ugdomosios gėrybės ir ugdomosios vertybės kaipo netiesio- 
giniai ir tiesioginiai tikslai. - Tiesioginiai ugdymo tikslai yra ug- 
domosios vertybės subjektyvine prasme, arba ugdytinio 
nusiteikimai, su kurių pagalba tik paskui galima sėkmin- 
gai siekti gyvenimo tikslų. Todėl gyvenimo tikslai, arba, ki- 
taip tariant, gyvenimo gėrybės, yra netiesioginiai ugdymo tikslai, 
kurie yra siekiami su tiesioginių tikslų pagalba, arba per 
tiesioginius tikslus. 

Šitaip suprantamos ugdomosios gėrybės yra kuriamasis 
tikslas. Šalia jų yra jau žmonijos laimėtų gėrybių, kurios yra 
siekiamos ugdymu, kaipo esamasis tikslas. Pastarosios gė- 
rybės ugdyme siekiamos pasisavinimu. Ogi tarp pasisavi- 
namosios gėrybės ir kurtinosios gėrybės stovi ugdomoji 
vertybė, kaipo atitinkamas nusiteikimas, kuris tam tikra 
prasme yra išdava esamosios gėrybės ir pagrindas kursi- 
mai gėrybei. 

Organiškasis kalbamojo ciklo išsivystymas, pereinąs im- 
lumo, veiklumo ir kūrybiškumo momentus, sudaro vertin- 
giausią ugdomojo vyksmo esmę, kuri padaro, kad šis 
vyksmas yra pagrindas išsyk ir idealinėms gėrybėms ap- 
saugoti, ir joms tobulinti bei dauginti nauja kūryba. 


105 


Pavaizdavimui nustatytojo ciklo galėtų patarnauti 
mokslo pažintys. Jau žmonijos laimėtos, jos yra objektyvi- 
nės ugdomosios gėrybės, kurios eina esamuoju intelektu- 
alinio lavinimo tikslu. Su jų pagalba pasiekiamas ugdytinio 
intelektualinis išsilavinimas, kuris tampa pagrindu toli- 
mesnei mokslinei kūrybai. Naujai siekiamos mokslo pa- 
žintys yra gėrybės tolimesnio, arba netiesioginio kuriamojo 
tikslo prasme. Iš pradžios esamosios gėrybės siekiamos 
pasisavinimu; tai imlumo momentas. Ryšium su tuo susi- 
daro tasai ugdytinio nusiteikimas, kuris vadinamas inte- 
lektualiniu išsilavinimu ir kuris sudaro ugdomąją vertybę 
subjektyvine prasme. Šis momentas iš esmės yra aktyvaus 
pobūdžio ir eina pagrindu trečiajam kūrybiniam momen- 
tui, kuriame ugdomasis vyksmas atbaigiamas kuriamojo 
tikslo realizavimu. 


3. Svarbiausios ugdomosios gėrybės ir ugdomosios vertybės. — 
Kiekviena ugdymo dalis turi savo ugdomųjų gėrybių ir ug- 
domųjų vertybių. Ugdomoji gėrybė priklauso statinei, arba 
objektyvinei, gyvenimo lyčiai, ugdomoji vertybė - dinami- 
nei, arba subjektyvinei lyčiai. Pirmoji gali būti perteikimo 
objektu ir yra siekiamasis daiktas, siekinys, arba finis gui. 
Antroji gali būti išvystymo objektu ir yra siekiamasis sto- 
vis, arba nusiteikimas, kitaip tariant, finis guo. 

Ugdomosios gėrybės ir ugdomosios vertybės savo visu- 
moje sudaro tam tikrą sistemą pagal ugdymo sritis, ruožus 
ir atžvilgius. 

a) Prigimtinės ugdymo gėrybės ir vertybės. Prigimtinė sri- 
tis, eidama pagrindu kultūros sričiai, sudaro savyje atitin- 
kamas atramas intelektualiniam, moraliniam ir estetiniam 
veikimui. 

Šios srities ruožų ugdomosios gėrybės turi turėti ob- 
jektyvinės reikšmės, gali būti perteikimo objektais bent tam 
tikrame laipsnyje ir eiti netiesioginiais ugdymo tikslais. 

Tokios gėrybės yra kūno sveikata, fizinė galybė ir kūno gro- 
žis. 

Atitinkančios jas ugdomosios vertybės, turinčios subjek- 
tyvinės reikšmės, galinčios būti išvystymo objektais ir ei- 
nančios tiesioginiais ugdymo tikslais, yra tikslus juslių bei 
jauslių funkcionavimas, kūno paslankumas paklusti valios reiką- 
lavimams ir nusiteikimas savaimingai kūrybai. 

b) Protinė ugdymo gėrybė ir vertybė. Pagrindinė protinė 
ugdymo gėrybė yra tiesa, suorganizuota mokslo pavidalu. Ji 
turi objektyvinės reikšmės, gali būti perteikimo objektu ir 
eina protiniam lavinimui netiesioginiu tikslu. 

Atitinkanti ją ugdomoji vertybė yra protinis išsilavinimas, 
kuris turi subjektyvinės reikšmės, gali būti išvystymo ob- 
jektu ir eina tiesioginiu protinio lavinimo tikslu, kaipo pro- 
tinimu siekiamas nusiteikimas. 

c) Dorinė ugdymo gėrybė ir vertybė. Panašiai doriniame 
auklėjime bendra ugdomoji gėrybė yra dorinis gėris, suorga- 
nizuotas dorovės pavidalu, tuo tarpu ugdomoji vertybė yra 
dorinis išsiauklėjimas. 

d) Estetinė gėrybė ir vertybė. Bendra ugdomoji gėrybė es- 
tetiniame lavinime yra grožis, suorganizuotas meno pavidalu, 
tuo tarpu kad ugdomoji vertybė yra estetinis išsilavinimas. 

e) Religinės ugdymo gėrybės ir vertybės. Prigimtyje kultūros 
sritis turi savo atramą, o religijoje ji randa atbaigą visiems 
savo ruožams, teoriniam, praktiniam ir estetiniam. Trys pla- 
čiausios religinės ugdymo gėrybės yra teologinė pasaulėžiūra, 
religinė bendruomenė ir religinis kultas. Atitinkamos trys religi- 
nės ugdymo vertybės galėtų būti pavadintos religiniu susi- 
pratimu, religiniu solidarumu ir religiniu kūrybiškumu. 

f) Mišriosios ugdymo gėrybės ir vertybės. Kiekviena iš nu- 
sakytųjų ugdymo gėrybių ir vertybių atitinka vieną kurį ug- 
dymo ruožą vienos kurios srities. Bet yra taip pat ugdymo 
gėrybių ir vertybių, kurios išsyk liečia kelis ugdymo ruo- 
žus ir sritis. 

Tokios, pavyzdžiui, yra utilitarinės, arba naudingumo, gė- 
rybės ir vertybės. Naudingas funkcijas gali eiti įvairios gėry- 
bės, ne tik materialinės, bet ir idealinės. Mišriosios yra taip 
pat hedoniškosios, arba malonumo, ir eudemoniškosios, arba lai- 
mingumo, gėrybės, nes įvairių įvairiausios gėrybės gali teikti 
malonumo ir laimingumo. Utilitarinę gėrybę atitinka, kai- 
po ugdomoji vertybė, sugebėjimas tinkamai panaudoti gėrybę 
tikslui. Atitinkąs malonumą ir laimingumą nusiteikimas yra 
sugebėjimas visur rasti pagrindą maloniam ir džiaugsmingam 
nusiteikimui. 

g) Ugdymo atžvilgių gėrybės ir vertybės. - Dar keli žodžiai 
apie ugdymo atžvilgius iš ugdomųjų gėrybių ir vertybių 
pusės. Iš ugdymo atžvilgių vienas tik individualinis ugdy- 
mas neturi savų, specialių ugdomųjų gėrybių ir vertybių, 
kurios būtų skiriamos geriausiai aprūpinti individo reika- 
lams. 

Visuomeniniame ugdyme visuomeninio gyvenimo lytys ir 
tvarka gali eiti (imama tik pavyzdžiai) ugdomosiomis gėry- 
bėmis. Bendriausiomis ugdomosiomis vertybėmis čia gali- 
ma laikyti teisinę sąmonę ir solidarumą. 

Tautiniame ugdyme tautinės lytys, tautinė gerovė ir tauti- 
nis pašaukimas gali eiti ugdomosiomis gėrybėmis, tuo tarpu 
atitinkančios jas ugdomosios vertybės bus tautiškumas, pa- 
triotizmas ir nusiteikimas tautiniam pašaukimui vykdyti. 

Tarptautiniame ugdyme ugdomosiomis gėrybėmis ga- 
lima laikyti tarptautinės kultūrinės organizacijos ir pasaulinė 
žmonijos vienybė. Atitinkančios jas vertybės yra tarptautinis 
susitarimas tr tarptautinis solidarumas. 


4. Ugdymo idealai. - Tarp ugdymo idealų galima skirti 
bendrąjį ir specialiuosius. 

a) Bendrasis idealas. - Bendrasis ugdymo idealas yra vy- 
riausias jo siekiamas tikslas, kuriame ryškiai yra įsivaizduo- 
jamos svarbiausios ugdomosios vertybės. Kiekviena istorinė 

gadynė pagal savo nusiteikimus ir vertinimus skiria vyriau- 
siąjį vaidmenį atitinkamai vertybių rūšiai. Todėl įvairiais 
laikais bendrasis ugdymo idealas yra įvairus. Jis yra taip 
pat įvairus pagal įvairias pasaulėžiūras. 

Keli ugdomieji idealai vis dėlto yra įgiję ugdymo istori- 
joje ypatingo garsumo. Jei ugdyme vyraująs vaidmuo už- 
leidžiamas ūkiškai techninėms vertybėms ir jei interesų 
centras pasilieka materialinės prigimties plotmėje, turime 
realistinį idealą. Jei vyraująs vaidmuo atitenka žmogiškoms 
idealinėms vertybėms ir interesų centras pasilieka kultū- 
ros srityje, turime humanistinį idealą. Jei pagaliau ugdyme 
vyraująs vaidmuo skiriamas dorinėms religinėms verty- 
bėms ir interesų centras glūdi religijos srityje, turime pietis- 
tinį idealą. 

Šalia šitų idealų, pasireiškusių pedagogikos istorijoje su 
tam tikru vienašališkumu, galima statyti pilnutinį ugdymo 
idealą, kuris suderintų prigimties, kultūros ir religijos sritis 
prideramojoje harmonijoje. 

b) Specialieji idealai. — Specialieji ugdymo idealai gali eiti 
dalinio ar profesinio ugdymo linkmėmis. Galima turėti iš- 
lavinto, išauklėto arba šiaip jau inteligentiško žmogaus ide- 
alą. Gali būti prigimties žmogaus, kultūros žmogaus ar 
religijos žmogaus idealas. Tai daliniai ugdymo idealai. Šalia 
jų gali būti menininko, gydytojo, advokato, pirklio ir kitų 
profesijų idealai. Tai profesiniai ugdymo idealai. 


I. Ugdymo uždaviniai 


1. Ugdomojo uždavinio supratimas. - Tikslas yra tai, ko dė- 
lei kas nors daroma ar įvyksta, o uždavinys yra tai, kas turi 
būti daroma, kad tikslas galėtų būti pasiektas. Ugdomasis 
uždavinys yra ne kas kita, kaip užduotas ugdomojo tikslo 
siekimas perteikimu ugdytinio pasisavinimui ugdomųjų gê- 

rybių, išvystymu jame veikliųjų pajėgų ir jo įjungimu į kū- 
rybinį darbą. 


2. Sisteminiai ugdymo uždaviniai. - Ugdomųjų uždavinių 
gali būti tiek pat, kiek ir ugdomųjų tikslų. Tačiau nesuskai- 
tomą ugdomųjų uždavinių daugybę reikia suvesti prie ri- 
boto skaičiaus pagrindinių uždavinių, kurie, būdami 
bendresnio pobūdžio, išsemtų visą ugdomojo veikimo pio- 
tą, ir atsakytų visiems aktualiems ugdymo reikalavimams. 
Kitaip tariant, tenka susekti, kokių yra pagrindinių ugdo- 
mųjų uždavinių sistemos ir aktualumo atžvilgiu. 

Principialiai galima būtų kiekvienai bendresnei ugdo- 
majai gėrybei ir vertybei skirti vieną ugdomąjį uždavinį. 
Tačiau tikslingumas reikalauja kai kurias gretimas ugdo- 
mąsias gėrybes ir vertybes susieti su vienu bendru ugdo- 
muoju uždaviniu. Pavyzdžiui, prigimtinės srities atskiros 
gėrybės ir vertybės gali būti siekiamos vienu bendru fizi- 
niu auklėjimu. Panašiai religinis auklėjimas gali apimti te- 
orinių, praktinių ir estetinių gėrybių bei vertybių siekimą 
religinėje srityje. Gauname devynis sisteminius ugdymo už- 
davinius: a) fizinį auklėjimą, b) protinį lavinimą, c) dorinį 
auklėjimą, d) estetinį lavinimą, e) religinį auklėjimą, £) in- 
dividualinį auklėjimą, g) visuomeninį auklėjimą, h) tautinį 
auklėjimą ir i) tarptautinį auklėjimą. Ugdymo uždaviniai 
vadinami lavinimu ar auklėjimu pagal tai, katras šių dviejų 
vykdomųjų ugdymo aspektų kiekvienu atskiru atveju yra 
vyraujantis. 

a) Fizinis auklėjimas, kaipo pagrindinis prigimties srities 
uždavinys, turi, pirma, suteikti naujajai kartai visų mate- 
rialinių priemonių, reikalingų tinkamam fiziniam jos išsi- 
vystymui, antra, padėti jai harmoningai išvystyti kūną ir jį 
apvaldyti aukštesnių tikslų sumetimais, trečia, ją įjungti į 
produktyvų visuomenės darbą. 

b) Intelektualinis, arba protinis, lavinimas, arba, dar trum- 

piau tariant, protinimas yra ugdomasis uždavinys, kuriuo, 
pirma, naujajai kartai turi būti suteiktos reikalingos moks- 
linės pažintys, antra, išvystytos iki maksimalinių ribų pro- 
tinės jos pajėgos, trečia, ji pati kūrybiškai nuteikta 
intelektualinio darbo srityje. 

c) Moralinis, arba dorinis, auklėjimas, trumpiau tariant, do- 
rinimas yra ugdomasis uždavinys, kuriuo stengiamasi, pir- 
ma, perteikti naujajai kartai visuomenės dorovę, dorines 
tradicijas ir dorinius papročius, antra, išvystyti joje reikia- 
mus dorinius nusiteikimus, pirmoje eilėje tvirtą būdą, at- 
remtą į doriškai nusiteikusią valią, trečia, įjungti ją į dorinės 
pažangos darbą. 

d) Estetinis lavinimas yra ugdomasis uždavinys, kuriuo 
stengiamasi, pirma, pastatyti naująją kartą į tiesioginį ar ne- 
tiesioginį kontaktą su dailiaisiais objektais ir sudaryti jai es- 
tetinio pergyvenimo sąlygas, antra, išvystyti joje estetinius 
nusiteikimus, būtent, estetinį skonį, estetinį sprendimą ir 
pamėgimą grožėtis dailiaisiais objektais, trečia, įjungti ją į 
gyvenimo gražinimo darbą tiek kurio nors meno praktika- 
vimu, tiek išviršinės gyvenimo pusės tvarkymu pagal este- 
tikos reikalavimus. 

e) Religinis auklėjimas yra ugdomasis uždavinys, kuriuo 
stengiamasi, pirma, perteikti naujajai kartai religijos tiesas, 
įjungti ją į religinės bendruomenės gyvenimą ir paskatinti 
dalyvauti religiniame kulte sakramentalijų naudojimu, li- 
turgijos sekimu ir sakramentų priėmimu, antra, išvystyti 
naujoje kartoje intelektualinius ir moralinius religinio susi- 
pratimo pagrindus, ypatingai nusiteikimą tikėjimui, ir stip- 
rinti religinį aktyvumą ir pietetinį nusistatymą kulto 
dalykuose, trečia, įjungti ją į kūrybinį darbą religinio gyve- 
nimo srityje. 

£) Individualinis auklėjimas yra ugdomasis uždavinys, ku- 
riuo stengiamasi visose ugdymo srityse ir ruožuose taip vyk- 
dyti perteikiamąją, išvystomąją ir įjungiamąją funkcijas, kad 

rezultate naujoji karta susiformuotų į tokią individualinę 
asmenybę, kuri pasižymėtų, objektyviniu atžvilgiu, didžiau- 
siu universalumu, subjektyviniu atžvilgiu, pilnutiniu indi- 
vidualinių pajėgų išsivystymu ir, visuomeniniu atžvilgiu, 
paslankumu kūrybiškai įsijungti į visuomenei naudingą 
darbą. 

g) Visuomeninis auklėjimas yra ugdomasis uždavinys, ku- 
riuo stengiamasi, pirma, suteikti naujajai kartai reikiamo 
visuomenės dalykų pažinimo, antra, išvystyti joje visuome- 
ninius nusiteikimus, trečia, įjungti ją į visuomeninį gyveni- 
mą bei veikimą tinkamu jaunuomenei būdu. 

h) Tautinis auklėjimas yra ugdomasis uždavinys, kuriuo 
stengiamasi, pirma, realizuoti naujojoje kartoje tobuliausiu 
būdu individualines tautines lytis, antra, išvystyti joje pa- 
triotiškus nusiteikimus, trečia, paruošti ją kultūrinei kūry- 
bai, reikalingai tautos pašaukimui realizuoti. 

i) Tarptautinis auklėjimas yra ugdomasis uždavinys, ku- 
riuo stengiamasi naujojoje kartoje išvystyti tam tikrą tarp- 
tautinį susipratimą, sudaryti joje tam tikrą tarptautinį 
solidarumą ir paruošti iš jos tarpo reikiamai kvalifikuotų 
rinktinių žmonių tarptautiniam bendravimui ir bendradar- 
biavimui. 


3. Aktualieji ugdymo uždaviniai. - Sisteminiai ugdymo už- 
daviniai kyla iš ugdymo sričių, ruožų ir atžvilgių, kurie visa- 
da yra privalomi ugdymo visumoje. Bet yra ir tokių ugdymo 
uždavinių, kurių privalomumas priklauso nuo įvairių atsi- 
tiktinių aplinkybių, turinčių aktualios reikšmės. Tarp tokių 
aktualiųjų uždavinių reikia skirti: a) individualinius, b) ko- 
lektyvinius, <) profesinius, d) vietinius ir e) laikinius. 

a) Individualinis yra ugdymo uždavinys, kuriuo stengia- 
masi ypatingai apdovanotus atrinktuosius individus indivi- 
dualiai globoti, lavinti ir auklėti, kad iš jų galėtų susidaryti 
tinkamai kvalifikuotas vadovaujantis visuomenės elitas. 

b) Kolektyvinis yra ugdymo uždavinys, kuriuo stengia- 
masi paruošti naująją kartą būdu, geriausiai atitinkančiu 
aktualiuosius kokio nors kolektyvo, pavyzdžiui, luomo, kla- 
sės arba partijos, reikalus. 

c) Profesinis yra ugdymo uždavinys, kuriuo stengiamasi 
globoti, lavinti ir auklėti naujają kartą taip, kad kiekvienas 
iš jos būtų paruoštas prie to profesinio darbo, kuriam jis 
jaučia iš prigimties pašaukimą. 

d) Vietinis yra ugdymo uždavinys, kuriuo su ypatingu 
atsidėjimu stengiamasi ugdomosiomis priemonėmis ar pa- 
šalinti iš naujosios kartos kokį nors visuomenėje įsigalėjusį 
trūkumą, ar joje išvystyti kokią nors ypatybę, itin svarbią 
pagal vietinio gyvenimo aplinkybes. 

e) Laikinis yra ugdymo uždavinys, kuriuo stengiamasi 
su ypatingu atsidėjimu išvystyti naujojoje kartoje nusitei- 
kimus, kurių kokia nors prasme reikalauja mūsų gyvena- 
masis laikas. 


Iš. Pilnutinio ugdymo sistema 


1. Pilnutinio ugdymo esmė. - Integralinis, arba pilnutinis, 
yra ugdymas, kuris reiškiasi visais funkcionaliniais savo as- 
pektais, eina visas ugdomasias fukcijas ir vykdo visus ug- 
domuosius uždavinius pagal tris ugdymo sritis, tris jo 
ruožus ir pagrindinius jo atžvilgius. 

2. Pagrindiniai pilnutinio ugdymo principai. - Jei integra- 
litetas, arba pilnatvė, sudaro pilnutinio ugdymo esmę, tai 
pagrindiniai jo principai yra a) universalumas, arba visuo- 
tiniškumas, b) harmonija, arba darna, ir c) subordinacija, 
arba priklausomas palenkimas. 

a) Universalumo, arba visuotiniškumo, principas reikalauja, 
kad ugdymas, kurį gauna kiekvienas žmogus, savo visu- 
moje būtų pilnutinis, nežiūrint šito ugdymo laipsnio. 

b) Harmonijos, arba darnos, principas reikalauja, kad tarp 
atskirų ugdymo sričių, prigimtinės, kultūrinės ir religinės, 
tarp atskirų ugdymo ruožų, teorinio, praktinio ir estetinio, 
ir pagaliau tarp atskirų ugdymo atžvilgių, individualinio ir 
visuomeninio, tautinio ir tarptautinio, būtų išlaikytas pri- 
deramas proporcionalumas. Čia būtų klaidinga kalbėti apie 
proporcionalumą tarp sričių, ruožų ir atžvilgių. 

c) Subordinacijos, arba priklausomo palenkimo, principas rei- 
kalauja, kad ugdymas stengtųsi palenkti jaunojoje kartoje, 
iš vienos pusės, prigimtį kultūrai ir kultūrą religijai, o iš 
antros pusės — jausmus valiai ir valią protui. 


3. Pilnutinio ugdymo sistema ir vienašališkos pedagoginės sro- 
vės. — Pilnutinis ugdymas yra idealas, kurio galima siekti, 
bet kurio niekados negalima tobulai realizuoti ugdomuoju 
veikimu. Jis yra privalomas, kaipo reguliatyvinė pastarojo 
norma. Tačiau paprastai nuo šitos normos nukrypstama tiek 
teorijoje, tiek praktikoje. Tuo būdu gaunama visa eilė vie- 
našališkų pedagoginių srovių, kurios visada kuriame nors 
punkte nusideda pilnutinio ugdymo reikalavimams. 

Pedagoginis materializmas į ugdomojo veikimo pagrindą de- 
da perteikiamąją funkciją ir laiko svarbiausiu dalyku suteik- 
ti naujajai kartai kuo daugiausiai ugdomųjų gėrybių. Pedagoginis 
formalizmas į ugdomojo veikimo pagrindą deda išvystomąją 
funkciją ir laiko svarbiausiu dalyku maksimaliai išvystyti 
naujosios kartos fizines, psichines ir dvasines pajėgas. Peda- 
goginis solidarizmas į ugdomojo veikimo pagrindą deda įjun- 
giamąją funkciją ir laiko svarbiausiu dalyku įjungti naująją 
kartą į visuomeninį, tautinį, valstybinį gyvenimą. 

Pedagoginis natūralizmas skiria ugdyme pirmą vietą pri- 
gimties dalykams tiek ugdytinio išsivystymo supratime, tiek 
ugdomojo veikimo normavime, t. y. ugdomųjų tikslų sta- 
tyme ir ugdomųjų gėrybių parinkime. Pedagoginis realizmas, 
būdamas iš tikrųjų istorinė pedagoginio natūralizmo mo- 

difikacija, skiria ugdyme pirmą vietą realijoms, t. y. patirti- 
nių daiktų sričiai, ir atitinkamai supranta ugdymo tikslus, 
vyksmą ir ugdomąsias gėrybes. Pedagoginis utilitarizmas ver- 
tina ugdymo dalykus praktinio naudingumo atžvilgiu, su- 
prasdamas šitą naudingumą visų pirma materialinės 
prigimties ir techninių sugebėjimų prasme. 

Pedagoginis humanizmas skiria ugdyme pirmą vietą huma- 
nitarinės kultūros dalykams, nes ši kultūra yra toji sritis, ku- 
rioje žmogus pasireiškia visai savarankiškai su tikrai 
žmogiškuoju aktyvumu. Pedagoginis klasicizmas yra ta peda- 
goginio humanizmo lytis, kuri žmogiškumo idealą kelia aikš- 
tėn ryšium su antikinių klasikinių pavyzdžių pasisavinimu. 

Pedagoginis intelektualizmas suteikia ugdyme persvaros 
proto galiai. Pedagoginis racionalizmas suteikia ugdyme per 
daug svarbos teorijai ir per daug atpalaiduoja ugdymą nuo 
realaus gyvenimo. Pedagoginis voliuntarizmas suteikia ug- 
dyme primatą valios galiai. Pedagoginis aktyvizmas stengia- 
si išvystyti ugdytinyje vienašališkai suprastą veiklumą. 
Pedagoginis estetizmas skiria ugdyme pirmenybę estetiniam 
ruožui. Pedagoginis sentimentalizmas užleidžia ugdyme ne- 
proporcionaliai daug reikšmės jausmams. 

Pedagoginis pietizmas, arba religizmas, teikia ugdyme stel- 
biamosios persvaros vienašališkai suprantamai religijai. 

Pedagoginis individualizmas teikia ugdyme principialios 
ir faktiškos pirmenybės individualinei asmenybei, nemo- 
deruodamas jos prideramu būdu visuomenės reikalais. Pe- 
dagoginis socializmas ir pedagoginis kolektyvizmas 
užleidžia ugdyme principialią ir faktišką pirmenybę visuo- 
menės arba kolektyvo reikalams, nepaisydami pakankamai 
asmens reikalų. Pedagoginis nacionalizmas suteikia ugdyme 
tautybei principialų ir faktišką primatą, tuo tarpu pedagogi- 
nis internacionalizmas ir kosmopolitizmas nepaiso pakanka- 
mai tautybės reikalų, stengdamiesi tarnauti visai žmonijai, 
atpalaiduotai nuo atskirų tautybių. 

Pilnutinio ugdymo sistemos pavaizdavimui duodama at- 
skira jo schema (p. 118-119). 


Trečias skyrius 


UGDYTINIS, KAIPO UGDYMO 
VEIKINYS IR VEIKSNYS 
(Materialinė priežastis) 


I. Ugdytinio ugdomumas 


1. Ugdymo galimumas. - Ugdytinis tam tikra prasme yra 
ugdymo objektas. Jo prigimtis su visomis savo ypatybėmis 
eina ugdyme tam tikra veikiamąja medžiaga, kurios paži- 
nimas turi grindžiamosios reikšmės ugdomajam veikimui, 
tuo tarpu ugdymo tikslai ir idealai turi šitam veikimui ve- 
damosios reikšmės. Pirmutinė problema, kuri liečia ugdy- 
tinį, yra jo ugdomumas: ar ugdymas yra galimas ir kokiose 
ribose jis yra galimas? ar jis yra reikalingas? kas yra ugdyti- 
nio ugdomumas ir kokių lyčių jis esti? 

Ugdymo galimumo klausimu yra keletas tipiškų nusi- 
statymų, būtent: pedagoginis pesimizmas, pedagoginis fa- 
talizmas ir pedagoginis optimizmas. 

a) Pedagoginis pesimizmas yra tasai teorinis ir praktinis 
nusistatymas ugdymo problemoje, kuris principialiai nei- 
gia tikrą ugdymo sėkmingumą ir, jei griežtai neskelbia vi- 
siškos ugdymo negalios, tai apriboja ugdymo galimybes iki 
esmiškai nereikšmingos įtakos. 

b) Pedagoginis fatalizmas yra tasai teorinis ir praktinis nu- 
sistatymas ugdymo problemoje, kuris pripažįsta ugdymo 
sėkmingumą tik tame laipsnyje, kuriame šis neprieštarauja 
neišvengiamam ugdytinio likimui. 

c) Pedagoginis optimizmas yra tasai teorinis ir praktinis 
nusistatymas ugdymo problemoje, kuris pripažįsta ugdy- 
mui neribotas galimybes ir aiškina ugdymo nepasisekimą 
ugdytojo pedagoginiu nesugebėjimu. 

Pažymėtinas yra faktas, kad ne doktrinaline, bet psicho- 
logine prasme pedagoginis optimizmas yra visada pasise- 
kimo sąlyga ugdomajame pedagogo darbe. 

d) Ugdymo galimumo ribos. - Ugdymas iš tikrųjų nėra nei 
beviltiškai nepajėgus, nei visagalis: jis yra faktiškai sėkmin- 
gas, bet jo galimybės yra ribotos. Ugdymo galimumas yra 
ribotas visų pirma iš pusės individualinių ugdytinio psi- 
chofizinės konstitucijos ypatybių, iš kurių hereditarinės, ar- 
ba paveldimosios, ypatybės, t. y. einančios iš pirm buvusių 
kartų su tam tikru būtinumu, turi pirmaeilės reikšmės, o 
kongenitalinės, arba prigimtosios ypatybės, t. y. susidariu- 
sios embrionaliniu gimstamuoju laikotarpiu, — antraeilės 
reikšmės. Paskui ugdymas yra ribotas apsupančios ugdyti- 
nį aplinkos, kuri turi didelės reikšmės jo išsivystymo eigai 
ir gali priešintis ugdymui, neutralizuodama šio įtaką. To- 
liau ugdymo galimybes riboja pedagogo nesusipratimas ir 
nesugebėjimas ir pagaliau jas aprėžia ugdomojo laikotar- 
pio ilgis, kuris turi natūralias savo ribas. 


2. Ugdymo reikalingumas. — Iš vienos pusės, naujoji karta 
turi visai savaimingą veržimąsi į augimą, brendimą ir dva- 
sinį išsivystymą, o iš kitos pusės, toksai savaimingas augi- 
mas —brendimas - išsivystymas niekados nėra pakankamas 
gyvenimo tikslams tinkamai siekti. Iš čia reikia padaryti iš- 
vada, kad šalia šito savaimingo vyksmo yra būtinai reika- 
lingas sąmoningas naujosios kartos ugdymas, kuris galėtų 
aną savaimingą vyksmą paskatinti, koreguoti, papildyti ir 
tinkamai atbaigti. 


3. Ugdomunas ir jo lytys. - Ugdomumas yra ugdytinio 

Bažnyčia 


Civilizacija 


Bendrosios 
ugdymo 
vertybės 


dvasios 
klestėjimas 


sielos pajėgų 
išsivystymas 


Pilnutinio ugdymo sistema 


Ugdomosios gėrybės ir vertybės, 
arba ugdymo tikslai 


teorinis 
ruožas 


7. 
teologinė 
pasaulėžiūra 


religinis 
susipratimas 


4, 
mokslas 


protinis 
išsilavinimas 


praktinis estetinis 
ruožas ruožas 


8. 9. 
religinė religinis 
bendruomenė | kultas 


religinis religinis 
solidarumas | kūrybiškumas 


išsiauklėjimas | išsilavinimas 


Vienašališkos 
pedagoginės 
srovės 


pedagoginis 
religizmas 
(pietizmas) 


pedagoginis 
humanizmas 
(klasicizmas) 

pedagoginis | pedagoginis 
materializ- | formalizmas 
mas 


kūno 
nusiteikimas 
aukštesniems 
gyvenimo 
tikslams 


L 
kūno sveikata 


tikslus juslių 
bei jauslių 
funkcionavi- 
mas 


pedagoginis 
intelektualiz- 
mas, raciona- 
lizmas 


2. 3. 
fizinė galybė | kūno grožis 


kūno paslan- | nusiteikimas 
kumas paklus-| savaimingai 
ti valios reika-| kūrybai 
lavimams 


pedagoginis | pedagoginis 
voliuntariz- | estetizmas, 
mas, aktyviz- | sentimentaliz- 
mas mas 


pedagoginis 
natūralizmas 
(realizmas) 


a) individuali- |a) pedagoginis 

nis auklėjimas, | individualizmas, 

b) visuomeni- |b) pedagoginis 

nis auklėjimas, | socializmas, 

c) tautinis kolektyvizmas, 

auklėjimas, |c) pedagoginis 

d) tarptautinis | nacionalizmas, 

auklėjimas d)pedagoginis 
internacionalizmas, 
kosmopolitizmas 


galėjimas individualiai kisti esant išorinėms įtakoms ir 
ugdomiesiems poveikiams. Į ugdomumą galima žiūrėti 
įvairiais atžvilgiais, pagal kuriuos gaunamos įvairios ug- 
domumo lytys. Iš jų trys yra svarbiausios: fizinis ugdomu- 
mas, psichinis ugdomumas ir dvasinis ugdomumas. 

a) Fizinis ugdomumas yra biologiniu plastiškumu pagrįs- 
tas ugdytinio organizmo sugebėjimas prisitaikyti prie iš- 
orinių gyvenimo aplinkybių, be kita ko, susiformuoti pagal 
taikomas jam fizinio auklėjimo priemones. 

b) Psichinis ugdomumas yra nepakankamo savo pajėgu- 
mo pajautimu pagrįstas savaimingas ugdytinio pasidavi- 
mas ugdomajam veikimui, kaipo priemonei pasiekti 
pilnutiniam savo pajėgų išvystymui pagal suaugusio žmo- 
gaus idealą. 

c) Dvasinis ugdomumas yra žmogaus dvasios palinkimu į 
gėrį ir į savaimingą kūrybą pagrįstas ugdytinio galėjimas 
apsispręsti objektyvinėmis vertybėmis ir atitinkamai pasi- 
reikšti kūrybiniu darbu ir sykiu paslankumas prisiimti šita 
linkme teikiamąją ugdymo pagalbą. 

Kiekviena šių trijų ugdomumo lyčių yra pagrįsta tam tik- 
ru prigimtuoju ugdytinio palinkimu. Fizinis ugdomumas 
remiasi biologiniu organizmo plastiškumu, nuo kurio pri- 
klauso ugdytinio sugebėjimas prisitaikyti prie išorinės ap- 
linkos. Psichinis ugdomumas yra pagrįstas ugdytinio 
pajautimu savo nepakankamo pajėgumo ir palinkimu ieš- 
koti funkcionalinės laimės pilnutiniame išsivystyme. Dva- 
sinis ugdomumas remiasi žmogaus dvasios savaimingu 
palinkimu į gėrį ir į kūrybinį pasireiškimą. Ugdomumas ir 
tampa realiu pagrindu ugdymui kaip tik todėl, kad jis savo 
ruožtu turi realių atramų žmogiškojoje ugdytinio prigim- 
tyje. 

II. Ugdymo individuanlizacija 
ir jos veiksniai 


1. Ugdymo individualizacijos supratimas. - Veikiamoji me- 
džiaga yra kuriamajame žmogaus veikime individualizaci- 
jos pradas. Panašiai ir ugdyme veikiamasis objektas, t. y. 
ugdytinis su savo prigimtimi, ypatybėmis ir išsivystymo 
eiga, yra pradas, kuris individualizuoja ugdomąjį veikimą. 

Ugdymo individualizacija yra ugdomojo veikimo, t. y. 
ugdymo tikslų, uždavinių, priemonių, metodų ir kitų vyk- 
domųjų jo dalykų, pritaikymas prie individualinių ugdyti- 
nio skirtybių, arba ypatybių. Kai kalbama apie ugdymo 
individualizacijos principą, turima galvoje teigimą, kuris 
skelbia ugdymo individualizavimo privalomumą. 

Tiek ugdymo teorija, tiek ugdymo praktika turi paisyti 
visų ugdytinio skirtybių ir pagal jas individualizuoti ugdo- 
mąjį veikimą. Tačiau, turint reikalo su sutelktiniu ugdymu, 
nėra galimumo paisyti visų, kad ir smulkiausių, visų ugdy- 
tinių individualinių skirtybių. Pedagoginė tikrovė neišven- 
giamai verčia jungti ugdytinius su nedidelėmis skirtybėmis, 
bet su didesnėmis panašybėmis į vieną grupę, kuri gali su- 
daryti vieną mažiau ar daugiau apibendrintą tipą. Todėl 
ugdytinių individualinių skirtybių tyrinėjimas turi vis dėl- 
to tipologinį pobūdį, t. y. individualinės skirtybės yra jun- 
giamos pagal artimumą į tam tikras grupes, o paskui jau 
pagal šitas grupes nustatomos atitinkamos ugdymo ypaty- 
bės. 

Prie svarbesnių ugdytinio skirtybių priklauso: 1) amžiaus 
tarpsniai, 2) lyčių skirtybės, 3) pavaldumas, 4) emocionali- 
nis savotiškumas, 5) intelektualinis savotiškumas, 6) socia- 
linis savotiškumas, 7) fizinės nenormalybės, 8) psichinės 
nenormalybės. 


2. Amžiaus tarpsniai. - Skirtybės, kurių susidaro tarp ug- 

dytinių dėl amžiaus nevienodumo, sudaro vadinamąją ver- 
tikalinę jų diferenciaciją, tuo tarpu visos kitos skirtybės su- 
daro jau horizontalinę diferenciaciją. 

Tyrinėjant amžiaus tarpsnius pedagoginiu atžvilgiu svar- 
bu išvesti tam tikrą paralelizmą tarp trijų dalykų, būtent: 
tarp amžiaus tarpsnių, fizinio, psichinio ir dvasinio išsivys- 
tymo ir atitinkamai individualizuojamo ugdymo. Tuo tar- 
pu ir amžiaus savybės, ir ugdymo pobūdis priklauso nuo 
ugdytinio išsivystymo ypatybių. 

Pagal šitas ypatybes susidaro šie stambesni amžiaus 
tarpsniai: a) kūdikystė, b) ankstybesnioji vaikystė, c) vėly- 
besnioji vaikystė, d) paauguolystė ir e) jaunystė. 

a) Kūdikystė. - Pirmas amžiaus tarpsnis yra pirmieji, va- 
dinami žindamieji, metai. Tai yra gyvenimo pradžia, kurią 
galima vadinti specialiai kūdikystės vardu. Per šituos pir- 
muosius gyvenimo metus moteriškosios giminės kūdikiai 
vidutiniškai paauga ūgiu nuo 49 iki 74 cm ir svoriu - nuo 
3,24 iki 9,7 kg. Atitinkami vidutiniai skaičiai vyriškosios gi- 
minės kūdikiams yra: ūgio padidėjimas nuo 50 iki 75 cm, 
svorio — nuo 3,48 iki 10,20 kg. 

Tai yra kiekybiniai kitimai, prie kurių galima būtų dar 
pridėti galvos ir krūtinės apimties pakitėjimą. Prie svarbes- 
nių kokybinių kitimų, įvykstančių pirmaisiais gyvenimo 
metais, priklauso pirmoje eilėje dantų prasikalimas, kuris 
prasideda normaliai tarp septinto ir dešimto mėnesio, taip 
kad į pirmųjų metų galą jų paprastai esti visas aštuonetas. 

Psichinis kūdikio gyvenimas pirmaisiais metais yra pa- 
lenktas instinktų ir savaimingų refleksų hegemonijai. Išvir- 
šinių juslių išsivystymas yra svarbiausias įvykis šiame 
amžiaus tarpsnyje. Iš išvidinių juslių tuo laiku aiškiai jau 
išsivysto atmintis. 

Šiame laikotarpyje ugdymas yra visų pirma auginimas- 
globojimas, labiausiai taikomas fizinei gyvenimo pusei. Iš 
funkcionalinių priemonių vienas tik pratinimas, ir tai su- 

prantamas savotiškos dresūros prasme, gali rasti pritaiky- 
mo šiame tarpsnyje. Iš lavinamųjų priemonių gali būti pa- 
naudoti tik primityvūs žaislai, laviną jusles. 

b) Ankstybesnioji vaikystė. - Antras amžiaus tarpsnis trun- 
ka nuo 2-ųjų iki 7-ųjų gyvenimo metų įskaitytinai. Šitoje 
ankstybesniojoje vaikystėje mergaičių ūgis vidutiniškai pa- 
auga nuo 74 iki 118 cm, svoris - nuo 9,7 iki 23,0 kg; berniu- 
kų ūgis - nuo 75 iki 120 cm, svoris - nuo 10,20 iki 25,0 kg. 

Iš kokybinių pakitėjimų minėtinas čia dantų prasikali- 
mas, kuris paprastai baigiasi į antrųjų metų galą. Čia ne- 
kalbama tik apie išminties dantis, kurie atsiranda tik 
jaunystėje. 

Ankstybesniosios vaikystės pradžioje vaikas pradeda 
vaikščioti, palaipsniui apvaldo savo judesius ir įgauna į ši- 
to tarpsnio galą fizinį nepriklausomumą. Šiame tarpsnyje 
stiprėja išviršinės juslės ir palaipsniui išsivysto išvidinės jus- 
lės, ypač vaizduotė, ir daiktinė bei žodinė atmintis, kuri vis 
stiprėdama leidžia nuo šito tarpsnio pradžios greit savin- 
tis gimtąją kalbą. 

Ankstybesniojoje vaikystėje aiškiai vyrauja jusliniai ir 
jausminiai motyvai, kurie ypač pasireiškia dabar žaidi- 
muose. Šis laikotarpis net vadinamas žaidžiamuoju am- 
žiumi. 

Ankstybesniojoje vaikystėje ugdymui renkamos tos prie- 
monės, kurios tinka juslėms bei jauslėms lavinti, jausmams 
auklėti ir polinkiams tvarkyti. Be kita ko, lavinamieji žaidi- 
mai išvysto vaiko pajėgas ir ruošia jį darbui. 

c) Vėlybesnioji vaikystė. - Trečias amžiaus tarpsnis, vadi- 
namas vėlybesniąja vaikyste, trunka nuo 8-ųjų iki 12-ųjų 
gyvenimo metų įskaitytinai. Šiame laikotarpyje mergaičių 
ūgis vidutiniškai paauga nuo 118 iki 146 cm, svoris — nuo 
23,0 iki 37,0 kg; berniukų ūgis - nuo 120 iki 145 cm, svoris — 
nuo 25,0 iki 37,5 kg. 

Šiame laikotarpyje ima aiškiai keistis vaiko nusistatymas 

į pasaulį: iš grynai subjektyvinio, einančio iš vidaus, jis ima 
darytis vis labiau objektyvinis ta prasme, kad vaikas tarsi 
išeina iš savo vidaus į išorę. Vaikas paprastai pereina dabar 
iš žaidimo aplinkos į mokyklą ir žymiai pažengia protinia- 
me savo išsivystyme: nuo mąstymo, pagrįsto daiktu, jis pa- 
laipsniui eina prie mąstymo, paskatinamo žodžiu. Tai 
pirmas amžiaus tarpsnis, kai aiškiau išeina aikštėn proti- 
nio pažinimo sugebėjimas. 

Šitame amžiaus tarpsnyje žymiai išsivysto doriniai jaus- 
mai, kurie sudaro dabar stipresnį pagrindą pasaulėžiūri- 
niam nusistatymui. Darbo atžvilgiu dabar, be kita ko, 
išsidirba vaiko miklumas, techniškas sugebėjimas, ištver- 
mingumas, drausmingumas ir kritiškumas tikslą statant ir 
vykdomąsias priemones pasirenkant. 

Ugdymas nuo šito laikotarpio tampa vis labiau kompli- 
kuotas ir negali būti keliais žodžiais apibūdintas. Viena tik 
pažymėtina, kad jis dabar, kaip ir anksčiau ir kaip bus to- 
liau, turi vykti pagal funkcionalinio ugdymo metodą, kuris 
reikalauja, kad ugdymas būtų atremtas į ugdytinio prigim- 
ties reikalus, polinkius ir susidomėjimo dalykus, ir kad tik 
ryšium su jais ir todėl tinkamu laiku ir tinkamomis aplin- 
kybėmis būtų skatinamas ugdytinio išsivystymas. 

d) Paauguolystė. - Ketvirtas amžiaus tarpsnis kartais yra 
vadinamas adolescencijos vardu dėl smarkaus dabar vyks- 
tančio augimo (adolescere — augti). Mūsiškai galima jį va- 
dinti paauguolyste. 

Su apytikriu tikslumu kalbant, šis tarpsnis prasideda 
13-aisiais gyvenimo metais ir baigiasi paauguolėms 15-ai- 
siais metais, o paauguoliams 17-aisiais metais įskaitytinai. 
Paauguolėms tiksliau būtų priskirti prie šio tarpsnio ir 
12-uosius gyvenimo metus, kai ima reikštis jų smarkus ūgė- 
jimas. Paauguolystės laikotarpis veda prie lytinio subren- 
dimo, kuris įvyksta pačioje jaunystės pradžioje. Kūno 
susiformavimas eina dabar sparčiais žingsniais ir įgauna 

ryškių individualinių ypatybių. Kūno sąranga, ūgis ir svo- 
ris nesiduoda šitame tarpsnyje suvedami į tipiškas viduti- 
nes ribas, ir todėl šiam tarpsniui sunku būtų nurodyti bent 
kiek tiksliau vidutinius matus. 

Paaauguolystėje įvyksta aiškus pasisukimas nuo vaiko 
pasaulio į subrendimą tiek fizine, tiek psichine prasme. Šia- 
me laikotarpyje atsiranda palinkimas į sistemingus sampro- 
tavimus ir estetinius pergyvenimus. Dabar pirmą kartą 
išeina aikštėn pasiilgimas nelygstamųjų vertybių, nors šios 
vertybės ir suprantamos iš pradžios subjektyvine prasme. 
Visuomeniniu atžvilgiu dar viešpatauja ekskliuzyvistiškai 
suprastas artimo kolektyvo solidarumas. 

Funkcionalinis ugdymas, be kita ko, turi dabar panau- 
doti vis augantį nepriklausomumo jausmą savarankiškam 
ugdytinio apsisprendimui ir padėti jam susidaryti gyveni- 
mo idealą, pagal kurį tas apsisprendimas galėtų įvykti. 

e) Jaunystė. - Penktas iš eilės amžiaus tarpsnis yra jau- 
nystė, kuri prasideda lytiniu subrendimu ir trunka tol, kol 
eina kūno augimas ir galutinis jo susiformavimas. Šis lai- 
kotarpis paprastai jaunuolėms trunka nuo 16-ųjų iki 20-ųjų 
gyvenimo metų, jaunuoliams - nuo 18-ųjų iki 25-ųjų metų 
įskaitytinai. Kalbėti dabar apie kokius nors bendrus viduti- 
nius ūgio ir svorio matus netenka, nes šiuo laikotarpiu kū- 
no ypatybės sudaro labai dideles skirtybes ne tik tarp vyrų 
ir moterų, bet ir tarp pačių vyrų arba tarp pačių moterų. Iš 
kokybinių šio tarpsnio kitimų svarbiausi yra tie, kurie ap- 
reiškia specifines lytines žymes, 

Jaunystės tarpsnis labiausiai reikšmingas yra tuo, kad 
jame įvyksta jaunuomenės apsisprendimas protiniu ir do- 
riniu atžvilgiu. Dabar jaunuomenėje eina kova už tiesą, gė- 
rį ir teisybę. Jaunuomenė sykiu irjaučia labai stiprų linkimą 
į idealus, ir patiria labai iškalbingą pagundų balsą. Todėl 
jaunystė yra tasai apsisprendimo tarpsnis, nuo kurio pa- 
prastai priklauso viso tolimesnio gyvenimo linkmė. Šis ap- 

sisprendimo tarpsnis sykiu yra smarkios protinės ir dori- 
nės diferenciacijos laikotarpis. 

Pedagoginiu atžvilgiu jaunystės tarpsnyje svarbiausia 
padaryti taktiškai ir sumaniai perėjimas nuo ugdymo iš ug- 
dytojo pusės prie ugdymosi iš ugdytinio pusės. Funkcio- 
nalinio ugdymo principai reikalauja panaudoti ugdymo 
uždaviniams tą jaunuomenės veržimąsi į savarankiškumą, 
apsisprendimą ir pasireiškimą, kuris glūdi jaunatvės pri- 
gimtyje. Bet kadangi jaunuomenės užsimojimai yra žymiai 
didesni už jos sugebėjimus, tai jai labai svarbu naudotis dis- 
kretišku ir taktišku ugdytojo vadovavimu. 

Iš trumpos ir labai nepilnos amžiaus tarpsnių apžvalgos 
galima buvo nebent įsitikinti, kad pagal ugdytinio gyveni- 
mo tarpsnius nuosekliai eina fizinis, psichinis ir dvasinis 
išsivystymas ir kad pagal tai atitinkamai kinta ugdymo tiks- 
lai, uždaviniai, priemonės ir metodai. 


3. Lyčių skirtybės. — Lytinės skirtybės, labai ryškios fizi- 
nėje srityje, kiek silpniau pasireiškia psichinėje ir silpniau- 
siai — dvasinėje srityje. Lyčių išsivystymo tempas yra 
nevienodas, ir kiekviename beveik amžiaus tarpsnyje kiek- 
viena lytis šiaip ar taip saviškai reiškiasi. Akivaizdoje visų 
šitų faktų pedagogui nėra jokio galimumo nepaisyti lyčių 
skirtybių ugdomajame darbe. 

Tarp skirtybių, kurių yra tarp vyrų ir moterų, reikia skirti 
dvi svarbiausias grupes, būtent, iš vienos pusės, skirtybes, 
kylančias iš skirtingos vyro ir moters prigimties, o iš antros 
pusės - skirtybes, atsitiktinai susidariusias istoriniame žmo- 
nijos vyksme. Pirmosios skirtybės yra esminės, arba įgim- 
tosios, antrosios - atsitiktinės, arba įsigytosios. 

Iš esminių įgimtųjų skirtybių visai neabejotinos tėra vien 
biologinės, arba fiziologinės. Labai bendrai šias skirtybes 
galima suformuluoti šiuo būdu: vyras pasižymi žmonių gi- 
minės atgaminimo srityje aktyviniu nusistatymu ir išvirši- 

ne kuriamąja iniciatyva, tuo tarpu moteriai yra charakte- 
ringas receptyvinis nusistatymas ir kūrybos realizavimas 
išvidiniu būdu. Šis pagrindinis skirtingumas šiaip ar taip 
atsiliepia taip pat psichinėje ir dvasinėje gyvenimo srityje, 
nors jo intensyvumas mažėja einant iš fizinės srities į psi- 
chinę, ir iš pastarosios — į dvasinę. 

Vyro ir moters skirtybės turi būti pedagogo įvairiai trak- 
tuojamos pagal tai, ar jos priklauso prie išlyginamai naikinti- 
nų, neišvengiamai pakenčiamų, ar būtinai ugdytinų. 
Išlyginamai naikintinos yra tos individualinės skirtybės, ku- 
rios, kad ir kyla atsitiktinai iš pagrindinių vyro ir moters skir- 
tybių, yra vis dėlto neigiamos apraiškos ir negali būti 
pakenčiamos kultūringame gyvenime. Neišvengiamai paken- 
čiamos yra tos individualinės vyro ir moters skirtybės, kurios 
kyla iš pagrindinių vyro ir moters individualybių ir kurios 
specifikuoja psichinį žmogaus tipą, nedarydamos jo dar nei 
blogo, nei gero. Pagaliau būtinai ugdytinos yra individuali- 
nės skirtybės, reikalingos specifiniams vyro ir moters pašau- 
kimams. 

Pagrindinis pašaukimo veiksnys yra India duaiybė tuo 
tarpu pagrindinis vyro individualybės savotiškumas yra vy- 
riškumas, o moters individualybės —- moteriškumas. Vyriš- 
kumas ir moteriškumas ir turi būti prideramame laipsnyje 
saugojami, lavinami ir auklėjami ugdymo sistemoje. 

Ryšium su lyčių traktavimu ugdomajame veikime kyla 
klausimas apie koedukacijos ir koinstrukcijos vertinimą pe- 
dagoginiu atžvilgiu. Principialus atsakymas į šitą klausimą 
yra lygstamojo pobūdžio: kiek koedukacija ir koinstrukcija 
veda prie ugdymo vienodinimo ir padaro negalimą ugdy- 
mo individualizavimą pagal individualines vyrų ir moterų 
skirtybes, tiek jiedvi yra aiškiai nepriimtinos. Šitas lygsta- 
masis atsakymas įgalina visą ugdomąjį laikotarpį suskirstyti 
į tokias dalis, kad vienu laiku koedukacija ir koinstrukcija 
būtų priimtinos, kitu - atmestinos. 

4. Pavaldumas. - Ugdytinio pavaldumas yra visetas žy- 
mių, kurios ateina jam paveldėjimo keliu ir glūdi jame nuo 
pat gimimo, kaipo pastovios predispozicijos. Pavaldžios 
ypatybės savo turiniu gali būti teigiamos ir neigiamos; pir- 
mosios yra plačiai suprantami gabumai, antrosios - trūku- 
mai, glūdį ugdytinyje predispozicijos būdu. 

Nors kova su pavaldžiomis ugdytinio ypatybėmis yra 
labai sunki, vis dėlto ji beveik visada yra bent tam tikrame 
laipsnyje sėkminga, jei ugdytojas sugeba su jomis tinkamai 
kovoti. Todėl šituo klausimu ugdytojo pareiga yra, pirma, 
pažinti ugdytinio pavaldumą, antra, individualizuoti ug- 
dymą pagal šito pavaldumo ypatybes, trečia, kovoti su nei- 
giamaisiais pavaldumo polinkiais ir skatinti teigiamuosius. 


5. Emocionalinis savotiškumas. - Kalbant apie emociona- 
linį žmogaus savotiškumą turima galvoje tai, kas vadina- 
ma temperamentu ir kas lietuviškai gali būti pavadinta 
pobūdžiu. Temperamentas, arba pobūdis, ir yra emocio- 
nalinis žmogaus savotiškumas, pagrįstas fizine jo konsti- 
tucija ir psichiškai pasireiškiąs jo individualinio jaudrumo 
ypatybėmis. 

Keturi tradiciniai temperamentai, sangviniškas, chole- 
riškas, melancholiškas ir fIlegmatiškas, gaunami kombinuo- 
jant reakcijos, arba atoveikos, greitį ir jausmo intensyvumą, 
arba įtampą. Atoveikos ir jausmo kombinacija ir sudaro 
jaudrumo savotiškumą. Jei atoveikos greitis yra veikus, bet 
jausmo įtampa silpna, gauname sangviniką. Jei atoveikos 
greitis yra veikus ir jausmo įtampa yra stipri, gauname cho- 
leriką. Jei atoveikos greitis yra lėtas, bet jausmo įtampa stipri, 
gauname melancholiką. Pagaliau jei atoveikos greitis yra 
lėtas ir jausmo įtampa silpna, gauname flegmatiką. 

Temperamentas, arba pobūdis, iš savo esmės nėra nei 
blogas, nei geras, nors įvairiems gyvenimo tikslams vienas 
temperamentas gali būti vertingesnis už kitą. Kova su tem- 

peramentu, kaipo su tokiu, ugdyme negali būti pateisinta, 
nors kraštutinių temperamentų ypatybių išlyginimas ir šiaip 
jau temperamento tašymas pagal individualinius ugdyti- 
nio uždavinius yra ne tik pageidaujamas, bet ir privalomas. 

Pedagogo pareiga temperamento atžvilgiu gali būti šiaip 
nusakyta: pedagogas turi pareigą susipažinti su savo ug- 
dytinių temperamentais, individualizuoti ugdymą pagal 
konkretinius temperamentų tipus, tašyti jų kraštutinišku- 
mą ir tinkamu laiku ir būdu išaiškinti patiems ugdytiniams 
jų temperamentų ypatybes, kad jie savo profesiniame apsi- 
sprendime galėtų atsižvelgti į jas, kaipo į pašaukimo veiks- 
nį. 


6. Intelektualinis savotiškumas. — Intelektualinį savotišku- 
mą sudaro inteligencijos ypatybės. Ogi inteligencija yra su- 
gebėjimas originaliai ir produktyviai naudotis proto galia. 
Šio sugebėjimo toks ar kitoks pasireiškimas priklauso nuo 
įvairių veiksnių: vaizduotės, atminties, dėmesio, tempera- 
mento ir kitų žmogaus psichikos pradų. Ryšium su tuo su- 
sidaro įvairūs intelektualiniai gabumai, kurie yra reikšmingi 
pašaukimo veiksniai. 

Intelektualinis savotiškumas, arba inteligencijos tipas, yra 
ugdymo individualizacijos veiksnys ta prasme, kad prie jo 
turi būti pritaikyti visų pirma lavinimo uždaviniai, metodai 
ir priemonės, nes kitaip lavinimas negali būti sėkmingas. Pe- 
dagogas turi pareigą studijuoti intelektualinius savo ugdyti- 
nių tipus, atitinkamai pagal šituos tipus juos traktuoti ir padėti 
jiems pažinti intelektualinės savo ypatybes, kad jie sugebėtų 
sąmoningai pasirinkti tinkamos sau specialiosios mokyklos 
tipą ir lemiamas ryšium su tuo profesijas. 


7. Socialinis savotiškumas. - Socialinis yra toks ugdytinio 
savotiškumas, kuris charakterizuoja jo priklausomumą prie 
tam tikros visuomeninės grupės ir atvaizduoja tokios gru- 

pės įgimtąsias ir kultūrines ypatybes. Sutelktiniame ugdy- 
me socialinis savotiškumas palyginti lengvai niveliuojasi, 
bet šiaip ar taip pedagogui tenka jo paisyti, norint sėkmin- 
gai veikti savo ugdytinius ir juos ruošti naudingais nariais 
to kolektyvo, į kurį jiems dažniausiai reikės grįžti. Tinka- 
mas socialinio savotiškumo traktavimas reikalauja kovos 
su neigiamosiomis socialinėmis ypatybėmis, tolerancijos — 
neutraliosioms ir palankumo - teigiamosioms. 


8. Fizinės nenormalybės. — Didelės fizinės nenormalybės 
gali pareikalauti specialaus ugdymo pagal patologinės pe- 
dagogikos nurodymus, ir tuomet ugdytinis negali būti ug- 
domas paprastu sutelktiniu būdu. Mažesnės ir paprastos 
fizinės nenormalybės reikalauja iš ugdytojo pastovaus bud- 
rumo, rūpinimosi gydymo reikalais ir atodairos vertinant 
ugdymo pažangumą. 


9. Psichinės nenormalybės. - Nežymios psichinės nenorma- 
lybės, kaip ir nedidelės fizinės nenormalybės, nekliudo ugdy- 
tiniams dalyvauti sutelktiniame ugdyme; tačiau pasižymį 
jomis ugdytiniai reikalauja ypatingos atodairos, budrumo ir 
globos iš ugdytojo pusės, kad jos nedidėtų ir kad draugai ne- 
skriaustų apsunkintų psichinėmis nenormalybėmis subjektų. 
Psichinės nenormalybės faktiškai reiškia tam tikrą atsilenki- 
mą nuo normalios psichikos, kurį pedagogas turi tinkamu 
būdu traktuoti. Ir šiuo atveju yra būtinas ugdymo individu- 
alizavimas pagal psichines ugdytinių nenormalybes. 


II. Ugdymas ir 
ugdytinio ugdymasis 


1. Ugdytinio individualybė. - Pagal tai, kaip išsivystymo 
eigoje ugdytinis vis labiau savarankėja, ugdymas vis dau- 

giau vietos turi skirti ugdytinio ugdymuisi. Gretimai su šiuo 
vyksmu eina paprastai kitas vyksmas, kuriame ugdytinis 
iš paprasto individo tampa sąmoningu ir laisvai apsispren- 
dusiu asmeniu. Tuodu vyksmu ir tenka paraleliai sekti. 

a) Individualybės esmė. - Realia prasme individas yra ne- 
pasikartojanti konkretinėmis savo ypatybėmis esybė. Indi- 
vidualybė yra visetas ypatybių, dėl kurių esybė yra 
individas, arba vieningas nepasikartojąs dalykas. 

b) Ugdytinio individualybė ir jos traktavimo būdas. - Peda- 
gogikos teorijoje įvairiai sprendžiamas klausimas, kokio- 
mis individualinėmis ypatybėmis pasižymi vaiko siela iš 
prigimties ir kaip toli gali siekti jos ugdymas. Vieniems vai- 
ko siela atrodo nerašytoji lenta (tabula rasa), t. y. jokia pras- 
me neapspręsta, tuo tarpu kad kiti laiko ją jau iš prigimties 
apspręsta individualinėmis žymėmis, kitaip tariant, laiko 
ją surašytąja lenta (tabula scripta). 

Iš tikrųjų vaiko siela negali būti griežtai lyginama nei su 
nerašytąja, nei su surašytąja lenta. Kai sakoma, kad vaiko 
siela yra visai nerašyta lenta, tai nepripažįstama jai net tų 
paveldėtų polinkių, kurie potencijos stovyje vis dėlto glūdi 
jos gelmėse. Kai sakoma, kad vaiko siela yra aiškiai surašy- 
ta lenta, tai pripažįstama tuo pačiu, kad įgimti jam polin- 
kiaijau iš pat pradžios reiškiasi aktualiu būdu. Ir pirmuoju, 
ir antruoju atveju tėra vien tiesos dalis. Galima būtent sa- 
kyti, kad vaiko siela yra nerašyta lenta ta prasme, kad joje 
jokia pajėga nesireiškia aktualiu būdu; ir sykiu galima kal- 
bėti apie tai, kad vaiko siela sudaro surašytąją lentą ta pras- 
me, kad joje yra įrašytos dar aiškiai nepaskaitomos galios ir 
polinkiai, kurie paskui šiaip ar taip galės pasireikšti ryšium 
su palankiomis ugdymo ir gyvenimo aplinkybėmis. 

Ugdomasis veikimas nėra toks visagalis, kaip kad norė- 
tų manyti tie, kurie mato vaiko sieloje nerašytąją lentą; bet 
sykiu jis nėra toks bejėgis, kaip kad mano tie, kurie mato 
vaiko sieloje prirašytąją lentą. 


131 


Ugdytojo pareigos ugdytinio individualybės atžvilgių 
yra šitokios: ugdytojas turi visų pirma principialiai tinka- 
mai įvertinti individualybės reikšmę ugdomajame veikime; 
antra, jis turi pažinti savo ugdytinio individualybę visose 
konkretinėse jos ypatybėse; trečia, skatinti teigiamuosius 
individualinius polinkius ir kovoti su neigiamaisiais; ket- 
virta, visą ugdomąjį darbą individualizuoti pagal indivi- 
dualines ugdytinio ypatybes. 

c) Individunlybė ir vertiniai tipai. - Individualinės ugdyti- 
nių skirtybės, kaip buvo matyti iš anksčiau suteiktos trum- 
pos apžvalgos, analizuojamos pedagoginiam reikalui iš 
pusės tipiškų savo apraiškų. Apskritai tipas yra lytis, ku- 
rioje daugelio individų charakteringos savybės ryškiai iš- 
eina aikštėn. Tipai iš tikrųjų yra kategorijos, kuriomis 
grupuojami individai pagal savo bendras savybes. 

Anksčiau buvo grupuojamos pagal tipiškas apraiškas in- 
dividualinės ugdytinių skirtybės; dabar tenka konstatuoti, 
kad ir pačios ugdytinio individualybės gali būti suvedamos 
į tam tikrus pagrindinius tipus pagal savo įvairų vertingu- 
mą. Pavyzdžiui, E. Sprangeris savo veikale, pavadintame 
„Lebensformen“, nustato šešis pagrindinius vertinius in- 
dividualybės tipus, kurie yra: 1) teorininkas, 2) ekonomi- 
ninkas, 3) estetininkas, 4) visuomenininkas, 5) galybininkas 
ir 6) religininkas. 


2. Funkcionalinis ugdymas. - Individualybės atžvilgiu tu- 
ri susiharmonizuoti, iš vienos pusės, tasai vyksmas, kuriam 
ugdytinis yra palenktas savo prigimtajame vyksme, su tuo 
ugdomuoju veikimu, kuriuo ugdytojas stengiasi anam vyks- 
mui vadovauti. Jei prigimtasis vyksmas visai nėra vado- 
vaujamas, negalima kalbėti apie ugdymą; jei ugdomasis 
veikimas suprantamas vien kaipo išviršinis ugdytinio api- 
pavidalinimas, prigimtasis vyksmas yra tramdomas nedo- 
vanotinu būdu. Tuodu dalyku suderina ir individualybę 

išvysto asmenybės linkme vadinamasis funkcionalinis ug- 
dymas. 

a) Funkcionalinio ugdymo supratimas. - Žinomo psicholo- 
go ir pedagogo Ed. Claparėde'o supratimu, „funkcionali- 
nis yra ugdymas, kuris ima vaiko reikalą, t. y. jo interesą, 
nukreiptą į tam tikro tikslo pasiekimą, kaipo svartį veiki- 
mui, kurį norima jame sužadinti“*. 

b) Funkcionalinė žaidimo reikšmė. — Vaikas žaidžia tam, 
kad galėtų (sąmoningai ar nesąmoningai, čia nesvarbu) 
tapti subrendusiu žmogumi. Claparėde'o išsireiškimu, 
„Vaikas žaisdamas dirba ateičiai“. Žaidimas, sako jisai 
kitoje vietoje, kaipo bet kuris savaimingas gyvos esybės 
veikimas, tėra vien pasireiškimas visos šitos esybės nu- 
sistatymo išsiskėsti ir realizuoti savo asmenybę**. Vaikas 
jaučia reikalą - interesą, ir tasai reikalas — interesas yra 
jam variklis, kuris verčia išsivystyti jo organizmo ir psi- 
chikos funkcijas. 

c) Funkcionalinė pamėgdžiojimo reikšmė. - Panašiai yra ir 
su vaiko pamėgdžiojimu suaugusių žmonių. Pamėgdžioji- 
mas yra viena iš sėkmingiausių priemonių išsivystyti funk- 
cijoms, reikalingoms žmogaus gyvenimui. Paprastai vaikas 
pamėgžioja kaip tik tai, kas jam svarbu pamėgdžioti savo 
išsivystymo atžvilgiu. Pavyzdžiui, pamėgdžiodamas girdi- 
mus garsus, vaikas pramoksta kalbėti. Todėl galima taip 
pat pasakyti, kad vaikas pamėgdžioja tam, kad taptų dide- 
lis, ir kad pamėgdžiodamas jis dirba ateičiai. Claparėde'o 
pasakymu, vaiko „instinktyvinis brovimasis į išsivystymą 
pasireiškia žaidimu ir pamėgdžiojimu“***. 

d) Pagrindinis funkcionalinio ugdymo metodas. - Funkcio- 


* Claparède Ed. L'education fonctionnelle. - Neuchatel - Paris, 1931. 
- P. 7. 
*+ Claparède Ed. Psychologie de l'enfant et pédagogie expėrimenta- 
le. - Genève, 1924. — P. 449—450. 
*** Ten pat. - P. 482. 

nalinis ugdymas, tolimas tiek abstraktiniam rigorizmui, tiek 
praktiniam laksizmui, atsižvelgia į prigimtąjį augimo-bren- 
dimo vyksmą su visais realiais jo polinkiais, o iš antros pu- 
sės, neišsižada aukštųjų ugdymo idealų, kuriems jis 
visuomet stengiasi tuos polinkius panaudoti. 

Funkcionalinis ugdymo metodas reikalauja, kad ugdy- 
mas būtų atremtas į ugdytinio prigimties reikalus, polin- 
kius ir susidomėjimo dalykus, ir kad tik ryšium su jais ir 
todėl tinkamu laiku ir tinkamomis aplinkybėmis būtų ska- 
tinamas ugdytinio išsivystymas. Remdamasis ugdytinio rei- 
kalais, polinkiais ir susidomėjimo dalykais, funkcionalinis 
ugdymas eina ugdytinio gyvenime didžiausio susidomėji- 
mo linkme ir yra todėl tikrai gyvingas. Dėl tos pačios prie- 
žasties jis išvysto ugdytinio individualybę iki galimų ribų. 
Bet kadangi individualybė pateisinama tik kaipo sudeda- 
moji organiškoji dalis asmenybės, nusistačiusios tarnauti 
aukštiems gyvenimo idealams, tai gretimai turi eiti susirū- 
pinimas ugdytinio asmenybės reikalais. 


3. Ugdytinio asmenybė. - Ugdytinis turi būti tinkamai su- 
prantamas ne tik iš individualybės, bet ir iš asmenybės pu- 
sės, esant realiam skirtumui tarp individo ir asmens. 

a) Asmens ir asmenybės supratimas. - Asmuo yra protin- 
gos prigimties individas. Kaipo toks, jis yra protingo pa- 
žinimo, laisvo apsisprendimo ir teisių bei pareigų 
subjektas. 

Asmenybė visų pirma yra tai, kas sudaro asmens esmę. 
Šita prasme kiekvienas asmuo turi savo asmenybę. Kita 
prasme asmenybė yra asmuo, kuris savo vidaus darbu yra 
pasiekęs tam tikro tobulumo. Šitaip suprantama asmenybė 
yra idealinių vertybių nešėja ir reiškėja. Šia prasme asme- 
nybė daugiausiai turi rūpėti ugdymui. 

b) Individualybės ir asmenybės santykiavimas ugdyme. - In- 
dividualybė visada yra, bent tam tikrame laipsnyje, prigim- 

ties davinys; asmenybė, kaipo vidaus darbo ir laisvo apsi- 
sprendimo rezultatas, niekados nesiduoda dykai: asmeny- 
bė įgyjama tam tikra kova su savimi ir aplinkiniu pasauliu. 
Kitaip tariant, asmenybė ugdyme visada yra uždavinys, ku- 
ris turi būti laimėtas ilgesniu darbu ir intensyvia kova. To- 
dėl, palyginamai tariant, individualybė ir asmenybė 
santykiuoja tarp savęs kaip davinys ir uždavinys. 

Savo išsivystyme asmenybės linkme individualybė yra 
trijų pagrindinių veiksnių įtakoje. Tai yra, pirma, įgimtos 
individualinės pajėgos, kurios turi tendencijos pasireikšti 
aktualiai; antra, gyvenimo ir ugdymo aplinkybės, veikdan- 
čios įgimtąsias pajėgas, trečia, laisvas ir sąmoningas paties 
ugdytinio apsisprendimas, suteikiąs pagrindinę linkmę in- 
dividualybei reikštis. 

Pirmojo veiksnio žymės yra įgimtos, antrojo — įgauna- 
mos, o trečiojo veiksnio žymės yra laisvai įsigyjamos. Ne- 
sunku pastebėti, kad įgimtis, ugdymas ir apsisprendimas 
yra trys laipsniai, kuriais išsivysto žmogaus individualybė, 
tampanti laisva ir sąmoninga asmenybe. Ugdytojas, stovis 
tarp ugdytinio įgimties ir laisvo jo apsisprendimo, turi kul- 
tivuoti jo individualybę asmens laisvo apsisprendimo tiks- 
lais. 

<) Asmenybė, kaipo vertybių nešėja. - Žmogus, kaipo as- 
menybė, yra vertingiausių nusiteikimų nešėjas. Todėl ir as- 
menybė turi būti kultivuojama ir siekiama ugdymu taip, 
kad taptų vertingų nusiteikimų nešėja. Tokia jinai tikrai yra 
vien tada, kai orientuojasi pagal objektyvines vertybes ir 
siekia jose realizuojamų objektyvinių normų. 


4. Ugdymas ir ugdymasis. - Galutinis asmenybės susifor- 
mavimas įvyksta laisvu ir sąmoningu jos apsisprendimu. 
Bet šitas apsisprendimas paprastai negalėtų įvykti, jei ug- 
dymas neitų ugdymosi linkme: ugdymas turi ruošti ugdy- 
tinį ugdymuisi ir turi faktiškai baigtis ugdymusi. 

a) Ugdytinio ruošimas ugdymuisi. - Būdai, kuriais ugdyti- 
nis gali būti ruošiamas ugdymuisi, yra labai įvairūs. Auk- 
lėjimas įvairiopo savarankiškumo, iniciatyvos, kritiškumo, 
pratinimas pergalėti sunkenybes, lavinimas tvirto ir sava- 
rankiško būdo - štai tik keletas pavyzdžių tam, kokie ug- 
dymo būdai ar priemonės gali būti naudingi ugdytinio 
paruošimui ugdymuisi. Jų, žinoma, praktikoje gali būti la- 
bai daug. 

b) Ugdymo atbaigimas ugdymusi. - Ugdymasis ne tik yra 
ugdymo apvainikavimas, bet ir jo priemonė, ir todėl pirm 
negu įgyja visai savarankiškos reikšmės jis turi eiti ugdo- 
mąja priemone pačiam ugdymui. Taigi klaidinga manyti, 
kad ugdymasis prasideda tik tada, kai ugdymas yra jau baig- 
tas. l 

Iš tikrųjų, žiūrint ugdymo ir ugdymosi santykiavimo, ug- 
dytinio gyvenime yra trys įvairūs tarpsniai: iš pradžios ei- 
na tarpsnis, kuriame turi vietos tik ugdymas, o sąmoningas 
ugdymasis nėra dar galimas; tai yra pradinis tarpsnis ug- 
dytinio gyvenime. Paskui ateina vidurinis tarpsnis, kuria- 
me ugdymas susipina su ugdymusi. Pagaliau ateina 
atbaigiamasis tarpsnis, kuriame turi vietos tik ugdymasis, 
Pradiniame tarpsnyje ugdytinis yra tik veikinys, vidurinia- 
me tarpsnyje - veikinys ir veiksnys, atbaigiamajame - tik 
veiksnys. 

Jei ugdymasis nebuvo tinkamai paruoštas, jei jisai nebu- 
vo palengvėl stiprinamas ir plečiamas, ugdytinis vargu ar. 
galės kada tapti visiškai savarankišku žmogumi, kuris ga- 
lėtų spręsti savo likimą ir išaugti į ryškią ir galingą asme- 
nybę. Visas ugdymo prasmingumas glūdi jo tendencijoje 
pasidaryti nebereikalingam, ir šita tendencija tegali rasti sa- 
vo realizaciją tik tada, jei ugdymas visai natūraliai ir pa- 
laipsniui pereina į ugdymąsi. 


136 


Ketvirtas skyrius 


VYKDANTIEJI UGDYMO 
VEIKSNIAI IR VEIKĖJAI 
(Vykdančioji priežastis) 


L Pašauktieji ugdymo veiksniai 


1. Ugdymo veiksnio ir veikėjo supratimas. — Plačiausia pras- 
me ugdymo veiksnys yra visa tai, kas sąmoningai ar nesą- 
moningai, tiesioginiu ar netiesioginiu būdu turi ugdomosios 
veikmės ugdymo objektui, t. y. ugdytiniui. Ugdymo veikė- 
jas yra asmuo, kuris, priklausydamas prie ugdymo veiks- 
nių, vykdo ugdomąjį veikimą norimai, sąmoningai ir iš 
pašaukimo. 

Pašauktieji yra tie ugdymo veiksniai, kurių prigimtis ar 
net paskirtis verčia šiaip ar taip dalyvauti ugdomajame vei- 
kime. Atsitiktiniai yra tie ugdymo veiksniai, kurie dalyvauja 
ugdomajame veikime, neverčiami prie to nei prigimties, nei 
paskirties. Pašaukti iš prigimties ugdymo veiksniai nėra at- 
siradę specialiai ugdymo tikslams vykdyti. Pašaukti iš pa- 
skirties ugdymo veiksniai kaip tik yra sudaromi, arba 
steigiami-skiriami ugdymo tikslams siekti. 


2. Pašaukti iš prigimties ugdymo veiksniai. — Prie šių veiks- 
nių priklauso šeima, valstybė ir Bažnyčia. 

a) Šeima. - Šeima yra prigimtinė bendruomenė, kurioje 
vyro ir moters santuoka sudaro pagrindą bendravimui su 
vaikais ir naminiais patarnautojais. Vaikų gimdymas, au- 
ginimas ir auklėjimas yra šeimai tik vienas iš uždavinių, 
bet ne vienintelis, tiesa, labai svarbus. 

Nebūdama įsteigta vieniems tik ugdymo uždaviniams, 
bet būdama prigimtinė apraiška platesnės prasmės, šeima 

yra pašauktasis ugdymo veiksnys ne iš paskirties, bet iš pri- 
gimties, t. y. šeimai tenka rūpintis naujosios kartos ugdy- 
mu ne todėl, kad ji tyčia yra tam įsteigta, bet todėl, kad pati 
jos prigimtis, be kita ko, verčia ją rūpintis ir ugdymo reika- 
lais. Pasirodo net, kad prigimtis, kuri sudaro šeimai reikalą 
rūpintis vaikų auginimu ir auklėjimu, sykiu sudaro čia ir 
geriausias sąlygas šitam ugdymui vykdyti. 

Tėvams visai natūralu mylėti savo vaikus ir rūpintis jų 
reikalais bei interesais. Sykiu tėvai paprastai imponuoja sa- 
vo vaikams ir turi jų akyse savaimingai susidarantį autori- 
tetą. Esant šitoms natūralioms aplinkybėms šeiminis 
ugdymas turi visą eilę teigiamųjų savybių, kylančių iš šei- 
minio gyvenimo ypatybių. Pirma, tėvai sugeba individua- 
lizuoti ugdymą pagal kiekvieno savo vaiko individualines 
ypatybes. Antra, šeiminiame ugdyme bendradarbiauja tė- 
vas ir motina, ir todėl paprastai jame sueina vyriškumo ir 
moteriškumo įtakos. Trečia, šeiminis ugdymas yra harmo- 
ningas ir visašališkas, nes jame gretimai eina beveik visų 
pagrindinių ugdymo uždavinių vykdymas, tiesa, neaukš- 
tame laipsnyje ir gana primityvaus pobūdžio. Ketvirta, šei- 
minis ugdymas yra organiškas ta prasme, kad pats bendras 
gyvenimas šeimoje auklėja ir lavina. Penkta, šeiminis ug- 
dymas turi grindžiamosios reikšmės, nes jis eina pagrindu 
aukštesniems ugdymo laipsniams. Šita prasme jis turi pa- 
ruošiamosios reikšmės ir reikalauja savo atbaigimo iš pu- 
sės kitų visuomenėje gyvuojančių ugdymo lyčių. 

Visos teigiamosios šeiminio ugdymo savybės turi fak- 
tiškos reikšmės vaikų formavimui tik normaliose aplinky- 
bėse. Tuo tarpu šeiminiame gyvenime dažnokai sueina 
nemaža nepalankių aplinkybių, kurios vaikų ugdymą iš- 
muša iš normalių vėžių. Nekalbant čia apie dorinio pobū- 
džio kliūtis, pažymėtinas vienas faktas, labai reikšmingas 
pedagoginiu atžvilgiu. 

Tėvai iš prigimties yra ugdymo veikėjai ir, kaipo tokie, 


138 


turi nusimanyti apie savo veikimo pareigas. Bet šitas nusi- 
manymas, kaip ir faktiškas sugebėjimas dirbti ugdomąjį dar- 
bą, iš prigimties neateina. Būti iš prigimties ugdymo veikėju 
ir neturėti iš prigimties reikiamų šitam veikimui savybių - 
štai neatitikimas, kuris padaro tai, kad tėvai toli gražu ne 
visuomet atsako savo pedagoginiam pašaukimui, ir šeima 
ne visuomet turi teigiamosios reikšmės naujosios kartos ug- 
dymui. Iš čia reikėtų padaryti išvadą, kad tėvai turi visai 
natūralią pareigą šiaip ar taip pasiruošti savo ugdomajam 
pašaukimui šeimoje. Būtų net labai pageidaujama, kad vi- 
suotinis švietimas teiktų šituo klausimu reikalingiausių pe- 
dagoginių žinių. 

b) Valstybė. - Šalia šeimos kitu pašauktuoju ugdymo 
veiksniu eina valstybė. Valstybė, kaip ir šeima, yra prigim- 
tinė sutelktinio gyvenimo lytis; jinai tik yra daug sudėtin- 
gesnė, ir jos tikslai yra jau žymiai platesni. Valstybė yra 
vyriausioji pasaulinės visuomenės organizacija. Ogi pasau- 
linė visuomenė kartais aptariama kaipo pastovus ir orga- 
ningas daugybės šeimų susibūrimas, vadovaujamas vieno 
vyriausio autoriteto ir siekiąs tiesioginiu būdu vienos ben- 
dros prigimtinės gerovės. 

Valstybė, būdama prigimtinė organizacija, atsirandanti 
visai natūraliu būdu, yra pašauktas iš prigimties ugdymo 
veiksnys. Bet jinai yra ugdomasis veiksnys tik tiek, kiek iš 
jos uždavinių prigimties plaukia jai reikalas, teisė ir parei- 
ga rūpintis naujųjų kartų ugdymu. 

Visų pirma, valstybei visai prigimta rūpintis fiziniu sa- 
vo piliečių auklėjimu, kad šie pajėgtų pakelti krašto apsau- 
gos sunkenybes. Antra, valstybė turi teisę rūpintis 
valstybiniu pilietiniu naujų kartų auklėjimu, kad jos gyve- 
nimas eitų sklandžiai ir taikingai. Trečia, valstybė turi rū- 
pintis bent minimaliniu bendru savo piliečių išsilavinimu, 
kuris yra būtinai reikalingas gyvenant tam tikrą kultūros 
laipsnį ir konkuruojant su savo kaimynais atsilaikymo ko- 

voje. Pagaliau ketvirta, valstybė turi rūpintis profesiniu sa- 
vo piliečių išlavinimu, kad visi jie galėtų dirbti visuomenė- 
je naudingą darbą ir pelnyti uždarbį savo pragyvenimui. 

Tai yra tiesioginiai bendrieji valstybės uždaviniai ugdy- 
mo srityje. Juos vykdyti valstybė gali įvairiai. Ji gali juos 
vykdyti pati, imdamasi ugdytojos pareigų; bet ji gali taip 
pat pasivaduoti ir kitų ugdymo veiksnių pagalba; arba net 
ji gali iš dalies juos vykdyti savo pajėgomis, o iš dalies — 
bendromis pastangomis su kitais ugdymo veiksniais. Prin- 
cipialumo ir tikslingumo sumetimai kalba už valstybės ar- 
timiausią kontaktą ir solidarumą su visais pašauktaisiais 
ugdymo veiksniais. 

Pedagogų-sociologų net sakoma, kad ugdymo dalykuo- 
se valstybės teisės ir pareigos tėra labiausiai pagalbinio po- 
būdžio: ji turi ugdymo reikalus remti, ugdymo vykdymą 
kontroliuoti, ugdymui sudaryti materialinį pagrindą ir tik 
tuo atveju, kai privatinė iniciatyva nesugeba ugdymo rei- 
kalų aprūpinti, atpildyti tiesioginės intervencijos priemo- 
nėmis privatinės iniciatyvos trūkumus. 

Pažymėtina dar, kad valstybė nėra vienintelė organizuo- 
ta visuomeninė lytis, kuri atstovauja visuomenės ugdomie- 
siems interesams. Paprastai ji pasidalija ugdomosiomis 
pareigomis su kitomis organizuotomis visuomenės lytimis, 
kokios, pavyzdžiui, yra valsčius, savivaldybė, autonominė 
provincija. 

c) Bažnyčia. — Trečias pašauktas iš prigimties ugdymo 
veiksnys yra Bažnyčia, kaipo religinė organizacija. Teologų 
apibrėžimu, Bažnyčia yra bendruomenė žmonių, kurie, iš- 
pažindami tą patį tikėjimą ir dalyvaudami tuose pačiuose 
sakramentuose, yra vadovaujami apaštališkųjų ganytojų ir 
ypač vienintelio Kristaus vietininko žemėje Romos popie- 
žiaus (Bellarminas). Ši apibrėžtis, skirta specialiai katalikų 
Bažnyčiai, su atitinkamais pakeitimais gali būti pritaikyta ki- 
toms bažnyčioms ir net nebažnytinio pobūdžio konfesijoms. 

Šitaip suprantamos Bažnyčios tikslas yra antgamtinė ti- 
kinčiųjų gerovė. Bet šis tikslas negali būti pasiektas be do- 
rinio ir religinio auklėjimo. Todėl Bažnyčia turi ne tik 
pareigą, bet ir teisę į dorinį religinį savo tikinčiųjų auklėji- 
mą. Sita pareiga ir teisė plaukia iš Bažnyčios prigimties ir 
negali būti jokiose aplinkybėse iš jos atimta be pasikėsini- 
mo prieš patį jos buvimą. 

Kaip šeima, arba susibūrę krūvon tėvai, iš vienos pusės, 
ir kaip valstybė su kitomis visuomenės organizacijos lyti- 
mis, iš kitos pusės, taip ir Bažnyčia gali steigti mokyklas ir 
kitas ugdomąsias įstaigas tam, kad geriausiai būtų aprū- 
pinti tie ugdomieji reikalai, kurių ji turi dorinio religinio 
auklėjimo srityje. Jai tik negali būti pripažinta monopolio 
teisė mokyklų klausime, kaip lygiai tokia teisė nepriklauso 
nei šeimai, nei valstybei. 

Tikrovėje tikslingumo sumetimas ir net neišvengiamas 
reikalas verčia Bažnyčią bendrai dirbti ugdymo srityje su 
kitais pašauktais iš prigimties ugdymo veiksniais, nes tik 
jų visų solidarumas šitoje srityje sudaro geriausias sąlygas 
visiems ugdymo reikalams aprūpinti. Tačiau bendrai dir- 
bant įvairiems ugdymo veiksniams ne kartą tarp valstybės 
ir Bažnyčios atsiranda trynimosi mokyklų klausimu. 

Iš reikalavimų, nuo kurių Bažnyčia principialiai negali 
čia atsisakyti, žiūrėdama savo pašaukimo prigimties, svar- 
besnieji yra šie. Pirma, Bažnyčia turi teisę steigti bet kurios 
rūšies ne tik pradines, bet vidurines ir aukštesnes mokyk- 
las (1375 kanonas). Antra, tik Bažnyčiai priklauso katalikiš- 
ko universiteto ar fakulteto kanoniškojo įsteigimo teisė (1376 
kanonas, 1 paragrafas). Trečia, religinis katalikų jaunuome- 
nės auklėjimas turi būti palenktas Bažnyčios autoritetui ir 
priežiūrai (1381 kanonas, 1 paragrafas). Ketvirta, visas ka- 
talikiškosios jaunuomenės ugdymas turi būti išlaikytas re- 
liginės dvasios nuotaikoje ir visų pirma dorinis auklėjimas 
turi būti pagrįstas religijos reikalavimais. Šituo reikalu Baž- 

nyčia rezervuoja sau teisę daryti intervencijų į funkciona- 
vimą mokyklų, kur mokosi katalikų jaunuomenė (1381 ka- 
nonas, 2 ir 3 paragrafas). Penkta, Bažnyčia laiko katalikams 
principialiai nepriimtina nelygstamai neutralią mokyklą 
(1374 kanonas) ir tik neišvengiamo reikalo atveju toleruoja 
lygstamai neutralią mokyklą. 


3. Pašaukti iš paskirties ugdymo veiksniai. — Prie pašauktų 
iš paskirties ugdymo veiksnių priklauso, iš vienos pusės, 
ugdomosios įstaigos, o iš antros pusės - jaunuomenės ug- 
dymosi organizacijos. 

a) Ugdomosios įstaigos. - Ugdomosios įstaigos tuo skiria- 
si nuo prigimtųjų ugdymo veiksnių, t. y. šeimos, valstybės 
ir Bažnyčios, kad jos yra specialiai skirtos ruošti naująją kartą 
gyvenimo tikslams. Du pagrindiniai jų tipai yra: lavinamo- 
ji ir auklėjamoji įstaiga. 

Lavinamoji įstaiga, arba mokykla, ima ugdymo užda- 
vinius iš pusės lavinamojo aspekto, t. y. jinai formuoja 
jaunuomenę pirmoje eilėje ryšium su ugdomosiomis gė- 
rybėmis. 

Auklėjamoji įstaiga ima ugdymo uždavinius iš pusės 
auklėjamojo aspekto, t. y. jinai visų pirma veda jaunuome- 
nę prie laisvo apsisprendimo pagal žmogiškosios asmeny- 
bės normas. 

b) Jaunuomenės ugdymosi organizacijos. - Kiek ugdymas 
turi būti papildytas ir atbaigtas ugdymusi, tiek ugdomo- 
sios įstaigos turi rasti savo papildymą ir atbaigimą jaunuo- 
menės ugdymosi organizacijose. Jaunuomenės ugdymosi 
organizacijos tėra viena jaunuomenės organizacijų rūšis, bū- 
tent ta, kuri statosi pagrindiniu savo uždaviniu ugdymosi 
tikslus. 

Jaunuomenės ugdymosi organizacijos (o šiuo atveju tik jos 
mums čia gali rūpėti) neišvengiamai susiformuoja ir veikia 
pasaulėžiūros įtakoje. Kaip ugdomosios įstaigos apskritai, o 

mokykla ypatingai, neįmanomos be jokio priklausomumo nuo 
pasaulėžiūrinio nusistatymo, taip lygiai jaunuomenės ugdy- 
mosi organizacijos visada turi pasaulėžiūrinių ryšių. Tai yra 
ne tik neišvengiama, bet ir visai normalu. Kaip tikslinga ir nor- 
mali mokykla turi remtis racionalia pasaulėžiūra, taip ir jau- 
nuomenės ugdymosi organizacija, kuri papildo ir atbaigia 
mokyklos funkcijas, turi remtis pasaulėžiūriniais pagrindais. 

Jaunuomenės ugdymosi organizacijos, atremtos į pasau- 
lėžiūrinius principus, ypač pateisinamos ten, kur mokyklų 
sistema nelaiduoja tėvams galimumo ugdyti savo vaikus 
savos pasaulėžiūros linkmėje. Tokiu atveju jaunuomenės 
susigrupavimas pagal savo pasaulėžiūrą atpildo mokyklų 
trūkumus ir leidžia jaunuomenei tobuliau išsiugdyti savo 
pasaulėžiūros dvasioje. 

Tiesa, jaunuomenės ugdymosi organizacijos, šalia savo 
teigiamųjų patarnavimų, turi ir savų pavojų. Todėl visų pri- 
gimtųjų ugdymo veiksnių solidari pareiga yra stengtis pe- 
dagoginėmis priemonėmis šituos pavojus neutralizuoti ir 
jaunuomenės organizacijų veikimą paskatinti tinkama lin- 
kme. 


4. Teisinis pašauktųjų ugdymo veiksnių atžvilgis. - Ryšium 
su pašauktųjų ugdymo veiksnių problema tenka nagrinėti 
kai kurias teisines sąvokas, liečiančias ugdymo dalykus. 

a) Ugdomoji pareiga. - Ugdomasis pašaukimas, kaip ir 
kiekvienas pašaukimas, uždeda tam tikrų pareigų. Pašau- 
kimas apskritai yra tam tikras nusiteikimas, pagrįstas pri- 
gimties palinkimu. 

Ugdomoji pareiga yra turįs saistomosios galios ir pagrįs- 
tas prigimtimi reikalas ugdyti tam tikrus ugdytinius. 

b) Ugdomoji teisė. - Ugdomoji teisė gali būti visų pirma 
suprantama pasyvine ir aktyvine prasme. Pasyvinę teisę turi 
ugdytinis, t. y. jis turi teisę būti ugdomas. Aktyvinę teisę 
turi ugdytojas, būtent, jis turi teisę ugdyti ugdytinį ir sykiu 

reikalauti, iš vienos pusės, kad ugdytinis paklustų ugdo- 
majai jo valdžiai, o iš antros pusės, kad niekas nekliudytų 
šitą valdžią vykdyti. 

Daroma dar skirtumo tarp objektyvinės ir subjektyvinės 
ugdomosios teisės. Ugdytojo teisė ugdyti ugdytinį yra sub- 
jektyvinė, nes ji priklauso subjektui. Bet šita subjektyvinė 
teisė remiasi objektyvinės teisės nuostatais, kurie tvarko ug- 
domųjų santykių ir ugdymo organizacijų visumą. 

c) Ugdomoji valdžia. - Ugdomoji valdžia yra faktiškas ga- 
limumas vykdyti savo ugdomąją teisę tiesioginiu ar netie- 
sioginiu būdu. 

d) Ugdomasis autoritetas. - Ugdomasis autoritetas yra fak- 
tiškoji galia davinėti saistomųjų įsakymų ugdymo dalykuo- 
se ir reikalauti iš ugdytinių klusnumo. 

e) Ugdomosios teisės pagrindas. - Ugdomoji teisė yra įvai- 
riai pagrindžiama. Tarp įvairių teorijų bene patikimiausia bus 
ta, kuri stengiasi pagrįsti ugdomąją subjektyvinę teisę pri- 
gimtuoju pašaukimu, kuris, iš vienos pusės, atsako ugdyti- 
nio prigimtajam reikalui būti ugdomam, o iš antros pusės — 
ugdymo veiksnių prigimtajam reikalui pratęsti savo buvi- 
mą šiame pasaulyje ir geriausiai jį aprūpinti. Ugdomoji teisė 
leidžia kiekvienam pašauktajam ugdymo veiksniui dalyvauti 
ugdyme pagal savo prigimtį ir savo pašaukimo ribose. 

f) Pašauktų iš paskirties ugdymo veiksnių teisės pagrindas. - 
Ugdomosios įstaigos gauna ugdomąją savo teisę įgalioji- 
mo, arba delegavimo, būdu iš tų pašauktųjų ugdymo veiks- 
nių, kurie turi ugdomąją teisę iš prigimties, arba prigimtąją 
ugdymo teisę. 

Jaunuomenės ugdymosi organizacijų teisė į savarankiš- 
kąjį gyvenimą ir veikimą gali būti pagrįsta realiu, psicholo- 
gijos ir pedagogikos konstatuojamu reikalu bendrai dirbti 
su ugdomosiomis įstaigomis pagal tai, kaip auga jos sava- 
rankiškumas ir eina didyn savarankiškojo apsisprendimo 
plotas. 

II. Atsitiktiniai ugdymo veiksniai 


1. Ugdymo atsitiktinio veiksnio supratimas. - Atsitiktinis yra 
ugdymo veiksnys, kuris, neturėdamas nei ugdomosios tei- 
sės, nei ugdomosios intencijos, vis dėlto faktiškai turi ug- 
domosios įtakos naujajai kartai. 

Tam tikra prasme atsitiktiniais ugdymo veiksniais gali- 
ma pavadinti ir pašauktuosius ugdymo veiksnius, kai šie 
turi ugdomosios įtakos naujajai kartai savo pedagogiškai 
neintencionaline puse. Pavyzdžiui, šeima turi ugdomosios 
įtakos ir tuo tėvų elgimusi, kuris nėra skirtas sugestionuoti 
vaikus. Valstybė auklėja savo piliečius ir tomis savo funk- 
cijomis, kuriomis siekiamas jos tiesioginis pašaukimo vyk- 
dymas. Bažnyčia auklėja ir sugestionuoja jaunąją kartą savo 
liturgija, kurios tiesioginis paskyrimas nėra ugdomojo po- 
būdžio. Bet šalia to yra dar visa eilė tikrai atsitiktinių ugdy- 
mo veiksnių. 


2. Šeimos da lyviai. - Giminės, broliai, seserys, tarnai ir šiaip 
jau atsitiktinai gyveną šeimoje asmenys turi ugdomosios 
įtakos vaikams, ir todėl šituo atžvilgiu turi būti tėvų kritiš- 

3. Draugai. - Draugai turi labai didelės reikšmės jauno- 
sios kartos susiformavimui, todėl ugdytojų paareiga yra rū- 
pintis tinkama jų atranka. 


4. Tėvų namai, apylinkė, gamta ir klimatas. - Nuo visų šitų 
atsitiktinių ugdymo veiksnių priklauso tam tikrame laips- 
nyje ne tik fizinis naujosios kartos išsivystymas, bet ir dva- 
sinės fizionomijos susiformavimas. Ugdytojai turi jai 
sudaryti šituo atžvilgiu kuo palankiausių aplinkybių. 


5. Tėviškė, tėvynė, tauta. — Visi šitie atsitiktiniai ugdymo 

veiksniai turi labai didelės reikšmės etninio jaunosios kar- 
tos tipo susiformavimui ir jos visuomeninio priklausomu- 
mo apsprendimui. Ugdytojai turi čia pareigą normuoti šitų 
veiksnių įtaką, stiprinti ją iš teigiamosios pusės ir saugoti ją 
nuo iškrypimo į ekskliuzyvizmo ir šovinizmo vėžes. 


6. Kultūra ir jos organizuotos lytys. - Kultūra, objektyvine 
lytimi suorganizuota, veikia naująją kartą ne tik per ugdy- 
tojus, kurie yra ugdyme kultūros reiškėjai irjos ateities grin- 
dėjai, bet ir tiesioginiu būdu, būtent per tokias įvairias 
organizuotas savo lytis, kaip spauda, radijas, teatras, kine- 
matografas, paveikslų galerijos, įvairūs muziejai ir t. t. Čia 
ugdytojų pareiga yra normuoti visų tokių kultūrinių veiks- 
nių reikšmę ugdymui, daryti šitų veiksnių tinkamą atran- 
ką, neutralizuoti neigiamųjų, stiprinti teigiamųjų veiksnių 
įtaką. 


7. Pašauktųjų ir atsitiktinių ugdymo veiksnių santykiavi- 
mas. - Tarp sąmoningo pašauktųjų veiksnių veikimo ir sa- 
vaimingos ugdomosios atsitiktinių veiksnių įtakos turi būti 
nustatyta harmonija, palanki aukštiesiems ugdymo tiks- 
lams. 


III. Ugdymo veikėjai 


1. Ugdymo veikėjų rūšys. - Kaip jau buvo savo laiku pa- 
minėta, ugdymo veikėjas yra asmuo, kuris, priklausydamas 
ugdymo veiksniams, vykdo ugdomąjį veikimą norimai, są- 
moningai ir iš pašaukimo. 

Tėvai, mokytojai auklėtojai ir kunigai yra trys pagrindi- 
nės ugdymo veikėjų, arba ugdytojų, rūšys. Jie visi dirba ug- 
domąjį darbą norimai, t. y. su pedagogine intencija, 
sąmoningai, t. y. su tam tikru tikslingumu, planingumu ir 

metodingumu, ir pagaliau iš pašaukimo, t. y. ne atsitiktinai, 
bet pagal pastovius prigimties ar paskirties paraginimus. 

a) Tėvai. — Tėvai yra pašaukti ugdomosioms pareigoms 
dėl savo padėties šeimoje. Jie turi teisės pasivaduoti pedago- 
gais specialistais, bet šitas pasivadavimas niekados faktiškai 
negali būti visiškas. Todėl tėvų pasiruošimas ugdomiesiems 
uždaviniams turi būti visuotinis ir privalomas tame laipsny- 
je, kuris yra neišvengiamas šeimos reikalams. 

b) Mokytojai, auklėtojai. ~ Mokytojai, auklėtojai yra čia su- 
prantami kaipo asmenys, kuriems lavinimas ir auklėjimas 
yra profesijos darbas. Kaipo tokie, jie turi reikalo specialiau 
pasiruošti ugdomajam veikimui. Mokytojai, kaipo lavina- 
mųjų įstaigų veikėjai, turi visų pirma reikalo su lavinamuoju 
ugdymo aspektu, nors nėra niekados atpareigoti rūpintis 
auklėjimu. Auklėtojai, kaipo auklėjamųjų įstaigų veikėjai, 
turi visų pirma reikalo su auklėjamuoju ugdymo aspektu, 
nors niekados nėra visiškai atpareigoti rūpintis lavinimo 
reikalais. 

c) Kunigai. - Trečioje ugdymo veikėjų rūšyje, t. y. kuni- 
guose, suponuojamas aukščiausio laipsnio pedagoginis pa- 
šaukimas ir pasiruošimas. Kunigų pedagoginės pareigos 
liečia labiausiai dorinį religinį auklėjimą, bet jos toli gražu 
neapsieina ir be lavinimo. Principialiai ugdomąsias parei- 
gas kunigai gauna sykiu su kunigyste, ogi faktiškąją ugdo- 
mąją valdžią jie įgauna ryšium su savo paskyrimu į 
pedagogines pareigas. 


2. Pagrindinės ugdomojo darbo savybės. - Ugdomojo darbo 
esmę sudaro ugdomųjų tikslų realizavimas su sąmoninga 
pedagogine intencija. Tos savybės, kurios turi šitą darbą cha- 
rakterizuoti, yra tikslingumas, planingumas ir metodingu- 
mas. 

a) Tikslingumas. - Pedagoginė intencija, kuri glūdi pa- 
čioje ugdomojo darbo esmėje, neišvengiamai reikalauja są- 

moningo statymo pedagoginių tikslų. Ugdomasis tikslas, 
būdamas vedamasis ugdymo pradas, suteikia ugdomajam 
darbui aiškią linkmę, reikšmingumą ir net tam tikrą peda- 
goginį stilių. 

b) Planingumas. - Apie darbo tvarkingumą sprendžia pir- 
moje eilėje darbo planas. Planingumas ir yra svarbiausia 
tvarkos sąlyga. Be planingumo ugdomasis darbas negali bū- 
ti realizuotas nei tinkamu laiku, nei reikiamu mastu, nei 
privalomu pilnumu. 

c) Metodingumas. - Darbo tvarkai būtina sąlyga yra pla- 
ningumas, o jo taisyklingumui reikalingas yra metodingu- 
mas. Kiekvienas rimtas darbas, ir tame skaičiuje ugdomasis 
darbas, turi savo taisyklių, vykdomųjų priemonių, tinka- 
mų sąlygų ir kitų vykdymo aplinkybių. Metodas yra tasai 
būdas, kuris tiesiausiu keliu veda į tikslą, panaudojant vyk- 
domąsias darbo priemones ir prisitaikant prie visų vykdy- 
mo aplinkybių. Kitaip tariant, metodas yra taisyklingumo 
laidas. 


3. Bendrosios ugdytojo savybės. - Visos reikalingos ugdy- 
tojui savybės gali būti suvestos į keturias kategorijas, ku- 
rios yra, pirma, bent minimaliniai pedagoginiai gabumai, 
antra, pedagoginis susipratimas, trečia, pedagoginis paty- 
rimas, ketvirta, faktiškas sugebėjimas dirbti ugdomąjį dar- 
bą. 

a) Pedagoginiai gabumai. — Bent minimaliniai pedagogi- 
niai gabumai yra reikalingi kiekvienam ugdytojui jau to- 
dėl, kad jie yra sprendžiamasis pedagoginio pašaukimo 
veiksnys. Pagrindiniai pedagoginiai gabumai yra pedago- 
ginė intuicija ir pedagoginis taktas, šalia kurių gali būti vi- 
sa eilė mažiau reikšmingų pedagoginių gabumų. 

b) Pedagoginis susipratimas. — Teorinis nusistatymas, ar- 
ba pedagoginis susipratimas, visoms kitoms sąlygoms esant 
lygioms, yra teigiamoji ugdytojo savybė, naudinga ugdo- 

majam darbui. Sąlygoms esant įvairioms gali pasirodyti, kad 
teoriškai pasiruošęs pedagogas yra blogas ugdytojas prak- 
tikas, ir kad faktiškai geras ugdytojas praktikas gali kartais 
būti nėjęs pedagoginių mokslų. 

c) Pedagoginis patyrimas. - Praktinis patyrimas pagilina 
teorinį nusimanymą ir ruošia faktiškąjį sugebėjimą dirbti 
ugdomąjį darbą. Praktinis patyrimas yra labai svarbi ir nie- 
kam neabejotina savybė tarp privalomų ugdytojui savybių. 

d) Faktiškas sugebėjimas sėkmingai dirbti ugdomąjį darbą. — 
Ugdytojas sugeba sėkmingai dirbti ugdomąjį darbą tik ta- 
da, kai jis yra tikra pedagoginė asmenybė. Sudedamosio- 
mis pedagoginės asmenybės žymėmis, žinoma, eina ir 
pedagoginiai gabumai, ir pedagoginis susipratimas, ir pe- 
dagoginis patyrimas, bet tai, kas šitoje asmenybėje yra svar- 
biausia, ateina iš dorinio išsiauklėjimo ir intelektualinio 
išsilavinimo. Šituo pastaruoju atžvilgiu ugdytojui ypatin- 
gai yra svarbus, iš vienos pusės, pedagoginis entuziazmas, 
kuris yra savotiškas pedagoginis eros, arba patos, o iš kitos 
pusės,- pedagoginis autoritetingumas, kuris charakterizuo- 
ja tai, kas vadinama terminu pedagoginis ethos. 


Penktas skyrius 


FORMUOJANTIEJI UGDYMO VEIKSNIAI 
(Formalinė priežastis) 


I Ugdomasis idealas 


1. Įvedamosios pastabos apie formalinę ugdymo priežastį. - 
Formalinės ugdymo priežasties klausimas yra vienas iš pai- 
nesnių pedagogikos klausimų. Toji forma, arba lytis, kuri 
turi atsirasti ugdymo rezultate, yra fizinis ir dvasinis ugdy- 

tinio subrendimas, kaipo visetas pastovių nusiteikimų, cha- 
rakterizuojančių pilnutinį žmogų. Bet šitie nusiteikimai ne 
apsprendžia ugdytinį, bet yra atsiradę jo apsprendimo ir 
apsisprendimo rezultate. Ne jie tad eina formaline priežas- 
timi ugdyme, bet tie veiksniai, kurie ugdytinį apsprendžia 
ir formuoja. Kitaip tariant, formalinę ugdymo priežastį su- 
daro visi tie veiksniai, kurie šiaip ar taip formuojamai vei- 
kia ugdytinį. 

Pagrindinių TERT ugdymo veiksnių yra visas 
ketvertas: pirma, ugdomasis idealas, antra, ugdytinio pri- 
gimtis ir asmuo, trečia, ugdytojo asmenybė, ketvirta, ugdo- 
mosios gėrybės. 


2. Formuojamoji ugdomojo idealo reikšmė. — Idealas, kaipo 
egzempliarinė priežastis, be kita ko, yra laikomas formali- 
ne priežastimi šalia daikto (causa formalis extra rem), kurios 
formuojamoji veikmė įvyksta, kaip sakoma, per modum imi- 
tationis, pamėgdžiojimo būdu. 

Ugdomasis idealas veikia ugdytinį visų pirma netie- 
sioginiu būdu, nes jį renkasi iš pradžios ugdytojas savo 
ugdomajam veikimui. Tačiau ugdomasis idealas gali for- 
muojamai veikti ugdytinį ir tiesioginiu būdu, kai jis šiokiu 
ar tokiu būdu įeina į ugdytinio sąmonę ir ima jį vilioti, kai- 
po vertingas siekinys. 


3. Lygi ugdomojo idealo reikšmė auginimui-globojimui, lavi- 
nimui ir auklėjimui. - Tuo tarpu kai kiti formuojantieji ug- 
dymo veiksniai turi ypatingos reikšmės vienu kitu atžvilgiu, 
ugdomasis idealas turi formuojamosios reikšmės visiems 
funkcionaliniams ugdymo aspektams, t. y. ir auginimui-glo- 
bojimui, ir lavinimui, ir auklėjimui. 

I. Ugdytinio prigimtis ir asmuo 


1. Ugdytinio prigimties polinkiai, kaipo formavimosi tenden- 
cijos. - Kiekvieno ugdytinio prigimties galimybės užbrėžia 
tam tikras formavimosi ribas. Bet ugdytinio prigimtis vai- 
dina ne vien tik šitą pasyvinę rolę. Joje glūdi tam tikrų di- 
naminių pajėgų, arba polinkių, kurie apsprendžia ugdytinio 
išsivystymo linkmę ir suteikia jo formavimuisi tam tikrų 
tendencijų. 


2. Ugdytinio asmens pastangos, kaipo svarbus formuojantis 
veiksnys ugdymesi. - Dar reikšmingesnę rolę formavimesi 
vaidina paties ugdytinio asmuo, kiek jis savarankiškai pa- 
sireiškia ugdymosi darbe. Kai ugdytinis yra pasyviai im- 
lus, formuojančiu veiksniu eina ta ugdomoji gėrybė, kurią 
jis prisiima; bet kai jis yra aktyvus ir daro ugdymosi pa- 
stangų, šitomis pastangomis jis pats save formuoja. Ugdy- 
mosi pastangos yra stipriausias formavimosi veiksnys. 


3. Ypatingas formuojamasis paties ugdytinio vaidmuo augini- 
me-globojime. - Formuojamoji ugdytinio prigimties ir asmens 
reikšmė itin aiškiai išeina aikštėn tame funkcionaliniame ug- 
dymo aspekte, kuris yra vadinamas auginimu-globojimu. 
Jei ugdytojas paragina ugdytinio prigimtį ir jo asmens pa- 
jėgas, tai, ragindamas ugdytinį augti ir išsivystyti, jis nėra 
formuojantis veiksnys šitam augimui ir išsivystymui. Au- 
gairišsivysto pats ugdytinis, nes jame glūdi prigimties ten- 
dencijos ir asmeninių pastangų šaltinis. 


I. Ugdytojo asmenybė 


1. Tarpasmeninės difuzijos vaidmuo ugdytinio formavime- 
si. - Ugdytojo asmenybė formuoja ugdytinį asimiliacijos bū- 


151 


du, kuris charakterizuoja tarpasmeninę difuziją. Tarpasme- 
ninė difuzija paprastai įvyksta be jokių pastangų iš ugdy- 
tojo pusės ir asimiliuoja ugdytinį pagal ugdytojo ypatybes. 
Šitas ugdytinio asimiliavimas pagal ugdytojo ypatybes vi- 
sada yra tam tikras formavimasis, kartais labai reikšmin- 
gas ir turįs sprendžiamosios reikšmės visam ugdytinio 
gyvenimui. 


2. Sugestyvinės ugdytojo asmenybės ir pavyzdžio reikšmė 
ugdytinio formavimuisi. - Tarpasmeninė difuzija įvyksta vi- 
sai savaime, ugdytojui net neturint jokių tam intencijų. Bet, 
žinant šitą faktą, ugdytojui privalu susirūpinti, kad jo įta- 
ka ugdytinio formavimuisi būtų sutvarkyta ir sunormuo- 
ta pagal pedagoginio veikimo principus. Kitaip tariant, 
tarpasmeninė difuzija, einanti savaime iš ugdytojo į ug- 
dytinį, turi būti papildyta sąmoningu sugestyviniu ugdy- 
tojo nusistatymu asmens kultūros ir asmeninių pavyzdžių 
atžvilgiu. 


3. Ypatingas formuojamasis ugdytojo asmenybės vaidmuo auk- 
lėjime. - Ugdytojo asmenybės reikšmė ypatingai svarbi auk- 
lėjimui. Auklėjime ugdytojas yra vadovas patarėjas, kuris 
yra pašauktas vesti ugdytinį susiformuoti į vertingą asme- 
nybę pagal dorines gyvenimo normas. Čia turi sugestyvi- 
nės reikšmės ne tiek tai, ką ugdytojas skelbia, bet tai, koks 
jis pats yra. Reikia net konstatuoti, kad ugdytojo asmeny- 
bės reikšmė ugdytinio susiformavimui auga pagal tai, kaip 
einama iš fizinio auklėjimo į dorinį auklėjimą ir iš pasta- 
rojo - į religinį auklėjimą. Čia ugdytojo asmenybės dorinis 
vertingumas yra svarbiausias. 

IV. Ugdomosios gėrybės 


1. Formuojamoji ugdomosios gėrybės veikmė ugdytiniui. - Ug- 
domojoje gėrybėje yra statine lytimi realizuota kokia nors 
vertybė. Ši statinė lytis yra asimiliuojama ugdytinio, kuris 
įgyja ypatybių, tą lytį atitinkančių. Tuo būdu ugdomoji gė- 
rybė, esanti ugdytiniui dėl savo vertingumo siekiamasis 
tikslas, sykiu yra ir formavimosi priemonė. Ugdomoji gė- 
rybė gali būti ugdyme pavadinta tikslu-priemone. 


2. Aktualizavimas ugdytinio psichikoje objektyvuotos ugdo- 
mojoje gėrybėje dvasios. - Sakoma, kad ugdomosios gėrybės 
yra Žmogaus dvasios objektyvacija statine lytimi, kuri, bū- 
dama pasisavinta ugdytinio, aktualizuojasi jame dinamine 
lytimi. Tai sudaro asimiliacijos vyksmo esmę. 

Kultūrinės gėrybės, kurios gali eiti ugdomosiomis gėry- 
bėmis, yra žmogiškosios dvasios objektyvacija todėl, kad 
jos savo lytimi visada realizuoja tam tikrą idėją, žmogaus 
dvasios sukurtą. Sukurtoje gėrybėje žmogaus dvasios idėja 
glūdi latentiniu būdu, bet šita idėja turi būti vėl atgaivinta, 
jei kas nori pasisavinti šitos gėrybės turinį. Tarp objektyvi- 
nės dvasios, realizuotos ugdomojoje gėrybėje, ir subjektyvi- 
nės dvasios, norinčios aną objektyvuotą dvasią pasisavinti, 
turi vykti asimiliacijos procesas. Šituo atžvilgiu ugdomasis 
vyksmas ir yra ne kas kita, kaip aktualizavimas ugdytinio 
psichikoje objektyvinės dvasios, glūdinčios latentiniu bū- 
du ugdomojoje gėrybėje. Šis vyksmas iš esmės yra formuo- 
jamojo pobūdžio. 


3. Ypatingas formuojamasis ugdomosios gėrybės vaidmuo la- 
vinime. - Lavinimas yra formavimas labiau negu kitas ku- 
ris ugdymo aspektas, nors negalima neigti formuojamojo 
momento ir kituose funkcionaliniuose ugdymo aspektuo- 
se. Iš kitos pusės, ugdomoji gėrybė yra pagrindinis lavini- 

mo veiksnys. Lavinime tarp ugdytojo ir ugdytinio neiš- 
vengiamai stovi tarpininkė — ugdomoji gėrybė. Nenuos- 
tabu todėl, kad čia, t. y. lavinime, ugdomosios gėrybės 
formuojamoji reikšmė yra didžiausia. 


PEDAGOGIKOS 
PASKAITOS 
BENDROJI PEDAGOGIKA 


Įžanga 
1. Pedagogikos mokslo esmė ir savybės 


Kelios pirmosios pedagogikos paskaitos yra skiriamos ga- 
na sausam ir todėl nuobodžiam reikalui išsiaiškinti pedago- 
gikos mokslo sąvoką irjo savybes. - Kai kursas yra vadinamas 
bendru pedagogikos vardu, tai reiškia, kad yra dėstoma pe- 
dagogikos sisiema.Tiesa, ši sistema turi savo atskiras dalis, 
kurios gali būti vadinamos specialesniais vardais, kokiais kad, 
pavyzdžiui, yra bendroji pedagogikos dalis, didaktika, dori- 
nė pedagogika, arba dorinimo mokslas. 

Bendroji pedagogikos dalis eina pedagogikos sistemoje 
įvedamąja dalimi; didaktika yra intelektualinio lavinimo 
mokslas; dorinė pedagogika yra dorinio auklėjimo moks- 
las. Tai iš tikro yra trys svarbiausios dalys, visų pirma užsi- 
tarnaujančios specialių pavadinimų. Kaip pamatysime 
toliau, moksliškas sistemingumas reikalauja pridėti prie šių 
trijų dalių dar tris dalis, būtent: fizinio lavinimo mokslą, 
estetinę pedagogiką ir religinę pedagogiką. Bet šiuo atveju, 
trumpai minėdamas visas galimas pedagogikos sistemos 
dalis, tenoriu vien užbrėžti iš pat pradžios plačiąsias peda- 
gogikos mokslo ribas. 

Suprantama savaime, kad į pedagogikos sistemą nejei- 
na tokie dalykai, kaip pedagogikos istorija, eksperimentinė 
pedagogika, pedagoginė psichologija ir pedologija, kurios 
yra dėstomos aukštosiose mokyklose atskirais kursais. Pe- 
dagogikos sistema ima savo dalyką ne genetiniu, t. y. išsi- 
vystymo, atžvilgiu, kaip kad tai daro pedagogikos istorija, 

bet moksliškos struktūros, arba sąrangos, atžvilgiu. Pedago- 
gikos sistema toliau domisi savo dalyku ne eksperimentiniu 
atžvilgiu, kaip kad tai daro eksperimentinė pedagogika, bet 
apibendrintos teorijos atžvilgiu, ir todėl ji gali būti taip pat 
vadinama pedagogikos teorija apskritai. Pagaliau pedago- 
gikos sistema tyrinėja ne ugdytinio, t. y. mokinio-auklėti- 
nio psichologiją, kaip kad tai daro pedagoginė psichologija, 
ir ne jo išsivystymą, kaip kad tai daro pedologija, bet paties 
ugdomojo veikimo dalykus. - Taip, trumpai tariant, atrodo 
mano kurso skirtingumas, palyginti su kitais gretimais ir 
giminingais kursais. 

Ogi dabar, pradėdamas šitą pedagoginės sistemos kur- 
są bendrąja jo dalimi, turiu bendrojoje jo įžangoje panagri- 
nėti šiuos dalykus: 1) pedagogikos mokslo esmę ir savybes, 
2) pedagogikos šaltinius ir metodus, 3) pedagogikos reikš- 
mę, 4) pedagogikos suskirstymą ir 5) bibliografijos klausi- 
mą. 

Norint išsiaiškinti kurio dalyko esmę, reikia tiksliai nu- 
statyti šito dalyko sąvoka. Ogi norint nustatyti sąvoką, daž- 
nai pravartu atsižvelgti į etimologinę jos vardo kilmę. Žodis 
„pedagogika“ bene bus kilęs tik XVIII a. iš graikų žodžio 
paidogūgos, kuris yra sudarytas iš dviejų žodžių: pais - vai- 
kas ir ūgein — vesti, ir kuris todėl reiškia „vaikų vadžiotoją“. 
Senovės Graikijoje vergai pradžioje vadžiojo laisvųjų pilie- 
čių vaikus į mokyklą. Šitokie vergai ir imta vadinti pedago- 
gais. Tačiau ilgainiui, kai patys vergai buvo jau įgiję mokslo 
ir šiaip jau buvo išsilavinę, turtingi piliečiai jiems pavesda- 
vo savo vaikus ne tik prižiūrėti, bet ir auklėti bei lavinti, 
žodžiu - ugdyti. Tokiu būdu žodis paidagūgos įgavo auklė- 
tojo, mokytojo arba ugdytojo prasmę. Žodis „pedagogika“, 
sudarytas jau naujaisiais laikais iš žodžio paidagūgos, grai- 
kiškai atrodytų paidagogikė ir reikalautų bent mintyje papil- 
dymo žodžiu technė arba epistėmė, kas reikštų pedagoginį 
meną arba mokslą. 

Pagal tai, ar turima galvoje pedagoginis menas, ar peda- 
goginis mokslas, pedagogika gali turėti dvejopos skirtin- 
gos prasmės: kalbant apie meną, ji reiškia auklėjimo bei 
lavinimo darbą; kalbant apie mokslą, ji reiškia šito darbo 
teoriją. Norint išvengti nesusipratimo pedagogikos žodžio 
vartojime, telieka auklėjimo bei lavinimo, t. y. ugdomasis, 
veikimas vadinti pedagogijos vardu, o šito veikimo teorija, 
arba mokslas, žymėti pedagogikos vardu. Pas vokiečių moks- 
lininkus galima jau užtikti taip pravedamas skirtumas tarp 
pedagogijos ir pedagogikos. Jie kartais eina nuosekliai dar 
toliau ir vadina pedagogijos veikėją žodžiu Pädagoge, o pe- 
dagogikos reiškėją žodžiu Pždagogiker, taigi Pädagoge yra 
pedagogas praktikas, o Pädagogiker - pedagogas teoretikas. 

Remdamiesi etimologine pedagogikos žodžio kilme ir 
istorine jo prasmės evoliucija, prancūzai aptaria pedagogi- 
ką posakiu science de l'éducation, o vokiečiai paaiškina ją žo- 
džiu Erziehungslehre arba Erziekungswissenschaft. Verčiant 
šitą paprasčiausią pedagogikos aptartį į lietuvių kalbą, gau- 
name, kad pedagogika yra auklėjimo mokslas. Tuo tarpu 
einant nuosekliai pedagogikos žodžio prasmės evoliucija, 
reikėtų šitą aptartį praplėsti taip, kad pedagogikos moks- 
las apimtų ne tik plačiai suprantamą auklėjimą, bet ir pla- 
čiai suprantamą lavinimą, kuris netelpa auklėjimo sąvokoje. 
Tiesa, kai prancūzai, vokiečiai ir kitos tautos sako, kad pe- 
dagogika yra auklėjimo mokslas, tai jie visi dažniausiai su- 
pranta auklėjimą plačiausia prasme, taip, kad šita sąvoka 
apimtų ne tik auklėjimą, bet ir lavinimą. 

Norint atitaisyti šitą netikslumą elementarinėje pedago- 
gikos aptartyje, reikia pakeisti joje auklėjimo žodis plates- 
nės prasmės žodžiu, kuris apimtų ne tik auklėjimą, bet ir 
mokymą ir šiaip jau plačiai suprantamą lavinimą. Mūsų kal- 
boje, mano įsitikinimu, šitam tikslui gali tinkamai tarnauti 
žodis „ugdymas“. Žodis „ugdyti“ yra padarytas iš „augti“, 
kaip „plukdyti“ — iš „plaukti“, „pjudyti“ — iš „pjauti“ ir t. t. 

Jei sakoma, kad ugdytojas ugdo ugdytinį, tai reikia supras- 
ti, kad pirmasis aktyviai padeda antrajam augti ne tik fizi- 
niu, bet ir dvasiniu būdu. Kitaip tariant, ugdytojas verčia 
ugdytinį augti, arba eiti į pilnutinį žmogaus ūgį, supranta- 
mą ir fizine, ir dvasine prasme. 

Padarę šitokių pataisų paprastoje pedagogikos aptarty- 
je, turėsime pasakyti, kad pedagogika yra fizinio bei dvasinio 
ugdymo mokslas. Šia aptartimi faktinai nustatoma pedago- 
gikos esmė, arba jos sąvoka. Toliau teks mums susidomėti 
pagrindinėmis jos savybėmis. Bet visų pirma dera pastebė- 
ti, kad šiuo tarpu mums rūpi nę pats ugdymas, apie kurį 
bus kalbama pačios pedagogikos ribose, bet tik pedagogi- 
kos mokslo savybės. Taigi reikia skirti pedagogikos savy- 
bės nuo ugdymo savybių. Tai du skirtingi dalykai. 

Tarp pedagogikos, arba ugdymo mokslo, savybių reikia 
visų pirma pažymėti trys, būtent: pirma, kad pedagogika 
yra praktinis mokslas, antra, kad ji yra normatyvinis moks- 
las, trečia, kad jinai yra pritaikomasis mokslas. Praktinis 
mokslas pedagogika yra todėl, kad tyrinėja žmogaus veiki- 
mo klausimus, bet ne gamtos ar prigimties apraiškas ir dės- 
nius. Panašiai etika ir estetika yra praktinės filosofijos 
disciplinos. Normatyvinis mokslas pedagogika yra todėl, 
kad ji tyrinėja ne tik tai, kas yra, bet ir tai, kas privalo būti. 
Kitaip tariant, pedagogikai rūpi ugdymo taisyklės, arba nor- 
mos. Pritaikomasis mokslas pedagogika yra dvejopa pras- 
me: visų pirma ta prasme, kad ji skolinasi grindžiamųjų 
davinių ir vedamųjų principų iš kitų mokslų ir vartoja juos 
ugdymo reikalams spręsti. Mokslai, kurie suteikia pedago- 
gikai grindžiamųyjų davinių ir vedamųjų principų, yra, pa- 
vyzdžiui, fiziologija, pedologija, higiena, antropologija, 
psichologija, logika, etika, estetika, kultūros filosofija, reli- 
gijos filosofija, sociologija, teologija ir t. t., nekalbant jau apie 
anksčiau paminėtuosius mokslus: pedagogikos istoriją, pe- 
dagoginę psichologiją ir kitus. Vieni iš šitų mokslų teikia 

pedagogikai davinių apie auklėtinio prigimtį, kiti - apie tas 
gyvenimo sritis, kurioms auklėtinis ruošiamas. Antra ver- 
tus, pedagogika yra pritaikomasis mokslas ta prasme, kad 
jos išdavos ir laimėjimai paskui yra pritaikomi ugdomajam 
veikimui, kaipo teorija praktikai. 

Taigi pedagogika yra praktinis, normatyvinis, pritaiko- 
masis mokslas: tuo pačiu, kaip sakyta, nustatomos trys pa- 
grindinės jos savybės, t. y. žymės, būtinai plaukiančios iš 
jos esmės. Sąryšyje su šitomis pedagogikos mokslo žymė- 
mis kartais keliami yra dar klausimai, ar pedagogika iš tik- 
rųjų yra mokslas ir kokia prasme pedagogika yra praktinis 
mokslas. Išaiškinti šitie klausimai bus ir mums ne pro šalį 
kaip tik šitoje vietoje. 

Dėl moksliško pedagogikos pobūdžio visų pirma abejo- 
jama todėl, kad jos metodas yra mažiau tikslus ir mažiau 
nustatytas negu daugelio kitų mokslų metodai ir kad jos 
daviniai dažnai neturi tokio tikrumo laipsnio, kokiu kad 
gali pasigirti kiti mokslai, pavyzdžiui, gamtos mokslai. Ši- 
tokis priekaištas pedagogikos mokslui gali būti pirmiausia 
atremtas paaiškinimu, kad pedagogika yra palyginti jaunas 
mokslas ir kad todėl, savaime suprantama, netobulumo laips- 
nis gali būti jame didesnis negu kituose senesniuosiuose 
moksluose. Pedagogikos taisyklių ir šiaip jau praktinių nu- 
rodymų ugdymo darbui būta jau senovėje, bet šitie peda- 
goginiai dalykai iki naujausių laikų nebuvo tvarkomi atskiro 
mokslo pavidalu. Dar 1830 m. žinomas pedagogas Diester- 
wegas sakė, kad moksliškas pedagoginių patyrimų ir išva- 
dų sutvarkymas buvo jo laikais labiau pageidavimas ir viltis 
negu įvykęs faktas*. Taigi tik XIX a. imta pedagogikos moks- 
lui ieškoti ir tiesti tvirtų pagrindų ir tikslių metodų. Toks 
mokslas, aiškus dalykas, negalėjo vieno šimtmečio laiko- 
tarpyje atsiekti didesnio tobulumo laipsnio; bet dėl šitos ap- 


* Plg. Compayrė G. Cours de pėdagogie. - P. 13. 

linkybės, žinoma, būtų neteisinga atsakyti jam principia- 
liai mokslo titulas. 

Abejojama dėl moksliškojo pedagogikos pobūdžio dar to- 
dėl, kad jinai savinasi principų iš kitų mokslų ir šiaip jau 
gausiai skolinasi davinių iš tokių mokslų, kaip antai: psicho- 
logija, etika, kultūros filosofija. Pedagogika, sakoma, tik ap- 
dirbanti kitų mokslų davinius, kiek to reikalauja praktinis 
reikalas nušviesti geriau ugdymo kelius ir įvesti į ugdymo 
darbą daugiau sistemingumo. - Kad vieni mokslai iš kitų 
gali skolintis principų bei išvadų, aišku darosi iš to, jog žmo- 
gaus žinijos sistemoje visi mokslai yra sujungti tarp savęs 
taip, kad vieni kitus papildo, būdami kartais hierarchijos san- 
tykiuose. Be to, pedagogika, kad ir savinasi principų bei iš- 
vadų iš kitų mokslų, vis dėlto panaudoja juos tokiu būdu, 
kad negalima sakyti, jog ji vien tekartojanti ar vien tetęsianti 
darbą tų mokslų, iš kurių ji skolinasi laimėtų davinių. Peda- 
gogika, pavyzdžiui, visuose savo tyrinėjimuose privalo skai- 
tytis su psichologijos dėsniais; tačiau būtų klaidinga jinai 
laikyti pritaikomąja psichologija, panašiai kaip aukštesnioji 
matematika negali būti laikoma pritaikomąja geometrija. Pe- 
dagogika turi taip pat skaitytis savo sistemoje su doros rei- 
kalavimais, bet tai dar nereiškia, kad ji yra etikos dalis arba 
net pritaikomoji etika, ir būtent todėl, kad ji turi savo tyrinė- 
jamąjį objektą, kuriuo skiriasi nuo kitų mokslų. Todėl taip 
pat, jei pedagogika skolinasi ką iš kitų mokslų, tai paskolin- 
tuosius principus bei išvadas ji pritaiko prie savo objekto, 
kuriuo yra ugdymas, imamas normatyvinių atžvilgiu. Nesusi- 
pratimams išvengti pakartotinai pastebėsiu dar čia pat, kad 
ugdymas, imamas genetiniu atžvilgiu, sudaro pedagogikos 
istorijos objektą, ogi imamas eksperimentiniu atžvilgiu, su- 
daro eksperimentinės pedagogikos objektą. Taigi pedagogi- 
ka, kaipo turinti savo formalinį objektą, drąsiai gali būti 
laikoma mokslu, nors šitas mokslas ir taiko savo objektui prin- 
cipus bei davinius, skolinamus iš kitų mokslų. 

Antras klausimas, liečiąs pedagogikos mokslo savybes, 
buvo suformuluotas šitaip: kokia prasme pedagogika yra 
praktinis mokslas? Kai kalbama, pavyzdžiui, apie filosofi- 
jos suskirstymą į teorinę ir praktinę, suprantama, kad te- 
orinė filosofija tyrinėja tikrovės prigimtį, tuo tarpu praktinė 
filosofija tyrinėja žmogaus veiksmus. Pirmuoju atveju yra 
domimasi tuo, kas yra tikrovėje, antruoju atveju, - tuo, kas 
žmogaus veikiama. Pastarąja prasme ir pedagogika yra 
praktinis mokslas, nes ji tyrinėja ugdomąjį žmogaus veiki- 
mą. 

Svarbu gerai nusimanyti, kad kiekvienas mokslas, kai- 
po toks, yra teorija, ir kad joks mokslas negali būti prakti- 
ka. Vis dėlto nurodyta aukščiau prasme yra praktinių 
mokslų, kurių nedera painioti su praktika, kaipo tokia. Ug- 
dymo teorija ir yra ne kas kita, kaip pedagogikos mokslas. 
Užtat ugdymo praktika yra ne kas kita, kaip ugdomasis me- 
nas, kuris kiek anksčiau mūsų sutarta vadinti pedagogijos 
vardu. Tai supratus, darosi aišku Compayrė pasakymas, kad 
„pedagogika yra ... ugdymo teorija, ogi pats ugdymas yra 
pedagogikos praktika“*. 

Šitas teisingas pasakymas vis dėlto nesukliudė Compa- 
yrė suskirstyti savo pedagogikos kursą, šitą praktinį mokslą, 
į teorinę ir praktinę dalį. Pirmojoje dalyje jis tyrinėja ugdy- 
mo subjektą, suprantamą ugdytinio prasme; antrojoje da- 
lyje - ugdymo objektą, suprantamą mokymo ir drausmės 
prasme. Teorinė pedagogikos dalis turi reikalo su ugdyti- 
niu, kaipo tokių; praktinė dalis rūpinasi mokymo metodais 
ir drausmės principais bei taisyklėmis. — Skirstyti praktinis 
mokslas į teorinę ir praktinę dalį yra iš tikrųjų nesusiprati- 
mas, kas savaime aiškėja iš nusakytojo Compayrė bandy- 
mo. Yra juk neabejotina, kad pažinimas tiek to, ką jis vadina 
ugdymo subjektu, tiek ir to, ką jis vadina ugdymo objektu, 


* Ten pat. - P. 11. 

turi mažesnės ar didesnės, labiau tiesioginės ar labiau netie- 
sioginės reikšmės ugdymo praktikai. Skirtumas čia tėra tik 
tas, kad viena dalis turi artimesnių santykių su ugdymo prak- 
tika, o antra - tolimesnių; kitaip tariant, kad viena turi jai 
bendresnės, antra - specialesnės reikšmės. 

Iš tikrųjų pedagogikos mokslas paprastai ir tvarkomas 
tokiu būdu, kad jame einama nuo bendresnių dalykų prie 
specialesnių, taip sakant, nuo teorinių ugdymo principų - 
prie praktinių jo taisyklių. Savaime juk suprantama, kad 
ugdymo principai toliau stovi nuo ugdymo praktikos negu 
ugdymo taisyklės, suformuluotos taikymo reikalui. Todėl, 
atsižvelgiant vien į pritaikomumo laipsnį, tarsi išeina, kad 
bendrieji ugdymo principai sudaro labiau teorinę, o spe- 
cialesnės taisyklės — labiau praktinę pedagogikos mokslo 
dalį. 

Tuo tarpu kiekvienas mokslas, kaipo toksai, turi savo 
objektu teorinį dalyką, būtent - tiesos pažinimą. Ogi tiesa 
gali liesti tiek tai, kas yra tikrovėje, tiek ir tai, kas privalo 
būti daroma, norint atsiekti tam tikrą tikslą. Pedagogika, 
kad ir yra praktinis normatyvinis pritaikomasis mokslas, 
vis dėlto, kaipo mokslas, turi savo tiesioginiu uždaviniu tie- 
sos pažinimą savo srityje, t. y. ugdymo dalykuose. Kai, pa- 
vyzdžiui, pedagogika nustato ugdymui vedamąsias idėjas, 
tikslą, uždavinius, priemones, metodus, tai ji turi savo už- 
daviniu pažinti, kokios idėjos, koks tikslas, kokie uždavi- 
niai, kokios priemonės, kokie metodai privalo būti taikomi 
ugdymo darbui, kad šis atitiktų pagrindinį savo tikslą ir 
aukščiausią savo idealą. Pažinimas visų šitų tiesų sudaro 
tiesioginį pedagogikos mokslo uždavinį; bet, kadangi pa- 
žinimas visų šitų tiesų turi jau šiokios tokios reikšmės su- 
gebėjimui ugdyti naujas kartas, tai reik pripažinti, kad 
pedagogikos mokslas turi faktinai ne tik teorinės, bet ir prak- 
tinės reikšmės, t. y. jis ne tik pateikia tiesos pažinimo, bet ir 
mažiau ar daugiau ruošia praktiniam pedagoginiam veiki- 

mui. Tačiau pastaroji praktinė pedagogikos mokslo reikš- 
mė plaukia ne iš tiesioginio jo uždavinio, bet tėra vien jo 
atsitikinė ir todėl ne būtina išdava. 

Suprantama savaime, kad būsimiems pedagogams, pa- 
vyzdžiui, tėvams, mokytojams, kunigams yra svarbu įgau- 
ti ne tik teorinių pedagoginių tiesų, bet ir praktinio sugebėjimo 
dirbti ugdomąjį darbą. Vis dėlto negalima reikalauti iš tikro 
mokslo, kad kaip tik jis tarnautų šito sugebėjimo reikalams. 
Kiekvienas tikras mokslas yra susistematizuota teorija, ir to- 
dėl yra nesusipratimas reikalauti iš jo, kaipo tokio, paruo- 
šiamųjų pratybų. Iš pedagogikos mokslo tegalima teisėtai 
reikalauti pedagoginių tiesų pažinimo. Šitų tiesų pažinimas 
yra svarbus pedagoginiam veikimui, bet jis tik vienas nėra 
pakankamas, norint tinkamai dirbti ugdomąjį darbą. Tačiau 
sykiu būtų nedovanotina klaida iš to, kad vienas pedagogi- 
nis mokslas nėra pakankamas ugdomajam darbui, padary- 
ti išvada, kad jis apskritai yra nereikalingas praktiniams 
ugdymo uždaviniams. Norint šituos uždavinius tinkamai 
atlikti, pedagoginės teorijos pažinimas tėra viena iš būtinų 
sąlygų šalia kitų lygiai būtinų, būtent, minimalinio peda- 
goginio gabumo, praktinio patyrimo ir faktino sugebėjimo 
dirbti pedagoginį darbą. — Taigi, tiesioginis pedagogikos 
mokslo uždavinys yra pedagoginių tiesų pažinimas ugdy- 
mo srityje. Jeigu tuo pačiu laiku pedagogikos mokslas turi 
pedagoginei praktikai praktinės reikšmės, tai šitokis peda- 
gogikos mokslo pasireiškimas yra ne jo uždavinys, bet atsi- 
tiktinė išdava. 

Girdėdamas tai, ne vienas pedagogas praktikas gali pa- 
justi pagundos protestuoti prieš šitokį platoniškąjį pedago- 
gikos mokslo supratimą ir reikalauti iš pedagogikos mokslo, 
kad jis kaip tik pasistatytų tikslą tarnauti praktiniu būdu ug- 
domajam darbui. Iš tikrųjų toks nusistatymas, kad ir pagrįs- 
tas geromis intencijomis, būtų iš esmės neišmintingas ir net 
nepraktiškas kaip tik pedagoginės praktikos atžvilgiu. Jei pe- 

dagogikos mokslas virstų praktinių taisyklių rinkiniu, tuo 
pačiu išnyktų moksliškoji ugdymo teorija, nuo kurios parei- 
na tikras pedagogo sąmoningumas, plati perspektyva, vai- 
singa iniciatyva, reformatoriškas užsimojimas ir nuoseklus 
pažangumas. Kitaip tariant, pedagogikos veikalas pasidary- 
tų techninių taisyklių vadovėliu, o pedagogas - amatinin- 
ku, nepasižyminčiu tikru moksliškuoju subrendimu. Ar 
minėto praktiko pedagogo pageidauta pedagogikos mokslo 
reforma būtų tikrai praktiška, galima labai abejoti. - Pasiro- 
do net, kad pedagogikos mokslas geriausiai tarnauja prakti- 
niams ugdymo reikalams kaip tik tada, kai jis geriausiai 
atitinka savo kaipo mokslo uždavinius. 

Žinoma, šitas konstatavimas visai neneigia reikalo turė- 
ti pedagogui praktikui praktinių vadovėlių, kur būtų su- 
trauktos svarbiausios pedagoginio darbo taisyklės ir šiaip 
jau praktiniai patarimai, liečią ugdomąsias pareigas. Gali- 
ma net pastebėti, kad pedagoginio mokslo veikalai ir kur- 
sai paprastai eina šita linkme, t. y. nuo bendrų teorinių 
principų - prie specialesnių praktinių taisyklių. Ir čia kaip 
tik pasireiškia pritaikomasis normatyvinis praktinio peda- 
gogikos mokslo pobūdis. Kaipo praktinis mokslas, peda- 
gogika tyrinėja ugdomąjį veikimą, arba ugdytojo ir 
ugdytinio santykiavimą, kiek pirmasis privalo turėti ugdo- 
mosios įtakos antrajam. (Čia palyginimui pažymėsiu, kad 
teoriniai mokslai tyrinėja ne žmogaus veiksmus, bet tikro- 
vės prigimtį, faktus ir dėsnius, nepareinančius nuo žmo- 
gaus veikimo.) Kaipo normatyvinis mokslas, pedagogika 
nustato normas ugdomajam veikimui, t. y. nustato ugdy- 
mo tikslus, uždavinius, priemones, metodus ir t. t. Bet ug- 
dymo normų negalima nustatyti neturint pažinimo, iš 
vienos pusės, ugdytinio prigimties, iš antros pusės, žmo- 
gaus gyvenimo tikslų. Šito pažinimo davinių, arba princi- 
pų, pedagogika skolinasi iš kitų mokslų ir pritaiko juos savo 
reikalams. Be kita ko, šita prasme jinai yra pritaikomasis 

mokslas. Ir štai pasiskolinusi teorinį principą iš kitų moks- 
lų, pritaikiusi jį prie ugdomojo veikimo, nustačiusi atitin- 
kamą šito veikimo normą, pedagogika pagaliau gauna 
praktinę taisyklę, kuri telieka taikyti ugdomajam veikimui. 
Kaip matome, pedagogikos mokslas tarsi pats eina prakti- 
kos link ir pagaliau reikalauja savęs taikymo pedagoginei 
praktikai. Kaip buvo sakyta, pedagogikos mokslas geriau- 
siai tarnauja praktiniams ugdymo reikalams kaip tik tada, 
kaijis geriausiai atitinka savo kaipo mokslo uždavinius. Ge- 
ra teorija yra praktiškiausias dalykas. 

Vis dėlto reikia skirti pedagogikos mokslo teorija nuo 
praktinių pedagogijos vadovėlių. Pedagogikos teorija, kad 
ir yra praktinis mokslas, tačiau savo pagrinde turi, kaipo 
mokslas, teorinio pažinimo uždavinį. Praktiniai pedago- 
gikos vadovėliai turi iš tikrųjų praktinį uždavinį: ruošti 
žmones ugdomajam darbui ir jiems jame vadovauti. Pe- 
dagogikos teorija, arba sistema, yra ugdomųjų principų bei 
taisyklių mokslas; praktiniai pedagogijos vadovėliai yra ug- 
domojo meno kodeksai, nes jie turi savo uždaviniu pateikti 
pedagogams praktikams praktinių nurodymų, t. y. taisyk- 
lių ir instrukcijų ugdomajam darbui. - Paprastai atskirų 
dėstomųjų dalykų specialiosios metodikos turi tendencijos 
pereiti į praktinius pedagogijos vadovėlius. 

Šiandien mano pradedamas kursas turės būti išlaikytas 
pedagogikos mokslo ribose ir todėl jis negalės daryti arti- 
mesnių šito mokslo pritaikymų ugdomosios praktikos rei- 
kalams. Tai gal būtų pageidaujama praktiniais sumetimais 
šalia moksliškai sudaromos programos, bet šitam reikalui 
nepakaktų skiriamo pedagogikos sistemai valandų skai- 
čiaus. Todėl pedagogikos kursas galės suteikti ne tiek prak- 
tinio nusistatymo, kiek teorinės orientacijos pedagoginiuose 
dalykuose. Tuo tarpu pedagogui praktikui teorinis susipra- 
timas, kad ir privalomas, vis dėlto yra dar nepakankamas 
lemtam ugdomajam veikimui. Apie tai bus dar ne kartą pri- 

menama, kad gerbiami mano klausytojai turėtų aiškų su- 
pratimą, ko galima tikėtis iš pedagogikos teorijos ir kas ša- 
lia teorinių studijų privalu papildyti asmeniniu pratinimusi 
ugdomajame veikime ir šiaip jau pratybų darbais. 


2. Pedagogikos mokslo šaltiniai 


Pedagogikos mokslas vadinamas pritaikomuoju, be kita 
ko, ta prasme, kad jis gausiai skolinasi iš kitų mokslų davi- 
nių ir principų. Jei apskritai visi mokslai šiaip ar taip yra 
tarp savęs surišti žmogaus Žinijos visumoje ir vieni skoli- 
nasi iš kitų, tai vis dėlto tenka konstatuoti, kad pedagogika 
šituo atžvilgiu yra didesnėje priklausomybėje nuo kitų 
mokslų, kadangi jai tenka skolintis davinių ir principų la- 
bai dideliame mokslų skaičiuje ir net su tam tikru sistemin- 
gumu. Šita prasme pedagogikos padedamųjų mokslų 
klausimas įgauna ypatingai didelės reikšmės. Čia pasiro- 
do, kad pedagogikai šaltiniais eina ne tik tai, kas gali būti 
moksle metodingai sutvarkytas pažinimo šaltinis, kaip, pa- 
vyzdžiui, stebėjimas, kitų žmonių patyrimas, tradicijos, an- 
ketos ir t. t., bet ir ištisi mokslai. Ir šita būtent prasme 
daugiausia tenka kalbėti, nagrinėjant pedagogikos mokslo 
šaltinių klausimas. Yra juk aišku, kad visi mokslai, kurie 
šiaip ar taip teikia pedagogikai davinių ir principų, yra pe- 
dagogikai šaltiniai plačia prasme, arba padedamieji moks- 
lai. Maža to, tai, kas kituose moksluose yra laikoma 
pagrindiniais šaltiniais, čia turi tendencijos susiorganizuo- 
ti į atskirus padedamuosius mokslus. Taip pedagoginis 
žmonijos patyrimas ir tradicijos sueina į pedagogikos bei 
pedagogijos istoriją, pedagoginis SPE BET įeks- 
perimentinę pedagogiką. 

Nesunku numanyti, kad pedagogikos idaan 
mokslais bus visi tie mokslai, kuriems tenka kokia nors pras- 
me turėti reikalo su materialiniais pedagogikos mokslo ob- 

jektais. Kaip buvo pažymėta anąkart, formalinis pedago- 
gikos objektas yra ugdomasis veikimas, imamas normaty- 
viniu atžvilgiu, t. y. atžvilgiu į tai, koks jis privalo būti. 
Vadinasi, pats šitas veikimas, imamas be sąryšio su nor- 
matyviniu tikslu, yra materialinis pedagogikos objektas, ku- 
ris kitų mokslų gali būti tyrinėjamas kitais atžvilgiais. 
Pavyzdžiui, ugdomasis veikimas, imamas genetiniu atžvil- 
giu, t. y. atžvilgiu į tai, koks šitas veikimas būdavo istorijo- 
je, sudaro formalinį pedagogikos istorijos objektą. Panašiai 
ugdomasis veikimas, imamas empiriniu, arba eksperimen- 
tiniu atžvilgiu, sudaro formalinį objektą eksperimentinei 
pedagogikai. Toliau ugdytojo, ugdytinio ir ugdymo psicho- 
logija, imama ugdomojo veikimo atžvilgiu, sudaro forma- 
linį pedagoginės psichologijos objektą. Žodžiu, ta dalykų 
ar daiktų sritis, kuri yra tyrinėjama, sudaro materialinį 
mokslo objektą; tuo tarpu tasai atžvilgis, kuriuo yra tyrinė- 
jama šita sritis, yra f£ormalinis mokslo objektas. Taigi ugdo- 
masis veikimas yra materialinis pedagogikos mokslo 
objektas; tuo tarpu normatyvinis atžvilgis, kuriuo šitas vei- 
kimas yra tyrinėjamas, yra formalinis pedagogikos objek- 
tas. Tikriau sakant, kai kalbama čia apie atžvilgį, yra imamas 
šitas atžvilgis sąryšyje su pačiu materialiniu objektu. 
Esame jau matę, kad pedagogikos mokslas turi, galima 
sakyti, maždaug bendrą materialinį objektą su pedagogi- 
kos istorija, eksperimentine pedagogika ir pedagogine psi- 
chologija. Yra aišku savaime, kad pedagogikai, kaipo 
normatyviniam mokslui, tenka šiaip ar taip naudotis visų 
šitų mokslų daviniais: istorija pateikia pedagogikos teorijai 
žmonijos patyrimo ugdymo srityje, eksperimentinė peda- 
gogika duoda geriau pažinti ugdytinį, ugdymu veikiamą 
patirtinėse aplinkybėse; panašios reikšmės turi ir pedago- 
ginė psichologija. Normatyvinis pedagogikos mokslas turi 
skaitytis su visų šitų trijų mokslų daviniais, jei jis nori iš 
tikro nustatyti normalaus ugdomojo veikimo principus bei 

dėsnius. Paminėtieji mokslai, turį su pedagogikos teorija 
bendrą materialinį objektą, kaip žinome, toli gražu nėra vie- 
ninteliai padedamieji jos mokslai. 

Tyrinėjant ugdomojo veikimo normas, reikia skaitytis ne 
tik su paties ugdomojo veikimo faktais, bet ir su visais ele- 
mentais arba pradais, kurie šiaip ar taip įeina į jį ir turi reikš- 
mės jo normoms. Pavyzdžiui, ugdomasis veikimas, kaip ir 
kiekvienas kitas veikimas, turi, iš vienos pusės, savo me- 
džiagą, o iš antros pusės, savo tikslą, arba net tikslus. No- 
rint nustatyti todėl šito ugdomojo veikimo normas, reikia, 
aišku savaime, ištirti veikiamąją medžiagą ir siekiamąjį tiks- 
lą. Nepažįstant veikiamosios medžiagos, nežinia, kaip rei- 
kėtų jinai vartoti tikslui. Nežinant siekiamojo tikslo, nežinia, 
kur dera kreipti visas veikimas. Žodžiu tariant, pedagogi- 
kos mokslas privalo laikyti savo padedamaisiais mokslais 
tiek tuos, kurie tyrinėja kokiu nors būdu ugdomojo veiki- 
mo medžiagą, tiek ir tuos, kurie šiaip ar taip tyrinėja ugdo- 
mojo veikimo tikslą. Žinoma, tuojau kyla klausimas, kas 
yra ugdomojo veikimo medžiaga ir tikslai ir kokie yra moks- 
lai, kurie šiaip ar taip turi reikalo su šitais dalykais. 

Ugdomojo veikimo medžiaga, plačiai suprantama, yra 
pats ugdytinis, kaipo žmogus, jo prigimtis, savybės, išsi- 
vystymas. Ugdomojo veikimo tikslai yra faktinai galutinė- 
je sąskaitoje paties gyvenimo bei veikimo tikslai. Išeina tad, 
kad plačiai imant klausimą, tenka skaitytis ugdomajame vei- 
kime su dviem pagrindiniais dalykais: pirma, kas yra ug- 
dytinis kaipo tampąs žmogus, antra, kokie yra gyvenimo 
tikslai, kuriems ugdytinis yra ruošiamas. Kas yra ugdytinis 
kaipo tampąs žmogus, atsako mums mokslai, kurie apskri- 
tai tyrinėja Žmogų, jo prigimtį, išsivystymą ir savybes. Ko- 
kie yra žmogaus gyvenimo tikslai, atsako mums mokslai, 
kurie tyrinėja gyvenimo prasmę ir tikslus. 

Mokslų visetą, kuris šiaip ar taip tyrinėja žmogaus pri- 
gimtį ir savybes, galima būtų pavadinti vienu antropologi- 

jos vardu, skaitantis vien su šito žodžio etimologija, bet ne 
su ta specialiąja prasme, kurios šitas labai bendras pavadi- 
nimas yra įgijęs paskutiniais laikais. Šitokia plačiai supran- 
tama antropologijos, arba žmogaus mokslų, sritis susidaro, 
iš vienos pusės, iš mokslų, tyrinėjančių žmogaus kūną, o iš 
antros pusės, iš mokslų, tyrinėjančių žmogaus sielą. Moks- 
las apie žmogaus kūną ir jo pareigas, imamas plačia pras- 
me, gali gūti pavadintas somatologijos vardu: soma reiškia 
kūną. Mokslas apie žmogaus sielą, jos galias ir jos reiški- 
mąsi yra, kaip žinome, psichologija. 

Kiek psichologija yra jau tiksliai nustatyta mokslinė dis- 
ciplina, tiek somatologijos sąvoka nesutampa su vienu ku- 
riuo tiksliai nustatytu mokslu. Iš mokslinių disciplinų, kurios 
įeina į plačiai suprantamą somatologijos mokslą, turi peda- 
gogikai padedamųjų mokslų reikšmę visų pirma fiziologija, 
higiena ir dar kai kurios medicinos šakos. Fiziologija patei- 
kia žinių apie žmogaus organizmo veikimą, jo funkcijų san- 
tvarką ir vykstančius jame kitimus. Higiena pateikia žinių 
apie žmogaus sveikatos palaikymo sąlygas. Pagaliau medi- 
cina suranda priemonių suirusiai sveikatai pataisyti. Visa tai 
privalo rūpėti, savaime suprantama, pedagogikos mokslui, 
kuris turi nustatyti, be kita ko, žmogaus fiziniam ugdymui 
normas, t. y. principus bei taisykles. 

Kiek, iš kitos pusės, pedagogika yra žmogaus dvasinio 
ugdymo mokslas, padedamasis jos mokslas bus psicholo- 
gija, kaipo mokslas apie žmogaus sielą ir jos reiškimosi bū- 
dus. Psichologija yra vienas iš svarbiausių pedagogikos 
padedamųjų mokslų, nes dažnai pedagogijos dėsniai yra 
ne kas kita, kaip psichologijos dėsniai, pritaikyti tik prie 
ugdomojo veikimo ir patikrinti patyrimu. 

Paprasta bendroji psichologija yra suaugusio žmogaus 
psichologija. Kaipo bendroji, ji turi pedagogikai bendrosios 
reikšmės. Bet specialesnės ir todėl artimesnės, arba labiau 
tiesioginės, reikšmės turi pedagogikai toji specialioji psi- 

chologijos šaka, kuri vadinama vaikų ir jaunimo psicholo- 
gija ir kuri sudaro plačiai suprantamos pedologijos, arba 
vaiko mokslo, dalį. Suaugusių ir nesuaugusių žmonių psi- 
chika žymiai skiriasi ir, jei pedagogikai yra svarbu nusima- 
nyti apie pirmąją, kad galėtų pastatyti žmogui psichinio 
subrendimo normą, tai ne mažiau jai turi rūpėti vaikų ir 
jaunuolių psichologija, nes be jos pažinimo negalima tin- 
kamai nustatyti psichinio augančios kartos ugdymo prin- 
cipų bei taisyklių. Bet apskritai reik pasakyti, kad 
pedagogika, kuriai rūpi visas psichinis žmogaus gyveni- 
mas, turi semtis žinių apie savo ugdytinį iš visų psichologi- 
jos šakų ir todėl taip pat iš eksperimentinės psichologijos, 
kuri, kaipo patirtinis mokslas, gali nemaža patarnauti pa- 
tirtiniams pedagogikos tyrinėjimams. 

Pedagogikos mokslui gali pateikti pakankamai žinių apie 
ugdytinį kaipo apie tampantį žmogų ir tie mokslai, kurie, 
taip sakant, jungia savyje somatologijos ir psichologijos da- 
vinius. Yra juk neabejotinas dalykas, kad ne tik psichinis 
sielos gyvenimas turi veikmės per nervų sistemą į kūno gy- 
venimą, bet ir atvirkščiai, fiziologiniai kūno stoviai turi įta- 
kos į psichinį sielos gyvenimą. Tai aišku jau iš to, kad kūno 
ir sielos sintezė apsireiškia vienoje gyvoje psichofizinėje sub- 
stancijoje, kur kūnas ir siela eina medžiagos ir lyties parei- 
gas. Vienas iš pedagogikos uždavinių yra nustatyti 
principus bei taisykles kūno ir sielos veikimosi pusiausvy- 
rai ugdymo išdavoje. Šitam pedagogikos uždaviniui nemaža 
medžiagos pateikia dar naujas mokslas, vadinamas psicho- 
fizikos vardu, nes jis, kaip jau parodo pats vardas, tyrinėja 
savitarpinio sielos ir kūno veikimosi apraiškas. - Čia pat - 
tenka pastebėti, kad paskutiniais laikais vis dažniau kalba- 
ma apie psichotechnikos reikšmę pedagogikos mokslui. Psi- 
chotechnika yra mokslas, kuris pritaiko psichologinius 
metodus praktinės arba net techninės kultūros reikalams. 
Psichotechnika, pavyzdžiui, gali pateikti pedagogikai ne- 

maža medžiagos klausimu, kaip Žmogus gali būti tinkamiau- 
siu būdu paruoštas prie organizacinio gyvenimo, atsižvel- 
giant į dabartinės praktinės mūsų kultūros reikalavimus. 
Suprantama savaime, kad šitokis mokslas yra padedama- 
sis mokslas pedagogikai, kuri tyrinėja žmogaus paruošimą 
visiems gyvenimo tikslams ir todėl, tarp kita ko, ir organi- 
zaciniam gyvenimui. Lengva suprasti, kiek šito klausimo 
specialus tyrinėjimas, nustatąs žmonių išauklėjimo ir išla- 
vinimo organizaciniam gyvenimui ir veikimui būdus, ga- 
lėtų turėti praktinės reikšmės Lietuvos visuomenės ir 
valstybės gyvenimui. 

Visi paminėti čia padedamieji pedagogikos mokslai, o 
paminėti buvo tik svarbesnieji, šiaip ar taip patiekia žinių 
apie ugdomojo veikimo, medžiagą, t. y. apie ugdytinį kaipo 
apie augantį žmogų, apie jo kaipo tarpstančio žmogaus pri- 
gimtį ir savybes. Čia gali kilti klausimas, ar turint vien ug- 
domojo veikimo medžiagos pažinimą galima būtų nustatyti 
šito veikimo normas. Norma faktinai mums sako apie tai, 
koks privalo būti normalus veikimas, atitinkąs savo tikslą 
arba net idealą. Jei mes težinotume vien kokia yra veikia- 
moji medžiaga ir nežinotume nieko apie veikimo tikslą ir 
normalią linkmę, tai ir veikimo normos faktinai negalėtu- 
me nustatyti, nes iš to, kokia yra veikiamoji medžiaga, mes 
dar negalime padaryti išvados, kokia privalo būti veikimo 
norma. Todėl labai klysta tie pedagogai eksperimentalistai, 
kurie mano, kad pedagogikos teorijai sudaryti pakanka ben- 
drosios ir eksperimentinės psichologijos, vaiko psichologi- 
jos, pedologijos, eksperimentinės pedagogikos ir dar 
fiziologijos ir higienos. Visi šitie mokslai neabejotinai rei- 
kalingi pedagogikos teorijai; jie tačiau pateikia davinių vien 
medžiagai, t. y. ugdytiniui, pažinti, bet dar, griežtai tariant, 
nesako nieko, koks privalo būti pats ugdomasis veikimas, 
nes šitie mokslai negali nustatyti ugdomojo veikimo tikslų 
ir tuo pačiu -jo normų. Tiesa, paprastai pedagogas nuo to, 

kas yra, pereina prie to, kas privalo būti; arba nuo to, kokia 
yra veikiamoji medžiaga, prie to, kas privalu su ja daryti; 
arba, dar aiškiau tariant, nuo to, koks yra ugdytinis savo 
prigimtyje ir išsivystyme, prie to, kur privalu jisai vesti ir 
kas iš jo padaryti. Jei kai kurie pedagogai eksperimentalis- 
tai sakosi galį pasitenkinti vien tais padedamaisiais moks- 
lais, kurie pateikia žinių apie ugdomojo veikimo medžiagą, 
tai toks jų tvirtinimas dar toli gražu nereiškia, kad jie prak- 
tikoje iš tikro pasitenkina šitų mokslų daviniais ir sudaro 
pedagogikos teoriją be pašalinių šaltinių, kurie suteikia pe- 
dagogikai ugdomosios linkmės, nustatydami ugdomajam 
veikimui tikslus jau vien tuo, kad jie nustato tikslus pačiam 
gyvenimui. Faktinai tokie pedagogai, pereidami nuo to, kas 
yra ugdomajame veikime medžiaga, prie to, kas yra jame 
tikslas, nesąmoningai vadovaujasi savo gyvenimo patyri- 
mais ir savo moksliškai neapdirbta pasaulėžiūra. 

Iš tikrųjų teisėtai ir sąmoningai pereiti nuo ugdomojo 
veikimo medžiagos prie jo tikslo tegalima vien su pagalba 
tų mokslų, kurie sąmoningai ir metodingai pereina nuo to, 
kas yra gyvenime, prie to, kas privalo būti. Daryti šitas per- 
ėjimas visai teisėtai tegali vien tie mokslai, kurie gali nusta- 
tyti gyvenimo tikslus ir kurie tuo pačiu nustato tikslus 
ugdomajam veikimui, nes ugdomasis veikimas ruošia nau- 
jas ugdytinių kartas kaip tik gyvenimo tikslams. Tokiais 
mokslais ir yra visų pirma praktinės pasaulėžiūros moks- 
lai. Jei plačiai suprastos antropologijos mokslai pateikia ži- 
nių apie žmogaus prigimtį, kuri yra medžiaga ugdomajam 
veikimui, tai praktinės pasaulėžiūros mokslai pateikia ži- 
nių apie žmogaus gyvenimo bei veikimo tikslus, kurie ga- 
lutinėje sąskaitoje yra tikslai ir ugdomajam veikimui. 

Pasaulėžiūros mokslai yra, iš vienos pusės, filosofija ir, iš 
antros pusės, teologija. Jokių kitų mokslų, kurie tvarkytų ben- 
drus pasaulėžiūros dalykus, nėra ir būti negali. Filosofija ty- 
rinėja pasaulėžiūros klausimus žmogaus proto šviesoje; 

teologija prie to, ką sako mums protas apie tokius pasaulė- 
žiūros dalykus, kokiais yra žmogaus kilmė, prigimtis, jo gy- 
venimo prasmė ir tikslai, prideda dar tai, ką apie tai sako 
mums dieviškasis Apreiškimas. Tiesa, teologija yra mokslas 
kitokia prasme kaip kad filosofija, vis dėlto filosofija ir teolo- 
gija tėra vieninteliai mokslai, kurie tyrinėja sistemingai ir me- 
todingai pasaulėžiūros dalykus iz todėl, be kita ko - žmogaus 
gyvenimo bei veikimo bendrus tikslus. Bet kuri kita discipli- 
na, kuri panorėtų tai daryti sistemingai, metodingai ir kritiš- 
kai, turėtų tuo pačiu įeiti arba į filosofijos, arba į teologijos 
sritį: į filosofijos sritį, jei ji tenorėtų tenkintis prigimtąja žmo- 
gaus proto galia, ir į teologijos sritį, jei ji panorėtų galutinėje 
sąskaitoje atsiremti į dieviškąjį Apreiškimą. 

Filosofinės disciplinos, kurios tyrinėja žmogaus gyveni- 
mą bei veikimą, yra logika, etika, estetika, teisės filosofija, 
kultūros filosofija ir religijos filosofija. Logika, kad ir nejei- 
na į praktinės pasaulėžiūros sritį, vis dėlto yra normatyvi- 
nė disciplina žmogaus veikimui, būtent, formaliai 
taisyklingam pažinimui. Todėl faktinai logika yra ta filoso- 
fijos disciplina, kuri nurodo kai kuriuos tikslus ir priemo- 
nes intelektualinio lavinimo teorijai, arba didaktikos 
mokslui. Etika, kaipo normatyvinė filosofijos disciplina, tu- 
rinti savo objektu dorinį žmogaus veikimą, nustato kai ku- 
riuos tikslus ir priemones dorinimo mokslui, arba dorinei 
pedagogikai. Estetika, kaipo normatyvinė filosofijos discip- 
lina, turinti savo objektu dailiąją kūrybą, nustato kai ku- 
riuos tikslus ir priemones estetinimo mokslui. Teisės 
filosofija, kuri dažnai yra statoma į tiesioginį sąryšį su eti- 
ka, turi vedamosios reikšmės nustatant ugdomajam veiki- 
mui kai kuriuos visuomeninius tikslus ir visuomeninio 
susipratimo priemones. Tokiu būdu keturios normatyvinės 
disciplinos, priskaitant prie tokių ir teisės filosofiją, vado- 
vauja pedagogikos mokslui pažinimo, veikimo, dailiosios 
kūrybos ir visuomeninio gyvenimo srityse. 

Žinija, dora, dailusis menas ir visuomenė yra atskiros 
žmogaus kultūrinio gyvenimo apraiškos. Tuo tarpu peda- 
gogikai svarbu nustatyti ne tik tikslai ir priemonės žmo- 
gaus ruošimui prie kiekvienos kultūrinio gyvenimo srities, 
bet dar harmonija ir pusiausvyra tarp jų visų. Ogi tai, be 
kita ko, tyrinėja kultūros filosofija, tirdama apskritai kultū- 
ros pagrindus, t. y. priežastis, prasmę, tikslingumą. Galų 
gale net pasirodo, kad kultūros filosofija suteikia pedago- 
gikai aukščiausios prigimtosios šviesos apie žmogaus vei- 
kimą kultūrinio gyvenimo srityje, t. y. toje srityje, kuri yra 
specifinio žmogiškojo veikimo sritis. Aną semestrą turėjo- 
me progos įsitikrinti, kiek vedamosios reikšmės gali turėti 
kultūros filosofija pedagoginio veikimo pakraipai, sąmo- 
ningumui, tikslingumui. 

Lengva įspėti, kad analoginės su kultūros filosofija reikš- 
mės turi pedagogikos mokslui ir religijos filosofija, kuri ty- 
rinėja religijos pagrindus žmogaus proto šviesoje. Religinės 
problemos šviesoje įgauna filosofinio išsprendimo, pavyz- 
džiui, klausimas apie galutinį žmogaus gyvenimo bei vei- 
kimo tikslingumą. Nenuostabu, kad šitas išsprendimas gali 
turėti vedamosios reikšmės taip pat nustatant vedamąją li- 
niją ugdomajam veikimui, kuris turi ruošti žmogų gyveni- 
mo bei veikimo tikslams. Tačiau, kaip galima įsitikrinti iš 
filosofijos mokslo atsiekimų ir ribų, daug religinės pasau- 
lėžiūros problemų negalėtų būti išspręstos vien prigimtojo 
proto šviesoje ir žmogus turėtų pasilikti abejojimo stovyje 
klausimuose, kurie turi praktiniam gyvenimui bei veikimui 
labai svarbios reikšmės. Tai papildo teologijos mokslas, ku- 
ris, remdamasis dieviškuoju Apreiškimu, suteikia kalbamo- 
sioms problemoms išsprendimo, duodančio galimybės 
įsigyti tvirto įsitikinimo. Aišku todėl, kad teologija, kaipo 
religinės pasaulėžiūros mokslas, atremtas galutinėje sąskai- 
toje į dieviškąjį Apreiškimą, suteikia ugdomajam veikimui 
aukščiausių tikslų pažinimą. 

Prie šios progos turiu dar pažymėti, kad Apreiškimas ir 
jo sėkmingas išvystymas teologijoje pateikia ne tik ugdo- 
mojo veikimo tikslų, bet ir ugdomosios medžiagos pažini- 
mo. Būtent, Apreiškimas ir teologija papildo prigimtąją 
antropologiją naujomis žiniomis, kurios meta naujos švie- 
sos ant žmogaus kilmės, prigimties, ant šitos prigimties pa- 
gedimo ir t. t. 

Štai gana ilgoka mokslų eilė, kurie šiaip ar taip yra pe- 
dagogikai padedamieji mokslai ir tuo pačiu šaltiniai pla- 
čiąja to žodžio prasme. Visi šitie mokslai-šaltiniai buvo 
mano suskirstyti į dvi stambias grupes, iš kurių viena pa- 
teikia ugdomojo veikimo medžiagos, o antra - jojo tikslų 
pažinimo. Žinant ugdomojo veikimo medžiagą, su kuria 
yra veikiama, ir tikslą, kuriuo yra veikiama, galima jau nu- 
statyti, koks privalo būti normalus ugdomasis veikimas. Jei 
šitas normalus ugdomasis veikimas negali būti nustatytas 
tiek be medžiagos, tiek ir be tikslo pažinimo, tai aišku, kad 
abidvi kalbamos padedamųjų pedagogikos mokslų grupės 
turi lygios svarbos jos mokslui išvystyti. Todėl vienašališ- 
kai elgiasi tiek tie pedagogai, kurie nori pagrįsti pedagogi- 
kos mokslą vien eksperimentiniais mokslais, tiek ir tie, kurie 
nori matyti pedagogikos moksle vieną tik pritaikomąją fi- 
losofiją. Užtat tai dar nekliudo tyrinėti pedagogikos moks- 
las ar labiau eksperimentiniu, ar labiau filosofiniu atžvilgiu. 
Tik tuomet pirmuoju atveju gauname eksperimentinę pe- 
dagogiką, antruoju atveju - filosofinę pedagogiką. Šiaip jau 
pedagoginės teorijos sistema negali apsieiti nei be ugdo- 
mosios medžiagos, nei be ugdomųjų tikslų pažinimo moks- 
lų. 

Pripažįstant šitų abiejų mokslų grupių reikalingumą, ky- 
la kartais klausimas, kaip privalu kiekviena iš jų kvalifi- 
kuoti. Pavyzdžiui, daug kas iš vokiečių vadina mokslus, 
kurie pateikia ugdomosios medžiagos pažinimo, grindžia- 
maisiais (Grundwissenschnften), tuo tarpu mokslai, kurie pa- 

teikia ugdomųjų tikslų pažinimo, tų pačių mokslininkų va- 
dinami padedamaisiais (Hilfswissenschaften). Tuo tarpu, pa- 
vyzdžiui, Gessenas pirmąją grupę vadina padedamaisiais, 
o antrą - grindžiamaisiais, t. y. atvirkščiai. Kai kalbama to- 
kiais atvejais apie grindžiamuosius pedagogikos mokslus, 
faktinai yra išskiriami tie mokslai, kurie rodosi turį didžiau- 
sios tiesioginės reikšmės pedagogikos mokslui, tuo tarpu 
kiti vadinami bendrai padedamaisiais mokslais. Tačiau to- 
kia pažiūra slepia savyje nesusipratimą. 

Kai yra pripažinta, kad pedagogikos mokslui yra lygiai 
būtinas pažinimas ir ugdomosios medžiagos mokslų, ir ug- 
domųjų tikslų mokslų, tai tuščias yra dalykas kalbėti apie 
tai, katra iš dviejų mokslų grupių yra svarbesnė ir naudin- 
gesnė pedagogikos mokslui. Užtat norint vartoti terminas 
„grindžiamieji pedagogikos mokslai“, reikia žiūrėti į šito 
termino prasmę. Grindžiant ką nors pradedama nuo pa- 
matų, bet ne nuo tikslų atsiekimo. Šita prasme ugdomojo 
veikimo medžiaga, kuri turi būti padėta iš pat pradžios į 
pamatą, yra tyrinėjama grindžiamųjų pedagogikos moks- 
lų. Todėl grindžiamaisiais pedagogikos mokslais visų pir- 
ma bus pedologija, suimanti į save vaikų ir jaunimo 
psichologiją, pedagoginė psichologija, eksperimentinė pe- 
dagogika, pedagogikos istorija; paskui jau, kiek tolimesne 
prasme, tokiais mokslais bus plačiai suprantama antropo- 
logija, kaipo mokslas apie žmogų, susidedąs iš somatologi- 
jos, psichologijos ir psichofizikos, t. y. mokslų apie žmogaus 
kūną, sielą ir jųdviejų santykiavimą. 

Pavadinus šitą mokslų grupę grindžiamaisiais, ar bus 
tikslu vadinti visus kitus bendru terminu „padedamieji pe- 
dagogikos mokslai“? Yra juk aišku, kad ir grindžiamieji yra 
taip pat padedamieji, arba pagalbiniai, mokslai. Bet tuomet 
yra netikslu skirstyti padedamieji mokslai į padedamuo- 
sius ir į grindžiamuosius. Norint išvengti šito nenuoseklu- 
mo bus pravartu antroji pedagogikos padedamųjų mokslų 


176 


grupė pavadinti terminu „vedamieji pedagogikos mokslai“. 
Jei medžiaga ugdomasis veikimas yra grindžiamas, tai tiks- 
lais jis yra vedamas; todėl mokslai, pateikią pedagogikai 
ugdomojo veikimo medžiagos pažinimą, yra grindžiamieji 
mokslai; ogi mokslai, pateikią pedagogikai ugdomojo vei- 
kimo tikslų pažinimą, t. y., filosofija ir teologija, yra veda- 
mieji mokslai. Bet ir vieni, ir antri yra padedamieji, arba 
pagalbiniai pedagogikos mokslai. 

Taigi iš to, kas buvo pasakyta apie padedamuosius peda- 
gogikos mokslus, paaiškėjo, kad šitie mokslai tikslingiausia 
skirstyti į grindžiamuosius ir vedamuosius pedagogikos 
mokslus. Grindžiamieji mokslai yra tie, kurie pateikia peda- 
gogikos mokslui Žinių apie ugdomojo veikimo medžiagą, t. 
y. apie patį ugdytinį, jo prigimtį ir savybes. Vedamieji peda- 
gogikai yra mokslai, pateikią jai žinių apie ugdomuosius tiks- 
lus, kuriems ugdytinis yra ruošiamas. Ugdymo medžiaga 
sudaro ugdomajame darbe pamatą, arba net pagrindą, todėl 
mokslai, kurie pateikia žinių apie šitą medžiagą, dera pava- 
dinti grindžiamaisiais. Ugdymo tikslai faktinai nustato kryps- 
nį ugdomajam veikimui, jį, taip sakant, veda tam tikra linkme: 
todėl visai pridera vadinti jie vedamaisiais pedagogikos 
mokslais. Vis dėlto ir vieni, ir antri mokslai yra pedagogikai 
padedamieji, arba pagalbiniai mokslai. 


3. Pedagogikos mokslo metodas 


Ryšium su padedamaisiais pedagogikos mokslais, arba 
plačiai suprantamais jos šaltiniais, bus ne pro šalį panagri- 
nėjus klausimą apie pedagogikos mokslo metodą, - klausi- 
mą, kuris šiuo metu ypač yra aktualus todėl, kad mes 
gyvename staigiai pražydėjusios, šalia eksperimentinės psi- 
chologijos, eksperimentinės pedagogikos laikais. Tuo tar- 
pu, kaip jau buvo minėta, eksperimentinė pedagogika yra 
vienas iš grindžiamųjų jos mokslų. Eksperimentinė peda- 

gogika ėmė plėtotis ryšium su eksperimentine psichologija 
ir iš pastarosios net ėmė skolintis išsivystymo tendencijų. 
Kaipo palyginti naujas mokslas, atidaręs dargi, reikia pri- 
pažinti, naujų perspektyvų, eksperimentinė pedagogika, 
kaip ir eksperimentinė psichologija, randa labai karštų ša- 
lininkų, kurie, pasiduodami kartais laikinoms mados su- 
gestijoms, nepajėgia ramiai ir bešališkai orientuotis 
eksperimentinės pedagogikos santykiuose su bendrąja pe- 
dagogikos teorija, arba sistema. 

Žinoma, vertinant bendrąją pedagogikos teoriją, arba sis- 
temą, nėra reikalo mažinti eksperimentinės pedagogikos 
reikšmę. Jei pedagogikos istorija yra savo rūšies pedagogi- 
nė praeities patirtis, tai eksperimentinė pedagogika yra 
mokslas, kuris pateikia mums pedagoginių dabarties paty- 
rimų, moksliškai organizuojamų. Galima tad visai sutikti, 
kad eksperimentinė pedagogika įstengia pasiekti išdavų, 
kurių senoji pedagogika, statyta labiausiai į sąryšį su ugdy- 
mo tikslais, bet ne su patiriamąja medžiaga, atsiekti nega- 
lėjo. Bet sykiu reik taip pat nusimanyti, kad eksperimentinė 
pedagogika negali atstoti pedagogikos bendrosios teorijos, 
arba sistemos, nes pastaroji ne tik suteikia platesnių api- 
bendrinimų negu eskperimentinė pedagogika, bet daro dar 
pritaikomųjų išvadų iš ugdymo tikslų, kurių eksperimenti- 
niu būdu patirti negalima. Kaip jau sakyta, iš to, kokia yra 
ugdomoji medžiaga, dar negalima patirti tai, kas privalu 
su šita medžiaga daryti, arba, kitaip tariant, kokiam tikslui 
reikia šita medžiaga panaudoti. Todėl galima eksperimen- 
tinė pedagogika statyti šalia pedagogikos bendrosios teori- 
jos, arba sistemos; galima joje matyti ypatingą induktyvinio 
analitinio metodo pritaikymą pedagoginiams klausimams, 
bet negalima jos laikyti vieninteliu galimu pedagogikos 
mokslu, atstojančiu pedagogikos sistemą, kaip kad kartais 
norėtų pernelyg užsidegę laikinomis tendencijomis peda- 
gogai eksperimentalistai. Savaime suprantama, kad šitas 

priekaištas toli gražu ne visiems pedagogams eksperimen- 
talistams gali būti taikomas. 

. Kad eksperimentinė pedagogika negali atstoti visos pe- 
dagogikos ir ypač jos bendrosios teorijos, arba sistemos, da- 
rosi aišku patyrus, kokiu metodu ji eina savo tyrinėjimuose 
ir prie kokių objektų šitas metodas gali būti pritaikytas. Vi- 
sų pirma yra savaime aišku, kad eksperimentinė pedagogi- 
ka tyrinėja savo objektus induktyviniu, arba analitiniu, 
metodu. Kitaip nebūtų jai prasmės vadintis eksperimenti- 
ne, t. y. empirine pedagogika. Tuo tarpu negalima pasaky- 
ti, kad visi pedagogikos objektai, arba dalykai, kurie gali 
rūpėti pedagogui teoretikui ir praktikui, gali būti tyrinėja- 
mi vien induktyviniu analitiniu metodu. Kaip užsiminta, 
šituo metodu galima tyrinėti ugdomoji medžiaga, bet ne 
ugdomieji tikslai, kurie yra skolinami iš pasaulėžiūros moks- 
lų ir tik paskui taikomi ugdymo klausimams deduktyvi- 
niu, arba sintetiniu, būdu. 

Kaip matome, eksperimentinės pedagogikos klausimas 
paspyrė jau mus pereiti nuo pedagogikos padedamųjų 
mokslų-šaltinių prie jos metodo. Iš to, kas jau pasakyta, yra 
aišku, kad pedagogikos metodas negali būti nei vien tik in- 
duktyvinis analitinis, nei vien tik deduktyvinis sintetinis; 
kad jis negali remtis nei viena tik protine spekuliacija, nei 
vienu tik empiriniu patyrimu. Apskritai iš tos logikos da- 
lies, kuri kalba apie mokslo metodus, yra patiriama, kad 
nėra mokslų, kur būtų taikomas ar vienas tik induktyvinis, 
ar vienas tik deduktyvinis metodas, antra vertus, ar vienas 
tik analitinis, ar vienas tik sintetinis metodas. Mokslas, ku- 
ris remiasi indukcijos sistema, turi būti atbaigtas dedukty- 
viniais išvedžiojimais. Ir atvirkščiai, mokslas, kuris remiasi 
dedukcijos sistema, turi būti dar anksčiau pagrįstas induk- 
tyviniais patyrimais. Kiek kitaip tariant tą pačią mintį, dera 
pasakyti, kad kiekviena analizė turi būti atbaigta sinteze ir kiek- 
viena sintezė turi būti pagrįsta analize. 

Išeina tad, kad kiekvienas mokslas turi savyje indukci- 
jos ir dedukcijos, analizės ir sintezės. Tiesa, viename moks- 
le kiekybiniu atžvilgiu gali turėti persvaros induktyvinis 
analitinis metodas, kitame moksle - deduktyvinis sinteti- 
nis. Todėl pirmasis bus vadinamas induktyviniu analitiniu, 
antrasis - deduktyviniu sintetiniu. Pavyzdžiui, eksperimen- 
tinė pedagogika yra induktyvinis analitinis mokslas, tuo 
tarpu geometrija yra deduktyvinis sintetinis mokslas. Bet 
yra mokslų, kur abu metodu eina mokslo tyrinėjimuose 
maždaug pusiausvyroje, arba yra gretimai taikomu. Tokiu 
mokslu ir yra, be kita ko, bendroji pedagogikos teorija, ar- 
ba sistema. Kodėl taip yra, aiškėja iš pedagogikos mokslo 
prigimties nagrinėjimo. 

Kaip žinome, pedagogika yra normatyvinis mokslas ta 
prasme, kad ji stengiasi susekti ugdomojo veikimo dėsnius 
bei normas. Susekti gi ugdomojo veikimo norma tegalima 
vien pažinus jo medžiagą ir tikslus. Kai yra tyrinėjama ug- 
domoji medžiaga, einama patyrimo ir apibendrinimo ke- 
liu, arba induktyviniu analitiniu metodu. Kai gyvenimo 
tikslai yra taikomi ugdomajam veikimui, einama labiau ati- 
trauktais išvedžiojimais dedukcijos ir sintezės metodu. — 
Taip dalykams stovint, pedagogas teoretikas negali pasi- 
tenkinti nei vienu tik spekuliatyviniu samprotavimu, nei 
vienu tik empiriniu patyrimu. Paskendęs spekuliatyvinia- 
me samprotavime, pedagogas gali nutolti nuo realių ugdy- 
mo reikalų ir atsidurti prieštaringoje padėtyje ugdytinio 
faktino išsivystymo atžvilgiu. Ogi norėdamas pasitenkinti 
empiriniu ugdymo įvykių patyrimu, jis negalės sudaryti ug- 
domajam veikimui normų, t. y. negalės nustatyti, koks pri- 
valo būti normalus ugdomasis veikimas. - Todėl, einant prie 
išvados apie pedagogikos sistemos metodą, galima visai su- 
tikti su Grunwaldu, kai jis sako, kad „grynai deduktyvinė 
pedagogika galėtų lengvai virsti idealistine ir net utopisti- 
ne sistema; ogi grynai induktyvinė pedagogika yra negali- 

ma, nes ne visi ugdymo principai bei taisyklės gali būti iš- 
vesti iš vaiko prigimties. Tad ugdymo moksle indukcija pri- 
valo eiti gretimai su dedukcija. 


4. Pedagogikos mokslo reikšmė 


Dabar tenka iš eilės kalbėti apie pedagogikos mokslo 
reikšmę. Tiesa, apie tai buvo jau šis tas pasakyta, kai reikėjo 
nagrinėti pedagogikos esmę ir tikslą. Tačiau, kadangi šitas 
klausimas dažnai sukelia daug nesusipratimų, tai pravers 
jis kiek smulkiau panagrinėjus. 

Rodos, nesunku būtų tinkamai įvertinti pedagogikos 
reikšmė jau todėl, kad ji moko mus apie naujųjų kartų ug- 
dymą, apie žmonių ruošimą jų gyvenimo tikslams. Tuo tar- 
pu tiek plačiojoje visuomenėje, tiek ir tarp pačių pedagogų 
praktikų pasitaiko nuomonių, kurios apreiškia teorinį ir 
praktinį pedagogikos teorijos niekinimą. Žinomas yra Dies- 
terwego teigimas, kad pedagogikos studijavimas pedago- 
gui yra nereikalingas, nes pedagogu tegalima gimti, kaip 
kad gimstama poetu. Šitokia nuomonė lengvai randa prita- 
rimo pedagogų autodidaktų tarpe, o ypatingai patinka tė- 
vams, kurie prigimtojo gyvenimo eiga pašaukti, arba, tikriau 
pasakius, priversti yra būti pedagogais. Pakanka pasakyti 
vidutinei motinai, kad, norint gerai auklėti vaikus, neužten- 
ka paprastos motiniškos meilės, atsidėjimo ir kitų širdies ypa- 
tybių; kad tame, kas paprastai vadinama motiniškąja meile 
bei pasiaukojimu, yra daug aklo instinkto, kuris ne tik ne- 
auklėja vaikų, bet dažniausiai juos gadina; kad tikrų nuo- 
pelnų teturi vien tokia meilė, kuri nelepina ir nepataikauja, 
bet užgrūdina, drausmina ir pratina prie pareigų bei dory- 
bių, ir kad tokia meilė kaip tik reikalauja suvaldyti nepro- 
tingą ir aklą, instinktyvią tėvų meilę, kadangi iš tikrųjų joje 
yra labai daug egoizmo, praplėsto tik ant vaikų, - ir šitie 
teigimai bus paskelbti gryna teorija, nesutinkančia su rea- 

liu gyvenimu ir nesiskaitančia su tikra tėvų role šeimoje. 
Tuo tarpu šitokiame pasmerkime pasireikštų visiškas ne- 
nusimanymas pedagogijos klausimuose, praktinis neigimas 
pedagogikos mokslo kaip tik iš pusės žmonių, kuriems li- 
kimas yra pavedęs naujų žmonių auklėjimą. 

Josephas de Maistre'as sakė, kad būsimas žmogus auk- 
lėjamas ant motinos kelių. Jei šituo pasakymu de Maistre'as 
kiek ir perdėjo, tai vis dėlto yra teisinga manyti, kad žmo- 
gaus išauklėjimas ir dorinis vertingumas pareina žymia da- 
limi nuo pedagoginių motinos ypatybių. Aišku savaime, 
dar didesnės reikšmės turi visas šeimyninis auklėjimas. Tė- 
vų meilės savo vaikams čia yra beveik visuomet, bet gero 
auklėjimo pasitaiko toli gražu ne taip dažnai. Faktinai net 
pasirodo, kad instinktyvinė tėvų meilė dažniau temdo nu- 
simanymą ir sugebėjimą dirbti auklėjimo darbą, negu juo- 
du patobulina, ir tai todėl, kad, tariant prof. Dėvaud 
žodžiais, yra meilė, kuri žudo, ir yra meilė, galinga ir kan- 
tri, kuri išgano. Ar tėvų meilė dažniau žudo, ar dažniau 
išgano, ypač mūsų laikais ir mūsų krašte, galima dar visai 
teisėtai statytis klausimą, visai neneigiant, žinoma, didelio 
ir svarbaus tėvų pašaukimo. Dažniausiai visa nelaimė glū- 
di net ne blogoje valioje, bet tame nenusimanyme pedago- 
gikos klausimuose, kuris leidžia manyti, kad pedagogas 
inteligentas, jei net jis yra paprastas tėvas arba paprasta mo- 
tina, gali apsieiti be pagrindinių pedagogikos žinių ir ap- 
skritai be pedagoginio susipratimo. Gerai, jei kam 
nepaprastas gabumas leidžia įsigyti šito susipratimo bent 
tam tikrame laipsnyje iš nuosavo patyrimo, kad ir dosniai 
apmokėto ugdytinių sąskaita. Bet galima tikrai pasakyti, kad 
didžiausioji dauguma faktinų pedagogų, neragavusių pe- 
dagogikos mokslo, pasilieka žymiai žemiau savo aukštojo 
pašaukimo ir mažiau nusimano apie savo darbo svarbu- 
mą, kaip kad architektas, statydinąs namus, arba inžinie- 
rius - tiltą. Tuo tarpu pedagogas dirba darbą, svarbesnį už 

mechaninę statybą, nes jis, ugdydamas žmogų, stato rūmus, 
kur turi tilpti buities pilnatvė, ir kur gali tačiau įsiviešpa- 
tauti niekybė, jei šitie rūmai bus blogai pastatyti. 

Po šitų įvedamųjų pastabų man tenka sistemingu būdu 
apžvelgti pedagoginės teorijos reikšmė, kadangi šitas klau- 
simas, kaip pasirodo, turi ypatingos svarbos gyvenimui. 

Tarkime visų pirma, kad pedagogikos mokslas neturi jo- 
kios praktinės reikšmės ugdymo praktikai; vis dėlto ir šito- 
kiu atsitikimu pedagogikos teorija nebūtų nustojusi grynai 
idealinės reikšmės, kaipo mokslas apie tai, kaip apskritai 
yra auklėjamas bei lavinamas žmogus. Žodžiu, jei net pe- 
dagogikos teorija neturėtų praktinės reikšmės gyvenimui, 
ji vis dėlto nenustotų žmogaus dvasiai savo grynai teorinio 
įdomumo, kurio faktinai negalima neigti, žinant, kaip žmo- 
gaus dvasia stengiasi susekti tiesą apie bet kurį pasaulio ar 
žmogaus gyvenimo dalyką. 

Iš kitos pusės, lengva yra sutikti, kad ugdymas yra savo 
rūšies menas, reikalaująs iš savo vykdytojų tam tikro suge- 
bėjimo, patyrimo, įpratimo. Žodžiu tariant, ugdytojas priva- 
lo šiaip ar taip šalia gabumo turėti dar patyrimo, ir aiškus 
dalykas, juo didesnis bus jo patyrimas, juo geresnių vaisių 
galima bus tikėtis iš jo ugdomojo veikimo. Bet ar asmeninis 
jo patyrimas nėra jau tam tikra jo asmens teorija? Tuo tarpu, 
jei jis tenorėtų pasitenkinti vien nuosavu savo patyrimu, vi- 
suomet galima būtų abejoti, ar jo patyrimas yra pakankamai 
turtingas, ar jis yra apsisaugojęs nuo subjektyvaus individu- 
alizmo, ar jis iš tikro eina gera linkme, kuri nenuves jo į pa- 
klydimus. Norėdamas visa tai patikrinti, pedagogas praktikas 
turėtų pasiteirauti apie kitų žmonių patyrimą, palyginti jį su 
savuoju, apsvarstyti, pateisinti šį tą iš savo patyrimo ir šiuo 
tuo pasinaudoti iš svetimo. Bet visa tai jau reikštų, kad toks 
pedagogas vadovaujasi savo praktikoje tam tikra teorija, ku- 
ri gali būti mažiau ar daugiau išvystyta, gali būti labiau indi- 
vidualinė ar labiau visuotinė, bet šiaip ar taip liekanti 

visuomet reikalinga. Ogi iš tikrųjų pedagogikos mokslo teorija 
yra ne kas kita, kaip visos žmonijos patyrimas, sistemingai sułvar- 
kytas, apibendrintas, paaiškintas ir padaugintas moksliškomis iš- 
vadomis. Jei tad pedagogui praktikui svarbu susidaryti šiokia 
tokia teorija iš nuosavo patyrimo, tai jam dar svarbiau yra 
susipažinti su pedagogikos mokslo teorija, kuri remiasi ne- 
palyginti platesniu bei turtingesnių patyrimu. 

Taigi faktinai pasirodo, kad joks pedagogas, net tas, kuris 
neigia pedagogikos teoriją, neapsieina be šiokios ar tokios, 
sąmoningai ar nesąmoningai pasisavintos ar susidarytos, te- 
orijos. Ojei taip, tai paprastas išmintingumas verčia labiau- 
siai pasitikėti teorija, kuri remiasi ilgu istoriniu Žmonijos 
patyrimu ir yra moksliškai sutvarkyta sistema. Tokia teori- 
ja ir yra pedagogikos mokslas. 

Iš patarnavimų, kurių suteikia pedagogika pedagogijai, 
vadinasi, teorija - praktikai, pedagogas gali turėti dauge- 
riopos naudos. Visų pirma, būdama ugdymo srityje moks- 
liškai sutvarkytas Žmonijos patyrimas, pedagogika 
palengvina pedagogui asmeninio patyrimo įsigijimą ir su- 
trumpina tuo pačiu reikiamo pratinimosi laiką. Įgijęs pla- 
tesnio teorinio nusimanymo apie ugdytinio psichologiją, 
ugdymo tikslą, uždavinius, priemones, metodus, pedago- 
gas tikresniu bei tvirtesniu žingsniu eis savo pareigas. Jis 
pajėgs lengviau nusistatyti praktikos keliamuose klausi- 
muose, nes, įgijus sąmoningo sprendimo apie pedagogikos 
dalykus, jam nereikės svyruoti arba daryti labai problema- 
tinių bandymų, kurių išdavos galėtų būti žalingos ugdyti- 
niams. Iš kitos pusės, pedagogikos mokslas paskatina 
pedagoginę pažangą, neleisdamas apsnūsti faktinoje ugdy- 
mo padėtyje. Gilindamas pažiūras į ugdomąjį darbą, jis nuo- 
latos žadina pedagoginę mintį, neleidžia aklai eiti 
pramintais takais, saugoja nuo šablono ir rutinos ir paga- 
liau, statydamas ugdymui naujų idealų ir naujų uždavinių, 
tiesia kelius į geresnę ateitį. Pedagogikos reikšmė ugdymo 

pažangai eina iš to, kad ji, stengdamasi sudaryti ugdymo 
sistemą, moko mus ne tik to, kas yra, bet ir to, kas privalo 
būti. Štai kodėl pedagoginė teorija dažnai aplenkia tikrovę 
ir pateisina savo tikrumą vien ateityje. Sykiu su didesniu 
sąmoningumu, tikrumu, pažangumu pedagogikos teorija 
įneša dar į ugdymo praktiką didesnį tikslingumą ir planin- 
gumą. Aiškindama taisyklingą sąryšį ugdomajame darbe 
tarp priežasties ir išvados, tarp priemonės ir tikslo, peda- 
gogikos teorija skatina pedagogą tikslingai vesti savo dar- 
bą pagal ugdymo tikslus bei uždavinius. Ogi būdama 
moksliškai suorganizuota sistema, ta pati teorija įkvepia pe- 
dagogui daugiau planingumo, be kurio ugdymas negali būti 
išlaikytas deramoje aukštumoje visose savo srityse. 

Visa, kas pasakyta apie pedagogikos reikšmę ugdymo 
praktikai, žinoma, tetinka vien gerai teorijai, nes bloga, ar- 
ba klaidinga, teorija ne tik neatneš nusakytų vaisių, bet dargi 
bus aiškiai kenksminga savo išdavomis ugdymo tikslams. 
Jei kas dėl baimės, kad gali būti klaidingų teorijų, norėtų 
paniekinti teorijos reikalingumą apskritai, tai jis vis dėlto, 
kaip anksčiau įrodinėta, neapsieitų be savos, kad ir labai 
apribotos, teorijos. Tuo tarpu klaidingų teorijų istorija yra 
taip pat pamokanti, kaip ir tiesioginis įrodinėjimas. Klaida, 
sakoma, gadina, tiesa tobulina, bet tiek klaida, tiek ir tiesa 
lygiai gali pamokyti tuos, kurie sugeba pasinaudoti istori- 
jos ir teorijos pamokomis. Žinoma, raginimas pasinaudoti 
paklaidomis savo pasimokymui a contrario’ dar jokia pras- 
me nėra klaidų reikalingumo pateisinimas. 

Taip dalykams stovint su pedagogikos teorija, yra, ro- 
dos, labai keista, kad gali būti ir iš tikro esti gerų auklėtojų 
ir mokytojų, neturinčių jokio teorinio išsilavinimo pedago- 
gikos srityje, tuo tarpu moksliškai pasiruošę pedagogai ne 
kartą pasirodo ugdyme menki auklėtojai ir mokytojai. Įvyks- 
ta tai iš dalies todėl, kad pedagogikos teorija, kad ir turi 
didelės reikšmės pedagogijos reikalams, vis dėlto nėra pati 

viena pakankama ugdomajam menui. Teorija neatstoja ir 
net nesuteikia pedagoginių gabumų arba net įpratimo dirbti 
ugdomąjį darbą. Tiesa, ji padeda įgimtam gabumui tikslin- 
gai išsivystyti, ji palengvina net praktikos įsigijimą, bet, jei 
kas neturi gabumo ar praktikos, teorija jų jam suteikti ne- 
gali. Todėl, jei kas teoriškai ir gerai nusimano apie pedago- 
gikos dalykus, gali būti vis dėlto visai netinkamas 
ugdomajam darbui, neturėdamas įgimtų pedagoginių ga- 
bumų arba praktinio įpratimo eiti pedagogo pareigas. 

Iš kitos pusės, pedagogas praktikas, neturįs teorinio pa- 
siruošimo, gali papildyti šitą savo trūkumą įvairiais būdais. 
Asmeninė intuicija, arba gyvas tiesos nujautimas, ypač di- 
delis pas moteris, gali žymiai atstoti teorijos reikalą. Be to, 
negalima sakyti, kad geras pedagogas praktikas, kad ir spe- 
cialiai neišlavintas pedagogikos srityje, visai nėra pasinau- 
dojęs teorijos nurodymais: jis tik naudojasi savotišku būdu, 
būtent, jos semiasi iš šeimynos, aplinkumos arba visuome- 
nės tradicijų, kuriose visuomet gyvuoja šiokia ar tokia am- 
žiais sudaryta ir praktikoje patikrinta ugdomoji teorija. 
Geras pedagogas praktikas, susipažinęs sistemingai su pe- 
dagogikos mokslu, dar pagerėtų ir įsigytų to sąmoningu- 
mo, tikslingumo, planingumo, kurių jis be pedagogikos 
mokslo pagalbos pakankamame laipsnyje turėti negali. Jei 
dar atsižvelgsime į tai, kad profesiniam sugebėjimui įsigyti 
dažniausiai turi daugiau svarbos sumanus, jungiąs teori- 
nes studijas su pratybomis, darbas negu įgimtas gabumas, 
tai turėsime pripažinti, kad daugiau gerų pedagogų išsi- 
dirba teoriniu ir praktiniu darbu, kaip kad gimsta ypatin- 
gais gabumais apdovanotų iš prigimties. Ogi tiems, kas 
nepatenka į laimingą pastarųjų, t. y. gimusių pedagogais, 
skaičių, pasiekti pakankamų pedagoginių kokybių be pe- 
dagoginių studijų pagalbos tiesiog negalima. 

Žinoma, pats ugdymas visuomet lieka visų pirma tam 
tikras menas, kuris reikalauja sugebėjimo pritaikyti tinka- 

mas priemones tam tikram tikslui; bet šitas sugebėjimas kaip 
tik didėja, kai su juo jungiamas žinojimas, kaip ir kam tai 
privalu daryti. Tai tiek pat tinka pasakyti apie ugdomąjį 
meną, kaip apie kitus dailiuosius arba nedailiuosius me- 
nus, pavyzdžiui, apie muziką, retoriką, medicinos praktiką 
ir t. t. Visur be teorijos galima pasiekti mažesnio ar dides- 
nio sugebėjimo laipsnio, bet tikrai išsitobulinti be teorinių 
studijų negalima. Štai kodėl Dėrpfeldas yra išsitaręs, kad 
gera teorija yra praktiškiausias dalykas, prie ko visai teisin- 
gai Grunwaldas pridėjo, kad tai dar nereiškia, jog geriau- 
sias teoretikas tuo pačiu yra geriausias praktikas. 

Kriegas daro šitokią išvadą apie pedagoginės teorijos ir 
praktikos santykiavimą: „Patyrimu teorija tampa menu, o 
pedagogas teoretikas — menininku. Praktinis darbas be 
mokslo tampa amatu, tuo tarpu teorija be praktinio patyri- 
mo pasilieka kyboti ore kaipo tuščia spekuliacija.“ Compa- 
yrė teisingai pasitiki ugdomajame darbe įkvėpimu, bet 
sykiu prideda, kad ugdyme dar brangesnis yra įkvėpimas, 
išaiškintas ir sutvarkytas mokslo priemonėmis. - Galutinai 
sprendžiant kalbamąjį dalyką, reik pasakyti, kad akivaiz- 
doje to dualizmo, kurį sudaro teorija ir praktika ugdymo 
mene, kaip ir kituose menuose, tikras nusistatymas bus ne 
vienašališkas pakrypimas į teoriją ar į praktiką, bet teorinis 
ir praktinis jųdviejų suderinimas. Todėl visi, kas teoriniu 
ar praktiniu būdu neigia pedagogikos mokslo reikšmę ug- 
dymo menui, padaro pastarajam aiškios skriaudos. Todėl 
irgi pedagogas praktikas, neigiąs pedagogikos teorijos reikš- 
mę pedagogijos praktikai, yra pats sau priešas ir kenkia ši- 
tuo savo nusistatymu darbui, kuriam nori tarnauti. 

Matėme, kad pats ugdymas visuomet lieka tam tikras 
menas, kuris reikalauja sugebėjimo pritaikyti priemones tam 

tikram tikslui; bet šitas sugebėjimas kaip tik didėja, kai su 
juo jungiamas žinojimas, arba sąmoningas nusimanymas, 
kaip ir kam tai privalu daryti. Tai lygiai tinka pasakyti apie 
ugdomąjį meną, kaip ir apie kitus tiek dailiuosius, tiek ne- 
dailiuosius menus, pavyzdžiui, muziką, retoriką, gydymą, 
valdymą ir t. t. Visur be teorijos galima pasiekti mažesnio 
ar didesnio sugebėjimo laipsnio, bet tikrai išsitobulinti ne- 
galima be teorinių studijų pagalbos. 

Jei dabar žiūrėsime, kas iš ugdytojų negali likti be teori- 
nio pasiruošimo, tai turėsime konstatuoti, kad čion priklau- 
so visos trys pagrindinės pedagogų kategorijos: tėvai, 
mokytojai ir kunigai. Svarbiausias tėvų uždavinys yra glo- 
bojimas, mokytojų — protinis lavinimas, kunigų - dvasinis 
auklėjimas. Tėvai deda ugdomąjį pagrindą, mokytojai išve- 
da ugdomąsias sienas, kunigai uždeda ugdomąją viršūnę. 
Juo darbas eina vis aukštyn, jis tampa vis labiau komplikuo- 
tas ir sunkus. Mokytojų darbas sunkesnis už tėvų darbą, ku- 
nigų darbas sunkesnis už mokytojų darbą. Savaime 
suprantama, kad juo darbas yra sunkesnis, juo didesnio te- 
orinio ir praktinio pasiruošimo jis reikalauja. Kunigas, kaipo 
mokomosios Bažnyčios atstovas, privalo turėti ne tik rimtas 
mokytojo kvalifikacijas, bet ir tas apaštališkas kvalifikacijas, 
kurios yra reikalingos krikščioniškųjų sielų formavimui ir 
kurios savo žmogiškąja puse remiasi į pedagoginį pasiruoši- 
mą. Pedagoginis nusimanymas ir sugebėjimas daug kartų 
padidina kunigiškojo pašaukimo pasisekimo šansus. 


5. Pedagogikos suskirstymas 


Iš eilės turime susidomėti klausimu apie pedagogikos 
sistemos suskirstymą. Kai buvo kalbama apie tai, kad pe- 
dagogika yra praktinis mokslas, sykiu buvo nurodyta, kad 
netikslu yra skirstyti praktinis mokslas į teorinę ir praktinę 
dalį. Tuomet taip pat pasirodė, kad tai, ką kai kurie peda- 


188 


gogai vadina teorine ir praktine pedagogikos dalimi, yra iš 
tikrųjų ne kas kita, kaip bendroji ir specialioji pedagoginės 
sistemos dalys, iš kurių pirmoji yra tolimesnė, antroji - ar- 
timesnė pedagoginei praktikai. Užtat išvengti pedagogikos 
suskirstymo į bendrąją ir specialiąją dalis iš tikro, pasirodo, 
negalima. Taigi, kaip pedagogikos sistema susiskirsto savo 
objektais į šitas dvi dalis? 

Aišku savaime, kad į bendrąją pedagogikos dalį turi pa- 
tekti visi dalykai, kurie negali įeiti į specialiąją jos dalį ir 
kurie sykiu tuzi bendros reikšmės visiems pastarosios sky- 
riams. Iš čia matyti, kad bendrosios dalies turinys pareina 
jau nuo to, kaip yra suskirstoma specialioji, arba net pa- 
grindinė pedagogikos dalis. Visų pirma dera tad išspręsti 
klausimas, koks yra pagrindinis pedagogikos skirstymo 
principas. 

Skirstant kokį nors mokslą dalimis, tenka atsižvelgti į jo 
objekto ypatybes. Pedagogikos mokslo objektas yra žmo- 
gaus ugdymas tikslu paruošti jį gyvenimui. Ruošiant žmo- 
gų gyvenimui, reikia, aiškus dalykas, skaitytis su visais 
stambiais gyvenimo uždaviniais, kurių yra tiek, kiek yra 
pagrindinių gyvenimo sričių. Sykiu yra aišku, kad nesu- 
brendęs žmogus turi būti ruošiamas visiems gyvenimo už- 
daviniams, arba visoms gyvenimo sritims. Todėl ugdymui 
gali būti tiek pat uždavinių, kiek turi jų pats gyvenimas. 
Žinoma, žmogaus gyvenimas gali turėti labai daug įvairių 
įvairiausių uždavinių pagal įvairius specialius gyvenimo 
reikalus. Neabejotina, kad mums čia tegali rūpėti vien stam- 
biausieji žmogaus gyvenimo uždaviniai, atitinką pagrindi- 
nes gyvenimo sritis. 

Iš gyvenimo filosofijos yra žinoma, kad žmogaus gyve- 
nime yra trys pagrindinės sritys: fizinė prigimtis, kultūra ir 
religija, kurios kyla iš apačios į viršų taip, kad kiekviena 
aukštesnė sritis, įgaudama naujų pradų, sykiu apima visas 
žemesnes sritis. Pagal šitas tris gyvenimo sritis ir pats ug- 

dymas gali būti suskirstytas į tris pagrindines dalis; gauna- 
me tokiu būdu ugdymą I) fizinės prigimties reikalams, 
2) kultūros reikalams ir 3) religijos reikalams. Kitaip tariant, 
visą ugdymo plotą išsemia fizinis mankštymas, kultūrinis 
lavinimas ir religinis auklėjimas. Pirmasis yra ugdymui ma- 
terialinis pagrindas, antrasis - žmogiškasis stuomuo, tre- 
čiasis - dieviškoji viršūnė. 

Kai vietoje gyvenimo ugdymui imama tikslu viena tik 
kultūra, kaip kad tai daro Gessenas, pats ugdymas visai ne- 
teisėtai yra apkarpomas, nes tuomet jis yra matuojamas vie- 
nu kultūros plotu ir skirstomas pagal kultūros uždavinius. 
Tuomet būtent, iš vienos pusės, nelieka vietos fiziniam 
mankštymui, o iš antros pusės, religija yra įglaudžiama į 
kultūros ribas. „Kiek yra kultūrinių vertybių, - sako Gesse- 
nas, - tiek yra lavinimo rūšių. Todėl mes kalbame apie do- 
rinį, mokslinį, arba teorinį, meninį, juridinį ir religinį 
lavinimą... Iš kitos pusės, esame pripratę kalbėti apie fizinį 
ir tautinį lavinimą, kurių dviejų mūsų kultūros kataloge ne- 
atitinka jokios kultūrinės vertybės. Todėl toliau mes turėsi- 
me taip pat įrodyti, kad fizinio ir tautinio lavinimo, kaipo 
atskirų lavinimo rūšių šalia dorinio, mokslinio ir estetinio 
lavinimo, nėra ir būti negali“ (p. 33). Susiaurinus ugdymo 
objektą kultūros plotu, Gessenui tenka, kaip matome, neig- 
ti fizinį mankštymą, kuris iš tikrųjų yra mūsų laikais nuolat 
patiriamas faktas. Iš kitos pusės, nėra taip pat reikalo neigti 
tautinio auklėjimo, kuriam auklėjamąja vertybe eina gerai 
suprastas patriotizmas, negalįs atsirasti ir įsigalėti kultū- 
ringoje visuomenėje be tam tikro ugdomojo darbo, tikslin- 
gai taikomo naujųjų kartų gyvenimui. Sykiu religija, įglausta 
į kultūros ribas, įgauna visas antropomorfizmo žymes, nes 
tokiu atveju ji yra atpalaiduojama nuo antgamtinio dieviš- 
kojo prado, kuris kultūros ribose iš tikrųjų tilpti negali. — 
Dėl šitų jau priežasčių bus daug tiksliau suskirstyti visą gy- 
venimo plotą į tris sritis: prigimtį, kultūrą ir religiją, ir sy- 

kiu pagal šitas sritis suskirstyti ugdymą į fizinį mankšty- 
mą, kultūrinį lavinimą ir religinį auklėjimą. 

Žinoma, nesunku pastebėti, kad kultūrinis lavinimas, ar- 
ba kultūrinimas, yra dar per daug sudėtingas dalykas, kad 
jo nereiktų skirstyti savo ruožtu į smulkesnius uždavinius; 
o fizinis mankštymas ir religinis auklėjimas gali pasilikti 
toliau nebeskirstomu į atskiras šakas, arba disciplinas. Pa- 
sirodo, kad kultūrinis lavinimas gali būti skirstomas antri- 
niu būdu pagal teorinę, praktinę ir estetinę kultūrinio 
gyvenimo arba veikimo sritis. Teorinėje kultūrinio lavini- 
mo srityje lavinamas žmogaus protas, praktinėje - auklėja- 
ma žmogaus valia, estetinėje - lavinami grožiniai žmogaus 
nusiteikimai ir sugebėjimai. Pirmasis kultūrinio lavinimo 
uždavinys dera pavadinti intelektualiniu lavinimu arba 
protinimu, antrasis - doriniu auklėjimu arba dorinimu, ir 
trečiasis — estetiniu lavinimu arba estetinimu. 

Tokiu būdu visam ugdymui gauname penkis, tiesa, ne- 
lygiareikšmius uždavinius: fizinį mankštymą, protinimą, 
dorinimą, estetinimą ir religinimą. Kiekvieno iš šitų pagrin- 
dinių uždavinių ribose rasime apsčiai mažiau ar daugiau 
specialių uždavinių; vis dėlto galima jau pagal šituos pa- 
grindinius ugdymo uždavinius suskirstyti į pagrindinius 
skyrius ir pati pedagogikos sistema, arba, tikriau sakant, 
specialioji jos dalis. Šitais penkiais pedagogikos specialio- 
sios dalies skyriais ir bus: 1) fizinio mankštymo mokslas, 
2) protinimo mokslas, arba didaktika, 3) dorinimo moks- 
las, arba dorinė pedagogika, 4) estetinimo mokslas, arba es- 
tetinė pedagogika ir 5) religinimo mokslas, arba religinė 
pedagogika. 

Taip suskirsčius specialiąją ir sykiu pagrindinę pedago- 
gikos sistemos dalį, negalima jokiame atskirame jos sky- 
riuje kalbėti apie tokius bendrus dalykus, kaip antai: kas 
yra ugdytinis kaipo ugdymo objektas; kas yra ugdytojas; 
kas yra ugdymo tikslas ir uždaviniai, ir t. t. Pasirodo, kad 

visi šitie dalykai, turį lygios reikšmės visiems specialiosios 
dalies skyriams, privalo būti išskirti į atskirą bendrąją, arba 
įvedamąją, dalį. Tiksliau tariant, į šitą dalį sueis šitokie skir- 
sniai: 1) ugdymo esmė ir savybės, 2) ugdymo tikslai, verty- 
bės, uždaviniai ir pareigos, 3) ugdymo objektas, arba 
ugdytinis, 4) ugdymo veiksniai ir veikėjai, 5) ugdymo lytys 
ir 6) ugdymo pagrindiniai principai. 

BENDROJI PEDAGOGIKOS DALIS 


1. Ugdymo esmė ir savybės 


Einant į bendrąją pedagogikos sistemos dalį, tenka pra- 
dėti nuo tikslesnio išnagrinėjimo ugdymo sąvokos ir ben- 
driausių šito ugdymo savybių. 

Naujai užgimęs žmogus ne iš karto tinka savo gyveni- 
mo tikslams tarnauti. Tarp jo gimimo ir pilno jo paruošimo 
bei pasiruošimo gyvenimo uždaviniams praeina nemažas 
augimo — brendimo tarpas, kuris gali būti trumpesnis ar 
ilgesnis pagal tai, kokių padėlių, arba polinkių bei dovanų, 
yrajo prigimtyje įdiegta; kokiose aplinkybėse jis auga — bręs- 
ta ir kokiems uždaviniams likimas jį skiria. Yra pastebėta, 
kad juo aukštesnės rūšies yra būtybė, juo ilgesnis yra jos 
brendimo laikotarpis. Be to, juo ilgesnis yra brendimo tar- 
pas, juo daugiau pagalbos iš šalies reikalauja naujoji karta. 
Pagaliau žmonių gyvenime nesunku yra pastebėti, kad juo 
aukštesnis yra kultūrinis Žmonių stovis, juo ilgiau trunka 
naujųjų kartų ruošimasis kultūriniams visuomenės užda- 
viniams. 

Visai tad prigimta, kad sulig tuo, kaip augimo - brendi- 
mo laikotarpis ilgėja, kaip bręstanti karta vis labiau pasi- 
genda svetimos pagalbos ir kaip tampa vis sudėtingesni 
gyvenimo uždaviniai, suaugusios kartos pagalba, teikiama 
nesuaugusiajai, taip pat didėja ir sykiu iš instinktyvinės virs- 
ta vis labiau sąmoninga bei tikslinga. Taigi besikeičiančių 
kartų santykiavime yra suaugusios kartos veikimo nesu- 
augusiajai tikslu paruošti pastarąją jos gyvenimo uždavi- 

niams. Šitas veikimas ir sudaro esmę to, ką vadiname ug- 
dymo vardu. 

Atsižvelgiant į tai, kas pasakyta anksčiau ir dabar, gali- 
ma tiksliai aptarti ugdymas šitokiu būdu: „ugdymas yra sq- 
moningas ir tikslingas suaugusios kartos veikimas nesuaugusiajai 
tikslu vesti ją į fizinį bei dvasinį subrendimą, reikalingą jos gyve- 
nimo tikslams siekti“. Pateiktoje ugdomojo veikimo aptarty- 
je nesunku yra įžvelgti visas keturias ugdomojo veikimo 
priežastis. Suaugusioji karta yra vykdomoji priežastis (cau- 
sa efficiens). Tebeauganti karta yra materialinė priežastis (cau- 
sa materialis). Subrendimas arba jį apreiškią nusiteikimai yra 
formalinė priežastis (causa formalis). Gyvenimo uždavinių 
atsiekimas yra pagaliau siekiamoji priežastis (causa finalis). 
Šalia šitų keturių realinių priežasčių galima dar nurodyti 
viena sudėtinga idealinė priežastis, paprastai vadinama eg- 
zempliarine priežastimi (causa exemplaris). Tai iš tikrųjų yra 
tasai idealas, kuris vadovauja idealiniu būdu veikimui, šiuo 
atveju - ugdymui. Ir štai ugdytojui egzempliarine priežas- 
timi yra tasai idealas, kurį jis susidaro apie pilnutiniu būdu 
ir harmoningoje pusiausvyroje išauklėtą bei išlavintą žmo- 
gų. Kitaip tariant, tasai supratimas, kurį ugdytojai turi apie 
žmogaus idealą, šiaip ar taip atsiliepia į ugdomojo veikimo 
linkmę, kaip kad kuriamasis idealas atsiliepia į dailininko 
kūrybą. 

Analizuojant pateiktąją ugdomojo veikimo aptartį sub- 
jekto ir objekto atžvilgiu, tenka pastebėti keletas pagrindi- 
nių momentų. Ugdomojo veikimo subjektu yra suaugusi 
karta, objektu — nesuaugusioji; kalbant vienaskaita, dera pa- 
sakyti, kad ugdymo subjektu yra ugdytojas, ugdymo ob- 
jektu -ugdytinis. Iš ugdytinio pusės gali būti konstatuojama 
pagalbos reikalingumas pasiruošimui gyvenimo tikslams, 
tuo tarpu iš ugdytojo pusės atitinkamai konstatuojama są- 
moningas bei tikslingas veikimas, taikomas šitam reikalui 
patenkinti. Tokiu būdu ugdomasis veikimas suponuoja, ar- 

ba prileidžia: 1) kad suaugusios kartos pagalba nesuaugu- 
siajai yra faktinai reikalinga, 2) kad jinai yra realiai galima 
ir 3) kad jinai turi būti suteikiama sąmoningai bei tikslin- 
gai. Apie kiekvieną iš šitų trijų momentų teks plačiau pa- 
kalbėti, paliekant klausimus apie ugdytinį ir ugdytoją 
tolimesniam laikui. 

Visiems yra aišku, kad vaikas, paliktas pats sau, negalė- 
tų savarankiškai verstis savo gyvenime ir elgtis taip, kaip 
to reikalauja žmogaus gyvenimo tikslai. Šitas negalėjimas 
apsireiškia kuo mažiausiai trejopu atžvilgiu: fiziniu, proti- 
niu ir doriniu. Fizinė vaiko negalė yra aiškiausia pirmuti- 
niame jo gyvenimo laikotarpyje: jis privalu penėti, rėdyti, 
tvarkyti, žodžiu tariant, globoti tikra šito žodžio prasme. 
Net kiek paaugęs jis negali misti savo darbu, nes fizinio 
augimo - brendimo metu jo energija negali būti plačiai pa- 
naudojama uždarbiavimo reikalams. Tik laikotarpyje maž- 
daug tarp 18 ir 20 metų žmogus paprastai prieina 
pakankamo fizinio subrendimo. 

Protinė negalė aiškiai apsireiškia žmogaus vaikystėje: 
vaikas sąmoningai nenusivokia savo padėtyje. Iš pradžios 
jis net nesugeba tinkamai pavartoti kalbos priemonių, kad 
galėtų susitarti su savo artimaisiais. Kiek paūgėjęs vaikas 
turi pradėti nuosekliai lavintis protiniu atžvilgiu, kad jau- 
natvės amžiuje galėtų pagaliau įgauti žinių, reikalingų pa- 
rinktajai profesijai, atitinkančiai visuomeninę padėtį ir 
kultūrinį laipsnį. Ir protiniu atžvilgiu priaugąs Žmogus ga- 
lutinai išsivaduoja nuo pirmykštės savo negalės vien laiko- 
tarpyje nuo 18 iki 20 metų. 

Dorinė žmogaus negalė nėra taip aiški pirmajame žmo- 
gaus gyvenimo laikotarpyje. Tačiau akylai susidomėjus ši- 
tuo klausimu, pastebima, kad vaikas, paliktas pats sau 
gyvenimo sūkuryje, pasirodo esąs tikras nesutvarkytų geis- 
mų ir aklų instinktų mišinys. Kitaip iš tikrųjų negali būti su 
jauna būtybe, kuri negali vadovautis protingais motyvais 

jau todėl, kad nėra dar subrendusi protiniu atžvilgiu. Yra 
tad gyvo reikalo papildyti protingo bei laisvo nusistatymo 
stoką ugdytinyje tam tikra išviršinę įtaiga, kuri pratintų vai- 
ką vadovautis protingais motyvais, stiprintų valią, žodžiu 
tariant, lavintų jame tam tikrus įpročius, kurie įgalintų at- 
sispirti neprotingoms užgaidoms ir neigiamiems polin- 
kiams. 

Suprantama savaime, kad šitokis ugdomasis veikimas 
negalės apsieiti be tam tikros moralinės prievartos. Tuo tar- 
pu šitos prievartos reikalingumas ir tikslingumas yra ne kar- 
tą principialiai ginčijamas. Būta net pedagogų teoretikų, 
kurie principialiai neigė prievartos teisėtumą ugdomajame 
veikime ir vien tereikalavo sudaryti ugdymui sąlygas, rei- 
kalingas naujai kartai, kad ji galėtų gyventi, augti ir išsi- 
vystyti (visai laisvai) pagal paprastą jos gyvenimo eigą. Tai, 
ką šita prasme buvo skelbę, pavyzdžiui, Rousseau arba Tols- 
tojus tik teorijoje, praktikoje yra nesąmoningai taikoma tų 
nesuskaitomų tėvų, kurie nesirūpina sąmoningu bei tiks- 
lingu savo vaikų auklėjimu ir leidžia jiems eiti ten, kur ne- 
ša juos instinktų, užgaidų, neprotingų polinkių bei įpročių 
bangos. Tuo tarpu dideliu nesusipratimu yra manyti, kad 
palaidai auklėjami vaikai yra iš tikrųjų laisvesni už tuos, 
kurie yra sąmoningai bei tikslingai ugdomi ir yra verčiami 
eiti griežtai nustatyta augimo - brendimo vaga. Ar vaikui 
yra taikoma tam tikra moralinė ugdomojo veikimo prievar- 
ta, ar jis yra paliekamas laisvai irtis per instinktų, užgaidų, 
polinkių ir įpročių jūrą, nei vienu, nei antru atvėju negali- 
ma pasakyti, kad jis visai laisvai bei sąmoningai apsispren- 
džia savo augimo - brendimo vyksme. Skirtumas tėra vien 
tas, kad pirmuoju atveju vaiko gyvenimas ir elgimasis yra 
palenkiamas svetimai labiau patyrusiai ir labiau apšviestai 
valiai, tuo tarpu kad antruoju atvėju šitas gyvenimas ir el- 
gimasis tampa žaislu atsitiktinių gyvenimo veiksnių įtako- 
je. Todėl pirmuoju atveju išdavoje gali susidaryti protingų 

įpročių, kurie palengvina laisvą bei sąmoningą apsispren- 
dimą, tuo tarpu antruoju atveju laisvas bei sąmoningas ap- 
sisprendimas tampa nepalyginti sunkesnis, kadangi 
atsitiktiniai gyvenimo įpročiai retai kada pasirodo protingi 
ir retai kada sudaro palankias sąlygas laisvam apsisprendi- 
mui. Žinoma, ir ugdomasis veikimas gali užmušti ugdytiny- 
je laisvą iniciatyvą, veiklumą, sąmoningumą ir paslankumą 
į protingą apsisprendimą, tačiau šitas faktas jokiu būdu ne- 
įrodo, kad atsitiktinė gyvenimo įtaka yra geresnė už sąmo- 
ningą bei tikslingą ugdomąjį veikimą. Svarbu tik kad tarp 
ugdytinio ir ugdytojo proto ir valios reiškimosi būtų nusta- 
tytas tinkamas, būtent, atvirkščias tam tikra prasme, santy- 
kiavimas. Juo mažiau ugdytinis pasižymi proto ir laisvos 
valios apraiškomis, juo didesnė turi būti ugdytojo proto ir 
valios įtaiga. Ir atvirkščiai, ugdytiniui bręstant, ugdytojo 
proto ir valios įtaiga turi atitinkamai mažėti, kad subren- 
dęs ugdytinis galėtų sąmoningai bei laisvai apsispręsti bet 
kuriame gyvenimo bei veikimo dalyke. Ugdomoji prievar- 
ta, žinoma, nėra pateisinama, jei ji yra didesnė, negu tai ga- 
li pateisinti ugdytinio subrendimo laipsnis. Tinkamai 
atsižvelgus į visas šitas pastabas, sunku yra abejoti, kad są- 
moningas bei tikslingas ugdomasis veikimas iš tikro yra rei- 
kalingas sykiu net su ta moraline prievarta, kurios 
minimumas ugdyme niekuomet nėra išvengiamas. 


a. Ugdymo galimumas 

Kai yra nustatyta, kad ugdymas yra būtinai reikalingas, 
nesunku jau įsitikrinti, kad jis yra iš tikro ir galimas. Žmo- 
gaus gyvenime nebūtų net labai primityvaus tikslingumo, 
jei tai, kas jame yra būtinai reikalinga, būtų sykiu faktinai 
negalima. Ir iš tikro net paviršutinis žvilgsnis į pedagogijos 
istoriją arba net į dabartinių kultūringų tautų praktiką ga- 
lėtų mums suteikti nemaža pavyzdžių, kaip toli gali siekti 
ugdomoji veikmė augančiai kartai. Bet, jei ugdymo galimu- 

mas nėra abejotinas dalykas, tai dar nereiškia, kad lygiai 
aiškus yra galimumo ribų klausimas. Tiesa, aiškus yra taip 
pat dalykas, kad ugdymo galimybės yra apskritai apribo- 
tos. Jei ugdymas daug ką gali pasiekti ir net gali pasiekti 
daug daugiau, negu paprastai manoma, tai, iš antros pu- 
sės, jis neįstengia pasiekti visa, kas galima būtų pageidauti. 
Jei, iš vienos pusės, ugdymas yra kuriamasis veikimas, 
tai vis dėlto šita kūryba labai priklauso nuo įvairių įvai- 
riausių išvidinių ir išviršinių sąlygų, kurių yra ugdytojo ir 
ugdytinio prigimtyje, gyvenime, aplinkybėse apskritai. Tiek 
romanų educatio, tiek ir germanų Erziehung reiškia išvesdi- 
nimą aikštėn to, kas glūdi žmogaus prigimtyje kaipo jos ne- 
išvystytos potencijos arba pajėgos. Ugdymu negalima 
sukurti naujų gabumų, negalima įdiegti į ugdytinio prigimtį 
naujų padėlių, naujų galimybių, kurių jis neturi iš prigim- 
ties. Ugdymu tik galima, iš vienos pusės, išvystyti tai, kas 
gero yra Žmogaus prigimtyje, jo žmogiškosiose galiose ap- 
skritai, paveldėtuose polinkiuose bei gabumuose, o iš ant- 
ros pusės, užstelbti ir nugalėti tai, kas šitoje faktinoje 
prigimtyje yra negera ir kas gali pereiti iš negeistino polin- 
kio į blogą įprotį. Panašiai ir žodis „ugdymas“ reiškia ne 
tiek kūrybą, kiek išvesdinimą to, kas gali pereiti iš potenci- 
jos, arba galimybės, į akto, arba veiksmo, stovį. Ugdyti, kaip 
jau buvo pažymėta, yra daryti visa, kad ugdytinis augtų 
tiek fiziniu, tiek ir dvasiniu atžvilgiu. Ugdytinis nėra ku- 
riamas su visais savo sugebėjimais ir dovanomis, bet yra 
padedamas taip, kad galėtų lengviausiu ir tikslingiausiu bū- 
du subręsti ir pražydėti tomis galimybėmis, kurių jis yra 
įgavęs iš prigimties savo kūnui ir sielai. 
inoma, jei kūrybos žodis yra suprantamas plačiai kul- 
tūrine prasme, tai jis gali būti taikomas ir ugdomajam vei- 
kimui, Maža to, tam tikru atžvilgiu ugdymas yra aukštesnės 
rūšies kūryba, būtent ta prasme, kad jos kuriamuoju objek- 
tu yra ne koks nors negyvas daiktas, bet tik pats žmogus, 

su savo neišmatuojamomis galimybėmis ir neapribotu to- 
bulinimosi plotu. Kaip sakyta, tasai idealas, kurį ugdytojas 
susidaro apie normalų žmogaus tipą, kaip tik yra egzem- 
pliarinė priežastis, pagal kurią yra realizuojama ugdomoji 
kūryba. Bet ir imamas kaipo kūryba, ugdomasis veikimas 
yra taip pat apribotas, kaip ir kiekviena kita žmogiškoji kū- 
ryba, išviršinėmis ir išvidinėmis aplinkybėmis, pavyzdžiui, 
netobulais kūrėjo gabumais arba materialinėmis kuriamo- 
sios medžiagos ypatybėmis. 

Panašiai ir ugdomajam veikimui yra išvidinių ir išvirši- 
nių ribų. Išvidines ribas stato visų pirma pati ugdytinio pri- 
gimtis, kuri gali būti mažiau ar daugiau apdovanota, mažiau 
ar daugiau iškraipyta, mažiau ar daugiau normali. Gabu- 
mai kartais gali būti tiek maži, kad su apytikriu teisingumu 
galima kalbėti apie jų stoką; o jei prie to prisideda dar ko- 
kių nors fizinių arba psichinių trūkumų, ugdymo galimy- 
bės gali būti visai menkos. Tarp kitko ugdymą apsunkina 
ir tuo pačiu sumažina jo galimumo ribas visokių rūšių pa- 
veldėtieji neigiamieji polinkiai, kurie, esant palankioms ap- 
linkybėms, turi pastovios tendencijos pereiti iš galimybės į 
veiksmo stovį. Tačiau tokie polinkiai neapsprendžia dar bū- 
tinu būdu ugdytinio likimo ir gali būti ugdymo priemonė- 
mis užstelbti ir pakeisti gerais įpročiais. Įgimti polinkiai 
mažina lengvą laisvą ugdytinio apsisprendimą dorinėmis 
normomis ir protingais motyvais; todėl sykiu įgauna dides- 
nio aktualumo ugdymo uždavinys paruošti šitą ugdytinį 
laisvam apsisprendimui ir šitą apsisprendimą jam paleng- 
vinti. 

Prie aplinkybių, kurios apriboja, taip sakant, iš vidaus 
ugdymo galimybes, priklauso dar apribotas augimo - bren- 
dimo laikotarpis. Negalima juk ugdymo laikas pagal savo 
nuožiūrą ilginti. Normaliai ugdymas teprivalo trukti tik tiek, 
kiek trunka minimalinio fizinio ir dvasinio brendimo lai- 
kotarpis. O jei šitas laikotarpis yra apribotas, tai ir paties 

ugdymo galimybės tuo pačiu yra apribotos. Yra sykiu pa- 
tyrimo faktas, kad juo arčiau prieina subrendimo metas, juo 
sunkiau žmogus yra palenkiamas ugdymui, nes sulig su- 
brendimo metu ugdymas turi tendencijos pereiti į ugdy- 
mąsi. 

Išviršinės ugdymo galimybių ribos turi ne tiek princi- 
pialios, kiek faktinos reikšmės. Yra tai šeimyninio gyveni- 
mo aplinkybės, visuomeninė aplinkuma, materialinės 
gyvenimo sąlygos ir šiaip jau kultūringumo laipsnis, ku- 
riame tenka augti ugdytiniui. Ugdymo galimybės tarp kit- 
ko mažėja sulig tuo, kaip 1) blogėja šeimos sugyvenimas, 
2) auga materialinis skurdas, 3) menkėja aplinkumos dora, 
4) žemyn smunka bendras kultūringumo laipsnis, 5) silpnėja 
religingumas. Šiuomi, žinoma, dar neišsemiamos visos iš- 
viršinės ribos ugdymo galimybėms. Čia teminimos vien 
svarbiausiosios bei ryškiausiosios. 

Taigi ugdymas iš pusės nesuaugusios kartos yra reika- 
lingas, ogi iš pusės suaugusios kartos yra galimas. Kaipo 
galimas, jis pajėgia atitikti savo tikslą, būtent, vesti naują 
kartą į fizinį bei dvasinį subrendimą. Tačiau kad ir daug 
ugdymas įstengia padaryti šitam tikslui, vis dėlto jis turi, 
kaip matėme, išvidinių ir išviršinių ribų, kurių nepajėgia 
peržengti prigimtosiomis savo priemonėmis. 

Bet maža yra pasakyti, kad nesuaugusiai kartai ugdy- 
mas yra reikalingas: ji jo tiesiog reikalauja. Pakanka pama- 
tyti mažas kūdikis, kuris visomis savo menkomis jėgomis 
instinktyviai traukiasi prie savo motinos, arba vikrus vai- 
kas, kuris pamėgdžiojimais suaugusių žmonių stengiasi 
jiems prilygti, arba net pribręstąs jaunimas, kuris su pasiil- 
gimu dairosi aplink save, ieškodamas pagalbos bei paguo- 
dos sprendžiant sunkias gyvenimo problemas, - pakanka 
pastebėti visa tai, kad įsitikrintume, jog ugdomasis veiki- 
mas nesuaugusiai kartai ne tik yra reikalingas, bet ir jos rei- 
kalaujamas instinktyviu jaunos būtybės balsu. Ir šitas 

jaunosios kartos reikalavimas, reikia pripažinti, nėra nepa- 
grįstas dalykas: jis atitinka jos prigimtąją teisę būti ugdo- 
mai, t. y. būti ruošiamai gyvenimo uždaviniams iš pusės 
tų, kurie yra jau tam mažiau ar daugiau pasiruošę. O ka- 
dangi nėra teisės be atitinkamos pareigos, tai sykiu reikia 
pripažinti, kad suaugusioji karta turi prigimtosios pareigos 
ugdyti nesuaugusiąją. 


b. Ugdomoji teisė ir valdžia 

Kai kalbama apie ugdymo teises, turima dar galvoje klau- 
simas, kam priklauso teisė turėti ugdomosios veikmės bręs- 
tančiai kartai. Yra tai klausimas, kaip dera suskirstyti ir 
laiduoti ugdomosios funkcijos, arba pareigos, tarp įvairių 
ugdymo vykdytojų, kuriais faktinai yra tėvai, visuomenė ir 
Bažnyčia. Pasirodo, kad ugdymo vykdytojai turi sykiu ir 
ugdomosios pareigos, ir ugdomosios teisės. Nuo pareigos 
ugdyti priklausomus ugdytinius niekas negali atsipalaiduo- 
ti, gavęs šitą pareigą prigimtąja dalykų eiga. Pavyzdžiui, 
tėvai negali atsipalaiduoti nuo ugdomosios pareigos dėl pa- 
čio pagimdymo fakto. Užtat savo teisę ugdymo vykdytojai 
gali perleisti kitiems asmenims. Pavyzdžiui, tėvai gali pa- 
vesti savo vaikų ugdymą trečiam asmeniui, neatsipalaiduo- 
dami tačiau nuo atsakomybės už netinkamą jų ugdymą. 
Panašiai visuomenė arba net jos vyriausioji organizuota ly- 
tis, būtent, valstybė, neatsipalaiduoja nuo savo ugdomo- 
sios pareigos ugdyti naujas kartas mokyklose, nors šitos 
pareigos vykdymas visai teisėtai ir tiksliai pavedamas mo- 
kytojams specialistams ir dar taip suorganizuotai mokyk- 
lai, kuri geriausiai atitinka ugdymo esmę ir tikslus. 

Ugdomoji teisė yra pagrindas ugdomajai valdžiai tų, ku- 
rie iš prigimties arba iš įgaliojimo yra ugdymo vykdytojai. 
Ugdytojas turi teisės valdyti tam tikra prasme savo ugdyti- 
nį; ogi pastarasis turi priedermės paklusti šitai ugdytojų val- 
džiai. Normalios faktinos išraiškos ugdomoji valdžia randa 

moraliniame autoritete; o ugdomasis priklausomumas - 
laisvame klusnume. 

Ugdomoji valdžia, klaidingai suprasta ir neatremta į mo- 
ralinį autoritetą, apsilenkia su savo tikslu ir dažnai turi nei- 
giamų išdavų pačiam ugdymo darbui. Tuo tarpu pats 
ugdymo tikslas nustato šitos valdžios esmę ir ribas: ji turi 
siekti tik tiek, kiek reikalauja gerai suprasti ugdymo užda- 
viniai. Todėl jos plotmė siaurėja sulig tuo, kaip ugdymas 
žengia pirmyn ir ugdytinis prieina savo subrendimą. To- 
dėl gerai suprasta ugdomoji valdžia privalo stengtis pada- 
ryti save nebereikalingą. Šita prasme ugdomasis veikimas 
turėtų būti savo rūšies pasiaukojimas, kuriuo jis ne didin- 
tų, bet nuolatos mažintų savo ugdomosios pagalbos reika- 
lingumą ir stengtųsi pasitikėjimą savo autoritetu pakeisti 
ugdytinyje laisvu bei sąmoningu apsisprendimu. Jei elgia- 
masi priešinga linkme, ugdymo išvados esti dažnai prie- 
šingos toms, kokių galima būtų pageidauti. 

„Kiekvienas nereikalingas laisvo asmens sutrukdymas, ~ 
sako Gėttleris, — kiekvienas nepateisinamas asmeninių pa- 
žiūrų bei polinkių užstelbimas, kiekvienas pernelyg varžąs 
smulkus vadovavimas pagal siaurus metodus privalu lai- 
kyti, kuo mažiausia objektyviu būdu, blogu ugdomosios 
valdžios vartojimu, kuris iš tikrųjų šitą valdžią ardo“*. 

Ir iš tikro, žinoma yra vadinamoji tėvų ir vaikų kova, 
kuri, kaip ir kiekviena beveik kita kova, turi priežasčių tiek 
vienoje, tiek ir antroje pusėje. Bet bene svarbiausia bus ta 
priežastis, kad tėvai, sendami tiek kūnu, tiek dvasia, pa- 
prastai nenusimano apie tėviškosios valdžios esmę, ribas, 
trukmę. Įpratę valdyti vaikus ir reikalauti iš jų klusnumo, 
jie stengiasi vykdyti vienodu būdu ugdomąją savo valdžią 
ir tuomet, kai artėjančio vaikų subrendimo metas reikalau- 
ja mažinti ugdomosios valdžios plotmę ir keisti jos vykdy- 

* Göttler J. System der Pädagogik im Umriss. - Kempten, 1924. - 
P. 17. 

mo metodus. Galų gale, pertempę stygą, jie susilaukia iš 
savo vaikų tam tikros psichologinės revoliucijos, kuri radi- 
kaliai panaikina jų valdžią. Aštrus susikiršinimo stovis trun- 
ka paprastai tol, kol eina emancipacijos, atsipalaidavimo 
nuo tėvų valdžios vyksmas. Pagaliau vaikai šiaip ar taip 
apsisprendžia; tėvai apsipranta su įvykusiu faktu, santy- 
kiai vėl gerėja ir ima remtis jau ne autoritetinga subordina- 
cija, bet atodaira ir pagarba. 

Panašiai esti ir mokykloje, kai mokytojai nesugeba pa- 
žangiai taikytis prie savo ugdytinių augančio subrendimo 
ir atitinkamai keisti savo ugdomosios valdžios įtampą, bū- 
dą ir priemones. 

Tokiu būdu, jei, iš vienos pusės, negalima pateisinti ug- 
domojo veikimo stoka ir naujosios kartos palikimas atsitik- 
tinei gyvenimo įtakai, tai, iš kitos pusės, negalima taip pat 
pateisinti ugdomosios valdžios panaudojimas į bloga, jos 
neišmintingai griežtas taikymas ir nesiskaitymas su vis au- 
gančiu tikros laisvės reikalu pažangiai bręstančiai naujai 
kartai. Pasirodo, kad čia galima lygiai nusižengti tiek apsi- 
leidimu, tiek ir neišmintingu stropumu. 


c. Ugdymo sąmoningumas ir tikslingumas 

Jau vienas šitas faktas įrodo, kad, jei ugdymas yra reika- 
lingas ir galimas, tai jis turi būti vykdomas sąmoningai bei 
tikslingai. Tokiu būdu trečią pagrindinę ugdymo savybę, 
šalia reikalingumo ir galimumo, sudaro sąmoningas tiks- 
lingumas. 

Ir iš tikro, kai kalbama apie pedagoginį veikimą, tai ima- 
ma į atžvilgį ne faktina veikmė ar įtaka, nesąmoninga ir 
įteigiama, kurios visuomet esti suaugusios ir nesuaugusios 
kartos santykiavime, bet tasai sąmoningas bei tikslingas ug- 
domasis veikimas, kuris su pilna sąmone statosi ugdomąjį 
tikslą veikti metodingai nesuaugusius ir nesubrendusius dar 
žmones. Faktinoji suaugusios kartos įtaka nesuaugusiai pa- 

prastai visur yra labai didelė dėl vieno jau psichologinės 
difuzijos dėsnio. Bet, jei šita įtaka nėra sąmoningo bei tiks- 
lingo ugdomojo veikimo išdava, ji yra atsitikinė ir labai daž- 
nai gali būti neigiama. Ugdomasis veikimas yra per daug 
sudėtingas, jis reikalauja per didelio pasiruošimo tiek te- 
oriniu, tiek ir praktiniu atžvilgiu, kad galėtų būti patenki- 
namai atliekamas be sąmoningumo ir tikslingumo sąlygų. 
Pakanka palyginti, kaip ugdo savo vaikus gyvuliai, lau- 
kiniai žmonės, iš vienos pusės, ir kultūringi žmonės, iš ant- 
ros, kad galima būtų aukštai įvertinti sąmoningo bei 
tikslingo ugdymo reikšmė. Gyvuliai teturi savo vaikams 
vien faktinosios įtakos: iš vienos pusės, tėvų instinktas, iš 
antros pusės, vaikų instinktas ir palinkimas į pamėgdžioji- 
mą padaro tai, kad naujoji gyvulių karta pramoksta viso to, 
kas yra reikalinga jų nesudėtingo gyvenimo uždaviniams. 
Laukiniai žmonės tik tiek tesirūpina ugdymo reikalais, kiek 
sugeba šituos reikalus suprasti ir patenkinti prigimtuoju 
sveiku protu. Tokiu būdu pas juos jau atsiranda tam tikra, 
nors labai primityvi ugdymo sistema, atremta į susidariu- 
sias per ilgesnį laiką ugdomąsias tradicijas. Vis dėlto fakti- 
noji, bet ne sąmoninga ir tikslinga, ugdomoji įtaka ima viršų 
laukinių žmonių augime - brendime. Čia gyvenimo aplin- 
kybės turi daugiau reikšmės naujųjų kartų išsivystymui ir 
susiformavimui negu sąmoningas bei tikslingas tėvų nusi- 
statymas. Užtat kultūringoje visuomenėje persvara perei- 
na jau į sąmoningą bei tikslingą ugdomąjį veikimą, kuris 
turi aiškių tikslų, uždavinių, priemonių, remiasi metodin- 
gai tam tikra pedagogine sistema ir ilgais tiek pačių peda- 
gogų, tiek ir visos visuomenės ugdomaisiais patyrimais. 
Žinoma, negalima pasakyti, kad kultūringoje visuomenėje 
ugdomieji instinktai yra nustoję veikę, kad naujosios kar- 
tos gyvenamoji aplinkuma nebeturi jau faktinos ugdomo- 
sios įtakos. Visa tai pasilieka ir kultūringoje visuomenėje ir 
net turi labai daug reikšmės naujųjų kartų gyvenimui, bet 

šitam gyvenimui turi jau grindžiamosios reikšmės sąmonin- 
gas bei tikslingas ugdymas. Galima net drąsiai pasakyti, kad 
visuomenės kultūringumo laipsnis pareina tiesioginiu bū- 
du nuo to laipsnio, kuriuo subrendusi karta sugeba sąmo- 
ningai bei tikslingai, planingai bei metodingai ugdyti naujas 
kartas pagal racionalią pedagogikos sistemą. Bus pravartu 
dar čion pridėti, kad kultūringumo laipsnis kyla sulig tuo, 
kaip auga šitas suaugusios kartos sugebėjimas sąmoningai 
bei tikslingai ugdyti naujas kartas pagal racionaliai apdirb- 
tą pedagogikos sistemą. Žinoma, šitas sugebėjimas, be kita 
ko, auga sulig tuo, kaip tobulėja ir pati suaugusi karta, nes 
tuo pačiu ugdomosios galimybės taip pat didėja. Bet kaip 
tik todėl visuomet pasilieka tiesa tai, kad kultūringumo 
laipsnis ir kultūrinės pažangos greitis galima matuoti su- 
augusios kartos ugdomuoju sugebėjimu ir šito sugebėjimo 
didėjimu. Iš šito fakto labai jau lengva padaryti aktuali iš- 
vada mūsų tėvynei, kuriai, galima sakyti, gyvybės klausi- 
mas yra kultūros pakėlimas kuo veikiausiu būdu ir kuo 
didžiausiu laipsniu. Šitas kultūrinis ūgėjimas, taip svarbus 
mums kovoje už savo atsilaikymą kultūringų tautų šeimo- 
je, tegali būti atsiektas vien priklausomybėje nuo mūsų tau- 
tos pedagoginio susipratimo ir įsigijimo ugdomųjų 
sugebėjimų. Į mūsų tautinį klestėjimą kito kelio nėra ir būti 
negali. Kiekvienas, kas studijuoja pedagogikos mokslą, yra 
pašauktas vienas iš pirmųjų suprasti šitą tiek paprastą ir 
tiek svarbią tiesą. 

Taigi matėme, kad ugdymas yra sąmoningas bei tikslin- 
gas suaugusios kartos veikimas į nesuaugusiąją tikslu vesti 
ją į fizinį bei dvasinį subrendimą, reikalingą jos gyvenimo 
uždaviniams atlikti. Ugdymas yra reikalingas, nes kitaip 
naujos kartos nesugeba tinkamai atlikti savo gyvenimo už- 
davinių. Ugdymas yra galimas, nes jo reikalauja pati nesu- 
brendusių žmonių prigimtis. Ugdymas turi būti sąmoningas 
bei tikslingas, nes tik tuomet jis yra tikrai naudingas bei 

sėkmingas. Šituo konstatavimu baigiu pirmąjį bendrosios 
dalies skirsnį apie ugdymo esmę ir savybes. 


2. Ugdymo tikslas, vertybės, uždaviniai ir pareigos 


a. Bendrosios ugdymo pareigos 

Antras bendrosios dalies skirsnis turi būti pašvęstas klau- 
simams apie ugdymo tikslą, vertybes, uždavinius ir parei- 
gas. Turiu pradėti šitą skirsnį nuo bendrųjų ugdymo pareigų 
dėl vienos priežasties. Kai buvo kalbėta apie ugdomąjį vei- 
kimą, iki šiolei nebuvo tiksliau nurodinėta, kas sudaro šito 
ugdomojo veikimo bendrąjį turinį. Norint tad, kad pateik- 
toji aptartis būtų aiškesnė ir kad nuo jos paskui galima bū- 
tų sėkmingai eiti prie tolimesnio tyrinėjimo, dera smulkiau 
nusakyti aptariamojo dalyko turinys. Ogi bendras ugdo- 
mojo veikimo turinys nusakomas nurodymais bendriausių 
jo funkcijų, arba pareigų. Kokios tad yra pagrindinės arba 
bendriausios ugdomojo veikimo pareigos? 

Dažnai turinio atžvilgiu tinkamai neskiriama ugdymas, 
auklėjimas ir lavinimas. Yra tai trys artimos sąvokos, bet 
toli gražu netolygios. Tinkamas jų skyrimas apsunkintas 
yra tuo, kad kitose kalbose tai, ką esame sutarę vadinti ug- 
dymu, vadinama auklėjimu plačia to žodžio prasme. Kaip 
jau sakyta, prancūzų éducation ir vokiečių Erziehung reiškia 
sykiu ir ugdymą, ir auklėjimą. Vokiečiai turi dar žodį Bil- 
dung, kurio vietoje prancūzai vartoja žodį formation ir kurį 
mūsų kalboje atitinka apytikriu būdu žodis „lavinimas“. 

Kadangi sutarta ugdymo žodis vartoti plačiausia pras- 
me, tai tuo pačiu reikia nuosekliai pripažinti, kad jis apima 
tiek auklėjimą, tiek ir lavinimą. Ojei taip, tai gali kilti klau- 
simas, ar kartais negalima visas ugdymo plotas suskirstyti 
įauklėjimą ir lavinimą. Kad šitokis suskirstymas galėtų būti 
taisyklingas logiškuoju atžvilgiu, reikia, kad auklėjimas ir 
lavinimas išsiskirtų savo plotais ir išsemtų visą ugdymo tu- 

rinj. Tuo tarpu ugdymo suskirstymas į auklėjimą ir lavini- 
mą tik labai apytikriu būdu gali būti laikomas taisyklingu. 
Tai turės paaiškėti iš auklėjimo ir lavinimo sąvokų nagri- 
nėjimo. 

Auklėjimas yra ugdomasis veikimas, kuriame grindžia- 
mosios reikšmės turi dorinis momentas. Lavinimas yra ug- 
domasis veikimas, kuriame grindžiamosios reikšmės turi 
protinis momentas. Išauklėtas žmogus bus visų pirma tasai, 
kas yra gavęs tvirtą dorinį pagrindą ir savo valios pajėga įstengia 
save valdyti visame gyvenimo plote, neišskiriant net išviršinio 
padorumo. Kasdieniniame gyvenime išauklėjimas kartais net 
imamas kaipo išviršinis padorumas užsilaikyme ir apsiėji- 
me su žmonėmis. Tačiau tai yra nepateisinamas išauklėji- 
mo sąvokos susiaurinimas. 

Iš kitos pusės, išlavintas bus tasai, kas yra gavęs tvirtą inte- 
lektualinį pagrindą, kuris duoda jam galimybės laisvai orientuo- 
tis kultūrinio gyvenimo klausimuose, turint tam tikrą erudicijos 
minimumą. Kasdieniniame gyvenime išlavinimas kartais 
imamas kaipo pati erudicija, t. y. žymesnis mokslinių žinių 
bagažas. Iš tikrųjų kaip tikras išauklėjimas nereiškia tik iš- 
viršinio padorumo užsilaikyme ir apsiėjime su žmonėmis, 
lygiai taip pat išsilavinimas nereiškia mokslingumo, ima- 
mo erudicijos prasme. Mandagus ir išauklėtas išviršiniu bū- 
du žmogus gali būti visai neišauklėtas doros atžvilgiu, ir 
sykiu eruditas gali būti neišlavintas intelektualiniu atžvil- 
giu. Tikras intelektualinis išsilavinimas taip pat pralenkia 
savo verte enciklopedinę erudiciją, kaip tikras dorinis išsi- 
auklėjimas pralenkia išviršinį padorumą, nors sykiu tikras 
intelektualinis išsilavinimas visuomet reikalauja tam tikros 
bent minimalinės erudicijos, panašiai kaip tikras dorinis iš- 
siauklėjimas ne tik sutaria, bet ir reikalauja išviršinio pado- 
rumo užsilaikyme ir apsiėjime su žmonėmis. 

Lengva pastebėti, kad auklėjimas ir lavinimas atitinka dvi 
pagrindines protingosios žmogaus prigimties galias: auklė- 

jimas ~ valią, lavinimas - protą. Bet vis dėlto juodu, kad ir 
yra dvi svarbiausios ugdymo dalys, neišsemia viso šito ug- 
dymo ploto, kaip kad valios ir proto veiklumas neišsemia 
viso žmogaus gyvenimo apraiškų. Juk šalia valios ir proto 
apraiškų žmogaus gyvenime yra dar plati žemesnio gyveni- 
mo sritis, kur yra visa eilė fiziologinių ir emocionalinių ap- 
raiškų, kurios, kad ir gali būti proto ir valios vadovaujamos, 
vis dėlto nepareina vien nuo proto ir valios ir todėl nėra ug- 
domos vien tik doriniu auklėjimu ir protiniu lavinimu. Ki- 
taip tariant, šalia auklėjimo ir lavinimo yra dar fizinio 
ugdymo, kuris, kiek jis tvarko tam tikromis priemonėmis fi- 
ziologinę, motorinę ir emocionalinę gyvenimo sritį, nėra nei 
auklėjimas, nei lavinimas. Tiesa, racionalus fizinis ugdymas 
sykiu turi palenkti fizinį gyvenimą dorinimo ir protinimo 
tikslams, t. y. nustatyti žmogaus kūno gyvenimą aukštesnių 
idealų linkon, ir todėl jis tam tikrame laipsnyje, būtent, savo 
atbaigime, yra ir auklėjimas, ir lavinimas. Bet vis dėlto tai, 
kas yra charakteringo fiziniame ugdyme, yra ne auklėjimas 
ir ne lavinimas, bet tasai lamdymas ar mankštymas, be kurio 
fizinis gyvenimas negali būti palenktas aukštesnėms žmo- 
gaus galioms ir negali įgauti nusiteikimų aukštesniems gy- 
venimo tikslams. - Iš šito jau matyti, kad auklėjimas ir 
lavinimas ne visai išsemia ugdymo plotą, tik juodu nėra taip 
plačiai suprantamu, kad galėtų apimti fizinį mankštymą. 
Taip pat gali būti klausimo, ar teisingiau yra kalbėti apie 
estetinį auklėjimą, ar apie estetinį lavinimą. Nėra, pavyz- 
džiui, abejonės, kad religinimas dera vadinti auklėjimu, bet 
ne lavinimu, nes čia vyrauja valios, arba doros momentas, 
nors nėra iš čia visai išskirtas lavinimo momentas ir galima 
net kalbėti apie intelektualinį religinį lavinimą. Estetinimo 
atžvilgiu klausimas nėra taip aiškus, ir, reikia pastebėti, 
simptominga yra tai, kad estetinimas kaip tik kai kuriais 
savo atžvilgiais stovi arčiau fizinio mankštymo. Manyčiau, 
kad subjektyvistinės estetikos šalininkai turėtų labiau link- 

ti pavadinti estetinį ugdymą auklėjimu, tuo tarpu objekty- 
vistinės estetikos šalininkai turėtų linkti kalbėti apie esteti- 
nį lavinimą. Kadangi objektyvistai, mano nuomone, stovi 
arčiau tiesos, negu subjektyvistai, nors ir tie, ir kiti įpuola į 
kraštingumą, esu labiau linkęs kalbėti apie estetinį lavini- 
mą negu apie estetinį auklėjimą. 

Pagaliau pačios auklėjimo ir lavinimo sąvokos neišski- 
ria viena antros, ką geriausiai įrodo tai, kad mūsų laikais 
Willmanno nuopelnais rado plataus pripažinimo vadina- 
mojo „auklėjamojo lavinimo“ reikalingumas. Iš to, kas pa- 
sakyta, aiškėja, kad auklėjimas ir lavinimas nesuskirsto 
logiškai taisyklingu būdu ugdymo ploto, bet tik išskiria iš 
jo dvi svarbiausias sritis, kurios vis dėlto susikerta savo tu- 
riniu, būtent, tas, kur vyrauja, iš vienos pusės, dorinis, o iš 
antros pusės — protinis pradas. Taisyklingas šitas suskirs- 
tymas nėra todėl, kad jis neišsemia viso ugdymo ir, be to, 
suskirstymo nariai, t. y. auklėjimas ir lavinimas, susiduria 
dar savo plotais. Padarius išvadą, kad ugdymo suskirsty- 
mas į auklėjimą ir lavinimą nėra taisyklingas logiškasis su- 
skirstymas, aiškėja taip pat, kad negalima skirstyti 
pedagogikos mokslo į auklėjimo ir lavinimo mokslą. Pana- 
šiai, pavyzdžiui, Otto Willmannas, W. Toischeris, J. Gėttle- 
ris auklėjimo mokslą vadina pedagogikos, o lavinimo 
mokslą — didaktikos vardu, taip kad, jų supratimu, Erzie- 
hungslehre yra pedagogika, o Bildungslehre, arba Unterrich- 
tslehre, yra didaktika. Taip skirstant ugdymo mokslą, arba 
gaunama du lygiateisiu mokslu, pedagogika ir didaktika, 
kuriuodu nesuvedamu į vieną platesnį mokslą, arba šitokis 
platesnis mokslas reikia vėl vadinti pedagogikos vardu pla- 
čiąja šito žodžio prasme. Daug tad patogiau vadinti peda- 
gogikos vardu visas ugdymo mokslas, o didaktikoje 
tematyti viena jos dalis, būtent, intelektualinio lavinimo, 
arba, vienu žodžiu tariant, protinimo, mokslas. 

Be kita ko, visa tai parodo, kad auklėjimas ir lavinimas, 

kad ir sudaro dvi pagrindines ugdymo sritis, vis dėlto nesu- 
skirsto jo į dvi pagrindines funkcijas, arba pareigas. Norėda- 
mi susekti, kokių yra pagrindinių ugdymo pareigų veikiant 
suaugusiai kartai nesuaugusiąją, paimkime šitokį paprastą 
pavyzdį. Ūkininkas augina sūnų, kuris turi apimti ūkį, jam 
mirus. Ūkininkas gali savo ūkį perteikti savo sūnui, nepa- 
ruošęs jo ūkininkavimui ir nesuteikęs jam visų reikiamų ži- 
nių ir sugebėjimų. Šitokiu atveju ūkis lengvai gali suirti 
nepatyrusio žmogaus rankose. Bet ūkininkas gali pasielgti 
priešingai; būtent, jis gali paruošti sūnų ūkininkavimui: ir su- 
daryti jame visus reikiamus sugebėjimus, o paskui vis dėlto 
gali paties ūkio jam neperleisti. Pirmuoju atveju buvo turtas, 
bet nebuvo sugebėjimo jį valdyti. Antruoju atveju buvo įgy- 
tas sugebėjimas, bet nebeteko to, kas galima būtų valdyti. 
Normalus atsitikimas būtų tasai, kur ūkininkas išvystytų sū- 
nuje sugebėjimą valdyti ūkį ir paskui, po savo mirties arba 
senatvėje, perleistų jam patį ūkį. Tai reikštų, kad jis būtų iš- 
ugdęs tikrąjį ūkininką. Taigi pasirodo, kad, iš vienos pusės, 
reik išvystyti sugebėjimas, o iš antros pusės - perteikti pagal 
šitą sugebėjimą atitinkamą turtą, arba gėrybes. 

Tai, kas sudaro šito pavyzdžio esmę, įvyksta faktinai bet 
kurioje ugdymo srityje. Visų pirma tenka sužadinti ugdyti- 
nyje prigimtosios jo kūno bei sielos galios, jos, taip sakant, 
išvystyti; o paskui šitoms galioms reik suteikti savo rūšies 
maisto. Kitaip tariant, sugebėjimas yra tam tikra lytis, kuri 
paskui pripildoma atitinkamo turinio. Pirmoji pareiga va- 
dinama išvystymu (Entwicklung), antroji - perteikimu (Liber- 
lieferung). Ugdytinio galių išvystymas sudaro formalinę 
ugdymo pareigą; tuo tarpu kultūrinių gėrybių perteikimas 
pagal išvystomąjį sugebėjimą yra materialinė ugdymo pa- 
reiga. Galima dar pridėti, kad formalinė ugdymo pareiga 
sudaro subjektyvinę jo pusę, tuo tarpu materialinė ugdy- 
mo pareiga sudaro objektyvinę jo pusę. 

Kai ugdomajame darbe kreipiama daugiau dėmesio bei 

atidos į formalinę pareigą, gaunamas pedagoginis forma- 
lizmas; užtat kai duodama persvaros materialinei pareigai, 
gaunamas pedagoginis materializmas. Jei, pavyzdžiui, pro- 
tinimo srityje bus visų pirma lavinama intelektualinė ug- 
dytinio galia, neperteikiant sykiu pakankamai mokslinių 
žinių, turėsime didaktinį formalizmą. Užtai jei ugdytiniui 
bus suteikiama daug žinių, nepakankamai lavinant jo proto 
galią, turėsime didaktinį materializmą. Pasyvinė tradicinė 
mokykla turėjo palinkimo nusidėti didaktiniu materializmu, 
nes joje mokomosios medžiagos įsiminimas turėjo nepro- 
porcionaliai didelės reikšmės. Užtat mūsų laikų aktyvioji 
darbo mokykla turi palinkimo nusidėti didaktiniu forma- 
lizmu, kadangi kartais per maža suteikia sistemingai su- 
tvarkytų mokslinių pažinčių. Tik deramos proporcijos 
išlaikymas tarp išvystomosios ir perteikiamosios ugdymo 
pareigos yra vienintelis teisingas ginčo išsprendimas tarp 
pedagoginio formalizmo ir materializmo. 

Atsimindami mūsų pavyzdį apie ūkininko ugdymą, tu- 
rėsime pasakyti, kad pedagoginis formalizmas išvysto su- 
gebėjimą ūkininkauti, neperteikdamas paties ūkio; tuo 
tarpu pedagoginis materializmas perteikia ūkį, neišvys- 
tydamas sugebėjimo jį valdyti. - Po šitų įvedamųjų paaiš- 
kinimų bus mums pravartu pasižiūrėti iš arčiau į kiekvieną 
iš dviejų pagrindinių ugdymo pareigų: išvystymą ir per- 
teikimą. 

Taigi formaliniu atžvilgiu ugdymas yra ugdytinio iš- 
vystymas. Vaikas, tarsi koks pumpuras, gauna iš prigim- 
ties visą eilę galių, padėlių, gabumų, kurie yra iš pat 
pradžios susivystę į vieną aiškiai neskiriamą daiktą. Kad 
šita jauna būtybė suaugtų, reikia, kad ji išvystytų visas sa- 
vo galimybes skyrium, išsiskleistų, tarsi pumpuras, visais 
savo lapeliais ir harmoningai pražydėtų visu savo prigimtu 
gražumu. Galios, padėliai, gabumai glūdi jaunoje būtybė- 
jejau iš prigimties, bet toks ar kitoks jų išsivystymas par- 

eina nuo aplinkybių, kuriose jai tenka gyventi: nuo aksti- 
nų, kurie jos išsivystymą paskatina, nuo kliūčių, kurios 
jos gyvenimą tramdo. Ta pati gėlė kitaip išsivystys ir pra- 
žydės nedirbamoje žemėje tarp dykažolių, ir kitaip - pa- 
rinktoje dirvoje prityrusio sodininko prižiūrima. Tiesa, joks 
sodininkas iš rožės nepadarys lelijos, bet jis gali padaryti, 
kad rožės viena kuri rūšis su visomis savo ypatybėmis 
skaidriai pražydėtų visu savo gražumu. Taip ir pedago- 
gas gauna kiekviename ugdytinyje suvystytą iš prigim- 
ties Žmogaus būtybę su bendromis žmogiškosiomis 
galiomis, prigimtomis dovanomis, padėliais, ypatingais 
gabumais. Jo uždavinys ir yra visų pirma normaliai išvys- 
tyti žmogiškąsias galias ir panaudoti prigimtuosius padė- 
lius bei gabumus, kad iš jo ugdytinio galėtų išsivystyti 
pilnutinis bei harmoningas žmogaus asmuo. 

Reikia čia pat pasakyti, kad augančio žmogaus išsivys- 
tymas vyksta pagal tam tikrus biologinius, fiziologinius ir 
psichologinius dėsnius, kurių pedagogas nepajėgia pakeisti, 
jis tik gali sudaryti išsivystymui mažiau ar daugiau palan- 
kių sąlygų - surasti jam skatinamųjų akstinų ir pašalinti 
tramdomąsias kliūtis. Ugdomasis išvystymas ir turi šitos 
dvejopos reikšmės: jis, būtent, sudaro išsivystymui palan- 
kių akstinų ir, iš antros pusės, pašalina šito išsivystymo kliū- 
tis. Pirmoji pareiga sudaro pozityvų, arba teigiamąjį 
išvystymo momentą; tuo tarpu antroji pareiga yra negaty- 
vus, arba neigiamasis išvystymo momentas. Taigi išvysty- 
mas savo ruožtu turi du momentu, arba net dvi smulkesnes 
pareigas, iš kurių viena, teigiamoji, gali būti pavadinta ska- 
tinimu; antra, neigiamoji, — drausminimu. Skatinimas ža- 
dina teigiamai ugdytinio galias, padėlius ir gabumus ir 
sužadinęs stengiasi pažangiai juos lavinti bei tobulinti. 
Drausminimas atlieka neigiamąją gynimo rolę ir yra skati- 
nimui padedamoji pareiga. 

gero pavaduotojo, tai jis šiaip ar taip turės griebtis ir skati- 
nimo, ir drausminimo priemonių. Skatindamas savo sūnų 
prie ūkininkavimo, jis žadins jame ūkio meilę, stengsis įpra- 
tinti jį dirbti darbą ūkyje, aiškins jam savo patyrimą. Draus- 
mindamas jį tuo pačiu tikslu, jis stengsis kliudyti sūnui 
pakrypti į kitą kokį darbą; reaguos, kai sūnus bus jau iškry- 
pęs; šalins iš jo gyvenimo visa, kas kliudo jam pasidaryti 
geru ūkininku. 

Iš pedagoginio patyrimo yra žinoma, kad drausminimo 
pareiga mažėja sulig tuo, kaip geriau ir pilniau yra veda- 
mas teigiamasis skatinimo darbas. Intensyvus bei lemtas 
ugdytinio galių, padėlių ir gabumų skatinimas taip paver- 
žia visą jo dėmesį bei energiją, kad jam tiesiog nėra galimy- 
bės iškrypti iš vėžių, kur jis yra įstatytas tvirta patyrusio 
pedagogo ranka. Tačiau negalima pasakyti, kad ugdymas 
apskritai, nors ir geriausiai pastatytas ir stropiausiai vyk- 
domas, galėtų apsieiti be drausminimo priemonių. 

Ugdomoji drausmė gali liesti tiek išviršines, tiek ir išvi- 
dines išsivystymo sąlygas, panašiai kaip sodininkas, augin- 
damas gėlę, gali ją saugoti tiek nuo išviršinių, tiek ir nuo 
išvidinių klestėjimo kliūčių: jis turi išrauti iš artimiausios 
aplinkos dykažoles, kurios kliudo gėlei tarpti, bet iš kitos 
pusės, jis turi prižiūrėti, kad pati gėlė neišbujotų per daug 
vienu atžvilgiu ir nesumenkėtų kitu. Taip pat ir pedagogas 
turi kiek galėdamas apsaugoti ugdytinį nuo blogų kenks- 
mingų įtakų, einančių iš šalies, ir sudrausti jį, jei jis pats 
linktų šitoms įtakoms pasiduoti. Bet drausminimas gal pa- 
liesti ir išvidines išsivystymo sąlygas, kai, pavyzdžiui, pe- 
dagogui tenka sustabdyti per smarkų vienos ugdytinio 
galios ar dovanos išsivystymą, įvykstantį su skriauda ki- 
toms jo galioms ir dovanoms. Pedagogas ugdytojas turi pri- 
žiūrėti, kad vieni nepageidaujami ugdytinio polinkiai 
neišbujotų ir neužstelbtų kitų pageidaujamų; kad žemes- 
nieji reikalai nepaglemžtų aukštesniųjų. Ogi žinant bendrą 

gyvenimo linkmę slinkti iš viršaus į apačią, galima jau iš 
anksto teigti, kad ir geriausias ugdymas neapsieis, kaip sa- 
kyta, be sudraudimo, be kovos su ugdytinio polinkiais, su 
negeistinomis jo gyvenimo aplinkybėmis. Vis dėlto visuo- 
met tokiais atvejais vienas dalykas pedagogo turi būti ge- 
rai numanomas, būtent, kad drausminimo pareiga ugdyme 
yra atvirkščioje proporcijoje su teigiamojo skatinimo ver- 
tingumu. Todėl, pavyzdžiui, dažnai vartojamos ugdyme pa- 
baudos liudija ne tiek apie ugdytinio ištvirkimą, kiek apie 
ugdytojo netinkamumą. Žinoma, tai dar nereiškia, kad lei- 
dimas ugdytiniui daryti, ką jis tinkamas, ir pataikavimas 
visiems jo instinktams yra geresnis auklėjimas už pabaudų 
sistemą. Bet šitokiame pataikavime jau nėra nei drausmini- 
mo, nei skatinimo, ir todėl tokiu atveju nėra jokio auklėji- 
mo. Palyginant su auklėjimo stoka, dažnai drausminimas 
pasirodo geresnis net be skatinimo sistemos. Bet tik skati- 
nimo sistema su reikiamais korektyvais, kurių suteikia 
drausminimo priemonės, gali būti laikoma normalia ugdy- 
mo sistema. 

Taigi skatinamoji ugdymo pareiga yra viena iš svarbiau- 
sių ir plačiausių pedagoginiame darbe. Ji savo ruožtu gali 
būti skirstoma į keletą dar smulkesnių ugdomųjų pareigų. 
Yra tai pratinimas, pamokymas ir įkvėpimas. 

Taip skatinant gerus ugdytinio polinkius, reikia steng- 
tis, taip sakant, pervesti juos iš potencialinio į aktualinį, ar- 
ba net habitualinį stovį, t. y. padaryti iš jų gerų įpročių. Geras 
įprotis yra viltinga atrama tvirtam būdui, kuris šiaip ar taip 
ugdymo yra dedamas į tikslingo gyvenimo pagrindą. Bet 
tikrai geras įprotis yra tada, kai jis ne tik pasižymi teigia- 
muoju turiniu, bet ir sąmoningai yra suprantamas kaipo 
gera ypatybė, t. y. kai jis nėra aklas, bet sąmoningai pateisi- 
namas pačio ugdytinio supratimu. Tuo tikslu įprotis anks- 
čiau ar vėliau, prieš arba po įpratimo, turi būti paaiškintas 
tam tikru pamokymu. Pavyzdžiui, ugdytinis auklėjamas vi- 

suomeniniu būdu. Jis pratinamas prie tinkamo apsiėjimo ir 
sugyvenimo su savo draugais, prie solidarumo išlaikymo 
savo elgimesi, prie palaikymo mokykloje viešosios tvarkos, 
kuri turi reikšmės visiems draugams, ir t. t. Kai jis sugeba 
suprasti protingus visuomeninio auklėjimo motyvus, daž- 
niausiai tačiau vienu laiku su pratinimu, jis yra pamoko- 
mas apie mokyklos gyvenimo sąryšį su būsimuoju 
visuomeniniu gyvenimų; apie didelę mokėjimo sugyventi 
su savo draugais reikšmę; apie solidarumo jausmų kilnu- 
mą ir apskritai visuomeninio išsiauklėjimo svarbą. 

Bet reikia pagaliau pasakyti, kad ir šito pamokymo, tu- 
rinčio vietos šalia pratinimo, dar nepakanka, norint išpil- 
dyti visą skatinimo pianą. Reikia dargi ugdytiniui įkvėpti 
realios linkmės atitinkamai elgtis būsimame savo gyveni- 
me plačioje visuomenėje, kad jis ir tuomet įstengtų vado- 
vautis solidarumo, taikingumo, tvarkingumo principais, ir 
šiaip jau reikia jam suteikti deramos pagarbos visuomeni- 
niam autoritetui. Todėl šalia pratinimo ir pamokymo dar 
įkvėpimas turi atlikti savo rolę ugdomajame darbe: būtent, 
jis privalo suteikti ugdytiniui pastovią linkmę, kuri nusta- 
tytų jį tinkamu būdu gyvenimo sūkuryje ir leistų jam leng- 
viau apsispręsti protingais motyvais, kai gyvenimas bus 
pastatęs jam tam tikrą problemą. Įkvėpimas, einąs iš ugdy- 
tojo į ugdytinį, yra tarsi ugdomoji sugestija, t. y. įtaiga arba 
net inspiracija, kuri nieko neliepia ir nieko griežtai nereika- 
lauja, bet tuo ir yra tvirta, kad ji, kaip ir draugiškas patari- 
mas, labiausiai įtikina ir išvidiniu būdu verčia atitinkamai 
elgtis. Štai kodėl, pavyzdžiui, dorinio auklėjimo srityje rei- 
kia nuolatos stengtis, kad auklėtojo įsakinėjimas, auklėti- 
niui bręstant, keistųsi patarinėjimu. 

Taigi pratinimas, pamokymas ir įkvėpimas yra trys pa- 
grindinės skatinimo pareigos, arba net priemonės. Pratini- 
mas, taip sakant, riša ugdytinio praeitį su jo dabartimi; 
pamokymas formuoja ugdytinio dabartį; įkvėpimas sten- 


216 


giasi nulemti jo ateitį. Pratinimas gamina gerų įpročių; pa- 
mokymas žadina sąmoningumą; įkvėpimas skatina pasi- 
likti ištikimam per visą savo gyvenimą aukštiems ugdymo 
principams. 

Iki šiolei buvo kalbėta apie ugdomąjį išvystymą. Dabar 
tenka mums dar kiek susidomėti ugdymu kaipo perteiki- 
mu. Ugdymas juk privalo ne tik išvystyti žmogaus sugebė- 
jimus, bet dar perteikti naujai kartai visą eilę materialinių ir 
dvasinių gėrybių, kurių yra sukūrusi žmonija kultūrinia- 
me istorijos vyksme. Šitos kultūrinės gėrybės yra visa tai, 
ko yra pasiekę ūkis, technika, fizinė kultūra, mokslai, menai, 
dora, religija. Ir technikos priemonėmis laimėti įrankiai, ir 
moksliškojo genijaus atidengimai, ir meno dailenybės, ir ge- 
ri dorovės įpročiai, ir religijos laimėjimai su jos įstaigomis - 
visa tai sudaro žmonijos materialinį ir dvasinį turtą, kuris 
gali ir privalo būti saugojamas bei perteikiamas iš kartos į 
kartą. Kai čia kalbama apie perteikimą, tai nedera dar šitas 
perteikimas suprasti grynai materialine prasme. Tai visų 
pirma reiškia, kad ugdymu augąs —bręstąs žmogus privalo 
būti paruoštas dalyvauti kultūriniame žmonijos gyvenime, 
juo gyventi ir toliau jį kurti. Kitaip tariant, kultūrinių gėry- 
bių perteikimas negali būti imamas be sąryšio su išvysty- 
mu atitinkamų sugebėjimų jomis naudotis ir jas toliau 
gaminti. Jei kultūrinės gėrybės yra perteikiamos be tokių 
sugebėjimų išvystymo, jų perteikimas beveik yra lygus jų 
sunaikinimui. 

Iš kultūros filosofijos galima pastebėti, kad visose trijo- 
se gyvenimo srityse, t. y. prigimtyje, kultūroje ir religijoje, 
yra atitinkamų objektyvinių apraiškų, kuriomis yra gamta, 
civilizacija ir Bažnyčia. Jei išvystymas lavina tik prigimtąjį 
kultūrinį ir religinį sugebėjimą, tai perteikimas įveda naują 
žmogų į faktiną gamtos, civilizacijos ir Bažnyčios padėtį. 
Pavyzdžiui, didaktikos priemonėmis išvystymas išlavina 
žmoguje intelektualinį sugebėjimą pažinti tiesą; ogi pertei- 

kimas duoda galimybės pasisavinti mokslo pažintis, jau ki- 
tų žmonių įgytas įvairiais laikais ir įvairiose vietose. Ir tai, 
kas čia pasakyta apie vieną tik protinimą, turi panašios 
reikšmės visoms kitoms ugdymo sritims, nors ne visur vie- 
nodai ryškiai gali būti skiriamu išvystymas ir perteikimas, 
vadinasi, formalinė ir materialinė ugdymo pareigos. 

Išvystomoji ir ypatingai perteikiamoji ugdymo pareigos 
turi uždavinio pakelti augančią kartą prie to kultūringumo 
laipsnio, kurio yra pasiekusi suaugusi karta. Tokiu būdu 
ugdymas tampa vienas iš svarbiausių kultūringumo veiks- 
nių, nes tik jo priemonėmis tegalima palaikyti kultūros sto- 
vį toje aukštumoje, kurios jinai yra priėjusi savo istoriniame 
vyksme. Kai ugdymas smunka žemyn, sykiu su juo puola 
ir kultūros lygis. Užtat, lavindamas žmoguje visas jo galias 
ir pateikdamas joms kultūrinių gėrybių, tarsi joms tinkan- 
čio maisto, ugdymas ruošia žmogų ne tik kultūriniam gy- 
venimui, bet ir kultūrinei kūrybai. Tokiu būdu kultūra 
palaikoma, plečiama ir tobulinama iš kartos į kartą paruo- 
šiamosiomis ugdymo priemonėmis. 


1711 


Tarp kultūrinio gyvenimo savybių yra ir visuomenišku- 
mas. Kultūros filosofija, be kita ko, aiškina sąryšį, kurio yra 
tarp kultūros, istorijos ir visuomeninio gyvenimo. Istorinės 
tautos yra kultūringos tautos ir sykiu tautos, gyvenančios 
aukštesniu visuomeniniu gyvenimu. Kai buvo sakyta, kad 
ugdymas įveda naują Žmogų į kultūrinį gyvenimą, tuo pa- 
čiu buvo bendrai prileidžiama, kad ugdymas taip pat pri- 
valo įvesti ugdytinį ir į visuomeninį gyvenimą. Jei tad į 
ugdymo pareigų suskirstymo pagrindą dėsime asmens ir 
visuomenės santykiavimą, tai šituo atžvilgiu turėsime su- 
skirstyti ugdymo pareigas į individualinę ir visuomeninę. 
Kai ugdymas išvysto žmogaus galias ir perteikia jam peda- 

goginių gėrybių, žiūrėdamas vien į asmens klestėjimą ne- 
priklausomai nuo jo santykių su visuomene, tai reikia pa- 
sakyti, kad jis eina individualinę pedagogijos pareigą. Kai, 
atvirkščiai, ugdymas auklėja bei lavina atskirą asmenį, žiū- 
rėdamas į jo sąryšį su visuomene, t. y. statydamas atskiro 
asmens išsivystymą į priklausomybę nuo visuomeninės ge- 
rovės, reikia pasakyti, kad jis eina visuomeninę pedagogi- 
jos pareigą. Iš tikrųjų būtų čia tiksliau kalbėti ne apie 
ugdymo pareigas, bet apie ugdymo linkmes. 

Prie šios progos pažymėsime, kad buvo net bandymų 
skirstyti pedagogikos mokslą pagal individualinį ir visuo- 
meninį atžvilgį, į individualinę ir visuomeninę pedagogi- 
ką. Šitokis pedagogikos mokslo suskirstymas tegalėtų būti 
tikslingas vien tada, jei pats ugdymas iš tikro galima būtų 
suskirstyti į dvi išsemiančias ir išsiskiriančias sritis, indivi- 
dualinę ir visuomeninę. Tuo tarpu visame ugdyme ir kiek- 
vienoje atskiroje jo srityje galima įžvelgti individualinis ir 
visuomeninis atžvilgis, bet statyti šalia šitų įvairių ugdy- 
mo sričių dar visuomeninis ir individualinis auklėjimas nėra 
nei reikalo, nei racionalaus pagrindo. Kiekvieno mokslo da- 
lykai galima tyrinėti įvairiais specialesniais atžvilgiais, ei- 
nant monografinio tyrinėjimo keliu. Todėl ir pedagogikos 
objektas, t. y. ugdymas, galima taip pat tyrinėti individua- 
liniu ir visuomeniniu atžvilgiu. Bet tai dar nereiškia, kad 
yra reikalo skirti pats pedagogikos mokslas į individualinę 
ir visuomeninę pedagogiką. Tiesa, praktikoje pasitaiko, kad 
vieni pedagogai teoretikai, kaip, pavyzdžiui, Zilleris, išdėsto 
pedagogikos sistemą labiau atsižvelgdami į individualinę 
ugdymo pareigą; tuo tarpu kiti atsižvelgia labiau į visuo- 
meninę ugdymo pareigą. Pavyzdžiui, Natorpas, nors ir sa- 
kė, kad „tikra pedagogika privalo būti tiek pat individuali, 
kaip ir visuomeninė“, vis dėlto savo pedagogiką pavadino 
„Sozialpädagogik“ (visuomeninė pedagogika). 

Šiaip ar taip, gerai išlaikyta pedagogikos sistema turi pu- 

siausvyroje pravesti individualinį ir visuomeninį ugdymo 
atžvilgį pagal savo pareigas tarnauti tiek asmens, tiek ir 
visuomenės reikalams. Įvairiais laikais ir įvairiose tautose 
buvo kreipta daugiau dėmesio tai į individualinę, tai į vi- 
suomeninę ugdymo pareigą. Sparta, pavyzdžiui, auklėjo 
žmoguje labiausiai visuomenės narį. Atėnai dėjo daugiau 
pastangų į harmoningą žmogaus asmens išvystymą. Vidu- 
ramžiais asmuo buvo auklėtas tampriuose santykiuose su 
valstybe ir Bažnyčia. Naujų laikų renesansas labiau domė- 
josi žmogaus individualumu. Buržuazinis liberalizmas, su- 
stiprėjęs po Didžiosios prancūzų revoliucijos, pastūmė 
pedagoginį veikimą į per daug individualistinęs vėžes. So- 
cializmas, kaipo griežta reakcija prieš buržuazinį liberalinį 
individualizmą, ėmė savo ruožtu stumti pedagogikos moks- 
lą į socialinę linkmę. Krikščioniškoji pedagogika, kuri krikš- 
čionių pasaulėžiūroje randa tobulo asmens ir tobulos 
visuomenės suderinimo idealą, stengiasi išlaikyti pusiau- 
svyroje individualinę ir visuomeninę ugdymo pareigas. 
Atsižvelgiant į mūsų gyvenamąją gadynę, kur katastro- 
fiškai pasireiškė kraštutinio individualizmo ir subjektyviz- 
mo išdavos, negalima nekreipti tačiau ypatingo dėmesio į 
visuomeninį auklėjimą nepamirštant, žinoma ir individu- 
alinių asmens reikalų. Todėl mūsų laikų pedagogika priva- 
lo specialiai susirūpinti klausimu, kaip geriausiu būdu 
galima būtų auklėti naujos kartos, kad jos tinkamai atsaky- 
tų teisėtiems visuomeninio gyvenimo, t. y. šeimynos, savi- 
valdybių, tautos, valstybės, tautų sąjungos, reikalams, 
būdamos sykiu tinkamai paruoštos individualiniams as- 
mens reikalams. 
Visuomeninio auklėjimo pavyzdys, be kita ko, mums pa- 
rodo, kad ugdomosios pareigos, kurios veda ugdytinį prie 
fizinio ir dvasinio subrendimo, neturi visai pastovios nor- 
mos, nes suaugusiam Žmogui statomi įvairūs reikalavimai 
įvairiais laikais ir įvairiose vietose. Jei tad sakoma, kad ugdy- 

mas turi vesti naujas kartas į fizinį bei dvasinį subrendimą, 
tai savaime suprantama, kad šitas subrendimas privalo būti 
toks, kad atitiktų laiko, vietos ir profesijų reikalavimus. Žmo- 
gus privalo būti ugdomas taip, kad visos jo galios būtų har- 
moningai išvystytos ir kad sykiu jam būtų perteiktos 
kultūrinės gėrybės, kuriomis gyvena pati visuomenė, ku- 
rioje tenka jam gyventi. Bet žmogus privalo būti išugdytas 
ne tik pajėgiančiu gyventi kultūriniu savo aplinkos gyve- 
nimu, bet dargi sugebančiu pastūmėti šitą kultūrinį gyve- 
nimą pažangos keliu. 

Pagrindinių ugdymo pareigų schema gali būti šitaip at- 
vaizduota: 


pratinimas 
išvystymas skatinimas pamokymas 
įkvėpimas 
Ugdymas 
A priežiūra 
perteikimas drausminimas 4 numatomoji drausmė 


baudžiamoji drausmė 


b. Ugdymo tikslai 

Betyrinėdami ugdymo pareigas, turėjome progos ma- 
tyti, kas yra tasai fizinis bei dvasinis subrendimas, į kurį 
veda auklėtinį ugdomasis veikimas. Pasirodo, kad ugdy- 
mas turi paruošti žmogų tokiam gyvenimui, koks jam ten- 
ka gyventi savo kultūrinėje aplinkumoje, ir dar taip, kad 
pats gyvenimas eitų pažangos keliu. Subrendimas tad reiš- 
kia, kad žmogus gali sąmoningai nusimanyti apie savo gy- 
venimo tikslus bei uždavinius ir laisvai juos vykdyti savo 
veikimu. 

Šitokis ugdymo tikslo aptarimas yra grynai formalinis ir 
nieko nesako apie paties tikslo turinį. Norint konkrečiau 
spręsti apie ugdomojo tikslo turinį, reikia, matyt, nustatyti 
paties gyvenimo tikslas, kaipo netiesioginis, arba tolimes- 
nis, ugdymo tikslas. Kadangi bendrai tariamas tiesioginis 

ugdymo tikslas, kuris yra ne kas kita, kaip žmogaus pasi- 
ruošimas lemtam gyvenimui, nieko dar nesako apie paties 
šito tikslo turinį, tai paprastai, kai kalbama apie ugdymo 
tikslą, turima galvoje tolimesnis ugdymo tikslas, kuriuo yra 
paties gyvenimo tikslas. Netiesioginis yra jis ugdymui to- 
dėl, kad jis plaukia ne iš ugdymo sąvokos, bet iš žmogaus 
gyvenimo supratimo. Jei pirmasis ugdymo tikslas, t. y. tie- 
sioginis, yra formalinis, tai antrasis jo supratimas, plaukiąs 
iš gyvenimo tikslo supratimo, yra materialinis ta prasme, 
kad jis nurodo šito tikslo turinį. 

Dažniausiai nurodymu į formalinį ugdymo tikslą buvo 
aptariamas pats ugdymas. Pavyzdžiui, Platonas aptarė ug- 
dymą šitokiu būdu: „Ugdymas turi tikslu suteikti kūnui bei 
sielai visą gražumą ir visą tobulumą, kuriuos jiedu pajėgia 
atsiekti“. Panašiai aptarė ugdymą ir Kantas, sakydamas, kad 
„Ugdymas yra išvystymas žmoguje viso tobulumo, kuris 
glūdi jo prigimtyje“. Tą pačią idėją Johnas Stuartas Millis 
išreiškė šitaip: „Ugdymas apima visa tai, ką mes patys pa- 
darome, ir visa tai, ką kiti mums daro, kad mus priartintų 
prie mūsų prigimties idealo“. Nenutolsta nuo šitos aptari- 
mo rūšies ir Herbertas Spenceris, kai trumpai ir tiksliai išsi- 
taria, kad „ugdymas yra žmogaus ruošimas pilnutiniam 
gyvenimui“. 

Kaip matome, kol pedagogai teoretikai stengiasi nusta- 
tyti formalinį ugdymo tikslą, jų ugdymo aptartys mažai te- 
siskiria vienos nuo kitų. Užtat, kai tik tiems patiems 
pedagogams teoretikams tenka nustatyti materialinis tiks- 
las, bendras ugdymui ir gyvenimui, pažiūros ima žymiai 
skirtis, nes gyvenimo tikslo supratimas šiaip ar taip parei- 
na nuo bendros žmogaus pasaulėžiūros. Pozityvistas Spen- 
ceris, matąs ugdyme ruošimą pilnutiniam gyvenimui, išskirs, 
žinoma, iš šito pilnutinio gyvenimo religiją. Utilitaristas Millis 
gyvenimo tikslą matys žmogaus laimėje, savotiškai supran- 
tamoje. Kantas gyvenimo prasmę matys formalistiniame 


222 


prievolių pildyme ir į tai primygtinai siūlys kreipti dėmesį 
ugdomajame veikime. Žodžiu tariant, materialinis, arba ne- 
tiesioginis, ugdymo tikslas, sutampąs su paties gyvenimo 
tikslu, yra kiekvieno pedagogo suprantamas pagal savo pa- 
saulėžiūrą. O kadangi pats pedagogikos mokslas pasaulė- 
žiūros klausimų nesprendžia, tai jo linkmė pasirodo esanti 
priklausomybėje nuo pasaulėžiūros, nes faktinai ugdymas 
negali apsieiti be materialinio savo tikslo supratimo. Šita- 
me punkte ypač aiškėja pedagogikos mokslo sąryšis tiek su 
moksliškąja pasaulėžiūra, esančia filosofijos žinioje, tiek ir 
su religine pasaulėžiūra, specialiai teologijos tyrinėjama. 

Taigi išeina, kad faktinas pedagogikos sąryšis su pasau- 
lėžiūra yra neišvengiama būtinybė, kuri, kaipo tokia, turi 
visą eilę išdavų tiek pedagoginei teorijai, tiek ir pedagogi- 
nei praktikai. Įvyksta tai jau todėl, kad nuo pažiūros į žmo- 
gaus gyvenimą, į jo tikslus bei uždavinius, pareina šiaip ar 
taip ugdomosios teorijos bei ugdomojo meno linkmė. Čia 
kaip tik išeina aikštėn pritaikomasis pedagogikos mokslo 
pobūdis, būtent, tai, kad pedagogika pritaiko ugdytojo ir 
ugdytinio santykiavimui principus, kuriuos ji semiasi iš ki- 
tų mokslų. Apie ugdomąją medžiagą jai pateikia davinių 
jos grindžiamieji mokslai, kaip antai: pedagoginė psicholo- 
gija, pedologija, eksperimentinė psichologija, eksperimen- 
tinė pedagogika ir t. t. Tuo tarpu tikslus ugdomajam 
veikimui nustato vedamieji pedagogikos mokslai, kuriais 
yra visų pirma filosofija ir teologija, kaipo pasaulėžiūros 
mokslai. Norint tad pedagogikos sistemoje nustatyti ugdo- 
majam veikimui materialinį tikslą, sutampantį su gyveni- 
mo tikslu, nėra galimybės apsieiti be pasaulėžiūros mokslų. 
Maža to: norint sudaryti vieną kurią pedagogikos sistemą 
ir ją nuosekliai išvystyti visose jos dalyse ir visuose jos pri- 
taikymuosę prie pedagoginės praktikos, tenka imtis veda- 
muoju pradu tam tikrą pasaulėžiūrą, kuri yra laikoma tikra 
bei teisinga. 

Šita neišvengiama būtinybė verčia ir mane padėti į pe- 
dagoginės sistemos pagrindą tam tikrą pasaulėžiūrą, kuri, 
mano įsitikinimu, yra vienintelė tikra pasaulėžiūra. Supran- 
tama savaime, kad šitokia pasaulėžiūra man yra teistiškoji 
pasaulėžiūra, kuri remiasi ta trunkančia per amžius filoso- 
fija, kuri eina nuo Aristotelio per šv. Tomą Akvinietį ir pa- 
siekia mūsų laikus, kaipo nuolat turtėjantis integralinis 
sintetizmas. Kiek pedagogikos sistema nori pasilikti vien 
mokslo ribose ir nesiremti Apreiškimo daviniais, jai dera 
tenkintis vien ta pasaulėžiūra, kurią sugeba apdirbti filoso- 
fijos mokslas. Tuomet gaunama filosofinė pedagogika, ku- 
ri yra tokiu būdu atribojama tiek nuo eksperimentinės 
pedagogikos, tiek ir nuo pastoralinės pedagogikos, pagrįs- 
tos tarp kitko teologijos daviniais. Pedagogikos sistema, ku- 
rią tenka man dėstyti, yra kaip tik suprantama kaipo 
filosofinė pedagogika, arba, kitaip tariant, ima savo veda- 
muosius principus gyvenimo tikslų atžvilgiu iš filosofinės 
pasaulėžiūros. 

Integralinis sintetizmas, kuriuo man tenka remtis peda- 
gogikos sistemoje ir kuris tenka ginti per filosofinių dalykų 
paskaitas, be kita ko, pasižymi plačiomis savo pažiūromis į 
Žmogaus gyvenimą. Jis ne tik neneigia jokios žmogaus gy- 
venimo srities, bet lygiai rimtai skaitosi su visomis trimis 
pagrindinėmis jo sritimis, t. y. prigimtimi, kultūra ir religi- 
ja, ir dar kiekvienoje iš šitų sričių domisi teorine, praktine 
ir estetine dalimi. Šitaip suprantamas gyvenimas gali būti 
teisingai pavadintas pilnutiniu. Todėl ir ugdymas, kuris ruo- 
šia naujas kartas šitaip suprantamam gyvenimui, pridera 
taip pat vadinti pilnutiniu. 

Grįžtant prie ugdymo tikslų, reikia atsiminti, kad ugdy- 
mas turi savo artimesnius ir tolimesnius tikslus. Artimes- 
nis ugdymo tikslas, kuris gali būti smulkiau skirstomas, yra, 
bendrai tariant, žmogaus pasiruošimas pilnutiniam gyve- 
nimui. Tolimesni ugdymo tikslai yra patys žmogaus pilnu- 

tinio gyvenimo tikslai. Pirmuoju atveju ugdymo tikslas ap- 
tariamas grynai formaliniu būdu. Antruoju atveju, kai kal- 
bama jau apie žmogaus gyvenimo tikslus, ugdymo tikslai 
aptariami, taip sakant, materialiniu būdu, t. y. nusakoma 
jų materija, arba turinys. Faktinai šitiedvi tikslų rūšys yra 
labai surištos viena su antra: ruošdamas žmogų pilnutiniam 
gyvenimui, ugdymas tuo pačiu ruošia žmogų jo gyvenimo 
tikslams siekti. Kitaip tariant, savo tolimesnių tikslų ugdy- 
mas siekia per artimesnį tikslą, būtent, per žmogaus paruo- 
šimą gyvenimui. 

Religinės pasaulėžiūros supratimu, bendras ir galutinis 
žmogaus tikslas yra pats Dievas: sutapdamas tobuloje vie- 
nybėje su savo pirmavaizdžiu, kuris glūdi Dievo esmėje, 
žmogus pasiekia sykiu ir savo aukščiausią tobulumą, ir sa- 
vo didžiausią laimingumą. Pats Dievas, kaipo nelygstama- 
sis gėris, yra tad žmogui aukščiausias galutinis tikslas. Betgi 
aukščiausias galutinis tikslas ne tik nepanaikina, bet ir su- 
ponuoja visą eilę įvairių įvairiausių artimesnių tikslų, ku- 
rių žmogus gali turėti atskirose gyvenimo srityse pagal 
atskiras savo išgales. Tai reiškia, kad žmogus suranda visą 
eilę atskirų gėrybių, kurios tarnauja jam atskirais tikslais ir 
kurios normaliai turi būti galutinėje sąskaitoje palenktos 
aukščiausiai gėrybei. 

Bet, jei bendras ir galutinis žmogaus gyvenimo tikslas 
tarnauja netiesioginiu būdu ir ugdymui bendru ir galuti- 
niu tikslu, tai ir atskiri žmogaus gyvenimo bei veikimo tiks- 
lai yra panašiai atskiri ugdymo tikslai. Skirtumas čia tėra 
vien tas, kad tai, kas gyvenimui yra tikslas tiesioginiu bū- 
du, ugdymui yra tikslas netiesioginiu būdu. Taip dorinis 
gėris sudaro žmogaus gyvenimui atskirą tiesioginį tikslą, 
tuo tarpu ugdymui jis yra tikslas ta prasme, kad žmogaus 
ruošimas doriniam gyvenimui netiesioginiu būdu siekia ir 
dorinio gėrio. 

Žmogaus tikslu paprastai yra tai, kas yra jo laikoma gė- 

rybe kokia nors prasme. Pavyzdžiui, tiesa, gėris, grožis yra 
žmogui aukštosios gėrybės, kurių jis stengiasi pasiekti sa- 
vo gyvenimu bei veikimu. Kaip žmogaus gyvenimo tikslai 
netiesioginiu būdu yra ir ugdymo tikslai, taip ir gėrybės, 
kuriomis žmogus gyvena ir dėl kurių veikia, yra netiesio- 
giniu būdu gėrybės ir ugdymui. Tokiu būdu tiesa, gėris ir 
grožis yra ir ugdymui netiesioginės gėrybės, kurios tarnauja 
jam netiesioginiais tikslais. Kalbant tiksliau, reikia pasaky- 
ti, kad tiesa yra vyriausias netiesioginis tikslas intelektuali- 
niam lavinimui, gėris — doriniam auklėjimui ir grožis — 
estetiniam lavinimui. 

Tiesa, gėris ir grožis, kaip matome, yra pagrindiniai ne- 
tiesioginiai tikslai kultūrinio ugdymo srityje. Norint išsem- 
ti visą ugdymo plotą, reik dar nurodyti pagrindiniai 
netiesioginiai tikslai fiziniam lavinimui ir religiniam auk- 
lėjimui. Ir štai materialinio gyvenimo srityje siekiamoji gė- 
rybė, arba tikslas, yra gerai suprantama fizinė galybė, kaipo 
materialinis gyvenimo pagrindas, kuris turi tarnauti atra- 
ma kultūriniams tikslams. Religinio gyvenimo srityje sie- 
kiamoji gėrybė, arba tikslas, yra pati Dievybė, kaipo 
aukščiausioji viršūnė, į kurią galutinėje sąskaitoje veda kul- 
tūriniai tikslai. Tokiu būdu žmogaus gyvenimui bei veiki- 
mui ir tuo pačiu ugdymui galima numatyti penkios 
siekiamosios gėrybės, kurios, kaipo tokios, yra ir tikslai: bū- 
tent, fizinė galybė, tiesa, gėris, grožis ir Dievybė. Šitos pen- 
kios siekiamosios gėrybės, arba netiesioginiai ugdymo 
tikslai, kaip lengva pastebėti, atitinka penkias pagrindines 
ugdomojo veikimo sritis: fizinį mankštymą, protinimą, do- 
rinimą, estetinimą ir religinimą. 

Žinoma, labai bendrai čia nusakyti netiesioginiai, arba 
tolimesni, ugdymo tikslai dar nieko mums nesako, koks pri- 
valo būti pats ugdymas įvairiose savo srityse. Šitie tolimes- 
ni ugdymo tikslai vien tenustato linkmę, kuria ugdymas 
turi būti orientuojamas, arba vedamas. Bet šitas ugdymas 

bus dar geriau orientuojamas derama linkme, kai jam bus 
statomi ne tik netiesioginiai, arba tolimesni, tikslai, bet ir 
artimesni tikslai, kurie faktinai veda prie pirmųjų. Skirtu- 
mas tarp tolimesnių ir artimesnių ugdymo tikslų yra, kaip 
žinome, tas, kad tolimesni ugdymo tikslai yra paties gyve- 
nimo tikslai, tuo tarpu artimesni ugdymo tikslai glūdi tik 
žmogaus ruošime gyvenimui ir tuo pačiu gyvenimo tiks- 
lams. Čia ir kyla klausimas, kokie yra šitie artimesni ugdy- 
mo tikslai, kurie statomi pačiam ruošimui gyvenimo 
tikslams. 

Yra savaime aišku, kad ruošimas gyvenimui negali at- 
siekti paties gyvenimo tikslų, nes jis tegali atsiekti vien 
tuos tikslus, kurie neišeina iš ugdytinio prigimties ribų. 
Pavyzdžiui, ruošiant ugdytinį tiesos pažinimo reikalui gali 
būti atsiekta, pedagoginio veikimo tvarkoje, ne pati tiesa, 
realizuojama mokslo pavidalu, bet tasai mokinio prigim- 
ties nusiteikimas, kuris yra reikalingas tiesai pažinti. To- 
dėl, jei pati tiesa yra netiesioginis protinimo tikslas, tai 
reikiamas tiesai pažinti nusiteikimas yra jau tiesioginis, 
arba artimesnis, protinimo tikslas. Sykiu yra aišku, kad, 
norint tiesą pažinti, reikia pirma įsigyti tam tikro nusitei- 
kimo, arba dispozicijos, su kurio pagalba tiesa ir yra atsie- 
kiama. Faktinai tiesa atsiekiama su pagalba intelektualinio 
išsilavinimo, kuris ir yra reikiama čia dispozicija, arba nu- 
siteikimas. Tokiu būdu, kalbant vien apie protinimą, pa- 
sirodo, kad tolimesnis, arba netiesioginis, protinimo tikslas 
yra pati tiesa, suimama mokslo priemonėmis, tuo tarpu 
artimesnis, arba tiesioginis, protinimo tikslas yra intelek- 
tualinis išsilavinimas. Tiesa yra siekiamoji gėrybė, tuo tar- 
pu intelektualinis išsilavinimas yra protinimui siekiamoji 
vertybė. Protinimas tarsi daro ugdytinį vertą tos gėrybės, 
kuri yra siekiamasis jo tikslas. Būtent, ugdytinis tampa ver- 
tas tiesos tik tada, kai įgauna intelektualinio, arba proti- 
nio, išsilavinimo. 

c. Ugdomosios vertybės 

Kaip matome, nuo ugdymo tikslų tiesioginis kelias ve- 
da mus prie ugdomųjų vertybių. Siekiant kurio tikslo, gali- 
ma įvairiai nusistatyti jo atžvilgiu. Galima jam tarnauti vien 
priepuoliais, kiek gyvenimo aplinkybės mus į tai stumia. 
Galima turėti tam tikro nusiteikimo, arba nuotaikos, palan- 
kios tikslingam veikimui. Galima toliau turėti įgimto po- 
linkio šitam reikalui. Galima turėti taip pat įpratimo siekti 
šito tikslo. Pagaliau galima turėti sykiu ir palinkimo, ir įpra- 
timo, ir sąmoningo nusistatymo, ir patyrimu išmėginto su- 
gebėjimo eiti prie šito tikslo. Šitokis sąmoningas ir įprastas 
nusistatymas doros dalykuose paprastai vadinamas dory- 
be. Bet, panorėjus apibendrinti šitokią sąvoką kitoms veiki- 
mo sritims, galima pavadinti panaši veikiančio asmens 
savybė pastovia bei sąmoninga, t. y. habitualine, dispozici- 
ja, lietuviškai tariant, pastoviu bei sąmoningu, t. y. įprasti- 
niu, nusiteikimu. 

Iš štai pastovūs bei sąmoningi ugdytinio nusiteikimai, atitin- 
ką siekiamuosius gyvenimo tikslus, arba gėrybes, ir yra ugdomo- 
sios vertybės. Ogi žinant pagrindines siekiamąsias 
gyvenimo gėrybes, galima jau nustatyti pagrindinės ugdo- 
mosios vertybės, arba tie sąmoningi bei pastovūs nusiteiki- 
mai, kurie turi būti ugdymu išvystyti ugdytinio prigimtyje. 
Pagrindinės siekiamosios gyvenimo gėrybės, kaip žinome, 
yra gerai suprasta fizinė galybė, tiesa, gėris, grožis ir Die- 
vybė. Pasirodo, kad gerai suprastą fizinę galybę atitinka to- 
ji ugdomoji vertybė, kuri yra žmogaus kūno nusiteikimas 
aukštesniems tikslams. Tai reiškia, kad tikrai galingas fizi- 
niu atžvilgiu yra tasai, kas sugeba palenkti savo kūną aukš- 
tesniems gyvenimo tikslams. Kaip pamoko gerai suprastas 
fizinio lavinimo mokslas, tikra fizinės galybės išraiška yra 
ne atletizmas, esąs sau tikslas, bet asketizmas, kuris reika- 
lauja ne ko kito, kaip tik palenkti kūno gyvenimą aukštes- 
niems gyvenimo tikslams. Tik einant šita linkme, gali būti 

pateisinta tam tikra racionali, t. y. neatpalaiduota nuo aukš- 
tesnių gyvenimo tikslų, atletika. 

Kūno nusiteikimas aukštesniems gyvenimo tikslams fak- 
tinai reiškia tokį jo nusiteikimą, kuris yra kuo palankiau- 
sias tiesos pažinimui, doriniam veikimui ir estetinei kūrybai. 
Visiems šitiems reikalams kūnas gali būti mažiau ar dau- 
giau nusiteikęs, o visai neišlavintas ir apleistas kūnas gali 
net būti jiems tramdomąja kliūtimi. Čia, žinoma, negaliu 
smulkiau nagrinėti šito klausimo. Tenka eiti prie ugdomų- 
jų vertybių, atitinkančių ką tik paminėtas kultūrinio ugdy- 
mo gėrybes, arba tikslus. 

Pasirodo toliau, kad tiesą, kaip intelektualinio gyveni- 
mo gėrybę, atitinka toji ugdomoji vertybė, kuri yra inte- 
lektualinis arba protinis išsilavinimas ir kuri sudaro 
pagrindinę žymę moksliškajame subrendime. Protinis iš- 
silavinimas yra pastovus bei sąmoningas nusiteikimas, ku- 
ris leidžia pažinti tiesą kritiškų bei sistemingu būdu. 
Dorinio auklėjimo srityje dorinį gėrį, kaipo dorinio gyve- 
nimo siekiamąją gėrybę, atitinka toji ugdomoji vertybė, ku- 
ri yra dorinis valios išsiauklėjimas ir kuri sudaro 
pagrindinę tvirto būdo žymę. Dorinis valios išsiauklėji- 
mas yra pastovus bei sąmoningas nusiteikimas, kuris lei- 
džia realizuoti dorinį gėrį su dorybių pagalba. Estetinio 
lavinimo srityje grožį, kaipo siekiamąją estetinio gyveni- 
mo gėrybę, atitinka toji ugdomoji vertybė, kuri yra esteti- 
nis išsilavinimas ir kuri sudaro pagrindinę estetinės 
kultūros žymę. Estetinis išsilavinimas yra pastovus bei są- 
moningas nusiteikimas, kuris leidžia grožėtis dailenybė- 
mis ir jų kurti. Tokiu būdu kultūrinio ugdymo srityje 
randame tris kuo bendriausias ugdomąsias vertybes: pro- 
tinį išsilavinimą, dorinį valios išsiauklėjimą ir estetinę kul- 
tūrą. Norint apimti visas šitas ugdomąsias vertybes vienu 
terminu, galima būtų pasakyti, kad pagrindinė kultūrini- 
mo vertybė yra kuo pilniausias sielos galių išsivystymas. 

Kai yra nustatyta, kad fizinę galybę atitinka kūno nusi- 
teikimas aukštesniems tikslams ir tuo pačiu jo palinkimas 
paklusti sielos galioms ir kad tiesą, gėrį ir grožį atitinka sie- 
los galių išsivystymas per protinį išsilavinimą, dorinį išsi- 
auklėjimą ir estetinę kultūrą, telieka dar išspręsti, kokia 
ugdomoji vertybė atitinka Dievybę, kaipo siekiamąjį tikslą 
religinėje gyvenimo srityje. Atsiekti tikslas reiškia tam tik- 
ra prasme jis pasisavinti, kiek jis yra siekiamoji gėrybė, ir 
paskui juo pasiturėti. Atsiekti tad galutinis religijos tikslas, 
t. y. pati Dievybė, reiškia tam tikra prasme pasisavinti šita 
Dievybė ir ja pasiturėti, per mistinį su ja susijungimą. Tasai 
pastovus nusiteikimas, kuriuo jungiamasi su Dievybe, taip 
sakant, pasisavinama ir ja pasiturima, ir yra ne kas kita, kaip 
šventumas. Tokiu būdu šventumas yra tasai pastovus ir są- 
moningas nusistatymas, kuris yra siekiamas religiniu auk- 
lėjimu kaipo vyriausioji ir aukščiausioji ugdomoji vertybė. 
O kadangi šitas nusiteikimas glūdi dvasios gelmėse, tai 
šventumas galima dar pavadinti aukščiausiu dvasios kles- 
tėjimo laipsniu. 

Nesunku pastebėti, kad ugdomosios vertybės kyla iš apa- 
čios į viršų tam tikroje hierarchijoje: kūnas turi pasižymėti 
nusiteikimu aukštesniems gyvenimo tikslams, kurie yra sie- 
kiami sielos galiomis ir kuriais yra tiesa, gėris ir grožis. Sie- 
los galios turi pasižymėti nusiteikimais, kuriais yra 
atsiekiami tiesa, gėris ir grožis ir kuriais šitos gėrybės yra 
palenkiamos aukščiausiam dvasios nusiteikimui, arba di- 
džiausiam dvasios klestėjimui, suvedančiam aukštuosius 
tiesos, gėrio ir grožio idealus prie jų pirmutinio šaltinio, t. y. 
prie Dievo esmės. 

Nustačius pagrindines ugdomąsias vertybes šalia gyve- 
nimo tikslų, kurie yra ugdymui tolimesniais, arba netiesio- 
giniais tikslais, ne tik yra geriau paaiškėjusi ugdymo linkmė, 
bet ir paties ugdomojo veikimo turinys. Tiesa, šitas turinys 
tėra vos suimtas labai bendrais bruožais, bet vis dėlto jau 

yra gautas tam tikras pilnutinio ugdymo supratimas. Čia 
dera dar padaryti keletas paaiškinamųjų pastabų, kurios ga- 
lėtų padėti geriau suprasti kai kurias pilnutinio ugdymo 
sistemos ypatybes. 

Kultūros filosofijos kurse pažymima, kad gyvenime ga- 
lima skirti subjektyvinės ir objektyvinės lytys. Subjektyvi- 
nėmis gyvenimo lytimis yra prigimtis, kultūra ir religija; 
tuo tarpu objektyvinėmis lytimis, jas atitinkančiomis, yra 
gamta, civilizacija ir Bažnyčia. Ir štai pasirodo, kad tolimesni 
ugdymo tikslai yra objektyvinių gyvenimo lyčių gėrybės, 
tuo tarpu artimesni ugdymo tikslai, arba ugdomosios ver- 
tybės, priklauso prie subjektyvinių gyvenimo lyčių. Objek- 
tyvuota fizinė galybė sudaro gamtos veiksnį, tuo tarpu kūno 
galingumas, kaipo jo nusiteikimas aukštesniems gyvenimo 
tikslams, yra jau subjektyvinė žmogaus prigimties žymė. 
Toliau, tiesos realizavimas mokslinėmis pažintimis, gėrio 
realizavimas visuomenės dorove bei įpročiais ir grožio rea- 
lizavimas sukurtomis dailenybėmis sudaro objektyvines gė- 
rybes, tuo tarpu protinis išsilavinimas, dorinis išsiauklėjimas 
ir estetinis išsilavinimas yra subjektyvinės kultūros verty- 
bės. Pagaliau Dievybės įsikūnijimas pasaulyje yra objekty- 
vinė Bažnyčios gėrybė, tuo tarpu žmogaus šventumas yra 
subjektyvinė religijos vertybė. Pasirodo tokiu būdu, kad sky- 
rimas tolimesnių ir artimesnių ugdymo tikslų remiasi galų 
gale tuo realiniu skirtumu, kurio yra tarp objektyvinių ir 
subjektyvinių gyvenimo lyčių, t. y. tarp lyčių, iš kurių vie- 
nos randa savo atramą šalia žmogaus, objekte, o kitos - žmo- 
gaus prigimtyje, subjekte. 

Iš šito skirtumo plaukia dar viena labai simptominga pil- 
nutinio ugdymo sistemai apraiška. Pasirodo būtent, kad ug- 
domajame veikime objektyvinės gyvenimo gėrybės 
ugdytiniui yra perteikiamos, tuo tarpu subjektyvinės gy- 
venimo vertybės yra jame išvystomos. Taip fizinė galybė 
tam tikra prasme gali būti perteikta sykiu su gyvenimo ap- 

linkybėmis, į kurias yra statomas ugdytinis, t. y. sykiu su 
prigimtimi, butu, maistu ir apskritai higienos sąlygomis. 
Tuo tarpu kūno nusiteikimas aukštesniems gyvenimo tiks- 
lams tegali būti išvystytas tam tikromis ugdymo priemo- 
nėmis. Toliau, mokslo žinios gali būti tam tikra prasme 
perteiktos mokiniui, tuo tarpu protinis išsilavinimas tegali 
būti vien išvystytas. Visuomenės dorovė bei įpročiai tam 
tikrame laipsnyje perteikiami įtaigos keliu, tuo tarpu dori- 
nis valios išsiauklėjimas vien išvystomas. Dailenybės gali 
būti perteiktos, estetinė kultūra - vien išvystoma. Bažny- 
čios gėrybės ir net pati Dievybė, pavyzdžiui, per sakramen- 
tus, perteikiamos, tuo tarpu šventumas vien išvystomas 
heroizmo žygiais ir su malonės pagalba. 


d. Ugdymo uždaviniai 

Paskutinį kartą man teko nustatyti bendriausieji tiesio- 
giniai ir netiesioginiai ugdymo tikslai. Netiesioginiai ug- 
dymo tikslai yra paties gyvenimo tikslai - gyvenimo, kuriam 
ugdymas ruošia naująsias kartas. Tiesioginiai yra tie ugdy- 
mo tikslai, kurie glūdi jau pačiame naujųjų kartų paruoši- 
me gyvenimui. Netiesioginiai ugdymo tikslai yra dar 
vadinami pedagoginėmis gėrybėmis, tuo tarpu tiesioginiai 
tikslai dera vadinti ugdomosiomis vertybėmis. Pedagogi- 
nės ir yra tos gėrybės, kurių žmogus siekia savo gyvenimu 
bei veikimu. Ugdomoji vertybė yra tasai pastovus bei są- 
moningas nusiteikimas, arba dispozicija, kuri turi susida- 
ryti ugdytinio prigimtyje, kad jis galėtų sėkmingai siekti 
atitinkamos pedagoginės gėrybės, t. y. atitinkamo gyveni- 
mo tikslo. Taip fizinės prigimties srityje pedagoginė ugdy- 
mo gėrybė yra gerai suprasta fizinė galybė arba energija, 
tuo tarpu ją atitinkanti pedagoginė ugdymo vertybė bus, 
kaip sakyta, pastovus kūno nusiteikimas tarnauti aukš- 
tesniems gyvenimo tikslams. Protinimo srityje pedagogi- 
nė gėrybė yra tiesa, ugdomoji vertybė - intelektualinis 

išsilavinimas, kaipo pastovus bei sąmoningas nusiteikimas. 
Dorinimo srityje pedagoginė gėrybė yra dorinis gėris, ug- 
domoji vertybė - dorinis išsiauklėjimas. Estetinimo srityje 
pedagoginė gėrybė yra grožis, o ugdomoji vertybė - esteti- 
nis išsilavinimas. Religinimo srityje pedagoginė gėrybė yra 
pati Dievybė, o ugdomoji vertybė - religingumas, kuris, kai- 
po pastovus bei sąmoningas nusiteikimas, aukščiausiame 
savo laipsnyje yra vadinamas šventumu. Pedagoginės gė- 
rybės turi objektyvinę reikšmę, nes savo principą turi šalia 
žmogaus objektyvioje tikrovėje; ugdomoji vertybė turi sub- 
jektyvinę reikšmę, nes savo principą turi žmogaus prigim- 
tyje. Todėl pedagoginės gėrybės tam tikra prasme gali būti 
perteikiamos, tuo tarpu ugdomosios vertybės tegali būti iš- 
vystomos. Dėl subjektyvinės ugdomosios vertybės žmogus 
tarsi tampa vertas objektyvinės pedagoginės gėrybės, ku- 
rios jis siekia savo gyvenimu. 

Išaiškinus bendriausiais bruožais ugdymo pareigas, tiks- 
lus ir vertybes ir einant nuosekliai arčiau prie ugdymo rea- 
lizavimo, tenka bendrai nušviesti ugdomųjų uždavinių 
klausimas. 

Visų pirma reikia pastebėti, kad labai dažnai uždavinys 
yra painiojamas su tikslu. Tikslas, arba siekiamoji priežastis, 
yra tai, ko dėlei, arba kam, kas nors daroma arba įvyksta. Šita 
prasme tikslas visuomet yra tam tikra gėrybė, kuri yra pa- 
geidaujama ir kuri, kaipo tokia, yra veiksmui arba vyks- 
mui tam tikra priežastis. Taip estetiniam lavinimui 
netiesioginiu tikslu yra ta gėrybė, kuri yra vadinama gro- 
žiu, tuo tarpu tiesioginiu tikslu jam yra ta subjektyvinė gė- 
rybė, kuri specialiau yra vadinama vertybe ir kuria yra 
estetinis Žmogaus nusiteikimas, arba estetinė dispozicija. 
Tuo tarpu nei grožis, nei estetinis nusiteikimas negali būti 
pavadinti estetinimo uždaviniais, nes uždavinys yra tai, kas 
privalu daryti, norint tikslą atsiekti. Taip ugdomasis estetini- 
mo uždavinys yra tai, kas privalu daryti su ugdytiniu, no- 

rint padėti jam atsiekti galutinį estetinimo tikslą, t. y. grožį. 
Šitas uždavinys vykdomas ugdomuoju veikimu, vadinamu 
čia estetiniu lavinimu. Nekalbant smulkiau apie estetini- 
mo priemones, reikia bendriausiu būdu pasakyti, kad ne- 
tiesioginis estetinio lavinimo tikslas, t. y. grožis, yra 
siekiamas per tiesioginį jo tikslą, kuriuo, kaip žinome, yra 
tinkamas estetinis nusiteikimas, tarnaująs bendra priemo- 
ne grožėtis dailenybėmis ir joms kurti. Iš čia aiškėja jau tik- 
ra pedagoginio, arba ugdomojo, uždavinio esmė. Ugdomasis 
uždavinys yra ne kas kita, kaip užduotas ugdomojo tikslo atsieki- 
mas suteikimu ugdytinio prigimčiai atitinkamo pastovaus bei sq- 
moningo nusiteikimo. Taip estetinimo uždavinys yra 
užduotas auklėtojui grožio atsiekimas išvystymu ugdyti- 
nyje estetinio nusiteikimo, su kurio pagalba jis galėtų gro- 
žėtis dailenybėmis ir jas kurti. 

Iš to, kas pasakyta, lengva padaryti bendra išvada, kad 
ugdomasis uždavinys turi šiaip ar taip sujungti bei sude- 
rinti ugdymo tikslą su auklėtinio prigimtimi ir kad todėl jis 
nustatomas, iš vienos pusės, tikslo turiniu, o iš antros pu- 
sės — ugdytinio prigimties savybėmis. Iš čia dar geriau aiš- 
kėja ta reikšmė, kurios turi ugdymo uždaviniams, iš vienos 
pusės, vedamieji pedagogikos mokslai, o iš antros pusės — 
grindžiamieji jos mokslai. Tik tinkamai apsipažinus su pir- 
maisiais, galima ugdymo uždaviniams suteikti reikiamos 
linkmės; ogi antrųjų pažinimas yra reikalingas ugdytinio 
prigimties pažinimui, be kurio negali būti sėkmingo ugdo- 
mųjų uždavinių realizavimo. Geriausias ugdymo tikslas gali 
būti sukompromituotas ir todėl tinkamai neįvykdomas, jei 
atitinkamas pedagoginis uždavinys bus sprendžiamas neat- 
sižvelgiant į ugdytinio prigimties galimybes ir į tinkančias 
priemones jai lavinti. Todėl vykdydamas kurį nors ugdo- 
mąjį uždavinį pedagogas privalo sykiu laikyti galvoje tiek 
ugdomąjį tikslą, tiek ir savo ugdytinio prigimties savybes. 
Tik derinant tikslą su prigimtomis ugdytinio galiomis, po- 

linkiais, savybėmis ir ypatybėmis, galima tinkamai atlikti 
pedagoginis savo uždavinys. 

Kas, pavyzdžiui, nesutiks, kad mokslas yra viena iš di- 
džiausių gėrybių dvasiniam žmogaus gyvenimui? Tuo tar- 
pu protinimo uždavinys gali būti taip nevykusiai 
sprendžiamas bei vykdomas, kad ugdytinis ne tik tikrai 
nepasimokys iš teikiamo jam mokslo, bet dar įgaus aver 
sijos šitam mokslui. Jei, pavyzdžiui, pažiūrėsime, kaip kar- 
tais mokoma naujųjų kalbų, tai pamatysime, kad dažnai 
beveik išimtinai analitinis kalbos mokymas, priešingas gy- 
vos kalbos vartojimui, ne tik nepasiekia savo tikslo suteikti 
sugebėjimo kalbėti, bet dar sužadina mokiniuose aversijos 
kalbų mokslui apskritai. Jis ypatingai yra kenksmingas 
tuo, kad gadina mokiniuose sugebėjimą vartoti gyvą kalbą 
taip ir tokią, kaip ir kokia ji yra vartojama gyvenime. Tai 
įvyksta todėl, kad kalbos mokslas yra suvedamas prie 
vieno tik kalbos analizavimo, prie jos suskirstymo į 
atskirus pradus ir paskui prie mechaninio šitų pradų 
įsiminimo valios pastangomis. Visa tai iš tikrųjų tik ardo 
mokinio psichologijoje gyvos kalbos organizmą ir daro 
negalimą sugebėjimą lengvai valdyti kalbos aparatą be 
įtemptų valios pastangų, t. y. visai savaimingu būdu. Tuo 
tarpu pajautimas sugebėjimo valdyti kalbos aparatą visai 
savaimingu būdu sudaro visą kalbos mokslų malonumą. 
Dažnai mokytojai elgiasi taip, tarsi jie manytų, kad pati 
kalba esanti vienintelė ir sykiu tiesioginė pedagoginė 
gėrybė, kuri reikia tik suskirstyti mažomis dalelėmis ir 
jomis maitinti iš dienos į dieną savo kantrūs mokiniai. Jie 
nesiskaito su tuo, kad tikra pedagoginė vertybė kalbos 
moksle yra tasai pastovus nusiteikimas, arba sugebėjimas, 
kuris leidžia laisvai valdyti kalbos aparatą gyviems 
praktikos reikalams ir kuris yra įgyjamas, pavyzdžiui, 
vaikystėje, intuityviniu sintetiniu būdu. Žodžiu tariant, 
mokytojai dažnai nesiskaito su psichologinėmis kalbos 

mokymosi ypatybėmis, kurios turi vietos, kai pavyzdžiui, 
vaikas pramoksta kalbos iš savo tėvų. Užtat, suardę gyvąjį 
kalbos organizmą ir nesuteikę savo mokiniams reikiamo 
sugebėjimo šitą organizmą valdyti, jie, aiškų savaime, 
negali nei tinkamai savo uždavinio atlikti, nei sėkmingai 
savo tikslo atsiekti ir net dažniausiai, kaip sakyta, 
kompromituoja patį kalbos mokslą. Štai kas lengvai įvyksta 
ugdomajame darbe, kai tinkamai nenusimanoma apie 
ugdomuosius tikslus ir priemones, kuriomis šitie tikslai 
turi būti suderinti su realiomis ugdytinio prigimties 
ypatybėmis. 

Be kita ko, iš nusakyto pavyzdžio galėjo paaiškėti, kaip 
yra svarbu tinkamai nusimanyti, kas yra tolimesnis, arba 
netiesioginis, ugdomojo uždavinio tikslas, ir kas yra arti- 
mesnis, arba tiesioginis, jo tikslas, kitaip tariant, - kas yra 
ugdomajame uždavinyje pedagoginė gėrybė, ir kas yra ug- 
domoji vertybė, Čia labai svarbi tiesa yra tai, kad gyvenimo 
tikslai, imami kaipo pedagoginės gėrybės, yra atsiekiami reali- 
zuojant ugdytinio prigimtyje atitinkamas ugdomąsias vertybes 
arba pastovius bei sgmoningus nusiteikimus ir kad kaip tik tai 
sudaro ugdomojo uždavinio esmę. Žinant tai, jau ugdomojo me- 
no dalykas yra taip suderinti kiekvienu atskiru atveju rei- 
kiamas priemones, kad uždavinys būtų kuo geriausiai 
atliktas. Ugdomojo uždavinio reikalui bendromis priemo- 
nėmis eina ugdomosios pareigos, kurios, kaip žinome, yra: 
perteikimas bei išvystymas, skatinimas bei drausminimas, 
pratinimas, pamokymas, įkvėpimas, priežiūra, numatomoji 
ir baudžiamoji drausmė. Kitaip tariant, visos konkretinės 
priemonės, kurios pedagogų yra taikomos ugdomiesiems 
uždaviniams vykdyti, gali būti suskirstytos į šešias bendres- 
nes kategorijas, kurios išsemia perteikimą bei išvystymą, 
skatinimą bei drausminimą ir kurios yra pratinimas, pamo- 
kymas, įkvėpimas, priežiūra, numatomoji ir baudžiamoji 
drausmė. 

Nekalbant dabar apie konkretines priemones, tenka dar 
susidomėti pedagoginių uždavinių visuma, kuri turi rūpė- 
ti kiekvienam susipratusiam pedagogui, kad jis galėtų nu- 
statyti deramų santykių tarp savo ugdomųjų uždavinių ir 
visos ugdymo sistemos. Reik juk žinoti, kad pedagoginių 
uždavinių gali būti tiek pat, kiek pedagoginių tikslų, ka- 
dangi kiekvienas uždavinys yra užduotas tikslo atsiekimas 
tinkamiausiomis priemonėmis. Todėl ir pedagoginių užda- 
vinių gali būti platesnių ir siauresnių, bendresnių ir specia- 
lesnių, panašiai kaip tikslai yra platesni ir siauresni, 
bendresni ir specialesni. Paskutinį kartą turėjau progos pa- 
daryti kuo plačiausią apžvalgą pedagoginių tikslų ir ugdo- 
mųjų vertybių; dabar atėjo laikas padaryti bendrą apžvalgą 
pedagoginių uždavinių, atitinkančių tuos tikslus ir tas ver- 
tybes. 

Darant bendrą pedagoginių uždavinių apžvalgą, dera, 
iš vienos pusės, atsižvelgti į sistemingumo, o iš antros pu- 
sės -į aktualumo reikalą. Pirmas reikalas verčia suimti krū- 
von visus pagrindinius uždavinius, kurių yra pilnutinio 
ugdymo sistemoje. Antrasis reikalas spiria ypatingai atsi- 
žvelgti į tuos pedagoginius uždavinius, kurių mums stato 
dabartinės laiko bei vietos aplinkybės. Taigi visų pirma — 
kokių yra pagrindinių pedagoginių uždavinių pilnutinio 
ugdymo sistemoje? Darydami jų apžvalgą, turėsime vėl ei- 
ti iš gyvenimo apačios į viršų ir todėl pradėti ją nuo fizinio 
mankštymo srities. 


1) Ugdymo uždaviniai fiziniame lavinime. Kaip žinome, fizi- 
nė galybė yra bendriausia pedagoginė gėrybė fizinio mankš- 
tymo srityje, o kūno nusiteikimas aukštesniems gyvenimo 
tikslams yra bendriausia ugdomoji vertybė. Gerai suprasta 
fizinė galybė iš tikrųjų yra tikslingai panaudojama fizinė ener- 
gija. Tuo tarpu energija apskritai yra tinkamas nusiteikimas 
veiksmui. Žmogus, neturįs energijos, faktinai yra žmogus, 

nenusiteikęs veiksmui, ypač — tam veiksmui, kuris yra filo- 
sofijoje vadinamas daikto tobulumu pagal žinomąjį posakį: 
actus est perfectio rei. Tačiau ne kiekviena energija turi tikros 
reikšmės žmogiškojo veikimo atžvilgiu. Tokios reikšmės, pa- 
vyzdžiui, neturi energija, bergždžiai išeikvojama netikslin- 
game krutėjime. Žmogiškajame veikime energijos tikslingas 
panaudojimas yra vienas iš pagrindinių reikalavimų. Bet ši- 
tas reikalavimas tik tada gali būti tinkamai pildomas, jei jį 
atitinka žmogaus prigimtyje tam tikras pastovus bei sąmo- 
ningas nusistatymas tikslingai naudoti savo energiją pado- 
riems žmogiškojo gyvenimo reikalams. Šito nusistatymo 
sėkmingumas, be kita ko, pareina nuo kūno nusiteikimo 
aukštesniems gyvenimo tikslams. Ir štai bendriausias fizinio 
mankštymo uždavinys ir yra atsiekti maksimumas fizinės energi- 
jos išvystant fizinėje žmogaus prigimtyje, arba kūne, nusiteikimą 
tarnauti aukštesniems gyvenimo tikslams. 

Bendras posakis „kūno nusiteikimas aukštesniems gy- 
venimo tikslams“ dar labai bendrai ir todėl labai nedaug 
pasako apie pedagogines fizinės kultūros ypatybes. Tenka 
tad šita sąvoka smulkiau paanalizuoti. Visų pirma ji reika- 
lauja dviejų prideramų jai žymių: sveikatos bei stiprumo. 
Savaime juk aišku, kad be sveikatos ir be stiprumo kūnas 
negali būti tinkamai nusiteikęs aukštesniems gyvenimo tiks- 
lams. Kad taip yra, patvirtina tas faktas, kad, pristokus vi- 
siškai sveikatos bei stiprumo, t. y. atėjus mirčiai, kūnas 
atsisako tarnauti bet kuriems aukštesniems gyvenimo tiks- 
lams ir žlunga suirime. Štai kodėl kūno trūkumai neišven- 
giamai turi sudaryti tam tikrų atitinkamų trūkumų sielos 
reiškimosi būduose. Būčiau suklydęs pasakęs, kad kūno trū- 
kumai neišvengiamai gamina dvasios trūkumų. Dvasia, kai- 
po laisva, turi galimybės atsilaikyti prieš kūno įtaką; bet 
užtat sielos galių reiškimasis yra priežastingai surištas su 
kūno pareigomis ir todėl atitinkamai silpnėja sulig kūno 
menkėjimu. Tik sielos galių reiškimosi atžvilgiu galima pa- 

sakyti, kad sielos sveikata pareina nuo kūno sveikatos, in- 
terpretuojant posakį mens sana in corpore sano. Užtat būtų 
padaryta klaida pasakius, kad pats dvasinis sielos vertin- 
gumas pareina nuo kūno ypatybių ir, be kita Ko; nuo jo svei- 
katos bei stiprumo. 

Kai yra sakoma, kad kūno sveikata bei stiprumas yra 
sudedamieji pradai tos ugdomosios vertybės, kuria yra kū- 
no nusiteikimas aukštesniems gyvenimo tikslams, tai svei- 
kata bei stiprumas turi būti imamu priklausomybėje nuo 
šitų tikslų, nes kitaip jiedu negali turėti tikros pedagoginės 
vertės. Sveikata bei stiprumas, tikslingai nepavartojamu 
aukštesniems gyvenimo tikslams pagal protingą žmogaus 
prigimtį, negali sudaryti fizinio mankštymo uždavinio, nes 
iš dalykų esmės kūnas turi tarnauti šitai protingai Žmogaus 
prigimčiai reiškimosi įrankiu. Tarp vienašališko atletizmo 
ir racionalios kūno kultūros pagrindinis skirtumas ir yra 
tas, kad galutinėje sąskaitoje atletizmas atpalaiduoja kūną 
nuo protingos žmogaus prigimties tikslų, tuo tarpu racio- 
nali kūno kultūra stengiasi išvystyti žmogaus kūną priklau- 
somybėje nuo šitų tikslų. 

Kalbama čia kūno priklausomybė nuo aukštesnių protin- 
gos žmogaus prigimties tikslų, auklėjama fizinio mankšty- 
mo eigoje, turi pasireikšti trimis specialesniais nusiteikimais 
pagal tai, kad žmogui tenka veikti teorinėje, praktinėje ir es- 
tetinėje gyvenimo srityje. Fizinė žmogaus prigimtis, kaip ži- 
nome, yra materialinė atrama humanitarinei kultūrai, ir todėl 
joje turi rasti reikiamos materialinės atramos visos humani- 
tarinės kultūros sritys, t. y. žinija, dora ir dailusis menas. Ži- 
nija, dora ir menas ir randa sau materialinės atramos tuose 
fizinės prigimties nusiteikimuose, kurie joje susidaro priklau- 
somybėje nuo teorinės, praktinės ir estetinės gyvenimo sri- 
čių. Kyla tad klausimas, kas yra šitie nusiteikimai, kurie turi 
būti išvystomi fiziniu mankštymu priklausomybėje nuo gry- 
nai kultūrinio lavinimo bei auklėjimo? 

Teorinėje kultūros srityje ugdomoji vertybė, kaip žino- 
me, yra intelektualinis, arba protinis, išsilavinimas. Tuo tar- 
pu pažinimo tvarkoje protinis aktas remiasi jusliniu 
patyrimu, kaipo materialine savo atrama, nes niekas nepa- 
tenka į mūsų protą, kas pirma nėra perėję per mūsų juslių 
bei jauslių aparatą. Vadinasi, nuo mūsų juslių bei jauslių 
aparato veikimo šiaip ar taip pareina mūsų protinis pažini- 
mas. Todėl yra labai svarbu, kad šitas juslių bei jauslių apa- 
ratas, kuris pateikia juslinio pažinimo ir todėl pagrindžia 
protinį pažinimą, veiktų pilnai, greit ir tiksliai. Tuo tarpu 
juslių bei jauslių aparatas priklauso mūsų fizinei prigim- 
čiai, turinčiai tam reikalui jutimo bei jautimo organus, t. y. 
nervų ir smegenų sistemą. Ir štai pasirodo, kad jutimo bei 
jautimo organai gali įsigyti su fizinio lavinimo pagalba tam 
tikrų funkcionavimo ypatybių, kurios sudaro juslėms bei 
jauslėms nusiteikimą pilnai, greit ir tiksliai veikti. Šitas nu- 
siteikimas ir dera pavadinti juslių bei jauslių tiksliu veiklu- 
mu. Tai yra pagrindinis fizinės prigimties nusiteikimas, 
atitinkąs teorinėje srityje aukštesnį intelektualinio pažini- 
mo reikalą, kuris galutinėje sąskaitoje yra tiesos pažinimo 
reikalas. Šitam nusiteikimui lavinti fizinės kultūros moks- 
las žino jau visą eilę priemonių, apie kurias čia ne vieta bū- 
tų smulkiau kalbėti. Čia tik konstatuojamas pedagogui 
ugdomasis uždavinys išlavinti savo ugdytinyje tikslų jus- 
lių bei jauslių veiklumą, kuris galėtų tarnauti tiesos pažini- 
mo tikslams. 

Ieškant pagrindinio fizinės žmogaus prigimties nusitei- 
kimo praktinėje gyvenimo srityje, reikia visų pirma atsi- 
žvelgti į tai, kad šita sritis yra vyriausioje valios žinioje. Koks 
tad yra pageidaujamas čia kūno nusiteikimas, labiausiai tin- 
kąs doriniams valios veiksmams? Čia, žinoma, turi ypatin- 
gos reikšmės kūno sveikata bei stiprumas. Valios galybė, 
nors būtinai ir nepareina nuo kūno savybių, vis dėlto ran- 
da kūno nusiteikimuose mažiau ar daugiau palankių ap- 

linkybių. Be kita ko todėl, jei yra tiesa, kad doros puolimas 
yra tinkama proga fiziniam išsigimimui, tai, iš kitos pusės, 
teisingas taip pat yra teigimas, kad ir fizinis išsigimimas 
yra tinkama proga doriniam puolimui, nors šitas puolimas 
ir nėra būtinas. O kadangi tarp fizinio stovio ir dorinio ver- 
tingumo nėra griežtai priežastingo sąryšio, tai pasitaiko taip 
pat, kad geriausia kūno sveikata ir jo stiprumas visai gerai 
susigyvena su doriniu žemumu ir atvirkščiai, suirusi svei- 
kata - su doriniu kilnumu. Vis dėlto, esant visoms kitoms 
sąlygoms lygioms, kūno sveikata bei stiprumas yra teigia- 
moji sąlyga doriniam tobulėjimui. Užtat fizinė energija iš 
sąlygos tampa doriniam tobulėjimui tikrai teigiamuoju 
veiksniu, kai kūnas įgauna pastovaus nusiteikimo palenkti 
visą savo energiją valios reikalavimams. Šitas kūno nusitei- 
kimas palenkti visą savo energiją valios reikalavimams ir yra vie- 
nintelis tikras fizinis žmogaus galingumas, kurio siekimas 
fizinio auklėjimo priemonėmis turi sudaryti pedagogui pa- 
grindinį uždavinį praktinės gyvenimo srities atžvilgiu. Tai 
yra telkiamoji fizinių pastangų linkmė, kuria einant fizinė 
energija turi būti suimta į tvirtas valios sąvaržas. 

Telieka nustatyti pagrindinis fizinio mankštymo uždavi- 
nys estetinės gyvenimo srities atžvilgiu. Šituo atžvilgiu gali 
turėti reikšmės, iš vienos pusės, paties kūno gražumas, o iš 
antros pusės - reikiamas kūno nusiteikimas kūrybai. Apie 
kūno gražumą reikia pasakyti, kad jis sudaro ne tiek peda- 
goginę gėrybę, siekiamą tam tikru ugdomuoju uždaviniu, 
kiek fizinio lavinimo bei auklėjimo išdavą. Būtų, žinoma, klai- 
dingai suprastu asketizmu principialus nusistatymas nesi- 
rūpinti žmogaus kūno gražumu. Jei kūnas apskritai yra 
įrankis protingajai žmogaus prigimčiai reikštis, tai jo gražu- 
mas yra ne kas kita, kaip regimas idealinio žmogaus tipo pa- 
sireiškimas aikštėn. Kodėl gi šitas gražumas neturėtų reikštis 
žmogaus gyvenime tam tikru būdu? Bet užtat reikia žinoti, 
kad tikras žmogaus gražumas daug mažesniame laipsnyje 

yra Žmogui prigimtas sykiu su jo kūno bruožais, negu jis yra 
laimimas visais gyvenimo žygiais, kuriais pasireiškia pilnu- 
tinis žmogaus tipas. Todėl kūno gražumas turi būti siekia- 
mas ugdomajame veikime ne vienu kuriuo atskiru uždaviniu, 
bet kaipo visų kitų uždavinių išdava. 

Nėra abejonės, kad tam tikrame laipsnyje kūno gražumas 
pareina nuo jo sveikatos bei stiprumo. Nei liguistumas, nei 
nepakankamas kiekybinis kūno išsivystymas, nei fizinio mik- 
lumo stoka, nei apsileidimas tvarkos ir higienos atžvilgiu ne- 
gali būti teigiamieji veiksniai kūno gražumui. Tačiau ne 
mažiau, bet gal net dar daugiau pareina tikras kūno gražu- 
mas nuo pastovaus ir išeinančio regimai aikštėn kūno nusi- 
teikimo palenkti visą savo energiją doriniams valios 
reikalavimams. Tai įvyksta todėl, kad fizinis gražumas yra tik- 
ras tik tada, kai jis yra sykiu dorinio vertingumo atspindys. 
Dorinė vertė čia yra tarsi aukštesnė idėja, kuri yra apreiškia- 
ma regimuoju ženklu fiziniame žmogaus kūne. Jei panaikina- 
me fizinio gražumo sąryšį su dorine verte, pats šitas gražumas 
dažniausiai virsta žmogaus gražumo karikatūra. Todėl taria- 
masis žmogaus gražumas iš tikrųjų gali nebūti tikras žmo- 
gaus gražumas, o iš kitos pusės, tariamasis žmogaus 
negražumas nėra dar neperžengiama kliūtis tikram žmogaus 
gražumui reikštis. Dorinio gyvenimo žygiais fizinis žmogaus 
negražumas, paveldėtas iš prigimties, gali būti, taip sakant, 
nustumtas į tolimesnį planą, sumažintas ir perkeistas tuo do- 
riniu skaistumu, kuris sudaro tikrą žmogaus kūno aureolę. 
Tad fiziniam gražumui įsigyti tėra viena tik priemonė, būtent, 
pastatyti kūno išvaizdą į priežastingą sąryšį su doriniu žmo- 
gaus turiniu ir šita linkme nuosekliai eiti pradedant sveika 
racionaline kūno kultūra ir baigiant religinio gyvenimo viršū- 
ne. Taip dalykui stovint žmogaus kūno gražumui didinti nėra 
pedagogui vieno kurio specialaus uždavinio. Pedagogas tik 
privalo žinoti, kad kūno gražumas turi pasireikšti kaipo išda- 
va iš visos pilnutinio ugdymo sistemos. 


242 


Užtat visai kitas yra dalykas su reikiamu kūno nusitei- 
kimu kūrybai, kuris gali bei privalo rūpėti pedagogui este- 
tinėje fizinio mankštymo srityje. Bet apie tai kalbėsiu jau 
kitą kartą. 


++ 


Paskutinį kartą nebuvo baigtas klausimas, kokių yra pa- 
grindinių pedagoginių uždavinių fizinio mankštymo srity- 
je. Matėme, kad čia fizinė energija, kaipo kūno nusiteikimas 
veiksmui, yra pagrindinė pedagoginė gėrybė, tuo tarpu kū- 
no nusiteikimas aukštesniems gyvenimo tikslams yra čia 
bendriausia ugdomoji vertybė. Pagal tai bendriausias fizi- 
nio mankštymo uždavinys ir yra atsiekti maksimumas fizi- 
nės energijos arba galybės išvystant fizinėje žmogaus 
prigimtyje, arba kūne, nusiteikimą tarnauti aukštesniems 
gyvenimo tikslams. Tokiu būdu turime, iš vienos pusės, ob- 
jektyviai suprantamą fizinę energiją, o iš antros pusės - sub- 
jektyviai suprantamą kūno nusiteikimą aukštesniems 
gyvenimo tikslams. Fizinė energija pasireiškia kaipo žmo- 
gaus kūno sveikata, stiprumas ir miklumas. Tuo tarpu ši- 
tos kūno ypatybės nėra sau tikslas fiziniame mankštyme, 
kadangi tikra jų reikšmė išeina aikštėn ryšium su sveiko, 
stipraus ir miklaus kūno nusiteikimu tarnauti aukštesniems 
gyvenimo tikslams. Todėl fiziniam mankštymui tenka ypa- 
tingai atsižvelgti į reikalą šitą nusiteikimą išvystyti teori- 
nėje, praktinėje ir estetinėje srityje. 

Teorinėje srityje fizinis lavinimas turi uždavinį atsiekti 
fizinėje ugdytinio prigimtyje tikslingą juslių bei jauslių veik- 
lumą, kuris tarnautų materialine atrama protiniam pažini- 
mui, tarnaujančiam savo ruožtu tiesos pažinimo reikalui. 
Praktinėje srityje pagrindiniu fizinio auklėjimo uždaviniu 
yra atsiekti fizinėje ugdytinio prigimtyje to tikro fizinio ga- 
lingumo, kuris glūdi kūno nusiteikime palenkti visą savo 

energiją valios reikalavimams. Kalbant apie estetinę fizinio 
mankštymo sritį, teko paskutinį kartą konstatuoti, kad kū- 
no gražumas nesudaro atskiro specialaus uždavinio, bet turi 
būti atsiektas kaipo viso pilnutinio ugdymo išdava, nes kū- 
no gražumas pareina ne tik nuojo sveikatos, stiprumo, mik- 
lumo, pakankamo bei proporcionalaus išsivystymo, jo 
nusiteikimo palinkti valios reikalavimams, bet ir nuo to, ir 
net galų gale labiausiai nuo to, kaip jame pasireiškia aikš- 
tėn dorinis žmogaus vertingumas, kuris turi įdvasinti žmo- 
gaus kūną ypatingos aureolės šviesa. Tikras žmogaus kūno 
gražumas turi būti ne kas kita, kaip regimas pasireiškimas 
aikštėn idealinio žmogaus tipo, turinčio savo pirmavaizdį 
dieviškajame pasaulyje. Žodžiu tariant, ugdymo sistema turi 
pastatyti žmogaus išvaizdą į priežastingą sąryšį su dvasi- 
niu Žmogaus turiniu, nes pastarasis privalo keisti fizines 
žmogaus savybes pagal savo esmę. 

Užtat tikru ir tiesioginiu fizinio lavinimo uždaviniu es- 
tetinėje srityje yra išvystymas kūne kūrybinio nusiteikimo. 
Žinoma, pats savo jėgomis kūnas nėra dailiosios kūrybos 
organas; vis dėlto jis gali būti mažiau ar daugiau nusiteikęs 
patarnauti kūrybos reikalams. Pavyzdžiui, paprastas kūno 
miklumas, jo judesių ritmingumas, jo pastangų ekonomiš- 
kumas, duodąs galimybės atsiekti maksimumą išdavos su 
minimumu išeikvotos energijos, savaimingas kūno prisi- 
taikymas prie padėties aplinkybių ir toks pats jo reagavi- 
mas į pavojų - visa tai yra ne tik išviršinės estetinės 
apraiškos, bet ir kuriamojo nusiteikimo sąlygos. Jei, pavyz- 
džiui, darbininkas savo fiziniu darbu dalyvauja gamyboje, 
tai visi nusakytieji momentai sudarys jame geriausią kūry- 
binį nusiteikimą, kurį šiuo atveju pavadinsime paprastu 
produktyvumu. Einant nuo šito paprasto produktyvumo 
prie dailiosios kūrybos, visi nusakytieji momentai pasiro- 
do ne mažiau reikalingi, tik čia jau jie privalo įgauti aukš- 
tesnę lytį. Fizinis miklumas, judesių ritmingumo jausmas, 

fizinių pastangų ekonomiškumas, ir apskritai savaimingu- 
mas kūrybinių priemonių naudojime tampa dabar mate- 
rialinė atrama kūrybiniam sugebėjimui, kuris realizuoja 
meno kūrinį techninėmis priemonėmis. 

Tokiu būdu estetinėje srityje fizinis lavinimas turi užda- 
vinį išvystyti ugdytinyje nusiteikimą savaimingai kūrybai, 
kuri yra paruošiamoji materialinė atrama aukštėsnei sąmo- 
ningai dailiajai kūrybai. Žodis „savaimingas“ čia reiškia ne 
nepriklausomybę, bet tik priešingybę sąmoningai norimam 
nusistatymui. Savaimingas yra dalykas, kuris įvyksta pats 
savaime, t.y. spontanišku būdu. Tokia yra instinktyvinė gy- 
vulių kūryba, kai, pavyzdžiui, paukščiai pinasi lizdus, bi- 
tės lipdosi korius, ir t. t. 

Visai teisingai pastebi Jamesas, kad juo daugiau kasdie- 
ninio gyvenimo smulkmenų mes pavedame automatizmui, 
nereikalaujančiam sąmoningų pastangų, juo daugiau auto- 
nomijos mes laimime savo aukštesnėms galioms ir tuo pa- 
čiu padarome jas sugebančias laisvai atsidėti vien savo 
tiesioginėms pareigoms*. Iš čia Wilbois išveda reikalavimą, 
kad mes nedarytume su galvos pagalba to, kas galima pa- 
daryti ranka. „Pridera, - sako jisai, - tinkamai elgtis su gy- 
vuliu, kuris yra mumyse, jei mes norime leisti žmoniškai 
gyventi žmogui, kuriuo mes esame. Štai kaip randasi patei- 
sintas, vardan kuriamosios energijos, įpročių įsigijimas“**. 
Taigi, jei mes norime, kad žmogus mumyse išvystytų pil- 
nas savo kuriamąsias galias, reikia, kad apvaldytas mumy- 
se gyvulys dirbtų dar anksčiau savo kuriamąjį darbą. Jis 
dirba savo darbą, kai tiksliai junta bei jaučia, kai paskui pa- 
lenkia savo fizinę energiją mūsų valiai ir kai pagaliau sa- 
vaimingai nusistato kūrybiniam darbui materialinėse mūsų 
gyvenimo aplinkybėse. Šiaip ar taip, fiziniu mankštymu gy- 

* Cit. pagal Wilbois J. La nouvelle éducation française. — Paris, 1922. — 


P. 84. 
** Ten pat. - P. 85. 

vulys mumyse ne užmušamas, bet apvaldomas, prijauki- 
namas ir pajungiamas darbui, kuris reikalingas aukštes- 
niems žmogaus gyvenimo tikslams. 

Suvedant krūvon visa tai, kas turi būti ugdomųjų užda- 
vinių objektai fizinio mankštymo srityje, reikia pasakyti, kad 
pedagoginė gėrybė čia yra fizinė žmogaus kūno energija, 
arba galybė, kuri, kaipo nusiteikimas veiksmui, turi rasti 
savo pagrindą jo sveikatoje, stiprume, miklume. Šitą peda- 
goginę gėrybę turi atitikti fizinėje ugdytinio prigimtyje kū- 
no nusiteikimas aukštesniems gyvenimo tikslams, kuris 
pasireiškia teorinėje srityje juslių bei jauslių tikslingu veik- 
lumu, praktinėje srityje - kūno paslankumu palenkti visą 
savo energiją valios reikalavimams ir estetinėje srityje - sa- 
vaimingu kūrybiniu nusistatymu. 

Taip atrodo pagrindiniai pedagoginiai uždaviniai fizi- 
nio mankštymo srityje. Einant toliau iš apačios į viršų, ten- 
ka pereiti nuo fizinės prigimties prie kultūros srities ir 
nustatyti čia pagrindiniai ugdomieji uždaviniai. Fizinio auk- 
lėjimo pavyzdys mums parodė, kaip metodologiškai nu- 
statomi atskiri pedagoginiai uždaviniai; todėl tolimesnius 
uždavinius galėsime nustatinėti kiek sparčiau. 


2) Ugdymo uždaviniai protinime. Protinimo srityje peda- 
gogine gėrybe yra pati tiesa, kuri civilizacijos išsivystyme 
yra objektyvuojama mokslinėmis pažintimis, arba žiniomis, 
žodžiu tariant, mokslo pavidalu. Atitinkama ugdomąja ver- 
tybe yra čia intelektualinis, arba protinis, išsilavinimas, ku- 
ris leidžia pasisavinti žmonijos jau anksčiau įgytą žiniją ir 
ją toliau plėsti naujais protiniais laimėjimais. Bendriausias 
pedagoginis uždavinys ir yra čia paraginti ugdytinį siekti objek- 
tyvuotos mokslo pavidalu tiesos, išvystant jame maksimumą pro- 
tinio sugebėjimo. Tiesa, ne visi lavinami tolimesnei žinijos 
pažangai vykdyti, tačiau protinimo principai pasilieka tie 
patys visuose protinio lavinimo, arba protinimo, tarpsniuo- 

se, t. y. žemesniame, aukštesniame ir aukštajame. Būtent, 
visur privalu perteikti mokiniui bent tam tikras žinių mini- 
mumas ir sykiu išvystyti jame maksimumas protinio sava- 
rankiškumo bei sugebėjimo taikyti įsigytąsias Žinias prie 
naujų aplinkybių, dauginti savo žiniją naujais patyrimais 
ir protiniais išvedžiojimais. 

Auklėjimo bei lavinimo metu auklėtiniui, aiškus daly- 
kas, negali būti nei suteiktos visos žinios, reikalingos jo gy- 
venimui bei profesiniam veikimui, nei pilnai išvystyta proto 
galia. Sudaryti jame protinimu įpročiai bei polinkiai gali 
tačiau nustatyti jį tokiu būdu, kad jam bus visados lengva 
prisitaikyti prie reikalavimų, kurių gyvenimas statys jam 
arba, tikriau, jo protiniam sugebėjimui. Atsižvelgiant tad į 
pagrindinę ugdomąją vertybę protinimo srityje, galima pasakyti, 
kad protinimas turi savo uždaviniu suteikti ugdytiniui bent mi- 
nimumą žinių ir sykiu išvystyti jame maksimumą protinio suge- 
bėjimo verstis šitomis žiniomis ir jas dauginti savarankiškuoju 
protiniu darbu, paremtu realiniu patyrimu. Šitas protinimo už- 
davinys yra tinkamai atliekamas tada, kai ugdytinis lavini- 
mu yra nuteikiamas lavinimuisi, taip kad jis, išėjęs iš 
mokyklos į gyvenimą, galėtų ir norėtų nuolat toliau lavin- 
tis ne tik iš knygų, bet ir iš gyvenimo patyrimų. 


3) Ugdymo uždaviniai dorinime. Dorinimo srityje peda- 
goginė gėrybė yra, kaip žinome, dorinis gėris, ogi ugdo- 
moji vertybė yra dorinis išsiauklėjimas. Bendriausias tad 
dorinimo uždavinys bus raginti auklėtinį siekti dorinio gėrio 
išvystant jame to dorinio nusiteikimo, kuris yra vadinamas do- 
riniu išsiauklėjimu. Dorinimo uždaviniai pasižymi ypatin- 
gai tuo, kad, juos vykdant, palyginti nedidelę rolę turi 
perteikiamoji pareiga, nes dorinio gėrio negalima perteik- 
ti kitam; jis tegalima laimėti nuosavomis pastangomis. To- 
dėl, jei protinimo srityje lavinimas visą laiką turi vesti prie 
lavinimosi, tai dorinimo srityje juo labiau auklėjimas turi 

nuolat orientuotis į auklėjimąsi, t. y. auklėtojas turi rūpin- 
tis, kad auklėjimas iš jo pusės pereitų į auklėjimąsi iš auk- 
lėtinio pusės. 

Tai, kas dorinime perteikiama arba net tam tikrame laips- 
nyje įkvepiama, yra, iš vienos pusės, išviršinis padorumas, 
o iš antros pusės, dorinės normos, kurių auklėtinis iš pat 
pradžios suformuluoti negali. Bet užtat, kai tenka eiti prie 
auklėtinio dorinio apsisprendimo, kuris tik tada yra tikrai 
vertingas, kai yra laisvas bei sąmoningas, pasirodo, kad ši- 
tame doriniame apsisprendime galima auklėtiniui padėti 
doriniu auklėjimu, bet negalima jam šito apsisprendimo per- 
teikti arba už patį auklėtinį apsispręsti. Dorinis apsispren- 
dimas, kurio nuolat reikalauja dorinis išsiauklėjimas, tampa 
lengvas bei sėkmingas, jei jis gali atsiremti į pastovius bei 
sąmoningus dorinius auklėtinio nusiteikimus. Kiekviena 
dorybė, laimėta kovoje už dorinį gėrį, yra šitokis pastovus 
bei sąmoningas nusiteikimas, arba, svetimu terminu tariant, 
habitualinė dispozicija. Nėra todėl abejonės, kad specialiais 
dorinimo uždaviniais yra skatinti auklėtinius praktikuoti 
dorybes. Bet kad atskiros dorybės rastų auklėtinyje tvirtą 
bei pastovų pagrindą, reik dar jame sudaryti tam tikrų ben- 
dresnių nusiteikimų, kurie, jei ir nėra dorybės, tai vis dėlto 
yra joms viltinga atrama. Tokiais bendrais doriniais nusi- 
teikimais ir yra tvirtas būdas, jautri sąžinė ir pilna entu- 
ziazmo širdis. Todėl kai sakoma, kad dorinimas turi rūpintis 
doriniu auklėtinio išsiauklėjimu, tai faktinai reiškia, kad jam 
statoma dviejų rūšių uždavinių: pirma, išvystyti auklėtinyje 
bendrų dorinių nusiteikimų, antra, auklėti jame specialių do- 
rinių nusiteikimų, t. y. ruošti jį dorybių praktikavimui. 


4) Ugdymo uždaviniai estetinime. Estetinio lavinimo srity- 
je pedagogine gėrybe yra pats grožis, ogi ugdomąja verty- 
be -estetinis išsilavinimas. Todėl bendru pagrindiniu estetinio 
lavinimo uždavinių bus ugdytinio raginimas siekti grožio išvys- 

tant jame estetinius sugebėjimus. Jei dorinis gėris glūdi žmo- 
gaus valios nusistatyme ir todėl faktinai nėra perteikiamas 
iš auklėtojo į auklėtinį bent kiek žymesniame laipsnyje, tai 
su grožiu yra kiek kitaip, nes grožis gali būti realizuojamas 
nuošaliniuose daiktuose, būtent, meno kūriniuose, arba dai- 
lenybėse. Todėl estetiniame lavinime perteikiamoji parei- 
ga turi jau daug didesnės reikšmės kaip doriniame 
auklėjime. Ugdytiniui gali būti perteikti žymiausių daile- 
nybių atvaizdai, jis gali būti vedamas ir pamokomas tarp 
dailės kūrinių; jam gali būti paaiškinamos grožio ir dailio- 
sios kūrybos principai bei taisyklės. Vis dėlto ir estetiniame 
lavinime, kaip ir visame kultūrinio ugdymo plote, pagrin- 
dinė rolė tenka išvystomajai pareigai. Su išvystomąja pa- 
reiga ugdytojui ypač daug tenka turėti reikalo, kai tenka 
rūpintis specialesniais estetinio lavinimo uždaviniais, ku- 
riais yra, pirma, estetinio skonio auklėjimas, antra, esteti- 
nio sprendimo lavinimas, trečia, kuriamosios vaizduotės 
žadinimas, ketvirta, išvystymas sugebėjimo realizuoti tech- 
ninėmis priemonėmis meno kūrinį. Estetinis skonis yra rei- 
kalingas kaipo juslinis pažinimo tarpsnis grožio dalykuose. 
Estetinis sprendimas yra jau aukštesnis, būtent, protinis pa- 
žinimas šituosę dalykuose. Kuriamoji vaizduotė yra inicia- 
tyvos pradas estetinio gyvenimo srityje. Sugebėjimas 
realizuoti techninėmis priemonėmis meno kūrinį yra atbai- 
giamasis kūrybos momentas, kur grožis yra objektyvuoja- 
mas išviršinėmis lytimis. Mažesniame ar didesniame laipsnyje 
estetinis lavinimas turi visų šitų uždavinių siekti naujųjų kartų 
ugdyme. 


5) Ugdymo uždaviniai religinime. Religinio auklėjimo srity- 
je, kaip žinome, ta gėrybė, kuri yra siekiama galutinėje są- 
skaitoje ugdomuoju veikimu, yra pati Dievybė; ogi ugdomąja 
vertybe yra tasai religingumas, kuris, kaipo pastovus bei są- 
moningas nusiteikimas, vadinamas aukščiausiame savo 


249 


laipsnyje šventumu. Bendriausias religinio auklėjimo uždavinys 
ir bus raginimas auklėtinio siekti Dievybės išvystant jame religin- 
gumo nusiteikimus. Religiniame gyvenime objektyviąją, arba 
išviršinę, lytį, kaip žinoma, sudaro religinė organizacija, krikš- 
čionių vadinama Bažnyčia, tuo tarpu subjektyviąją, arba iš- 
vidinę, jo lytį sudaro religija kaipo vidaus gyvenimo 
santvarka. Perteikiamoji religinimo pareiga turi suteikti auk- 
lėtiniui dogmatinio susipratimo davinių, įvesti jį į religinio 
bendravimo draugiją ir įpratinti gyventi apeiginiu, pas krikš- 
čionis - sakramentaliniu gyvenimu. Išvystomoji religinimo 
pareiga privalo sužadinti auklėtinyje tuos pastovius nusitei- 
kimus, kuriais žmogaus sieloje yra pagrįstas religinių tiesų, 
pas krikščionis - dogmų išpažinimas, religinis bendravimas, 
pas krikščionis - šventųjų bendravimas, ir apeiginė prakti- 
ka, pas krikščionis - sakramentalinė praktika. Neatsitiktinis 
čia yra dalykas, kad šitas tris pagrindinės religinio gyveni- 
mo sritis atitinka trys teologinės dorybės, būtent, tikėjimas, 
meilė ir viltis. Religinių tiesų, arba dogmų, išpažinimą ati- 
tinka tikėjimas, kaip pastovus nusiteikimas, religinį šventų- 
jų bendravimą - meilė, ir sakramentalinę praktiką — viltis. 
Nesunku dar čia pastebėti, kad tikėjimas, meilė ir viltis ati- 
tinka teorinį, praktinį ir estetinį reikalą, kurie atitinkamai kul- 
tūros srityje randa organizuotos išraiškos žinijoje, doroje ir 
mene. Bendras tad religinio auklėjimo uždavinys savo ruož- 
tu gali būti suskirstytas į tris specialesnius uždavinius, ku- 
riais auklėtojas turi stengtis įvesti auklėtinį į teorinę, praktinę 
ir estetinę religinio gyvenimo sritį, žadindamas jame nusi- 
teikimus, privalomus teologinėms dorybėms, t. y. tikėjimui, 
meilei ir vilčiai. 

6) Individualinis, visuomeninis ir tautinis auklėjimas. Iš iki- 
šiolinės bendros ugdomųjų uždavinių apžvalgos turėjome 
progos patirti, kad tokių uždavinių yra visas devynetas. Bū- 
tent, pasirodė, kad kiekvienoje gyvenimo srityje, t. y. pri- 

gimnties, kultūros ir religijos srityje, yra po tris ugdomuo- 
sius uždavinius, atitinkančius teorinį, praktinį ir estetinį rei- 
kalą. Tačiau tai nereiškia, kad visi devyni ugdymo 
uždaviniai turi ugdymo sistemoje lygios vertės, nors tiks- 
lingame ugdyme šiaip ar taip jie visi turi būti atlikti ugdo- 
muoju veikimu. Taip pat bendros pilnutinio ugdymo 
sistemos negalima suprasti ta prasme, kad nurodyti pagrin- 
diniai uždaviniai yra vientisi ir kad jie nesusidaro savo ruož- 
tu iš visos eilės smulkesnių ugdomųjų uždavinių. Pilnutinio 
ugdymo uždavinių apžvalga nustato visus tuos pagrindi- 
nius uždavinius pagal gyvenimo sritis ir žmogaus būtybės 
reikalus, be kurių atlikimo negali būti išugdytas pilnutinis 
žmogus. Bet, žinoma, pildant šituos uždavinius tenka rū- 
pintis, kad kiekvienas iš jų skyrium būtų išsemtas ugdo- 
majame darbe. Šituo atžvilgiu ypač sudėtingas yra dorinis 
auklėjimas, kuriame gali būti nustatytas didelis skaičius at- 
skirų specialesnių uždavinių. Todėl kai tenka girdėti apie 
atskirus ugdomuosius uždavinius, kurie nepasirodė įėju- 
siais į pilnutinio ugdymo schemą, reikia jų ieškoti nustaty- 
tų jau devynių pagrindinių uždavinių viduje arba jų 
kombinacijoje. 

Pavyzdžiui, galima kartais girdėti apie individualinį, vi- 
suomeninį, tautinį ir tarptautinį auklėjimą. Ir iš tikro, ro- 
dos, yra visai teisėtas reikalavimas, kad ugdymo sistema 
suimtų į save uždavinius išvystyti galingą žmogaus asme- 
nį, sudaryti jame teigiamųjų visuomeninių nusiteikimų, su- 
žadinti jame gerai suprastą patriotizmą ir paruošti jį geru 
visuotinio tautų susidraugavimo nariu. Tačiau lengva įsi- 
tikrinti, kad individualinis, visuomeninis, tautinis ir tarp- 
tautinis auklėjimas negali sudaryti ugdomųjų uždavinių ta 
pačia prasme, kaip fizinis lavinimas, protinimas, dorinimas, 
estetinimas ir religinimas. Visi pastarieji ugdymo uždavi- 
niai atitinka, iš vienos pusės, atskiras gyvenimo sritis, o iš 
kitos pusės, tuos reikalus, kurių turi žmogaus prigimties 

galios. Tuo tarpu individualinis, visuomeninis, tautinis ir 
tarptautinis auklėjimas neatitinka nei vienos kurios gyve- 
nimo srities, nei atskiros žmogaus prigimties galios, taip 
kad nesudaro atskirų ugdymo uždavinių tokia prasme, ko- 
kia buvo iki šiolei kalbėta apie ugdymo uždavinius. 

Iš tikrųjų ir individualinis, ir visuomeninis, ir tautinis, ir 
savo giliausiu turiniu į dorinį auklėjimą, nes individualinis 
galingo asmens apsisprendimas, deramas jo nusistatymas 
visuomenės ir savo tautos atžvilgiu ir solidarus bei taikin- 
gas nusiteikimas visos žmonijos atžvilgiu sudaro faktinai 
sudedamuosius pilnutinio dorinio jo apsisprendimo pra- 
dus. Tokiu būdu individualinis, visuomeninis, tautinis ir 
tarptautinis ugdymo uždavinys patenka esmine savo dali- 
mi į dorinio auklėjimo uždavinių skaičių. Vis dėlto negali- 
ma pasakyti, kad su indivi dualiniu, visuomeniniu, tautiniu 
ir tarptautiniu auklėjimo uždaviniu teturi reikalo vien do- 
rinis auklėjimas. Individualinis žmogiškojo asmens išsivys- 
tymas įvyksta ryšium su visu pilnutiniu ugdymu ir, be kita 
ko, ryšium su jo protiniu išsilavinimu; jau todėl individua- 
linis auklėjimas negali būti imamas išskiriamuoju dorinio 
auklėjimo uždaviniu, nors su dorinimu jis yra surištas gi- 
liausiu būdu. Taip pat visuomeninis auklėjimas turi santy- 
kių ne tik su doriniu auklėjimu, bet ir su protinimu, 
religinimu ir t. t. Tas pat tenka pasakyti ir apie tautinio ir 
tarptautinio auklėjimo uždavinį. Ne tik dorinis patriotinių 
pareigų supratimas turi reikšmės tautiniam išsiauklėjimui, 
bet taip pat susipažinimas su tautos istorija, dabartine jos 
padėtimi ir reikalais. Šiuo metu tarptautiniam išsiauklėji- 
mui ypatingos reikšmės turi tikras visos žmonijos priklau- 
somumo ir solidarumo supratimas. Tuo tarpu toks 
susipažinimas įvyksta jau ne dorinio auklėjimo, bet proti- 
nio lavinimo priemonėmis. 

Iš to, kas pasakyta, matome, iš vienos pusės, kad nei in- 

dividualinis, nei visuomeninis, nei tautinis, nei tarptauti- 
nis auklėjimas negali būti pašalinti iš ugdymo sistemos, nors 
jie ir nesudaro joje pagrindinių uždavinių. Jie savo turiniu 
įeina jau į pagrindinius uždavinius, iš dalies tarp jų susi- 
skirstydami įvairiais savo klausimais. Šiaip ar taip paimtas 
savo uždavinių visumoje, ugdymas turi ruošti žmogų vi- 
soms gyvenimo sritims ir lavinti visas žmogaus galias vi- 
sais deramais atžvilgiais. Tik tada jis gali būti pavadintas 
pilnutinio ugdymo sistema. Norint tinkamai suprasti or- 
ganingą pilnutinio ugdymo sistemos sąrangą, reik įsisąmo- 
ninti trys pagrindiniai jos principai, kurie nustato joje 
integraliteto, arba pilnatvės, harmonijos, arba sutartinės, ir 
subordinacijos, arba priklausomumo, santykius. 
Integraliteto, arba pilnatvės, principas reikalauja, kad būtų lavi- 
namos visos žmogaus galios ir kad žmogus būtų ruošiamas visoms 
gyvenimo sritims visais galimais atžvilgiais. Jei ugdymo sistemo- 
je bus apleista viena kuri žmogaus prigimties galia, pats ug- 
dymas negalės jau būti pilnutinis. Taip patjei ugdymo sistema 
neruoš žmogaus vienai kuriai gyvenimo sričiai, tuo pačiu ug- 
dymas turės jau trūkumo. Pagaliau ugdymas nebus pilnuti- 
nis ir tada, kai bus apleistas vienas kuris privalomas atžvilgis: 
individualinis, visuomeninis, tautinis ar tarptautinis. 
Harmonijos, arba sutartinės, principas reikalauja, kad tiek tarp 
žmogaus gyvenimo sričių, tiek tarp žmogaus prigimties galių būtų 
išlaikytas deramas proporcionalumas. Iš vienos pusės, tai reiš- 
kia, kad ugdyme privalu ne tik rūpintis visomis žmogaus 
gyvenimo sritims, t. y. prigimtimi, kultūra ir religija, bet ir 
nustatyti tarp jų deramoji harmonija, kuri gali susidaryti iš 
gretimo jų išsivystymo. Iš kitos pusės, tai reiškia, kad ug- 
dyme privalu ne tik išvystyti visos žmogaus galios, kurio- 
mis pedagoginiu atžvilgiu yra protas, valia ir širdis, bet ix 
nustatyti tarp šitų galių harmoningas santykiavimas, kyląs 
iš gretimo jų lavinimo bei auklėjimo. Panašiai galima būtų 
kalbėti apie harmoningą sutartinę tarp individualinio ir vi- 

suomeninio atžvilgio ugdyme, tarp tautinio patriotizmo ir 
universalinio, arba visuotinio, solidarumo auklėjimo. 

Subordinacijos, arba priklausomumo, principas reikalauja, kad 
žemesnės žmogaus galios būtų palenktos aukštesnėms jo galioms 
ir kad žemesnės gyvenimo sritys būtų palenktos aukštesnėms gy- 
venimo sritims. Nesunku sutikti, kad jausmai yra mažesnės 
vertės už valią, ogi valia - mažesnės vertės už protą. Prieš 
valią protas turi pirmenybę jau todėl, kad valios apsispren- 
dimui reikalinga pirm turėti racionalus protinis motyvas. 
Taigi pagal priklausomumo principą jausmai turi būti pa- 
lenkti valiai, o valia protui. Iš kitos pusės, kaip sakyta, že- 
mesnės gyvenimo sritys turi būti palenktos aukštesnėms 
gyvenimo sritims; tai faktinai reiškia, kad prigimtis turi būti 
palenkta kultūrai, ogi kultūra — religijai. 

Jei ugdymo sistemoje neišlaikomas bet kuris iš trijų trum- 
pai nusakytų principų, negalima jau kalbėti apie pilnutinį 
ugdymą, nes tuomet yra gaunama vienašališka ugdymo lin- 
kmė. Ugdymas nebus pilnutinis, kai jame yra paneigiama 
viena kuri gyvenimo sritis - religija, kultūra ar prigimtis. Pa- 
vyzdžiui, laicistinė mokykla negali pretenduoti į pilnutinio 
ugdymo titulą. Pilnutinis nebus taip pat ugdymas, kuriame 
yra apleidžiamas vienas kuris gyvenimo ruožas: teorinis, 
praktinis ar estetinis. Pavyzdžiui, ugdymas be dorinio auk- 
lėjimo ar estetinio lavinimo negali būti pavadintas pilnuti- 
niu. Tas pats reikia pasakyti, jei yra apleidžiamas vienas kuris 
ugdymo atžvilgis: individualinis, visuomeninis, tautinis ar 
tarptautinis. Pavyzdžiui, negalima kalbėti apie pilnutinį ug- 
dymą, jei nėra atsižvelgiama į visuotinius žmonijos reikalus. 
Toliau, kai, pavyzdžiui, neproporcionaliai išvystoma viena 
kuri žmogaus galia ir dargi be deramos priklausomybės su 
kitomis žmogaus galiomis, gaunami pedagoginis intelektu- 
alizmas, voliuntarizmas, emocionalizmas arba estetizmas. 
Intelektualizmas suteikia žymios persvaros protui, voliun- 
tarizmas — valiai, emocionalizmas - jausmams, tarp kita ko, 

estetizmas — estetiniam jausmui. Kai ugdymo svorio centras 
yra dedamas vienoje kurioje gyvenimo srityje be deramo pri- 
klausomumo nuo kitų sričių, yra gaunami pedagoginis na- 
tūralizmas, humanizmas ir pietizmas. Natūralizmas suteikia 
žymios persvaros fizinei prigimčiai, humanizmas - žmogiš- 
kajai kultūrai, pietizmas - religijai. Natūralizmas, be kita ko, 
yra istoriškai pasireiškęs realizme, humanizmas — klasiciz- 
me. Pagaliau kai ugdymas suteikia žymios persvaros ar in- 
divido, ar visuomenės, ar tautos, ar visos žmonijos reikalams, 
gauname atitinkamai pedagoginį individualizmą, socializ- 
mą, nacionalizmą, internacionalizmą arba kosmopolitizmą. 
Tai yra keturios vienašališkos pedagoginės linkmės, iš kurių 
pirmiedvi ima ugdymo uždavinius išskiriamai individualiniu 
ar visuomeniniu atžvilgiu, trečioji suteikia nelygstamos ver- 
tės tautinei lyčiai, tuo tarpu ketvirtoji teatsižvelgia į bendrai 
žmogiškąjį turinį ir nesiskaito pakankamai su tautine lytimi. 
Pilnutinio ugdymo sistema stato pedagogui visus tuos 
uždavinius, kurie šiaip ar taip turi būti atlikti kiekvieno 
auklėtinio ugdyme. Bet kurio pagrindinio uždavinio ap- 
leidimas padaro ugdomąjį veikimą vienašališką ir tuo pa- 
čiu mažiau ar daugiau ydingą. Taip atrodo ugdomujų 
uždavinių visuma sistemos atžvilgiu. Bet užtat kai Žiūri- 
ma į ugdymo uždavinius aktualumo atžvilgiu, tam tik- 
roje vietoje ir tam tikru laiku vienas uždavinys gali turėti 
daugiau reikšmės, kaip kad jos turi tas pats uždavinys 
kitoje vietoje ir kitu laiku. Jau žmonių specializacija pa- 
gal profesijas daro vienus ugdymo uždavinius aktuales- 
nius už kitus, nors sykiu, kaipo bendro pasiruošimo, 
reikalauja pilnutinio ugdymo sistemos išlaikymo bent 
tam tikrame laipsnyje. Tokiu pat būdu vieno kurio kraš- 
to padėtis, istorinis paveldėjimas ir ateities uždaviniai 
gali statyti šito krašto pedagogams tam tikrų ugdomųjų 
uždavinių, į kuriuos privalu atsižvelgti su didesniu su- 
sidomėjimu ir kurie dera pildyti su didesniu atsidėjimu. 

Pavyzdžiui, nelaimingai pralošus karą, kraštui tenka rū- 
pintis jau ugdymo sistemoje sudaryti pagrindą, ant ku- 
rio galima būtų bent iš dalies atsilošti ir išlyginti savo 
nuostolius. Taip pat tautai atgimstant, kaip kad mūsajai, 
ugdymo sistemoje galima numatyti tie ugdomieji užda- 
viniai, kurie turi ypatingo aktualumo atgimstančios tau- 
tos gyvenimui. Ir štai, kalbant apie aktualiausius ugdymo 
uždavinius, tenka, pavyzdžiui, imti tie uždaviniai, kurią 

turi didžiausio aktualumo mūsų laikais, mūsų kraštui 

mūsų gyvenimo aplinkybėse, ypač atsižvelgiant į tai, ką 
mes esame gavę iš praeities paveldėjimo keliu, o iš kitos 
pusės - ką privalome laimėti ateityje. 

Išspręsti šitas klausimas plačiai ir dokumentuoti jis išse- 
miamai būtų uždavinys, Kuris nuvestų mus per toli šitoje 
bendroje pedagoginės sistemos dalyje. Turėsiu apsiriboti 
vien trumpais metodologiniais nurodymais ir išvesti gana 
greitu tempu liniją iš praeities į ateitį. Visas uždavinys čia 
gali būti suvestas prie trijų pareigų: pirma, užčiupti mūsų 
gyvenime silpniausias vietas, kurios gali ir privalo būti už- 
tvertos ugdomuoju darbų; antra, nustatyti uždavinius, ku- 
riuos mums stato gyvenimo pažanga bei pakraipa, vykstant 
į ateitį, trečia, schemingai suglausti aktualius uždavinius į 
tam tikrą sistemą. Kaip matome, yra tai savo rūšies sąžinės 
sąskaita, kuri žmogui, tegalvojančiam dabar vien apie prieš- 
rinkiminės agitacijos karštį, gali pasirodyti balsu, jei ne šau- 
kiančiu dykumoje, tai bent griaunančiu visas partijas išsyk. 
Bet iš tikrųjų mes čia suėjome dirbti akademinį darbą, kur 
mų kampaniją. 

Taigi kame yra silpniausios mūsų tautos gyvenimo vie- 
tos? kokių uždavinių stato mums rytojus? ir kokių uždavi- 
nių turi visu pirma griebtis mūsų pedagogai? 

Visai teisingai yra sakoma, kad ugdymas yra sykiu ir vi- 
suomeninės aplinkumos padaras, ir jos priežastis. Jis yra vi- 

suomeninės aplinkumos padaras, kadangi ir auklėtojas, ir 
auklėtinis šiaip ar taip mažesniame ar didesniame laipsnyje 
pareina nuo tos visuomeninės aplinkumos, kurioje jiems ten- 
ka gyventi ir veikti. Jis yra, iš antros pusės, visuomeninės 
aplinkumos priežastis, kadangi visuomeninė aplinkuma sa- 
vo ruožtu pareina nuo to, kokia yra ugdymo sistema. Peda- 
goginės pažangos negalėtų būti vien tada, jei ugdymas 
tegalėtų suteikti visuomeninei ateities aplinkumai tik tiek, 
kiek jis pats yra gavęs iš susidariusios iš praeities visuome- 
ninės aplinkumos. Tokios pažangos iš tikro nėra pas gyvu- 
lius, kurie tik tiek perteikia ateinančioms kartoms, kiek patys 
yra gavę iš pirm ėjusių kartų. Kas kita pas žmones, kurie turi 
protinę iniciatyvą ir valios pasiryžimą vykdyti šitos iniciaty- 
vos pastatytus naujus uždavinius. Visuomeniniame gyveni- 
me pedagoginės iniciatyvos veiksniu yra šviesuomenė, kuriai 
išpuola tvarkyti ne tik savo, bet ir liaudies gyvenimą. Liau- 
dyje, paliktoje pačiai sau, pedagoginė iniciatyva maža tegali 
pasireikšti ir sužadinti pedagoginės pažangos. Todėl joje arba 
vyrauja ilgos sustingusios tradicijos, arba staiga įsivyrauja nauji 
gyvenimo ir ugdymo būdai sąryšyje su visuomeninėmis per- 
vartomis. Tik šviesuomenei sąžiningai atliekant kultūrinį sa- 
vo pašaukimą liaudies atžvilgiu, tautos gyvenimas tegali būti 
normalus ir pedagoginiu atžvilgiu, nes šviesuomenė iš es- 
mės privalo būti ugdomuoju veiksniu tautos ir tuo pačiu liau- 
dies gyvenime. Todėl, jei šviesuomenė neatlieka sąžiningai 
savo kultūrinės, tautinės, visuomeninės ir pedagoginės pa- 
reigos tautos gyvenime, ji nėra užsipelniusi nei aukštesnės 
materialinės gerovės, nei vadovaujamos rolės valstybės gy- 
venime, nei šiaip jau garbingos padėties. Ji tuomet užsitar- 
nauja, kad būtų sulyginta savo padėtimi su liaudimi, t. y. 
kad jai tebūtų paliktas vien vadinamasis Existenzininimum, 
t. y. tasai minimumas, kuris reikalingas yra gana apribotam 
gyvenimui. 

Šviesuomenės ir liaudies santykiavimas mūsų tautos gy- 

venime nuo priešistorinių laikų iki mūsų atgimimo laikų 
buvo visai nenormalūs. Kovos su teutonų ordinais ir eks- 
pansijos į rytus laikais liaudis tetarnavo vadovaujančių 
sluoksnių rankose vien karo medžiaga. Užvaldymas dide- 
lių plotų rytuose ir reikalas aprėpti juos savo valdančiomis 
jėgomis padarė tai, kad aukštesnieji Lietuvos sluoksniai il- 
gainiai žymiai surusėjo ir tuo pačiu nutolo nuo liaudies tau- 
tiniu atžvilgiu. Taip aplinkybėms susidėjus, Lietuva 
negyveno viduramžiais pilnai tuo išvidiniu korporatyviniu 
gyvenimu, kuris buvo gera kultūrinio išsilavinimo mokyk- 
la. Vėliau, Lietuvai suėjus su lenkais į uniją, prasidėjo kitas 
vyksmas, kuris nebuvo palankesnis normaliam tautiniam 
gyvenimui. Tuo tarpu kai visa Vakarų Europa ėjo nuo feo- 
dalinės viduramžių santvarkos prie sudarymo tvirtų cen- 
tralizuotų valstybių, Lietuvoje dėl lenkų įtakos vis labiau 
stiprėjo bajorų luomas ir vedė valstybę prie aristokratinės 
santvarkos, kuri negalėjo sėkmingai atsiremti prieš kaimy- 
nų absoliutizmą. Tuo pačiu laiku tarp kitko įvyko du faktu, 
kuriuodu turėjo nelemtos reikšmės lietuvių tautos gyveni- 
mui. Pirma, tų laikų visuomenė po Liublino unijos ėmė linkti 
savo kultūrinėmis simpatijomis į lenkus ir todėl sykiu len- 
kėti. Antra, įsigalėjus valstybiniame gyvenime didžiūnų ir 
bajorų luomui, valstiečiai buvo vis tvirčiau prijungiami prie 
žemės ir baudžiava liko fiksuota tvirčiau ir ilgesniam lai- 
kui negu ten, kur apsišvietęs absoliutizmas ėmė visus vi- 
suomenės luomus derinti bendram valstybės reikalui. Tokiu 
būdu tie aukštesnieji visuomenės sluoksniai, kurie turėtų 
sudaryti tautos šviesuomenę, virto nutautinimo ir pavergi- 
mo veiksniu Lietuvos gyvenime. 

Santykiai tarp šviesuomenės ir liaudies nepagerėjo ir ta- 
da, kai, žlugus aristokratinei Lenkijos-Lietuvos Respubli- 
kai, Lietuvą užvaldė rusiškasis monarchizmas. Sulenkėję 
sluoksniai kovoje su rusais rūpinosi pagilinti savo lenkiš- 
kąją ideologiją ir stengėsi išlaikyti savo tradicijas, kurios fak- 

tinai nebuvo palankios tautiniam lietuvių gyvenimui nei 
kultūriniu, nei visuomeniniu, nei tautiniu atžvilgiu. Šito- 
kiame stovyje pasiliuosavimas nuo baudžiavos buvo nauja 
gairė lietuvių tautos gyvenime, nes šitas pasiliuosavimas 
sykiu reiškė išsiemancipavimą nuo įtakos ir globojimo tos 
šviesuomenės, kuri neištesėjo atlikti savo pašaukimą lietu- 
vių visuomenėje. Todėl nestebėtina, kad vienos kartos at- 
stumoje nuo atsipalaidavimo nuo baudžiavos prasidėjo 
tautinis lietuvių atgimimas. Tautinis atgimimas turėjo iš pat 
pradžios pasistatyti uždavinį išsiauklėti naują šviesuomenę, 
kuri geriau atitiktų savo pašaukimą ir imtų tikrai vadovauti 
lietuvių visuomenei. Tačiau visos gyvenimo aplinkybės po 
rusiškuoju jungu buvo tokios, kad šitas pagrindinis atgimi- 
mo uždavinys negalėjo būti tinkamai įvykdytas. Nei savų 
mokyklų, nei minimalinių laisvių, nei tikros savivaldybės, 
nei gero paveldėjimo iš praeities, nei inteligentiškųjų šei- 
mynų negalima buvo turėti šitam reikalui. 

Tiesa, vis daugiau atsirasdavo lietuvių inteligentų, ku- 
rie dėjosi prie tautinės akcijos. Bet reikia vėl pastebėti, kad 
šitų inteligentų išsiauklėjimas bei išsilavinimas toli gražu 
nebuvo toks, kokio galėtų pageidauti lietuvių tauta norma- 
liam savo gyvenimui ir išsivystymui. Naujo tipo lietuviams 
inteligentams teko dažniausiai eiti mokslą Rusijoje, būtent, 
rusų universitetuose, kurie negyveno taip pat normaliu 
gyvenimų. Rusų inteligentijai teko lavintis bei auklėtis 
nuolatinėje opozicijoje nekultūringam rusų valstybės au- 
tokratizmui ir visam tam, kas buvo su juo šiaip ar taip kad 
ir pripuolamai surišta, pavyzdžiui, religijai. Nuolatinis gy- 
venimas ir augimas opozicijos atmosferoje padarė tai, kad 
rusų inteligentija nesusidarė jokių tvirtų teigiamųjų tradi- 
cijų: nei pasaulėžiūros, nei visuomeninių, nei valstybinių, 
nei tautinių, nei pedagoginių. Mūsų pirmoji inteligentijos 
karta, ėjusi mokslą sykiu su šitaip nusistačiusia rusų inteli- 
gentija, persiėmė kaip tik visomis pastarosios ypatybėmis: 

ir teoriniu nihilizmu, ir laisvės kaipo atsipalaidavimo nuo 
bet kurių visuomeninės drausmės ir tvarkos sąvaržų su- 
pratimu, ir religiniu abejingumu, jei ne religijos neapykan- 
ta, ir pedagoginių tradicijų stoka šeimyniniame gyvenime. 
Todėl jei tradicinė inteligentija sunyko lietuvių tautos gy- 
venimui lenkiškoje bajorų įtakoje, tai ir pirmoji atgimusios 
inteligentijos karta neišėjo tokia, kokios galėtų pageidauti 
lietuvių tauta ir kuri būtų pasiruošusi vykdyti tautos gyve- 
nime pilnutinio ugdymo sistemą. Todėl tautiniam atgimi- 
mui einant gilyn buvo nujaustas reikalas naujo dvasinio 
atgimimo, kuris galėtų sutaikyti ir suderinti šviesuomenės 
ir liaudies gyvenimą bei veikimą ne tik tautinėje, bet ir ki- 
tose kultūros srityse, pavyzdžiui, pasaulėžiūros, šeimos, vi- 
suomenės ir Bažnyčios srityse. 

Toks dvasinis lietuvių atgimimas iš tikro prasidėjo vos 
prieš Didįjį karą taip, kad mūsų laikais, kai teko organizuo- 
tis Lietuvos valstybei ir tvarkytis lietuvių visuomenei, pir- 
moji šitos naujos inteligentijos karta pasirodė dar jaunesnės 
formacijos negu išaugusi rusų inteligentijos įtakoje pirmoji 
atgimusi karta ir todėl taip pat mažai pasiruošusi tiems svar- 
biems tautinio, religinio, visuomeninio ir valstybinio gyve- 
nimo uždaviniams, kurių pastatė pokariniai laikai ir senos 
tvarkos laužimosi aplinkybės. Žinoma, gyvenimas negalė- 
jo laukti, kol šita naujoji karta suaugs galutinai ir pilnai su- 
bręs, bet sykiu, pastūmęs ją per anksti į veikimą, kuris viršija 
jos pasiruošimą ir todėl faktinus sugebėjimus, tuo ją gero- 
kai sudemoralizavo: nei tautiniai, nei religiniai, nei šeimy- 
niniai, nei visuomeniniai, nei valstybiniai įpročiai bei 
tradicijos nepasirodė joje pakankamai tvirti, kad tolimes- 
nis naujųjų kartų ugdymas rastų joje pakankamai viltingą 
atramą. Viskas dar tebelieka uždavinio stovyje ir beveik nie- 
kas dar nėra laimėta kaipo tai, kas gali būti perteikta iš da- 
barties, t. y. kaipo daviniai. Padėtis juo mažiau yra 
užtikrinta, kad kova su neigiamosiomis tradicijomis, susi- 

dariusiomis ryšium su lenkų bajorijos ir rusų inteligentijos 
įtaka, nėra dar pasibaigusi. 

Šitoje nenusistovėjusioje dar padėtyje visai pateisinta ieš- 
koti mūsų visuomenės gyvenime veiksnių, kurie galėtų 
įnešti į visuomeninį gyvenimą tam tikro pastovumo ir į ku- 
riuos galima būtų atsiremti einant pažangos keliu. Toks 
veiksnys Lietuvos gyvenime galėtų būti valstiečių ūkinin- 
kų sluoksnis, kuris neabejojant turi daugiausiai nusistovė- 
jusių tradicijų, pastovumo, atsparumo ir patvarumo. Tačiau 
sykiu reikia konstatuoti, kad šitas pastovumo bei pusiau- 
svyros sluoksnis savo įpročiuose ir susidėjusioje psicholo- 
gijoje turi taip pat nemaža veiksnių, kurie neleidžia mūsų 
tautos pažangai pasireikšti stipriau ir pasistūmėti pirmyn 
su didesniu kuriamuoju užsimojimu. Ne tik pas mus, bet ir 
visur kitur, mažas žemės savininkas, kokiu kad yra mūsų 
tipingas valstietis ūkininkas, turi bendras silpnybes šalia 
teigiamųjų dorinių savybių. Čia mums terūpi silpnybės, to- 
dėl tenka atvirai apie jas ir kalbėti. 

Jau minėtas Wilbois laiko kaip tik prancūzus mažųjų že- 
mės savininkų tauta, ir šita prasme mes turime su prancū- 
zais daug daugiau panašumo negu su anglais arba vokiečiais, 
nors mūsų temperamentas yra artimesnis anglosaksų rasei. 
Ir štai apie mažųjų žemės savininkų prancūzų psichologiją 
Wilbois sako tai, kas visai gerai gali būti pritaikyta ir mūsų 
valstiečiams ūkininkams: „Turėdami kovoti su netikėtomis 
metų atmainomis, jie neturi pagrindo būti dosniais, didžia- 
dvasiais; išmėtyti kaime, jie neturi įpročio jungtis; kaip jie 
patys yra maži savininkai, taip ir jų sumanymai tėra smul- 
kūs, nes jie nedrįsta turėti drąsios iniciatyvos“*. 

Ir iš tikro maži žemės savininkai praktiniame gyvenime 
yra realistai, kurie orientuojasi dažnai visuomeniniame gy- 
venime materialiniu egoistiniu išrokavimu. Jie nepasižymi 


* Wilbois Į. La nouvelle éducation française. - P. 40. 


264 


visuomeniniu drausmingumu, nes visuomeninis kaimo gy- 
venimas nėra suimtas į tvirtas lytis, kurios reikalauja punk- 
tualumo, tvarkingumo, ekonomiškumo laiko atžvilgiu (mat 
dar čia nesuprantama, kad laikas - tai pinigas, kitaip laiko 
ekonomija tuoj užviešpatautų). Jie yra konservatoriai ne tik 
gera, bet ir bloga prasme, nes jie palaiko ne tik teigiamą- 
sias, bet ir neigiamąsias tradicijas ir todėl nėra paslankūs 
lengvai prisiimti pažangos laimėjimus. Jie, kad ir turi ne- 
maža sveikos išminties, tačiau dažniausiai supranta išmin- 
tį kaipo paprastą atsargumą, atsisakymą nuo drąsių 
sumanymų ir plačios ir toli siekiančios iniciatyvos. Paga- 
liau mažas žemės savininkas, gyvenęs dar neseniai baudžia- 
voje ir iki šiolei neįsigijęs kultūros, pasižymi nemažu 
servilizmu, kuris verčia jį lenktis prieš jėgą ir turtą ir rodyti 
kumštį, kai pats yra įgavęs valios ar praturtėjęs. Taigi ir mū- 
sų tautos branduolys nėra laisvas nuo didelių silpnybių, 
kurios tramdo pažangą. 

Jei, nežiūrint nelemto paveldėjimo iš praeities ir menko 
kultūrinio stovio dabartyje, lietuvių tauta vis dėlto ne tik 
gyvuoja, bet ir eina atgimimo keliais ir šiaip ar taip organi- 
zuoja savo tautinį, visuomeninį, valstybinį ir šiaip jau kul- 
tūrinį gyvenimą, tai reiškia, kad, iš kitos pusės, lietuvių 
tautos gyvenime yra dar pakankamai teigiamųjų veiksnių, 
kurie pajėgia atsilaikyti prieš neigiamuosius praeities ir da- 
barties veiksnius. Todėl irgi lietuvių tautos stovio įvertini- 
mas gali būti daromas dvejopu matu pagal tai, ar žiūrima, 
kas buvo galima iki šiolei atsiekti su tomis priemonėmis, 
kurių pateikė mums praeitis ir tebeteikia dabartis, ar spren- 
džiama, kas privalo būti arba kas yra apskritai pageidauja- 
ma. Vertinant mūsų padėtį pirmuoju matu, negalima būti 
griežtu pesimistu, nes, objektyviai sprendžiant mūsų atsie- 
kimus pagal buvusias galimybes, padaryta yra labai daug. 
Užtat vertinant mūsų padėtį antruoju matu, negalima būti 
griežtu optimistu, nes mūsų padėtis nėra toli gražu ideali 

ir, norint ją pagerinti, reikia atsiekti daug daugiau, kaip kad 
yra padaryta. Tematydamas vien tai, kas yra padaryta sun- 
kiose aplinkybėse, griežtas optimistas lengvai nustoja rei- 
kiamo kuriamojo nusistatymo į tolimesnę pažangą. 
Tematydamas vien tai, kas privalo būti ir ko faktinai nėra 
mūsų gyvenime, griežtas pesimistas lengvai praranda sy- 
kiu su pasitikėjimu ateitimi ir kuriamąjį užsidegimą. Pir- 
masis pavojus gresia mūsų pozicijai, antrasis - mūsų 
opozicijai, prie kurios prisideda ir tie mūsų tautinio atgimi- 
mo idealistai romantikai, kurie naiviai tikėjo, jog pakanka 
Lietuvai laimėti nepriklausomybę, kad ji tuoj pasiliuosuo- 
tų nuo visų savo nelaimių ir netobulybių. 

Taigi išeina, kad vien teturint aiškų supratimą apie dve- 
jopą mūsų padėties vertinimo matą galima tinkamai nusi- 
statyti tolimesnės privalomos pažangos atžvilgiu. Tai 
ypatingai svarbu suprasti pedagogams, kurie privalo statyti 
ugdymui aktualių uždavinių, atsižvelgdami tuo pačiu laiku 
į tai, ko trūksta dabarčiai, ir į tai, kas privalo būti ateityje. 
Ateities gerovė reikalauja kovoti su dabarties silpnybėmis ir 
ypač atsižvelgti į tai, kokių specialių reikalavimų gali pasta- 
tyti tolimesnė visuomenės pažanga. Bendrai sprendžiant da- 
lyką, reikia pasakyti, kad mūsų išsivystymo sąlygos padarė 
tai, jog iki šiolei esame labai silpni visose gyvenimo bei vei- 
kimo srityse. Būtent, mūsų fizinio gyvenimo aplinkybės ne- 
leido mūsų fizinei prigimčiai sudaryti gryną, sveiką, stiprų 
ir išmiklintą rasės tipą; kultūrinio gyvenimo aplinkybės ne- 
leido mums įsigyti didesnės inteligencijos protinio išsilavi- 
nimo srityje, žymesnio jautrumo bei tvirtumo dorinio 
išsiauklėjimo srityje ir subtilaus skonio bei platesnio kuria- 
mojo užsimojimo estetinėje srityje; taip pat, stokstant kultū- 
ros, toli gražu nėra pakankamas nei principialus religinis 
susipratimas, nei nuoseklus religinis veiklumas net tų žmo- 
nių, kurie yra ar tik skelbiasi religijos šalininkais. Todėl tam 
tikra prasme ir fizinis lavinimas, ir protinimas, ir dorinimas, 

ir estetinimas, ir religinimas yra pas mus aktualūs ugdymo 
uždaviniai. Bet čia mums rūpi vien tai, kas yra mūsų tautos 
eities ir į specialius ateities reikalavimus. 

Esame jau matę, kad pagrindinę dramą lietuvių tautos 
gyvenime sudarė ypatingai nenormalūs santykiai tarp švie- 
suomenės ir liaudies, t. y. tarp vadovaujančios ir vadovau- 
jamos mūsų tautos dalies. Šitie nenormalūs santykiai galų 
gale buvo mus privedę ir prie tautinio, ir prie visuomeni- 
nio, ir prie kultūrinio, ir prie valstybinio suirimo. Yra tad 
savaime aišku, kad prasidėjus tautiniam atgimimui bendru 
svarbiausiu aktualiu ugdymo uždaviniu yra mums tinka- 
mas inteligentijos, arba šviesuomenės, išlavinimas bei iš- 
auklėjimas, nes tradicinės šviesuomenės atskilimas nuo 
tautinio kamieno, jos praradimas solidarumo jausmų su 
liaudimi, jos atsisakymas nuo savo kultūrinės misijos šitos 
liaudies atžvilgiu ir jos nusidėjimas prieš Lietuvos valsty- 
bės reikalus buvo katastrofos priežastis. 

Tinkamas šviesuomenės lavinimas bei auklėjimas įgau- 
na dar daugiau reikšmės ryšium su tuo, kad atgimusi Lie- 
tuvos valstybė yra pasidariusi demokratine respublika. Man 
nėra abejojimo, kad demokratinė respublika yra tobuliau- 
sia valstybinės santvarkos lytis. Bet yra sykiu lygiai aišku, 
kad tikrovėje šita tobuliausia lytis tik tiek tėra verta, kiek 
yra verti žmonės, kurie šita lytimi yra tvarkomi. Todėl irgi 
pasirodo, kad tobuliausia principe valstybinės santvarkos 
lytis yra faktinai tik tada geresnė už aristokratinę respubli- 
ką arba net monarchiją, jei jos nariai yra sykiu reikiamai 
išlavinti bei išauklėti. Kitaip tariant, tobuliausia valstybi- 
nės santvarkos lytis reikalauja sykiu didžiausio savo pilie- 
čių išsilavinimo bei išsiauklėjimo. Be to, reikia dar 
nusimanyti, kad pati demokratinė respublika, kaipo tokia, 
savo lytimi dar negali tinkamai piliečių lavinti bei auklėti. 
Tad, taip dalykams stovint, ne tik yra reikalo ypatingai su- 

sirūpinti demokratinėje respublikoje žmonių lavinimu bei 
auklėjimu, bet dargi juos lavinti bei auklėti būdu, kuris la- 
biausiai atitinka šitos valstybinės lyties pobūdį. Tiesa, šitas 
būdas, bendrai tariant, supuola su pilnutinio ugdymo sis- 
tema, kur laisvas bei sąmoningas apsisprendimas visose gy- 
venimo srityse ir harmoningas gyvenimo bei veikimo 
reikalų koordinavimas pagal objektyvius tikslus kaip tik ge- 
riausiai atitinka valdymosi bei tvarkymosi būdą demokra- 
tinėje respublikoje. 

Bet ir labai aukštas bendras masių išsilavinimo bei išsi- 
auklėjimo lygis demokratinėje respublikoje reikalauja dar, 
be to, labai aukštos vadovybės, sutelktos geriausių žmonių 
rankose. Kaip man teko konstatuoti kur kitur, dabartinė va- 
dinamoji demokratizmo krizė kyla iš neišspręstos dar prak- 
tikoje problemos taip sutvarkyti vadovybę visuomenėje ir 
tarp kitko valstybėje, kad šita vadovybė ir valdžia patektų 
iš tikrųjų į faktinai geriausias rankas — geriausias ne tik pro- 
fesinio pasiruošimo, bet ir bendro išsilavinimo bei išsiauk- 
lėjimo atžvilgiu. Demokratizmo krizė bus išspręsta, kai bus 
sėkmingai nustatytos priemonės, kurios laiduos, kad de- 
mokratinėje tvarkoje faktinais valdžios reiškėjais bei vyk- 
dytojais bus geriausieji žmonės. Geriausių žmonių valdžia 
graikiškai yra vadinama aristokratijos vardu; išeina tad tam 
tikra prasme, kad kalbamoji čia problema yra gerai supras- 
to demokratizmo ir gerai suprasto aristokratizmo sintezės 
problema. 

Taigi demokratinės respublikos klestėjimas pareina, iš 
vienos pusės, nuo bendro demokratinių masių kultūringu- 
mo, o iš antros pusės - nuo šitų masių vadų kilnumo. Ir 
reikia pasakyti, kad pastaroji sąlyga yra tiek svarbi, kad ne- 
klystama, kai yra teigiama, jog demokratinė respublika tiek 
tėra verta, kiek verti yra demokratinių jos masių vadai. Aki- 
vaizdoje šitų aplinkybių reikalas nustatyti deramus santy- 
kius tarp liaudies ir šviesuomenės ir tuo pačiu sudaryti tikrą 

vadovybę demokratinėms masėms yra mums aktualus ne 
tik mūsų nelemtos praeities atžvilgiu, bet ir tuo atžvilgiu, 
kokių naujų reikalavimų stato mums rytojus, kad galėtu- 
me išeiti iš šios dienos vadinamosios demokratizmo krizės. 
Būtent, ne tik turime kelti bendrą kultūrinį mūsų liaudies 
lygi, bet tuo pačiu laiku privalome ne mažiau susirūpinti 
reikalu paruošti jos vadovavimui tikrų vadų, kurie būtų va- 
dais ne dėl pripuolamų aplinkybių, bet todėl, kad jie iš tik- 
ro yra geresni žmonės ir tautiniu savo susipratimu, ir 
visuomeniniu drausmingumu, ir doriniu vertingumu, ir 
šiaip jau kultūriniu bei religiniu kilnumu. 

Nieks neabejoja, kad plačiosios demokratinės masės pri- 
valo būti šviečiamos, lavinamos ir auklėjamos. Visai kitas 
dalykas su sąmoningu bei sistemingu lietuvių tautos vado- 
vybės ruošimu. Tuo tarpu, kaip matėme, tai yra vienas iš 
svarbiausių ir aktualiausių mūsų tautos ugdymo uždavi- 
nių, būtent, tas, kurį pastatė mums mūsų tautinė evoliucija 
ir kuris sykiu yra pasidaręs aktualus visam pasaulyje sąry- 
šyje su reikalu suvesti į sintezę teigiamuosius tikro demok- 
ratizmo ir tikro aristokratizmo principus. 

Paruošti tautai tinkamą vadovybę faktinai reiškia taip 
išlavinti bei išauklėti jos inteligentija, arba šviesuomenė, kad 
ji geriausiai atitiktų pilnutinio ugdymo idealą. Bet čia vėl 
kyla klausimas, kas šitame ruošime sudaro aktualiausius 
uždavinius ir kokios yra visų pirma priemonės, kurios pri- 
valo pirmoje eilėje šitam reikalui patarnauti. 

Ugdant naują inteligentijos kartą, skiriamą svarbiam tau- 
tos vadovavimui, dera visų pirma skaitytis su tais veiks- 
niais, nuo kurių pareina šiaip ar taip šito ugdymo 
vykdymas. Šitokiais veiksniais ir yra šeimyna, mokykla ir 
visuomeninės santvarkos organai. Todėl irgi tautos vado- 
vybės ugdymo reikalas gali būti patenkintas vien tada, kai 
šeimyna, mokykla ir visuomeninės santvarkos organai su- 
pras savo ugdomuosius uždavinius ir sugebės juos tinka- 

mai atlikti. Negali būti, pavyzdžiui, kalbos apie tinkamą 
vadovybės ruošimą tautai, jei šeimynos gyvenimas nėra de- 
ramai susitvarkęs ir pakilęs į tam tikrą aukštumą, jei mo- 
kykla nesusitvarko pagal paskutinius pedagogikos 
reikalavimus ir neįgauna patyrusių pedagogų mokytojų, jei 
pagaliau valstybiniai organai nesupranta reikalo materia- 
liai šelpti ir organizuoti visomis jiems prieinamomis prie- 
monėmis sistemingą tautos vadovybės ruošimą. Tokiu būdu 
bendras uždavinys paruošti lietuvių tautai reikiamos va- 
dovybės inteligentijos lytyje priežastingai yra surištas su 
trimis smulkesniais uždaviniais, kurie todėl yra lygiai ak- 
tualūs. Tai yra, būtent: pirma, šeimyninio gyvenimo bei auk- 
lėjimo sutvarkymas, antra, mokyklos pastatymas reikiamoje 
aukštumoje tinkamu pedagoginio personalo paruošimu, tre- 
čia, sudarymas valstybės ir kitų visuomeninių organizacijų 
pajėgomis tokių organizacinių bei materialinių sąlygų, kad 
tautos vadovybės ugdymas galėtų vykti kuo sėkmingiau- 
siu būdu ir kuo greičiausiu tempu. 

Nelaimei, tenka konstatuoti, kad nei mūsų šeimyna, nei 
mūsų mokykla, nei mūsų visuomeniniai organai toli gražu 
nėra pasiruošę patenkinamai atlikti šituos nusakytuosius 
uždavinius. Tautinė inteligentiškoji šeimyna pas mus tėra 
vien užuomazgoje, mokykla neturi ne tik jokių tvirtesnių 
tradicijų, bet ir pakankamai kvalifikuotų pedagogų, paga- 
liau valstybinės valdžios organai nėra dar susidarę pakan- 
kamai plataus sistemingai sumanyto plano švietimui 
tvarkyti ir, tarp kitko, inteligentijai išugdyti visiems mūsų 
visuomenės ir valstybės reikalams. Yra tad gyvo reikalo pa- 
didinti ir sykiu suderinti ugdomąsias šeimynos, mokyklos 
ir visuomeninių organų pastangas. Ypatingas trūkumas ten- 
ka konstatuoti šeimynos pozicijoje. Tuo tarpu galima visai 
tikrai iš anksto teigti, kad visos kitos pastangos negalės bū- 
ti tikrai vaisingos, jei lietuvių inteligentų šeimyninis gyve- 
nimas nebus susidaręs tvirtų tautinių, visuomeninių, 

kultūrinių ir religinių tradicijų ir jei šeimyninis auklėjimas 
nebus pastatytas deramoje aukštumoje. Prie šios progos ne- 
galima pakankamai stipriai nepabrėžti mūsų moterų peda- 
goginiai uždaviniai. Objektyviam sprendėjui negali būti 
abejojimo, kad vyras yra žymiai mažesniame laipsnyje šei- 
mynos veikėjas, negu moteris. Todėl nuo vyro žymiai ma- 
žiau pareina šeimynos sutvarkymas ir šeimyninio auklėjimo 
pakėlimas į reikiamą aukštumą. Dėl šitos priežasties lietu- 
vių moterų pasiruošimas, reikalingas šeimynos gyvenimui 
bei auklėjimui patobulinti, yra vienas iš svarbiausių ir ak- 
tualiausių mūsų tautos ugdymo uždavinių. Be šito uždavi- 
nio pakankamo išsprendimo mes negalime susilaukti 
geresnės ateities rūpimais mums čia atžvilgiais. 

Teigdamas tai labai kategoriškai ir sąmoningai uždėda- 
mas mūsų moteriai žymiausią atsakomybės dalį už šito už- 
davinio atlikimą, sykiu visai gerai nusimanau, kad paliečiu 
čia klausimą, kuris maža teranda kredito pas besiemanci- 
puojančią dabarties moterį. Bet čia mūsų moterys turėtų su- 
prasti, kad išsiemancipavimas nuo nereikalingų sąvaržų ir 
įgijimas, iš vienos pusės, aukštojo mokslo, o iš kitos pusės — 
lygių su vyrais moralinių bei visuomeninių teisių, kam ga- 
lima tik pritarti, ne tik nereikalauja atsipalaidavimo nuo sa- 
vo pašaukimo uždavinių, bet suponuoja tinkamą jiems 
pasiruošimą ir sąmoningą jiems atsidėjimą. Tarp kitko da- 
bartinės Rusijos pavyzdys pakankamai iškalbingai liudija, 
kad moterų emancipacija ne tik nepriveda prie jokių teigia- 
mųjų išdavų, bet dar jas pažemina, jei sykiu jų yra aplei- 
džiama šeimyninio gyvenimo bei veikimo sritis ir jos 
nelaimi savo darbu ir dorinėmis savybėmis pastovios pa- 
dėties bei pagarbos kaip tik šitoje srityje. 

Šiais laikais būtų labai svarbu tinkamai suprasti, kad kul- 
tūringai suorganizuotas šeimyninis gyvenimas ne tik nėra 
moteriai pavergimo veiksnys, bet tėra vienintelis kelias į 
prideramą padėtį visuomeniniame gyvenime, nes šeimy- 

ninis gyvenimas bei veikimas ne tik yra faktinai visuome- 
ninio gyvenimo bei veikimo funkcija, bet privalo būti ati- 
tinkamai vertinamu nustatant materialinį bei moralinį 
atlyginimą už visuomenines pareigas. Žinoma, kad visa tai 
galima būtų pravesti gyvenimo praktikoje, reikia dar ne- 
maža dalykų reorganizuoti šeimynos gyvenime ir visuo- 
menės pažiūrose. Bet šitam tikslui kaip tik reikalingas yra 
sąmoningas pačių moterų nusistatymas šituo klausimu ir 
tinkamas jų pasiruošimas šeimyninį gyvenimą bei auklėji- 
mą reformuoti bei patobulinti. Čia, aišku savaime, negali- 
ma apsieiti be platesnių šeimotyros studijų, kurios duotų 
galimybės prieiti su moksliškuoju metodingumu prie šei- 
mynos organizacijos, vaikų auklėjimo, matrimonialinės psi- 
chologijos ir kitokių panašių klausimų. Žinoma, vienos tik 
teorijos čia toli gražu nepakaks, nes šalia jos reikės turėti ir 
įgimto takto, ir įsigyto patyrimo. Bet, šiaip ar taip, dabarti- 
nės lietuvės moterys turi prieš save svarbų, platų ir sunkų 
uždavinį. Nuo šito uždavinio galima nusisukti, bet negali- 
ma išvengti istorijos pasmerkimo, jei jis nebus tinkamai ar- 
ba, kuo mažiausiai, pagal išgales atliktas. 

Mažai geriau sprendžiamas mūsų mokyklų klausimas. 
Tuo tarpu jis yra išspręstas labai provizoriniu būdu. Mūsų 
mokykla ne tik nėra tokia, kokios galėtų reikalauti atgims- 
tančioji tauta, bet nėra taip pat ir tokia, kokios reikalauja da- 
bar pedagogikos mokslas. Jų organizacija, iš vienos pusės, ir 
mokymas bei auklėjimas, iš kitos pusės, reikalauja ne tik pa- 
tobulinimo, bet ir gilesnių reformų, kurioms turi būti jau nuo 
šios dienos ruošiami ir eiliniai pedagogai, ir vadai reforma- 
toriai. Pas mus dar rūpinamasi eiliniais dienos reikalais, bet 
paprastai visai nesugebama platesniu akiračiu aprėpti būsi- 
mų būtinų reformų reikalų ir savo laiku joms paruošti drą- 
sios iniciatyvos ir plataus užsimojimo vadų. Šitas trūkumas 
kaip tik nepritinka visuomenės ir valstybės organams, kurie 
yra pašaukti dalyvauti šiaip ar taip ugdymo uždavinių tvar- 

kyme ir sprendime. Šiais laikais yra aišku, kad kiekviena mū- 
sų visuomeninio ir valstybinio gyvenimo sritis stinga tinka- 
mai pasiruošusių tiek bendru, tiek ir profesiniu atžvilgiu 
organizatorių darbininkų. Todėl planingas ir toli siekiąs šito 
reikalo aprūpinimas yra aktualus ugdymo uždavinys atitin- 
kamiems visuomenės ir valstybės organams. 

Kai jau nustatyta, kad bendras aktualiausias mums ug- 
dymo uždavinys yra reikiamos mūsų tautai vadovybės iš- 
lavinimas bei išauklėjimas ir kad šituo uždaviniu turi 
solidariai susirūpinti šeimyna, mokykla ir visuomenės bei 
valstybės organai, vykdydami savo ugdomuosius uždavi- 
nius, bus ne pro šalį nustačius keletą pagrindinių savybių, 
kuriomis turi pasižymėti vadovaujančioji šviesuomenė, kad 
atsvertų praeities silpnybes ir atitiktų ateities reikalavimus. 
Kiekvienai teigiamajai mūsų vadų savybei išvystyti turės 
būti numatomas atskiras ugdymo uždavinys. 

Prieš liaudies ir šviesuomenės persiskyrimą, kuris įvy- 
ko ryšium su lenkų įtaka mūsų tautiniam, visuomeniniam 
ir valstybiniam gyvenimui, pastatytas reikalas išugdyti de- 
mokratinės respublikos lytyje tokią tautos vadovybę, kad 
visuomenės vadais ir valstybės vadovais būtų iš tikro ge- 
riausi žmonės. Turint toliau galvoje pirmos atgimusios mū- 
sų inteligentijos kartos silpnybes, įgautas ryšium su 
permanentine rusų inteligentijos opozicija valstybei ir Baž- 
nyčiai, tenka rūpintis visų pirma teigiamosiomis visuome- 
ninės ir šiaip jau kultūrinės kūrybos savybėmis. Tokiomis 
teigiamosiomis savybėmis ir privalo būti, pirma, sugebėji- 
mas lemtai organizuoti profesinį bei visuomeninį darbą, an- 
tra, tikras visuomeniškumas, paremtas drausmingumu, 
teisėtumu ir solidarumu. 

Darbo organizacija tiek profesinių užsiėmimų, tiek ir vi- 
suomeninių pareigų srityje pas mus yra dar nepaprastai že- 
ma. Jei mes norime sutvarkyti savo visuomeninį gyvenimą 
ir sykiu pakilti gamyboje tiek, kad galėtume konkuruoti su 

savo kaimynais ir atsilaikyti nepriklausomi ekonominiu, 
kultūriniu ir valstybiniu atžvilgiu, turime labai rimtai susi- 
rūpinti sisteminga darbo organizacija visose tautinio veiki- 
mo srityse. Tiesa, tai net nėra šiais laikais vien mums 
aktualus uždavinys. Labiau kultūringi kraštai, žymiai to- 
liau nužengę į priekį darbo organizacijoje, ima vis labiau 
rūpintis pastatyti tiek profesinio, tiek ir visuomeninio dar- 
bo organizaciją ant tikrai moksliškų pagrindų. Ir tuo tarpu, 
nors amerikiečio Taylozo ir prancūzo Fayolio teorijos suža- 
dino jau labai rimtų judėjimų darbo organizavimo srityje, 
mūsų administraciniai valdininkų kursai, kiek man žino- 
ma, nebuvo numatę jokio dalyko, skiriamo administraci- 
nio darbo organizacijai. Nesirūpinimas ir nesidomėjimas 
šituo klausimu iš dalies išaiškina tai, kodėl mūsų draugijų 
ir visuomeninių organizacijų gyvavimas taip yra efemeri- 
nis, arba nykus, ir taip mažai vaisingas. Prie darbo organi- 
zavimo ir administravimo reikėtų prieiti su didesniu 
pasiruošimu ir tarp kitko su apsipažinimu su visu tuo, kas 
yra atsiekta šitoje srityje kitų kultūringesnių kraštų tiek te- 
orijos, tiek ir praktikos atžvilgiu. Susirūpinimas šituo daly- 
ku turėtų šiaip ar taip reikštis ir šeimoje, ir mokykloje, ir 
visos visuomenės gyvenime. 

Gera darbo organizacija yra jau nebloga visuomenišku- 
mo mokykla. Bet, žinoma, šalia to reikia dar mūsų tautai 
aiškiai ir sąmoningai pasistatyti visuomeninio išsiauklėji- 
mo uždavinys. Drausmingumas, teisėtumas, solidarumas -— 
štai pagrindinės tikro visuomeniškumo žymės, kurių turi- 
me įsigyti, jei nenorime suirti, galutinai net nesusiorgani- 
zavę. Daug galima būtų ir kitose aplinkybėse reikėtų 
pasakyti apie šitų visuomeninių žymių auklėjimą mūsų vi- 
suomenėje; čia turiu pasitenkinti beveik pliku konstatavi- 
mu šito svarbaus ir visuomet aktualaus uždavinio. Pridėsiu 
tik čia tai, kad ta mūsų inteligentijos karta, kuri susiforma- 
vo permanentinės opozicijos rusų valdžiai atmosferoje, ši- 

tuo atžvilgiu negali būti mums pavyzdžiu, nes kuriamasis 
atgimimo darbas reikalauja visai ne tų ypatybių, kurios su- 
sidaro nuolatiniame pateisinamos ar nepateisinamos opo- 
zicijos stovyje. Šitame stovyje kaip tik nesusidaro nei tikro 
visuomeninio drausmingumo, nei tikro teisėtumo, nei tik- 
ro solidarumo. Drausmingumas suvedamas tokiu atveju 
prie boikoto drausmės; teisėtumas tik tiek pripažįstamas 
reikalingas, kiek jis padeda kritikuoti priešingą poziciją; so- 
lidarumas suprantamas kaipo išimtinas savo Žmonių pro- 
tegavimas. Tuo tarpu tikras visuomeniškumas, taip 
reikalingas kuriamajame gyvenimo bei veikimo tarpsnyje, 
reikalauja, kad visuomeninis drausmingumas būtų supran- 
tamas kaipo nuolatinis kuriamasis nusistatymas, panaudo- 
jąs visuomenės tvarką bei drausmę teigiamajam veikimui; 
kad teisėtumas pasidarytų habitualine dispozicija, arba pa- 
stoviu nusiteikimu, elgtis pagal prigimtosios doros ir įsta- 
tymų reikalavimus; pagaliau kad visuomeninis solidarumas 
būtų statomas aukščiau visokių privatinių bei partinių išro- 
kavimų. Nepergalimas egoizmas ir partiškumas visuomeni- 
niame ir valstybiniame darbe yra paprastai nekultūringumo 
žymės, kuriomis taip dažnai pasižymi kraštutiniai politi- 
nių sugrupavimų sparnai. Prieš privatinį egoizmą reikėtų 
pastatyti kooperatyvinio veikimo įpročiai, o prieš partiš- 
kumo dvasią - tikrasis humanizmas, kuris moka kiekvie- 
name individe pagerbti žmogų ir pratęsti teisybės liniją tarp 
atskirų organizacijų ir visos visuomenės reikalų. 
Neabejotina, kad visi šitie aktualūs ugdymo uždaviniai 
turėtų pirmoje eilėje rūpėti mūsų jauniausios formacijos kar- 
tai, kuri pasirinko savo gyvenimo tikslu dvasinį mūsų atgi- 
mimą, turintį atsverti pirm ėjusių kartų trūkumus. Kaip 
sakiau, šiuo metu gresia jai dorinio sumenkėjimo pavojus 
dėl tos priežasties, kad gyvenimo eiga per anksti pastūmė- 
joją į politinį ir visuomeninį veikimą be tinkamo jos pasi- 
ruošimo. Bet šitas pavojus yra laikinas ir dalinis. Šiaip jau, 

atsižvelgiant į jos pasaulėžiūrą, jai tik vienai tėra priimti- 
nas pilnutinio ugdymo idealas ir todėl ji tik viena tegali su- 
daryti bendrą pagrindą, ant kurio galėtų būti patenkinamai 
išspręsti aktualūs mūsų tautos ugdymo uždaviniai. 

Čia dera dar priminti, kad šito ugdymo vykdytojams 
teks dar kovoti su ta mažo žemės savininko psichologija, 
kuri, jei yra savo vietoje mažame ūkyje, vis dėlto yra per 
siaura plačioje kultūrinėje kūryboje. Mūsų šviesuomenei 
ir ypač jos žymesniems vadams pridera kultūrinei kūry- 
bai įsigyti drąsios iniciatyvos ir plataus užsimojimo. Tau- 
tų šeimynoje mes tik tada tegalėsime garbingai užimti lygią 
vietą, jei savo kultūrinės kūrybos kilnumu, nesakau - su- 
kurtų vertybių skaičiumi, prilygsime kitoms kultūringes- 
nėms tautoms. Ir tai yra ne tik mūsų garbės, bet ir mūsų 
gyvybės reikalas. Todėl yra visai aktualus ugdymo užda- 
vinys lavinti mūsų būsimuose vaduose drąsią iniciatyvą 
ir platų užsimojimą. 

Baigdamas trumpą aktualių mūsų tautos ugdymo už- 
davinių apžvalgą, turiu dar pridurti vieną kitą pastabą, kaip 
šitiems uždaviniams galima būtų užbrėžti vykdomasis pla- 
nas, bent metodologiniu atžvilgiu. Kiekvienas bet kurių už- 
davinių planas turi numatyti, iš vienos pusės, veiksnių, iš 
antros pusės, priemonių organizaciją. Pagrindiniai veiks- 
niai, kurie galėtų šitam reikalui patarnauti, yra, kaip žino- 
me, šeimyna, mokykla ir visuomeniniai bei valstybiniai 
organai. Kiek šitas reikalas liečia dorinio ir religinio auklė- 
jimo sritį, čia nemaža dar galėtų padėti Bažnyčia. Bet čia 
gali kilti klausimas, kas daryti, jei visi šitie veiksniai nei ini- 
ciatyvos, nei užsimojimo neparodo. Tokiais atsitikimais vie- 
nas telieka pradedamasis akstinas, būtent: privatinės, t. y. 
atskirų asmenų iniciatyvos organizacija. Tokia privatinės 
iniciatyvos organizacija turėtų pirmuoju savo uždaviniu pa- 
raginti pašauktuosius ugdymo veiksnius prie aktualių jų 
uždavinių pildymo. 

Bet šitas raginimas būtų tikrai vaisingas tik tada, kai sy- 
kiu su juo būtų jau nurodomos bent elementarinės priemo- 
nės aktualiems uždaviniams atlikti. Todėl iš pat pradžios 
privatinės iniciatyvos organizacija turėtų pasireikšti tokio- 
mis smulkesnėmis rūpimų klausimų studijomis, kad pa- 
šauktiesiems ugdymo veiksniams galėtų būti tiksliai ir 
aiškiai nurodyti metodai bei priemonės. Ogi kol neturime 
net kiek suorganizuotos privatinės iniciatyvos, tenka klau- 
simas judinti atskiriems asmenims su viltimi, kad netrukus 
ateis mums geresni laikai. Taigi daugiau drąsios iniciaty- 
vos ir plataus užsimojimo. 


3. Ugdymo objektas, arba ugdytinis 


Esu jau baigęs tą bendrosios pedagogikos dalies skyrių, 
kuriame teko kalbėti apie ugdymo pareigas, tikslus, verty- 
bes ir uždavinius. Tame skyriuje buvo, taip sakant, kalbėta 
apie siekiamąją ugdymo priežastį, arba plačiai suprastą tiks- 
lą. Šitam reikalui, kaip žinome, ypač turėjo patarnauti ve- 
damieji pedagogikos mokslai ir pirmiausia pasaulėžiūros 
mokslai. Dabar mums tenka pereiti prie materialinės jo prie- 
žasties, arba prie ugdomojo objekto, kuriuo yra ne kas kita, 
kaip ugdytinis ir lavinamoji bei auklėjamoji jo prigimtis. 
Tai yra faktinai ta medžiaga, kuri turi būti pavartota, kad 
ugdymo tikslas galėtų būti atsiektas. Jos pažinimas yra ne 
mažiau svarbus kaip ugdymo tikslo pažinimas, nes pasta- 
rasis sėkmingai gali būti vykdomas tik tada, kai veikiamo- 
jo objekto pažinimas yra tikrai realus. Veikiamajam ugdymo 
objektui pažinti tarnauja, kaip žinome, grindžiamieji peda- 
gogikos mokslai, kurių pirmoje eilėje eina pedologija, pe- 
dagoginė psichologija, eksperimentinė psichologija ir 
eksperimentinė pedagogika. Nepažinus ugdymo tikslo, ne- 
galima žinoti, kur ugdytinis privalo būti vedamas. Nepaži- 
nus ugdymo objekto ir ypač ugdytinio prigimties, negalima 

žinoti, kaip su juo reikia apsieiti, kad jis galėtų būti prie 
tikslo vedamas. 

Kai bendroji pedagogikos dalis statosi tikslu pažinti ug- 
dytinį, galima spėti, kad ji neprivalo daryti dar kartą to dar- 
bo, kuris yra atliekamas jos grindžiamųjų mokslų. 
Pedagogika ne tik gali, bet ir privalo pasinaudoti tais davi- 
niais, kurių pateikia pastarieji apie augančių - bręstančių 
žmonių išsivystymo dėsnius, jų psichologiją, paimtą ryšyje 
su šituo jų išsivystymu, apie pastebėjimus bei patyrimus, 
kurių įgaunama eksperimentinių tyrinėjimų srityje apie ug- 
dytinį. Ji šitais daviniais remiasi kaipo savo pagrindų; to- 
dėl ir mokslus, šitų davinių pateikiančius, vadiname 
grindžiamaisiais. Užtat pedagogika, skolindamasi šituos da- 
vinius iš savo grindžiamųjų mokslų, panaudoja juos toliau 
savo tikslams, būtent, ji šituos davinius pritaiko prie ugdy- 
mo tikslų, kad galima būtų nustatyti ugdomajam veikimui 
normatyvinių dėsnių, arba taisyklių. Tokiu būdu, kai tenka 
pedagogikos sistemoje kalbėti apie ugdytinį, tai grindžia- 
mųjų pedagogikos mokslų daviniai čia nėra kartojami dėl 
jų pačių, bet tik tiek ir tik tam, kiek ir kam šito reikalauja 
normatyvinis pedagogikos pobūdis, liepiąs šituos davinius 
sunaudoti normatyviniam ugdomojo veikimo nustatymui. 

Einant prie ugdytinio prigimties tyrinėjimo normatyvi- 
niu atžvilgiu, reikia visų pirma konstatuoti vienas bendras 
principas, kuris yra čia orientacijos pradas. Tai yra, būtent, 
konstatavimas dėsnio, kad kiekviename veikime veikiamoji me- 
džiaga yra individualizacijos veiksnys. Pavyzdžiui, inžinierius 
statytojas turi reikalo su tam tikra statomąja medžiaga, leis- 
kime, su medžiu. Šita aplinkybė turės tam tikros sprendžia- 
mosios reikšmės ir trobesio stiliui, ir išvaizdai, ir paskyrimui, 
dinti namus iš medžio, tam tikru būdu turės su juo apsieiti, 
tam tikru būdu turės jį apdirbti, pavartoti ir t. t. Panašiai ir 
pedagogikos ugdomasis veikimas pareina nuo veikiamo- 

sios medžiagos, nes ir ugdyme veikiamoji medžiaga, t. y. 
ugdytinis ir jo prigimties ypatybės, yra individualizacijos 
veiksnys. 

Tuo tarpu kiekviename ugdytinyje gali būti neribojamas 
skaičius įvairių įvairiausių ypatybių, su kuriomis ugdyto- 
jui noromis nenoromis tenka skaitytis ir jos šiaip ar taip de- 
rinti su ugdymo tikslais. Taigi kai kalbama apie ugdymo 
objektą, kuriuo yra ugdytinis su savo prigimtimi, tyrinėja- 
mos yra pagrindinės ugdytinio ypatybės, pagal kurias ug- 
domasis veikimas turi būti specializuojamas, nes, kaip sako 
Grunwaldas, „tam tikras ugdytinių grupės savotiškumas 
reikalauja savaime tam tikro savotiškumo ir ugdymui“*. To- 
kiu būdu bendras principas, su kuriuo prieinama bendro- 
joje pedagogikos dalyje prie ugdytinio tyrinėjimo, skelbia, 
kad ugdomasis veikimas turi būti individualizuojamas pagal ug- 
dytinių ypatybes. 

itas principas, aišku savaime, stato ugdytojui pareigą 
pažinti ugdytinį konkretinėje jo prigimtyje, vadinasi, su vi- 
somis jo individualinėmis ypatybėmis, ir paskui pagal ši- 
tas ypatybes individualizuoti ir ugdymo uždavinius, ir 
priemones, ir metodus. O kadangi moksle turima reikalo 
ne su konkretiniais individais, bet su bendrais dėsniais, prin- 
cipais, taisyklėmis, tai pedagogikos sistemoje tenka suvesti 
individualinių ugdytinių visetas prie tam tikrų tipiškų gru- 
pių pagal pagrindines dažniausiai pasitaikančias ypatybes. 
Šitos pagrindinės ypatybės, išnagrinėtos pedagogikos moks- 
le, palengvina darbą ir ugdytojui, nes jį orientuoja pagal 
tai, į ką jis turi labiausiai kreipti dėmesį, turėdamas indivi- 
dualizuoti ugdomąjį veikimą. 

Pasirodo, kad pagrindiniai skirtumai, arba ypatybės, pa- 
gal kurias galima suskirstyti ugdytinių visetas į tipiškas 
grupes, yra: 1) amžius, 2) lytis, 3) individualybė, 4) tempera- 


* Grunwald G. Philosophische Pädagogik. - Paderborn, 1917. - P. 70. 

mentas arba pobūdis, 5) intelektualiniai gabumai, 6) kilmė ir 
7) nenormalybės. Tyrinėdama šituos skirtumus, pedagogika 
papildo bendriausius savo principus apie ugdomąjį veikimą 
specialesniais pastebėjimais ir sykiu taiko šituos principus prie 
specialių ypatybių, kuriomis pasižymi atskiros ugdytinių gru- 
pės. Visais šitais ugdytinių skirtumais, arba ypatybėmis, ir teks 
mums paeiliui skyrium susidomėti, atsižvelgiant ypač į jų są- 
ryšį su ugdomuoju veikimu ir visų pirma į tą principą, kad 
šitas veikimas turi būti individualizuojamas pagal šituos ug- 
dytinių skirtumus, arba šitas ypatybes. 

Kalbant šituo reikalu apie ugdytinių pagrindines ypaty- 
bes, kuriomis yra amžius, lytis, individualybė, pobūdis, in- 
telektualiniai gabumai, kilmė, nenormalybės, man gal ne 
kartą teks pakartoti tos elementarinės žinios, kurios gauna- 
mos pas mus iš bendrosios psichologijos, pedagoginės psi- 
chologijos arba pedologijos ir eksperimentinės psichologijos 
bei eksperimentinės pedagogikos. Tačiau, kaip galima bu- 
vo matyti, šitokis atsitiktinis pasikartojimas turi iš tikrųjų 
kitokį uždavinį ir kitokį atžvilgį, kurių negali turėti ką tik 
paminėtieji mokslai. 


a. Ugdytinio amžius 

Visų pirma tad turime susidomėti klausimu apie ugdy- 
tinio amžiaus tarpsnių, arba periodų, reikšmę ugdomajam 
veikimui. Čia svarbu laikyti atmintyje pirmiausia vienas 
bendras reikalavimas, būtent, nepamiršti niekados, kad tiek 
pedagogika, tiek ir pedagogija turi reikalo ne su suaugusių 
žmonių bendrąja psichologija, bet tik tebeaugančių, tebe- 
bręstančių. Tuo tarpu tuodu dalyku reikia skirti ypač peda- 
gogikos srityje. Pedagogijos praktika, kuri tai pamiršta ir 
elgiasi su ugdytiniais tarsi su suaugusiais žmonėmis, labai 
lengvai gali prasilenkti su savo tikslais. Ugdomajame vei- 
kime, kaip jau žinome, sėkmingumas pareina ne tik nuo to, 
kaip ir kas veikia, bet ir nuo to, kas veikiamas, ir kaip vei- 

kiamas objektas, arba ugdytinis, šitą veiksmą prisiima ir sa- 
vo prigimtimi, ir ta padėtimi, kurioje jis faktinai yra. Todėl, 
ugdytiniui augant — bręstant, privalo būti palengvėle kei- 
čiami ugdymo uždaviniai, priemonės, metodai. Tačiau nė- 
ra nei galimybės, nei reikalo ugdymo uždaviniai, priemonės 
ir metodai keisti iš dienos į dieną, norint žodiškai taikyti 
individualizacijos principą prie kiekvieno kad ir mažiau- 
sio augimo -brendimo tarpsnio. Šitam tikslui pakanka bren- 
dimo laikotarpis suskirstyti atskirais tipiškais tarpsniais, 
kurių ribose ugdymo uždaviniai, priemonės ir metodai ga- 
lėtų būti maždaug pastovūs. 

Čia, žinoma, neturiu reikalo gilintis į augimo - brendi- 
mo amžiaus tarpsnių tyrinėjimą, nes tai yra, iš vienos pu- 
sės, pedologijos, iš kitos, eksperimentinės ir pedagoginės 
psichologijos dalykas. Mums čia pridera jau skaitytis su tuo 
augimo - brendimo amžiaus suskirstymu į tarpsnius, kuris 
šitų mokslų yra nustatomas. Tenka tik su pasigailėjimu kon- 
statuoti, kad šitas suskirstymas nėra dar visai griežtai nu- 
statytas ir būtent taip, kad jis būtų visiems vienodu būdu 
priimtinas. Iš dalies sunkumas čia pareina nuo to, kad kiek- 
viename beveik krašte ryšium su geografinėmis ir kultūri- 
nėmis aplinkybėmis ugdytinių augimo —brendimo tarpsniai 
nėra vienodos trukmės, arba ilgumo. Tarp kitko, nemaža 
turės darbo mūsų psichologai eksperimentalistai, kol visai 
griežtai pajėgs nustatyti tipiškas augimo - brendimo am- 
žiaus tarpsnių ribas. Tiesa, šiuo tarpu mums čia turi rūpėti 
gana bendri dalykai. 

Todėl net nesistengsiu tvirtai nustatyti ribas atskiriems 
augimo - brendimo tarpsniams, nes tam reikalingi specia- 
lūs tyrinėjimai mūsų kraštui. Orientacijos dėlei priminsiu 
tik, kad paprastai skiriama bent trys augimo — brendimo 
tarpsniai, kurie atitinka vaiką, paauglį ir jaunuolį. Vaikys- 
tėje daroma dar skirtumas tarp pirmosios ir antrosios vai- 
kystės. Mes galėtume pirmąją vaikystę pavadinti kūdikystės 

vardu, kuris, kad ir yra svetimos kilmės, vis dėlto yra įsigy- 
venęs mūsų kalboje ir gavęs Būgos aprobatą. Paauglio tarps- 
nis, lotyniškai vadinamas adolescentia, kaip tik turi tą 
ypatybę, kad ugdytinis ypač greit jame auga. Kitaip tariant, 
tai yra greito ūgėjimo tarpsnis. Sulig šito greito ūgėjimo pa- 
baiga įvyksta lytinis subrendimas ir prasideda jaunatvės 
tarpsnis. Tiesa, ne visi mokslininkai pedagogai vienodai su- 
pranta įvairius tarpsnius ir dar įvairiau nustato jiems ribas 
amžiaus metais. Žinomas yra Aristotelio tarpsnių apriboji- 
mas pagal septynmečius. Tokiu būdu pirmi septyneri me- 
tai yra laikomi vaikystės tarpsnių; antri septyneri metai, t. y. 
iki 14 metų įskaitytinai, adolescencijos tarpsnių; ir paga- 
liau treti septyneri metai, t. y. iki 21 metų įskaitytinai, lai- 
komi jaunatvės tarpsniu. Šito suskirstymo, gana patogaus 
daugeliu atžvilgių, laikosi ir Grunwaldas. Reikia betgi pa- 
stebėti, kad jis yra gana dirbtiniu būdu nustatytas ir todėl 
neturi visai realios reikšmės nustatant tikrus skirtumus tarp 
atskirų augimo - brendimo tarpsnių. 

Dėl šitos priežasties tenka ypač atsižvelgti į paskutinius 
eksperimentinės psichologijos davinius, kurie yra gauti re- 
miantis objektyviniais pastebėjimais ir tiksliais konstatavi- 
mais, pavyzdžiui, pagal ūgėjimo tarpsnius. Tokiu būtent 
būdu garsusis Ženevos universiteto profesorius Claparė- 
de'as yra nustatęs paskutiniais laikais šitokius augimo — 
brendimo tarpsnius: 

1) pirmoji vaikystė, 
arba kūdikystė, - berniukams nuo 0 iki 7, mergaitėms nuo 0 iki 6-7 m. 
2) antroji vaikystė — a n 7,12 p „7, 10m. 
3) paauglio amžius, 
arba adolescencija,- 


4) lytinis subrendimas, 
arba jaunatvės pradžia,- „| „15,16, 


„ „ 12 Už 15, n” LŽ 10 “ 13 Gd 


” "r 13 n 14 ” 


Šitokis augimo - brendimo amžiaus suskirstymas nėra 
toli gražu vienintelis šiais eksperimentinių tyrinėjimų bei 

bandymų laikais. Pateikiu čia jį, kaipo ypatingo susidomėji- 
mo vertą. Žinoma, norint šitą suskirstymą pritaikyti mūsų 
klimatui ir kultūrinio gyvenimo aplinkybėms, pavyzdžiui, 
higieninio gyvenimo ir fizinio lavinimo sąlygoms, reikėtų 
nusakytų tarpsnių ribos pakelti kiek aukštyn, kadangi Švei- 
carija ir savo klimatu, ir savo kultūrinio gyvenimo aplinky- 
bėmis pralenkia mūsų kraštą. Vis dėlto skirtumas neturėtų 
pasidaryti labai žymus. 

Priminęs augimo - brendimo amžiaus suskirstymo klau- 
simą keliais pavyzdžiais, turiu pereiti prie dalykų, surištų 
su ugdomojo veikimo individualizacija pagal augimo — 
brendimo amžiaus tarpsnius. Pirmas bendras dalykas, ku- 
ris buvo jau paliestas, bet reikalauja dabar pagilinimo, yra 
reikalavimas, kad tarp augimo - brendimo tarpsnių ir ugdymo 
ypatybių būtų harmoningo atitikimo. Tai reiškia, kad ugdymo 
uždaviniai, priemonės ir metodai turi būti individualizuo- 
jami pagal šituos tarpsnius, atsižvelgiant į šių išvidines ypa- 
tybes. Reikia, būtent, visuomet skaitytis su tuo faktu, kad 
einąs į subrendimą ugdytinis yra nuolatinio vyksmo padė- 
tyje, jis, taip sakant, nuolat tampa, eidamas nuosekliai nuo 
galimybių, kurių jam užbrėžia prigimtis, prie tikslų, kurių 
jam stato subrendimas. Šitas dinaminis, bet ne statinis ug- 
dytinio stovis yra labai reikšmingas ugdymo atžvilgiu. Juk 
ugdymas kaip tik turi šitą nuolatinį vyksmą paskatinti, 
orientuoti, vadovauti ir panaudoti fizinio bei dvasinio su- 
brendimo tikslams atsiekti. Jei ugdymas yra suprantamas 
kaipo išviršinis ugdytinio apipavidalinimas su pagalba nuo- 
šalinių priemonių ir dirbtinių metodų, juo yra daromas prie- 
vartos darbas, kuris labai lengvai gali sugadinti ugdytinį 
visam gyvenimui. Bet iš kitos pusės, kaip man buvo progos 
sakyti, ne mažiau pragaištingas gali būti ugdymo suprati- 
mas kaipo pasyvaus tarnavimo ugdytinio užgaidoms. 
Ugdymas visuomet privalo būti ugdytojui aktyvus nusi- 
statymas, taigi net ir tada, kai jis stengiasi sužadinti ugdyti- 

nyje savarankišką veiklumą ir kai išviršiniu būdu jis atro- 
do pasyvus. Žodžiu tariant, ugdyme turi susiharmonizuoti 
arba susiderinti, iš vienos pusės, tas vyksmas, kuriam yra 
palenktas ugdytinis savo augime - brendime, su tuo veiki- 
mu, kuriuo ugdytojas stengiasi anam vyksmui vadovauti. 
Ir štai, norint tuodu dalyku suderinti ir organiškai sutap- 
dyti, reikia visų pirma gerai nusimanyti apie ugdytinio au- 
gimo - brendimo ypatybes ir apie reikalą sugebėti tinkamai 
prie jų prisitaikyti. 

Šito reikalo šviesoje visai netuščias yra Claparėde'o pa- 
sistatytas klausimas, kam tarnauja vaikystė. Nestatant šito 
klausimo, galima žiūrėti į vaiką tik tuo atžvilgiu, kad jam 
trūksta to išsivystymo ir patyrimo, kuriuodu charakterizuoja 
subrendusį žmogų, ir paskui atitinkamai su juo elgtis. Bet 
galima ir pedagogui net privalu žiūrėti į vaiką kitokiu at- 
žvilgiu, būtent, tuo, kad vaikas yra vaikas kaip tik todėl, 
kad jis yra kandidatas į subrendusį žmogų: jis yra mažas, 
kad taptų didelis. Pirmas atžvilgis konstatuoja vaiko trū- 
kumus ir, taip sakant, vertina jį neigiamai. Antras atžvilgis 
konstatuoja vaiko buvimo tikslingumą ir vertina jį, taip sa- 
kant, teigiamuoju būdu. Šito atžvilgio šviesoje visas vaiko 
gyvenimas bei veikimas pasidaro reikšmingas, kaipo turįs 
tikslingumo linkmės. 

Jei paimsime iš vaiko veikimo tokią savaimingą apraiš- 
ką, kokia yra žaidimas, tai pamatysime, kad tikslingumo 
atžvilgiu šita apraiška yra labai reikšminga. Neigiamuoju 
atžvilgiu vaiko žaidimas gali būti vertinamas kaipo nerim- 
tas darbas, nevertas ypatingo dėmesio. Teigiamuoju atžvil- 
giu vaiko žaidimas yra jau vertinamas visai kitaip, būtent, 
yra šiaip ar taip nusimanoma, kad vaikas žaidžia tam, kad 
galėtų, sąmoningai ar nesąmoningai - tai jau kitas dalykas, - 
tapti subrendusiu žmogumi. Šitokis teigimas išsyk gali pa- 
sirodyti paradoksalus, bet iš tikrųjų jis tokiu nėra. „Visos 
žaidžiamosios vaiko apraiškos, — sako Claparėde'as, - pa- 

sirodo esančios pasiruošimo priemonės tolimesniam gyve- 
nimui, arba ūgėjimo veiksniai... (o iš kitos pusės) kiekvie- 
nas žaismas yra apraiška reikalo veikti tikslu atsiekti pasitenkinimo 
tuojau ir tiesioginiu būdu. Vaikas, tiesa, nenusimano, kad žais- 
damas jis dirba ateičiai, kaip kad apie tai nenusimano ir 
suaugęs žmogus, besitobulindamas ir bepapildinėdamas sa- 
vo trūkumus. ... Žaidimas, kaipo bet kuris savaimingas gy- 
vos esybės veikimas, tėra vien pasireiškimas visos šitos 
esybės nusistatymo išskėsti ir realizuoti savo asmenybę. ... 
Laisvas siekimas fiktyvinių tikslų, toks yra tikras žaidžia- 
mojo veikimo pobūdis... Žaidimas turi pareigą leisti individui 
realizuoti savo aš, išvystyti savo asmenybę, neatidėliojant eiti di- 
džiausio susidomėjimo linkme tuo atveju, kai to negalima daryti 
atsidėjus rimtiems veiksmams.““ Štai kokia prasme vaikas žai- 
džia, kad taptų didelis, ir kokia prasme jis žaisdamas dirba 
ateičiai. 

Panašiai yra ir su vaiko pamėgdžiojimu suaugusių žmo- 
nių. Pamėgdžiojimas yra viena iš sėkmingiausių priemo- 
nių įsigyti tų pareigų, arba funkcijų, kurios yra reikalingos 
žmogaus gyvenimui. Pasirodo net, kad vaikas pamėgdžio- 
ja kaip tik tai, kas jam svarbu pamėgdžioti savo išsivysty- 
mo atžvilgiu. Panašiu, pavyzdžiui, būdu, pamėgdžiodamas 
girdimus žodžius, vaikas pramoksta kalbėti. Todėl galima 
pasakyti, kad vaikas pamėgdžioja tam, kad taptų didelis, ir 
kad pamėgdžiodamas jis dirba ateičiai. 

Nustatęs šitokią žaidimo ir pamėgdžiojimo prasmę, 
Claparėde'as sako: „Vaikystė skiriama žaisti bei pamėgdžio- 
ti. Vaikas yra vaikas ne todėl, kad jis neturi patyrimo, bet 
todėl, kad jis turi prigimto reikalo įsigyti šito patyrimo. Vai- 
kas yra nesubrendęs ne todėl, kad jis nėra didelis, bet todėl, 
kad išvidinis instinktas jį stumia daryti visa, kas yra reika- 
linga, kad jis taptų didelis. Ogi, kaip esame ką tik matę, 


* Claparède E. Psychologie de l'enfant et pédagogie expérimentale. — 
P. 449-551. 

šitas instinktyvinis veržimasis prie išsivystymo pasireiškia 
žaidimu bei pamėgdžiojimu“*. 

Visi šitie dalykai yra labai pamokomi pedagogui, kai ten- 
ka rūpintis ugdymo individualizavimu pagal augimo - bren- 
dimo vyksmo ypatybes. Ką, pavyzdžiui, padarytų ugdytojas, 
kuris užsimanytų, kad ir geriausiais tikslais, apsieiti su vai- 
ku kaipo su suaugusiu žmogumi ir atimtų jam galimybę žaisti 
bei pamėgdžioti? Jis iš tikrųjų sustabdytų šito vaiko augi- 
mo - brendimo vyksmą ir gal net padarytų jį nelaimingą vi- 
sam gyvenimui. Tai įvyktų kaip tik todėl, kad ugdytojas 
neatsižvelgtų į tuos instinktyvinius augimo - brendimo po- 
linkius, kurie charakterizuoja beaugantį ir bebręstantį ugdy- 
tinį, ir jų nepanaudotų ugdymo tikslams. Šita prasme 
nusidėdavo pietizmas, kuris, įsižiūrėjęs į kilniuosius religi- 
nio gyvenimo tikslus, nepripažindavo ugdyme žaidimų. Ne- 
siskaitydamas tokiu būdu su augimo - brendimo prigimtimi, 
jis galutinėje sąskaitoje blogai pasitarnaudavo tiems religi- 
niams tikslams, vardan kurių jis smerkė žaidimus. 

Iš čia jau matyti, jog ugdymas toli gražu nėra spyrimas, 
kad ugdytinis kaip tik tai dirbtų, ko nori ugdytojas. Ugdytojo 
norai ne tik gali, bet ir turi būti apriboti tomis ypatybėmis, 
kuriomis pasižymi įvairūs augimo - brendimo tarpsniai. Ug- 
dytojas kaip tik turi visų pirma įžvelgti ugdytinio išsivystyme 
išvidinius instinktyvinius polinkius, paskui juos paskatinti tin- 
kama linkme ir pagaliau juos kontroliuoti ir normuoti taip, 
kaip to gali reikalauti aukštieji ugdymo tikslai. Žinant, pavyz- 
džiui, tikrą žaidimo bei pamėgdžiojimo reikšmę, ugdytojui te- 
lieka tikslingiausiai bei sėkmingiausiai šituodu veiksniu 
panaudoti išvystymo bei perteikimo reikalams. Pedagogiškai 
vedami žaidimai ir pedagogiškai panaudojami pamėgdžioji- 
mai net padidins vaiko susidomėjimą ir tuo pačiu — jų sėk- 
mingumą. O kas svarbiausia, tokiais atvejais ugdytojo veikimas 


* Ten pat. - P. 482. 

sutars su ugdytinio augimo - brendimo polinkiais, ir pastara- 
sis jausis veikiąs savo noru ir pamėgimu. Šitokis ugdytojo iš- 
viršinių pastangų sutapimas su ugdytinio išvidinėmis 
pastangomis yra viena iš sėkmingiausių ugdymo sąlygų. 
Tarkime dabar, kad tas tarpsnis, kuriame labiausiai pa- 
sireiškia žaidimo ir pamėgdžiojimo polinkiai, buvo ugdy- 
tojo neišnaudotas ugdymo tikslams. Pavyzdžiui, ugdytojas 
nepasirūpino pakeisti primityvias žaidimo ir pamėgdžio- 

neatsigręžtų prieš teisėtus ugdymo tikslus. Tokiu atveju ne 
tik liko praleista gera proga teigiamajam ugdymui, bet dar- 
gi teigiamieji augimo - brendimo polinkiai tikriausiai iš- 
krypo iš normalių vėžių ir pasidarė pagedimo veiksniais. 
Žodžiu tariant, ugdytojui yra tiesioginės pareigos panaudoti kiek- 
vieną augimo — brendimo tarpsnį ir visus jo polinkius tam, kas iš 
jų galima padaryti. „Štai kodėl, - sako Williamas Jamesas, - 
pedagogijoje didelis dalykas yra kalti geležis, kol ji karšta, 
arba, jei norite, sunaudoti anksčiau atoslūgio entuziazmo 
bangos, kurios neša ugdytinius įvairiais laikais prie įvairių 
dalykų“*. Dėl šitos priežasties kiekvienas augimo - brendi- 
mo tarpsnis geriausiai prisiima tik tam tikrą ugdomąjį vei- 
kimą, būtent, geriausiai atitinkantį jo instinktyvinius 
polinkius ir ypatingo susidomėjimo dalykus, kurie leng- 
viausiai sužadina ugdytiniuose susižavėjimą ir atsidėjimą. 

Toks ugdomojo veikimo individualizavimas pagal ug- 
dytinio amžiaus ypatybes yra ugdytojui ėjimas mažiausio 
pasipriešinimo linkme, kuri todėl turi visuomet daugiau- 
siai pasisekimo šansų. Šita mažiausio pasipriešinimo pa- 
kraipa reikalauja tik kad ugdytojas nuolat domėtųsi savo 
ugdytiniu ir jį tikrai suprastų visuose jo augimo - brendi- 


* Cit. pagal Wilbois J. La nouvelle éducation française. - P. 53. 

mo tarpsniuose. Tuo tarpu šitas ugdytinio supratimas ap- 
skritai nėra lengvas dalykas. Visų pirma, jis yra sunkus jau 
todėl, kad kiekvienas ugdytojas turi nesąmoningo net pa- 
linkimo statyti save savo ugdytinio vietoje, ir todėl yra lin- 
kęs taip jį spręsti ir tokių statyti jam reikalavimų, kaip jis 
sprendžia save ir kokių reikalavimų jis stato sau, arba net 
kaip jis spręstų save ir kokių reikalavimų jis statytų sau, 
įsivaizduodamas save idealiu. Tačiau toks nusistatymas 
savo ugdytinio atžvilgiu yra principialiai klaidingas, nes 
ugdytinis turi būti imamas kaipo nepasikartojąs individas 
su visomis savo konkretinėmis ypatybėmis, nekalbant jau 
apie tai, kad jis turi būti skiriamas į įvaizias grupes, kaipo 
tam tikro amžiaus ugdytinis, tam tikros lyties, tam tikro po- 
būdžio, tam tikrų intelektualinių gabumų ir t. t. 

Ugdytinį suprasti pagal jo individualinęs ypatybes ugdy- 
tojui dažnai kliudo arba vienašališkas jo pamėgimas ugdy- 
tinio, arba vienašališkas pasipiktinimas šio netobulybėmis, 
kurios beveik neatskiriamai yra surištos su augimo - bren- 
dimo laikotarpiu, arba reikalavimas sau kokių nors dėkin- 
gumo ir pagarbos ženklų, kurių nesugeba reikšti ugdytiniai, 
ir t. t. Šiaip ar taip, ugdytojas turi gerai susipažinti su ugdy- 
tinio tiek bendra, tiek ir individualine psichologija, kad jis 
mokėtų daug suprasti, daug dovanoti, daug pakęsti, nenu- 
stodamas objektyvaus sprendimo. 

Kitą kartą man teks dar atsižvelgti į atskirų tarpsnių ypa- 
tybes, pagal kurias turi būti ugdymas individualizuojamas. 


Taigi turėjome progos patirti, kad ugdymo uždaviniai, 
priemonės ir metodai turi būti individualizuojami pagal to- 
kias ugdytinių ypatybes, kokiomis kad yra amžius, lytis, 
individualybė, pobūdis, kilmė, nenormalybės ir t. t. Tarp 
kitko tarp brendimo tarpsnių ypatybių ir ugdymo ypaty- 
bių turi būti harmoningo atitikimo. Tai būtent reiškia, kad 
ugdymo uždaviniai, priemonės ir metodai turi būti indivi- 

dualizuojami pagal šituos tarpsnius, atsižvelgiant į pasta- 
rųjų išvidines ypatybes. Kitaip tariant, ugdyme turi susi- 
harmonizuoti bei susiderinti, iš vienos pusės, tasai vyksmas, 
kuriam yra palenktas ugdytinis savo žengiančiame tarps- 
niais brendime, su tuo veikimu, kuriuo ugdytojas stengiasi 
anam vyksmui vadovauti. Žaidimo bei pamėgdžiojimo 
apraiškos kaip tik davė mums progos įsitikrinti, kaip 
ugdytojas turi panaudoti ugdymo tikslams tuos natūralius 
polinkius, kurie glūdi savaimingose jų pastangose. Todėl 
paprastas jau tikslingumas uždeda ugdytojui tiesiogines 
prievoles panaudoti kiekvieną brendimo tarpsnį ir visus jo 
polinkius tam, kas iš jų galima padaryti. Sykiu reik nusi- 
manyti, kad toks atskirų savaimingų brendimo vyksmo po- 
linkių panaudojimas ugdymo tikslams gali būti visai 
tikslingai ir pilnai padarytas vien tam tikru brendimo mo- 
mentu, taip kad, vieną kartą tokį momentą praleidus, gau- 
namas jau niekuomet pilnai nebepataisomas nuostolis. Tai 
galima patikrinti kad ir kalbų moksle. Yra vaikų gyvenime 
tarpas, kai jie lengviausiai pramoksta ne tik gimtosios, bet 
ir svetimų kalbų. Nepanaudojus šito gyvenimo laikotarpio 
praktiniam kalbų mokslui, jau niekuomet negalima taip 
lengvai ir taip gerai pasisavinti gyvo kalbos aparato, kaip 
kad tai atsiekiama be didesnių pastangų vaikystės amžiu- 
je. Leiskime net, kad kas nors vėlesniame amžiuje dideliu 
darbu įgauna tobulą praktinį kalbos mokėjimą; vis dėlto 
faktu lieka, kad praleista buvo galimybė pramokti svetimos 
kalbos be didelių pastangų, kurios galėjo būti panaudoti 
kitam dar svarbesniam dalykui, t. y. tam tikras nuostolis 
tebelieka jau nebepataisomas. Tai, kas čia pasakyta vien apie 
kalbų mokslą, yra ir su visais kitais laimėjimais brendimo 
metu. Kiekvienas ugdomojo veikimo tikslas turi tinkamiau- 
sią sau laiką, kurį praleidus, gaunamas jau nebepataisomas 
nuostolis. Štai kokia prasme Jameso buvo pasakyta, kad pe- 
dagogijoje reik kalti geležis, kol ji karšta, ir kad reik kiek- 

vienu laiku išnaudoti tą entuziazmo bangą, kuri neša jau- 
nimą prie tam tikro dalyko. Būtų, pavyzdžiui, nedovanoti- 
na klaida stengtis nukreipti jaunimo dėmesį nuo dalyko, 
prie kurio jį neša jaunatvės idealizmas, ir sykiu stengtis kon- 
centruoti ugdymą prie dalyko, kuris nelabai harmonizuoja 
su šito laikotarpio ypatybėmis. Tai nebūtų tikslingiausia ir 
sėkmingiausia ugdymo pakraipa, nes ji neitų mažiausio pa- 
sipriešinimo linkme. 

Mažiausio pasipriešinimo lHinkmė reikalauja, kad kiek- 
vienu atskiru augimo - brendimo amžiaus laikotarpiu ug- 
domasis veikimas būtų koncentruojamas apie tuos 
interesus, į kuriuos jaunimas savaimingai linksta kaip tik 
šituo laikotarpiu. Žinoma, būtų, iš kitos pusės, klaidingas 
kalbamo principo supratimas, jei kas tenorėtų leisti jauni- 
mui užsiimti vien tuo, kas jam patinka dėl savaimingo jo 
palinkimo. Tai būtų vienašališkumas, kuris negalėtų nei- 
giamai neatsiliepti visai ugdymo sistemai. Vis dėlto vengti 
toks vienašališkumas nereiškia eiti prieš savaimingus tei- 
giamus ir teisėtus jaunimo polinkius, kurie iš esmės yra ne 
kas kita, kaip savaimingas prigimtas nusistatymas siekti su- 
brendimo tikslo. Būtent tokia prasme savaimingas ėjimas į 
subrendimą yra ir žaidimas, ir pamėgdžiojimas. Vadinasi, 
pačioje augimo - brendimo prigimtyje yra savaimingų po- 
linkių į subrendimo tikslus, ir todėl, norint tikslingai dirbti 
ugdomąjį darbą, reikia visų pirma pasigauti šitų polinkių 
pagalbos ir, juos įkinkius į darbą, sureguliuoti, sustiprinti 
ir padidinti jų našumas. 

Šitas reikalavimas, be kita ko, pamatuoja vadinamąjį 
patraukiamąjį ugdymą, kurį Claparėde'as pataria vadinti 
funkcionaliniu. Funkcionaliniu, bet ne patraukiamuoju, jis 
pataria vadinti šitą ugdymą todėl, kad ugdyme logiškas kir- 
tis turi būti pastatytas ant prigimtųjų augančios - bręstan- 
čios kartos reikalų, bet ne ant malonumo, kuris plaukia iš 
atitinkamų veikimo funkcijų arba pareigų patenkinimo. Kai 

yra kalbama apie patraukiamąjį ugdymą, pabrėžiama eu- 
demonistinis malonumo momentas; ogi kai kalbama apie 
funkcionalinį ugdymą, ypač pabrėžiama jo sutarimas su 
dinaminiais augimo - brendimo polinkiais. Tokiu atveju 
teisingai yra suponuojama, kad prigimtis sudaro augan- 
čiame — bręstančiame žmoguje tam tikrų reikalų bei geidi- 
mų, kurie geriausiai atitinka pažangų išsivystymą ir kurių 
tvarkingas patenkinimas, normavimas ir vadovavimas tu- 
niekados pamiršti, kad šalia šitokių tikslingų prigimties po- 
linkių nesubrendusiame žmoguje yra jau nuo pat gimimo 
visa krūva chaotiškų užgaidų, nekontroliuojamų instink- 
tų, nesuvaldytos vaizduotės raginimų ir kad todėl kiekvie- 
name ugdyme turi būti, šalia skatinimo pareigos, taikoma 
taip pat drausminimo pareiga, kuri turi kovoti su šitomis 
užgaidomis, instinktais, raginimais tuo pačiu laiku, kai pir- 
moji turi sutarti su teigiamaisiais brendimo polinkiais. 

Jei dabar paklaustume savęs, kuo remiasi teigiamasis au- 
gimo - brendimo polinkis ir kuo jis pasireiškia bręstančia- 
me ugdytinyje, tai turėtume pasakyti, kad teigiamasis augimo — 
brendimo polinkis remiasi reikalu pasigauti tam tikra gėrybe ir 
kad jis pasireiškia visų pirma susidomėjimu šita gėrybe. Pavyz- 
džiui, fizinis organizmas, esąs augimo — brendimo laiko- 
tarpyje, jaučia visai suprantamą reikalą judėti. Būga net žodį 
„vaikas“ išvesdavo iš žodžio „veikus“, kas reiškia čia „vik- 
rus“, „Miklus“. Reikalu judėti kaip tik remiasi bręstančio 
žmogaus palinkimas į judesį, ogi sykiu, kaipo pirmutinė 
šito polinkio apraiška, išeina aikštėn ypatingas susidomėji- 
mas judamaisiais žaidimais ir sportiniais judesiais. Taip da- 
lykui stovint, fiziniam lavinimui ir tenka visų pirma 
atsiremti į šitą reikalą, į šitą polinkį ir į šitą susidomėjimą 
kaip tik tuo laiku, kai visi šitie veiksniai duoda save patirti 
su didžiausiu gyvumu. 

Elgtis panašiu būdu ugdomajame veikime reiškia didinti 

gyvybės įtampa udytinyje ir tuo pačiu ruošti jis prie subren- 
dusio gyvenimo tikslų. „Gyventi, sako Claparėde'as, - bet 
kuriai būtybei reiškia veikti kiekvienu momentu didžiausio 
susidomėjimo linkme“*. Funkcionalinis ugdymas tuo ir yra 
vaisingas ugdytinio gyvenime, kad jis eina didžiausio susi- 
domėjimo linkme, t. y. kad jis yra gyvastingas. Kai yra kal- 
bama apie tai, kad ugdymas turi būti individualizuojamas 
pagal atskirų augimo - brendimo tarpsnių ypatybes, fakti- 
nai yra reikalaujamas funkcionalinis ugdymas, kuris turi at- 
sižvelgti į specifinius atskirų augimo - brendimo tarpsnių 
reikalus, polinkius, susidomėjimus. Ir štai turime prieš save 
uždavinį bent bendriausiais bruožais patirti, koks privalo būti 
funkcionalinis ugdymas atskirais augimo - brendimo laiko- 
tarpiais, arba, kitaip tariant, į kokius augimo - brendimo po- 
linkius ugdomasis veikimas turi ypač atsiremti ir visų pirma 
atsižvelgti einant nuosekliai atskirus augimo - brendimo 
tarpsnius - kūdikystę, adolescenciją ir jaunatvę. Sprendžiant 
šitą uždavinį, tenka, kitaip tariant, atsižvelgti atskirais augi- 
mo - brendimo tarpsniais į tuos interesus, susidomėjimas 
kuriais kiekvienu augimo - brendimo laikotarpiu pasiekia 
savo kulminacinės įtampos. (NB. Reikalas kunigams susipa- 
Žinti su vaikų ir jaunuolių išsivystymu!) 

Jei dabar paimsime pirmosios vaikystės, arba kūdikys- 
tės, tarpsnį, t. y. berniukų pirmuosius septynerius metus ir 
mergaičių pirmuosius šešerius metus, tai turėsime įsitik- 
rinti, kad šitame tarpsnyje įvyksta: 1) greitas kūno ūgėji- 
mas (nuo 50 iki 120 cm), 2) fiziologinis organizmo 
stiprėjimas, 3) išviršinių juslių aparato išsivystymas, 4) iš- 
vidinių jauslių aparato išsijudinimas ir 5) jausmų gyveni- 
mo įsigalėjimas. Kalbėti čia apie laisvos valios ir sąmoningo 
proto veikimą tikra tų žodžių prasme būtų dar per anksti. 
Nurodytos išsivystymo tendencijos tuo tarpu duoda jau ga- 


* Claparède E. Psychologie de... — P. 511. 

limybės spręsti, kame glūdi pagrindiniai kūdikio interesai 
arba reikalai šitame laikotarpyje ir kokie atitinkamai yra pa- 
grindiniai jo susidomėjimo dalykai. Kūno ūgėjimas ir fizio- 
loginis organizmo stiprėjimas reikalauja judesio ir todėl 
sužadina kūdikyje susidomėjimą motoriniais, arba judamai- 
siais, dalykais. Juslių aparato išsivystymas reikalauja per- 
ceptyvinių, arba nuvokiamųjų, patyrimų. Iš čia kūdikio 
susidomėjimas išviršinėmis konkretinėmis daiktų bei ap- 
raiškų ypatybėmis. Išvidinių jauslių aparato įkrutėjimas rei- 
kalauja jau tam tikro atsigręžimo nuo išviršinių įspūdžių į 
vidaus gyvenimą, nes jauslių veiklumas pasireiškia su dė- 
mesio pagalba. Iš čia kyla pamėgimas dalykų, kurie suža- 
dina įdomias atminties asociacijas ir vaizduotės veikimą. 
Pagal šitą ėjimą nuo juslių prie jauslių gyvenimo jausmin- 
gumas iš grynai juslingo pasidaro labiau išvidinis. Ir ap- 
skritai per kūdikystės tarpsnį išsivystymo linkmė eina nuo 
grynai fiziologinių organizmo funkcijų, arba pareigų, prie 
išviršinių juslių veikimo, paskui nuo pastarųjų - prie išvi- 
dinių jauslių gyvenimo, taip kad atsiranda jau mažiau ar 
daugiau turtingas jausmų gyvenimas. Pažymėsiu dar čia, 
kad kiekviena nauja išsivystymo apraiška ne išskiria pirm 
buvusias apraiškas, bet kaip tik remiasi jomis visomis. Ga- 
lima net pastebėti, kaip kūdikio gyvenimas laikui einant 
nuolat komplikuojasi: pirmais gyvenimo metais, kuriuos 
vadina žindamaisiais, kūdikis labiausiai gyvena fiziologi- 
niais reikalais. Antrais ir trečiais gyvenimo metais kūdikis 
jau labiau gyvena išviršinėmis juslėmis. Sustiprėjus fizio- 
loginėms organizmo pareigoms ir išviršinių juslių apara- 
tui, nuo 4 iki 7 gyvenimo metų ypač išsivysto išvidinių 
jauslių aparatas ir, be kita ko, jausmingumas. 

Kyla dabar klausimas, į ką visų pirma turi kreipti dėme- 
sį funkcionalinis ugdymas, t. y. ugdymas, besiremiąs labiau- 
siai prigimtųjų funkcijų skatinimu teigiamąja išsivystymo 
linkme. Nesunku po to, kas buvo pasakyta apie bendrą prin- 

cipą, įspėti, kad pirmais žindamaisiais metais geriausias ug- 
dymas yra griežta kūdikio penėjimo bei globojimo higiena, 
kuri normuoja fiziologinio gyvenimo eigą. Kalbėti čia apie 
auklėjimą tikra to žodžio prasme dar per anksti, nes čia svar- 
biausia fiziologinių pareigų tvarkymas ir, be kita ko, vengi- 
mas įskiepyti kūdikiui blogų įpročių. Jei kūdikis yra 
racionaliai, t. y. tvarkingai, sistemingai, higieniškai peni- 
mas bei globojamas, tai paprastai susidaro daugiausiai šan- 
sų, kad jo pirmutinio išsivystymo eiga bus normali ir 
nesudarys didelio vargo tėvams. Bet pakanka griežtai nesi- 
laikyti higienos reikalavimų kūdikio penėjime, globojime 
ir užlaikyme reikiamoje švaroję, kad jo gyvenimas pasida- 
rytų tėvams vargų šaltiniu. Tai dar būtų mažiausia, jei sy- 
kiu su tuo paprastai neirtų bet kuri tvarka kūdikio ugdyme, 
kas nuo pirmųjų kūdikio gyvenimo dienų gali įdiegti jam 
netikusių įpročių, kurie šiaip ar taip gali atsiliepti viso gy- 
venimo eigoje. Taigi pirmais kūdikio metais tėra reikalinga 
vien tvarkinga fiziologinių polinkių dresūra, griežtai prisi- 
laikanti higienos reikalavimų. 

Sudėtingesnis pasidaro ugdymas, kai antrais ir trečiais 
gyvenimo metais kūdikyje ima reikštis didesnis susidomė- 
jimas jusliniais patyrimais. Šituo laiku kūdikis jau geriau 
apvaldo savo kūno narius ir, be ko kito, ima geriau naudo- 
tis kalbos aparatu. Jame stiprėja sugebėjimas pastoviau, nors 
vis dar pasyviai domėtis aplinkiniu pasauliu, nes šituo lai- 
kotarpiu ima smarkiau veikti juslių aparatas, ir ypač regėji- 
mo ir girdėjimo funkcijos. Su girdėjimo juslės išsivystymu 
kaip tik yra surištas kalbos aparato apvaldymas, kuris da- 
bar įvyksta nepaprastai greit ir sėkmingai. Tiesa, kūdikis 
dar nesugeba įsigilinti į tikrą žodžių prasmę, nes šiuo tarpu 
jis teturi vien ypatingo pamėgimo garsų deriniams ir jų kar- 
tojimui. Šita aplinkybė turi būti gerai panaudota, kaipo pri- 
mityvus, bet sykiu labai svarbus pagrindas taisyklingam ir 
mikliam gimtosios kalbos pasisavinimui. Vienu laiku su jus- 

lių aparato veiklumu išsivysto kūdikyje žemesni elementa- 
riniai jausmai, surišti su jusliniais interesais, pavyzdžiui, 
geidimas, pyktis, egoizmas, baimė ir t. t. Žodžiu tariant, ant- 
rais ir trečiais gyvenimo metais kūdikis labiausiai susido- 
mijusliniais dalykais, kuriuos jis subjektyviai įvertina pagal 
tuos įspūdžius, kokių gauna iš savo juslinių patyrimų. Ži- 
nant tai, galima jau spręsti, kokia linkme turi eiti funkcio- 
nalinis ugdymas. Būtent, jis turi remtis juslinio patyrimo 
veikdymu, pavyzdžiui, tam tikrais žaidimais, kuriuose, ša- 
lia judėjimo, regėjimo ir girdėjimo, juslės galėtų turėti sau 
tinkamo maisto. Tikslingas bei sumanus kūdikio dėmesio 
ir energijos absorbavimas kaip tik einant šita linkme lai- 
duoja, kad neigiamosios šito tarpsnio apraiškos turės kuo 
mažiausiai progos išeiti aikštėn ir įeiti į įpročius. Vis dėlto 
ir čia, šalia išvystomojo funkcionalinio auklėjimo, tenka dar 
vartoti represyvinio drausminimo priemonės, kurios neleis- 
tų įsigalėti kūdikyje tokiems jausmams, kaip egoistinis gei- 
dimas, pyktis, baimė, žiaurumas ir t. t. Todėl jau šitame 
ankstybame kūdikio amžiuje yra neleistinas nei gąsdinimas, 
nei erzinimas, nei pataikavimas egoistiniams jausmams, žo- 
džiu tariant, nepaisymas to, kokie įpročiai susidaro kūdi- 
kyje. Jei kūdikiui leidžiama daryti visa, ko jis nori, ir visa 
dovanojama tik todėl, kad jis yra mažas, tai klystama ne 
tuo, kad nelaikoma jo blogu, bet tuo, kad leidžiama jame 
susidaryti blogiems įpročiams. Šitame amžiuje iš tikro joks 
kūdikis nėra nei blogas, nei geras, nes joks iš tokių kūdikių 
nesugeba dar savęs kontroliuoti ir būti atsakingas už savo 
pasielgimus. Bet kaip tik todėl už tokius kūdikius yra atsa- 
kingi jų tėvai, t. y. peiktini, kai jie leidžia susidaryti blo- 
giems įpročiams, ir girtini, kai jie pasirūpina iš anksto 
sudaryti juose gerų įpročių, kurie paskui pačių ugdytinių 
turi būti įsisąmoninti ir sustiprinti. 

Kai kalbama apie represyvines drausminimo priemones, 
vartotinas tokiame kūdikio amžiuje, t. y. antrais ir trečiais 

metais, visai dar nėra reikalo turėti čia galvoje kūdikių mu- 
šimas. Jei kūdikis, iš vienos pusės, randa pakankamą pa- 
tenkinimą teisėtiems prigimtiems savo išsivystymo 
polinkiams, o iš antros pusės, nėra tvirkinamas kad ir tiktai 
tuo, kad leidžiama jame susidaryti blogiems įpročiams, tai 
visuomet pakaks, turint bent minimalinį taktą ir nusima- 
nymą, autoritetingos sugestijos arba, kuo daugiausiai, leng- 
vų baudžiamosios drausmės priemonių, kad jis galėtų būti 
sėkmingai vedamas prie teigiamųjų ugdymo tikslų. Racio- 
nalinės drausmės taikymas šitame juslingo gyvenimo tarps- 
nyje turi labai didelės reikšmės visam vėlesniam ugdytinio 
gyvenimui. 

Vyresnis kūdikystės tarpsnis, t. y. berniukų 4, 5, 6 ir 7 me- 
tai ir mergaičių 4, 5 ir 6 metai, kaip sakyta, komplikuojasi 
išvidinių jauslių aparato stiprėjimu ir ypatingu veiklumu. 
Yra tai tarpsnis, kartais vadinamas paklausų amžiumi. Tai 
yra, būtent, laikas, kai kūdikis pirmą kartą pajunta savyje 
gilesnį vidaus gyvenimą ir, tarsi nustebęs, ima su įdomumu 
reaguoti į pasaulio apraiškas, kas jau reikalauja tam tikro aper- 
ceptyvinio darbo jo psichikoje. Tam reikalui žymiai jau jame 
išsivysto, remiantis juslinėmis asociacijomis, atmintis ir at- 
gaminamoji vaizduotė. Šalia šitų jauslių pabunda tokie tei- 
giamieji gilesni jausmai, kaip gėdumas, užuojautos, pagarbos 
ir kiti altruistiniai jausmai. Vyresniame kūdikystės amžiuje 
funkcionalinis ugdymas turi pateikti kūdikiui pakankamai 
maisto, iš vienos pusės, jo vaizduotės smalsumui, kuris yra 
stiprus priešmokyklinio išsilavinimo veiksnys, o iš antros pu- 
sės, jo teigiamiesiems jausmams, kurie yra pirmutinio jo do- 
rinio išsiauklėjimo akstinas. Tarkime, kad auklėtojas, 
nesuprasdamas tikros kūdikio smalsumo reikšmės, stengia- 
si represyviniu būdu jį užstelbti ir sykiu nepagerbia bei ne- 
paskatina tokių teigiamųjų jausmų, kaip gėdos arba 
altruizmo. Tokiu atveju, galima sakyti, būtų pakirstas visam 
laikui juslinis tiek išsilavinimo, tiek ir išsiauklėjimo pagrin- 

das, nes, kaip žinome, genetinėje tvarkoje protinis pažinimas 
negali įvykti be atitinkamo ankstybesnio juslinio pažinimo ir 
negali būti lengvo bei sėkmingo dorinio apsisprendimo be 
pagalbos dorinių jausmų, kurie yra teigiami akstinai šitokiam 
laisvam apsisprendimui. Taigi funkcionalinis ugdymas turi 
reikalo kalbamuoju laikotarpiu ypač atsižvelgti į išvidinių 
jauslių lavinimą ir į teigiamųjų dorinių jausmų auklėjimą. 
Pirmam reikalui gali tarnauti tinkamas atsakinėjimas į kūdi- 
kio paklausus, paaiškinimas patiriamųjų apraiškų ir paaki- 
nimas jų savybėmis, taip pat sudėtingesni žaidimai, reikalaują 
didesnio vaizduotės gyvumo, reikiamai apstatyta aplinku- 
ma, pavyzdžiui, vaikų darželis su visomis jo priemonėmis, 
toliau įdomūs pasakojimai, ne tik laviną vaizduotę, bet ir auk- 
lėją dorinius jausmus, ir apskritai patenkinąs jausmus apsiė- 
jimas su esančiais šitame laikotarpyje kūdikiais. Žodžiu 
tariant, jauslių lavinimas yra šitame laikotarpyje pagrindi- 
nis dalykas. 

Iš kitos pusės, žinoma, bus vienašališkas šito laikotarpio 
supratimas, jei vietoje sveiko ir tvarkingo jauslių bei jaus- 
mų maitinimo bus neribojamai kiršinama ir niekuo nevar- 
žoma vaizduotė ir jei bus siekiama jausmų egzaitacijos ir 
nepateisinamo jausmingumo ar sentimentalumo. Nesuval- 
doma ir išbujojusi vaizduotė ir nerealus sentimentalumas 
kaip tik liudija apie tai, kad vaizduotės ir jausmų kultūra 
nebuvo sykiu palenkta tam tikram drausminimui. 

Apie visą kūdikystės, arba pirmosios vaikystės, laiko- 
tarpį reik pažymėti, kad šituo laiku kūdikis pasižymi nepa- 
prastu plastiškumu, t. y. kad jis pasiduoda labai lengvai 
įtakoms iš šalies, ir tarp kitko ugdymo sugestijoms, arba 
apipavidalinančiai jo įtaigai. Tai yra todėl tasai ugdymo 
tarpsnis, kuris kartais yra vadinamas statiniu, nes auklėti- 
nis lengvai pasisavina ir ištikimai išlaiko savyje tai, kas jam 
yra įspaudžiama ugdomuoju veikimu. Čia dar jokia pras- 
me negalima kalbėti apie sąmoningą lavinimąsi bei auklė- 

jimąsi, nes tam reikalingas tam tikras proto ir valios tam- 
prumas, tam tikras išvidinis dinamizmas, kuris tik kiek vė- 
liau atsiranda normaliai išsivystančiame auklėtinyje. 

Kūdikystės tarpsnis tarnauja bendrų organizmo ir psi- 
chikos pareigų išsivystymui ir todėl kūdikio yra susidomi- 
ma visais dalykais, su kuriais jam tenka susidurti, o antrojoje 
vaikystėje jau įvyksta jo psichikos funkcijų, arba pareigų, 
specializacija pagal susidomėjimą tam tikrais specialesniais 
dalykais. Todėl antrosios vaikystės tarpsnis, kuris berniu- 
kams trunka nuo 8 iki 12 metų ir mergaitėms - nuo 7 iki 10 
metų įskaitytinai, yra vadinamas specialiųjų ir objektyves- 
nių interesų tarpsniu. Tai reiškia, kad dabar susidomėjimas 
specializuojasi arba telkiasi į tam tikrus daiktus, tam tikrus 
užsiėmimus, tam tikras problemas. Dabar jau vaikas veikia 
ne vien tik todėl, kad jis turi reikalo veikti ir jaučia veikime, 
kaipo tokiame, malonumo, bet ir todėl, kad jis yra suintere- 
suotas savo veikimo tikslu, savo pastangų sėkmingumu, kad 
jis pagauna jau objektyvų sąryšį tarp tikslo ir priemonės. 
Tiesa, dalykai, kuriais dabar vaikas susidomi kiek specia- 
lesniu būdu, yra labai įvairūs, bet čia svarbu ne tiek tai, koks 
yra jų turinys, bet tai, kaip jis jais domisi ir kas jam juose 
svarbu. 

Lengva pastebėti, kad antrojoje vaikystėje šitame spe- 
cialesniame bei objektyvesniame susidomėjimo būde glū- 
di galimybė vaikui pereiti nuo gryno žaidimo prie 
funkcionalinio darbo, t. y. prie darbo, kuris būtų atremtas į 
ugdytinio reikalus, polinkius ir susidomėjimą. Štai kodėl 
kaip tik šitame augimo - brendimo laikotarpyje yra visai 
tikslinga pratinti vaikas prie sistemingo darbo, žinoma, la- 
bai atsargiai, nuosekliai ir palaipsniui. Be kita ko, šitame 
laikotarpyje visai tikslingai prasideda mokymasis, kadan- 
gi kaip tik dabar pabunda intelektualiniai interesai. Būtent 
dabar pastovesnis domėjimasis, savo patyrimo analizavi- 
mas, vaidinių apvaldymas palengvėle priveda vaiką prie 

sąvokų supratimo, atitraukto mąstymo ir tam tikros proti- 
nės sintezės. Sykiu dorinėje srityje eina dorinių jausmų ir 
motyvų pagilinimas: religinis jausmas, priklausomybės 
jausmas, teisės ir pareigos pajautimas jau randa šiokį tokį 
objektyvesnį motyvavimą. Tokiose aplinkybėse funkciona- 
linis ugdymas turės skaitytis su tais specialesniais intere- 
sais, kuriais vaikas šituo laikotarpiu sugeba susidomėti. Tai 
bus būtent labiausiai realiniai dalykai, kurie ne tiek reika- 
lauja protavimo, kiek stebėjimo: todėl vaizdumo principas 
šituo laikotarpiu ypač turi būti taikomas lavinimo dalykuo- 
se. Kitaip tariant, vaizdus daiktų mokslas yra šiuo laikotar- 
piu tinkamiausias, atsižvelgiant į augimo - brendimo 
prigimtą vyksmą. Dorinėje srityje autoritetingas vadovavi- 
mas čia jau gali ir privalo net būti objektyviau motyvuoja- 
mas, panaudojant dorinių pasielgimų motyvais tuos 
jausmus, kurie naujai atsiranda. 

Trečias iš eilės augimo - brendimo tarpsnis, trunkąs 
berniukams nuo 13 iki 15 metų ir mergaitėms nuo 11 iki 
13 metų, pasireiškia visų pirma smarkiu ūgėjimu, todėl jis 
ir yra lotyniškai vadinamas adolescencijos vardu: adolesce- 
rereiškia „priaugti“, „sustiprėti“. Kitaip tariant, tai yra greito 
ūgėjimo tarpsnis. Fiziologiniu atžvilgiu šitas tarpsnis veda 
prie lytinio subrendimo, kuris įvyksta jaunatvės pradžioje. 
Emocionaliniu atžvilgiu jis pasireiškia palinkimu vadovau- 
tis jausmais. Be kita ko, šituo laiku pabunda gyvesnis este- 
tinis jausmas ir solidarumo jausmas, kad ir suprantamas 
dažniausiai kaipo kolektyvinis egoizmas. Apskritai šitame 
tarpsnyje doriniai ir estetiniai interesai yra statomi aukš- 
čiau už intelektualinius, bet todėl taip pat dabar vyrauja 
* subjektyvizmas sprendimuose ir vertinimuose. Dėl šitos 
priežasties paaugliai lengviau negu kitų tarpsnių auklėti- 
niai pasiduoda blogoms įtakoms bei įtaigoms. Šitas pavo- 
jus dar daugiau didėja todėl, kad per visą šitą laikotarpį 
ugdytinis vis labiau linksta prie emancipacijos, arba atsi- 


299 


palaidavimo nuo savo ugdytojų priežiūros ir valdžios, ka- 
dangi jam draugų kolektyvas pasidaro vis labiau autorite- 
tingas. Sykiu paauglių interesai, arba susidomėjimo dalykai, 
vis dažniau koncentruojasi nedaugelyje objektų, kurie labai 
stipriai, taip sakant, išskiriamuoju būdu paglemžia jų dė- 
mesį, nors ix ne visuomet ilgam laikui. Reikia pasakyti, kad 
šitokis ugdytinio tipas, kuris tarsi gyvena besiaartinančios 
krizės arba audros nujautimu, yra labai sunkiai auklėjamas 
ir todėl teisingai gali būti didelio susirūpinimo objektas. Čia 
ir kyla klausimas, koks turi būti funkcionalinis paauglių ug- 
dymas. 

Jei kas imtų čia samprotauti šitokiu būdu: paauglys yra 
linkęs vadovautis labiau jausmais negu protingais moty- 
vais, taigi reikia jis moralizuoti kaip tik dorinių principų 
įrodinėjimu; paauglys vertina labiau dorinius ir estetinius 
jausmus, vadinasi, jam stoksta intelektualinio palinkimo, - 
taigi reikia šito palinkimo stoka papildyti intensyviu inte- 
lektualiniu lavinimu; paauglyje greit auga nepriklausomu- 
mojausmas, taigi reikia jis palenkti ypač griežtai drausmei. 
Šitokis ugdytojo samprotavimas, kuris iš tikrųjų neretai pa- 
sitaiko pas ugdytojus rigoristus, būtų griežtai priešingas 
funkcionalinio ugdymo reikalavimams, ir būtent todėl, kad 
jis eitų prieš prigimtus ugdytinio augimo - brendimo rei- 
kalus, polinkius ir susidomėjimo linkmę. Jei šitokis antipe- 
dagoginis samprotavimas yra vykdomas ugdyme, jis 
nereikalingai sukiršina ugdytinį, užmuša jame individua- 
lumą, dezorientuoja savaimingo jo veiklumo sritį ir tuo pa- 
Čiu patį ugdytinį kartais pagadina visam gyvenimui. 

Bet iš kitos pusės, nebūtų pedagogiškas ir visai priešin- 
gas būdas samprotauti: paauglys linksta vadovautis jaus- 
mais, taigi nereikalaukime iš jo nieko kito; paauglys vertina 
labiau dorinius ir estetinius jausmus negu intelektualinius 
sumetimus, — taigi aipalaiduokime jį nuo atitraukto inte- 
lektualinio darbo; paauglyje greit išsivysto nepriklausomu- 

mo jausmas, taigi nevaržykime jo niekuo ir leiskimė jam 
laisvai pagal savo nuožiūrą elgtis. Šitokis samprotavimas, 
pritaikytas ugdymo praktikoje, palieka ugdytinį patį sau 
be vadovaujamosios pagalbos kaip tik tada, kai šita pagal- 
ba galbūt yra jam reikalingiausia, nes be jos jis gali lengvai 
pasijusti jausmų bei instinktų chaose, iš kurio gali nebepa- 
kilti per visą savo gyvenimą. 

Iš tikrųjų yra dar trečias būdas samprotauti ir elgtis. Pa- 
auglys linksta labiau vadovautis jausmais negu protiniais 
motyvais, kadangi toks yra jo augimo - brendimo tarps- 
nis, — taigi mes, jei ir norėtume, negalėtume šito prigimtojo 
palinkimo užstelbti. Kas gi lieka daryti? Ogi lieka duoti jo 
jausmams tiek ir tokio maisto, kiek ir kokio reikia, kad jo 
elgimasis eitų tinkama vaga, t. y. ta vaga, kuri pateisinama 
protingų motyvų šviesoje. Pastūmėję ugdytinį eiti šita va- 
ga, mes tuo pačiu sudarome jame teigiamojo įpročio, kuris 
sykiu ir ypač vėliau gali būti paties ugdytinio pateisintas 
protiniais motyvais. Toliau, paauglys labiau gyvena dori- 
niais, estetiniais ir religiniais interesais negu intelektuali- 
niais klausimais. Taigi nedžiovinkime jam be reikalo 
smegenų sausais intelektualiniais išvedžiojimais, bet užtat 
duokime jam progos iš tinkamai aiškinamos, pavyzdžiui, 
istorijos ir didžiųjų žmonių biografijų patenkinti savo dori- 
nius interesus ir iš prieinamai dėstomos literatūros - esteti- 
nius interesus. Žinoma, mokykloje negalės atpulti ir kiti 
dėstomieji dalykai; bet ir pastarieji turėtų būti labiausiai pri- 
taikyti paauglio reikalams, polinkiams ir susidomėjimo da- 
lykams. Žodžiu tariant, žinant visus šituos veiksnius, reikia 
apie juos koncentruoti visus dalykus, kurie turi būti įtrauk- 
ti į ugdomąjį veikimą. - Pagaliau stiprėja paauglio nepri- 
klausomumo jausmas; tegul stiprėja, nes anksčiau ar vėliau 
jis turi žmoguje susidaryti; bet užtat tikru ugdytojo rūpes- 
čiu turi būti reikalas pastatyti šalia nepriklausomumo jaus- 
mo atsakomybės jausmas. Šitam reikalui ugdytojas turi 

panaudoti paauglio palinkimą į dorinius, estetinius ir reli- 
ginius interesus, kad jie padėtų ugdytiniui save kontroliuoti 
bent tuo, kad jis įpranta statytis prieš akis dorinį, estetinį ar 
religinį idealą. Šitokis idealas, įspaustas į ugdytinio dori- 
nius, estetinius ir religinius jausmus, pasakys jam ne blo- 
giau už protą, kas yra darytina ir kas yra vengtina jo 
gyvenimo atsitikimuose. 

Tokiu būdu funkcionalinis ugdymas, nesutikdamas nei 
su abstraktiniu rigorizmu, nei su praktiniu laksizmu, iš vie- 
nos pusės, atsižvelgia į prigimtąjį augimo - brendimo vyks- 
mą su jo reikalais, polinkiais ir susidomėjimo dalykais, o iš 
antros pusės, neišsižada aukštųjų ugdymo idealų, kuriems 
jis visuomet stengiasi deramu būdu anuos reikalus, polin- 
kius ir susidomėjimo dalykus panaudoti. Paauglių tarps- 
nyje, kaip matėme, tai yra galima, kai į emocionalinį jų 
gyvenimą yra nejučiomis sugestyviniu įkvėpimu įvedama 
tam tikra tvarka, linkmė ir pamėgimas gerų įpročių. 

Pagaliau ateina ugdytinio gyvenime jaunatvės tarpsnis, 
jaunuoliams 15-16 metais, jaunuolėms - 13-14 metais. Pa- 
prastai jo pradžioje įvyksta, kaip sakyta, lytinis subrendi- 
mas, kuris yra jaunimo gyvenime tikra krizė ne tik 
fiziologiniu, bet ir psichologiniu atžvilgiu. Laimingas šitos 
krizės išsisprendimas žymia dalimi pareina nuo to, kaip jau- 
nimas buvo auklėjamas adolescencijos tarpsnyje. Jei paaug- 
lys buvo sumaniai vedamas taip, kad galėtų sąmoningai ir 
lemtai išgyventi kalbamąją krizę, yra pakankamai šansų, 
kad ir pati krizė neįžeis kiek ilgesniam laikui nei fizinio, 
nei moralinio jo gyvenimo. Tam ir reikalinga, kad paauglio 
amžiuje būtų tinkamai išlaikyti funkcionalinio ugdymo 
principai ir, be kita ko, kad būtų lemtai iš anksto pastatytas 
seksualinis auklėjimas, apie kurį specialiai kalbama per do- 
rinio auklėjimo paskaitas. Dabar man svarbu čia vien nuro- 
dyti bendra funkcionalinio ugdymo linkmė paskutiniame 
ugdymo tarpsnyje, t. y. jaunatvės laikotarpiu. Taigi, kaip 

ugdymas privalo būti apskritai pritaikytas prie prigimtųjų 
jaunatvės reikalų, polinkių ir susidomėjimo dalykų? 

Reikia visų pirma Žinoti, kad jaunatvė yra intensyvios 
vidaus kovos laikotarpis. Iš vienos pusės, lytinio subrendi- 
mo faktas duoda jaunuoliui labai aiškiai pažinti žmogaus 
priklausomumą nuo materialinio gyvenimo gaivalo, kurio 
reikalavimai kartais yra labai iškalbingi. Iš kitos pusės, ne- 
sugadinta jaunuolio siela yra linkusi susižavėti aukštais ide- 
alais ir su entuziazmu jiems atsidėti. Iš tikrųjų yra tai pradžia 
tos kovos, kuri Žmogui tenka vesti per visą savo gyvenimą 
žymiai platesniu mastu ir objektyvesniu pavidalu. Kai jau- 
nuolis pirmą kartą atjaučia savo būtybėję kovos reikalą, 
prieš jį faktinai kyla apsisprendimo reikalas, nuo kurio žy- 
mia dalimi pareina visas tolimesnis jo gyvenimas. Ir štai 
pasirodo, kad gyvenimo tikslingumas stato prieš jaunuolį 
pirmo laisvo apsisprendimo reikalą kaip tik tada, kai jame 
atsiranda didžiausias jautrumas tiek blogiui, tiek gėriui. Tei- 
singai tad pastebi Grunwaldas, kad prieš jaunatvę stovi sun- 
kus pasirinkimas tarp antžmogio ir pagyvulio (die schwere 
Wahl zwischen Ūbermensch und Untertier). 

Kova tarp dviejų gaivalų — idealinių pastangų ir juslin- 
gų polinkių - ir surišta su ja alternatyva yra, galima sakyti, 
charakteringiausia jaunatvės žymė, kuri eina gangreit per 
visas jos apraiškas. Joje taip pat ima savo šaltinį jaunatvės 
ir stiprumas, ir silpnumas. Didžiausia jaunatvės jėga yra 
savaimingas jos palinkimas į praktinį idealizmą, t. y. į en- 
tuziastišką pasiaukojimą ir susižavėjimą visu tuo, kas yra 
gražu, tikra, gera, kilnu, šventa. Ir reikia visai griežtai pri- 
pažinti, kad tas, kas būdamas jaunas nebuvo turėjęs aukštų 
idealų, iš tikrųjų niekuomet nėra buvęs jaunas psichologi- 
ne šito žodžio prasme. Maža to, žmogus, nebuvęs jaunas 
šitokia žodžio prasme ir neturėjęs drąsios iniciatyvos ir pla- 
taus užsimojimo ryšyje su idealo meile, niekados savo gy- 
venime negalės sukurti nieko žymaus, nes tas, kas nėra 

buvęs jaunas, negali taip pat niekados tikrai subręsti ypač 
didesniems gyvenimo žygiams. 

Bet iš kitos pusės, tas pats galingas entuziastiškas idea- 
lizmas yra jaunimui tam tikro pavojaus proga, kai tenka 
šitas idealizmas suderinti su realia gyvenimo eiga. Kalba- 
masis idealizmas, būtent, verčia jaunimą racionalizuoti sa- 
vo reikalavimus ir spręsti bei vertinti visą gyvenimo bei 
veikimo eigą racionalistinių savo reikalavimų šviesoje. Tuo- 
met pasirodo, kad pasaulis ir žmonės toli gražu nepatenki- 
na šitų racionalistinių ir todėl, atitrauktinai nuo tikrovės, 
visai teisingų reikalavimų. Be kita ko, išeina aikštėn beveik 
kiekviename gyvenimo žygyje, kad gyvenimas neina pro- 
tingai nustatyta vaga; kad visose jo konvencionalinėse ly- 
tyse yra daugiau įpročių negu protingų motyvų; kad pilko 
gyvenimo banga neša didžiausią žmonių daugumą pasy- 
vios bandos linkme; kad visuomeninė gyvenimo santvar- 
ka toli gražu nėra nei visai racionali, nei visai teisinga, ir t. t. 
Reikia pripažinti, kad jaunasis idealistų jautrumas visai tei- 
singai leidžia jiems nujausti silpnas gyvenimo ir visuome- 
ninės tvarkos vietas. Iš čia kyla pasiilgimas idealinių 
reformų, nuo kurių jau telieka vienas žingsnis prie revoliu- 
cinio nusistatymo, kai yra patiriama, kad inertinga visuo- 
menės masė visai nėra paslanki prie idealinių reformų 
realizavimo kuo greičiausiu ir kuo racionaliausiu būdu. Ga- 
lima todėl pasakyti, kad idealistinis įsitikinęs revoliucio- 
nizmas yra ne kas kita, kaip reformatoriško jaunatvės 
užsimojimo apraiška. 

Sykiu su šituo revoliucionizmu išeina aikštėn charakte- 
ringa jaunatvei disproporcija tarp idealinio pageidavimo ir 
faktino sugebėjimo. Kiek noras yra idealus bei kilnus, tiek 
sugebėjimas yra silpnas ir nepraktiškas, kai tenka šitas no- 
ras realizuoti gyvenime bei veikime. Pasirodo, kad reforma 
tik tada gali privesti prie teigiamųjų išdavų, kai prie stip- 
raus idealo jautimo ir veržimosi prie jo prisideda dar realus 

gyvenimo pažinimas, kuris leistų parinkti tinkamų priemo- 
nių sumaniam, nuosekliam, palaipsniui ir ištvermingai ve- 
damam idealo vykdymui tikrovėje. Nepakankamas realaus 
gyvenimo pažinimas, iš vienos pusės, o iš kitos pusės, ne- 
sugebėjimas parinkti visai deramų priemonių jam vykdyti 
su visu nuoseklumu padaro faktinai tai, kad idealinių re- 
formų reikalas yra kompromituojamas ir kad iš tikrųjų pra- 
dedama eiti nors kiek kitaip, bet vis dėlto netobulo pasaulio 
vaga. Kad taip yra, pakanka keleto pavyzdžių. Revoliuci- 
nis jaunimas yra linkęs paniekinti visas konvencialines gy- 
venimo lytis, t. y. įprastines formas, kaipo neatitinkančias 
racionalinių reikalavimų, ir sykiu tas pats jaunimas labai 
lengvai, nes nekritiškai, linksta į tariamąją pažangą, kai ji 
yra prisidengusi paskutinės valandos sensacija, paprastai 
vadinama mados vardu ir taip priešinga tikrai pažangai. 
Panašiai tas pats jaunimas, kuris taip gyvai atjaučia laisvės 
reikalą savo pirmo apsisprendimo laikotarpyje ir todėl ide- 
alizuoja laisvės principą, labai lengvai palinksta paniekinti 
ir įžeisti laisvę kitaip manančių ir kitaip nusistačiusių žmo- 
nių. Dėl tos pačios priežasties šitas jaunimas, taip aukštai 
statąs idealinę visuomenės santvarką, kurios reikalauja, jo 
supratimu, visuomeninės teisybės jausmas, sykiu taip leng- 
vai įpuola į individualistinį nusistatymą, kai tenka spręsti 
visuomeninio gyvenimo klausimus. 

Žinoma, visi šitokie paklydimai neplaukia būtinai iš jau- 
natvės prigimties. Tai, kas iš tikro prigimta jaunatvei, yra 
entuziastiškas pergyvenimas idealo reikalų, o iš kitos pu- 
sės, aiškus, beveik skaudus patyrimas kontrasto, kurio yra 
tarp idealo ir gyvenimo. Kas iš jaunimo šitų jausmų neper- 
gyvena, tas iš tikrųjų nėra, kaip sakyta, jaunas psichologi- 
ne šito žodžio prasme. O kadangi šalia šitų jaunatvės 
pergyvenimų dažniausiai nesti (nes iš kurgi gali būti) rea- 
laus gyvenimo pažinimo ir sugebėjimo deramai realizuoti 
idealo reikalavimus, tai atsitiktinai, bet ne iš jaunatvės es- 

mės, atsiranda jaunimo veikime ir užsilaikyme neigiamų 
apraiškų, kurios iš tikrųjų parodo ankstybesnį jaunatvės 
dvasios nykimą, negu galima būtų tikėtis iš jos užsimoji- 
mo. Čia ir kyla klausimas, koks privalo būti funkcionalinis 
ugdymas jaunatvės laikotarpyje, kad jis panaudotų teigia- 
muosius jaunimo reikalus, polinkius ir susidomėjimo daly- 
kus ir neleistų jam iškrypti iš nuolat kylančios aukštyn ir 
stipryn linkmės. 

Jei prisiminsime, kaip keitėsi funkcionalinio ugdymo 
ypatybės pagal atskirus augimo - brendimo tarpsnius, tai 
pamatysime, kad jo evoliucija ėjo maždaug šitokiu būdu: iš 
pradžios mažiems kūdikiams yra taikoma fiziologinė dre- 
sūra pagal higienos reikalavimus, paskui vaikams - psicho- 
loginis įpročių auklėjimas, toliau paaugliams - aktyvus 
auklėjimas emocionalinės srities tikslu paruošti juos lais- 
vam apsisprendimui; pagaliau, atėjus jaunatvės tarpsniui, 
arba apsisprendimo kovai, telieka padaryti perėjimas nuo 
ugdytojo pusės prie ugdymosi iš ugdytinio pusės. Dabar 
aktyvi priežiūra turi būti keičiama pasitikėjimu ugdytinio 
atsakomybės jausmu, išviršinė drausmė - laisvai ir su įsiti- 
kinimu priimta išvidine drausme, įsakinėjimas - patarimu, 
autoritetingas pamokymas - bendru svarstymu pasaulio ir 
gyvenimo faktų. Ir viso šito kaip tik reikalauja jaunatvės 
prigimtis, jos reikalai, polinkiai ir susidomėjimo dalykai. 

Ir iš tikro, jei jaunatvės tarpsnis yra pirmutinio apsispren- 
dimo metas, tai yra aiškų, kad jaunuolis turi būti iš pra- 
džios paruoštas tokiam apsisprendimui, o paskui pastatytas 
į tokias sąlygas, kad šitas apsisprendimas galėtų įvykti lais- 
vai, su įsitikrinimu ir derama, t. y. teigiamąja linkme. Tokio 
apsisprendimo, aiškus dalykas, negalėtų įvykti, jei ugdyto- 
jas norėtų viską spręsti už savo ugdytinį ir neduotų lega- 
lios išeities visai teisėtiems jaunatvės reikalavimams. Tokiu 
atveju ugdytojas arba užmuštų ugdytinio iniciatyvą ir lais- 
vą veiklumą ir tuo padarytų negalimą jo laisvą apsispren- 

dimą, arba taip sukiršintų jį, kad jis nueitų pervartingo re- 
voliucionizmo keliais. Vadinasi, abidvi išeitys būtų neigia- 
mos. Tuo tarpu kaip tik jaunatvėje turi susiformuoti laisva 
ir galinga asmenybė, kuriai reikalingas yra ir gerai supras- 
tas savo vertės pajautimas, ir iniciatyvos laisvė, ir tam tik- 
ras reikiamas veiklumui pasitikėjimas savimi, ir platesnis 
užsimojimas veikime, ir tam tikras susipratimas pasaulė- 
žiūros dalykuose, ir ypač reikiamas susitvardymas žemes- 
nių polinkių atžvilgiu. Ir reikia pasakyti, kad jaunatvės 
reikalai, polinkiai ir susidomėjimo dalykai kaip tik turi 
užuomazgoje visų šitų pradų. Savimeilės ir nepriklausomy- 
bės jausmas gali būti panaudotas savo vertės ir iniciatyvos 
reikalams. Noras autonomiškai apsispręsti, savarankiškai 
valdytis ir elgtis gali būti panaudotas susitvardymo, pasiti- 
kėjimo savimi ir platesnio užsimojimo reikalams. Susido- 
mėjimas rimtomis pasaulio bei gyvenimo problemomis gali 
būti panaudotas pasaulio bei gyvenimo pažinimo pagilini- 
mui ir apskritai tvirtos pasaulėžiūros išdirbimui. Žodžiu 
tariant, visi uždaviniai, kurių gyvenimas bei veikimas sta- 
to jau jaunatvės laiku, gali rasti sau realios atramos ir visai 
savaimingų polinkių jaunimo prigimtyje. Svarbu tik, kad 
ugdytojas sugebėtų tinkamai suprasti savo uždavinius ir 
pasidaryti tikru vadovu patarėju jaunimui, kuris iš tikrųjų 
be taktiško vadovavimo ir išmintingų patarimų apsieiti ne- 
privalo. Tokiu būdu pasirodo, kad ugdytojas per visą augi- 
mo - brendimo laikotarpį yra pašauktas ne tramdyti 
prigimtąją augimo - brendimo evoliucijos eigą, bet jai va- 
dovauti, ją raginti ir, jei atsiranda reikalo - drausmės prie- 
monėmis neleisti jai iškrypti iš prigimtų jai vėžių. 
Susipratęs ugdytojas turi ne paneigti, bet panaudoti aukš- 
tiems ugdymo tikslams tą jaunatvės dvasią, kuri yra didelė 
jėga, taip retai gerai panaudojama gyvenimo tikslams at- 
siekti. Buvau aną kartą sakęs, kad žmogus, negyvenęs jau- 
natvės idealais, niekados negali būti tikrai subrendęs 

žmogus, ir kad toks žmogus nieko tikrai žymaus nepajėgs 
sukurti savo gyvenime. Šituos teigimus turiu dar sustip- 
rinti keliais atžvilgiais. Ne vienas tariamai realiai nusitei- 
kęs Žmogus gali pamanyti, kad taurus jaunatvės idealizmas 
tėra ne kas kita, kaip iliuzorinis vieno gyvenimo tarpo žais- 
mas, kuris negali turėti realios reikšmės viso gyvenimo ei- 
gai. Tuo tarpu nieko negali būti labiau klaidingo už šitokį 
pasakymą. Iš tikrųjų tikslinga žmogaus prigimtis ne veltui 
daro iš entuziastiškojo idealizmo dovaną jaunatvei. Jei žmo- 
gus neturėtų savo gyvenime tarpo, kur susižavėjimas aukš- 
tais idealais ateina savaime iš prigimties polinkių, tai 
praktinio idealizmo įsigijimas būtų daug retesnis dalykas, 
kaip kad tai yra dabar. Ir dabar, reikia atvirai pripažinti, 
maža žmonių sugeba išlikti ištikimi savo idealams per visą 
gyvenimą; bet, jei žmonės neturėtų savo gyvenime prigim- 
tojo idealizmo laikotarpio, t. y. jaunatvės, jų ištikimumas 
idealams būtų dar rečiau užtinkamas dalykas. O jei dabar 
paklausime savęs, kas kaltas, kad tiek žmonių, t. y. didžiau- 
sia žmonių dauguma, paskęsta pilko gyvenimo pelkėse, tai 
turėsime, iš vienos pusės, kaltinti šitą pilką gyvenimą ir 
žmonių netobulumą apskritai, bet iš kitos pusės, turėsime 
taip pat konstatuoti, kad čia kaltas yra pats jaunimas tuo, 
kad nepanaudoja savo laiku jaunatvės dovanų taip, kaip 
tai pridera daryti. Jei tiek žmonių iš idealinių jaunatvės aukš- 
tybių taip staiga nugrimzta į gyvenimo pelkes, tai šitokis 
puolimas tegali įvykti vien todėl, kad jaunatvės laiku nesi- 
ruošiama gyvenimui su visu rimtumu ir neišsidirbama sa- 
vyje tvirtų nusiteikimų, kurių reikalauja gyvenimo kova. 
Jaunatvės dovanos iš prigimties yra duodamos ne tam, 
kad būtų bergždžiai išmėtytos jauname pašėlime, bet tam, 
kad iš jų žmogus pasidarytų viltingą ginklą būsimai gy- 
venimo kovai. Tai įvyksta tada, kai jaunatvės dovanos sta- 
bilizuojamos Žmogaus prigimtyje iš pradžios laisvu 
apsisprendimu, o paskui patvariu lavinimosi bei auklėji- 

mosi darbu. Kad galėtume kiek konkrečiau įsivaizduoti, 
kaip šita jaunatvės dovanų stabilizacija gali ir turi vykti, 
imkime kad ir visuomeninio gyvenimo sritį. 

Buvo jau mano sakyta, kad jaunatvės idealizmas dažnai 
neša jaunimą į reformatorišką revoliucionizmą, kuris gali 
reikštis mažiau ar daugiau žymiu būdu. Šitas revoliucio- 
nizmas, skrajojąs paprastai išsvajotose padangėse, yra prie- 
šingybė tam, kuo yra visuomeninis konservatizmas, 
pasinėręs praktiškajame pasenusių dvasia žmonių realiz- 
me bei materializme. Jei jaunasis revoliucionizmas turi sa- 
vo pusėje visuomeninio idealo meilę ir idealinių reformų 
reikalo supratimą, tai senasis konservatizmas paprastai tu- 
ri savo pusėje realinio gyvenimo pažinimą ir praktiškąjį su- 
gebėjimą pasirinkti reikiamas priemones savo gana 
apribotiems tikslams. Sakoma, kad pirmasis eina kairiu, ant- 
rasis ~ dešiniu. Jei kas paklaustų, katra iš šitų dviejų lin- 
kmių turi eiti jaunimas, norįs tikrai subręsti, t. y. tinkamai 
pasiruošti gyvenimo tikslams, nepatarčiau eiti nei į kairę, 
nei į dešinę, nes idealistiškas revoliucionizmas, palaikytas 
visam gyvenimui, reiškia visuomeninį nesubrendimą, tuo 
tarpu realistiškas konservatizmas reiškia dažnai ne tik pa- 
senimą, bet ir supuvimą. Vis dėlto ir viename, ir antrame 
yra ir teigiamų pradų: jaunasis revoliucionizmas turi savy- 
ję visuomeninio idealo meilę ir surištą su juo reformų rei- 
kalo pajautimą, ogi senasis konservatizmas turi savyje 
gyvenimo pažinimą ir surištą su juo sugebėjimą praktiškai 
naudotis priemonėmis savo tikslams atsiekti. Kas gi lieka 
jaunimui, jei jis neturi eiti nei į kairę, nei į dešinę? Ogi sykiu 
eiti dviem linkmėm: aukštyn ir gilyn. Eiti aukštyn reiškia 
geriau pažinti visuomeninio idealo reikalavimus ir stiprin- 
ti šito idealo meilę. Eiti gilyn reiškia geriau pažinti realų 
gyvenimą ir ištirti galimybes bei būdus, kaip šitas gyveni- 
mas nuolat, pastoviai ir nuosekliai galėtų būti reformuoja- 
mas pagal idealo reikalavimus. 

Jei jaunuolis, per anksti įsipainiojęs į visuomeninį veiki- 
mą, ima aklai ginti visuomeninį gyvenimą tokį, koks jis yra 
su visomis savo netobulybėmis ir neteisybėmis, jis faktinai 
per anksti pasensta ir principialiai atsisako eiti tikros pa- 
žangos keliu. Jei, iš kitos pusės, jaunuolis, per anksti įsipai- 
niojęs visuomenėje į revoliucinę akciją, ima griauti 
visuomeninį gyvenimą, nežinodamas ir nesugebėdamas, 
kaip jį iš tikro reikia taisyti, tai jis tikriausiai niekados pil- 
nai nesubręs visuomeniniam veikimui. Tikrai bręsti visuo- 
meniniam gyvenimui bei veikimui reiškia stiprinti 
visuomeninio idealo meilę teisėtumo, solidarumo ir draus- 
mingumo nusiteikimais ir sykiu gilinti visuomeninio gy- 
venimo apraiškų ir visuomeninio veikimo priemonių 
supratimą, kad, atėjus laikui dirbti visuomeninį darbą, jau- 
nas vyras lygiai apsiginkluotų ir idealo meile, ir gyvenimo 
pažinimu. Tuomet jis nesuklups prie pirmos gyvenimo pa- 
gundos, bet ves savo gilią vagą į geresnę ateitį. Ir taip yra 
su visomis gyvenimo sritimis, kai jaunimui tenka panau- 
doti prigimtąsias jaunatvės dovanas būsimo gyvenimo bei 
veikimo tikslams. Šitos dovanos turi būti fiksuotos jauni- 
mo prigimtyje arba nusiteikimuose visam laikui ir sykiu 
atremtos į realaus gyvenimo patyrimą. Tuomet tik galima 
bus konstatuoti, kad jaunatvės dovanos ne veltui buvo duo- 
tos jaunimui. 


b. Ugdytinio lytis 

Tyrinėjant ugdytinio išsivystymą ugdymo bei lavinimo 
atžvilgiu, paaiškėjo vienas iš svarbesnių pedagogikos prin- 
cipų, kuris reikalauja, kad ugdymas būtų individualizuoja- 
mas pagal ugdytinio amžiaus ypatybes. Iš tikrųjų tai yra 
pritaikymas dar platesnio principo, kuris reikalauja, kad ug- 
dytinio savotiškumą atitiktų ugdymo savotiškumas, t. y. kad 
ugdymo priemonės ir metodai būtų individualizuojami pa- 
gal individualines ugdytinio ypatybes. Tiesa, tik gyvas ug- 

dymo menas gali skaitytis su individualinėmis kiekvieno 
atskiro ugdytinio ypatybėmis. Tuo tarpu pedagogikos 
mokslas tegali skaitytis vien su tomis individualinėmis ug- 
dytinių ypatybėmis, kurios priklauso ištisoms, mažesnėms 
ar didesnėms ugdytinių grupėms. Kaip matėme, tokios ug- 
dytinių grupės susidaro pagal vienodus išsivystymo tarps- 
nius, ir todėl pagal individualines šitų grupių ypatybes ir 
privalo būti individualizuojamas visų pirma ugdomasis vei- 
kimas. Savaime aišku, kad paskui jau ugdytojas turi skaity- 
tis su atskirų individų ypatybėmis šitose grupėse ir pagal 
šitas ypatybes dar specialiau individualizuoti ugdymo prie- 
mones ir metodus. 

Kai dabar tenka mums pereiti prie klausimo, kaip peda- 
gogikos mokslas turi žiūrėti į lyčių skirtumą ugdomojo vei- 
kimo atžvilgiu, tai jau negali būti jokios abejonės, kad ugdymas 
turi būti individualizuojamas pagal individualinius vyrų ir mo- 
terų skirtumus. Tai yra bendro individualizacijos principo 
pritaikymas prie vienos tik ypatybės, būtent, prie lyčių skir- 
tingumo. Šitas individualizacijos principo pritaikymas prie 
lyčių skirtingumo tiek yra teisėtas ir sykiu neabejojamai rei- 
kalingas, kad sunku yra jis aiškiai ir nuosekliai neigti. Už- 
tat kai kyla klausimas, kaip reikia suprasti ugdymo 
individualizavimas pagal individualinius vyrų ir moterų 
skirtumus ir kaip šitas individualizavimas privalu vykdyti 
praktikoje, atsiranda tiek daug nesusipratimų ir ginčų, kad 
kalbamasis klausimas yra pasidaręs vienas iš painesnių pe- 
dagogikos moksle. Toliau ir turėsime pasistengti kiek gali- 
ma objektyviau ir ramiau šitą klausimą išsiaiškinti. 

Kai yra sakoma, kad ugdymas turi būti individualizuo- 
jamas pagal individualinius vyrų ir moterų skirtumus, pir- 
mas klausimas, kuris gali kilti sąryšyje su šituo pasakymu, 
yra: kokie yra iš tikrųjų šitie individualiniai vyrų ir moterų 
skirtumai, pagal kuriuos pats ugdymas turi būti individua- 
lizuojamas? Nuo tinkamo šito klausimo pastatymo ir iš- 

sprendimo pareina jau paskui atitinkamas pedagoginis iš- 
vadų pritaikymas. Klausimas, kokie yra individualiniai vyrų 
ir moterų skirtumai, yra sprendžiamas iš dalies antroplogi- 
joje, iš dalies fiziologijoje, iš dalies psichologijoje ir iš dalies 
pedagoginėje psichologijoje, kiek jis yra statomas į sąryšį 
su pedagogikos problemomis. Žinoma, pačioje pedagogi- 
koje nėra galimybės jo statyti ir spręsti visoje pilnumoje. 
Čia beveik telieka vien nurodyti, kaip metodologiškai ten- 
ka jis statyti ir koks klausimo išsprendimas yra gaunamas 
ir priimamas pedagogikos reikalams. 

Stengiantis nustatyti individualinius vyrų ir moterų skir- 
tumus, galima laikytis arba tik empirinio, t. y. patirtinio me- 
todo, arba tik racionalinio, t. y. protautinio metodo, arba 
net sykiu ir vieno, ir antro. Pigu įspėti, kad paskutiniu at- 
veju klausimo išsprendimas turi daugiausiai laidų būti kuo 
pilniausias ir labiausiai prisiartinti prie tiesos. Toks klausi- 
mo išsprendimas ir gaunamas tuomet, kai yra jungiami fi- 
losofijos ir specialių mokslų daviniai. 

Taip iš to, ką filosofija mums sako apie žmogaus būtybę, 
sielą, asmenybę ir individualybę, galima padaryti visai tik- 
ras išvadas apie metafizinę vyrų ir moterų lygybę ir vieno- 
dą dorinį jų vertingumą. Turint šitas neabejotinas filosofines 
išvadas lengva jau orientuotis patirtiniame ir eksperimen- 
tiniame konstatavime individualinių skirtumų, kurių yra 
tarp vyrų, iš vienos pusės, ir moterų, iš antros pusės. Tarp 
kitko tai reiškia, kad patiriamų individualinių skirtumų tarp 
vyrų ir moterų aiškinimas negali prieštarauti pagrindiniam 
metafiziniam vyrų ir moterų lygumui ir principialiai vie- 
nodam jų vertingumui. Todėl tyrinėjimui individualinių 
skirtumų tarp vyrų ir moterų galima net pastatyti postula- 
tas, kad jo išvados nežemintų nei vyrų, nei moterų, kadan- 
gi tik tokios išvados apie individualinius vyrų ir moterų 
skirtumus tegali būti tikros, kurios nenusideda prieš šitą 
reikalavimą. 

Šitas postulatas reikalauja, kad individualiniai vyrų ir 
moterų skirtumai, kurie pareina iš prigimties įvairumo, ne- 
būtų iš savo esmės nei geri, nei blogi, nors jie ir gali būti 
gyvenime bei veikime pavartoti į gera ar į bloga. 

Be to, metodologiniu atžvilgiu labai svarbu, kalbant apie 
vyro ir moters skirtingumą, skirti du dalyku: pirma, pri- 
puolamieji vyrų ir moterų skirtumai, pareiną nuo laikinų 
pripuolamųjų aplinkybių, ir, antra, pagrindiniai, arba es- 
miniai skirtumai, pareiną nuo vyro ir moters prigimto skir- 
tingumo. Būtų klaidinga manyti, kad visi vyrų ir moterų 
skirtumai yra pripuolami ir gali būti kada nors išlyginti; 
bet būtų irgi klaidinga teigti, kad visi faktinieji vyrų ir mo- 
terų skirtumai yra esminiai ir, kaipo pareiną nuo prigim- 
ties skirtingumo, negalės niekuomet būti išlyginti. Iš tikrųjų 
dalis skirtumų, kurių yra tarp vyrų ir moterų, yra prigimta 
ir todėl nepanaikinama, ir dalis skirtumų yra įsigyta skir- 
tingose ugdymo ir gyvenimo aplinkybėse ir todėl gali būti 
panaikinta, keičiant šitas aplinkybes. 

Norint šitiedvi dalis atriboti viena nuo antros, išpuola 
visų pirma susekti, kokie skirtumai yra iš tikro pagrindi- 
niai ir esminiai, t. y. pareina nuo skirtingos vyro ir moters 
prigimties, ir todėl niekados negali būti visai peržengti. Ši- 
tą klausimą sprendžiant svarbu yra atsižvelgti į individo ir 
asmens, individualybės ir asmenybės skirtumus“, kurie tam 
tikra prasme yra reikšmingi irgi klausimui apie vyrų ir mo- 
terų prigimties skirtingumą. Žmogaus asmenybė pareina 
nuo sielos esmės, t. y. nuo to, kad šita siela yra protinga bei 
laisva, žodžiu tariant, yra dvasinės prigimties. Protinga pri- 
gimtis sudaro žmogiškosios rūšies skirtumą neprotingų gy- 
vulių atžvilgiu, ir todėl šita prigimtimi visi žmonės yra 
vienodi, arba lygūs tiek ir tokia prasme, kiek ir kokia pras- 
me vienos rūšies individai yra visi rūšinio skirtumo nešė- 

* Žr. autoriaus „Kultūros filosofijos metmenis“ (Kaunas, 1926), p. 20- 
23. 

jai. Žmogaus individualybė pareina jau ne nuo sielos es- 
mės, bet nuo to, kokiomis ypatybėmis siela yra individuali- 
zuojama priklausomybėje nuo fizinių kūno ypatybių. 
Pasirodo, kad materialinė žmogaus prigimtis yra jo indivi- 
dualizacijos, t. y. savotiško nepakartojamumo, pradas. To- 
dėl kiekviena individualybė yra vienintelė savo rūšyje dėl 
materialinių kūno ypatybių, kurios bet kurių dviejų žmo- 
nių niekados nėra vienodos. Todėl irgi, jei žmonės yra vi- 
suomet lygūs kaipo asmenys savo rūšimi, tai jie niekuomet 
nėra lygūs kaipo individai savo individualybėmis. Tai ly- 
gu yra pasakyti, kad visi žmonės iš principo yra lygiai ver- 
tingi dėl protingos bei laisvos savo asmenybės ir kad sykiu 
jie visi yra skirtingi dėl savo individualybių, kurios nieka- 
dos nepasikartoja visai vienodu būdu. Kitaip tariant, žmo- 
nės yra lygūs dėl aukštesnės savo prigimties ir yra nelygūs 
dėl žemesnės savo prigimties, suprantant čia nelygumą kai- 
po savotišką skirtingumą. 

Šitų pastabų šviesoje nesunku jau tinkamai suprasti vy- 
ro ir moters lygumas ir jų dviejų skirtingumas. Vyras ir mo- 
teris yra lygūs aukštesne savo prigimtimi kaipo asmenys ir yra 
skirtingi materialine savo prigimtimi kaipo individai. O kadan- 
gi vyro ir moters kūnai fiziologinėmis savo ypatybėmis vi- 
sai regimai ir neginčijamai daug daugiau skiriasi tarp savęs 
negu dviejų vyrų arba dviejų moterų kūnai, tai tenka jau iš 
anksto daryti išvada, kad vyro ir moters individualybės ski- 
riasi ir visuomet skirsis daugiau negu vienų tik vyrų arba 
vienų tik moterų individualybės tarp savęs. Tai reiškia, kad 
pagrindinis vyro ir moters individualybių skirtingumas, kiek jis 
pareina nuo fiziologinio jų dviejų skirtingumo, yra prigimtas ir 
todėl nekintamas mūsų žemiškojo gyvenimo aplinkybėse. Bet, tai 
pripažįstant, reik saugotis vienas kuris vyro ir moters skir- 
tumas, pastebėtas faktinose gyvenimo aplinkybėse, palai- 
kyti prigimtu bei pagrindinių. 

Taip statant klausimą, turės pasirodyti, kad pagrindinių 


314 


skirtumų tarp vyrų ir moterų yra žymiai mažiau, negu ga- 
lima faktinai konstatuoti skirtumų tarp vyrų ir moterų kon- 
kretinėse bet kokio gyvenimo aplinkybėse, panaudojant 
patirtinių mokslų metodus. Tai atsitinka todėl, kad dalis 
faktinų skirtumų tarp vyrų ir moterų yra pripuolamo po- 
būdžio, nes pareina nuo laikinų abiejų lyčių ugdymo ir gy- 
venimo aplinkybių. Bet iš kitos pusės, pagrindinių esminių 
skirtumų buvimas tarp vyrų ir moterų negali būti ginčija- 
masjau todėl, kad seksualinis gyvenimas, tikslingai tarnau- 
jąs žmonių veislei palaikyti, reikalauja griežto vyrų ir 
moterų skirtingumo ir tik šitam skirtingumui esant norma- 
liai vyksta dviejų lyčių santykiuose. 

Nesigilindamas į fiziologinį vyrų ir moterų seksualinio 
gyvenimo skirtingumą, pažymėsiu tik primygtinai, kad kaip 
tik šitame pagrindiniame skirtingume glūdi šaltinis visų ki- 
tų esminių skirtumų tarp vyrų ir moterų. Būtent, jis šiaip ar 
taip išeina aikštėn psichiniame vyrų ir moterų gyvenime ir 
net turi mažesnių ar didesnių atbalsių aukštesniame dvasi- 
niame jų gyvenime. Tokiu būdu fiziologiniai skirtumai, par- 
einą nuo materialinės vyrų ir moterų prigimties skirtingumo, šiaip 
ar taip pasireiškia ir kultūros, ir religijos srityje, nors, reikia sy- 
kiu pažymėti, vyro ir moters skirtingumas mažėja sulig tuo, kaip 
kylama iš žemesnės gyvenimo srities į aukštesnę. Kodėl taip yra, 
aišku pasidaro iš to, kas buvo pasakyta apie individuali- 
zacijos pradą: jei individualizacijos pradas yra materiali- 
nė prigimtis, tai individualūs skirtumai vis mažėja ir 
modifikuojasi, tolstant nuo materialinės prigimties ir gili- 
nantis į aukštesnę dvasinę sritį. Galima pasakyti, kad, ky- 
lant iš žemesnės gyvenimo srities į aukštesnes, esminiai 
individualiniai vyrų ir moterų skirtumai užleidžia vis dau- 
giau vietos pripuolamiems neesminiams skirtumams ir pa- 
galiau visai išnyksta. 

Kadangi vyro ir moters skirtingumo šaltinis glūdi fizio- 
loginiame seksualinės srities skirtingume, tai sprendžiant 

apie psichinius vyro ir moters skirtumus tenka orientuotis 
pagal fiziologinius skirtumus. Todėl irgi pagrindiniais tega- 
lima laikyti vien He psichiniai vyro ir moters skirtumai, kurie 
kyla tiesioginiu būdu iš fiziologinio jų dviejų skirkingumo. Ogi 
norint bendra formule išreikšti šitą fiziologinį vyro ir mo- 
ters skirtingumą, galima pasakyti, kad vyras pasižymi veis- 
lės atgaminimo srityje aktyviu nusistatymuų ir kuriamąja 
iniciatyva, tuo tarpu moteriai yra charakteringas receptyvus nu- 
sistatymas ir kūrybos realizavimas išvidiniu darbu. Tokia yra 
bendra fiziologinio skirtingumo prasmė seksualinio gyve- 
nimo srityje. Bet sykiu nusakytasis skirtingumas, radęs fi- 
ziologinį pagrindą materialinėje prigimtyje, turi atitinkamai 
pasireikšti psichiniu skirtingumu kultūriniame gyvenime 
apskritai. Todėl psichinės ypatybės, kuriomis pasireiškia 
pagrindinis fiziologinis vyro ir moters skirtumas, bus, iš 
vienos pusės, tai, kad vyras labiau aktyviai pasireiškia išvirši- 
niais veiksmais, tuo tarpu moteris labiau receptyviai reiškiasi iš- 
vidiniu veiklumu. Todėl, tarp kitko, kultūros srityje vyras 
pasižymi didesne kultūrine iniciatyva, tuo tarpu moteris labiau 
pasižymi kultūrinės kūrybos realizavimu visuomeniniame gyve- 
nime per savo pašaukimą šeimoje. Psichinio skirtingumo pras- 
mė yra ta, kad vyrą charakterizuoja vien didesnis aktyvumas 
ir didesnė kuriamoji kultūrinė iniciatyva, tuo tarpu moterį 
charakterizuoja didesnis pasyvus receptyvumas ir dides- 
nis dalyvavimas kultūrinės kūrybos realizavime. Kalbant 
apie fiziologinį vyro ir moters skirtingumą, šitokis sakymo 
atsargumas nebuvo reikalingas, nes fiziologinis vyro ir mo- 
ters skirtingumas seksualinio gyvenimo srityje yra tiesiog 
priešingumo stovyje. 

Nusakytieji psichiniai vyro ir moters skirtumai, atremti 
galų gale į fiziologinio gyvenimo pagrindą, pasireiškia taip 
pat, bet jau mažiausiai, religinio gyvenimo srityje. Vyras 
pagal savo aktyvų nusistatymą pasireiškia ir čia didesne 
religine iniciatyva, kas tarp kitko išeina aikštėn kunigystės 

stovyje, tuo tarpu moteris pagal savo receptyvinį nusista- 
tymą pasižymi labiau religijos praktikavimu, arba religine 
praktika. Religijos srityje, kur ir aktyvus nusistatymas, ir 
receptyvus nusiteikimas gali būti vienodai vertingu, ypa- 
tingai išeina aikštėn lygus vyro ir moters vertingumas, nes 
čia šventumas, kaipo aukščiausias religingumo laipsnis, vie- 
nodai prieinamas vyrui ir moteriai, pasireiškia lygiai skaid- 
riais pavyzdžiais tiek tarp šventųjų vyrų, tiek ir tarp 
šventųjų moterų. Taigi juo labiau kylama nuo materialinės 
prigimties į dvasios sritį, vyro ir moters skirtingumas vis 
labiau mažėja, o sykiu mažėja ir darbų pasidalijimo reika- 
las, kuris žemesnėse gyvenimo srityse yra didesnis ir rei- 
kalingesnis. 

Štai labai greit ir labai bendrai užbrėžtas planas indivi- 
dualiniams vyrų ir moterų skirtumams tyrinėti ir sykiu 
pateiktas bendriausias klausimo išsprendimas. Tikiuos, kad 
padarytosios pastabos galės mums pakankamai patarnau- 
ti, einant arčiau prie pedagoginių išvadų iš individualinių 
vyro ir moters skirtumų. 

Atsakymas negali būti vienodas visų individualinių vy- 
rų ir moterų skirtumų atžvilgiu. 

Kai yra sakoma, kad ugdomasis veikimas turi būti indi- 
vidualizuojamas pagal individualinius ugdytinių skirtu- 
mus, yra suponuojama, kad šitie skirtumai yra neišvengiami 
ir kad su jais šiaip ar taip privalu skaitytis. Pedagogui ne- 
sunku įsitikrinti, kad su ugdytinio individualybe tenka skai- 
tytis jau todėl, kad, norintją užstelbti ar tik su ja pakankamai 
nesiskaityti, galima kartais visai neatsiekti ugdymo tikslų 
arba net, kas dar blogiau, pagadinti ugdytinį visam gyve- 
nimui. Žmogaus individualybė, nei gera, nei bloga iš esmės, yra 
galybė, kuri turi būti pasukta į gera ir panaudota kaipo priemonė 
gyvenimo tikslams. Žinoma, tai nereiškia, kad nereikia ko- 
voti su neigiamosiomis individualinėmis ugdytinių koky- 
bėmis ir kad nereikia todėl jų rauti iš ugdytinių būtybės. 

Tai taip pat nereiškia, kad reikia gilinti visi individualiniai 
skirtumai ir sykiu vengti bet kurios niveliacijos ugdytinių 
tarpe. Bet kiekvienu atveju tai reiškia, kad reikia skaitytis su 
neišvengiamais individualiniais ugdytinių skirtumais ir kad rei- 
kia net ugdyti tie individualiniai skirtumai, kurie yra būtini. 

Neišvengiami yra tokie individualiniai skirtumai, kurie 
yra surišti su prigimties ypatybėmis. Pavyzdžiui, neišven- 
giami yra individualiniai skirtumai, surišti su amžiaus ypa- 
tybėmis. Todėl funkcionalinis ugdymas ne tik neprivalo 
stengtis jas niekinti, bet atvirkščiai, kaip tik privalo panau- 
doti individualinius amžiaus polinkius kaipo prigimtąją at- 
ramą ugdomajam veikimui. Būtini yra individualiniai 
skirtumai, kuriais turi pasiremti kuris nors specialus pa- 
šaukimas. Pavyzdžiui, būsimam kompozitoriui muzikinis 
talentas yra individualinė ypatybė, kuri būtinai turi būti 
lavinama ir tobulinama. 

Dabar ir gali čia kilti klausimas, prie kokios rūšies pri- 
klauso individualiniai vyrų ir moterų skirtumai: išlygina- 
mai naikintinų, neišvengiamai pakenčiamų ar būtinai 
lavintinų. Individualiniai vyrų ir moterų skirtumai būtų ni- 
veliuotini arba išlygintini, jei jie iš esmės būtų blogi. Neiš- 
vengiamai pakenčiami šitie skirtumai būtų tada, jei jie būtų 
surišti su prigimties išsivystymu ir sykiu neturėtų reikšmės 
specifiniams vyrų ir moters pašaukimams. Pagaliau būti- 
nai lavintini jie būtų tada, jei jie būtų reikalingi specifiniams 
vyrų ir moterų pašaukimams. Iš tikrųjų pasirodo, kad ben- 
droje masėje faktinų individualinių skirtumų, kurių yra tarp 
vyrų ir moterų tam tikru laiku ir tam tikroje vietoje, gali 
būti ir visados esti ir išlyginamai naikintinų, ir neišvengia- 
mai pakenčiamų, ir būtinai lavintinų individualinių skir- 
tumų. 

Išlyginamai naikintini yra individualiniai skirtumai, ku- 
rie, kad ir kyla atsitiktinai iš pagrindinių vyro ir moters skir- 
tumų, yra neigiamosios apraiškos, nepakenčiamos tikros 

kultūros stovyje. Tokiomis apraiškomis, pavyzdžiui, yra 
vyrų aktyvumo, fizinės jėgos bei drąsos pasireiškimas bru- 
taliose atletų rungtynėse, pigiai suprantančių garbę avan- 
tiūristų dvikovose, ispaniškose bulių skerdynėse ir 
panašiuose karingumo, žiaurumo ir avantiūriškumo daly- 
kuose. Iš kitos pusės, tokiomis apraiškomis yra moterų re- 
ceptyvumo pasireiškimas pamėgime vartoti pigias viliojimo 
priemonės puošimusi, pudravimusi, dažymusi, dekoltavi- 
musi, keistomis madomis, vienu žodžiu, visu tuo, kas ne- 
gali būti suderinta su tikros žmogiškosios vertės pajautimu. 
Šitokių išlyginamai naikintinų skirtumų nemaža galima bū- 
tų rasti tarp vyrų ir tarp moterų mūsų vadinamajame kul- 
tūringame pasaulyje. 

Neišvengiamai pakenčiami yra individualiniai vyro ir 
moters skirtumai, kurie kyla iš pagrindinių vyro ir moters 
individualybių ir kurie specifikuoja psichinį žmogaus tipą, 
nedarydami jo dar nei blogo, nei gero. Pavyzdžiui, yra psi- 
chologų pastebima, kad vyras yra labiau intelektualinis va- 
lios tipas, tuo tarpu moteris yra labiau intuityvinis jausmo 
tipas. Tuodu tipu, nors yra įvairiu, vis dėlto gali būti lygiai 
vertingu. Žinoma, būtų idealu, kad viename asmenyje pil- 
nai sutaptų ir intelektualinis valios nusistatymas, ir intui- 
tyvinis jausmo nusiteikimas. Tačiau nei vienas, nei antras 
individualinis tipas nėra dar neigiamas savo ypatybėmis ir 
todėl nėra niveliuotinas. Maža to: jei ugdomajame veikime 
nepanorėsime skaitytis su šitų dviejų tipų ypatybėmis, ši- 
tas veikimas lengvai gali pasirodyti nepakankamai sėkmin- 
gas. Kitaip tariant, funkcionalinio ugdymo principas, 
reikalaująs iš ugdytojo pasiremti prigimtaisiais individua- 
liniais polinkiais, reikalauja taip pat skaitytis, pakęsti ir net 
panaudoti ugdymo tikslams psichinius vyrų ir moterų po- 
linkius. 

Pagaliau būtinai lavintini yra individualiniai vyrų ir moterų 
skirtumai, kurie yra reikalingi specifiniams vyro ir moters pa- 

šaukimas. Čia visų pirma reik nusimanyti, kad individualy- 
bė yra pagrindinis pašaukimo veiksnys. Todėl žmonių individu- 
aliniai skirtumai paprastai sprendžia apie individualinius 
jų pašaukimus. Tuo tarpu, kaip sakyta, tarp vyro ir moters 
individualybių yra pagrindinių prigimtųjų skirtumų, atrem- 
tų į fiziologinį vyro ir moters skirtingumą ir sykiu pasireiš- 
kiančių tam tikru savotiškumu visose gyvenimo srityse. Iš 
čion dera jau padaryti išvada, kad ir vyrų, ir moterų pašauki- 
mai yra skirtingi tokiu pat laipsniu, kokiu yra skirtingos pagrin- 
dinės jų individualybės. Tolimesnė išvada, kuri iš čion 
privalo būti padaryta, bus ta, kad ir vyrų, ir moterų auklėji- 
me privalu atsižvelgti į specifinius vyrų ir moterų pašauki- 
mus ir jiems ruošti ir pirmuosius, ir antrąsias. Jei yra 
pripažinta, kad ugdymas ruošia žmogų gyvenimui tiesio- 
giniu būdu ir gyvenimo tikslams netiesioginiu būdu, tai sy- 
kiu reik skaitytis ugdyme su specialiu žmogaus pašaukimu, 
nes kiekvieno žmogaus gyvenimas vyksta artimiausiame 
sąryšyje ir priklausomybėje nuo jo pašaukimo. Žmogaus 
laimė žymia dalimi net pareina nuo to, ar jo gyvenimo ap- 
linkybės sutaria su jo pašaukimu, ar jam prieštarauja. Pas- 
taruoju atveju Žmogus ne tik negali jaustis pilnai laimingas, 
bet dar jo produktingumas gyvenime neproporcionaliai ma- 
žėja. Jei, pavyzdžiui, žmogus, turįs poeto talentą ir jaučiąs 
todėl palinkimą į dailiąją kūrybą, turės išsižadėti savo pa- 
šaukimo ir dirbti kokį nors mechaninį darbą, tai jis ne tik 
nesijaus patenkintas gyvenime, bet ir maža turi šansų būti 
produktingas nemėgstamojoje profesijoje. 

Visa, kas pasakyta apie individualinius pašaukimus, turi 
ne mažesnės reikšmės taip pat vyrų ir moterų pašaukimo 
klausimui. Kalbant apie paprastas gyvenimo aplinkybes, vy- 
rų ir moterų gyvenimas turi atitikti jų pagrindinius pašauki- 
mus, kurie kyla iš jų individualinių skirtumų. Todėl ir 
ugdymas turi atsižvelgti į šitą reikalavimą, ruošdamas ir vy- 
rus, ir moteris jų pašaukimams. Šituo bendru pasakymu yra 

nustatomas bendras principas, su kuriuo nesunku mažne vi- 
siems sutikti. Nuomonių skirtumas prasideda labiausiai ta- 
da, kai imama šitas principas taikyti praktikai. Tuomet kyla 
klausimas, kokie individualiniai vyrų ir moterų skirtumai 
yra būtini specifiniams pirmųjų ir antrųjų pašaukimams. Bet 
į šitą klausimą čia nesigilinsiu. Plačiau apie tai buvo mano 
rašyta 1926 m. „Naujojoje vaidilutėje“ 3 ir 4 sąsiuvinyje. 

Specifinis vyrų savotiškumas paprastai yra vadinamas 
vyriškumu; specifinis moterų savotiškumas - moterišku- 
mu. Abu tuodu savotiškumu yra lygiai vertingu kaip tik 
todėl, kad jiedu nėra vienodu, nors jiedu yra būtinu žmoni- 
jos gyvenimui, kadangi nuo jų buvimo pareina tinkamas 
vyrų ir moterų pašaukimo atlikimas. Būtent, tuodu savo- 
tiškumu yra pagrindas specifiniams vyrų ir moterų pašau- 
kimams, be kurių žmonijos gyvenimas šiame pasaulyje būtų 
negalimas. Niveliuojant vyrų ir moterų specifinius savotiš- 
kumus, t. y. vyriškąją ir moteriškąją individualybę, yra sil- 
pninami vyrų ir moterų specifiniai pašaukimai ne tik 
fiziologiniu, bet ir psichologiniu atžvilgiu. Jau dabar gali- 
ma rasti vadinamuosiuose kultūringuose Europos centruose 
sferų, kuriose vyrai ir moterys dėl tam tikros niveliacijos 
nustojo papildinėję vieni antrus ir patikę vieni kitiems, - ir 
ten kaip tik galima patirti, prie kokių baisių iškrypimų ir 
prie kokio išsigimimo veda blogai suprasta vyrų ir moterų 
niveliacija. Todėl svarbu įsisąmoninti, kad ugdymo siste- 
ma turi suteikti vyrams reikiamo vyriškumo ir moterims 
reikiamo moteriškumo, tinkamai supratus, kas yra tikras 
vyriškumas ir tikras moteriškumas. 

Pagrindinis vyro individualybės savotiškumas yra vy- 
riškumas, o pagrindinis moters individualybės savotišku- 
mas yra moteriškumas. Jei dabar norėsime nustatyti, kas 
yra vyriškumas ir kas yra moteriškumas savo turiniu, tai 
visų pirma pamatysime, kad šitiedvi sąvokos gali būti ir iš 
tikro yra suprantamos labai įvairiai. 

Plačiausias vyriškumo ir moteriškumo supratimas gau- 
namas tada, kai šitom dviem sąvokom nusakyti priešpas- 
tatomi visi individualiniai, t. y. pagrindiniai ir pripuolamioeji, 
vyrų ir moterų skirtumai. Tačiau šitokis platus vyriškumo 
ir moteriškumo supratimas negali būti pateisintas, nes tuo- 
met reiktų laikyti sudedamosiomis vyriškumo ir moteriš- 
kumo dalimis neigiamosios žymės, pavyzdžiui, vyrams - 
brutalus avantiūrizmas, moterims - palinkimas į puošimą- 
si ir antiestetinį kosmetikos vartojimą. Tuo tarpu, kaip sa- 
kyta jau iš pat pradžios, individualiniai vyrų ir moterų 
skirtumai iš esmės nėra nei geri, nei blogi ir sykiu gali būti 
lygiai vertingi. Todėl siauresnis ir teisingesnis bus vyrišku- 
mo bei moteriškumo supratimas, kuris išskiria šitų dviejų 
sąvokų ne tik neigiamąsias žymes, bet ir visus atsitiktinai 
įsigytuosius skirtumus. Tuomet vis dėlto galėtų išeiti, kad 
vyras yra iš esmės intelektualinis valios tipas, tuo tarpu mo- 
teris iš esmės yra intuityvinis jausmo tipas. Tačiau ir šito- 
kia pažiūra yra dar per plati ir todėl sykiu per drąsi. Iš tikrųjų 
vyriškumą ir moteriškumą atitinkamai sudaro He prigimtieji fi- 
ziniai bei psichiniai vyrų ir moterų skirtumai, kurie padaro, kad 
vyrai ir moterys patinka vieni antriems, papildo vieni antrus, ir 
todėl padeda ir vieniems, ir antriems atlikti savo pašaukimą šei- 
mynoje ir visuomenėje. Tiesa, pagrindinės vyriškumo ir mo- 
teriškumo sąvokos paprastai žmonių psichologijoje dėl 
asociacijos yra komplikuojamos įvairių įvairiausiomis atsi- 
tiktinėmis žymėmis. Bet ir čia, kaip apskritai klausime apie 
individualinius vyrų ir moterų skirtumus, pradedamuoju 
punktu yra fiziologinės savybės, kurios šiaip ar taip atsilie- 
pia psichiniame vyrų ir moterų gyvenime ir todėl išeina 
taip pat aikštėn ne tik prigimties, bet ir kultūros, ir religijos 
srityje. 

Todėl, jei tikslinga ir nuosekli moteriškumo išraiška ran- 
da vietos fiziologiniame motiniškume, tai ne tik nėra kliū- 
ties kalbėti apie psichinį motiniškumą, bet yra visai teisinga 

dėti šitas psichinis motiniškumas į kultūrinio ir religinio 
moters pašaukimo pagrindą. Atitinkamo, žinoma, santy- 
kiavimo yra tarp vyriškumo ir tėviškumo. Tuomet, pagal 
pagrindinį prigimtąjį vyrų ir moterų skirtumą, turi išeiti 
aikštėn, kad psichinis tėviškumas yra ne kas kita, kaip ak- 
tyvi kultūrinė bei religinė iniciatyva, besireiškianti labiau 
išviršiniais veiksmais, tuo tarpu psichinis motiniškumas yra 
labiau receptyvus kultūrinės bei religinės kūrybos realiza- 
vimas išvidiniu veiklumu. Bet kaip tik todėl, kad šitokia 
yra fiziologinė ir psichologinė tėviškumo ir motiniškumo 
prigimtis, faktinai išeina, kad moteris yra labiau šeimynos, 
vyras labiau visuomenės darbininkas. Tai, žinoma, nereiš- 
kia, kad moteris jokiu laipsniu nėra visuomenės, o vyras 
šeimynos veikėjas. Reikšminga net yra tai, kad vyras, eida- 
mas visuomenines profesijas, dirba šeimynos reikalams, o 
moteris, eidama šeimynos pareigas, dirba visuomenei. 

Kalbant tad apie moteriškumo auklėjimą moters pašau- 
kimo tikslams, nereikia dalyko suprasti ta prasme, kad mo- 
teriškumas tegali pasireikšti vien tik prigimties srityje. Iš 
tikrųjų, kaip sakyta, jis gali ir net privalo pasireikšti, pagal 
moters psichinį skirtingumą, sykiu kultūros ir religijos srity- 
se. Tačiau negalima pakankamai nesiskaityti su faktu, kad 
žymi moterų dauguma atlieka savo gyvenimo pašaukimą 
šeimynoje ir kad šitai daugumai visų pirma čia, šeimynoje, 
tenka realizuoti savo prigimtieji, kultūriniai ir religiniai už- 
daviniai. Ir tai nėra pripuolamas dalykas, nuo kurio galima 
būtų atsipalaiduoti emancipacijos priemonėmis. Klaidinga 
net yra manyti, kad šeimyninis gyvenimas, kaipo toks, buvo 
ir yra moters pavergimo priežastis ir kad todėl moters eman- 
cipacijos tikslu reikia eiti iš šeimynos darbo į visuomenines 
profesijas. Iš tikrųjų moters emancipacijos klausimas turėtų būti 
statomas į sąryšį su tikru jos pašaukimo supratimu, ir pats šitos 
emancipacijos vyksmas turėtų prasidėti visų pirma nuo reikalavi- 
mo visuomeniškai vertinti moters pašaukimą šeimynoje. 

Nesunku juk, rodos, būtų įsitikrinti, kad ne tik moters, 
bet ir pačios visuomenės likimas yra kuo tampriausių bū- 
du surištas su moters šeimyniniu pašaukimu. Tik moteriai 
pildant savo pareigas šeimoje tegali būti padėti tvirti ir nor- 
malūs pagrindai fiziniam bei dvasiniam žmogaus išugdy- 
mui, - to žmogaus, kuris jau šeimoje ruošiamas plačiosios 
visuomenės gyvenimui. Jei šitame žmogaus ugdyme tėvui 
priklauso kuriamoji iniciatyva, tai motinai priklauso šito ug- 
dymo realizavimas prigimties, kultūros ir religijos srityse. 
Ir šito labai jau pakanka, kad pagrindinė moters energija 
būtų absorbuota šitiems svarbiems šeimynos gyvenimo rei- 
kalams. Jei moteris supranta motiniškumą kaipo pilnutinio 
žmogaus formavimą, tai jai negali atlikti daug laisvo laiko; 
tuomet ji negali jausti nerimo dėl tuštumos, kuri reikia kuo 
nors užpildyti, pavyzdžiui, stojimu į vieną kurią visuome- 
ninę profesiją. Iš tikrųjų, kai žiūrima į moters šeimyninį pa- 
šaukimą kaipo į pripuolamąjį dalyką ir reikalaujama iš 
motinos, kad ji pasirinktų šalia savo šeimyninių pareigų 
visuomeninę profesiją, daroma jai visa eilė skriaudų: pir- 
ma, tinkamai neįvertinama moters darbo šeimynoje, antra, 
moteris skriaudžiama reikalavimu iš jos dviejų darbų, tre- 
čia, ji pratinama neatlikti jokio darbo kaip reikiant. 

Tuo tarpu moters pašaukimo klausimas reikėtų statyti 
visai kitokiu būdu. Kadangi šeimyninis pašaukimas turi be 
galo svarbios reikšmės visuomenės fizinei bei dorinei svei- 
katai, kultūrai ir religijai, tai moters darbas šeimynoje iš tikrų- 
jų yra visuomeniškas darbas, kuris, kaipo toks, turi būti 
kvalifikuojamas, vertinamas ir atlyginamas lygiai taip pat, kaip 
ir siaura prasme suprantamos visuomeninės profesijos. Tuo, ži- 
noma, nenoriu pasakyti, kad moterims turi būti draudžia- 
mos šitos visuomeninės profesijos arba kad visos moterys 
vykdymas nepakenčia prievartos. Teteigiu čia vien šiuos 
dalykus: 1) kad žymiai moterų daugumai šeimyninis pa- 

šaukimas yra pagrindinis gyvenimo pašaukimas, 2) kad ši- 
tas pašaukimas iš esmės yra visuomeninio gyvenimo pa- 
grindas; 3) kad todėl faktinai šeimyninis pašaukimas yra 
visuomeninis pašaukimas, nors ir plačiai suprantamas; 4) kad 
nuo to, kaip yra šitas plačiai suprantamas visuomeninis mo- 
ters pašaukimas vertinamas, pareina moters padėtis visuo- 
menėje. Labai yra reikšminga, kad visuomenėje, kur imama 
su panieka žiūrėti į šeimyninį gyvenimą, kur šeimyniniai 
įpročiai menkėja ir šeimyninis moters pašaukimas nustoja- 
ma vertinti, — ten sykiu moteris nustoja buvusi gerbiama 
bei vertinama, nes yra ardoma sritis, kur moters kilnumas, 
vertingumas ir nepakeičiamumas ryškiausiai išeina aikštėn. 

Taigi tikra moterų emancipacija turėtų visų pirma suly- 
ginti šeimyninio moterų veikimo ir visuomeninio vyrų vei- 
kimo vertinimą, Ne pareigų vienodumas, bet vienodas įvairių 
pareigų verbingumas turi būti imamas pagrindu tikrai vyrų ir 
moterų lygybei. Yra juk aišku savaime, kad kiekvienas žmo- 
gus gali būti vertingiausias savo pašaukimo srityje ir kad 
jis kaip tik čia negali būti kieno kito pakeistas. Taip pat tik- 
ras moters vertingumas tegali geriausiai pasireikšti ne tame, ką 
gali daryti ir vyrai, bet tame, ko vyrai daryti negali. Konkuruoti 
su kuo nors svetimo pašaukimo srityje yra dirbti darbas, 
kuris nesiūlo jokio ypatingo laimėjimo. Kaip tik todėl tik- 
ras moters vertingumas ir sykiu jos atsipalaidavimas nuo 
nepateisinamų tradicinių sąvaržų tegali įvykti vien priklau- 
somybėje nuo jos atsidėjimo paskirtajai jai iš prigimties ro- 
lei, t. y. jos pašaukimui šeimynoje, nes, šiaip ar taip, 
didžiausiai moterų daugumai tenka šitoje srityje atlikti sa- 
vo gyvenimo uždaviniai. 

Pripažinus, kad fiziologinis moteriškumas ar vyrišku- 
mas atsiliepia psichologinėje srityje ir todėl pasireiškia tam 
tikromis psichinėmis ypatybėmis kultūros ir religijos srity- 
je, reik irgi pripažinti, kad vyrai ir moterys gali pasireikšti 
individualiniais savo pašaukimais tiek kultūriniame, tiek 

ir religiniame darbe, neidami net dėl kokios nors priežas- 
ties į šeimyninį gyvenimą. Būtų, pavyzdžiui, klaidinga ma- 
nyti, kad vienuoliai nustoja vyriškumo, o vienuolės — 
moteriškumo, pasišvęsdami vienuoliškojo gyvenimo idea- 
lams. Dvasiškas tėviškumas ir dvasiškas motiniškumas čia 
tik randa savotiškos išraiškos ir net sudaro savotišką vie- 
nuolių vyrų ir vienuolių moterų ypatingumą, kuris atsie- 
kia labai skaidrios išraiškos šventųjų vyrų ir šventųjų 
moterų skirtingume. Ir vyrai, ir moterys šitoje dorinio ge- 
nialumo srityje reiškiasi lygiai ypatingai pagal psichinius 
savo pašaukimų skirtumus. Juo labiau todėl reikia pripa- 
žinti, kad vyrai ir moterys gali pasireikšti pagal šituos savo 
pašaukimo skirtumus ir kultūrinio visuomeninio gyveni- 
mo srityje. Todėl toms moterims, kurios dėl kokios nors prie- 
rinktis vadinamosios visuomeninės profesijos pagal savo 
individualinius gabumus, žinoma, su ypatingu atsižvelgi- 
mu į bendras moteriškosios psichologijos savybes. Juk, kaip 
jau sakyta, individualybė yra pagrindinis pašaukimo veiks- 
nys, ir todėl žmonių individualiniai skirtumai visuomet 
šiaip ar taip turi spręsti apie individualinius jų pašaukimus. 

Vis dėlto žymiausioje atsitikimų daugumoje vyrai ir mo- 
terys turi sueiti šeimyniniame gyvenime. Šito reikalauja nor- 
malios ir pažangiai išsivystančios visuomenės gerovė ir 
prigimtieji vyrų ir moterų pašaukimai, prasidedą jau pri- 
gimties srityje. Ojei taip, tai ne tik reikia skaitytis su šeimy- 
nos faktu, bet ir tinkamiausiu būdu paruošti šeimyniniam 
gyvenimui naujosios kartos, nes nuo to pareina, kokiu laips- 
niu šeimyna atlieka savo pareigas ne tik prigimties, bet kul- 
tūros ir religijos atžvilgiais. Taigi jei vyrų ir moterų 
gyvenimas šeimynoje turi atitikti pagrindinius jų pašauki- 
mus, tai naujųjų kartų ugdymas turi sąmoningai atsižveig- 
ti į šitą reikalavimą, ruošdamas ir vyrus, ir moteris jų 
pašaukimų reikalams. Šitas ruošimas ir privalo ugdyti tam 

tikrus skirtumus tarp vyrų ir moterų. Čia ir turima galvoje 
tie būtinai reikalingi vyrų ir moterų skirtumai, kurie ne tik 
yra pakenčiami, bet ir sąmoningai lavintini. Iš tikrųjų būti- 
nai lavintini ir yra visi He skirtumai, dėl kurių vyrai ir moterys 
patinka vieni kitiems, papildo vieni kitus ir specialiai pasižymi ir 
vieni, ir antri specifinių savo pašaukimų srityje. Tai ir yra, iš 
vienos pusės, vyriškumas ir, iš antros pusės, moteriškumas, 
suprantant juodu ne tik fizine, bet ir psichine prasme, 

Todėl, auklėdami moteryje moteriškumą, kaipo savotiš- 
kąjos skirtingumą, turėsime rūpintis, pirma, kad jos fizinis 
tipas, bet ne pigūs mados ir kosmetikos paliatyvai, patiktų 
vyrui; antra, kad specifinė jos individualybė papildytų spe- 
cifinę vyro individualybę, trečia, kad ji pasižymėtų palin- 
kimu ne tik į fizinį, bet ir į psichinį motiniškumą, t. y. į fizinį 
ir dvasinį pilnutinio žmogaus formavimą. Atitinkamai tą 
pat dera pasakyti ir apie vyrą: ir jis turi būti taip ugdomas, 
kad galėtų patikti moteriai savo fiziniu tipu, papildyti savo 
individualybe jos individualybę ir pasiruošti fizinio ir dva- 
sinio tėviškumo pareigoms. 

Sąryšyje su šitų skirtumų auklėjimu tiek į vyrų, tiek ir į 
moterų sąmonę turi būti įdiegtas supratimas prievolės, kad 
kiekviena lytis būtų papildomąja lytimi antrajai. Šita prie- 
volė stato bent du pagrindiniu uždaviniu: pirma, išpildyti 
savo specialusis pašaukimas antros lyties atžvilgiu prigim- 
ties, kultūros ir religijos srityje, antra, sudaryti kuo palan- 
kiausių aplinkybių, kad antroji papildomoji lytis galėtų 
tinkamiausiu būdu atlikti panašų specialųjį savo pašauki- 
mą. Abu tuodu uždaviniu tegali būti lemtai atliktu vien ta- 
da, kai kiekviena lytis matys papildomojoje lytyje visų pirma 
sau lygią ir vienodai vertingą žmogiškąją asmenybę. Tarp 
kitko šita prievolė reikalauja, kad vyras būtų paruoštas ap- 
rūpinti materialinę šeimynos padėtį ir su šita padėtimi su- 
derinti savo gyvenimo būdą, o iš antros pusės, kad moteris 
būtų paruošta prie išvidinio šeimos gyvenimo tvarkymo. 

Pastarasis gana prozaiškas rūpestis mūsų emancipaci- 
jos laikais gana dažnai sužadina panieką ir net pasibjaurė- 
jimą. Tuo tarpu jis dažnai tampa nesusipratimų auka. 
Reikalas ir sugebėjimas rūpintis namų tvarka bei ruoša ne- 
gali būti laikomas nei moteriškumo savybėmis, nei ideali- 
zavimo vertais dalykais. Galima pageidauti, kad kuo 
greičiausiai ateitų tokie laikai, kad maksimumas namų tvar- 
kos bei ruošos darbo ir, be kita ko, kulinarinė namų gyve- 
nimo pusė būtų atliekama pašalinėmis jėgomis, pavyzdžiui, 
tam tyčia suorganizuotų kooperatyvų priemonėmis. Kul- 
tūringesniuose miestuose jau dabar galima pastebėti pra- 
džia tokio išlaukinio namų materialinių reikalų aprūpinimo. 
Tačiau kol šitokis aprūpinimas pasilieka dar geresnių pagei- 
davimų srityje, nelieka nieko kito, kaip šeimyninio gyveni- 
mo tvarkytojai tinkamai pasiruošti ir su visu sąmoningumu 
rūpintis namų tvarka, ruoša, jaukumu ir apskritai visomis 
išvidinėmis gyvenimo aplinkybėmis, kurios iš tikrųjų sve- 
ria daug didesnę rolę, negu paprastai pas mus manoma. Be 
to, jei tobulesnės kultūros aplinkybėse kada ir atpuls pro- 
zaiškiausia namų tvarkos bei ruošos dalis, tai, iš kitos pu- 
sės, visuomet tebeliks šitoje srityje dalykų, kurie taip 
organingai yra surišti su šeimyniniu moters pašaukimu, kad 
jie niekados negalės nustoti buvę moters rūpesčių objek- 
tais. Reikia tik giliau pažvelgti į platesnę namų tvarkos bei 
ruošos prasmę: juk šitomis kaip tik priemonėmis sudaro- 
ma ta šeimyninė atmosfera, kuria alsuoja ir auga jaunoji 
karta ir kuri tarnauja rimties ir naujų įkvėpimų šaltiniu šei- 
mos tėvui. Ogi šita atmosfera susidaro ir iš higieninio svei- 
katingumo, ir iš estetinio tvarkingumo, ir iš psichologinio 
jaukumo, ir iš dorinio kilnumo, ir iš kitų kultūrinių ir reli- 
ginių aplinkybių. Norint tad visa tai tinkamai sutvarkyti, 
reikia nemaža dorinės kultūros ir specialinio išsilavinimo, 
kas savaime neateina be paruošiamojo darbo. Šitam paruo- 
šiamajam darbui ir dera padėti nemaža pastangų, supra- 

tus, kad: I) jis galutinėje sąskaitoje tarnauja labai svarbiems 
kultūros ir religijos reikalams; 2) kiekvienas darbas yra gar- 
bingas, kai jis yra taikomas geriems tikslams atsiekti; 3) tik- 
ra moters emancipacija tepareis nuo lemto moters 
pašaukimo pildymo konkretinėse šeimynos gyvenimo ap- 
linkybėse ir aukšto visuomeniško šito pašaukimo vertini- 
mo. Sakoma, kad kas nori tikslo, nori ir priemonių. 
Priemonių paniekinimas dažnai ateina iš to, kad tikslas nė- 
ra pakankamai gerai suprantamas ir aukštai vertinamas. Ogi 
kas supranta didžiausią šeimynos reikšmę visam žmogaus 
"gyvenimui, supras irgi, kad ir visos šito gyvenimo priemo- 
nės, kad ir labiausiai prozaiškos, gali turėti neatstojamos 
rolės nenutrūkstamoje priemonių ir tikslų grandinėje. 
Tokiu būdu, jei skirtingas vyro ir moters ruošimas šei- 
myniniam gyvenimui ir nesudaro moteriškumo ir vyriš- 
kumo auklėjimo tikra to žodžio prasme, tai vis dėlto 
pasiruošimas skirtingoms pareigoms šeimynos gyvenime 
ir tvarkyme yra organingai surištas su tuo pagrindiniu skir- 
tumu tarp moteriškumo ir vyriškumo, kuris padaro, kad 
vyras yra labiau visuomenės veikėjas, tuo tarpu moteris yra 
labiau šeimynos veikėja. Iš to ir reikia padaryti visai nuo- 
seklių išvadų, niekados nepamirštant, kad ne pareigų vie- 
nodumas, bet vienodas įvairių pareigų vertingumas yra 
reikšmingas moralinei vyrų ir moterų lygybei. Todėl iš tik- 
ro ne į naudą moterims išeina, kai jos ima niekinti šeimyni- 
nio gyvenimo pareigas ir mato garbę dalyvauti darbuose, 
kuriuos gali atlikti vyrai. Tikra moterų emancipacija, kaip 
sakyta, turėtų nusistatyti priešingu būdu ir pareikalauti vi- 
sų pirma tinkamo įvertinimo atliekamų šeimynoje parei- 
gų. Žinoma, čia ne vieta gilintis į tai, kaip šita pažiūra turėtų 
būti realizuojama moterų judėjime. 
Kai iki šiolei buvo kalbama apie tai, kad vieni individu- 
aliniai vyrų ir moterų skirtumai, kaipo neišvengiamai pa- 
kenčiami, turi būti panaudojami išsivystymo tikslams, o kiti, 


329 


kaipo būtini specialiems vyrų ir moterų pašaukimams, turi 
būti ugdomi, faktinai buvo daugiausiai kalbėta apie reikalą 
individualizuoti vyrų ir moterų auklėjimą pagal individu- 
alinius vienų ir antrų skirtumus. Bet, pabrėžiu, daugiausiai 
buvo kalbama apie vyrų ir moterų auklėjimo individuali- 
zavimą. Šalia auklėjimo galima dar statyti intelektualinio 
lavinimo klausimas ir taip ar kitaip jis spręsti mažiau ar 
daugiau nepriklausomai nuo to, kas nustatyta auklėjimo 
reikalui. Tiesa, visiškos nepriklausomybės čia negali būti, 
ir jau iš anksto galima įspėti, kad auklėjimo išsprendimo 
būdas šiaip ar taip turi atsiliepti ir lavinimo klausimo spren- 
dimui. 

Einant dabar prie klausimo apie tai, ar reikia ir kokiu 
laipsniu individualizuoti vyrų ir moterų intelektualinis la- 
vinimas, arba, trumpai tariant, protinimas, pagal individu- 
alinius vyrų ir moterų skirtumus, dera visų pirma 
nesusipratimams pašalinti nustatyti keletas vedamųjų prin- 
cipų. Visų pirma reikia laikyti teisingu principu, kad vie- 
nodas moralinis vyro ir moters vertingumas ir vienodai 
svarbus jų dviejų pašaukimas reikalauja lygiai susirūpinti 
tiek berniuko, tiek ir mergaitės lavinimu. Fizinis bei dvasi- 
nis pilnutinio žmogaus formavimas yra uždavinys, nė kiek 
ne lengvesnis už namų ar tilto statymą, įmonės administ- 
ravimą, žmogaus gydymą ar teisimą, veikalo rašymą ir už 
kitus darbus, kuriuos dažniau tenka dirbti vyrams. Todėl 
moterims inteligentėms yra reikalingas nė kiek ne mažęs- 
nis išsilavinimas kaip ir vyrams, besiruošiantiems inteligen- 
tiškosioms profesijoms. Bet kai sakoma, kad moterims yra 
lygiai reikalingas geras išsilavinimas kaip ir vyrams, tai dar 
nereiškia, kad abiem atvejais lavinimas turi būti visai toly- 
gus ir kad todėl vienodai aukštam dvasiniam vyrų ir mote- 
rų subrendimui turi būti pavartotos vienodos programos, 
priemonės ir metodai. 

Kai yra svarstomas moterų auklėjimo bei lavinimo klau- 

simas, kartais pamirštama, kad ne priemonių vienodumas, bel 
vienodas išdavų vertingumas yra įvairių lyčių lavinime svarbiau- 
sias dalykas. Tai yra jau antras lyčių lavinimo principas šalia 
pirmojo principo, skelbiančio, kad intelektualinis lavinimas 
yra lygiu laipsniu reikalingas ir vyrams, ir moterims. Bet 
kaip tik šitas pirmasis principas turi būti papildytas ant- 
ruoju, kadangi iš to, kad vyrams ir moterims išsilavinimas 
yra reikalingas lygiu laipsniu, labai lengvai gali būti pada- 
ryta klaidinga išvada, kad pats lavinimas abiem atvejais turi 
būti tolygus, t. y. vienodas ir savo uždaviniais, ir savo mo- 
komąja medžiaga, ir savo priemonėmis, ir savo metodais. 

Moralinė vyro ir moters lygybė ir vienodas jų pašaukimų 

vertingumas iš tikro reikalauja lygiai susirūpinti ir vyro, ir 

moters lavinimo reikalais ir siekti vienodai vertingų išda- 

vų. Bet, kai kalbama apie lavinimo tikslus, mokomuosius 

dalykus, apie priemones ir metodus, tai pastaruoju atveju 

tenka jau atsižvelgti į tai, ar individualiniai vyro ir moters 

skirtumai, iš vienos pusės, ir specifiniai vyro ir moters pa- 
šaukimai, iš antros pusės, kartais nereikalauja lavinimo in- 
dividualizacijos. Ogi po to, kas buvo pasakyta anksčiau apie 
individualinius vyrų ir moterų skirtumus ir apie specifi- 
nius vyrų ir moterų pašaukimus, negali būti abejojimo, kad 
vyrų ir moterų lavinimo priemonės ir metodai turi būti individu- 
alizuojami. Tai reiškia, kad vyrų ir moterų lavinimo tipai 
turi būti įvairūs, nes udymo ir todėl lavinimo tipai pareina, 
iš vienos pusės, nuo ugdytinių prigimties savotiškumo ir, 
iš antros pusės, nuo uždavinių, kurių stato ugdymui spe- 
cialūs jų pašaukimai. 

Lygiai vertingiems gyvenimo pašaukimams reikalingas 
yra lygus subrendimo laipsnis. Todėl galima trečioje vieto- 
je pastatyti principas, kad gyvenimo uždaviniams atlikti vyrai 
ir moterys turi atsiekti vienodą fizinį bei psichinį subrendimo 
laipsnį. Bet vėl, statant reikalavimą, kad vyrų ir moterų su- 
brendimo laipsnis būtų vienodas, būtų klaidinga manyti, 

kad vienodas subrendimo laipsnis teatsiekiamas vien išei- 
nant vienodas lavinimo programas. Kad taip iš tikrųjų nė- 
ra, ryškiausiai išeina aikštėn fizinio išsivystymo bei 
išsilavinimo srityje. Vyro ir moters kūnai tiek aiškiai skiria- 
si išsivystymo ir galutinio susiformavimo ypatybėmis, kad 
šitoje srityje sunkiausia neigti ir išsivystymo, ir subrendi- 
mo, ir reikiamo fizinio lavinimo skirtingumas. Bet jei vyro 
ir moters kūnai yra subrendę fiziniu atžvilgiu, reikia juodu 
pripažinti vienodai tobulais, vienodai tikslingais ir vieno- 
dai vertingais atžvilgiu į tuos tikslus, kuriems turi tarnauti 
žmonių gyvenimas. Ir čia jokios esminės reikšmės neturi 
tai, kad vienas kūnas gali būti stipresnis, kitas - silpnesnis, 
vienas didesnis, kitas - mažesnis, vienas kokybiniu atžvil- 
giu - vienoks, kitas tuo pačiu atžvilgiu - kitoks, vienas žmo- 
nių veislės atgaminimui naudingas vienaip, kitas - kitaip, 
ir t. t. Čia esminės reikšmės teturi vien tai, kad kiekvienas 
kūnas yra lygiai vertingas, tikslingas ir naudingas, žodžiu 
tariant, lygiai tobulas atžvilgiu į tuos tikslus, kuriems turi 
tarnauti fizinis žmonių gyvenimas. Gyvenimo tikslai rei- 
kalauja iš vyrų ir moterų vienodo fizinio subrendimo, bet 
pats šitas fizinis subrendimas įvyksta labai įvairiai; todėl ir 
atitinkamas fizinis lavinimas, kuris turi skatinti fizinį išsivys- 
kymą, privalo būti įvairus vyrams ir moterims. Kokybinis vyro 
ir moters kūnų skirtingumas ir fizinio brendimo savotišku- 
mas ir reikalauja individualizuoti fizinį lavinimą pagal ši- 
tuos individualinius skirtumus. 

Jei dabar eisime nuo fizinio lavinimo prie intelektualinio 
lavinimo, arba prie protinimo, tai turėsime visų pirma skai- 
tytis su dviem dalykais: pirma, ar psichinis vyro ir moters 
išsivystymas yra skirtingas, antra, ar pagrindiniai vyrų ir mo- 
terų pašaukimai reikalauja įvairių lavinimo tipų. Kai apie 
pirmąjį dalyką psichologai išsitaria įvairiai, t. y. vieni už 
psichinio išsivystymo skirtingumą, kiti — prieš jį, tai vienas 
bendras sumetimas reikalauja paremti pirmuosius, nespren- 

džiant iš esmės klausimo apie skirtingumo turinį. Jei kūnas 
ir tuo pačiu fiziologinio gyvenimo ypatybės yra žmogui 
individualizacijos pradas, tai yra aišku, kad fizinis išsi- 
vystymas, arba brendimas, negali neturėti tam tikros in- 
dividualizuojamos reikšmės psichiniam išsivystymui. Jei po 
to sakoma, kad ne intelektualiniai berniukų ir mergaičių ti- 
pai skiriasi tarp savęs, bet jų interesų, arba susidomėjimo 
dalykų, sritys, tai yra konstatuojamas išdavų įvairumas, nors 
priežastys yra identifikuojamos. Iš tikrųjų berniukų ir mer- 
gaičių susidomėjimo dalykų sritys yra įvairios todėl, kad psi- 
chiniai jų tipai yra skirtingi. Tiesa, ir čia tenka dar kartą 

pabrėžti, kad psichiniai vyrų ir moterų skirtumai yra lygsta- 

mi, t. y. ne tiek griežti, kaip kad fiziologiniai jų skirtumai. 

Todėl, tarp kitko, apie jokią psichinę ypatybę negalima pa- 

sakyti, kad ji priklauso tiktai vyrui arba tiktai moteriai. Bet 

lygstamasis psichinių vyro ir moters tipų skirtumas yra faktas, su 

kuriuo negalima nesiskaityti lavinimo darbe. 

Todėl jei psichinis vyrų ir moterų išsivystymas skiriasi 
ir savo tempu, arba greičiu, ir savo ritmu, ir susidomėjimo 
dalykų įvairumu, ir šiaip jau skirtingu proto, valios ir jaus- 
mų susiderinimu, tai lavinimas turi būti individualizuoja- 
mas pagal visas šitas ypatybes. Ogi tai reiškia, kad ir 
dėstomasis metodas, ir mokomoji medžiaga, ir šitos medžia- 
gos sugrupavimas pagal psichinio išsivystymo ypatybes ne- 
gali būti visai vienodi vyrų ir moterų lavinime. Reikalas 
individualizuoti vyrų ir moterų lavinimą didėja dar dėl to, kad 
jau bendrame lavinime turi būti mažiau ar daugiau atsižvelgta į 
ugdytinio gyvenimo uždavinius. Tuo tarpu šitokis atsižvelgi- 
mas į pagrindinius vyrų ir moterų pašaukimus gyvenime 
jau neišvengiamai veda prie mažesnio ar didesnio indivi- 
dualizavimo jų lavinimo brendimo metu. 

Kai yra konstatuojamas reikalas individualizuoti vyrų 
ir moterų lavinimo tipus, dažnai moterų emancipacijos ša- 
lininkai tokiame konstatavime stengiasi įžvelgti paslėptą 

norą grąžinti moterų lavinimą į tą stovį, kuriame moterų 
mokyklos turėjo žymiai aprėžtas programas ir todėl neduo- 
davo teisių stoti į aukštąsias mokyklas. Tačiau ir pripažini- 
mas moterims lygaus reikalo stoti į aukštąsias mokyklas dar 
būtinai nereikalauja pasmerkimo lavinimo individualiza- 
cijos pagal vyrų ir moterų skirtumus. Aukštajai mokyklai 
turi rūpėti ne tai, kad visi, kas į ją stoja, būtų išėję vienodu 
būdu vienodas programas, bet tai, kad visi stojantieji turė- 
tų tam tikrą bent minimalinį subrendimą. Todėl ir iš vyrų, 
ir iš moterų, stojančių į aukštąsias mokyklas, tegalima rei- 
kalauti, kad jie visi būtų vienodo dvasinio subrendimo, nors 
šitas subrendimas ir gali būti įsigytas įvairiomis priemonė- 
mis, įvairiais metodais ir su pagalba įvairių dalykų. Žino- 
ma, įvairumas visur čia tegali būti vien dalinis. 
Konstatuodamas bendrojoje pedagogikos dalyje lavini- 
mo individualizacijos principą, negaliu čia nė bandyti nu- 
statyti labiau konkretiniu būdu tai, koks privalo būti 
individualizuotas mokyklinis vyrų ir moterų lavinimas jų 
brendimo laikotarpiu. Čia mums terūpi pats principas, ku- 
ris paskui turi būti specialiojoje didaktikoje taikomas mo- 
kyklų tvarkymui. Pasakysiu šia proga, kad lavinimo 
individualizavimas pagal individualinius vyrų ir moterų 
skirtumus nėra dar iki šiolei patenkinamai išspręstas net 
teorijoje. Iki šiolei mokykliniame moterų lavinime buvo pa- 
stebimas arba atsilikimas ir vienašališkumas, arba griežtas 
jo niveliavimas su mokykliniu vyrų lavinimu. Tuo tarpu 
tikras klausimo išsprendimas reikalautų sulyginti vyrų ir mote- 
rų lavinimą išdavų vertingumo atžvilgiu ir jį individualizuoti 
pagal individualinius jų skirtumus ir specifinius pašaukimų už- 
davinius. Sėkmingas šito išsprendimo realizavimas tebus ga- 
limas vien tada, kai eksperimentiniai psichologijos ir 
pedagogikos tyrinėjimai, einą dabar greitu tempu į prieki, 
suteiks visai pakankamų davinių ir apie individualinius vy- 
rų ir moterų skirtumus, ir apie pedagoginės individualiza- 

cijos priemones. Šiuo tarpu ugdymo individualizacijos 
klausimas pakankamai konkrečiai nėra išspręstas ne tik mo- 
terų, bet ir vyrų lavinimui, dėl kurio, pavyzdžiui, eina nesi- 
baigiąs iki šiolei ginčas tarp klasikų humanistų ir realistų. 

Turiu dar čia šia proga nesusipratimams išvengti pažy- 
mėti, kad ugdymo individualizacijos principas visai dar ne- 
reikalauja atsisakyti nuo pilnutinio ugdymo idealo, panašiai 
kaip specialusis lavinimas nereikalauja atsisakyti nuo ben- 
drojo lavinimo. Yra juk žinomas faktas, kad juo pilnesnis ir 
geresnis yra bendras išsilavinimas, juo sėkmingesnis bus 
specialusis lavinimasis, nes pirma tampama išsilavinusiu 
žmogumi ir tik paskui geru specialistu. Lygiai, nors ir kiek 
kitokiu būdu, yra suderinamu ugdymo individualizacijos 
principas ir pilnutinio žmogaus idealas. Kiekvienam žmogui, 
tiek vyrui, tiek ir moteriai, yra reikalo būti pilnutinių žmogumi; 
bet sykiu yra niekam neišvengiama būti individu su tam 
tikromis dovanomis ir gabumais, su tam tikrais palinkimais 
ir pamėgimais, su tam tikru asmeniniu pašaukimu ir atitin- 
kamais uždaviniais. Čia ir pasirodo, kad bendrasis lavini- 
mas labiau tarnauja reikalui būti pilnutiniu žmogumi, tuo 
tarpu specialusis lavinimas labiau remiasi individualinė- 
mis žmogaus ypatybėmis, kokios paprastai apsprendžia jo 
pašaukimą. Kai lavinimas yra individualizuojamas pagal 
šitas individualines ypatybes, tai faktinai atsižvelgiama ne 
tik į pašaukimo reikalą, bet ir į lavinimo sėkmingumo sąly- 
gas, nes, kaip žinome, funkcionalinis ugdymas reikalauja 
visų pirma panaudoti išsivystymo tikslams individualinius 
prigimtuosius veiksnius ir juos padaryti ugdymui prade- 
damuoju punktu. Nesiskaitant su šitais individualiniais 
prigimtaisiais veiksniais labai lengva smarkiai sukompro- 
mituoti ugdymo darbas, arba, mažiausia, padaryti jis nepa- 
kankamai sėkmingas. 

Todėl, tarp kitko, tenka pagal lavinimo individualizaci- 
jos principą skaitytis su tuo, kad vyras yra labiau intelektu- 


335 


alinis valios tipas, tuo tarpu moteris yra labiau intuityvinis 
jausmo tipas. Lavinimo priemonės ir metodai neišvengia- 
mai turi būti prie šito skirtumo pritaikyti bent tam tikru 
laipsniu. Bet, iš kitos pusės, tai toli gražu nereiškia, kad vy- 
re turi būti lavinamas vien intelektualinis valios tipas, o mo- 
teryje — tik intuityvinis jausmo tipas. Jei ir vienas, ir antras 
tipas gali būti lygiai vertingu, tai vis dėlto idealas, kaip sa- 
kyta jau anksčiau, turėtų sujungti savyje pilnoje harmoni- 
joje bei aukščiausiame laipsnyje ir proto, ir valios, ir 
intuicijos, ir širdies dovanas, nors čia ir gali būti įvairiausių 
individualinių jų susiderinimų. Todėl individualinis vyro 
tipas, dedamas į jo lavinimo pagrindą, turi būti kiek galint 
papildomas intuicijos ir širdies dovanomis. Ir atvirkščiai, 
individualinis moters tipas, dedamas įjos lavinimo pagrin- 
dą, turi būti papildomas intelektualiniais valios motyvais. 
Sykiu papildinėjimas neprivalo būti jokia prasme silpnini- 
mas pagrindinių vyro ir moters tipų, nes toks silpninimas 
neišvengiamai susilpnintų vyro ir moters individualybės 
apskritai. 

Individualizacijos principo derinimas su pilnutinio žmo- 
gaus idealu reikalauja ne siaurinti mokyklinio moterų lavi- 
nimo programą, bet ją tinkamai pritaikyti prie moters 
gyvenimo reikalų, kad būtų nuosekliai einama nuo bendrojo 
lavinimo prie specialiojo, nuo pilnutinio žmogaus idealo 
prie šito idealo realizavimo specifiniame moters pašauki- 
me. 

Po to, kas pasakyta apie ugdymo individualizaciją pa- 
gal individualinius vyrų ir moterų skirtumus, gali visai tei- 
sėtai kilti klausimas, ar individualizacijos principas 
neišvengiamai reikalauja pripažinti koedukaciją bei koinst- 
rukciją nepriimtinomis ugdymo sistemai. Į tai dera atsaky- 
ti iš pradžios lygstamai: būtent, kiek koedukacija bei koinstrukcija 
veda prie ugdymo vienodinimo ir pašalina galimybę individuali- 
zuol ugdymą pagal individualinius vyrų ir moterų skirtumus, 

iek jiedvi yra aiškiai naepriimtinos. Ir iš tikro, griežtai prave- 
dant koedukacijos bei koinstrukcijos principą. t. y. auklė- 
jant bei lavinant krūvoje berniukus ir mergaites vienodu 
būdu, vienodomis priemonėmis, vienodais metodais ir pa- 
gal vienodas programas, neišvengiamai turi įvykti žymus 
vyriškumo ir moteriškumo aptirpimas, arba difuzija. O ka- 
dangi koedukacijoje bei koinstrukcijoje dažniausiai orien- 
tuojamasi pagal tradicijas, susidariusias vyrų lavinime, tai 
paminėtoji difuzija faktinai išeina labiausiai į nenaudą mo- 
terims. Būtent, nesiskaitant su jų išsivystymo tempu, rit- 
mu, susidomėjimo dalykais ir specifiniais pašaukimo 
uždaviniais, yra tramdomas normalus jų prigimties išsivys- 
tymas, taip kad išdavoję susidaro suvyrėjęs moters tipas, 
kuris vyriškumu negali susilyginti su vyrais ir sykiu psi- 
chologiškai netinka vyrams kaipo papildomasis tipas. Už- 
tat koedukacijos bei koinstrukcijos rikiavimas pagal 
mergaičių auklėjimo bei lavinimo reikalavimus vestų prie 
vyrų sumoterėjimo, kas irgi nebūtų naudinga jokia pras- 
me. Priimant koedukacijai bei koinstrukcijai vidutinį auk- 
lėjimo bei lavinimo matą, būtų gauta vidutinė lyčių 
niveliacija. Tačiau neaiškus lyties atžvilgiu tipas toli gražu 
nėra tai, kas galima pageidauti tiek vyrui, tiek ir moteriai ir 
kas iš tikrųjų yra pilnutinis žmogaus tipas, realizuojamas 
vyriškojoje arba moteriškojoje individualybėje. Vidurys, 
imamas kiekybiniu atžvilgiu, ir sintezė, imama kokybiniu 
atžvilgiu, yra du dalyku, kartais labai tolimu viens nuo an- 
tro. Taip atsitinka ir šiuo atveju: jei vyriškumo ir moteriš- 
kumo niveliacija pagal vidutinį matą yra neigiamasis 
klausimo išsprendimas, tai teigiamasis jo išsprendimas rei- 
kalauja suvesti į konkretinę sintezę visuotinasis pilnutinio 
žmogaus turinys su individualine ryškaus vyriškumo arba 
ryškaus moteriškumo lytimi. Aišku savaime, kad ten, kur 
įvyksta vyriškumo ir moteriškumo difuzija, arba niveliaci- 
ja, negali būti kalbos apie pilnutinio žmogaus realizavimą 

normalioje individualybėje. Žodžiu tariant, griežtai išlaiky- 
tas koedukacijos bei koinstrukcijos principas veda, iš vienos pu- 
sės, prie kenksmingo prigimties tramdymo, o iš antros pusės, prie 
niekam nenaudiugos niveliacijos. 

Sykiu, konstatuojant šitokias griežtos koedukacijos bei 
koinstrukcijos išdavas, dar nėra reikalo padaryti išvada, kad 
vyrai ir moterys turi būti griežtai perskirti visose auklėjimo 
bei lavinimo aplinkybėse. Visų pirma ir vyrų, ir moterų auk- 
lėjime bei lavinime yra labai daug bendrų dalykų, lygiai 
tinkančių ir vieniems, ir antriems. Antra, yra amžiaus tarps- 
nis, kur individualiniai lyčių skirtumai tiek mažai pasireiš- 
kia, kad beveik nėra reikalo žymiai individualizuoti 
auklėjimas bei lavinimas pagal individualinius vyrų ir mo- 
terų skirtumus. Tokiu tarpsniu yra amžiaus laikotarpis iki 
10 ar net 12 metų, kuriame berniukai ir mergaitės be peda- 
goginio nepatogumo gali būti sykiu auklėjami ir lavinami. 
Pagaliau yra dar amžiaus tarpsnis, kur vyrai ir moterys pa- 
tys turi rūpintis auklėjimusi ir lavinimusi ir specializuotis 
pagal profesijas, parinktas su atsižvelgimu į individualinius 
pašaukimus. Tai yra atbaigiamasis jaunatvės tarpsnis, ei- 
namas aukštojoje mokykloje, kuri visados yra individuali- 
zuojamo specializavimosi įstaiga. Todėl čia vėl be kokio nors 
žymesnio pedagoginio nepatogumo vyrai ir moterys gali 
sykiu dirbti studijų darbą. Svarbu tik, kad, iš vienos pusės, 
aukštoji mokykla pateiktų plačios galimybės kuo labiausiai 
individualizuoti savo studijų eigą ir kad, iš antros pusės, 
vyrai ir moterys rinktųsi specialiąsias studijas, geriausiai 
atitinkančias specifinius jų pašaukimus. 

Pavyzdžiui, kalbant apie specialiąsias moterų studijas, 
reiktų orientuotis šitokiu būdu. Visų pirma dera pripažin- 
ti, kad moteriai, kaipo tokiai, negali būti principialiai užda- 
ra jokia visuomeninė profesija, kadangi, kaip sakyta, nėra 
psichinių skirtumų ir todėl taip pat individualinių gabu- 
mų, kurie būtų savi ar vieniems tik vyrams, ar vienoms tik 

moterims. Be to, jei moteris gauna gerą ir sau tinkamą ben- 
drą išauklėjimą bei išlavinimą, bet kuris mokslas bus jai ma- 
žiau ar daugiau naudingas tuo, kad jis lavina protą ir 
Suteikia tam tikro protinio ir net dorinio drausmingumo. 
Bet tikslingiausia yra rinktis tai, kas yra naudingiausia bū- 
simam moters pašaukimui. Jei šituo atžvilgiu priimsime dė- 
mesin tai, kad šiaip ar taip motiniškumo esmė yra fizinis 
bei dvasinis žmogaus formavimas ir apskritai žmogišku- 
mo saugojimas, tai turėsime bendrai pripažinti, kad huma- 
nitariniai, galima sakyti, žmogiškumo, mokslai turi 
daugiausia šansų būti naudingais mažiau ar daugiau tiesio- 
giniu būdu didžiausiai moterų daugumai. Jei šalia to studi- 
juojančios moterys, kaip pridera gyvenimui besiruošiančiam 
jaunimui, dar sykiu individualiai auklėjasi bei lavinasi pri- 
klausomybėje su parinktosiomis profesijomis, tai aišku, kad 
darbas, dirbamas aukštojoje mokykloje, gali būti atliekamas 
arba tik koreguojamas pagal individualizacijos principą. 
Laikotarpis, kuris aktualiausiai stato reikalavimą indi- 
vidualizuoti ugdymą pagal individualinius lyčių skirtu- 
mus ir kuriame šitą reikalavimą sunkiausia patenkinti 
koedukacijos bei koinstrukcijos sistemoje, yra sparčios in- 
dividualinės lyčių diferenciacijos tarpas, kuris prasideda 
maždaug tarp 10 ir 12 metų ir nustoja intensyvaus dife- 
renciacijos tempo maždaug tarp 17 ir 19 metų. Kaip tik 
šitame laikotarpyje koedukacijos bei koinstrukcijos siste- 
ma sudaro daugiausia kliūčių normaliam taikymui indi- 
vidualizacijos principo ugdomajam veikimui. Šituo 
atžvilgiu yra reikšminga, kad kalbamojo laikotarpio vidu- 
ry, būtent, paauglių tarpsnyje, arba adolescencijos metu, 
berniukams ir mergaitėms atsiranda aversija, arba savai- 
mingas lenkimasis savo papildomosios lyties. Šituo tarpu 
berniukai labiau yra linkę bendrauti su berniukais ir mer- 
gaitės su mergaitėmis, ir sykiu berniukai ir mergaitės vieni 
antrų žymiai privengia. Šitas faktas yra labai reikšmingas 

liudijimas reikalo lytims diferencijuotis pagal individua- 
linės vyrų ir moterų ypatybes. Tačiau jis dar nėra griežtas 
argumentas prieš koedukaciją bei koinstrukciją, nes jis gali 
būti lygiai pavartotas šitame klausime ir prieš, ir už koe- 
dukaciją bei koinstrukciją. Vieni gali sakyti, kad šitas sa- 
vaimingas prigimties polinkis nurodo, kad mišrus lyčių 
ugdymas yra iš prigimties klaidingas, tuo tarpu kiti gali 
teigti, kad mišrus lyčių ugdymas nesudaro nepatogumų, 
kadangi pati prigimtis rūpinasi tinkamu būdu diferenci- 
juoti vyrų ir moterų individualybes. 

Iš tikrųjų abudu argumentu tik iš dalies yra tikru: savai- 
mingas paauglių lenkimasis papildomosios lyties dar ne- 
reikalauja, kad abidvi lytys būtų ugdyme griežtai skiriamos; 
o iš antros pusės, ta aplinkybė, kad pati prigimtis tikslingai 
rūpinasi vyrų ir moterų diferenciacijos reikalu, nėra pakan- 
kamas argumentas už atsisakymą nuo sąmoningo bei tiks- 
lingo taikymo individualizacijos principo vyrų it moterų 
ugdymui. Ogi kai tenka šitokiu taikymu susirūpinti ugdy- 
mo praktikoje, tai pasirodo, kad griežta koedukacijos bei 
koinstrukcijos sistema negali būti suderinta su ugdymo in- 
dividualizacijos principu. 

Iš to, kas pasakyta, būtų vis dėlto klaidinga padaryti 
išvada, kad, jei griežta mišraus ugdymo sistema yra ne- 
priimtina individualizacijos principo atžvilgiu, tai telieka 
pravesti brendimo laikotarpyje griežtos lyčių separacijos 
sistema. Galima būtų gyvenime rasti pakankamai įrody- 
mų tam, kad ten, kur jaunimas auga ir bręsta pilnos sepa- 
racijos aplinkybėse, nei vyrų, nei moterų individualybės 
nėra pakankamai plačios ir pritaikytos lemtam lyčių su- 
gyvenimui šeimoje. Šituo atžvilgiu daug laimingiau susi- 
deda gyvenimas tų žmonių, kurie turėjo galimybės augti 
ir bręsti mišrioje šeimynos sudėtyje ir pakankamai nau- 
dojosi progomis padoriai bendrauti su papildomosios ly- 
ties asmenimis mokyklos ėjimo laikotarpiu. Dvi lytys yra 

sukurtos viena antrai papildyti ir šitas reikalas šiaip ar taip 
reiškiasi ir įvairiais žmogaus brendimo tarpsniais. Todėl 
normalesnės bus visados šeimynos, kur auga sykiu bro- 
liai ir seserys, negu tos, kur yra arba tik brolių, arba tik 
seserų. Taip pat visai normali būtų mokykla, kuri, praves- 
dama pakankamai griežtai ugdymo individualizacijos 
principą, neperskirtų visai griežtai lyčių ir joms duotų pa- 
kankamai progos lemtai bendrauti darbe ir pasilinksmi- 
nimuose visai padoriomis sąlygomis. Štai kodėl, patyrus 
faktinų mišriosios ugdymo sistemos nepatogumų, sten- 
giamasi eiti nuo dirbtinės prie natūraliosios koedukacijos 
bei koinstrukcijos. Dirbtinė koedukacija bei koinstrukcija 
sąmoningai paskatina porinimosi principą ar mokinių su- 
sodinimu klasėje, ar žaidimuose, ar kitose kokiose aplin- 
kybėse. Natūralioji koedukacijos bei koinstrukcijos sistema 
palieka laisvę savaimingiems bendravimo palinkimams, 
kad šitas bendravimas labiausiai prisiartintų prie nevar- 
žomos šeimyninio gyvenimo eigos, kur tarp brolių ir se- 
serų mažiausiai jaučiamas lyčių skirtumas. Ar mišriosios 
mokyklos evoliucija nueis taip toli, kad galėtų sykiu pa- 
tenkinti ir ugdymo individualizacijos principą, ir lyčių ben- 
dravimo reikalą, dar tuo tarpu nieko tikslaus pasakyti 
negalima. Bet tuo tarpu tenka jau konstatuoti, kad šių lai- 
kų mišrioji mokykla nusideda ir prieš individualizacijos princi- 
pa, ir tuo pačiu sudaro lyčių bendravimui nenorinalias sąlygas. 
Jei prie to prisideda dar menka dorinimo sistema ir tvirtų 
dorovės tradicijų stoka, mišrioji mokykla gresia visai rea- 
liais pavojais. Užtat reikia pripažinti, kad pedagoginiai 
mišriosios mokyklos nepatogumai Žymiai mažėja sulig tuo, 
kaip gerėja visa ugdomoji mokyklos sistema. Taigi galuti- 
nai nesprendžiant konkretinėmis lytimis mokyklinio la- 
vinimo klausimo, tenka vien pasakyti, kad čia nei griežta 
koedukacija bei konstrukcija, nei griežta lyčių separacija nėra 
idealas. 

<. Ugdytinio individualybė 

Iki šiolei buvo kalbėta apie tokius ugdytinių skirtumus, 
kurie regimai išeina aikštėn pirmu pažvelgimu. Tokiais skir- 
tumais ir buvo amžiaus ir lyties skirtumai. Aišku, kad įvai- 
raus amžiaus ugdytiniai pakankamai skiriasi tarp savęs, kad 
pagrindiniai skirtumai galėtų būti pastebėti nors ir mažiau- 
siai patyrusio pedagogo akimi. Panašiai berniukų ir mer- 
gaičių skirtumai, bent pagrindiniai, negali būti pedagogo 
nepastebėti. Bet kai tenka kalbėti apie tuos individualinius 
skirtumus, kuriuos sudaro pačios individualybės, kaipo to- 
kios, tai šitokis individualinis ugdytinio skirtingumas yra 
jau žymiai mažiau aiškus pedagogui, juo labiau kad pati 
individualybės sąvoka gali būti įvairiai suprantama, įvai- 
riai vertinama ir pagaliau su ja galima įvairiai apsieiti. 

Kadangi dabar tenka kalbėti apie ugdytinio individua- 
lybės skirtingumą, turiu nusakyti trumpai, kaip aptariama 
individualybės sąvoka per kultūros filosofijos paskaitas ry- 
šyje su artimomis jai kitomis sąvokomis. Individualybė taip 
laikosi individo, kaip asmenybė - asmens. Individualybė, 
būtent, būdama tai, kas sudaro individo esmę, išreiškia in- 
divido originalumą, kuris jį išskiria iš visos panašių į jį in- 
dividų masės. Asmenybė, būdama tai, kas sudaro asmens 
esmę, išreiškia asmens originalumą, kuris jį išskiria iš visos 
žmogiškųjų asmenų visuomenės. Individualybė pareina 
nuo materialinės, arba fizinės, prigimties ir glaudžiai yra 
susijusi su žmogaus temperamentu, arba pobūdžiu. Užtat 
asmenybė pareina nuo aukštesnės dvasinės žmogaus pri- 
gimties ir glaudžiai yra susijusi su jo charakteriu, arba bū- 
du. 

Žmogaus asmenybė, pasireiškianti būdu, nėra iš pat pra- 
džios ugdymo darbe davinys, bet tik uždavinys, nes sąmo- 
ninga bei laisva asmenybė palengvėl bręsta ugdytinyje ir 
yra žymia dalimi sąmoningo bei laisvo jo apsisprendimo 
išdava. Užtat individualybė, pasireiškianti, be kita ko, po- 

būdžiu, galima sakyti, beveik iš pat pradžios yra jau tam 
tikras davinys, su kuriuo šiaip ar taip reikia skaitytis. Taip 
dalykams stovint, išeina, kad Žmogaus asmenybė yra ug- 
dymui labiau tikslas, tuo tarpu jo individualybė yra šitam 
tikslui priemonė, kuri šiaip ar taip gali būti pavartota ir pa- 
naudota. Čia ir kyla klausimas, kaip pedagogui ugdytojui 
privalu apsieiti su ugdytinio individualybė ugdomajame 
darbe. Pirmas atsakymas, kuris galimas į šitą klausimą, bus 
tas, kad visų pirma dera tinkamai įvertinti individualybė, 
kaipo tokia. 

Individualybės šaltinis glūdi tame, kokiu būdu fizinė 
žmogaus prigimtis individualizuoja žmogaus sielos reiški- 
mąsi. O kadangi žmogaus siela šiaip ar taip turi reikštis per 
tarpininkavimą fizinės prigimties sau tinkamu būdu, tai aiš- 
ku, kad individualybė yra žmogaus gyvenime nepašalina- 
mas faktas, arba nepanaikinamas veiksnys. Maža to: 
kadangi fizinės žmogaus prigimties santykiavimas su sie- 
los galių reiškimusi yra nepakartojamos individualizacijos 
pagrindas, tai ir pati žmogaus individualybė, kaipo vienin- 
telė savo rūšyje, yra visuomet tam tikra nepakartojamoji ver- 
tybė, kuri, be kita ko, sprendžia apie individualinį žmogaus 
pašaukimą. Vadinasi, nę tik tenka skaitytis su individualy- 
be kaipo su faktu, bet ir dera jinai vertinti kaipo teigiamoji 
vertybė. 

Tiesa, kai kalbama apie principialią individualybės ver- 
tę, reikia skirti individualybės lytis nuo jos turinio, t. y. in- 
dividualybė, kaipo tokia, nuo tų konkretinių žymių, kurios 
ją charakterizuoja kiekvienu atskiru atsitikimu. Jei indivi- 
dualybė, kaipo tokia, yra teigiamoji vertybė, tai dar nereiš- 
kia, kad kiekviena bet kurios individualybės žymė yra 
teigiamoji žmogaus kokybė. Individualybės lytyje iš tikrų- 
jų gali būti įvairių įvairiausių žymių, kurios charakterizuo- 
ja ir emocionalinį žmogaus tipą, ir intelektualinį jo 
savotiškumą, ir jo polinkius, ir jo dovanas, ir jo gabumus, ir 

jo instinktus, ir jo geidulius, ir t. t. Tuo tarpu visose šitose 
sudedamosiose individualybės turinio dalyse toli gražu ne 
viskas yra tobula ir net pakenčiama, nors pati individualy- 
bė, kaipo tokia, turi būti pripažinta vertingu veiksniu, ku- 
ris privalo būti panaudotas ugdymo tikslams. 

Taigi įvertinant individualybę kaipo teigiamąjį veiksnį, 
vis dėlto tenka jos turinyje skirti teigiamosios ir neigiamo- 
sios žymės, su kuriomis galima, žinoma, įvairiai apsieiti. 
Visų pirma reikia pasakyti, kad su individualybe galima 
elgtis trejopu būdu, būtent: arba jinai stelbti, arba jai leisti 
tarpti, kaip jai tinka, arba skatinti joje tai, kas yra teigiama, 
ir sykiu kovoti su tuo, kas yra joje neigiama. Lengva įspėti, 
kad pastarasis nusistatymas yra vienintelis teisingas elgi- 
masis su ugdytinio individualybe. Kaip sakyta, žmogaus 
individualybė yra nepanaikinamas veiksnys jo gyvenime. 
Todėl visiškai užstelbti ugdytinio individualybė ne tik ne- 
reikia, bet ir negalima. Užtat darant pastangų ją užstelbti, ji 
gali lengvai išeiti nenormali ir pasidaryti žmogaus gyveni- 
me psichinė ir dorinė nepasisekimo priežastis. Gujant ug- 
dytinio individualybę, ji yra priversta slėptis, taip sakant, į 
užkampį, kur, žinoma, ji negali išsivystyti pilnai ir norma- 
liai. Be to, kai yra tramdomas indivualinis žmogaus reiški- 
mosi būdas, kai kurios dovanos ir gabumai neišvengiamai 
sunyksta, o sykiu su tuo mažėja žmogaus iniciatyva, sava- 
rankiškasis užsimojimas, kuriamasis savaimingumas, už- 
sidegimas gyvenimo bei veikimo uždaviniams. Žodžiu, 
tariant, ugdytinio individualybės slėgimas yra skaudus ug- 
dytiniui vyksmas, kuris negali nesumažinti labai žymiai jo 
gyvenime džiaugsmingumo bei laimingumo laipsnio. Tai 
ir atsitinka, kai ugdytojas nemoka įvertinti individualybės 
veiksnio ir kovoja su šita individualybe, kaipo su tokia. To- 
kiu ugdytoju, pavyzdžiui, yra tas, kas stengiasi tiek pedan- 
tiškai sutvarkyti savo ugdytinio gyvenimą bei veikimą, kad 
pačiam ugdytiniui nebeliktų galimybės elgtis nei pagal sa- 

vo polinkius, pamėgimus, gabumus, pobūdį, nei reikšti sa- 
vo iniciatyvos, nei imti kas į savo atsakomybę. Toks ugdy- 
tinis yra negyvas aparatas savo ugdytojo rankose ir turi 
veikti taip, kaip to reikalauja pastarasis. Blogiausia yra to- 
kiu atveju tai, kad šitaip ugdytinis nėra ruošiamas laisvam 
bei sąmoningam apsisprendimui pagal protingus principus 
ir turi daugiausiai šansų nueiti priešinga linkme atžvilgiu į 
tai, ko buvo reikalavęs iš jo rigoristiškai nusistatęs ir des- 
potiškai elgęsis ugdytojas. 

Bet jei ugdytinio individualybės stelbimas yra antipeda- 
goginis elgimasis, kuris turi dažniausiai labai liūdnų išdavų, 
tai, iš antros pusės, ne geresnis yra ugdytojo nusistatymas 
leisti ugdytinio individualybei tarpti taip, kaip jai tinkama. 
Šitokiu atveju ugdytinio individualybė išsivysto ir susifor- 
muoja priklausomybėje nuo aplinkybių, kurių susidaro vi- 
sai atsitiktinai toje aplinkumoje, kur ugdytiniui tenka augti. 
Paprastai atsitiktinės aplinkybės nėra veiksniai, kurie galė- 
tų normaliai veikti ir tikslingai drausminti nesusiformavu- 
sią jauno ugdytinio individualybę. Todėl dažniausiai tokiais 
atvejais lengviausiai išsivysto blogesni žmogaus instinktai 
bei polinkiai, pavyzdžiui, egoizmas, puikybė, tingumas ir 
t. t. Pasirodo, kad ir šituo atžvilgiu galutinis rezultatas yra 
panašus į tą, kuris gaunamas stengiantis užstelbti ugdyti- 
nio individualybę, nors pati išsivystymo eiga yra šituo at- 
veju kitokia. Stengiantis užstelbti ugdytinio individualybę, 
kaipo tokią, yra griaunama pati individualybės lytis, kuri 
turi būti atrama tvirtam būdui ir nešėja teigiamųjų indivi- 
dualinių žymių. Bet pasirodo, kad nesudarius ugdytinio in- 
dividualybėje geros atramos būdui, žmogus labai lengvai 
pasiduoda blogoms įtakoms, kurios žada atpalaiduoti jį nuo 
despotiškų sąvaržų ir pateikti tai, kas anksčiau buvo drau- 
džiama. Užtat kai jaunai individualybei paliekama pilna 
laisvė tarpti taip, kaip jai tinka, žmogaus individualybė iš- 
sivysto ir išbujoja mažiausio pasipriešinimo linkme; o ka- 

dangi yra lengviausia eiti savo polinkių ir instinktų nuro- 
domu keliu, tai suprantama savaime, kodėl! šitokiu atveju 
ne tiek stiprėja pati individualybės lytis, kuri turėtų tarnauti 
būdui tinkama atrama, kiek įsigali individualybės neigia- 
mosios žymės. Tokių išdavų galima kiek norint pastebėti 
tose šeimose, kur vaikams principialiai ar tik faktinai lei- 
džiama daryti visa, kas jiems patinka. Tokiais atvejais tėvai 
ima suprasti savo nusižengimą tik tada, kai auklėjimo išda- 
vos yra jau nebepataisomos ir kai tenka išvysti savo aki- 
mis, o kartais ir patiems skaudžiai patirti, kur nuveda 
neribojamas pataikavimas individualiniams vaikų polin- 
kiams. Taigi lygiai yra nepateisinamas ir ugdytinio indivi- 
dualybės stelbimas, ir jos palikimas pačios sau tarp 
atsitiktinių gyvenimo aplinkybių. Tikras klausimo išspren- 
dimas dabarjau savaime išeina aikštėn kaipo sintetinis dvie- 
jų kraštutinių nusistatymų suderinimas. 

Pedagogikos teorijoje yra įvairiai sprendžiamas klausi- 
mas, kokiomis individualinėmis ypatybėmis pasižymi vai- 
ko siela iš prigimties ir kaip toli šituo atžvilgiu gali siekti 
auklėjimas bei lavinimas. Vieniems vaiko siela atrodo ne- 
rašytoji lenta (tabula rasa), tuo tarpu kiti laiko ją jau iš pri- 
gimties apspręsta individualinėmis žymėmis, kitaip tariant, 
jau surašyta lenta. Pirmieji todėl mano, kad individualybės 
išvystymas pareina nuo auklėjimo bei lavinimo, tuo tarpu 
antrieji laiko individualybės klausimą nulemtu jau dėl vie- 
no tik paveldėjimo fakto. Pirmuoju atveju labiau pasitiki- 
ma ugdymu, antruoju - prigimtimi. Iš tikrųjų abu tuodu 
nusistatymu yra per daug kraštutiniu ir todėl neatitinka tik- 
rovės. 

Prigimti žmogui polinkiai iš pat pradžios yra tarsi esan- 
čios potencijos, arba galimybės, stovyje pajėgos, kurios tam 
tikromis priemonėmis ir tam tikromis aplinkybėmis gali būti 
pašauktos į veikimą ir išugdytos; bet jos gali taip pat būti 
mažiau ar daugiau užstelbtos ir todėl gali niekados nepri- 

eiti prie aktualaus pasireiškimo. Čia juk kalbama apie tam 
tikrus prigimtus polinkius, bet ne apie individualybę ap- 
skritai, kurios šiaip ar taip išbraukti iš žmogaus gyvenimo 
negalima. Kiekviena žmogaus pajėga, t. y. kokybė, dė! ku- 
rios žmogus pajėgia ką nors atsiekti, yra iš pradžios poten- 
cijos, arba galimybės, stovyje. Tai lygiai dera pasakyti apie 
tokias esmines žmogaus galias, kokiomis yra protas bei va- 
lia, tiek ir apie bet kurį paveldėtą polinkį, žmogaus būty- 
bei, kaipo tokiai, pripuolamą. Todėl tai, kas gali būti įrašyta 
į vaiko sielą iš prigimties, tegali būti potencijos, arba galy- 
bės, bet ne akto, arba veiksmo, stovyje. Tuo tarpu galia, ar- 
ba pajėga, išsivysto tada, kai ji ima reikštis veiksmu. Bet jei 
neduosime galiai arba įgimtai pajėgai reikštis veiksmu, tai 
tuo pačiu neduosime jai galimybės išsivystyti. Todėl net 
esminės žmogaus galios, kaip protas bei valia, būdamos 
nelavinamos ir net nuolatos stelbiamos, neišsivysto kiek 
žymiau ir neįpranta savarankiškai reikštis sąmoningais bei 
laisvais veiksmais. O ką gijau sakyti apie pripuolamas žmo- 
gaus pajėgas, kurios nėra esminės žmogaus būtybei. Tarp 
esminių galių ir pripuolamų pajėgų yra tas skirtumas, kad 
esminė galia negali niekados visai išnykti iš žmogaus pri- 
gimties, tuo tarpu pripuolamoji pajėga, pavyzdžiui, pavel- 
dėtoji linkmė į girtybę arba kitas koks neigiamasis atavizmo 
polinkis gali ilgainiui visai pranykti, nes nėra esminė žmo- 
gaus prigimties kokybė. 

Atsižvelgiant į tai, kas pasakyta, vaiko siela negali būti 
griežtai lyginama nei su nerašytąja lenta, nei su surašytąja 
lenta. Kai sakoma, kad vaiko siela yra visai nerašyta lenta, 
tai nepripažįstama jai net tų paveldėtų polinkių, kurie gali- 
mybės stovyje vis dėlto glūdi jos gelmėse. Kai sakoma, kad 
vaiko siela yra aiškiai surašyta lenta, tai pripažįstama tuo 
pačiu, kad įgimti jam polinkiai iš pat pradžios reiškiasi ak- 
tualiu būdu, t. y. veiksmais. Kaip matome, ir pirmuoju, ir 
antruoju atvėju tėra vien tiesos dalis. Galima sakyti, jog vai- 

ko siela yra nerašyta lenta ta prasme, kad joje jokia galia 
nesireiškia aktualiai; ir sykiu galima kalbėti apie tai, jog vai- 
ko siela sudaro surašytąją lentą ta prasme, kad joje įrašytos 
yra dar aiškiai neišskaitomos galios bei pajėgos, kurios vis 
dėlto šiaip ar taip paskui galės pasireikšti priklausomai nuo 
ugdymo bei gyvenimo aplinkybių. Iš šito pavyzdžio gali- 
ma matyti, kad kartais konkretinis palyginimas gali net klai- 
dinti, jei jis pilnai neatitinka realios tikrovės. Surašytoji arba 
nesurašytoji lenta nėra dalykas, kuris galėtų pilnai iliust- 
ruoti sudėtingą Žmogaus sielos esmę. 

Iš sintetinio problemos išsprendimo aiškėja, kad ugdy- 
tinio individualybės atžvilgiu ugdomasis veikimas nėra 
visagalis, kaip kad norėtų tie, kurie mato vaiko sieloje ne- 
rašytąją lentą. Bet sykiu ugdomasis veikimas nėra taip be- 
jėgis, kaip kad mano tie, kas mato vaiko sieloje surašytąją 
lentą. Todėl su pirmaisiais negalima sutikti, kad auklėtojas 
gali vaiko sieloje rašyti, kas jam patinka; bet iš kitos pusės, 
su antraisiais negalima sutikti, kad auklėtojas nieko nepa- 
jėgia įrašyti į vaiko sielą. Tikrą vaiko sielos stovį iš prigim- 
ties gali paaiškinti kad ir proto galios pavyzdys. Protas iš 
prigimties neatsineša jokių pažinčių. Jame negali būti jau iš 
prigimties įgimtų tam tikrų idėjų, kaip to norėjo Platonas 
arba Descartes'as. Protas tėra vien galia, kuri gaunama sy- 
kiu su žmogaus atsiradimu šiame pasaulyje ir su kurios pa- 
galba žmogus sugeba įsigyti pažinčių pagal tas patyrimo ir 
protavimo aplinkybes, kurios pateikia jam patiriamosios 
medžiagos ir sykiu paskatina jį reikštis protiniais veiksmais. 
Genialus protas gali visam laikui pasilikti potencijos, arba 
galimybės, stovyje, jei, pavyzdžiui, jam teks reikštis nekul- 
tūringoje laukinių žmonių aplinkumoje ir todėl negauti tin- 
kamo išlavinimo ir apskritai tinkamos progos išsivystyti bei 
pasireikšti visa savo galybe. Bet tas pats protas galėtų išsi- 
vystyti ir pražydėti genialiu veiklumu, tinkamai išlavintas 
aukštesnės kultūros priemonėmis. Jo paruošiamasis lavini- 

mas yra būtinas veiksnys sąmoningam bei savarankiškam 
jo pasireiškimui kultūringoje aplinkumoje. Kitaip tariant, 
auklėjimas bei lavinimas turi savo uždaviniu sėkmingiau- 
siu būdu pašaukti prie veiksmo galią, kurią potencijos, ar- 
ba galimybės, stovyje žmogus atsineša į šį pasaulį. Ugdymas 
šiaip ar taip veikdo galią, nors jos pačios ir nesudaro. Tai, 
kas čia pasakyta apie vieną tik proto galią, dera pasakyti 
apie visas žmogaus pajėgas, kurių jis įgauna iš prigimties, 
pridėjus dar tai, kad ugdymas daug laisviau gali pasielgti 
su pripuolamais žmogaus polinkiais negu su pagrindinė- 
mis jo galiomis, kuriomis yra protas bei valia. 

Tas pats tenka pasakyti ir apie visą žmogaus individua- 
lybę. Savo prigimties potencijose žmogus atsineša ją jau su 
savimi į šį pasaulį. Bet šitų galimybių aktualizacija, arba 
veikdymas, pareina žymia dalimi nuo ugdymo bei gyveni- 
mo aplinkybių. Todėl ugdytojas ir turi sąmoningai bei me- 
todingai susirūpinti tinkamu savo ugdytinio individualybės 
išvystymu. Kadangi savo lytimi jokia individualybė nėra nei blo- 
ga, nei gera ir sykiu yra gyvastinga galimybė, tai ugdytojas ne- 
privalo kovoti su ugdytinio individualybė, kaipo su tokia. Kiek 
individualiniai polinkiai nėra blogi savo turiniu, jie yra teigia- 
mieji individualinio pašaukimo veiksniai ir todėl turi būti sąmo- 
ningai ugdomi. Užtat su individualiniais ugdytinio polinkiais 
tenka kovoti, kai jie įgauna netinkamos linkmės ir tuo pa- 
čių neigiamojo turinio. Kovoti su šitomis apraiškomis gali- 
ma jau todėl, kad jos jokia prasme nesudaro esminių 
nepanaikinamų žmogaus prigimtyje dalykų: kovojant su 
neigiamosiomis individualybės apraiškomis, kovojama fak- 
tinai ne su tuo, kas žmogui pareina nuo prigimties, bet su 
tuo, kaip reiškiasi žmogaus galios ir polinkiai gyvenimo bei 
veikimo eigoje. Tuo tarpu šita kova yra sėkmingiausia ta- 
da, kai ugdomuoju veikimu žmogaus individualybė yra ska- 
tinama eiti teigiamąja linkme ir veikdoma reikštis 
teigiamuoju turiniu. Žinoma, be tam tikro minimalinio 

drausminimo čia neapsieinama. Bet tikras drausminimas 
yra labai tolimas nuo kovos su ugdytinio individualybe. 
Pažymėsiu dar čia, kad teigiamųjų individualybės polin- 
kių skatinimas bei veikdymas neturi nusidėti pilnatvės, su- 
tartinės ir priklausomybės principams. Jei individualiniai 
polinkiai turi spręsti apie žmogaus pašaukimą, tai vis dėlto 
nedera pamiršti, kad kiekviename žmoguje turi būti šiaip 
ar taip ugdomas pilnutinio žmogaus idealas. Jei žmogus 
pasižymi vienu kuriuo gabumu, tai dar neprivalu visai pa- 
miršti apie reikalą suderinti šitą gabumą su kitomis žmo- 
gaus galiomis. Taip pat jei žmogus turi palinkimo galingai 
reikštis kokia nors galia, pavyzdžiui, vaizduotės kūryba, 
tai vis dėlto nedera atpalaiduoti jos nuo priklausomumo 
aukštesnėms proto bei valios galioms. Anksčiau turi eiti pil- 
nutinio žmogaus idealas ir tik paskui - reikalas realizuoti jį 
konkretinėje žmogaus individualybėje. 

Kai individualybė yra ugdytojo principialiai ir teisingai 
vertinama, reikia, kad jis stengtųsi pažinti kiekvieno savo 
ugdytinio individualybę, nes be šitokio pažinimo jis nega- 
lės ugdymo individualizuoti pagal individualines savo ug- 
dytinių ypatybes. Taigi individualybės klausime ugdytojui 
tenka susirūpinti iš eilės trimis dalykais, kuriais yra, pirma, 
principialus individualybės įvertinimas, antra, savo ugdytinio in- 
dividualybės pažinimas, trečia, ugdymo individualizavimas pa- 
gal individualines ugdytinio ypatybes. 

Ugdytinio atžvilgiu individualybės dalykas pasireiškia 
trimis veiksniais, kuriais yra, pirma, prigimtos individuali- 
nės galios bei pajėgos potencijos stovyje, be kita ko, paveldėji- 
mas; antra, ugdymo ir gyvenimo aplinkybės, veikdančios 
prigimtąsias pajėgas, trečia, laisvas bei sąmoningas paties auklė- 
tinio apsisprendimas, duodąs pagrindinę linkmę individualybei 
reikštis. Jei pirmojo veiksnio žymės yra įgimtos ir antrojo — 
įgautos, tai trečiojo veiksnio žymės yra laisvai įsigyjamos. 
Lengva pastebėti, kad prigimtasis paveldėjimas, ugdymas 

ir apsisprendimas yra trys laipsniai, kuriais išsivysto laisva 
bei sąmoninga žmogaus individualybė, sutapusi su jo as- 
menybe. Kiekvienas kitas laipsnis turi vis daugiau svarbos 
galutinei žmogaus individualybei susidaryti. Ugdymas tu- 
ri daugiau reikšmės už paveldėjimą, ogi laisvas apsispren- 
dimas ~- už ugdymą. Ugdymas užima čia visai teisėtai 
tarpinę vietą. Jis kultivuoja reikiamu būdu paveldėtą žmo- 
gaus prigimtį ir ruošia ją laisvam žmogaus apsisprendimui, 
su kuriuo ateina galutinis individualybės nustatymas, t.y. 
jos harmoningas sutapimas su žmogaus asmenybe. Apie 
tai ypač neturi pamiršti ugdytojai, kurie apsistoja tarp žmo- 
gaus prigimties ir laisvo jo apsisprendimo, įvykstančio su- 
brendimo metu. Tai reiškia, kad žmogaus individualybės 
kultivavimas turi būti daromas laisvo asmens apsisprendi- 
mo tikslais. Šitas apsisprendimas turi daugiausiai šansų 
įvykti lengvai ir laisvai pagal protingus principus vien tada, 
kai tarp trijų Žmogaus individualybės tarpsnių išlaikomas 
tam tikras nuoseklumas, t. y. kai prigimtasis paveldėjimas, 
ugdymo linkmė ir laisvas bei sąmoningas apsisprendimas 
geriausiai sutaria tarp savęs. Jei nebuvo skaitytasi su pri- 
gimtuoju paveldėjimu arba jei ugdymas tramdė individua- 
linius polinkius, arba net leido neigiamiesiems polinkiams 
laisvai išsivystyti, laisvas bei sąmoningas apsisprendimas, 
sutariąs su individualybės esme, pasidaro žymiai apsun- 
kintas ir todėl maža tėra galimybių susidaryti pilnutiniam 
asmeniui, kuriame asmenybė su individualybe sudaro vie- 
ną harmoningą visumą. 

Iš to, kas pasakyta, galime jau spręsti, kaip stropiai turi 
ugdytojas domėtis individualinėmis savo ugdytinių ypa- 
tybėmis. Ugdymo darbe jis turi kiekvieną ugdytinį studi- 
juoti jo konkretinėje tikrovėje, kaipo nepasikartojančią 
būtybę, kuriai joks pedagoginis šablonas negali pilnai pri- 
tikti. Tiesa, kaip buvo jau keletą kartų paminėta, pedago- 
gikos mokslas neturi galimybės tyrinėti ugdytinius 

konkretinėje aplinkoje; jis tik konstatuoja kaipo principą, 
kad šitą darbą turi dirbti pats ugdytojas ugdymo prakti- 
koje. Iš kitos pusės, labiausiai charakteringas ugdytinių 
grupes pedagogika vis dėlto šiaip ar taip nagrinėja, steng- 
damasi tuo pačiu prieiti kiek arčiau prie konkretinės tik- 
rovės. Šituo tikslu buvo kalbama apie ugdytinių grupes, 
susidarančias pagal amžiaus skirtumus, ir apie ugdytinių 
susiskirstymą pagal lytis. Toliau teks šis tas pasakyti apie 
individualinius ugdytinių tipus, susidarančius pagal to- 
kias individualines ypatybes, kokiomis yra emocionalinis 
ir intelektualinis ugdytinio savotiškumas. (Emocionalinis 
žmogaus savotiškumas yra ne kas kita, kaip jo tempera- 
mentas, arba, lietuviškai tariant, pobūdis. Intelektualinis 
žmogaus savotiškumas yra ne kas kita, kaip vyraująs pro- 
tinių jo gabumų santykiavimas.) 


d. Ugdytinio temperamentas ir intelektualinis savitumas 

Reikia konstatuoti, kad tarp individualinių ugdytinio 
ypatybių yra dvejetas, kurios reikalauja ypatingo atsižvel- 
gimo ugdomajame darbe: tai yra emocionalinis ir intelek- 
tualinis ugdytinio savitumas, su kuriais pedagogui tenka 
skaitytis, norint tinkamai pritaikyti ugdytinio prigimčiai ug- 
domųjų priemonių bei metodų sistemą. Emocionalinis sa- 
vitumas, kaip sakyta, paprastai vadinamas temperamentu 
ir apie jį visų pirma man reikia kalbėti. 

Terminologijos klausimu pažymėsiu iš pat pradžios, kad 
temperamento sąvoka lietuviškai gali būti pareikšta termi- 
nu „pobūdis“, vadovaujantis tuo, kad jis yra tarsi pagrin- 
das būdui, arba charakteriui. Tokiu būdu svetimi žodžiai 
„temperamentas“ ir „charakteris“ lietuviškai atitinkamai ga- 
Iš būti išreikšti žodžiais „pobūdis“ ir „būdas“. 

Temperamentas yra psichofizinės žmogaus gyvatos sa- 
vitumas, pareinąs nuo prigimties polinkių ir nesurištas su 
moraliniu nusistatymu ta prasme, kad jis pats nėra nei ge- 

ras, nei blogas. Temperamentas turi įtakos visam žmogaus 
gyvenimui: jis šiaip ar taip atsiliepia protavimui ir valiavi- 
mui, nors labiausiai jis reiškiasi emocionalinėje žmogaus 
psichikos srityje, kur jautimas ir savaimingas stengimasis, 
veikmės prisiėmimas ir atoveikos pasireiškimas sudaro pa- 
grindines funkcijas. Apie žmogaus temperamentą tad spren- 
džia, pirma, ta aplinkybė, kaip jis iš prigimties reaguoja, 
arba atveikia visam tam, kas per išviršines jo jusles pasie- 
kia išvidines jo jausles vaidinio pavidalu, o antra, dar tai, 
kokiu laipsniu stengimasis ir valiavimas yra palenktas proto 
vadovavimui. Vienas atveikia į jaudinimus su mažesniu, 
kitas su didesniu jautrumu; vienas ryžtasi silpnai, kitas tvir- 
tai atveikti jaudinamajam akstinui; vienas savo atoveiką la- 
biau, kitas mažiau kontroliuoja protu. Nuo jautrumo 
laipsnio, nuo paslankumo atoveikai ir nuo atoveikos būdo, 
tikrai sakant, pareina temperamento ypatybės. Todėl tem- 
peramentas yra ne kas kita, kaip emocionalinis žmogaus 
savotiškumas, nes emocija, kilusi iš lotynų žodžio movere 
(judinti), reiškia sielos susijaudinimą, surištą su jausmo to- 
nusu, arba kokybe, ir su pastanga apsireikšti šiaip ar taip 
veiksmu. 

Smulkmeningas temperamento ir jo tipų tyrinėjimas jei- 
na tiesioginiu dalyku į bendrąją psichologiją ir į pedagogi- 
nę psichologiją. Čia, žinoma, negaliu į šitą klausimą kiek 
specialiau gilintis, teatkartosiu vien šį tą apie temperamen- 
to tipus, kad paskui galėčiau paprastą temperamentų sche- 
mą surišti su pedagoginiais uždaviniais, kurių pedagogui 
reikia statytis auklėtinio temperamento atžvilgiu. 

Visiems yra žinomas tradicinis temperamentų suskirs- 
tymas į keturias pagrindines rūšis: yra tai sangviniškas, 
choleriškas, melancholiškas ir flegmatiškas temperamen- 
tas. Šito tradicinio suskirstymo pagrindan yra padėtu du 
veiksniu: atoveikos greitis ir jausmo įtampa. Jei atoveikos 
greitis yra veikus, gauname arba sangviniką, arba chole- 

riką, su tuo skirtumu, kad sangviniko jausmo įtampa yra 
silpna, o choleriko - tvirta. Jei atoveikos greitis yra lėtas, 
gauname arba melancholiką, arba flegmatiką, su tuo skir- 
tumu, kad melancholiko jausmo įtampa bus tvirta, o fleg- 
matiko - silpna. Sangvinikas susiliečia su choleriku veikiu 
atoveikos greičiu, cholerikas susiliečia su melancholiku di- 
dele jausmo įtampa; melancholikas susiliečia su flegmati- 
ku lėtu atoveikos greičiu; flegmatikas susiliečia su 
sangviniku silpna jausmo įtampa. Atoveikos greičio atžvil- 
giu sangvinikai ir cholerikai yra priešingi tipai melancho- 
likams ir flegmatikams. Jausmų įtampos atžvilgiu 
cholerikai ir melancholikai yra priešingi tipai flegmatikams 
ir sangvinikams. 

Suskirstymas temperamentų į keturias rūšis yra labai 
stambus ir todėl retai kada gyvenime pasitaiko grynų san- 
gvinikų, grynų cholerikų, grynų melancholikų ir grynų fleg- 
matikų: Tikrovė yra daug turtingesnė savo įvairumu ir todėl 
keturių temperamentų schema neapima viso šito įvairumo; 
vadinasi, konkretiniai žmonių emocionalinio savitumo ti- 
pai yra daug įvairesni ir turtingesni savo emocionalinėmis 
ypatybėmis. Dėl šitos priežasties bandyta padidinti ir tuo 
pačiu labiau specifikuoti pagrindinių temperamento tipų 
skaičius. Tai pasiekiama, kai prie atoveikos greičio ir jaus- 
mo įtampos pridedama dar kitų temperamento skirstomų- 
jų pagrindų. Pavyzdžiui, jausmas gali turėti teigiamąjį arba 
neigiamąjį tonusą, arba pospalvį, malonų arba nemalonų, 
linksmą arba nelinksmą, džiaugsmingą arba nedžiaugsmin- 
gą ir t. t. Padauginus keturis pagrindinius temperamento 
tipus dar iš dviejų žymių, gaunami aštuoni pagrindiniai ti- 
pai. Bet galima eiti dar toliau ir prie trijų skirstomųjų žy- 
mių pridėti dar ketvirtą, sakysime, trukimo ilgį, t. y. trukmę. 
Būtent, jausmo ir atoveikos stovis gali trumpiau ar ilgiau 
trukti, tęstis. Dabar padauginus aštuonis temperamento ti- 
pus dar iš dviejų, gaunama jau šešiolika pagrindinių tipų. 

Šitokiu būdu Grunwaidas savo „Pedagoginėje psichologi- 
joje“ gauna šešiolika temperamento tipų, įterpdamas dvy- 
lika naujų pavadinimų tarp keturių žinomų jau mums 
temperamentų. Tai: 1) optimistas, 2) egzaltuotas žmogus, 
3) pesimistas, 4) cholerikas, 5) lengvai sugyvenamas žmo- 
gus (ėukolos), 6) sangvinikas, 7) sunkiai sugyvenamas žmo- 
gus (dyskolos), 8) valios žmogus, 9) idealistas, 10) jausmo 
žmogus, 11) hipochondrikas, 12) melancholikas, 13) fleg- 
matikas, 14) realistas, 15) apatikas, 16) proto žmogus. 

Čia teturiu pasitenkinti nurodymu į smulkesnio tempe- 
ramentų suskirstymo principą ir gaunamų tokiu būdu pa- 
grindinių tipų išvardijimu. Bet dabar man tenka sugrįžti 
prie keturių pirmykščių temperamento tipų, nes bendrojo- 
je pedagogikos dalyje tedera skaitytis su bendriausiomis psi- 
chinės ugdytinių gyvatos apraiškomis. 

Visų pirma reikia skaitytis su tuo, kad temperamentų su- 
skirstymas tipais yra taikomas ne vaikams, bet suaugusiems 
žmonėms. Kaip visa žmogaus individualybė, taip ir jo tem- 
peramentas įgauna pastovaus ryškumo tik tada, kai jis yra 
visiškai suaugęs, subrendęs ir nusistatęs. Todėljei gryni tem- 
peramentų tipai retai kada tepasitaiko suaugusių žmonių tar- 
pe, tai jie dar rečiau užtinkami vaikų pasaulyje. Pagrindinė 
to priežastis yra minėtas jau faktas, kad temperamento tipai 
nesireiškia vaikų amžiuje su tokiu aiškumu, kokio dažniau 
yra pilno subrendimo amžiuje. Bet čia šalia to yra dar ir kita 
priežastis. Būtent, tyrinėjant psichologinį vaikų pasaulį, pa- 
sirodo, kad vaikų amžius, imant labai apytikriu būdu, turi 
savitą sau prigimtą temperamentą, kuris tiek prisiartina prie 
sangviniko tipo, kad pastarąjį galima laikyti nusveriančiu vai- 
kų amžiuje. Vaikas, jau kaipo toks, lengvai atjaučia ir greit 
atveikia įspūdžiams, bet sykiu jo jausmas nepasižymi didele 
įtampa, o atoveika — dideliu stiprumu. Kaip vaiko įspūdžiai 
lengvai jaudina jauną sielą, taip lygiai susijaudinimai leng- 
vai išsiblaško naujai susidariusių įspūdžių nuotaikoje. Vai- 

kas, tarsi peteliškė, nešamas ten, kur slenka gyvenimo dvel- 
kimai. Helwigo yra nustatyta, kad iš 100 vaikų tik maždaug 
penketas pasitaiko melancholikų. Grunwaldas pripažįsta ši- 
tą nuomonę ir prideda, kad ne didesnis nuošimtis atsirastų 
cholerikų ir flegmatikų. Vadinasi, tik maždaug 15 nuošim- 
čių vaikų tenukrypsta savo temperamentu nuo bendro pri- 
gimto vaikams sangviniko tipo. Galima tad spręsti, kad šitie 
15 nuošimčių neturi paprasto normalaus vaikų temperamen- 
to; ir iš tikro net pasirodo, kad nukrypimas nuo paprasto san- 
gviniko tipo dažniausiai lydimas psichinių arba fizinių 
nenormalybių, arba net yra išdava nepaprastų gabumų, ku- 
rie ima labai anksti reikštis aikštėn ir daryti įtakos vaiko gy- 
venimui bei veikimui. Kartais šitokis nukrypimas gali 
pasidaryti nelaimingai susidėjusio vaiko gyvenimo aplinky- 
bių išdavoje. Žodžiu tariant, galima laikyti visai natūraliu 
dalyku, kad didžiausia vaikų dauguma iš savo prigimties 
yra sangvinikai. 

Taip pat yra pastebėta, kad jaunikaičių amžius turi sau 
prigimtą pagrindinį temperamentą, kuris labiausiai prisiar- 
tina prie temperamento tipo, vadinamo choleriku. Jaunuo- 
liai ir jaunuolės lengvai ir tvirtai atjaučia įspūdžius ir taip 
pat veikiai ir tvirtai jiems atveikia. Jaunuolių amžiuje jaut- 
rumas tebelieka dar didelis iš vaikų amžiaus, bet prie to 
prisideda labiau intensyvus ir labiau patvarus atoveikos bū- 
das. 

Taigi sangvinikas ir cholerikas yra pagrindiniai, taip sa- 
kant, prigimtieji vaikų ir jaunuolių tipai. Jei eisime toliau į 
žmogaus amžių eilę, pamatysime, kad, labai apytikriai kal- 
bant, suaugusiems žmonėms labiausiai yra prigimtas me- 
lancholikų, o seniams - flegmatikų tipas. Suaugęs žmogus 
tvirtai jaučia, kaip ir cholerikas, bet atveikia lėčiau, planin- 
giau ir patvariai eina prie savo tikslo. Senis atjaučia įspū- 
džius silpniau, atveikia lėtai, nors įpratimo varomas eina 
patvariai ir kartais su aklu atkaklumu prie savo tikslo. 

Jei nukrypimų nuo prigimto vaikų tipo priskaitoma 15 
nuošimčių, tai atitinkamų nukrypimų nuo savo prigimto 
tipo jaunuolių amžiuje pasitaiko daugiau, nes jis labiau pri- 
siartina prie subrendimo amžiaus. Prileiskime, kad tokių 
nukrypimų yra 25 nuošimčiai. Bet tada subrendusiame am- 
žiuje nukrypimų nuo pagrindinio prigimto tipo reikia skai- 
tyti dar daugiau, nes subrendimo amžiuje individualybių 
diferenciacija yra didžiausia. Senatvėje individualybė sil- 
pnėja, o sykiu su tuo nukrypimų nuo pagrindinio prigimto 
tipo pasitaiko vėl mažiau. Jei, pavyzdžiui, subrendimo am- 
žiuje nukrypimų nuo pagrindinio tipo galima būtų priskai- 
tyti 40 nuošimčių, tai senatvės amžiuje tokių atitinkamų 
nukrypimų nuo savo pagrindinio tipo teatsirastų gal tik 25 
nuošimčiai, t. y. maždaug tiek pat, kiek jų yra jaunatvės 
amžiuje. i 

Turiu čia pažymėti, kad paminėti ką tik nuošimčių skai- 
čiai yra visai hipotetinio pobūdžio ir tegali turėti daugiau- 
sia pavyzdžių reikšmės. Jokiais statistiniais tyrinėjimais jie 
nėra nustatyti. Faktu tik lieka, kad kiekvienas amžius turi 
pagrindinį savo temperamentą, kuris pagal prigimtį ir ap- 
linkybes gali ir nebūti išlaikytas atskirais atsitikimais. Ke- 
turi žmogaus amžiai yra tarsi keturi metų laikai, kurie, kaip 
amžius su prigimtimi, yra surišti su astronominio pobūdžio 
aplinkybėmis. Kiekvienas metų laikas turi pagrindinį savo 
oro tipą, bet niekuomet šitie tipai nesireiškia su vienodu 
grynumu ir ryškumu. Visados yra nukrypimų nuo pagrin- 
dinių oro tipų. Pavasario pradžia primena vaikų amžių. Per- 
ėjimas nuo pavasario į vasarą atitinka jaunatvę. Perėjimas 
iš vasaros į rudenį atitinka pilno subrendimo amžių. Paga- 
liau perėjimas iš rudens į žiemą primena žengimą į senat- 
vę. 

Keturi pagrindiniai žmogaus amžių laikotarpiai prime- 
na keturis pagrindinius metų laikus, ir sykiu keturi pagrin- 
diniai temperamentai primena keturis pagrindinius oro 

tipus. Šita analogija galima net pratęsti toliau ir pasakyti, 
kad kaip nėra staigaus perėjimo iš vieno metų laiko į kitą, 
taip nėra Žmogaus gyvenime staigaus perėjimo iš vieno am- 
žiaus temperamento į kitą. Pagrindinis žmogaus amžiaus 
temperamentas taip pat iš lėto kinta, kaip iš lėto slenka jo 
amžiaus dienos, eidamos vienos po kitų. 

Taigi, kaip esame matę, vaikas iš savo prigimties yra san- 
gvinikas, jaunuolis cholerikas. Tarp vaikų yra nukrypimų 
nuo pagrindinio saavo temperamento tipo mažiau; kaip kad 
tarp jaunuolių, nes sykiu su individualizmo didėjimu eina 
smarkesnis diferenciacijos vyksmas. 

Lavinimas ir auklėjimas mokyklinio gyvenimo aplinky- 
bėse yra veiksnys, kuris atlaiko pagrindinio temperamento 
pastovumą vaikų ir jaunuolių amžiuje. Čia ypatingai ryš- 
kiai išeina aikštėn tasai psichologinis dėsnis, kuris yra va- 
dinamas interpersonaline difuzija. Šitas dėsnis pasireiškia 
tuo, kad kiekviena psichinė apraiška, kuri šiaip ar taip išeina 
aikštėn, turi tendencijos persiduoti kitiems ir juos asimiliuo- 
ti pagal savo esmę. Tokiu, pavyzdžiui, būdu džiaugsminga 
ar liūdna nuotaika, šiaip ar taip pasireiškusi aikštėn, iššau- 
kia žmonių aplinkoje atitinkamą atmosferą ir paveržia sau 
daugiau ar mažiau visus esančius čia pat žmones. Įvyksta, 
kitaip tariant, tarpasmeninis nuotaikos išsiskėtimas, inter- 
personalinė difuzija. 

Panašiai vaikai, suėję krūvon, turi vienas kitam savitar- 
pinės įtakos, kuri interpersonalinės difuzijos, arba tarpas- 
meninio išsiskėtimo, dėsniu išlygina ryškius temperamento 
skirtumus ir priartina atskirus skirtingus temperamentus 
prie bendro prigimto amžiui temperamento tipo. Tai įvyksta 
iš dalies jau todėl, kad dauguma vaikų iš prigimties yra san- 
gviniško temperamento ir kad patekęs į jų tarpą, pavyz- 
džiui, flegmatikas vaikas turi daugiau ar mažiau pasiduoti 
bendram vaikų nusiteikimui ir todėl kiek prisiartinti prie 
prigimto vaikams temperamento. 

Jei apskritai individualybių niveliacija ugdyme nėra nei 
geistina, nei leistina, tai temperamento išlyginimas ir pri- 
artinimas prie prigimto amžiui temperamento tipo yra da- 
lykas pageidaujamas. Tačiau pedagogui reikia gerai 
nusimanyti, kad čia yra reikalingas didelis atsargumas vei- 
kime ir kad šitas tikslas negali būti siekiamas jokios prie- 
vartos, jokios tiesioginės intervencijos priemonėmis. 

Temperamentas, kaipo toks, yra neutralus žmogaus pri- 
gimties apsireiškimas, t. y. jis nėra moraliniu atžvilgiu nei 
blogas, nei geras. Tiesa, gyvenimo bei veikimo tikslingumo 
atžvilgiu kiekvienas temperamentas turi teigiamų ir neigia- 
mų savybių, t. y. tokių savybių, iš kurių vienos yra palan- 
kesnės, kitos mažiau palankios gyvenimo bei veikimo 
tikslams siekti. 

Aišku savaime, kad pedagogas privalo stengtis iškelti 
ugdytinyje aikštėn ir skatinti teigiamąsias temperamento 
savybes, kad iš jų susidarytų, taip sakant, temperamento 
dorybės. Bet iš kitos pusės, jis privalo prižiūrėti, kad nei- 
giamosios temperamento savybės neišaugtų į temperamen- 
to ydas. Pavyzdžiui, vaiko sangviniko jautrumas ir greita 
atoveika gali būti panaudota kaipo vienas iš svarbiausių 
veiksnių jo auklėjimui bei lavinimui. Dorinime ir protini- 
me šitas veiklus jautrumas gali būti tiek išlavintas, kad jis 
pasidarys pastoviu nusiteikimu moraliniame ir intelektua- 
liniame veikime. Bet sykiu vaikas sangvinikas yra linkęs į 
paviršutiniškumą ir nepastovumą, todėl pedagogas ne- 
privalo leisti šitiems temperamento polinkiams pereiti į 
temperamento ydas. Tinkamu skatinimu jis sudarys tem- 
peramento dorybes, tinkamu drausminimu jis neleis susi- 
daryti temperamento ydoms. Bet jokiu atveju pedagogui 
nevalia stelbti temperamento, kaipo tokio, nes jis iš savo 
esmės nėra blogas. Nepamirškime, kad temperamentas yra 
emocionalinis savotiškumas, nuo kurio pareina būdas pri- 
siimti veikmę iš šalies ir jai atveikti. Jei tad pedagogo veiki- 

mas bus taikomas užstelbti temperamentą, tai pats tempe- 
ramentas negalės šiaip ar taip neatveikti šitai pedagogo veik- 
mei. Ir juo stipresnė bus veikmė, juo stipresnė bus atoveika, 
taip kad tam tikromis aplinkybėmis ugdytinio temperamen- 
tas visai savaimingu būdu griebsis maišto priemonių. Su 
temperamentu yra tad panašiai kaip su individualybe ap- 
skritai, nes temperamentas iš tikrųjų yra ne kas kita, kaip 
sudedamoji ir labai net reikšminga žmogaus individualy- 
bės dalis. 

Geriausias temperamento auklėjimo būdas yra pozity- 
vus skatinimas teigiamųjų jo savybių ir drausminimas nei- 
giamųjų savybių tik tame laipsnyje, kiek jos apsireiškia 
neleistinais įpročiais ir veiksmais. Sakysime, sangvinikas, 
neįpratęs valdyti savo temperamento impulsų, pasiduoda 
lengvai ir dažnai pykčio, pavydo ir kitoms impulsyvioms 
ydoms. Tokiu atveju tenka ieškoti priemonių, kuriomis ga- 
lima būtų neutralizuoti temperamento impulsyvumą, pa- 
kreiptą į neigiamas apraiškas, ir tuo pačiu ugdytinį sulaikyti 
nuo pasidavimo neigiamiems polinkiams. Iš vienos pusės, 
skatinimas priešingų dorybių, o iš kitos pusės, drausmini- 
mas, pakreiptas prieš suminėtąsias ydas, turėtų aptašyti nu- 
sakytą sangviniko temperamentą ir jį suharmonizuoti pagal 
auklėjimo tikslus. 

Kitas pavyzdys. Žinomas yra dalykas, kad vaikai fleg- 
matikai sudaro sunkiausiai auklėjamą bei lavinamą vaikų 
tipą. Jų jautrumas yra nedidelis, paslankumas į atoveiką lė- 
tas ir silpnas. Jų vaizduotė sunkiai sužadinama, o sykiu su 
tuo jie sunkiai ryžtasi veikti energingai ir su tikru atsidėji- 
mu. Užtat flegmatikas mėgsta gerai apsimąstyti, protingai 
spręsti dalykus, nors iš prigimties linksta į tingumą. Šitokis 
tipas, aišku savaime, nelengvai pasiduoda pozityviam ska- 
tinimui ir čia drausminimas turi didesnės rolės ir didesnio 
pritaikomojo ploto. Bet vėl drausminimas turi būti atkreip- 
tas ne prieš temperamentą, kaipo tokį, bet prieš ugdytinio 

apsileidimus ir blogus įpročius. Statant jam privalomų už- 
davinių, reikalaujant tinkamo jų atlikimo ir sudraudžiant 
apsileidimus, jis pats statomas į aplinkybes, kurios tašo, auk- 
lėja ir tobulina jo temperamentą. 

Iš šitų pavyzdžių aiškėja, kad su kiekvienu temperamen- 
tu privalu atitinkamai elgtis, norint pasiekti ugdomųjų tiks- 
lų. Yra, pavyzdžiui, pastebėta, kad lavinant ugdytinių būdą, 
kiekvieną temperamento tipą atitinka tam tikra santykiavi- 
mo lytis tarp ugdytojo ir ugdytinio. Kad būdo lavinimas 
būtų sėkmingas, Grunwaldo liudijimu, reikia, kad vaikas 
sangvinikas mylėtų savo ugdytoją, kad cholerikas gerbtų 
jį, kad melancholikas pasitikėtų juo ir kad flegmatikas bijo- 
tų jo. Šitiems reikalavimams iš ugdytojo pusės turi atsakyti 
tam tikros ypatybės: meilingumas - sangvinikų atžvilgiu, 
kilnumas - cholerikų atžvilgiu, išmintingumas - melancho- 
likų atžvilgiu ir valios galingumas - flegmatikų atžvilgiu. 
Štai ypatybės, kuriomis pedagogas visų pirma turi reikštis 
atitinkamų temperamentų atvėjais. 

Aišku savaime, kad šitokis schematinis dalyko nusaky- 
mas ne tiek pasako, kaip pedagogui privalu elgtis kiekvie- 
nu atskiru atveju, kiek iškelia principą, kad pagal 
temperamentų skirtingumą dera taikyti ugdomajame vei- 
kime atitinkamų priemonių bei metodų sistema. Be šitos 
sąlygos išlaikymo ugdomasis veikimas negali būti nei tiks- 
lingas, nei sėkmingas. Ypač svarbu išlaikyti šitas principas 
baudimo priemonėse, nes yra neabejotinas dalykas, kad ta 
pati pabauda gali įvairiai veikti įvairius temperamentus. Pa- 
vyzdžiui, tai, kas gali turėti teigiamosios reikšmės melan- 
cholikui, gali turėti neigiamosios reikšmės cholerikui, arba 
tuo tarpu, kai sangviniko ekspansyvumas reikia prilaikyti, 
flegmatikui privalu didesnį ekspansyvumą žadinti. 

Pagal temperamentų skirtingumą privalu taip pat siekti 
specialių skirtingų uždavinių. Kaip sakyta, kiekvienas tem- 
peramentas, kad ir nėra iš savo esmės nei blogas, nei geras, 

vis dėlto turi teigiamųjų ir neigiamųjų ypatybių gyvenimo 
bei veikimo tikslų atžvilgiu. Neigiamosios ypatybės nuro- 
do, ko ugdymas turi išvengti ugdytinio išvystyme ir ko- 
kius užpildyti temperamento trūkumus. Ogi teigiamosios 
temperamento savybės nurodo, kokių uždavinių galima ug- 
dytiniui statyti ir kokioje gyvenimo bei veikimo srityje ga- 
lima iš jo tikėtis didžiausio sėkmingumo. Ugdytinių tad 
temperamentų pažinimas svarbus ne tik ugdymo metodo 
ir linkmės atžvilgiu, bet ir žvelgiant į tai, kokiam specia- 
liam uždaviniui ugdytinis privalo būti ruošiamas, nes jo 
temperamentas iš dalies nulemia jo pašaukimą ir tuo pačiu 
pasirinktiną profesiją. Apie žmogaus pašaukimą ir profesi- 
ją, be temperamento, sprendžia dar intelektualinis jo savi- 
tumas, apie ką teks kalbėti kiek vėliau; bet ir emocionalinis 
jo savitumas turi čia nemaža reikšmės. Sakysime, flegmati- 
kas negali eiti į profesijas, kurios reikalauja greitos orienta- 
cijos ir momentalinio apsisprendimo. Ir atvirkščiai, 
sangvinikas netinka profesijoms, kurios reikalauja šalto 
kraujo ir gerai apmąstytos atoveikos. Žinomas taip pat yra 
dalykas, kad filosofams labiausiai pritinka melancholiškas 
temperamentas, tuo tarpu visuomenės veikėjarns labiausiai 
pritinka choleriškas temperamentas. 

Iš to, kas pasakyta, dera padaryti bendra išvada, kad pe- 
dagogas turi tiesioginę pareigą domėtis savo ugdytinių tem- 
peramentais, taikyti jiems atitinkamų priemonių bei metodų 
ir pagaliau pačiam ugdytiniui išaiškinti tinkamu laiku ir 
būdu jo temperamento ypatybes. Kaip jau žinome, vesda- 
mas ugdytinį į pilną subrendimą ir į sąmoningą bei laisvą 
apsisprendimą, pedagogas privalo taip auklėti savo ugdy- 
tinį, kad šis pajėgtų galų gale paimti į savo rankas savo gy- 
venimo vairą. Todėl taip pat ir jis privalo pažinti savo 
temperamento ypatybes, kad galėtų sąmoningai siekti va- 
dinamųjų temperamento dorybių ir sąmoningai vengti va- 
dinamųjų temperamento ydų. 

Be emocionalinio savitumo, t. y. temperamento, arba po- 
būdžio, turi ugdymui reikšmės ir intelektualinis savitumas. 
Jei ugdytinio temperamentas svarbu pažinti auklėjimo tiks- 
lams, tai intelektualinis ugdytinio savitumas turi daugiai 
reikšmės lavinimo tikslams, nes intelektualinis savitumas 
sprendžia apie gabumų tipą, prie kurio ugdytinis priklau- 
so. Pedagoginės psichologijos dalykas nustatyti gabumų ti- 
pai pagal dvasines ugdytinių ypatybes. Todėl čia negaliu 
gilintis į intelektualinių tipų tyrinėjimą. Kam įdomu ar pri- 
valu su šituo klausimu susipažinti, labai patarčiau susido- 
mėti prof. Grunwaldo veikalu „Pädagogische Psychologie”, 
Ogi dabar trumpos informacijos dėlei pateiksiu intelektua- 
linių tipų santrauką (pagal Gėttlerio schemą). 

Intelektualiniai tipai įvairiausiu būdu skirstomi pagal tai, 
kas imama skirstomuoju pagrindu. Visų pirma tokiu pa- 
grindu galima imti apercepcija. Apercepcija reiškia aktyvų 
žmogaus psichikos vyksmą, kuriuo naujai gautas vaidinys 
jungiamas su anksčiau gautais vaidiniais į vieną organišką 
visumą. Apercepcijos atžvilgiu intelektualiniai tipai esti ap- 
rašantieji, arba nusakantieji, pastebintieji, nujaučiantieji ir 
palyginantieji pagal tai, į ką labiau yra tipas linkęs: į apra- 
šymą, arba nusakymą, į jungiamąjį pastebėjimą, į nujauti- 
mą ar į sistemingą palyginimą. 

Atvaizdavimo atžvilgiu tipai esti atvaizduojamieji daik- 
to tipai ir atvaizduojamieji žodžio tipai pagal tai, ar tipas 
deda į atvaizdavimo pagrindą daiktą, ar žodį. Be to, abiem 
atvejais tipai gali būti regimieji, girdimieji ir judamieji pa- 
gal tai, kas yra pagrindinis įsiminimo veiksnys: akis, klau- 
sa ar judesys. Būtent, reikia žinoti, kad kiekvieno žmogaus 
atmintis randa sau geriausią atramą vienoje rūšyje apraiš- 
kų. Žmogus, priklausąs prie girdimųjų tipų, geriausiai įsi- 
mena dalykus, kuriuos jis girdi. Žmogus, priklausąs prie 
regimųjų tipų, geriausiai prisimena dalykus, kuriuos jis yra 
matęs. Pagaliau žmogus, priklausąs prie judamųjų tipų, ge- 

riausiai prisimena dalykus, kurie yra surišti su judėjimu ta 
prasme, kad jis pats yra juos daręs arba tik patyręs judėji- 
mo padėtyje. 

Dėmesio atžvilgiu tipai esti nepastovūs ir pastovūs, išsi- 
blaškę ir susitelkę, veikiai ir lėtai įsivaizduojantieji, stati- 
niai ir dinaminiai, kitaip tariant, tvirtai nusistatantieji ir 
svyruojantieji. 

Samprotavimo atžvilgiu tipai esti objektyvuojantieji, for- 
muluojantieji ir idealizuojantieji. 

Sprendimo atžvilgiu tipai esti sugestyviniai ir savaran- 
kiški, intuityviniai ir kombinuojantieji. 

Mokymosi bei įsiminimo atžvilgiu tipai esti mechaniški 
ir logiški, analitiniai ir sintetiniai, veikiai ir lėtai pramoks- 
tantieji, veikiai ir lėtai pamirštantieji. 

Linkstamųjų interesų atžvilgiu tipai esti praktiški, teoriš- 
ki ir estetiški. 

Intelekto atžvilgiu tipai esti dar kuriantieji ir atgaminan- 
tieji. 

Kas dabar reikia manyti apie šitų intelektualinių tipų 
įvairumą pedagoginiu atžvilgiu? Visų pirma tiek pavienia- 
me, tiek sutelktiniame lavinime bei mokyme pedagogas pri- 
valo stengtis pastebėti intelektualinės savo ugdytinių 
ypatybes. Tai svarbu jau tam, kad jis sugebėtų sąmoningai 
orientuotis, kokių reikalavimų jis privalo statyti savo ug- 
dytiniams. Kiekvienas intelektualinis tipas turi savo tvirtų 
ir silpnų pusių. Pedagogas, aišku savaime, privalo išnau- 
doti tvirtas ugdytinių intelektualinio savitumo ypatybes ir 
stengtis atitaisyti silpnąsias. Pagal tai jis privalo statyti ati- 
tinkamų reikalavimų abiem atvejais. Šituo atžvilgiu svar- 
bu pastatyti ugdytiniai į tokias sąlygas, kad gabesni iš jų 
neįprastų tingėti, o mažiau gabūs nekentėtų nuo nepake- 
liamos naštos. 

Kartais ypatingi negabumai privalo būti priimti į dėme- 
sį, kad nebūtų sugadintas gyvenimas žmonėms, kitais at- 

žvilgiais net labai apdovanotiems. Pavyzdžiui, samprotau- 
jantieji tipai gali būti negabūs įsiminimui ir nusakymui, ar- 
ba atvirkščiai, žmonės su fenomenaline atmintimi gali būti 
labai negabūs protautiniams mokslams. Nesiskaitydamas 
su panašiais intelektualiniais ugdytinių savitumais, peda- 
gogas ir sau apsunkina darbą, ir gadina savo ugdytinius. 

Bet ne tik pedagogas privalo pažinti intelektualinį ug- 
dytinio savitumą. Šitą savitumą turi pažinti ir pats ugdyti- 
nis, nes tik nusimanąs apie savo intelektualinės ypatybes 
ugdytinis gali tiesiausiu ir lengviausiu būdu eiti lavinimo 
sunkenybių apgalėti. Pavyzdžiui, kiekvienam ugdytiniui 
yra labai svarbu žinoti, koks yra jo mokymosi ir įsiminimo 
tipas, t. y. koksai veiksnys yra pagrindinė jo atminties atra- 
ma: regėjimas, girdėjimas ar judėjimas. Patyręs savo tipo 
savitumą, ugdytinis lengviau prisitaikys prie savo prigim- 
ties intelektualinių ypatybių ir mokysis tokiu būdu, kuris 
lengviausiai veda į tikslą. 

Reikia tačiau žinoti, kad be pedagogo paaiškinamosios 
pagalbos ugdytinis dažniausiai negali apsieiti. Ir šita aplin- 
kybė yra dar vienas argumentas už tai, kad pedagogas pri- 
valo tiesiog studijuoti savo ugdytinių intelektualinius tipus. 

Eksperimentinei psichologijai išsivysčius paskutiniais 
laikais į atskirą specialų mokslą, buvo surasta nemaža prie- 
monių, duodančių galimybės ištirti ugdytinių ypatybes 
mokslišku būdu. Pavyzdingai pastatytai mokyklai galima 
tad pageidauti eksperimentinės psichologijos laboratorijos, 
kuri sutvarkytų ugdytinių gabumų ir šiaip jau intelektuali- 
nių ypatybių tyrinėjimą ant tvirtų pagrindų. Tikslus ugdy- 
tinių ištyrimas šitais atžvilgiais gali jiems suteikti gerų 
patarnavimų sprendžiant apie aukštosios mokyklos rūšį, 
kuri jiems būtų svarbu pasirinkti, ir apie profesiją, kuriai 
jiems reiktų atsidėti. Tuo tarpu padėti jaunai kartai eiti sa- 
vo pašaukimo keliu yra vienas iš pagrindinių ugdymo už- 
davinių. Ugdymas ne tik privalo apskritai paruošti žmogų 

prie gyvenimo, bet dargi paruošti jį tai profesijai, kuriai jis 
jaučia daugiausiai pašaukimo. Jei jis bus ruošiamas kitokia 
linkme, kaip kad reikalauja jo pašaukimas ar gyvenimo ap- 
linkybės, ugdymas ne tik neišauklės ir neišlavins pilnuti- 
nio ir tikslingo žmogaus, bet dar įdiegs jam ypatybių, kurios 
reikš disharmoniją tarp jo išauklėjimo ir išlavinimo, iš vie- 
nos pusės, ir pašaukimo ir gyvenimo, iš antros. 


e. Ugdytinio kilmė ir nenormalybės 

Kalbant apie ugdytinių tinkamą ruošimą būsimoms jų 
profesijoms pagal jų pašaukimą, bus nelabai iš kelio pasa- 
kius keletą žodžių apie socialinį ugdytinių savitumą, su ku- 
riuo pedagogas taip pat privalo skaitytis. 

Ugdytiniai, sueiną mokykloje krūvon, yra kilę ir augę 
pirmąjį savo gyvenimo laikotarpį įvairių įvairiausiomis ap- 
linkybėmis, destis, koks yra buvęs jų tėvų socialinis stovis, 
įpročiai ir pažiūros. Atitinkamai kiekvienas ugdytinis atsi- 
neša su savimi į mokyklą iš dalies įgimtą, iš dalies įsigytą 
šeimoje socialinę fizionomiją: jo interesai rišasi labiausiai 
su vienu kuriuo visuomenės sluoksniu, jo pažiūros atkreip- 
tos į vieną kurią pusę, jo susipratimas ir sprendimas yra 
savotiški, net kalba, ir ta atvaizduoja savotišką jo protavi- 
mo būdą. Savaime aišku, vaikų tipai bus įvairūs pagal tai, 
ar bus jie kilę iš miestelėnų, ar iš kaimiečių, iš dvarininkų, 
darbininkų, amatininkų, valdininkų ar šiaip jau iš laisvųjų 
profesijų inteligentų. 

Pažinti socialiniai savo ugdytinių tipai yra svarbu peda- 
gogui todėl, kad be tokio pažinimo jis nesugebės prieiti prie 
savo ugdytinio sielos ir tinkamai į ją pratarti. Pedagogas 
privalo pažinti savo ugdytinį tarsi skulptorius - medžiagą, 
iš kurios turi išlipdyti sumanytąjį pavidalą. Kaip dailinin- 
kas negali pasiekti savo tikslo, nežinodamas gerai savo me- 
džiagos ypatybių, taip ir pedagogas nepajėgia iš savo 
ugdytinio padaryti tokio, kokiu šis privalo būti. Kiekviena- 

me atskirame atsitikime pedagogas privalo susipažinti su 
socialinėmis savo ugdytinio ypatybėmis, o pedagogikos 
mokslas jam turi padėti orientuotis apskritai dėl dažniau- 
siai pasitaikančių socialinių tipų, nors, aišku savaime, šitų 
tipų studijavimas negali sudaryti tiesioginio objekto ben- 
drajai pedagogikos daliai. Tam tikslui privalo tarnauti mo- 
nografiniai tyrinėjimai. Čia tik minima apie tai bendriausiu 
atžvilgiu, kad galėtų būti nustatytas metodologinis elgimosi 
būdas su ugdytinių socialiniu savitumu. 

Šituo atžvilgiu tenka konstatuoti, kad su ugdytinio so- 
cialiniu savitumu pedagogas privalo elgtis maždaug pana- 
šiai, kaip ir su emocionaliniu bei intelektualiniu jo savitumu. 
Tai, kas sudaro socialiniame tipe teigiamąsias ypatybes, tu- 
ri rasti paraginimo bei paskatinimo, ypač jei ugdytinis turi 
grįžti į profesiją, pagal kurią yra susidaręs socialinis jo ti- 
pas. Yra juk profesijos dorybių, ir tos dorybės, aišku savai- 
me, reikia stiprinti ir lavinti. Tokia profesine dorybe, 
pavyzdžiui, bus tam tikro teigiamai suprasto intelektualiz- 
mo pamėgimas inteligentiškose profesijose. 

Iš kitos pusės, socialiniuose įpročiuose yra daug neutra- 
lių etikos atžvilgiu dalykų, kurie tačiau sudaro tam tikrą 
žmogaus individualumą. Su tokiomis neutraliomis sociali- 
nio tipo ypatybėmis privalu taip pat neutraliai elgtis. To- 
kiomis ypatybėmis bus, pavyzdžiui, daugelis etiketo 
papročių, sudarančių grynai formalinę gyvenimo pusę. 

Pagaliau kiekvienas socialinis sluoksnis ir kiekviena pro- 
fesija turi savo silpnybių, prietarų, vienpusiškumo. Čia jau 
pedagogo tiesioginis uždavinys bus su šitokiomis sociali- 
nio tipo silpnybėmis kovoti: jam reikės rūpintis pilnutiniu 
savo ugdytinių ugdymu, stengtis išrauti iš jų socialiniai prie- 
tarai, socialinis egoizmas ir geriausiai paruošti jie prie gy- 
venimo bei veikimo savo socialinėje aplinkoje ir savo 
pasirinktosiose profesijose. 

Reikia pripažinti, kad bendrasis lavinimas sutelktinėje 

mokyklos atmosferoje pats padeda pedagogui šituos užda- 
vinius vykdyti. Suėję krūvon ugdytiniai turi vieni kitiems 
savitarpio įtakos. Jei todėl, iš vienos pusės, jų socialiniai ti- 
pai visuomet kiek niveliuojasi, tai tuo pačiu laiku jie taip 
pat pasipildo bendravimo veikme. Be to, atitinkami pamo- 
kymai ir naujo gyvenimo aplinkybės nemaža padaro šituo 
reikalu. Socialinis savitumas lengviausiai kinta mokykloje, 
bet sykiu jis lengvai kinta ir tada, kai ugdytinis iš mokyklos 
grįžta į gimtąsias savo aplinkybes. Vis dėlto mokyklos lai- 
kai ir įtaka savo padaro ir turi visam gyvenimui teigiamos 
reikšmės, jei pedagogai sugeba tinkamai ir teigiamai pa- 
naudoti savo profesijos priemones. 

Pagaliau yra dar viena individualinių ypatybių katego- 
rija, su kuria kiekvienas sąmoningas pedagogas turi parei- 
gos skaitytis. Tai yra fizinės ir psichinės nenormalybės, 
kurios beveik visados turi mažiau ar daugiau neigiamos 
reikšmės ugdomajam darbui. Visų pirma šis tas apie fizi- 
nes nenormalybęs. 

Fizinis ugdytinio nenormalumas gali būti didesnis ir ma- 
žesnis. Fizinis nenormalumas gali būti tiek didelis, kad ug- 
dytiniams, turintiems tokį nenormalumą, yra reikalinga 
atitinkama speciali įstaiga, vedama pagal patologinės peda- 
gogikos nurodymus. Pavyzdžiui, akliesiems arba kurtiems 
nebyliams reikalingas yra tam tikras ugdymo būdas, kuris 
negali būti vartojamas bendrojo lavinimo mokyklose. 

Tačiau dažniausiai fizinis nenormalumas nėra tiek di- 
delis, kad turintieji jį ugdytiniai negalėtų sueiti į mokslą 
bendrojoje mokykloje, bet tuomet tokios mokyklos peda- 
gogams tenka rūpintis fizinių nenormalybių klausimu. Rei- 
kia visų pirma žinoti, kad net paprastas fizinis silpnumas, 
arba nesveikata, tramdo normalų fizinį bei psichinį ugdyti- 
nio išsivystymą. Ugdytinio dėmesys kiekvienu panašiu at- 
sitikimu, iš vienos pusės, silpsta, o iš antros pusės, yra per 
daug kreipiamas į vieną kurį dalyką: kenčiąs šitaip nuo fi- 

zinio silpnumo ugdytinis įpranta per daug rišti savo gyve- 
nimo turinį su savo nesveikata ir dažnai pergyvena parei- 
nančių nuo to moralinių depresijų. Protinimo atžvilgiu turį 
neigiamosios reikšmės aukštųjų jutimo organų susilpnėji- 
mas. Pavyzdžiui, girdėjimo ar regėjimo defektai sumažina 
vaizduojamosios galios veikimą, nuo ko negali nenukentė- 
ti normalus ugdytinio išsivystymas. 

Pirma pedagogo pareiga yra rūpintis fizinių nenorma- 
lybių gydymu, ogi kiek šitos nenormalybės nėra pagydo- 
mos, jam reikia skaitytis su ugdytinio faktinu stoviu, 
sprendžiant apie jo pažangą ir galimybę kelti jį iš vieno į 
kitą išsilavinimo laipsnį. 

Psichinės nenormalybės gali būti taip pat didesnės ar 
mažesnės. Aukščiausiame psichinio nenormalumo laipsnyje 
gauname subjektą, kuris vadinamas pamišėliu, arba bepro- 
čiu. Bet tarp aiškaus pamišėlio, arba bepročio, ir nedidelio 
psichinio trūkumo yra tiek laipsnių, kad dažnai nėra leng- 
va kvalifikuoti psichinio nenormalumo rūšis. Aiškus yra 
tik dalykas, kad esama tam tikro nenormalumo laipsnio, 
kai ugdytinis nebegali būti suvedamas krūvon su kitais ug- 
dytiniais vienoje mokykloje. Tai, žinoma, nereiškia, kad ši- 
tokiu laipsniu nenormalūs žmonės neprivalo būti auklėjami 
bei lavinami apskritai. Nežiūrint nenormalumo laipsnio, 
žmogus turi būti auklėjamas bei lavinamas jau vieno tik 
žmoniškumo vardan, nekalbant jau apie tai, kad tinkamas 
nenormalių žmonių išauklėjimas gali padaryti juos daugiau 
ar mažiau naudingus visuomenei. Tik aiškiai nenormalūs 
žmonės privalo būti auklėjami bei lavinami skyrium pagal 
patologinės pedagogikos reikalavimus. 

Tačiau dažniausiai psichinės nenormalybės nėra tiek di- 
delės, kad turintieji jas ugdytiniai negalėtų sueiti krūvon su 
kitais ugdytiniais vienoje mokykloje. Dažnai net psichinė ne- 
normalybė tėra jauname amžiuje tik tam tikras palinkimas į 
psichinę ligą. Aišku savaime, kad pedagogas, turįs šitokių 

ugdytinių, privalo jais ypatingai rūpintis. Čia pirmutinė pe- 
dagogo pareiga yra pašalinti iš ugdytinio gyvenimo visa tai, 
kas gali būti psichinio susilpnėjimo priežastimi, pavyzdžiui, 
nenormalus gyvenimo būdas, nepakankamas mitimas, svai- 
galų vartojimas, trunkąs nuovargis, netinkama drausmė, mo- 
ralinė depresija, surišta su gyvenimo aplinkybėmis, fiziniai 
trūkumai, turį psichiniam gyvenimui ypatingos reikšmės, 
kaip antai nosies ir liaukų ligos, ir t. t. 

Pedagogas ne tik turi būti teisingas savo elgimesi su psi- 
chiniu atžvilgiu silpnesniais savo ugdytiniais, bet kaip tik 
vardan šito teisingumo apsupti juos ypatingu rūpestingu- 
mu ir nesigailėti pastangų šitokiems ugdytiniams stiprinti ir 
gydyti. Be kita ko, jis turi apsaugoti tokius ugdytinius nuo 
pašiepimo ir šiaip jau skriaudimo iš draugų pusės, kas labai 
dažnai jiems tenka kentėti dėl šitų savo draugų nesusiprati- 
mo ir kas yra didelė kliūtis normaliam jų išsivystymui. 

Paprastas nedidelis psichinis trūkumas galima laikyti že- 
mesniu žmogaus išsivystymo tarpsniu, todėl, auklėjant bei 
lavinant psichiškai nenormalius ugdytinius, privalu su jais 
elgtis tarsi su žemesniais brendimo tarpsniais ir ypač in- 
tensyviai vartoti atitinkamos ugdymo priemonės. Pavyz- 
džiui, vaikų amžiuje ne tiek reikšmės turi grynas protinimas, 
kiek nuoseklus pratinimas ir atsargus drausminimas. Tas 
pats reikia taikyti silpniems psichiniu atžvilgiu ugdyti- 
niams. Pačiame protinime panašiai privalu jiems ypač tai- 
kyti vaizdingumo principas, kad per vaizdavimo galios 
tvarkymą būtų nustatyta protavimo linkmė. 

Psichologijos dalykas yra tyrinėti įvairios psichinių ne- 
normalybių rūšys. Bendrojoje pedagogikos dalyje, kalbant 
apie ugdymo individualizaciją pagal individualines ypaty- 
bes, bus ne pro šalį paminėjus labai trumpai apie svarbiau- 
sias psichines nenormalybes, kurių gali pasitaikyti 
kiekvienam pedagogui kiekvienoje bendrojo lavinimo mo- 
kykloje. 

Jutimo nenormalybės pasireiškia silpnesne ar nepilna ju- 
timo organų atoveika išoriniams įspūdžiams. Juslinių įspū- 
džių pakartojimu ir sustiprinimu patys organai tampa 
veiklesni, o vaidiniai sykiu pastovesni. 

Atgaminimo nenormalybės yra ne kas kita, kaip atmin- 
ties trūkumai. Įsiminimo pratybos, sustiprintos mnemo- 
technikos priemonėmis, gali šitas nenormalybes žymiai 
atitaisyti. 

Vaizduotės nenormalybės yra pasyvios asociacijos, nę ak- 
tyvios apercepcijos, trūkumai. Vienais atvejais reikia vaiz- 
duotė žadinti atitinkamais žaismais ir tam tikromis 
vaizduojamosiomis pratybomis, kitais atvejais privalu jinai 
drausminti išviršinio veikimo tvarkymu. 

Protavimo nenormalybės esti dvejopos rūšies: iš vienos pu- 
sės, pasitaiko nenormalus proto tingumas, iš kitos pusės, ne- 
siliaująs protinių vaizdų arba idėjų sruvenimas. Pirmuoju 
atveju reikia stengtis vaizdingumo priemonėmis sukelti prote 
aiškių sąvokų, antruoju atveju reikia nustatyti prote aiški tvar- 
ka dažnais logiškos minčių eigos pakartojimais. 

Jausmų nenormalybės pasireiškia tokiais liguistais sto- 
viais, kokiais yra apatija, melancholija, hipochondrija, jaus- 
mo hipertonija ir t. t. Šitos psichinės nenormalybės 
atitaisomos, iš vienos pusės, veikiant fizinę priežastį, © iš 
kitos pusės - išvidines vaizdavimo jausles. Pavyzdžiui, apa- 
tijos atsitikimu ugdytojas turi ieškoti priemonių savo veik- 
mei sustiprinti ugdytinio jausmingumo atžvilgiu, sakysime, 
naudojantis stipresnėmis išraiškomis, kurios turėtų gyviau 
pratarti į išvidines jausles ir tuo pačiu sukelti jausmų. Me- 
lancholijos atsitikimu privalu stengtis sužadinti veikiamų- 
jų vaidinių ugdytinio sieloje ir spirti jis tokiu būdu prie 
veikimo. Panašus turi būti ugdytinio traktavimas hipochon- 
drijos atveju. Jausmo hipertonijos atveju, atvirkščiai, turėtų 
būti vartojamos švelnios raminamos priemonės ir vengia- 
mi stipresni sužadinimai. 

Valios nenormalybės reiškiasi, iš vienos pusės, patologi- 
niu tingumu, o iš kitos pusės, stoka stabdomosios energijos 
savaimingiems polinkiams. Valios nenormalybės gali turė- 
ti priežasčių protinėje arba jausminėje žmogaus gyvatos sri- 
tyje. Atitinkamai reikia gydyti ir taisyti proto ar jausmų 
reiškimosi funkcijos. Be to, abiem atvejais labai svarbu su- 
daryti tvarkingomis pratybomis pastovių įpročių, kurie pa- 
lengvintų valios apsisprendimą reikiama linkme. 

Kalbama dar kartais apie patologinį moralinės nuovokos 
silpnumą. Iš tikrųjų šitokis nenormalumas gali turėti pa- 
grindą įgimtame protinės ar jausminės srities silpnume ar- 
ba netikusiame auklėjime, arba net gali sykiu turėti 
priežasčių ir įgimtose silpnybėse, ir auklėjimo paklaidose. 
Panašiais atvejais psichinių silpnybių taisymas ir sykiu tin- 
kamai pastatytas dorinimas gali nemaža nuveikti. Reikia 
tik pastatyti ugdytinis į naujas aplinkybes, pašalinti progos. 
jo geiduliams reikštis, pakeisti blogi įpročiai geraisiais, ne- 
doros pažiūros - moraliniu nusistatymu ir pakelti susilpusi 
doros sąmonė moralinės įtaigos pagalba, valios pratybomis 
ir religinių jausmų žadinimu. 

Baigdamas skirsnį, pavadintą „Ugdymo objektas, arba 
ugdytinis“, turiu dar kartą primygtinai pabrėžti, kad geras 
savo ugdytinio pažinimas yra viena iš svarbiausių sąlygų 
ugdomojo darbo sėkmingumui. Pedagogikos mokslas duo- 
da čia tik bendrų scheminių nurodymų apie tipingiausius 
atsitikimus bei apraiškas, ir jau tiesioginė pedagogo parei- 
ga yra sugebėti šituos bendrus nurodymus pritaikyti ug- 
domajam menui, studijuojant savo ugdytinius kiekvienu 
konkretiniu atsitikimu, kasdieninio gyvenimo aplinkybė- 
mis. Tik pažinęs savo ugdytinius konkretinėje tikrovėje, pe- 
dagogas pajėgs pritaikyti jiems bendruosius pedagogikos 
dėsnius bei taisykles ir padaryti iš jų tuos didžiuosius kūri- 
nius, kurių privalo sukurti iš žmogiškosios medžiagos ug- 
domojo meno kūrėjai - pedagogai. O tai galima tik tada, 

kai ugdymo uždaviniai, metodai ir priemonės yra indivi- 
dualizuojami pagal individualinės ugdytinių ypatybes. Tai 
ir yra ugdymo individualizacija. 


4. Ugdymo veiksniai ir veikėjai 


Kalbant apie ugdymo objektą, arba, kitaip tariant, ugdy- 
tinį, tenka nuolatos konstatuoti, kad vienas iš svarbiausių 
principų šituo atžvilgiu yra ugdymo individualizacija pa- 
galindividualinius ugdytinių skirtumus. Šitas principas ver- 
čia skaitytis visų pirma su amžiaus ypatybėmis, lyčių 
savotiškumu ir šiaip jau su ugdytinio individualumu, ku- 
ris gali labai įvairiai reikštis. Buvo kalbėta apie tai, kaip ug- 
dymo individualizacijos principas turi būti taikomas prie 
amžiaus, lyties ir tokių specialesnių individualybės veiks- 
nių, kuriais yra emocionalinis savotiškumas, t. y. tempera- 
mentas, arba pobūdis, intelektualinis savotiškumas, arba 
vyraują gabumai, socialinis savotiškumas, pareinąs nuo kil- 
mės iš tam tikro visuomeninio sluoksnio; fizinis ar psichi- 
nis nenormalumas, reikalaująs tam tikrų gydomojo ugdymo 
priemonių. Šitas tyrinėjimas davė mums pakankamai pro- 
gos pažvelgti metodologiniu būdu į klausimą, kaip ugdy- 
mo individualizacijos principas turi būti taikomas prie 
įvairių individualinių skirtumų. 

Kai tenka šitas principas taikyti ar prie amžiaus, ar prie 
lyties, ar prie emocionalinio savotiškumo, ar intelektuali- 
nio savotiškumo, ar socialinių tipų, ar nenormalių ugdyti- 
nių, matome, kad kiekvienu atskiru atveju tas ar kitas 
ugdytinio savotiškumas reikalauja šiaip ar taip individua- 
lizuoti ugdymo uždavinius, priemones bei metodus. Šitas 
ugdymo individualizavimas pasiekia ypatingo laipsnio psi- 
chinių nenormalybių atvejais, nes šitokiais atsitikimais ug- 
dymas tampa gydomuoju ugdymu, kuris stengiasi kiek 
galint pašalinti nenormalybių priežastis ir tokiu ar kitokiu 

būdu atsiekti bent tam tikru laipsniu ugdymo tikslus. Ta- 
čiau gydomasis ugdymas mažiausiai turi būti liečiamas ben- 
drojoje pedagogikos dalyje, nes gydomoji pedagogika yra 
visai specialus dalykas. Užtat kiti individualybės veiksniai 
ir ypač emocionalinis ir intelektualinis ugdytinio savotiš- 
kumas bendrojoje pedagogikos dalyje gali būti tinkamai ty- 
rinėjami individualizacijos principo šviesoje. 

Šito principo šviesoje pasirodo, kad ir emocionalinis auk- 
lėtinio savotiškumas, ir intelektualinis jo savotiškumas iš 
savo esmės nėra nei blogi, nei geri, nors gali būti mažiau ar 
daugiau palankūs ugdymo tikslams atsiekti. O kadangi ir 
emocionalinis, ir intelektualinis ugdytinio savotiškumas yra 
tam tikros pajėgos, tai būtų didelė pedagogo klaida ir ne- 
tikslingas energijos eikvojimas kovoti šiaip ar taip su emo- 
cionaliniu ar intelektualiniu ugdytinio savotiškumu. Tikras 
ugdytojo nusistatymas turi čia būti pasiryžimas panaudoti 
palankius šito savotiškumo momentus ugdymo tikslams ir 
papildyti kiek galint šito savotiškumo trūkumus, kad ug- 
dytinis neišeitų per daug vienašališkas ir siaurai apribotas. 
O tai galima tik tada, kai ugdymo uždaviniai, metodai ir 
priemonės yra individualizuojami pagal individualines ug- 
dytinių ypatybes. , 

Naujas svarbesnis klausimas, prie kurio turime iš eilės 
pereiti, liečia ugdymo veiksnius ir veikėjus. Čia visų pirma 
turime išsiaiškinti, kas yra ugdymo veiksniai ir veikėjai. Pla- 
čia prasme ugdomuoju veiksniu yra visa tai, kas sąmoningai ar 
nesąmoningai, tiesioginiu ar netiesioginiu būdu turi teigiamo- 
sios ar neigiammosios veikmės ugdymo objektui, t. y. ugdytiniui. 
Ugdomieji veiksniai yra pašauktieji ir atsitiktiniai. Pašauk- 
tieji yra tie veiksniai, kurie iš pačios dalykų eigos turi ug- 
domosios valdžios ir ugdomųjų pareigų. Tokiais ugdymo 
veiksniais yra šeima, visuomenė arba valstybė, Bažnyčia, 
mokykla ir pedagogai. Atsitiktiniai ugdymo veiksniai yra 
tie, kurie, kad ir turi šiokios tokios reikšmės naujųjų kartų 

ugdymui, vis dėlto nėra prie tokio ugdomojo veikimo pa- 
šaukti pačia dalykų eiga ir dažniausiai veikia naujųjų kartų 
išsivystymą tik faktinai be sąmoningumo ir tikslingumo, 
neturėdami nei ugdomosios valdžios, nei ugdomųjų parei- 
gų. Tokiais atsitiktiniais ugdymo veiksniais yra, pavyzdžiui, 
visuomeninė aplinka, visuomenės kultūra, net gamta ir ki- 
tokios aplinkybės, turinčios kokios nors veikmės ugdymo 
eigai. 

Pašauktieji ugdymo veiksniai savo ruožtu galima skirs- 
tyti į pašauktuosius iš prigimties ir pašauktuosius iš profe- 
sijos. Iš prigimties šiaip ar taip yra pašauktos būti 
ugdomaisiais veiksniais šeima, visuomenė arba valstybė ir 
Bažnyčia. Iš profesijos ugdomaisiais veiksniais yra peda- 
gogai, tiek atskiri, tiek ir suorganizuoti į ugdymo įstaigas. 

Asmenys, priklausą prie pašauktųjų ugdymo veiksnių 
ir sąmoningai varą ugdomąjį darbą, yra ugdymo veikėjai. 
Taigi ugdymo veikėjai tesudaro vieną tik dalį pašauktųjų 
ugdymo veiksnių, būtent tą dalį, kurią sudaro gyvi žmo- 
nės. Ugdymo veikėjais yra faktinai tėvai, pedagoginio per- 
sonalo nariai ir dar mokomosios Bažnyčios atstovai. 


a. Šeima 

Pašauktųjų ugdymo veiksnių eilėje pirmoje vietoje stovi 
šeima, nes pačia dalykų eiga tėvams pirmiems tenka rūpin- 
tis savo vaikų ugdymu. Užgimęs kūdikis negali apsieiti be 
svetimos pagalbos, ypač be savo motinos pagalbos. Iš čia 
plaukia vaikui prigimtoji teisė būti auklėjamam, o tėvams 
prigimtoji pareiga savo vaikus penėti, globoti ir auklėti, žo- 
džiu tariant, - ugdyti. Kitaip tariant, tėvai turi ugdomosios 
pareigos savo vaikų atžvilgiu. O kadangi kiekviena pareiga 
yra surišta su atitinkama teise, tai vaikų pusėje yra teisė būti 
ugdomiems. Bet iš kitos pusės, su tėvų ugdomąja pareiga 
yra surišta ir jų teisė turėti ugdomosios valdžios savo vaikų 
atžvilgiu. Tuomet vaikų pusėje šitą teisę atitinka pareiga pa- 

klusti ugdomajai tėvų valdžiai. Taigi matome, kad tiek tė- 
vai, tiek ir vaikai ugdymo santykiavime turi ir teisių, ir pa- 
reigų: tėvai turi pareigą ugdyti savo vaikus ir teisę į ugdomąją 
valdžią, kuri yra reikalinga pareigai pildyti; vaikai turi teisę 
būti ugdomi ir pareigą - paklusti ugdomajai tėvų valdžiai. 
Reikia šia proga pasakyti, kad nei tėvų, nei vaikų teisės ir nei 
pirmųjų, nei antrųjų pareigos nėra neapribotos. Dora, visuo- 
menės gerovė, faktinos išgalės - štai tik keletas veiksnių, ku- 
rie šiaip ar taip reguliuoja ir tėvų, ir vaikų teises, iš vienos 
pusės, ir pareigas, iš antros. 

Negali būti rimtos abejonės, kad normaliose sąlygose šei- 
ma yra vaikams ne tik iš prigimties reikalingas, bet ir tiks- 
lingiausias ugdymo veiksnys tam tikrame ugdymo 
tarpsnyje ir tam tikru atžvilgiu. Be kita ko, dera čia paste- 
bėti, kad šeima yra sykiu ir pašauktasis, ir atsitiktinis veiks- 
nys. Kiek šeima yra sąmoningai bei planingai tėvų 
vadovaujama, patys tėvai yra ne tik pašauktieji ugdymo 
veiksniai, bet ir ugdymo veikėjai. Iš kitos pusės, kiek šeimos, 
arba net šeimynos gyvenime susideda įvairių įvairiausių ap- 
linkybių, turinčių ugdymui šiokios tokios nesąmoningai vyk- 
domos reikšmės, šeima, arba, plačiau tariant, šeimyna yra 
atsitiktinis ugdymo veiksnys. Pavyzdžiui, pačių tėvų elgi- 
masis, kurį pastebi vaikai, savitarpinis vaikų veikimasis, ant- 
raeilių šeimynos narių įtaka, susidariusi joje atmosfera — 
visa tai turi didelės teigiamos arba neigiamos reikšmės vai- 
kų išsivystymui ir todėl priklauso prie plačiai suprastų ug- 
domųjų veiksnių. Bet, žinoma, didžiausia šeimos rolė 
pasireiškia sąmoningame tėvų auklėjime savo vaikų. 

Šitas sąmoningas ugdomasis tėvų darbas šeimoje pasi- 
žymi visa eile savybių, kurios turi teigiamos reikšmės vai- 
kų ugdymui ir kurios sunku, beveik negalima, lygiu laipsniu 
sudaryti dirbtiniu būdu. Būtent, kaipo savo vaikų ugdyto- 
jai, tėvai turi, taip sakant, iš prigimties nemaža savybių, 
kurios yra pageidaujamos kiekvienam pedagogui. Yra tai 

visų pirma normaliai tėvams prigimta savo vaikų meilė. 
Žmogus, nemylįs vaikų arba jaunimo apskritai, negali būti 
ugdytojas: jam trūksta to jausmingo pagrindo santykiavi- 
mui su ugdytiniais, kuris yra taip pat reikalingas, kaip inte- 
lektualinis arba dorinis pedagoginio santykiavimo 
pagrindas. Iš kitos pusės, ir vaikai iš prigimties yra linkę į 
tėvų meilę atsakyti savo meile, kuri turi daug svarbos sėk- 
mingamjų auklėjimui, nes vaikų nemylimas pedagogas ma- 
ža tegali nuveikti ugdomajame darbe. Su vaikų meile 
surištas yra ir tėvų autoritetas. Mylėdami savo tėvus, vai- 
kai gerbia juos, kaipo suaugusius, - kaipo tam tikrą idealą, 
į kurį jie patys stengiasi eiti. Todėl, be kita ko, tėvai turi 
savo vaikų akyse moralinės didybės ir įteigia jiems pasiti- 
kėjimo, jei tik patys savo pasielgimais nesudaro kliūčių ši- 
tiems vaikų jausmams reikštis. Autoritetingumas yra sąlyga, 
kuri yra būtina kiekvienam pedagogui; ogi tėvams šita są- 
lyga pareina iš paties tėvų ir vaikų santykiavimo pagrindo. 

Be to, tėvai turi progą gerai pažinti kiekvieną iš savo vai- 
kų, nes paprastai kiekvienu domisi skyrium ir kiekvienu 
yra lygiai susirūpinę. Geras pažinimas savo vaikų duoda 
tėvams galimybės individualizuoti ugdymo priemones ir 
kiekvienam vaikui pateikti visa tai, kas yra reikalinga nor- 
maliam ir sėkmingam jo išsivystymui. Pagaliau šeiminis ug- 
dymas turi dar tą gerą pusę, kad jame sykiu dalyvauja ir 
vyras, ir moteris. Pilnutinis žmogaus išugdymas negali bū- 
ti tikslingai įvykdytas be suderintų ugdomųjų vyro ir mo- 
ters pastangų. Tas pats reikalas yra jaučiamas ir šeimoje, 
kur jis patenkinamas tuo paprastu faktu, kad tėvas ir moti- 
na turi sykiu, nors ir įvairiais atžvilgiais ir laipsniais, ugdo- 
mosios veikmės savo vaikams. Tėvas atstovauja šeiminiame 
ugdyme labiau intelektualiniam valios pradui, motina la- 
biau - intuityviniam jausmo pradui. Bet kadangi vaikų tar- 
pime vaidina persveriamąją rolę pastarasis moteriškas 
pradas, tai motina yra visų pirma šeiminio ugdymo veikė- 

ja. Jei dar pridėsime, kad šeiminis gyvenimas yra pirminė 
visuomenės lytis, kur paprastai viešpatauja interesų soli- 
darumas, savitarpinė pagalba, bendrai palaikoma tvarka, - 
tai pamatysime, kad ir visuomeniniu atžvilgiu šeiminis ug- 
dymas turi teigiamųjų savybių, turinčių reikšmės tinkamam 
vaikų išsivystymui ir pasiruošimui platesniam gyvenimui. 

Tačiau reikia gerai nusimanyti, kad visos šitos teigiamo- 
sios šeiminio ugdymo savybės išeina aikštėn ir turi faktinos 
reikšmės vaikų išsivystymui tik normaliomis aplinkybėmis, 
kai pats šeimos gyvenimas yra vedamas taip, kaip jis pri- 
valo būti vedamas, ir kai tėvai nusimano apie ugdomojo 
veikimo dalykus. Tuo tarpu labai dažnai šeiminiame gyve- 
nime sueina tiek nepalankių aplinkybių, kad šeiminis gy- 
venimas iškrypsta iš normalių vėžių ir vaikų ugdymas ima 
eiti nenormalia vaga. Visų pirma tėvų nenusimanymas apie 
ugdomąsias savo pareigas atsistoja skersai kelio lemtam vai- 
kų ugdymui. Tėvai iš prigimties yra ugdymo veikėjai. Kai- 
po tokie, jie turi nusimanyti apie šito savo veikimo pareigas. 
Bet šitas nusimanymas, kaip ir faktinas sugebėjimas dirbti 
ugdomąjį darbą, iš prigimties neateina. Būti iš prigimties 
ugdymo veikėju ir neturėti iš prigimties reikiamų šitam vei- 
kimui savybių - štai priežastis, kodėl tėvai taip retai teati- 
tinka savo pedagoginį pašaukimą ir šeima taip maža 
tepadaro naujųjų kartų išauklėjimui. Tuo tarpu plačiojoje 
visuomenėje nepakankamai nusimanoma, kad ugdomajam 
veikimui šeimoje, kaip ir kiekvienam kitam rimtam darbui, 
reikia tinkamai pasiruošti: čia pasitikima sveiku protu, tė- 
vų meile, laisvu įkvėpimu ir kitais panašiais dalykais. Visa 
tai iš tikro būtų labai gera, jei po šitais vardais faktinai nesi- 
slėptų aklas instinktas, racionaliai nepateisinami įpročiai, 
siauras individualistiškas diletantizmas, kas nėra nei svei- 
kas protas, nei tikra tėvų meilė, nei geras įkvėpimas, 

Juk labai dažnai aklas instinktas neleidžia tėvams pažinti 
savo vaikus tokius, kokie jie yra; jis trukdo statyti jiems iš- 

mintingų reikalavimų ir taikyti reikiamas drausmės priemo- 
nes. Jis spiria dažnai pataikauti vaikų užgaidoms, apskritai 
panaikina tai, kas galima vadinti tikru ugdymu. Panašus do- 
rinis elgimasis su vaikais yra dorinio tėvų silpnumo ženklas 
ir todėl galima tikėtis, kad tokie tėvai nekaip sugyvena tarp 
savęs; o tai taip pat turi neigiamos veikmės vaikų ugdymui. 
Jei prie to prisideda blogas pavyzdys, kurį tėvai rodo vai- 
kams savo gyvenimu, tai šeiminis ugdymas ne tik nustoja 
visos savo prasmės, bet dargi virsta vaikams ištvirkimo veiks- 
niu. O kadangi šeimos įtaka, tiek teigiama, tiek ir neigiama, 
yra būsimam žmonių gyvenimui visuomet didelė bei reikš- 
minga, tai suprantama savaime, su kokiu atsakomybės jaus- 
mu tėvai turi tvarkyti savo šeiminį gyvenimą ir rūpintis 
tinkamu savo vaikų auklėjimu bei lavinimu. 

Čia ypač didelis ir atsakingas yra uždavinys motinos, 
kuri, kaip sakyta, yra pirmutinė šeiminio ugdymo veikėja. 
Josephas de Maistre'as yra pasakęs, kad žmogus susidaro 
ant motinos kelių; šitas pasakymas galima net būtų sustip- 
rinti pridėjus, kad tiek fizinis, tiek ir dvasinis naujosios kar- 
tos ugdymas prasideda net anksčiau, negu ji suskumba ateiti 
į šį pasaulį. Yra juk aišku, kad ugdymo reikalams nėra abe- 
jingas dalykas, kokie yra fiziologiniai ir psichologiniai tėvų 
ir ypač motinos nusiteikimai. Galima sakyti, kiekvienas mo- 
tinos sielos virpėjimas palieka neišdildomų pėdsakų vaiko 
palinkimuose tiek tada, kai vaikas nėra dar atėjęs į šį pa- 
saulį, tiek ir tada, kai jis yra tiesioginėje motinos globoje. 
Plačiai suprastos eugenikos uždavinys turėtų būti nurody- 
ti ne tik reikiamus fiziologinius, bet ir psichinius bei dori- 
nius tėvų nusiteikimus, reikalingus ne tik sveikai, bet ir 
lengviausiai auklėjamai būsimai žmonių kartai. 


b. Valstybė 
Šalia šeimos kitu prigimtuoju ugdymo veiksniu eina vi- 
suomenė, arba suorganizuota jos lytis, t. y. valstybė. Vals- 

tybei nėra abejingas dalykas, ar ir kaip yra ugdomi jos pi- 
liečiai. Juk tiek visuomenės, kiek ir valstybės gyvenimas 
šiaip ar taip pareina nuo to, kaip yra auklėjami bei lavina- 
mi atskiri individai. Visuomenės tradicijos, kultūra, įstai- 
gos yra priklausomos nuo linkmės, kuria yra ugdomos 
naujos kartos. Ir šita linkmė gali būti kartais tiek klaidinga 
ir kenksminga, kad pats visuomenės bei valstybės gyveni- 
mas gali atsidurti didžiausiame suirimo pavojuje. Jau vie- 
no tik apsigynimo dėlei visuomenė ir tuo pačiu valstybė 
turi prigimtosios teisės rūpintis tam tikra prasme ir tam tik- 
rose ribose naujų kartų ugdymu. Pavyzdžiui, valstybei vi- 
sai prigimta rūpintis fiziniu naujos kartos lavinimu, kad ji 
pajėgtų pakelti sunkenybes einant krašto apsaugos tarny- 
bą. Valstybė turi taip pat teisę rūpintis valstybiniu ir pilieti- 
niu savo narių auklėjimu, kad jos gyvenimas eitų sklandžiai 
ir sėkmingai. Pagaliau valstybė turi teisę reikalauti iš savo 
piliečių tam tikro minimalinio išsilavinimo, kuris yra rei- 
kalingas ir privalomas, gyvenant tam tikrą kultūros laipsnį 
ir vedant atsilaikymo kovą su savo kaimynais. Visais šitais 
atvejais valstybė turi teisę statyti pozityvių reikalavimų sa- 
vo piliečiams tiek tiesioginiu, tiek ir netiesioginiu būdu per 
kitus ugdymo veiksnius, pavyzdžiui, per šeimą arba mo- 
kyklą. 

Tėvams valstybė turi teisę statyti reikalavimą, kad jie mo- 
kytų vaikus tam tikro minimumo ribose, ir sykiu kontro- 
liuoti, kad šitas reikalavimas būtų pildomas. Tačiau valstybė 
neturi teisės be pakankamų priežasčių kiekvienu atskiru at- 
sitikimu nei atimti iš tėvų arba sumažinti jų ugdomąją val- 
džią, nei primesti ugdomųjų pareigų, kurios neplaukia 
savaime iš šeiminių santykių prigimties. 

Mokyklų atžvilgiu valstybė turi pareigą teikti moralinę 
ir materialinę pagalbą privatinei iniciatyvai, kuri turėtų ap- 
tarnauti visas ideologines visuomenės grupes, ogi ten, kur 
privatinė iniciatyva dėl kokios nors priežasties pasirodo ne- 

pakankama, valstybė turi teisę ir net pareigą ją papildyti ar 
net visai atstoti, steigdama ir tvarkydama savo iniciatyva ir 
išgalėmis įvairių rūšių mokyklų. Apskritai savo santykiuo- 
se su mokykla valstybė turi vadovautis principu, kad mo- 
kykla turi būti laisva nuo politinės prievartos ir kad faktinai 
ji negali ir net neturi būti laisva nuo pasaulėžiūros, todėl 
principialiai geriausia yra ta mokyklų sistema, kuri paten- 
kina visas įvairių pasaulėžiūrų grupes, nedarydama nie- 
kam ideologinės prievartos. 

Tiesa, visose mokyklose, tiek savose, tiek ir privatinėse, 
valstybė turi kontrolės teisę, kiek nuo mokyklos darbų par- 
eina visuomenės ir valstybės reikalai. Jei mokykla virsta ar- 
domuoju veiksniu elementarinei doros ir visuomenės 
santvarkai, tai, aišku savaime, valstybės įsikišimas tokiais 
atvejais yra ne tik pageidaujamas, bet ir reikalingas. Vis dėlto 
visais panašiais atvejais valstybės elgimasis turi būti labai 
atsargus, kad ji galėtų sykiu išvengti individualinės sąži- 
nės suvaržymo ir tinkamai apsaugoti visuomeninės doros 
bei tvarkos reikalus. Išlaikyti čia deramas taktas ir pusiau- 
svyra yra tiesioginis valstybės organų uždavinys, deja, taip 
retai lemtai atliekamas praktikoje. 

Šiaip ar taip, valstybė, kaipo prigimtasis ugdymo veiks- 
nys, išeina labiausiai aikštėn ryšyje su mokyklų klausimu. 
Iš vienos pusės, valstybė aprūpina savo ugdomuosius rei- 
kalus su pagalba mokyklų, o iš kitos pusės, mokyklos, kad 
ir tarnauja visuomenės reikalams visai privatiniu būdu, vis 
dėlto reikalauja iš valstybės mažiausia apsaugoti jų gyva- 
vimo sąlygas. 


c. Bažnyčia 

Šalia valstybės nauju prigimtuoju ugdymo veiksniu yra 
Bažnyčia. Kiekviena Bažnyčia turi teisių mokyti religinių 
tiesų ir stovėti doros sargyboje savo tikinčiųjų atžvilgiu. Tai, 
galima sakyti, yra elementarinė tikinčiųjų teisė, demokra- 

tiškai mūsų laikais vadinama sąžinės laisve. Šita teisė tin- 
kamai gali būti laiduota vien tada, kai kiekvienos tikybos ir 
net kiekvienos pasaulėžiūros žmonės turi savo mokyklas, 
kur religijos ir doros reikalai yra aprūpinami pagal Bažny- 
čios ir pasaulėžiūros principus. Todėl Katalikų bažnyčia vi- 
sai teisingai, pavyzdžiui, Leono XIII lūpomis, išsitardavo 
prieš mišriąsias religiniu atžvilgiu mokyklas ir net prieš 
principialiai neutralias mokyklas. 

Tiesa, kai mokykloje dėl kokių nors nepergalimų prie- 
žasčių sueina įvairių tikybų vaikai arba apskritai vaikai tė- 
vų, kurie yra įvairiai nusistatę pasaulėžiūros atžvilgiu, 
telieka iš tikrųjų teisingumo dėlei laikytis neutralumo prin- 
cipo tuose klausimuose, kur įvairios tikybos skiriasi tarp 
savęs arba įvairios pasaulėžiūros ima viena kitai priešta- 
rauti. Kai mišriosios kalbamu atžvilgiu mokyklos dėl ko- 
kios nors priežasties yra neišvengiamos, yra neišvengiamas 
ir šitaip suprantamas neutralumas. Neutralumas čia yra 
lygstamasis, ir jis nekliudo, pavyzdžiui, kad atskirų tikybų 
vaikai turėtų skyrium religijos pamokų, dėstomų savo ti- 
kybos atstovų. Šitokis lygstamasis neutralumas yra paken- 
čiamas, kaipo pereinamoji stadija į mokyklų sistemą, 
suorganizuotą pagal ideologinius tikybų ir apskritai pasau- 
lėžiūrų skirtumus. 

Užtat principialiai nėra priimtinas vadinamasis nelygs- 
tamasis neutralumas, kuris stengiasi visai pašalinti religiją 
iš viešų mokyklų ir kuris tuo pačiu faktinai neigia religijos 
reikalą ugdymo sistemoje. Iš tikrųjų pasirodo, kad pasaulė- 
žiūra, šalinanti religiją iš ugdymo sistemos, nėra visai neut- 
rali, nes ji išlaiko ugdyme tik savo neigiamąją pažiūrą į 
religijos reikšmę. Iš kitos pusės, mokykla, kuri norėtų išlai- 
kyti nelygstamąjį neutralumą tikybos ir apskritai pasaulė- 
žiūros atžvilgiu, turėtų taip susiaurinti perteikiamąją savo 
pareigą, kad ji faktinai būtų suvesta prie bendrų bendriau- 
sių mažai reikšmingų dalykų, kurie negalėtų sudaryti rei- 

kiamo perteikiamos žinijos branduolio. Tuomet, nekalbant 
jau apie tai, kad nebūtų vykdoma pilnutinio ugdymo siste- 
ma, kuri apima prigimtį, kultūrą ir religiją, būtų taip pat 
suardytas deramas santykis tarp išvystomosios ir perteikia- 
mosios ugdymo pareigos. 

Bažnyčia turi todėl nuosekliai ginti savo nusistatymą už 
konfesines mokyklas savo tikintiesiems ir visuomet akty- 
viai ginti savo teises šitoje srityje. Bet iš kitos pusės, Bažny- 
čios gynėjai neturi pamiršti, kad nedera taip pat statyti kitų 
tikybų arba kitų pasaulėžiūrų žmones į padėtį, kurioje jie 
patys nenori būti. Čia privalomas vadinamasis reciprocite- 
to principas. Eidami prie savo konfesinių mokyklų visose 
švietimo srityse, katalikai, pavyzdžiui, turi užleisti tiek pat 
laisvės žmonėms, kitaip nusistačiusiems tikybos ir pasau- 
lėžiūros atžvilgiu. Todėl, mano supratimu, katalikai netu- 
rėtų mišriosiose pasaulėžiūros atžvilgiu mokyklose versti 
mokytis religijos netikinčių žmonių vaikus, jei tėvai yra prie- 
šingi religijos dėstymui jų vaikams. Tokiu atveju prievarta 
reiškia principialiai nepateisinamą klerikalizmą, kuris dar- 
gi pedagoginiu atžvilgiu galų gale religijai neišeina į nau- 
dą. 


d. Aplinka 

Šalia trijų pagrindinių prigimtųjų veiksnių, kuriais yra 
šeima, valstybė ir Bažnyčia, yra dar, kaip žinome, atsitikti- 
nių veiksnių, kurie taip pat turi tokios ar kitokios įtakos 
Jaunimo išsivystymui, nors šita įtaka vykdoma ne iš pašau- 
kimo, bet atsitiktiniu būdu. Lengva pastebėti, kad ta aplin- 
ka, kurioje tenka gyventi naujajai kartai, yra pilna įvairių 
įvairiausių veiksnių, faktinai turinčių šiokios ar tokios reikš- 
mės jos išsivystymui ir pasiruošimui gyvenimui. Čia atsi- 
tiktiniais ugdymo veiksniais yra visų pirma grynai fizinės 
bei geografinės gyvenimo aplinkybės, būtent: ir namai, kur 
gimsta ir auga vaikai, ir aplinkinės vietos, kur jiems tenka 

žaisti ir naudotis grynu oru, ir apylinkės gamta, kurioje jie 
susipažįsta su prigimtuoju pasauliu, ir klimato ypatybės, 
kurios turi ne tik fizinės, bet ir psichinės įtakos jaunimo gy- 
venimui. Juo aukštesnė yra materialinė kultūra ir juo išmin- 
tingiau ji yra tvarkoma, juo daugiau šitie atsitiktiniai 
veiksniai turi teigiamos veikmės naujosioms kartoms. 

Iš kitos pusės, atsitiktiniais ugdymo veiksniais yra ap- 
linkoje ir tie žmonės, su kuriais jaunimui tenka susidurti 
beaugant ir bebręstant. Be tėvų ir kitų šeimos narių, čion 
priklauso giminaičiai, draugai ir šiaip jau suaugę Žmonės, 
kurie sugeba turėti įtakos jaunajai kartai. Šitie atsitiktiniai 
veiksniai kartais gali turėti labai didelės įtakos jaunimo nu- 
sistatymui ir apsisprendimui tiek į gera, tiek į bloga, ir, be 
kita ko, yra labai svarbūs visuomeninio išsiauklėjimo at- 
žvilgiu. Apskritai per žmones, kurie apsupa jaunimą, vei- 
kia jį visuomeninė santvarka, kuri taip pat gali būti 
priskaityta prie atsitiktinių veiksnių. 

Paminėjus apie visuomeninės santvarkos įtaką jaunimui, 
visai tikslu pereiti nuo jos prie kultūrinės įtakos apskritai, 
nes visuomenė yra tik viena iš kultūros arba civilizacijos 
apraiškų. Ir iš tikro reikia pripažinti, kad kultūrinio gyve- 
nimo aplinkybės turi didžiausios reikšmės naujųjų kartų 
išsivystymo linkmei ir jų subrendimo laipsniui. Taisyklin- 
gai bei planingai kultūros įtaka pasireiškia mokykloje, bet 
ir šalia mokyklos kultūra nesiliauja veikusi jaunimą. 

Kadangi atsitiktinių ugdymo veiksnių įtaka gali būti ir 
paprastai yra labai didelė, tai ugdytojai, suprantamas daly- 
kas, negali būti jiems abejingi. Būtent, pedagogas, vadovau- 
damas savo ugdytinio išsivystymui bei brendimui, privalo 
pažinti tikrą atsitiktinių ugdymo veiksnių reikšmę ir pas- 
kui atitinkamai juos tvarkyti savo ugdytinio gyvenime, kiek, 
žinoma, tai gali nuo jo pareiti. Atsitiktinių ugdymo veiks- 
nių atžvilgiu pedagogui galima sulig tuo statyti trejopų už- 
davinių. Pirma, jis privalo mokėti įvertinti atsitiktinių 

veiksnių reikšmę savo ugdytinio ugdymui ir nustatyti ati- 
tikimo santykį tarp jų ir ugdytinio ypatybių, būtent: am- 
žiaus, lyties, individualybės, temperamento ir t. t. Ir čia 
atsitiktinių ugdymo veiksnių atžvilgiu privalu kiek galima 
išlaikyti taisyklė, kad ugdymo priemonės privalo būti indi- 
vidualizuojamos pagal ugdytinio prigimtį ir individualines 
ypatybes. Antra, ugdytojas privalo kiek galėdamas stiprin- 
ti teigiamąją atsitiktinių ugdymo veiksnių įtaką, statyda- 
mas savo ugdytinį į tam tikras aplinkybes arba stiprindamas 
įspūdį tinkamais paaiškinimais, pavyzdžiais, asmenine įta- 
ka ir t. t. Pagaliau trečias pedagogo uždavinys yra saugoti 
savo ugdytinius nuo neigiamosios atsitiktinių veiksnių įta- 
kos, ar šalinant šituos veiksnius, ar mažinant jų įtaką, ar 
net išvystant savo ugdytiniuose atsparumą prieš neigiamąją 
atsitiktinių veiksnių įtaką, stiprinant juose kzitiškumą ir at- 
sakomybės jausmą ir darant jiems įtakos įteigiamojo įkvė- 
pimo priemonėmis. 

Apskritai reikia žinoti, kad atsitiktinių veiksnių įtaka ne- 
gali būti visai panaikinta jaunimo gyvenime. Todėl, iš vie- 
nos pusės, tenka rūpintis, kad šita įtaka būtų mažiausiai 
kenksminga, o iš antros pusės, reikia palaikyti ir net stip- 
rinti tie atsitiktiniai veiksniai, kurių įtaka yra teigiama. Bet, 
šiaip ar taip, pedagogas turi pažinti ir nuolat kontroliuoti 
atsitiktinius veiksnius, turinčius įtakos jaunimo gyvenimui. 

Iš to, kas pasakyta, galėjo paaiškėti, kad žmonės ne vi- 
suomet yra ugdymo veikėjai ir kad jie dažnai tėra vien ug- 
dymo veiksniai ir dargi tik atsitiktiniai. Ugdymo veikėjais, 
kaip žinome, yra asmenys, priklausą prie pašauktųjų ug- 
dymo veiksnių ir sąmoningai varą ugdymo darbą. Tokiais 
veikėjais yra visų pirma tėvai, paskui - mokyklų ir auklėja- 
mųjų įstaigų pedagoginis personalas ir pagaliau mokomo- 
sios Bažnyčios atstovai. Savaime suprantama, kad iš 
ugdymo veikėjų visai tikslinga reikalauti tinkamo pasiruo- 
šimo ugdomajam veikimui toje srityje, kurioje jiems tenka 

dirbti. Todėl racionalu būtų kultūringoje visuomenėje rei- 
kalauti tam tikrų pedagoginių kvalifikacijų ne tik iš moky- 
tojų-auklėtojų profesionalų ir mokomosios Bažnyčios 
atstovų, bet ir iš žmonių, besiruošiančių sudaryti šeimą. 

Šitaip statyti ugdymo veikėjų klausimą verčia kultūrinė 
ugdomojo veikimo pažanga, nes nesunku pastebėti šitokis 
santykiavimas tarp atsitiktinių ugdymo veiksnių, pašauk- 
tųjų veiksnių ir kvalifikuotų ugdymo veikėjų: pirma, juo 
daugiau turi reikšmės naujųjų kartų ugdymui pašauktieji 
ugdymo veiksniai, palyginus su atsitiktiniais veiksniais, juo 
labiau laiduojama kultūrinė ugdomojo veikimo pažanga; 
antra vertus, juo didesnė yra ugdomoji kvalifikuotų ugdy- 
mo veikėjų rolė tarp pašauktųjų veiksnių, juo tikslingesnis, 
sąmoningesnis ir sėkmingesnis yra pats ugdomasis veiki- 
mas. Todėl, organizuojant ugdomąjį veikimą visuomenėje, 
reikia rūpintis, kad pašauktųjų ugdymo veiksnių rolė nuo- 
latos didėtų atsitiktinių ugdymo veiksnių sąskaita ir kad 
tarp pašauktųjų veiksnių nuolatos didėtų planinga bei sis- 
teminga kvalifikuotų ugdymo veikėjų rolė. Tačiau reikia vi- 
sados skaitytis su faktu, kad pašauktieji ugdymo veiksniai 
negali niekados visai panaikinti atsitiktinių veiksnių įtakos, 
nei kvalifikuoti ugdymo veikėjai atstoti visus pašauktuo- 
sius veiksnius. 

Kalbant apie ugdomojo veikimo sėkmingumą, visų pir- 
ma tenka pastebėti, kad iš pusės ugdomųjų veiksnių pirma 
sėkmingumo sąlyga yra harmoningas sutarimas su ugdymo 
veikėjų įtaka. Juo daugiau priešingų įtakų ugdymo veikėjas 
sutinka iš pusės pašauktųjų ar atsitiktinių veiksnių, juo sun- 
kesnis yra jo darbas ir juo mažiau galima iš jo tikėtis sėkmin- 
gumo. Negalima juk abejoti, kad nesutarimas pašauktųjų 
veiksnių, t. y. šeimos, valstybės ir Bažnyčios, tarp savęs, o 
paskui jų nesutarimas su kvalifikuotais ugdymo veikėjais 
turi pačiam ugdymui daug neigiamos reikšmės. Taip pat 
ugdymo reikalai kenčia ir tuomet, kai atsitiktiniai ugdymo 

veiksniai nesutaria su pašauktaisiais veiksniais ir ugdymo 
veikėjais. Ir šituo atveju ugdytiniai patiria priešingų ir ne- 
suderintų įtakų, kurios negali neįnešti disharmonijos į ug- 
dymo eigą. Pagaliau svarbi sėkmingumo sąlyga yra taip pat 
sutarimas tarp įvairių ugdymo veikėjų, kurie sueina viena- 
me ugdymo darbe. Žodžiu tariant, sutarimas tarp atskirų 
ugdymo veiksnių ir veikėjų yra būtina sąlyga harmonin- 
gam bei sėkmingam naujųjų kartų ugdymui. ` 


e. Uzdytojas 

Nėra abejotina, kad ugdymo reikalas labiausiai pareina nuo 
to, kokie yra kvalifikuoti ugdymo veikėjai, arba, trumpiau ta- 
riant, ugdytojai. Todėl šioje vietoje visai pravers susidomėti, 
kad ir trumpam, teigiamosiomis ugdytojo kokybėmis. 

Bendriausiai imant dalyką, reikia pasakyti, kad ugdyto- 
jas turi pasižymėti keturiomis formalinėmis kokybėmis, bū- 
tent: 1) bent minimaliniu pedagoginiu gabumu, 2) teoriniu 
nusimanymu, 3) praktiniu patyrimu ir 4) faktinu sugebėji- 
mu dirbti pedagogo darbą. Bent minimalinis pedagoginis 
gabumas apsprendžia pedagogo pašaukimą. Teorinis nu- 
simanymas reikalingas pedagogo sąmoningumui ir yra įgy- 
jamas su pedagogikos mokslo pagalba. Praktinis patyrimas 
pagilina teorinį nusimanymą ir ruošia faktinąjį sugebėjimą. 
Galima būtų manyti, kad jei kas turi pedagoginį gabumą, 
teorinį nusimanymą, praktinį patyrimą, tuo pačiu jis yra 
pedagogas, faktinai sugebąs sėkmingai dirbti ugdomąjį dar- 
bą. Iš tikrųjų, kai kalbama apie faktinąjį sugebėjimą, reika- 
laujama iš pedagogo ištisa naujų kokybių eilė, be kurios 
pedagogas vis dėlto negali tinkamai dirbti savo darbo. Pa- 
vyzdžiui, žmogus gali turėti iš prigimties pedagoginį ga- 
bumą, gali įsigyti ir teorinio nusimanymo, ir praktinio 
patyrimo, betjei jis nemėgsta ugdomojo darbo arba nemėgs- 
ta paties jaunimo, tai jis faktinai nesugeba dirbti kaip rei- 
kiant ugdomojo darbo. 


388 


Savo darbo pamėgimas ir atsidėjimas savo profesijai yra 
pedagogui reikalingi jau todėl, kad ugdomasis menas yra 
tam tikra kūryba, kuri be įkvėpimo, be tam tikro dvasios 
pakilimo, be susižavėjimo savo kuriamuoju tikslu nėra vai- 
singa. Žodžiu tariant, pedagoginiame darbe yra reikalin- 
gas tam tikras erosas, arba entuziazmas. Uzdytinis tik tada 
užsidega noru eiti ten, kur jį veda ugdytojas, kai pastarasis 
įdeda į darbą visą savo sielą. 

Atsidėjimas su meile profesiniam savo darbui yra tik vie- 
na, tiesa, labai svarbi, teigiamoji kokybė, nuo kurios parei- 
na faktinas sugebėjimas dirbti ugdomąjį darbą. Šalia šitos 
kokybės galima numatyti įvairių įvairiausių teigiamųjų ko- 
kybių, kurios yra pageidaujamos faktinam ugdytojo suge- 
bėjimui. Net ugdytojo fizinė prigimtis ir išviršinė išvaizda 
turi šituo atžvilgiu nemaža reikšmės. Žmogus be sveika- 
tos, be tvirtų nervų, be patraukiančios išvaizdos, pavyz- 
džiui, su ryškiu fiziniu defektu, turi žymiai mažiau davinių 
sėkmingai dirbti ugdomąjį darbą, negu tas, kas šitų trūku- 
mų neturi. 

Apskritai ugdytojas turi visai sąmoningai rūpintis išvir- 
šinėmis savo kokybėmis. Gero ugdytojo veidas turi būti ma- 
lonus, atviras ir dvelkiąs pasiryžimu. Apsirėdymas privalo 
būti paprastas, bet visuomet švarus, be apsileidimo, bet taip 
pat be nereikalingo šaunumo. Visas užsilaikymas ir jude- 
siai privalo pasižymėti ramumu, tvirtumu ir tikslingumu. 
Svyravimas, nepasitikėjimas savimi, juokingi bei netikslin- 
gi gestai yra neigiamos kokybės. Gera akis, jautri klausa, 
skambus ir malonus balsas, aiški ir gryna tarsena — štai dar 
keletas kokybių, kurios suteikia gerų patarnavimų ne tik 
mokytojui, bet ir auklėtojui. Pedagogai, nekreipią dėmesio 
į fizines savo kokybes ir išviršinę išvaizdą, iš tikrųjų nepa- 
naudoja visų ugdomųjų priemonių savo darbui ir tuo pa- 
čiu jį apsunkina. Tuo tarpu visuomet privalu laikyti galvoje, 
kad pedagogas ir ypač auklėtojas dalyvauja savo darbe vi- 

sa savo būtybe, nes šitoje jo būtybėje nėra nė vienos galios, 
visai abejingos ugdomajam darbui. 

Žinoma, negalima nesutikti su tuo, kad ugdomajam dar- 
bui daug svarbesnės už fizines kokybes yra intelektualinės, 
arba protinės, ir moralinės, arba dorinės, ugdytojo koky- 
bės. Aiškus, pavyzdžiui, yra dalykas, kad be sveiko proto 
ugdytojas negali pasiekti tos ugdomosios išminties, kuri su- 
daro vieną iš svarbiausių teigiamųjų jo profesijos kokybių 
ir kuri yra tikriausia ugdytojo autoriteto atrama. Taip pat 
silpnos valios žmogus maža teturi šansų turėti tvirtos ug- 
domosios įtakos savo ugdytiniams. Protinės teigiamosios 
kokybės ypač yra svarbios mokytojui. Dorinės teigiamosios 
kokybės yra ypač svarbios auklėtojui. Bet kadangi kiekvie- 
nas mokytojas turi būti sykiu ir auklėtojas, o iš antros pu- 
sės, kiekvienas auklėtojas, kaip sakyta, privalo turėti 
ugdomosios išminties ir pamokomyjų gabumų, tai šiaip ar 
taip kiekvienas pedagogas turi pasižymėti ir protinėmis, ir 
dorinėmis teigiamosiomis kokybėmis. 

Doriniu atžvilgiu ugdytojas turi pasižymėti savo ugdy- 
tinių akyse tam tikra didybe ir apskritai turi būti simpatiš- 
kas jaunų idealistų akyse. Bet, žinoma, viena iš svarbiausių 
dorinių ugdytojo kokybių turi būti tvirtas būdas. Ugdyto- 
jas dažnai turi papildinėti savo ugdytiniuose sąmoningo 
nusistatymo ir laisvo apsisprendimo stoką. Jis turi taktiš- 
kai įkvėpti jiems pasitikėjimo jo autoritetu ir sykiu tvirtai 
laikyti juos šito autoriteto priklausomybėje. Kitaip tariant, 
kol ugdytinis nesugeba sudaryti tvirtų normų savo elgimui- 
si ir nesugeba joms laisvai paklusti, ugdytojas turi jam va- 
dovauti savo valios galia, ir čia tvirtumas yra būtinai 
reikalingas. Ugdytojas, kuris pasiduotų klaidingo gailestin- 
gumo jausmams ir leistų ugdytiniui eiti ten, kur neša jį jo 
užgaidos ir neprotingi polinkiai, padarytų jam blogą patar- 
navimą. Tačiau nereikia klaidingai suprasti kalbamo čia tvir- 
tumo. Pedagoginis tvirtumas anaiptol nereiškia prievartos 

ir faktinai yra surištas su dideliu kantrumu ir dideliu švel- 
numu. Pedagoginis taktiškumas čia apsireiškia mokėjimu 
sujungti moralinę jėgą su švelniu gerumu ir sužadinti ug- 
dytiniuose sykiu ir meilę, ir klusnumą. 

Pagaliau ir jausmų srityje ugdytojas privalo turėti tam 
tikrų kokybių, be kurių sunku būtų atlikti ugdomasis dar- 
bas. Apskritai ugdytojas negali būti bejausmis žmogus. Jau- 
nimas, kuris gyvena jausmais daugiau už kitų amžių 
žmonės, mėgsta būti ne tik suprastas, bet ir atjaustas bei 
užjaustas. Štai kodėl bejausmis ugdytojas nesužadins nie- 
kados didesnės simpatijos jaunose širdyse. Jau iš šito fakto 
plaukia savaime išvada, kad ugdytoją ir ugdytinį turi su- 
rišti tam tikras giminiškumas, kuris lotyniškai vadinamas 
congenialitas. Šitas giminiškumas negali būti tiesioginis to- 
lygumas. Iš tikrųjų tai yra tam tikras panašumas, kurį visų 
pirma charakterizuoja dvasiosjaunatvė. Vadinasi, ugdytinio 
prigimties jaunumą turi atitikti ugdytojo dvasios jaunumas. 
Jaunatvė iš prigimties yra linksma bei džiaugsminga, paslan- 
ki į praktinį idealizmą ir pilna entuziazmo tam, kas yra tik- 
ra, gražu, gera, šventa, žodžiu tariant, kas yra kilnu. Dvasios 
jaunatvė pasižymi analoginėmis kokybėmis: ji reiškiasi dva- 
sios giedra ir džiaugsmingumų; ji taip pat yra pilna entu- 
ziazmo visam tam, kas yra kilnu, gražu, gera, šventa. Ji taip 
pat nenurimsta pilko gyvenimo bėgyje ir yra pasiryžusi su 
idealistiniu užsimojimu tarnauti idealui. Todėl kai jauni- 
mo prigimties jaunumą atitinka ugdytojo dvasios jaunumas, 
atsiranda tarp jo ir jo ugdytinių tasai giminiškumas arba 
panašumas, kuris padaro, kad abiejų pusių pastangos gali 
sutarti tarp savęs ir sėkmingai pasireikšti daugeriopais vai- 
siais. 

Jei dabar tektų padaryti bendra išvada, koks privalo bū- 
ti pedagogo tipas, tai, trumpai tariant, reikėtų pasakyti, kad 
pedagogas turi kiek galėdamas arčiau prieiti pilnutinio žmo- 
gaus tipą. Iš visų profesijų pedagogo profesija iš esmės rei- 

kalauja, kad jos darbininkai būtų pilnutiniai žmonės. Ir tai 
savaime suprantama, prisiminus, kad ugdymas turi būti pil- 
nutinis ugdymas. Tuo tarpu tik tas sugeba būti pilnutinio 
ugdymo darbininkas, kas pats yra nors tam tikru laipsniu 
pilnutinis žmogus. Tai, kas čia pasakyta apie pedagogą ap- 
skritai, dar didesniu laipsniu pritinka kunigui, kuris yra pe- 
dagogas aukščiausia ir kilniausia šito žodžio prasme. 
Krikščioniškas apaštalavimas yra aukščiausia auklėjimo ly- 
tis, kokia tik galima įsivaizduoti ugdomajam veikimui. Bet 
juo aukštesni yra uždaviniai, juo didesnės yra pareigos. Kil- 
numas iš tikro įpareigoja. 

Ugdytojas, jungiąs savyje visas teigiamąsias kokybes, bū- 
tų idealus ugdytojas. Savaime suprantama, kad idealių ug- 
dytojų tikra šito žodžio prasme, kaip ir idealių žmonių, visai 
nėra. Yra tik daugiau ar mažiau prisiartinančių prie idealo 
ugdytojų. Bet paprastai ugdytojas turi sykiu ir teigiamųjų, 
ir neigiamųjų ypatybių. Be to, viename ugdytojuje labiau 
pasireiškia vienos teigiamos kokybės, kitame — kitos. Svar- 
biausieji veiksniai, su kuriais dažniausiai yra surištos teigia- 
mosios ugdytojo kokybės, yra amžius, lytis, temperamentas, 
individualiniai gabumai ir asmenybės tipai. Iš pagrindų ši- 
tą klausimą tyrinėja pedagoginė psichologija, todėl ilgiau 
prie jo sustoti man nėra pareigos. Noriu tik šia proga iškelti 
aukštėn svarbiausius klausimo dalykus, kad paaiškėtų bū- 
simiems pedagogams reikalas studijuoti ir tą pedagoginės 
psichologijos dalį, kuri turi savo objektu ugdytojo psicho- 
logiją. 

Visų pirma imkime klausimą, kokia prasme ugdytojo ko- 
kybės pareina nuo jo amžiaus. Ugdytojui reikalingas yra 
tam tikras pedagoginis subrendimas, kuris iš tikrųjų įvyks- 
ta tada, kai jis tampa pajėgus reikštis ugdomajame darbe 
reikiamu pedagoginiu autoritetu. Negali juk autoritetu nau- 
dotis ugdytojas, kuris nepasižymi nei tvirtu būdu, nei aiš- 
kia pasaulėžiūra, nei gyvenimo pažinimu, nei savarankišku 

sprendimu. Bet visa tai ateina vienam žmogui anksčiau, ki- 
tam vėliau, ir net negalima čia nustatyti tam tikrų amžiaus 
ribų, kaip kad tai daroma prigimties subrendimui. Pedago- 
ginis subrendimas gali ateiti vienam Žmogui su 25 jo am- 
žiaus metais, tuo tarpu kitas gali pasijusti esąs subrendęs 
pedagoginiam darbui tik turėdamas 35 metus. Žodžiu ta- 
riant, pedagogas neprivalo būti per jaunas pedagoginiu at- 
žvilgiu, imdamasis ugdomojo darbo. 

Tačiau iš konstatavimo šito fakto negalima dar padaryti 
išvados, kad juo senesnis yra auklėtojas savo amžiumi, juo 
jis yra geresnis. Ir jaunas amžius, ir senesnis amžius turi 
savo teigiamų ir neigiamų ypatybių. Jaunas ugdytojas jau 
iš prigimties pasižymi tuo dvasios jaunumu, kuzis yra pri- 
valomas geram pedagogui. Jis todėl geriau už senesnius sa- 
vo draugus gali suprasti jaunuomenę, lengviau sugeba prie 
jos prisitaikyti, turi daugiau džiaugsmingumo, užsidegimo 
darbui, daugiau judrumo, gyvumo, žodžiu tariant, daugiau 
veiklumo ir gyvybės, kas taip patinka jaunuomenei ir ją pa- 
traukia. Bet sykiu jaunas ugdytojas turi mažiau susivaldy- 
mo, rimties ir tvirtumo, patyrimo ir metodingumo. Šitomis 
pastoviomis kokybėmis pasižymi dažniau senesni ugdyto- 
jai, kurie, iš kitos pusės, neturi dažnai tų teigiamų kokybių, 
kurios yra prigimtos jauniems ugdytojams ir apie kurias 
buvo ką tik kalbėta. Jei pagyvenęs jau pedagogas nelaimi 
savo gyvenimo žygiais pastovios dvasios jaunatvės, tai jis 
vis labiau tolsta nuo jaunuomenės, vis mažiau ją supranta, 
vis sunkiau prie jos prisitaiko, tampa kaskart jai svetimes- 
nis, vis mažiau turi jai kantrumo ir apykantos ir pagaliau 
pasidaro visai negalįs vadovauti ir ugdyti naujos kartos. 

Žodžiu tariant, jei, iš vienos pusės, pedagogas neprivalo 
būti per jaunas, tai, iš kitos pusės, jis neprivalo būti per se- 
nas. Šita senatvės riba vieniems ugdytojams pasitaiko anks- 
čiau, kitiems - vėliau, ogi vėliausiai ji ateina pas ugdytojus, 
kurie sugeba įsigyti pastovios dvasios jaunatvės. Tuomet 

pedagogas gali dirbti ugdomąjį darbą beveik iki pat savo 
mirties, kol neša šiaip ar taip jo fizinės jėgos. Bet reikia čia 
pat konstatuoti, kad tikra dvasios jaunatvė yra senesniame 
amžiuje laiminga išimtis ir dažnai nepasitaiko. 

Lytis, kaip paminėta, yra taip pat viena iš aplinkybių, 
nuo kurių pareina tokios ar kitokios ugdytojo kokybės. Bu- 
vo jau kitokia proga sakyta, kad vieną kartą vyrų savybės, 
kitą kartą moters savybės geriau gali atitikti ugdymo reika- 
lus. Apskritai sakant, ugdant mergaites labiau reikalingas 
yra moters ugdytojos dalyvavimas ugdomajame darbe ir 
atvirkščiai, ugdant berniukus labiau reikalingas vyrų ug- 
domasis veikimas, nors nei pirmuoju, nei antruoju atveju 
negalima apsieiti visiškai be antrosios lyties pagalbos. Tik 
moters rolė yra didesnė pradedamajame ugdymo tarpsny- 
je, kai vystosi emocionalinis žmogaus gyvenimas, arba jaus- 
mingumas, tuo tarpu baigiamajame ugdymo tarpsnyje 
labiau yra reikalingas vyro tvirtas vadovavimas, kadangi 
šituo laiku privalo galutinai nusistatyti tvirtas ugdytinio bū- 
das ir sąmoninga pasaulėžiūra. Viduriniame ugdymo tarps- 
nyje labiau yra pageidaujamas didesnis vyrų dalyvavimas 
lavinant berniukus ir didesnis moterų dalyvavimas auklė- 
jant mergaites. Visa tai todėl, kad moteris iš prigimties yra 
intuityvinis jausmo tipas, o vyras — intelektualinis valios 
tipas. Aišku savaime, kad vyras ugdytojas ir moteris ugdy- 
toja dažniau ir ryškiau pasižymi tomis pedagoginėmis ko- 
kybėmis, kurios labiau atitinka prigimtuosius vienų ir kitų 
tipus. Nenuostabu, pavyzdžiui, kad vyrui lengviau negu 
moteriai įsigyti pedagoginio tvirtumo, kuris taip reikalin- 
gas pedagogo autoritetui palaikyti. Bet iš kitos pusės, mo- 
teriai yra lengviau įsigyti to jausmingo švelnumo, kuris yra 
taip reikalingas vedant dorinimo darbą, ypač ankstybame 
vaikų amžiuje. Ir šiaip jau moteris, intuicijos vedama, su- 
geba arčiau prieiti prie vaiko sielos ir ją labiau paveikti, tuo 
tarpu vyras pajėgia įsigyti daugiau pasitikėjimo ir autorite- 

to jaunuolių amžiuje. Kadangi vyriško ir moteriško būdo 
skirtumai yra tiek dideli, kad vyras ir moteris negali viens 
antro visiškai pavaduoti ugdomajame darbe, tai telieka pa- 
daryti išvadą, kad vyras ir moteris turi šiuo darbu pasida- 
lyti pagal savo prigimties ypatybes. 

Prie veiksnių, kurie turi reikšmės mokytojo-auklėtojo ug- 
domajam veikimui, priklauso, be minėtų jau amžiaus ir ly- 
ties, taip pat temperamentas, arba pobūdis. Reikia visų 
pirma pažymėti, kad kiekviena temperamentų rūšis stipri- 
na vienas pedagogo ypatybes ir silpnina kitas. Tempera- 
mentas, arba pobūdis, kaip žinome, yra emocionalinis 
žmogaus savitumas, pareinąs nuo atoveikos greičio ir jaus- 
mo įtampos. Buvo savo laiku sakyta, kad sangvinikas pasi- 
žymi dideliu atoveikos veikumu, bet maža jausmo įtampa, 
cholerikas -~ dideliu atoveikos veikumu ir taip pat didele 
jausmo įtampa, melancholikas - mažu atoveikos veikumu, 
bet didele jausmo įtampa, flegmatikas - mažu atoveikos vei- 
kumu ir taip pat maža jausmo įtampa. Griežtai priešingi 
tipai yra sangvinikas melancholiko atžvilgiu ir cholerikas 
flegmatiko atžvilgiu. 

Savo laiku buvo taip pat sakyta, kad kiekvienas amžius 
turi sau prigimtą temperamentą: jaunatvę labiausiai atitin- 
ka sangviniškas temperamentas, subrendusį žmogų - cho- 
leriškas temperamentas, senstantį žmogų - melancholiškas 
temperamentas ir pagaliau senatvę - flegmatiškas tempe- 
ramentas. Iš čia matyti, kad jaunas pedagogas turi daugiau- 
siai šansų pasižymėti sangviniškumu, pilnai subrendęs ir 
patyręs pedagogas turi daugiau šansų pasižymėti choleriš- 
kumu, senstąs pedagogas - melancholiškumu, pasenęs pe- 
dagogas - flegmatiškumu. Kiekvienas temperamentas įneša 
į ugdomąjį darbą tam tikras kokybes: sangvinikas - daug 
gyvumo ir širdingumo, cholerikas - tvirtumo ir rimtumo, 
melancholikas - metodo, atsargumo ir nepasitikėjimo, fleg- 
matikas — rimties, kartais pereinančios į nuobodumą. Per 

didelis sangvinikas ir per didelis flegmatikas reiškia ugdo- 
majame darbe beveik tą pat, ką ir per jaunas ir per senas 
pedagogas. Tai yra kraštutinės apraiškos, kurios neleidžia 
žmogui lemtai eiti pedagogo pareigas. Šiaip jau yra pagei- 
daujama, kad pedagogo asmenyje joks temperamentas ne- 
gautų vienašališko išsivystymo, nes pedagogo profesija 
reikalauja išsyk kokybių, kurios sudaro įvairių temperamen- 
tų ypatybes. Geram pedagogui yra pageidaujamas ir san- 
gviniko pastabumas bei gyvumas, ir choleriko griežtas 
pasiryžimas atsiekti savo tikslą, ir melancholiko apsimąs- 
tymas ir atsargumas, ir kartais net flegmatiko kantrumas ir 
lėtas reagavimas į kai kuriuos ugdytinių pasielgimus. 

Žodžiu tariant, ugdytojas niekados neprivalo pasiduoti 
savo temperamento polinkiams savaimingai ir nekritiškai. 
Jis turi pažinti savo temperamentą, įvertinti jį visai bešališ- 
kai ir tvirto būdo priemonėmis ugdyti jį ta linkme, kuri pri- 
artina jį prie pedagogo idealo. Ar jis yra pasyvus, ar aktyvus, 
ar jo jausmai pasiekia didelės, ar mažos įtampos, jis visa- 
dos turi save kontroliuoti aiškia proto šviesa ir save valdyti 
tvirta valios galia. Kitaip tariant, ugdytojo temperamentas 
turi būti palenktas jo išlavintam būdui. 

Toliau prie veiksnių, kurie sudaro ugdytojo tipą, priklau- 
so individualiniai gabumai. Šitie gabumai gali būti labiau 
praktinės arba labiau teorinės prigimties. Pavyzdžiui, prak- 
tiniu gabumu yra intuityvinis sugebėjimas išlaikyti peda- 
goginį taktą, o iš kitos pusės, teoriniu pedagoginiu gabumų 
bus sugebėjimas tinkamai išdėstyti pamoką ir nejučiomis 
priversti mokinius lengvai ją pasisavinti. Individualinių ga- 
bumų, kaip jau sakyta, nepakanka norint būti geru peda- 
gogu, nes tarp gabumų ir sugebėjimo dirbti ugdomąjį darbą 
yra atstumo, kurį tegali užpildyti vien pedagoginės studi- 
jos ir pratybos, kitaip tariant, pedagoginis nusimanymas ir 
patyrimas. Lavinti ir tobulinti galima neribojamai tiek te- 
orinius, tiek praktinius gabumus, tuo tarpu iš prigimties 

vieni ugdytojai gali pasižymėti didesniais praktiniais, kiti — 
didesniais teoriniais gabumais. 

Kai pedagogas turi daugiau praktinių ugdomųjų ypaty- 
bių, jis labiau tinka į auklėtojus dorintojus siaurąja to žo- 
džio prasme. Ogi kai pedagogas turi daugiau teorinių 
ugdomųjų gabumų, jis tinka labiau į lavintojus protintojus, 
paprastai sakant, į mokytojus. Tarp praktinių ugdomujų ga- 
bumų ypatingą rolę vaidina įgimtas taktiško valdymo ta- 
lentas. Jei nėra geras jaunųjų sielų valdytojas tas, kas 
pasižymi per dideliu minkštumu, drovumu ir svyravimu, 
tai taip pat nėra geras jaunųjų sielų vadovas ir žmogus, per 
daug griežtas, aštrus ir žiaurus drausmės atžvilgiu. Čia, kaip 
jau sakyta, yra reikalingas didelis pedagoginis taktiškumas, 
kuris iš dalies ateina žmogui sykiu su įgimtais gabumais. 
Savaime suprantama, kad net nedidelis toks gabumas gali 
būti žymiai išvystytas ir ištobulintas pedagoginėmis studi- 
jomis ir pratybomis. 

Apie teorinius pedagogų gabumus sprendžia intelektua- 
linis jų savitumas, apie kurį buvo savo laiku kalbėta. Pavyz- 
džiui, įsiminimo būdai, akustiškas, optiškas ir motoriškas, 
arba girdimasis, regimasis ir judamasis, suteikia pedago- 
gui tam tikrų savybių, kurios leidžia vieniems iš jų geriau 
mokyti vienų dalykų, kitiems kitų dalykų. Piešimo moky- 
tojas turi pasižymėti regimuoju įsiminimo būdu, muzikos 
mokytojas - girdimuoju įsiminimo būdu, kalbos mokyto- 
jas - girdimuoju ir judamuoju būdu, gimnastikos mokyto- 
jas -judamuoju būdu ir t. t. Tačiau šitie teoriniai pedagogų 
gabumai nepriklauso prie svarbiausių veiksnių, kurie ap- 
sprendžia intelektualinius jų tipus. 

Daug svarbesni yra tie teoriniai gabumai, nuo kurių par- 
eina intelektualinio veiklumo tipai. Ogi šitokių pagrindi- 
nių tipų galima pastebėti trejetas. Yra tai empirikas, 
protaujantis tyrinėtojas ir filosofuojantis sintetikas. Empi- 
rikas pasižymi gabumu konstatuoti ir registruoti faktus. Jis 

ypač vertina žinių gausumą, mėgsta domėtis atskiromis 
smulkmenomis ir kuo daugiausiai pajėgia sistematizuoti sa- 
vo žinias. Tačiau jam nėra prigimta ypatinga protavimo ga- 
lia. Tokia galia užtat pasižymi antras intelektualinis tipas, 
pavadintas protaujančiu tyrinėtoju. Šis visų pirma ir visur 
stengiasi susekti priežastingą dalykų sąryšį. Jis nepasiten- 
kina vienu pastebėjimu ir įsidėmėjimu. Jam svarbu išsiaiš- 
kinti klausimai: kodėl, kaip ir kam? Todėl ne smulkmenų 
gausa, bet dalykų esmė ir pagrindas jam labiausiai rūpi. 
Protaujantis tyrinėtojas nėra tačiau visados linkęs suvesti į 
vieną visumą atskirus savo patyrimus. Jis dažnai pasiten- 
kina atskirų dalykų analize, bet nesuima pasiektų išdavų į 
vieną organišką sintezę. Pastaruoju gabumu pasižymi filo- 
sofuojantis sintetikas, kuris tarsi atbaigia tai, ką buvo pra- 
dėjusiu pirmuodu tipu. Nuo konstatuotų empirinių faktų 
per protautinį jų ištyrimą ir išaiškinimą jis eina prie visuo- 
tinės sintezės, kuri galų gale turi sudaryti sistemingą pa- 
saulėžiūrą. 

Nesunku pastebėti, kad tarp trijų intelektualinių tipų yra 
tam tikras logiško išsivystymo sąryšis, nes pažinimo sistema 
paprastai privalo turėti tris tarpsnius: pirma, faktų konstata- 
vimą, antra, jų analizavimą, trečia, žinių sintetizavimą. Pasi- 
rodo, kad ir intelektualiniame jaunosios kartos išsivystyme 
trys tarpsniai seka vienas po kito faktiškoje išsivystymo ei- 
goje. Mažas vaikas iš pat pradžios visai išviršiniu būdu pa- 
stebi, domisi ir konstatuoja faktus. Kiek paūgėjęs jis statosi 
klausimus: kodėl, kaip ir kam? ir stengiasi surasti priežastin- 
gy aiškinimų. Pagaliau, eidamas į subrendimą, jis suveda at- 
skiras žinias į sistemą ir stengiasi susidaryti sintetinę 
pasaulėžiūrą. Jei tokia yra mokslinio tyrinėjimo eiga, jei to- 
kia pat yra protinio žmogaus išsivystymo tvarka, tai ir proti- 
nimo metodas turi būti pritaikytas pačiai dalykų prigimčiai. 
Štai kodėl pirmame protinimo tarpsnyje persveria nusako- 
masis arba aprašomasis metodas, viduriniame — katecheti- 

nis klausimų ir atsakymų metodas ir aukštesniame - siste- 
mingas dėstymo metodas. O kadangi kiekvienas intelektua- 
linis tipas pasireiškia ugdymo darbe pagal savo įgimtus 
polinkius, tai dera padaryti nuosekli išvada, kad nusakomą- 
jį tarpsnį geriausiai atitinka sistematizuojantis empirikas, su- 
gebąs tinkamai nusakyti dalyką; katechetinį, arba vidurinį, 
tarpsnį - protaujantis tyrinėtojas, mokąs tinkamai sutvarky- 
ti klausimų ir atsakymų sistemą, ir pagaliau trečią, aukštes- 
nį, tarpsnį — filosofuojantis sintetikas, pajėgiąs įpratinti savo 
ugdytinius dirbti sistemingą protinį darbą ir sąmoningai kurti 
plačią pasaulėžiūrą. Žodžiu tariant, atskiri intelektualiniai 
pedagogų tipai gali rasti savo gabumams tinkamo pritaiky- 
mo tam tikruose ugdymo tarpsniuose. Kadangi visi gabu- 
mai retai tepasitaiko krūvoje, tai ir čia, kaip kad ir su ugdytojų 
skirtingumu lyties atžvilgiu, yra pageidaujamas pasidaliji- 
mas darbu pagal įgimtus gabumus. 

Pagaliau apie ugdomąsias pedagogų savybes sprendžia 
taip pat asmenybės tipas. Asmenybė yra tai, kas sudaro es- 
minį protingo bei laisvo asmens turinį. Negali būti abejoji- 
mo, kad ugdomajam darbui, kur ugdytojas dalyvauja visa 
savo būtybe, turi didžiausios reikšmės jo asmenybės tipas. 
Žmogaus asmenybė yra visuomet gyva jo veiklumo ver- 
smė; ji paspalvina šitą veiklumą tokiomis ypatybėmis, nuo 
kurių pareina ugdytojo simpatingumas arba nesimpatin- 
gumas jo ugdytiniams. Ugdyti žmogus nereiškia vien tai- 
kyti jam tam tikri metodai ir priemonės pagal tam tikras 
taisykles. Tarp šitų taisyklių ir ugdytinio sielos stovi visuo- 
met gyvas ugdytojo asmuo, kuris yra tasai dinaminis veiks- 
nys, be kurio pats ugdomasis darbas, kaipo suaugusio 
žmogaus veikmė nesuaugusiam, nėra galimas. Todėl pe- 
dagogų teoretikų sakoma, kad „asmenybės galia veikia ug- 
domajame darbe tarsi savo rūšies sugestija, arba įtaiga““*. 


* Krieg - Grunwald. Lehrbuch der Pädagogik. Geschichte und Theo- 
rie. - Paderborn, 1913. - P, 392. 

Ir iš tikro, ugdytojo asmenybė yra gyva galia, kuria re- 
miasi ugdomosios įtaigos galybė. Ugdytojas gali puikiau- 
siai nusimanyti apie ugdymo metodus ir priemones, bet, 
jei jis nebus tvirta asmenybė, neturinti individualinio bū- 
do, jis pasirodys esąs bejėgis ugdomajame darbe, nes tvirta 
asmenybė savaime daro žmonėms tvirtos įtaigos ir palen- 
kia juos šitai įtaigai net be ypatingos pastangos. Žodžiu ta- 
riant, tvirta asmenybė yra stipriausias ugdomosios jo įtaigos 
veiksnys. Iš čia taip pat aišku, kad šitos ugdomosios įtaigos 
keliu nuo ugdytojo pereina į ugdytinius jo asmenybės ypa- 
tybės, nes jis yra jiems dažniausiai tam tikras modelis, pa- 
gal kurį formuojasi naujos asmenybės. Tokiu būdu faktinai 
pasirodo, kad nuo ugdytojo asmenybės pareina ugdymo 
linkmė, ir juo didesnis yra ugdytojo įtakingumas, juo di- 
desnėje priklausomybėje nuo jo asmens yra šita linkmė. Ki- 
taip tariant, ugdytojo asmuo nėra neutralus ugdomajame 
darbe, todėl tinkamas jo asmenybės išvystymas ir išauklė- 
jimas yra viena iš svarbiausių sąlygų ugdymo sėkmingu- 
mui. 

Asmenybės tipai susidaro pagal tai, kokios galios žmo- 
guje vyrauja. Sportininkas, arba kūnininkas, pasižymi fizi- 
nės prigimties galingumu, miklumų; intelektualistas, arba 
protininkas, — proto išlavinimu, moralistas, arba dorinin- 
kas, - doros išauklėjimu, estetas, arba grožininkas, - esteti- 
nio skonio išlavinimu, dvasininkas - religingumu. Aišku 
savaime, kad vienų žmonių labiau pasireiškia vienas kuris 
tipas, kitų - kitas, Pagal tai, į kurį tipą ugdytojas labiau links- 
ta iš prigimties, pareina mažiau ar daugiau ir jo specialybė. 
Juk gimnastikos mokytojams pridera būti tam tikra prasme 
kūnininkais, mokytojams lavintojams - protininkais, auk- 
lėtojams dozintojams - dorininkais, meno mokytojams - gro- 
žininkais, religijos mokytojams - dvasininkais. Tai vis dėlto 
nereiškia, kad auklėtojo lavintojo, arba plačiai tariant, pe- 
dagogo ugdytojo asmenybė gali būti vienašališko tipo. In- 

dividualiniai gabumai turi spręsti apie jo specialybę, bet 
šiaip ar taip, kaip jau buvo sakyta, pedagogai labiau negu 
kitų profesijų žmonės privalo būti pilnutinėmis asmenybė- 
mis, nes pats ugdymas yra ne kas kita, kaip naujųjų kartų 
ruošimas pilnutiniam gyvenimui. 

Glaudžiant krūvon išvadas, kurių galima buvo padaryti 
iš nagrinėjimo klausimo apie individualines pedagogų ypa- 
tybes, reikia pasakyti, kad skirtingas amžiaus ypatybes pe- 
dagogas privalo išlyginti išauklėjimu savyje dvasios 
jaunatvės, kad lyties skirtumas dera panaudoti ugdomojo 
darbo padalijimui tarp vyro ir moters, kad temperamento 
vienpusiškumas dera išlyginti išlavintu būdu, kad indivi- 
dualiniai gabumai privalo tarnauti kriterijumi renkantis pe- 
dagoginę specialybę ir kad asmenybės atžvilgiu pedagogui 
tetinka būti pilnutiniu žmogumi. 


5. Ugdymo lytys 


Dalykas, prie kurio turime iš eilės pereiti, yra ugdymo 
formų, arba lyčių, klausimas. Kokių yra pagrindinių ugdy- 
mo lyčių ir kokiomis esminėmis savybėmis pasižymi kiek- 
viena iš jų? 

Ugdymo lytys galima skirstyti įvairiais atžvilgiais. Pa- 
vyzdžiui, auklėtinių skaičiaus atžvilgiu kalbėsime apie pa- 
vienį ir sutelktinį ugdymą. Auklėtinių rūšies atžvilgiu 
kalbėsime apie normalinį ir gydomąjį, arba patologinį, ug- 
dymą. Ugdymo ploto atžvilgiu kalbėsime apie pilnutinį ir 
dalinį ugdymą. Auklėtojų padėties ir mokyklų administra- 
vimo atžvilgiu kalbėsime apie privatinį ir viešąjį ugdymą. 
Tačiau šitoje vietoje mums turi rūpėti ne logiškas ugdymo 
lyčių suskirstymas, bet trumpa apžvalga tų išjų, kurios daž- 
niausiai pasitaiko gyvenime. Prie tokių ugdymo lyčių pri- 
klauso: 1) šeiminis ugdymas, 2) ugdomosios mažų vaikų 
įstaigos, 3) naminis arba privatinis auklėjimas bei lavini- 


mas, 4) auklėjamosios įstaigos, 5) lavinamosios įstaigos, ar- 
ba mokyklos, 6) karinis lavinimas, 7) auklėjamosios ir lavi- 
namosios jaunimo draugijos. Šita tvarka ir teks trumpai 
nusakyti kiekvieną iš šitų ugdomųjų lyčių. 


a. Ugdymas šeimoje 

Apie šeiminį ugdymą jau turėjau ne kartą progos kalbė- 
ti įvairiais atžvilgiais. Todėl dabar nedaug ką teturėsiu pri- 
dėti. Paprastai gerai sutvarkytoje šeimoje vaikams iki 
septynių metų amžiaus vieno šeiminio auklėjimo beveik vi- 
sai pakanka. Tai būtent galima pasakyti apie šeimas, kurio- 
se tėvai tinkamai supranta savo pareigas ir jas sąžiningai 
eina, kur vidaus gyvenimas yra gerai sutvarkytas ir kur vai- 
kų auklėjimas vaidina pagrindinio uždavinio rolę. Daugu- 
ma teigiamųjų šeiminio ugdymo savybių buvo jau minėta. 
Mes matėme, kad šeimos sąstatas, kad ir palyginti gausin- 
gas, duoda galimybės pažinti gerai kiekvieną savo vaiką 
skyrium ir pritaikyti jam ugdomųjų priemonių individua- 
lizacijos principą. Tėvai, mylėdami savo vaikus, yra labiau- 
siai suinteresuoti savo vaikų ugdymu ir todėl paprastai 
nesigaili tam nei pastangų, nei lėšų. Jie turi dėl pačios daly- 
kų padėties daugiausiai autoriteto savo vaikams pirmame 
jų gyvenimo tarpsnyje. Toliau, šeima jungia ugdomajame 
darbe vyro ir moters bendrą darbą. Be to, šeimos aplinka 
yra tiek nedidelė, kad ji gali būti lengvai tėvų prižiūrima: iš 
jos gana lengva pašalinti veiksniai, turintieji neigiamos įta- 
kos vaikų auklėjimui. 

Pagaliau šeima yra mažoji visuomenė, kuri išvysto vai- 
kuose altruistinius jausmus, visuomeninius tam tikra pras- 
me interesus ir įpratimus. Apskritai normalioje šeimos 
prigimtyje negalima rasti nė vieno argumento prieš šeimi- 
nio ugdymo lytį. Jei šeiminiame ugdyme yra ydų ir trūku- 
mų, tai šitos ydos ir trūkumai pareina ne nuo šeimos, kaipo 
tokios, prigimties, bet nuo faktinos jos padėties, pareinan- 

čios savo ruožtu nuo tėvų vertingumo ir nuo jų sugebėjimo 
tvarkyti naminį gyvenimą ir tuo pačiu vaikų auklėjimą. Net 
ta aplinkybė, kad akloji tėvų meilė dažnai vaikus gadina, 
užuot juos auklėjus, kyla ne iš tėviškos meilės prigimties, 
bet iš to, kad tėvai šitą meilę klaidingai supranta ir nesi- 
stengia tinkamu būdu ją savyje išauklėti. 

Jei sakoma, kad šeima sudaro geriausias sąlygas mažiems 
vaikams ugdyti, tai dar nereiškia, kad ji pajėgia tinkamai 
atlikti šitas savo pareigas be reikiamo protinio, dorinio ir 
pedagoginio apskritai tėvų pasiruošimo. Reikalinga, kad tė- 
vai pajėgtų protingai nusistatyti savo tėviškųjų pareigų at- 
žvilgiu, kad jie reikiamai nusimanytų apie pedagoginius 
savo uždavinius ir, be to, dorai gyventų šeimos gyvenimą. 
Jei šitų sąlygų nesusidaro tikrovėje, tai ir šeiminis ugdy- 
mas, geras iš savo prigimties, pasirodo praktikoje ne tik ne- 
pasiekiąs savo uždavinio, bet dar gadinąs vaikus, kurie 
turėtų būti teigiamai auklėjami. Todėl, norint pagerinti blo- 
gą šeiminį ugdymą, reikia stengtis sudaryti nurodytos są- 
lygos. Jei tai dėl kokios nors priežasties yra negalima, tenka 
rūpintis vaikų perkėlimu į svetimą šeimą, kur ugdymas ga- 
lėtų būti geresnis, arba net į kokią nors auklėjamąją įstaigą. 


b. Ugdymas vaikų įstaigose 

Kitą ugdymo lytį, tarnaujančią mažiems vaikams, suda- 
ro ugdomosios mažų vaikų įstaigos, kokiomis yra, pavyz- 
džiui, prieglaudos, vaikų darželiai, mažų vaikų mokyklos. 
Vaikas yra reikalingas ugdomųjų įstaigų, kai jis netenka šei- 
mos arba kai šeima negali patenkinti normalaus ugdymo 
reikalavimų, pavyzdžiui, šeimoje vaikui visai trūksta drau- 
gų, arba jis turi būti atiduodamas į svetimą globą, tėvams 
išeinant į darbą, ir t. t. Kiekvienu atskiru atsitikimu yra rei- 
kalinga tam tikra ugdomoji mažų vaikų įstaiga. Žodžiu ta- 
riant, ugdomosios mažų vaikų įstaigos pilnai atstoja ar tik 
papildo šeiminį ugdymą. Todėl šitokiose įstaigose privalu 

visuomet rūpintis sudaryti kuo daugiausiai šeiminės atmos- 
feros ir vengti sauso mokyklos rigorizmo. Šitokių auklėja- 
mųjų įstaigų tiek geros, tiek silpnos pusės pareina nuo to, 
kad jos vykdo sutelktinį ugdymą. Jos, iš vienos pusės, pra- 
platina aplinką, kurioje tenka augti vaikams, ir tuo pačiu 
įneša daugiau visuomeninio pobūdžio į jų išsivystymą; bet 
iš kitos pusės, jos negali pakankamai domėtis ir rūpintis 
kiekvienu atskiru vaiku ir todėl įneša į ugdomąjį darbą daug 
mokyklinio schemingumo, kas taip nėra pageidaujama 
ankstybame vaikų amžiuje. 


c. Privatus auklėjimas 

Kaip tik priešingų gerų ir silpnų kokybių turi trečioji ug- 
dymo lytis, būtent, naminis, arba privatus, vaikų auklėjimas 
bei lavinimas. Šita ugdomoji lytis reikia skirti nuo šeiminio 
ugdymo, nors ji ir yra paprastai su pastaruoju faktinai suriš- 
ta. Šeiminiame ugdyme tikra šito žodžio prasme ugdymo 
veikėjai paprastai yra tėvai; tuo tarpu privačiame naminia- 
me auklėjime bei lavinime ugdymo veikėjai yra vienas, kuo 
daugiausiai keli mokytojai. Šeiminis ugdymas atlieka svar- 
biausią rolę pirmajame vaikų gyvenimo tarpsnyje iki 7 me- 
tų. Naminis auklėjimas bei lavinimas apima mokomąjį jų 
gyvenimo tarpsnį, t. y. maždaug pradedant 8 metais. Nami- 
nis, arba privatus, auklėjimas bei lavinimas buvo labiau pa- 
plitęs anksčiau nekaip dabar, kai mokyklų gausingumas ir 
įvairumas gali jau aptarnauti visokius reikalus. 

Naminis auklėjimas bei lavinimas leidžia individualizuo- 
ti ugdomąjį darbą pagal ugdytinių ypatybes ir įnešti į šitą 
darbą daug harmonijos ir planingumo. Bet iš kitos pusės, 
privatus auklėjimas bei lavinimas per daug izoliuoja ugdy- 
tinius nuo platesnės jaunimo draugijos ir neduoda todėl pa- 
kankamos progos tinkamai juose išsivystyti platesniems 
visuomeniniams jausmams ir dorybėms. Toliau, ugdytinis 
yra per mažai savarankiškas, būdamas nuolatinėje priklau- 

somybėje nuo vieno ar kelių ugdytojų. Negera yra ir tai, 
kad šitie keli asmens dažnai gali mainytis, o sykiu su jais ir 
visa auklėjimo bei lavinimo sistema. Jei dar į naminių ar 
privatinių mokytojų darbą ima kištis ugdytinių tėvai, gerai 
nenusimanydami apie auklėjimo bei mokymo metodus ir 
priemones, o taip pat ir ugdymo drausmę, privatus auklėji- 
mas bei lavinimas gali faktinai pasirodyti su dideliais trū- 
kumais. 

Galima net pasakyti, kad šita ugdymo lytis turi daugiau 
neigiamų negu teigiamų savybių, sprendžiant bent apie jos 
praktiką. Todėl yra patartina griebtis jos tik tada, kai rim- 
tos priežastys trukdo vaikams eiti į mokyklas ar į kitas tin- 
kamas ugdymo įstaigas. Jei jau privatus auklėjimas bei 
lavinimas yra neišvengiamas reikalas, tai pirmas rūpestis 
turi būti tinkamai parinkti naminių mokytojų, kad nereik- 
tų jų paskui mainyti, kas gali neigiamai atsiliepti pačiam 
darbui. Ogi imant juos į namus reikia tinkamai ištirti jų pe- 
dagoginės kvalifikacijos ir aiškiai nustatyti svarbiausieji pe- 
dagoginiai jų uždaviniai. Patys mokytojai turėtų tinkamai 
nusimanyti apie šeimos santykiavimą su ugdomuoju dar- 
buiratitinkamai nusistatyti, palaikydami reikiamą kontaktą 
su ugdytinių tėvais ir apskritai su asmenimis, dalyvaujan- 
čiais šiaip ar taip jų gyvenime. Kur viena ar antra pusė ne- 
turi pedagoginio takto ar nusimanymo apie pagrindinius 
pedagoginio darbo principus, naminis auklėjimas bei lavi- 
nimas negali vykti be nereikalingo trynimosi, kas galų gale 
neigiamai atsiliepia vaikų likimui. 

Naminis lavinimas iš tikrųjų yra priešingybė sutelktiniam 
lavinimui, kuris yra ne kas kita, kaip tai, kas yra žinoma 
visiems pažįstamu mokyklos vardu. Naminis auklėjimas daž- 
nai sutampa su šeiminiu auklėjimu, būtent tada, kai tėvai 
atiduoda mokytis savo vaikus į mokyklą, o jų doriniu auk- 
lėjimu rūpinasi dar patys šalia mokyklos ugdomojo darbo. 
Naminis lavinimas tik tada randa vietos, kai vaikai nelei- 

džiami mokyklon. Jis žymiai yra brangesnis už mokyklinį 
lavinimą ir jau dėl tos priežasties retai kada yra praktikuo- 
jamas šiais laikais, kai visiems yra lygaus reikalo lankytis 
mokyklose, ypač ten, kur įvestas visuotinis privalomas švie- 
timas. Kai mokymo prievolė sykiu yra mokyklinė prievolė 
ta prasme, kad niekas nėra paliuosuojamas ne tik nuo moks- 
lo, bet ir nuo mokyklos lankymo, privatus, arba naminis, 
lavinimas faktinai pasidaro nepraktikuotinas, kadangi pri- 
valoma tampa jo priešingybė, t. y. mokykla. 


d. Auklėjamosios įstaigos 

Ketvirtą ugdymo lytį sudaro auklėjamosios įstaigos. 
Auklėjamoji įstaiga reikia skirti nuo lavinamosios įstaigos, 
kuria iš tikrųjų yra mokykla ir apie kurią bus kalba vėliau. 
Tiesa, auklėjamosios ir lavinamosios įstaigos, kaipo įstai- 
gos, pasižymi sykiu tuo, kad jos yra vietos, kur sueina ben- 
druoju ugdymo tikslu didesnis ugdytinių skaičius. Bet tuo 
tarpu, kai auklėjamosiose įstaigose vyrauja auklėjimo tiks- 
las, lavinamosiose įstaigose, arba mokyklose, pirmenybę tu- 
ri lavinimo tikslas, nors nei pirmuoju, nei antruoju atveju 
nurodyti tikslai nėra vieninteliai, t. y. auklėjamosios įstai- 
gos neišskiria lavinimo tikslo ir, atvirkščiai, lavinamosios 
įstaigos neišskiria auklėjamojo tikslo. Galima net pasakyti, 
kad kiekvienu atveju abudu tikslu yra jungiamu, tik vieną 
kartą pirmenybę gauna vienas tikslas, kitą kartą - kitas. Auk- 
lėjamosios įstaigos negali apsieiti be dorinių pamokymų ir 
tuo pačiu be tam tikro lavinimo, ogi lavinamosios įstaigos 
negali apsieiti be dorinio auklėjimo. Nežiūrint į šitokį ug- 
domųjų uždavinių derinimą, auklėjamosios ir lavinamosios 
įstaigos aiškiai skiriasi tarp savęs, nes vieno ar antro tikslo 
pirmenybė suteikia įstaigai tipišką pobūdį. Šiaip jau abiejų 
rūšių įstaigos gali būti priskaitytos prie sutelktinio ugdy- 
mo įstaigų. 

Sutelktinio ugdymo įstaigos yra aukštesnės kultūros pa- 

daras. Ten, kur kultūra stovi palyginti žemame laipsnyje, 
paprastai naujosios kartos tebeauklėjamos šeimoje, iš ku- 
rios jos paskui pereina tiesiog į gyvenimą. Kai kultūra yra 
iškilusi į aukštesnį laipsnį, šeima nebepajėgia paruošti pil- 
nai naujas kartas kultūringam gyvenimui, kuris kad yra at- 
siektas visuomeninės kultūros pažangoje. Tuomet yra 
reikalingos tam tikros įstaigos, kur specialiai kvalifikuoti 
žmonės galėtų naujų kartų auklėjimą bei lavinimą pastū- 
mėti toliau, negu tai pajėgia padaryti nepasiruošusi šitam 
uždaviniui tėvų dauguma. 

Pagrindinę sutelktinio ugdymo savybę sudaro tai, kad 
jame sueina krūvon didesnis skaičius ugdytinių įvairios kil- 
mės, nevienodos socialinės priklausomybės, įvairių indivi- 
dualybių, kartais nevienodo amžiaus ir net įvairių lyčių 
(koedukacinėse mokyklose). Nuo šitos pagrindinės sutelk- 
tinio ugdymo savybės pareina tiek teigiamos, tiek ir nei- 
giamos jo ypatybės, kurios maždaug lygiai liečia tiek 
auklėjamąsias, tiek lavinamąsias įstaigas. Todėl bus tiks- 
linga iš pradžios apžvelgti sutelktinio ugdymo savybes ap- 
skritai ir tik paskui pereiti atskirai prie auklėjamųjų ir 
lavinamųjų įstaigų charakteristikos. 

Kalbant apie teigiamąsias sutelktinio ugdymo savybes, 
reikia visų pirma prisiminti tai, kas buvo pasakyta apie ug- 
domąsias mažų vaikų įstaigas. Kiekviena sutelktinio ugdy- 
mo įstaiga praplatina ugdytinių aplinkos ribas ir stato juos 
į savitarpinius santykius, kurie išskečia jų akiratį, padidina 
patyrimą, lavina būdą. Nuolatiniame ugdytinių veikimesi 
plinta jų susidomėjimo interesai, o sykiu su tuo auga inte- 
lektualinės ir emocionalinės pajėgos. Tokiu būdu išsiauk- 
lėjimas ir išsilavinimas eina sparčiau ugdomajame daugelio 
ugdytinių bendravime, negu esti pavieniame ugdyme. 

Apie sutelktinį ugdymą tenka taip pat pakartoti, kad ug- 
domasis ugdytinių bendravimas išvysto altruistinius jų jaus- 
mus ir apskritai visuomeninius nusiteikimus. Reikalas 

sugyventi su draugais ir prie jų prisitaikyti priverčia ugdy- 
tinį taip sutvarkyti savo gyvenimą bei veikimą, kad ir kiti 
ugdytiniai galėtų panašiai gyventi ir veikti. Čia jaunas žmo- 
gus pačia dalykų eiga pratinamas naudotis laisve, apribota 
lygybės principu, kas sudaro kiekvieno visuomeniško su- 
gyvenimo pagrindą. Todėl taip pat sutelktinis auklėjimas 
yra stiprus solidarumo veiksnys. Ar socialinis, ar tautinis, 
ar valstybinis, ar net religinis solidarumas greičiau susida- 
ro ir tvirčiau laikosi sutelktinio ugdymo nuotaikoje negu 
kitomis beaugančios kartos aplinkybėmis. 

Kaip matome, nuo sutelktinio ugdymo pareina tam tik- 
ra ugdytinių būdo išsivystymo linkmė, būtent, humanita- 
rinė ir visuomeninė. Sykiu su tuo auga taip pat ugdytinių 
būdo stiprumas, kadangi sutelktiniame ugdyme drausmin- 
gumas turi daugiau auklėjamosios reikšmės, negu prakti- 
kuojama šeimoje drausmė. Visas sutelktinis ugdymas šiaip 
ar taip turi būti atremtas į drausmingą tvarką, be kurios 
šitas ugdymas pasidaro netikslingas ir tiesiog negalimas. 
Pavyzdžiui, kuo jis virstų mokykloje be švarumo, punktu- 
alumo, klusnumo ir be kitų privalomų kokybių? Tuo tarpu 
šitokia tvarka tegali būti palaikyta vien drausmingumo prie- 
monėmis, - drausmingumo, kuris turi būti ne tiek išvirši- 
nis, kiek išvidinis, t. y. atremtas į auklėtinių įsitikrinimą ir 
laisvą apsisprendimą prisitaikyti prie racionalių drausmės 
reikalavimų. Tokiu atveju ne tiek moralinės prievartos įtai- 
ga, kiek prievolės supratimas ir pastovūs įpročiai privalo 
tarnauti tikslingo drausmingumo veiksniais. 

Tokiomis aplinkybėmis, aišku savaime, negali nesiplė- 
toti ir nestiprėti ugdytinių būdas, t. y. pastovus nusistaty- 
mas vadovautis visame gyvenimo plote protingais 
motyvais. Šituo atžvilgiu gerai patarnauja dar ta aplinky- 
bė, kad sutelktiniame ugdyme drausmės reikalavimai turi 
sykiu ir griežtumo, ir objektyvumo žymes, kai jie statomi 
tarsi objektyvios normos, visiems lygiai privalomos. Šeimi- 

niame ugdyme šitokių reikalavimų naminė, arba privati- 
nė, drausmė paprastai nestato, todėl ir ugdytiniai negali įgy- 
ti namie tokio drausmingumo, kuris kad yra atsiekiamas 
sutelktinio ugdymo įstaigose. 

Teigiamos reikšmės turi sutelktinis ugdymas ir dėl savo 
didesnio planingumo, kokio kad pasitaiko kitose ugdymo 
lytyse. Jau tai, kad sutelktinio ugdymo ugdytojai yra labiau 
kvalifikuoti kaip šeimos ugdytojai ir yra laisvi nuo silpny- 
bių, kokiomis dažnai pasižymi aklai mylį savo vaikus tė- 
vai, laiduoja didesnį ugdymo planingumą, sąmoningumą, 
sistemingumą, tikslingumą. Visa tai savaime persiteikia ug- 
dytiniams ir turi didelės reikšmės jų būsimam gyvenimui 
bei veikimui. Sutelktinio ugdymo teigiamoji savybė reiš- 
kiasi dar ir tuo, kad šitas ugdymas stengiasi visur sudaryti 
specialių sąlygų, tiesioginiu būdu atitinkančių ugdomuo- 
sius tikslus. Tiek žmonių parinkimas, tiek pačios įstaigos 
gyvenimo ir darbo sutvarkymas, žodžiu tariant, ir žmonės, 
ir daiktai, - visa tai yra parinkta, harmonizuojama ir taiko- 
ma specialiems ugdymo tikslams. Todėl čia nėra tiek atsi- 
tiktinių įtakų, kiek jų gali būti tokioje normalioje ugdymo 
lytyje, kokia yra šeiminis auklėjimas. Sutelktinio ugdymo 
vykdymas per profesionalus pedagogus yra palanki peda- 
goginei pažangai sąlyga. Čia ugdytojai ne tik veikia, bet daro 
taip pat naujų patyrimų ir naujų išvadų, kas specialistams 
duoda geros progos pažengti į priekį pedagoginės teorijos 
ir praktikos tobulinime. 

Bet iš kitos pusės, sutelktiniame ugdyme yra nemaža sun- 
kenybių, kurios padaro, kad jis dažnokai reiškiasi prakti- 
koje neigiamu būdu. Visų pirma sutelktiniame ugdyme 
lengvai gali išeiti aikštėn neigiamieji masės polinkiai. Su- 
daryta iš mažai dar susipratusių individų draugė lengvai 
pasiduoda tiek geroms, tiek blogoms įtakoms ir įtaigoms. 
Reikia tik, kad ugdytinių draugėje atsirastų keletas patvir- 
kusių asmenų su ryškiai aktyviu individualumu ir kad ug- 

dytojų budrumas kiek susilpnėtų, kaip visa šita draugė leng- 
vai gali užsikrėsti bendromis ydomis, kurios gali sugadinti 
būdą, susilpninti dorą ir apskritai sukliudyti normalų jau- 
nosios kartos išsivystymą. 

Kartais net gerai suorganizuota drausmė negali sustab- 
dyti šito negeistino vyksmo, nes didesniame ugdytinių skai- 
čiuje pati drausmė lengvai gali virsti išviršine, svetima ir 
su įsitikrinimu nepasisavinta norma, kuri ne tiek auklėja 
laisvai apsisprendžiantį asmenį, kiek užmuša savarankiš- 
kumą. O tai silpnas masės ypatybes dar labiau iškiša į prie- 
ki. Apskritai, pasirodo, nelengva išvystyti sutelktiniame 
ugdyme tvirtos ir sąmoningai nusistačiusios individualy- 
bės. Čia turi neigiamos reikšmės didelis ugdytinių skaičius, 
neleidžiąs pakankamai įsigilinti į atskirų individų ypaty- 
bes, jas išstudijuoti ir paskui kiekvienam individui specia- 
liai pritaikyti ugdomųjų priemonių ir metodų sistemą taip, 
kad jo išsivystymas galėtų būti visai sąmoningai ir planin- 
gai vadovaujamas prityrusia specialisto pedagogo ranka pa- 
gal ugdymo individualizacijos principą. 

Sutelktinis ugdymas turi dar ir tą silpną pusę, kad daž- 
nai sudaro per daug dirbtines sąlygas, kurios žymiai ski- 
riasi nuo paprasto gyvenimo aplinkybių. Sutelktinio 
ugdymo ugdytiniams dažnai visai netenka susidurti su 
praktiniais gyvenimo klausimais, ir tai ypač pridera pasa- 
kyti apie auklėjamąsias įstaigas, kur auklėtiniai neturi pro- 
gos susiliesti su naminio ūkio reikalais. Išaugęs tokioje 
įstaigoje jaunas žmogus pasirodo plačiajame gyvenime la- 
bai nepraktiškas, už ką ne kartą turi paskui brangokai už- 
mokėti. 

Pagaliau neretai išeina aikštėn, kad ir ugdytojai, dirbda- 
mi darbą sutelktiniame ugdyme, patys nepasižymi iš pri- 
gimties tomis ypatybėmis, kurios dažniausiai yra prigimtos 
tėvams savo vaikų atžvilgiu, sakysime, meile, padėties au- 
toritetu, nesuinteresuotu atsidėjimu ir t. t. Svetimų vaikų, 

kokiais sutelktiniame ugdymė ugdytojams yra jų ugdyti- 
niai, atžvilgiu yra sunkiau įsigyti šitų ugdomųjų ypatybių, 
nes jos pareina Žymia dalimi Nuo tų emocionalinių santy- 
kių su auklėtiniais, kurie sunkiai yra atstojami pedagogi- 
nėmis studijomis ir ugdomuoju patyrimu. Tuo tarpu visa 
tai krūvoje retai kada pasitaiko gyvenime ir todėl ne visos 
sutelktinio ugdymo įstaigos gali pasigirti aukštu pedago- 
ginio savo personalo vertinimu. Be to, šito personalo nusi- 
statymui turi reikšmės įstaigos padėtis, būtent, ta aplinkybė, 
ar ji yra privati ir todėl priversta skaitytis visų pirma su 
auklėtinių tėvais, ar ji yra viešoji ir todėl priversta skaitytis 
visų pirma su visuomenės tokia ar kitokia vyresnybe. 

Kiekvieną kartą, kai ugdytojas ugdomajame savo dar- 
be vadovaujasi ne savo pašaukimo motyvais, bet pašaline 
įtaka, jo veikimo darbas yra išstatytas pavojui iškrypti iš 
normalių vėžių. Štai svarbesnės teigiamosios ir neigiamo- 
sios sutelktinio ugdymo kokybės. Mažiau ar daugiau jos 
reiškiasi tiek auklėjamosiose, tiek lavinamosiose įstaigo- 
se. 

Prie auklėjamųjų įstaigų priklauso, pavyzdžiui, našlai- 
čių prieglaudos, įvairūs berniukų ir mergaičių pensiona- 
tai, mokytojų seminarijų ir šiaip jau mokyklų internatai, 
religinio ir militarinio auklėjimo įstaigos, jaunimo gelbė- 
jimo įstaigos, įvairių rūšių patologinės pedagogikos įstai- 
gos, kaip antai aklų, kurčių ir nebylių auklėjamosios 
įstaigos ir t. t. Kaip buvo jau sakyta, auklėjamoji įstaiga 
bus kiekviena įstaiga, kuri sutelktinio ugdymo priemonė- 
mis rūpinasi visų pirma jaunuomenės auklėjimu, nors ir 
neišskiria principialiai lavinimo tikslo ir net kartais fakti- 
nai jam šiaip ar taip tarnauja. Auklėjamoji įstaiga tampa 
reikalinga tada, kai auklėtinio gyvenime šeima ir mokyk- 
la negali būti sykiu normalūs ugdymo veiksniai, kurie pa- 
pildinėtų viens antrą. Tai įvyksta visų pirma tada, kai 
auklėtinis netenka šeimos arba kai šeimos gyvenimas yra 

tiek nenormalus, kad auklėtinis nebegali joje nuolatos gy- 
venti. Auklėjamoji įstaiga yra reikalinga ir tada, kai auk- 
lėtinio nenormalumas reikalauja ypatingo auklėjimo ir 
lavinimo, pavyzdžiui, tokia įstaiga yra reikalinga kurtiems 
nebyliams. Pagaliau auklėjimo įstaiga dažnai pasidaro ne- 
išvengiama ir tada, kai mokykla yra kitoje vietoje, kur kad 
gyvena pati šeima. 

Visais šitais atsitikimais auklėjamoji įstaiga atstoja pilnai 
ar dalimi šeiminį auklėjimą. Kai ji tampa jau neišvengiama, 
privalu rūpintis pašalinti iš jos gyvenimo neigiamosios ypa- 
tybės, į kurias ji linksta kaipo sutelktinio ugdymo įstaiga ir 
apie kurias buvo ką tik kalbėta. Tuo tikslu privalu stengtis 
sudaryti sąlygas, kurios galėtų pateikti įstaigai tų gerų ypa- 
tybių, kurių yra normaliose šeimose. Visų pirma privalo- 
mas yra kuo artimiausias ir kuo širdingiausias auklėtojų 
bendravimas su auklėtiniais. Paskui pravartu dalyti auklė- 
tinius į grupes, kur sueitų maždaug vienodos prigimties ir 
vienodo pasiruošimo individai. Visai mažiems auklėtiniams 
grupės turėtų būti mažesnės kaip vyresnio amžiaus auklė- 
tiniams. Be to, pirmuoju atveju, t. y. turint reikalą su ma- 
žais auklėtiniais, auklėjimui turėtų labiausiai vadovauti 
auklėtojos, ir tik vyresniame auklėtinių amžiuje persvara 
gali pereiti į vyrų auklėtojų rankas. 

Svarbu dar nusimanyti, kad auklėjamųjų įstaigų auklė- 
tiniai privalo būti palengvėle įvedami į praktinę gyvenimo 
pusę, pavyzdžiui, raginant juos aptarnauti save, dirbti fizi- 
nį praktinį darbą ir rūpintis kitais įstaigos reikalais. Draus- 
mės atžvilgiu svarbu yra taip suderinti išviršinės ir išvidinės 
drausmės priemones, kad auklėtiniai nejaustų tos fizinės ir 
moralinės prievartos, kuri paprastai yra surišta su mecha- 
niškai realizuojama tvarka. Išvidinė drausmė, atremta į auk- 
lėtinio įsitikinimą jos racionalumu, turėtų auklėtinius 
paruošti protingai naudotis laisve ir laimėti atsakomybės 

jausmą. 

e. Mokyklos 

Vieną iš svarbiausių ugdymo lyčių sudaro tasai ugdo- 
masis veikimas, kuris yra vykdomas lavinamosiose įstai- 
gose, arba, tariant paprastu terminu, mokyklose. Mokyklos 
klausimas yra plačiau ir smulkiau tyrinėjamas protinimo 
moksle, arba didaktikoje. Šioje vietoje tedera padaryti kele- 
tas bendrų pastabų. 

Visų pirma reikia gerai nusimanyti, jog tuo tarpu, kai 
šeima ir auklėjamosios įstaigos turi tiesioginiu ir svarbiau- 
siu uždaviniu auklėjimą, mokyklai tokiu uždaviniu yra pro- 
tinis lavinimas. Bet, kaip auklėjimas negali būti visai 
atskirtas nuo lavinimo, kad ir dėl tos priežasties, jog išsi- 
auklėjimas be nusimanymo būtų dresūra, taip lygiai lavi- 
nimas neprivalo būti atskirtas nuo auklėjimo kad ir dėl tos 
priežasties, jog tikras išsilavinimas stovi artimoje priklau- 
somybėje nuo išsiauklėjimo. Todėl neprivalu niekados pa- 
miršti, o ypač pedagogams praktikams, kad bet kuri 
mokykla, net specialioji mokykla, turi, be pagrindinio lavi- 
namojo uždavinio, dar šalutinį auklėjamąjį uždavinį. Tik, 
žinoma, pagal mokyklos tipą auklėjamoji jos rolė gali būti 
didesnė ar mažesnė. 

Daugiausiai auklėjamosios rolės turi pasiimti mokykla, 
kuri sykiu yra auklėjamoji įstaiga. Pavyzdžiui, mokykla tu- 
ri bendrabučius arba internatus savo mokiniams ir jungia 
lygiomis lavinimo bei auklėjimo uždavinius. Kadangi auk- 
lėtiniai šitokiomis aplinkybėmis nustoja tos auklėjamosios 
įtakos, kuri eina iš šeiminio gyvenimo, tai mokykla tokiu 
atveju privalo statytis tiesioginiu uždaviniu papildyti šitą 
trūkumą ir šalia lavinimo pastatyti lygiai svarbioje vietoje 
auklėjamąjį uždavinį. Šitokis mokyklos tipas galima pava- 
dinti auklėjamąja mokykla tikra šito žodžio prasme. Bet ir 
tos mokyklos, kurių mokiniai gyvena šeimose arba šiaip 
jau privačiuose namuose, kaip sakyta, neprivalo išsižadėti 
auklėjamojo uždavinio šalia lavinimo uždavinių. Tik čia ši- 

tam auklėjamajam uždaviniui negali būti skirta tiek laiko ir 
pastangų, kaip kad pirmuoju atveju. Todėl šita mokyklos 
rūšis, palyginant su auklėjamąja mokykla, galima pavadinti 
lavinamąja mokykla. Tačiau ir lavinamosiose mokyklose 
auklėjimo pareiga gali būti mažesnė ar didesnė, destis koks 
bus mokyklos tipas, bendrojo ar specialiojo lavinimo. Aiš- 
ku savaime, kad bendrojo lavinimo mokykloje auklėjimo 
pareiga bus didesnė negu specialiojo lavinimo mokykloje. 
Vis dėlto ir pastarojoje auklėjamasis uždavinys negali būti 
pamirštas ir nevykdomas faktinos galimybės ribose. 

Bet kuri mokykla yra sutelktinio ugdymo įstaiga, t. y. 
įstaiga, kur sueina ugdomuoju tikslu daugelis mokinių. Bu- 
vo jau išnagrinėta, kokių teigiamųjų ir neigiamųjų kokybių 
turi sutelktinio ugdymo įstaigos, kaipo tokios. Savo neigia- 
mosiomis apraiškomis sutelktinis ugdymas sudaro taip pat 
tam tikrų pavojų ir ugdomajam mokyklų darbui. Todėl ypač 
privalu rūpintis mokyklų vedėjams ir taip pat mokytojams 
visomis priemonėmis kiek galint mažinti sutelktinio ugdy- 
mo pavojus ir atpildyti silpnas puses. Pavyzdžiui, sutelkti- 
niame ugdyme sunku yra išlaikyti individualizacijos 
principas, reikalaująs taikyti ugdomųjų metodų ir priemo- 
nių sistemą prie ugdytinių individualinių skirtumų. Todėl 
visai tikslinga stengtis kiek galint mažinti esamą vienoje 
klasėje mokinių skaičių, kad mokslas būtų kuo daugiausiai 
individualizuojamas pagal mokinių pasiruošimą, gabumus 
ir kitas individualines ypatybes. 

Sutelktinis ugdymas sudaro taip pat pavojų, kad moki- 
niai ištvirkėliai, kurių pasitaiko beveik kiekvienoje klasėje, 
gali gadinti ir tvirkinti visus savo draugus, visų pirma esan- 
čius toje pačioje klasėje. Kad klasė galėtų būti apsaugota 
nuo tokio pavojaus, reikia visų pirma tinkamai pastatyti 
auklėjamoji mokyklos pareiga ir tuo pačiu neutralizuoti at- 
skirų mokinių bloga įtaka savo draugams sėkminga auklė- 

jamąja mokyklos įtaka. Jau dėl vienos tik šitos priežasties 

mokykla neišvengiamai priversta rūpintis savo mokinių 
auklėjimu, nes nekreipiant į tai dėmesio, pats lavinimas gali 
būti labai apsunkintas ir dar sujungtas su tokiu doros puo- 
limu, kuris nepateisintų pačio lavinimo naudingumo. Ogi 
kad mokykla galėtų turėti pakankamos auklėjamosios įta- 
kos savo mokiniams, viena iš pirmųjų sąlygų yra artimas 
dorinis kontaktas tarp mokytojų ir mokinių. Ten, kur tokio 
kontakto nėra, mokykla negali turėti rimtesnės auklėjamo- 
sios įtakos savo mokiniams, ir sykiu auga pavojus, kad že- 
mesnės doros mokiniai gali turėti neigiamos įtakos savo 
draugų daugumai. 

Apskritai mokyklai tenka visados gyventi rūpesčiu, kaip, 
auklėjant mokiniuose visuomeniškus jausmus ir tarp kitko 
draugiškumą, galima būtų išvengti išsivystymo mokinių 
tarpe neigiamųjų masės instinktų. Šito tikslo, aišku savai- 
me, negalima pasiekti neauklėjant tinkamu būdu mokinių 
individualybės, iniciatyvos, savarankiškumo ir atsakomy- 
bės jausmo, bet sykiu visos šitos būdo savybės privalo būti 
palenktos išvidinės disciplinos, arba drausmės, principams, 
kuriuos nustato tiek individualinė, tiek visuomeninė dora. 
Dėl šitos priežasties visa drausmės sistema privalo būti taip 
sutvarkyta ir keičiama pagal auklėtinių augimą — brendi- 
mą, kad išviršinė drausmė su savo despotišku autoritetin- 
gumu, jiems bręstant, palengvėle virstų laisvai pasisavinto 
moralinio principo autoritetingumu. Žodžiu tariant, mokyk- 
la turi išvengti drausmės mechanizacijos, norėdama įskie- 
pyti savo mokiniams tikrą drausmingumą, kuris juos 
apsaugotų draugų masėje tiek nuo egoistinio individualiz- 
mo, tiek ir nuo pasyvaus pasidavimo šitos masės neprotin- 
gai įtaigai. 

Toliau mokykla privalo visokiomis priemonėmis mažinti 
atstumą, kurio dažnai susidaro tarp bendrojo lavinimo mo- 
kyklos ir gyvenimo. Tinkami paaiškinimai kiekviena pro- 
ga pamokų metu, paraginimai prie praktinių darbų, tarp 

kitko prie rankų darbo, ir kitokios galimos priemonės turi 
būti šiuo tikslu naudojamos, kad mokinių sąmonėje nesu- 
sidarytų nuomonė, jog akademinis atitrūkimas nuo realaus 
gyvenimo yra normalus mokyklinio gyvenimo stovis. 

Pagaliau mokykla privalo rūpintis taip parinkti savo per- 
sonalą, kad mokytojai, turį specialių kvalifikacijų, kiek ga- 
lima prisiartintų prie prigimtųjų auklėtojų tipo. Tėvai, 
pavyzdžiui, kaipo prigimtieji auklėtojai, iš prigimties yra 
linkę visa širdimi atsidėti savo vaikų reikalams ir jų auklė- 
jimui. Iš kitos pusės, normaliomis aplinkybėmis patys vai- 
kai myli savo prigimtuosius auklėtojus, pripažįsta jų valdžią 
ir pasitiki jų autoritetu. Mokytojai ir privalo kiek galėdami 
prisiartinti prie tokių prigimtųjų auklėtojų tipo, o tai įvyks- 
ta sulig tuo, kaip jie prigimtąjį tėviškumą atstoja profesio- 
naliniu tėviškumu, kylančiu iš pedagogo asmens dorinio 
išsiauklėjimo. Todėl kiekvienas mokytojas ne tik privalo tu- 
rėti specialų išsilavinimą, bet ir būti sykiu aukštai išauklė- 
tas asmuo. Jei lavinimas ir auklėjimas turi eiti gretimai 
jaunuomenės ugdyme, tai ir mokytojo asmenyje išsilavini- 
mas ir išsiauklėjimas turi atitikti vienas antrą. Tik tada mo- 
kytojas pajėgs savo tipu labiausiai prisiartinti prie 
prigimtųjų auklėtojų, o tai taip yra svarbu tinkamai mo- 
kyklos gyvenimo linkmei, žiūrint, kad sutelktinio ugdymo 
pavojai būtų kuo mažiausi. 

Mokyklų problema gali būti tyrinėjama įvairių įvairiau- 
siais atžvilgiais. Mokyklos gali būti tyrinėjamos jų skirsty- 
mo atžvilgiu pagal laipsnius, tipus, pasistatytus tikslus ir t. t. 
Atskiru klausimu gali eiti mokyklos tvarkymas ir administ- 
ravimas. Ne mažiau yra svarbus klausimas apie juridinę 
mokyklos padėtį visuomenėje ir apie jos vietą visuomenės 
struktūroje. Labiau specialus yra klausimas apie mokykli- 
nio lavinimo metodologiją. Bet visa tai, kaip ir daug kitų 
klausimų, liečiančių mokyklų organizaciją ir gyvenimą, ty- 
rinėjama specialiai didaktikos moksle. Cia pasitenkinu vien 

šitų klausimų paminėjimu. Tiek tuo tarpu apie mokyklinę 
ugdymo lytį. 


f. Karinė tarnyba 

Šeštą numatytą jau anksčiau ugdymo lytį sudaro karo 
tarnyba, arba, tikriau sakant, krašto saugojamosios parei- 
gos organizacija. Nėra abejonės, kad šita krašto saugojamo- 
sios pareigos organizacija yra surišta su tam tikra ugdymo 
sistema. Iš tikrųjų ji tepasireiškia kaipo tiesioginė tarnyba 
vien karo metu, o šiaip jau ji yra jaunųjų kartų ruošimas 
krašto saugojimo reikalams. Kaipo jaunuomenės ruošimas 
krašto apsaugos tikslui, krašto saugojamoji tarnyba yra iš 
esmės ugdymo lytis. 

Kaip ir kitos ugdymo lytys, taip ir šita krašto saugojamoji 
tarnyba turi savo teigiamųjų ir neigiamųjų kokybių. Yra, iš 
vienos pusės, neginčytina, kad šita tarnyba lavina ir miklina 
kūno pajėgas ir sykiu tam tikra, fizine, linkme stiprina valios 
galią, kadangi kariškos pareigos dažniausiai tuo ir reiškiasi, 
kad tam tikras tikslas turi būti pasiektas fizinio išsimiklini- 
mo priemonėmis vadovaujant valios galiai. Todėl čia visuo- 
met yra reikalaujamas tam tikras susivaldymas, be kurio 
kariuomenės sutvarkymas tiesiog nėra įmanomas. Kariuo- 
menės esmė reikalauja taip pat ir kitų savybių, kurios šiaip . 
ar taip turi išsivystyti einančiuose jos tarnybą žmonėse. Yra 
tai tvarkingumas ir punktualumas. Su kariuomenės prigim- 
timi ir pareigomis surištas yra tam tikras, kad ir paviršutinis, 
visuomeninis solidarumas. Krašto saugojamoji tarnyba, kiek 
ji yra sąmoningai vadovaujama, turi sudaryti einančiuose ją 
žmonėse visuomeninių savo pareigų supratimą. Visuome- 
ninis solidarumas, tėvynės meilė, valstybės branginimas ir 
valdžios gerbimas - štai dorybės, kurių reikalauja pati kraš- 
to saugojamosios tarnybos prigimtis. Paprastai kariuomenė- 
je į tai kreipiama dėmesio ir daugiau ar mažiau šitos 
visuomeninės dorybės yra skatinamos ir išvystomos. 

Ryšyje su jomis krašto saugojamoji tarnyba sužadina ka- 
riuose taip pat savo garbės ir prievolės pajautimą. Be šitų 
dviejų ypatybių kario pareigos negali būti tinkamai atlik- 
tos, nes sunkiais atvejais kariui reikia turėti daug morali- 
nės atspirties prieš egoistiškų polinkių gundymus. Krašto 
saugojamoji tarnyba išvysto dar kariuose visuomeninio au- 
toriteto gerbimą. Būtent, valdžios ir drausmės reikalas, taip 
aiškus kariuomenės gyvenime, pratina žmones vertinti ši- 
tuos tvarkos veiksnius ir visuomeniniame gyvenime. 

Bet, iš kitos pusės, negalima nepastebėti, kad visos šitos 
teigiamosios savybės turi paprastai labai paviršutinio po- 
būdžio jau dėl vienos tos priežasties, kad krašto saugoja- 
mosios tarnybos prigimtyje glūdi fizinio lavinimo principas. 
Todėl šitoje tarnyboje dažniausiai visos nusakytos dorybės 
mechanizuojamos išviršinio elgimosi priemonėmis. Susival- 
dymas čia dažniausiai reiškia vergišką lenkimąsi prieš vy- 
resnybę bausmės vengimo motyvu; tvarka reiškia čia 
paviršutinį žibėjimą; savo garbės ir prievolės pajautimas — 
savo vėliavos ir uniformos gerbimą; visuomeninis solida- 
rumas — savo kastos ekskliuzyvistišką solidarumą, ir t. t. 
Faktinai tad pasirodo, kad dažnai visuomeninis kariuo- 
menės pašaukimas, iš esmės labai garbingas ir naudingas 
visuomenei, sugyvena su siaurų egoizmu; išviršinis len- 
kimasis prieš valdžios autoritetą - su išvidiniu dvasios 
anarchizmu; išviršinis drausmingumas - su išvidiniu ap- 
sileidimu. 

Šalia šitų neigiamųjų ypatybių, dažnai pasitaikančių ka- 
rinės tarnybos praktikoje, yra šitoje tarnyboje didelis pavo- 
jus, einąs iš žemai stovinčios minios psichologijos. Mažai 
vertinant grynai dorinius veiksnius ir žiūrint į juos labai pa- 
viršutiniu būdu, fizinės prievolės faktas turi palinkimo virs- 
ti sprendžiamuoju gyvenimo veiksniu ir principu. Žemai 
stovinčioje minioje šita fizinė prievarta, įgavusi psichologi- 
nio pateisinimo, lengvai pereina į demagogų prievartą. Štai 

kodėl kariuomenės masėje ištvirkusių elementų įtakingumas 
pasirodo labai didelis ir sykiu labai pavojingas. Ir tai savai- 
me suprantama iš aplinkybių, kuriose vyksta krašto saugo- 
jamoji tarnyba: ten, kur fizinis auklėjimas stovi pirmoje 
vietoje, kur paviršutinio elgimosi principai tvarko gyveni- 
mą ir kur tačiau sueina didesnė masė žmonių, atitrauktų nuo 
realaus gyvenimo, nuo visuomeninių profesijų ir šeimos, ten 
dorinio ištvirkimo pavojus nepalyginamai didėja. 

Jei dabar reikėtų atsakyti į klausimą, kokių savybių, tei- 

giamų ar neigiamų, turi krašto saugojamoji tarnyba naujų- 
jų kartų ugdyme, tektų atsižvelgti į bendrą visuomenės 
kultūrą. Esant žemai visuomenės kultūrai galima tikėtis, kad 
karinė tarnyba gali turėti daugiau neigiamųjų negu teigia- 
mųjų ugdomųjų savybių. Esant aukštai visuomenės kultū- 
rai ir atitinkamai sutvarkytai krašto apsaugos organizacijai, 
karinė tarnyba, jei ji atitinka aukštesnės kultūros reikalavi- 
mus, gali neabejojamai turėti daugiau teigiamųjų ypatybių 
jaunuomenės ugdymui. Bet ir pirmuoju, ir antruoju atveju 
krašto saugojamoji tarnyba pasirodo mūsų laikais neišven- 
giama būtinybė. Todėl telieka vien rūpintis neigiamųjų jos 
savybių ir jos sudaromų pavojų mažinimu. 
“Visų pirma visai tikslinga ir racionalu reikalauti iš kraš- 
to saugojamosios tarnybos vadų, tiek aukštesnių, tiek že- 
mesnių, ne tik specialaus, bet ir bendro pedagoginio 
pasiruošimo. Tai, rodos, savaime aišku, o tuo tarpu prakti- 
koje dažniausiai pamirštama: jei karinė tarnyba yra tam tikra 
prasme viena iš ugdymo lyčių, tai šitos tarnybos viršinin- 
kai ir vedėjai privalo turėti tinkamo pedagoginio pasiruo- 
šimo, o sykiu su tuo ir reikiamų pedagogui dorinių savybių. 
Čia nuosekliai reikia eiti nuo bendro pedagoginio pasiruo- 
šimo prie specialaus. 

Antra vertus, norint kariuomenės discipliną, arba draus- 
mę, iš išviršinės padaryti išvidine, reikalingas yra toks ka- 
rininkų ir kareivių susiartinimas, koks kad yra privalomas 

geriems auklėtojams savo auklėtinių atžvilgiu. Didžiojo ka- 
ro patyrimas yra parodęs, kad demokratinė karinė draus- 
mė, reikalaujanti iš kareivių susipratimo, iniciatyvos, savo 
vertės pajautimo, turi faktinai geresnių išdavų, negu gry- 
nai išviršinė, atremta į moralinę ir fizinę prievartą draus- 
mė. Tačiau, iš kitos pusės, reikia pasakyti, kad demokratinės 
drausmės taikymas kariuomenėje reikalauja daugiau peda- 
goginio pasiruošimo ir patyrimo kaip tradicinės drausmės 
realizavimas iš viršaus, aklos subordinacijos ir grasos prie- 
monėmis. 

Be to, norint sumažinti krašto saugojamosios tarnybos 
pavojus, neprivalu jos skirti nuo bendrojo lavinimo bei auk- 
lėjimo uždavinių. Ir čia tam tikra prasme turi būti išlaiky- 
tas pilnutinio ugdymo principas, nors nėra jokiu būdu 
išvengiama specializacija karinio lavinimosi srityje. Jei, pa- 
vyzdžiui, nebus auklėjami visuomeniniai doriniai karių 
jausmai, jei kariai nebus lavinami tam, kad galėtų suprasti 
tikrą savo pašaukimo prasmę, tai jų visuomeninis susipra- 
timas negalės būti pagilintas iki reikiamo laipsnio ir išvys- 
tytas iki pastovaus nusiteikimo. 

Pagaliau krašto saugojamoji tarnyba neprivalo visai nu- 
traukti santykių su gyvenimu. Ji, pavyzdžiui, neturėtų už- 
slopinti kariuose pajautimo reikalo ruoštis savo profesijoms, 
t. y. būsimam veikimui laisvame savo gyvenime. Jei, iš vie- 
nos pusės, kariniam drausmingumui nėra sveikas aktyvus 
karių dalyvavimas plačiajame visuomenės gyvenime, tai, 
iš kitos pusės, per didelis jų izoliavimas nuo visuomenės 
gyvenimo padaro iš jų kastą, kuri, kaipo tokia, savo eks- 
kliuzyvizmu ima prieštarauti giliai visuomeniniam savo pa- 
šaukimui. Rūpinantis karių bendru ir profesionaliniu 
išsilavinimu bei išsiauklėjimu ir nedarant iš krašto saugo- 
jamosios tarnybos nuolatinės profesijos, išskyrus neišven- 
giamus pastovius karininkų kadrus, krašto saugojamoji 
tarnyba ir čia galėtų laimingai išvengti daugumos pavojų 

ir nustatyti kariuomenėje reikiamą pusiausvyrą tarp visuo- 
meninių polinkių ir drausmės reikalavimų. 


g. Jaunimo draugijos 

Septintą ugdymo, tikriau pasakius, ugdymosi, lytį su- 
daro auklėjamosios ir lavinamosios paties jaunimo draugi- 
jos. Reikia, būtent, žinoti, kad dauguma jaunuomenės 
organizacijų turi ugdomosios reikšmės net tada, kai jos ne- 
sistato aiškiai auklėjimosi ir lavinimosi tikslų. Aišku savai- 
me, ugdymo lytį tikra to žodžio prasme tegali sudaryti 
jaunuomenės draugijos, kurios statosi tiesioginiu tikslu auk- 
lėjimąsi ar lavinimąsi, arba sykiu ir vieną, ir antrą. Taip prie 
ugdymo lyčių vargu galima priskaityti kuri jaunuomenės 
susišelpimo organizacija, nors panaši organizacija, kaipo 
solidarumo padaras, gali turėti atsitiktinai ugdomosios 
reikšmės ir todėl būti atsitiktiniu ugdymo veiksniu. Užtat 
jaunuomenės sporto draugija, kuri iš savo esmės statosi fi- 
zinio lavinimosi tikslus, yra viena iš ugdymo lyčių, būtent, 
fizinio lavinimo lytis. Žodžiu tariant, ugdymo lytį tegali su- 
daryti vien tokios jaunuomenės organizacijos, kurios visų 
pirma turi pedagoginio uždavinio ir pagal jį išvysto savo 
veikimą. Tokiomis jaunuomenės organizacijomis, be minė- 
tų sporto draugijų, bus, pavyzdžiui, dorinio ir religinio auk- 
lėjimosi ir protinio lavinimosi rateliai, mažiau ar daugiau 
pastoviai suorganizuoti. Pas mus dažnai pasitaiko, kad jau- 
nuomenės draugijos sykiu statosi įvairių ugdymosi tikslų: 
ir materialinį susišelpimą, ir protinį lavinimąsi, ir dorinį bei 
religinį auklėjimąsi, ir net fizinį mankštymąsi. Tokia, pa- 
vyzdžiui, yra plačioji ateitininkų organizacija, kuri savo vi- 
sumoje apima visus šituos tikslus, nekalbant jau apie 
visuomeninius jos tikslus kultūros srityje. 

Jaunuomenės draugijos yra pašauktos papildyti auklėja- 
mąjį lavinamąjį pašauktųjų veiksnių veikimą tuo, ką gali duo- 
ti laisvas jaunuomenės susiorganizavimas savarankiškojo 

veiklumo principais. Tik su šitų jaunuomenės organizacijų 
pagalba gali būti jaunuomenėje atsiektas reikiamu laipsniu 
savarankiškas apsisprendimas, drąsi iniciatyva, drausmin- 
gas valdymasis, visuomeninis solidarumas ir atsakomybės 
jausmas. Didžiausia ugdomųjų jaunuomenės organizacijų 
reikšmė ir yra ta, kad jos yra jaunuomenei laisvo savarankiš- 
ko reiškimosi lytis. Kiekviena draugija yra tam tikra savival- 
dos rūšis; todėl jaunuomenės draugijos pratina ją realizuoti 
savivaldos principus savo tarpe, kas turi tiek daug reikšmės 
jų būsimam veikimui plačiojoje visuomenėje. 

Savivalda išvysto bendrumo jausmą, ji verčia taikyti as- 
mens interesus su visos draugijos reikalais; ji duoda geros 
progos stipresniems asmenims pratintis prie tam tikros val- 
džios vykdymo, kai jie yra renkami valdybos nariais, vyk- 
do gautus įgaliojimus ir turi atsakomybę už tai prieš 
draugijos visumą. Organizacinė savivalda pratina jaunuo- 
menę taip pat svarstyti ir spręsti viešumoje bendrus reika- 
lus. Žodžiu tariant, organizacinis veikimas draugijose 
pratina jaunuomenę išlaikyti draugiškame gyvenime par- 
lamentarizmo reikalavimus. Visa tai turi neabejotinos reikš- 
mės mūsų laikais, kai gerai suprasto demokratizmo ir 
parlamentarizmo nusiteikimai sudaro visuomeninio gyve- 
nimo pagrindą, nežiūrint į tai, ką sako visokio plauko indi- 
vidualistai ekskliuzyvistai, siekiantieji autokratijos ar 
diktatūros. 

Negali tad būti abejonės, kad auklėjamosios ir lavina- 
mosios jaunimo draugijos, kaipo stovinčios tarp mokyklos 
ir gyvenimo, turi svarbios papildomosios reikšmės ir todėl 
neturi būti draudžiamos ir kliudomos valdžią turinčios vy- 
riausybės. Tiesa, tai nereiškia, kad galima būtų abejingai 
žiūrėti į bet kurias besikuriančias jaunuomenės tarpe drau- 
gijas. Visos jaunuomenės organizacijos galų gale turi jai pa- 
ruošiamosios reikšmės, bet jokia jaunuomenės draugija 
negali turėti tikslo vykdyti tai, ką privalo dirbti visuome- 

nėje subrendę ir baigę mokslą žmonės. Štai principas, ku- 
rio privalo laikytis mokslo įstaigos vadovybė, nuo kurios 
pareina, legalizuoti ar nelegalizuoti mokykloje bet kurią be- 
silankančio joje jaunimo draugiją. Pavyzdžiui, universite- 
tas gauna prašymą legalizuoti studentų draugiją politikos 
problemoms studijuoti. Atsižvelgiant į tai, kad kiekvienas 
suaugęs žmogus turi būti susipratęs politiniu atžvilgiu pi- 
lietis ir kad kalbamoji draugija turėtų ruošti studentus po- 
litiniam subrendimui ir susipratimui, nebūtų racionalių 
motyvų nelegalizuoti tokios draugijos ir uždrausti jos vei- 
kimą universitete. 

Klausimas atrodytų visai kitaip, jei būtų kuriama stu- 
dentų draugija politinei akcijai vesti plačiojoje visuomenė- 
je. Panaši draugija būtų universitete aiškiu disonansu, nes 
ji neatitiktų nei universiteto prigimties, nei studentų padė- 
ties visuomenėje. Ir būtų nenuostabu, jei tokia draugija lik- 
tų universitete nelegalizuota. Tas pats principas turėtų būti 
dar griežčiau išlaikytas vidurinėse ir aukštesniosiose mo- 
kyklose, kurioms gali būti per ankstybas ne tik veikimo bū- 
das, bet ir kai kurių klausimų svarstymas. Tačiau, kilus 
mokykloje jaunuomenės draugijų legalizavimo klausimui, 
legalizacijai neprivalo sudaryti kliūčių pasaulėžiūros mo- 
tyvai. Jei mokykloje sueina įvairių pasaulėžiūrų tėvų vai- 
kai, tai privalo būti leistos visos jaunimo draugijos, einančios 
bet kurios pasaulėžiūros linkme, nebent kuri pasaulėžiūra 
būtų aiškiai demoralizuojanti savo principais ir aiškiai pa- 
vojinga visuomenės pagrindams. Šitos prievolės mokyk- 
loms nebūtų, jei mokyklos būtų specializuojamos pagal 
pasaulėžiūras. 


6. Pagrindiniai ugdymo principai 


a. Pasaulėžiūros principas. Ugdymas faktinai negali ir prin- 
cipialiai neprivalo būti atpalaiduotas nuo pasaulėžiūros. To- 

dėl yra nuoseklu ir tikslinga padėti į ugdymo sistemos pa- 
grindą racionali pasaulėžiūra, kuri yra realinė savo blaiviu 
nusistatymu į tikrovę, idealinė savo intencijomis veikimo at- 
žvilgiu ir universalinė integraline savo sinteze. 


b. Universalumo principas. Kiekvienas žmogus, nežiūrint 
į tai, kokį jis gauna išlavinimą - pradinį, vidurinį ar aukš- 
tesnį, - privalo būti ugdomas pilnutiniu būdu, t. y. jis turi 
būti ruošiamas visoms gyvenimo sritims, turi būti lavinamos 
visos jo galios ir turi būti paisoma visų ugdymo atžvilgių — 
individualinio, visuomeninio, tautinio ir tarptautinio. Sa- 
vaime suprantama, kad šalia pilnatvės principo privalo būti 
išlaikyti harmonijos, arba sutartinės, ir subordinacijos, ar- 
ba priklausomybės, principas. 


c. Aiškiai bei tiksliai pasistatyto tikslo principas. Ugdyme 
privalu skirti tolimesni, arba netiesioginiai, ir artimesni, ar- 
ba tiesioginiai tikslai. Kiekvienoje ugdymo srityje tolimes- 
nis, arba netiesioginis, ugdymo tikslas, kuris yra ne kas kita, 
kaip paties gyvenimo tikslas, yra siekiamas per artimesnį, 
arba tiesioginį, tikslą, kuris yra ne kas kita, kaip tam tikras 
reikalingas atitinkamam gyvenimo tikslui pastovus nusi- 
teikimas. Todėl ugdomasis uždavinys yra ne kas kita, kaip 
užduotas ugdomojo tikslo atsiekimas sudarymu ugdytinio 
prigimtyje atitinkamo, pastovaus bei sąmoningo nusiteiki- 
mo. 


d. Prideramo ugdomųjų pareigų santykiavimo principas. Vi- 
sose ir kievienoje ugdymo srityje privalo būti išlaikytas 
toks perteikiamosios ir išvystomosios pareigų santykiavi- 
mas, kuris galėtų laiduoti didžiausią ugdymo sėkmingu- 
mą apribotu ugdomuoju laikotarpiu ir faktinose ugdomojo 
veikimo aplinkybėse. Tiek perteikiamosios, tiek išvysto- 
mosios ugdymo pareigos privalomumas yra pateisinamas 

faktu, kad gyvenime yra objektyvinė ir subjektyvinė pusė 
ir kad atitinkamai ugdyme turima reikalo su pedagoginė- 
mis gėrybėmis, kurios yra ugdytiniams perteikiamos, ir 
su ugdomosiomis vertybėmis, kurios yra išvystomos ug- 
dytiniuose. 


e. Ugdymo individualizavimo principas. Ugdomasis vei- 
kimas, t. y. jo uždaviniai, priemonės, metodai ir kiti daly- 
kai, privalo būti individualizuojami, t. y. pritaikomi prie 
tokių individualinių auklėtinio ypatybių, kokiomis kad yra 
amžius, lytis, individualybė apskritai, temperamentas, ar- 
ba pobūdis, intelektualiniai gabumai, socialinis savitumas, 
fizinės ir psichinės nenormalybės ir t. t. Ugdymo indivi- 
dualizavimas yra viena iš svarbiausių ugdymo sėkmin- 
gumo sąlygų. 


f. Pedagogo asmens reikšmingumo principas. Mokytojo- auk- 
lėtojo asmuo, vis tiek, ar to norima, ar nenorima, visados 
yra reikšmingas ugdomajam darbui; jis niekados nėra abe- 
jingas veiksnys ugdytinių susiformavimo atžvilgiu ir todėl 
visados turi arba neigiamos, arba teigiamos reikšmės. Ži- 
nant tai, pedagogas turi tiesiog profesinę pareigą stovėti 
tiek doriniu, tiek protiniu atžvilgiu savo svarbaus pašauki- 
mo aukštumoje ir kiek galima artintis prie pilnutinio žmo- 
gaus tipo, kuris privalo būti modeliu jo ugdytiniams. 


g. Ugdymo atbaigimo ir savarankiškumo principas. Ugdy- 
mas privalo visados turėti tendenciją pasidaryti nebereika- 
lingas, būtent, pereiti į ugdymąsi, ir todėl privalo visados 
eiti didžiausio ugdytinių savarankiškumo linkme. Šita pras- 
me auklėjimas atbaigiamas auklėjimusi, lavinimas - lavini- 
musi, išviršinė drausmė — laisvai ir su įsitikinimu priimama 
išvidine drausme. Ugdymo atbaigimo principas reikalauja 
tokiu būdu papildymo savarankiškumo principu ta pras- 

me, kad ugdymo atbaigimą, kuris turi būti ugdytojo užda- 
vinys, turi atitikti savarankiškumas, kuris yra ugdytinio už- 
davinys. Supratus šitą santykiavimą tarp ugdytojo ir 
ugdytinio aktyvumo, galima tinkamai išspręsti svarbiau- 
sius didaktikos klausimus. 


LAVINIMO MOKSLAS 


Pratartis 


Įvedamojoje pedagogikos dalyje, kurios sisteminga san- 
trauka skyrium buvo išleista 1935 metais, buvo sutarta la- 
vinimu vadinti tą vykdomąjį ugdymo aspektą, kuriuo 
ugdymas išeina aikštėn kaipo formavimas su pagalba ug- 
domųjų gėrybių. Kai ugdytojas veikia ugdytinį ne tiek sa- 
vo asmenybe, kiek suvesdamas ugdytinį į tiesioginius 
santykius su ugdomosiomis gėrybėmis, šitą santykiavimą 
normuodamas ir juo formuodamas ugdytinį, turime tą ug- 
dymo pasireiškimą, kuris vadinamas lavinimu. 

Ugdytinių formavimas su pagalba ugdomųjų gėrybių 
itin reikšmingas yra protiniame ir estetiniame lavinime. Pro- 
tiniame lavinime ugdytojas, šiuo atveju mokytoju vadina- 
mas, suveda ugdytinį, vadinamą dabar mokiniu, į santykius 
su mokslinėmis pažintimis ir pereina su juo iš dalies tą ke- 
lią, kuriame šios pažintys yra atsiradusios. Estetiniame la- 
vinime ugdytojas pastato mokinį gamtos ir meno grožybių 
akivaizdoje ir stengiasi sužadinti jame ir išaiškinti jam es- 
tetinius pergyvenimus. Pirmuoju atveju tarp ugdytojo ir ug- 
dytinio įsiterpia intelektualinės gėrybės, antruoju atveju — 
estetinės gėrybės. 

Ugdomosios gėrybės vaidina sau tinkamą vaidmenį vi- 
sose ugdymo srityse ir ruožuose; bet niekurjų vaidmuo nėra 
tiek reikšmingas ir vyraująs, kaip protiniame ir estetiniame 
lavinime. Būtent, niekur kitur ugdomosios gėrybės neina ob- 
jektais, su kuriais ugdytiniai sistemingai ir pastoviai dirba, 

kuriuos, iš vienos pusės, stengiasi asimiliuoti, pasisavinti, o 
iš kitos pusės, tobulinti ir kurti. Todėl tik protinis ir estetinis 
ugdymas tikrai pelno lavinimo vardą. 

Protinio lavinimo mokslas vadinamas didaktika; esteti- 
nio lavinimo mokslas neturi savo atskiro vardo. Taigi lavi- 
nimo mokslas susideda iš dviejų dalių: didaktikos ir 
estetinio lavinimo mokslo. Tai yra dvi pedagogikos šakos, 
turinčios pirmaeilės reikšmės mokytojams. Tiesa, čia neža- 
dama nagrinėti praktinių didaktikos ir estetinio lavinimo 
klausimų, paliekant juos praktinei, arba mokyklinei, peda- 
gogikai. Tačiau būtų klaidinga manyti, kad teorinis didak- 
tikos ir estetinio lavinimo klausimų tyrinėjimas neturi 
praktinės ir dargi didelės reikšmės mokykliniam darbui. 

Pavyzdžiui, organizacinėje didaktikos dalyje tiriamas gry- 
nai teoriniu būdu klausimas, kas yra mokykla. Ar teorinis 
šito klausimo išsprendimas neturi didžiausios reikšmės vi- 
sai mokyklos linkmei ir ypač mokyklos organizavimui ir tvar- 
kymui? Metodologinėje didaktikos dalyje tiriamas tokiu pat 
būdu mokymosi ir mokymo vyksmas. Ar nuo šito vyksmo 
supratimo nepriklauso tiesioginiu būdu praktiniai mokymo 
klausimai —- mokomųjų metodų ir priemonių parinkimas ir 
pritaikymas? Žodžiu tariant, pedagoginės teorijos dalykai turi 
didelės reikšmės ugdomajai praktikai. Visas rūpestis čia 
kreiptinas į tai, kad teorija būtų gera, nes, kaip sakoma, gera 
teorija yra praktiškiausias dalykas. Ieškant tokios teorijos ir 
tikimasi patarnauti mokytojams praktikams. 

Žadama čia duoti santraukos pavidalu tam tikrą visu- 
mą, kuri būtų tęsiniu paminėtajai įvedamajai pedagogikos 
daliai. Čia nebus grįžtama prie įvedamųjų pedagogikos 
mokslo klausimų, suponuojant, kad jie yra jau žinomi. Ta- 
čiau reikalingiausi paaiškinimai kiekvienu atveju bus su- 
teikiami būtinumo ribose. Jei tokiu sutrauktuoju lavinimo 
mokslu autoriui pasisektų patarnauti pedagoginiam moky- 
tojų susipratimui, jis turės pilną moralinį pasitenkinimą. 

Pirmoji dalis 


DIDAKTIKA 


Įžanga 
DIDAKTIKOS MOKSLAS IR JO SAVYBĖS 


1. Didaktikos etimologija ir istorija. - Didaktikos terminas 
yra kilęs iš graikų žodžio didaskein (mokyti) ir etimologiš- 
kai reiškia mokymo mokslą arba meną. Šis terminas imta 
vartoti tik XVII a. tokių pedagogų, kaip Wolfgangas Ratke 
(mirė 1635 m.) ir Amosas Komensky (mirė 1670 m.). Pasta- 
rojo „Didactica magna“ ypačiai išplėtė didaktikos termino 
vartojimą pedagoginėje literatūroje. 

Tačiau nereikia manyti, kad pedagogikos mokslas yra 
atsiradęs XVII a. sykiu su jo vardu. Mokymo klausimus šiaip 
ar taip nagrinėjo jau senovėje Platonas, Aristotelis, Kvinti- 
lianas, einant į vidurinius amžius - šv. Augustinas, viduri- 
niais amžiais - Kasiodoras, Hrabanus Maurus, Hugo de 
Saint Victoras, naujųjų amžių pradžioje L. Vives, paskui mi- 
nėtieji W. Ratke ir Amosas Komensky, dar vėliau, einant į 
mūsų laikus, J. Fr. Herbartas, T. Zilleris, Fr. W. Dėrpfeldas, 
WI. Reinas, O. Willmannas, mūsų laikais — P. Barth'as, 
W. Toischeris, H. Gaudigas, G. Kerschensteineris, F. X. Eg- 
gersdorferis. Čia, žinoma, teminimi vien Žymesni vardai, 
surišti su didaktikos istorija. 


2. Įvairus didaktikos mokslo supratimas. - Vokiečiai didak- 
tikai reikšti turi tris savo terminus: Lehrkunde, Unterrichtsleh- 
reir Bildungslehre. Pirmasis reiškia mokymo mokslą, antrasis — 
protinio lavinimo, arba protinimo, mokslą ir trečiasis - la- 
vinimo mokslą. 

Jei didaktika suprantama kaipo mokymo mokslas, jos 
objektas imamas gana siaurai, nes mokyme mokytojas yra 
visų pirma susirūpinęs mokomuoju dalyku ir stengiasi jį 
kuo pilniausiai ir kuo objektyviausiai išdėstyti. Tai, žino- 
ma, yra labai svarbu, bet to nepakanka protiniam lavini- 
mui. Kai didaktika imama intelektualinio, arba protinio, 
lavinimo, trumpiau tariant, protinimo mokslu, jos objektas 
imamas jau žymiai plačiau. Protinis lavinimas suima į save 
mokymą, bet juo vienu nepasitenkina: protinis lavinimas 
yra visų pirma nukreiptas į mokinį. Šiuo atveju mokytojas 
ne tik yra tarpininkas tarp mokomojo lobio ir mokinio, bet 
rūpinasi, kad mokinys sueitų į betarpišką santykiavimą su 
mokomuoju dalyku ir išnaudotų visas sąlygas kuo sėkmin- 
giausiam lavinimuisi. Ne dėstymo būdas, bet jo sėkmingu- 
mas mokiniui yra čia svarbiausias dalykas. 

Trečias didaktikos supratimas, pagal kurį ji imama lavi- 
nimo mokslu, yra plačiausias. Šis supratimas įgijo dides- 
nės reikšmės po to, kai O. Willmannas išleido savo kapitalinį 
veikalą „Didaktik als Bildungslehre“. Mūsų laikais šitą di- 
daktikos supratimą palaiko daugelis kultūrfilosofinės sro- 
vės pedagogų, kurie yra net linkę auklėjimą palenkti 
lavinimui. 

Iš nusakytų didaktikos supratimų pirmasis yra per siau- 
ras, trečiasis — per platus. Didaktikai gali rūpėti ne tik mo- 
kymo, bet ir intelektualinio lavinimo dalykai; ogi iš kitos 
pusės, didaktika nesuima į save viso lavinimo, nes esteti- 
nis lavinimas neįeina į jos objekto ribas. Racionaliausias yra 
vidurinis didaktikos supratimas, kuris, imdamas didakti- 
ką protinimo mokslu, yra pakankamai platus ir pateisina- 
mai atribotas nuo dviejų kraštutinių supratimų. 

Kai kas, pavyzdžiui, J. Gėttleris, supranta didaktiką auk- 
lėjamojo arba ugdomojo protinimo mokslo prasme. Kad 
protinimas gali ir net turi turėti auklėjamosios ir net pla- 
čios ugdomosios reikšmės, yra šiais laikais neabejotina; ta- 

čiau šita reikšmė yra jam neesminė žymė ir todėl neturi bū- 
ti traukiama į protinimo mokslo aptartį. Tikslingiau todėl 
didaktikos aptarime pasitenkinti gryna protinimo sąvoka, 
juo labiau kad auklėjamojo ar net ugdomojo pobūdžio api- 
bendrinimas visam didaktikos objektui yra faktiškai nega- 
limas, esant joje dalykų, kurie neturi tiesioginių ryšių su 
auklėjimu ar ugdymu apskritai. Taigi didaktika yra protinio 
lavinimo, arba protinimo, mokslas. 


3. Didaktikos santykiavimas su pedagogika. — Didaktikos san- 
tykiavimas su pedagogika buvo ir dabar tebėra įvairiai 
suprantamas: vieniems ji atrodo palenkta pedagogikai, ki- 
tiems — lygiateisė su pastarąja, tretiems — palenkianti pastarą- 
ją. Pavyzdžiui, J. Fr. Herbartas didaktiką laikė pedagogikos 
dalimi ir todėl palenkta pastarajai; O. Willmannas ilgai pri- 
pažindavo didaktikos ir pedagogikos lygiateisiškumą, lai- 
kydamas jas lygiagrečiais mokslais. XVII a. didieji 
pedagogai, kaip ir mūsų laikų kultūrpedagogai, buvo linkę 
didaktiką laikyti platesne disciplina, į kurią pedagogika tu- 
rėtų įeiti sudedamąja dalimi. 

Pažiūra, statanti lygiomis didaktiką ir pedagogiką ir lai- 
kanti pirmąją lavinimo mokslu, o antrąją - auklėjimo moks- 
lu, yra nepateisinama todėl, kad ji suardo pedagoginio 
mokslo vieningumą, tuo tarpu kai ugdymo vieningumas 
reikalauja vieningo mokslo. Pažiūra, palenkianti pedago- 
giką didaktikai, nepriimtina todėl, kad ji supranta pedago- 
gikos objektą per siaurai, būtent laikydama ją auklėjimo 
mokslu, ir kad nepaiso tradicinio pedagogikos kaipo ugdy- 
mo mokslo supratimo. Jei kada buvo pripažįstamas vienin- 
gas ugdymo mokslas, tai jis tebuvo vadinamas pedagogikos 
vardu. Todėl telieka pripažinti trečią pažiūrą, kuri laiko di- 
daktiką pedagogikos dalimi ir tuo būdu pirmąją palenkia 
antrajai. 

Pripažinus didaktiką vieningu ugdymo mokslu, nėra 

kliūčių pripažinti lygstamąjį lygiateisiškumą atskiroms jos 
dalims: pavyzdžiui, lavinimo ir auklėjimo mokslai gali bū- 
ti laikomi lygiateisiškomis disciplinomis plataus pedago- 
gikos mokslo ribose. Bet pedagogikos atžvilgių didaktika 
yra palenktoji šaka, kuri santykiuoja su ja kaip dalis su vi- 
suma. 


4. Didaktikos suskirstymas. — Didaktikos kurse racionalu 
sudaryti tris skyrius: pirmajame skyriuje pravartu išnagri- 
nėti protinimo supratimą ir visus klausimus, susijusius su 
šituo įvedamuoju dalyku; antrajame skyriuje tenka tyrinėti 
protinimo organizaciją; trečiajame - tyrinėjama protinimo 
metodologija. 

Šitaip yra skirstoma bendroji didaktika. Kai joje numa- 
tomas protinimo metodologijos skyrius, šita metodologija 
suprantama bendrosios metodikos prasme. Priešais ją pa- 
statoma specialiosios metodikos, kurios visos drauge su- 
daro specialiąją didaktiką. Tuo būdu bendriausias 
didaktikos suskirstymas yra šitokis: 


I. bendroji didaktika 1 protinimo supratimas ir jo 
tikslai 
2. protinimo organizacija 
didaktika 3. protinimo metodologija 
(bendroji metodika) 
II. specialioji didaktika specialiosios metodikos 


Šis sutrauktasis didaktikos išdėstymas teapima vien ben- 
drąją didaktiką. 


5. Atrinktoji didaktikos bibliografija. - Tarp veikalų, skirtų 
bent iš dalies bendrosios didaktikos objektui tyrinėti, gali- 
ma skirti dviejų rūšių veikalus: populiaresnio ir rimto moks- 
linio turinio veikalus. 

a) Bendrieji populiaresnio turinio veikalai: 

1. Mičiulis J. Pedagogika ir didaktika. - Kaunas: „Vyties“ b- 
vė, 1933. 

2. Gėttler Joseph. System der Pädagogik im Umriss.- München, 
1932. VII ir IX skyriai. 

3. Grunwald Georg. Philosophische Pädagogik. - Paderborn, 
1917. Antroji dalis. 

4. Lay W. A. Erziehungs und Unterrichtslehre nebst Schulkun- 
de. — Gotha, 1913. B ir C skyriai. 

5. Matthias Adolf. Praktische Pädagogik. - München, 1913. 

6. Toischer Wendelin. Theoretische Pädagogik und allgemeine 
Didaktik. - München, 1912. II skyrius. 

7. Zeif Josef u. Zlabinger Rudolf. Unterrichtslehre, nach Otto Will- 
manns Werken dargestellt. - Freiburg i. Br., 1917. 

8. Dévaud Eugène. Guide de l'enseignement primaire, théori- 
que et pratique. Didactique générale. - Fribourg, 1917. 

9. Riboulet L. Manuel de pédagogie générale. - Lyon-Paris, 1930. 


b) Bendrieji rimto mokslinio turinio veikalai: 

1. Eggersdorfer F. X. Jugendbildung. - München, 1933. 

2. Liebert Arthur. Philosophie des Unterrichtes. - Berlin-Zürich- 
Leipzig, 1935. 

3. Kerschensteiner Georg. Theorie der Bildung. - Leipzig-Ber- 
lin, 1931. 

4. Kerschensteiner Georg. Theorie der Bildungsorganisation. — 
Leipzig-Berlin, 1933. 

5. Willmann Otto. Didaktik als Bildungslehre. - Braunschweig, 
1923. 

6. Bouchet Henri. L'Individualisation de l'enseignement. — Pa- 
ris, 1933. 

7. Gessen S. I. Osnovy pedagogiki. - Berlin (?), 1923. 


c) Tarpiško tipo veikalai: 

1. Barth Paul. Die Elemente der Erziehungs und Unterrichtsleh- 
re. — Leipzig, 1923. 

2. Itschner H. Unterrichtslehre. I Band. - Leipzig, 1923. 

3. Rein Wilhelm. Pädagogik in systematischer Darstellung. UI 
Bd. - Langensalza, 1912. 

4. Weber E. Didaktik als Theorie des Unterrichts. = Ansbach, 
1925. 


Pirmas skyrius 


PROTINIMO SUPRATIMAS IR JO TIKSLAI 


I. Protinimo supratimas 


Vokiečiai aiškiai skiria tris artimus savo prasme termi- 
nus: unterrichten, bilden ir lehren. Protinimas vartojamas čia 
prasme Unterricht. Norint tad tiksliai suprasti jo sąvoką, rei- 
kia jį aiškiai atriboti, iš vienos pusės, nuo lavinimo (Bildung), 
iš antros pusės - nuo mokymo (Lehre). 


1. Protinimas kaipo lavinimas. - Protinimas yra intelektu- 
alinis formavimas arba, lietuviškai tariant, protinis lavini- 
mas. Šitoje aptartyje lavinimas eina protinimui artimiausia 
gimine. Plačiai gi suprantamas lavinimas yra ugdytinio for- 
mavimas, arba apipavidalinimas, pagal objektyvinę ugdo- 
mąją gėrybę. Jis negali įvykti be paties ugdytinio darbo. 
Todėl sakoma, kad lavinimo išdava yra išsilavinimas. 

Išsilavinęs yra žmogus, dvasiškai susiformavęs ryšium 
su idealinėmis kultūros gėrybėmis ir pastoviai nusiteikęs 
pasilikti šitos kultūros aukštumoje. Išsilavinimo negalima 
prarasti, nors galima pamiršti pramoktų dalykų. Išsilavini- 
mas yra tad toks dvasinis neprarandamas žmogaus susi- 
formavimas, kuris yra pasiektas ryšium su pasisavinimu 
idealinių ugdomųjų gėrybių, paprastai tarpininkaujant ug- 
dytojui lavintojui. 

Kai kalbama apie protinimą kaipo apie intelektualinį for- 
mavimą, arba protinį lavinimą, lavinimas apribojamas vie- 
na intelektualine žmogaus gyvenimo sritimi. Taigi 
protinimas kaipo lavinimas yra toks protinis žmogaus for- 
mavimas, kuris su pagalba intelektualinių žmonijos gėry- 
bių padeda žmogui įsigyti pastovių nėprarandamų protinių 
nusiteikimų, atitinkančių intelektualinės kultūros reikala- 
vimus. 


2. Protinimas kaipo mokymas. - Jei lavinimas, palyginant 
su protinimu, yra platesnė sąvoka, tai mokymas yra jau siau- 
resnė sąvoka. Mokyti visų pirma yra daryti, kad kas moky- 
tųsi. Mokytis galima ko; o protintis kuo. Pirmuoju atveju 
pagrindinis dalykas yra mokomasis objektas, tuo tarpu ant- 
ruoju atveju svarbiausia yra įsigyti tam tikro protinio nusi- 
teikimo. Todėl ir mokyme svarbiausias dalykas yra pats 
dėstymas, tuo tarpu protinime pirmoje vietoje stovi santy- 
kiavimas su protine mokinio galia. 

Kai pas mus kalbama apie mokyklų mokytojus ir rūpi- 
namasi, kad jie stovėtų savo pašaukimo aukštumoje, iš tik- 
rųjų turima galvoje ne paprastas mokymo funkcijas, bet 
intelektualinio lavinimo, arba protinimo, funkcijas. Tikras 
mokytojas visada yra sykiu lavintojas ir auklėtojas, vadina- 
si, daug daugiau, negu sugeba pasakyti etimologinė jo var- 
do prasmė. Jei mokytojas būtų tiktai mokytojas, tai jo darbo 
išvados būtų labai netobulos ir nepastovios, nes pramoktą 
dalyką galima pamiršti, t. y. prarasti. Kad mokytojo darbas 
duotų pastovesnių vaisių, jis turi pakilti prie intelektuali- 
nio lavinimo, nes tik tada jis dirba protiniam mokinio išsi- 
lavinimui, kuris, kaipo neprarandamas, yra tikras mokytojo 
laimėjimas. 

Taigi protinimas yra mokymas, sustiprintas ypatingu 
susirūpinimu sistemingu protinės mokinio galios lavini- 
mu. 

3. Ugdomasis protinimas. - Vokiečiai kalba apie auklėja- 
mąjį arba net apie ugdomąjį protinimą (erziehender arba er- 
ziehlicher Unterricht) ir tuo pačiu nustato protinimo 
santykius su auklėjimu ar ugdymu. Auklėjamasis protini- 
mas reiškia, kad protinimo darbas sykiu turi auklėti vertin- 
gą tvirto būdo dorinę žmogaus asmenybę. Ugdomasis 
protinimas reiškia, kad protinimo darbas turi būti sėkmin- 
ga plačiai suprantamo ugdymo funkcija, t. y. kad protini- 
mas turi turėti plačios ugdomosios reikšmės. 

Taigi protinimas, kuris, šalia savo tiesioginio uždavinio, 
faktiškai išeina iš savo ribų, principialiai turi būti ugdoma- 
sis protinimas, t. y. turi tarnauti visoms ugdymo dalims, 
kiek šioms yra neišvengiamas protinis susiformavimas, su- 
sipratimas ir atitinkamas nusistatymas. 

Tačiau ne kiekvienas protinimas savo intencijomis yra 
ugdomasis protinimas. Čion, pavyzdžiui, nepriklauso toji 
protinimo rūšis, kuri vokiečių yra vadinama gelehrter Un- 
terricht ir kuri mūsų gali būti pavadinta moksliniu moky- 
mu, arba trumpiau — mokslinimu. Moksliniame mokyme 
dėstytojui rūpi visų pirma pats tiriamasis dalykas, kaip kad 
tai yra per paskaitas aukštojoje mokykloje. Iš čia matyti, kaip 
nevykusiai pas mus kartais vartojamas mokslinimo termi- 
nas, taikomas mokymui — lavinimui pradinėse, vidurinėse 
ir aukštesnėse mokyklose. 


4. Psichologinės ir pedagoginės protinimo savybės. - Kiek- 
viename protinime dalyvauja du asmens: protintojas lavin- 
tojas, paprastai vadinamas mokytoju, ir protinamasis 
lavinamasis asmuo, paprastai vadinamas mokiniu. Kiekvie- 
nas protinimo darbas yra tam tikra mokytojo ir mokinio 
sąveika, kur aktyvus yra sykiu, kad ir įvairiu būdu, ir vie- 
nas, ir antras. Todėl lygiai klaidinga yra įsivaizduoti proti- 
namąjį darbą arba kaipo tik perteikiamąjį mokytojo veikimą, 
arba kaipo tik savarankiškąjį mokinio veikimą. 

Psichologinės protinimo savybės kyla visų pirma iš mo- 
kinio nusistatymo mokymosi darbe; ogi pedagoginės jo sa- 
vybės —- iš mokytojo nusistatymo mokymo darbe. Iš vienos 
pusės, yra natūralus mokymosi vyksmas, o iš antros pusės — 
metodologinė mokymo eiga, atitinkanti aną vyksmą. Mo- 
kymosi vyksmas yra natūralus, kai mokinys, niekieno iš vir- 
šaus per prievartą nespiriamas, savaime susidomi dalyku, 
su savarankiškuoju veiklumu stengiasi jį receptyviai, t. y. 
imliai, pasisavinti, jį suprasti ir nusistatyti ryšium su klau- 
simais, kuriuos jis sukelia. 

Psichologinės protinimo savybės, kylančios iš mokinio 
nusistatymo mokymosi vyksme, ir yra: 1) savaimingumas, 
2) imlumas, 3) veiklumas, 4) kūrybiškumas. Tai reiškia, kad 
mokinys, pirma, savaime nusistato savo dvasia į dėstomąjį 
dalyką, antra, asimiliuoja — savinasi jį, trečia, aktyviai at- 
veikia jam savo dvasios pajėgomis, ketvirta, visame šitame 
darbe nepraranda savo kuriamosios iniciatyvos. 

Pedagoginės protinimo savybės, kaip sakyta, kyla iš mo- 
kytojo nusistatymo protinamajame darbe. Nuo atsitiktinių 
pamokymų, prakalbų, pamokslų, paskaitų ir kitų panašių 
dalykų protinimas skiriasi tuo, kad jis, pirma, yra pastovus 
savo vykdomąja trukme ir platus savo turiniu, antra, yra 
organizuojamas planingai, nuosekliai ir pažangiai, trečia, 
yra pritaikomas prie individualinių psichologinių pasisa- 
vinimo ir įsisąmoninimo aplinkybių, ketvirta, rūpinasi prie- 
monėmis, reikalingomis pasisavintam dalykui pastoviai 
palaikyti atmintyje ir išsilavinime*. 


II. Protinimo tikslai ir uždaviniai 
1. Netiesioginis ir tiesioginis protinimo tikslas. - Kiekvienas 
tikslas yra gėrybė, kuri yra pageidaujama kaipo siektinas 
* Plg. Gėttler J. System der Pädagogik im Umziss. — P. 154. 

dėl savo vertės dalykas. Bet ta pati gėrybė gali būti vadina- 
ma vertybe, jei į ją žiūrima iš vertės pusės ir jei šita vertė 
yra tarsi objektyvuojama pačiame dalyke. Atrodo tad tarsi 
gėrybė egzistuoja nepriklausomai, tuo tarpu vertybė tarsi 
glūdi kame kitame, t. y. gėrybė yra labiau objektyvinis, ver- 
tybė - labiau subjektyvinis dalykas. 

Tad kai kalbama apie ugdomąją gėrybę ir ugdomają ver- 
tybę, reikia skirti tuodu dalyku ta prasme, kad ugdomoji 
gėrybė egzistuoja nepriklausomai nuo ugdytinio, tuo tar- 
pu ugdomoji vertybė kaip tik jame glūdi. Ugdomoji gėrybė 
yra ta prigimtinė, kultūrinė ar religinė gėrybė, kuri, iš vie- 
nos pusės, ugdymo yra siekiama kaipo netiesioginis tiks- 
las, o iš kitos pusės, su kurios pagalba ugdytinis yra 
formuojamas, lavinamas. Ugdomoji vertybė yra vertingas 
ugdytinio nusiteikimas, siekiamas ugdymu kaipo tiesiogi- 
nis tikslas. Taigi ugdomoji gėrybė yra netiesioginis, ugdo- 
moji vertybė - tiesioginis ugdymo tikslas. Ugdomoji 
vertybė, t. y. ugdytinio vertingas nusiteikimas, yra tiesiogi- 
nis tikslas todėl, kad su jo pagalba paskui kūrybiškai yra 
siekiama ugdomoji gėrybė kaipo netiesioginis tikslas, 

Protinimo srityje ugdomoji gėrybė yra tiesa, suimta 
mokslinės pažinties pavidalu. Ugdomoji gi vertybė yra pro- 
tinis išsilavinimas kaipo vertingas ugdytinio nusiteikimas, 
su kurio pagalba paskui tiesa gali būti kūrybiškai siekiama. 

Teisingas protinimo supratimas reikalauja daryti skir- 
tumą tarp gėrybės kaipo ugdomojo tikslo ir tos pačios gė- 
rybės kaipo ugdomosios priemonės. Mokslinė pažintis ne 
tik yra siekiama kaipo tikslas, bet su jos pagalba taip pat 
stengiamasi lavinti protinę ugdytinio galią. Pastaruoju at- 
veju mokslinė pažintis yra ja žmonijos laimėta intelektua- 
linė gėrybė; ogi tada, kai mokslinė pažintis eina siekiamuoju 
protinimo tikslu, reikia turėti galvoje ne tik tai, kas yra jau 
laimėta, bet ir tai, kas dar yra laimėtina. 

Objektyvinis netiesioginis protinimo tikslas yra ne vie- 

na kuri atskira tiesa, bet tiesos sistema, universali savo tu- 
riniu ir pagrįsta savo verte. Tik tam tikra objektyvinių ir 
pagrįstų tiesų visuma gali eiti tikru protinimo tikslu. Šita 
visuma iš savo esmės yra ne kas kita, kaip teorinė ir prakti- 
nė pasaulėžiūra, suimanti į save specialiąsias mokslines pa- 
žintis, filosofines pažiūras ir teologinę doktriną. Žinoma, 
šitokios pasaulėžiūros mastas bus įvairus pagal protinimo 
laipsnį. 

Protinis išsilavinimas, arba išsiprotinimas, taip priklau- 
so prie išsilavinimo, kaip protinimas priklauso prie lavini- 
mo. Vokiečių Bildung, prancūzų formation ir rusų obrazovanije, 
imami išsilavinimo prasme, reiškia tam tikrą sudėtingą dva- 
sinį susiformavimą, kurį O. Willmannas buvo šitaip reikš- 
mingai nusakęs: „Gyvas žinojimas ir įdvasintas sugebėjimas 
yra išlavintos būtybės apsireiškimo lytys; bet apsireiški- 
mas telieka vien tuščia išvaizda, jei tiedvi lytys nesutampa 
krūvon nušviestajame norėjime“*. Vadinasi, Willmanno su- 
pratimu, gyvas žinojimas, įdvasintas sugebėjimas ir nušvies- 
tasis norėjimas sudaro tris pagrindines tikro išsilavinimo 
žymes. 

F. X. Eggersdorferis, išeidamas iš šitokios išsilavinimo są- 
vokos ir ją taikindamas prie protinio išsilavinimo, pastarąjį 
šitaip nusako: „Gyvas žinojimas, įdvasintas sugebėjimas ir 
apšviestas norėjimas savo sutartinėje sudaro tą dvasinę lytį, 
kurią mes vadiname Žmogaus išsilavinimu. Šita būsena jau 
apreiškia dalykinį turinį, t. y. lavinamąjį lobį, iš kurio ji turi 
išgauti. Taigi lavinimas turi veikti trejopa prasme: savo ob- 
jektyviniu turiniu jis turi maitinti žinojimą, savo darbo žadi- 
namaisiais akstinais - išvystyti pajėgas, savo vertingumu — 
sudaryti nusistatymą. Mokomasis lavinamojo vyksmo lobis 
turi išsyk būti vertas žinojimo, raginąs ir gilus“**. 


* Willmann O. Didaktik als Bildungslehre. - Braunschweig, 1923. — 
P. 320. 
** Ecgersdorfer F. X. Jugendbildung. - München, 1933. — P. 24. 

Kaip matome, plačiai suprastas išsilavinimas nėra nei vie- 
na tik turtinga erudicija, nei vienas tik proto išsimiklinimas, 
bet toks žmogaus susiformavimas, kuriame harmoningai su- 
siderina žinojimas, sugebėjimas ir nusistatymas, pakelti į aukš- 
tesnį vertingą stovį, atitinkantį dvasinę žmogaus esmę. Žodžiu 
tariant, išsilavinimas yra sudėtinga kultūringo žmogaus bū- 
sena, kuri nėra lengvai pasiekiama. Kai vėliau vietoje išsipro- 
tinimo bus vartojamas platesnis išsilavinimo terminas, bus 
turima galvoje nusakytasis išsilavinimo supratimas. 


2. Bendrasis ir specialusis, arba profesinis, išsilavinimas. — 
Bendras lavinimas ir jo tikslas, t. y. bendrasis išsilavinimas, 
gali būti įvairiai suprantami. Paprasčiausias bendro lavini- 
mo supratimas yra tas, kuris ima bendrą išsilavinimą kaipo 
visiems arba net bent daugumai privalomą minimumą. Pas- 
kui bendrasis išsilavinimas gali būti imamas kaipo grindžia- 
masis ta prasme, kad jis eina pagrindu specialiajam, arba 
profesiniam, išsilavinimui. Trečias bendrojo išsilavinimo su- 
pratimas ima lavinimą bendru žmogiškuoju mastu. Šita 
prasme bendrasis išsilavinimas yra harmoningas ir atbaig- 
tas žmogiškosios asmenybės susiformavimas, kuris savo tu- 
riniu yra universalinis, o išvystytų pajėgų atžvilgiu - 
pilnutinis. Toks bendrai žmogiškas išsilavinimas negali būti 
pasiektas be sąryšio su profesiniu žmogaus išsilavinimu; 
todėl skiriant jį nuo grindžiamojo bendro išsilavinimo, sa- 
koma, kad jis yra atbaigiamasis išsilavinimas. 

Profesinis lavinimas turi savo uždaviniu suteikti žmo- 
gui specialaus išsilavinimo, suponuojant, kad šis išsilavini- 
mas turi įvykti pagal jo prigimtąjį pašaukimą. Kokybiniu 
atžvilgiu bendrasis ir profesinis išsilavinimas turi būti tie- 
sioginio atitikimo santykyje: juo aukštesnė yra profesija, juo 
gilesnis turi būti bendras išsilavinimas. Šita prasme ben- 
drasis išsilavinimas turi grindžiamosios reikšmės ir, kaipo 
paruošiamasis, eina pirm profesinio išsilavinimo. 

Kai bendrasis išsilavinimas imamas atbaigiamąja pras- 
me, jo santykiavimas su profesiniu specialiuoju išsilavini- 
mujau žymiai keičiasi: jei iš pradžios grindžiamasis bendras 
išsilavinimas patarnauja paruošiamuoju būdu profesiniam 
išsilavinimui, tai dabar profesinis išsilavinimas turi patar- 
nauti atbaigiamuoju būdu bendram išsilavinimui. Todėl iš 
profesinio lavinimo ne tik galima, bet ir privalu reikalauti, 
kad jis suteiktų žmogiškajai asmenybei atbaigiamojo po- 
būdžio. 


3. Materialinis ir formalinis lavinimas. - Lavinimo prak- 
tikoje galima daugiau dėmesio kreipti ar į mokomosios 
medžiagos pasisavinimą, ar į protinių pajėgų išsivysty- 
mą. Pirmuoju atveju svarbiausiu dalyku laikomas žino- 
jimas, antruoju ~ sugebėjimas. Pirmąja linkme eina 
didaktinis materializmas, antrąja - didaktinis formaliz- 
mas. Bet lavinimas tik tada eina tinkama linkme, kai su- 
geba sintetiškai suderinti žinių perteikimą ir protinių 
pajėgų išvystymą, t. y. kai lavinimas sykiu yra ir mate- 
rialinis, ir formalinis. 

Eggersdorferis reikalauja, kad materialinis lavinimas bū- 
tų universalinis, arba visuotinis, ir kad formalinis lavinimas 
būtų totalinis, arba pilnutinis. Tai reiškia, kad materialinis 
lavinimas turi suteikti visuotinį pasaulio vaizdą, o formali- 
nis lavinimas turi išvystyti pilnutinį žmogiškumą. Akivaiz- 
doje šito konstatavimo negali būti pateisintas nei didaktinis 
materializmas, nei didaktinis formalizmas, nes kiekvienas 
iš jų slepia savyje pavojingą vienašališkumą. 


4. Protinimas kaipo ugdomasis uždavinys ir jo daliniai užda- 
viniai. — Jei tikslas yra tai, ko dėlei kas nors daroma arba 
įvyksta, tai uždavinys yra tai, kas yra darytina, norint tiks- 
lą pasiekti. Netiesioginis protinimo tikslas yra tiesa, suor- 
ganizuota mokslo pavidalu; tiesioginis tikslas - protinis 

išsilavinimas. Kas gi yra čia atitinkamas protinimo uždavi- 
nys? 

Laikantis ugdomojo uždavinio supratimo, kuris buvo 
duotas įvedamojoje pedagogikos dalyje, protinimo užda- 
vinį galima šitaip nusakyti: protinimo uždavinys yra ne kas 
kita, kaip užduotas protinimo tikslų siekimas, pirma, per- 
teikimu mokinio pasisavinimui intelektualinių gėrybių, an- 
tra, išvystymu jame protinių pajėgų, trečia, jo įjungimu į 
kūrybinį protinį darbą. Protinimo uždavinio aptartyje nu- 
rodomas jo suskirstymas į dalinius uždavinius pagal tris 
pagrindines ugdymo funkcijas, kurios yra perteikimas, iš- 
vystymas ir įjungimas. Taigi platusis protinimo uždavinys 
gali būti suskirstytas į perteikiamąjį, išvystomąjį ir įjungiamą- 
ji uždavinį. 

Perteikiamuoju protinimo uždaviniu mokytojas stengiasi 
sėkmingiausiu būdu teikti mokinio pasisavinimui protinių 
gėrybių, t. y. mokslinių pažinčių. Šituo uždaviniu yra sie- 
kiama ta išsilavinimo žymė, kuri vadinama žinojimu ir ku- 
ri įsigyjama visų pirma su pagalba pasisavinamojo 
receptyvumo, arba imlumo. 

Antras dalinis protinimo uždavinys yra mokinio proti- 
nių pajėgų išvystymas. Šis išvystomasis protinimo uždavi- 
nys turi, plačiai tariant, sudaryti tris pagrindinius 
sugebėjimus: patiriamąjį, protaujamąjį ir pritaikomąjį. Patiria- 
masis sugebėjimas susidaro iš stebėjimo, atminties ir vaiz- 
duotės pajėgumo; protaujamasis sugebėjimas - iš suvokimo, 
sprendimo, protavimo ir sistemingo samprotavimo pajėgu- 
mo ir pagaliau pritaikomasis sugebėjimas — iš techninio, iš- 
reiškiamojo ir praktinio vertinamojo pajėgumo. Visi šitie 
sugebėjimai tegali tikrai išsivystyti tik ryšium su savaimin- 
gu mokinio veiklumu, kuris čia vaidina tokį vaidmenį, ko- 
ki kad perteikime vaidina imlumas, pagrįstas savaimingu 
susidomėjimu. 

Trečias dalinis protinimo uždavinys yra įjungti mokinį į 

aktyvinį intelektualinį visuomenės gyvenimą. Susidomėji- 
mas intelektualiniais visuomenės interesais, asmeninis atsi- 
dėjimas intelektualinės kultūros reikalams ir kūrybiškumas 
šitos kultūros srityje yra tie pagrindiniai nusiteikimai, ku- 
rie įjungia žmogų į intelektualinį visuomenės gyvenimą. 
Protinis kūrybiškumas yra čia svarbiausia žymė, nuo ku- 
rios labiausiai priklauso žmogaus aktyvinis dalyvavimas 
šitame gyvenime. Protinimas, šalia kitų savo uždavinių, turi 
taip pat sudaryti jaunuomenėje ir šituos, taip sakant, įjun- 
giamuosius nusiteikimus. Štai kokios prasmės turi įjungia- 
masis protinimo uždavinys. 

Kaip matome, trys protinimo daliniai uždaviniai remia- 
si ir sykiu išvysto tris mokinio psichologines savybes: imlu- 
mą, veiklumą ir kūrybiškumą. Kai visi šitie nusiteikimai eina 
savaime iš mokinio vidaus ir palengvina savaimingą jo ap- 
sisprendimą, galima tikėtis, kad jo darbas bus tikrai sėk- 
mingas lavinimosi laikotarpyje ir reikšmingas visam 
tolimesniam gyvenimui. 


5. Protinimo idealas. - Idealinis būtų toks protinimas, kuris 
įstengtų suteikti perteikiamajai medžiagai didžiausios lavi- 
namosios galios ir pagaunančio įdomumo, išvystyti daugiau- 
sia protinių pajėgų, įjungti naująją kartą į intelektualinius 
visuomenės interesus ir nuteikti dirbti kuriamąjį darbą šito- 
je visuomenėje. Iš kitos pusės, idealiai išsilavinęs būtų toks 
žmogus, kuris taip harmoningai suderintų savyje žinojimą, 
protinį sugebėjimą ir kūrybinį nusistatymą, kad jis visais at- 
žvilgiais stovėtų intelektualinės kultūros aukštumoje. 

Jei lavinimo idealas, Eggersdorferio žodžiais tariant, yra 
„geidžiamasis dvasinės lyties vaizdas“, tai vis dėlto nusa- 
kytas bendrais žodžiais protinimo ir išsilavinusio žmogaus 
idealas yra dar gerokai abstraktinis. Todėl šitą idealą tenka 
dar bent kiek konkretizuoti. 

Idealinis protinimas sukelia mokiniuose užsidegimą, at- 

sidėjimą, kūrybinį nusiteikimą. Jis įkvepia dvasinių verty- 
bių branginimą, praeities laimėjimų gerbimą, naujų kelių 
ieškojimą; išplečia dvasinius interesus, nuteikia dorinei pa- 
žangai ir apsprendžia viso intelektualinio gyvenimo linkmę. 

Išlavintas tokioje mokykloje žmogus gali turėti visa, ko 
reikalauja tikras išsilavinimas. Jis reiškiasi gyvenime su ori- 
ginaliu individualumų; jis jungia savyje tautiškumą su ben- 
dromis žmogiškosios dvasios savybėmis; jis supranta savo 
laiko dvasią ir nėra nei žemažiūris, nei nusistatęs tik į tolį. Jis 
nevergauja su miesčionišku snobizmu tik naujovei, bet nėra 
taip pat tik senovės gerbėjas. Jis nėra sustingęs vieną kartą 
pasisavintose idėjose, bet sugeba visą laiką žengti pirmyn. 
Tai savo laiko, savo tautos ir sykiu visos žmonijos žmogus. 

Išsilavinęs žmogus greit nusivokia padėtyje, lengvai 
orientuojasi bet kuriame gyvenimo stovyje ir sprendžia su 
tvirtu aiškumu. Jo idealas nėra nei viską aprėpiąs žiningu- 
mas, nei užsiskleidęs savyje moksliškumas. Jam rūpi visų 
pirma apibendrinti žinijos visuma, kaipo organiškoji ir sin- 
tetinė pasaulėžiūra, apimanti prigimties, kultūros ir religi- 
jos dalykus. Sykiu jis yra nusiteikęs intelektualiniam 
teisingumui ir linkęs viską matuoti objektyviniu matu. Tai 
tik keletas bruožų iš išsilavinusio žmogaus idealo, kuris ga- 
lėtų būti neribojamai piešiamas. 


Antras skyrius 


PROTINIMO ORGANIZACIJA 


I. Mokykla, kaipo protinimo įstaiga 


1. Įvedamosios pastabos. - Protinimo darbas yra labai su- 
dėtingas ir todėl jis tik tada gali būti tinkamai vedamas, kai 

yra gerai sutvarkytas, suorganizuotas. Tam reikalui visuo- 
menėje yra steigiamos mokyklos. Kiek jų santvarka priklau- 
so nuo įvairių visuomenės veiksnių, galima kalbėti apie 
išviršinę mokyklų organizaciją. Bet vieną kartą įsteigta mo- 
kykla turi susitvarkyti savo viduje ir veikti pagal pedago- 
ginius ugdomojo darbo reikalavimus. Dabar jau galima 
kalbėti apie išvidinę mokyklos organizaciją. 

Tikslingumo reikalavimai ragina eiti nuo išviršinės mo- 
kyklos organizacijos prie išvidinės jos organizacijos. Bet ir 
pastaroji dar nesudaro protinimo darbe svarbiausio bran- 
duolio. Toks branduolys glūdi metodologiniame mokytojo 
nusistatyme ir jo sugebėjime metodiškai dirbti protinamąjį 
darbą. Todėl, išnagrinėjus mokyklos organizaciją išviršiniu 
ir išvidiniu atžvilgiu, reikės pereiti trečiojoje bendrosios di- 
daktikos dalyje prie bendrosios protinimo metodologijos, 
arba bendrosios metodikos. Tokia yra bendriausia didakti- 
nio tyrinėjimo eiga. 


2. Mokyklos supratimas. - Protinimas gali būti atsitiktinis 
ar sistemingas, pavienis ar sutelktinis. Mokykla ir yra siste- 
mingai suorganizuoto sutelktinio protinimo įstaiga. Tokią 
bent galima gauti provizorinę jos aptartį iš pirmo pažvelgi- 
mo. Mūsų „mokykla“ etimologine savo prasme reiškia vie- 
tą arba įstaigą, kur yra mokoma. Šis mūsų terminas savo 
originalumu aiškiai išsiskiria iš tų mokyklos pavadinimų, 
kurie yra sudaryti iš graikų žodžio scholė, reiškusio spėtą, 
arba laisvą nuo darbų ir rūpesčių laiką, panaudojamą ato- 
tampos dalykams, sakysime, menui arba dvasinio ar filo- 
sofinio turinio skaitybai. Prie tokių pavadinimų priklauso, 
pavyzdžiui, schola, école, Schule, škola ir t. t. Mokyklos su- 
pratimas vis labiau tolo nuo savo pirmutinės graikiškosios 
prasmės ir dabar paprastai atitinka tai, ką reiškia etimolo- 
gine savo prasme mūsų terminas. 

Tačiau šalia savo etimologinio aiškumo ir sugestyvumo 

mūsų mokyklos terminas turi ir savo nepatogumą, ir kaip 
tik dėl savo sugestyvumo. Jis būtent per daug aiškiai su- 
gestionuoja, kad mokykloje tik mokoma, kad mokykla ski- 
riama tik mokomajai pareigai ir kad pilnutinis ugdymas 
negali sudaryti jos uždavinio. Žodžiu tariant, mūsų mokyk- 
los terminas sugestionuoja intelektualistinį mokyklos su- 
pratimą. Tuo tarpu šiais laikais toks mokyklos supratimas 
yra jau aiškiai pasenęs. 

Įvedamojoje pedagogikos dalyje mokykla buvo pavadin- 
ta lavinamąja įstaiga, t. y. tokia, kuri formuoja jaunuomenę 
visų pirma ryšium su ugdomosiomis gėrybėmis. Visas ug- 
dymas vienu savo aspektu yra lavinimas, todėl ir lavina- 
moji įstaiga šiaip ar taip turi tarnauti visam ugdymui, nors 
iš pusės visų pirma lavinamojo aspekto. 

Mokykla tarnauja visam ugdymui tada, kai realizuoja 
savo darbe ugdomąjį protinimą, arba net ugdomąjį lavini- 
mą, t. y. tai, ką vokiečiai vadina erziehlicher, arba erziehender 
Unterricht. Ugdomasis lavinimas stengiasi formuoti visą 
žmogų ryšium su tuo mokomuoju lobiu, kuris eina formuo- 
jančios ugdomosios gėrybės pareigas. Kai toks ugdomasis 
lavinimas yra realizuojamas mokykloje, pati mokykla, ne- 
nustodama buvusi lavinamoji įstaiga, yra ugdomoji mokyk- 
la, kurią vokiečiai vadina Erziehungsschule. Šita prasme 
kiekviena tikra mokykla yra pilnutinio ugdymo mokykla, 
nes kiekviena tikra mokykla turi realios teigiamosios reikš- 
mės pilnutiniam ugdymui. 

Mokykla ugdo jaunuomenę ne tik tuo darbu, kuris joje ` 
yra dirbamas, bet ir visu savo gyvenimu. Šituo atžvilgiu 
mokykla yra dirbtiniu būdu suorganizuota ugdomoji ben- 
druomenė jaunuomenei lavinti, ugdyti. Ypač svarbu yra pa- 
brėžti, kad šitos mokyklinės bendruomenės gyvenimas ir 
veikimas yra pagrįstas pedagoginiais principais. Todėl sa- 
koma, kad mokykla yra pedagoginė arba ugdomoji bendruo- 
menė. Didžiausia dauguma paskutinių laikų mokyklinių 

reformų turėjo savo uždaviniu padaryti iš mokyklos gyvą 
bendruomenę, kuri galėtų atpildyti mažėjančią šeimos auk- 
lėjamąją įtaką ir sykiu sėkmingai visą ugdymą tęsti ir at- 
baigti. 

Reikia dar čia pridurti, kad mokyklinė bendruomenė 
griežtai neapsiriboja mokyklos sienomis. Ją sudaro ne tik 
mokytojai ir mokiniai, bet ir mokinių tėvai, susidomėję sa- 
vo vaikų ugdymu, švietimo atstovai, turį pareigą šiaip ar 
taip dalyvauti mokyklos gyvenime, ir net Bažnyčios atsto- 
vai, suinteresuoti religiniu jaunuomenės auklėjimu, šalia ka- 
peliono, kuris ex officio! dalyvauja mokyklinės bendruomenės 
gyvenime. 

Remiantis visu tuo, kas pasakyta, galima sudaryti šito- 
kią mokyklos aptartį: mokykla yra sutelktinio lavinimo įstaiga, 
suorganizuota pedagoginės bendruomenės pavidalu. 


3. Mokyklos pagrindinės funkcijos. - Mokyklos supratimas 
gali būti pagilintas pagrindinių jos funkcijų nagrinėjimu. 
Mokyklos funkcija yra ne kas kita, kaip konkretiškesnis mo- 
kyklinio gyvenimo ir veikimo pasireiškimas, nukreiptas į 
mokyklos tikslų siekimą. 


a) Mokymas, protinimas, lavinimas. - Pats mokyklos su- 
pratimas organiškai yra susijęs su esmiškiausia jos funkci- 
ja, kuri prasideda paprastu mokymu ir baigiasi ugdomuoju 
lavinimu. Be mokomosios funkcijos negalima įsivaizduoti 
jokios mokyklos. Mokymu yra dėstomas koks nors daly- 
kas; juo mokinys yra verčiamas mokytis. Protinimu moki- 
nys ne tik yra mokomas, bet ir intelektualiai lavinamas. 
Lavinimu apskritai mokinys yra formuojamas, t. y. jis įsi- 
gyja pastovių, neprarandamų vertingų nusiteikimų. Tik tas 
mokytojas tinkamai supranta tiesiogines savo funkcijas, ku- 
ris pradeda savo darbą paprastu mokymu ir baigia plačiu 
lavinimu. 

b) Ruošimas gyvenimui. - Žinomas aforizmas non scholae, 
sed vitae discimus (ne mokyklai, bet gyvenimui mokomės) 
nustato plačiausią mokyklos funkciją. Kai sakoma, kad mo- 
kykla turi ruošti jaunąsias kartas gyvenimui, gyvenimas to- 
kiu atveju suprantamas labai bendrai, būtent kaipo žmogaus 
tarnyba savo žmogiškajam pašaukimui. Žmogaus ruošime 
šitai tarnybai mokykla eina labai svarbią ir reikšmingą funk- 
ciją. Todėl mokyklos gyvenimiškumas yra labai pageidau- 
jamas jos privalumas. 


c) Mokinių darbo ir gyvenimo apstatymas ugdomosiomis gé- 
rybėmis. - Per visą savo gyvenimą Žmogus susiduria su pri- 
gimtinėmis, kultūrinėmis ir religinėmis gėrybėmis, kurios 
jį šiaip ar taip veikia, formuoja. Bet tik mokykloje žmogaus 
santykiavimas su ugdomosiomis gėrybėmis yra planingai 
tvarkomas, ir sykiu rūpinamasi, kad mokiniai sueitų į san- 
tykius su įvairiomis vertingomis ugdomosiomis gėrybėmis. 
Mokslinės pažintys eina čia pirmoje vietoje; bet šalia jų rū- 
pinamasi taip pat estetinėmis, visuomeninėmis, religinėmis 
ir kitomis gėrybėmis, kurios turėtų mokinius ugdomai for- 
muoti. Mokinių gyvenimo ir darbo apstatymas ugdomo- 
siomis gėrybėmis yra labai svarbi ir vaisinga mokyklos 
funkcija. Niekados vėliau žmogus neturi tiek kontakto su 
ugdomosiomis gėrybėmis ir niekados nėra jų taip veikia- 
mas, kaip mokykloje. 

d) Mokinių apsauga nuo neigiamųjų įtakų. - Mokinių absor- 
bavimas teigiamuoju darbu saugoja juos nuo neigiamųjų įta- 
kų ir daro juos atsparesnius kovoje su demoralizuojančiais 
veiksniais. Bet vis dėlto mokyklai tenka taip pat ir tiesiogi- 
niu būdu kovoti su neigiamosiomis įtakomis. Todėl moki- 
nių gyvenimo organizavimas atitinkama linkme sudaro 
vieną iš privalomų mokyklos funkcijų. 


e) Valios nuteikimas tiesai ir teisybei. — Jei mokykla apskri- 

tai rnoko, protina, lavina, jei tokia yra jos bendroji funkcija, 
tai viena iš specialesnių funkcijų yra mokinių valios nutei- 
kimas į tiesą ir teisybę. Šituo atžvilgiu mokykla išvysto tie- 
sos pajautimą, objektyvinį nusistatymą, teisingą sprendimą 
ir norą vadovautis objektyviniais principais. Šios funkcijos 
dėka mokykla tampa tiesos įsigalėjimo organas visuome- 
nėje; būtent, jinai yra visuomenei savotiškas tiesos ir teisy- 
bės pažinimo organas. 


f) Pratinimas prie metodiško darbo. - Mokyklinis darbas 
yra pratybinio pobūdžio. Mokykla pratina mokinį dirbti 
darbą tokiu būdu, kokiu reikės dirbti vėlesniame gyveni- 
me, būtent, metodišku. Mokiniui mokykla yra metodingo 
išsivystymo įstaiga. „Kas eina mokyklą, - sako Hermanas 
Nohlas, - patiria metodo galybę ir sykiu įsitikina, kad tvar- 
koje ir taisyklėje glūdi žmogaus jėga“*. Kai sakoma, kad 
kas išėjo gerą mokyklą, tai faktiškai reiškia gero metodo 
įsigijimą. Metodingumas yra pagrindinis mokyklos dės- 
nis, ir mokykla be tvirtų metodų yra, be abejo, bloga mo- 
kykla. 


g) Dvasinių gėrybių saugojimas ir perteikimas. - Kad mo- 
kykla galėtų apstatyti mokinių darbą ir gyvenimą ugdo- 
mosiomis gėrybėmis, ji turi šitas gėrybes saugoti, didinti, 
dauginti ir sykiu teikti iš kartos į kartą. Visuotinis švietimo 
pobūdis ir sutelktinis lavinimo būdas mokykloje yra prie- 
žastis to, kad dvasinių gėrybių išsiskleidimas su mokyklos 
pagalba įgauna labai platų mastą. Be mokyklos dvasinių 
gėrybių suvisuomeninimas būtų tiesiog neįmanomas. 


h) Visuomeninio kultūrinio tautos susipratimo gaivinimas. — 
Mokykla eina taip pat svarbią funkciją visuomenės susi- 


* Nohl Herman. Handbuch der Pädagogik. - Bd. 1. - P. 68. 

pratime. Daugelis visuomeninių nusiteikimų susiformuoja 
mokykloje; čia, pavyzdžiui, naujos kartos įgauna tautinį ir 
valstybinį nusistatymą; čia taip pat jos įsigyja didžiausią 
daugumą savo kultūrinių įpročių ir pažiūrų. Nenuostabu 
todėl, kad minėtasis H. Nohlas laiko mokyklą aukštesnio 
dvasinio gyvenimo ir tautos kultūrinės valios organu. 

Mokyklos funkcijų galima būtų priskaičiuoti žymiai dau- 
giau, bet čia reikia pasitenkinti tik svarbesniosiomis. 


4. Mokykla kaipo pedagoginė bendruomenė. - Jei mokyklinis 
veikimas išeina aikštėn su mokyklos funkcijomis, tai mo- 
kyklinis gyvenimas reiškiasi ryšium su tuo, kad jinai yra 
pedagoginė bendruomenė. Mokykla niekados negali būti 
tinkamai suprasta, jei yra imama tik kaipo sutelktinio lavi- 
nimo įstaiga. Niekados nevalia pamiršti, kad jinai yra sy- 
kiu pedagoginė bendruomenė. Mokyklinė tvarka ir 
organizacija turi labai didelės reikšmės mokiniams, bet mo- 
kykla dar labiau veikia jaunuomenę tada, kai tampa tikra 
ugdomąja bendruomene, pagrįsta abipuse meile, pagarbos 
jausmu, dėkingumu, susižavėjimu ugdomosiomis gėrybė- 
mis ir siekimu aukštųjų gyvenimo idealų. 

Ernstas Otto savo veikale „Allgemeine Erziehungsleh- 
re“ mato mokyklinėje bendruomenėje tris aspektus: pergy- 
venimo bendruomenę, darbo bendruomenę ir susižinojimo 
bendruomenę. 


a) Pergyvenimo bendruomenė. - Emocionalinė mokyklinio 
gyvenimo pusė sudaro progų bendriems mokinių pergy- 
venimams, kurie iš mokyklos padaro tikrą pergyvenimo 
bendruomenę. Pagal savo objektus, kuriais gali būti vertin- 
gi gamtos, kultūros ir religijos dalykai, pergyvenimai esti 
prigimtiniai, kultūriniai ir religiniai. Visos gamtinės pra- 
mogos, sportas, iškylos, žaidimai, kelionės suburia drau- 
gus į vieną prigimtinių pergyvenimų bendruomenę. Kai 

mokyklos draugai bendroje nuotaikoje pergyvena muzikos, 
parodos, teatro įspūdžius, mokslinius interesus, universa- 
linius žmonijos idealus, juos jungia į vieną pergyvenimo 
bendruomenę kultūriniai interesai. Kai draugai sueina ben- 
droje religinių švenčių, iškilmių, apeigų, kulto ir religinės 
praktikos nuotaikoje, juos visus jungia religiniai pergyve- 
nimai. Apskritai kelionės, iškilmės, šventės ir vaidinimai 
suteikia mokykloje daugiausia progų bendriems pergyve- 
nimams ir paverčia ją mokykline pergyvenimo bendruo- 
mene. 


b) Darbo bendruomenė. - Pergyvenimas yra tikrai vaisin- 
gas tik tada, kai jis pereina į supratimą, veikimą, kūrybą. 
Mokyklinėje bendruomenėje atskiri nariai yra surišti tarp 
savęs ne tik subjektyviniais pergyvenimais, bet ir darbo tiks- 
lais. Kai buvo pastebėta didelė ugdomoji veikimo reikšmė, 
tradicinė mokykla imta versti darbo mokykla, t. y. imta 
kreipti daug dėmesio į ugdymą darbu. Be kita ko, aktyvinis 
mokinių nusistatymas mokykliniame darbe ir jų savivalda 
ne tik iš esmės, bet ir savo išviršiniu pasireiškimu sudaro 
mokykloje darbo bendruomenę, kurioje atskiri nariai su- 
jungti tarp savęs darbo tikslais, solidarumo jausmais ir san- 
tvarkos normomis. 


c) Susižinojimo bendruomenė. - Pergyvenimo bendruome- 
nęjungia subjektyvinės emocijos; darbo bendruomenę -nu- 
sistatymas siekti bendrų objektyvinių tikslų, bet tik trečiasis 
mokyklinės bendruomenės aspektas siekia giliau ir plačiau 
į Žmogaus būtybę ir turi pastovesnio pobūdžio. Ernstas Ot- 
to vadina tą bendruomenę Aussprachegemeinschaft, kuri žo- 
diškai reiškia išraiškos bendruomenę, o iš esmės yra 
susižinojimo, savitarpinio susipratimo, susigyvenimo, su- 
sibičiuliavimo bendruomenė. Jei pergyvenimo bendruome- 
nės nariai yra draugai, jei darbo bendruomenės nariai yra 

bendradarbiai, tai susižinojimo bendruomenės nariai yra 
susipratę savo pasireiškime bičiuliai. 

E. Otto skiria dvi susižinojimo lytis: žodinę ir raštinę. 
Bendri pergyvenimai ir mokyklinis darbas duoda draugams 
nemaža progų pasireikšti betarpiškai žodžiu ir arčiau susi- 
bičiuliauti. Per mokyklines šventes, iškilmes, vaidinimus, 
pasilinksminimus į mokyklinio susižinojimo bendruome- 
nę gali būti įtraukti tėvai, giminės, švietimo ir religijos at- 
stovai. - Raštinė mokyklinio susižinojimo lytis yra mokyklos 
laikraštis; kuriame gali dalyvauti visi susidomėję mokyk- 
los gyvenimu ir sudarą plačiąją mokyklinę bendruomenę 
asmenys. Šita raštinė susižinojimo lytis nėra tiek apribota 
vietos ir laiko aplinkybių, kaip žodinė lytis, ir todėl gali pla- 
čiau ir pastoviau reikštis. Ji gali taip pat apimti mokyklos 
sendraugius. 


5. Mokyklų kategorijos. ~ Matant didelį mokyklų įvairu- 
mą, reikia skirti mokyklų rūšis, mokyklų laipsnius ir mo- 
kyklų tipus. Mokyklos rūšis yra mokyklų kategorija, 
gaunama pagal mokyklinio lavinimo tikslus. Mokyklos 
laipsnis yra mokyklų kategorija, gaunama pagal realizuo- 
jamą mokykloje lavinimo mastą. Mokyklos tipas yra mo- 
kyklų kategorija, gaunama pagal ugdomųjų gėrybių 
parinkimą ir derinimą į tam tikrą idėjinę visumą. 


a) Mokyklų rūšys. - Trys yra mokyklų rūšys. Yra tai ben- 
drojo lavinimo, specialinio lavinimo ir liaudies lavinimo 
mokyklos. Kai mokykla nesistengia žmogaus paruošti ko- 
kiai nors specialiajai profesijai ir lavina žmogų tik ryšium 
su šituo paruošiamuoju darbu, gauname specialiojo lavini- 
mo mokyklą. 

Kai mokykla siekia maždaug vienodai bendrojo išlavi- 
nimo ir paruošimo specialiajai profesijai, turime mišriąją 
mokyklų rūšį, kurią paprastai sudaro liaudies mokyklos. 

ESF 


4. Aukštasis 
laipsnis 


3. Aukštesnysis 
laipsnis 


2. Vidurinis, 
arba žemesny- 
sis, laipsnis 


1. Pradinis laips- 
nis 


Klasikinė gimnazija 
Realinė gimnazija 
Aukštesnioji realinė 
mokykla 
Suvienytoji mokykla 
(II dalis) 


Klasikinė progimnazija 
Realinė progimnazija 
Realinė mokykla 
Suvienytoji mokykla 

(I dalis) 


Prirengiamoji 
mokykla 


Mokyklų kategorijos 


I. Bendrojo lavinimo II. Liaudies lavinimo 
Laipsniai ruožas ruožas 


Aukštoji liaudies 
mokykla (liaudies 
universitetas) 


Aukštesnioji liaudies 
mokykla 
(papildomoji 


mokykla) 


Visuotinė liaudies 
mokykla (viršutinė 
dalis) 


Visuotinė liaudies 
mokykla (apatinė 
dalis) 


III.Specialiojo lavinimo 
ruožas 


Universitetai 
Politechnikos 
Akademijos 
Institutai 
Konservatorijos 


Meno ir muzikos 
mokyklos 

Mokytojų seminarijos 
Pramonės, prekybos 
ir amatų mokyklos 
Technikumai 


Žemės ūkio mokyklos 
Prekybos mokyklos 
Amatų mokyklos 
Namų ruošos 
mokyklos 


Liaudis, arba bendra visuomenės masė, negali iš pradžios 
eiti ilgesnį laiką bendrojo lavinimo mokyklą, o paskui spe- 
cializuotis ilgiau profesinėje mokykloje. Jos paruošimas gy- 
venimo tikslams turi būti palyginti trumpas ir tiesioginis. 
Tai pasiekiama tada, kai mokykla jungia bendrojo ir spe- 
cialiojo lavinimo tikslus. Tokia paprastai ir yra liaudies mo- 
kykla, nors nebūtina manyti, kad mišriosios rūšies tegali 
būti vien liaudies mokyklos. 


b) Mokyklų laipsniai. - Yra keturi mokyklų laipsniai: 1) pra- 
dinis, 2) žemesnysis, arba vidurinis, 3) aukštesnysis ir 4) aukš- 
tasis. Pradinis mokyklų laipsnis, tikrai sakant, gali būti tik 
bendrajame lavinime ir mišriajame; jo negali būti specialia- 
jame lavinime, nes šis visada suponuoja tam tikrą bendrojo 
išsilavinimo pradžią. Žemesnysis laipsnis yra tik specialia- 
jame lavinime, kaipo pirmas iš pradžios. Bendrajame ir miš- 
riajame lavinime jį atitinka vidurinis laipsnis. Aukštesnysis 
laipsnis yra paskutinis bendrajame lavinime ir priešpasku- 
tinis specialiajame. Aukštojo laipsnio negali būti bendraja- 
me lavinime, nes kiekvienas atbaigiamasis aukštasis 
lavinimas neišvengiamai ruošia žmogų kokiai nors profe- 
sijai. Visi keturi laipsniai yra tik mišriajame lavinime, ben- 
drajam trūksta aukštojo, specialiojo - pradiniam. 

Kiekvienas mokyklų laipsnis apima maždaug ketverius 
mokslo metus ir gali būti savo ruožtu skirstomas klasėmis 
ir kursais. 


c) Mokyklų tipai. — Jei vietoje mokyklų rūšių imsime ruo- 
žus pagal bendrąjį, specialųjį ir mišrųjį lavinimą, tai šitokie 
lavinimo ruožai ir mokyklų laipsniai sudarys tuos formali- 
nius rėmus, kuriuose susiskirsto įvairių įvairiausi mokyklų 
tipai. Bendra mokyklinių tipų santvarka pateikiama atski- 
roje schemoje (p. 453). Čia bus ne pro šalį padarius keletą 
pastabų apie žymiausius istorinius mokyklų tipus. 

Pagal tuos idealus, kurie yra dedami į lavinimo pagrindą, 
skiriama trys lavinimo linkmės: realistinė, humanistinė ir re- 
liginė. Pagal tai gaunami trys žinomi iš mokyklos istorijos ir 
dabar dar užsilikę mokyklų tipai: realinė, klasikinė ir religi- 
nė mokykla. Realistinis lavinimas eina gamtamokslio, mate- 
matikos ir technikos linkme; jam visų pirma rūpi prigimtinės 
utilitarinės vertybės ir jis deda į mokymo pagrindą empirinį 
gamtinio priežastingumo stebėjimą. Humanistinis lavinimas 
eina kultūrine, istorine, estetine linkme; jam visų pirma rūpi 
žmogiškosios vertybės; jis panaudoja savo tikslams labiau- 
siai žmogaus dvasios kūrinius, o į mokymo pagrindą deda 
supratimą to priežastingumo, kuriame pats Žmogus yra lais- 
vas ir sąmoningas kūrėjas. Pagaliau dorinis religinis lavini- 
mas eina tolimiausių priežasčių ir galutinių tikslų supratimo 
linkme. Jam rūpi labiausiai dorinės ir religinės vertybės; jis 
panaudoja savo tikslams visų pirma religinio gyvenimo ap- 
raiškas, o į mokymo pagrindą deda metafizinį priežastingu- 
mą, kuris siekia antgamtinių pasaulio šaltinių. 

Realistinio lavinimo svorio centras glūdi prigimties sri- 
tyje, humanistinio - žmogiškosios kultūros srityje, dorinio, 
religinio — religijos srityje. 

Kad humanistinės linkmės mokyklos yra susijusios su 
klasikiniu lavinimu, yra ne daugiau kaip istorinė išdava. 
Iki šiolei jokia kultūrinė gadynė nėra sudariusi gražesnio 
gryno žmogiškumo idealo, kaip antikinis pasaulis su savo 
klasikine literatūra, kurioje įkūnyta kalokagatijos idėja. 

Tarp realistinės ir humanistinės, arba klasikinės, mokyk- 
los yra dar tarputinis tipas, būtent, realinė gimnazija. Jei kla- 
sikinė gimnazija ypatingai atsižvelgia į istorini-filologinį 
lavinimą ir jei realinės mokyklos ypatingai atsižvelgia į gam- 
tinį-mMatematinį lavinimą, tai realinės gimnazijos jungia lo- 
tynų kalbą ir literatūrą su moderuota realinių dalykų 
programa. Ogi mokykla, kurioje atskirų šakų pavidalu kom- 
binuojama trys mokyklų tipai, būtent, klasikinė gimnazija, 

realinė gimnazija ir realinė mokykla, gali būti pavadinta 
suvienytąja mokykla. 


d) Vieninga mokykla. - Suvienytos mokyklos nereikia pai- 
nioti su vieninga mokykla, kurią prancūzai vadina école uni- 
que, vokiečiai Einheitsschule, rusai — jedinaja škola. Vieningos 
mokyklos sąvoka nėra vienodai suprantama, nes šitos mo- 
kyklos koncepcijoje susipina kelios skirtingos idėjos. Pagal 
tai, kaip ji suprantama, ji gali būti ir įvairiai vadinama. Vi- 
sų pirma mokyklos vieningumas gali būti suprantamas so- 
cialine prasme: solidarumo sumetimais įvairių sluoksnių 
vaikai bendrai mokomi visiems privalomose mokyklose ir 
sykiu individualinių pasireiškimų sumetimais kiekvienam 
vaikui suteikiama lygi galimybė nenutrūkstamai kilti mo- 
kyklų hierarchijoje ir kuo pilniausiai išsivystyti savo gabu- 
mų ir pašaukimo linkme. 

Organizacine prasme mokykla yra laikoma vieninga įvai- 
riais atvejais: arba tada, kai mokyklos yra valstybės vienodai 
tvarkomos ir reglamentuojamos, arba tada, kai mokyklose 
yra vykdomas vieningas planas, arba tada, kai mokyklos su- 
daro, nežiūrint savo įvairumo, organiškai vieningą sistemą, 
kurioje mokiniams yra lengvas perėjimas iš vieno mokyklos 
tipo į kitą. Vieninga paskutine prasme mokykla stengiamasi 
padaryti kuo ilgiausiai privaloma ir nemokama, kad gerai 
apdovanotas jaunuolis galėtų tęsti savo mokslą nepriklau- 
sydamas nuo apribotų materialinių savo šeimos aplinkybių. 

Tai, kas yra vadinama vieningos mokyklos vardu, iš tik- 
rųjų greičiau yra vieninga mokyklinė sistema. Renkantis iš 
įvairių vieningos mokyklos koncepcijų teigiamus pageida- 
vimus, galima būtų šitą sistemą nusakyti tokiu būdu: vie- 
ninga yra tokia mokyklinė sistema, kuri padeda realizuoti 
visuomenėje vieningumą; kuri, būdama pakankamai dife- 
rencijuota, sykiu nesudaro mokiniams nenugalimų kliūčių, 
reikalui esant, pereiti iš vieno mokyklos tipo į kitą; kuri ne- 

stato mokslo gavimo į priklausomybę nuo materialinio tėvų 
pasiturėjimo ir kuri savaime daro gabiųjų atranką ir leidžia 
geriausiai išsilavinti pagal savo prigimtuosius gabumus. 


6. Mokykla ir pasaulėžiūra. - Mokyklos santykiavimas su 
pasaulėžiūra priklauso nuo pedagogikos ir pasaulėžiūros 
santykiavimo. Pedagogika yra formaliai nepriklausoma 
nuo pasaulėžiūros mokslų, kaipo savarankiškas mokslas, 
turįs savo dėsningumą ir autonomiškai save tvarkąs iš sa- 
vo vidaus. Bet jinai materialiai yra priklausoma nuo pa- 
saulėžiūros iš pusės savo objekto, nes šis, t. y. ugdymas, 
gyvenimo praktikoje negali būti nepriklausomas nuo pa- 
saulėžiūrinio nusistatymo jau todėl, kad ugdymo tikslai 
organiškai yra susiję su gyvenimo tikslais, o gyvenimo tiks- 
lų supratimas yra neatjungiamas nuo tokios ar kitokios 
pasaulėžiūros. Todėl mokslinis lojalumas reikalauja imti 
šitą objektą tokį, koks jis yra tikrovėje, nes to kaip tik pats 
moksliškumas reikalauja sykiu su objektyvinio dalykišku- 
mo principu. 

Visa tai, kas pasakyta apie pedagogikos santykiavimą 
su pasaulėžiūra, galioja taip pat mokyklos ir pasaulėžiūros 
santykiavimui: aišku savaime, kad, jei ugdymas negali bū- 
ti atpalaiduotas gyvenimo praktikoje nuo pasaulėžiūros, tai 
ir mokykla, kaipo organizuotas ugdymas, taip pat negali 
atsipalaiduoti nuo pasaulėžiūrinės priklausomybės. 

Mokyklos priklausomumas nuo pasaulėžiūros yra net 
žymiai stipresnis negu abstraktinis pedagogikos priklau- 
somumas nuo josios. Įvyksta tai todėl, kad mokykloje šalia 
tų ryšių, kurių yra tarp ugdymo ir pasaulėžiūros, atsiranda 
dar naujų jungiamųjų veiksnių, kurie ypatingai suveržia 
mokyklos priklausomumą nuo pasaulėžiūros. Būtent, ir iš 
mokomojo lobio, ir iš mokytojo asmenybės pusės mokiniai 
neišvengiamai patiria pasaulėžiūrinių įtakų. Mokytojas, kai- 
po lavintojas auklėtojas, negali faktiškai pasilikti mokinių 

akivaizdoje neutralus pasaulėžiūros atžvilgiu. Ir reikia net 
konstatuoti, kad, juo aukščiau stovės mokytojas savo pa- 
šaukimo dalykuose, juo didesnė bus jo asmenybės ir tuo 
pačiu jo išpažįstamos pasaulėžiūros įtaka. 

Vadinamoji pasaulinė, laisva, arba neutralioji mokykla 
iš tikrųjų yra arba naivus nesusipratimas, arba nesąžininga 
fikcija. Kai laicizmo šalininkai reikalauja pasaulinės, arba 
neutraliosios, mokyklos, faktiškai yra reikalaujama mokyk- 
la, einanti laicizmo linkme, t. y. mokykla, sudaryta pagal 
tam tikros pasaulėžiūros reikalavimus. Vienintelis raciona- 
lus nusistatymas šiuo klausimu galėtų būti šitoks: jei mo- 
kykla faktiškai neatpalaiduojama nuo pasaulėžiūros, tai 
tenka rimtai ir lojaliai paisyti šito fakto ir padaryti iš jo rei- 
kiamas konsekvencijas. O iš šitų konsekvencijų svarbiau- 
sios yra dvi: pirma, pasaulėžiūra turi būti įvedama į 
mokyklą ne kontrabandos, bet racionalaus planingumo ke- 
liu, antra, pasaulėžiūrinis jaunuomenės vadovavimas mo- 
kykloje turi priklausyti tiems, kas turi į tai prigimtąją teisę. 


7. Prigimtųjų ugdymo veiksnių vaidmuo mokykloje. - Mokykla 
tiek yra svarbus veiksnys naujųjų kartų ugdyme, kad jos tin- 
kamu funkcionavimu yra suinteresuoti visi prigimtieji ug- 
dymo veiksniai, t. y. pašaukti iš prigimties šiaip ar taip 
dalyvauti ugdymo darbe. Todėl atsiranda reikalas panagri- 
nėti mokyklos santykius su šeima, valstybe ir Bažnyčia. 


a) Mokykla ir šeima. — Tėvams priklauso prigimtoji teisė 
pasirinkti savo vaikams mokyklą pagal pasaulėžiūrinį savo 
nusistatymą ir paskui prižiūrėti, kad jų vaikai nebūtų auklė- 
jami ir lavinami priešingu tam nusistatymui būdu. Kitas da- 
lykas, kuris nustato glaudų santykiavimą tarp mokyklos ir 
šeimos, yra reikalas suderinti ir koordinuoti vienam peda- 
goginiam tikslui šeiminį auklėjimą ir mokyklinį lavinimą. 

Šeiminio ir mokyklinio ugdymo suderinimas ir palaiky- 

mas tėvų kontakto su mokyklos veikimu ir gyvenimu įvyks- 
ta įvairiais būdais, bet bene svarbiausia priemonė bus čia 
tėvų rinktiniai komitetai, kurie gauna tam tikrų teisių mo- 
kyklos gyvenime. Iki šiolei, kaip daug kur, taip ir pas mus, 
tėvai mažai tenusimano apie savo teises ir rolę mokykloje 
ir todėl nedalyvauja pakankamai aktyviai mokyklos gyve- 
nime ir neturi tos reikšmės, kurios galėtų turėti kitokiose 
aplinkybėse ir geriau pasiruošę pedagoginiu atžvilgiu. Ši- 
tuo klausimu būtų pageidaujama, kad pas mus, kaip kituo- 
se kultūringuose kraštuose, atsirastų gyvesnis susipratusių 
tėvų sąjūdis, kuris padidintų tėvų susipratimą mokyklų 
klausimuose ir kovotų už tėvų teisių realizavimą mokyklų 
pasirinkime, tvarkyme ir organizavime. 


b) Mokykla ir valstybė. - Valstybės vaidmuo mokyklų 
tvarkyme, steigime ir išlaikyme naujaisiais amžiais labai 
žymiai išaugo. Bet labai klysta tie, kurie iš šito fakto pada- 
ro išvadą, kad valstybė yra neutrali mokyklos valdytoja ir 
visų jos klausimų sprendėja. Taip pat tas faktas, kad vals- 
tybė skiria iš valstybės iždo lėšas mokykloms išsilaikyti, 
dar nėra valstybei ypatingų mokyklinių teisių šaltinis, nes 
lėšos, kurias valdo valstybė, iš esmės priklauso žmonėms, 
arba visuomenei, kuri jas yra sudėjusi. Lėšų administravi- 
mo pareiga dar pačiai valstybei jokių ypatingų teisių ne- 
sudaro. 

Sykiu neabejotina, kad valstybė turi neginčijamų teisių 
mokyklų srityje ir vaidina mokyklų gyvenime labai žymią 
rolę; bet jos teisės glūdi jos visuomeninio pašaukimo pri- 
gimtyje ir negali sueiti į koliziją su kitų prigimtųjų ugdymo 
veiksnių natūraliomis teisėmis. Valstybės santykiavimui su 
mokykla reikšmingi yra tie dėsniai, kuriuos prof. J. Schrote- 
leris šitaip trumpai formuluoja: 

„A. Valstybė taip pat turi Dievo duotas pareigas ir teises 
jaunuomenės ugdymo darbe. - 

B. Tačiau ugdomoji valstybės pareiga ir ugdomoji teisė 
pagal jos prigimtį yra subsidinio (padedamojo) pobūdžio. 

C. Gaunamos tokiu būdu valstybės teisės ir pareigos yra 
įvairiopos ir didžiai reikšmingos: 

a) Valstybės pareiga ir teisė ugdymą apsaugoti. 

b) Valstybės pareiga ir teisė ugdymą skatinti. 

c) Valstybės pareiga ir teisė statyti ugdymui reikalavi- 
mų. 

d) Valstybės pareiga ir teisė ugdymą kontroliuoti. 

e) Valstybės pareiga ir teisė pačiai ugdomąsias įstaigas 
kurti“*. 

Visa, kas čia pasakyta apie valstybės pareigas ir teises 
ugdymo atžvilgiu, apskritai galioja taip pat ir valstybės 
santykiavimui su mokykla. Iš šitų teisių ir pareigų išei- 
nant, valstybei negali būti pripažinta teisė monopolizuoti 
mokyklas savo rankose ir versti tėvus leisti savo vaikus į 
tas ar kitas mokyklas, kurios neatitinka tėvų pažiūrų. To- 
kiu atveju mokyklinė tėvų pareiga paverčiama mokykli- 
ne prievarta. 

Taip pat, jei, iš vienos pusės, yra mokyklų, pavyzdžiui, 
karių, diplomatų ir kitų panašių valdininkų, kurių steigi- 
mas sudaro beveik išimtiną valstybės teisę, tai, iš kitos pu- 
sės, mokyklų steigimo teisė turi būti pripažinta ir kitiems 
prigimtiesiems ugdymo veiksniams, t. y. šeimai, arba susi- 
būrusiems į organizacijas tėvams, ir Bažnyčiai. 


c) Mokykla ir Bažnyčia. - Atsižvelgiant į bendrą dėsnį, kad 
mokyklos turi būti tvarkomos pagal mokinių tėvų pasaulė- 
žiūras, lengva principialiai nustatyti vietą, kurią turi užim- 
ti mokyklų atžvilgiu tikybinė organizacija, arba Bažnyčia. 
Būdama religinės pasaulėžiūros mokytoja ir saugotoja, Baž- 
nyčia eina vienos tikybos tėvams jungiamuoju veiksniu taip, 

* Schrėteler J. Erziehungsverantwortung und Erziehungsrecht. — 
München, 1935. - P. 8. 

kad konfesinės mokyklos tampa vienos tikybos žmonėms 
tomis privalomomis mokykiomis, kurias tėvai sąžinės yra 
įpareigoti rinktis savo vaikams. Bažnyčios, kaip ir kiekvie- 
nos kitos konfesinės organizacijos, buvimo faktas padaro, 
kad tai, kas ideologinėms grupėms yra paprasta pasaulė- 
žiūrinė mokykla, Bažnyčios žmonėms yra konfesinė mo- 
kykla. Tuo būdu Bažnyčia, vadovaudama tikintiesiems 
religinės doktrinos ir dorovės dalykuose, sykiu taip pat yra 
sprendėja klausimo, kokia mokykla tinka pasaulėžiūriniu 
atžvilgiu jų vaikams. 

Prof. P. Malakauskis, rašydamas apie katalikiškąją mo- 
kyklą, šitokiais teigimais nusako Bažnyčios vaidmenį mo- 
kyklų klausime. 

1) „Bažnyčios dalykas yra mokyti katalikų tikybos jau- 
nuomenė bet kuriose mokyklose. Kalbamojo darbo niekas 
kitas negali dirbti be Bažnyčios įgaliojimo. Taip pat Bažny- 
čios dalykas yra paskirti katalikų tikybos mokslo objektas 
ir įsakyti metodas“*. 

2) „Bažnyčios dalykas yra morališkai auklėti katalikų jau- 
nuomenė bet kuriose mokyklose“**. 

3) „Bažnyčia turi reliatyvinę ir netiesioginę, arba nega- 
tyvią, teisę žiūrėti, kad bet kuriose katalikų lankomose mo- 
kyklose nieko nebūtų dėstoma ar daroma prieš tikėjimą ir 
dorovę“***, 

4) „Bažnyčios dalykas yra skirti ar tvirtinti katalikų tiky- 
bos mokytojai ir vadovėliai. Be to, Bažnyčia gali reikalauti, 
kad dėl tikybos ir dorovės dalykų būtų pašalinti bet kurie 
mokytojai iš mokyklos“****, 

5) „Bažnyčia gali kurti savas pasaulines pradžios, vidu- 
rines, aukštesniąsias ir aukštąsias mokyklas, arba universi- 


* Malakauskis P. Katalikiška mokykla. - Kaunas, 1929. - P. 22. 
* Ten pat. - P. 24. 
*** Ten pat. - P. 25. 
*#* Ten pat. - P. 27, 


tetus, ir t. t. Tai daryti gali greta privatinių asmenų, valsty- 
bės ir t. t.“*. 

6) „Bažnyčia gali uždrausti, kad jos valdiniai nelankytų 
ar neleistų vaikų į tam tikras nedoras mokyklas“**. 

Išpildymas visų suminėtųjų reikalvimų dar mokyklos ne- 
paverčia konfesine mokykla katalikiškąja prasme. Konfesi- 
nei mokyklai dar reikalinga, kad lanką mokyklą mokiniai 
būtų vienos tikybos, kad tos pačios tikybos būtų ir moko- 
masis personalas ir kad visas ugdymas būtų išlaikytas šitos 
tikybos dvasioje. Tik tokia mokykla tegali būti pavadinta 
tikrai katalikiška. Katalikų supratimu, ne kitaip gali statyti 
pasaulėžiūrinės mokyklos klausimą ir visos kitos konfesi- 
jos ir net ideologinės grupės, norinčios turėti savų mokyk- 
lų. 


8. Mokyklų organizavimo sistemos. - Kalbant čia apie mo- 
kyklų organizavimo sistemą, turime galvoje išviršinį jų or- 
ganizavimą visuomeniniu teisiniu atžvilgiu. Šita prasme 
galima skirti keturias mokyklų sistemas, kurios yra, pirma, 
viešųjų mokyklų sistema, antra, privatinių mokyklų siste- 
ma, trečia, mišrioji sistema su privatinėmis valstybės nešel- 
piamomis mokyklomis, ketvirta, mišrioji sistema su 
privatinėmis valstybės šelpiamomis mokyklomis. Pirm ne- 
gu teks paeiliui peržvelgti kiekvieną iš šitų sistemų, reikia 
nustatyti principialų skirtumą tarp viešosios ir privatinės 
mokyklos. 


a) Viešoji privatinė mokykla. - Mokykla bus vieša, kai ga- 
lutinėje sąskaitoje ji yra steigiama, tvarkoma ir administ- 
ruojama visuomenės organizacijos, turinčios teritorinės 
valdžios ir prispiriamosios galios, bet neturinčios ideologi- 
nio pobūdžio. Tokios visuomeninės organizacijos yra visų 


* Ten pat. - P. 28. 
** Ten pat. — P. 29. 

pirma valstybė, paskui autonominga jos dalis, arba provin- 
cija, toliau įvairios teritorinės savivaldybės, pavyzdžiui, 
miestas, apskritis, valsčius ir t. t. 

Atvirkščiai, mokykla bus privatinė, kai galutinėje sąskaito- 
je ji yra steigiama, tvarkoma ir administruojama privatinių 
asmenų, kultūrinių organizacijų ir religinių bendruome- 
nių, t. y. veiksnių, kurie neturi teritorinės valdžios ir pri- 
spiriamosios galios, bet užtat gal turėti ideologinio 
pobūdžio. 

Iš viešųjų ir privatinių mokyklų prigimties plaukia vie- 
nas svarbus skirtumas: tuo tarpu kai viešosios mokyklos 
turi būti prieinamos visiems tos pačios teritorijos nariams, 
privatinės mokyklos gali būti prieinamos tik žmonėms, 
esantiems vieno ideologinio nusistatymo su steigėjais. Šis 
skirtumas padaro, kad viešoji mokykla negali turėti aiškiai 
išreikštos fizionomijos, tuo tarpu privatinė mokykla kaip 
tik tokia fizionomija turi pasižymėti. 

Tai, kas atima viešajai mokyklai ryškią pedagoginę fi- 
zionomiją, yra lygstamasis jos neutralumas, kuris anaiptol 
nereiškia principialaus atsisakymo nuo bet kurios pasaulė- 
žiūros. Jis tik reiškia atsisakymą nuo realizavimo bendroje 
pedagoginėje mokyklos sistemoje tų dalykų, dėl kurių įvai- 
rios tėvų pasaulėžiūros nesutaria tarp savęs. Kitaip tariant, 
esant lygstamajam neutralumui, mokyklinis lavinimas ir 
auklėjimas yra pagrindžiami bendra įvairių pasaulėžiūrų 
plotme. Taigi lygstamojo mokyklos neutralumo nedera pai- 
nioti su nelygstamuoju, kuris, kaip buvo sakyta, gali būti 
skelbiamas dėl nesusipratimo ar nenuoširdumo, bet negali 
būti faktiškai realizuotas mokyklos gyvenime. 

Tačiau lygstamasis neutralumas, kuris principialiai yra 
privalomas viešosioms mokykloms, kai į jas sueina įvairių 
pasaulėžiūrų tėvų vaikai, tik labai netobulai ir ne visais at- 
vejais gali išspręsti bent kiek patenkinamai klausimą apie 
mokyklos santykiavimą su pasaulėžiūra. Ir iš tikro, ar lengva 

nustatyti, kas yra bendra įvairių pasaulėžiūrų plotmė? To- 
dėl principialiai tasai neutralumas tegali būti laikomas neiš- 
vengiama blogybe, laikinai pakenčiama kaipo pereinamasis 
tarpsnis mokyklų gyvenime. 


b) Viešųjų mokyklų sistema. - Viešųjų mokyklų sistema 
gaunama tada, kai mokyklos tegali priklausyti tokioms vie- 
šosioms organizacijoms, kaip valstybė, autonominga pro- 
vincija, savivaldybė. Faktiškai tokiu atveju apie mokyklų 
steigimą, tvarkymą ir administravimą sprendžia viešasis au- 
toritetas, turįs mokyklinį monopolį. 

Remdamasis Alfredu Croiset, dr. Pr. Dielininkaitis sa- 
vo rimtame veikale „La liberté scolaire et VĖtat“*, skirsto 
visus monopolio tipus į dvi grupes: pirmoji grupė apima 
tuos monopolio atsitikimus, kuriuose monopolis nėra or- 
ganiškai susijęs su kokia nors ideologine doktrina; tokio 
tipo monopolis buvo, pavyzdžiui, praktikuotas Spartoje. 
Antroji grupė apima monopolius, kurie praktikuojami ry- 
šium su kokia nors skelbiama doktrina. Čia mokykliniai 
monopoliai gali būti skirstomi į dvi rūšis pagal tai, ar skel- 
biamoji doktrina yra bent principe visuotinai priimta, ar 
jinai yra visai speciali doktrina, ideokratiškai realizuoja- 
ma visuomenėje**. Bolševikų režimas Rusijoje realizuoja 
faktiškai ir principialiai pastarojo tipo mokyklinį mono- 
polį; fašistų režimas, kad principe ir prileidžia laisvų pri- 
vatinių mokyklų buvimą, faktiškai praktikuoja valstybinį 
monopolį. 


* Tame veikale autorius, išeidamas iš mokyklinės laisvės punkto, 
numato tris mokyklines sistemas: 1) mokyklinio monopolio sistema, 2) 
mokyklinės laisvės sistemos be valstybės pagalbos ir 3) mokyklinės lais- 
vės sistema su valstybės pagalba. Būtų labai pravartu bent kai kuriuos 
šito įdomaus veikalo skyrius išversti ar tik atpasakoti „Lietuvos mokyk- 
loje“. 

** Plg. Dielininkaitis Pr. La liberté scolaire et !Ėtat. - Paris, 1933. - 
P. 14-15. 

Mokyklinis monopolis ir tuo pačiu viešųjų mokyklų sis- 
tema principialiai yra nepriimtina, be kita ko, dėl dviejų 
priežasčių: pirma, todėl, kad jis realizuoja prievartą pa- 
saulėžiūros srityje ir panaikina tėvų teisę ugdyti savo vai- 
kus savo įsitikinimų dvasioje, antra, todėl, kad jis įveda į 
mokyklą partinę, arba kuo mažiausiai angažuojančią ak- 
tyvinę politiką, kuri jaudina ir demoralizuoja jaunuome- 
nę. 


c) Privatinių mokyklų sistema. — Griežtai priešinga viešųjų 
mokyklų sistemai yra privatinių mokyklų sistema. Ši siste- 
ma tepripažįsta vien privatines mokyklas. Pavyzdžiu šiai 
sistemai galėtų eiti Kanados anglų dominijos Kvebeko (Ouė- 
bec) mokyklų santvarka. 

Kaip ir mokyklinis valstybės monopolis, taip ir gryna 
privatinių mokyklų sistema pasitaiko retai. Todėl gali kilti 
klausimas, kur glūdi tokio jų dviejų retumo priežastis. Tai 
aiškėja ryšium su jų principialaus teisingumo ir normalu- 
mo klausimo sprendimu. 

Iš to, kad pedagogikos teorija ir praktika faktiškai negali 
būti neutralios pasaulėžiūros atžvilgiu, kad pagal tai mo- 
kykla turi remtis pasaulėžiūra žmonių, kurie ją steigia savo 
vaikams, ir kad tokios visuomeninės organizacijos, kaip 
valstybė, autonominga provincija, miesto ar valsčiaus savi- 
valdybė, negali turėti pasaulėžiūros ir todėl taip pat spręsti 
pasaulėžiūros klausimų, reikia padaryti išvadą, kad nor- 
maliose aplinkybėse, arba teišeinant vien iš principo, mo- 
kykla neturėtų būti vieša. 

Pavojinga yra pavesti visuomeninėms organizacijoms, 
turinčioms prispiriamosios valdžios tam tikros teritorijos 
ribose, spręsti klausimą apie pasaulėžiūrą, dėtiną į mokyk- 
linio ugdymo pagrindą, nes šitokia viešojo autoriteto kom- 
petencija labai lengvai virsta ideologine prievarta. Todėl 
principialiai teisinga ir normalia galima laikyti privatinių 

mokyklų sistema, kurioje kiekvienas žmonių būrys, sujung- 
tas bendra pasaulėžiūra, turi savų mokyklų. 

Taigi teisingumo ir normalumo atžvilgiu viešųjų ir pri- 
vatinių mokyklų sistemos yra priešingos. Jei vis dėlto ir vie- 
nos, ir antros labai retai pasitaiko gyvenimo praktikoje, tai 
yra tam taip pat priešingų priežasčių: viešųjų mokyklų sis- 
tema, arba mokyklinis monopolis, yra per daug netobula 
principialiu atžvilgiu ir, labai griežtai užgaudama žmonių 
prigimtąsias teises, negali plačiai ir pastoviai įsigalėti žmo- 
nijos gyvenime. Iš kitos pusės, privatinių mokyklų siste- 
ma, žiūrint žmonių nesusipratimą ugdymo dalykuose ir 
viešosios valdžios netobulumą, principialiai yra tiek tobula, 
kad netobulos tikrovės aplinkybėse sunkiai yra realizuoja- 
ma. Šituo atžvilgiu lengviau yra realizuojamos kompromisi- 
nės sistemos, t. y. mišriosios. 


d) Mišrioji mokyklų sistema su privatinėmis valstybės nešel- 
piamomis mokyklomis. - Apskritai mišrioji mokyklų sistema 
gaunama tada, kai šalia viešųjų gyvuoja ir privatinės mo- 
kyklos. Tik šios gali gyvuoti labai įvairiai. Principialus skir- 
tumas jų gyvavimė gaunamas ryšium su tuo, ar jos yra, ar 
nėra valstybės ar savivaldybių subsidijuojamos. Savaime 
suprantama, kad šis materialinis skirtumas tėra vien atspin- 
dys to teisinio ir visuomeninio skirtumo, kuris daromas mo- 
kyklų gyvenime pirmuoju ir antruoju atveju. 

Tipišką pavyzdį mišriajai mokyklų sistemai su privatinė- 
mis valstybės nesubsidijuojamomis mokyklomis sudaro Pran- 
cūzijos mokyklų santvarka. Valstybinės mokyklos čia yra 
vedamos laicizmo ir neutralumo linkme; privatinėms mokyk- 
loms yra paliekama ideologinė laisvė, bet užtat jos nėra vals- 
tybės šelpiamos ir šiaip jau padedamos. Ypatingai skaudi tokiu 
atveju yra materialinė neteisybė atžvilgiu į tuos žmones, ku- 
rie siunčia savo vaikus į privatinės mokyklas. Šie žmonės kuo 
mažiausiai du sykiu daugiau moka už savo vaikų mokslą ne- 


460 


gu tie, kurie siunčia savo vaikus į valstybinę mokyklą. Ir tą 
bausmę jie turi pakelti tik todėl, kad jie neatsisako nuo savo 
teisės ugdyti savo vaikus savo įsitikinimų dvasioje. 
Valstybinėje mokykloje tėvai temoka tik vieną faktiškųjų 
išlaidų dalį; kita, dažnai didesnė, išlaidų dalis yra padengia- 
ma iš valstybės iždo, kuriam sudeda lėšų visi piliečiai, tame 
skaičiuje ir tie piliečiai, kurie siunčia savo vaikus į privatinę 
mokyklą. Taigi išeina, kad pastarieji moka privatinėse mo- 
kyklose už savo vaikus tiek, kiek faktiškai atsieina jų moks- 
las ir, be to, moka tą bendrų mokesčių dalį, kuri eina iš 
valstybės iždo valstybinėms mokykloms išlaikyti. Tuo tarpu 
valstybinės mokyklos mokinių tėvai moka tik vieną kartą ir 
tai tik dalį, kartais nežymią, faktiškųjų mokyklos išlaidų. 


e) Mišrioji mokyklų sistema su privatinėmis valstybės šelpia- 
momis mokyklomis. - Visai kitokia susidaro padėtis, kai pri- 
vatinė mokykla valstybės yra šelpiama ir ypač kai jos 
materialinė ir teisinė padėtis yra sulyginama su valstybi- 
nės mokyklos. Jei pirmuoju, anksčiau nusakytuoju, mišrio- 
sios sistemos atveju valstybės neutralumas privatinių 
mokyklų atžvilgiu buvo, tariant dr. Pr. Dielininkaičio ter- 
minais*, pasyvinis, tai dabar jis tampa aktyvinis. Dabar dok- 
trinalinė piliečių laisvė ne tik yra valstybės pripažįstama, 
bet ir padedama realizuoti. Taip pat lygybė yra dabar su- 
prantama ne vienalyčiu ir mechanišku būdu, bet kaipo šan- 
sų ir galimybių lygybė**. 

Tipišką pavyzdį šitokiai mokyklinei sistemai sudaro 
Olandijos mokyklų santvarka. 1920 m. birželio 30 d. vadi- 
namuoju „nuraminimo įstatymu“ buvo nustatytas finansi- 
nės lygybės principas viešosioms ir privatinėms pradžios 
mokykloms. Šitas principas buvo taip pat išplėstas, kad ir 


* Plg. ten pat. — P. 89. 
** Žr. ten pat. 

ne visai pilnai, į aukštesniųjų ir net aukštųjų mokyklų tvar- 
kymą. Čia iš tikro vyriausybė nusimanė, kad „valstybė nė- 
ra tautos formuotoja, bet, jei tik ji tinkamai supranta savo 
uždavinį, yra tik tautai priklausančio ugdomojo kapitalo 
valdytoja“*. 

„Mokyklinė sintetinio pobūdžio sistema, - sako dr. Pr. Die- 
lininkaitis, — kuri stengiasi realizuoti ne priešingų doktrinų 
vienybę ir kompromisą, bet savitarpinės apykantos vieny- 
bę, ir kuri, negrėsdama viešajai tvarkai ir bendrajai gerovei, 
stato visas tikybinės, doktrinalines ir etines bendruomenes į 
lygią padėtį visuomeninės valdžios atžvilgiu, teoriškai ruo- 
šia visas reikiamas sąlygas pastoviai mokyklinei taikai““*. 


f) Racionalaus mokyklų organizavimo principai. - Pirmas 
principas yra mokymo laisvė, kuri faktiškai yra apsispren- 
dimo, žodžio ir susidraugavimo laisvių tiesioginė išdava. 
Šita laisvė, remdamasi tėvų teise teikti savo vaikams moks- 
lo, nuosekliai išsivysto į mokyklų steigimo laisvę. 

Antras principas yra mokyklinė laisvė, kuri reikalauja 
laiduoti tėvams galimybę pasirinkti savo vaikams mokyk- 
14 pagal savo pasaulėžiūrą. Šita mokyklos pasirinkimo lais- 
vė nesuderinama su mokykliniu monopoliu arba su tėvų 
pareiga leisti savo vaikus į tam tikras valstybės griežtai nu- 
statytas mokyklas. 

Trečias principas yra mokyklinė teisybė, pasireiškianti 
lygiu materialiniu, teisiniu ir visuomeniniu viešųjų ir pri- 
vatinių mokyklų traktavimu. Todėl mokyklų organizavi- 
mo sistema ne tik turi laiduoti mokymo ir mokyklų 
pasirinkimo laisves, bet dargi sudaryti proporcionalumo ri- 
bose lygaus pasireiškimo galimybes mokyklų steigimo ir iš- 
laikymo atžvilgiu. 


* Willmann O. Didaktik als Bildungslehre. — P. 621. 
** Dielininkaitis Pr. La liberté... - P. 286. 

Ketvirtas principas yra mokyklinė taika. Negalima kal- 
bėti apie mokyklinę taiką ten, kur mokyklos tampa ekskliu- 
zyvistinės linkmės ir prievartos priemonėmis. Mokyklinė 
taika tik ten gali būti įvykdyta, kur mokyklų organizavi- 
mas pagrįstas reciprociteto principu, t. y. kur kiekviena suin- 
teresuota visuomenės grupė tiek pripažįsta teisių mokyklų 
atžvilgiu kitoms grupėms, kiek sau jų reikalauja. 

Tokie yra principų reikalavimai. Gyvenimo praktika daž- 
nai labai atstu nuo jų; bet tai anaiptol nereiškia dar princi- 
pų netikrumo. 


II. Išviršinės protinimo sąlygos 


1. Įvedamosios pastabos. - Einant nuo išviršinio mokyklų 
organizavimo pirmoje eilėje reikėtų ištirti materialines pro- 
tinimo sąlygas, kurias sudaro: pirma, mokyklos padėtis, rū- 
mai ir kiemas, antra, klasė, jos apšvietimas, vėdinimas ir 
šildymas, trečia, klasės baldai, ypač suolas, katedra ir rašo- 
moji lenta, ketvirta, mokomosios priemonės, t. y. mokymo 
ir mokymosi įrankiai. Bet visi šitie dalykai yra praktinės 
mokyklinės pedagogikos objektai, kurie tuo pačiu pasilie- 
ka už ribų šios lavinimo teorijos. 

Darant dar vieną žingsnį į protinimo organizavimo gi- 
lumą, susitinkama su išviršinėmis ir išvidinėmis protini- 
mo sąlygomis. Išviršinės sąlygos protinimui yra visa tai, 
kas ateina mokiniui tarsi iš viršaus, būtent, iš mokytojo, iš 
jo kvalifikacijų, nusistatymo ir veikimo, ir kas visada reika- 
linga protinimo sėkmingumui. Tačiau čia dar nekalbama 
apie patį protinimo darbą, nes šis darbas yra protinimui ne 
sąlyga, bet vykdomasis veikimas. 

Svarbiausios išviršinės protinimo sąlygos yra: pirma, mo- 
kytojo kvalifikacijos, antra, klasės organizavimas, trečia, dar- 
bo santvarka, ketvirta, drausmė. Iš visų šitų dalykų klasės 

organizavimas ir darbo santvarka yra praktinės pedagogi- 
kos objektai. Čia bus svarstomi tik du dalyku: mokytojo kva- 
lifikacijos ir mokyklinė drausmė, imant juos labiausiai iš 
teorinio atžvilgio. 

Šioje vietoje bus dar ne pro šalį pažymėjus, kad suminė- 
tųjų išviršinių protinimo sąlygų neprivalu painioti su išvi- 
dinėmis protinimo sąlygomis, kurios eina tarsi iš mokinio 
vidaus, nes priklauso nuo jo nusiteikimų ir nusistatymo. 
Tiksliai tariant, šios sąlygos yra mokinio susidomėjimas, dė- 
mesys, imlumas, savaveiksmiškumas ir kūrybiškumas. 


2. Pedagoginis mokytojo pašaukimas. - Reikiamas mokyto- 
jo kvalifikacijas sudaro: pirma, pedagoginis pašaukimas, an- 
tra, profesinis pasiruošimas, trečia, faktiškas sugebėjimas 
sėkmingai dirbti mokyklinį darbą. 

Pedagoginis pašaukimas gali būti suprastas dvejopa 
prasme: pirma, kaipo tam tikras prigimties palinkimas į pe- 
dagoginius uždavinius, antra, kaipo pati pedagoginė pro- 
fesija, atitinkanti prigimties polinkius. Čia turima galvoje 
pirmąjį supratimą, kaipo siauresnį ir tikslesnį. 

Kadangi mokytojas turi būti sykiu lavintojas ir auklė- 
tojas, tai, kalbant apie mokytojo pašaukimą, reikia paisyti 
prigimties polinkių tiek į lavinimą, tiek į auklėjimą. Pri- 
gimties palinkimą į lavinimo uždavinius O. Willmannas 
vadino Lehrgabe, t. y. mokomąja, lavinamąja dovana, kuri 
lotyniškai kadaise buvo vadinama donum didacticum. Tam 
tikras, bent minimalinis tokios dovanos laipsnis yra pri- 
valomas būsimam mokytojui, nes kitaip niekas negalėtų 
sėkmingai eiti savo pareigų dėl visiškos pedagoginių ga- 
bumų stokos. 

Lavinimo atžvilgiu gaunami trys pagrindiniai mokyto- 
jų tipai pagal prigimtuosius didaktinius polinkius. Tai yra 
empirinis tipas, kuris turi ypatingą gabumą dalykus patirti 
ir pavaizduoti; racionalinis tipas, kuris ypatingai sugeba da- 

lykus paaiškinti ir koncepcijas protaujamai išvystyti, ir tech- 
ninis tipas, kuris ypatingai sugeba dalykus bei idėjas pri- 
taikyti, panaudoti. Mokytojui nebūtina (nes dažniausiai ir 
negalima) sujungti savyje visus šiuos tris tipus; jam svarbu 
bent vienu atžvilgiu pasižymėti aiškesniu gabumu. Kiek- 
vienas iš trijų nurodytųjų gabumų, kad ir vienašališkas, vis 
dėlto įstengia savo sėkmingumu atsverti bent iš dalies ki- 
tus trūkstamus. 

Auklėjimo atžvilgiu svarbu, kad mokytojas pasižymėtų 
iš prigimties tais polinkiais, kurie turi sprendžiamosios 
reikšmės auklėtojo asmenybei susidaryti. Tai yra, pirma, tam 
tikras visuomeninis pobūdis, kuris predisponuoja būsimą 
pedagogą į simpatiją ir palankumą žmonėms; antra, tam 
tikra dvasios giedra, kuri predisponuoja jį į džiaugsmingu- 
mą ir optimizmą, reikalingus pedagogo pašaukimui; tre- 
čia, tam tikra intuicija, kuri padėtų jam intuityviniu būdu 
orientuotis pedagoginėje tikrovėje, ketvirta, tam tikras tak- 
tas, kuris leistų jam elgtis sutariamai su pedagoginių prin- 
cipų reikalavimais. Žmogus, pasižymįs visais šitais 
polinkiais, turi iš prigimties tai, kas yra reikalingiausia auk- 
lėtojui ir net pedagogui apskritai. Žinoma, šalia to reikia 
dar bent minimalinių gabumų, kurie leidžia žmogui tapti 
inteligentu ir eiti aukštosios profesijos pareigas. 

Jei apskritai apsisprendžiant į kokią profesiją kandida- 
tui privalu ištirti savo gabumus ir šiaip jau psichologinius 
polinkius, kad jis galėtų spręsti, ar jis tikrai šitai profesijai 
tinka, tai šitas reikalas dar svarbesnis yra pedagoginės pro- 
fesijos atveju. Į pedagoginę profesiją gali eiti tik tie žmonės, 
kurie iš prigimties turi tam pašaukimą. Tuo tarpu kandida- 
tų atrankos klausimas yra labai sunkus ir sudėtingas. Kol 
žmogus nėra išbandęs savo jėgų ir sugebėjimų praktinia- 
me darbe, niekados negalima pasakyti, ar jis tiks pedagogi- 
niam darbui, ar ne. Galima turėti reikiamus polinkius iš 
prigimties, bet dėl kokios nors priežasties galima nesuge- 

bėti faktiškai dirbti pedagoginio darbo. Užtat nesant rei- 
kiamų prigimties polinkių, nėra ko ir bandyti savo jėgų. 

Šiais laikais, kai eksperimentinė psichologija, psichotech- 
nika ir darbo fiziologija sugeba jau gana tiksliai nustatyti 
reikalingus įvairioms profesijoms polinkius, gali būti pa- 
statyta ant tvirtų pagrindų tai, ką vokiečiai vadina Beruf- 
sberatung, t. y. patarimas apie pasirinktiną profesiją pagal 
polinkius, kitaip tariant, pagal pašaukimą. Būtų labai pa- 
geidaujama, kad pirm negu kas apsisprendžia tapti moky- 
toju, būtų ištirti tuo reikalu jo polinkiai, gabumai ir apskritai 
dispozicijos. Nukreipti savo laiku žmogų nuo profesijos, ku- 
riai jis neturi tikro pašaukimo, yra labai svarbu ir jam pa- 
čiam, ir tam reikalui, kuriam jis ruoštųsi be pakankamų 
davinių. Jei apskritai sunku dirbti bet kurį darbą be reikia- 
mo pašaukimo, tai dirbti pedagoginį darbą be pašaukimo 
yra tikras vargas, niekam nereikalingas ir niekam nenau- 
dingas. Žodžiu tariant, tik prigimtasis į pedagoginį darbą 
pašaukimas turėtų būti žmonėms būtina sąlyga profesiniam 
ruošimuisi mokytojo pareigoms. 


3. Profesinis mokytojo pasiruošimas. - Kerschensteinerio su- 
pratimu, mokyklų sutvarkyme svarbiausias yra ne moko- 
mojo plano, bet mokytojų paruošimo klausimas*. Šitame 
plačiame klausime turi būti išaiškinti keli dalykai: pirma, 
bendrasis mokytojo pasiruošimas, arba bendrasis išsilavi- 
nimas, antra, dalykinis jo pasiruošimas, arba pasiruošimas 
dėstomajai specialybei, trečia, pedagoginis jo pasiruošimas, 
ketvirta, mokytojų ruošiamoji organizacija. 


a) Bendrasis mokytojo pasiruošimas. - Bendras mokytojo 
išsilavinimas turi atitikti laipsnį mokyklos, kurioje jam ten- 


* Pig. Kerschensteiner G. Theorie der Bildung. - Leipzig - Berlin, 
1931. - P. 385-386. 

ka dirbti. W. Toischeris, sekdamas O. Willmannu, šitaip 
trumpai nusako skirtumą tarp trijų kategorijų mokytojų: 
„Aukštesniųjų mokyklų mokytojai paprastai taip yra pa- 
ruošiami, kad specialiai mokslinis ir pedagoginis metodo- 
loginis jų išsilavinimas būtų pusiausvyroje; aukštosios 
mokyklos mokytojuje persveria mokslinis, liaudies mokyk- 
los mokytojuje - metodinis išsilavinimas, kad jo tik vieno ir 
nepakanka mokytojo tobulumui“*. 

Iš šitos bendros taisyklės galima padaryti keletą išvadų 
apie įvairių kategorijų mokytojų bendrąjį išsilavinimą. Pra- 
džios mokyklos mokytojas turi gauti aukštesnįjį bendrąjį 
išsilavinimą, nes mokytojo profesija visais atsitikimais to- 
kio išsilavinimo reikalauja, ir turi išeiti rimtą pedagoginį 
mokslą specialiojoje mokykloje. 

Aukštesniosios mokyklos mokytojas šalia aukštojo moks- 
linio išsilavinimo, kuris nusprendžia jo dėstomąją specia- 
lybę, turi įsigyti aukštesnįjį bendrąjį išsilavinimą, pakeltą į 
aukščiausio tobulumo laipsnį ryšium su aukštuoju moksli- 
niu išsilavinimu. Žodžiu tariant, jei pradžios mokyklos mo- 
kytojo bendrasis išsilavinimas turi vien paruošiamosios 
reikšmės, tai aukštesniosios mokyklos mokytojo bendrasis 
išsilavinimas turi atbaigiamosios reikšmės, kaipo bendrai 
žmogiškasis išsilavinimas. 

Prie mokytojo bendrojo pasiruošimo priklauso dar jo as- 
menybės susiformavimas. Kaipo auklėtojas (o auklėtoju jam 
visada tenka būti), mokytojas turi būti pilnutinė asmenybė 
su tvirtu būdu, su plačiais interesais, su entuziazmu aukš- 
tųjų idealų atžvilgiu, su atsidėjimu žmogiškųjų vertybių sie- 
kimui. Žodžiu tariant, mokytojas savo asmenybėje turi turėti 
bent minimaliniame laipsnyje visa tai, ką jis stengiasi reali- 
zuoti savo mokiniuose. 


* Plg. Willmann O. Theoretische Pädagogik und allgemeine Didak- 
tik. — P. 173. 

b) Dalykinis mokytojo pasiruošimas. - Dalykinis pasiruoši- 
mas paprastai yra privalomas aukštesniosios mokyklos mo- 
kytojui, nes šis yra paprastai dalyko, bet ne klasės mokytojas. 
Klasės mokytoju paprastai yra pradžios mokyklos moky- 
tojas, kuris dėsto įvairius dalykus. Tai yra galima todėl, kad 
pradžios mokykloje dėstomiesiems dalykams nėra reika- 
lingas moksliškas išsilavinimas, kuris yra privalomas, kai- 
po būtina kvalifikacija, dalykams dėstyti aukštesniojoje 
mokykloje. 

O. Willmannas tiek dalykiniame, tiek pedagoginiame pa- 
siruošime skiria žinojimą ir sugebėjimą ir, reikia pripažinti, 
šis skirtumas itin yra svarbus mokytojų profesijai. Žinoji- 
mas reiškia čia grynai teorinį, arba mokslinį, pasiruošimą, 
kuriame supratimas, nusimanymas sudaro esmę. Sugebėji- 
mas reiškia čia mokėjimą, galėjimą naudotis savo pažinti- 
mis. Mokslininkas kalbininkas, pavyzdžiui, žino kalbą, bet 
jos kartais nemoka, tuo tarpu nelavintas prasčiokas moka 
kalbą, bet jos kartais nežino. 

Apskritai Willmannas yra linkęs mokytojo profesijoje 
aukščiau vertinti sugebėjimą negu žinojimą, nors nieka- 
dos neneigia pastarojo reikalingumo. „Mokytojas, - sako 
jisai, - turi savyje turėti tam tikro meniškumo, virtuoziš- 
kumo; sugebėjimas laiduoja jam daugiau pripažinimo ne- 
gu žinojimas, lygiai kaip pasimetimas yra jam žalingesnis 
negu paprastas lapsus memoriae’. Jei visai teisingai bus rei- 
kalaujama, kad mokykloje šalia žinojimo taip pat sugebė- 
jimas, šalia mokymo taip pat pratinimas vėl gautų 
prideramą vietą, tai mokytojų mokyklos visų pirma turė- 
tų eiti šita linkme“. 

Išeinąs iš aukštosios mokyklos kandidatas į mokytojus 
kartais visai neblogai žino savo dalyką, bet nesugeba jį pa- 
naudoti kaipo dėstomąją medžiagą mokykliniame lavini- 


* Willmann O. Didaktik als Bildungslehre. - P. 652. 

me. Šis sugebėjimas turėtų būti kandidatų į mokytojus žy- 
miai sąmoningiau siekiamas; bet sykiu jiems nevalia nepa- 
kankamai vertinti ir grynai teorinio mokslinio išsilavinimo. 
Nuo šito išsilavinimo priklausys jų moksliniai interesai, tiek 
svarbūs mokytojo profesijoje, nes mokytojas, nustojęs gy- 
vų mokslinių interesų, nesugeba įkvėpti mokiniams moks- 
lo meilės ir užsidegimo moksliniame darbe. 


c) Pedagoginis mokytojo pasiruošimas. - Pedagoginiame 
mokytojo pasiruošime, kaip ir dalykiniame pasiruošime, rei- 
kia taip pat daryti skirtumą tarp žinojimo ir sugebėjimo. 
Žinojimo suteikia teorinės pedagoginės studijos, sugebėji- 
mo - akademinės pratybos ir bandomoji praktika mokyk- 
loje. Norint įsigyti pedagoginį žinojimą, reikia susipažinti, 
iš vienos pusės, su pedagoginių disciplinų sistema, o iš ant- 
ros pusės ~ su padedamaisiais pedagogikos mokslais. Iš pe- 
dagoginių disciplinų mokytojui turi svarbiausios reikšmės: 
teorinis ir praktinis pedagogikos mokslas, pedagogikos bei 
pedagogijos istorija, pedagoginė psichologija, pedologija ir 
eksperimentinė pedagogika. 

Padedamieji pedagogikos mokslai, kaip žinoma iš pe- 
dagogikos įvedamosios dalies, susiskirsto į vedamuosius, 
kurie yra ne kas kita, kaip plačiai suprantami pasaulėžiū- 
ros mokslai, ir grindžiamuosius, kurie yra ne kas kita, kaip 
plačiai suprantami mokslai apie žmogų (antropologija pla- 
čiąja prasme). Iš vedamųjų mokslų mokytojui labai svar- 
būs: logika, etika, kultūros filosofija ir bendrieji tikybos 
mokslo bruožai. Iš grindžiamųjų mokslų didelės svarbos 
turi mokytojui: psichologija, fiziologija, biologija ir higie- 
na. 

Kandidatas į mokytojus niekados neįstengs išstudijuoti 
visų pedagogikos padedamųjų mokslų, ir jam visada teks 
darytis iš jų atranką. Bet tam tikras minimumas jam visada 
yra privalomas, nes be to neįmanomas tinkamas orientavi- 

masis pačiame pedagoginiame moksle. Iš kitos pusės, pa- 
dedamieji mokslai, būdami pasaulėžiūros ir antropologijos 
mokslai, turi didelės reikšmės žmogaus išsilavinimui ir jo 
asmenybės susiformavimui. Todėl laikas ir pastangos, pa- 
dėti susipažinimui su jais, nėra niekada būsimam mokyto- 
jui bergždi. 

Pedagoginė teorija, suteikianti pedagoginio žinojimo, pa- 
lengvina pedagoginio sugebėjimo įsigijimą, nes nusimany- 
mas sutrumpina patyrimo kelią. Ypač šiuo atžvilgiu turi 
reikšmės praktinė pedagogika su savo bendrąja ir specia- 
liosiomis metodikomis. Tačiau pedagoginis sugebėjimas te- 
gali būti įsigytas vien su praktikos pagalba. Čia bus ne pro 
šalį pakartojus, kad, jei mokytojo praktika yra akla be teori- 
jos, tai jo teorija yra bergždžia be praktikos. 

Didelės reikšmės pedagoginio sugebėjimo įsigijimui tu- 
ri pedagoginės pratybos, atliekamos aukštojoje mokykloje 
dirbtinėse sąlygose arba net mokyklose bandymo tikslais. 
Bet šitos bandomosios pratybos toli gražu nėra pakanka- 
mos tikram pedagoginiam sugebėjimui įsigyti. Toksai su- 
gebėjimas ateina mokytojui po vienerių ar kelerių metų. Štai 
kodėl mokytojo darbo mokykloje pradžia turi turėti visa- 
dos bandomojo pobūdžio, kad pirm negu mokytojas pripa- 
žįstamas pastoviu, jis būtų išmėgintas savo tinkamumo 
atžvilgiu. 


d) Mokytojų parengimo organizavimas. - Mokytojų paren- 
gimo organizavimas priklauso nuo to, kuriam mokyklos 
laipsniui mokytojai yra ruošiami. Kaip jau buvo užsiminta 
ryšium su bendruoju mokytojo pasiruošimu, liaudies mo- 
kyklos mokytojo pasiruošime mokslinį momentą turi per- 
sverti pedagoginis metodologinis momentas; aukštesniosios 
mokyklos mokytojo pasiruošime mokslinis ir pedagoginis 
momentas turi būti pusiausvyroje; pagaliau aukštosios mo- 
kyklos mokytojo pasiruošime (o juk profesorius tam tikra- 

me laipsnyje visada yra ir mokytojas) persveria mokslinis 
momentas. 

Liaudies mokyklos mokytojui normalų pasiruošimą 
sudaro aukštesnysis bendras išsilavinimas plius aukšta- 
sis pedagoginis mokslas su praktinėmis pratybomis. 
Aukštesniosios mokyklos mokytojui normalus bus aukštes- 
nysis bendras išsilavinimas, pagilintas ir atbaigtas ryšium 
su specialiosiomis aukštosiomis studijomis, plius teorinis 
ir praktinis pedagoginis mokslas su atitinkamomis praty- 
bomis. Aukštosios mokyklos mokytojui normalu yra visa 
tai, kas yra reikalaujama iš aukštesniosios mokyklos moky- 
tojo, plius dar aukščiausias specializavimasis savo dalyko 
srityje, t. y. doktorizavimasis ir habilitavimasis. 

Pedagoginis institutas, įsteigtas 1935 m. rudenį Klaipė- 
doje, bendra savo idėja gerai atitinka pradžios mokyklos 
mokytojų ruošimo uždavinius, nors ir galima būtų abejoti, 
ar jo pirmykštis mokomasis planas buvo visai racionaliai 
sudarytas. Apskritai tokių institutų padauginimas ir pri- 
taikymas reikalavimams, kuriuos stato pradžios mokyklų 
mokytojų parengimas, Lietuvoje yra tik pageidaujamas, nes 
jie eina geresnių užsienio pavyzdžių linkme. 

Mokytojų parengimas aukštesniosioms mokykloms ga- 
li būti daromas trejopu būdu. Mokytojai gali būti ruošiami 
universitetuose arba panašios rūšies aukštosiose mokyklo- 
se, kur tas parengimas yra atsitiktinis uždavinys. Antra, jie 
gali būti ruošiami specialiuosiuose pedagoginiuose insti- 
tutuose, kur mokytojų parengimas eina pagrindiniu užda- 
viniu. Pagaliau mokytojų paruošimas gali būti vykdomas 
pedagogikos institutuose, organiškai sujungtuose su uni- 
versitetais ir sudarančiuose jų vidaus įstaigas. Čia dar yra 
dvi galimybės: pedagogikos institutai gali būti tarpfakulte- 
tinės ir fakultetinės įstaigos. Pas mus yra jau pasireiškusi 
paskutinė linkmė. 

4. Faktiškas mokytojo sugebėjimas sėkmingai dirbti mokyklinį 
darbą. - Minėtieji jau bandomieji metai, vieneri ar keleri, ku- 
riuos turi atlikti mokykloje kandidatas į pastovius mokyto- 
jus, turi tą prasmę, kad per juos turi paaiškėti, ar kandidatas 
įstengia įsigyti faktiškąjį sugebėjimą dirbti mokyklinį darbą. 
Šitas faktiškas sugebėjimas yra kažkas daugiau negu sykiu 
paimti ir pedagoginiai gabumai, ir bendras pasiruošimas, ir 
dalykinis pasiruošimas, ir net pedagoginis pasiruošimas. Ši- 
tas sugebėjimas priklauso žymia dalimi nuo to, kas charak- 
terizuoja mokytojo pedagoginį eros ir jo pedagoginį ethos. 


a) Įsigyvenimas į dėstomąjį dalyką. - Įsigyvenimas į dėsty- 
tomąjį dalyką reiškia jo apvaldymą ne tik iš mokslinės pu- 
sės, bet ir iš dėstomosios lavinamosios pusės ir sykiu 
įsijautimą į jį kaipo į dėstomąjį dalyką. Bet nepakanka tik- 
tai didaktiškai įsijausti į dėstomąjį dalyką; reikia dar jį pa- 
mėgti, susižavėti jo vertybėmis ir su įsitikinimu ir 
užsidegimu skelbti jo tiesas, nes šios turi savo vertę net ne- 
priklausomai nuo savo lavinamosios funkcijos. Tik susiža- 
vėjęs idealiniu dėstomojo dalyko vertingumu mokytojas 
teįstengs įteigti susižavėjimą ir savo mokiniams. 


b) Įsijautimas į mokinių psichiką. - „Pedagoginis įsijauti- 
mas, - sako Eggersdorferis, - yra pergyvenimas vaiko per- 
gyvenimo“*. Mokytojui šitas pergyvenimas yra reikalingas, 
nes kitaip jis nesugebės prieiti prie savo mokinių psichi- 
kos. Be to, dirbdamas darbą sutelktinėse aplinkybėse, jis 
turi sugebėti prieiti prie visos klasės psichikos. Klasė yra 
ugdomoji bendruomenė, kuri turi savo psichinio gyveni- 
mo dėsnius. Pajusti šitą sutelktinę nuotaiką ir sudaryti kla- 
sėje darbo bendruomenę pasiseka tik tiems mokytojams, 
kurie sugeba įsijausti į klasės psichiką. 


* Egeersdorfer F. X. Jugendbildung. - P. 74. 

` „Kai klasės mokytojui, ~ sako Eggersdorferis, - pasiseka 
sudaryti iš palaidos masės dvasiškai dirbančią bendruome- 
nę, jis žino, kad jam taip pat yra pasisekęs ir pedagoginis 
įsijautimas*. Tuomet, kaip sako tas pats autorius, mokiniai 
kabo prie jo lūpų ir visi stovi jo sąmonės akivaizdoję**. 


c) Atsidėjimas su meile lavinimo darbui. - Mokytojas, abe- 
jingai nusistatęs į savo uždavinius ir nesugebąs su nuošir- 
džiu atsidėjimu eiti savo pareigų ir su meilingu palankumu 
traktuoti savo mokinių be atodairos į asmenis, neturi mo- 
kytojiško pobūdžio ir todėl taip pat nesugeba su visu sėk- 
mingumu dirbti mokytojo darbo. 

Atsidėjimas su meile lavinamajam darbui yra to peda- 
goginio eroso pasireiškimas, kuris yra geriausias pedago- 
ginio pašaukimo ženklas. Jis įneša į lavinamąjį darbą 
emocionalinį momentą ir paspalvina jį džiaugsminga nuo- 
taika, kuri taip yra pageidaujama jaunuomenei lavinimosi 
darbe. Mokytojas, atliekąs savo pareigas su išvidiniu prisi- 
vertimu, su bodėjimosi dvasia, neišvengiamai užkrės mo- 
kinius ta pačia šaltai vykdomos pareigos nuotaika, kuri 
negali būti tikrai sėkminga lavinimo tikslams. 


d) Didaktinis meniškumas. - Mokymas, lavinimas nėra 
kažkokia technika, kuri įvyksta pagal griežtai nustatytus 
dėsnius ir su pagalba visados vienodų priemonių. Tai grei- 
čiau yra menas, kur dėsniai nuolatai įvairuoja pagal kon- 
kretines aplinkybes ir kur priemonių pasirinkimas turi 
kiekvienu atveju labai daug galimybių. Todėl didaktinis me- 
niškumas yra tikriausias laidas faktiškajam sugebėjimui 
dirbti lavinamąjį darbą. 

Klasinėje pamokoje didaktinis meniškumas turi pasi- 


* Ten pat. - P. 75. 
** Plg. ten pat. 

reikšti jau todėl, kad pati pamoka yra, iš vienos pusės, pasi- 
ruošimo, iš kitos pusės, improvizacijos ir meno dalykas. Iš 
anksto negalima numatyti mokinio konkretinio santykia- 
vimo su dėstomuoju dalyku visose galimose smulkmeno- 
se. Darbo bendruomenės nuotaikoje įvairios galimybės 
dargi didėja dėl sutelktinės jos psichologijos. Čia didakti- 
nis meniškumas turi daugiausiai davinių išsivystyti iki di- 
delio virtuoziškumo, jei mokytojas iš viso yra linkęs į 
mokymo, lavinimo meną. 


e) Fizinės, dorinės ir protinės mokytojo savybės. - Nuo fizi- 
nių, dorinių ir protinių mokytojo savybių priklauso jo au- 
toritetingumas. Fizinės ypatybės turi mokytojui mažiausiai 
reikšmės, bet vis dėlto ir jos nėra visai abejingos mokytojo 
autoritetingumui. Esant visoms kitoms sąlygoms lygioms, 
tas mokytojas įsigys mokinių akyse daugiau autoritetingu- 
mo, kuris neturi jokio luošumo, pasižymi malonia išvaiz- 
da, apreiškia tvirtumą ir ryžtingumą savo elgsenoje, kukliai, 
bet švariai ir tvarkingai yra apsivilkęs, turi malonų ir su- 
gestyvų balsą ir taisyklingą tarseną. Tačiau vieną kitą trū- 
kumą šitoje srityje galima visai gerai atpildyti dorinėmis ir 
protinėmis savybėmis. 

Mokytojas, kuris sykiu yra lavintojas ir auklėtojas, pri- 
valo visos eilės dorinių savybių, kurių nebuvimas žemina 
jo autoritetą mokinių akyse. Dorinis tiesumas, kuris leidžia 
matyti tiek mokinių, tiek savo trūkumus ir atitinkamai elg- 
tis be veidmainiškumo; doras gyvenimas, kuris nesudaro 
nesutarimo tarp mokytojo žodžių ir darbų; džiaugsminga 
ramybė, kuri leidžia palaikyti jaunatvės nuotaiką mokinių 
tarpe; atsidėjimas mokinių gerovei, kuris apreiškia nesava- 
naudišką mokytojo nusistatymą į mokinių reikalus; beša- 
liškumas, kuris laiduoja jo teisingumą, visiems vienodą, - 
štai keletas dorinių mokytojo savybių, kurios itin yra svar- 
bios jo profesijoje. 

Iš protinių savybių mokytojui svarbiausios yra trys: pir- 
ma, sugebėjimas lengvai pagauti patiriamąjį tiesos pagrin- 
dą, antra, sugebėjimas lengvai panaudoti proto galią tiesai 
pagrįsti, trečia, sugebėjimas įnešti originalią iniciatyvą su- 
rasti tiesą ir ją pritaikyti išvadoms. Trumpiau tariant, tai 
yra patyrumas, gyvas protas ir kūrybiškumas. 


£) Sugebėjimas palaikyti drausmę. - Mokytojo autoritetin- 
gumas priklauso taip pat nuo jo sugebėjimo palaikyti 
drausmę. Šituo atžvilgiu sprendžiamasis veiksnys yra pe- 
dagoginis taktas. Mokytojas, turįs pedagoginį taktą, visai 
savaimingu būdu, t. y. be svarstymo, pasielgia taip, kaip to 
reikalauja pedagoginiai principai. Šitas taktas yra svarbus 
todėl, kad jis nulemia pirmąjį mokytojo pasielgimą, susida- 
rius drausmės klausimui. Tuo tarpu pirmas klaidingas 
žingsnis tokiu atveju dažnai kompromituoja mokytojo au- 
toritetą nepataisomu būdu. 

Apie mokytojo sugebėjimą palaikyti drausmę spren- 
džia taip pat jo susivaldymas, kantrumas ir nuoseklumas. 
Susivaldymas nustato mokytojo pastovumą, kuris taip 
yra reikalingas drausmės dalykuose. Kantrumas apsau- 
goja mokytoją nuo nereikalingų reagavimų į visokius 
mažmožius; toks reagavimas padaro drausmę įkyrią ir 
smulkmeningą. Nuoseklumas reikalingas drausmės ob- 
jektyvumui, principialumui ir privalomumui. - Be to, su- 
gebėjimas palaikyti drausmę priklauso nuo mokytojo 
pasitikėjimo savimi, jo tvirtumo, energingumo ir galėji- 
mo laikyti dėmesio centre savo mokinius, visus sykiu ir 
kiekvieną skyrium. 


5. Mokyklinė drausmė. - Kadangi mokyklos drausmės sto- 
vis priklauso nuo mokytojo sugebėjimo palaikyti drausmę, 
tai mokyklinė drausmė yra viena iš tų išviršinių protinimo 
sąlygų, kurios ateina protinimui, taip sakant, iš viršaus, t. y. 

iš mokytojo. Šita aplinkybė pateisina drausmės klausimo 
nagrinėjimą ryšium su kitomis išviršinėmis protinimo są- 
lygomis. Tai ir bus čia padaryta, suglaudžiant labai trum- 
pai principialius drausmės dalykus. 


a) Drausmės supratimas. - Mūsų žodis „drausmė“, evo- 
liucionavęs specialesne linkme nuo savo etimologinės pra- 
smės, reiškia tai, kas kitose kalbose vadinama disciplinos 
vardu. Drausmė turi kelias reikšmes. Ji, visų pirma, reiškia 
visetą nuostatų, kurie yra skirti kuriam nors veikimui nor- 
muoti, kad šis neiškryptų iš normalių vėžių ir būtų kuo sėk- 
mingiausias. Antra, ji reiškia įpareigotų žmonių nusistatymą 
vykdant nuostatus, numatytus normaliai veikimo eigai. Tre- 
čia, drausmė yra tasai stovis, kuris yra pasiektas įpareigo- 
jančių nuostatų pildymu. Pirmuoju atveju gaunama 
drausmė objektyvine prasme; antruoju ir trečiuoju atveju 
drausmė turi subjektyvinę prasmę ir gali būti vadinama 
drausmingumo terminu. Tik supratimas, jungiąs objekty- 
vinę ir subjektyvinę drausmės prasmes, apima visą draus- 
mės sąvoką. 

Mokyklinė drausmė yra visetas nuostatų, kurie laiduoja 
mokykliniam gyvenimui tvarką, o darbui - sėkmingumą ir 
kurie sykiu turi savo uždaviniu ugdomai veikti ugdytinius. 
Pedagoginėje drausmėje, iš vienos pusės, turi būti įparei- 
gojantieji nuostatai su saistomąja galia ir net priesparos 
sankcijomis, o iš kitos pusės, turi būti užleista palenktie- 
siems tam tikra laisvė bendrų nuostatų ribose, kad ugdyti- 
niai nebūtų atpalaiduoti nuo reikalo naudotis savo protu ir 
turėtų tam tikrą laisvą iniciatyvą. Kaip tik todėl mokyklinė 
drausmė nėra nei gryna priemonė, nei grynas tikslas, ver- 
tingas pats iš savęs. Drausmė yra funkcionalinė priemonė, 
turinti principialios reikšmės būdui lavinti. 


b) Drausmės suskirstymas. — Griežtumo atžvilgiu draus- 

mė yra varži ir palaida; iniciatyvos atžvilgiu - pedantiška, 
arba smulkmeninga, ir laisva; autoriteto atžvilgiu - asme- 
ninė ir neasmeninė; įsigalėjimo atžvilgiu - išviršinė ir išvi- 
dinė, turinio atžvilgiu - numatomoji ir baudžiamoji ir t. t. 
Iš suminėtųjų suskirstymų du paskutiniuoju turi ypatingos 
reikšmės pedagogikoje. 

Jei drausmės nuostatas ugdytiniui tarsi yra primetamas 
iš viršaus taip, kad jis yra priverstas jį respektuoti dėl ne- 
išvengiamų sankcijų, bet ne dėl įsitikinimo šito nuostato 
racionalumu, turime išviršinę drausmę. Atvirkščiai, jei 
drausmės nuostatas yra ugdytinio vykdomas dėl išvidinio 
įsitikinimo jo racionalumu, turime išvidinę drausmę. Tik- 
ros pedagoginės reikšmės turi išvidinė drausmė, bet ten, 
kur jinai dėl kokios nors priežasties nepasiekiama, geresnė 
yra išviršinė drausmė negu principialus nedrausmingumas. 

Dar didesnės reikšmės negu nusakytasis drausmės su- 
skirstymas turi jos suskirstymas į numatomąją ir baudžia- 
mąją. Jei drausmės nuostatais tik numatomos nusikaltimų 
galimybės ir norima tokiems nusikaltimams užbėgti už akių, 
turime numatomąją drausmę. Ojei nusikaltimas yra jau įvy- 
kęs ir atsiranda reikalas į jį reaguoti, turi vietos baudžiamo- 
ji drausmė. Numatomoji drausmė turi savo uždaviniu 
išvengti nusikaltimų, tuo tarpu baudžiamoji drausmė turi 
savo uždaviniu juos įvykusius šiaip ar taip likviduoti. 

Kai į mokyklinės tvarkos pagrindą dedama numatomoji 
drausmė (preventyvinė disciplina), gaunama vadinamoji 
preventyvinė sistema; ir atvirkščiai, kai į šitos tvarkos pa- 
grindą dedama baudžiamoji drausmė (represyvinė discip- 
lina), gaunama vadinamoji represyvinė sistema. Pirmoji 
sistema remiasi: valdymo menu, tvarkos ir elgimosi norma- 
vimu, drausminamuoju veikimu, lenktyniavimu, surištu su 
pastangų pripažinimu bei apdovanojimu, ir auklėjamąja prie- 
žiūra. Antroji sistema remiasi grasinimu sankcijomis ir pa- 
baudų taikymu nusikaltimams įvykus. Mokykloje vargu 

kada gali pasitaikyti viena tik represyvinė sistema. Papras- 
tai jos yra šiaip ar taip derinamos. Bet drausmė stovi aukš- 
tumoje tik ten, kur sėkmingai vykdoma preventyvinė 
sistema turi aiškios persvaros. 


c) Bendrieji drausmės principai. - Bendra drausmės linkmė 
priklauso nuo bendrų drausmės principų laikymosi. Prie 
svarbesnių bendrų principų priklauso: pirma, mokytojas tu- 
ri pedagogiškai ir moraliai pasiruošti drausmės reikalui; an- 
tra, drausmė turi apsiriboti vien tikrai neišvengiamais 
reikalavimais iš mokinių, bet užtat vieną kartą pastatyti mo- 
kiniams drausmės reikalavimai turi būti pravesti tvirtai ir 
tiksliai; trečia, drausmė neturi remtis vien tik moraline prie- 
spara, bet racionaliais motyvais, kurių pobūdis ir suprati- 
mas sulig mokinių amžiumi turi eiti rimtyn ir gilyn. - 
Apskritai bendra drausmės linkmė turi vesti nuo pedantiš- 
kos prie laisvos, nuo išviršinės prie išvidinės, nuo baudžia- 
mosios prie numatomosios. 


d) Valdymo menas kaipo drausminamoji mokytojo veikla. — 
Menas valdyti yra vienas iš svarbiausių drausmės palaiky- 
mo veiksnių. Šitas menas, labai subtilus savo pobūdžiu, čia 
gali būti vien labai trumpai charakterizuotas priminimu ke- 
lių svarbesnių jo principų: pirma, vien tas tevaldo gerai, 
kas įsakinėja mažai: antra, taupiai daromi įsakymai bei drau- 
dimai turi būti ramūs, tvirti, neabejojami, žodžiu tariant, 
sugestyvūs; trečia, turinio atžvilgiu jie turi būti racionalūs, 
nuoseklūs, įvykdomi; ketvirta, išraiškos atžvilgiu jie turi būti 
aiškūs, tikslūs, trumpi ir ryškiai sugestyvūs. 


e) Drausminimas tvarkos ir elgimosi normavimu. - Ten, kur 
nėra aiškiai ir tiksliai nustatytos darbų dienotvarkės, nega- 
lima tikėtis drausmės, nes netvarka visada yra nedrausmin- 
gumo veiksnys. Todėl tvarkos nustatymas ir griežtas jos 

išlaikymas mokyklos gyvenime ir veikime yra vienas iš svar- 
biausių preventyvinės sistemos momentų. 

Panašios reikšmės turi ir mokinių elgimosi normavimas 
aiškiais nuostatais. Mokiniai turi aiškiai žinoti, koks elgi- 
masis iš jų yra reikalaujamas. Todėl jų elgimosi nuostatai 
turi būti aiškiai ir tiksliai suformuluoti raštu ir kiekvienam 
mokiniui įteikti šiokiu ar tokiu būdu ir dargi tinkamomis 
progomis paaiškinami ir primenami. 


f) Drausminimas veikimu. - Tvarkos ir elgimosi normavi- 
mas drausmina mokinius įtaiga. Bet galima juos taip pat 
drausminti ir veiksmu, kuris gali reikštis visų pirma žaidi- 
mais bei sportu, paskui menu, pagaliau darbu. Žaidimas, ir 
dar labiau sportas, reikalauja susitelkimo, susivaldymo, pa- 
stangų įtempimo, tikslumo bei tikslingumo ir šiaip išvidi- 
nio susidrausminimo pildant vieną uždavinį, kuris 
reikalauja paklusti tam tikrai tvarkai ir tam tikroms autori- 
tetingoms taisyklėms. Toks veikimas turi didelės drausmi- 
namosios reikšmės. 

Panašios reikšmės turi menas ir pareigos darbas. Menas, 
iš vienos pusės, primena žaidimus ir sportą savo malonio- 
mis emocijomis, o iš kitos pusės, jau eina tikro darbo lin- 
kme. Pareigos darbą drausmė daro sėkmingą; bet savo 
ruožtu nuoširdžiai dirbamas darbas didina drausmingumą. 


g) Drausminimas pastangų pripažinimu ir apdovanojimu. — 
Veikimui mokiniai gali turėti nesavanaudiškų ir savanau- 
diškų akstinų. Prie pastarųjų, be kita ko, priklauso moty- 
vai, kylą iš lenktyniavimo psichologijos (aemulatio). 
Lenktyniavimas skatina pastangas ir drausmina veikimą. 
Tokios reikšmės turi ypač džentelmeniškas, riteriškas lenk- 
tyniavimas, kuriame priešininkas yra gerbiamas, o garbin- 
gos kovos taisyklės yra statomos aukščiau už asmeninį 
nusistatymą. 

Sveiko lenktyniavimo linkme turi eiti drausminimas pa- 
stangų pripažinimu ir apdovanojimu. Pažymiai, rašomi mo- 
kiniams įvertinant jų pastangas ir sugebėjimus, yra vienas 
iš pradų mokyklinio lenktyniavimo sistemoje. Kiekvienas 
iš mokinių stengiasi įvertinimo eilėje užimti kuo aukščiau- 
sią vietą. Kai toks įvertinimas dargi yra apdovanojamas, 
lenktyniavimo momentas yra dar sustiprinamas, bet sykiu 
auga ir egoistinio savanaudiškumo pavojus. Todėl apdo- 
vanojimas turi būti praktikuojamas su didesniu atsargumu 
negu paprastas pastangų bei sugebėjimų pripažinimas. Ver- 
tingiausias ir mažiausiai pavojingas yra grupinis lenktynia- 
vimas, iš kurio eliminuojamas asmeninis egoizmas. 


h) Drausminamoji priežiūra. — Prie preventyvinės siste- 
mos priklauso dar priežiūra, kuri gali būti pavadinta auk- 
lėjamąja, arba drausminamąja. Pedagoginė priežiūra, arba 
budėjimas, yra reikalinga priemonė, kuri numato netvar- 
kos ir nusikaltimo pavojus, palaiko ugdytinį pagundos va- 
landoje, verčia jį valdytis ir laikytis nustatytų drausmės 
taisyklių jau tik todėl, kad ugdytojo akis nenuilstamai stebi 
visa, kas aplink jį ugdytinių yra daroma. 

Priežiūra vis dėlto turi būti suderinta su tam tikru pasi- 
tikėjimu, panašiai kaip drausmė turi būti suderinta su lais- 
vės reikalu. O tai lengviausiai įvyksta tada, kai ji organiškai 
yra susijusi su mokytojo bendravimu su mokiniais. 

Priežiūra turi būti palanki ugdytiniams, beveik draugiš- 
ka; neįkyri smulkmenose, rami pavojaus valandoje; diskre- 
tinė, kai liečia asmenų paslaptis. Bet sykiu ji turi būti pilna, 
t. y. apimti visus ugdytinius ir visus jų veiksmus bei poel- 
gius. Mokiniams augant, bręstant, priežiūra iš labiau smul- 
kmeningos ir faktiškos turi virsti vis labiau bendra ir 
besiremianti pasitikėjimu. 


i) Preventyvinės sistemos reikšmė. - Svarbiausieji preven- 

tyvinės sistemos nuopelnai yra šie: pirma, preventyvinė sis- 
tema palaiko geresnius, glaudesnius, draugiškesnius san- 
tykius tarp mokytojo ir mokinių ir suderina jų pastangas 
drausmei palaikyti; antra neleidžia susidaryti nusikalsta- 
miems įpročiams ir padaro baudžiamąjį reagavimą į moki- 
nių pasielgimus nebereikalingą; trečia, preventyvinė 
sistema paskatina mokinius prie pozityvaus kuriamojo dar- 
bo ir, absorbuodama jų pastangas bei pajėgas pozityvie- 
siems tikslams, nebepalieka jiems energijos ir progų 
nedrausmingam veikimui ir elgimuisi. 


k) Represyvinės sistemos supratimas. - Represyvinė siste- 
ma yra auklėjimo sistema, kuri deda, kaip jau sakyta, į savo 
pagrindą baudžiamąją drausmę. Ji labiausiai yra susirūpi- 
nusi reikalu reaguoti į nusikalstamus mokinių pasielgimus 
irjų išsivystymo iškrypimus. Baudžiamasis veikimas čia yra 
sistemos L i veikimas turi turėti auklėjamosios 
reikšmės; tik tada galima kalbėti apie pedagoginę bausmę. 
Šituo atžvilgiu didelės reikšmės turi bausmės tikslo supra- 
timas. Pagal tokio supratimo ypatybes skiriama trys svar- 
biausios teorijos: pirma, atitaisymo arba atlyginimo, antra, 
atgrasymo, trečia, pataisymo, arba pagerinimo, teorija. Tei- 
singiausia bus pasakius, kad auklėjamoji bausmė turi siekti 
ugdytinio pataisymo per nusikaltimo atitaisymą. Bet ir at- 
grasymas gali turėti savo pateisinimą ten, kur aukštesnieji 
bausmės uždaviniai dėl kokios nors priežasties negali būti 
įvykdyti. Šiaip jau visuotinai privalomi bausmės uždavi- 
niai yra atitaisymas, arba šioks ar toks įvykusios blogybės 
pašalinimas, ir pataisymas, arba nusikaltusio ugdytinio pa- 
gerinimas. 


1) Pedagoginių pabaudų savybės. Nei J. J. Rousseau natūra- 
liųjų išdavų koncepcija, nei H. Spencerio natūraliųjų ato- 
veikų koncepcija nėra pedagoginių pabaudų supratimas. 

Ir natūraliosios išdavos, ir natūraliosios atoveikos vieną kar- 
tą yra nepakankamos, kitą kartą per vėlybos, trečią kartą 
per sunkios. Jos visos neturi tikros auklėjamosios reikšmės. 

Pedagoginės pabaudos, t. y. pabaudos, kurios, iš vienos 
pusės, yra neišvengiamos, o iš kitos pusės, turi savo užda- 
viniu ugdytinio pataisymą, yra faktiškai viena iš ugdomų- 
jų priemonių, priklausančių prie represyvinės sistemos. Jų 
pageidaujami privalumai yra šie: pirma, pataisomoji pabau- 
da turi atitikti nusikaltimo pobūdį; antra, ji turi būti indivi- 
dualizuojama pagal ugdytinio pobūdį; trečia, ji turi būti reta 
ir trumpa; ketvirta, ji turi būti taikoma nusikaltusiam mo- 
kiniui ramiai, rimtai, tvirtai ir palankiai; penkta, ji turi būti 
tokia ir taip taikoma, kad mokinys ją nuolankiai prisiimtų 
ir išpildytų su gera intencija. 

Čia trumpai nusakyti principialūs drausmės dalykai, ku- 
rie turi visų pirma teorinės reikšmės. Praktinis mokyklinės 
drausmės traktavimas ir pritaikymas i išeina už šio rašinio 
užsibrėžtų ribų“. 


III. Išvidinės protinimo sąlygos 


Protinimo vyksme mokinio nusistatymas paprastai yra 
nukreiptas į mokytoją ir mokomąjį dalyką. Tas nusistaty- 
mas yra normalus ir todėl sėkmingas tik tada, kai atitinka 
protinamojo darbo prigimtį ir jo aplinkybes. Visų pirma, 
koks yra normalus mokinio nusistatymas į mokytoją? 


1. Prideramas mokinio nusistatymas į savo mokytoją, - Mo- 
kinio nusistatymas į savo mokytoją gali būti normalus tik 


* Mokyklinės drausmės principų nustatymui buvo naudotasi ypačiai 
šiais veikalais: l. Džvaud E. Guide de I' enseignement primaire; 2. Riboulet L. 
Pėdagogie gėnėrale. 

tuo atveju, kai mokytojas ir savo asmenybe, ir savo darbu 
stovi savo profesijos aukštumoje, t. y. kai iš jo pusės yra 
sudarytos visos išviršinės protinimo sėkmingumo sąlygos. 
Kol šitos sąlygos nėra sudarytos, tol mokinio nusistatymas 
į savo mokytoją negali būti normalus, bet šitas nenormalu- 
mas tokiu atveju susidaro iš mokytojo priežasties. 

Aukštai stovėdamas tuo, kas vadinama pedagoginiu 
ethos'u, mokytojas įsigyja mokinių akyse autoritetingumą 
ir nusipelno iš jų pagarbą ir klusnumą. Kai mokytojo auto- 
ritetingumas pasiekia aukštesnį laipsnį, mokiniai pasitiki 
mokytoju ir susižavi jo asmenybe. Ogi pasižymėdamas tuo, 
kas yra vadinama pedagoginiu eros'u, mokytojas įkvepia 
mokiniams pagarbą ir meilę toms ugdomosioms gėrybėms, 
kuriomis jis pats yra susižavėjęs. Šitame kelyje įvyksta mo- 
kinių įsijungimas į dvasinį mokytojo gyvenimą ir paseki- 
mas jo pavyzdžiu. Šitokis mokinių nusistatymas į savo 
mokytoją ir į jo pedagoginius interesus yra sėkmingiausias 
protinimo darbui. 


2. Susidomėjimas. - Daug sudėtingesnis yra mokinio nu- 
sistatymas į mokomąjį dalyką. Įvairios šito nusistatymo ap- 
raiškos gali būti kvalifikuojamos kaipo įvairios išvidinės 
sąlygos protinimo sėkmingumui. Tarp šitų sąlygų galima 
skirti dvi bendresnes - susidomėjimą ir dėmesį — ir tris spe- 
cialesnes pagal tris ugdymo funkcijas, būtent: receptyvu- 
mą, arba imlumą, savaveiksmiškumą ir produktyvų 
kūrybiškumą. 


a) Susidomėjimo supratimas. — Labiau gyvenimiškai susi- 
domėjimas suprantamas kaipo dvasios atsikreipimas į da- 
lyką, kuris kokia nors prasme atrodo vertingas. Labiau 
moksliškai susidomėjimas suprantamas kaipo subjekto at- 
sikreipimas į objektą, pagrįstas teigiamuoju vertinimu. 

b) Susidomėjimo rūšys. - Susidomėjimas gali būti visų pir- 
ma suprantamas subjektyvine ir objektyvine prasme. Subjek- 
tyviai susidomėjimas yra ne kas kita, kaip linkimas į 
teigiamai vertinamą dalyką. Objektyviai susidomėjimas yra 
ne kas kita, kaip pats šito teigiamo vertinimo pagrindas, 
mus dominąs. Pirmuoju atveju labiau išeina aikštėn sub- 
jekto nusistatymas, antruoju atveju — tasai objektyvinis pa- 
grindas, kuris glūdi dalyke ir sąlygoja tą nusistatymą. Kitos 
kalbos ir vienu, ir kitu atveju vartoja intereso terminą. Ka- 
dangi mūsų susidomėjimas turi daugiausia subjektyvinės 
prasmės, tai gal būtų tikslingiausia jį vartoti subjektyvinio 
intereso prasme, o šalia vartoti taip pat interesą objektyvi- 
ne prasme. 

Susidomėjimas esti atsitiktinis ir pastovus pagal savo pa- 
tvarumo laipsnį; materialinis ir formalinis pagal tai, ar daly- 
kas yra vertinamas savo turiniu, ar kaipo veikimo objektas; 
tiesioginis ir netiesioginis pagal tai, ar dalykas yra vertina- 
mas dėl savęs paties, ar dėl ko kito; pradedamasis ir atbaigia- 
masis pagal tai, ar jis susidaro darbo pradžioje, ar darbo 
išdavoje. 

O. Willmannas laikė susidomėjimą ne tik lavinimo mo- 
tyvu, arba akstinu, bet irjo tikslu. Šitokis susidomėjimo kva- 
lifikavimas galimas tik tada, kai yra daromas skirtumas tarp 
pradedamojo ir atbaigiamojo susidomėjimo. Pradedamasis 
susidomėjimas yra iš tikro reikalingas mokymuisi motyvas — 
akstinas ir, kaipo toks, jis yra čia būtina sėkmingumo sąly- 
ga. Bet tasai pastovus ir objektyvinis susidomėjimas daly- 
ku, kuris gaunamas mokymosi išdavoje ir kuris yra pagrįstas 
susigyvenimu su dalyku, gali būti tik mokymo lavinimo 
tikslu, nes išvystymas mokiniuose vertingų objektyvinių in- 
teresų iš tikro yra vienas iš lavinimo uždavinių. Lengva iš 
čia jau pastebėti, kad pradedamasis susidomėjimas turi la- 
biau subjektyvinio pobūdžio, tuo tarpu atbaigiamasis susi- 
domėjimas - labiau objektyvinio pobūdžio. 

Atsitiktinis, tiesioginis ir pradedamasis susidomėjimas 
tik tada turi tikros pedagoginės reikšmės, kai susidaro sa- 
vaimingu būdu dėl paties dalyko įdomumo. Šiaip jau gy- 
venimui turi daugiau reikšmės pastovus ir atbaigiamasis 
susidomėjimas, kuris yra susijęs su aukštesniais dvasiniais 
žmogaus interesais. 


c) Susidomėjimo veiksniai. - Susidomėjimo veiksniai yra 
visa tai, kas jį sukelia ir palaiko. Jie esti tolimesni ir artimes- 
ni. Pirmieji kyla iš subjekto nusiteikimo ir aplinkos įtaigų. 
Jie nuteikia į tam tikrą susidomėjimo rūšį. Artimesni yra tie 
susidomėjimo veiksniai, kurie glūdi pačiame objekte ir tie- 
sioginiu būdu veikia subjekto dvasią. Tarp šių veiksnių pir- 
moje vietoje eina dalyko įdomumas. 

Pedagogui reikia gerai žinoti, kad dalyko įdomumas nė- 
ra kažkas nelygstamai objektyvaus. Kas įdomu vienam, ne- 
įdomu kitam; kas įdomu šiandieną, neįdomu rytoj, ir t. t. 
Įdomumą apsprendžia ne tik artimesni veiksniai, priklau- 
są nuo objekto, bet ir tolimesni veiksniai, priklausą nuo sub- 
jekto nusiteikimų ir šiaip jau nuo aplinkybių. 


d) Pedagoginė susidomėjimo reikšmė. - Susidomėjimas pe- 
dagogų yra vadinamas dvasios apetitu. „Niekas nėra prisi- 
imama, - sako E. Dėvaud, - be prisiėmimo motyvo, be 
susidomėjimo. Juo susidomėjimas yra stipresnis, tuo pastan- 
gos yra dosnesnės, tuo jos yra vaisingesnės, ir sykiu asimi- 
liacija yra pilnesnė ir patvaresnė“*. 


e) Sąlygos susidomėjimui susidaryti. — Gyvas ir intensyvus 
susidomėjimas mokyme tik tada bus laiduotas, kai mokymas, 
pirma, atitinka mokinio pajėgumą, antra, paiso jo įsigytų jau 


* Dėvaud E. Guide de l'enseignement primaire, théorique et pratique. 
Didactique générale. - Fribourg, 1917. - P. 56. 

interesų, trečia, užangažuoja į darbą dvasinį jo veiklumą, ket- 
virta, prisitaiko prie psichologinių ir loginių pasisavinimo dės- 
nių, penkta, sugeba palaikyti mokinyje džiaugsmingą nuotaiką 
ir pasitikėjimą savo darbo sėkmingumu. - Aukštesniais susi- 
domėjimo laipsniais laikoma įsigyvenimas į dalyką ir atsidėji- 
mas jam. Šituose aukštesniuosiuose susidomėjimo laipsniuose 
dvasinis asimiliavimas itin yra vaisingas. 


f) Interesų etika lavinimo darbe. — Mokytojui negali būti 
abejingas klausimas, kaip ir koks susidomėjimas pasireiš- 
kia mokymo vyksme ir kuriais interesais gyvena mokiniai. 
Šituo atžvilgiu reikalinga tam tikra mokytojo taktika, vo- 
kiečių kartais vadinama Interessenpflege arba Ethik der Inte- 
ressen. Panaudojant Eggersdorferio koncepciją, galima 
pasakyti, kad mokytojas, išeidamas iš tų interesų, kurių mo- 
kiniai turi, normaliai veda mokinius prie interesų, kuriuos 
jie turi turėti, o faktiškai įstengia juose realizuoti tik tuos 
interesus, kuriuos jie gali žurėti. 


3. Dėmesys. - Su susidomėjimu artimai susiliečia kita iš- 
vidinė protinimo sąlyga, kuri yra dėmesys. Jei susidomėji- 
mas yra bendras mūsų dvasios atkreipimas į dalyką, tai 
dėmesys yra mūsų sąmonės jame suspietimas. 


a) Dėmesio supratimas. - Dėmesys gali būti šitaip aptar- 
tas: dėmesys yra mūsų sąmonės suspietimas viename ar 
net keliuose dalykuose su pašalinimu iš jos židinio visų ki- 
tų dalykų. - Skiriama dėmesio gylis, plotis, eiga ir priežas- 
tys. Dėmesio gylis yra ne kas kita, kaip jo įtampa, arba 
sąmonės suspietimo laipsnis. Dėmesio plotis yra matuojamas 
skaičiumi dalykų, kuriuos sąmonė vienu laiku suima į sa- 
ve. Dėmesio eiga yra jo kitimas pagal aplinkybių pasikeiti- 
mą. Dėmesio priežastys yra veiksniai, kurie paragina mūsų 
sąmonę susispiesti stebimajame dalyke. 

b) Dėmesio rūšys. - Gylio atžvilgiu dėmesys esti intensy- 
vus, arba gilus, ir paviršutiniškas. Pločio atžvilgiu dėmesys 
esti suvienytas ir suskirstytas pagal tai, ar jis nukreiptas į vie- 
ną dalyką, ar į jų grupę. Eigos atžvilgiu dėmesys esti stati- 
nis, arba pastovus, ir dinaminis, arba kintamas. Priežasčių 
atžvilgiu dėmesys esti išviršinis, arba juslinis, ir išvidinis, ar- 
ba dvasinis, pagal tai, ar jis yra sužadinamas per juslinius 
paraginimus, ar per dvasinį vidaus nusistatymą. Čion pri- 
klauso taip pat svarbiausias pedagoginiu atžvilgiu dėme- 
sio suskirstymas į savaimingą ir valingą pagal tai, ar jis 
susidaro savaime dėl dalyko įdomumo, ar yra pasiekiamas 
valios pastangomis. Pirmasis dar vadinamas pasyviniu, ant- 
rasis - aktyviniu. 


c) Dėmesio išsivystymo tarpsniai. - Dėmesio išsivystymas 
gali būti imamas psichologiniu ir pedagoginiu atžvilgiu. Psi- 
chologiniu atžvilgiu dėmesys išsivysto linkme, einančia nuo 
pasyvinio stovio prie aktyvinio stovio. Čia galima skirti ke- 
turis tarpsnius: pirma, pasyvinį sąmonės stovį, antra, įspū- 
džio susidarymą mūsų psichikoje, trečia, mūsų psichikos 
atkreipimą į dalyką, ketvirta, aktyvinį domėjimąsi ir mūsų 
psichikos praturtėjimą nauju patyrimų. 

Pedagoginė dėmesio išsivystymo linkmė eina nuo ma- 
žiau vertingo prie labiau vertingo dėmesio, būtent: nuo 
išviršinio prie išvidinio, nuo kintamo - prie pastovaus, nuo 
suvienyto - prie suskirstyto, nuo lengvai įvargstančio - 
prie patvaraus, nuo savaimingo - prie valingo, nuo atsi- 
tiktinio - prie įprastinio. Apskritai dėmesio klausimo pe- 
dagoginė linkmė eina nuo lengviausiai pasiekiamo ir todėl 
sėkmingiausio mokyme dėmesio prie pastoviai vertingo 
dėmesio, kuris yra jau ne protinimo sąlyga, bet ugdoma- 
sis tikslas. Šita prasme galima kalbėti apie pradedamąjį ir 
atbaigiamąjį dėmesį. 

Pedagoginių tikslų atžvilgiu aiškiai vertingesnis yra va- 

lingas dėmesys; tuo tarpu protinimo sėkmingumo atžvilgiu 
vertingesnis yra savaimingas dėmesys. O kadangi pirmasis 
atžvilgis yra svarbesnis už antrąjį, tai apskritai žmogaus iš- 
siugdymo atžvilgiu yra vertingesnis valingas dėmesys. 


d) Dalyko įdomumu pagrįstas dėmesys (įtampa). - Du svar- 
biausieji dėmesio veiksniai yra dalyko įdomumas ir valios 
pastangos. Nuo šitų veiksnių priklauso tai, kas vokiečių pe- 
dagogų vadinama, iš vienos pusės, Spannung (įtampa), o iš 
kitos pusės, Fleiss im Unterrich! (uolumas, arba stropa). 

Susidomėjimas, kaipo bendras mūsų dvasios atsikreipi- 
mas į dalyką, gali būti laikomas tam tikru tarpsniu psicho- 
loginiame dėmesio išsivystyme. Kai susidomėjimas dalyku 
pasiekia didelės įtampos dėl didelio dalyko įdomumo, jis 
savaime pereina į domėjimąsi. Sakoma, kad domėjimasis 
yra potencialinis dėmesys, arba kad aktyvinis domėjimasis 
yra dėmesys. 

Dalykas gali mums turėti subjektyvinį ir objektyvinį įdo- 
mumą. Dalykas yra mums subjektyviai įdomus tada, kai jis 
liečia mūsų asmeninius reikalus ir įsiveržia į mūsų vidaus 
gyvenimą. Šituo atžvilgiu mokymas turi būti gyvenimiškai 
artimas mokiniams. Šis artimumas yra labai svarbus savai- 
mingo dėmesio veiksnys. ~ Objektyviai įdomius dalykus, 
kurie sugeba sužadinti didesnę dėmesio įtampą, Eggers- 
dorferis suveda į penkias kategorijas. Tai yra, pirma, daly- 
kai, reikšmingi savo dydžiu, svarba ir sprendžiamąja galia; 

antra, dalykai, ryškūs savo vaizdingumu, aiškiu sistemin- 
gumu ir apčiuopiamu harmoningumų; trečia, dalykai, pa- 
gauną savo naujumu, egzotiškumu, nepaprastumų; ketvirta, 
dalykai pažinimui norimi, laukiami, ieškomi, santykiuoją 
su kitais pažįstamais dalykais; penkta, dalykai, tampą, judą, 
iš kintamojo vyksmo susidarą*. - Suprantama savaime, kad 


* Plg. Eggersdorfer F. X. Jugendbildung. -- P. 173-174. 

įdomiausi mums yra dalykai, kurie jungia savyje objekty- 
vinį ir subjektyvinį įdomumo pagrindą. 


e) Valios pastangomis pagrįstas dėmesys (stropa). - Jei nuo 
dalyko įdomumo priklauso dėmesio įtampa, tai nuo valios 
pastangų priklauso jo stropa. Apskritai stropa yra valios pa- 
stangomis pagrįstas atsidėjimas kokio nors tikslo siekimui. 
Dėmesio stropa, arba net atsidėjimas pastangoms dėmesiui 
sutelkti, priklauso, iš vienos pusės, nuo mokinių vertingų 
interesų, o iš antros pusės - nuo patvarių darbo įpročių. 

Eggersdorferis nustato tris laipsniškas lytis stropos auk- 
lėjime. Pirma, tol, kol mokinys gyvena jusliniais interesais, 
pagrįstais vien savaimingu įdomumu, reikalinga autorite- 
tinė darbo santvarka su nepaliaujama stropos kontrole. An- 
tra, kai mokinys ima linkti į dvasinius interesus ir bando 
laisvai dirbti su mėgstamąja medžiaga, mokytojas turi įsi- 
jausti į tuos jo polinkius ir jo interesuose surasti ir paskatin- 
ti stropos motyvus. Trečia, kai mokinys įgauna dorinius 
religinius interesus, privalu jį vesti prie pareiginės stropos, 
kuri, susidėjusi su atsidėjimu, gali pasiekti įprastinį, auto- 
matinį ir mėgstamą laipsnį“. 


f) Dėmesio įvargimas. - Dėmesys yra psichinis žmogaus įsi- 
tempimas, arba pastanga, kuri šiaip ar taip eikvoja energiją. 
Kai energijos išeikvojimas pasiekia tam tikrą ribą, žmogus ima 
jausti nuovargį. Nuovargis yra ženklas, kad darbas turi būti 
pertrauktas ir energijos ištekliai papildyti. Todėl mokytojui pri- 
valu nusimanyti apie įvargimo apraišką, kuri susidaro ryšium 
su pastangomis, dedamomis dėmesio sutelkimui. 

Nuo nuovargio reikia skirti nuobodį, kuris su juo daž- 
nai susipina net priežastingu būdu. Jei nuovargis yra ener- 
gijos išsisėmimas, tai nuobodis yra jausmas, kyląs iš 


* Plg. ten pat. — P. 177-178. 

netikslingo energijos eikvojimo, pavyzdžiui, dėl reikalo do- 
mėtis dalyku, kuris yra visai neįdomus. Nuobodis yra ne- 
maloni emocija, kuri, kaipo emocija, eikvoja žmogaus 
energiją. Kadangi neįdomus darbas kaip tik nuobodį gami- 
na, tai jis eikvoja energiją ir kaipo darbas, ir kaipo nemalo- 
ni emocija. Intelektualinis darbas mažiau vargina negu 
emocija. Įdomus intelektualinis darbas vargina mažiausiai. 

Šitie paaiškinimai gali padaryti suprantamus tuos dė- 
mesio įvargimo dėsnius, kuriuos yra nustatęs Claparėde'as: 
pirma, lengvas ir įdomus darbas nevargina, antra, sunkus 
darbas, bet įdomus, vargina labai mažai, trečia, lengvas dar- 
bas, bet nuobodus, vargina neproporcionaliu savo reikšmin- 
gumui būdu, ketvirta, sunkus ir neįdomus darbas vargina 
daugiausiai. 

Nuovargis priklauso dargi nuo darbo sąlygų. Nepalan- 
kiose domėjimosi sąlygose nuovargis ateina greičiau negu 
palankiose. Todėl mokytojas turi rūpintis reikalu sudaryti 
mokinių darbui palankias domėjimosi sąlygas. Šios sąly- 
gos esti neigiamo ir teigiamo pobūdžio. Pirmosios reiškia 
nebuvimą aplinkybių, kliudančių dėmesį, pavyzdžiui, ne- 
buvimą nemalonių fizinių pojūčių, stiprių pašalinių įspū- 
džių ir t. t. Antrosios reiškia buvimą veiksnių, kurie stiprina 
dėmesio įtampą ir skatina stropą. Apie šituos veiksnius ne- 
seniai buvo specialiai kalbėta. 


g) Dėmesio reikšmė. - Galima būtų labai daug pasakyti 
apie gyvenimišką dėmesio reikšmę. Čia bus ne pro šalį nu- 
sakius trumpai jo reikšmę pedagoginiu atžvilgiu. Pirma, dė- 
mesys yra būtina sąlyga pažinimo daviniams atgaminti, 
susieti, įsiminti, suprasti, apskritai pasisavinti. Antra, dė- 
mesys yra būtinas išsilavinimo veiksnys. Trečia, dėmesys 
yra būtina sąlyga būdingai asmenybei susidaryti. 


4. Receptyvumas, arba imlumas. - Susidomėjimas ir dėme- 

sys yra bendriausios protinimo sąlygos, nesusijusios spe- 
cialiai nei su viena atskira protinimo funkcija. Kiekviena iš 
trijų kitų protinimo sąlygų yra jau specialiau susijusi su vie- 
na kuria protinimo funkcija. 


a) Imlumas kaipo savotiškas veiklumas. - Receptyvumas, ar- 
ba imlumas, yra mūsų dvasios sugebėjimas prisiimti ir asi- 
miliuoti pažinimo pradus. Šitaip suprantamo imlumo 
nedera painioti su pasyvumu. Imlume, tiesą pasakius, yra 
tam tikras pasyvinis momentas, būtent, pradinis, bet, su- 
prantantimlumą kaipo prisiėmimą ir asimiliavimą, negali- 
ma jo suvesti prie vieno tik šito pasyvinio momento. Tuo 
tarpu šiais laikais, kai ypatingai ir net vienašališkai yra ver- 
tinamas savaveiksmiškumas ryšium su darbo principu, daž- 
nai imlumas yra suprantamas tik pasyvine prasme ir todėl 
labai susiaurintu būdu. 

Iš tikrųjų imlumas yra savotiškas veiklumas, kuriame 
tik pirmasis momentas yra pasyvinio pobūdžio. Kad mūsų 
dvasia turėtų ką pasisavinti ir asimiliuoti, ji iš pradžios turi 
pasyviai ir todėl visai objektyviai prisiimti einančius iš ša- 
lies įspūdžių pavidalu pasaulio poveikius. Bet sulig tuo mo- 
mentu, kai įspūdžiai tampa pojūčiais, mūsų dvasia yra jau 
aktyvi. Einant toliau nuo pojūčių prie vaidinių ir nuo vai- 
dinių prie sąvokų ir spręsmų mūsų dvasia dirba su vis di- 
desniu aktyvumu. Taigi imlumas, turėdamas vien pasyvinę 
pradžią, anaiptol dar nėra pasyvinis mūsų dvasios stovis. 
Jis tik reiškiasi išvidiniu veiklumu, kuris šiaip jau išsilavi- 
nimui yra gal labiausiai reikšmingas. 


b) Imlumo rūšys. - Imlumas esti visų pirma savaimingas ir 
valingas pagal tai, ar pažinties prisiėmimas ir pasisavini- 
mas įvyksta savaime, ar su valios pastangomis, t. y. su pri- 
sivertimu. Paskui jį galima skirstyti į atmintinį ir protautinį 
pagal tai, ar pažinties pasisavinimas įvyksta labiau su at- 

minties, ar labiau su proto pagalba. Pedagoginiu atžvilgiu 
ne pro šalį daryti skirtumą tarp pradedamojo ir atbaigiamojo 
imlumo pagal tai, ar jis imamas protinimo pradžioje, kaipo 
sąlyga, ar protinimo išdavoje, kaipo tikslas. Juk supranta- 
ma savaime, kad imlumas gali tobulėti ir savo normaliame 
ir aukštame stovyje yra lavinimo tikslas; tuo tarpu pradi- 
niame bent minimaliniame laipsnyje jis yra būtina protinio 
lavinimo sąlyga. Bet ir kaipo protinimo sąlyga imlumas ga- 
li būti skirstomas į du laipsniu, ypatingai reikšmingu pe- 
dagoginiu atžvilgiu; tai yra, iš vienos pusės, imlumas, 
pagrįstas percepcija ir atmintimi, ir iš antros pusės — imlu- 
mas, pagrįstas pergyvenimu ir apercepcija. 


c) Imlumas, pagrįstas percepcija ir atmintimi. — Joks pasisa- 
vinimas nėra galimas be patiriamojo objekto percepcijos, 
nes percepcija yra patiriamojo turinio prisiėmimas į savo 
sąmonę. Pirm negu žmogus gali recipere, jis turi iš pradžios 
percipere, t. y. iš pradžios jis turi pagauti, nuvokti ir tik pas- 
kui jis gali gauti, pasisavinti. Percepcijos nereikia painioti 
su apercepcija, kuri yra tobulesnis pasisavinimo laipsnis ir 
apie kurią teks netrukus kalbėti. 

Kai mokinys nėra gyviau susidomėjęs dalyku ir nėra in- 
tensyviai sutelkęs jame savo dėmesio, jo percepcija yra ga- 
na silpna ir netobula. Jis savinasi dalyką mechaniškai ir 
būtent tiek, kiek šis yra įsmigęs į jo atmintį be jo net pastan- 
gų. Tai žemesnis imlumo laipsnis, kuris pasitaiko tada, kai 
savinamasis sugebėjimas yra menkas tiek dėl atsidėjimo, 
tiek dėl gabumo stokos. 


d) Imlumas, pagrįstas pergyvenimu ir apercepcija. - Tikri im- 
lumo veiksniai yra intensyvus pergyvenimas ir gyva aper- 
cepcija. Pergyvenimas mūsų atvejų yra savinamasis 
patyrimas, paspalvintas asmeniniais jausmais ir vertinimais. 
Šitaip suprantamo pergyvenimo esmę sudaro subjekto san- 

tykiavimas su objektu ir pastarojo intensyvus pagavimas ir 
vertinimas. Subjektas savinasi objektą į jį įsijausdamas, juo 
persiimdamas, su juo susigyvendamas. 

Pergyvenimas, galima sakyti, yra stipriausias imlumo 
veiksnys. Pergyvenime susitinka, iš vienos pusės, atsivėru- 
si pasisavinimui dvasia, iš kitos pusės - vertingas kokiu nors 
atžvilgiu dalykas. Pergyvenimas todėl sykių yra subjekty- 
vinis ir objektyvinis dalykas. Subjektas, pergyvendamas ob- 
jektą, formuoja jį savo dvasioje pagal savo ypatybes; bet iš 
kitos pusės, objektas, būdamas pergyvenamas subjekto, sy- 
kiu formuoja pastarąjį. Šitame fakte išeina aikštėn didelė 
pergyvenimo reikšmė imlumui. Dėl šitos priežasties moki- 
nių pergyvenimais mokytojui tenka susirūpinti metodinių 
būdu. 

Pergyvenimas charakterizuoja subjekto santykiavimą su 
objektu, bet tai, kas charakterizuoja išvidinį savinimąsi, 
vykstantį subjekte, yra apercepcija. Apercepcijos sąvoka įsi- 
galėjo pedagogikos moksle, galima sakyti, Herbarto pastan- 
gomis. Jis suprato ją kaipo tą pasisavinimo vyksmą, kuriuo 
naujos patirtys, patekusios į mūsų psichiką, atgaivina joje 
senąsias gimininės pažintis ir sutampa su šiomis į vieną 
visumą. Paprasčiau kalbant, apercepcija yra organiškas nau- 
josios pažinties sutapimas mūsų dvasioje su anksčiau įsi- 
gytomis pažintimis. 

Pagal tai, kaip santykiuoja tarp savęs nauja patirtis ir se- 
nosios pažintys, galima apercepcijoje įžvelgti tris tarpsnius. 
Pirmajame tarpsnyje įvyksta įspūdžių ir atsiminimų atran- 
ka pagal jų giminiškumą. Tai reprodukcijos tarpsnis. Ant- 
rajame tarpsnyje įvyksta tarpusavis įspūdžių ir atsiminimų 
veikimasis, kuris gali būti pavadintas asimiliacijos vardu. 
Pagaliau trečiajame tarpsnyje įvyksta įspūdžių ir atmini- 
mų susijungimas, arba sutapimas į vieną visumą. Tai, gali- 
ma sakyti, asociacijos tarpsnis. 

Reikiamų sąlygų sudarymas apercepcijai reiškia stipri- 

nimą imlumo, nuo kurio priklauso protinimo sėkmingu- 
mas. Pedagoginėmis priemonėmis apercepcija, kaip teks vė- 
liau patirti, gali būti normuojama ir intensyvinama. Šituo 
atžvilgiu galima kalbėti apie mokinio paruošimą ir nusi- 
statymą apercepcijai. 


e) Imlumas kaipo reguliatyvinis principas perteikiamajai funk- 
cijai. ~ Pradedamasis imlumas, kad ir minimalinis, yra bū- 
tina sąlyga protinimo darbui; maksimaliniamėe laipsnyje jis 
yra protinimo tikslas, tuo tarpu tam tikra prasme pačiame 
protinimo darbe jis yra reguliatyvinis, arba vedamasis prin- 
cipas. - Reguliatyvinis yra principas, kuris turi vedamosios 
reikšmės kokiam nors veikimui. Kai sakoma, kad imlumas 
yra reguliatyvinis principas perteikiamajai protinimo funk- 
cijai, tai faktiškai turima galvoje, kad perteikiamajame dar- 
be visada privalu rūpintis didžiausiu mokinio imlumu; kad 
perteikimas tik tada atsako savo uždaviniui, kai iš mokinio 
pusės jį atitinka savinimosi intensyvumas, t. y. didelis nor- 
malus imlumas. Štai kokia prasme imlumas yra reguliaty- 
vinis principas perteikiamajai funkcijai. 


5. Savaveiksmiškumas. - Jei imlumas ir turi labai didelės 
reikšmės protinimo darbui, tai vis dėlto jo vieno nepakan- 
ka intelektualiniam mokinio išsivystymui, nes mokinys iš- 
sivysto ne tiek tuo, ką jis prisiima ir pasisavina, kiek tuo, ką 
jis veikia, daro, dirba. Štai kodėl išvystomajai funkcijai eina 
reguliatyviniu principu savaveiksmiškumas, mūsų laikais 
dažniausiai vadinamas darbo principu. 


a) Savaveiksmiškumo supratimas. - Savaveiksmiškumu va- 
dinama čia tai, kas vokiečių literatūroje yra pareiškiama, 
kad ir ne su vienodu tikslumu, įvairiais terminais: ir 
Selbsttūtigkeit, ix Freitūtigkeit, ir spontane Aktivität, ir Sponta- 
neitūt. Jis faktiškai reiškia tą kylantį iš mokinio būtybės gel- 

mių ir savarankiškai pasireiškiantį veiklumą, kuris lavina- 
mai formuoja jo dvasią. 

Kiekvienas lavinimas yra ir turi būti sykiu lavinimasis, 
nes be šito vidaus darbo protinės mokinio pajėgos negali 
tinkamai išsivystyti ir pasiekti subrendimo stovio. Kiekvie- 
nas veikimas, kiekvienos pastangos turi formuojamosios 
reikšmės tam, kas veikia, bet ypatingai reikšmingas yra ši- 
tuo atžvilgiu tasai veikimas, kuris kyla iš laisvo apsispren- 
dimo ir savarankiško vykdymo. 


b) Savaveiksmiškumo reikalavimas kaipo darbo principas. - 
Prieš tradicinę mokyklą, kuri dabar vadinama pasyvine kny- 
gos, klausos, žodžio mokykla, dabar statoma nauja aktyvi- 
nė mokykla, kuri yra pagrįsta darbo principu. Darbas 
apskritai yra planingas ir aktyvus fizinės ir dvasinės žmo- 
gaus energijos panaudojimas esančiam už darbo ribų tiks- 
lui pasiekti. Kaipo toks, jis skiriasi nuo žaidimo, sporto ir 
užsiėmimo. Žaidimui trūksta planingumo ir išviršinio tiks- 
lo. Sportui, kuris turi planingumą, trūksta išviršinio tikslo. 
Užsiėmimui, kuris labiausiai prisiartina prie darbo, rūpi visų 
pirma pats triūsėjimo vyksmas, o tikslas jame yra nustum- 
tas į tolimesnę vietą. 

G. Kerschensteineris, darbo mokyklos dvasinis tėvas, 
savo veikale „Theorie der Bildung“ paremia A. Fischerio 
suteikiamą savaveiksmiškumo sąvoką. Pastarajam sava- 
veiksmiškumas yra „toji veikimo lytis, kuri a) ima savo kil- 
mę iš laisvo aš, b) yra šito aš išraiška, ir c) grįžtamai formuoja 
šitą aš“. Trumpiau tariant, savaveiksmiškumas yra „asmens 
veikimas iš savęs ir sau“*. Kerschensteineris prisiima šitą sa- 
vaveiksmiškumo supratimą, bet laiko reikalinga jį papildyti 
arba net išvystyti iki tikslingo darbo koncepcijos. Jei jam bet 
kuris veikimas gali turėti miklinamosios reikšmės, tai tikrai 


* Kerschensteiner G. Theorie der Bildung. - P. 449, 

lavinamosios reikšmės tegali turėti vien darbas, kuris reika- 
lauja tikslingo atbaigimo. „Tik tada, - sako jisai. - veikimas 
nusipelno darbo vardo, kai jo tikslas yra atbaigtasis veika- 
las“*. Šita prasme jis ir papildo Fischerio koncepciją. 

Eggersdorferis, išnagrinėjęs pagrindines darbo koncep- 
cijas lavinimo plotmėje, prieina išvadą, kad „lavinimas yra 
savos rūšies darbo vyksmas“**, - darbo, kuris negali būti 
išaiškintas jokia svetima lavinimui darbo rūšimi. „Darbo 
idėja, - jo įsitikinimu, - tik tada gali būti iškelta kaipo vi- 
suotinai reikšmingas protinimo principas, kai darbo sąvo- 
ka imama plačiąja psichinio savaimingumo prasme“***. 

Tarp tikslingai atbaigto darbo veikalo ir plačiai supran- 
tamo psichinio savaimingumo gali būti pastatyta laisvos ir 
savarankiškos veiklos sąvoka. Kiekviena tokia veikla, kad 
ir nesudaro darbo griežta to žodžio prasme, bet vis dėlto 
grįžtamai formuoja, kaip sako A. Fischeris, žmogiškąjį as- 
menį lavinamojo idealo linkme ir todėl gali patenkinti lavi- 
namojo darbo supratimą. Lavina tik tas veikimas, kuris 
siekia asmens gelmių ir pagauna jo dvasią. Taigi plačiąja 
prasme savaveiksmiškumą galima laikyti darbo principu, 
bet tiksliau jį vadinti veiklos principu, kaip kad tai pas mus 
vis dažniau daroma. 


c) Pradedamasis ir atbaigiamasis savaveiksmiškumas. - Kaip 
susidomėjimas, dėmesys ir imlumas, taip ir savaveiksmiš- 
kumas gali būti pradedamasis ir atbaigiamasis. Pirmasis yra 
protinimo sėkmingumo sąlyga, antrasis - siekiamasis tiks- 
las. Iš pradžios mokinio savaveiksmiškumas, kad ir būti- 
nas kaipo protinimo sąlyga, negali būti nei tobulas, nei 
pakankamai intensyvus. Kaipo pradedamasis, jis dažniau- 
siai bus minimalinis. 

* Ten pat. - P. 451—452. 


** Eggersdorfer F. X. Jugendbildung. - P. 143. 
+ Ten pat. — P. 151. 

Jo išsivystymas priklausys nuo to, kokia linkme eis mo- 
kytojas, kaip jis supras veiklumo principą ir kaip jis suge- 
bės pagal šitą veiklos, arba darbo, principą sutvarkyti visą 
protinimo darbą. Žodžiu tariant, mokinio savaveiksmišku- 
mo išsivystymas priklauso, iš vienos pusės, nuo mokytojo 
principialaus nusistatymo darbo principo atžvilgiu, iš ant- 
ros pusės, nuo jo metodologinio sugebėjimo išvesti pagal 
šitą principą visą protinimo darbą. Savaveiksmiškumas kai- 
po tikslas pasiekiamas viso protinimo darbo išdavoje, jei 
šitas darbas yra tinkamai vedamas pagal veiklos principą. 


d) Savaveiksmiškumas kaip reguliatyvinis principas išvysto- 
majai funkcijai. - Kai sakoma, kad savaveiksmiškumas yra 
reguliatyvinis principas išvystomajai funkcijai, tai reiškia, 
kad į mokinio pajėgų išvystymo pagrindą turi būti padėtas 
jo paties savaveiksmiškumas. Kiekviena mokinio pajėga, 
ar tai bus fizinė, ar protinė, ar dorinė, tik tada gali būti tin- 
kamai išvystyta, kai pats mokinys veikdys šitą pajėgą, ją 
savo veiklumu stiprins, ryškins, brandins. Šito veiklumo 
sėkmingumas bus juo didesnis, juo savaimingiau jis reik- 
šis, t. y. juo laisviau, savarankiškiau ir pilniau jis realizuo- 
sis. 

Pajėgų išvystymo atžvilgiu yra reikšmingos visos veik- 
lumo rūšys: ir žaidimas, ir sportas, ir užsiėmimas, ir dar- 
bas, nors tikrai lavinamosios reikšmės tegali turėti tikslingai 
atbaigtas darbas, kaip kad tai teigia G. Kerschensteineris. 
Tuo tarpu visos veiklumo rūšys yra tikrai sėkmingos išvys- 
tomuoju atžvilgiu tik tada, kai jos reiškiasi savaimingu bū- 
du. Šituo atžvilgiu Eggersdorferis primygtinai pabrėžia 
svarbiausią savaveiksmiškumo momentą. Kaipo reguliaty- 
vinis principas išvystomajai funkcijai, savaveiksmiškumas 
turi reikštis savaimingu būdu ir eiti tikslingai atbaigto dar- 
bo linkme. 


503 


6. Produktyvus kūrybiškumas. — Paskutinė protinimo sėk- 
mingumo sąlyga yra produktyvus kūrybiškumas. Tiesa, šis 
kūrybiškumas gali būti laikomas ne tiek sąlyga, kiek tikslu, 
nes šitos sąlygos sunku griežtai reikalauti bent kiek žymes- 
niame laipsnyje. 


a) Produktyvaus kūrybiškumo supratimas. - Mokslinę pa- 
žintį galima pasisavinti grynai mechaniniu būdu su dėme- 
sio ir atminties pagalba. Bet tą pačią pažintį galima taip pat 
įsigyti asmeniniu darbu, kuriame patyrimas, iniciatyva, ku- 
riamoji mintis vaidina produktyvinę rolę. Kai Kerschens- 
teineris reikalauja, kad aktyvumo principas protinimo darbe 
eitų iki tikslingai atbaigtų veikalų realizavimo, tai iš tikrų- 
jų turime ne ką kitą, kaip produktyvaus kūrybiškumo rei- 
kalavimą. 

Tiesa, negalima reikalauti, kad visas protinimo darbas 
perdėm būtų kuriamojo pobūdžio. Šitame darbe negalima 
apsieiti ir be mechaninio darbo; reikia tik rūpintis, kad me- 
chaninis darbas būtų kombinuojamas su produktyviai ku- 
riamuoju darbu. Šis reikalas aiškėja iš to psichologinio fakto, 
kad pažintys, įsigytos grynai receptyviu, arba imliu būdu, 
tik tiek teturi išsilavinimo reikšmės, kiek organiškai sutam- 
pa su asmeniniu patyrimu, produktyviai laimėtu. 

Produktyvus kūrybiškumas reikalauja, kad mokinys da- 
lyvautų protinimo darbe su maksimaliniu veiklumu, asme- 
nine iniciatyva, originaliu užsimojimu ir pasiryžimu 
pasiekti tikslingai atbaigtų išdavų. Kaip matome, savaveiks- 
miškumas, sujungtas su produktyviniu kūrybiškumu, drau- 
ge sudaro tai, ko Kerschensteineris reikalauja iš griežtai 
suprasto darbo principo. 


b) Produktyvus kūrybiškumas kaipo reguliatyvinis principas 
įjungiamajai funkcijai. — Intelektualinis lavinimas, tarp kitų 
savo uždavinių, turi įjungti jaunąją kartą į dvasinį visuo- 

menės gyvenimą. Iš pusės jaunosios kartos šis įsijungimas 
iš tikrųjų yra ne kas kita, kaip įsijungimas į kūrybinį visuo- 
menės darbą. Tiesa, jaunuomenė įsijungia į kūrybinį visuo- 
menės darbą ne ta prasme, kad ima vaidinti joje tikrai 
kuriamąją rolę, bet ta prasme, kad ji jau mokykloje ruošia- 
ma šitai rolei ir organiškai įjungiama į dvasinių visuome- 
nės interesų pasaulį. 

Iš šito konstatavimo plaukia išvada, kad įjungiamoji pro- 
tinimo funkcija turi būti orientuojama pagal produktyvaus 
kūrybiškumo reikalavimą, nes naujoji karta, nesugebanti 
kuriamai ir produktyviai nusistatyti savo darbe ir su inicia- 
tyva įeiti į visuomenės gyvenamų interesų ratą, niekados 
nesugebės vaidinti aktyvinės ir kuriamosios rolės savo vi- 
suomenėje. Štai kokia prasme produktyvus kūrybiškumas 
eina reguliatyviniu principu įjungiamajai protinimo funk- 
cijai. 

Pagrindinės taisyklės, liečiančios šito principo realiza- 
vimą protinimo darbe, yra šios: pirma, kuriamoji vaiko vaiz- 
duotė, kuri savaime pasireiškia jo žaidimuose, palengvėl ir 
nuosekliai turi būti panaudota produktyviniam darbui; an- 
tra, savaimingas mokinio veiklumas turi būti orientuoja- 
mas į tikslingą atbaigiamąjį darbą; trečia, kuriamai 
produktyvus mokinio darbas turi nušviesti asmeniniu pa- 
tyrimu grynai mechaninį jo darbą ir suteikti pastarajam gi- 
lesnio prasmingumo. 


7. Savaimingumas, kaipo bendra pageidaujamoji visų išvidi- 
nių protinimo sąlygų žymė. - Savaimingumą Eggersdorferis 
vadina „aukščiausiu lavinamojo darbo principu“* ir nusa- 
ko šiais žodžiais: „Tai, kas kiekvienam veikimui suteikia 
galią grįžtamai veikti mūsų asmenį, yra tasai veržimasis iš 
būtybės gelmių, kurį mes galime vadinti savaimingumu“**, 

* Ten pat. - P. 144, 

** Ten pat. - P. 143. 

Iš nusakytų išvidinių protinimo sąlygų galėjome patirti, kad 
visos šitos sąlygos, kaipo priklausančios nuo mokinio bū- 
tybės nusistatymo ar nusiteikimo, gali būti savaimingos. 
Tiesa, jos toli gražu ne visados tokios būna; bet, kadangi jų 
reikšmingumas protinimo darbui priklauso nuo šitos jų žy- 
mės, tai yra pageidaujama, kad išvidinės protinimo sąly- 
gos, turinčios būti sėkmingumo sąlygomis, kaipo tokios 
pasižymėtų savaimingumu. 

Susidomėjimas yra savaimingas, kai mūsų dvasia atsi- 
kreipia į dalyką nujausdama jo vertingumą. Dėmesys yra 
savaimingas, kai jis yra pagrįstas dalyko įdomumu. Imlu- 
mas yra savaimingas, kai intensyvus pergyvenimas yra 
savinimosi veiksnys. Savaveiksmiškumas yra savaimingas, 
kai veiklumas laisvai plaukia iš aktyvinių sielos pajėgų ir 
yra savarankiškas būtybės pasireiškimas. Produktyvus kū- 
rybiškumas yra savaimingas, kai jis yra gaivališkas žmogaus 
dvasios veržimasis į gamybą, kūrybą. Jei pradedamajame 
protinimo tarpsnyje susispiečia krūvon visos šitos sąly- 
gos, mes turime visa, kas laiduoja didžiausią jo sėkmin- 
gumą. 

Nereikia tačiau pamiršti, kad visos šitos sąlygos yra ne 
tik sąlygos, bet ir tikslai, kai jos yra imamos maksimalinia- 
me laipsnyje, kaipo atbaigiamosios protinimo išdavos. Ta- 
dajau ne savaimingumas, bet sąmoningumas ir valingumas 
turi jas charakterizuoti, kaipo gyvenimiškai vertingos žy- 
mės. Ogi kol protinimas vyksta, tie patys dalykai yra regu- 
liatyviniai principai, kurie eina vedamosiomis idėjomis 
atskiroms protinimo funkcijoms. 


IV. Mokomasis lobis ir jo santvarka 


1. Bendrosios sąvokos. - Kai protinimo darbas yra suorga- 
nizuotas mokomosios įstaigos pavidalu ir kai jam yra su- 

darytos šitoje įstaigoje, t. y. mokykloje, išviršinės ir išvidi- 
nės sėkmingumo sąlygos, tenka susirūpinti parinkimu ir 
sutvarkymu mokomųjų gėrybių, kurios sykiu eina ir mo- 
komosiomis priemonėmis, ir mokomaisiais tikslais. Čia su- 
siduriame su visa eile sąvokų, kurios prašosi tiksliau 
paaiškinamos. 


a) Mokomoji medžiaga. — Tai, kas šiuo laiku paprastai va- 
dinama mokomuoju lobiu (Lekrgut), anksčiau vadinta mo- 
komąja medžiaga (Lehrstoff) Mokomosios medžiagos 
sąvoka organiškai yra susijusi su didaktiniu materializmu, 
kuris pažinčių ir sugebėjimų perteikime mato pagrindinį 
protinimo arba mokymo uždavinį. Medžiaga čia supranta- 
ma vien paprastos priemonės prasme, ir išleidžiama iš akių, 
kad šita priemonė yra ne tik instrumentalinio, bet ir for- 
muojančio pobūdžio. Mokomoji medžiaga buvo, iš vienos 
pusės, teikiama, aiškinama, o iš antros RUS kartojama, 
savinama, įsimenama. 

Nežiūrint į šitą specifinę mokomosios medžiagos pras- 
mę, ši sąvoka vis dėlto kai kuriais atvejais neišvengiama ir 
tada, kai neinama didaktinio materializmo linkme. Kitaip 
tariant, mokomosios medžiagos terminas gali būti vartoja- 
mas ir be nusakytosios specifinės prasmės. Kai, pavyzdžiui, 
kalbama apie mokomosios medžiagos suskirstymą moko- 
majame plane ir jos sutvarkymą mokomojoje programoje, 
tokiu atveju mokomoji medžiaga neturi neigiamosios di- 
daktinio materializmo reikšmės, Ji tuomet eina tik didakti- 
nio skirstymo ir tvarkymo objektu. 


b) Mokomoji gėrybė. - Kiekviena mokslinė pažintis, kiekvie- 
nas visuomenės įsigytas sugebėjimas yra tam tikra gėrybė, kuri, 
panaudota lavinimo tikslams, tampa lavinamąja gėrybe. La- 
vinamųjų gėrybių gali būti labai daug ir labai įvairių. Vokiš- 
kai jos vadinamos Bildungsgüter arba Lehrgiiter. Palyginant su 

mokomąja medžiaga, mokomosios gėrybės labiau kreipia mū- 
sų dėmesį į formalinį lavinimo momentą. Jei mokomoji me- 
džiaga pasisavinama labiau pasyviniu būdu, tai mokomosios 
gėrybės reikalauja didesnio aktyvumo iš mokinio pusės jau 
tik todėl, kad gėrybė turi galios traukti savęsp mokinio dėme- 
sį, sužadinti jame vertinamąjį nusistatymą, pergyvenimą, sma- 
ginimąsi ir kitas savaimingumo apraiškas. 

Lavinamosios arba mokomosios gėrybės nėra vien pa- 
prastos mokomosios priemonės; jos yra sykiu siekiamos kai- 
po objektyviai vertingi tikslai. O kas svarbiausia, jos, 
būdamos asimiliuojamos, arba pasisavinamos, sutampa su 
mokinio asmenybe ir ją formuoja savo vertingu turiniu. Kaip 
matome, ryšium su vartojimu to ar kito termino išeina aikš- 
tėn visa didaktinė koncepcija. Su mokomosios medžiagos 
terminu yra labiau susijusi didaktinio materializmo kon- 
cepcija, o su mokomųjų gėrybių terminu - didaktinio for- 
malizmo koncepcija. Nestojant vienašališkai nei už vieną, 
nei už antrą koncepciją, negalima taip pat išvengti vieno ar 
antro termino. 


c) Mokomasis lobis. - Mokomųjų gėrybių visetas, kuris cha- 
rakterizuoja vienos kurios mokyklos lavinamąjį darbą, suda- 
ro jos mokomąjį lobį. Yra tai vokiečių Lehrgut, vartojamas 
sutelktinės sąvokos prasme ir skirtinas nuo Lekrgižter, vartoja- 
mų atskirų mokomųjų gėrybių prasme. Mokomasis lobis, iš 
kitos pusės, gali reikšti visų galimų mokomųjų gėrybių vise- 
tą, kiek visas intelektualinis visuomenės lobis gali eiti lavina- 
masias pareigas. Bet imamas pastarąja prasme mokomasis lobis 
nustoja konkretesnės reikšmės ir tampa labai neapribota są- 
voka. Tenka todėl mokomojo lobio sąvoką vartoti ryšium su 
mokyklinėmis kategorijomis, būtent, su mokyklų rūšimis, ti- 
pais ir laipsniais. Galima sakyti, kad kiekviena mokyklų rūšis, 
kiekvienas mokyklų tipas ir net kiekvienas mokyklų laipsnis 
turi savo mažiau ar daugiau nustatytą mokomąjį lobį. 

Mokomasis lobis yra tasai dvasinis turtas, kuris, moki- 
nio pasisavinimas, turi pastarąjį formuoti pagal savo esmi- 
nį turinį. Mokomasis lobis nėra visas dvasinis visuomenės 
turtas, laimėtas dvasinėje pažangoje. Iš neribotos dvasinių 
gėrybių daugybės mokykla pasirenka tik tai, kas turi ypaa- 
tingos lavinamosios reikšmės, ir tik tiek, kiek mokyklinio 
lavinimo aplinkybės leidžia imti dėstomiesiems dalykams. 
Savaime suprantama, kad mokomasis lobis turi būti eko- 
nomiškai parinktas: su minimumu mokomojo lobio privalu pa- 
siekti maksimumą lavinamojo efekto. 


d) Mokomasis planas. - Mokomasis planas (Lehrplan) gali 
būti suprantamas plačiąja ir siaurąja prasme. Plačiąja pras- 
me mokomasis yra planas, kuris nustato lavinamajai įstai- 
gai tikslus, uždavinius, priemones ir metodus, parenka jai 
mokomąjį lobį, suskirsto jį atskirais dėstomaisiais dalykais 
ir sutvarko pastaruosius programos, eilės, laiko ir savaiti- 
nių valandų atžvilgiais. Siaurąja prasme mokomasis pla- 
nas suprantamas kaipo bendra dėstomųjų dalykų santvarka, 
kuri turi laiduoti nenutrūkstarnąjį jų išsivystymą, gretimu- 
mą ir šitų dviejų principų derinimą. Šita prasme kalbama 
apie nenutrūkstamai pažangųjį koncentrinį, simbiotinį ir 
kombinuotą mokomąjį planą. Tikslingiausia mokomojo pla- 
no terminas vartoti plačiąja prasme; jo siaurajai prasmei tiks- 
lesnis terminas yra mokomojo plano santvarka. 

Svarbesni klausimai, kurie liečia esminius mokomojo pla- 
no dalykus, yra šie: pirma, mokomųjų gėrybių parinkimas 
mokomajam mokyklos planui (čia svarbu nustatyti princi- 
pus mokomojo lobio atrankai pagal mokyklos kategoriją); 
antra, mokomojo lobio suskirstymas atskirais dėstomaisiais 
dalykais (čia svarbu nustatyti atskiras dėstomųjų dalykų 
grupes pagal lavinamąsias jų ypatybes); trečia, mokomojo 
plano santvarka (čia svarbu nustatyti dėstomųjų dalykų 
sukcesijos, koordinacijos ir kombinacijos principus); ketvir- 

ta, koncentracija (čia svarbu nustatyti objektyvinio ir sub- 
įektyvinio mokomosios medžiagos sutelkimo principus), 
penkta, mokomosios programos sudarymas (čia svarbu nu- 
statyti šito sudarymo principus). 


2. Mokomųjų gėrybių atrinkimas mokomajam planui. - Iš ben- 
dro dvasinio visuomenės lobyno mokyklos reikalams at- 
renkama tik palyginti nedidelis mokomųjų gėrybių skaičius. 
Šis atrinkimas įvyksta pagal mokyklos kategoriją ir turi sa- 
vo bendrus principus. Bet reikšmingiausias šituo atžvilgiu 
yra mokomasis bendrojo lavinimo mokyklų lobis. Šalia ben- 
drų principų juo teks kiek specialiau susidomėti. 


a) Atrankos principai. - Pirmas mokomųjų gėrybių atrin- 
kimo principas jau buvo paminėtas ryšium su mokomojo 
lobio supratimu; tai yra ekonomiškumas, kuris reikalauja, kad 
lavinamajam darbui būtų parinktas vien tasai minimumas 
mokomųjų gėrybių, kuris gali laiduoti maksimumą lavina- 
mojo efekto. Mūsų laikais pastebimas toks mokomųjų gė- 
rybių perteklius, kad yra būtinas reikalas rinktis iš jų vien 
visai neišvengiamą minimumą. 

Antras atrankos principas yra tikslingumas. Mokomasis lo- 
bis turi griežtai atitikti pastatytus mokyklai tikslus ir už- 
brėžtus jai uždavinius. Mokyklos kategorija, t. y. jos rūšis, 
tipas, laipsnis, yra sprendžiamieji dalykai atrenkant moko- 
mąsiąs gėrybes iš bendro dvasinio visuomenės lobyno. 

Trečias atrankos principas yra vertingumas. Jei ekonomiš- 
kumo principas reikalauja rinktis mokomajam lobiui neiš- 
vengiamą mokomųjų gėrybių minimumą, tai vertingumo 
principas reikalauja, kad šitas minimumas būtų vertingiau- 
siais tiek objektyviniu moksliniu, tiek specialiai pedagogi- 
niu atžvilgiu. Paprastai objektyviai reikšmingiausios 
gėrybės sykiu bus ir pedagoginiu atžvilgiu vertingiausios, 
t. y. jos turės daugiausia lavinamosios galios. Bet gali pasi- 

taikyti, kad šituodu atžvilgiu nesutampa. Tada kiekvienu 
atskiru atveju tenka spręsti, kas svarbiau, objektyvinis reikš- 
mingumas ar didaktinis vertingumas. 

Ketvirtas atrankos principas yra gyvenimiškumas. Mokoma- 
sis lobis ne tik formuoja jaunąją kartą, bet sykiu ir ją įjungia 
į dvasinį visuomenės gyvenimą. Mokomosios gėrybės ir turi 
būti taip parinktos, kad jos geriausiu būdu ijungtų naują 
kartą į šeimos, visuomenės, tautos, valstybės ir Bažnyčios 
gyvenimą. Mokomųjų gėrybių gyvenimiškumas yra dargi 
labai brangintinas didaktiniu atžvilgiu, nes jis respektuoja 
aperceptyvinio artimumo principą, o netiesioginiu būdu 
verčia mokyklą tarnauti gyvenimui. 


b) Mokomojo lobio turinys bendrajame lavinime. - Moko- 
mųjų gėrybių parinkimas specialinėms mokykloms įvyksta 
pagal šitų mokyklų specialiuosius tikslus. Toks parinkimas 
neturi didesnės principialios reikšmės didaktikos teorijai. 
Užtat jų parinkimas bendrojo lavinimo mokykloms ir net 
liaudies mokykloms turi plačios principialios reikšmės ir 
turi būti atitinkamai nušviestas ryšium su bendrojo lavini- 
mo turiniu. 

„Bendrasis lavinimas, - sako Eggersdorferis, - reikalau- 
ja universalumo iš materialinės savo pusės ir totalumo (pil- 
numo) iš formalinės pusės. Tačiau šitie reikalavimai randa 
savo patenkinimą anaiptol ne viso ko žinojime ir ne suge- 
bėjime visa ką padaryti. Toks žinojimas ir toks sugebėjimas 
net padarytų negalimą tikrą išsilavinimą. Jie yra visų pir- 
ma nukreipti į žinojimo ir sugebėjimo visumą. Gyliu, ne 
pločiu, žinojimas tampa universalinis, o sugebėjimas — to- 
talinis. Universalinis žinojimas yra viso žmogaus įsitikini- 
mas, pasaulėžiūra, susipratimas; totalinis sugebėjimas yra 
susivaldymas, dorybė, susidorinimas“*. 


* Ten pat. — P. 49, 

Mokomojo lobio universalumas reikalauja, kad į jį šiaip 
ar taip sueitų prigimties, kultūros ir religijos dalykai, kaipo 
specialiųjų mokslų, filosofijos ir teologijos pažintys. Moko- 
mojo lobio totalumas reikalauja, kad jis išvystytų visas žmo- 
gaus dvasios funkcijas, arba pajėgas: empirinę, loginę ir 
praktinę, ir sudarytų žmoguje techninius, kūrybinius ir do- 
rinius sugebėjimus. 

Įvairūs bendrojo lavinimo tipai ir laipsniai gali įvairiu 
mastu realizuoti mokykliniame darbe šitą universalinį ir to- 
talinį mokomąjį lobį; bet visada bus reikalaujama tam tikra 
jo visuma ir tam tikras jo pasisavinimo gilumas. Kaip pa- 
aiškės vėliau, ši visuma ir gilumas labiausiai priklauso nuo 
pasaulėžiūrinio principo, kuris iš esmės yra koncentracijos 
ir vienybės veiksnys. 


3. Mokomojo lobio suskirstymas pedagoginėmis kategorijo- 
mis. - Kai mokomosios gėrybės yra atrinktos iš bendro dva- 
sinio visuomenės lobyno ir kai iš jų yra sudarytas bendras 
mokomasis mokyklos lobis, kyla klausimas apie pastarojo 
suskirstymą pagal didaktinius reikalavimus. 


a) Bendrieji sumetimai. - Mokomojo lobio suskirstymui 
atskirais dėstomaisiais dalykais turi didelės reikšmės siste- 
minga mokslų klasifikacija; tačiau mokomųjų dalykų san- 
tvarka mokykloje toli gražu nesutampa visiškai su 
sisteminga mokslų klasifikacija. Kadangi dėstomieji mokyk- 
los dalykai apima ne tik žinojimo, bet ir sugebėjimo sritį, 
tai jau dėl šios vienos priežasties tarp mokomųjų dalykų 
santvarkos ir mokslinės klasifikacijos negali būti visiško ati- 
tikimo; būtent, mokyklinėje dalykų santvarkoje šalia mokslų 
atsiranda populiariniai menai, arba meniški sugebėjimai. 
Be to, vienas mokslas mokykloje gali būti suskirstytas į kelis 
mokomuosius dalykus pagal didaktinės praktikos reikalavi- 
mus. Tai dažniausiai įvyksta dėl nurodytos priežasties, 


512 


būtent, todėl, kad mokykloje yra ne tik žinojimo, bet ir su- 
gebėjimo dalykų. Bet taip pat vienas mokslas gali būti skirs- 
tomas keliais mokomaisiais dalykais vien dėl didaktinių su- 
metimų. Pavyzdžiui, gramatika yra mokoma skyrium, kai- 
po etimologija ir kaipo sintaksė. 

Mokomojo lobio suskirstymas atskirais mokomaisiais da- 
lykais yra didaktinio tikslingumo dalykas, neturįs dides- 
nės teorinės reikšmės. Užtat mokomųjų dalykų suskirsty- 
mas pagal pedagogines jų ypatybes turi jau daugiau teori- 
nės reikšmės: jis leidžia palyginamai įvertinti pedagoginę 
atskirų mokomųjų dalykų reikšmę ir šiaip jau suimti į sis- 
temą šitų mokomųjų dalykų visumą. 


b) Willmanno schema. - Iš pedagogikos istorijos galima 
patirti įvairių įvairiausių mokomojo lobio suskirstymų pe- 
dagoginėmis kategorijomis. Ne visi jie yra vienodai vertin- 
gi ir ne visi jie vienodai atsižvelgia į pedagoginį suskirsty- 
mo pagrindą. Iš jų visų bene reikšmingiausias yra Willman- 
no suskirstymas, kuris todėl žemiau yra pateikiamas kaipo 
labiausiai pamokomas. 

Kaip galima pastebėti iš pateiktos schemos, Willmannas 
skirsto mokomuosius dalykus vertikaline linkme pagal tai, 
kaip jie santykiuoja su tariamąja galia, ir horizontaline lin- 
kme pagal tai, kaip jie santykiuoja su auklėjamąja galia. Re- 
alijos, arba daiktų mokslai, jam turi visų pirma perteikia- 
mosios reikšmės, formalijos (tiesa, šis terminas Willmanno 
nevartojamas) - visų pirma išvystomosios reikšmės, paga- 
liau idealijos turi lygiai išvystomosios ir perteikiamosios 
reikšmės. Idealijose vyrauja etinių dalykų grupė, t. y. tų, 
kurie turi daugiausiai auklėjamosios reikšmės. Realijose vy- 
rauja etinių-fizinių dalykų grupė, t. y. tų, kurie turi lygios 
auklėjamosios ir lavinamosios reikšmės. Pagaliau formali- 
jose vyrauja fizinių dalykų grupė, t. y. tų, kurie ne tiek auk- 
lėja, kiek lavina formalines pajėgas, sugebėjimus. 

Idealijas, kurios turi lygios perteikiamosios ir išvysto- 
mosios galios ir kurios labiausiai auklėja, Willmannas lai- 
ko grindžiamosiomis disciplinomis mokykliniame lavinime 
ir tuo pačiu vertingiausiomis. Realijos turi jam labiau pa- 
dedamosios reikšmės, nes jos turi visų pirma perteikiamo- 
sios galios ir yra mokykliniame lavinime ne tiek mokslinio, 
kiek populiarinio pobūdžio. Formalijos, kurios visų pirma 
turi išvystomosios galios, iš tikrųjų yra populiarinio pobū- 
džio menai, kurie formuoja sugebėjimus. jos šalia realijų 
turi papildomosios reikšmės ir tarnauja ne tiek žinojimui, 
kiek sugebėjimui. 

Willmanno schemos šviesoje išsisprendžia tasai ginčas, 
kuris nuo senų laikų ėjo tarp klasikinio humanizmo ir rea- 
listinio natūralizmo šalininkų. Humanistinis lavinimas dė- 
jo svorio centrą į idealijas, tuo tarpu realistinis lavinimas 
dėjo svorio centrą į realijas. Jei idealijos, kaip matyti iš sche- 
mos, turi didesnės pedagoginės reikšmės už realijas, tai rei- 
kia padaryti išvadą, kad principialiai klasikinis humanistinis 
lavinimas yra vertingesnis už realistinį. 

Paaiškinimo dėlei tenka dar pažymėti, kad Willmanno 
schemoje dalykai pavadinami bendriausiais vardais taip, 
kad faktiškai po vienu vardu gali sueiti keli mokomieji da- 
lykai, pavyzdžiui, matematika reiškia čia visą eilę moko- 
mųjų dalykų, būtent: ir aritmetiką, ir algebrą, ir geometriją, 
ir trigonometriją, ir aukštesniosios matematikos pradus. Ta- 
čiau tas faktas, kad Willmanno schemoje mokomieji dalykai 
nėra smulkiai detalizuojami, nesumažina jos principialios 
reikšmės. 


4. Mokomojo plano santvarka. — Kalbant apie mokomojo 
plano santvarką, turima galvoje atskirų mokomųjų dalykų 
sutvarkymą sukcesijos, koordinacijos ir kombinacijos, arba 
nuoseklumo, gretimumo ir derinimo, atžvilgiais. Čia yra 
įvairių klausimų, kurių eilėje pirmą vietą užima klausimas 

apie atitikimą tarp mokomosios medžiagos ir išsivystymo 
tarpsnių. 


a) Atitikimas tarp mokomosios medžiagos ir išsivystymo tarps- 
nių. — Mokinių išsivystyme galima skirti tam tikrus stam- 
besnius tarpsnius, kurie savo ypatybėmis turi spręsti apie 
mokomosios medžiagos parinkimą pagal amžių ir apie jos 
sutvarkymą mokomajame plane. Pavyzdžiui, Eggersdor- 
feris šitam tikslui skiria tris stambesnius psichinio išsivys- 
tymo tarpsnius, pagal kuriuos galima taip pat laipsniškai 
tvarkyti ir mokomąjį planą. 

Šitie tarpsniai yra: pirma, aplinkinio veizdėjimo tarpsnis, 
trunkąs nuo 6-ųjų iki 10-ųjų metų įskaitytinai ir atitinkąs apa- 
tinę pradinės mokyklos dalį; antra, sistemiško pasisavinimo 
tarpsnis, trunkąs nuo 11-ųjų iki 15-ųjų metų ir atitinkąs vir- 
šutinę pradinės mokyklos dalį arba pirmąją aukštesniosios 
mokyklos pusę (faktiškai - vidurinę mokyklą); trečia, pagi- 
linto apdirbimo tarpsnis, trunkąs nuo 15-ųjų iki 20-ųjų metų 
ir atitinkąs antrąją aukštesniosios mokyklos pusę (faktiškai — 
aukštesniąją mokyklą tikrąja to žodžio prasme). 

Pirmajame tarpsnyje vyrauja daiktų mokslas, pagrįstas 
savo tėviškės stebėjimu; mokomasis planas šiam tarpsniui 
yra labiausiai pratybinio pobūdžio: rašymas, skaitymas, 
skaičiavimas, dainavimas, kalbėjimas, rankų ir šiaip jau or- 
ganų išmiklinimas sudaro dabar pagrindinius uždavinius. 
Antrajame tarpsnyje, kuris veda į fizinį subrendimą, įvyks- 
ta atsargos krovimas ateičiai: rankiojimas ir sisteminimas 
faktiškos medžiagos charakterizuoja dabar mokinio psichinį 
nusistatymą; todėl mokomasis planas turi būti dabar nu- 
kreiptas į pasisavinimą pozityviosios žinijos. Trečiasis tarps- 
nis, kuriame pasireiškia mokinio palinkimas į savarankiškąjį 
kritišką nusistatymą, ne tiek svarbus yra mokomosios me- 
džiagos, kiek savarankiškojo darbo atžvilgiu; šiame tarps- 
nyje mokinys įsigilina į rimtesnes problemas, kurių stato 

ne tik mokomoji medžiaga, bet ir pats gyvenimas. Pasaulė- 
žiūros susiformavimas įvyksta dabar greitu tempu. Savai- 
me suprantama, kad, sudarant mokomąjį planą, tenka 
paisyti visų šitų trijų tarpsnių psichologinių ypatybių, nes 
mokomasis planas turi jas atitikti. 


b) Nenutrūkstamai pažangusis planas. - Nenutrūkstamai 
pažangusis, arba progresyvinis, planas gali būti supranta- 
mas dvejopai, būtent: ar ta prasme, kad mokomieji dalykai 
eina vienas po kito tam tikra tvarka tokiu būdu, kad vienu 
laiku yra mokomas tik vienas dalykas; ar ta prasme, kad 
atskiras mokomasis dalykas yra einamas nuo pradžios iki 
galo su griežtu nuoseklumu, bet be grįžimo prie vieną kar- 
tą išeitų klausimų. 

Pirmąja prasme mokomasis planas buvo praktikuojamas 
senovėje ir viduriniais amžiais. Žinomieji trivium (gramati- 
ka, retorika, dialektika) ir guadrivium (aritmetika, geomet- 
rija, muzika, astronomija) buvo tipiška primityviai 
suprantamo progresyvinio mokomojo plano apraiška. Ši- 
taip suprantamas nenutrūkstamai pažangusis mokomasis 
planas viešpatavo net iki XVIII a. Dabar progresyvinis pla- 
nas yra suprantamas ta prasme, kad mokomojo dalyko at- 
skiri klausimai negrįžtamai eina vieni po kitų su tam tikru 
nuoseklumu pagal savo sunkumo ir sudėtingumo laipsnį. 
Šitaip suprantamas nenutrūkstamas pažangumas yra neiš- 
vengiama loginė būtinybė daugeliui mokomųjų dalykų. 


c) Koncentrinis planas. - Jei nenutrūkstamai pažangusis 
planas yra tvarkomas visų pirma loginio nuoseklumo prin- 
cipu, tai koncentrinis planas yra sudaromas pagal psicho- 
loginio imlumo principą. Būtent, jame išeinama iš principo, 
kad kiekviena mokomoji medžiaga turi būti pasisavinta tam 
tikru laiku, kai psichinės mokinio galimybės, arba jo pajė- 
gumas, atitinka mokomosios medžiagos sunkumą. 

Kaip ir nenutrūkstamai pažangusis, taip ir koncentrinis 
planas gali būti dvejopai suprantamas. Visų pirma, atskiri 
mokomieji dalykai gali būti imami vieno rato dalimis ir dės- 
tomi gretimai. Tai yra dalykų grupės koncentras, kuriame 
dalykai sutvarkyti į tam tikrą visumą, atitinkančią mokinių 
amžiaus pajėgumą. Dalykų daugingumas ir gretimas dės- 
tymas čia yra pagrindinės savybės. Bet koncentrinis planas 
gali būti suprantamas ir ta prasme, kad atskiro dalyko me- 
džiaga skirstoma atskirais koncentrais pagal jos sunkumą 
ir sudėtingumą ir yra dėstoma iš kelių atvejų taip, kad jos 
supratimas eitų gilyn, o jos gausa — platyn. 

Koncentrinis planas, suprantamas pirmąja prasme, lei- 
do įvesti į mokyklą gretimą daugelio dalykų dėstymą; ogi 
suprantamas antrąja prasme, jis leido mokymą pritaikinti 
prie psichinio mokinių išsivystymo ir jį palaipsniui tobu- 
linti sulig mokinių pajėgumo didėjimu. Pirmuoju atveju 
buvo galima patenkinti visus dvasinius mokinių pareika- 
lavimus ir interesus, tuo tarpu antruoju atveju atsirado ga- 
limumas prisitaikyti prie šitų pareikalavimų ir interesų 
išsivystymo. 


d) Simbiotinis planas. - Jei nenutrūkstamai pažangusis pla- 
nas orientuojasi pagal logines dėstomojo dalyko ypatybes, 
o koncentrinis planas - pagal mokinio psichinį išsivysty- 
mą, tai simbiotinis planas orientuojasi pagal gyvenimą, ku- 
ris tikrovėje visada patiriamas kaipo tam tikra visuma. 
Kadangi sintetinis konkretinės visumos suėmimas yra pir- 
mykščio pobūdžio, tai, sakoma, ir mokomojo plano santvar- 
ka turi būti atremta į gyvenimiškas visumas. 

Eggersdorferis mato pedagogikos istorijoje dvi tipiškas, 
bet vienašališkas, pastangas įvesti simbiotinį principą į lavi- 
namojo darbo santvarką. Tai yra, iš vienos pusės, Zillerio - 
Reino istorinių kultūros tarpsnių teorija (Kulturstufentheorie), 
kuri reikalauja aiškiai nustatyti koncentruojančias, dalyki- 

nes ir idėjinės visumas, o iš antros pusės - vieningo moky- 
mo (Gesamtunterricht) sąjūdis, reikalaująs lavinimui palikti 
laisvę sudaryti pačiame darbe tokias koncentruojančias, ar- 
ba sutelkiančias, visumas. 

Pagal istorinių kultūros tarpsnių teoriją, kaip ją suprato, 
pavyzdžiui, Zilleris, kiekvieniems mokykliniams metams, 
arba kiekvienai pradžios mokyklos klasei, turi būti skiria- 
ma viena idėjinė visuma, kurioje aplink dorinį religinį bran- 
duolį turėtų periferiškai telktis visi kiti mokomieji dalykai. 
Aštuoneriems liaudies mokyklos metams skiriamos tokiu 
būdu šios idėjinės visumos: 1-iesiems metams - epinės pa- 
sakos, 2-iesiems metams - Robinzono apysaka, 3-iesiems 
metams - patriarchų istorija, 4-iesiems metams - didvyriš- 
ka teisėjų istorija, 5-iesiems metams ~ karalių istorija, 6-ie- 
siems metams - sintetinė Jėzaus gyvenimo istorija, 7-iesiems 
metams - apaštalų istorija ir 8-iesiems metams - reformaci- 
jos istorija. Iš šių idėjinių visumų santvarkos aiškiai matyti, 
kad jos yra sudarytos pagal protestantiškąją autoriaus kon- 
cepciją. 

Istorinių kultūros tarpsnių teorija nėra prigijusi pedago- 
gikos moksle; užtat vieningo mokymo sąjūdis iki šiolei turi 
prieš save pasisekimo perspektyvas. Vieningas mokymas, 
kurio nereikia painioti su vieninga mokykla, yra tokia mo- 
kymo santvarka, kuri stengiasi atsipalaiduoti nuo griežtai 
nustatyto mokomojo plano ir pamokų tvarkaraščio. Toks 
atsipalaidavimas faktiškai galimas vien pradiniame moky- 
mo tarpsnyje, kuriame vaiko interesai, jo pergyvenimai, jo 
aplinka, šeima ir apylinkė, žodžiu tariant, tėviškė eina vie- 
ningu mokymo objektu. Bet ir vieningame mokyme vienin- 
gumas tėra vien lygstamas, nes ir jame keičiasi darbo lytys, 
kad ir nesudarančios atskirų mokomųjų dalykų. 


e) Atskirų planų kombinavimas. - Iš trijų trumpai nusaky- 
tų mokomojo plano santvarkų nė viena negali patenkinti 

visų mokomojo plano reikalavimų. Tenka jas šiaip ar taip 
kombinuoti, derinti. Mokomųjų planų kombinavimas įvyks- 
ta ta prasme, kad vieniems dalykams pasirenkama nenu- 
trūkstamai pažangioji santvarka, kitiems dalykams - 
koncentrinė santvarka, o tam tikram, būtent, pradiniam mo- 
kymo tarpsniui — simbiotinė, arba vieninga, santvarka. 

Nenutrūkstamai pažangusis mokomasis planas tinka 

tiems dalykams, kuriuose sunkumas laipsniškai didėja per- 
einant nuo ankstybesnių prie vėlybesnių klausimų ir ku- 
riuose kiekviena tolimesnė dalis savaime verčia kartoti pirm 
ėjusias dalis. Pavyzdžiui, matematikoje kiekvienas sudėtin- 
gesnis veiksmas kartoja paprastesnius veiksmus ir padaro 
nebereikalingą specialųjį pastarųjų kartojimą. 

Koncentrinis planas neišvengiamas tiems dalykams, ku- 
rie turi sudaryti plačias idėjines sistemas arba kuriuose ob- 
jektai išsivysto pagal laikinį ar erdvinį nuoseklumą. 
Pirmajam atvejui pavyzdžiu gali eiti tikybos mokslas, ku- 
ris turi savo uždaviniu sudaryti religinę pasaulėžiūrą. Dės- 
tant religijos mokslą nenutrūkstamai pažangiuoju būdu, 
susidarytų labai nelygus atskirų religinės pasaulėžiūros da- 
lių supratimas: vieni dalykai būtų suprantami vaikiškai, kiti 
geriau, bet vis dėlto netobulai, nes niekados nebūtų orga- 
niškos visumos supratimo. Religijos mokslą tenka tad dės- 
tyti koncentriniu būdu, grįžtant iš kelių atvejų prie tos pačios 
visumos, bet imant ją vis giliau ir plačiau. 

Taip pat istorija, kuri išvysto savo objektą pagal laikinį 
nuoseklumą, negali apsieiti be atskirų koncentrų, nes, ei- 
nama nenutrūkstamai pažangiuoju būdu, ji būtų mokinių 
suprantama su įvairiu gilumu ir akiračio platumu. Išeita iš 
kelių atvejų, ji gali būti giliau ir tobuliau suprasta ir tvir- 
čiau pasisavinta. 

Einant dalykus koncentriniu planu svarbu išvengti įky- 
raus kartojimo tų pačių dalykų tuo pačiu būdu, kad moki- 
niai negautų nuobodaus įspūdžio, koks kad gaunamas iš 

jau gerai žinomų dalykų kartojimo. Kartojimas tik iš dalies 
žinomų jau dalykų pagal apercepcijos principą turėtų kaip 
tik susidomėjimą padidinti ir supratimą pagilinti ryšium 
su naujais dalykų traktavimo atžvilgiais. 

Koncentrai gali kartotis ne dažniau kaip pagal pagrindi- 
nius mokinių išsivystymo tarpsnius, kurie, kaip žinome, yra 
aplinkinio veizdėjimo, sistemiško pasisavinimo ir pagilin- 
to apdirbimo tarpsniai ir kurie iš tikrųjų atitinka tris ben- 
drojo lavinimo mokyklos laipsnius: pradinį, vidurinį ir 
aukštesnį. 

Pagaliau simbiotinis vieningas planas gali būti pritaiky- 
tas pradiniam mokymo tarpsniui, kuriam neturi didelės 
reikšmės mokslinis atskirų dalykų pobūdis ir kuriam va- 
dovauja vadinamasis tėviškės principas. Šiaip jau organiš- 
kai susiejant vieną mokomąjį dalyką su kitu sudaroma 
vieninga dalykų visuma, kuri eina simbiotinės santvarkos 
linkme. 


5. Koncentracija. - Koncentracija faktiškai yra sutelkimas, 
arba susiėjimas, mokomosios medžiagos tam, kad ji vie- 
ningai veiktų lavinamąjį mokinį. Mokomosios medžiagos 
sutelkiamumas gali būti imamas iš objektyvinės ir subjek- 
tyvinės pusės, t. y. mokomoji medžiaga gali būti koncen- 
truojama, arba sutelkiama, pati savyje pagal jos išvidinius 
principus ir koncentruojama mokinio psichikoje pagal iš- 
vidinius pastarosios principus. Pirmuoju atveju koncentra- 
cija yra objektyvinė, nes yra imama kaipo objektas, 
nepriklausomas nuo mokinio psichikos; antruoju atveju 
koncentracija yra subjektyvinė, nes yra imama ryšium su 
subjektu, t. y. priklausomybėje nuo to, kaip ji telkiasi moki- 
nio psichikoje. 


a) Objektyvinė koncentracija. - Vieningas veikimas moki- 
nio psichikos iš viso būtų neįmanomas, jei pati mokomoji 

medžiaga negalėtų būti sutelkta į tam tikrą vieningą visu- 
mą pagal išvidinius savo principus. Ogi mokomoji medžia- 
ga, arba net mokomasis lobis, savo vienybę gauna galutinėje 
sąskaitoje iš vieningumo tikrovės, kurią ji šiaip ar taip at- 
vaizduoja. 

Kadangi moksle žmogaus dvasia pakyla nuo daikto prie 
idėjos, tai ir koncentracijoje galima eiti nuo daiktinės prie 
idėjinės vienybės. Kitaip tariant, galima daryti skirtumą tarp 
daiktinės ir idėjinės koncentracijos. Daiktinė koncentracija 
sugretina ir susieja labiau išviršiniu būdu artimus dalykus. 
Tokia daiktinė koncentracija gaunama, pavyzdžiui, simbio- 
tinėje mokomojo plano santvarkoje, kur sutelkti tikrovėje 
daiktai yra imami mokyme kaipo tam tikra konkretinė vi- 
suma. 

Daug svarbesnė yra idėjinė koncentracija, kuri vieninte- 
lė įstengia daugingą daiktinę medžiagą apvaldyti ir susieti 
protiniu pradu. Idėjinė koncentracija pasireiškia savo pil- 
numoje konkretiniame mokyklos darbe, bet ir mokomaja- 
me plane ir net programose turi būti jau išvestos pagrindinės 
idėjinės linijos, kurios sutelkia mokomąją medžiagą į idėji- 
nes visumas. 

Idėjinė mokomosios medžiagos koncentracija lengviau- 
siai ir sėkmingiausiai pasiekiama ten, kur ji tvarkoma pa- 
gal vieningą pasaulėžiūrą, kuri apskritai yra labai svarbus 
vienybės ir koncentracijos veiksnys. 

Kai idėjinė koncentracija, remiantis pasaulėžiūriniu prin- 
cipu, deda mokomosios medžiagos centrą į dorinę religinę 
sritį ir stengiasi iš čia telkti visą mokomąją medžiagą, gau- 
name tai, ką Willmannas vadino etine koncentracija. Etinė 
koncentracija yra toks išvidinis mokomosios medžiagos su- 
telkimas, kuriam dorinis religinis momentas turi ypatingos 
telkiamosios reikšmės. 

Kiekvienas mokomasis dalykas turi sudaryti tam tikrą 
daiktinę ir idėjinę visumą; visi jie drauge turi sudaryti or- 

ganingą santvarką pagal koncentracijos principą. Bet šita 
koncentracija nebus pilna ir tikrai vaisinga, jei tarp atskirų 
dalykų nebus nustatytas santykiavimas, kuris remiasi ob- 
jektyviniu jų susilietimu ir kuris kai kurių pedagogų (pa- 
vyzdžiui, Lay'aus) yra vadinamas koreliacijos vardu. Tik 
šita atskirų mokomųjų dalykų koreliacija padaro tai, kad 
visa mokomoji medžiaga iš tikro yra viena harmoninga vi- 
suma. 


b) Subjektyvinė koncentracija. — Jei objektyvinė koncentra- 
cija visų pirma yra mokomojo plano dalykas, tai subjekty- 
vinė koncentracija visų pirma yra paties mokomojo darbo 
dalykas. Dar vienas reikšmingas jų dviejų skirtumas: jei ob- 
jektyvinė koncentracija turi ypatingos reikšmės perteikia- 
majai funkcijai, tai subjektyvinė koncentracija tokios 
reikšmės turi išvystomajai ir įjungiamajai funkcijai, nes iš- 
vystant mokinio pajėgas ir įjungiant jį į intelektualinį vi- 
suomenės gyvenimą tenka vieningai tvarkyti jo psichiką su 
mokomojo lobio pagalba. 

Pereinamąjį tarpsnį nuo objektyvinės prie subjektyvinės 
koncentracijos sudaro vadinamoji personalinė koncentracija. 
Pirm negu sutelkta mokomoji medžiaga patenka į mokinio 
psichiką, ji susitelkia mokytojo psichikoje. Todėl, kalbant 
apie personalinę koncentraciją, turima galvoje koncentraci- 
ja, įvykstanti mokytojo asmenyje. Nuo to, kiek ši koncentra- 
cija yra intensyvi ir kiek mokytojas įstengia ją sugestionuoti 
mokiniams, priklauso taip pat mokomosios medžiagos su- 
sitelkimas mokinių psichikoje pagal subjektyvinės koncen- 
tracijos principą. 

Bet tikra subjektyvinė koncentracija prasideda tik sykiu 
su pačiu lavinamuoju darbu. Pirmas subjektyvinės koncen- 
tracijos laipsnis yra suėmimas dalyko esmės, kaipo centri- 
nėsjo sąvokos. Antras subjektyvinės koncentracijos laipsnis 
yra atskiro dalyko visumos suėmimas. Trečias subjektyvi- 

nės koncentracijos laipsnis yra pagavimas organinių san- 
tykių tarp atskirų dalykų. Ketvirtas subjektyvinės koncen- 
tracijos laipsnis yra vieningos, suharmonizuotos ir 
sukoncentruotos pasaulėžiūros įsigijimas. 

Šių laikų nesuderintų pasaulėžiūrų ir neaprėpiamų 
mokslinių pažinčių potvynyje labai svarbu žmogui suge- 
bėti intelektualiai susitelkti, padaryti vertingą atranką iš 
intelektualinio visuomenės lobyno, sudaryti iš jos sukoncen- 
truotą visumą ir išlaikyti joje vieningą sintezės idėją. Šitą su- 
gebėjimą galima mokinyje išvystyti vien su subjektyvinės 
koncentracijos pagalba. 


6. Mokomosios programos sudarymas. Konkrečiausią išraiš- 
ką mokomasis planas įgauna mokomojoje programoje, ku- 
ri sudaro vieną iš svarbesnių šito plano dalykų. 


a) Mokomosios programos supratimas ir jos reikalingumas. — 
Mokomoji programa yra realizuotino mokomuoju dalyku 
turinio atvaizdavimas organiškojoje to dalyko sąvokų są- 
rangoje ir ryšium su nurodymu tų uždavinių ir metodų, 
kurie tam dalykui yra privalomi. 

Mūsų laikais ryšium su darbo principo įsigalėjimu pe- 
dagogų sąmonėje vis dažniau girdėti balsų, nukreiptų prieš 
griežtai nustatytas programas. Todėl vienur kitur galima 
pastebėti palinkimas tradicinį mokomąjį planą su griežtai 
nustatytomis programomis keisti rėminiais planais (vokiš- 
kai Rahmen-Lehrpline), arba vedamosiomis linijomis (vokiš- 
kai Kichtlinien), kad mokytojams galėtų būti palikta didesnė 
iniciatyva statant mokymui tikslus ir uždavinius ir renkan- 
tis mokomąją medžiagą. 

Tačiau toks mokomojo plano pakeitimas rėminiais pla- 
nais arba vedamosiomis linijomis tegalimas vien ten, kur 
mokytojai yra pasiekę aukštą mokslinio ir pedagoginio su- 
sipratimo laipsnį ir kur mokomasis darbas yra pritaikytas 

prie paskutinių pedagoginės pažangos reikalavimų. Šiaip 
jau paprastose aplinkybėse mokytojai negali būti atparei- 
goti nuo mažiau ar daugiau nustatytų mokomųjų progra- 
mų. 


b) Pagrindiniai principai mokomajai programai sudaryti. - 
Svarbesni principai, kurie vadovauja mokomųjų programų 
sudarymui, yra šie. Pirmas principas: mokomoji atskiro daly- 
ko programa turi atvaizduoti sąvokinį dalyko turinį, atrink- 
dama iš atitinkamo mokslo objektyviai reikšmingiausius ir 
subjektyviai labiausiai lavinančius klausimus taip, kad jie 
sudarytų tam tikrą visumą. Antras principas: mokomoji pro- 
grama turi būti sudaryta su griežta atodaira į mokinių išsi- 
vystymo tarpsnį ir atitikti intelektualinį jų pajėgumą. Trečias 
principas: mokomoji programa turi būti sudaryta ne tik pa- 
gal daiktinę, bet ir pagal idėjinę mokomosios medžiagos 
koncentraciją taip, kad ji sykiu sugestionuotų mokiniams 
subjektyvinę, arba intelektualinę, psichinę koncentraciją. 
Ketvirtas principas: mokomoji programa, kuri paprastai su- 
daroma vienos klasės vieneriems metams, turi organiškai 
derintis su ankstybesnių ir vėlybesnių metų programomis 
ir atitikti vienerių metų realias galimybes. Penktas principas: 
programoje turi būti išlaikytas organiškojo išsivystymo nuo- 
seklumas, kad kiekviena jos dalis atitiktų mokinio dvasi- 
nio išsivystymo tarpsnį. Šeštas principas: mokomoji 
programa turi būti ne tik mokomosios medžiagos, bet ir dar- 
bo programa, t. y. ji turi nurodyti ne tik žinojimo, bet ir su- 
gebėjimo dalykus. Septintas principas: mokomoji programa 
turi būti taip sudaryta, kad ji pagal mokytojų pasiruošimo 
ir susipratimo laipsnį rezervuotų jiems tam tikrą iniciaty- 
vos laisvę skirstant programos dalykus tarp sistemingai dės- 
tomų ir atsitiktinai aiškinamų ir pritaikant ją prie vietinių 
reikalavimų. Aštuntas principas: mokomoji programa turi bū- 
ti sujungta su bendrais paaiškinimais, kurie trumpai nusta- 

to einamųjų metų tikslus ir uždavinius ir iškelia aikštėn 
svarbiausius pedagoginiu atžvilgiu principus, susijusius su 
metodų ir priemonių klausimais. 


Trečias skyrius 


BENDROJI PROTINIMO METODIKA 


Įžanga 


Bendrosios pastabos 
apie metodikos mokslą 


Išnagrinėjus pirmajame didaktikos skyriuje protinimo są- 
voką irjo tikslus, o antrajame - jo organizaciją, tenka trečia- 
jame skyriuje tirti protinimo metodologiją. Yra tai jau 
metodikos dalykas, apie kurį reikia pasakyti kelis paaiški- 
nimo žodžius. 


1. Metodikos supratimas. - Metodikos terminas yra suda- 
rytas iš graikų žodžio methodikė, kuris prasmiškai suponuoja 
dar epistėmė (mokslas) arba technė (menas) ir etimologiškai 
reiškia metodo mokslą arba meną. O kadangi graikų žodis 
methodos, iš kurio yra kilęs metodikos terminas, reiškia pri- 
silaikymą tikslingo kelio, tai metodikos vardu pažymimas 
mokslas arba menas, turįs savo uždaviniu susekti arba pri- 
silaikyti tikro kelio siekiant kurio tikslo. 

Reikia skirti metodiką nuo metodologijos, nes pastaroji 
reiškia tyrimo metodo mokslą, tuo tarpu pirmoji, t. y. me- 
todika, paprastai reiškia ugdymo metodo mokslą. Todėl me- 
todologija yra pažinimo mokslo dalis, o metodika — 
pedagogikos mokslo dalis. 

Paprastai kalbant apie metodiką turima galvoje moky- 
mo metodo mokslą; tuo tarpu nėra kliūčių kalbėti apie auk- 
lėjimo arba net auginimo-globojimo metodą. Reikia tačiau 
pripažinti, kad metodika dažniausiai vartojama mokymo 
arba protinimo metodo mokslo prasme ir laikoma didakti- 
kos dalimi. Tiesa, ne visada šitaip suprantamas metodikos 
ir didaktikos santykiavimas. Kartais didaktika ir metodika 
identifikuojamos, o kartais didaktika net laikoma metodi- 
kos dalimi. Racionaliausia tačiau laikyti metodiką didakti- 
kos dalimi, nes mokymo metodo mokslas sudaro vieną tik 
dalį plataus mokymo mokslo: mokymo metodas tėra tik vie- 
nas iš mokymo klausimų. 


2. Metodikos suskirstymas. - Kaip jau mums žinoma iš di- 
daktikos bendrosios įžangos, metodika skirstoma į bendrąją 
ir specialiąją. Bendroji metodika priklauso prie bendrosios 
didaktikos ir yra ne kas kita, kaip bendroji protinimo meto- 
dologija; specialioji metodika yra ne kas kita, kaip atskiro 
dėstomojo dalyko metodika. Visos specialiosios metodikos 
drauge sudaro specialiąją didaktiką. Bendroji metodika tyri- 
nėja protinimo metodą, taip sakant, nepriklausomai nuo dės- 
tomojo dalyko turinio ir, orientuodamasi pagal bendrąją, 
žmogiškąja prasme, mokinių prigimtį, nustato bendrus dės- 
nius, principus ir taisykles bet kuriam mokymui protinimui. 
Specialioji metodika tiria mokymo metodą ryšium su vienu 
kuriuo dėstomuoju dalyku ir nustato dėsnius, principus ir 
taisykles, susijusius su šito dalyko ypatybėmis. Tiesa, spe- 
cialiosios metodikos gali būti dar sudaromos pagal mokyklų 
kategorijas, t. y. pagal rūšis, tipus ir laipsnius; tada jos tyri- 
nėja atskirų mokyklų kategorijų lavinamojo darbo ypatybes; 
pavyzdžiui, galima kalbėti apie liaudies mokyklos metodi- 
ką. Bet tokiu atveju specialinis metodikos pobūdis nėra nuo- 
sekliai išlaikomas, nes tada beveik neišvengiamai tenka ją 
kombinuoti su bendrąja metodika. 

Bendroji metodika orientuojasi, kaip sakyta, pagal ben- 
drąją mokinių prigimtį, ir todėl jos nustatomi dėsniai, prin- 
cipai ir taisyklės yra privalomi visoms specialiosioms 
metodikoms. Jos pagrindiniai uždaviniai yra: pirma, nu- 
statyti protinimo vyksmo ypatybes, būtent, tai, ką vokie- 
čiai vadina terminu Lehrgang; antra, susekti vykdomąsias 
protinimo priemones, būtent, tai, ką vokiečiai vadina ter- 
minu Lehrverfahren; trečia, ištirti protinimo struktūros, arba 
sąrangos, klausimą, kuris faktiškai yra klausimas apie di- 
daktinį vienetą, vadinamą pamokos vardu. 

Vykdomųjų protinimo priemonių klausimas yra plačiau- 
sias, nes tokių priemonių yra trys rūšys; yra tai, visų pirma, 
mokomieji metodai, suprantami specialesne prasme, antra, 
mokomosios lytys, trečia, mokomieji būdai. Visi šitie daly- 
kai yra didelės svarbos bendrajai metodikai ir todėl jie turi 
būti tyrinėjami lygiomis teisėmis su klausimais apie proti- 
nimo vyksmą ir protinimo sąrangą. Tuo būdu gaunamas 
šitokis bendrosios metodikos suskirstymas: 

I. Protinimo vyksmas (Lehrgang). - II. Mokomieji meto- 
dai (Lehrmethoden). - III. Mokomosios lytys (Lehrformen). - 
IV. Mokomieji būdai. - V. Protinimo sąranga. 

Koks yra skirtumas tarp mokomųjų metodų, lyčių ir bū- 
dų, turės paaiškėti iš tolimesnio dėstymo; čia bus ne pro 
šalį pažymėjus, kad visi šitie dalykai sudaro vykdomąsias 
protinimo priemones, kurių nereikia painioti su materiali- 
nėmis mokomosiomis priemonėmis, kokios kad yra kny- 
ga, vaizdavimo priemonės, aparatai, įvairi mokomoji 
medžiaga ir t. t. 


I. Protinimo vyksmas 


Metodikos atžvilgiu trys dalykai yra organiškai tarp sa- 
vęs susiję: pažinimas, mokymasis ir mokymas, ir būtent to- 

dėl, kad mokymasis įvyksta pagal pažinimo vyksmą, o mo- 
kymas - pagal mokymosi vyksmą. Tuos tris dalykus ir rei- 
kia išnagrinėti organiškajame jų sąryšyje. 


1. Pažinimo vyksmas, kaipo pagrindas mokymosi vyksmui. - 
Metodika netyrinėja iš esmės pažinimo vyksmo; ji tik nau- 
dojasi šiuo klausimu tuo, ko teikia filosofijos mokslas. Ogi 
šis skiria pažinimo vyksme tris žemiau trumpai nusako- 
mus tarpsnius. 


a) Juslinis patyrimas. - Pirmas pažinimo tarpsnis yra jus- 
linis patyrimas, kuris patiesia realų pagrindą protiniam pa- 
žinimui. Empirinė, arba juslinė, patirtis remiasi juslių 
veikimu, t. y. fizinės žmogaus prigimties funkcionavimu 
pažinimo dalykuose. Išviršinės juslės realaus objekto įta- 
koje įgauna pojūčių, kuriuos perdirba išvidinės juslės į vai- 
dinius. Realus vaidinys yra esminis patyrimo dalykas, einąs 
objektyviniu pagrindu protiniam pažinimui. Be vaidinio, 
kilusio iš realaus patyrimo, joks pažinimas negali būti tik- 
ras. Štai kodėl sakoma, kad nieko nesama prote, ko anks- 
čiau nėra buvę juslėse. 


b) Protinis pažinimas. - Juslinis patyrimas toli gražu neiš- 
semia žmogaus pažinimo. Jei pažinimo realumas priklau- 
so nuo empirinio patyrimo, tai jo reikšmingumas priklauso 
nuo jo racionalinio pobūdžio, nes patyrimas yra pažinimo 
pagrindas, o protavimo rezultatas - jo viršūnė. Juslinis ir 
protinis pažinimas atitinka žmogaus kūną ir sielą ir tik or- 
ganiškajame sąryšyje sudaro pilną pažinimą. Faktiškai kiek- 
viename pažinimo aktę žmogus reiškiasi visa savo 
prigimtimi ir todėl jungia juslinį pažinimą su protiniu. Jų 
dviejų santykiavimą gerai pavaizduoja vaidinio ir sąvokos 
santykiavimas dėl tos paprastos priežasties, kad vaidinys 
yra juslinio, sąvoka — protinio pažinimo padaras. Vaidinys 

yra konkretinis ir individualinis, sąvoka - atitraukta ir api- 
bendrinta; pirmasis yra susijęs su mūsų materialiniu pa- 
sauliu, antroji įgauna abstraktinių ypatybių ir todėl negali 
būti įsivaizduojama kaipo materialinis dalykas, nors ji ir 
yra visada sujungta su ją atitinkančiu vaidiniu. 

Suvokimas yra paprasčiausias protinio pažinimo veiks- 
mas. Labiau sudėtingi protiniai veiksmai yra sprendimas, 
protavimas, aptarimas, suskirstymas, įrodinėjimas. Visa, kas 
moksle yra pasiekta visuotinai vertingo, tiesioginiu būdu 
kyla iš protinio pažinimo ir tik netiesioginiu būdu - iš jusli- 
nio patyrimo. Juslinis patyrimas yra kiekvienam pažinimui 
būtinas ir nieku kitu nepakeičiamas, kaipo jo objektyvaus 
realumo pagrindas; vis dėlto pažinimo vertingumas glūdi 
nejame, bet protiniame prade, kuris tesugeba suteikti paži- 
nimui universalumo pobūdį. 


c} Valinis nusistatymas. - Šalia juslinio ir protinio prado 
pažinime visada yra dar trečias psichinis pradas, būtent, 
valinis. Juslės patiriamai pagauna pažinimo medžiagą, pro- 
tas ją suvokia, įsisąmonina, supranta, pagaliau valia ragina 
pažintį išreikšti, pritaikyti, panaudoti. Jei, iš vienos pusės, 
pažinimas yra valiai nusistatymo motyvas, tai iš kitos pu- 
sės, pati valia gali žmogų stumti į pažinimą, o pažinimui 
įvykus reikalauti aktyviai nusistatyti į pažinimo gavinius, 
juos praktiškai išbandant ir pritaikomai panaudojant. Tai 
šiaip ar taip pagilina pažintis, patikrina jų realumą ir prak- 
tiškumą ir jas išvysto įvairiais atžvilgiais. Tiesa, valia ne 
kartą lenkia pažinimą į subjektyvines vėžes ir suteikia pro- 
tui asmeninių akstinų. Bet šitokis valios netinkamas nusi- 
statymas kyla iš žmogaus netobulumo, kuris yra taip pat 
priežastis ir proto palinkimui suklysti. 

Pažymėtina yra šia proga, kad pagal tai, kuris žmogaus pri- 
gimties pradas (juslinis, protinis ar valinis) vyrauja pažinime, 
patys mokslai gali būti suskirstyti į empirinius, racionalinius 

ir pritaikomuosius. Empiriniuose moksluose juslinis patyri- 
mas eina pirmoje eilėje ne tik kaipo grindžiamasis pradas, bet 
ir kaipo pagrindinis metodas. Racionaliniuose moksluose pa- 
grindinį vaidmenį vaidina protavimas, nors sykiu išlaikomas 
juose taip pat visuomet privalomas patirtinis pagrindas. Pa- 
galiau pritaikomuosiuose moksluose iš teorinių pažinčių da- 
romos praktinės išvados su nusistatymu taikyti jas gyvenimui 
per veikimą. Čia valinis pradas prasikiša į priekį, palyginant 
su pirmosiomis dviem mokslų kategorijomis. 


2. Mokymosi vyksmas. - Mokymasis iš esmės yra susijęs 
su pažinimu. Todėl jo vyksmas tam tikra prasme priklauso 
nuo pažinimo vyksmo. Tiriant jo tarpsnius reikia visų pir- 
ma išaiškinti jo sąvoką. 


a) Mokymosi supratimas. - Mokymesi visada yra tam tik- 
ras pažinimo momentas, bet vienas tik pažinimas dar ne- 
sudaro mokymosi. Mokymasis apskritai yra žinojimo ar 
sugebėjimo savinimasis su pagalba tam tikrų priemonių. 
Pažinimas turi savo tikslu tiesą, tuo tarpu mokymosi tiks- 
las yra pastovus pasiturėjimas pažintimis. Todėl pasisavi- 
nimo pastangos visų pirma skiria mokymąsi nuo pažinimo. 
Šalia to mokymasis skiriasi nuo pažinimo savo techninė- 
mis priemonėmis ir metodais. Pavyzdžiui, kartojimas ir įsi- 
minimas yra priemonės, kurios kitaip yra vartojamos 
mokymesi negu tyrimo bandymuose. Taip pat patyrimo me- 
todas turi skirtingą prasmę mokymesi ir pažinime, nors to- 
buliausias mokymasis yra tas, kuris labiausiai artėja prie 
tyrinėjamojo pažinimo. 

Šiaip ar taip, nežiūrint į skirtumus, kurių yra tarp pažini- 
mo ir mokymosi, pažinimas apsprendžia mokymosi vyks- 
mą ir tuo pačiu nustato jo psichologinius tarpsnius. 
Willmannas vadina juos pasisavinimo momentais ir skiria 
jų, kaip ir pažinime, trejetą: empirinį, racionalinį ir techninį. 

b) Patyrimas, kaipo juslinio pasisavinimo tarpsnis. - Kiek- 
viename mokymesi yra būtinas patirtinis pasisavinimo 
tarpsnis, kuris yra ne kas kita, kaip dalyko tam tikras prisi- 
ėmimas į save, į savo psichiką. Šitaip suprantamas patyri- 
mas esti tiesioginis ir netiesioginis. Tiesioginis patyrimas 
gaunamas tada, kai dalykas yra stebimas tiesioginiu būdu, 
kitaip tariant, yra veizdimas, suprantant veizdėjimą taip pla-- 
čiai, kad jis apimtų visų išviršinių juslių veikimą. Veizdėji- 
me mokinys įgauna įspūdžių, kurie jo psichikoje tampa 
pojūčiais ir eina reikiama medžiaga vaidiniams sudaryti. 
Išvidinės juslės telkiasi su išviršinėmis juslėmis ir tęsia bei 
panaudoja pastarųjų davinius. 

Netiesioginis patyrimas gaunamas tada, kai dalykas ne- 
gali būti dėl kokios nors priežasties betarpiškai veizdimas 
ir yra įsivaizduojamas pasinaudojant anksčiau įgytų įspū- 
džių ir vaizdų atgaminimu su atminties ir vaizduotės pa- 
galba. Daikto atvaizdas, piešinys, pavaizdavimas žodžiu ir 
kitos priemonės apeliuoja į tuos mokinio psichikos davi- 
nius, kurie yra įsigyti tiesioginiu veizdėjimu ir padeda tuo 
būdu įsigyti netiesioginio patyrimo. 

Be tiesioginio ar netiesioginio patyrimo joks mokymasis 
negali būti sėkmingas, nes tokiu atveju stokstama to jusli- 
nio pagrindo, kuris yra būtinas pažinime, kaipo jo pirmas 
ir todėl grindžiamasis tarpsnis. Patyrimas dargi yra tasai 
psichikos stovis, kuris labiausiai yra susijęs su dalyko per- 
gyvenimu. Dalyko savinimasis yra tikrai sėkmingas tada, 
kai jis yra paspalvintas asmeniniais jausmais ir vertinimais. 
O tai įvyksta tada, kai subjektas pergyvena objektą kaipo 
kokia nors prasme įdomų ir vertingą. 


c} Supratimas, kaipo protinis pasisavinimo tarpsnis. -- Patir- 
tinis dalyko prisiėmimas dar nereiškia pilno jo pasisavini- 
mo. Reikalingas dar jo įsisąmoninimas, arba supratimas. 
Dalyko supratimas yra jo įsisąmoninimas protinio veikimo 

priemonėmis. Jei mokinys iš pradžios stebi, veizdi, tai pas- 
kuijis turi suvokti, mąstyti, protauti. Taigi mokymesi iš pra- 
džios eina patyrimas, paskui - supratimas. 

Supratimas esti nominalinis ar realinis. Nominalinis su- 
pratimas yra ne kas kita, kaip racionalinis žodžio pažini- 
mas; realinis supratimas yra atitinkamas dalyko pažinimas. 
Kadangi mokymesi kiekvienas pažinimas turi, iš vienos pu- 
sės, realinį objektą, o iš antros pusės - žodinę išraišką, ku- 
ria pažintis reiškiasi, tai tiek išraiškos, tiek paties objekto 
įsisąmoninimas, arba supratimas, yra būtinas. Kitaip tariant, 
mokymesi lygiai yra privalomas ir nominalinis, ir realinis 
supratimas. 


d) Pritaikymas, kaipo valinis pasisavinimo tarpsnis. - Daly- 
kas visiškai yra pasisavintas tik tada, kai jis yra traktuoja- 
mas kaipo savas ir todėl gali būti panaudotas arčiau ar toliau 
einantiems pritaikymams. Todėl dalyko panaudojimas at- 
baigia mokymesi pasisavinimo vyksmą. Panaudojimas sa- 
vo ruožtu turi du momentu. Iš pradžios dalykas yra 
įtvirtinamas pačioje mokinio psichikoje, kaipo jo dvasinis 
turtas; paskui įtvirtintas mokinio psichikoje dalykas panau- 
dojamas kitiems reikalams, kai jis išreiškiamas, pritaikomas, 
kuriamai pavartojamas. Kitaip tariant, pirma negu įsigytą- 
ją pažintį ar laimėtą sugebėjimą galima būtų tikrai panau- 
doti, reikia prisiimtą ar suprastą dalyką įtvirtinti savo 
dvasioje: įsiminti, jei jis yra atminties dalykas, arba įprasti, 
išsimiklinti, jei jis yra sugebėjimo dalykas. 

Daroma skirtumas tarp panaudojimo mokykloje ir gy- 
venime. Mokyklinis panaudojimas sustiprina ir pagilina 
mokinio pažintis ir sugebėjimus; daromas gyvenime pri- 
taikomasis panaudojimas išvysto mokinyje tokius prakti- 
nius sugebėjimus, kurie leidžia jam reikštis produktyviu 
darbu ir tuo pačiu jungia mokyklą ir gyvenimą. Pritaikyme 
ir panaudojime pasireiškia produktyvus mokinio nusista- 

tymas, kuris yra valinio pobūdžio ir jungia pasisavinimą 
su kūryba. 


3. Mokymo vyksmas. - Kaip mokymasis vyksta pagal pa- 
žinimą, taip mokymas vyksta pagal mokymąsi ir tuo pačiu 
pagal pažinimą. Todėl ir mokyme tenka susekti empirinį, 
arba patirtinį, racionalinį, arba protautinį, ir techninį, arba 
pritaikomąjį, tarpsnį. 


a) Atvaidinimas. - Pirmas mokymo uždavinys yra suda- 
ryti mokiniui reikiamų sąlygų patyrimui įsigyti. Mokytojas 
tas sąlygas sudaro tada, kai patį mokomąjį dalyką padaro 
prieinamą mokiniams stebėti arba atvaizduoja jį tuo ar kitu 
būdu, kai dalykas negali būti betarpiškai stebimas, Šiaip ar 
taip mokomąjį dalyką jis turi atvaidinti, ar jį rodydamas, ar 
jį vaizduodamas. Kaip teatre prieš žiūrovų akis yra vaidi- 
nama, rodant save ir daiktus, atliekant veiksmus, sudarant 
padėtis, atvaizduojant dekoracijomis aplinką ir nusakant 
veiksmus ir vyksmus, pasakojant įvykius ir aprašant padė- 
tis, taip ir klasėje prieš mokinių akis atliekama panašių da- 
lykų, tik ne meninės fikcijos, bet mokymo tikslais. 

Rodymas turi sudaryti tiesioginį mokinio patyrimą, vaiz- 
davimas ~ netiesioginį. Savaime suprantama, kad jaunes- 
niame amžiuje, kai patyrimas, pagrįstas tiesioginiu 
veizdėjimu, nėra dar pakankamai turtingas, rodymas turi 
eiti pirmoje vietoje. Sulig tuo, kaip mokinio patyrimas tur- 
tėja, susidaro vis palankesnių sąlygų netiesioginiam paty- 
rimui ir todėl vis labiau yra pateisinamas vaizdavimas su 
pagalba atvaizdų, piešinių, pagaliau žodžių. Žodis tegali 
būti sėkminga pavaizdavimo priemonė tik tada, kai su juo 
mokinio psichikoje jau yra tvirtai susijęs tam tikras vaidi- 
nys, pagrįstas ankstybesniu tiesioginiu patyrimu. Šiaip ar 
taip atvaidinimas turi sudaryti sąlygas tiesioginiam ar ne- 
tiesioginiam mokinių patyrimui. 

b) Įsąmoninimas. - Jei atvaidinimas yra empirinis moky- 
mo momentas, tai įsąmoninimas yra jau racionalinis jo mo- 
mentas. Įsąmoninimas siekia supratimo; ogi supratimas yra 
ne kas kita, kaip protinis dalyko pažinimas. Nominalinia- 
me supratime svarbu pagauti mintį, kuri yra susijusi su žo- 
džiu, tekstu, vaizdu, meniškų pavidalu. Realiniame 
supratime svarbu pagauti pradą, kuris glūdi dalyko esmė- 
je, kaipjo įvystytas principas. Pirmuoju atveju mokinys įsą- 
moninamas mokytojo paaiškinimu, antruoju atveju — 
išvystymu: žodis, tekstas, vaizdas, meniškas pavidalas yra 
aiškinami; įvystytas dalyke principas yra išvystomas arba 
keliamas į sąmonės aikštę. Aiškinimas ir išvystymas yra dvi 
pagrindinės mokinio įsąmoninimo priemonės, atitinkančios 
racionalinį mokymo momentą. 


c) Veikdymas. - Trečias mokymo tarpsnis, atitinkąs pri- 
taikomąjį panaudojimą, gali būti pavadintas veikdymu. 
Kaip panaudojimas gali būti išvidinis, t. y. tarnaująs moki- 
nio vidaus praturtinimui, ir išviršinis, t y. tarnaująs jo pasi- 
reiškimui, taip atitinkamai ir veikdymas gali turėti savo 
uždaviniu arba sustiprinimą mokinio psichikoje tam tikrų 
pažinčių ir sugebėjimų, arba jo paraginimą daryti pritaiky- 
mų, išreiškiamųjų apipavidalinimų, kūrybinių pasireiški- 
mų. Šiaip ar taip, veikdymas verčia mokinį veikti, arba 
aktyviai nusistatyti savo vidaus psichiką. 

Šiais laikais darbo principo akivaizdoje veikdymas gali 
būti suprastas labai plačiai; bet, kalbant apie trečią psicho- 
loginį mokymo tarpsnį, veikdymas yra suprantamas siau- 
riau, būtent, pritaikymo arba panaudojimo ribose. Plačiąja 
prasme visas mokymas yra veikdymas; siaurąja prasme 
veikdymas yra tik vienas mokymo momentas, kuris atitin- 
ka valinį nusistatymą pažinime ir pritaikomąjį panaudoji- 
mą - mokymesi. 

Šita pastarąja prasme veikdymas sustiprina mokinio psi- 

chikoje pažintis įdiegimu, įveržimu (Einprūgen), o sugebėji- 
mus - įpratinimu, išmiklinimu (Einišben); be to, verčia jį da- 
ryti mažiau ar daugiau savarankiškų pritaikymų ir reikštis 
su iniciatyva mokykloje ir gyvenime. Net tada, kai kalba- 
ma apie pažinties įdiegimą arba įveržimą mokinio psichi- 
kai, yra neišvengiama turėti galvoje mokinio aktyvinį 
nusistatymą, nes be įsiminimo ir kartojimo iš jo pusės joks 
veikdymas negali būti sėkmingas. Juo labiau reikalauja ak- 
tyvinio nusistatymo pritaikymas, išreiškimas, kūrimas. 


4. Psichologinių protinimo tarpsnių sąranga ir reikšmė. — 
Trumpai nusakyti pažinimo, mokymosi ir mokymo tarps- 
niai yra psichologiniai momentai, kurie kartais yra vadina- 
mi formaliniais laiptais. Visų šitų protinimo tarpsnių 
savitarpinis priklausomumas geriausiai gali paaiškėti iš 
schemiškos jų sąrangos, kuri yra sudaroma pagal Willman- 
no koncepciją. 


a) Pažinimo, mokymosi ir mokymo tarpsnių schema. — Ly- 
giagrečiai sustatant empirinį, racionalinį ir techninį momen- 
tą pažinime, mokymesi ir mokyme, gaunama šitokia 
schema: 


tarpsnių techninis 


pavadinimas 


valinis 
nusistatymas 


pažinimo 
tarpsniai 


a 
patyrimas 


juslinis 
patyrimas |supratimas 
atvaidinimas|įsąmoninimas 


mokymosi 
tarpsniai 


pritaikymas 


mokymo veikdymas ` 


tarpsniai 

Prie šitos iš esmės vilmaniškos schemos prisiartina ma- 
žiau ar daugiau ir daugelio kitų pedagogų koncepcijos, 
Pavyzdžiui, Dėrpfeldui trys pagrindiniai pasisavinimo 
tarpsniai yra: veizdėjimas (Anschauen), mąstymas (Denken), 
pritaikymas (Anwenden); Ltschneriui - medžiagos perteiki- 
mas (Stoffvermittlung), medžiagos apdirbimas (Stoffbemeis- 
terung) ir medžiagos panaudojimas (Stoffverwertung); Lay'ui - 
stebėjimas (Beobachtung), protinis perdirbimas (Geistige Ve- 
rarbeitung) ir atvaizdavimas (Darstellung); Weberiui - įspū- 
dis (Eindruck), pasisavinimas (Aneignung) ir išraiška 
(Ausdruck); Burgeriui - patiriamasis darbas (Auffassende Ar- 
beit), protinis perdirbimas (Geistige Verarbeitung) ir atvaiz- 
duojamasis darbas (Darstellende Arbeit) ir t. t. 

Darbo mokyklos šalininkai, kurie ne tiek kreipia dėme- 
sio į psichologinius pasisavinimo momentus, kiek į bendrą 
darbo sąrangą su tipiškais jo vyksmo tarpsniais, kitaip ri- 
kiuoja mokymosi momentus. Pavyzdžiui, O. Scheibneris 
skiria penkis darbo tarpsnius, kurie yra: 

„1. Nustatomas darbo tikslas, t. y. pasistatytas darbo už- 
davinys yra valios prisiimamas ir proto suprantamas. 

2. Nustatomos darbo priemonės, t. y. surandamos, paruo- 
šiamos, ištiriamos iš pritaikomumo pusės, išrenkamos ir su- 
tvarkomos. 

3. Nustatomas darbo kelias, t. y. numatomas darbo pla- 
nas ir skirstomas atskiromis dalimis. 

4. Atskiros darbo dalys ir vyksniai yra išpildomi, kaipo ne- 
priklausomos, einančios vienos po kitų dalys, ir jungiami į 
vieną visumą. 
išbandomas, sprendžiamas, laiduojamas, įjungiamas, įver- 
tinamas“*. 


* Scheibner O. Zwanzig Jahre Arbeitsschule in Idee und Gestaltung. - 
Leipzig, 1930. — P. 33. 

Lengva pastebėti, kad darbo tarpsniai sudaromi ne psi- 
chologiniais pagrindais, bet darbo tikslingumo ir jo techni- 
kos atžvilgiais. Todėl šitie tarpsniai ne tik neprieštarauja 
anksčiau nusakytiems psichologiniams pasisavinimo mo- 
mentams, bet gali būti gerai su jais suderinti. Tačiau tai yra 
jau darbo technikos klausimas. 


b) Psichologiniai tarpsniai protinimo darbe. - Pasisavinimo 
tarpsniai dėl bendro pobūdžio randa pritaikymą visuose 
dėstomuosiuose dalykuose, bet jų pritaikymo būdas ir plo- 
tas atskiruose dalykuose yra įvairūs*. Apskritai realijose 
svarbiausią rolę vaidina empirinis momentas, idealijose — 
racionalinis, formalijose - techninis. Bet pagal atskirų daly- 
kų ypatybes šitie momentai gali dar savotiškai derintis tarp 
savęs, nes vieno momento vyravimas niekados nepašalina 
kitų momentų, visada būtinų protinimo vyksme. 


c) Psichologinių tarpsnių paisymo svarba. — Psichologiniai 
pasisavinimo tarpsniai faktiškai nurodo natūralų mokymosi 
vyksmą, pagal kurį turi eiti normalus mokymo vyksmas. 
Jie nurodo mokytojui, ką jis turi daryti, kad mokinio dar- 
bas būtų realiai sėkmingas**. Tačiau psichologinių tarps- 
nių koncepcija rasdavo pedagoginėje paskutinių laikų 
literatūroje nemaža kritikos; bet šita kritika dažnai rėmėsi 
klaidingu jos supratimu, nes dažnai šitie tarpsniai buvo 
įsivaizduojami kaipo kažkokie geležiniai rėmai, iš kurių 
gyvajame darbe negalima išsilenkti jokia prasme. Atsiliep- 
damas į šitą nesusipratimą, Eggersdorferis šitaip nusako pa- 
sisavinimo tarpsnių svarbą: „Pasisavinimo tarpsniai turi ne 
normatyvinę, bet tik reguliatyvinę reikšmę protinimo api- 
pavidalinimui. Jie nesako, kokia turi būti mokomųjų aktų 


* Žr. Willmann O. Didaktik als Bildungslehre. - P. 451. 
*+ Žr. Gūttler J. System der Pädagogik im Umriss. - P. 221. 

eiga kiekvienu atveju, bet tik sako, kurie mokomieji aktai 
apskritai turi būti realizuojami, jei norima patenkinti psi- 
chologinius lavinimo dėsnius“*. 


5. Loginiai pasisavinimo tarpsniai. - Jei psichologiniai pasi- 
savinimo tarpsniai, kaip ką tik esame matę, mums parodo, 
koks turi būti protinimo vyksmas, kad jis atitiktų psichinius 
mokymosi dėsnius, tai loginiai pasisavinimo tarpsniai turi 
mums parodyti, koks turi būti protinimo vyksmas, kad jis 
atitiktų loginius mokomosios medžiagos traktavimo dėsnius. 


a) Loginių momentų reikšmė mokomosios medžiagos pasisa- 
vinimui. - Didaktiniame protinimo vyksmo supratime ly- 
giai klaidinga yra pašlyti į kraštutinį psichologizmą, kuris 
nepaiso mokymo vyksme loginių mokomosios medžiagos 
ypatybių, kaip ir į kraštutinį logizmą, kuris nepaiso psichi- 
nių mokymosi ypatybių. Gėttlerio teigimu, loginio momen- 
to reikšmė protinimo darbe tiek yra savaime suprantama, 
kad dažniausiai pamirštama tai žodiškai pareikšti**. Taigi 
visų didaktinių metodų logiškumas, t. y. paisymas loginių 
mokomosios medžiagos ypatybių, yra vienas iš kardinali- 
nių metodikos reikalavimų. Ogi kalbant specialiai apie logi- 
nius pasisavinimo tarpsnius, turima galvoje tie svarbiausieji 
loginiai tarpsniai, kurie yra bendri bet kuriam mokymo 
vyksmui. Tokie tarpsniai ir yra analizė ir sintezė. 


b) Analizė ir sintezė, kaipo loginiai pasisavinimo tarpsniai. — 
Analizės ir sintezės terminai ne visados yra teisingai su- 
prantami, išeinant iš tos paprastos idėjos, kad analizė iš es- 
mės yra visumos skaidymas dalimis, o sintezė — visumos 
sudarymas iš dalių. Pavyzdžiui, kartais nenusimanoma, kad 


* Eggersdorfer F. X. Jugendbildung. — P. 350. 
** Zr. Göttler J. O. p. cit. — P. 208. 

apibendrinimas, t. y. ėjimas nuo konkretinio dalyko prie 
abstraktinio, yra analizė, tuo tarpu konkretizavimas, t. y. 
ėjimas nuo bendro dalyko prie konkretinio, yra sintezė. 

Tai supratus, aiškėja, kad analizė glūdi tokiuose proti- 
niuose veiksmuose, kokie kad yra atitraukimas, apibendri- 
nimas, indukcija, ėjimas nuo padaro prie priežasties, nuo 
išvados prie pagrindo. Atvirkščiai, sintezė glūdi tokiuose 
protiniuose veiksmuose, kaip ėjimas nuo platesnių sąvokų 
prie siauresnių, nuo visuotinesnių spręsmų — prie specia- 
lesnių, nuo priežasties - prie padaro, nuo pagrindo - prie 
išvados; sintetinio pobūdžio taip pat yra deduktyvinis iš- 
vedžiojimas. 

Kiekviename nuosekliai išsivysčiusiame ir atbaigtame 
pažinime analizė ir sintezė turi sau tinkamą vietą ir vaidi- 
na prideramą sau rolę. Be analizės pažinimas stoksta reali- 
nio pagrindo, be sintezės — pilnumo ir platesnio akiračio. 
Tai žinodamas, mokytojas turi sąmoningai derinti analitinį 
mokymo metodą, kad mokinių pažintys sykiu turėtų ir re- 
alinį pagrindą, ir platesnį reikšmingumą. 


c) Psichologinių ir loginių tarpsnių santykiavimas. — Anali- 
zės ir sintezės būtinumas protinimo vyksme aiškėja iš logi- 
nio psichologinių pasisavinimo tarpsnių santykiavimo tarp 
savęs. Loginis kelias, vedąs nuo patyrimo prie supratimo, 
yra analitinio pobūdžio, nes ėjimas nuo konkretinės patir- 
ties prie abstraktinio supratimo iš esmės yra analitinis vyks- 
mas. Loginis kelias, kuris veda nuo supratimo prie 
pritaikymo, yra sintetinio pobūdžio, nes ėjimas nuo abst- 
raktinio principo prie jo konkretinio pritaikymo iš esmės 
yra sintetinis vyksmas. Iš čia jau matyti, kad psichologiniai 
ir loginiai pasisavinimo tarpsniai yra organiškai tarp savęs 
susiję tarsi vieno dalyko medžiaga ir lytis. 

Ypatingo dėmesio šiuo klausimu vertas faktas, kad su- 
pratimas yra gaunamas analizės keliu. Šitas faktas supo- 

nuoja, kad patyrimo momente iš pradžios įvyksta sinteti- 
nis konkretinės visumos suėmimas ir kad tik paskui šita 
konkretinė visuma yra analizuojama supratimo tikslais. Tai- 
gi pats patyrimas savo pradedamuoju momentu yra sinte- 
tinio pobūdžio, kaipo visumos suėmimas. Pritaikymas, kaip 
jau buvo sakyta, yra taip pat sintetinio pobūdžio, nes jis 
sudaro naują visumą iš abstraktinių pradų. Štai kodėl Will- 
mannas yra pasakęs, kad „analizė pasirodo protinime 
įglausta į vidurį tarp prisiėmimo sintezės ir pritaikymo sin- 
tezės“. 

Šis bendriausias psichologinių ir loginių protinimo tarps- 
nių santykiavimo nusakymas neišsemia tačiau viso klausi- 
mo. Konkretiniame darbe psichologinių ir loginių tarpsnių 
santykiavimas yra žymiai sudėtingesnis, nes praktikoje pa- 
sirodo, kad kiekvieno psichologinio tarpsnio ribose anali- 
zė ir sintezė gali savotiškai derintis tarp savęs pagal 
konkretinių mokomųjų lyčių ypatybes. Pavyzdžiui, aiški- 
nime ir išvystyme, kurie siekia supratimo, galima eiti ir ana- 
lizės, ir sintezės keliu pagal tai, ar bus einama nuo 
siauresnių, arba sudėtingesnių, dalykų prie platesnių, arba 
mažiau sudėtingų, ar atvirkščiai. 


d) Palyginamasis analizės ir sintezės įvertinimas. — Yra visai 
neabejotina, kad protinimas negali apsieiti nei be analizės, 
nei be sintezės. Jos abidvi jam yra lygiai būtinos. Bet kai 
kyla klausimas, katra iš jų dviejų turi didesnės pedagogi- 
nės, arba lavinamosios, reikšmės, nuomonių skirtumas pa- 
sidaro neišvengiamas. 

Genetiškai sintezė yra pirmesnė už analizę, nes pirm ne- 
gu kas yra skaidoma atskiromis dalimis, reikia, kad būtų 
duota nesuskaidyta visuma. Istoriškai taip pat sintezė bu- 
vo ugdyme anksčiau už analizę prasikišusi į priekį. Pamėg- 


* Willmann O. Didaktik als Bildungslehre. - P. 455. 

džiojimas, pratybos, miklinimas ėjo ugdymo istorijoje anks- 
čiau negu analizavimas, principų supratimas ir abstrakti- 
nis pedagoginio dalyko traktavimas. 

Dėl šitų priežasčių sintezė anksčiau rado savo gerbėjų ir 
vertintojų negu analizė, kurią tik naujaisiais laikais imta kelti 
aukštyn, ryšium su induktyvinių metodų ir empirinių moks- 
lų įsigalėjimu. Nežiūrint į tai, Willmannas, pripažindamas 
abiejų loginių tarpsnių reikalingumą protinimo darbe, vis 
dėlto pedagoginiais sumetimais labiau vertina sintezę ne- 
gu analizę. Jo pasakymu, „analizė suteikia tyrinėjimui tvir- 
tą pagrindą, sintezė — perspektyvos ir vedamųjų linijų“; 
sintezė, jo manymu, yra „mokomojo meno pažiba“, ir todėl 
jis abudu tarpsniu įvertina palyginamuoju posakiu: „anali- 
zė, jei reikia, sintezė, jei galima““. 

Eggersdorferis, teigdamas, kad didaktikoje analizė ir sin- 
tezė sutampa su indukcija ir dedukcija, aukščiau vertina 
analitinį-induktyvinį kelią, negu sintetinį-deduktyvinį to- 
dėl, kad tas kelias teikia realų pagrindą pažinimui**. Bet ir 
jis pripažįsta, kad indukcija, turinti pirmenybę protinime, 
neturi jame išskiriamai viešpatauti. Eggersdorferis, kaip ma- 
tyti, vertina labiau analizę, išeidamas iš realinio pažinimo 
principo; tuo tarpu Willmannas, nepamiršdamas šitos ana- 
lizės reikšmės, didaktiškai labiau vertino sintezę, matyda- 
mas ją ir patyrimo pagrinde, ir pažinimo viršūnėje. 
Kiekvienas gali būti laikomas saviškai teisus. 


II. Mokymo metodai 


Įvedamieji paaiškinimai. - Protinimo vyksmo supratimas 
turi vedamosios reikšmės sprendžiant apie vykdomąsias 


* Ten pat. - P. 457. 
» Plg. Eggersdorfer F. X. Op. cit. — P. 239. 

protinimo priemones, t. y. apie tuos mokomuosius veiks- 
mus, kurie yra reikalingi protinimo tikslui siekti. Taip su- 
prantamas vykdomąsias protinimo priemones reikia skirti 
nuo materialinių mokomųjų priemonių, kurios sudaro ma- 
terialines sąlygas mokymui ir mokymuisi. Jei vykdomosios 
priemonės yra veiksmai, tai materialinės priemonės yra 
daiktai. Mokytojo aiškinimas yra vykdomoji mokymo prie- 
monė, tuo tarpu knyga yra materialinė mokymo ir moky- 
mosi priemonė. 

Tarp vykdomųjų protinimo priemonių galima skirti, kaip 
jau žinome, mokymo metodus, mokymo lytis ir mokymo 
būdus. Mokymo metodai yra bendriausi veiksminiai mo- 
kytojo nusistatymai; mokymo lytys yra tos vykdomosios 
protinimo priemonės, kurios organiškai yra susijusios su 
psichologiniais mokomojo vyksmo tarpsniais; pagaliau mo- 
kymo būdai yra vykdomosios priemonės, turinčios orga- 
niško sąryšio ne su psichologiniu mokymo vyksmu, bet tik 
su mokymo technika. Tiesa, visi šitie skirtumai yra gana 
subtilūs ir ne visada pedagogų teoretikų daromi. Kartais 
net sunku yra griežtai atskirti vieną vykdomųjų priemonių 
kategoriją nuo kitos, pavyzdžiui, mokymo lytį nuo moky- 
mo būdo. — Tarp vykdomųjų protinimo priemonių ben- 
driausios reikšmės turi mokomieji metodai. Nuo jų tad ir 
tenka pradėti vykdomųjų protinimo priemonių apžvalgą. 


1. Metodo sąvoka. - Graikiškos kilmės žodis „metodas“ 
(iš metas ir hodos - kelias) lotyniškai buvo verčiamas posa- 
kiu via et ratio; tuo tarsi buvo norėta pabrėžti, kad metodas 
yra prisilaikymas racionalaus kelio. Iš savo esmės metodas 
yra principialus nusistatymas veikti tam tikru būdu, geriau- 
siai tinkančiu tikslui pasiekti; kitaip tariant, tai yra veda- 
moji kokio nors veikimo linija. 

Kiekvienas tikras metodas yra racionalus, t. y. pagrįstas 
protingais sumetimais, nuoseklus, t. y. laisvas nuo priešta- 

ringumo ir netikėtų šuolių, pagaliau visuotinai reikšmin- 
gas, t. y. atremtas į paties dalyko prigimtį, ir todėl visur 
galiojąs. 

Pritaikant nusakytąsias bendrąsias metodo žymes mo- 
kymo sričiai, galima pasakyti, kad mokymo metodas yra 
racionalus, nuoseklus ir visuotinai reikšmingas mokomojo 
veikimo būdas, nukreiptas į mokymo tikslą ir suderintas 
tiek su mokinio prigimtimi, tiek su mokomojo dalyko ypa- 
tybėmis. 


2. Metodo sugretinimas su maniera ir šablonu. — Metodas 
nėra kažkas, kas primetama veikiančiam asmeniui su kaž- 
kokiu geležiniu būtinumu. Iš tikrųjų jis yra pasirenkamas 
dėl objektyviai pagrįstų motyvų ir tikslingai individuali- 
zuojamas pagal konkretines veikimo aplinkybes. Priešais 
šitaip suprantamą metodą stovi maniera ir šablonas. Ma- 
niera yra subjektyvinis veikimo būdas, pagrįstas veikian- 
čiojo asmens nuožiūra. Šablonas yra vieno veikimo būdo 
mechaniškas taikymas visiems individualiniams atvejams. 
Maniera individualizuoja metodą nepateisintu nuožiūros 
būdu. Šablonas visai neindividualizuoja metodo pagal kon- 
kretines veikimo aplinkybes. Maniera yra subjektyvi, šab- 
lonas - rutiniškas. 

Gerai suprastas metodas sykiu yra ir visuotinai reikš- 
mingas, ir individualinis. Jis yra visuotinai reikšmingas, nes 
jis galioja visur, kur susidaro visos reikiamos sąlygos, ir yra 
individualinis, nes yra taikomas prie konkretinių aplinky- 
bių. Nei maniera, nei šablonas nejungia krūvon visuotinu- 
mo ir individualumo momentų tinkamu būdu. 

Mokytojui, neturinčiam tikro supratimo apie metodą, gre- 
sia pavojus patekti į manierą ar šabloną. Manierą susidarys 
mokytojas, kuris mokymo darbe neišsižada asmeninių ypa- 
tybių, bet tuo pačiu laiku neįstengia pakilti prie metodo ob- 
jektyvaus universalumo. Šablonu pasireikš mokytojas, kuris 

nesugeba individualizuoti bendro principo pagal konkreti- 
nes aplinkybes. „Metodo pritaikymas, - sako Willmannas, - 
yra sintezė, ir todėl turi būti paisomos sąlygos, pagal kurias 
bendras principas yra specializuojamas“*. 


3. Metodo reikšmė. - Tiek moksle, tiek ir mokyme metodas 
yra darbo racionalizavimo veiksnys. Protinime apskritai me- 
todo reikalo supratimas vaidina, atžvilgiu į sugebėjimą dirbti 
mokymo darbą, tokią pat rolę, kaip ugdymo teorija - at- 
žvilgiu į ugdymo praktiką. Teorinis nusimanymas paleng- 
vina patyrimo įsigijimą ir jį nušviečia visuotinės teorijos 
šviesa; iš kitos pusės, jis didina faktiškąjį sugebėjimą dirbti 
ugdomąjį darbą. Tačiau pedagoginė teorija neturi nustelbti 
pedagogo kuriamojo nusistatymo, kuris visada yra ugdo- 
majam menui pasisekimo sąlyga. 

Panašiai yra ir su metodo žinojimu. Nusimanymas apie 
metodą yra teigiamoji sąlyga mokymo patyrimui ir faktiš- 
kajam sugebėjimui įsigyti; bet jis neturi suvaržyti mokytojo 
laisvumo kuriamajame darbe. Todėl A. Matthiasas, kalbė- 
damas apie mokymo metodą, pastebi, kad pedagoginė te- 
orija turi būti mokytojui ne leidžiąs įstatymus viešpats, bet 
išmintingas draugas patarėjas, kurio kūrėjas yra linkęs klau- 
syti neišsižadėdamas savo sprendimo**. 

Iš čia taip pat aiškėja, kodėl laikoma lygiomis ydomis ir 
metodo stoka, ir metodo perteklius. Metodo stoka gauna- 
ma tada, kai apskritai nepasitikima metodu. Metodo per- 
teklius atsiranda dažniausiai tada, kai per daug pasitikima 
metodu. Ir vienu, ir kitu atveju neišlaikomas prideramas 
saikas atžvilgiu į metodą. Konservatyvūs pedantai be nuo- 
savos iniciatyvos yra linkę per daug pasitikėti metodu; drą- 
sios iniciatyvos aktyvistai, iešką naujų kelių, yra linkę per 


* Willmann O. Didaktik als Bildungslehre. - P. 458. 
* Plg. Matthias A. Praktische Pädagogik. - München, 1913. — P. 39. 

daug niekinti metodą. Abiem atvejais vienašališkas meto- 
do traktavimas turi savo šaknis minties trūkumuose. „Me- 
todo kultas, - sako Willmannas, - turi savo motina minties 
stoką, pasibaisėjimas metodų - minties tingumą“*. 


4. Metodas plačiąja ir siaurąja prasme. - Mokomasis meto- 
das apskritai yra, kaip sakyta, racionalus mokymo būdas, 
nukreiptas į mokymo tikslą ir suderintas su mokinio pri- 
gimtimi ir su mokomojo dalyko ypatybėmis. Šiuo bendru 
aptarimu metodas yra imamas plačiąja prasme. Visur, kur 
yra koks nors mokomasis veiksmas, gali būti siekiamas ra- 
cionalus būdas, kuris yra nukreiptas į tikslą ir suderintas 
su subjekto ir objekto ypatybėmis. Šituo atžvilgiu metodas 
liečia ir prisilaikymą protinimo vyksmo, ir vykdomųjų prie- 
monių taikymą, ir didaktinio vieneto sudarymą. Žodžiu ta- 
riant, metodas yra imamas plačiąja prasme, kai jis 
suprantamas kaipo racionalus mokymo būdas, nežiūrint ko- 
kiuose mokymo veiksmuose jis pasireiškia. Šitaip bendrai 
suprantamas metodas gali būti specializuojamas pagal to- 
kius atskirus mokymo dalykus, kaip protinimo vyksmas, 
vykdomosios protinimo priemonės ir protinimo sąranga. 
Protinimo vyksmo atžvilgiu metodas, pavyzdžiui, gali bū- 
ti empirinis ir racionalinis; vykdomųjų priemonių atžvil- 
giu - rodomasis, aiškinamasis, klausiamasis, pritaikomasis 
ir t. t., protinimo sąrangos atžvilgiu - varžomasis ir laisvas, 
ir t. t. Kitaip tariant, visuose metodikos klausimuose turi- 
ma reikalo su racionaliu mokymo būdu, kuris yra ne kas 
kita, kaip metodas plačiąja prasme. 

Metodas siaurąja prasme gaunamas tada, kai metodo var- 
das taikomas vienam kuriam mokomajam būdui, kuris yra 
laikomas reikšmingiausiu visam mokymui ir todėl sutei- 
kiančiu vedamosios linijos visam mokymo darbui. Taip su- 


* Willmann O. Didaktik als Bildungsiehre. — P. 458. 

prantamu metodu bus mokytojo ir mokinio santykiavimo 
būdas, nes nuo jo priklauso visas mokymo vyksmas. Bū- 
tent, į mokymo pagrindą galima padėti arba mokytojo įtei- 
giamąjį veikimą, arba savarankiškąjį mokinio veiklumą. Jei 
mokomajame mokytojo ir mokinio santykiavime aktyvu- 
mas persveria į mokytojo pusę, gauname tetinį, arba teikia- 
maji, metodą. Jei aktyvumas persveria į mokinio pusę, 
turime euristinį, arba randamąjį, metodą. 

Šituo bendru skyrimu tetinio ir euristinio metodų dar 
anaiptol nėra suteikiamas jų esminis supratimas. Čia tik tei- 
giama, kad nuo mokornojo santykiavimo tarp mokytojo ir 
mokinio priklauso bendras mokymo būdas, kuris atsilie- 
pia visame mokymo vyksme ir suteikia mokymui tą ar kitą 
mokomąjį stilių. Jei į mokymo pagrindą dedamas įteigia- 
masis mokytojo veikimas, gaunamas tetinis, arba teikiama- 
sis, mokymo metodas. O jei į mokymo pagrindą dedamas 
savarankiškasis mokinio veiklumas, gaunamas euristinis, 
arba randamasis, mokymo metodas. 

Jei metodas suprantamas siaurąja prasme, tai tokiu at- 
veju metodo vardas suteikiamas bendriausiems mokymo 
būdams. Užtat metodą suprantant plačiąja prasme metodo 
vardu vadinami ir kiti, specialesni mokymo būdai. Visų pir- 
ma svarbu susipažinti su bendresniais metodais, kuriais yra 
tetinis ir euristinis metodas. 


5. Tetinio, teikiamojo, ir euristinio, randamojo, metodo su- 
pratimas. - Dviejų pagrindinių metodų pavadinimai sutei- 
kia jau tam tikro nurodymo jų supratimui. Graikų žodis thiterni, 
iš kurio yra kilęs terminas „tetinis“, reiškia „dedu“, „tei- 
giu“. Tetinis tad yra metodas, kuris deda prieš akis arba 
teigia. Lietuviškai jis gali būti vadinamas teigiamuoju arba 
teikiamuoju metodu. 

Graikų žodis keurisko, iš kurio yra kilęs terminas „euris- 
tinis“, reiškia „randu“. Euristinis tad yra metodas, su kurio 

pagalba yra randama, išrandama, surandama. Todėl lietu- 
viškai jis gali būti pavadintas randamuoju. — Kaip galima 
pastebėti tik iš etimologinio tų dviejų metodų nagrinėjimo, 
tetinis metodas yra labiau dogminio pobūdžio ir reikalauja 
visų pirma mokinio pasitikėjimo; euristinis metodas yra la- 
biau kritiško pobūdžio ir reikalauja iš mokinio visų pirma 
randamojo veiklumo, būdamas pagrįstas jo savarankišku- 
mu. 

Realinė tetinio ir euristinio metodo prasmė tiksliai ati- 
tinka nusakytąją jų dviejų etimologinę prasmę. Tetinis me- 
todas remiasi įteigiamuoju mokytojo veikimu ir reikalauja 
iš mokinio sekamojo dėmesio ir imlaus pasisavinimo. Eu- 
ristinis metodas remiasi mokinio savarankiškuoju veiklu- 
mu ir reikalauja iš jo randamojo sugebėjimo. Taikant tetinį 
metodą, mokinys turi sekti mokytojo mintį ir mokytis iš to, 
ką šis teikia iš svetimų laimėjimų. Taikant euristinį meto- 
dą, mokinys turi visų pirma mokytis iš savo minties darbo 
ir savarankiškosiomis pastangomis turi stengtis pasisavin- 
ti svetimus laimėjimus. 

Tetinio metodo atveju aktyvus yra visų pirma mokyto- 
jas, euristinio metodo atveju - visų pirma mokinys. Tačiau 
tai anaiptol dar nereiškia, kad pirmuoju atveju visai pasy- 
vus yra mokinys, o antruoju atveju - mokytojas. Sekimas 
svetimos minties reikalauja visada tam tikro aktyvumo, kaip 
lygiai aktyvumo reikalauja ir vadovavimas savarankiška- 
jam mokinio veiklumui. Reikia tik pripažinti, kad tetinio 
metodo atveju mokytojo aktyvumas vaidina pirmąją ir ini- 
ciatyvinę rolę, tuo tarpu euristinio metodo atveju toji rolė 
atitenka mokiniui. 

Tradicinė mokykla, kuri mūsų laikais dažnai vadinama 
pasyvine, žodine, knygos mokykla, buvo labiau palinkusi į 
perteikiamąją mokymo funkciją ir todėl daugiausia naudo- 
josi tetiniu, arba teikiamuoju, metodu. Tuo tarpu naujoji ak- 
tyvinė darbo, arba veiklos, mokykla yra labiau palinkusi į 

išvystomąją mokymo funkciją ir todėl daugiausia naudoja- 
si euristiniu, arba randamuoju, metodu. Nereikia tačiau ma- 
nyti, kad tuodu metodų kada nors buvo visai griežtai 
perskirtu tarp savęs ta prasme, kad tradicinėje mokykloje 
tebuvo einama vien tetiniu metodu, o naujojoje mokykloje 
einama vien euristiniu metodu. Sokratinis metodas seno- 
vėje ir dialektinis metodas viduriniais amžiais šiaip ar taip 
priklausė prie euristinio metodo. Mūsų laikais darbo prin- 
cipas yra ne kas kita, kaip reikalavimas euristinio metodo 
primato, o darbo mokykla - ne kas kita, kaip nauja sąmo- 
ningesnė euristinio metodo organizacija. 

Tetinis metodas paprastai reiškiasi prakalbine dėstymo, 
aiškinimo, išvystymo lytimi. Tuo tarpu euristinis metodas 
gali reikštis žymiai įvairiau: tiriamasis klausinėjimas, kla- 
sės svarstomasis pasikalbėjimas, įvairios diskusijos, įvairūs 
užduoti darbai, laisvas klausimo tyrimas ir kitos savaran- 
kiškojo darbo lytys gali suteikti progos reikštis euristiniam 
metodui. Pagrindinė euristinio metodo taisyklė buvo tin- 
kamai suformuluota Willmanno dar anksčiau, negu pasi- 
darė populiarūs darbo principas ir darbo mokykla; jis 
reikalavo: „nieko nesakyti, ką mokinys gali pasisakyti; nie- 
ko neteikti, ką jis pats gali rasti“*. 

Įteigiamasis sakymas, arba pažinties suteikimas, gali būti 
mažiau ar daugiau tobulai padarytas, bet nusakymo ar su- 
teikimo būdai yra apskritai apriboti. Vadovavimas randa- 
majam darbui yra daug įvairesnis todėl, kad mokinys 
tokiame darbe gali reikštis labai individualiai. Įteigiama- 
jam pažinčių suteikimui labiau reikalingas tam tikras tech- 
ninis sugebėjimas; tuo tarpu rasdinamajam mokymui 
reikalinga iš mokytojo pusės daugiau kuriamojo sugebėji- 
mo. Savaime suprantama, kad rasdinimas (Findenmachen), 
kuris glūdi euristinio metodo pagrinde, yra žymiai sunkes- 


* Ten pat. - P. 497. 

nis mokymas, nes stato mokytojui daugiau reikalavimų nu- 
simanymo ir sugebėjimo atžvilgiu. 

Kaipo apskritai lengvesnis, tetinis metodas nereikalauja 
tokio pasiruošimo iš mokytojų, kokio kad reikalauja euris- 
tinis metodas. Štai kodėl tetinis metodas iki šiolei vyrauja 
mokyklos praktikoje, nors principialiai turėtų vyrauti eu- 
ristinis metodas, ypač mūsų laikais, ryšium su darbo prin- 
cipo įsigalėjimu. 


6. Tetinio ir euristinio metodo kombinavimas. - Mokymas, 
protinimas arba net lavinimas apskritai yra šiaip ar taip ug- 
domasis santykiavimas, kuriame dalyvauja mokytojas ir 
mokinys. Gerai suprastame mokyme jie abudu yra aktyvūs 
ir kiekvienas iš jų dirba savo darbą. Iš vienos pusės, moky- 
tojas yra tarpininkas tarp mokinio ir intelektualinio visuo- 
menės lobyno ir, kaipo toks, jis yra perteikėjas. Ogi 
perteikiamajai funkcijai tetinis metodas yra racionalus mo- 
kymo būdas. Bet iš kitos pusės, mokytojas stengiasi išvys- 
tyti mokinio protines pajėgas. Tuo tarpu išvystomajai 
funkcijai euristinis metodas vaidina tą pačią racionalaus mo- 
kymo būdo rolę, ką tetinis metodas - perteikiamajai funk- 
cijai. Žodžiu tariant, joks pilnas ir tikslingas mokymo darbas 
negali apsieiti nei be tetinio, nei be euristinio metodo. Šita 
prasme jie abudu turi būti suderinti mokymo vyksme, kai- 
po perteikiamosios ir išvystomosios funkcijos racionaliza- 
vimo principai. 

Bet jie gali būti mokyme kombinuojami, arba derinami, 
kita prasme, būtent, pagal tai, kaip jie taikomi pažinimo me- 
džiagai ir pažinimo lyčiai. Mokyme pažinimo medžiaga yra 
visa tai, ko suteikia patirtinis pažinimo tarpsnis, pavyzdžiui, 
įspūdžiai, vaizdai, vaidiniai, jausmai, konkretiniai atsitiki- 
mai, atskiri pastebėjimai ir t. t. Pažinimo lytis yra visa tai, 
kas suima pažinimo medžiagą į sutvarkytus protinius rė- 
mus: pavyzdžiui, bendri spręsmai, dėsniai, aptartys, suskirs- 

tymai, taisyklės, apibendrinimai ir t. t. Suprantama savai- 
me, kad visų šitų formalinių dalykų žodinė išraiška priklau- 
so taip pat prie pažinimo lyties. 

Tiek pažinties medžiaga, tiek pažinties lytis gali būti mo- 
kytojo teikiama tetiniu metodu arba paties mokinio randa- 
ma euristiniu metodu. Pagal tai, kaip tuodu metodai 
kombinuojami medžiagos ir lyties atžvilgiu, Lay'us skiria 
keturis atsitikimus: 

Pirma, kai mokiniui suteikiama ir medžiaga, ir lytis, tu- 
rime medžiagos ir lyties teikiamąjį metodą. Pavyzdžiui, mo- 
kytojas atvaizduoja klasei visą eilę atskirų daiktų ir paskui 
suklasifikuoja juos bendromis grupėmis pagal priklauso- 
mumą. Tokiu atveju tetiniu metodu suteikiama ir pažinties 
medžiaga, ir pažinties lytis. 

Antra, kai mokiniui suteikiama medžiaga, bet jo paties 
randama lytis, turime medžiagos teikiamąjį ir lyties randa- 
mąjį metodą. Pavyzdžiui, mokytojas suteikia mokiniams vi- 
są eilę atskirų atsitikimų ir reikalauja iš jų, kad jie patys 
išvestų bendrąją taisyklę. 

Trečia, kai mokinio randama medžiaga, o mokytojo su- 
teikiama lytis, turime medžiagos randamąjį ir lyties teikia- 
mąjį metodą. Pavyzdžiui, mokiniai stebi visą eilę atskirų 
individų, o mokytojas nusako bendrąjį jų tipą. 

Ketvirta, kai paties mokinio randama ir medžiaga, ir ly- 
tis, turime medžiagos ir lyties randamąjį metodą. Pavyz- 
džiui, mokiniai patys daro stebėjimus konkretinių apraiškų 
ir paskui taip pat patys išveda iš jų bendrąjį dėsnį. 

Vadinamoji pasyvinė mokykla labiausiai laikydavosi pir- 
mosios kombinacijos, t. y. medžiagos ir lyties teikiamojo 
metodo. Dabartinė aktyvinė mokykla stengiasi prisilaikyti 
ketvirtosios kombinacijos, t. y. medžiagos ir lyties randa- 
mojo metodo. Antroji ir trečioji kombinacija yra pereina- 
mojo tipo ir, žinoma, gali pasitaikyti ir tradicinėje, ir darbo 
mokykloje, kiek jos savo praktikoje nemato reikalo ar net 

nerandą galimybės griežtai laikytis tik vienos kombinaci- 
jos. 

Faktiškai negalima mokomojo darbo dirbti ar vienu tik 
tetiniu, ar vienu tik euristiniu metodu, ir todėl, kaip saky- 
ta, tenka jiedu šiaip ar taip kombinuoti. Ogi derinant tuodu 
metodu tikslingumo sumetimais, gali pasirodyti naudin- 
gos visos keturios kombinacijos. Kartais bus naudinga, kad 
patys mokiniai surastų ir pažinties medžiagą, ir jos lytį; tai 
turės ypač išvystomosios reikšmės. Kartais mokytojas, dės- 
tydamas dalyką prakalbiniu būdu, pademonstruos medžia- 
gą ir sykiu padarys iš jos išvadas. Tai turės daugiausiai 
perteikiamosios reikšmės. Pagal aplinkybes kitais atvejais 
mokytojas galės teikti medžiagą ar lytį, o mokiniams reikės 
atitinkamai surasti lytį ar medžiagą. 

Apskritai tetinio ir euristinio metodų derinimui galioja 
analoginė taisyklė, kokią kad Willmannas buvo suformu- 
lavęs analizės ir sintezės kombinavimui. Kaip žinome, jis 
skelbė mokymui šį principą: „sintezė, jei galima, analizė, 
jei reikia“. Tą pat reikia pasakyti apie tetinio ir euristinio 
metodo kombinavimą: euristinis metodas turi būti taiko- 
mas, jei tik galima, tetinis -jei tik reikia. Tiesa, galimybė ir 
reikalas čia turi būti savotiškai suprantami. Kartais yra fak- 
tiška galimybė pritaikyti euristinį metodą, bet, atsižvelgiant 
į reikalą taupyti laiką, tenka panaudoti tetinį metodą, kai- 
po spartesnį pažinčių savinimosi atžvilgiu. Bet ir tokiu at- 
veju tetinis metodas turi būti taikomas tik tose ribose, kiek 
euristinis metodas yra paruošęs sugebėjimą sąmoningam 
imliam pasisavinimui. 


7. Palyginamasis tetinio ir euristinio metodo įvertinimas. - 
Tetinis metodas, tarnaudamas labiausiai perteikiamajai 
funkcijai, remiasi visų pirma mokinio receptyvumu, arba 
imlumu. Euristinis metodas, tarnaudamas labiausiai išvys- 
tomajai funkcijai, remiasi visų pirma mokinio savarankiš- 

kuoju veiklumu ir produktyviu kūrybiškumu. Be tetinio me- 
todo mokinys negali įsigyti platesnės ir turtingesnės pažin- 
čių visumos, nes, dirbdamas vien euristiniu metodu pagal 
darbo principą, jis visados atsiliktų nuo tos aukštumos, ku- 
rioje stovi laimėtas per ilgus amžius sutelktinėmis pastan- 
gomis mokslas ir apskritai dvasinis visuomenės lobynas. 
Žodžiu tariant, pakankamas materialinis mokinio išsilavi- 
nimas negali įvykti vienu tik euristiniu metodu, nes pagal 
šį metodą žinių įsigijimas įvyksta palyginti lėtai ir todėl jo 
pritaikymas yra apribotas laiko ir mokytojo sugebėjimo at- 
žvilgiu. 

Iš kitos pusės, vienas tik tetinis metodas neišvysto pakan- 
kamai mokinio dvasinių pajėgų ir neleidžia pasisavinimui 
būti tiek giliam, kaip kad tai įvyksta pagal savarankiškojo 
veiklumo principą. Tai aiškėja jau iš to psichologinio fakto, 
kad pažintys, įsigytos grynai receptyviniu būdu, tik tiek turi 
išsilavinimui reikšmės, kiek organiškai sutampa su asmeni- 
niu patyrimu, produktyviai laimėtu nuosavu darbu. 

Kaip matyti, ir tetinis, ir euristinis metodas turi savo tei- 
giamųjų ypatybių ir sykiu nė vienas iš jų negali būti integ- 
ralinis metodas ta prasme, kad juo vienu galima būtų apsieiti 
mokymo darbe. Kiekvienas iš jų mokymo darbe vaidina sa- 
vo rolę, bet tik jų suderinimas įstengia per trumpiausią lai- 
ką pasiekti maksimalinio sėkmingumo pažinčių kiekio ir 
pajėgų išvystymo atžvilgiu. 


8. Kai kurie iš specialesnių metodų. — Tetinis ir euristinis 
metodas turi bendresnės reikšmės, kaipo du pagrindiniai 
metodai, nuo kurių priklauso bendra mokymo linkmė ir jo 
charakteringas stilius. Šitų bendrųjų metodų tėra vien dve- 
jetas pagal tai, kas laikomas aktyvesne puse: mokytojas ar 
mokinys. Specialesni metodai liečia ar protinimo vyksmą, 
ar vykdomųjų protinimo priemonių taikymą, ar pamokos 
tvarkymą, ir jų gali būti labai daug pagal įvairius nusistaty- 

mus suminėtuosiuose dalykuose. Jei reikėtų padaryti siste- 
mingą specialesnių metodų apžvalgą, tektų nusakyti visus 
racionalius būdus, kurių yra protinimo vyksmo, vykdomųjų 
priemonių ir protinimo santvarkos atžvilgiu. 

Protinimo vyksmo atžvilgiu galima kalbėti apie empiri- 
nį metodą, kai mokymas yra nukreiptas į metodiškojo pa- 
tyrimo įsigijimą; apie racionalinį metodą, kai ypatingai 
rūpinamasi protiniu patirtosios medžiagos apdirbimu; apie 
sintetinį metodą, kai mokymas vedamas sintetine minties 
linkme; apie analitinį metodą, kai mokymo darbas veda- 
mas analitine minties linkme; apie deduktyvinį metodą, kai 
mokymas pagrindžiamas visų pirma deduktyviniu prota- 
vimu; apie induktyvinį metodą, kai mokymas pagrindžia- 
mas induktyviniu protavimu, ir t. t. 

Vykdomųjų protinimo priemonių taikymas taip pat tei- 
kia progos reikštis įvairiems metodams. Tarp šitų priemo- 
nių yra, pavyzdžiui, prakalbinis mokymo būdas, arba 
nuotakus dėstymas, kuris tarnauja mokomajam dalykui nu- 
sakyti, aiškinti, išvystyti. Sykiu kalbama apie akromatinį, 
arba prakalbinį, metodą, kuris yra ne kas kita, kaip pats 
šitas mokymo būdas, imamas metodologine prasme. Pana- 
šiai kalbama apie erotematinį, arba klausiamąjį, metodą, ku- 
ris yra ne kas kita, kaip klausiamasis būdas, metodiškai 
taikomas mokymui. 

Protinimo sąrangos atžvilgiu galima kalbėti apie varžo- 
mąjį ir laisvą metodą pagal tai, ar pamokos eiga yra moky- 
tojo vedama griežtai nustatytomis lytimis, ar mokiniams 
paliekama laisvė iniciatyviškai reikštis mokymosi darbe. Pa- 
vyzdžiui, tradicinė pamokos santvarka su penkiais didak- 
tiniais jos momentais yra vedama pagal varžomąjį metodą; 
tuo tarpu mokslas pagal Daltono planą vyksta pagai lais- 
vąjį metodą. Nesunku pastebėti, kad varžomasis metodas 
yra organiškai susijęs su tetiniu metodu, o laisvasis meto- 
das -su euristiniu metodu. Gal net protinimo sąrangoje la- 

biausiai išeina aikštėn mokymo stiliaus priklausomumas 
nuo šitų bendrųjų metodų. 

Šiaip jau, jei vienas katras iš jų gauna persvarą protini- 
mo darbe, tai šita persvara neišvengiamai turi pasireikšti ir 
mokymo vyksme, ir vykdomųjų priemonių parinkime, ir 
protinimo surengime. Tetinis metodas predisponuoja labiau 
į racionalinius sintetinius, deduktyvinius mokymo vyks- 
mus; į prakalbinį dėstymo būdą; į suvaržytąją pamokos są 
rangą. Euristinis metodas predisponuoja į empirinius, 
analitinius, induktyvinius mokymo vyksmus; į rodomąsias, 
vaizduojamąsias mokymo lytis; į klausiamąjį mokymo bū- 
dą; į laisvą pamokos sąrangą. 

Tarp dviejų metodinių kraštutinių nusistatymų, iš ku- 
rių kiekvienas yra linkęs į tam tikrą vienašališkumą, gali 
dar būti trečias sintetinio pobūdžio nusistatymas, kuriuo 
stengiamasi suderinti tetinį ir euristinį metodą ir sykiu sau- 
gojamasi nuo tų vienašališkų predispozicijų, į kurias stu- 
mia vienas tik tetinis ar vienas tik euristinis metodas. 
Metodinis vienašališkumas visada reiškia pedagoginio aki- 
račio siaurumą ir yra priežastis nepakankamo sėkmingu- 
mo mokymo darbe. Sėkmingumas turi didėti sulig tuo, kaip 
įvairūs metodai yra kombinuojami pagal mokomųjų veiks- 
mų ir dalykų ypatybes. 


HI, Mokymo lytys - 


1. Mokymo lyties supratimas. - Jei mokymo metodą gali- 
ma priskirti prie vykdomųjų protinimo priemonių, tai la- 
bai plačia prasme. Principas, kuris nustato racionalų 
mokymo būdą, suprantama savaime, yra mokymo sėkmin- 
gumo priemonė; bet šita priemonė yra labai abstraktinio 
pobūdžio ir negali būti taip konkrečiai traktuojama kaip 
kitos vykdomosios protinimo priemonės. Daug tikresnę 

prasme prie vykdomųjų protinimo priemonių priklauso mo- 
kymo lytys, kurios vykdomai formuoja patį mokymo dar- 
bą. Kas gi yra šitos mokymo lytys? 

Mokymo lytis vokiškai yra vadinama Unterrichtsforn: ar- 
ba Lehrform. Dažniausiai tarp šitų dviejų pavadinimų ne- 
daroma skirtumo. Bet yra pedagogų teoretikų, kurie 
prasmiškai skiria tuodu terminu. Pavyzdžiui, Eggersdorfe- 
ris terminu Unterrichtsform vadina protinimo tipą, kuriame 
tam tikra mokymo lytis yra vyraujanti; tuo tarpu terminą 
Lehrform jis vartoja siauresne prasme, norėdamas pažymėti 
vienos rūšies vykdomąją protinimo priemonę. Tačiau nėra 
būtino reikalo gretimai vartoti protinimo lyties ir mokymo 
lyties. Jei prieš mokymo lytį pastatysime protinimo tipą, 
išvengsime reikalo vartoti gretimai tuodu sunkiai atskiria- 
mu terminu. 

Iš tikrųjų, mokymo lytis yra ta vykdomoji protinimo prie- 
monė, kuri reiškia mokymo veiksmus, atitinkančius tam tik- 
rą psichologinį mokymosi ir mokymo tarpsnį. Pavyzdžiui, 
norint sudaryti tinkamų sąlygų tam, kad mokinys įsigytų 
tam tikrą patyrimą, reikia, sakysime, pastatyti mokinį į kon- 
taktą su daiktu, jį jam parodyti, paskatinti jį stebėti, veizdė- 
ti, pademonstruoti jam veiksmą ar vyksmą ir t. t. Visi šitie 
veiksmai, atitinką empirinį pažinimo, mokymosi ir moky- 
mo tarpsnį, faktiškai sudaro vieną mokymo lytį, kuri, kaip 
pamatysime vėliau, vadinama rodomąja lytimi. Taigi mo- 
kymo lytis yra vykdomoji protinimo priemonė, tarnaujanti vie- 
nam kuriam protinimo tarpsniui. 

Nuo šitaip suprantamos mokymo lyties reikia skirti mo- 
kymo būdą, kuris taip pat priklauso prie vykdomųjų proti- 
nimo priemonių, bet nėra organiškai susijęs su vienu kuriuo 
psichologiniu protinimo tarpsniu, nes yra grynai techninio 
pobūdžio. Sakysime, klausinėjimas, kaipo techninė priemo- 
nė, gali būti vartojamas ryšium su įvairiais protinimo tarps- 
niais: jis gali sustiprinti stebėjimą; gali įsisąmoninimą 

padaryti sąmoningesnį; gali paskatinti pritaikymą, - nebū- 
damas organiškai susijęs nei su vienu atskiru protinimo 
tarpsniu. Taigi klausinėjimas yra ne mokymo lytis, bet mo- 
kymo būdas. - Tiesa, nusakytasis skirtumas tarp mokymo 
lyties ir mokymo būdo nėra kažkas visai nelygstamo. Kaip 
pamatysime vėliau, yra vykdomųjų protinimo veiksmų, ku- 
rie beveik su vienodu sėkmingumu gali būti priskirti ir prie 
mokymo lyčių, ir prie mokymo būdų. Nenuostabu todėl, 
kad daug kas iš pedagogų teoretikų tiesiog nedaro šito skir- 
tumo. 


2. Mokymo lyčių suskirstymas. - Kadangi mokymo lytys 
yra organiškai susijusios su psichologiniais pasisavinimo 
tarpsniais, tai, savaime suprantama, jų suskirstymas turi bū- 
ti sudarytas pagal pastaruosius. Kaip jau yra žinoma iš pro- 
tinimo vyksmo nagrinėjimo, mokymasis pereina patyrimo, 
supratimo ir pritaikymo tarpsnį, tuo tarpu mokymas ati- 
tinkamai pereina atvaidinimo, įsąmoninimo ir veikdymo 
tarpsnius. Pagal tai, kad mokomieji veiksmai sudaro sąly- 
gas, pirma, patyrimui, antra, supratimui, trečia, pritaiky- 
mui, mokymo lytis yra arba vaidinamoji, ar įsąmoninamoji, 
ar veikdomoji. Vaidinamoji mokymo lytis sudaro sąlygas 
patyrimui, įsąmoninamoji - supratimui, veikdomoji — pri- 
taikymui, panaudojimui. 

Tačiau, kaip žinoma, patyrime, supratime ir pritaikyme 
galima dar skirti po du smulkesniu tarpsniu. Patyrimas es- 
ti tiesioginis, kai jis gaunamas per išviršines jusles, ir netie- 
sioginis, kai jis gaunamas su pagalba išvidinių juslių. 
Pirmuoju atveju galima kalbėti apie stebėjimą, veizdėjimą, 
antruoju atveju — apie vaizdavimąsi. Mokymo lytys, kurios 
atitinka tuodu smulkesnių mokymosi tarpsniu, yra rodo- 
moji ir vaizduojamoji. 

Supratimas gali liesti taip pat du dalyku: išraišką ar patį 
daiktą. Pirmuoju atveju gaunamas nominalinis išraiškos su- 


557 


pratimas, antruoju atveju — realinis dalyko supratimas. Dvi 
atitinkamos mokymo lytys yra aiškinamoji ir išvystomoji; 
aiškinamoji lytis iškelia aikštėn išraiškos prasmę, išvysto- 
moji — tą vidaus principą, kuris glūdi įvystytas pačiame da- 
lyke. 

Pritaikymas gali būti daromas savo vidaus praturtini- 
mui arba išviršiniam pasireiškimui, panaudojimui, kūry- 
bai. Atitinkamai gaunamos dvi lytys trečiajame tarpsnyje: 
sustiprinamai veikdomoji ir pritaikomai veikdomoji. Pir- 
moji sudaro sąlygas įsiminimui ir išsimiklinimui; antroji ska- 
tina pažintis ir sugebėjimus panaudoti platesniam 
pritaikymui. 

Suvedant krūvon visas suminėtąsias mokymosi ir mo- 
kymo lytis, kurios visada yra ankštai tarp savęs susijusios, 
galima gauti šitokį šešetą koreliatyvinių dvejetų mokymosi 
ir mokymo lyčių: 1) stebėjimas — rodomoji lytis, 2) vaizda- 
vimasis — vaizduojamoji lytis, 3) išraiškos įsisąmoninimas — 
aiškinamoji lytis, 4) dalyko idėjos įsisąmoninimas — išvys- 
tomoji lytis, 5) įsiminimas ir išsimiklinimas - sustiprina- 
mai veikdomoji lytis, 6) pritaikymas, panaudojimas, 
kuriamasis pasireiškimas - pritaikomai veikdomoji lytis. 

Visos šitos lytys turi būti iš eilės išnagrinėtos. Reikia tik 
iš anksto pažymėti tą faktą, kad jokia mokymo lytis nesi- 
reiškia visai be sąryšio su atitinkama mokymosi lytimi. Kiek- 
viena mokymo lytis turi savo uždaviniu iššaukti iš mokinio 
pusės atitinkamą mokymosi lytį. Tačiau santykiavimas tarp 
mokymo lyties ir atitinkamos mokymosi lyties bus skirtin- 
gas pagal tai, ar einama mokyme labiau tetiniu, ar labiau 
euristiniu metodu. Jei labiau laikomasi tetinio metodo, svo- 
rio centras bus dedamas į mokymo lytį; ir atvirkščiai, jei 
labiau laikomasi euristinio metodo, svorio centras bus dė- 
damas į mokymosi lytį. Bet, šiaip ar taip, dvi koreliatyvinės 
mokymo ir mokymosi lytys visada eina gretimai, ir to ne- 
dera pamiršti nagrinėjant mokymo lytis. 

3. Rodomoji mokymo lytis. - Rodomoji mokymo lytis vo- 
kiškai vadinama deiktische oder zeigende Lehrform. Mokyme- 
si ją atitinka stebimoji lytis. Tiek stebimoji mokymosi lytis, 
tiek rodomoji mokymo lytis yra pagrįsta veizdėjimo prin- 
cipu (vokiškai Anschauungsprinzip). Taigi visų pirma turi 
būti išaiškinta, kaip reikia suprasti šituos dalykus. 


a) Rodomosios mokymo lyties supratimas. - Rodomoji yra 
mokymo lytis, kuri turi savo uždaviniu sudaryti mokiniams 
sąlygas stebėti, veizdėti mokomuosius dalykus. Tie moko- 
mieji veiksmai, kuriais šita lytis pasireiškia, yra daikto pa- 
rodymas, vyksmo demonstravimas, veiksmo akivaizdus 
atlikimas. Ji vartojama visur ten, kur yra reikalo pratarti į 
išviršines mokinių jusles ir paraginti juos susidaryti tiesio- 
ginį patyrimą. 

Rodomoji mokymo lytis, galima sakyti, yra seniausia mo- 
komoji lytis, nes rodymas visokių vyksmų ir veiksmų, ku- 
rie turėtų būti pamėgdžiojami, buvo iš senų laikų 
paprasčiausias būdas pratinti dirbti darbą ir įsigyti sugebė- 
jimų. Jei, iš vienos pusės, pamėgdžiojimas yra viena iš anks- 
tybiausių mokymosi priemonių, tai, iš kitos pusės, 
demonstravimas darbo ir įvairių priemonių dirbti buvo iš 
senų laikų savaime susidaręs praktinis būdas įjungti nau- 
jąją kartą į suaugusios kartos darbus ir profesijas. 

Rodomoji mokymo lytis randa net savo primityvinę for- 
mą gyvulių pasaulyje, kur senoji karta savo pavyzdžiais pa- 
skatina jaunąją kartą pamėgdžioti pirmąją ir miklintis pagal 
jos pavyzdžius. Todėl rodomąją mokymo lytį reikia laikyti 
pirmąja iš eilės lytimi ne tik psichologiniu atžvilgiu, bet ir 
istoriniu. Rodomoji lytis buvo taikoma ugdyme anksčiau, 
negu buvo atsiradusi pedagoginė refleksija. O kai XIX a. 
buvo iškeltas mokyme veizdėjimo principas, tai faktiškai 
buvo reikalaujama ypatingą dėmesį nukreipti į rodomąją 
lytį, kuri visada buvo praktikuojama ugdyme. 

b) Veizdėjimo supratimas ir veizdėjimo principas. - Prancū- 
zų intuition ir vokiečių Anschauung mes galime versti ter- 
minu „veizdėjimas“. Kaip ir vokiečių anschauen, taip ir mūsų 
„Veizdėti“ pedagogikoje turėtų reikšti ne vienos tik regėji- 
mo juslės veiklumą, bet ir visų kitų išviršinių juslių aktyvi- 
nį pasireiškimą. Veizdėjimas yra kiekvienas juslių veikimas, 
nukreiptas į daiktų patyrimą ir jų atvaizdavimą mūsų dva- 
sioje arba, tiksliau tariant, vaizduotėje. Iš pažinimo pusės 
veizdėjimas yra arba pajutimas, arba įsivaizdavimas; paju- 
timas gaunamas tada, kai nuošalinis daiktas veikia tiesio- 
giniu būdu mūsų išviršines jusles; įsivaizdavimas - tada, 
kai mūsų išvidinės juslės, atmintis ir vaizduotė, veikia ne- 
tiesioginėje pačių daiktų įtakoje. 

Kadangi kiekvienas pažinimas prasideda visada jusli- 
niu patyrimu, tai ir mokymasis turi visada prasidėti veiz- 
dėjimu, stebėjimu. Dėl šitos priežasties mokymas turi visada 
vadovautis veizdėjimo principu, t. y. reikalavimu, kad mo- 
kiniams visų pirma būtų sudarytos geriausios veizdėjimo 
sąlygos. Ogi sąlygos veizdėjimui yra palankiausios tada, 
kai pats mokomasis daiktas yra vaizdus, t. y. sugeba ryš- 
kiai pratarti į mokinio jusles. Bet ne tik mokomasis daiktas 
gali būti vaizdus; vaizdus gali būti ir pats mokymas, kai 
mokytojas įstengia ryškiu būdu pratarti į išvidines moki- 
nio jusles, ypač į jo vaizduotę. 

Eggersdorferio supratimu, veizdėjimas gali būti supran- 
tamas, pirma, kaipo stebėjimas išorinio pasaulio, antra, kai- 
po pergyvenimas išvidinio pasaulio, trečia, kaipo 
įsigyvenimas į vaidinių pasaulį. Veizdėjimo principas pir- 
muoju atveju reikalauja artimumo tikrovei (Wirklich- 
keitsnūhe), antruoju atveju - pergyvenimo gilumo 
(Erlebnistiefe) ir trečiuoju atveju - vaizdavimosi aiškumo 
(Vorstellungsklarheit)“. 


* Plg. Eggersdorfer F. X. Op. cit. - P. 196. 

c) Rodomosios lyties pritaikymas mokymui. - Rodomoji mo- 
kymo lytis turi reikalo su tuo, kas statoma prieš mokinių 
akis arba, plačiau tariant, prieš jų išviršines jusles, ir kas 
turi tam tikrą išviršinę lytį, kuri vadinama vaizdu. Vaizdas 
prataria į išviršines jusles savo vaizdumų; o tas dvasinis 
veikimas, kuriuo mokinys atsako į išviršinius paraginimus, 
yra plačiai suprantamas veizdėjimas, stebėjimas. Veizdėji- 
mas yra labiau betarpiškas santykiavimas su daiktu; tuo tar- 
pu stebėjimas jau kiek prisiartina prie veizdimojo objekto 

ritiško tyrimo. 

Nagrinėdami rodomosios lyties taikymą mokymui vo- 
kiečiai skiria tris veiksmus: zeigen, vorzeigen ir vormachen, 
vadinasi, rodyti, demonstruoti vyksmą ir akivaizdžiai at- 
likti veiksmą. Paprastas rodymas turi vietos tada, kai mo- 
komasis daiktas yra suteikiamas mokiniams stebėti arba 
patys mokiniai yra vedami prie mokomojo daikto, kai šis 
negali būti mokiniams pateiktas klasėje. Vyksmo demonst- 
ravimas įvyksta tada, kai mokomuoju objektu eina ne koks 
nors konkretinis daiktas, bet tam tikras procesas, įvykis, 
tapsmas, kitimas, žodžiu tariant, vyksmas, kuris turi savo 
išviršinę lytį ir gali būti veizdimuoju būdu stebimas. Vyks- 
mo demonstravimas gali būti daromas klasėje, jei jis dirbti- 
niu būdu įvykdomas, pavyzdžiui, fizinis bandymas; bet 
mokiniai gali taip pat eiti vyksmo stebėti, sakysime, saulė- 
leidžio gamtoje. 

Akivaizdus veiksmo atlikimas įvyksta tada, kai moki- 
nys turi patirti, kaip yra daromas koks nors mokomasis 
veiksmas. Visi rankų darbai, fiziniai judesiai, įvairūs prak- 
tiniai sugebėjimai turi savo pavyzdžiu veiksmus, atlieka- 
mus patyrusių, įgudusių žmonių. Patyrimas savo akimi to, 
kaip veiksmas yra atliekamas, mokiniui ne tik yra veizdi- 
masis momentas, bet ir sugebėjimo įsigijimo pradžia. Štai 
kodėl akivaizdus veiksmo atlikimas yra vienas iš rodomo- 
sios lyties pritaikymų mokymui, kuris dargi yra labai svar- 

bus todėl, kad labai dažnai eina pavyzdžiu pamėgdžioji- 
mui. 

Rodomasis momentas randa vietos beveik visuose mo- 
Komuosiuose dalykuose ypač jaunesniame mokinių amžiu- 
je, kai nėra dar pakankamai išsivystęs vaizduotės lobynas, 
kur su kiekvienu žodžiu yra susijęs realus patyrimas. Mo- 
kytojo uždavinys yra susekti mokomajame dalyke jo rodo- 
mąją medžiagą ir ją teikti mokiniams pagal veizdėjimo 
principą arba tik sudaryti sąlygas, kad jie patys ją reikiamai 
veizdėtų, stebėtų. 


d) Stebėjimas, kaipo mokymosi lytis, atitinkanti rodomąją mo- 
kymo lytį. - Rodomoji mokymo lytis šiaip ar taip sudaro są- 
lygas mokomajam dalykui veizdėti, stebėti, patirti. 
Atitinkamai mokinys mokomąjį dalyką veizdi, stebi, pati- 
ria. Tai yra trys mokymosi lyties rūšys, kurias vokiečiai va- 
dina Anschauung, Beobachtung ir Betrachtung. Paprastame 
veizdėjime (Anschauung) mažai arba net visai neišeina aikš- 
tėn savinimosi momentas. Stebėjimas (Beobachtung), kuria- 
me jau yra tam tikras kritiškumo momentas, savinimasis 
yra jau žymiai ryškesnis. Vertinamajame veizdėjime, arba 
patyrime, specialiau suprastame (Betrachtung), kuriame iš- 
eina aikštėn subjektyvinis nusistatymas ir pergyvenimas, 
pasisavinimo laipsnis yra dar aukštesnis. Paskutiniu atve- 
ju pergyvenimo momentas ypatingai pagyvina stebimąjį ob- 
jektą ir jį sutapdo su mokinio psichika. - Šiaip jau paprastai 
nedaroma šitų subtilių skirtumų tarp trijų mokymosi laips- 
nių, atitinkančių rodomąją mokymo lytį: dažniausiai kal- 
bama apie stebėjimą, kaipo apie mokinio nusistatymą, 
atitinkantį mokytojo rodymą. 

Kaip galima girdėti, bet neklausyti, taip galima matyti, 
bet nestebėti. Kad girdėjimas ir matymas būtų tikrai sėk- 
mingi, reikalingas aktyvus mokinio nusistatymas dalyką pa- 
stebėti, patirti, pasisavinti. Todėl šiais laikais prisilaikoma 

pažiūros, kad stebėjimas tik tada yra tikrai sėkmingas, kai 
stebimas dalykas sykiu mokinio yra išreiškiamas, atvaiz- 
duojamas, apipavidalinamas. Daikto išreiškimas, atvaizda- 
vimas negalimas be aktyvaus nusistatymo ir tam tikrų 
pastangų. Tokiu atveju mokinio dėmesys ir susidomėjimas 
yra jau tiek intensyvūs, kad stebimas dalykas negali ne- 
įsmigti į jo vaizduotę ir atmintį. Bet, žinoma, šitos priemo- 
nės mokinio stebėjimui intensyvinti toli gražu ne visur gali 
rasti pritaikymo. Tenka tada ieškoti kitų priemonių stebėji- 
mo sėkmingumui pasiekti. 


4. Vaizduojamoji mokymo lytis. - Kai mokomasis dalykas 
negali būti stebimas tiesioginiu būdų, tenka tiesioginį ste- 
bėjimą atstoti vaizduotės darbu. Tam tarnauja vaizduoja- 
moji mokymo lytis. Mokymesi ją atitinka vaizdavimasis. Ir 
vaizduojamoji mokymo lytis, ir vaizdavimasis naudojasi 
vaizduotės patarnavimais, nors galutinėje sąskaitoje ir re- 
miasi realiu patyrimu. 


a) Vaizduojamosios mokymo lyties supratimas. — Vaizduo- 
jamoji yra mokymo lytis, su kurios pagalba mokytojas su- 
daro mokiniams sąlygas įsivaizduoti dalyką, kuris mokymo 
metu negali būti stebimas tiesioginiu būdu. Jei rodomoji 
lytis kreipiasi į išviršines mokinio jusles, tai vaizduojamoji 
stengiasi paveikti išvidines jo jusles. Mokinio vaizduotė su 
pagalba atminties iškelia aikštėn mokinio dvasioje kadaise 
realiai patirtus pradus ir juos derina tokiu būdu, kuris ati- 
tinka vaizduojamąją mokytojo intenciją. 

Vaizdavimas neįstengia atstoti tiesioginio stebėjimo. Jis 
visada bus silpnesnė mokymo priemonė negu tiesioginis 
veizdėjimas, stebėjimas, patyrimas. Eggersdorferis paste- 
bi, kad palyginti maža galima patirti apie mūsų materialinį 
ir dvasinį pasaulį su pagalba tiesioginio stebėjimo, ir kad 
todėl žymiai didesnė mūsų pažinčių dalis turi savo šaltinį 

netiesioginiame patyrime, kuris visų pirma remiasi vaiz- 
davimo priemonėmis*. Jei paimsime, pavyzdžiui, geogra- 
fiją, tai didžiausia jos dalis pasisavinama vaizdavimo 
priemonėmis; tuo tarpu jos tik labai nedidelė ir palyginti 
nereikšminga dalis pasisavinama savo aplinkos ir savo kraš- 
to stebėjimu. Bet realus ir sėkmingas plačiojo geografijos 
pasaulio pasisavinimas galimas kaip tik todėl, kad moki- 
nys yra gavęs realinius geografijos pradus iš tiesioginio ste- 
bėjimo. Panašiai yra ir kituose moksluose. 


b) Vaizduojamosios lyties priemonės. - Trys pagrindinės 
vaizdavimo priemonės yra atvaizdas, mokytojo piešinys ir 
žodis. Nesunku pastebėti, kad nusakyta vaizdavimo prie- 
monių tvarka veda nuo labiausiai sėkmingų prie mažiau 
sėkmingų priemonių. Atvaizdas suteikia mažiau negu mo- 
komojo dalyko tiesioginis stebėjimas, bet jis įstengia suteikti 
mokiniui daug daugiau negu mokytojo žodis. Todėl ten, 
kur galima patį daiktą stebėti, neprivalu pasitenkinti atvaiz- 
du, ir ten, kur galima pasinaudoti atvaizdu, nedera tenkin- 
tis žodžiu. Suprantama savaime, kad visada turi būti 
panaudojamos sėkmingiausios mokymo priemonės, labiau- 
siai pritaikytos prie konkretinių aplinkybių. 

Pavaizdavimas atvaizdu esti įvairių rūšių: mažesnio ar 
didesnio masto modeliai, nuotraukos, šviesos paveikslai, 
judamieji, arba kino, paveikslai, apmatai, eskizai ir kiti pa- 
našūs dalykai priklauso prie šios rūšies. Tikslus modelis 
labiausiai prisiartina prie originalaus daikto ir tuo ypač yra 
pamokomas; judamieji paveikslai, arba filmas, savo dina- 
miškumu daro labai didelį įspūdį mokiniams. Bet ir kiti pa- 
vaizdavimo būdai yra labai naudingi. 

Pavaizdavimas mokytojo piešiniu yra itin reikšmingas 
tuo, kad mokiniai gali stebėti nuosekliai ir palengvėl išau- 


* Plg. ten pat. - P. 183. 

gančius mokomojo daikto apmatus. Įvairios dalyko dalys, 
skersiniai pjūviai, bendros užuobraižos ir panašūs dalykai 
priklauso prie šios rūšies pavaizdavimo. Čion galima būtų 
net priskirti ir sąvokines schemas, surašomas lentoje, ku- 
rios tarnauja ne tik atminčiai atrama, bet ir santykiavimo 
vaizdu. 

Trečia pavaizdavimo priemonė yra, kaip sakyta, žodis. 
Žodinis pavaizdavimas gali būti trejopas, būtent: pirma, daik- 
to ir padėties aprašymas, antra, vyksmo ar veiksmo nusaky- 
mas, trečia, įvykių pasakojimas. Vokiškai šiuo atveju kalbama 
apie Beschreibung, Schilderung ir Erzählung. Beschreibung yra 
paprastas aprašymas, Schilderung - labiau meniškas atvaiz- 
davimas; Erzählung yra pasakojimas, taikomas ir vyksmams, 
ir veiksmams, ir įvykiams. Ten, kur ypatingai svarbu sekti 
nuoseklumą, mes galime kalbėti dar apie nusakymą. 

Aprašymas turi savo objektu nejudamąjį daiktą, jo stovį 
ar padėtį. Jis yra reikalingas tais atvejais, kai nei pats daik- 
tas, nei jo atvaizdas negali būti mokinių stebimas. Tai ta- 
čiau nereiškia, kad aprašymas negali būti derinamas su 
rodymu; aprašymas gali pagilinti stebimo daikto padary- 
tus mokiniams įspūdžius, jis gali būti taip pat kombinuoja- 
mas su atvaizdų rodymu. Pageidaujama aprašymo žymė 
yra organiškumas, kuris galėtų iškelti aikštėn santykiavi- 
mą tarp daikto visumos ir atskirų dalių. 

Vyksmo ir veiksmo nusakymas stovi viduryje tarp ap- 
rašymo ir pasakojimo. Nusakyme svarbiausias dalykas yra 
iškelti aikštėn nuoseklų išsivystymą tarp atskirų vyksmo 
ar veiksmo tarpsnių. Jei organiškumas yra pagrindinis ap- 
rašymo privalumas, tai nuoseklumas yra toks privalumas 
nusakymui. Vyksmo ir veiksmo gavinius galima ne tik nu- 
sakinėti, bet ir pasakoti, nes rezultatai yra jau tam tikri įvy- 
kiai. Tuo tarpu įvykiai paprastai esti pasakojami. 

Pasakojimas tikriausiai yra sėkmingiausia žodinio pavaiz- 
davimo rūšis. Jis ne tik suteikia žinojimo apie genetinę įvy- 

kių eigą, bet ir sužadina mokinių jausmus savo dinaminiu 
pobūdžiu. Jaunoji karta nuo pat mažens mėgsta pasakojimus, 
ir, galima sakyti, klausydama gero pasakojimo niekados ne- 
pavargsta. Todėl pasakojimas daugiau negu kitos mokymo 
priemonės tinka auklėjamajam lavinimui. „Pasakojimas, - 
sako Willmannas, - yra vertinga priemonė lavinimui, - ka- 
pitalas, iš kurio jis turi augti. Mokytojas, kuris sugeba gerai 
pasakoti, prisiartina tuo prie rapsodo; jis turi privilegiją pri- 
versti mokinius ne tik klausyti, bet ir klūsoti, ne tik laimėti jų 
susidomėjimą, bet ir sužadinti juose dalyvavimą ir atsidėji- 
mą““. 

Apskritai Willmannas, sekdamas Herbartu, reikalauja 
„taip vaizduoti žodžiu, kad klausytojas tartųsi matąs“. Pa- 
našų reikalavimą palaiko labai daug tų pedagogų, kurie nėra 
linkę banalizuoti gyvojo žodžio reikšmės mokyme. Yra net 
pedagogų, kurie norėtų matuoti mokytojo vertę pagal tai, 
kaip jis sugeba pasakoti. Žinant tad pasakojimo ir apskritai 
žodinio pavaizdavimo reikšmę mokymui, lavinimui, mo- 
kytojui pridera savo laiku susirūpinti atitinkamo sugebėji- 
mo įsigijimu. Yra visa eilė žodinio pavaizdavimo sąlygų, 
kurių turėtų paisyti mokytojas, norįs mokyme tinkamai nau- 
dotis žodine priemone. Iš tų sąlygų svarbiausios yra: pir- 
ma, bendras ir specialusis mokytojo pasiruošimas žodiniam 
pavaizdavimui, antra, vaizduojamojo dalyko pergyvenimas, 
trečia, mokytojo įsitikinimas vaizduojamuoju dalyku, ket- 
virta, išlaikymas žodiniame vaizdavime organiškumo, nuo- 
seklumo, genetiškumo, penkta, gyvas vaizdumas, šešta, 
žodinio pavaizdavimo atitikimas mokinio amžiaus, pasi- 
ruošimo ir šiaip jau psichinių ypatybių. 


e) Vaizdavimasis, kaipo mokymosi lytis, atitinkanti vaizduo- 
jamąją mokymo lytį. Tiek kitose mokymo lytyse, tiek ir vaiz- 


* Willmann O. Didaktik als Bildungslehre. - P. 532. 

duojamoje, sėkmingumas, be kita ko, priklauso nuo to, kiek 
mokinys yra aktyvus. Todėl rodomosios lyties sėkmingu- 
mas priklauso nuo mokinio stebėjimo, vaizduojamosios ly- 
ties - nuo mokinio vaizdavimosi. Žodžiu tariant, mokytojo 
vaizdavimą turi atitikti mokinio vaizdavimasis. 

kinys mokomąjį objektą įsivaizduoja savo vaizdiiotėje, tu- 
rime išvidinį vaizdavimąsi; kai mokinys mokomąjį objektą 
vaizduojasi konkretiniu apipavidalinimu, turime išviršinį 
vaizdavimąsi. Būtų klaidinga manyti, kad mokymesi eina 
iš pradžios išvidinis vaizdavimasis, o paskui — išviršinis. 
Nors logiškai taip, rodos, turėtų būti, vis dėlto praktikoje 
dažnai esti kitaip, būtent: mokymesi labai dažnai išvidinis 
ir išviršinis vaizdavimasis eina gretimai. Tam tikras įsivaiz- 
davimas yra pradedamasis išreiškiamojo vaizdavimosi 
punktas; bet sulig tuo, kaip vyksta pastarasis, išvidinis 
vaizdavimasis stiprėja, ryškėja, tobulėja. Todėl pedagogi- 
koje dabar laikomas teisingu reikalavimas, kad išvidinio 
vaizdavimosi darbas eitų gretimai su tokiu ar kitokiu išvir- 
šiniu apipavidalinimu. 

Priemonės išviršiniam apipavidalinimui vaizdavimesi 
yra tos pačios, ką ir vaizdavime, būtent: konkretinis atvaiz- 
das, piešinys ir žodis. Dalykas visų pirma gali būti apipavi- 
dalinamas smėliu, moliu, plastilinu, popieriumi, medžiu ir 
t. t. Visais tokiais atvejais įsivaizdavimo sugebėjimas tobu- 
lėja sykiu su rankų miklumu. - Piešiamasis atvaizdavimas 
reikalauja iš mokinio jau tobulesnio vaizduotės darbo; rei- 
kia tik skirti piešimą kaipo mokomąjį dalyką nuo piešimo 
kaipo vaizdavimosi priemonės. Pirmuoju atveju labiau sie- 
kiamas techninis sugebėjimas, antruoju atveju labiau svar- 
bus vaizduotės darbas, kuriam piešimas imamas vien 
padedamąja priemone. - Bet didžiausi reikalavimai statomi 
vaizduotei tada, kai išreiškiamasis apipavidalinimas turi vyk- 
ti su žodžio pagalba. Tokiu atveju išvidinis vaizdavimasis 

turi būti tiek ryškus, kad jis galėtų reikštis tokia subtilia vaiz- 
davimo priemone, kokia kad yra žodis. Mokykloje moki- 
niai turi būti raginami dirbti vaizdavimosi darbą ir 
konkretiniu atvaizdu, ir piešiniu, ir žodžiu. Kiekviena prie- 
monė turi savo ypatybių ir savo teigiamybių, o jos visos 
drauge viena kitą papildo. 


5. Aiškinamoji mokymo lytis. - Rodomoji ir vaizduojamoji 
lytis, kaip galima buvo pastebėti, yra empirinio pobūdžio 
ir tarnauja tam, kad mokiniai galėtų įsigyti patyrimo. Dvi 
kitos iš eilės mokymo lytys tarnauja jau supratimo reikalui. 
Yra tai aiškinamoji ir išvystomoji lytis. 


a) Aiškinamosios mokymo lyties supratimas. ~ Aiškinamoji 
yra mokymo lytis, su kurios pagalba mokytojas sudaro mo- 
kiniui sąlygas žodžiui, tekstui ar meniškam pavidalui su- 
prasti. Šita lytis suponuoja buvimą mokomųjų dalykų, kurie 
eina ženklais tam tikroms idėjoms, arba tam tikram idėji- 
niam turiniui. Tokiu atveju išaiškinti šitų ženklų prasmę, 
arba suteikti jų supratimą, yra mokymo uždavinys. Nesun- 
ku pastebėti, kad čia aiškinimas turi kiek specialesnės reikš- 
mės negu paprastai. Visas mokymas gali būti suprantamas 
kaip tam tikras aiškinimas; bet kalbant specialiai apie aiški- 
namąją mokymo lytį, aiškinimas apribojamas tais atsitiki- 
mais, kai tenka aiškinti šiokių ar tokių išraiškų prasmę. 
Dažniausiai tai yra žodis, tekstas ar šiaip jau raštas. 

Reikia pažymėti, kad aiškinamoji mokymo lytis bene bus 
seniausia mokyklinio mokymo lytis. Senovėje, o kai kur net 
dabar, šventųjų raštų skaitymas, aiškinimas ir įsiminimas 
buvo vienintelė lytis, kuria naudotasi mokykloje. Kai kada 
šalia religinio turinio knygų buvo skaitomi ir nagrinėjami 
tautinio turinio veikalai, pavyzdžiui, herojinis tautos epas. 
Tokiu atveju aiškinamoji mokymo lytis yra laikoma svar- 
biausia ir daugiausia praktikuojama. 

b) Aiškinamosios lyties priemonės. - Vokiečiai, kalbėdami 
apie aiškinamąją mokymo lytį, skiria Worterklūrung ir Sa- 
cherklirung, žodžio aiškinimą ir dalyko aiškinimą. Žodžio 
aiškinimas yra iškėlimas aikštėn jo prasmės; dalyko aiški- 
nimas yra iškėlimas aikštėn jo realaus turinio. Tačiau žodi- 
nis ir dalykinis aiškinimas neturi būti suprantami per daug 
siaurai. Žodinis aiškinimas yra faktiškai plačiai supranta- 
mas filologinis aiškinimas, kuris apima ne tik žodyno ir fra- 
zeologijos dalykus, bet ir stilistikos, retorikos ir poetikos 
klausimus. Dalykinis aiškinimas apima ne tik prasminį teks- 
to turinį su logine jo puse, bet taip pat istorinius-kultūri- 
nius ir šiaip jau realinius santykius, kurių pažinimas yra 
reikalingas skaitomojo teksto reikšmės supratimui plačioje 
perspektyvoje. Realinis dalyko aiškinimas dažnai paliečia 
pagrindinius kultūros klausimus. Tokiais atvejais aiškina- 
moji mokymo lytis telkiasi su vaizduojamąja lytimi, kiek 
paliestus dalykus tenka pavaizduoti atvaizdais ar žodžiu. 
Kartais čia gali būti pavartota ir rodomoji mokymo lytis; 
sakysime, senybės, kurios minimos tekste, gali būti stebi- 
mos archeologiniam muziejuje. Ir šiaip jau aiškinamoji ly- 
tis negali būti atpalaiduota nuo tų vaizdumo reikalavimų, 
kurie galioja mokymui apskritai. 

Skaityba su aiškinimais turi savo techninių taisyklių, ku- 
rios tačiau čia negali būti nagrinėjamos. Nebent kaipo pa- 
vyzdį, kaip gali būti taikoma aiškinamoji lytis prie svetimos 
kalbos mokymo, bus ne pro šalį pateikus Willmanno sche- 
mą, kuri tačiau jo paties nelaikoma kažkokiu nepakeičiamu 
šablonu. Aiškinamojoje skaityboje jis skiria tris dalis: paruo- 
šimą, vertimą ir teksto apdirbimą, o paskui kiekvienoje da- 
lyje numato atskirus momentus. Šita schema štai kaip atrodo: 

„A. Paruošimas. 1. Mokytojo nurodymai mokiniams pa- 
siruošimo reikalu. 2. Naminis mokinių pasiruošimas. 3. Pa- 
ruošiamasis teksto aptarimas, mokytojo daromas. 

II. Vertimas. 1. Teksto vertimas, daromas vieno kurio mo- 

kinio. 2. Mokinių ir mokytojo pataisos prie vertimo. 3. Aiš- 
kinimas tuoj reikalingų supratimui dalykų, ypač loginio ir 
kalbinio pobūdžio. 4. Taisyklingas vertimas, mokytojo ir 
mokinių ar vienų tik mokinių daromas. 

III. Teksto apdirbimas. 1. Realinis aiškinimas. 2. Iškėli- 
mas aikštėn dorinio momento. 3. Aiškinimas kalbinės tech- 
nikos atžvilgiu (poetika, retorika). 4. Prieauglio nustatymas 
kalbos pažinimo atžvilgiu (onomatika, gramatika). 5. Prie- 
auglio nustatymas sugebėjimo atžvilgiu (frazeologija, sti- 
listika)“*. 

Savaime suprantama, kad teksto skaitymas su aiškinimais 
bus įvairus pagal tai, koks tekstas skaitomas, kuria kalba, kiek 
yra išsilavinę mokiniai ir t. t. Willmannas, sudarydamas sa- 
vo schemą, tikriausiai turėjo galvoje vienos katros iš klasiki- 
nių kalbų studijavimą. Pagal skirtingas aplinkybes teksto 
skaitymas ir jo aiškinimas gali žymiai įvairuoti. 


c) Išraiškos įsisąmoninimas, kaipo mokymosi lytis, atitinkan- 
ti aiškinamąją mokymo lytį. - Aiškinamoji mokymo lytis tu- 
rėjo platų pritaikymą tradicinėje mokykloje, kur knyga buvo 
viena iš pagrindinių mokymo priemonių. Naujoji darbo mo- 
kykla nėra linkusi skirti tiek reikšmės knygai, ir todėl aiški- 
namoji mokymo lytis nevaidina joje tokios reikšmės, kaip 
tai buvo knygos mokykloje. Tačiau atėjęs su darbo princi- 
pu griežtas nusistatymas prieš knygą ima kiek mažėti; o 
sykiu aiškinamoji mokymo lytis įgauna naują uždavinį, bū- 
tent, paruošti mokslą einančią jaunuomenę prie tikslingo 
knygos panaudojimo lavinimosi reikalams. Sugebėjimas sa- 
varankiškai panaudoti knygą tampa dabar savarankiškojo 
lavinimosi svarbia sąlyga. Sykiu savaveiksmiškasis moki- 
nių aiškinimasis žymia dalimi ima atstoti mokytojo aiški- 
nimą. 


* Ten pat. - P. 553, 

Išraiškos įsisąmoninimas, siekiamas klasėje bendromis 
mokinių pajėgomis su minimaline mokytojo pagalba, gali 
įvairiai vykti pagal konkretinio darbo aplinkybes. Tačiau 
pagrindiniai tokio įsisąmoninimo uždaviniai nurodo ben- 
drą jo eigą. Visų pirma mokiniai stengiasi įsigyti teksto su- 
pratimą, įsigilinti į jo prasmę, susigyventi su jame 
pasitaikančiais neįprastais reiškimosi būdais, išsiaiškinti ne- 
suprantamas išraiškas. Supratus ir susigyvenus su teksto 
skirti stilistinį ir gramatinį atžvilgį. Mokiniai stengiasi, iš 
vienos pusės, susekti stilistines frazeologijos ir kitų reiški- 
mosi priemonių ypatybes, o iš kitos - išanalizuoti gramati- 
nes teksto ypatybes ir jose susekti kalbos dėsnius. Pagaliau 
ateina reikalas fiksuoti dalykines pažintis, pasemtas iš teksto 
turinio, nes kiekvienas tekstas skaitomas ne vien tik dėl jo 
išraiškos, bet ir dėl turinio, su jos pagalba pareiškiamo; daž- 
nai net labiausiai dėl pastarojo. 

Jei knygos mokykla, atitrūkusi nuo patirtinio pagrindo, 
visai teisingai sulaukė pasmerkimo, tai dar nereiškia, kad dar- 
bo mokykla galėtų apsieiti be knygos pagalbos. Yra dabar ir 
visada bus visa eilė dalykų, kuriuose įsigilinimas į vertingus 
„ tekstus ir jų išraiškos ir turinio pasisavinimas yra būtina prie- 
monė išsilavinimui. Šventieji raštai, poezijos ir prozos pa- 
minklai, istorijos šaltiniai ir reikšmingi jos atvaizdavimai, 
žemėtyros, gamtotyros ir kelionių aprašymai, didžiųjų žmo- 
nių biografijos, įstatymų ir kitų formalinės reikšmės pamin- 
klų tekstai ir kiti panašūs dalykai visada reikalaus iš žmonių 
sugebėjimo įsisąmoninti raštu fiksuotą išraišką ir pasemti iš 
jos visą glūdintį joje idėjinį turinį. Knyga visada bus būtinas 
ir niekuo nepakeičiamas išsilavinimo šaltinis šalia patyrimo, 
kuris turi patiesti realinį pagrindą knygos panaudojimui. 

Dabartinis knygos panaudojimas išsilavinimui skiriasi 
nuoankstybesnio knyginio lavinimo, pirma, tuo, kad jis yra 
kaip tik pagrįstas pirm einančiu patirtiniu veizdėjimu, an- 

tra, tuo, kad mokiniuose dabar sudaroma sąmoningesnis ir 
savarankiškesnis nusistatymas knygos vartojime. Dabar 
mokinys yra raginamas aktyviai nusistatyti teksto inter- 
pretacijos klausimu ir savo interpretaciją pagilinti bendru 
darbu su savo draugais, žinoma, bendroje mokytojo va- 
dovybėje, kuri reikalinga yra tam, kad knyga būtų tinka- 
mai suprasta ir metodiškai panaudota. Be sugebėjimo 
tinkamai knygą suprasti ir ją panaudoti savo reikalams nieks 
negali pretenduoti į išsilavinusio žmogaus vardą. 


6. Išvystomoji mokymo lytis. — Jei aiškinamoji mokymo ly- 
tis tarnauja visų pirma nominaliam išraiškos supratimui, 
tai išvystomoji mokymo lytis turi savo uždaviniu padėti mo- 
kiniui pasiekti realinį dalyko supratimą. 


a) Išvystomosios mokymo lyties supratimas. ~ Išvystomąją 
mokymo lytį reikia skirti nuo išvystomosios ugdymo funk- 
cijos. Pastaroji stengiasi išvystyti ugdytinio pajėgas; liesda- 
ma ugdytinio formavimą, jinai yra vadinama subjektyvine. 
Tuo tarpu išvystomoji mokymo lytis yra vadinama objek- 
tyvine ta prasme, kad ji išvysto ne ugdytinį, bet mokomąjį 
dalyką. Žinoma, tuo pačiu jinai išvysto netiesioginiu būdu 
ir patį mokinį. Taigi subjektyvinis išvystymas yra ugdomoji 
funkcija, stovinti greta perteikimo ir įjungimo; ogi objekty- 
vinis išvystymas yra mokymo lytis, stovinti greta aiškina- 
mosios mokymo lyties. 

Išvystomoji mokymo lytis gali būti šitaip aptarta: išvys- 
tomoji yra mokymo lytis, su kurios pagalba mokytojas iš- 
vysto mokiniams mokomąjį turinį, stengdamasis paraginti 
juos pereiti savo mintimi logiškąją išvystymo eigą. Supran- 
tama savaime, kad, kaip ir kitose mokymo lytyse, taip ir 
išvystomojoje, su mokytojo pastangomis turi telktis atitin- 
kamos mokinių pastangos, nes kitaip negali būti pasiektas 
joks pozityvus mokymo rezultatas. 

b) Išvystomosios mokymo lyties priemonės. - Kaip teisingai 
pastebi Eggersdortferis, pradedamasis išvystomojo moky- 
mo punktas ir objektas yra loginio turinio problema. Todėl 
išvystomoji lytis reikalauja intensyvaus mąstymo tiek iš mo- 
kytojo, tiek iš mokinio. Išvystomoji mokymo lytis gali turė- 
ti įvairių uždavinių, pavyzdžiui, gilesnį dalyko supratimą, 
dalyko pagrindimą, naujo dalyko suradimą, įtikrinimą, pa- 
žinties praplėtimą ir t. t. Pagal uždavinių skirtingumą atsi- 
randa išvystomajai mokymo lyčiai taip pat skirtingų ir 
funkcionalinių priemonių. Pagrindinės iš šitų priemonių 
yra: induktyvinė analizė, deduktyvinė sintezė, aptarimas, 
suskirstymas, įrodymas ir samprotavimas. 

Realijose, kur empirinis momentas vaidina svarbią rolę, 
randa plačią pritaikymo dirvą induktyvinė analizė. Su jos 
pagalba, pavyzdžiui, sudaroma iš patirtinių davinių ben- 
dra sąvoka, išvedamas bendras dėsnis, formuluojama ben- 
dra taisyklė ir t. t. - Idealijose dažną pritaikymą randa 
deduktyvinė sintezė, kuri išvedžiojimo būdu daro naujų pri- 
taikymų iš patirtų jau pažinčių arba šias pažintis suveda į 
tam tikrą visumą. Tačiau ir realijose, ir idealijose randa vie- 
tos ir induktyvinė analizė, ir deduktyvinė sintezė, nors pir- 
mosios vyrauja analizė, o antrosios - sintezė. 

Visuose moksluose randa pritaikymą aptarimas ir suskirs- 
tymas, daromi išvystomuoju būdu. Aptarimas suteikia mo- 
komojo objekto supratimą, suskirstymas - nusimanymą apie 
visą jo plotą. Aptarimas ir suskirstymas moksle yra žinoji- 
mo priemonės, o mokyme jie įgauna tikrai pamokomosios 
reikšmės vien ryšium su tinkamu išvystymu, kuris turi iš- 
kelti į mokinio sąmonę visą loginį aptariamojo ir suskirsto- 
mojo dalyko turinį. 

Labiausiai sudėtingos išvystomojo mokymo priemonės 
yra įrodinėjimas ir samprotavimas. Įrodymas yra mąstymo 
vyksmas, kuriuo stengiamasi pagrįsti kaipo tikrą kurį nors 
teigimą. Samprotavimas yra toks mąstomasis kurio nors da- 

lyko svarstymas, kuriuo stengiamasi logiškai ir sistemin- 
gai jį nušviesti iš įvairių atžvilgių. Kiekvienas atskiras įro- 
dymas yra apribotas viena kuria teze, kuri turi būti realiai 
ir logiškai pagrįsta. Samprotavimas nėra apribotas reikalu 
įrodinėti vieną kurį dalyką; jis turi savo uždaviniu nuosek- 
liai apsvarstyti dalyką ir suteikti logiškąją jo visumos struk- 
tūrą. Įrodinėjimas ir samprotavimas yra sudėtingiausios 
išvystomojo mąstymo lytys. 

Išvystyme svarbiausias dalykas yra reikalavimas, kad 
mokinys įstengtų sekti logiškąją minties eigą ir sugebėti aiš- 
kiai orientuotis, kas yra pradedamasis klausimo punktas ir 
baigiamasis atsakymo punktas. Išvystymas negali pasiekti 
savo tikslo, jei jo nuoseklumas ar tikslingumas nėra moki- 
nio tiksliai įsisąmoninamas. 


c) Dalyko idėjinio turinio įsisgmoninimas, kaipo mokymosi 
lytis, atitinkanti išvystomąją mokymo lytį. - Šiais laikais yra 
jau gerai suprantama, kad mąstymo galia geriausiai išsi- 
vysto tada, kai pats mokinys stengiasi savarankiškai mąs- 
tyti, protauti. Todėl dabar stengiamasi sustiprinti aktyvų 
mokinių dalyvavimą išvystomajame mokyme ir tuo pačiu 
kuo daugiausia išlavinti mąstomąją jų galią. Jei anksčiau 
prakalbinis išvystymo būdas ėjo labiausiai tetiniu metodu, 
tai dabar mokomasis pasikalbėjimas su mokiniais ir pačių 
mokinių svarstomasis pasikalbėjimas yra nauji išvystymo 
būdai, einą jau euristiniu metodu. Ryšium su šita linkme 
žymiai yra nustojęs savo reikšmės išvystomasis paklausas, 
kuris dabar kartais sulaukia labai griežtos kritikos iš darbo 
principo šalininkų. Tačiau nelygstamasis paklauso smerki- 
mas yra vienašališkumas, kuris negali būti visai objekty- 
viai pateisintas. Išvystomasis paklausas gali teigiamai 
patarnauti išvystomajam mokymui, jei yra tinkamai pasta- 
tytas ir yra realus paraginimas eiti randamąja linkme ir sa- 
varankiškai mąstyti. 

Išvystomasis paklausas paprastai yra priemonė įtraukti 
į išvystomąjį darbą pačius mokinius ir užmegzti su jais iš- 
vystomąjį pasikalbėjimą. Toks pasikalbėjimas dalį išvysto- 
mojo darbo perkelia nuo mokytojo ant mokinių. Dar 
daugiau mokiniai turi būti aktyvūs, kai išvystymas siekia- 
mas jų pačių svarstomuoju pasikalbėjimu ir kai ne mokyto- 
jas, bet patys mokiniai turi statyti klasei probleminio turinio 
klausimų, o mokytojui — pasiteiravimo paklausų, reikalin- 
gų jų pačių išvystomajam darbui. Mokytojas, žinoma, ne- 
tampa tokiame pasikalbėjime pasyviu liudytoju. Jau 
anksčiau jis yra paruošęs pasikalbėjimą savo mokomuoju 
darbu, o dabar jis turi budėti, kad pasikalbėjimas neišsi- 
gimtų į tuščią pasišnekėjimą, neturintį jokios realios reikš- 
mės mokinių išsilavinimui. 

Svarstomasis pasikalbėjimas tik tada yra tikrai vertin- 
gas, kai logiškai išvysto idėjinį turinį ir tuo išvystymu ver- 
čia mokinius įsisąmoninti išvystomąjį dalyką. Mokytojo 
sugebėjimas vadovauti savarankiškajam mokinių darbui 
tuo ir pasireiškia, kad jis minimalinėmis intervencijomis 
įstengia laikyti mokinių pasikalbėjimą realiose vėžėse ir 
kontroliuoti jų mąstomojo darbo sėkmingumą. Išvystomo- 
jo dalyko įsisąmoninimas iš mokinių pusės mokytojo turi 
būti kontroliuojamas ir jaučiamas ir tada, kai jis laiko išvys- 
tomąją mokymo lytį prakalbiniu būdu, nes tik esant tokiam 
įsisąmoninimui šita lytis yra tikrai naudinga. 


7. Sustiprinamai veikdomoji mokymo lytis. - Kaip žinome, 
trečias pagrindinis pasisavinimo tarpsnis yra panaudojimas, 
o mokymo —veikdymas. Šitas techninis tarpsnis skirstomas 
savo ruožtu į du smulkesnius momentus, taip kad mokymo 
gaunamos dvi veikdomosios lytys: pirma, sustiprinamai veik- 
domoji mokymo lytis, antra, pritaikomai veikdomoji moky- 
mo lytis. Šitas skirtumas remiasi tuo faktu, kad panaudojime 
yra du skirtingu momentu: pirmajame mokinys įsimena ir 

išsimiklina, antrajame - jis daro pritaikymų ir kuriamųjų 
pastangų. 


a) Sustiprinamai veikdomosios mokymo lyties supratimas. — 
Veikdyti yra daryti, kad kas veiktų, šiuo atveju, kad veiktų 
mokinys. Plačiąja prasme visas mokymas pagal euristinį me- 
todą yra ne kas kita, kaip mokinio veikdymas. Bet, kai kal- 
bama apie sustiprinamai veikdomąją mokymo lytį, 
veikdymas suprantamas žymiai siauriau. Sustiprinamai 
veikdomoji yra mokymo lytis, su kurios pagalba mokyto- 
jas paragina mokinį patvariai pasisavinti mokomąjį daly- 
ką. Pirm negu mokinys galės daryti tikrų pritaikymų, reikia, 
kad jis praturtintų savo sąmonę pastoviu pažinčių ir suge- 
bėjimų laimėjimu. Sustiprinamai veikdomoji mokymo ly- 
tis siekia pažinčių ir sugebėjimų įtvirtinimo mokinių 
psichikoje; kitaip tariant, šita lytis tarnauja tam, kad moki- 
nių pasisavinimas būtų tvirtas ir pastovus. 


b) Sustiprinamai veikdomosios mokymo lyties priemonės. — 
Willmannas, kalbėdamas apie Befestigung, skiria Einprūgen 
ir Einüben pagal tai, kad pažintį galima įveržti į atmintį, o 
sugebėjimą - išvystyti miklinimu. Ir pirmuoju, ir antruoju 
atveju pagrindinė priemonė yra kartojimas: pirmuoju atve- 
ju - pažinties, antruoju atveju - veiksmo, sudarančio ilgai- 
niui miklumą. 

Senasis posakis repetitio est mater studiorum’? anaiptol nè- 
ra pasenusi taisyklė ir mūsų laikams. Dabar ypač aktualus 
klausimas apie tai, kaip kartojimas gali būti racionaliausiai 
sutvarkytas, kad geriausiai atitiktų psichologijos reikalavi- 
mus ir mažiausiai būtų įkyrus mokiniams; kitaip tariant, 
dabar aktualus kartojimo racionalizacijos klausimas; bet 
principas, kad pakartojimas yra tvirto žinojimo priežastis, 
pasilieka nepajudinamas ir mūsų laikams. Psichologiniai 
tyrimai parodo, kad pirmas pakartojimas turi didžiausios 

reikšmės ir kad sekamieji pakartojimai proporcionaliai yra 
mažiau vertingi. Paisydamas šito fakto, mokytojas turi su- 
sirūpinti pirmo pakartojimo reikalu ir taip sutvarkyti pra- 
mokto jau vieną kartą dalyko pakartojimą, kad šitas 
pakartojimas priverstų visus mokinius dirbti aktyvaus pri- 
siminimo darbą. 

Sugebėjimo sustiprinimas įvyksta pakartojimu ne susi- 
jusio su žodine išraiška turinio, kaip kad yra su pažintimi, 
bet veiksmo, kuris miklina. Meniškuosiuose sugebėjimuo- 
se vienas automatinis miklumas, žinoma, nėra pakankamas. 
Todėl su veikimo kartojimu čia turi būti taip pat šiaip ar 
taip kartojama ir ta taisyklė, kuri yra sąmoningumo veiks- 
nys. Žodžiu tariant, šiuo atveju mokytojo susirūpinimo da- 
lykas yra sąmoningas miklinimas. 


c) Įsiminimas ir išsimiklinimas, kaipo mokymosi lytis, atitin- 
kanti sustiprinamai veikdomąją mokymo lytį. - Mokytojas ne 
tik turi mokyti mokomojo dalyko, bet ir mokyti mokytis. 
Didaktika negali pasitenkinti vien mokymo lyčių tyrinėji- 
mu, ji turi taip pat ištirti ir mokymosi lytis, nes tik ryšium 
su pastarųjų tinkamu sutvarkymu ir pirmosios gali būti ra- 
cionaliai taikomos. Tai itin svarbu pabrėžti ryšium su veik- 
domosios lyties klausimu. 

Tam tikras nusimanymas apie įsiminimo ir išsimiklini- 
mo dėsnius ir techniką reikalingas ne tik mokytojui, bet ir 
mokiniui, nes jei pirmasis moko - veikdo, tai antrasis mo- 
kosi - veikia. Šiais laikais tais dalykais nelabai domisi mo- 
derniųjų srovių pedagogai; tačiau šalia vertingų moderniųjų 
laimėjimų nedera pamiršti ir apie tai, kas visada sudaryda- 
vo mokymosi atramą ir, be abejo, sudarys ją ir ateityje. [si- 
minimo ir išsimiklinimo technika gali keistis sykiu su 
naujais metodais, bet jų esmė visada pasilieka ta pati. Ta- 
čiau šioje trumpoje santraukoje netenka gilintis į tuos daly- 
kus iš esmės. 

išsimiklina, antrajame - jis daro pritaikymų ir kuriamųjų 
pastangų. 


a) Sustiprinamai veikdomosios mokymo lyties supratimas. — 
Veikdyti yra daryti, kad kas veiktų, šiuo atveju, kad veiktų 
mokinys. Plačiąja prasme visas mokymas pagal euristinį me- 
todą yra ne kas kita, kaip mokinio veikdymas. Bet, kai kal- 
bama apie sustiprinamai veikdomąją mokymo lytį, 
veikdymas suprantamas Žymiai siauriau. Sustiprinamai 

psichikoje; kitaip tariant, šita lytis tarnauja tam, kad moki- 
nių pasisavinimas būtų tvirtas ir pastovus. 


b) Sustiprinamai veikdomosios mokymo lyties priemonės. — 
Willmannas, kalbėdamas apie Befestigung, skiria Einprūgėn 
ir Einüben pagal tai, kad pažintį galima įveržti į atmintį, o 
sugebėjimą - išvystyti miklinimu. Ir pirmuoju, ir antruoju 
atveju pagrindinė priemonė yra kartojimas: pirmuoju atve- 
ju - pažinties, antruoju atveju — veiksmo, sudarančio ilgai- 
niui miklumą. 

Senasis posakis repetitio est mater studiorum? anaiptol nè- 
ra pasenusi taisyklė ir mūsų laikams. Dabar ypač aktualus 
klausimas apie tai, kaip kartojimas gali būti racionaliausiai 
sutvarkytas, kad geriausiai atitiktų psichologijos reikalavi- 
mus ir mažiausiai būtų įkyrus mokiniams; kitaip tariant, 
dabar aktualus kartojimo racionalizacijos klausimas; bet 
principas, kad pakartojimas yra tvirto žinojimo priežastis, 
pasilieka nepajudinamas ir mūsų laikams. Psichologiniai 
tyrimai parodo, kad pirmas pakartojimas turi didžiausios 

reikšmės ir kad sekamieji pakartojimai proporcionaliai yra 
mažiau vertingi. Paisydamas šito fakto, mokytojas turi su- 
sirūpinti pirmo pakartojimo reikalu ir taip sutvarkyti pra- 
mokto jau vieną kartą dalyko pakartojimą, kad šitas 
pakartojimas priverstų visus mokinius dirbti aktyvaus pri- 
siminimo darbą. 

Sugebėjimo sustiprinimas įvyksta pakartojimu ne susi- 
jusio su žodine išraiška turinio, kaip kad yra su pažintimi, 
bet veiksmo, kuris miklina. Meniškuosiuose sugebėjimuo- 
se vienas automatinis miklumas, žinoma, nėra pakankamas. 
Todėl su veikimo kartojimu čia turi būti taip pat šiaip ar 
taip kartojama ir ta taisyklė, kuri yra sąmoningumo veiks- 
nys. Žodžiu tariant, šiuo atveju mokytojo susirūpinimo da- 
lykas yra sąmoningas miklinimas. 


c) Įsiminimas ir išsimiklinimas, kaipo mokymosi lytis, atitin- 
kanti sustiprinamai veikdomąją mokymo lytį. - Mokytojas ne 
tik turi mokyti mokomojo dalyko, bet ir mokyti mokytis. 
Didaktika negali pasitenkinti vien mokymo lyčių tyrinėji- 
mu, ji turi taip pat ištirti ir mokymosi lytis, nes tik ryšium 
su pastarųjų tinkamu sutvarkymu ir pirmosios gali būti ra- 
cionaliai taikomos. Tai itin svarbu pabrėžti ryšium su veik- 
domosios lyties klausimu. 

Tam tikras nusimanymas apie įsiminimo ir išsimiklini- 
mo dėsnius ir techniką reikalingas ne tik mokytojui, bet ir 
mokiniui, nes jei pirmasis moko - veikdo, tai antrasis mo- 
kosi - veikia. Šiais laikais tais dalykais nelabai domisi mo- 
derniųjų srovių pedagogai; tačiau šalia vertingų moderniųjų 
laimėjimų nedera pamiršti ir apie tai, kas visada sudaryda- 
vo mokymosi atramą ir, be abejo, sudarys ją ir ateityje. Įsi- 
minimo ir išsimiklinimo technika gali keistis sykiu su 
naujais metodais, bet jų esmė visada pasilieka ta pati. Ta- 
čiau šioje trumpoje santraukoje netenka gilintis į tuos daly- 
kus iš esmės. 

8. Pritaikomai veikdomoji mokymo lytis. - Paskutinė iš eilės 
yra pritaikomai veikdomoji mokymo lytis. 


a) Pritaikomai veikdomosios mokymo lyties supratimas. — Pri- 
taikomai veikdomoji yra mokymo lytis, su kurios pagalba 
mokiniai yra raginami savo pažintis ir sugebėjimus pritai- 
kyti, panaudoti, išreikšti. Mokymas negalėtų pasiekti savo 
tikslo, jei neįstengtų sudaryti mokinyje pritaikomųjų nusi- 
teikimų. Be tokių pritaikomųjų nusiteikimų mokyklinis la- 
vinimas būtų visai negyvenimiškas. Pritaikomai veikdomoji 
mokymo lytis ir turi savo tikslu sužadinti mokinyje pritai- 
komųjų polinkių. Šita lytis, kaip ir sustiprinamai veikdo- 
moji, skiriama nuo kitų ne tiek vykdomosiomis savo 
priemonėmis, kuriomis ji naudojasi, kiek savo tikslu. To- 
dėl, palyginant su kitomis mokymo lytimis, jinai nėra tiek 
ryški savo pobūdžiu, nors yra ne mažiau svarbi už jas. Ji 
būtent pašaukta žadinti mokinių savarankiškumą darbe ir 
reikalauti iš jų produktyvaus kūrybiškumo, Žodžiu tariant, 
pritaikomai veikdomoji mokymo lytis turi savo uždaviniu 
raginti mokinius eiti savarankiškojo kūrybiškumo linkme. 


b) Sustiprinamai veikdomosios ir pritaikomai veikdomosios 
lyties santykiavimas. — Sustiprinamai veikdomoji ir pritaiko- 
mai veikdomoji mokymo lytys taip santykiuoja tarp savęs, 
kaip kad santykiuoja tarp savęs sustiprinimas ir pritaiky- 
mas. „Atminties darbo ir pratybų objektas, - sako Willman- 
nas, — turi būti visų pirma pritaikomojo pobūdžio ir turi 
būti sustiprintas pritaikymui ir per pritaikymą“*. Tai reiš- 
kia, kad sustiprinimas turi turėti savo tikslu pritaikymą, o 
pritaikymas turi tarnauti taip pat sustiprinimui. 

Ir iš tikro, visa, kas yra pasisavinama atmintimi ar išsi- 
miklinimu, turi tikros reikšmės vien perspektyvoje, kad to 


* Ten pat. - P. 513. 

prireiks kuriam nors pritaikymui; o iš kitos pusės, yra psi- 
chologinio fakto dalykas tai, kad kiekvienas pritaikymas 
sustiprina dalyką atmintyje, jei jis priklauso pažinimo sri- 
čiai, ir padidina išsimiklinimą, jei jis priklauso sugebėjimo 
sričiai. Sustiprinimas ir pritaikymas, kitaip pasakius, turi 
sau savitarpinės reikšmės: sustiprinimas turi perspektyvo- 
je pritaikymą, pritaikymas yra naudingas sustiprinimui. 

Šitokis sustiprinimo ir pritaikymo santykiavimas, be abe- 
jo, turi reikšmės praktiniam sustiprinamai veikdomosios ir 
pritaikomai veikdomosios mokymo lyties solidarumui. Pa- 
našų solidarumą galima buvo pastebėti pirmą kartą tarp 
rodomosios ir vaizduojamosios mokymo lyties ir antrą kartą 
tarp aiškinamosios ir išvystomosios mokymo lyties. Toks 
solidarumas kiekvieno iš suminėtų trijų dvejetų gali būti 
aiškinamas tuo, kad kiekvienas iš šitų dvejetų atitinka vie- 
ną psichologinį pasisavinimo momentą, ar patyrimą, ar su- 
pratimą, ar pritaikymą. 


c) Pritaikomai veikdomosios mokymo lyties sąlygos ir prie- 
monės. - Savo laiku buvo nustatytos bendros išvidinės są- 
lygos, reikalingos protinimo sėkmingumui. Kalbant 
specialiai apie pritaikymą, kuris prasideda mokykloje ir bai- 
giasi gyvenime, galima numatyti dar keletą specialesnių są- 
lygų, reikalingų pritaikomajam mokinių pasireiškimui. 

Visų pirma reikalingas tam tikras metodiškas mokinių 
paruošimas savarankiškajam darbui, nukreiptam į konkre- 
tinių uždavinių atlikimą. Antra vertus, yra pageidaujamas 
nuoseklus pažangumas pritaikomųjų uždavinių parinkime. 
Trečia, pritaikyme visada yra reikalinga tam tikra mokinių 
iniciatyva, nes kiekvienas pritaikymas visų pirma yra įsi- 
gytų pažinčių ir sugebėjimų panaudojimas naujose aplin- 
kybėse ir naujiems uždaviniams. Be iniciatyvos negali rasti 
vietos nei panaudojimas, nei pritaikymas, nei išreiškiama- 
sis veikimas. 

Dauguma pritaikomai veikdomosios mokymo lyties 
priemonių yra bendros su kitomis lytimis. Pavyzdžiui, mo- 
kytojo paklausai, mokomasis jo pasikalbėjimas su mokiniais 
ir bendras pačių mokinių svarstymas gali eiti priemonėmis 
naujiems mokinių pritaikymams ir pasireiškimams, nors jie 
ne mažiau tinka būti priemonėmis, kaip matėme, ir kai ku- 
rioms mokymo lytims. Gal kiek specialiau tarnauja prie- 
mone pritaikomai veikdomajai mokymo lyčiai įvairūs 
uždaviniai ir šiaip namų darbai. Bet iš kitos pusės, uždavi- 
niai ir namų darbai gali turėti sustiprinamosios reikšmės, 
tiesa, netiesioginiu būdu, būtent tuo, kad kiekvienas pritai- 
kymas sykiu sustiprina pažintį ar sugebėjimą, kuriuo pasi- 
naudoja. Pagaliau priemonėmis čia eina visi paraginimai, 
kuriais mokytojas stengiasi sužadinti kuriamuosius moki- 
nių užsimojimus. 


d) Pritaikomasis ir kuriamasis veikimas, kaipo mokymosi ly- 
tis, atitinkanti pritaikomai veikdomąją mokymo lytį. — Jei su pa- 
galba pritaikomai veikdomosios mokymo lyties mokytojas 
paragina mokinius daryti pritaikymų ir apskritai kuriamai 
reikštis, tai iš mokinių pusės atitinkama mokymosi lytis bus 
pritaikymų darymas ir kūrybinis pasireiškimas, mokiniams 
remiantis įsigytomis pažintimis ir sugebėjimais. Panaudo- 
jimas įsigytų pažinčių ar sugebėjimų užduotiems darbams 
ar šiaip kūrybiniam darbui atlikti tik tada, kaip buvo saky- 
ta, gali būti tikrai sėkmingas, kai mokiniai sykiu turi įsigiję 
tam tikros iniciatyvos. Savarankiškasis mokymosi būdas, 
kaip jis suprantamas, pavyzdžiui, Daltono plane, išvysto 
mokiniuose tokią savarankiškąją iniciatyvą, kuri visada bus 
Jabai naudinga pritaikomajam panaudojimui plačiajame gy- 
venime. 

Šito reikalo supratimas dabar dažnai iškelia reikalavimą 
taip perorganizuoti mokyklinę klasę, kad ji taptų savo rū- 
šies laboratorija, kur mokiniai būtų aktyvūs veikėjai, nau- 

dodamiesi mokomąja medžiaga, mokomosiomis priemonė- 
mis ir mokytojo nurodymais. Tai, kas aukštojoje mokykloje 
yra seminaras su visomis studijų priemonėmis, turėtų rasti 
savo paruošiamąjį laipsnį ir aukštesniojoje mokykloje. Dar- 
bo mokyklos, kurios realizuoja veiklos principą pagal ran- 
damąjį metodą, kaip tik eina šita linkme ir todėl sėkmingai 
žadina mokiniuose produktyvų kūrybiškumą. 

Kokia prasme kūrybiškumas turi atbaigti mokinio nusi- 
statymą protinimosi darbe, įdomiai paaiškina S. I. Gesse- 
nas, sugretindamas žaidimą, pamoką ir kūrybą, kaipo tris 
išsivystančius tarpsnius pagal didėjantį amžių. „Žaidimas, - 
sako jisai, - pasilikdamas žaidimu, turi būti persunktas bū- 
sima pamoka“*, neišsigimdamas nei į pasilinksminimą, nei 
į pasyvines mechanines pratybas. Iš kitos pusės, „panašiai 
kaip ir žaidimas, pamoka taip pat slepia savyje du išsigimi- 
mo kelius. Atitrūkusi nuo aukštesnio kūrybos tarpsnio, ku- 
ris suteikia jai pateisinimą ir prasmę, pamoka išsigimsta į 
grynai mechaninį darbą, į mokinio kartojamą pavyzdį, mo- 
kytojo parodytą. Bet ir ne laiku virtusi kūryba, jinai išsi- 
gimsta į paviršutiniškąjį diletantizmą, išvystantį darbe 
nerūpestingą darybą vietoje kūrybos ir pasitenkinimą apy- 
tikrėmis pasiekomis vietoje siekiamų adekvatinių įvykdy- 
mų“**, 

Praktinės mokyklinės didaktikos dalykas yra šituos ben- 
drus principus, liečiančius mokymo lytis, pritaikyti konkre- 
tiniam darbui mokykloje ir šitą pritaikymą išvystyti su 
reikiamu smulkmeningumu. 


* Gessen S. I. Osnovy pedagogiki. — Bertin, 1923. — P. 109. 
** Ten pat. — P. 114. 

DIDAKTIKA 


Įžanga 


Šio pusmečio pedagogikos kursui skšriama toji jos dalis, 
kuri sudaro protinimo mokslą ir yra vadinama didaktikos 
vardu. Pradedant šitą kursą man tenka padaryti nemaža 
paruošiamųjų aiškinimų dėl dviejų priežasčių: pirma, kad 
mano klausytojų tarpe bus ir tokių, kurie pradeda pedago- 
gikos mokslą nuo didaktikos; antra, todėl, kad didaktikos 
mokslas buvo ir yra įvairiai suprantamas ir yra reikalo nu- 
statyti tiksliai šito mokslo supratimas. 

Kai praeitais mokslo metais buvo kalbėta bendrai apie 
pedagogikos mokslą, buvo nustatyta, jog pedagogika, ima- 
ma plačiausia prasme, yra ugdymo mokslas. Buvo irgi nu- 
rodyta, jog ugdymo sąvoka yra platesnė už auklėjimą ir 
lavinimą, nes, nustatytu tuomet supratimu, ugdymas turė- 
jo reikšti visą sąmoningą bei tikslingą suaugusios kartos veiki- 
mą į nesuaugusiąją, norint vesti pastarąją į dvasinį bei fizinį 
subrendimą, reikalingą jos gyvenimo tikslams siekti. Taip su- 
prantamas ugdymas, arba pilnutinis žmogaus paruošimas 
gyvenimo tikslams, apima ir fizinį mankštymą, ir protinį 
lavinimą, arba protinimą, ir dorinį auklėjimą, arba dorini- 
mą, irestetinį lavinimą, ir religinį auklėjimą. Žodžiu tariant, 
ugdymo sąvoka apima visas pedagogines pareigas, kurių 
tik gali būti ruošiant žmogų visoms gyvenimo sritims ir la- 
vinant visas jo galias. Žmogus yra ugdomas, kai mankšto- 
majo fizinė prigimtis natūralaus, sveiko ir apvaldyto fizinio 
gyvenimo tikslu. Žmogus yra ugdomas ir tada, kai jis yra 

ruošiamas dvasiniams religijos tikslams. Pagaliau žmogus 
ugdomas ir tada, kai jis yra ruošiamas kultūriniam gyveni- 
mui su jo intelektualiniais arba protiniais, moraliniais arba 
dvasiniais ir estetiniais reikalais, t. y. kai yra lavinamas jo 
protas, valia ir estetinis jausmas. 

Kuitūringos tautos, kaip jau daug kam žinoma, išreiškia 
ugdymo sąvoką auklėjimo vardu, bet šalia šito plataus auk- 
lėjimo žodžio supratimo vartoja tą patį žodį dar ir siaurąja 
prasme. Pavyzdžiui, taip vartoja prancūzai savo žodį edu- 
cation, vokiečiai - Erziehung. Ir education, ir Erziehung -eiš- 
kia tiek ugdymą apskritai, tiek ir auklėjimą skyrium. Tuo 
tarpu auklėjimas tesudaro vieną tik ugdymo dalį ir būtent 
tąją, kur vyrauja dorinis pradas. Išauklėtas žmogus bus tasai, 
kas yra gavęs tvirtą dorinį pagrindą ir savo valios jėga įstengia 
save valdyti visame gyvenimo plote, neišskiriant net išviršinio 
padorumo. Kitą svarbią ugdymo dalį, būtent tąją, kur vy- 
rauja protinimo pareiga, sudaro lavinimas, kurį vokiečiai 
išreiškia žodžiu Bildung, prancūzai žodžiu formation arba 
instruction. Išlavintas žmogus (vok. der Gebildete, pranc. un 
homme instruit) bus tasai, kas yra gavęs tvirtą intelektualinį pa- 
grindą, kuris duoda jam galimybės laisvai orientuotis kultūrinio 
gyvenimo klausimuose, turint tam tikrą erudicijos minimumą. 

Dorinis auklėjimas ir protinis lavinimas, kad ir sudaro dvi 
pagrindines ugdymo pareigas, vis dėlto neišsemia viso ugdo- 
mojo veikimo, nes šalia jų dviejų esti dar fizinio mankštymo, 
estetinio lavinimo, religinio auklėjimo. Jei net apimsime do- 
rinimą ir religinimą auklėjimo vardu, o protinimą ir estetini- 
mą — lavinimo vardu, tai vis dėlto liks fizinis žmogaus 
mankštymas, kuris su vienodu apytikriu teisingumu, t. y. ne 
visai tiksliai, galima vadinti ir auklėjimu, ir lavinimu. Tačiau 
paprastai fizinis mankštymas nėra laikomas nei tikru auklėji- 
mu, nei tikru lavinimu, nes pirmajame, kaip sakyta, vyrauja 
dorinimo pareiga, antrajame — protinimo pareiga. Tai parodo, 
jog auklėjimas ir lavinimas, paimtu tiesiogine savo prasme, 

nesudaro viso ugdymo. Vis dėlto daugelis pedagogų teoreti- 
kų yra linkę manyti, jog visas ugdomasis veikimas galima su- 
skirstyti, iš vienos pusės, į auklėjimą, iš antros pusės - į 
lavinimą. Tuo tarpu neskyrimas tinkamu būdu sąvokų „ug- 
dymas“, „auklėjimas“ ir „lavinimas“ veda prie pedagogikos 
mokslo savotiško supratimo ir atitinkamo jo suskirstymo. 

Visų pirma galima pastebėti, kad pedagogika priimta lai- 
kyti auklėjimo mokslu, pavyzdžiui, prancūzai vadina ją Ia 
science de Veducation, vokiečiai - Erziehungslehre. Bet tuojau 
kyla klausimas, kaip suprantamas yra šitokiame pedagogi- 
kos aptarime auklėjimas — plačiąja ar siaurąja prasme. Kai 
mes esame jau papratę laikyti pedagogiką ugdymo mokslu, 
mums lengvai gali rodytis, jog čia auklėjimas tegali būti ima- 
mas plačiąja prasme. Buvo ir yra tačiau pedagogikų teoreti- 
kų, kurie laiko pedagogiką auklėjimo mokslu, imdami 
auklėjimą siaurąja prasme. Šitaip suprasdami pedagogiką jie 
yra priversti šalia auklėjimo mokslo statyti lavinimo moks- 
lą, kurį jie tuomet vadina didaktikos vardu. Šitokios pažiū- 
ros pagrinde glūdi prielaida, jog ugdomasis veikimas dalijasi 
be liekanų į auklėjimą ir lavinimą ir jog pedagogika tėra vien 
auklėjimo mokslas, su kuriuo tuomet didaktika naudojasi ly- 
giomis teisėmis, kaipo lavinimo mokslas. Gaunama tuomet 
du lygiateisių mokslu: pedagogika ir didaktika. 

Panašiai žiūrėjo į pedagogiką ir didaktiką Otto Willman- 
nas, vienas iš didžiausių didaktų pedagogikos istorijoje, ku- 
rio veikalas „Didaktik als Bildungslehre“ laikomas klasišku 
dalyku. Auklėjimo esmę Willmannas mato tikslingame suaugu- 
sios kartos veikime, kuriuo jinai globoja jaunimo prigimtį, nor- 
muoja šitos prigimties pastangas ir veda jąją į dorinį nusistatymą, 
perleisdama sykiu jaunimui pagrindinį savo dvasinio bei dorinio 
gyvenimo turinį*. Tą pačią mintį Willmannas išreiškia ir ta- 
da, kai aptaria auklėjimą kaipo globojamąją, vedamąją ir 


* Willmann O. Didaktik als Bildungslehre, - P. 14. 

lavinamąją suaugusių žmonių veikmę į tebeaugančiuosius, — 
veikmę, turinčią savo tikslu įvesti pastaruosius į dalyvavi- 
mą gėrybėse, kuriomis yra pagrįstas visuomeninis žmonių 
gyvenimas*. 

Šitokiu auklėjimo aptarimu Willmannas mažai tesiski- 
ria nuo kitų pedagogų teoretikų, nes auklėjimo sąvoka, 
imama siaurąja prasme, maždaug visų vienodai supran- 
tama. Jo paties pasakymu, yra daug sunkiau nustatyti la- 
vinimo prasmė, dar ir todėl, kad vokiečių žodis Bildung 
gali būti įvairiai suprantamas. Visų pirma šitas žodis Bil- 
dung reiškia ir veikimą, ir pasiektą stovį, t. y. ir lavinimą, 
ir išlavinimo rezultatą. Vokiečiai gali išreikšti šitą skirtu- 
mą, sustatydami du žodžiu: das Bilden ir die Gebildetheit, 
lietuviškai „lavinimas“ ir „išsilavinimas“. Be to, žodis Bil- 
dung padarė pedagogikos istorijoje nemažą evoliuciją: reiš- 
kęs iš pradžios formavimą materialinės medžiagos, jis 
paskui ėmė reikšti formavimą dvasinių galių ir tuo pri- 
siartino prie mūsų žodžio „lavinimas“, kuris iš tikrųjų reiš- 
kia ne ką kita, kaip dvasinių žmogaus galių formavimą 
arba išvystymą. Pagal tai pagrindinį išlavinimo momentą Wil- 
lmannas mato išvidiniame dvasiniame susiformavime. Todėl 
jis praveda aiškią skiriamąją liniją tarp lavinimo bei lavi- 
nimosi, iš vienos pusės, ir mokymo bei mokymosi - iš ant- 
ros pusės. Kaip ir mokymas, lavinimas (das Bilden), sako 
jisai, irgi pateikia tam tikro turinio, tačiau jis eina toliau, 
negu tai daro paprastas žinių bei sugebėjimų įsigijimas, 
nes jis perteiktą medžiagą padaro lengvai vartojamu, vai- 
singu pradu. Tai, kas pramokta ir įgyta pratybomis, gali 
pasidaryti pamiršimo auka; užtat vieną kartą įgytas išsi- 
lavinimas išlieka visuomet, net tada, kai jo atsirėmimo 
priemonės bus gerokai primirštos; išmoktas dalykas yra 
nuosavybė, kurios galima nustoti, išsilavinimas yra as- 


* Lexikon der Pädagogik. — Bd.l. - P. 1158. 

menybės apsisprendimas, jos pasiturėjimas, lotyniškai ta- 
riant - jos habitus*. Šitaip suprastas lavinimas pakanka- 
mai skiriasi, Willmanno supratimu, nuo auklėjimo. 
„Auklėjimas, - sako jisai, - turi reikalo visų pirma su ak- 
tyviomis pastangomis, su valia; lavinimas - su dvasios vei- 
kimu. Pirmasis yra dorinė, antrasis - dvasinė asimiliacija; 
pirmasis yra atremtas į autoritetą ir klusnumą, antrasis ša- 
lia asmens nusilenkimo prieš aukštesnę išmintį reikalauja 
dar jo laisvo bendradarbiavimo. Auklėjimo veikalas yra 
užbaigtas sykiu su proto subrendimu, ogi lavinamasis dar- 
bas peržengia šitą ribą ir gali trukti per visą gyvenimą“*. 

Taip suprastas lavinimas, aiškus dalykas, turi platesnės 
prasmės, negu mokomasis mokyklos veikimas. Jis suima į 
save ir privatų mokymą, ir viešąjį mokymą, ir lavinimąsi 
tokiomis priemonėmis, kokiomis yra dvasinis bendravimas, 
literatūra, spauda, menas ir t. t. Tačiau nė viena iš šitų lavi- 
namųjų priemonių lavinimas, kaipo toks, negali būti išsem- 
tas. Atsižvelgdamas į visa tai, Willmannas pateikia šitokios 
aptarties lavinimo organizacijai. Lavinimo organizacija (ar- 
ba, kaip sako pats Willmannas - Bildungswesen) yra įstaigų, 
sukurtų veikalų ir priemonių visetas, kuris padeda indivi- 
dui įsigyti tam tikrų pagrindinių, reikšmingų sugebėjimų, 
žinių ir pažiūrų, kurie kaipo laisvai bei vaisingai vartoja- 
mos dvasinio gyvenimo priemonės leidžia pasiekti tam tikrą 
dvasinio bei dorinio apsisprendimo laipsnį***. 

Kaip matome, tiek lavinimas, tiek ir auklėjimas Willman- 
no yra suprantamas kaipo ištisas ugdomujų pareigų komplek- 
sas, pareinąs dargi nuo istorinio, visuomeninio ir kultūrinio 
žmonių gyvenimo. Ir štai šitiem dviem ugdomųjų pareigų 
kompleksams tyrinėti Willmannas skiria du lygiateisiu gimi- 


* Willmann O. Op. cit. - P. 14. 
* Ten pat. - P. 16. 
*** Ten pat. - P. 17. 

ningu-mokslu: pedagogiką ir didaktiką. Pedagogika yra jam 
auklėjimo mokslas (Erziehungslehre), ogi didaktika — lavinimo 
mokslas (Bildungslehre). Tokiu būdu,Willmanno supratimu, pe- 
dagogikos objektą sudaro auklėjimas, didaktikos objektą - la- 
vinimas, kur auklėjimas ir lavinimas yra suprantamu ne tik 
kaipo ugdomojo veikimo pareigos, bet ir kaipo šitų pareigų 
organizacijos kultūriniame visuomenės gyvenime. Paskui, iš- 
eidamas iš prielaidos, jog mokslai santykiuoja tarp savęs pa- 
gal tai, kokių yra santykių tarp jų objektų, Willmannas daro 
„išvadą, kad pedagogika ir didaktika nėra priklausomos viena 
' nuo antros disciplinos, kadangi auklėjimas nėra nei dalis, nei 
priedas lavinimui ir lavinimas nėra tik priemonė auklėjimo 
tikslams siekti. Tuo pačiu Willmannas susiaurina, iš vienos 
pusės, pedagogikos supratimą, o iš antros pusės, iškelia di- 
daktiką kaip lygiateisę su ja discipliną, kurios po to negalima 
pavadinti pedagogine disciplina. 

Kas privalu manyti apie šitokį santykių nustatymą tarp 
pedagogikos ir didaktikos? Skaitant Willmanno veikalus ne- 
galima nesigėrėti giliomis autoriaus analizėmis, plačia isto- 
rine perspektyva, turtingomis gyvenimo koncepcijomis ir 
įsigyvenimu į ugdymo problemas. Tačiau reikia konstatuoti 
faktas, kad ugdymo moksle Willmannas yra labiau istorikas 
monografistas negu sistematikas, ir tai jaučiama jau pedago- 
gikos mokslo supratime bei suskirstyme. Jis ima du pagrin- 
diniu ir tipingu ugdomųjų pareigų kompleksu, t. y. auklėjimą 
ir lavinimą, kaip juodu reiškėsi dažniausiai istorijoje, ir ski- 
riajiemdviem tyrinėti du lygiateisiu mokslu. Subjektyviai, 
t. y. atsižvelgiant į tai, jog pats Willmannas buvo pasiryžęs 
ištirti auklėjimo bei lavinimo problemas visoje jų platumoje, 
galima pateisinti jo didaktikos kaipo lavinimo mokslo su- 
pratimas. Tačiau reikia pasakyti, kad pedagogas sistemati- 
kas turėtų pasielgti kitaip. Yra aišku, jog auklėjimas ir 
lavinimas gali būti suvestas prie aukštesnės ir platesnės są- 
vokos. Tokia sąvoka, mano supratimu, yra ugdymas apskri- 

tai. Šitas žmogaus ugdymas plačia prasme gali ir privalo būti 
vieno plataus mokslo objektas. Jei auklėjimo ir lavinimo moks- 
lai laikomi nepriklausomais viens nuo antro mokslais, ku- 
riems skiriami pedagogikos ir didaktikos vardai, tai ugdymo 
mokslui apskritai nebelieka vardo, tuo tarpu kai yra aiškiai 
nujaučiamas reikalas apimti ugdomųjų pareigų visumą vie- 
no mokslo sistemoje. Šitas reikalas verčia laikyti žmogaus 
fizinio bei dvasinio ugdymo mokslą vieningu savo pagrinde 
ir suteikti šitam mokslui bendrą pedagogikos vardą, nes pe- 
dagogikos žodžio reikšmėje nėra nieko, kas galima būtų tai- 
kyti išimtinai auklėjamajai ugdymo pareigai. 

Norint toliau sistemingai suskirstyti pedagogiką, kaipo 
ugdymo mokslą, reikia orientuotis pagal tai, kaip galima su- 
skirstyti pats ugdymas. Ugdymas ruošia žmogų pilnutiniam 
gyvenimui, todėl kiek esama pagrindinių sričių pilnutinia- 
me gyvenime, tiek gali būti pagrindinių dalių ugdymo moks- 
le. Fizinę prigimtį atitinka fizinio mankštymo arba lavinimo 
mokslas; kultūrą kultūrinio lavinimo, arba kultūrinimo, 
mokslas; pagaliau religiją - religinio auklėjimo, arba religi- 
nimo, mokslas. Istorinis patyrimas, kad ir Willmanno atsiti- 
kimu, parodo, jog kultūrinis lavinimas yra tiek sudėtingas 
dalykas, jog nėra galima jis suimti vieno mokslo disciplino- 
je. Yra reikalo jį suskirstyti į atskiras ugdomąsias pareigas. 
Tačiau tolimesnis kultūrinio lavinimo skirstymas eis jau ne 
gyvenimo sritimis, bet žmogaus galiomis, kuriomis pedago- 
gikos atžvilgiu yra žmogaus protas, valia ir estetinis jaus- 
mas. Sulig tuo gauname tris naujas pedagogikos šakas: 
protinimo, dorinimo ir estetinimo mokslus. Tokiu būdu vie- 
ninga savo pagrindu pedagogikos sistema gali būti tikslin- 
gai suskirstyta į penkias šakas, atitinkančias fizinį lavinimą, 
protinimą, dorinimą, estetinimą ir religinimą, neskaitant jos 
bendrosios dalies, kuri turi pedagoginio įvado reikšmę. 

Viena iš svarbiausių pedagogikos dalių, kuri istorijoje kar- 
tais pridengdavo sykiu kitas pedagogikos dalis, yra protini- 

mo mokslas, kuris vokiškai išreiškiamas posakiu Unterrich- 
tslehre, kas reiškia mokymo mokslą. Mokymo mokslui pava- 
dinti vartojamas žodis didaktika, kilęs iš graikų žodžio 
čiėdokew, kas reiškia „mokyti“. Pagal istorinę savo prasmę 
ir istorinę savo kilmę didaktikos vardas visai pritinka moky- 
mo mokslui. Tačiau jei didaktikos kaipo lavinimo mokslo 
supratimas yra per platus, tai jos supratimas kaipo mokymo 
mokslo yra jau per siauras. Mokymo sąvoka per daug pabrė- 
žia žinių teikimo momentą, tuo tarpu proto galios tinkamas 
išlavinimas yra svarbesnis dalykas už įsigytą mechaniniu bū- 
du erudiciją. Vidury tarp lavinimo ir mokymo gali būti pa- 
statyta intelektualinio, arba protinio, lavinimo sąvoka, kuri 
ir išreiškiama mūsų žodžiu „protinimas“. Senas didaktikos 
vardas ir gali būti pritaikytas šitaip suprasto protinimo moks- 
lui. Žodis „protinimas“ nurodo, kuri žmogaus galia yra ug- 
dymo objektu šitame moksle, bet nenurodo, kokiomis 
priemonėmis tai daroma, kaip kad nurodo žodis „mokymas“. 
Faktinai to daryti ir neprivalu, nes tokiu būdu lengvai gali- 
ma per daug susiaurinti didaktikos mokslas. Žodžiu tariant, 
mūsų žodis „protinimas“ gerai išreiškia intelektualinį lavi- 
nimą, kuris turėtų sudaryti tiesioginį didaktikos objektą. 
Taigi, kaip matome, didaktika neapima viso lavinimo, 
pavyzdžiui, estetinio lavinimo, bet iš kitos pusės, ji nepasi- 
tenkina vieno mokymo klausimais ir aprėpia visas intelek- 
tualinio, arba protinio, lavinimo problemas. Mokymas ir 
intelektualinis lavinimas nėra lygaus turinio sąvokos: inte- 
lektualinis lavinimas yra platesnė sąvoka už paprastą mo- 
kymą. Pagal šitą intelektualinio lavinimo supratimą ir buvo 
mano padaryta išvada, jog didaktika privalu pavadinti ne 
mokymo, bet intelektualinio lavinimo, arba trumpiau tariant, 
protinimo mokslas. Čia turiu paminėti dar vieną didaktikos 
aptarimą, būtent tą, kuris išreiškia protinimo sąryšį su auk- 
lėjimu apskritai. Pavyzdžiui, Gėttleris aptaria didaktiką kai- 
poauklėjamojo mokymo teoriją: Didaktik als Theorie des erziehlichen 

Unterrichtes, kur posakis der erziechliche Unterricht reiškia tą 
pat, ką ir der erziehende Unterricht. Auklėjamasai mokymas 
savo turinio prasme sąmoningai jungia protinimą ir dorini- 
mą ugdomajame veikime. Tie pedagogai teoretikai, kurie ap- 
taria didaktiką kaipo auklėjamojo mokymo teoriją, visai 
teisingai tvirtina, jog panašiai kaip tikras dorinimas negali 
apsieiti be tam tikro mokymo arba bent be pamokymų, taip 
ir tikras protinimas negali ir neprivalo apsieiti be vienlaikio 
dorinio auklėjimo. Jei protinimas yra gerai vedamas, tai jis, 
net netaikomas dorinimo tikslams, turi vis dėlto auklėjamo- 
sios reikšmės. Visų pirma jau pats mokymas drausmina žmo- 
gaus dėmesį, versdamas sutelkti visas dvasios pajėgas 
viename mokomajame dalyke. Susitelkimas yra jau tam tik- 
ras susivaldymas, kuris turi auklėjamosios įtakos tvirtam bū- 
dui susidaryti. Gerai sutvarkytas mokymas išvysto mokinyje 
tvarkingumą, punktualumą, švarumo meilę, nes visa tai yra 
jam būtinos sąlygos, nuo kurių pareina mokslo sėkmingu- 
mas. Mokykloje mokymas turi dargi visuomeninės reikšmės, 
būtent todėl, kad sutelktinis darbas iš kiekvieno dalyvio rei- 
kalauja mokėjimo prisitaikyti prie visos draugijos ir šiaip ar 
taip su šia sutarti. Žodžiu tariant, kur darbo sėkmingumas 
pareina nuo dalyvių sutarimo, ten pats darbas, tinkamai at- 
liekamas, auklėja visuomeninius nusiteikimus. Pagaliau tin- 
kamas mokymo būdas, suprastas ne tik kaipo žinių teikimas, 
bet ir kaipo dvasinių galių, pavyzdžiui, proto lavinimas, iš- 
vysto mokiniuose tam tikrą dvasios nepriklausomumą, ini- 
ciatyvą, kuriamąsias pajėgas, žodžiu tariant, tai, kas turi 
sprendžiamosios reikšmės žmogaus asmenybei, jai apsi- 
sprendžiant dėl gyvenimo pakraipos ir nusistatant naujam 
kūrybos darbui. 

Lengva suprasti, kiek turi padidėti auklėjamoji protini- 
mo reikšmė, kai protinimo priemonės bus sąmoningai bei 
planingai derinamos su auklėjimo tikslais. Dabar jau ne at- 
skiri pamokymai ir ne atsitiktinės protinimo išdavos, bet 

visa protinimo sistema, t. y. mokomosios medžiagos parin- 
kimas, sutvarkymas ir teikimo būdas, šiaip ar taip tarnauja 
auklėjimo uždaviniams. Protinimas, kuris stengiasi ne tik 
suteikti žinių auklėtiniams, bet ir lavinti kiek galint visas jų 
dvasines galias ir tarp kitko auklėti žmogaus valią ir būdą, 
yra auklėjamasis protinimas. 


Anaąkart ėjo kalba apie tai, kaip reikia suprasti didaktikos 
mokslas. Minties eiga, trumpai tariant, buvo šitokia. Ryškiau- 
sia pažiūra, kuri pasitaiko šiuo klausimu, yra ta, kuri vadina 
didaktikos vardu lavinimo mokslą ir priešpastato šitą mokslą 
pedagogikai, kaipo auklėjimo mokslui. Tuomet gaunamu du 
lygiateisiu mokslu: pedagogika ir didaktika, taigi faktinai di- 
daktika nėra jau pedagoginis mokslas, nes pastarasis yra su- 
siaurinamas auklėjimo ribose. Sprendžiant klausimą, ar šitokis 
didaktikos priešpastatymas pedagogikai gali būti pateisintas, 
reikia visų pirma atsižvelgti į tikrą lavinimo ir auklėjimo san- 
tykiavimą. Lavinimas ir auklėjimas įeina į platesnę ugdymo 
sąvoką, taigi juodu, iš vienos pusės, neišsemia viso ugdymo, 
o iš antros pusės, dalinai sueina savo plotmėmis. 

Priešpastatyti pedagogika ir didaktika, kaipo du lygiatei- 
siu mokslu, tyrinėjančiu vienas auklėjimą, antras lavinimą, 
pasirodo netikslu dėl įvairių priežasčių: 1) todėl, kad auklė- 
jimas ir lavinimas dalinai sueina savo plotmėmis, 2) todėl, 
kad juodu neišsemia viso ugdymo ploto ir 3) todėl, kad pe- 
dagogikos vardas racionaliausia rezervuoti viso ugdymo 
mokslui, kaip kad daro žymiausia pedagogų teoretikų dalis. 
Žodžiu tariant, didaktikos supratimas kaipo lavinimo mokslo 
yra per platus, nes galima kalbėti ne tik apie intelektualinį 
lavinimą, bet ir apie estetinį ir net fizinį lavinimą. 

Užtat kai didaktika yra suprantama kaipo pedagogikos 
dalis, jos supratimas gali būti per siauras, jei ji yra aptaria- 
ma pagal etimologinę žodžio reikšmę, t. y. jei didaktikos 
vardu yra vadinamas mokymo mokslas (didaskein - moky- 

ti). Mokymas tėra viena, tiesa, svarbiausia ir pagrindinė, 
intelektualinio lavinimo priemonė. Būtų netikslinga neim- 
ti šia proga viso intelektualinio lavinimo, kuris lietuviškai 
galima išreikšti vienu žodžiu „protinimas“. Tokiu būdu di- 
daktika yra intelektualinio lavinimo, t. y. protinimo, mokslas. 

Bet kai kas nepasitenkina didaktikos supratimu kaipo 
protinimo mokslo ir šia proga kvalifikuoja protinimą tam 
tikru būdu. Pavyzdžiui, Gėttleris didaktikos vardu vadina 
auklėjamojo protinimo mokslą. Norint susekti, ar šitokis di- 
daktikos mokslo aptarimas gali būti racionaliai pateisintas 
ir kokiu būdu protinimas gali sąmoningai ir planingai tar- 
nauti auklėjimo uždaviniams, tenka prisiminti šis tas iš ben- 
drosios pedagogikos mokslo dalies apie pagrindines 
ugdomąsias pareigas. 

Kiekvienoje ugdymo srityje gali bei privalo reikštis for- 
malinė išvystomoji ir materialinė perteikiamoji ugdymo pa- 
reiga. Pavyzdžiui, protinimo srityje materialinė ugdymo 
pareiga turi savo uždaviniu žinių perteikimą mokiniams; 
ogi formalinė ugdymo pareiga statosi tikslu išlavinti paži- 
nimo išgales, t. y. išviršines juslęs, tarnaujančias patiriama- 
jam jutimui, išvidines jusles, tarnaujančias vaizdavimui, ir 
pagaliau proto galią, tarnaujančią mąstymo reikalui. 

Savo ruožtu išvystomoji protinimo pareiga reiškiasi nei- 
giamuoju ir teigiamuoju būdu. Neigiamasis protinimo bū- 
das, vadinamas drausminimu, stengiasi draudimu bei 
baudimu pašalinti visas kliūtis, kurių gali būti belavinant 
protines žmogaus galias. Pavyzdžiui, dera drausminti mo- 
kinio dėmesį, kaipo būtiną protinimo sąlygą. Teks net kar- 
tais kurį mokinį nenuoramą nubausti, kad pabaudos baimė 
padėtų jam apvaldyti savo dėmesį. 

Tačiau pagrindinis gero ugdymo ir todėl taip pat gero pro- 
tinimo uždavinys turi būti siekiamas teigiamuoju būdu, taip 
sakant, skatinimo priemonėmis. Skatinimas sykiu su draus- 
minimu ir sudaro išvystomosios ugdymo pareigos teigiamąją 

ir neigiamąją pusę. Skatinimas stengiasi, taip sakant, pozity- 
viu, arba teigiamuoju, veikdymu išvystyti žmogaus galias. 
Jis, žodžiu tariant, stengiasi sužadinti savarankišką žmogaus 
galių veikimą, pateikti joms maisto ir jas vaduoti reikiama 
pakraipa. Kai mokytojas, įdomiai sutvarkęs pamokos turinį, 
stengiasi sužadinti savarankišką mokinių protavimą ir tuo 
pačiu suima visą jų dėmesį ir veda juos į pasistatytą tikslą, 
galima pasakyti, jog jo einama teigiamojo skatinimo keliu. 
Pridėsiu dar šia proga taisyklę, jog juo geriau yra sutvarkyta 
teigiamoji skatinimo pareiga, juo mažiau tenka auklėtojui 
naudotis neigiamąja drausminimo pareiga, nes geras skati- 
nimo metodas jau drausmina auklėtinį išvidiniu būdu be iš- 
viršinio drausminimo priemonių. 

Ir štai, grįžtant prie auklėjamosios protinimo reikšmės, pa- 
sirodo, jog protinimo sistema gali tarnauti labai sėkminga ska- 
tinimo priemone auklėjimui apskritai, nenustodama, žinoma, 
tarnauti tiesioginiam savo tikslui, būtent — intelektualiniam 
lavinimui. Jei pastatysime greta vienas antro auklėjimą per 
moralizavimą ir auklėjimą per intelektualinį lavinimą, arba 
protinimą, tai turėsime pirmąjį auklėjimo būdą labiau pava- 
dinti drausminimu, ogi antrąjį - skatinimu. Žinoma, visai be 
moralizavimo joks auklėjimas neapsieina, bet bus daug tik- 
resnis auklėjimo būdas tasai, kuris auklėja žmogų nejučiomis, 
įveda jį į dorinę gyvenimo tvarką ir įpratina jį gyventi pagal 
šitą tvarką be pasipriešinimo iš jo pusės, naudodamasis vien 
darbo atmosfera, jo tvarka, jo turiniu, jo lavinamąja veikme. 
Tinkamai pastatytas mokykloje protinimas ir pajėgia šituo auk- 
lėjamuoju atžvilgiu pasiekti labai daug. Intelektualinis lavini- 
mas gali ir privalo suteikti auklėtiniui teorinės orientacijos ir 
praktinio nusistatymo gyvenimo aplinkumoje. Aiškus daly- 
kas, pats intelektualinis lavinimas, arba protinimas, nėra dar 
gyvenimo bei veikimo mokykla, bet jis pateikia žmogui tam 
tinkamo paruošiamojo išauklėjimo, kuris turi sprendžiamo- 
sios reikšmės būsimam jo gyvenimui bei veikimui. Tai pasie- 

kiama tarp kitko, kaip paminėta, mokomosios medžiagos pa- 
rinkimu, sutvarkyrnu ir pateikimo būdų. 

Bendrojo lavinimo mokykloje mokomoji medžiaga, arba 
protinimo turinys, privalu parinkti ir sugrupuoti ne pagal te- 
orines mokslo kategorijas, bet pagal gyvenimo sritis, į kurias 
naujoji karta turi būti įvesta. Trys pagrindinės gyvenimo sri- 
tys yra, kaip žinome, prigimtis, kultūra ir religija. Todėl auklė- 
jamasis protinimas privalo ne tik pateikti žinių iš kiekvienos 
gyvenimo srities, bet dargi įkvėpti auklėtiniams tam tikro prak- 
tinio nusistatymo kiekvienoje iš šitų sričių; jis turi savo prie- 
monėmis stiprinti valią, lavinti būdą, skatinti dorinį bei religinį 
nusiteikimą šalia paprasto nusimanymo, kuris atsiekiamas yra 
pamokymais ir mokymu apskritai. Žodžiu tariant, parenkant 
mokomąją medžiagą dera atsižvelgti į tai, kad pilnutiniam gy- 
venimui būtų ruošiamas pilnutinis žmogus. 

Mokomosios medžiagos sutvarkymas irgi turi būti taiko- 
mas auklėjimo reikalams. Prigimtis, kultūra ir religija nėra 
trys gyvenimo sritys, kurios eina viena po antros, ištįsusios 
atskiruose gyvenimo plotuose ir atskiruose laiko tarpsniuo- 
se. Tikrame gyvenime prigimtis, kultūra ir religija viena kitą 
perveria, viena kitai turi savitarpio veikmės. Todėl ir proti- 
nime prigimties, kultūros ir religijos mokslai privalo ne eiti 
vieni po kitų įvairiais amžiaus tarpsniais, bet plisti ir pilnėti 
koncentriniais ratais, t. y. prigimties, kultūros ir religijos klau- 
simai privalo būti aiškinami nuo pat pradžios iki pat galo 
bendroje protinimo sistemoje. Sulig tuo kaip auklėtinis bręs- 
ta, privalo rimtėti šitų klausimų statymas bei sprendimas, ir 
tai dargi turi eiti visuomet gretimais žingsniais. Kai viena 
kuri protinimo sritis (prigimtis, kultūra ar religija) atsilieka 
brendimo vyksme arba net išsikiša per daug į priešakį, ken- 
čia nuo to ne tik lavinimo, bet ir auklėjimo pusiausvyra, kas 
negali neturėti paskui neigiamos reikšmės visam gyvenimui. 

Pagaliau auklėjamosios reikšmės protinime turi ir moko- 
mosios medžiagos teikimo būdas, arba metodas. Norint, kad 

protinimas turėtų tikros auklėjamosios reikšmės, reikia visų 
pirma surišti mokomoji medžiaga su paties auklėtinio gyve- 
nimu, su jo patyrimais, pergyvenimais, gyvastingais reika- 
lais, kasdienine jo aplinkuma, o paskui padėti auklėtiniui 
pereiti trys nusimanymo laipsniai: pirma, suprasti šitie pa- 
prasti gyvenimo faktai, antra, iškelti aikštėn glūdįs juose dės- 
ningumas, trečia, išsidirbti pagaliau praktinė norma savo 
gyvenimui bei elgimuisi. Taip vedamas protinimo vyksmas 
turi, aiškus dalykas, eiti nuo siauresnio gyvenimo rato prie 
platesnio; nuo šeimynos per bendruomenę, visuomenę, vals- 
tybę prie visos žmonijos, nuo dabarties prie praeities ir net 
ateities. Tik tokiu būdu pasiekiamas praktinis arba organin- 
gas Žmogaus įsiaugimas bei įsijautimas į gyvenimo proble- 
mas, kas charakterizuoja tikrai išlavintą bei išauklėtą žmogų. 

Iš viso, kas pasakyta, matyti, jog protinimas gali turėti 
auklėjamosios reikšmės ir atsitiktinai, kaipo intelektualinio 
lavinimo darbas, ir dėl auklėtojų nusistatymo, kaipo sąmo- 
ningai vartojama auklėjimo priemonė. Ir štai yra pedagogų 
teoretikų, kurie sutinka laikyti didaktiką pedagogikos dali- 
mi vien su sąlyga, kad ji tyrinėtų auklėjamojo protinimo 
problemas. Pavyzdžiui, taip supranta didaktikos mokslą pa- 
minėtas jau Gėttleris, kuris šituo atžvilgiu prisideda prie 
visos Herbarto mokyklos. 

Iš tikrųjų šitokiame nusistatyme yra šiek tiek nesusiprati- 
mo. Jei net visais ugdymo atvejais protinimas būtų auklėja- 
muoju mokymu, vis dėlio nebūtų reikalo aptarti didaktika 
kaipo Theorie des erziehlichen Unterrichtes, arba kaipo auklėja- 
mojo mokymo teorija. Kai sakoma, jog didaktika yra toji pe- 
dagogikos dalis, kuri turi savo objektu ne auklėjamąjį 
protinimą, bet protinimą apskritai, tai šitokis pasakymas anaip- 
tol dar nereiškia, jog atskirą didaktikos objektą atitinka proti- 
nimo pareiga, visai atskirta ugdomajame veikime nuo kitų 
ugdymo pareigų. Tai vien tereiškia, jog didaktikos aptarimas 
neprivalo dar susiaurinti jos objekto nurodymu, kokiu esti daž- 

niausiai šitas objektas, t. y. protinimas, pastatytas į santykius 
su kitomis pedagoginio veikimo sritimis. Pats Gėttleris pripa- 
žįsta, jog šalia bendro auklėjamojo mokymo yra dar, pirma, 
grynai mokslinio mokymo, kuris tepasitenkina įvedimu į 
mokslo sritį, kaip dėstymas universitete; antra, profesinio mo- 
kymo, kuris pateikia žinių bei sugebėjimų specialiai profesi- 
jai; ir trečia, lavinamojo mokymo, kuris suteikia teorinės 
orientacijos vienoje kurioje kultūrinio gyvenimo srityje. Ta- 
čiau kyla čia klausimas, nejaugi bendrieji didaktikos dėsniai ir 
taisyklės neapima taip pat šitų protinimo rūšių šalia auklėja- 
mojo protinimo? Aiškus dalykas, kad čia tegali būti viena ben- 
dra didaktika įvairioms protinimo rūšims, ir tik toji didaktikos 
dalis, kuri vadinama specialiąja metodika, gali specialiai atsi- 
žvelgti į atskiras įvairių protinimo rūšių ypatybes. 

Esu sustojęs ilgiau prie auklėjamojo protinimo problemos 
tyčia, kad geriau paaiškėtų metodologinis ir pedagoginis 
principas didaktikos moksle. Metodologiniu atžvilgiu pakan- 
ka aptarti didaktika kaipo protinimo mokslas. Pedagoginiuų 
atžvilgiu privalu visuomet laikyti galvoje, jog protinimas, kur 
ir kai tik galima, turi tarnauti auklėjimo tikslams, nenukryp- 
damas, žinoma, nuo tiesioginio savo uždavinio. Kitaip ta- 
riant, išskiriant didaktikos mokslui, kaipo vienai pedagogikos 
daliai, atskirą ugdomojo veikimo pareigą, dar nereiškia, jog; 
pačiame ugdomajame veikime šita pareiga privalo būti izo- 
liuota nuo kitų ugdymo pareigų. 

Aš bent esu tolimas nuo intelektualistinio didaktikos su- 
pratimo ir kaipo tam prirodymą laikau reikalinga šia proga 
pakartoti tris pagrindinius pilnutinio ugdymo principus, ku- 
rie buvo iškelti bendrojoje pedagogikos dalyje. Yra tai pil- 
natvės, harmonijos ir subordinacijos principai, kurie dera 
išlaikyti kiekvieno žmogaus ugdyme, nežiūrint į tai, ar šito 
ugdymo dydrodis yra mažesnis, ar didesnis. Pilnatvės prin- 
cipas reikalauja, kad būtų lavinamos visos žmogaus galios 
(protas, valia, jausmai) ir kad žmogus būtų ruošiamas visoms 

gyvenimo sritims (prigimčiai, kultūrai, religijai). Harmoni- 
jos, arba sutartinės, principas reikalauja, kad tarp atskirų žmo- 
gaus galių ir tarp atskirų žmogaus gyvenimo sričių būtų 
išlaikytas deramas proporcionalumas. Subordinacijos, arba 
priklausomybės, principas reikalauja, kad žemesnės žmogaus 
galios būtų palenktos aukštesnėms gyvenimo sritims. Todėl 
nežiūrint į tai, ar bus kalbama didaktikos dėstymo bėgyje 
apie protinimo santykiavimą su kitais ugdymo uždaviniais, 
ar nebus apie tai kalbama, visuomet privalu laikyti galvoje 
pagrindinis dėsnis, kad gyvoje pilnutinio ugdymo sistemoje 
protinimas ne tik negali, bet ir neprivalo būti izoliuotas nuo 
kitų ugdomųjų pareigų, kitaip tariant, protinimo nedera nie- 
kuomet suprasti grynai intelektualiniu būdu. Turint tai at- 
mintyje bus visuomet tinkamai suprantama didaktika, kaipo 
intelektualinio lavinimo, arba protinimo, mokslas. 


1. Organizuoto protinimo 
tipai 
2. Maierialinės protinimo 
aplinkybės 
I. Protinimo 3. Išvitšinės protinimo 
organizacija sąlygos 
4. Išvidinės protinimo 
sąlygos 
5. Mokomoji medžiaga ir 
jos santvarka 
Didaktika 
1. Bendroji metodika 
(protinimo metodas 
auklėtinio prigimties 
atžvilgiu) 
II. Protinimo 
metodologija 2. Specialioji metodika 
arba metodika (protinimo metodas 
mokomosios 
medžiagos atžvilgiu) 

2. Baumgartner Heinrich. Unterrichtslehre. - 1910. (I: 1. Mo- 
kykla. 2. Mokomoji medžiaga. 3. Mokymo metodas. 4. Moky- 
mo priemonės. 5. Valstybiniai mokymo dėsniai. 6. Mokytojas. 
7. Mokinys. II: Specialioji metodika.) 

3. Grunwald Georg. Philosophische Pädagogik. - Pader- 
born, 1917. (Didaktikos skyrius tyrinėja: a) mokomąją me- 
džiagą, b) bendrąją metodiką ir c) specialiąją metodiką.) 

8. Dėvaud E. Guide de l'enseignement primaire thėori- 
que et pratique. Didactique générale. - 1917. (Protinimo or- 
ganizacija ir bendroji metodika.) 

9. Barth Paul. Erziehungs- und Unterrichtslehre. — 1919. 

10. Gessen S.I. Osnovy pedagogiki. - Berlin, 1923. (Proti- 
nimo organizacijos principai.) 

11. Šalkauskis St. Straipsniai, nurodyti bendrojoje moks- 
linio darbo metodikoje. 


Protinimo esmé 


Nustatęs paskutinį kartą tinkamą didaktikos supratimą, 
nurodžiau, kaip privalu suskirstyti didaktikos mokslas. 
Kaip matėme, didaktika, kaipo protinimo arba intelektua- 
linio lavinimo mokslas, turi dvi pagrindines dalis, iš kurių 

viena tyrinėja protinimo organizaciją, antra - protinimo me- 
todologiją. Pirm negu pradėsiu tyrinėti protinimo organi- 
zacijos klausimus, man tenka iš pradžios tiksliau bei plačiau 
paaiškinti, kas yra protinimas apskritai, koks yra jo tikslas, 
kas yra pagrindinė pedagoginė vertybė intelektualinio la- 
vinimo arba protinimo srityje ir kas yra pagrindinis proti- 
nimo uždavinys. Praėjusiais mokslo metais turėjau progos 
kiek paliesti šituos klausimus bendrojoje pedagogikos da- 
lyje, ogi dabar turiu kiek panagrinėti šituos klausimus pa- 
kartojimo ir paaiškinimo tikslais. 

Taigi, kas sudaro intelektualinio lavinimo, arba protini- 
mo, esmę? — štai pirmas klausimas, nuo kurio tenka man 
pradėti. Jei ugdymas apskritai yra žmogaus ruošimas gyvenimo 
tikslams, tai protinimas yra žmogaus paruošimas intelektualinės 
kultūros tikslams. Protinimas, taip sakant, veda žmogų į in- 
telektualinį subrendimą, kurio reikalauja tiek dabartinis in- 
telektualinės kultūros stovis, tiek ir jos pažanga. Toks yra 
bendriausias protinimo aptarimas, kuris tačiau reikalauja 
tolimesnių aiškinimų. Visų pirma, kai kalbama apie inte- 
lektualinę, arba protinę, visuomenės kultūrą, reikia skirti 
joje statinė bei dinaminė jos pusės. Statinę protinės kultūros 
pusę sudaro objektyvi žinija, jau įgyta ir šiaip ar taip objektyvuo- 
ta mokslo pavidalu. Dinaminę protinės kultūros pusę sudaro sub- 
jektyvus žmonių sugebėjimas pasisavinti jau įgytą pirm ėjusių 
kartų žiniją ir ją toliau plėsti naujais intelektualiniais laimėji- 
mais. 

Protinimas privalo atsižvelgti į abi šitiedvi protinės kul- 
tūros puses ir tai jis iš tikro pasiekia pildydamas dvi pa- 
grindines ugdomąsias pareigas, kuriomis yra materialinė 
perteikiamoji ir formalinė išvystomoji ugdymo pareigos. 
Perteikiamoji materialinė, arba objektyvinė, pareiga pateikia auk- 
lėtiniui reikiamo žinijos minimumo; ogi išvystomoji, formalinė 
arba subjektyvinė, pareiga lavina jo protines galias, kad jis pajėg- 
tų tinkamai pasisavinti objektyvuotą žiniją, sumaniai naudotis 

jos nurodymais ir savarankiškai toliau ją plėtoti. Tiesa, ne visi 
auklėjami bei lavinami tolimesnei žinijos pažangai vykdy- 
ti. Tam lavinami net ne visi, kas lanko aukštąsias mokyk- 
las. Tačiau protinimo principai pasilieka visur tie patys, 
nepriklausomai nuo to, ar norima suteikti žemesnio, vidu- 
rinio, ar aukštesnio protinės kultūros laipsnio. Visur priva- 
lu perteikti auklėtiniui tam tikras žinių minimumas ir išvystyti 
sykiu maksimumas protinės iniciatyvos bei protinio sugebėjimo. 

Skyrimas tiek protinimo veikime, tiek ir ugdyme apskri- 
tai materialinės perteikiamosios ir formalinės išvystomo- 
sios pareigų remiasi realiu skirtumu, kurio yra gyvenime 
tarp jo objektyvinių, arba statinių, ir subjektyvinių, arba di- 
naminių, lyčių. Kai sakoma, jog gyvenime esama trijų pa- 
grindinių sričių — prigimties, kultūros ir religijos, — 
atsižvelgiama labiau į subjektyvinę, arba dinaminę, jo pu- 
sę, būtent į tą pusę, kuri glūdi nematoma žmogaus viduje 
ir yra atremta į dinaminius veiksnius, t. y. į veikiamuosius 
akstinus. Bet visos šitos trys gyvenimo sritys gali objekty- 
vuotis statinėmis lytimis, t. y. reikštis organizuotu bei iš- 
viršiniu būdu. Taip religija ir reiškiasi Bažnyčioje, kultūra — 
civilizacijoje, prigimtis — gamtoje. Bažnyčia, civilizacija ir 
gamta tėra vien objektyvinės bei statinės išraiškos toms gy- 
venimo sritims, kurios subjektyviniu arba dinaminiu būdu 
yra religija, kultūra ir prigimtis. 

Tad jei ugdymas turi ruošti žmogų pilnutiniam gyveni- 
mui, tai jis turi dairytis tiek į objektyvinę, arba statinę, tiek 
ir į subjektyvinę, arba dinaminę šito gyvenimo pusę. Šitas 
dvi gyvenimo puses ir atitinka dvi pagrindinės ugdymo pa- 
reigos: perteikiamoji, arba materialinė, ugdymo pareiga įve- 
da žmogų į objektyvią, arba statinę, gyvenimo pusę, taip 
sakant, į gyvenimo aplinkumą; ogi išvystomoji, arba for- 
malinė, ugdymo pareiga ruošia žmogų gyvenimui, taip sa- 
kant, subjektyviu, arba dinaminiu, būdu, padaro jį veikų ir 
sugebantį prisitaikyti prie aplinkumos. Kaip matėme, ug- 

domosios pareigos turi vietos ir protinimo vyksme. Todėl, 
kai sakoma, jog protinimas veda žmogų į intelektualinį su- 
brendimą arba ruošia jį intelektualinės kultūros tikslams, 
tai reiškia, jog protinimas vykdomas tiek žinių tiekimu, tiek 
ir protinių galių lavinimu. 3 

Pakartosiu šia proga, jog, protinimui tenkinantis vien ži- 
nių teikimu, gaunamas didaktinis materializmas, ir jog, jam 
tenkinantis protinių galių lavinimu, gaunamas didaktinis 
formalizmas. Didaktinis materializmas teatsižvelgia į ob- 
jektyvinę, arba statinę, intelektualinės kultūros pusę, kurią 
sudaro objektyvuota mokslo pavidalu žinija; didaktinis for- 
malizmas tesiskaito su subjektyvia, arba dinamine, intelek- 
tualinės kultūros puse, kurią sudaro formalinis proto 
išmiklinimas. Tikras protinimas, kaipo pilnas intelektuali- 
nis išlavinimas, jungia deramoje pusiausvyroje šituodu pe- 
dagoginiu momentu, nes to reikalauja pats gyvenimas, 
kuriam žmogus yra ruošiamas. 

Vesti žmogus į fizinį bei dvasinį subrendimą, arba ruoš- 
ti jis gyvenimui, sudaro tiesioginį ugdymo uždavinį. Ati- 
tinkamai tiesioginis protinimo uždavinys yra vesti žmogus 
į intelektualinį subrendimą arba ruošti jis intelektualinės 
kultūros reikalams. Tuo tarpu kiekvienas uždavinys turi sa- 
vo tikslą, kurio dėlei jis yra atliekamas ir kuris todėl yra 
tam tikra gėrybė. Pavyzdžiui, aukščiausioji gėrybė intelek- 
tualinio gyvenimo srityje yra tiesa, nes ji yra tasai vyriau- 
sias tikslas, kuris siekiamas šitoje gyvenimo srityje. 


Protinimo tikslas 


Kadangi protinimas ruošia žmogų intelektualiniam gy- 
venimui, tai galų gale aukščiausiu jo tikslu yra pati tiesa, 
kaipo absoliutinė arba nelygstamoji gėrybė. Todėl sakoma, 
jog tiesa yra nelygstamoji pedagoginė gėrybė, kai ji statoma į san- 


601 


tykius su tuo ugdomuoju veikimu, kuris vadinamas protinimu. 
Panašiai gėris yra nelygstamoji pedagoginė gėrybė dorini- 
mo srityje; grožis - estetinimo srityje; pagaliau šventumas — 
religinimo srityje. Šalia šitų keturių nelygstamųjų pedago- 
ginių gėrybių - tiesos, gėrio, grožio ir šventumo - reikia 
dar pastatyti viena reliatyvi, arba lygstamoji, pedagoginė 
gėrybė, kuria yra fizinė galybė ir kuri atitinka fizinio lavi- 
nimo sritį. 

Nesunku yra pastebėti, jog tose objektyvinėse, arba sta- 
tinėse, gyvenimo lytyse, apie kurias buvo kalbėta anksčiau, 
glūdi objektyvinės pedagoginės gėrybės. Ir iš tikro žinijos 
pavidalu objektyvuojami laimėtos tiesos turtai, visuome- 
nės doroje objektyvuojamos įprastos moralinės dorybės; me- 
ne objektyvuojamos sukurtos grožio dailenybės; Bažnyčioje 
objektyvuojamas laimėtas religinio gyvenimo šventumas; 
pagaliau gamtos technikoje objektyvuojama fizinė žmogaus 
galybė. Taigi objektyvinės gyvenimo lytys, pateikiamos naujoms 
kartoms perteikiamąja ugdymo pareiga, objektyvuoja pedagogi- 
nes gėrybes, kurios ir yra ugdymo uždaviniams vedamaisiais tiks- 
lais. Taip žinija yra ta objektyvi civilizacijos lytis, kuri 
objektyvuoja tiesą, kaipo aukščiausią pedagoginę gėrybę. 
Kai protinimo veikime žinija yra perteikiama naujoms kar- 
toms, tiesa tarnauja šitam protinimo uždaviniui aukščiau- 
siu tikslu, kuris čia yra siekiamas. Taigi objektyvinės 
pedagoginės gėrybės yra ugdymo tikslai, kurie yra siekia- 
mi atskiromis ugdymo pareigomis. 

Siekdami kurio tikslo galime įvairiai nusistatyti jo atžvil- 
giu. Galime jam tarnauti vien pripuolamai, kiek aplinky- 
bės mus į tai stumia; galime irgi turėti tam tikro nusiteikimo 
arba nuotaikos, palankios tikslingam veikimui; galime to- 
liau turėti įgimto polinkio šitam reikalui; galime taip pat 
turėti įpratimo siekti šitą tikslą; pagaliau galime turėti sy- 
kiu ir palinkimo, ir įpratimo, ir sąmoningo nusistatymo, ir 
patyrimu išmėginto sugebėjimo eiti į šitą tikslą. Šitokis są- 

moningas bei įprastas nusistatymas doros dalykuose vadi- 
namas dorybe. Apibendrinant šitą sąvoką kitoms veikimo 
sritims, galima pavadinti panaši veikiančio asmens savybė 
pastovia bei sąmoninga dispozicija, arba lietuviškiau tariant, 
pastoviu bei sąmoningu nusiteikimu. 

Stengdamasis ugdyti išvystomosiomis savo pareigomis 
subjektyvines gyvenimo lytis ugdymas gamina auklėtiniuo- 
se ne ką kita, kaip šitų pastovių bei sąmoningų nusiteiki- 
mų. Ugdymas tarsi daro auklėtinį vertą tos gėrybės, kuri 
sudaro ugdomojo veikimo tikslą. Jei, pavyzdžiui, protini- 
mo srityje tiesa yra aukščiausia objektyvinė pedagoginė gė- 
rybė, tai subjektyvią gėrybę sudarys žmogaus pastovus bei 
sąmoningas intelektualinis nusiteikimas suprasti tiesą, ją 
palaikyti savo dvasioje ir jos kaskart intensyviau siekti atei- 
tyje. Pastovūs bei sąmoningi auklėtinio nusiteikimai ir yra ugdo- 
mosios vertybės. Palygintos su objektyviomis pedagoginėmis 
gėrybėmis, jos yra subjektyvios ta prasme, jog glūdi auklė- 
tinio prigimtyje. Taip tiesa, kaipo pedagoginė gėrybė, yra 
objektyvuota žinijoje, kuri perteikiama auklėtiniui tarsi iš 
viršaus. Atitinkąs tiesą intelektualinis nusistatymas, kaipo 
ugdomoji vertybė, glūdi ugdymo subjekte ir tegali būti la- 
vinamas paties auklėtinio viduje išvystomąja ugdymo pa- 
reiga. 

Reikia čia pastebėti, jog ugdomoji vertybė, palyginta su 
pedagogine gėrybe, yra artimesnis ugdymo tikslas. Imant 
visą žmogaus minties istoriją, reikia konstatuoti, jog tiesa 
tepasiekiama per tinkamą intelektualinį Žmogaus nusitei- 
kimą, bet ne atvirkščiai. Todėl ir intelektualiniame žmogaus 
lavinime artimesniu tikslu yra išvystymas jame tinkamo in- 
telektualinio nusistatymo, per kurį jau paskui siekiamas yra 
ir tolimesnis tikslas, kuriuo yra pati tiesa. Esant tokiam skir- 
tumui tarp pedagoginės gėrybės ir ugdomosios vertybės, 
pastaroji, kaipo artimesnis ugdymo tikslas, vadinama pir- 
mosios atžvilgiu pedagogine priemone. Ir iš tikro tinkamas, 

pavyzdžiui, intelektualinis nusiteikimas yra priemonė at- 
žvilgiu į tą galutinąjį protinimo tikslą, kuriuo yra pati tiesa. 
Norint tiesą pažinti, reikia turėti tam tikrų išvidinių davi- 
nių, sugebėjimų, nusiteikimų. 

Dabar jau aišku, jog ugdomąsias vertybes protinimo sri- 
tyje sudaro ne perteikiamos auklėtiniui žinios, bet išvysto- 
mi jame pastovūs bei sąmoningi nusiteikimai, arba 
dispozicijos, kurios apreiškia jo laisvą orientaciją dirbamo- 
je srityje ir sugebėjimą savarankišku protiniu darbu tiek tai- 
kyti įgytas žinias prie naujų aplinkybių, tiek dauginti savo 
žiniją naujais patyrimais bei protiniais išvedžiojimais. Ug- 
domuoju laiku arba brendimo metu auklėtiniui, aiškus da- 
lykas, negali būti suteiktos visos žinios, reikalingos 
būsimam jo gyvenimui, nei pilnai išvystytos protinės jo ga- 
lios. Sudaryti jame atitinkami polinkiai bei nusiteikimai gali 
tačiau nustatyti jį tokiu būdu, kad jam bus visados lengva 
prisitaikyti prie reikalavimų, kurių gyvenimas statys jo pro- 
tiniam sugebėjimui. Todėl atsižvelgiant į pagrindinę ug- 
domąją vertybę protinimo srityje reikia pasakyti, jog 
protinimas turi išvystyti auklėtinyje maksimumą intelek- 
tualinio sugebėjimo siekti tiesos, turint tą minimumą žinių, 
kuris jam yra perteiktas. 


Protinimo uždavinys 


Prie suteiktų paskutinį kartą įvedamųjų pastabų pravers 
pridėjus dar vieną, būtent, kaip privalu suprasti protinimo 
uždavinys. Visų pirma nedera painioti tikslo su uždaviniu, 
nors tuodu dalyku yra apskritai surištu vienas su antru. Tiks- 
las yra siekiamoji priežastis, arba tai, ko dėlei kas nors daroma 
arba įvyksta. Uždavinys yra tai, kas privalu daryti, norint tikslą 
pasiekti. Taigi tolimiausias protinimo tikslas yra tiesa, kai- 
po pedagoginė gėrybė. Artimesnis protinimo tikslas yra tin- 

kamas intelektualinis nusiteikimas, reikalingas tiesai pasiek- 
ti. Kaipo pedagoginė vertybė, šitas nusiteikimas yra jau ug- 
domoji priemonė tolimiausio tikslo atžvilgiu. Ugdomasis 
protinimo uždavinys yra tai, kas privalu daryti auklėtiniui, kad 
jis galėtų pasiekti galutinąjį tikslą, t. y. tiesą. Šitas netiesiogi- 
nis tikslas reikės siekti čia per tiesioginį tikslą, kuriuo yra 
tinkamas intelektualinis išsilavinimas, nes šita ugdomoji 
vertybė tarnauja priemone tiesai pasiekti. Iš čia galime jau 
išvesti ugdomojo uždavinio aptartį. Ugdomasis uždavinys yra 
ne kas kita, kaip užduotas ugdomojo tikslo pasiekimas suteikimu 
jo prigimčiai atitinkamo pastovaus bei sąmoningo nusiteikimo. 

Lengva iš čia padaryti bendra išvada, jog ugdomasis už- 
davinys reikalauja sujungti tam tikra prasme ugdomąjį tiks- 
lą su auklėtinio prigimtimi; todėl jis nustatomas, iš vienos 
pusės, tikslo turiniu, o iš antros pusės, auklėtinio prigim- 
ties savybėmis. Geriausias ugdymo tikslas gali būti sukom- 
promituotas ir todėl neįvykdomas, jei atitinkamas 
pedagoginis uždavinys bus sprendžiamas neatsižvelgiant 
į auklėtinio prigimties galimybes ir atitinkančias ją veiki- 
mo priemones. Todėl pildydamas kurį nors ugdymo užda- 
vinį, pedagogas privalo sykiu laikyti galvoje tiek ugdomąjį 
tikslą, tiek savo auklėtinio prigimtį. Tik derinant tikslą su 
įgimtomis auklėtinio galiomis bei linkmėmis, galima tin- 
kamai atlikti pedagoginiai savo uždaviniai. Kitaip negali- 
ma tikėtis sėkmingumo iš savo darbo. Geras, pavyzdžiui, 
yra tikslas išaiškinti didaktikos dėsnius kultūros filosofijos 
šviesoje, kas faktinai šiandien mano daroma. Bet jei sausai 
suteikiamas pradedantiems savo studijas universitete klau- 
sytojams toks filosofinių sąvokų gausumas, kuris man teko 
sukrauti į šios dienos paskaitą, tai lengvai galima atbaidyti 
žmones nuo bet kurios didaktikos ir nuo bet kurios filosofi- 
jos. Turėjome juk čia: 

1) objektyvias gyvenimo lytis ir 
subjektyvias gyvenimo lytis, 

2) statinę intelektualinės kultūros pusę ir 
dinaminę intelektualinės kultūros pusę, 

3) objektyvias pedagogines gėrybes ir 
subjektyvias ugdomąsias vertybes, 

4) galutinąjį netiesioginį ugdymo tikslą ir 
artimesnį tiesioginį ugdymo tikslą, 

5) materialinę perteikiamąją ugdymo pareigą ir 
formalinę išvystomąją ugdymo pareigą. 

Iš tikrųjų tai tėra du dalyku - ugdymo tikslas ir ugdymo 
uždavinys, imamu penkiais įvairiais atžvilgiais. Tai supra- 
tus, lengviau atslūgs tas painiavos įspūdis, kurio gali su- 
sidaryti bepradedantiems universitete savo studijas 
klausytojams. Kad šitie dalykai dar geriau paaiškėtų, sura- 
šysiu paminėtųjų sąvokų schemą. 

1. a) Objektyvinės gyvenimo lytys, b) subjektyvinės gy- 
venimo lytys. 

2. a) Statinė kultūros pusė, b) dinaminė kultūros pusė. 

3. a) Objektyvinės pedagoginės gėrybės, b) subjektyvi- 
nės ugdomosios vertybės. 

4. a) Galutinas netiesioginis ugdymo tikslas, b) artimesnis 
tiesioginis ugdymo tikslas. 

5. a) Materialinė perteikiamoji ugdymo pareiga, b) for- 
malinė išvystomoji ugdymo pareiga. 

6. a) Didaktinis materializmas, b) didaktinis formalizmas. 

Mokymas 


Pereitą kartą kalbėjau apie protinimo, kaipo didaktikos 
objekto, esmę, tikslą, ugdomąsias vertybes bei uždavinius, 
rišdamas šituos klausimus su bendra ugdymo sistema. Šian- 
dien man tenka panagrinėti mokymo sąvoką, kuri yra ankš- 
tai surišta su protinimo darbu. Protinimas yra dalis ugdymo 
apskritai, ogi mokymas yra pagrindinė protinimo pareiga. To- 
dėl, eidami nuo protinimo sąvokos prie mokymo sąvokos, 
einame nuo platesnio prie siauresnio dalyko. 

Kalbant apie mokymą, reikia visų pirma skirti jis nuo 
pamokymo. Žodžius „mokymas“ ir „pamokymas“ teskiria 
priešdėlis „pa-“, kuris suteikia tačiau nemažo faktino skir- 
tumo žodžiui, su kuriuo rašomas. Priešdėlis „pa-“ apriboja 
dalyką; jis iš nuolatinio plačiai suprantamo veikimo išski- 
ria vieną baigtą veiksmą, pritaikytą labiau prie konkretinių 
aplinkybių. Pavyzdžiui, tokio skirtumo yra tarp žodžių: sa- 
kymas, pasakymas, pasaka; skaitymas, paskaitymas, paskai- 
ta; žiūrėjimas, pažiūrėjimas, pažiūra; rodymas, parodymas, 
paroda. Atitinkamai sutaria ir žodžiai „mokymas“, „pamo- 
kymas“, „pamoka“. Palygintas su pamokymu, mokymas 
yra platesnis, nuolatesnis ir bendresnis dalykas. Vokiečių 
kalboje mūsų žodį „pamokymas“ atitinka žodis die Beleh- 
rung, ogi žodį „mokymas“ — das Lehren. 

Toks yra etimologinis skirtumas tarp žodžių „mokymas“ 
ir „pamokymas“. Pedagoginis skirtumas visai atitinka šitą 
etimologinį skirtumą. Kai bendrojoje pedagogikos dalyje 
turėjau kalbėti apie pagrindines ugdomąsias pareigas, arba 
funkcijas, matėme, jog pamokymas yra viena iš trijų prie- 
monių, kuriomis reiškiasi išvystomoji skatinamoji ugdymo 
pareiga. Visas ugdymas reiškiasi formaline bei materialine 
pareiga, kurios kitaip vadinamos išvystomąja ir perteikia- 
mąja ugdymo pareigomis. Išvystomoji pareiga savo ruožtu 
reiškiasi skatinimu ir drausminimu, t. y. teigiamuoju ir nei- 

giamuoju būdu. Pagaliau išvystomasis skatinimas naudo- 
jasi trimis priemonėmis: pratinimu, pamokymu ir įkvėpi- 
mu. Pratinimas sudaro pastovių ugdomyjų nusiteikimų, 
arba įpročių, pamokymas suteikia jiems sąmoningumo, 
įkvėpimas daro nusiteikimus reikšmingus auklėtinių atei- 
čiai. Iš to, kad pamokymas yra bendroji ugdomojo veikimo 
priemonė, galima padaryti išvada, kad pamokymas gali būti 
pritaikytas visoms ugdomojo veikimo sritims. Ir iš tikro, ar 
pamokymas, pavyzdžiui, nėra reikalingas fizinio lavinimo 
srityje? Čia svarbu ne tik laikytis tam tikrų fizinio gyveni- 
mo taisyklių, bet ir nusimanyti apie jas. Aklas pildymas tai- 
syklių, apie kurias nėra nusimanoma, yra labai nepatikimas 
ir lengvai gali iškrypti iš protingų vėžių. Kad taisyklių pil- 
dymas būtų sąmoningas, reikia, kad tas, kas jas taiko savo 
veikime, jas suprastų ir būtų įsitikrinęs jų racionalumu. Ši- 
to įsitikrinimo ir gali pateikti pamokymas, kuris nėra įsa- 
kymų davimas, bet greičiau auklėtinių įtikrinėjimas apie 
įsakymų bei taisyklių tikrumą ir protingumą. Praėjo jau lai- 
kai, kai auklėjimas tebuvo pagrįstas viena subordinacija arba 
aklu klusnumu. Mūsų laikai, kurie, iš vienos pusės, pasižy- 
mi visuomeniniu demokratizmu, o iš kitos pusės, moksli- 
niu kritiškumu, reikalauja, kad auklėtinyje būtų plėtojamas 
didžiausias sąmoningumas, didžiausia iniciatyva ir laisvas 
apsisprendimas protingais principais. Šitas reikalavimas tu- 
ri, kaip sakyta, reikšmės ne tik protinimo sričiai, kur sąmo- 
ningumas bei kritingumas reikalaujamas ex officio’, bet ir 
visoms kitoms ugdymo sritims. Visur, ar tai bus dorinimas, 
ar estetinimas, ar religinimas, pamokymas visuomet yra vie- 
na iš svarbiausiųjų ugdomųjų priemonių. 

Reikia taip pat pastebėti, jog pamokymams gali duoti 
progos įvairių įvairiausios aplinkybės bei atsitikimai. Žais- 
lai ir sportas, pavyzdžiui gali suteikti progos vedėjui pa- 
mokyti dalyvius apie pagrindinius fizinio lavinimo 
principus. Auklėtojo bendravimas su savo auklėtiniais gali 

duoti pirmajam progos pamokyti pastaruosius apie gry- 
nai išviršinio laikymosi arba mandagumo taisykles. Įvai- 
rūs atsitikimai iš mokyklos gyvenimo gali būti panaudoti 
pamokymams apie etinius elgimosi principus. Ekskursi- 
jas galima surišti su visuomeninio turinio pamokymais, 
Lankymasis į parodas, koncertus ir dalyvavimas meno 
įmonėse gali reikalauti estetinio turinio pamokymų. Reli- 
giniai dvasios reikalai, kylą aikštėn jaunimo gyvenime, gali 
pakišti geros progos dvasinio bei asketinio turinio pamo- 
kymams. Pripuolamųjų aplinkybių pamokymams teikti 
gali būti labai daug ir jų reikšmė gali būti labai didelė, jei 
auklėtojai bus gerai pasiruošę daryti juos tinkamu būdu. 
Kartais pripuolamieji pamokymai gali daugiau sverti ne- 
gu specialiai sutvarkytos pamokos, nes gali labiau sutarti 
su auklėtinių gyvenimo reikalais, su momento aplinkybė- 
mis, gali gyviau pratarti į jų sielas ir todėl sudaryti jose 
gajesnių įspūdžių. Žinoma, visa tai gali turėti tokios tei- 
giamos reikšmės, jei auklėtojas mokės išlaikyti reikiamą 
taktingumą bei matą. Pamokymai, per daug žodingi ir ma- 
žai pritaikyti prie aplinkybių ir dargi beriami be reikalo 
mažiausia proga, gali pasidaryti įkyrūs ir net iššaukti vi- 
sai nepageidaujamos reakcijos. Faktinai tai neretai atsitin- 
ka, kai, pavyzdžiui, sausas moralizavimas virsta tikra 
demoralizavimo priemone. Štai kodėl sakoma, jog dori- 
nių pamokymų įtakingumas yra atbulame santykyje su jų 
ilgumu bei dažnumu. Toks pats santykis yra ir su klausy- 
tojų skaičiumi, todėl rimtais atvejais patariamas pavienis 
pamokymas. 

Jei vieną kurį pamokymą sutvarkysime išviršiniu bei 
išvidiniu būdu, žodžiu tariant, suorganizuosime vietos, 
laiko ir turinio atžvilgiu, tai gausime pamoką. Bet šitaip 
suprantama pamoka yra jau viena atskira mokymo dale- 
lė arba vienas šito mokymo momentas, nes mokymas yra 
sistemingas protinės auklėtinių galios lavinimas priklau- 

somybėje nuo planingo teikimo jiems mokslinių žinių. 
Šitas bendras mokymo aptarimas jungia savyje išvysto- 
mąją ir perteikiamąją ugdymo pareigas, nes mokyme 
jungti šituodu dalyku visai neišvengiama. Žinios gali bū- 
ti, iš vienos pusės, perteiktos ir, iš antros pusės, pasisa- 
vintos, jei auklėtinis pasižymi tinkamai išlavinta proto 
galia. Antra vertus, protinė auklėtinio galia tegali būti 
išvystoma vien sąryšyje su perteikimu jam tam tikrų ži- 
nių minimumo. Galima mokymas atskirti nuo dorinimo, 
nors šito daryti ugdymo sistemoje, kaip žinome, nepri- 
valu; bet atskirti mokyme protinės galios lavinimas nuo 
žinių perteikimo yra faktinai negalimas dalykas, nors ga- 
lima suteikti persvaros pirmajai ar antrajai mokymo pa- 
reigai. Jei taip faktinai yra, tai ir mokymo aptartis turi 
apimti abu tuodu momentu, o kadangi tarp protinės ga- 
lios lavinimo ir žinių teikimo yra iš dalies tokio santy- 
kio, kokio esama tarp tikslo ir priemonės, tai mokymo 
aptartis gali imti į savo pagrindą visų pirma protinės ga- 
lios lavinimą, kuris paskui papildomas nurodymu į pa- 
grindinę priemonę, būtent į žinių teikimą. Pripuolamieji 
pamokymai gali irgi lavinti auklėtinio protinę galią ir tur- 
tinti jį žiniomis, bet tai čia nedaroma planingai bei meto- 
dingai nei auklėtinio prigimties, nei perteikiamųjų žinių 
atžvilgiu. Net pats auklėtinis savo patirtimi gali lavintis 
ir semti žinių iš savo aplinkumos, bet šitaip įgytame su- 
gebėjime protauti ir šitaip surinktose žiniose bus dar ma- 
žiau tvarkos ir nuoseklumo. 

Mokymas ir stengiasi visų pirma įnešti į protinį auklė- 
tinio išsivystymą tam tikros tvarkos, atskirti tai, kas šita- 
me išsivystyme buvo klaidinga, nuo to, kas jame yra 
teisinga, ir vesti jisai toliau sąmoningai nusakytu keliu, 
kaip to reikalauja didaktinis planingumas bei metodingu- 
mas. Tai yra pagrindinė arba esminė žymė, kuri jį skiria 
nuo panašių, labiau atsitiktinių, ugdomojo veikimo apraiš- 

kų, pavyzdžiui, nuo pripuolamo pamokymo, prakalbos, 
paskaitos, pamokslo, pamokomojo laiško ir t. t. Iš šitos pa- 
grindinės arba esminės mokymo žymės plaukia jau kitos 
labiau konkretinės jo žymės arba savybės. Taip laiko at- 
žvilgiu mokymas trunka ilgiau negu visi kiti panašūs į jį 
lavinimo darbai. Turinio atžvilgiu mokymas apima didesnį 
plotą, pasižymintį tam tikra visuma. Ugdomosios pažan- 
gos atžvilgiu mokymas planingai eina nuo to, kas yra mo- 
kinio pasisavinta, prie to, kas privalu toliau palaipsniui 
savintis. Metodo atžvilgiu mokymas skaitosi su psicholo- 
ginėmis individualinio savinimosi sąlygomis. Įsiminimo 
bei pasisavinimo atžvilgiu mokymas rūpinasi išvystyti mo- 
kinyje pratybomis sugebėjimą praktiniu būdu taikyti sa- 
vo žinias ir išsilavinimą prie mokslo ir gyvenimo 
reikalavimų. Kartais yra čion pridedama tai, jog mokymo 
objektu yra bebręstąs jaunimas, tačiau tai dar nėra visuo- 
tina mokymo žymė, nes yra irgi mokymo, taikomo suau- 
gusiems lavinti; suaugusiųjų mokyklų esama ir pas mus 
Lietuvoje; todėl mokymo negalima apriboti vien nesuau- 
gusiais mokiniais. Kartais mokymas yra apribojamas žo- 
diniu, arba sakomuoju, aiškinimu, tuo tarpu yra dar 
mokymo per laiškus. Toks mokymas per korespondenciją 
buvo gana praplitęs Amerikoje jau prieš karą, ogi karo me- 
tu jis rado pritaikymo belaisvių tarpe, kai jie, užmesti į 
užkampius, ėmė naudotis kitų žmonių mokomąja pagal- 
ba per laiškus, kuriuose buvo sistemingai dėstomi įvairūs 
bendrojo bei specialiojo lavinimo dalykai. Dabar galima 
dar kalbėti apie radiomokymą. Kad ir paimtas plačiausia 
prasme, mokymas vis dėlto neapima visos protinimo plot- 
mės. Protinimas, kaipo intelektualinis lavinimas, suima į 
save ne tik sistemingą mokymą ir pripuolamus pamoky- 
mus, bet dargi visą eilę šalutinių pareigų, pavyzdžiui, epi- 
zodines iškilmingas paskaitas, vadovavimą mokinių 
lavinimosi kuopelėms, raginimą prie knygų skaitymo ir 

apskritai auklėtinių skaitybos tvarkymą ir t. t. Visa tai įei- 
na į plačiai suprasto protinimo sistemą, bet tuo pačiu dar 
neįeina į mokymo sritį. Mokymas, galima sakyti, sudaro 
90 nuošimčių viso protinimo, nes jis yra svarbiausia ir žy- 
miausia protinimo pareiga, bet vis dėlto neprivalu igno- 
ruoti tų 10 nuošimčių darbo, kuris pripuola šalutinėms 
protinimo pareigoms, nes reikšmės jos gali turėti nepro- 
porcionaliai daug daugiau. Iš ką tik paminėtų pareigų tu- 
ri intelektualiniam lavinimui labai didelės reikšmės, 
pavyzdžiui, mokinių skaitybos klausimo tvarkymas. Rei- 
kia pasakyti, kad joks bendras lavinimas negali apsieiti be 
knygų skaitymo iš mokinių pusės. Todėl čia bus didelio 
uždavinio auklėtojui parinkti tinkamų knygų sąrašą, su- 
tvarkyti knygų skolinimą, raginti prie jų skaitymo, nuro- 
dinėti skaitymo ir apskritai knygų panaudojimo būdą, 
kontroliuoti skaitomų knygų supratimą ir t. t. Knygų skai- 
tymo klausimas gali būti surištas su lavinimosi kuopelių 
veikimu, kur gali išeiti aikštėn šitas papildąs mokymą dar- 
bas. Šitoje vietoje, žinoma, negaliu gilintis į tokius specia- 
lius dalykus. Primygtinai tik turiu čia pabrėžti, jog, be 
mokymo intelektualinio lavinimo srityje, yra pedagogui 
dargi labai svarbių pareigų, nuo kurių šiaip ar taip parei- 
na protinis auklėtinių išsilavinimas ir kurios todėl nepri- 
valo būti jo pamirštos. Dažniausiai, deja, mokytojai 
supranta savo pareigas labai formaliai ir tesitenkina pa- 
mokų dėstymu. Tuo tarpu gerai suprasdami savo parei- 
gas mokytojai turėtų ne tik mokyti, bet irgi solidariai 
vadovauti visam intelektualiniam savo mokinių vystymui- 
si, pavyzdžiui, knygų skaitymo tvarkymu, dalyvavimu la- 
vinimosi kuopelėse, epizodinėmis paskaitomis ir t. t. Čia 
vėl reikalingas didelis mokytojų taktingumas ir saikas, nes 
neatsargus ir per daug stačiokiškas kišimasis į šitas moki- 
nių veikimo sritis, kurios išeina iš klasinio darbo ribų, ne 
tik negali turėti teigiamosios įtakos, bet dargi gali atnešti 

nemaža žalos, sukiršindamas mokinių pasipriešinimą. Rei- 
kia dargi žinoti, jog kas leista yra vienam mokytojui, tu- 
rinčiam tarp mokinių daugiau už kitus pasitikėjimo, gali 
būti neleista kitam mokytojui, šito pasitikėjimo neturin- 
čiam. Jei mokytojas įstengs įtikinti savo mokinius, jog jam 
rūpi ne jie kankinti, bet dirbti jų naudai, tai jis pajėgs įeiti 
į tokias jų gyvenimo bei veikimo sritis, kurios toli išeina iš 
mokymo ribų. Įsigyti šitokis mokinių pasitikėjimas ne tik 
yra pageidaujama geram pedagogui, bet ir sudaro tiesio- 
ginę jo pareigą, nes protinimas, suprastas kaipo intelektu- 
alinis lavinimas, be paprastų pamokų, reikalauja dargi 
gyvo intelektualinio pedagogo bendravimo su mokiniais, 
pavyzdžiui, skaitybos ir savitarpinio lavinimosi srityse. 
"Pagaliau pridursiu pakartotinai, jog mokymas visuo- 
met privalo būti auklėjamuoju mokymu, t. y. tokiu, ku- 
ris ne tik lavina intelektualiniu būdu, bet dargi tarnauja, 
kur ir kiek galėdamas, auklėjimo tikslams, pavyzdžiui, 
dorinimai, religinimui. Imant dalyką dar plačiau, reikia 
net pasakyti, jog mokymas kiek galėdamas turi tarnauti 
visoms kitoms ugdymo sritims, nepamesdamas, žinoma, 
iš akių savo tiesioginio tikslo, t. y. protinimo. Kitaip ta- 
riant, mokymas turi tarnauti pilnutinio ugdymo tikslams. 
Tuo tarpu labai dažnai mokymas tarnauja labiausiai vie- 
nai kuriai ugdymo sričiai ir tuo tampa vienašaliu auklė- 
jimo atžvilgiu. Tai yra visai pateisinama profesinio 
lavinimo mokyklose, bet yra visai negeistina bendraja- 
me lavinime. Bendrajame lavinime mokymas turi pateikti 
žinių apie visas žmogaus gyvenimo sritis ir tuo pačiu tu- 
ri įkvėpti tam tikrą praktinį nusistatymą visose šitose gy- 
venimo srityse. Jei mokymas savo turiniu ar savo 
pakraipa užleidžia neteisėtos persvaros vienai kuriai 
mokslo bei gyvenimo sričiai, tai vienašalės tokio moky- 
mo ypatybės anksčiau ar vėliau negali neturėti neigia- 
mųjų išdavų. 

I. PROTINIMO ORGANIZACIJA 
Organizuoto protinimo tipai 


Iš pirmųjų didaktikos paskaitų turėjo paaiškėti didakti- 
kos mokslo aptartis, jos santykis su pedagogikos sistema, 
jos objektas ir uždaviniai. Mes matėme, jog didaktika yra 
toji pedagogikos dalis, kuri turi savo objektu intelektualinį 
lavinimą, arba vienu žodžiu tariant, protinimą. Taip supran- 
tamas protinimas sudaro vieną svarbią dalį ugdymo apskri- 
tai, tačiau nesupuola pilnai nei su auklėjimu, nei su 
lavinimu. Tiesa, lavinime vyrauja protinimo pareiga, bet jo 
viso neišsemia; iš kitos pusės, protinimas dažniausiai yra 
surištas su auklėjimu ir todėl dažniausiai praktikoje jis pa- 
sirodo esąs auklėjamasai intelektualinis lavinimas, nors at- 
sitinka irgi protinimo, nesurišto su auklėjimu, pavyzdžiui, 
grynai profesinėse mokyklose. Kaip protinimas sudaro žymiau- 
sią dalį lavinimo apskritai, taip mokymas sudaro žymiausią dalį 
protinimo. Protinimo uždaviniai vykdomi labiausiai mo- 
kymo priemonėmis, nors jie gali būti vykdomi ir kitokio- 
mis priemonėmis, pavyzdžiui, skatinimu prie knygų 
skaitymo, prie lavinimosi draugiško bendravimo priemo- 
nėmis. 

Iš pirmųjų paskaitų turėjo irgi mums paaiškėti, jog kaip 
didaktika sudaro pedagogikos dalį, taip metodika yra di- 
daktikos dalis, ir būtent toji didaktikos dalis, kuri tyrinėja 
protinimo metodologiją. Atsitinka, kad šituodu žodžiu „di- 
daktika“ ir „metodika“ yra vartojamu atvirkščiu santykiu, 
vadinasi, didaktika yra laikoma metodikos dalimi. Taip, pa- 
vyzdžiui, supranta šituos terminus Baumgartneris, kurio 
Unterrichtslehre buvo mano siūlyta kaipo elementarinis di- 
daktikos vadovėlis. Tačiau nesunku buvo pastebėti, jog di- 
daktika, kuri reiškia mokymo mokslą, yra savo objektu 
platesnė už metodiką, kuri yra mokymo metodo mokslas, 

nes, be mokymo metodo, yra dar mokymo arba, plačiau 
imant dalyką, protinimo organizacijos. Šita protinimo or- 
ganizacija ir sudaro pirmąją didaktikos dalį, kuri man ten- 
ka dabar pradėti. 

Didaktikos suskirstymas į protinimo organizacijos ir į 
protinimo metodologijos mokslą eina nuo labiau išviršinių 
dalykų prie labiau išvidinių protinimo dalykų. Šitą nuo- 
seklumo eigą stengiuos išlaikyti ir pirmosios dalies ribose. 
Nuo labiau išviršinių protinimo organizacijos dalykų eisiu 
į vis labiau išvidines protinimo problemas, kad galų gale 
prieičiau prie to protinimo branduolio, kurį sudaro proti- 
nimo metodologija. Kalbant apie protinimo organizaciją, 
tenka visų pirma susekti organizuoto protinimo tipai, kad 
paskui jie galima būtų nušviesti protinimo esmės bei tikslo 
šviesoje. Kokių tad esama organizuoto protinimo tipų? 

Klausimas apie organizuoto protinimo tipus turi ben- 
drumo su klausimu apie ugdymo lytis, kuris turėjo būti nag- 
rinėjamas bendrojoje pedagogikos dalyje. Anuomet buvo 
reikalo nusakyti paprasčiausios lytys, kurių yra visose ug- 
dymo srityse. Laiko stoka neleido man tuomet plačiau kal- 
bėti apie svarbiausias ugdymo lytis, t. y. apie šeiminį 
ugdymą, apie ugdomąsias mažų vaikų įstaigas, apie nami- 
nį bei privatų auklėjimą bei lavinimą, apie auklėjamąsias 
įstaigas, apie lavinamąsias įstaigas, arba mokyklas, apie ka- 
rinį lavinimą ir apie lavinamąsias jaunimo draugijas. Ka- 
dangi įvairios ugdymo lytys labiausiai tarnauja tai vienai, 
tai kitai ugdomajai pareigai, tai gali būti pastebėta, jog sis- 
temingas ugdymo lyčių suskirstymas beveik nėra galimas. 
Organizuoto protinimo tipai yra ne kas kita, kaip ugdymo 
lytys, kurių yra vieno tik protinimo srityje. Čia dedama į 
pagrindą viena ugdomojo veikimo pareiga, būtent - proti- 
nimas, nors šita pareiga ir gali būti įvairiais atžvilgiais tyri- 
nėjama. Visų pirma, kai kalbama apie organizuoto 
protinimo tipus, yra priešpastatomu organizuotas ir neor- 

ganizuotas protinimas. Neorganizuotas protinimas yra, ki- 
taip tariant, pripuolamas protinimas, nesuvestas į sąmonin- 
gai ir sistemingai sutvarkytą sistemą. Kai tarp draugų 
pasitaiko, kad vienas kitą moko, protina, kiek to reikalauja 
pripuolamos aplinkybės, turime neorganizuoto protinimo 
atsitikimą. Kai tėvai ruošia savo vaiką mokyklai, turime or- 
ganizuoto protinimo atsitikimą, nors šito protinimo sąmo- 
ningumas bei sistemingumas ir būtų menkas. 

Atsižvelgiant į protinimo objektus arba veiksnius, teks 
pripažinti, jog neorganizuotame protinime veikia pripuo- 
lami veiksniai, tuo tarpu organizuotame protinime veikia 
pašauktieji veiksniai arba net veikėjai, pavyzdžiui, tėvai, 
pašaukti veikti ugdomuoju būdu iš prigimties, arba moky- 
tojai, pašaukti dirbti ugdomąjį darbą iš profesijos. 

Kai toliau imame skirstyti rūšimis organizuotą protini- 
mą, tai visų pirma mokinių skaičiaus atžvilgiu gauname 
pavienį ir sutelktinį organizuoto protinimo tipą. Pavienis, 
arba individualinis, protinimas įvyksta dažniausiai šeimy- 
nos namuose ir todėl vadinamas dar naminiu arba šeimy- 
niniu. Protinimo veikėjais čia esti patys tėvai arba 
samdomieji namų mokytojai. Sutelktinis, arba kolektyvinis, 
protinimas įvyksta mokykloje ir todėl dar vadinamas mo- 
kykliniu. Protinimo veikėjais čia tėra vien mokyklos moky- 
tojai. Kartais organizuoto protinimo suskirstymas į pavienį 
ir į sutelktinį yra sulyginamas su jo suskirstymu į privatinį 
ir viešąjį. Tuomet išeina, jog pavienis protinimas supuola 
su privatiniu protinimu ir sutelktinis su viešuoju. Tačiau 
šitokis dviejų suskirstymų sulyginimas arba identifikavi- 
mas nėra teisingas, nes šalia viešųjų mokyklų yra ir priva- 
čių. Tad išeina, jog ne visados sutelktinis protinimas yra 
viešasis protinimas. Privati mokykla kaipo sutelktinis pro- 
tinimo tipas turi bendrumo su viešąja mokykla, ogi kaipo 
privati įstaiga turi bendrumo su naminiu protinimo būdu, 
nes yra administruojama privačių asmenų ar organizacijų 

ir nėra visiems vienodai prieinama. Viešoji mokykla pri- 
klauso kokiai nors visuomeninei organizacijai, pavyzdžiui, 
valsčiui, miestui, valstybei, ir todėl visiems šitos organiza- 
cijos nariams lygiai yra prieinama. Taigi privatinis protini- 
mo tipas nėra tas pats, ką šeiminis arba naminis protinimo 
tipas. Ir net pasitaiko karštų privatinės mokyklinės protini- 
mo sistemos šalininkų, t. y. žmonių, nusistačiusių už mo- 
kyklinį prieš naminį protinimą ir už privačių mokyklų prieš 
viešųjų mokyklų sistemą. Man tenka atidėti klausimas apie 
palyginamąjį įvertinimą viešųjų ir privatinių mokyklų, kai- 
po tolimesnis klausimas. Užtat visai pravartu tuoj palygi- 
namai sustatyti bei įvertinti pavienis ir sutelktinis protinimo 
tipai. Turiu net iš anksto pastebėti, jog didaktikoje šituo pa- 
lyginamuoju įvertinimu faktinai išsisemia klausimas apie 
pavienį protinimą. Kaip pamatysime, pavienis protinimas 
galima vis labiau laikyti išimties dalyku ir todėl netenka 
jam teikti didaktikos sistemoje daug laiko bei dėmesio. Ne- 
tenka specialiai juo domėtis dar ir todėl, kad bendrieji di- 
daktikos principai, jos taisyklės bei metodai lygiai galioja 
tiek pavieniam, tiek ir sutelktiniam protinimui. 

Dar viena paruošiamoji pastaba turi būti čia padaryta: 
jei šių laikų mokykloje beveik išimtinai yra vedamas su- 
telktinis protinimas, tai dar nereiškia, jog mokykloje apskri- 
tai nėra galimas pavienis protinimas. Iki XIX a. pradžios 
mokyklose bene dažniausiai buvo praktikuojamas pavie- 
nis mokymas, t. y. vienoje mokyklos klasėje mokytojas ei- 
davo nuo vieno mokinio prie kito ir valandėlę specialiai 
užsiimdavo juomi ir tuo dalyku, kuris jam specialiai buvo 
skiriamas. Mūsų laikais pavienio mokymo pėdsakai išliko 
techninių dalykų dėstyme, kur sykiu su teoriniu nusima- 
nymu yra reikalaujamas tam tikras praktinis sugebėjimas. 
Pavyzdžiui, paišyba, braižyba, rankų darbas, muzika ir me- 
nas apskritai, būdami mokyklos dalykais, reikalauja, kad 
mokytojas kartais pavestų po valandėlę kiekvienam atski- 

ram mokiniui. Pasirodo, jog šitas pavienio mokymo mo- 
mentas yra priežastimi, kodėl visi šitie dalykai taip sunkiai 
įvedami į mokyklos praktiką; tai reiškia, jog mokyklinis la- 
vinimas yra iš esmės sutelktinis mokymas ir jog norint vi- 
sus paminėtus čia dalykus gerai pastatyti mokykloje, reikia 
kiek galint labiau prisiartinti prie sutelktinio mokymo rei- 
kalavimų. Štai kodėl mūsų laikais mokyklinis ir sutelktinis 
mokymo būdas galima laikyti apytikriai tolygiais dalykais. 
Jei kartais atsitinka, jog silpnesnis klasės mokinys yra rei- 
kalingas individualinės pagalbos, tai dažnai šitokia pagal- 
ba jam suteikiama šalia mokyklos privačiu pavieniu 
mokymu. Ogi mokykloje, kaipo taisyklė, pasilieka sutelkti- 
nis mokymas, kuris pasižymi tuo, kad mažesnis ar dides- 
nis mokinių skaičius yra sykiu vieno mokytojo vedamas iš 
vieno mokslo dalyko vienodomis mokymo priemonėmis. 
Žodžiu tariant, suvienyta mokinių grupė, vienas mokyto- 
jas, vienas mokslo dalykas ir vienodos mokslo priemonės — 
štai pagrindinės sutelktinio mokymo žymės. Šeimynoje gali 
pasitaikyti krūvoje keletas privatinių būdu mokomų vai- 
kų, juos gali mokyti net keli namų mokytojai, kiekvienas 
mokytojas gali mokyti juos vieno dalyko ir vienodomis prie- 
monėmis, o vis dėlto tikro sutelktinio mokymo dar negau- 
sime. Vienos šeimynos vaikai nėra tiek gausūs, kad galima 
būtų jie suskirstyti maždaug lygaus išsivystymo grupėmis, 
todėl šiaip ar taip teks mokytojams individualizuoti moky- 
mą pagal atskirų mokinių amžių, išsivystymą ir kitas indi- 
vidualines ypatybes. Šitokis labai toli einąs mokymo 
individualizavimas ir sudaro tai, kuo nusakytas čia atvejas 
skirtųsi nuo tikro sutelktinio mokymo. Sutelktiniame mo- 
kyme individualizacijos principas, visai teisingas iš esmės, 
faktinai turi savo pritaikomumui tam tikras ribas. Jei ugdy- 
mo sėkmingumas tepareitų vien nuo individualizacijos 
principo išlaikymo, t. y. nuo jo priemonių bei metodų indi- 
vidualizavimo pagal kiekvieno atskiro auklėtinio prigimtį 

ir individualines savybes, tai, aiškus dalykas, pavienį lavi- 
nimą turėtume laikyti vienintele tikra ugdymo lytimi. Tuo 
tarpu pasirodo, jog tiek pavieniame, tiek ir sutelktiniame 
lavinime turi reikšmės ištisa eilė įvairių įvairiausių veiks- 
- "nių bei aplinkybių, ir teigiamos sutelktinio lavinimo savy- 
.„bės gali persverti teigiamąsias pavienio lavinimo savybes. 
Pedagogikos istorijoje būta žymių pedagogų teoretikų, pa- 
vyzdžiui, Locke'as, Rousseau, Herbartas, kurie buvo griež- 
tai nusistatę už pavienį prieš sutelktinį lavinimą, išeidami 
dažniausiai iš teisingo individualizacijos principo. Tuo tar- 
pu istorinis protinimo išsivystymas XIX a. kaip tik aiškiai 
išrodo, jog sutelktinis lavinimas vis daugiau ploto užka- 
riauja sau ugdymo sistemoje ir jog net pavieniame nami- 
niame protinime aiškiai jaučiama reikalas įnešti į jį 
sutelktinio darbo elementas prirenkant vieną kitą iš šalies 
lygaus išsivystymo vaiką. Pasirodo, jog vaikas ar jaunuolis 
yra net labiau už suaugusį žmogų animal sociale" ir jog todėl 
jo išsivystymo normalumas pareina žymiai nuo to, ar jo ła- 
vinimo darbas vedamas sutelktinio gyvenimo atmosferoje. 
Įvertinant palyginamai pavienį ir sutelktinį protinimą 
reikia išvengti dar vienos sąvokų painiavos. Kai tuodu da- 
lyku yra įvertinamu, dera visų pirma dairytis, kiek kiekvie- 
nu atveju yra pasiekiamas tiesioginis protinimo tikslas, bet 
ne koks nors pašalinis tikslas, pavyzdžiui, auklėjimas ap- 
skritai. Jei kalbama apie organizuoto protinimo tipus, pri- 
valu tad jie visų pirma vertinti pagal tai, kiek jie tarnauja 
lavinimo tikslams. Tik tuomet įvertinimas bus teisingai pa- 
darytas. Tiesa, galima palyginamai vertinti pavienis ir su- 
telktinis protinimas, kiek juodu turi auklėjamosios reikšmės, 
bet reikia saugotis daryti iš to apibendrintų išvadų jiemd- 
viem palyginti protinimo sėkmingumo atžvilgiu. Kaip jau 
žinome, kiekviena protinimo sistema turi taip pat tarnauti, 
kiek ir kaip galėdama, auklėjimo reikalams, bet kadangi tai 
nesudaro jos tiesioginio pagrindinio uždavinio, tai negali- 

ma, įvertinant šitą sistemą, spręsti vien auklėjimo atžvil- 
giu. Normalus šeiminis auklėjimas labai dažnai gali turėti 
doriniam Žmogaus gyvenimui net daugiau reikšmės, kaip 
kad jos paprastai turi auklėjamoji mokykla, t. y. mokykla, 
kur lavinimo tikslai yra organingai rišami su auklėjimo tiks- 
lais. Bet iš to dar neišeina, kad šeiminis protinimas yra ver- 
tingesnis už mokyklinį protinimą, neišeina net ir tai, jog 
auklėjamoji šeiminio protinimo reikšmė yra didesnė už auk- 
lėjamąją mokyklinio protinimo įtaką, nes šeiminis dorini- 
mas, arba, plačiau tariant, auklėjimas ir šeiminis protinimas, 
arba, plačiau tariant, lavinimas nėra tas pats dalykas. Ge- 
ras šeiminis auklėjimas gali ir privalo eiti vienu žingsniu 
su geru mokyklinių lavinimu, 

Iš šitos paskutinės pastabos galėjo paaiškėti, jog pavie- 
nis ir sutelktinis protinimas gali būti palygintinai vertina- 
mu arba išvidiniu atžvilgiu, kai imamas pagrindu tiesioginis 
protinimo tikslas, arba išviršiniu atžvilgiu, kai imami pa- 
grindu pašaliniai protinimo uždaviniai, žodžiu tariant, pa- 
šalinės aplinkybės. Abiem atžvilgiais mums tenka 
susidomėti, lyginant pavienį protinimą su sutelktiniu pro- 
tinimu. 

Pavienis protinimas, kaip jau pasakyta, pajėgia geriau 
taikyti praktikai individualizacijos principą, kuris ugdoma- 
jam veikimui yra vienas iš pagrindinių principų. Tuo tarpu 
pasirodo, jog pavieniame protinime individualizacijos prin- 
cipas, tetaikomas dažniausiai vieno mokytojo vienam mo- 
kiniui, veda dažniausiai prie vienašališkumo. Šitame 
protinime, iš vienos pusės, gali per daug pasireikšti moky- 
tojo individualybės vienašališkumas, o iš antros pusės, pa- 
ties mokinio individualybės siaurumas, kas gali lengvai 
susiaurinti mokinio akiratį ir uždaryti jį labai apribotame 
individualinių palinkimų bei pamėgimų rate. Pasirodo, jog 
faktinai mokomoji medžiaga pasisavinama klasės draugė- 
je pilniau ir giliau, negu tai esti pavieniame mokyme. Ben- 

dradarbiaujant visiems klasės dalyviams, kiekvienas atski- 
ras mokinys įgauna iš šalies daugiau visokių akstinų, kurie 
žadina jo veiklumą bei savarankiškumą. Suėję krūvon įvai- 
rių šeimų, įvairių luomų, įvairių kraštų mokiniai, taip sa- 
kant, papildo viens antrą, apsimaino žiniomis, vienas kitą 
lavina visai nejučiomis, nors sykiu labai gyvu ir realiu bū- 
du. Mokinių išsilavinimas iš to turtėja, o sykiu turtėja ir jų 
individualybės, nes tikra individualybė yra ne siaurumas, 
bet suėmimas visuotinojo turinio į visai individualias lytis. 
Užsidarę egoistai, kurie dažnai išeina iš pavienio protini- 
mo dirbtuvės, iš tikrųjų nėra nei originalūs, nei individua- 
lūs asmenys, nors yra skaudžiai ryškūs savo siaurumu. Deja, 
šitą siaurumą, tiek moksle, tiek ir gyvenime, dažnai žmo- 
nės laiko originalumo bei individualumo žyme. 

Patyrimas toliau parodo, jog daugelis lavinimo uždavi- 
nių sutelktinio darbo atmosferoje yra greičiau ir geriau iš- 
sprendžiama kaip kad pavieniame darbe. Šitas dėsnis, tikrai 
sakant, glūdi sutelktinės psichologijos pagrinde. Kas nepa- 
stebėjo, pavyzdžiui, kad solidarumas darbe patį darbą pa- 
lengvina ir padaro įdomesnį. Taip pat, einant suderintu 
žingsniu visai žmonių grupei, kiekvienam ėjikui lengviau 
yra eiti, kaip kad jis pats vienas turėtų eiti tą patį kelią. Pa- 
našiai yra ir su protinimo darbu mokykloje. Į protinimo dar- 
bą čia yra įnešami gyvybė ir užsidegimas, kurių paprastai 
negali būti pavieniame mokyme. 

Sutelktiniame mokyme kiekvienas atskiras dalyvis gali 
ne tik greičiau atlikti savo uždavinį, bet ir geriau su juo su- 
sigyventi. Jis geriau įsimena mokomąją medžiagą, kartoja- 
mą įvairiu būdu, įvairiais atžvilgiais; nuolat sulig tuo 
kontroliuoja savo supratimą, papildo ir pakartoja savo ži- 
nias, ir visa tai įvyksta be ypatingų iš jo pusės pastangų, jei 
klasės gyvenimas yra mokytojo tinkamai sutvarkytas ir su- 
maniai vedamas. Reikia šia proga pridėti, jog ir mokytojo 
sugebėjimo atžvilgiu yra paprastai daugiau laidų, kad su- 

telktinis mokymas stovės aukščiau už pavienį, nes mokyk- 
la turi paprastai daugiau galimybės kiekvienam atskiram 
dalykui parinkti specialiai pasiruošusių mokytojų, ko daž- 
niausiai negali pasiekti pavienis mokymas. 

Sprendžiant jau grynai išviršiniu atžvilgiu apie palygi- 
namąją pavienio ir sutelktinio mokymo vertę, reikia paste- 
bėti, jog pavienis mokymas yra žymiai brangesnis ir jog vis 
dėlto jis nepajėgia sudaryti visų materialinių sąlygų geram 
lavinimui. Sunku įsitaisyti atskirai šeimai gerą knygyną, nu- 
sipirkti visų mokslo priemonių bei aparatų, - žodžiu tariant, 
sunku įgyti visa tai, ką mokykla superka ilgesniam laikui ir 
ištisai kartų eilei. Auklėjimo atžvilgiu gerai pastatyta mo- 
kykla turi irgi daugiau vertės kaip kad pavienis mokymas, 
kad ir gerai sutvarkytas. Kaip jau pastebėta anksčiau, ne- 
dera čia mokyklos auklėjamosios reikšmės palygintinai ver- 
tinti apskritai auklėjamąja šeimos reikšme. Šituo atžvilgiu 
šeima ir mokykla ne tik neišskiria viena antros, bet viena 
antros reikalauja. Tačiau jei lyginama pavienio mokymo 
auklėjamoji reikšmė su šitokia mokyklos reikšme, tai per- 
svara aiškiai išeina mokyklos naudai. Visų pirma mokyk- 
los disciplina, arba drausmė, turi daugiau tvarkomosios 
galios ir todėl turi daugiau įtakos mokinių būdui išdirbti. 
Pavieniame mokyme drausmė žymia dalimi pareina nuo 
namų tvarkos, kuri ne visuomet yra taikoma ugdymo tiks- 
lams. Be to, namų mokytojo asmuo yra didelėje priklauso- 
mybėje nuo mokinio tėvų, kuo neretai jo autoritetas yra 
aiškiai kompromituojamas mokinio akyse. Taip dalykams 
stovint, mokinyje negal susidaryti didelio drausmės gerbi- 
mo ir griežto taikymosi prie jos reikalavimų. Tuo tarpu 
drausmės silpnumas turi neigiamai atsiliepti ne tik moky- 
mo išdavoms, bet ir mokinio būdo susidarymui. Nuo gerai 
sutvarkytos mokyklos drausmės pareina iš dalies žmogaus 
darbštumas, tvarkos meilė, klusnumas, punktualumas, re- 
guliarumas. Visa tai yra savybės, kurios retai tepasiekia- 

mos pavienio mokymo priemonėmis. Bet kas ypatingai iš- 
kelia mokyklinį protinimo tipą, lyginant su pavieniu proti- 
nimu, yra solidarumo jausmų išvystymas sutelktiniame 
darbe. Pačios šito darbo aplinkybės sudaro bendrumo jaus- 
mų, auklėja teisingumą, didina prisitaikymą prie draugės 
gyvenimo reikalavimų, suminkština kraštutines ūpo ir in- 
dividualinių pamėgimų apraiškas. Mokykloje kiekvienas 
mokinys jaučiasi pačia dalykų eiga palenktas bendriems, 
visiems vienodai privalomiems dėsniams, todėl ir jo visas 
draugės gyvenimas su jo įpročiais ir reikalavimais atrodo 
jam kažkuo, su kuo šiaip ar taip reikia skaitytis. Aiškus da- 
lykas, kad pavieniame mokyme visos šitos savybės turi ma- 
ža šansų normaliai išsivystyti, nes yra daug daugiau šansų, 
kad jis tarnaus siaurai individualistinio aristokratizmo rei- 
kalams. Taigi tiek ugdymo teorija, tiek ir ugdymo istorija 
aiškiai nusistato mūsų laikais už sutelktinį prieš pavienį pro- 
tinimą. 

Iš pavienio ir sutelktinio protinimo priešpastatymo pa- 
aiškėjo, jog sutelktinis, kolektyvinis arba mokyklinis, pro- 
tinimo tipas turi daugiau teigiamųjų savybių, nekaip 
pavienis individualinis, arba naminis, protinimo tipas. To- 
dėl pastarasis tik tada privalo rasti pritaikymo, kai kokios 
nors nepaprastos aplinkybės prie to verčia, pavyzdžiui, auk- 
lėtinio liga, psichinis arba protinis jo nenormalumas ir t. t. 
Kaipo normalus protinimo būdas pasilieka visuomet mo- 
kyklinė jo organizacija. 

Kaip parodo jau pats žodis „mokykla“, ji yra išviršiniu 
būdu suorganizuota sutelktinio protinimo lytis. Jei skaitykla 
yra vieta, kur žmonės skaito, jei gydykla yra vieta, kur žmo- 
nės gydosi, tai mokykla yra vieta, kur žmonės mokosi. Jau 
etimologiniu atžvilgiu sprendžiant bendras mokyklos užda- 
vinys yra mokyti, protinti ar, dar plačiau tariant, lavinti. Bet 
šitas bendras uždavinys gali būti įvairiai suprantamas bei 
vykdomas pagal tai, kokį tikslą statosi mokykla: bendrą ar 


623 


| sa mm a aaa m A e 


specialų lavinimą. Atitinkamai esama dviejų pagrindinių mo- 
kyklos rūšių: yra tai, iš vienos pusės, bendrojo lavinimo mo- 
kyklos, o iš antros pusės — specialaus lavinimo mokyklos. 
Specialaus lavinimo mokyklos turi uždavinio paruošti savo 
mokinius kokiai nors profesijai, kad ir mokslininko profesi- 
jai, kaip tai daro iš dalies universitetai. Bendrojo lavinimo 
mokyklos stengiasi protinti arba lavinti žmogų apskritai, bet 
neruošia savo mokinių vienai kuriai profesijai. Tokio ben- 
drojo lavinimo mokykla yra, pavyzdžiui, „Aušros“ gimna- 
zija Kaune, tuo tarpu Technikos mokykla yra specialaus 
lavinimo mokykla, nes ruošia savo auklėtinius tam tikrai pro- 
fesijai, būtent techniniam darbui. Dažnai prieš specialaus la- 
vinimo mokyklas statomos yra auklėjamosios mokyklos. 
Tačiau mokyklų suskirstymas į auklėjamąsias ir specialią- 
sias nėra visai tikslus. Kai kokia nors mokykla tarnauja spe- 
cialiam lavinimui, tai dar nereiškia, jog ji neprivalo turėti 
auklėjamosios įtakos savo mokiniams. Mes jau žinome, jog 
vienas tik mokymas, gerai sutvarkytas ir sistemingai veda- 
mas, savaime turi mokiniams auklėjamosios reikšmės. Bet ir 
be šitos savaimingos įtakos kiekviena speciali mokykla kiek 
galėdama neprivalo praleisti nė vienos progos, tinkamos sa- 
vo mokiniams sąmoningai auklėti. Iš kitos pusės, vadinamo- 
sios auklėjamosios mokyklos ne vien auklėjimui tarnauja. 
Kaipo mokyklos, jos turi pagrindinio uždavinio lavinti savo 
mokinius protinimo priemonėmis. Tokiu būdu auklėjimas 
net nesudaro jose pagrindinio uždavinio, nors visuomet yra 
privalomas aukščiausiu galimu laipsniu. Tiesa, reikia pripa- 
žinti, jog bendrojo lavinimo mokyklos turi daugiau auklėja- 
mosios įtakos kaip kad specialaus lavinimo mokyklos, nes 
ruošimas vienai kuriai profesijai neduoda tiek gerų progų 
auklėjamajam veikimui, kiek gali pateikti bendrasis lavini- 
mas, lygiai atsižvelgiąs į visas žmogaus gyvenimo sritis ir į 
visas žmogaus prigimties galias. Vis dėlto auklėjimo laips- 
nio skirtumas, kurio yra tarp bendrosios ir specialiosios mo- 

kyklos, nepateisina mokyklų suskirstymo į auklėjamąsias ir 
specialiąsias. Prieš specialiąsias mokyklas tegalima teisėtai pasta- 
tyti vien bendrojo lavinimo, arba bendrosios, mokyklos. Šitas pa- 
grindinis mokyklų suskirstymas turi savo pagrindu lavinimo tikslą. 

Besilankančių mokyklon mokinių atžvilgiu mokyklos ga- 
lima suskirstyti į vyrų mokyklas, moterų mokyklas, mišrią- 
sias, į apleistų vaikų, našlaičių, nenormalių arba pagedusių 
vaikų mokyklas ir t. t. Administravimo atžvilgiu mokyklos 
esti privatinės, kai yra steigiamos ir vedamos privatinių as- 
menų ar draugijų, ir viešosios, kai priklauso viešosioms or- 
ganizacijoms, pavyzdžiui, miestui, valstybei. Mokinių 
gyvenimo atžvilgiu galima skirti mokyklos su eksternatu, 
kai vaikai gyvena šeimose arba privatiniuose pensionuose; 
mokyklos su internatu, kai mokiniai gyvena mokyklų ben- 
drabučiuose, ir mokyklos su mišriuoju režimu, kai mokinių 
dalis gyvena privačiai ir dalis - mokyklų bendrabučiuose. 
Ne visi iš šitų suskirstymų turi lygios teorinės bei praktinės 
vertės. Reikšmingiausias mokyklų suskirstymas yra pirma- 
sis, t. y. jų suskirstymas į bendrąsias ir specialiąsias mo- 
kyklas, ir prie jo mums dera visų pirma sugrįžti, juo labiau 
kad šitas suskirstymas privalu tęsti toliau pagal tai, kokių 
esama atskirų tipų ir atskirų laipsnių tiek bendrųjų, tiek ir 
specialiųjų mokyklų tarpe. 

Kaip žmogaus gyvenime bendras išsilavinimas neišski- 
ria specialiojo išsilavinimo, ir atvirkščiai, taip bendroji mo- 
kykla neišskiria žmogaus protinime specialiosios, ir 
atvirkščiai. Iš principo esama net tarp jųdviejų priklauso- 
mybės arba solidarumo, nes žmogus yra gyvenime reika- 
lingas tiek bendro išsilavinimo, tiek ir pasiruošimo vienai 
kuriai profesijai. Nesunku net pastebėti, jog juo giliau ir il- 
giau žmogus yra lavinamas bendrai, juo aukštesnei profe- 
sijai jis gali paskui būti skiriamas ir ruošiamas. Ne visi, 
žinoma, gali pereiti visus bendrojo lavinimo laipsnius; vis 
dėlto visiems yra privalomas tam tikras bendrojo lavinimo 


40—12 625 


laipsnis, kuris yra reikalingas bet kuriam pašaukimui, bet 
kuriai profesijai ir kuris pasiekiamas pradinėje mokykloje. 
Todėl kiekvienas lavinimas prasideda bendruoju lavinimu, 
bet užtat, einant normaliomis vėžėmis, kiekvienas lavini- 
mas baigiasi specialiu lavinimu. Štai kodėl visai galima pa- 
teisinti priimta mokykloms terminologija, kuri težino 
bendrajam lavinimui tik aukštesniųjų mokyklų, bet nežino 
aukštosios; ogi specialiajam lavinimui težino žemesniąją 
mokyklą, bet nežino pradinės. Iš kitos pusės, tik bendrajam 
lavinimui tegali būti tikrai pradinės mokyklos ir tik specia- 
lusis lavinimas tegali baigtis aukštąja mokykla. Užtat ir ben- 
drajame, ir specialiajame lavinime gali būti vidurinės 
mokyklos. Visa tai geriau paaiškės iš šitokios schemos: 


mokyklos: 1laipsnis 2laipsnis 3laipsnis 4 laipsnis 


bendrosios pradinės vidurinės aukštesniosios 
specialiosios žemesniosios vidurinės aukštosios 


Norint padaryti mokyklinių tipų apžvalgą, reikia pereiti 
visus laipsnius tiek bendrajame, tiek ir specialiajame lavini- 
me ir pasistengti susekti kiekviename laipsnyje dažniausiai 
besikartoją kultūringose šalyse mokyklų tipai. Pirmas ben- 
drojo lavinimo laipsnis teikiamas pradinėse mokyklose, ku- 
rios yra paprastai vadinamos liaudies mokyklomis. Nuo jų 
ir tenka man pradėti kalbamoji apžvalga. Du pavadinimu, 
kuriuodu yra čia pavartotu pirmajam bendrojo lavinimo mo- 
kyklos laipsniui išreikšti, atitinka du Vakarų Europos pava- 
dinimus, būtent, posakis pradinė arba pradžios mokykla 
atitinka prancūzų terminą école primaire, ogi liaudies mokyk- 
la - sudurtinį vokiečių žodį Volksschule. Pasirodo, jog tiek 
istoriniai, tiek ir pedagoginiai motyvai verčia identifikuoti, 
arba sulyginti, šituodu pavadinimu. Faktas yra, jog, didėjant 
tautų kultūringumui, pirmasis bendrojo lavinimo laipsnis 

stengiasi tapti visuotinu, t. y. jis stengiasi apimti visus tautos 
sluoksnius, nežiūrint į jų socialinę padėtį. Ir tai yra ne tik 
savaiminga kultūringų tautų linkmė, bet ir sąmoningas jų 
nusistatymas, apsireiškiąs valstybiniuose švietimo įstatymuo- 
se. Panašiai kaip šeima, iš vienos pusės, ir Bažnyčia, iš ant- 
ros, valstybė taip pat yra suinteresuota savo piliečių tinkamu 
išlavinimu. Valstybė, kaipo visuomeninė organizacija, yra 
kultūrinė sutelktinio gyvenimo lytis ir, kaipo tokia, ji negali 
apsieiti be mažesnio ar didesnio visų savo narių išlavinimo. 
Kiekvienas pilietis, kad galėtų pakelti savo prievoles ir nau- 
dotis savo teisėmis ir dar dirbti kultūrinį darbą savo visuo- 
menėje, turi įsigyti minimumą reikalingiausių žinių bei 
bendrojo išsilavinimo. Kultūringos valstybės nepalieka šito 
reikalo savo piliečių nuožiūrai, bet uždeda jiems mokykli- 
nės, arba lavinamosios, prievolės arba verčia juos visus išeiti 
bendrojo mokslo minimumą privatiniu būdu namie arba vie- 
šuoju būdu, t. y. liaudies mokykloje. 

Mokyklinė prievolė prasideda vaikams dažniausiai 6-7 
amžiaus metais ir baigiasi 14-15 amžiaus metais. Esama ne- 
maža pedagogų teoretikų ir praktikų politikų, kurie sten- 
giasi pravesti bendrosios liaudies mokyklos idėją, t. y. 
padaryti bent pirmąją liaudies mokyklos dalį privalomą visų 
piliečių sluoksnių visiems vaikams, nežiūrint į tai, ar jie pa- 
sitenkins liaudies mokykla, ar eis toliau mokslą aukštesnių 
laipsnių mokyklose. Bendros visiems vaikams pradinės mo- 
kyklos šalininkai visai teisingai nurodinėja, jog šitokia mo- 
kykla gali tarnauti solidarumo jausmams ugdyti visuose 
visuomenės sluoksniuose, tuo tarpu vaikų iš pat pradžios 
suskirstymas tarp liaudies mokyklų ir aukštesnių laipsnių 
mokyklų šitą solidarumą mažina, nes aukštesniųjų mokyklų 
auklėtiniai įpranta iš aukšto žiūrėti į liaudies mokyklos vai- 
kus. Kai viduriniai ir aukštesnieji visuomenės sluoksniai 
privengia siųsti savo vaikus į liaudies mokyklas, šios ima 
virsti varguomenės mokyklomis su tam tikromis ypatybė- 

mis. Bendrosios pradinės mokyklos naudai nurodoma dar 
ir tai, jog labai dažnai nėra galimybės aiškiai išspręsti, ar 6- 
7 metų vaikas atitiks savo gabumais aukštesniąją mokyklą, 
ar turės baigti savo mokslą pirmu išsilavinimo laipsniu. Tuo 
tarpu jei jau vaikas turi baigti savo mokslą pirmu išsilavi- 
nimo laipsniu, tai yra daug tikslingiau, kad jis baigtų pra- 
dinę liaudies mokyklą, negu išstotų iš pirmųjų klasių 
aukštesniosios mokyklos, kurios, kaipo įžengiamieji laiptai 
į aukštesnį mokslą, yra mažiau pritaikytos gyvenimo rei- 
kalavimams kaip kad gerai ir praktiškai sutvarkyta liau- 
dies mokykla. Bendrosios pradinės mokyklos priešininkai 
nurodinėja dažniausiai tai, jog aukštesniųjų sluoksnių vai- 
kai, suėję vienoje mokykloje su žemesnių sluoksnių vaikais, 
bus sukliudyti dorinėje bei mokslinėje savo pažangoje. Į tai 
visų pirma atsakoma, jog doriniu atžvilgiu būti vargingu ir 
būti blogu, būti turtingu ir būti išmintingu, būti iš viršaus 
padoriu ir būti iš vidaus doru nėra tas pats. Gerų ir blogų 
savybių turi vaikai iš visų sluoksnių, nors šitos savybės ir 
yra įvairios įvairiose vaikų grupėse. Pagaliau aiškiai page- 
dusiems vaikams kultūringuose kraštuose steigiamos spe- 
cialios mokyklos, taigi liaudies mokyklos gali būti 
paliuosuotos nuo aiškiai pavojingų elementų. Be to, kodėl 
būtinai blogesni vaikai turi turėti daugiau įtakos už geres- 
nius, mažiau išauklėti už labiau išauklėtus? Gerai pastaty- 
ta ir gerai vedama mokykla kaip tik pastaruosius gali 
panaudoti bendram mokyklos lygiui pakelti ir pasiekti iš- 
davų, kurių kitaip pasiekti būtų negalima. Rimtesnis yra 
priekaištas bendrosioms liaudies mokykloms, kai sakoma, 
jog jose aukštesniųjų sluoksnių vaikai yra sukliudomi savo 
mokslo pažangoje, kadangi žemesniųjų sluoksnių vaikai 
dažnai neturi namie tinkamų mokslui aplinkybių ir todėl 
negali sėkmingai dirbti naminių darbų, kas turi neigiamai 
atsiliepti jų mokslo pažangai, palyginus juos su aukštes- 
niųjų sluoksnių vaikais, besinaudojančiais geresnėmis gy-, 

venimo aplinkybėmis ir inteligentiškesne aplinkuma. Šitas 
trūkumas stengiamasi kai kur papildyti sutvarkymu tam 
tikrų prieglaudų, kur vargingų žmonių vaikai pajėgtų rasti 
tinkamos mokslui vietos ir atmosferos dienos metu. Tačiau 
pigu suprasti, jog ten, kur visuomenės kultūra žemai stovi, 
įsteigti pakankamai tokių prieglaudų nėra lengvas dalykas, 
o tikrai kultūringoje visuomenėje jos nelabai reikalingos, 
nes joje beveik visų sluoksnių vaikai gali naudotis nami- 
niam mokslui pakankamomis sąlygomis. Apskritai pasiro- 
do, jog teisinga pati savyje bendrosios pradinės mokyklos 
idėja, būdama įvykdyta, tik tada gali atnešti daugiau nau- 
dos negu žalos, jei tokios bendrosios pradinės mokyklos 
stovės ne blogiau už pirmąsias aukštesniųjų mokyklų kla- 
ses ir jei visuomenės kultūra gali laiduoti visų sluoksnių 
vaikams maždaug pakenčiamas naminio darbo sąlygas. Ki- 
taip visuomenei yra naudingiau, kad bent dalis vaikų išei- 
tų sėkmingai mokslą iš pat pradžios geresnėse vidurinėse 
ir aukštesnėse mokyklose ir paskui taptų uoliais kovotojais 
už kultūros bei švietimo pažangą. Ogi nauda, kurios esama 
iš bendrųjų pradinių mokyklų, būtent visuomeninio visų 
sluoksnių solidarumo augimas, gali būti laikinai siekiama 
ir kitokiomis visuomeninio auklėjimo priemonėmis. Štai ko- 
dėl tik kultūringiausios Europos šalys yra įvedusios pas sa- 
ve bendrąsias pradines mokyklas. Pavyzdžiui, Prancūzija, 
Danija, Norvegija ir Bavarijos miestai yra įvedę keturių metų 
bendrąją liaudies mokyklą, o Šveicarijos kai kurie kantonai 
net yra įvedę pas save 6 metų liaudies mokyklą, bendrą vi- 
siems vaikams. Šiaip ar taip, reikia betgi konstatuoti, jog 
švietimo organizacijos išsivystyme kultūringose šalyse aiš- 
kiai pastebima linkmė į tai, kad liaudies mokykla taptų pra- 
dine bendrojo lavinimo mokykla visiems visuomenės 
vaikams. Pasirodo tokiu būdu, jog liaudies mokykla yra ben- 
droji mokykla dvejopa prasme — ir todėl, kad ji stengiasi 
apimti visus vaikus, pradedančius eiti mokslą. 

Vis dėlto liaudies mokykla visuomet turės specialios 
reikšmės tai didžiausiai liaudies daliai, kuriai išpuola ten- 
kintis savo gyvenimui bei veikimui šitos mokyklos patei- 
kiamu lavinimu. Todėl ir liaudies mokyklos struktūroje, ir 
mokomosios medžiagos santvarkoje negali nerasti atsižvel- 
gimo šitas paprastas faktas. Jei liaudies mokykla yra ne vie- 
nam kuriam žmogui, bet visai masei vienintelė mokykla, 
kuri tetenka jai išeiti, tai ją tvarkant negalima neatsižvelgti 
į tai, jog šiaip ar taip kiekvienam žmogui yra reikalingas 
tiek bendras, tiek ir specialus išsilavinimas. Šituo galima 
išaiškinti faktas, kodėl kultūringose valstybėse aštuonių me- 
tų liaudies mokykla, pasilikdama visuomet bendrojo lavi- 
nimo mokykla, dalijasi į dvi puses, iš kurių pirmoji sudaro, 
taip sakant, apatinę, o antroji — viršutinę mokyklos dalį. 
Prancūzai vadina pirmąją liaudies mokyklos dalį enseigne- 
ment élémentaire, kuri apima per 4 metus cours inférieur et 
moyen, ogi antrąją liaudies mokyklos dalį jie vadina école 
primaire, kuri apima per 4 metus cours supérieur. Vokiečiai 
pirmąją dalį vadina gemeinsamer Unterbau, ogi antrąją dalį - 
Oberbau der Volksschule. Iš to, kas aukščiau pasakyta, supran- 
tama praktinė tokio suskirstymo reikšmė: jei apatinė liau- 
dies mokyklos dalis turi labiau bendrai teorinės reikšmės, 
tai viršutinė jos dalis turi jau kiek specialiai praktinės reikš- 
mės, ypač tų mokinių gyvenimui, kurie turės pasitenkinti 
savo išsilavinimui vien liaudies mokykla. Suprantama irgi, 
kodėl tik pirmoji liaudies mokyklos dalis stengiamasi pa- 
daryti bendra visiems visuomenės vaikams: juk tik šita ben- 
driausioji lavinimo dalis, visiems būtinai reikalinga, sykiu 
nesiekia jokių specialių praktinio gyvenimo tikslų. Kaipo 
bendrojo lavinimo mokykla, liaudies mokykla privalo visų 
pirma kuo tampriausiai sujungti lavinimą su auklėjimu, tiks- 
liau tariant, protinimą su visomis kitomis ugdomojo veiki- 
mo pareigomis. Šitame ugdomųjų uždavinių vykdyme, 
aiškus dalykas, privalu išlaikyti visi pilnutinio ugdymo 

principai. Pagal pilnatvės principą reikia daboti, kad liau- 
dies mokyklos auklėtinis būtų ugdomas visoms gyvenimo 
sritims, t. y. prigimčiai, kultūrai ir religijai, ir kad sykiu bū- 
tų lavinamos visos jo galios - protas, valia ir jausmai. Pagal 
harmonijos principą reikia išlaikyti deramą proporciją tarp 
atskirų ugdomųjų uždavinių, t. y. vienas dydrodis turi būti 
taikomas visoms ugdymo pareigoms, kad auklėtiniai ne- 
pasirodytų vienu atžvilgiu neproporcionaliai išlavinti, ly- 
ginant su kitais ugdymo atžvilgiais. Žodžiu tariant, visos 
ugdomosios pareigos turi eiti lygiagrečiais žingsniais. Pa- 
galiau privalu išlaikyti subordinacijos principas, kad auk- 
lėtinių gyvenime prigimtis rastųsi palenkta kultūrai, o 
kultūra - religijai, o iš antros pusės, žemesniosios jų galios 
būtų palenktos aukštesniosioms: jausmai - valiai, valia - 
protui. Liaudies mokykla turi ir lavinti bei auklėti savo mo- 
kinius tiek individualiniu, tiek ir visuomeniniu atžvilgiu, 
nors individualinis ir visuomeninis auklėjimas nesudaro at- 
skirų ugdymo sričių. Visuomeninis atžvilgis privalo būti 
iškeltas aikštėn kiekviena proga, kurios gali pateikti tiek 
mokyklinis lavinimas, tiek ir mokyklinis auklėjimas. Tą pat 
reikia pasakyti ir apie tautinį auklėjimą, kuris drauge su 
visuomeniniu gali rasti ugdyme geros progos, kadangi tau- 
tybė tarnauja lavinimui tam tikra individualine lytimi. Žo- 
džiu tariant, visa tai, kas charakterizuoja pilnutinio ugdymo 
sistemą, turi rasti vietos tam tikru laipsniu liaudies mokyk- 
los programoje, jos santvarkoje ir išpildyme. Todėl šita pro- 
grama taip privalo būti sutvarkyta, kad auklėjamasai 
protinimas ne tik pateiktų mokiniams reikalingiausių ži- 
nių apie gamtą, apie žmogų bei visuomenę, apie Dievą bei 
religiją, bet išlavintų deramai jų galias ir juos tinkamai nu- 
statytų būsimam gyvenimui. 

Kylant klausimui apie tokio gyvenimo dydrodį, arba 
mastą, reikia orientuotis pagal tai, kokiose ribose verčiasi 
gyvenimas žmonių, kurie dažniausiai ruošiami liaudies mo- 

kykloje. Pasirodo, jog tų žmonių atsakomybė, kurie gauna 
mokslą liaudies mokykloje, retai kada teišeina vienu atžvil- 
giu iš šeimynos, kitu atžvilgiu iš valsčiaus ribų. Žodžiu ta- 
riant, jų gyvenimo plotas ne tik neišeina iš visos tautos ar 
valstybės ribų, bet dargi neaprėpia dažniausiai viso tautos 
ar valstybės gyvenimo. Būtų tad netikslinga, pavyzdžiui, 
mokyti liaudies mokykloje svetimų kalbų, nes tai reikštų 
nesiskaityti su teoriniais bei praktiniais reikalais žmonių, 
kurie ruošiami gyvenimui liaudies mokyklose. Liaudies mo- 
kykloje paprastai mokomi būsimi valstiečiai ūkininkai, že- 
miausio laipsnio valdininkai ir t. t. Bendras lavinimas, 
suteikiamas jiems liaudies mokyklose, privalo paruošti juos 
visus tikrai žmogiškam gyvenimui, bet iš kitos pusės, ka- 
dangi jiems dažniausiai netenka eiti specialiojo lavinimo 
mokyklų, tai viršutinė liaudies mokyklos dalis privalo į tai 
atsižvelgti ir įdiegti bendram lavinimui jau daugiau prakti- 
nės pakraipos pagal tai, kam ji labiausiai tarnauja. Kaimo 
mokykla, kuri ruošia gyvenimui didžiausioje daugumoje 
ūkininkus, turi savo mokiniams pateikti reikalingiausių ži- 
nių iš žemės ūkio srities. Miesto mokykla, kuri ruošia gy- 
venimui daugiausia darbininkus ir amatininkus, turi savo 
mokiniams suteikti kai kurių techninių sugebėjimų, kurie 
bus jiems būtinai reikalingi būsimame gyvenime. Iš to gali- 
me spręsti, kad liaudies mokyklos, turėdamos visur vieno- 
dą apatinę dalį ir pasilikdamos visuomet bendrojo lavinimo 
mokyklomis, gali būti kiek įvairios pagal tai, kokiems liau- 
dies sluoksniams jos tarnauja. Tiek šiandieną apie liaudies 
mokyklas. Išvadų apie liaudies mokyklas pateiksiu jau kitą 
kartą. 


Kadangi, kaip matėme, liaudies mokykla yra mokomoji 
bendrojo lavinimo įstaiga, tai visi pilnutinio ugdymo prin- 
cipai yra jai privalomi. Tai reiškia, jog visa tai, kas charak- 
terizuoja pilnutinio ugdymo sistemą, turi tam tikru laipsnių 

rasti vietos liaudies mokyklos programoje, jos santvarkoje 
ir išpildyme. Čia tad svarbu išlaikyti pilnatvės, harmonijos 
ir subordinacijos principus; svarbu taip pat išvesti pusiau- 
svyroje materialinė ir formalinė ugdymo pareigos, t. y. ne 
tik perteikti mokiniams reikiamų žinių apie visas gyveni- 
mo sritis, bet ir tinkamai išlavinti visas žmogaus prigimties 
galias. Skirtumas, kurio čia esama, lyginant su aukštesniais 
bendrojo lavinimo laipsniais, tegali reikštis ugdomojo vei- 
kimo dydrodžiu, arba mastu. Pavyzdžiui, tiek pradinis, tiek 
ir aukštesnis lavinimas turi teikti žinių sykiu apie gamtą, 
Žmogų ir Dievą, tik pradiniame lavinimo laipsnyje dydro- 
dis bus vienoks, aukštesniame - kitoks. 

Kai kyla klausimas apie pradinio lavinimo dydrodį, rei- 
kia orientuotis pagal tai, kokiose ribose verčiasi gyvenimas 
žmonių, kurie dažniausiai ruošiami liaudies mokyklose. 

Pasirodo, jog atsakomybė žmonių, kurie gauna mokslą 
liaudies mokykloje, retai kada teišeina iš šeimynos bei vals- 
čiaus ribų. Liaudies mokykloje mokomi didžiausioje daugu- 
moje būsimi valstiečiai ūkininkai, darbininkai amatininkai, 
žemiausio laipsnio valdininkai ir t. t. Žinoma, yra visuo- 
met pageidaujama suteikti visiems šitiems visuomenės pil- 
nateisiams nariams kuo aukščiausio išlavinimo ir kuo 
geriausio išauklėjimo; bet iš kitos pusės, reikia skaitytis su 
tuo, kokį bendrą lygį visuomenės organizacija pajėgia pa- 
daryti prieinamą visiems savo nariams. Jei tad bendras vi- 
suomenės išlavinimo lygis turi visuomet savo ribas, tai 
svarbu šitų ribų aprėžtame plote kuo tikslingiausiai suvar- 
toti visos galimybės ir išvengti neproduktingo energijos ir 
laiko eikvojimo, kuris nėra pateisinamas nei liaudies mo- 
kyklos uždaviniais, nei einančių joje mokslą žmonių reika- 
lais. Todėl, atsimenant tai, jog einančių mokslą liaudies 
mokykloje žmonių gyvenimas neišeina jokia prasme iš tau- 
tos ir valstybės ribų, būtų netikslinga mokyti juos svetimų 
kalbų, kai jie neturi galimybės įgauti mokykloje visų žinių, 

kurios būtų pageidaujamos vienam tik išvidiniam tautos 
bei valstybės gyvenimui. Tuos žmones, kurie tegali išeiti 
vienas liaudies mokyklas, bendras lavinimas privalo pa- 
ruošti palyginti aukščiausiam žmogiškojo gyvenimo laips- 
niui, bet kadangi, iš kitos pusės, šitiems žmonėms netenka 
eiti specialiojo lavinimo mokyklų, tai liaudies mokykla, į 
tai atsižvelgdama, privalo viršutinėje savo dalyje įdiegti ben- 
drajam lavinimui kiek praktinės pakraipos pagal tai, kam ji 
labiausiai tarnauja. Todėl kaimo mokykla, kuri didžiausio- 
je daugumoje ruošia gyvenimui bei veikimui būsimus ūki- 
ninkus, turi panaudoti kiekvieną gerą progą, kad pateiktų 
savo mokiniams tinkamo nusistatymo žemės ūkio dalykuo- 
se. Užtat miesto mokykla, kuri ruošia gyvenimui bei veiki- 
mui daugiausia darbininkus ir amatininkus, turi savo 
mokiniams suteikti kuo daugiausiai techninio sugebėjimo, 
kuris bus jiems būtinai reikalingas būsimame darbe. Iš to 
jau galima spręsti, jog jei liaudies mokyklos turi būti vieno- 
dos apatine savo dalimi, tai jos gali būti įvairios viršutine 
savo dalimi. Apskritai imant dalyką, liaudies mokykla yra 
bendrojo lavinimo įstaiga ir todėl bendrojo lavinimo reika- 
lai nustato jos tipą, bet šitą tipą ji išlaiko pilnumoje tik apa- 
tinėje savo dalyje, kuri kultūringuose kraštuose linksta tapti 
bendrai privaloma visiems visuomenės vaikams, nežiūrint 
į tai, ar jie turės pasitenkinti liaudies mokykla, ar stos į aukš- 
tesnio lavinimo mokyklą. Viršutinei liaudies mokyklos da- 
liai tenka rūpintis ne tik bendruoju lavinimu, bet ir 
suteikimu tam tikro praktinio nusistatymo, kuris yra reika- 
lingas tai profesijai, kuriai tarnaus didžiausia dauguma mo- 
kinių, negalinčių išeiti specialių mokyklų. 

Pigu yra numatyti, kokios reikšmės turi visuomenės gy- 
venimui gerai pastatyta ir visuotinai privaloma liaudies mo- 
kykla. Būtent ji sprendžia apie vidutinį visuomenės 
kultūringumą, kuris nusveria tautų gyvenime daugiau ne- 
gu aukštas šviesuomenės kultūros laipsnis. Buvo, pavyz- 

džiui, įprasta kartoti, jog 1870 m. karą su prancūzais laimė- 
jo ne kas kitas, kaip vokiečių liaudies mokytojas. Ir iš tikro 
liaudies mokytojas yra tasai tylus visuomenės darbininkas, 
nuo kurio darbo išdavų žymia dalimi pareina visuomenės 
ateitis. Paprastai mokykla yra tokia, koks yra mokytojas. Iš 
čia suprantama svarba, kurios turi tinkamas liaudies mo- 
kytojų pasiruošimas ir nusistatymas. Nuo jų juk pareina tai, 
ko galima reikalauti iš mokyklos. Tarp kitko nuo jų pareina 
žymia dalimi visuomenės pasaulėžiūra, jos valstybingumas, 
jos tautinis supratimas bei solidarumas ir t. t. Tad nėra ko 
stebėtis, jog politinė kova už liaudies mokyklą kartais įgauna 
didelės įtampos, kaip tai buvo ir mūsų Steigiamajame Sei- 
me. Tačiau mokyklinė politika išeina jau iš mano uždavi- 
nio ribų; todėl, pasitenkinęs šitomis keliomis pastabomis, 
turiu eiti prie naujo protinimo tipo, artimai surišto su liau- 
dies mokykla ir vadinamo bendrosios tolimesnio lavinimo 
mokyklos vardu. Vokiečiai šitą protinimo tipą vadina a!!ge- 
meine Fortbildungsschule. Prancūzai vadina jį papildomuoju 
pradinės mokyklos kursu (cours complémentaire de l'école pri- 
maire). 

Pasirodo, jog išėjusį liaudies mokyklas jaunimą negali- 
ma dar laikyti tinkamai paruoštu gyvenimo reikalavimams 
nei išauklėjimo, nei išlavinimo atžvilgiu. Yra tad reikalo tęsti 
jo bendrasis ugdymas ir didinti sykiu grynai praktinis jo 
sugebėjimas. Bendrosiomis tolimesnio lavinimo mokyklo- 
mis ir vadinamos visos tos mokomosios įstaigos, kurios sten- 
giasi turėti auklėjamosios bei lavinamosios įtakos išėjusiam 
liaudies mokyklas abiejų lyčių jaunimui tarp 15 ir 18 - 20 
metų. 

Manyčiau, kad šitokias mokyklas mes galėtume vadinti 
liaudies aukštesniosiomis mokyklomis. Tokių mokyklų rei- 
kalingumas yra aiškiai jaučiamas daugiau ar mažiau kultū- 
ringuose kraštuose. Tas amžiaus tarpas, kurį jos apima, yra 
fizinio bei dvasinio brendimo laikas, ir palikimas išėjusio iš 

liaudies mokyklos jaunimo jo paties nuožiūrai yra labai ne- 
geistinas. Čia būtinai reikalingas yra tam tikras vadovavi- 
mas, kuris galėtų šitą brendimo vyksmą suimti į sąmoningai 
nustatytas vėžes ir išvesti jomis dorų žmonių ir gerų pilie- 
čių. Be to, kai jaunimas baigia savo mokslą liaudies pradi- 
nėje mokykloje ir paskui neturi reikalo su mokslo dalykais, 
tai paprastai jis pamiršta ir tai, ko buvo jau pramokęs. Svar- 
bu tad palaikyti liaudies jaunime tai, ko buvo pramokta pra- 
dinėje mokykloje, pagilinti žinių supratimas ir apskritai 
išplėsti jaunuolių akiratis. Pagaliau yra taip pat gyvo reika- 
lo atsižvelgti į profesinius reikalavimus, kurių stato bren- 
dimo amžius žmonių, einančių į praktinį gyvenimą, į 
žemesnes profesijas. Jei viršutinė liaudies mokyklos dalis 
turi jau kiek atsižvelgti į reikalavimus tos profesijos, kuriai 
tarnaus dauguma mokinių, tai šitokis atsižvelgimas yra juo 
labiau privalomas liaudies aukštesniosiose mokyklose. Ga- 
lima net pasakyti, jog jose bendrasis ir profesinis lavinimas 
beveik yra pusiausvyroje. Todėl žiūrint vietos reikalavimų 
šitos mokyklos viena savo dalimi gali krypti vienur į že- 
mės ūkio mokyklas, kitur į amatų mokyklas, trečiur, kur 
sueina mergaitės, į namų ruošos mokyklas ir t. t. Ir tai labai 
suprantama, atsiminus, jog lavinimas, prasidėjęs visai na- 
tūraliai bendruoju ruožu, baigiasi taip pat natūraliai - spe- 
cialiuoju savo ruožu. Ogi reikia konstatuoti, jog tie, kam 
tenka eiti liaudies aukštesniosios mokyklos, dažniausiai tuo 
baigia savo išlavinimą. Sulig tuo, kas pasakyta, yra pagei- 
daujama, kad būtų kuo didžiausio įvairumo tarp liaudies 
aukštesniųjų mokyklų ir kad jaunimui būtų paliekama lais- 
vė pasirinkti tinkamiausią tokios mokyklos tipą. 

Liaudies aukštesniųjų mokyklų praktikoje daug sunke- 
nybių sudaro tinkamo laiko parinkimas mokslui. Liaudies 
jaunimas tarp 14 ir 20 metų paprastai dirba jau nuolatinį 
darbą, ar padėdamas savo tėvams, ar uždarbiaudamas sa- 
vo gyvenimui išlaikyti. Aišku tad, jog jose darbo laikas turi 

būti ypatingai sutvarkytas. Dažniausiai tam tikslui tarnau- 
ja vakarai ir šventadieniai. Tačiau šitokis laiko pasirinki- 
mas tolimesniam lavinimui negalima laikyti normaliu, 
kadangi šventadieniai skiriami poilsiui ir dvasios reikalams, 
ogi vakarais darbo žmonės yra per daug įvargę, kad galėtų 
be skriaudos savo sveikatai dirbti dar ir nelengvą lavini- 
mosi darbą mokykloje. Todėl dabar ten, kur liaudies aukš- 
tesniosios mokyklos yra jau įsigyvenusios kaipo pastovios 
ir naudingos įstaigos, imama skirti mokslui ankstybas rytų 
laikas arba pirmos popietinės valandos, iš viso 2-3 valan- 
dos per dieną. Pasirodo net, jog gerai suprantą dalyką darb- 
daviai nustoja priešinęsi paaukojimui kiek darbo laiko 
lavinimo tikslams, nes pasirodo, jog galutinoje išdavoje iš- 
ėjusių bendrąsias tolimesnio lavinimo mokyklas žmonių 
darbingumas žymiai auga. Liaudies aukštesniųjų mokyklų 
mokytojais dažniausiai tenka būti liaudies mokytojams. Bet 
suprantama savaime, jog ten, kur liaudies mokytojas turi 
prisiimti šitą naują pareigą, jo profesinio pasiruošimo laips- 
nis turi atitinkamai pakilti. Tai net tampa būtinu dalyku, 
kai liaudies aukštesniosios mokyklos yra daromos privalo- 
momis abiejų lyčių jaunuomenei. Esama jau Vakarų Euro- 
poje kraštų, kur liaudies aukštesniosios mokyklos yra 
privalomos tam jaunimui, kuris neina kitokių mokyklų am- 
žiuje nuo 14 iki 18 metų. Bavarija, Viurtembergas, Hesenas, 
Badenas ir visa eilė kitų antraeilių Vokiečių imperijos vals- 
tybių yra jau įvedusios privalomąją liaudies tolimesnio la- 
vinimo aukštesniąją mokyklą. Tą pat yra padarę dauguma 
Šveicarijos kantonų ir dar keli Vakarų Europos kraštai. 
Eidami dar toliau liaudies lavinimo ruožtu užtinkame 
liaudies aukštąsias mokyklas arba liaudies universitetus. 
Idėjiniu atžvilgiu perėjimas iš liaudies aukštesniųjų mokyk- 
lų prie liaudies universitetų yra pateisinamas ir net reika- 
laujamas kai kurių pedagogikos principų, kurie mūsų 
demokratiniais laikais pasidarė ypač aktualūs. Būtent, da- 

bar jau išsižadėta nuomonės, jog lavinimas yra išimtinoji 
aukštesnių visuomenės sluoksnių teisė: visuotinas išlavi- 
nimo prieinamumas visuose savo laipsniuose vis labiau 
tampa pedagoginiu postulatu. Šalia to vis auga supratimas 
fakto, jog išlavinimo niekuomet negalima laikyti galutinai 
baigtu: kol žmogus gyvena bei veikia, jam visuomet esama 
dar pageidavimo didinti savo išauklėjimas ir išlavinimas, 
nes žmogaus tobulėjimas tiek čia, tiek kitur nežino ribų. Ši- 
tos idėjos įgavo ypatingo aktualumo Anglijoje po 1870 m. 
ir net sukėlė vadinamąjį universiteto išplečiamąjį judėjimą. 
Iš Anglijos judėjimas persimetė į Jungtines Amerikos Vals- 
tijas, kur pasiekė paskutiniais laikais visai nepaprastų lai- 
mėjimų. Su mažesniu aktyvumu plito liaudies universitetų 
idėja Europos sausumoje, tačiau ir čia ji įgauna vis daugiau 
pripažinimo ir užtinka vis daugiau pastangų, kurios daro- 
mos jai vykdyti visoje liaudies lavinimo sistemoje. Liaudies 
universitetai, kaip ir bendrosios tolimesnio lavinimo mo- 
kyklos, jungia savyje bendrojo lavinimo tikslus su ruošimu 
profesiniams darbams, bet specializacija čia esti dar toliau 
pravesta. Jie įgauna praktikoje kuo įvairiausių lyčių ir vyk- 
do savo uždavinius kuo įvairiausiu būdu. Jie gali išaugti iš 
mokslingų aukštųjų mokyklų, bet gali irgi stovėti visai ne- 
priklausomai nuo pastarųjų. Jie gali veikti tik vasaros me- 
tu, bet gali taip pat būti pastoviomis nuolat veikiančiomis 
įstaigomis. Jie gali teikti žinių iš katedros gyvu žodžiu, bet 
taip pat gali panaudoti mokymą per raštus. Jų klausyto- 
jams gali tarnauti tiek pastoviai sutvarkyti knygynai vie- 
noje vietoje, tiek ir skrajojamieji knygynai. Žodžiu tariant, 
liaudies aukštųjų mokyklų organizacija savo įvairumu be- 
veik prilygsta įvairumui tų aplinkybių, kuriomis tenka gy- 
venti bei veikti įvairiaplaukei jų klausytojų masei. Čia 
nedera mums gilintis į liaudies aukštųjų mokyklų organi- 
zaciją. Mums tik reikėjo tuo tarpu aprėpti bendriausiais žvil- 
giais visa liaudies lavinimo struktūra. 

Kaip matėme, liaudies lavinimas prasideda apatinėje 
liaudies pradinės mokyklos dalyje, kuri linksta tapti ben- 
drai privaloma visiems visuomenės vaikams ketverių me- 
tų bėgyje. Liaudies jaunimas, kuris neina į vidurines ir 
aukštesniąsias mokyklas, turi dar privalomai išeiti viršuti- 
nę liaudies mokyklos dalį, kuriai paprastai skiriama taip 
pat ketveri mokslo metai. Paskui liaudies jaunimas, palikęs 
mokyklą ir ėmęsis darbo, gali tęsti savo mokslą aukštesnė- 
se liaudies mokyklose, kurios apima dar ketverius metus ir 
tarnauja jaunuoliams bei jaunuolėms, dirbantiems jau dar- 
bą, kurio reikalauja praktinis gyvenimas. Tik aukštai kul- 
tūringose valstybėse liaudies aukštesniosios tolimesnio 
lavinimo mokyklos yra privalomos abiejų lyčių jaunuome- 
nei. Toliau eina jau visai laisvas, neapribotas nei amžiumi, 
nei kitomis gyvenimo aplinkybėmis, savo išsilavinimo pa- 
pildinėjimas liaudies aukštosiose mokyklose arba liaudies 
universitetuose. Ypatinga liaudies mokyklų žymė yra tai, 
jog pradedant nuo viršutinės liaudies mokyklos dalies visi 
jų laipsniai šiaip ar taip jungia bendrąjį lavinimą su specia- 
liuoju. Iš vienos pusės, tai įvyksta todėl, kad liaudyje vi- 
suomet esama pastebimų išsilavinimo bei išsiaukėjimo 
trūkumų, ogi iš antros pusės — todėl, kad didžiausiai dau- 
gumai liaudies mokyklų mokinių netenka išeiti nei aukš- 
tesnių bendrojo lavinimo mokyklų, nei vidurinių bei 
aukštųjų specialiųjų mokyklų. Tuo tarpu visa lavinimo sis- 
tema, taikoma žmogui, šiaip ar taip turi apimti tiek bendrą- 
ji, tiek ir specialųjį lavinimą. Užtat šitas skirtumas yra daug 
griežčiau išlaikomas bendrosiose ir specialiosiose mokslo 
įstaigose, kurioms statomas uždavinys išvesti naujas inte- 
ligentų ir aukštesnių specialistų eiles. Prie šitų mokslo įstai- 
gų apžvalgos ir turime dabar pereiti. 

Vaikai, kuriems tenka eiti į vidurines bei aukštesniąsias 
mokyklas, gali įgauti paruošiamojo išlavinimo arba namie, 
būdami mokomi privatiniu būdu, arba apatinėje liaudies 

mokyklos dalyje, arba net tam tikrose paruošiamosiose mo- 
kyklose. Ten, kur apatinė liaudies mokyklos dalis yra vi- 
siems privaloma, paruošiamųjų mokyklų klausimas 
atpuola, bet kur kitur lieka reikalo palygintinai įvertinti pa- 
ruošiamosios mokyklos su apatine liaudies mokyklos dali- 
mi. Paruošiamoji mokykla, palyginta su liaudies mokykla, 
pasižymi trimis aiškiomis ypatybėmis: pirma, ji statosi są- 
moningai tikslą paruošti ateinančius į ją vaikus vidurinėms 
bei aukštesniosioms mokykloms; antra, į ją įstoja dažniau- 
siai aukštesniųjų visuomenės sluoksnių vaikai, kadangi ji, 
kaipo brangesnė, yra sunkiai prieinama žemesniems sluoks- 
niams, ir trečia, jos mokiniai pajėgia namie naudotis tinka- 
mesne mokslui atmosfera, kaip kad paprastai esti su liaudies 
mokyklų mokiniais. Dėl šitos paskutinės priežasties paruo- 
šiamųjų mokyklų mokiniai sugeba greičiau bei sėkmingiau 
pasiruošti vidurinei mokyklai. Pavyzdžiui, apatinė liaudies 
mokyklos dalis apima pirmus 4 mokslo metus, o paruošia- 
mosios mokyklos pajėgia atlikti savo uždavinį trijų metų 
bėgyje. 

Apie paruošiamąsias mokyklas dera pasakyti tas pat, kas 
buvo pasakyta, kai buvo gvildytas klausimas apie privalo- 
mą visiems apatinę liaudies mokyklos dalį. Jei mokyklų sto- 
vis ir visuomenės kultūringumas yra pasiekęs pakankamo 
aukštumo, tai visai racionalu daryti apatinę liaudies mo- 
kyklos dalį visiems lygiai privalomą: ir tiems, kurie baigia 
savo mokslą liaudies mokyklose, ir tiems, kurie eina į aukš- 
tesniąsias mokslo įstaigas. Jeigu mokyklų stovis ir visuo- 
menės kultūringumas nėra pasiekę pakankamo vidutinio 
aukštumo, tai ko dėlei trukdyti bent vienai jaunimo daliai 
įgauti geresnio pasiruošimo mokslui ir gyvenimui? Solida- 
rumas, kuriuo čia dažnai operuojama, tikrai sakant, šitokiu 
atveju negali pateisinti pirmo mokyklos laipsnio vienodu- 
mo, nes solidarumas apskritai yra privalomas geruose da- 
lykuose, bet ne tame, kas yra gyvenime ar veikime neigiamo, 

Stengiantis tik prie paruošiamosios mokyklos tikslingiau- 
sio ir pigiausio sutvarkymo, reikėtų laikyti pageidaujamu 
dalyku, kad jos jungtųsi su vidurinėmis mokyklomis, kas 
faktinai neretai ir įvyksta mokyklų praktikoje. Jungimas jos 
su vidurine mokykla pateisinamas yra dar ir tuo, kad pas- 
taroji, palyginta su liaudies mokykla, sudaro jau aukštesnį 
mokyklos tipą, taikomą kitokiems visuomenės sluoksniams 
kaip kad tie, kuriems tarnauja liaudies mokykla. Nesusi- 
pratimams išvengti privalu iš pat pradžios čia pastebėti, jog 
savo ruožtu vidurinė mokykla gali būti imama nepriklau- 
somai nuo aukštesnės mokyklos ir sąryšyje su ja. Pirmuoju 
atveju vidurinė mokykla turi savo savistovų tikslą, antruo- 
ju atveju ji yra vidurinė paruošiamoji mokykla aukštesnia- 
jai mokyklai ir todėl eina ta pakraipa, kurios laikosi pastaroji. 
Būdama visai nepriklausoma, vidurinė mokykla turi paly- 
ginamai aukštesnę programą, bet visuomet yra vedama re- 
aline pakraipa ir todėl vokiečių kartais yra vadinama vardu 
Realschule šalia pavadinimo Mittelschule. Prancūzai nepriklau- 
somą vidurinę mokyklą vadina école primaire supérieure arba 
école moyenne, arba net école régionale. Nepriklausomos vidu- 
rinės mokyklos nereikia todėl maišyti su progimnazijomis, 
kurios faktinai tarnauja aukštesniosioms mokykloms paruo- 
šiamosiomis vidurinėmis mokyklomis ir teturi dažniausiai 
keturias klases, tuo tarpu nepriklausomos vidurinės mo- 
kyklos turi dažniausiai 6 klases, neskaitant dar trijų paruo- 
šiamųjų klasių, kurios pavaduoja apatinę liaudies pradinės 
mokyklos dalį. Grynas nepriklausomos vidurinės mokyk- 
los tipas pasitaiko palyginti nedažnai; jo pavyzdžiu gali būti 
Prūsijos vidurinės mokyklos (Preussische Mittelschule), su- 
jungtos su paruošiamosiomis mokyklomis ir turinčios iš viso 
9 klases. Tokių mokyklų buvimas pateisinamas labiausiai 
tuo, kad joms pridera paruošti vidurinius visuomenės 
sluoksnius, pavyzdžiui, stambesniuosius ūkininkus, vidu- 
tiniuosius pirklius, žymesniuosius amatininkus, vidurinio 

laipsnio valdininkus ir t. t. Jos, žodžiu tariant, skiriamos 
yra žmonėms, kurie privalo jau turėti platesnio akiračio, 
daugiau asmeniškos iniciatyvos ir kuriamosios minties, ku- 
rių atsakomybė išeina už šeimynos bei valsčiaus ribų ir ku- 
rių reikalai veda net kartais už tautos ir valstybės ribų, kaip 
kad atsitinka su praktikais komersantais. Todėl tokiose mo- 
kyklose yra jau dėstoma viena kita aktuali kalba ir patei- 
kiama daugiau žinių iš realių mokslų srities. Kalbamos čia 
vidurinės mokyklos yra vis dėlto bendrojo lavinimo mo- 
kyklos ir jos reikia skirti nuo vidurinių specialiojo lavinimo 
mokyklų. Jos tik laikosi realistinės pakraipos ir todėl, kaip 
sakyta, vokiečių kartais vadinamos vardu Realschule. Apie 
aukštesniąsias bendrojo lavinimo mokyklas turėsiu kalbėti 
jau kitą kartą. 


Paskutinį kartą buvo padarytas skirtumas tarp nepriklau- 
somų vidurinių mokyklų ir vidurinių paruošiamųjų, arba 
prirengiamųjų, mokyklų. Pirmosios turi savo tikslu išvesti 
į gyvenimą vidurinius visuomenės sluoksnius, prileidžiant, 
kad jie didžiausioje savo daugumoje neis aukštesniojo ir 
aukštojo mokslo, tuo tarpu antrosios paruošia jaunimą aukš- 
tesniajai mokyklai. Šitos prirengiamosios vidurinės mokyk- 
los, aiškus dalykas, eina ta pakraipa, kurią nustato savo 
ypatybėmis aukštesniosios mokyklos. Todėl ir prirengia- 
mųjų vidurinių mokyklų suskirstymas įvyksta pagal aukš- 
tesniųjų mokyklų suskirstymą rūšimis. Tarp aukštesniųjų 
bendrojo lavinimo mokyklų yra žinomi trys pagrindiniai 
tipai, būtent: gimnazija, realinė gimnazija ir aukštesnioji re- 
alinė mokykla. Atitinkamai gauname tris prirengiamųjų vi- 
durinių mokyklų tipus, būtent progimnaziją, realinę 
progimnaziją ir vidurinę realinę mokyklą. Progimnazija ruo- 
šia jaunimą gimnazijai, realinė progimnazija - realinei gim- 
nazijai ir vidurinė realinė mokykla ~ aukštesniajai realinei 
mokyklai. Prirengiamųjų vidurinių mokyklų reikalas yra 

gana aiškus. Jos, taip sakant, sudaro tarputinę grandį tarp 
liaudies pradinės mokyklos ir aukštesniosios mokyklos. Yra 
visai natūralu, jog kiekvienas žemesnis bendrojo lavinimo 
tipas yra labiau išplitęs už kiekvieną aukštesnį bendrojo la- 
vinimo tipą. Liaudies mokyklos paprastai yra privalomos 
visiems piliečiams; vidurinės mokyklos yra lankomos di- 
desnio mokinių skaičiaus kaip kad aukštesniosios mokyk- 
los, ir t. t. Visai tad natūralų, kad vidurinių, tegu ir 
prirengiamųjų, mokyklų bus daugiau už aukštesniąsias mo- 
kyklas. Vieni iš vidurinės mokyklos mokinių baigs joje sa- 
vo mokslą iš reikalo, kitiems neleis eiti tolyn gabumai, ir t. t. 
Žodžiu sakant, bendras vidurinių mokyklų mokinių skai- 
čius šiaip ar taip išeina didesnis už aukštesniųjų mokyklų 
mokinių skaičių. Ogi jei jau vidurines mokyklas lanko di- 
desnis mokinių skaičius už tą, kuris lanko aukštesniąsias 
mokyklas, tai visai tikslinga decentralizuoti jos pagal pro- 
vincijas ir tokiu būdu padaryti jos prieinamos didžiausiam 
jaunimo skaičiui. 

Aukštesniųjų Švietimo ministerijos mokyklų įstatymo 
projektas, paskelbtas 13-ą šio mėnesio dieną „Lietuvos“ 231 
numeryje, gana aiškiai atsižvelgia į minėtą decentralizaci- 
jos reikalą ir išveda gana nuosekliai kilimo gradaciją. Mo- 
kiniai išeina 4 metų pradinę mokyklą; paskui jie priimami 
be kvotimų į I klasę vidurinės mokyklos arba į I klasę aukš- 
tesniosios mokyklos, jei šita yra sujungta su vidurine mo- 
kykla. Iš vidurinės 4 metų mokyklos jie patenka į sekamą 
aukštesniosios mokyklos klasę. (Žiūrėk § 5 su pastaba ir $ 53 
apie specialines mokyklas). Nenutrūkstama pradinės, vi- 
durinės ir aukštesniosios mokyklos vienybė, kaip matome, 
čia išlaikyta visai nuosekliai. Bet kai kalbama apie vidurinę 
mokyklą apskritai, nepakanka, kaip žinoma, turėti vien tik 
prirengiamųjų vidurinių mokyklų. Reikia dar skaitytis su 
faktu, kad viduriniams visuomenės sluoksniams vidurinė 
mokykla dažnai bus vienintelė mokykla, kuria daug kas iš 

jų turės pasitenkinti. Todėl tokiems žmonėms visai pravar- 
tu, be bendrojo lavinimo, pateikti dar ir tam tikro praktinio 
nusistatymo, kurio pareikalaus iš jų būsimas jų gyvenimas 
bei veikimas. Žmonėms, išeinantiems iš pradinės mokyk- 
los į gyvenimą, suteikiama tokio praktinio nusistatymo vir- 
šutinėje pradinės mokyklos dalyje, arba antraisiais 
ketveriais metais. Atitinkamai privalu papildyti žinios ir 
praktinis nusistatymas jaunų žmonių, kurie išeina į gyve- 
nimą iš vidurinės mokyklos. Kaip jau sakyta, kultūringuo- 
se kraštuose tai pasiekiama organizuojant nepriklausomas 
vidurines mokyklas su 6 metų kursu neskaitant pradinio 
pasiruošimo. 

Mūsų valdžios projektas jaučia šitą reikalą, bet tuo tar- 
pu nedrįsta jį nuosekliai patenkinti, bent toks gaunamas 
įspūdis iš projekto redakcijos. Būtent, kai kalbama apie 
valstybės specialines mokyklas, § 52 sakoma, jog speciali- 
nio lavinimo reikalui steigiama tarp kitko specialinės pa- 
pildomosios prie bendrojo lavinimo mokyklų klasės. Tačiau 
skirsnyje apie specialines mokyklas nieko nesakoma, ko- 
kios privalo būti šitos papildomosios klasės. Iš sekamo skir- 
snio apie nevalstybinės aukštesniąsias mokyklas tai kiek 
aiškėja iš § 55, kuris skelbia, jog „atskiriems specialiniams 
dalykams ar jų grupei eiti prie vidurinės bendrojo lavini- 
mo mokyklos gali būti organizuojami baigusiems jos kursą 
papildomos specialinės klasės vienerių ir dvejų metų kur- 
so. Tos klasės sudaro vidurinės mokyklos dalį“. Idėja būtų 
iš tikro laiminga, jei būtų išlaikytos trys sąlygos, būtent: pir- 
ma, jei šitokis papildomųjų klasių supratimas būtų priva- 
lomas ne tik nevalstybinėms mokykloms, bet ir valstybės 
vidurinėms bendrojo lavinimo mokykloms; antra, jei pa- 
pildomųjų klasių kursas nebūtų niekuomet mažesnis už 
dvejų metų kursą; ir trečia, jei jos jungtų savyje specialųjį 
lavinimą su bendruoju. Tuomet iš tikro 6 metų vidurinė mo- 
kykla visai atitiktų teorinius bei praktinius reikalavimus to 

jaunimo, kuris iš tokios vidurinės mokyklos išeitų tiesiog į 
gyvenimą bei veikimą ir sudarytų visuomenėje vidurinio 
kultūringumo sluoksnį. Kaip matome, mūsų valdžios pro- 
jektas neturi nepriklausomųjų vidurinių mokyklų atžvilgiu 
aiškaus nusistatymo ir nedaro todėl nuoseklių išvadų iš jų 
koncepcijos. 

Pažymėtina toliau yra tai, jog, kaip išeina aikštėn iš $8, 
mūsų valdžios projektas tepripažįsta vieną pagrindinį vidu- 
rinių mokyklų tipą, kuris galima pavadinti vidurine realinė 
mokykla. Šitas faktas yra jau simptomingas aukštesniosioms 
mokykloms, nes, projekto supratimu einant, vidurinės mo- 
kyklos yra prirengiamosios mokyklos aukštesniųjų mokyk- 
lų sistemoje. Tai jau netiesioginiu būdu nurodo, jog ir 
projektuojamoji aukštesniųjų mokyklų sistema yra išveda- 
ma realinės mokyklos pakraipoje. Tiek tuo tarpu apie mū- 
sų valdžios projektą, kuris tačiau turės mums dar patarnauti 
iliustracijos reikalui, kai būsime bendrai susipažinę su aukš- 
tesniųjų mokyklų tipais. 

Kalbant apie aukštesniąsias mokyklas, reikia visų pir- 
ma pastebėti, jog jos sudaro aukščiausią laipsnį bendrame 
lavinime, surištame su auklėjimu. Kai bendras lavinimas 
yra tęsiamas, pavyzdžiui, universitete, jis įgauna jau spe- 
cialiai mokslinio lavinimo žinių, kadangi čia iš bendrojo la- 
vinimo daroma, tikrai sakant, specialybė. 

Kaipo aukščiausias bendro auklėjamojo lavinimo laips- 
nis, aukštesniosios mokyklos skiriamos yra aukštesniems vi- 
suomenės sluoksniams, kuriems reikalingas yra iš tikro 
mokslingas išsilavinimas, tiek bendruoju, tiek ir specialiuo- 
ju atžvilgiu, kadangi jiems tenka vadovaujamoji rolė visuo- 
menėje. Jei vidurinių visuomenės sluoksnių reikalai išeina 
kartais už tautos ir valstybės ribų praktiniu atžvilgiu, tai aukš- 
tesniųjų visuomenės sluoksnių reikalai idealiniu savo plotu 
siekia dar toliau, būtent, jie rišasi su visos žmonijos patyri- 
mais, tiek aktualiais, tiek ir istoriniais. Kitaip tariant, vado- 

vaujančių visuomenės sluoksnių išsilavinimas, imamas ben- 
drai, turi būti pastatytas į sąryšį su visuotinosios kultūros 
išsivystymu. Jis tad neprivalo būti kultūros atžvilgiu apribo- 
jamas nei vietos, nei laiko aplinkybėmis. Šitiems sluoksniams 
neprivalo būti svetima niekas, kas yra tikrai žmogiška, nes 
tikras žmogiškumas yra jiems tikra sąlyga savo uždaviniams 
tinkamai atlikti. Tikras visuotinai suprantamas žmogišku- 
mas, arba lotynišku žodžiu tariant, humanizmas, ir sudaro 
visų inteligentiškų profesijų savybę. Ar kunigui, mokytojui, 
profesoriui, gydytojui, advokatui, aukštajam valdininkui, 
ekonominių, politinių, socialinių organizacijų vadovams, dai- 
lininkams, rašytojams apskritai nėra visų pirma privalomas 
tikras žmogiškumas, kaipo būtina sąlyga sėkmingam jų vei- 
kimui? Jiems visiems tenka svarstyti, numatyti, organizuoti 
ir realizuoti dalykų, kurie turi reikšmės visai visuomenei, ir 
net ne vienai dienai, bet visai jos ateičiai. Nenuostabu, kad 
todėl pageidaujama, jog tikrai žmogiškos kultūros suprati- 
mas siektų čia pačių jos gelmių. Jei žmonės nerištų su huma- 
nizmo supratimu tam tikrų istorinių apraiškų ir suprastų jį 
kaipo reikalavimą tikro žmogiškumo, deramo aukštesniam 
lavinimui, tai lengvai galėtų sutarti, kad aukštesniosios mo- 
kyklos iš pagrindo turi būti humanistinės. Kitas dalykas, kaip 
paskui yra šitas humanizmas tikrai vykdomas. Vieni tikisi 
išugdysią tikrą žmogiškumą grįždami prie mūsų europietiš- 
kos kultūros šaltinių ir ypatingai jais domėdamiesi graikų ir 
romėnų istorijoje. Jie atstovauja istorinei filologinei pakrai- 
pai, kuri, realizuota organizuotame protinime, apsireiškia kla- 
sikinėse gimnazijose. Kiti tikisi rasią tikrą žmogiškumą 
ugdydami žmoguje realistines pažiūras į pasaulį, kaip jos reiš- 
kiasi gamtos bei matematikos moksluose. Jie atstovauja rea- 
listinei pakraipai, kurią atitinka aukštesniosios realinės 
mokyklos. Pagaliau esama dar trečios rūšies žmonių, kurie 
ieško kompromiso ir stengiasi sutaikyti klasicizmą su realiz- 
mu kurdami pereinamojo tipo aukštesniąsias mokyklas, ku- 

rios yra vadinamos realinėmis gimnazijomis. Jei klasikinės 
gimnazijos ypač atsižvelgia į istorinį filologinį lavinimą, dė- 
damos į jo pagrindą senovės kalbas, ir jei aukštesniosios rea- 
linės mokyklos ypač atsižvelgia į realistinį lavinimą, dėdamos 
į jo pagrindą gamtos bei matematikos mokslus, tai realinė 
gimnazija jungia lotynų kalbą su moderuota realinių dalykų 
programa. Be to, jei klasikinė gimnazija mažai reikalauja ak- 
tualių kalbų, o aukštesnioji realinė mokykla jų reikalauja dau- 
giau, tai realinė gimnazija ir čia laikosi vidurio. 

Turiu čia pastebėti, jog daryti kompromisas arba laiky- 
tis vidurio dar nėra daryti dviejų kraštutinių dalykų sinte- 
zė. Jei, pavyzdžiui, realinė gimnazija ima dėstomuoju 
dalyku lotynų kalbą, tai dar nereiškia, jog ji suima į sintezę 
tuos klasikinės kultūros idealus, kuriuos klasikinė gimna- 
zija stengiasi įdiegti į savo auklėtinių dvasią. Gerai pasta- 
tyta lotynų kalba kuo daugiausiai gali tarnauti priemone 
pažinti romėnų literatūrai, arba net kultūrai apskritai. Tuo 
tarpu tiek romėnų literatūra, tiek ir visa jų kultūra tebuvo 
vien paviršutinis, dažnai net iškraipytas graikiškųjų pavyz- 
džių atvaizdas. Jei tad kas gali tikrai turėti pedagoginės 
reikšmės, tai graikų pasaulio studijavimas ir gilinimasis į jo 
idealus, tuo tarpu kaip tik realinė gimnazija šito nedaro ir 
todėl nesuima į sintezę tai, ko esama teigiamo klasikiniame 
lavinime. Reiškia, realinė gimnazija daro kompromisą arba 
laikosi vidurio, bet nesuima į sintezę teigiamųjų kraštuti- 
nių pakraipų pusių, šalindama sykių neigiamąsias jų ap- 
raiškas. Jei jau kas galėtų ugdyti tikrą žmogiškumą naujose 
kartose, tai būtų, lengva mums įspėti, ne kas kita, kaip 
pilnutinio ugdymo mokykla. Pilnutinis ugdymas nėra nei 
istorinis-filologinis, nei gamtinis-=matematinis, nei kom- 
promisinis lavinimas. Pilnutinis ugdymas aprėžia visas 
žmogaus gyvenimo sritis ir lavina visas žmogaus galias pil- 
noje harmonijoje ir deramoje subordinacijoje. 

Jei dabar norėtume palyginamai įvertinti tris pagrindi- 


647 


nius aukštesniųjų mokyklų tipus pilnutinio ugdymo kon- 
cepcijos šviesoje, tai turėtume dairytis, kur glūdi kiekvieno 
išjų svorio centras. Realistinės mokyklos svorio centras glū- 
di materialinės prigimties srityje su vienlaikiu auklėjimu 
techninių sugebėjimų. Klasikinės mokyklos svorio centras 
glūdi humanistinės, kad ir siaurai dar suprastos, kultūros 
srityje su vienlaikiu auklėjimu teorinių sugebėjimų. Reali- 
nė gimnazija yra iškilusi iš pirmosios srities, tačiau nepriei- 
na antrosios ir savo svorio centru glūdi dviejų sričių 
tarpusieny. Atsižiūrint į tai, jog žmogiškosios kultūros sri- 
tis yra aukštesnė už materialinės prigimties sritį, negalima 
nepripažinti, jog tikro žmogiškumo atžvilgiu klasikinė gim- 
nazija yra aukštesnės rūšies tipas už realinę gimnaziją ir 
mokyklą ir jog realinė gimnazija yra aukštesnės rūšies ti- 
pas už realinę mokyklą. Tai reiškia, jog klasikinė gimnazija 
išlavina savo auklėtiniuose daugiau tikro žmogiškumo, ne- 
kaip to pajėgia padaryti realinės gimnazijos bei mokyklos. 
Jei sykiu sutiksime, jog žmogiškumo laipsnis charakterizuo- 
ja bendro išsilavinimo laipsnį ir jog juo šitas laipsnis aukš- 
tesnis, juo geriau yra Žmogus pasiruošęs specialiam 
lavinimuisi aukštosiose inteligentiškose profesijose, tai tu- 
rėsime sutikti, jog klasikinė gimnazija suteikia geresnio pa- 
siruošimo visoms aukštosioms inteligentiškoms profesijoms 
už tą, kurio pajėgia suteikti realinės gimnazijos bei mokyk- 
los. Man teko net girdėti savo psichologijos profesoriaus 
de Munnyncko konstatavimą, jog, psichologų žiniomis, iš- 
ėję klasikines gimnazijas žmonės, net dirbą realinių profe- 
sijų srityje, pavyzdžiui, inžinieriai, technologai, mechanikai, 
chemikai ir t. t., pasižymi didesne iniciatyva ir platesniu 
užsimojimu savo profesijoje negu jų kolegos, išėję realisti- 
nes mokyklas, kurios, rodos, specialiai turėtų ruošti savo 
auklėtinius realinėms profesijoms. Pasirodo, jog aukščiau- 
sias bendrai žmogiškojo išsilavinimo laipsnis duoda pas- 
kui geriausių rezultatų aukštųjų profesijų srityje. 


648 


Padarytas ką tik palyginamasis trijų aukštesniosios mo- 
kyklos tipų įvertinimas dar nereiškia, kad gyvoje mokyklų 
sistemoje klasikinė gimnazija privalo turėti nelygstamosios 
persvaros. Faktas yra tai, kad tinkamai pastatyti gimnazija, 
kaipo aukštesnė aukštesniųjų mokyklų rūšis, yra sunkiau, 
negu gerai sutvarkyti realinė mokykla. Ogi praktiniu atžvil- 
giu yra naudingiau turėti pradžiai gera realinė mokykla ne- 
gu bloga klasikinė gimnazija, nes blogai pastatyta gimnazija, 
įpuolusi į formalistinio filologizmo maniją, kaip, pavyz- 
džiui, buvo atsitikę Rusijoje antroje XIX a. pusėje, gali pa- 
daryti daug daugiau blogo, nekaip kad turi trūkumų iš 
esmės gera realinė mokykla. 

Bet vis dėlto mokyklos reikalų sprendėjai turi nusima- 
nyti panašiais atsitikimais, jog realinė mokykla tėra vien 
žemesnis arba įžengiamasis tipas aukštesniojo lavinimo sri- 
tyje. Jeigu realinei mokyklai yra suteikiama principialios 
persvaros, yra daroma pedagoginė klaida, kuri anksčiau ar 
vėliau turi atnešti atitinkamų vaisių. Iš principo tegali turė- 
ti nelygstamojo pateisinimo, kaipo mokyklų pavyzdys, pil- 
nutinio ugdymo mokykla, ir pagal ją privalo todėl 
orientuotis ir prie josios artintis visi aukštesniųjų mokyklų 
tipai. Suprantama sykiu, jog kiekvienas mokyklų tipas gali 
artintis prie pavyzdingos pilnutinio ugdymo mokyklos sa- 
vais keliais, nes įvairių mokyklos tipų padėtis bei atstumas 
jos atžvilgiu yra įvairūs. Klasikinė gimnazija gali žengti prie 
pilnutinio ugdymo mokyklos vienu, realinė gimnazija - ki- 
tu, realinė mokykla - trečiu keliu. 

Jei galų gale aukštesnis bendrojo lavinimo idealas yra 
bendras visiems aukštesniųjų mokyklų tipams, tai galima 
statytis klausimas, ar nebūtų geriausia sujungti visos įvai- 
rių trijų tipų ypatybės suvienytoje mokykloje. Mokyklos su- 
vienijimas gali būti imamas įvairiom prasmėm. Galima taip 
suvienodinti įvairias mokyklas, kad perėjimas iš vienos mo- 
kyklų rūšies į kitą būtų kuo mažiausiai kliudomas. Šita pras- 

me pradinė mokykla pritaikoma prie vidurinės, vidurinė - 
prie aukštesniosios, kad tarp įvairių mokyklų laipsnių bū- 
tų išlaikoma nenutrūkstama organinga vienybė. Apie aukš- 
tesniųjų mokyklų suvienodinimą galima kalbėti tada, kai 
jos visos tampa vienodos, jungdamos savo viduje visas tri- 
jų aukštesniųjų tipų ypatybes. Tokia suvienodinta mokyk- 
la turi bendrą apatinę dalį; jos vidurys skiriasi jau į dvi šakas, 
o viršus pagaliau į tris šakas, atitinkančias tris aukštesniųjų 
mokyklų tipus. Pavyzdžiui, kai kuriose suvienodintose vo- 
kiečių mokyklose mokslas sutvarkytas šitokiu būdu. Iš 9 
suvienodintos mokyklos klasių trys klasės yra bendros vi- 
siems mokiniams. Nuo ketvirtos klasės prasideda pirmas 
išsišakojimas. Dalis mokinių ima lotynų kalbą, visi kiti ei- 
na grynai realine pakraipa su prancūzų ir anglų kalbomis. 
Mokinių grupė, pasirinkusi lotynų kalbą, atstovauja reali- 
nės gimnazijos tipui. Nuo 6 klasės eina tolimesnis išsišako- 
jimas: viena dalis mokinių, pasirinkusių lotynų kalbą, 
renkasi dargi ir graikų kalbą ir eina jau grynai klasikine pa- 
kraipa. Kiti, kurie nenustoja ėję realinės gimnazijos pakrai- 
pa, pasirenka dar anglų kalbą. Jei realinė gimnazija stengiasi 
rasti kompromiso tarp klasikinės gimnazijos ir aukštesnio- 
sios realinės mokyklos, tai suvienodinta mokykla stengiasi 
maždaug lygiai patenkinti visus tris pagrindinius aukštes- 
niųjų mokyklų tipus. Tiesa, reikia tuojau konstatuoti, jog ji 
pilnai patenkina tik realistinę pakraipą, nes šita pakraipa 
yra čia išlaikoma iš pat pradžios iki galo. Klasikinio huma- 
nizmo pakraipa čia tepatenkinama iš dalies. Kaip, pavyz- 
džiui, galima tikrai įsigilinti į graikų literatūros bei kultūros 
dvasią, jei graikų kalbos mokymas teprasideda tik 6 klasė- 
je? Reikia arba vienerių metų bėgyje pramokti graikų kal- 
bos, kas užkrauna šitų metų klasei per daug darbo, arba 
atsisakyti nuo gilinimosi į graikiškosios kultūros gelmes, 
bet tuomet toks atsisakymas yra lygus atsisakymui nuo tik- 
ro klasicizmo. Realinės gimnazijos pakraipa suvienodinto- 


650 


je mokykloje yra, reikia pripažinti, artimesnė pilnam pasi- 
tenkinimui. Vis dėlto išeina, jog suvienodinta mokykla la- 
biau krypsta į naudą realinei mokyklai kaip klasikinei. 
Tačiau negalima nepripažinti suvienodintai mokyk- 
lai teigiamųjų savybių, kurių gali būti net daugiau kaip 
kad neigiamųjų. Visų pirma suvienodinta mokykla pa- 
daro tai, kad visi trys aukštesniojo lavinimo tipai yra vie- 
nodai prieinami platesnei visuomenei ten, kur esama 
vienos tokios aukštesniosios mokyklos. Reiškia, mokyk- 
los tipo pasirinkimas nepareina tik nuo tokios pripuola- 
mos aplinkybės, kokia yra gyvenamoji vieta. Be to, 
negalima tokiais atvejais nesidžiaugti, kad didesnis mo- 
kinių skaičius gali gyventi savo tėvų šeimynoje. Tai ir 
pigiau atsieina, ir turi teigiamos įtakos jaunimo lavini- 
mui bei auklėjimui. Bet kas turi ypatingos reikšmės - tai 
faktas, kad suvienodintoje mokykloje pasirinkimas aukš- 
tesnio lavinimo tipo pagal mokinių gabumus gali įvykti 
sąmoningiau kaip kur kitur. Einant jiems bendrąjį suvie- 
nodintos mokyklos ruožą, turi progos iškilti tokie ar ki- 
tokie jų gabumai, kurie gali duoti tiek jiems patiems, tiek 
ir jų auklėtojams nurodymų, kur privalu jiems krypti, 
einant aukštesnįjį mokslą. Iš to galima rasti taip pat pa- 
guodos ir klasikinei pakraipai, nes jei ji nustoja suvieno- 
dintoje mokykloje kiekybiniu atžvilgiu, tai gali laimėti 
kokybiniu atžvilgiu, kadangi į jos vagą dabar turės pa- 
tekti jaunimas, iš tikro palinkęs į klasikinį lavinimąsi. Ne- 
galima taip pat nepripažinti, kad šitokis mokinių 
suskirstymas pagal individualinius gabumus turi teigia- 
mai atsiliepti būsimai jų specializacijai, nes suvienodin- 
ta mokykla ne kartą gali apsaugoti jaunuolį nuo 
pripuolamo profesijos pasirinkimo, pareinančio dažnai 
nuo to, kokio tipo mokykla yra artimesnė gyvenamai vie- 
tai. Žodžiu tariant, ten, kur negali greta būti įvairių tipų 
mokyklų, suvienodinta mokykla yra labiau pageidaujama. 

Paskutinį kartą buvo užbaigta trumpa aukštesniųjų ben- 
drojo lavinimo mokyklų apžvalga. Kalbant apie organizuoto 
protinimo tipus, matėme iš pat pradžios, kaip keturiais 
laipsniais kyla liaudies lavinimas. Pirmą laipsnį sudaro apa- 
tinė liaudies pradinės mokyklos dalis. Tai bendriausias liau- 
dies lavinimo pagrindas. Iš jo išauga viršutinė liaudies 
pradinės mokyklos dalis, kuri jau kiek atsižvelgia į prakti- 
nio gyvenimo reikalavimus. Toliau eina aukštesnioji liau- 
dies mokykla, kuri varo tolyn bendrąjį ir specialiai praktinį 
liaudies lavinimą. Kiekvienas iš šitų trijų laipsnių apima 
keturių metų laikotarpį. Kultūringiausiuose kraštuose visi 
šitie trys liaudies lavinimo laipsniai yra privalomi visiems 
tiems piliečiams, kurie neina jokių kitų aukštesnių mokyk- 
lų. Pagaliau liaudies lavinimas baigiasi liaudies aukštosio- 
se mokyklose arba liaudies universitetuose, kurie nėra 
tipiškai nustatyti nei dėstomųjų dalykų rinkiniu, nei besi- 
lankančių juose žmonių amžiumi. Liaudies universitetams 
kurti ir tvarkyti yra kilęs antroje XIX a. pusėje smarkesnis 
judėjimas, vadinamas universiteto išplečiamuoju judėjimu. 

Įžengiamuoju laipsniu į bendrąjį mokslingą lavinimą, ku- 
ris išsivysto šalia liaudies mokyklos, tarnauja dažniausiai 
pastarosios apatinė dalis. Tačiau ji atstojama kartais nami- 
niu lavinimu, kartais prirengiamąja trijų klasių mokykla ir 
kartais naminiu lavinimu, tęsiamu paskui prirengiamojoje 
vidurinės mokyklos klasėje. Vidurinė mokykla yra antras 
bendrojo mokslingo lavinimo laipsnis, tarnaująs tarputinė 
grandimi tarp liaudies mokyklos ir aukštesniosios bendro- 
jo lavinimo mokyklos. Vidurinės bendrojo lavinimo mokyk- 
los esti prirengiamosios ir nepriklausomos. Prirengiamosios 
vidurinės mokyklos ruošia jaunimą aukštesniosioms mo- 
kykloms. Nepriklausomos vidurinės mokyklos ruošia į gy- 
venimą tą jaunimą, kuris neina aukštesniųjų mokyklų. 
Pakraipos atžvilgiu prirengiamosios vidurinės mokyklos 
yra priklausomos nuo aukštesniųjų mokyklų, kurioms jos 

ruošia jaunimą; todėl tarp jų esama progimnazijų, realinių 
progimnazijų ir vidurinių realinių mokyklų. Nepriklauso- 
mos vidurinės mokyklos savo pakraipa sudaro pereinamą- 
jį tipą tarp vidurinės ir aukštesniosios realinės mokyklos. 
Aukštesniosios mokyklos esti trijų pagrindinių tipų, kurie 
vadinami gimnazija, realinė gimnazija ir aukštesnioji reali- 
nė mokykla. Šalia šitų trijų pagrindinių tipų esama dargi 
sudėtingo aukštesniosios mokyklos tipo, kuris stengiasi sa- 
votiškoje savo santvarkoje suvienyti visus tris pagrindinius 
aukštesniojo lavinimo tipus ir kuris todėl yra vadinamas 
suvienyta mokykla. Liaudies lavinamosios mokyklos ruošia 
gyvenimui žemesniuosius visuomenės sluoksnius. Nepri- 
klausoma vidurinė mokykla ruošia gyvenimui viduriniuo- 
sius visuomenės sluoksnius. Aukštesniosios mokyklos 
suteikia bendrojo išsilavinimo aukštesniesiems sluoks- 
niams, kurie atlieka visuomenėje vadovaujamąją rolę. Šitai 
vadovaujančiai šviesuomenei yra privalus tikras žmogiš- 
kumas, kurio ir turi suteikti naujoms kartoms aukštesnio- 
sios bendrojo lavinimo mokyklos. Kai kyla klausimas, kaip 
galima tinkamiausiu būdu išugdyti tikras žmogiškumas 
šviesuomenėje, pažiūros skirstosi įvairiomis pakraipomis. 
Klasicizmas tikisi išvystyti tikrą žmogiškumą, arba huma- 
nizmą, istoriniu-filologiniu lavinimu, ogi realizmas - gam- 
tiniu-matematiniu lavinimu. Trečioji pakraipa laikosi vidurio 
ir stengiasi surasti kompromisą tarp klasicizmo ir realizmo. 
Atitinkamai gauname: 1) klasikinę gimnaziją, 2) aukštesnią- 
ją realinę mokyklą ir 3) realinę gimnaziją. Realinė mokykla 
lavinimo svorio centrą laiko materialinės prigimties srity- 
je. Klasikinė gimnazija - humanitarinės kultūros srityje, ogi 
realinė gimnazija - tarpusieny šitų dviejų sričių. Tuo tarpu 
tikras žmogiškumas tegali būti išugdomas pilnutinio ug- 
dymo mokykloje, kuri aprėpia visas žmogaus gyvenimo sri- 
tis, t. y. prigimtį, kultūrą ir religiją, ir lavina sykiu visas 
žmogaus galias pilnoje harmonijoje ir deramoje subordina- 

cijoje. Pilnutinio ugdymo mokykla yra idealas, prie kurio 
privalu nuolatos artintis, nors negalima niekuomet pilnai 
jo įvykdyti. Jis tarnauja ta norma, kurią privalu taikyti prie 
įvairių aukštesniosios mokyklos tipų, norint juos palygina- 
mai įvertinti. Pagal tai, kokioje gyvenimo srityje atskiri ben- 
drojo lavinimo tipai laiko savo svorio centrą, galima vertinti 
jie aukščiau ar žemiau. Taikant šitą principą prie palygina- 
mojo trijų pagrindinių aukštesniojo lavinimo tipų įvertini- 
mo, gauname, jog žemiausias tipas yra realinė mokykla, 
aukštesnis - realinė gimnazija, dar aukštesnis, nors ne aukš- 
čiausias — klasikinė gimnazija. Juo bendrojo lavinimo tipas 
yra aukštesnis, juo sunkesnis yra tinkamas jo suorganiza- 
vimas. Tuo tarpu gerai pastatytas žemesnis tipas gali turėti 
daugiau teigiamos reikšmės negu blogai pastatytas aukš- 
tesnis lavinimo tipas. Praktiniai tad sumetimai verčia pri- 
pažinti vietos aukštesniųjų bendrojo lavinimo mokyklų 
įvairumui. Laimingiausias aukštesniųjų mokyklų klausimo 
išsprendimas tuo tarpu yra suvienyta mokykla, kuri sten- 
giasi patenkinti visas tris bendrojo lavinimo pakraipas, kiek 
jaunuomenės specializaciją pagal individualinius gabumus 
turi atitikti mokyklinių tipų įvairumas. Suvienyta mokykla 
mažiausiai patenkina klasikinę pakraipą. Tačiau šitą savo 
trūkumą ji gausiai atperka savo pigumu ir praktiškumu. Jei 
dabar pridėsiu keletą bendrų bruožų apie specialiojo lavi- 
nimo organizuotus tipus, tai paaiškės apskritai visa orga- 
nizuoto protinimo sistema. 

Specialinė mokykla turi savo tiesioginiu uždaviniu ne 
bendrąjį lavinimą, bet žmogaus paruošimą tam tikram pro- 
fesijos darbui. Profesijos teorija bei praktika ir sudaro jos 
mokymo bei pratybų objektus. Mokymas pateikia jose te- 
orinio nusimanymo, pratybos - praktinio sugebėjimo. Jei 
bendrasis lavinimas yra iš esmės surištas su auklėjimu, tai 
specialusis lavinimas prileidžia iš anksto, jog mokinys yra 
tinkamai išlavintas bei išauklėtas bendruoju atžvilgiu. To- 

dėl specialinė mokykla bendrai lavina bei auklėja tik netie- 
sioginiu būdu. Tai yra pagrindinis skirtumas, kurio esama 
tarp bendrojo ir specialiojo lavinimo mokyklų. Laipsnių at- 
žvilgiu specialinės mokyklos esti žemesnės, vidurinės ir 
aukštosios. Specialiųjų mokyklų nesama pradiniame lavi- 
nime, nes lavinimo pradžia visados turi bendrojo pobūdžio. 
Bet užtat aukščiausias specialiojo lavinimo laipsnis yra pa- 
teikiamas aukštosiose mokyklose, kurios eina toliau negu 
aukštesnis bendrojo lavinimo laipsnis, nes bendras lavini- 
mas, pakeltas į tam tikrą aukštybę, neišvengiamai virsta spe- 
cialybe. 

Apie tipingas specialiojo lavinimo lytis reikia pasakyti, 
jog specialinių mokyklų tipų gali būti daug daugiau negu 
bendrojo lavinimo mokyklų. Bendrojo lavinimo mokyklos 
skiriasi tarp savęs arba savo laipsniu, arba savo dydrodžiu, 
arba pakraipa, tarkim bendrojo lavinimo uždavinių supra- 
timu. Pavyzdžiui, tarp vidurinės ir aukštesniosios mokyk- 
los esama laipsnio skirtumo. Tarp klasikinės gimnazijos ir 
aukštesniosios realinės mokyklos esama pakraipos skirtu- 
mo. Specialinių mokyklų tipai tesiskiria tarp savęs arba 
laipsniu, arba profesinio lavinimo turiniu. Trys pagrindi- 
niai laipsniai, kaip sakyta, ir yra žemesnis, vidurinis ir aukš- 
tasis. Profesinio lavinimo turinio atžvilgiu specialinių 
mokyklų gali būti beveik tiek, kiek esama įvairių profesijų. 
Tiesa, artimos profesijos gali būti jungiamos grupėmis taip, 
kad viena specialinė mokykla tarnautų visai tokiai profesi- 
jų grupei. Prie žemesniųjų specialinių mokyklų priklauso 
miesto amatų ir kaimo ūkio mokyklos, kurios dažnai su- 
tampa su aukštesniosiomis liaudies tolimesnio lavinimo mo- 
kyklomis. Vidurinės specialines mokyklas sudaro įvairūs 
technikumai, prekybos mokyklos, amatų ir žemės ūkio mo- 
kyklos, miško ūkio mokyklos, kalnų darbo mokyklos, staty- 
bos mokyklos, įvairios valdininkų ruošiamosios mokyklos, 
meno mokyklos, mokytojų seminarijos ir t. t., einant pagal 

įvairių įvairiausias profesijas. Aukštąsias mokyklas sudaro 
universitetai, politechnikos, technikos aukštosios mokyk- 
los, įvairios akademijos bei institutai, skiriami menui, miš- 
kų, prekybos ir įvairiems kitiems reikalams. Kartais 
atsitinka, kad specialinės mokyklos tipas negali būti aiškiai 
priskirtas nei prie vieno, nei prie kito mokyklų laipsnio, ka- 
dangi jis sudaro pereinamąjį tarpsnį tarp vieno ir kito laips- 
nio. Pavyzdžiui, žiūrint mokytojų seminarijos programos 
ji gali būti nepilna vidurinė mokykla, bet irgi gali būti ne- 
pilna aukštoji mokykla arba net virsti pilnu aukštuoju mo- 
kytojų institutu. Apskritai specialinių mokyklų tipai nėra 
galima suvesti prie kelių pagrindinių tipų, kurie galėtų maž- 
daug pilnai atstovauti specialinių mokyklų sistemai. Rei- 
kia dar pasakyti, jog didaktikos atžvilgiu specialinės 
mokyklos nėra taip įdomios ir reikšmingos, kaip kad yra 
su specialiojo lavinimo mokyklomis, todėl man nėra reika- 
loilgiau užtrukti, begvildant specialinių mokyklų tipus. Su- 
vaikyti jie visi čia nėra nei reikalo, nei galimybės. 

Dabar organizuotų protinimo tipų šviesoje norėčiau kiek 
pagvildyti Aukštesniųjų Švietimo ministerijos mokyklų įsta- 
tymo projektą, kuris buvo mano pajudintas pereitą kartą 
vidurinių mokyklų atžvilgiu, ir kuris pagal savo turinį tu- 
rėtų būti pavadintas: „Vidurinių bei aukštesniųjų mokyklų 
įstatymu“, kadangi jame kalbama apie abudu bendrojo la- 
vinimo mokyklų laipsniu. Man jau teko pastebėti paskuti- 
nį kartą, jog šitame mūsų valdžios projekte gana gerai 
išlaikyta suvienyta kilimo gradacija: iš ketverių metų pra- 
džios mokyklos einama nekliudomai į vidurinę mokyklą, 
ogi iš ketverių metų vidurinės mokyklos priimama moki- 
niai nekliudomai į einančią iš eilės vyresnę aukštesniosios 
mokyklos klasę. Suvienyta mokyklų sistema kilimo grada- 
cijos atžvilgiu yra pageidaujama kaipo sąlyga nekliudomam 
gabesniųjų žmonių kilimui iš žemiausio į aukščiausią lavi- 
nimosi laipsnį. Bet mechaniniu būdu suprastas mokyklų 

sistemos suvienymas gali vesti kartais prie pamiršimo kai 
kurių gyvastingų besimokančios jaunuomenės reikalų. Ma- 
nant, pavyzdžiui, jog iš ketverių metų pradinės mokyklos 
vienintelis kelias tegali būti į vidurinę mokyklą, galima pa- 
miršti apie viršutinę pradžios mokyklos dalį, kuri savo ket- 
veriais mokslo ėjimo metais iš dalies atitinka vidurinę 
mokyklą, Tuo tarpu vidurinė mokykla negali atstoti viršu- 
tinės pradinių mokyklų dalies nei lavinimo pakraipa, nei 
savo prieinamumu. Šita viršutinė pradinės mokyklos dalis 
ruošia gyvenimui žemesnius visuomenės sluoksnius, ku- 
rie todėl privalo būti lavinami ne mokslinga, bet grynai 
praktine pakraipa. Antra vertus, vidurinė mokykla niekuo- 
met negali būti taip išsivysčiusi krašte, kad galima būtų pa- 
daryti jinai visiems piliečiams privaloma. Norint tad pakelti 
visuotinai privalomo lavinimo laipsnį, visai neišvengiama 
viršutinė pradinės mokyklos dalis. Panašiai neišvengiama 
yra nepriklausoma vidurinė mokykla, kuri ruoštų prakti- 
niam gyvenimui vidurinius visuomenės sluoksnius. Kaip 
matėme paskutinį kartą, šitas reikalas yra gana laimingai iš 
principo mūsų valdžios išsprendžiamas, kai yra projektuo- 
jamos specialinės papildomosios prie bendrojo lavinimo 
mokyklų klasės. Bet kadangi projekte šitas klausimo išspren- 
dimas įvyksta labiau intuityviai negu sąmoningai, tai šita- 
me išsprendime nematyti tinkamo nuoseklumo. Jei dabar 
paimsime normalinį bendrojo lavinimo mokyklų tipą, aiš- 
kiai projekto nustatomą, tai pamatysime, jog šitas tipas yra 
ne kas kita, kaip realinė mokykla su mažu klasicizmo prie- 
du, būtent su privaloma lotynų kalba viename trijų vyres- 
niųjų mokyklos klasių skyriuje. Šitame priede rado tarsi 
mažo atspindžio suvienytos mokyklos idėja, tačiau iki su- 
vienytos mokyklos normaliniam projekto tipui labai toli, 
nes jis ne tik nesistengia prie vienlaikio trijų pagrindinių 
aukštesniojo lavinimo tipų patenkinimo, bet aiškiai duoda 
pažinti, jog normalinis aukštesniojo lavinimo tipas yra rea- 

linė mokykla. Kad taip yra, prirodo projekto § 2, kuris skel- 
bia, jog „be šio bendro lavinimo mokyklų normalinio tipo, 
gali būti steigiamos aukštesniosios mokyklos atskiru mo- 
kymo planu su privalomomis viena arba abiem senovės kal- 
bomis“. Kai yra privaloma viena senovės kalba, gauname 
realinę gimnaziją, ogi kai yra privalomos abidvi senovės 
kalbos, gauname klasikinę gimnaziją. Jei projektas šituodu 
atsitikimu stato prieš normalinį mokyklų tipą, jis tuo pačiu 
pripažįsta, jog vadinamasis normalinis mokyklos tipas yra 
ne kas kita, kaip realinė mokykla. Šito konstatavimo nega- 
lima neigti nurodymu į tai, jog normaliniame mokyklos ti- 
pe yra numatoma lotynų kalba, nes jos dėstymas tik trijose 
vyresnėse klasėse ir dargi viename tik skyriuje iš realinės 
mokyklos dar nedaro realinės gimnazijos. Faktinai tad pa- 
sirodo, jog projekto numatomas normalinis mokyklų tipas 
yra iš esmės ne suvienyta, bet suvienodinta mokykla, aiš- 
kiai einanti realizmo pakraipa. Tiesa, šalia normalinio mo- 
kyklų tipo yra, kaip esame patyrę iš $ 2, numatoma galimybė 
steigti mokyklos su privalomomis viena ar abiem senovės 
kalbomis. Bet faktinai sunkų yra laukti tokių mokyklų iš 
valdžios, kuri pati iš trijų pagrindinių aukštesniojo lavini- 
mo tipų laiko normaliniu vieną tipą ir dargi žemesnįjį, bū- 
tent realinį. Tokiu būdų faktinai turėtų įvykti aukštesniųjų 
mokyklų suvienodinimas, išvestas pagal vieną tik realiz- 
mo pakraipą, kuri atitinka žemesnę pilnutinio ugdymo sri- 
tį. 

O gal mūsų valdžios projektas, rinkdamasis normaliniu 
aukštesniosios mokyklos tipu realinę mokyklą, vadovauja- 
si sumetimu, jog mums geriau turėti gerą realinę mokyklą 
negu blogą klasikinę? Pasirodo, jog aukštesnysis bendrojo 
lavinimo tarpsnis, projektu einant, teapima vien trejų metų 
laikotarpį su viena tik privaloma kalba ir sykiu neįveda į 
aukštesniojo lavinimo projektą nieko tokio, kas nebūtų prak- 
tikuojama paprasčiausioje aukštesniojo lavinimo programo- 

je. Trejų metų kursas aukštesniajam mokyklos laipsniui yra 
nepaprastai mažas. Kultūringuose kraštuose pilnas aukš- 
tesniosios mokyklos kursas apima 8,0 dažnai 9 mokslo me- 
tus. Pavyzdžiui, Vokietijoje didžiausioje daugumoje 
aukštesnioji mokykla einama per 9 metus ir sykiu bet ku- 
rioje aukštesniojoje mokykloje reikalaujamos kuo mažiau- 
siai dvi svetimos kalbos. Be to, atsitinka realinėse kultūringų 
kraštų mokyklose lotynų kalba, dėstoma trijose vyresnio- 
siose klasėse. Tai tarp kitko duoda mums tiesos vadinti nor- 
malinį mūsų valdžios projektuojamą tipą realine mokykla 
pilna šito termino prasme. Ir sykiu reikia dargi konstatuoti, 
jog šitokia realinė mokykla neužsitarnauja aukštesniosios 
mokyklos vardo: ji būtų einama trumpiau kaip kad aukš- 
tesniosios kultūringų kraštų mokyklos; jos programa pri- 
valomų dalykų skaičiumi yra mažesnė; ogi priimant, be to, 
į atžvilgį menkesnį mokslo ir mokytojų stovį mūsų krašte, 
reiktų dar prieiti pažiūrą, kad projektuojamas mūsų val- 
džios normalinis mokyklų tipas būtų ne kas kita, kaip ne- 
priklausoma vidurinė realinė mokykla. Jei jis, pavyzdžiui, 
turėtų vienerių mokslo metų viršaus lyginant su prūsų vi- 
durine Realschule, tai kalbų pastatymu ir tvirtomis tradici- 
jomis jis dar negalėtų pastarajai prilygti. 

Baigęs tokį mokyklos tipą, jaunimas negalėtų būti tinka- 
mai paruoštas aukštajam mokslui, nuo ko negalėtų nenuken- 
tėti tiek visuomeninis šviesuomenės darbas, tiek ir pats 
mokslas. Žodžiu tariant, mūsų valdžios projektuojamas nor- 
malinis bendrojo lavinimo tipas, kaipo vidurinė realinė mo- 
kykla, nei pateiktų mūsų šviesuomenei tikrai humanitarinio 
išlavinimo bei išauklėjimo, nei garantuotų tolimesnę aukš- 
tesniojo švietimo pažangą. Jis tik legalizuotų tą menką stovį, 
kuriame mūsų mokyklos yra šiuo metu, ir neleistų užbrėžti 
mokykloms pažangaus kilimo plano. Todėl mūsų valdžios 
projektas, kaip jis dabar atrodo organizuoto protinimo tipų 
atžvilgiu, yra griežtai nepriimtinas. Mūsų tautinio ir kultūri- 

nio gyvenimo aplinkybėms geriausiai tiktų, kaipo normali- 
nis aukštesniojo lavinimo tipas, suvienyta mokykla. Suvie- 
nytos mokyklos įvedimas apsaugotų mūsų Švietimo 
ministeriją nuo vienašališko išsprendimo sunkaus klausimo 
apie palyginamąją pagrindinių aukštesniojo lavinimo tipų 
vertę ir tuo pačiu padėtų išvengti pavojingo eksperimento, 
kuriuo yra aukštesniųjų mokyklų centralizuotas suvienodi- 
nimas. Be to, nustačius pakraipą suvienytos mokyklos lin- 
kon, būtų aiškiai užbrėžta laipsniuota mūsų mokyklų 
pažanga. Iš pradžios reikėtų pakelti dabartinės mūsų aukš- 
tesniosios mokyklos lygis, kaipo realinis mokyklos ruožas; 
paskui tektų joje tinkamai sutvarkyti realinės gimnazijos ruo- 
žas, pradedant nuo 3-4 klasės; pagaliau išpultų rūpintis suor- 
ganizuoti nuo 5-6 klasės klasikinės gimnazijos ruožas. Visa 
tai galima būtų vykdyti palengvėle, skaitantis su faktinomis 
galimybėmis kiekvienu atskiru atsitikimu. Žodžiu tariant, ne 
pagrindinių aukštesniojo lavinimo tipų suvienodinimu, ar- 
ba faktinu suvedimu prie realinės mokyklos, bet jų visų su- 
vienijimu turėtų pradėti aukštesniojo švietimo arba protinimo 
darbą mūsų mažai dar prityrusi šituose dalykuose tauta. Tai 
būtų ir išmintingiau, ir saugiau kultūrinei mūsų tautos atei- 
čiai. Paskui ne reikalavimų mažinimas, bet jų didinimas, ly- 
ginant su dabartiniu mūsų organizuoto protinimo stoviu, 
galėtų pastumti mus į kultūrinės pažangos kelią. „Ugdymo 
darbe neprivalu būti per minkštam“, - teisingai sako prof. 
Ziegleris, ir tai turėtų atsiminti mūsų mokyklų projektada- 
riai. Čia gali būti man pasakyta, jog nusakytas normalinis 
tipas projektuojamas vien valstybinėms aukštesniosioms ben- 
drojo lavinimo mokykloms ir jog todėl privatinių mokyklų 
sistema galėtų papildyti tai, ko trūktų šitoms valstybinėms 
mokykloms. Ar iš tikro valdžios projektas atidaro plačią per- 
spektyvą privatinėms mokykloms, pamatysime tada, kai bus 
principialiai nustatytas palyginamasis privatinių ir viešųjų 
mokyklų įvertinimas. Bet apie tai jau kitą kartą. 

Paskutinį kartą buvau pradėjęs svarstyti klausimą apie 
viešąsias ir privatines mokyklas, sugretintas palyginimo 
tikslu. Pasirodo, kad pagrindinis skirtumas tarp viešųjų ir 
privatinių mokyklų pareina, iš vienos pusės, nuo to, kas 
mokyklą steigia, užlaiko, tvarko ir administruoja galutinė- 
je sąskaitoje, o iš kitos pusės, nuo to, kam ji yra prieinama ir 
kokiu laipsniu. Mokykla bus visuomeninė arba viešoji, kai 
ji yra steigiama, tvarkoma ir administruojama galutinėje są- 
skaitoje visuomeninės organizacijos, turinčios teritorinės 
verčiamosios valdžios, kuri, kaipo verčiamoji, negali būti 
ideologinio pobūdžio, t. y. iš esmės negali spręsti pasaulė- 
žiūros klausimų. Tokiomis visuomeninėmis organizacijomis 
yra pirmiausia valstybė, paskui autonominga provincija, pa- 
galiau visa eilė teritorinių savivaldybių, kaip apskritis, vals- 
čius, miestas ir t. t. Atvirkščiai, mokykla bus privatinė, kai 
ji yra steigiama, tvarkoma ir administruojama privatinių as- 
menų, kultūrinių draugijų ir religinių įstaigų, pavyzdžiui, 
Bažnyčios. Visi šitie veiksniai gali ir net privalo turėti ideo- 
loginį savo nusistatymą pasaulėžiūros klausimais, bet už- 
tat jie neturi verčiamosios galios, vykdomos tam tikros 
teritorijos ribose. Čia labai reikšminga yra tai, kad tasai 
veiksnys, kuris turi verčiamosios galios visuomeninės tvar- 
kos bei gerovės ir privatinių reikalų atribojimo dalykuose, 
negali spręsti ideologinių pasaulėžiūros klausimų, tuo tar- 
pu tasai veiksnys, kuris tokios galios neturi, pasaulėžiūros 
klausimus gali spręsti. Pirmos rūšies veiksniai yra surišti 
su tam tikra teritorija; ogi antros rūšies veiksniai yra surišti 
su tam tikra žmonių grupe. Pastaroji aplinkybė yra reikš- 
minga klausimui, kam yra skiriamos viešosios ir privatinės 
mokyklos. Kadangi viešosios mokyklos steigiamos organi- 
zacijų, turinčių teritorinio, verčiamojo ir neideologinio po- 
būdžio, tai jos turi būti lygiai prieinamos visiems 
atitinkamos teritorijos nariams, nežiūrint ideologinių jų skir- 
tybių. Užtat privatinės mokyklos, steigiamos atskirų asme- 

nų ar kultūrinių ir religinių organizacijų, paprastai yra ski- 
riamos vieno ideologinio nusistatymo žmonėms, todėl jos 
gali būti ne visiems vienodai prieinamos. 

Viešoji mokykla, įsteigta neideologinės organizacijos ir 
lygiai visiems prieinama, aiškus dalykas, neprivalo pasi- 
daryti vienašališkos propagandos priemone tos oganizaci- 
jos rankose, kuri turi teritorinės verčiamosios galios. Kitaip 
ji virsta neteisėtos prievartos priemone tam tikrų visuome- 
ninės organizacijos narių sąžinės atžvilgiu. Todėl viešajai 
mokyklai yra privalomas kiek galima didesnis neutralumas. 
Tiesa, šitas neutralumas tegali būti vien lygstamas, t. y. te- 
gali būti išlaikomas tam tikros faktinos galimybės ribose. 
Užtat privatinė mokykla, kaipo steigiama ideologinių veiks- 
nių ir teskiriama žmonėms vieno ideologinio nusistatymo 
pasaulėžiūros klausimais, ne tik neturi reikalo būti neutra- 
li, t. y. kiek galima nepriklausoma nuo pasaulėžiūros, bet iš 
tikro atitinka savo pašaukimą tik tada, jei nuosekliai ir tiks- 
lingai vykdo pilnutinio ugdymo sistemą savo pasaulėžiūros 
supratimu. Todėl jei viešoji mokykla pagal savo organiza- 
cijos ypatybes privalo stengtis būti kiek galima neutrali, tai 
privatinė mokykla privalo turėti laisvę pagrįsti savo ugdy- 
mą ta pasaulėžiūra, kuri atitinka jos steigėjų nusistatymą ir 
tuo pačiu tuos, kam ji yra skiriama. Didžiausias viešosios 
mokyklos neutralumas yra obalsis, kuris turėtų apginti ap- 
sisprendimo laisvę pasaulėžiūros dalykuose nuo visuome- 
ninių organizacijų prievartos. Didžiausias privatinės 
mokyklos laisvingumas yra obalsis, kuris turėtų laiduoti 
kiekvienos pasaulėžiūros žmonėms laisvę auklėti bei lavinti 
savo vaikus savos, bet ne svetimos pasaulėžiūros pakrai- 
poje. l i 

Laisvė auklėti savo vaikus savo pasaulėžiūros pakrai- 
poje dar būtų galima tėvams šiaip taip kvestionuoti tada, 
jei nauja karta galėtų būti tinkamai išauklėta bei išlavinta 
visiškai nepriklausomai nuo pasaulėžiūros, t. y. nelygsta- 

mojo neutralumo sąlygomis. Tuo tarpu šiais laikais yra pa- 
kankamai ryškiai išrodyta, kad negali būti ugdymo siste- 
mos ir ypač pilnutinio ugdymo sistemos, nepriklausomos 
nuo pasaulėžiūros sprendimų apie žmogaus esmę ir jo pa- 
šaukimą gyvenime, ir kad todėl irgi yra negeistina pasiten- 
kinti ugdyme tų banalių bendrų tiesų skelbimu, kurios vis 
dėlto gali būti neigiamos ideologiniu įvairių skeptikų ir ag- 
nostikų nusistatymu. Todėl telieka pripažinti tėvams ne tik 
teisė, bet ir prievolė spręsti apie savo vaikų ugdymo pa- 
kraipą, t. y. apie tą pasaulėžiūrą, kurios principais turi būti 
pagrįsta ugdomoji sistema ir tuo pačiu mokykla. Pasakyti, 
kad apie auklėjamuosius vienos visuomenės vaikų ugdy- 
mo principus turi spręsti visuomenės dauguma, atstovau- 
jama vyriausybėje, reikštų, kad tiesa gali būti sprendžiama 
dauguma balsų ir dargi organo, kuris neturi ideologinio nu- 
sistatymo. 

Iš to, kad, iš vienos pusės, ugdymo sistema ir todėl mo- 
kykla negali būti nelygstamai neutralios pasaulėžiūros at- 
žvilgiu ir kad, iš kitos pusės, tėvams priklauso teisė spręsti 
apie pasaulėžiūrą, dėtiną į jų vaikų ugdymo pagrindą, rei- 
kia padaryti išvada, kad normaliomis aplinkybėmis arba 
principialiai teišeinant iš dalyko esmės, mokykla neprivalo 
būti visuomeninių organizacijų veikimo organu ir kad to- 
dėl normaliai ji privalo būti privatinės iniciatyvos organi- 
zuojama, nors ir su moralia ir materialia visuomeninių 
organizacijų pagalba. Tik ten, kur privatinė iniciatyva ne- 
sugeba, dėl istorinio palikimo ar nenormalių kultūrinio gy- 
venimo sąlygų, aprūpinti mokyklų reikalo, gali būti 
palaikomos senos iz steigiamos naujos viešosios mokyklos, 
kaipo neišvengiama nenormalybė. Bet tuomet visuomeni- 
nėms organizacijoms susidaro prievolė išlaikyti mokyklo- 
se maksimalinį lygstamąjį neutralumą, kad mokykla 
nesueitų į aiškų konfliktą su įvairia auklėjamąja tėvų pa- 
kraipa. Sykiu kiekvienam žmonių būriui, sujungtam viena 

pasaulėžiūra, privalo būti ne tik pripažinta teisė turėti sa- 
vų mokyklų, bet ir palengvintas šitos teisės realizavimas 
moraliu ir materialiu atžvilgiu. 


Viešosios ir privatinės mokyklos 


Savo laiku buvo mano pastebėta, jog nedera maišyti pa- 
vienio ir sutelktinio protinimo su privatiniu ir viešuoju pro- 
tinimu. Pirmasis organizuoto protinimo suskirstymas 
remiasi tuo, kiek mokinių ir kaip dalyvauja protinimo vyks- 
me, antrasis — tuo, kieno ir kaip yra protinimas organizuo- 
jamas, tvarkomas ir administruojamas. Šitų dviejų 
suskirstymų sulyginimas, arba identifikavimas, būtų netei- 
singas, kaip žinome, todėl, kad šalia viešųjų mokyklų esa- 
ma dar ir privatinių. Taigi išeina, jog ne visados sutelktinis 
protinimas yra viešasis protinimas. Privatinė mokykla, kai- 
po sutelktinis protinimo tipas, turi bendrumo su viešąja mo- 
kykla, ogi kaipo privatinė įstaiga turi bendrumo su naminiu 
protinimo būdu, nes yra organizuojama, tvarkoma, admi- 
nistruojama privatinių asmenų ar organizacijų ir nėra vie- 
nodai visiems prieinama. Viešoji mokykla priklauso kokiai 
nors visuomeninei organizacijai, pavyzdžiui, valsčiui, mies- 
tui, autonominei provincijai, valstybei, ir todėl visiems ši- 
tokios organizacijos nariams lygiai yra prieinama. 

Pasitaiko žmonių, kurie viešosiomis mokyklomis telai- 
ko valstybines mokyklas, ogi visas kitas mokyklas priskai- 
to prie privatinių mokyklų. Jų supratimu išeitų, jog valsčių, 
miestų, autonominių provincijų mokyklos yra privatinės 
mokyklos. Tuo tarpu šitokis susiaurintas viešųjų mokyklų 
supratimas negali būti pateisintas, nes yra atremtas į pri- 
puolamai parinktą pagrindą, kuriuo valstybė pasirodo iš- 
skirta iš ištisos eilės mokyklas steigiančių veiksnių. Jei jau 
tenka visi šitie veiksniai skirstyti į viešuosius ir privatinius, 
tai privalu atsiremti į taisyklingai parinktą pagrindą. Mes 


664 


žinome, jog iš prigimties pašauktais ugdymo veiksniais yra 
šeima, visuomenė ir Bažnyčia. Iš šitų veiksnių tik visuome- 
ninė organizacija pasižymi teritoriniu verčiamuoju ir ne- 
ideologiniu pobūdžiu. Todėl ir mokykla bus visuomeninė 
arba viešoji, kai ji yra steigiama ir galutinėje sąskaitoje ad- 
ministruojama visuomeninės organizacijos, turinčios teri- 
torinės verčiamosios ir neideologinės valdžios. Tokiomis 
visuomeninėmis organizacijomis ir yra valsčius, miestas, 
autonominga provincija, pagaliau valstybė. Jų visų steigia- 
mos mokyklos ir bus viešosios mokyklos. 

Buvo laikas, kai Bažnyčios steigiamos mokyklos buvo 
laikomos viešosiomis mokyklomis. Tai buvo atbalsis tų lai- 
kų, kai bažnytinė hierarchija lenktyniavo su valstybės val- 
džia dėl teritorinių bei verčiamųjų teisių. Bet kai paaiškėjo 
iš istorijos vyksmo, jog Bažnyčia tokiomis teisėmis nepri- 
valo naudotis, Bažnyčios steigiamos mokyklos imta laikyti 
privatinėmis mokyklomis. Todėl dabar visai teisingai va- 
dinamos viešosiomis tik tos mokyklos, kurios yra steigia- 
mos, užlaikomos ir prižiūrimos tokių visuomeninių 
organizacijų, kurios turi verčiamosios valdžios tam tikroje 
teritorijoje ir neturi ideologinio pobūdžio, t. y. iš esmės ne- 
gali spręsti pasaulėžiūros klausimų. Šita pastaroji neigia- 
moji savybė pasirodo esanti labai reikšminga, kai reikia 
spręsti klausimas, kokia mokykla, viešoji ar privatinė, yra 
visai normali organizuoto lavinimo lytis. 

Buvo nurodinėta savo laiku, jog ugdymo sistema šiaip 
ar taip yra priklausoma nuo pasaulėžiūros. Ugdymas ruo- 
šia žmogų gyvenimui bei veikimui. Tuo tarpu galutinąjį 
žmogaus gyvenimo bei veikimo tikslą tegali nustatyti vie- 
nokia ar kitokia pasaulėžiūra, nuo kurios taip pat pareis 
vienokia ar kitokia ugdymo pakraipa. Ugdymo praktika su- 
daužė svajones tokių pedagogų, kaip Rousseau ar Pesta- 
lozzi, kurie tikėjo galimybe išugdyti nauja karta žmonių 
nepriklausomai nuo bet kurios tradicinės pasaulėžiūros. Tai 

pasirodė ne tik negalimas, bet ir negeistinas dalykas, - ne- 
galimas todėl, kad toks ugdymas ne tik nepastūmėtų kul- 
tūrinės pažangos, bet dargi padarytų šitą pažangą negalimą. 

Atsisakymas ugdyme nuo viso to, kas yra ginčijama ko- 
kios nors pasaulėžiūros, yra vadinamas pedagoginiu neut- 
ralumu. Ugdymo sistemoje pedagoginis neutralumas nėra 
nei galimas, nei geistinas. Kad taip iš tikro yra, galima išro- 
dinėti dar ir tuo, kad ugdomasis veikimas tegali būti pakel- 
tas į tikrai kultūringą laipsnį tik tada, jei jame išlaikomos 
pusiausvyroje formalinė išvystomoji ir materialinė pertei- 
kiamoji pareiga. Formalinė išvystomoji pareiga, kaip žino- 
me, lavina žmogaus galias; materialinė perteikiamoji 
suteikia šitoms galioms tam tikro maisto, arba turinio. Pa- 
vyzdžiui, lavinamas yra žmogaus protas, arba kitaip, žmo- 
gus yra protinamas. Toks protinimas sykiu reiškia ir tai, 
kad yra išvystoma žmogaus proto galia, ir tai, kad žmogui 
perteikiamos yra tam tikros žinios. Yra patirtas dalykas, kad 
negalima aukštai išvystyti žmogaus proto, neperteikiant jam 
žinių, ir kad, iš kitos pusės, negalima jam suteikti svarbes- 
nių žinių be tinkamo išvystymo proto galios, kurios pagal- 
ba šitos žinios galėtų būti pasisavintos. Tuo tarpu ką reiškia 
šitos žinios, kurios yra protinimo perteikiamos, jei ne ob- 
jektyvuotą intelektualinį žmonijos turtą, krautą per ištisus 
amžius daugelio kartų. Ogi šitame turte esama dar ir to, 
kas vadinama pasaulėžiūros vardu. Tiesa, kol į šitą turtą 
yra žiūrima grynai materialiniu atžvilgiu, kaipo į medžia- 
gos krūvą, jame matome ištisą eilę nesuderintų ir net prieš- 
taraujančių elementų; bet kai tik panorėsime sudaryti iš jo 
vieną visumą, tuojau turėsime reikalo parinkti jungiamuo- 
ju pradu vieną kurią pasaulėžiūrą. Ir reikia pripažinti, jog 
kiekviena daugmaž rimtesnė pasaulėžiūra yra ištisų am- 
žių, ištisų kartų padaras. Jei dabar atsisakytume teikti nau- 
jai kartai bet kurios pasaulėžiūros ir taikytume tiktai bendrai 
priimtinus dalykus, tai galų gale turėtume visai atsisakyti 


666 


nuo žinių teikimo, nes beveik nėra žinios, kuri nebūtų ko- 
kios nors pasaulėžiūros neigiama. Esama juk griežtų ag- 
nostikų, kurie viską palenkia abejonei. Antra vertus, jei 
nutartume pateikti bešališkai kiekvienu klausimu visus ar- 
gumentus „už“ ir „prieš“, užpiliume savo auklėtinius to- 
kiu smulkiu medžiagos tvanu, jog jie iš jos niekuomet 
neišbristų sveiki. Panašiai yra ir su kitomis objektyvinėmis 
gyvenimo lytimis. Kaip žinome, objektyvinės gyvenimo ly- 
tys yra perteikiamos materialine ugdymo pareiga; tuo tar- 
pu subjektyvinės gyvenimo lytys yra išvystomos formaline 
ugdymo pareiga. Objektyvinės gyvenimo lytys yra visos 
žmonijos istorijos išdava, kuri šiaip ar taip įgauna tvarkos 
ir vienybės tik sąryšyje su tam tikra pasaulėžiūra, kuri savo 
ruožtu yra amžių padaras. Objektyvinių ir subjektyvinių 
gyvenimo lyčių pusiausvyrą atitinka materialinės ir forma- 
linės ugdymo pareigų pusiausvyra, ir panašiai kaip gyve- 
nimas negali būti normalus be pirmosios pusiausvyros, taip 
ugdymas negali būti normalus be antrosios. 

Jei ugdymas yra visuomet vienaip ar kitaip priklauso- 
mas nuo pasaulėžiūros, tai jis negali būti neutralus pasau- 
lėžiūros atžvilgiu. Todėl irgi neutralumo principas faktinai 
negali būti nuosekliai išlaikytas jokioje mokykloje, nes jo 
griežtas vykdymas būtų lygus mažne pilnam atsisakymui 
nuo materialinių, arba objektyvinių, ugdymo uždavinių. Jei 
ugdymas tenorėtų pasitenkinti labiausiai formaliniu savo 
uždaviniu ir sulig tuo lavinti tik žmogaus galias, neteikiant 
jam pozityvių kultūros ir religijos vaisių, pareinančių nuo 
bet kurios pasaulėžiūros, tai kiekvienas bręstąs žmogus tu- 
rėtų pasaulėžiūros srityje atlikti individualinėmis savo pa- 
stangomis darbą, kuris daug kartų pralenkia vieno kad ir 
gabiausio žmogaus pajėgas. 

Jei, iš kitos pusės, ir mokykla, kaipo ugdymo vykdytoja, 
negali būti neutrali pasaulėžiūros atžvilgiu, tai reikia pa- 
daryti išvadą, jog visai natūraliai mokyklos steigėjais ir ve- 

dėjais tegali būti tie veiksniai, kurie gali būti sprendėjais 
pasaulėžiūros klausimais. Negalima rimtai užginčyti tėvams 
teisę auklėti savo vaikus tos pasaulėžiūros pakraipa, ku- 
rios išpažintojai jie yra. Negalima taip pat užginti Bažny- 
čiai jau kaipo laisvam religiniam ir ideologiniam žmonių 
susidraugavimui, nekalbant apie gilesnius antgamtinius pa- 
grindus, laisvai mokyti savo išpažintojus ir auklėti juos sa- 
vo pasaulėžiūros pakraipoje. Tokias pat teises turėsime 
pripažinti kiekvienai kultūrinei ideologinei draugijai, kuri 
remiasi kokia nors pasaulėžiūra ir norėtų jos dvasioje auk- 
lėti savo narių vaikus. Čia protinimo veiksniu yra susidrau- 
gavusių vienos minties žmonių grupė. Žodžiu tariant, 
mokyklai esant iš prigimties priklausomai nuo pasaulėžiū- 
ros, jos steigėjais ir vedėjais visai natūraliai gali būti arba 
atskiri žmonės, arba ideologiniai žmonių susidraugavimai, 
pajėgią spręsti pasaulėžiūros klausimus, arba religinės pa- 
saulėžiūros tvarkytoja ir vykdytoja - Bažnyčia. 

Čia gali kilti klausimas, ar prie tokių susidraugavimų 
priklauso visuomeninės organizacijos, pavyzdžiui, valsčiai, 
miestai, autonomingos provincijos ir valstybė. Buvo jau pa- 
stebėta, jog šitos organizacijos nėra ideologinės, t. y. iš savo 
prigimties jos nepajėgia turėti pasaulėžiūros ir apskritai 
spręsti pasaulėžiūros klausimų. Pavyzdžiui, pagrindinė 
valstybės pareiga yra išlaikyti visuomenėje teisėtus tvar- 
kos bei gerovės pamatus laisvės bei lygybės principais; bet 
kokiu būdu galėtume iš šitos valstybės prigimties išvesti 
teisę spręsti apie pasaulėžiūrą, dėtiną į pedagoginės siste- 
mos pagrindą? Ką daugiausiai galima valstybei pripažinti — 
tai neigiamąją teisę daboti, kad į pedagoginės sistemos pa- 
grindą nebūtų padėta kas nors, kas gresia valstybės, kaipo 
tokios, buvimui. Tas pat dera pasakyti ir apie kitas paminė- 
tas visuomenines organizacijas. 

Iš to, kad pedagogijos teorija bei praktika faktinai negali 
būti neutralios pasaulėžiūros atžvilgiu, kad pagal tai mo- 

kykla privalo remti tų žmonių pasaulėžiūrą, kurie ją stei- 
gia, ir kad tokios visuomeninės organizacijos, kaip valsčius, 
miestas, autonominga provincija ir valstybė, negali turėti 
pasaulėžiūros ir spręsti pasaulėžiūros klausimų, reikia pa- 
daryti išvadą, jog normaliomis aplinkybėmis, arba vien iš 
principo, mokykla neprivalo būti paminėtų visuomeninių 
organizacijų veikimo organu. Pasirodo, jog mokyklos už- 
leidimas panašių visuomeninių organizacijų nuožiūrai ne- 
gali būti visai nuosekliai suderintas su sąžinės laisve, kaip 
dabar šita laisvė suprantama teisinėse konstitucinėse vals- 
tybėse. 

Visos šitos visuomeninės organizacijos turi verčiamosios 
valdžios tam tikros teritorijos ribose ir todėl yra pavojinga 
pavesti šitai valdžiai spręsti apie pasaulėžiūrą, dėtiną į mo- 
kyklos pagrindą, kadangi pasaulėžiūra yra laisvų įsitikini- 
mų dalykas ir todėl niekam per prievartą negali būti 
brukama. Todėl irgi Bažnyčiai galima pripažinti vieną iš 
dviejų: arba ideologinį pobūdį, arba verčiamąją valdžią, bet 
negalima jai pripažinti išsyk abiejų šitų dalykų. Istorija ne- 
pripažino Bažnyčiai verčiamosios valdžios, bet tuo pačiu 
iškėlė aikštėn ideologinį Bažnyčios pašaukimą ir moraliai 
sustiprino jos teisę aktyviai dalyvauti ugdomajame veiki- 
me. 

Taigi pasirodo, jog verčiamoji teritorinė valdžia princi- 
pialiai nesuderinama su ugdomuoju veikimu, kadangi ši- 
tas veikimas neišvengiamai turi remtis vienokia ar kitokia 
pasaulėžiūra. Iš čia savaime plaukia principialus reikalavi- 
mas, kad mokykla nebūtų vieša, bet tik privatinė. Sykiu tai 
reiškia, kad kiekvienas žmonių būrys, sujungtas bendra pa- 
saulėžiūra, gali turėti savų mokyklų. 

Kun. prof. Bučys savo įdomioje ir turiningoje brošiūroje, 
įvardytoje „Apie apšvietą“, prieina tų pačių išvadų šitokiu 
visai aiškiu samprotavimu: „Visos dabartinės kultūringos 
viešpatijos pripažįsta tris laisves: tikėjimo, spaudos ir drau- 

gijų. Negalima nepripažinti tų trijų laisvių pamato, būtent 
principo, kad viešpatija neturi kištis į idėjų, įsitikinimų, pa- 
žiūrų sritį, nes toje srityje viešpatija neturi kompetencijos. 
Pripažinti jai kompetenciją toje srityje yra vis vien, ką su- 
griauti dabartinių laisvių pamatą. Nepripažinus gi viešpa- 
tijai kompetencijos dvasios ir pažiūrų srityje, negalima jai 
pavesti mokyklų, nes tos yra negalimos be pažiūrų ir įsiti- 
kinimų. Taigi vardan laisvės pamatų apgynimo mokykla 
turi būti vien privatinė, o ne viešpatijinė“*. Štai principia- 
lus išsprendimas klausimo, koks mokyklų tipas yra norma- 
lus,- viešasis ar privatinis. Vaduojantis grynu principu, bet 
ne kitokiais pašaliniais sumetimais, klausimas privatinių 
mokyklų naudai. Tuo tarpu paskutinių amžių istorija rodo, 
jog visuomeninių organizacijų ir atskirai valstybės rolė mo- 
kyklų steigime ir valdyme iki šiolei žymiai auga. Tiesa, ši- 
tas visuomeninių organizacijų įsigalėjimas mokyklų srityje 
ne visur vienodai vyksta ir ne visur vienodai reiškiasi. Jei 
paimsime anglosaksų demokratijas, Angliją ir Jungtines 
Amerikos Valstijas, tai pastebėsime jose aiškų privatinių mo- 
kyklų vyravimą. Jei paimsime prieškarines monarchijas, pa- 
vyzdžiui, Prūsiją arba Rusiją, tai turėsime jose konstatuoti 
valstybinį mokyklų tipą, pereinantį beveik į valstybinį mo- 
nopolį. Seniausioje Europos demokratijoje, būtent Šveica- 
rijoje, pastebėsime mokyklų srityje didelę rolę atskirų 
kantonų ir net dar smulkesnių visuomeninių organizacijų, 
t. y. valsčių, kurie, kaipo sudaryti pagal gyventojų ypaty- 
bes, kiek jau prisiartina prie ideologinio organizacijų tipo. 
Iš čia galima padaryti išvadą, jog valstybinis absoliutizmas 
veda prie valstybinės centralizuotos mokyklos, ogi libera- 
linės demokratijos - prie decentralizuotos autonomingos 
mokyklos. Pirmasis mokyklų tipas dažniau rišasi su moky- 
tojų personalo biurokratizmu ir mokinių pasyvumu. Ant- 


* Prof. Bučys. Apie apšvietą. - P. 36-37. 

rasis mokyklų tipas reikalauja iš mokytojų personalo dau- 
giau gyvos iniciatyvos, ogi iš mokinių — aktyvaus darbo 
principo. Įdomu yra pastebėti, jog karo sunkenybes geriau- 
siai pakėlė anglosaksų pasaulis, kuris išėjo galutinai laimė- 
jusia puse. Ir tai buvo privatinės mokyklos pasaulis.Tuo 
tarpu valstybinės mokyklos kraštai, kaip Vokietija ir Rusi- 
ja, šiaip ar taip išėjo iš karo katastrofos pralaimėjusiais da- 
lyviais. Nenorėčiau čia matyti priežastingo sąryšio tarp 
mokyklos tipo ir karo laimėjimo, vis dėlto nurodytas su- 
puolimas yra simptomingas. Jis tik parodo, jog tarp laisvės, 
mokyklos tipo, sąmoningos iniciatyvos ir visuomenės ge- 
rovės esama ne tik logingos, bet ir faktinos priklausomy- 
bės. 

Buvo mano nurodinėta, jog lavinimo sistema mokykloje 
negali būti neutrali pasaulėžiūros atžvilgiu, o kadangi vals- 
tybė negali būti pasaulėžiūros sprendėja, tai buvo padary- 
ta išvada, kad valstybinė mokykla nėra principialiai 
geistinas mokyklos tipas, nors reikia konstatuoti faktas, jog 
valstybės rolė mokyklų organizavime paskutiniais šimtme- 
čiais vis didėjo. 

Valstybės rolės augimas mokyklų srityje privalu aiškin- 
ti ne tuo, kad valstybei dera iš savo prigimties rūpintis mo- 
kyklų klausimu, bet tuo uždaviniu, kurio valstybė iš tikro 
turi visuotinojo švietimo atžvilgiu. Jei visuomenės gerovė 
pareina nuo jos narių išsilavinimo ir jei tam tikras jų išsila- 
vinimo minimumas yra būtinai reikalingas visuomenės pa- 
grindams išlaikyti, tai valstybė ne tik gali, bet ir privalo 
rūpintis, kad visuotinojo švietimo reikalas būtų visuome- 
nėje tinkamai patenkintas. Bet iš šito dar neplaukia išvada, 
jog valstybė privalo pati visuomet rūpintis ir vykdyti savo 
nuožiūra ir per savo mokyklas visuotinąjį švietimą. Tiesa, 
ten, kur visuomenės narių iniciatyva nėra pakankamai išsi- 
vysčiusi, valstybė net galės atstoti privatinę iniciatyvą skir- 
dama mokyklas ir vadovaudamasi sumetimu, jog mažesnė 


671 


blogybė yra valstybinė mokykla negu visiškas visuomenės 
tamsumas. Bet iš kitos pusės, valstybė neprivalo pamiršti, 
jog šitokis stovis tėra vien pereinamasis ir jog ji pati turi 
prievolės žadinti savo piliečių iniciatyvą pageidaujama pa- 
kraipa. 

Tuo tarpu faktinai pasirodo, jog valstybė, pagavusi į sa- 
vo rankas mokyklas, ima naudoti jas valstybiniams tikslams 
ir eina inercijos linkme net dar toliau. Nuo mokomosios prie- 
volės, teisingai uždedamos piliečiams, valstybė pereina prie 
mokyklinės prievolės, t. y. reikelauja iš savo piliečių, kad 
jie ne tik šiaip ar taip mokytų savo vaikus, bet kad ir leistų 
juos apskritai į mokyklas. Šita mokyklinė prievolė tegali būti 
teisinga tik tada, jei mokykla ir visuomenės kultūra stovi 
tinkamoje aukštumoje. Bet valstybė dažnai eina dar toliau 
ir uždeda prievolės lankytis į vieninteles jos pačios steigia- 
mas mokyklas. Tuo tarpu esant valstybiniam mokyklų mo- 
nopoliui sykiu su piliečių prievole lankyti šitas mokyklas, 
mokyklinė prievolė tampa mokykline prievarta. 

Mokyklinėje prievartoje išeina kartais aikštėn ta linkmė 
į socializaciją, kuri charakterizuoja mūsų laikus. Linkmė į 
socializaciją yra kilusi kaipo reakcija prieš ekonominį arba 
kapitalistinį liberalizmą, kuris, kaip parodė istorinis paty- 
rimas, ne tik negalima, bet ir neprivalu nuosekliai išlaikyti 
valstybiniame gyvenime. Šita prasme mūsų laikų linkmė į 
socializaciją turi savyje daug tiesos ir socialinės teisybės, 
kaipo protestas prieš kapitalistinio liberalizmo ekscesus. Bet 
viena yra ekonominis bei socialinis liberalizmas ir kas kita 
grynai dvasinis liberalizmas. Pirmasis liečia materialinės, 
antrasis - dvasinės kultūros problemą; ogi yra aišku, jos 
vienos ir antros kultūros kūrimo bei išvystymo principai 
yra įvairūs. Todėl laisvė, privaloma dvasinės kultūros sri- 
tyje, gali kartais pasirodyti kenksminga materialinės kultū- 
ros srityje, kaip kad, pavyzdžiui, paaiškėjo iš neribotos 
kapitalistinių sindikatų, trestų, kartelių laisvės. Jei paskui 

suprantama mūsų laikų linkmė į ekonominę socializaciją 
yra praplečiama ir mokykloms, kurios įeina į dvasinės kul- 
tūros sritį, tai čia susidaro įvairių dalykų painiava. Žodžiu 
tariant, reikia daryti skirtumo tarp uždavinių, kurių turi 
valstybė, iš vienos pusės, dvasinės, o iš antros - materiali- 
nės kultūros srityje. Materialinės kultūros srityje valstybė 
kartais, kai to reikalauja visuomenės gerovė, turi prievolės 
suvaržyti privatinę iniciatyvą; atvirkščiai, dvasinės kultū- 
ros srityje privatinė iniciatyva principialiai neprivalo būti 
va-žoma, jei ji negresia tiesioginiu pavojumi visuomenės 
bei valstybės pamatams. Privatinė iniciatyva mokyklų sri- 
tyje ne tik negali būti suvaržyta, bet dargi turi būti valsty- 
bės skatinama, nes valstybė čia neprivalo, normaliais einant 
keliais, pakeisti privatinę iniciatyvą. Iš to, kas pasakyta, ma- 
tyti, jog mokyklų atžvilgiu negalima pateisinti nei valsty- 
bės monopolio, nei valstybės visiško nesiinteresavimo 
mokyklų organizacija. Kadangi mokyklų organizacija šiaip 
ar taip pareina nuo materialinių aplinkybių, tai visai su- 
prantamas ir pageidaujamas valstybės rūpinimasis mate- 
rialine mokyklų puse. Šita prasme valstybė neišeina iš 
tiesioginių savo uždavinių ribų ir, teisingai vesdama mo- 
kyklų šelpimo reikalą, ne tik nekliudo privatinės iniciaty- 
vos mokyklų srityje, bet dargi šitą iniciatyvą skatina. Iš kitos 
pusės, valstybė, būdama suinteresuota tinkamu visuome- 
nės išlavinimu ir tuo, kad mokyklos nepasidarytų priešvals- 
tybinės ir priešvisuomeninės propagandos židiniais, turi 
tam tikros kontrolės teisę privatinių mokyklų atžvilgiu. Tai- 
gi normalus valstybės santykiavimas su mokyklomis nesi- 
reiškia nei mokyklų valstybiniu monopoliu, nei neribota 
jokiais atžvilgiais privatinių mokyklų laisve. Jei kartais rimti 
motyvai, išeiną iš faktinos visuomenės padėties, gali laiki- 
nai pateisinti valstybines mokyklas, tai visiškas privatinės 
iniciatyvos suvaržymas mokyklų steigime niekuomet ne- 
gali būti pateisintas. 

Jei esama valstybinių mokyklų šalia privatinių, mokyklų 
klausimas žymiai komplikuojasi mokyklų teikiamųjų teisių 
ir valstybės suteikiamų pašalpų atžvilgiu. Jei privatinėms 
mokykloms nėra pripažįstamos lygios teisės su valstybinė- 
mis mokyklomis karo tarnybos ir aukštųjų mokyklų atžvil- 
giu, ir jei privatinės mokyklos nėra lygiai šelpiamos su 
valstybinėmis mokyklomis, jei jų diplomams nepripažįsta- 
mos lygios teisės ir jų mokytojams nesuteikiamos pensijos, 
tai išeina, jog privatinės mokyklos yra faktinai statomos į 
tiek nepalankias aplinkybes, kad laisvė steigti privatines 
mokyklas suvedama beveik prie tuščios fikcijos. Ir iš tikro, 
kam atsiras noro eiti į mokyklas, kurios neduoda jokių pre- 
rogatyvų karo tarnybos atžvilgiu nei teisės stoti į aukštą- 
sias mokyklas ir už kurias dargi reikia mokėti žymiai 
brangiau. Normaliai tad imant dalyką, privatinėms mo- 
kykloms turi būti pripažintos lygios teisės su valstybinė- 
mis mokyklomis ir jos privalo būti lygiai šelpiamos su 
pastarosiomis. 

Kai valstybė pripažįsta viešas teises privatinėms mokyk- 
loms, ji, aiškus dalykas, gali reikalauti, kad jų programa ne- 
stovėtų žemiau už viešųjų mokyklų programą. Šitas 
reikalavimas būtų neteisinga suprasti ta prasme, kad pri- 
vatinės mokyklos turi prilygti savo tipu viešosioms mokyk- 
loms. Privatinės mokyklos gali būti kuo įvairiausių tipų, 
bet kiekvienas realizuotas jose tipas neprivalo palyginamai 
stovėti žemiau už viešąsias mokyklas. 

Iš pripažinimo teisių privatinėms mokykloms plaukia 
visai nuosekliai reikalas jas šelpti iš bendrų valstybės arba 
kitų visuomeninių organizacijų lėšų. Buvo nustatyta, jog 
privatinė mokykla yra pilnai normalus mokyklos tipas. Kai 
ji atitinka visus valstybės teisingai statomus reikalavimus 
ir todėl įgyja viešųjų teisių, ji eina visuomeninio veikimo 
pareigas ir todėl privalo būti išlaikoma iš visuomenės pa- 
teikiamų lėšų. Tuo tarpu jei privatinė mokykla nėra šelpia- 

ma tuo pačiu laiku, kai viešoji mokykla yra išlaikoma iš vi- 
suomenės lėšų, išeina, jog ta visuomenės dalis, kuri siunčia 
savo vaikus į privatinės mokyklas, kuo mažiausiai dvigu- 
bai moka už jų mokslą: pirma, šita visuomenės dalis moka 
valstybei bendrus mokesnius, kurių dalis eina viešosioms 
mokykloms išlaikyti, ir antra, ji moka už savo vaikų moks- 
lą, kiek jis faktinai atsieina valstybės nešelpiamoje privati- 
nėje mokykloje. Kadangi viešųjų mokyklų išlaikyme 
paprastai dalyvauja lygiai tie, kas turi mokslą einančių vai- 
kų, lygiai tie, kas jų neturi, tai leidžią savo vaikus į valstybės 
nešelpiamas mokyklas tėvai, kaip sakyta, kuo mažiausiai dvi- 
gubai moka už savo vaikų mokslą ir dargi taip, kad ne visi 
šitie pinigai eina jų vaikų mokymui. Norint čia išlaikyti tei- 
singumo principą, reikėtų arba visai nešelpti iš visuome- 
nės lėšų nei viešųjų, nei privatinių mokyklų, arba lygiai 
šelpti ir viešosios, ir privatinės mokyklos, kurios patenkina 
visus formalinius valstybinės kontrolės reikalavimus. 

Iš teisingų valstybės reikalavimų privatinėms mokyk- 
loms pažymėtinas yra reikalavimas, kad sanitarinės mokyk- 
lų aplinkybės atitiktų higienos taisykles. Valstybė turi teisės 
ir net prievolės tam tikrose ribose rūpintis piliečių sveika- 
tingumu, ir šita jos teisė ir net prievolė negali būti apribo- 
tos privatinių mokyklų sienomis. 

Man telieka dar palyginti viešosios ir privatinės mokyk- 
los grynai pedagoginiu atžvilgiu. Šituo atžvilgiu pasirodo, 
jog ir pirmosios, ir antrosios gali turėti, nors nebūtinai vi- 
suomet turi, savų silpnybių, pareinančių nuo jų organiza- 
cijos tipo. Jei tokių silpnybių faktinai nesireiškia tame ar 
kitame mokyklų tipe, tai dar nereiškia, kad jų pavojus nėra 
aktualus. Pavyzdžiui, valstybinėms mokykloms visuomet 
gresia biurokratizmo pavojus su visomis jo išdavomis. Mo- 
kyklų centralizacija dažnai įveda į jų gyvenimą šabloninį 
vienodumą, nepateisinamą konservatizma, pedagoginės 
iniciatyvos suvaržymą, nesiskaitymą su gyvastingais jau- 

nimo reikalais ir kitų panašių savybių, surištų su biurokra- 
tizmo dvasia mokykloje. Mūsų mokyklų įstatyme yra pasi- 
reiškusi šabloninio vienodinimo linkmė, nepasitikėjimas 
privatine iniciatyva ir konservatyvus įpratimas eiti keliais, 
kurie buvo praminti rusų inteligentijos realistiniu nusista- 
tymu, nežiūrint į tai, jog šitokis konservatyvus nusistaty- 
mas, kaip jis pasireiškė mūsų vyriausybės projekte, veda į 
pavojingą mokyklų vienodinimo eksperimentą. 

Bet iš kitos pusės, ir privatinės mokyklos turi savo pavo- 
jų, einančių iš jų organizacijos būdo. Visų pirma privati- 
nėms mokykloms esama pavojaus, kad jos gali pasidaryti 
pasipelnymo priemone neturintiems pedagoginio idealiz- 
mo žmonėms. Tasai gyvasis dirgsnis, kuris judina privati- 
nės mokyklos gyvenimą reikiama pakraipa, paprastai yra 
privatinė iniciatyva, surišta su pedagoginiu idealizmu. Kai 
šito nėra ar kai šitokis idealizmas žūva, privatinė mokykla 
nustoja judomojo akstino, kuris ją galėtų palaikyti deramo- 
je pedagoginėje aukštumoje. Ir negalima nepripažinti, jog 
šitokio pavojaus gali būti kiekvienoje privatinėje mokyklo- 
je, kur ideologinė organizacijos pusė nėra nuolatos žadina- 
ma atsidėjusių pedagoginei idėjai žmonių grupės. Paskui, 
kai gryna pedagoginė idėja nustoja vadavusi privatinės mo- 
kyklos vedėjus, šitie ima linkti ne tik prieš materialinius 
sumetimus, bet ir prieš pašalinę tėvų ir net mokinių įtaką, 
kuri kartais gali būti griežtai priešinga pedagoginiams prin- 
cipams. Šitokis pasidavimas pašalinei antipedagoginei įta- 
kai dažniausiai yra surištas su materialiniu išrokavimu. Bet 
pasitaiko irgi, kad privatinių mokyklų vedėjai per daug pa- 
siduoda antipedagoginei propagandai iš politinių, tautinių 
religinių ir kitų motyvų ir veda savo auklėtinius siauro par- 
tikuliarizmo keliais. Tiesa, buvo pripažinta anksčiau, jog 
pasaulėžiūra duoda teisės steigti savo pakraipos mokyk- 
las, bet tai dar nereiškia, jog auklėjimas siauro partikulia- 
rizmo mokykloje yra normalus dalykas, ypač jei šitokis 

partikuliarizmas gresia galų gale visuomenės ar valstybės 
vienybei ir ramiam žmonių sugyvenimui. 

Privatinėje mokykloje esama taip pat pavojaus, kad jos 
vedėjais ir mokytojais gali patekti žmonės ne dėl savo pe- 
dagoginių nuopelnų, bet dėl kitų pripuolamų priežasčių, 
pavyzdžiui, dėl savo giminingumo su mokyklos laikyto- 
jais, dėl politinės minties vienodumo ir t. t. Tiesa, šitas pa- 
vojus nėra vien privatinei mokyklai prigimtas, nes ir 
valstybinėse mokyklose vedėjų bei mokytojų skyrimas gali 
turėti pašalinių antipedagoginių motyvų. Čia, pavyzdžiui, 
žmogus su mažesne pedagogine iniciatyva, bet mokąs pri- 
sitaikyti prie vyriausybės politinio nusistatymo ir sugebąs 
jai išsitarnauti, gali kartais lengviau pasistūmėti mokyklų 
hierarchijoje negu Žmogus su tvirtu nusistatymu ir su gyva 
pedagogine iniciatyva. Bet užtat privatinė mokykla turi aiš- 
kių teigiamųjų savybių, lyginant ją su viešąja mokykla. Pri- 
vatinėje mokykloje pedagogas pajėgia arčiau prieiti prie 
savo auklėtinių ir geriau su jais susigyventi. Tai įvyksta jau 
todėl, kai privatinės mokyklos paprastai esti mažiau gau- 
singos už viešąsias mokyklas. Bet čia turi irgi reikšmės ir ta 
aplinkybė, kad privatinė mokykla yra žymiai tolimesnė nuo 
biurokratizmo pavojaus, kuris yra taip artimas viešajai, ypač 
valstybinei mokyklai. Todėl irgi auklėjamoji privatinės mo- 
kyklos įtaka yra daug didesnė už tą auklėjamąją įtaką, ku- 
rios paprastai turi viešoji mokykla, juo labiau kad privatinės 
mokyklos mokytojų personalas gali sudaryti vieningai nu- 
sistačiusią korporaciją. Pagaliau privatinė mokykla yra žy- 
mus pedagoginės pažangos veiksnys, ypač tada, kai jos yra 
steigiamos užsidegusių pedagogų novatorių.Tiesa, naujų 
kelių ieškojimas gali privesti privatinę mokyklą prie pavo- 
jingų eksperimentų, bet šitokie eksperimentai gali padaryti 
daug mažiau žalos, nekaip padaro vyriausybės eksperimen- 
tai, kai jie liečia didelę daugybę viešųjų mokyklų. 

Baigiant privatinių mokyklų klausimą man tenka dar pa- 

daryti keletas pastabų apie tai, kiek privatinių mokyklų rei- 
kalai yra tenkinami mūsų vyriausybės projekte. Šitame pro- 
jekte privatinės mokyklos yra sulygintos su savivaldybių 
mokyklomis, su kuriomis sykiu jos pavadintos nevalstybi- 
nėmis mokyklomis. Kaip žinome, savivaldybių mokyklos 
iš tikrųjų yra viešosios, nors nevalstybinės mokyklos. Sta- 
tant jas priešais su valstybinėmis mokyklomis, visai tiks- 
linga statyti joms tų pačių reikalavimų, kurie yra statomi 
privatinėms mokykloms. Tad kalbant apie nevalstybinės 
projekto mokyklas, tenka tuo pačiu kalbėti apie privatinės 
mokyklas. Visų pirma reikia pastebėti, jog projektas aiškiai 
ir nuosekliai nepripažįsta laisvės steigti nevalstybinės mo- 
kyklas tiek visuomeninėms organizacijoms, tiek ir atski- 
riems asmenims. $57 yra sakoma apie tai, jog nevalstybinės 
„vidurinės ir aukštesniosios mokyklos gali būti valstybi- 
nių mokyklų tipo arba, Švietimo ministerijai sutikus, orga- 
nizuojamos skirtinu mokymo planu“. Žodžiai „Švietimo 
ministerijai sutikus“ nurodo, jog nevalstybinių mokyklų ti- 
pas pareina galų gale nuo Švietimo ministerio nuožiūros ir 
todėl negali būti kalbos apie privatinių mokyklų teisę lais- 
vai rinktis lavinimo tipą, nes ten, kur esama vyriausybės 
nuožiūros, nėra pilnos laisvės steigti įvairių tipų mokyk- 
las. Šiaip jau valstybinio tipo nevalstybinėms mokykloms 
statoma mažiau reikalavimų, būtent: pareiškimas švietimo 
ministeriui ir atitinkamų organų patikrinimas, kad mokyk- 
lai „skiriamas butas, mokymo personalas ir priemonės etc. 
atitinka Švietimo ministerijos nustatytoms taisyklėms“ ($ 98). 
Patikrinimas skiriamo buto, mokymo personalo ir moky- 
mo priemonių yra čia visai vietoje, bet trys nelabosios rai- 
dės „etc.“ gali Ministerijos nuožiūrai pateikti per daug 
plotmės. Apskritai projekte nėra aiškiai konstatuojama pri- 
vatinių mokyklų steigimo laisvė, bet užtat aiškiai iš jo kyšo 
tendencija prie mokyklų suvienodinimo pagal valstybinių 
mokyklų tipą. Tai ypač aiškėja iš $ 59, 60, 61. $ 59 yra sako- 

ma, jog „nevalstybinės mokyklos mokymo, auklėjimo, ad- 
ministravimo ir ūkio srityje vadovaujasi valstybinių mo- 
kyklų įstatymo dėsniais su pakeitimais ir papildymais“, 
liečiančiais direktorių ir mokytojų skyrimą. Tuo pačiu yra 
įvedama į nevalstybinės mokyklas beveik pilna biurokrati- 
nė reglamentacija. Beveik tas pats numatoma direktorių ir 
mokytojų skyrimę ir atleidime. 5 60 skelbia: „Mokykloms 
direktorius renka iš patyrusių atitinkamo cenzo pedagogų 
Lietuvos piliečių mokyklų laikytojai, tvirtina švietimo minis- 
teris”. $ 61 skelbia: „Mokytojų kandidatus renka direkto- 
rius su mokyklos laikytojų sutikimu ir pristato švietimo 
ministeriui patvirtinti. Švietimo ministerio patvirtinti direkto- 
rius ir mokytojai atleidžiami nuo pareigų jo įsakymu“. Čia pa- 
kaktų formalinio patikrinėjimo reikalingų mokytojams 
kvalifikacijų, bet statyti privatinių mokyklų mokytojų tvir- 
tinimas ir atleidimas į priklausomybę nuo švietimo minis- 
terio nuožiūros yra taktinai per gilus įsiveržimas į privatinių 
mokyklų laisvę. Toliau, kai nevalstybinių mokyklų tarnau- 
tojams suteikiamos yra valstybinių mokyklų tarnautojų tei- 
sės, kai nevalstybinių mokyklų pažymėjimams ir atestatams 
yra suteikiamos teisės, lygios su atitinkamų valstybinių mo- 
kyklų dokumentų teisėmis, kai pagaliau nevalstybinės mo- 
kyklos yra valstybės šelpiamos, visur yra statoma sąlyga, 
kad jose būtų tinkamai išeinamas normalinio plano ir pro- 
gramų nustatytas kursas. Jei pridėsiu, jog nevalstybinės mo- 
kyklos gali būti, bet neprivalo būti šelpiamos ir dargi gali 
būti šelpiami reikalingų mokytojų personalai algų ribose, 
pamatysime, jog pašalpos nevalstybinėms mokykloms yra 
numatomos toli gražu nepakankamos. Tuo tarpu projektas 
pretenduoja, kad nevalstybinių mokyklų turtas, joms užsi- 
darant, būtų pavedamas vietos švietimo reikalams ir pir- 
moje eilėje to paties tipo mokyklai. Pagaliau vienas iš 
nuostabiausių dalykų šitame projekte yra § 69, skelbiąs, jog 
„Nevalstybinės mokyklos, kurios nepildo įstatymų ir švie- 

timo ministerio nustatymų, gali būti švietimo ministerio įsa- 
kymu uždarytos“. Iš šito paragrafo aiškėja, jog nevalstybi- 
nių mokyklų atžvilgiu švietimo ministeris yra ir nustatymų 
davėjas, ir jų nepildymo sprendėjas, ir už šitą nepildymą 
baudėjas. Švietimo ministeriui negalima nepripažinti tei- 
sės prižiūrėti, kad nevalstybinės mokyklos pildytų įstaty- 
mus, bet spręsti, ar prieš šituos įstatymus iš tikro yra 
nusižengta, ir bausti mokyklas už nusižengimus tegali vien 
teismas. Po visų šitų sąlygų, statomų nevalstybinėms mo- 
kykloms, beveik išeina, jog pagrindinis skirtumas, kurio esa- 
ma tarp valstybinių ir nevalstybinių mokyklų, yra tas, kad 
pirmosios yra išlaikomos iš valstybės lėšų, antrosios dau- 
giausiai iš savivaldybių, visuomeninių organizacijų ir at- 
skirų asmenų lėšų. Tokiomis aplinkybėmis nėra laiduojama 
nei privatinių mokyklų steigimo laisvė, nei gyva pedagogi- 
nė iniciatyva, nei normalus privatinių mokyklų šelpimas. 
Todėl šituo atžvilgiu mūsų vyriausybės projektas yra ne- 
priimtinas. 


Materialinės organizuoto 
protinimo aplinkybės 


Buvo savo laiku pasakyta, jog mokykla yra suorganizuo- 
ta išviršiniu būdu protinimo lytis. Kaipo išviršiniu būdu 
besireiškianti organizacija, mokykla neapsieina be materia- 
linių aplinkybių, kurios yra reikalingos protinimo vyksmui. 
Tai yra visų pirma mokyklos rūmai, tiek trobesio, kiek ir 
padėties atžvilgiu. Taigi pats mokyklos trobesys, jo vieta, 
priderąs jam kiemas, — visa tai yra materialinės protinimo 
aplinkybės plačiausia žodžio prasme. Artimesne prasme 
materialinė protinimo aplinkybė yra klasė ir visa tai, kas 
klasei yra reikalinga fiziniu atžvilgiu, būtent: šviesa, oras, 
šiluma. Materialinėmis protinimo aplinkybėmis bus irgi sa- 
nitarinė padėtis, kurioje yra mokyklos vieta, kiemas, rūmai, 

pagaliau klasė. Klasėje materialinės aplinkybės vis daugiau 
konkretizuojasi ir įgauna vis artimesnio sąryšio su moky- 
mo vyksmu. Yra tai visų pirma klasės baldai, pavyzdžiui, 
suolai, katedra, rašomoji lenta. Padarius dar žingsnį toliau 
prieiname mokomąsias priemones. Mokomosios priemo- 
nės esti dviejų rūšių: tai yra, iš vienos pusės, mokymo prie- 
monės, o iš antros pusės, mokymosi priemonės. Mokymo 
priemonės yra, pavyzdžiui, mokytojų knygynas, vaizduo- 
jamojo mokymo įrankiai, pavyzdžiui paveikslai, žemėlapiai, 
toliau įvairūs aparatai, moksliniai rinkiniai ir t. t. Mokymo- 
si priemonės yra, pavyzdžiui, mokinių vadovėliai, sąsiuvi- 
niai, plunksnakotis, pieštukas ir t. t. Štai svarbiausios 
materialinių protinimo aplinkybių rūšys. 

Ne viskas, kas čia buvo išskaityta, turi vienodos reikš- 
mės protinimo uždaviniams. Kai kurios iš materialinių ap- 
linkybių, pavyzdžiui, sanitarinė mokyklos padėtis, įeina į 
mokyklinės higienos sritį. Kai kurie dalykai, kaip suolas arba 
rašomoji lenta, sukelia grynai praktinių mokyklinės tech- 
nikos klausimų. Todėl nebūtų tiesioginio reikalo ir net ga- 
limybės gilintis per didaktikos pamokas į visus šituos 
dalykus. Tačiau informacijos dėlei, manau, bus ne pro šalį 
paakinus būsimųjų pedagogų dėmesį į tuos klausimus, ku- 
rių yra sąryšy su materialinėmis protinimo aplinkybėmis. 
Tiems, kas keta išeiti į mokytojus, tai gali turėti reikšmės, 
kaipo įvadas į praktinius mokyklinės organizacijos klausi- 
mus. Ne visi juk pajėgia iš pat pradžios įsigilinti į šitų prak- 
tinių klausimų specialias studijas; todėl bent pradžiai reikia 
turėti bendros orientacijos apie šituos praktinius dalykus 
arba nusimanyti apie tai, kokių klausimų jie sukelia mo- 
kyklų moksle. Taigi kuo bendriausiu būdu vien tik paaki- 
nimo tikslu teks man trumpai nusakyti iškeltus čia dalykus, 
nesigilinant į smulkmenas. 

Visų pirma keletas žodžių apie mokyklos padėtį vietos 
atžvilgiu. Vieta nėra abejingas dalykas jaunimo sveikatai 

ir mokslui. Higienos paprasčiausios taisyklės reikalauja, 
kad mokykla būtų statoma sausoje vietoje, lengvai priei- 
namoje saulės spinduliams ir grynam orui. Jei nėra pagei- 
daujama, kad mokykla stovėtų nelengvai prieinamoję 
aukštumoje, tai irgi yra negeistina statyti jinai dauboje, kur 
yra daugiau drėgmės, mažiau šviesos ir pasikeičiančio gry- 
no oro. Nedera irgi statyti mokyklų arti fabrikų, judrių gat- 
vių, kur esama daug dūmų ir dulkių, nekalbant jau apie 
triukšmą, kuris paprastai jungiasi su šitomis antisanitari- 
nėmis apraiškomis. Dėl šitų priežasčių miestuose geriau 
pžitinka statyti mokyklas jų pakraščiuose, kur yra numa- 
tytos tam tikros vietos dar tada, kai buvo nustatomas mies- 
to plitimo planas. Reikia tačiau žiūrėti, kad mokykla 
nebūtų per toli nuo centro to rajono, kurį ji aptarnauja. 
Normalus mokyklos atstumas mokiniui yra tada, kai jis 
nėra didesnis už 2 km. Kitaip mokiniai per daug energijos 
ir laiko padeda pačiam ėjimo vyksmui, kas negali neigia- 
mai neatsiliepti jų sveikatai, lankymuisi į mokyklą ir pa- 
galiau mokslui. Todėl, jei viena mokykla aptarnauja kelis 
kaimus, tai privalu jai taip parinkti vietą, kad ji būtų maž- 
daug aptarnaujamojo rajono centre. Mieste tai nėra taip 
svarbu, nes čia dažnai susisiekimo priemonės, pavyzdžiui, 
tramvajus, leidžia lengviau pergalėti atstumą; be to, kaip 
sakyta, pakraščio mokykla naudojasi geresnėmis sanitari- 
nėmis aplinkybėmis. Užtat kaime privalo būti griežčiau 
išlaikyta taisyklė, kad mokiniams nereikėtų, lankantis į 
mokyklą, eiti daugiau kaip 2 km. 

Žemės sklypas, kur yra statoma mokykla, turi savo mi- 
nimalinį plotą, kuris neprivalo būti daugiau mažinamas. 
Tai yra reikalaujama jau todėl, kad mokyklos trobesys pri- 
valo būti izoliuotas iš visų šonų, kad būtų lengvai prieina- 
mas saulei bei orui ir apsaugotas nuo artimo triukšmo. Be 
to, žemės plotas, priderąs mokyklai, turi apimti žaidžiamą- 
jį kiemą, kur mokiniai galėtų pertraukų metu pakvėpuoti 

grynu oru, pasimankštyti po ilgesnio sėdėjimo ir apskritai 
pasilinksminti žaismu. Žaidžiamasis kiemas prie vienakla- 
sės mokyklos neprivalo būti mažesnis už 300 m2. Kylant 
mokinių skaičiui iki 200 reikia žiūrėti, kad kiekvienam mo- 
kiniui tektų bent 4 m? žaidžiamojo kiemo. Augant toliau 
mokinių skaičiui, leidžiama mažinti vidutinis plotas, ten- 
kąs vienam mokiniui, taip, kad, pavyzdžiui, mokykloje, tu- 
„ rinčioje per 200 mokinių, vienam mokiniui išpultų ne 
mažiau kaip 3 m, o mokykloje, turinčioje per 300 mokinių, 
vienam mokiniui tektų ne mažiau kaip 2 m? žaidžiamojo 
kiemo. Žinoma, šitie reikalavimai yra minimaliniai, ypač 
jei atsižvelgsime į tai, kad jie yra statomi tirštai apgyvento- 
je Vakarų Europoje, kur žemė yra aukštai vertinama ir bet 
kuriems tikslams šykščiai skirstoma. Pas mus šituos reika- 
lavimus drąsiai galima didinti net kelis kartus. Mokyklos 
sklypas privalo būti aptvertas iš visų šonų ir taip apželdin- 
tas pakraščiais, kad sudarytų jaukią bei gražią visumą, kur 
mokiniai būtų izoliuoti nuo nereikalingų pašalinių įtakų ir 
galėtų likti pilnoje mokyklų vedėjų priežiūroje. Kaip priva- 
lo būti pastatyti ir sutvarkyti mokyklos rūmai, yra tiesiogi- 
nis architektūros meno rūpestis. Čia pastebėsiu, jog šitas 
architektūros uždavinys privalo liesti tiek estetinę, tiek ir 
praktinę mokyklos pusę. Mokykla turi būti jauki, graži, pa- 
togi ir sykiu paprasta. Jau savo išvaizda ji turi harmonizuo- 
ti su visa apylinke ir traukti savęsp jos jaunimą. Į visa tai 
privalo atsižvelgti mokyklinė architektūra. Toliau pageidau- 
jama, kad mokyklos rūmai ir todėl pati mokykla nebūtų 
per dideli: per dideli rūmai su dideliu mokinių skaičiumi 
nėra palankūs nei mokymui, nei lavinimui. Atitinkamai di- 
delisjaunimo susigrūdimas vienuose, plačiuose ir aukštuose 
rūmuose padaro tai, kad atskiro mokinio individualybė vi- 
sai dingsta rūmų erdvėj ir mokinių skaičiuje. Mokyklos va- 
dovybė nebeprieina lengvai prie atskirų savo auklėtinių, 
nuo ko auklėjamoji jos įtaka mažėja. Bet ir grynai fiziniu 

atžvilgiu per dideli rūmai nėra mokyklai pageidaujami. Rū- 
mų aukštumas, pavyzdžiui, padaro tai, kad dalis mokinių, 
kuriems tenka laipioti į ketvirtus aukštus, nustoja per per- 
traukas nemaža laiko šitam mechaniniam vyksmui ir nega- 
li tinkamai pasinaudoti pertraukų laiku pasilinksminimui 
žaidžiamajame kieme. Mokinių per didelis susigrūdimas 
ant laiptų, koridoriuose ir kieme irgi nėra geras poilsiui po 
pamokų. Jei dar pridėsiu, jog didelių rūmų vėdinimas yra 
labiau apsunkintas ir mažiau sėkmingas, jog todėl dideli 
rūmai yra labiau prieinami užkrečiamosioms ligoms, bus 
aišku, jog reik vengti per didelių rūmų lygiai taip pat, kaip 
dera vengti apskritai per didelių bendrojo lavinimo mokyk- 
lų. Vokiečiai laiko maksimaline mokyklą, susidedančią iš 
32 klasių, iš kurių du klasių komplektu po 8 klases tarnauja 
berniukams, ir du - mergaitėms. Reikia tačiau pasakyti, jog 
panašūs rūmai, kur gali tilpti maždaug 1000 mokinių, yra 
jau per dideli ir gali būti kenčiami tokiose Vokietijos vieto- 
se, kur gyventojų gausa ir tirštumas to tiesiog reikalauja. 
Todėl, pavyzdžiui, šveicaras, pripratęs prie kitokio gyveni- 
mo dydrodžio, laikys maksimaline mokyklą perpus mažes- 
nę, t. y. turinčią 16 klasių, arba iš viso du komplektu po 8 
klases. Maksimalinis tokios mokyklos mokinių skaičius 
sieks 500-600 žmonių, skaitant kiekvienai klasei po 30—40 
žmonių, kas yra jau nepaprastai daug. 

Vidaus santvarkos atžvilgiu mokyklos rūmai gali būti 
koridorių sistemos ir centralinės sistemos. Paprastai yra pri- 
imta mokykloms koridorių sistema ir todėl ji visiems yra 
žinoma. Centralinė mokyklos sistema, vokiečių vadinama 
Hallenschulsystem, pasižymi tuo, kad klasės yra tvarkomos 
aplink didelę erdvią salę, kuri tarnauja didžiąja sale, atstoja 
koridorius, kur paprastai mokiniai praleidžia pertraukų lai- 
ką, kai oras neleidžia jiems išeiti į žaidžiamąjį kiemą. Cen- 
tralinė mokyklos sistema negera yra tuo, kad joje klasės 
išeina į visus pasaulio kraštus, kad joje labai yra jaučiamas 

oro trauksmas per centralinę mokyklos erdvę, kur moki- 
niai įpranta būti ilgiau, negu priderėtų, nes šitaip sutvar- 
kyta mokykla patraukia mokinius pasilikti viduje vietoje 
to, kad išeitų į kiemą. Todėl irgi yra laikoma tinkamesnę 
paprasta koridorių sistema su sąlyga, kad koridoriai būtų 
pakankamo platumo ir kad dar būtų nepasigailėta vietos 
gimnastikos salei, jei ne pačiuose mokyklos rūmuose, tai 
bent šalia jų. Sąryšy su gimnastikos salėmis labai yra pa- 
geidaujamos įeinančios į paprotį kultūringuose kraštuose 
mokyklinės pirtys, kur mokiniai turėtų dažnos progos ap- 
siplauti drungnu ar šiltu vandeniu, pasinaudodami tam tik- 
rais tiškančio vandens įtaisais. 

Bet svarbiausias dalykas mokyklos rūmuose - tai klasė, 
jos padėtis ir įtaisymas. Pirmas klausimas, kurio čia gali būti, 
yra vadinamoji klasės orientacija; tai yra klausimas apie tai, 
į kokį pasaulio kraštą geriausiai pritinka išeiti klasės lan- 
gams. Praktikų nuomonės čia skiriasi: vieni pataria klasęs 
tvarkant orientuotis į rytų pietus arba į pietus; kiti yra la- 
biau linkę orientuotis į vakarų pietus ar į vakarus. Pirmieji 
pageidauja, kad saulės spinduliai gaivintų klasę pamokų 
metu. Antrieji rūpinasi tuo, kad saulės spinduliai dezinfe- 
kuotų klasę, pamokoms pasibaigus, taip sakant, klasės va- 
lymo metu. Jei atsižvelgsime į tai, kad per pamokas 
dažniausiai reikės saugotis nuo saulės pridengiant langus 
ir jog popietinė saulė giliau įeina į klasės vidų, bene bus 
praktiškiau orientuotis su antraisiais į vakarų pietus ir va- 
karus. Tuomet visi kiti kambariai ir salės galės būti atkreip- 
ti į kitus pasaulio kraštus. 

Klasės didumas, žinoma, pareina visų pirma nuo moki- 
nių skaičiaus. Tačiau ir čia yra maksimalinio didumo, kuris 
neprivalu peržengti. Maksimalinis mokinių skaičius žemes- 
nėse klasėse nieku būdu neprivalo būti didesnis negu 50 
žmonių; ogi aukštesnėse klasėse šitokis mokinių skaičius 
yra jau aiškiai per didelis. Esant didesniam mokinių skai- 

čiui, nėra galimybės juos prižiūrėti ir priversti nuolatos da- 
lyvauti bendrame darbe. Bet ne vien tik nuo mokinių skai- 
čiaus pareina klasės didumas: čia privalu skaitytis ir su 
normalia mokytojo balso įtampa, ir su normalia regimąja 
mokinių galia; yra juk aišku, jog paskutinės klasės eilės pri- 
valo girdėti normaliai kalbantį mokytoją ir matyti tai, kas 
yra parašyta ant lentos. Be to, kai klasė yra per didelė, ne 
visos vietos gauna joje pakankamai šviesos ir langų. Yra 
patirta, jog maksimalinis paskutinės eilės atstumas nuo ra- 
šomosios lentos ir nuo mokytojo katedros neprivalo būti 
didesnis už 8-9 metrus, nes tik per tiek gerai mato norma- 
lios mokinių akys. Todėl 9 metrai yra laikomi normaliu kla- 
sės ilgiu arba gyliu. Normaliu klasės pločiu yra laikomi 6 
metrai, nes tik tokiam pločiui pakanka šviesos, einančios iš 
vienos klasės pusės. Taigi klasėje tik 56 m? plotas gali būti 
panaudotas klasės suolams, rašomajai lentai ir mokytojo ka- 
tedrai. Be to, gera dar turėti kiek tuščios vietos, kurios, kiek 
galint, nėra reikalo gailėtis, ir šita prasme nėra reikalo sta- 
tyti maksimalinės ribos. Jei sakoma, kad klasė neprivalo būti 
per didelė, tai šitas pasakymas liečia, taip sakant, mokinių 
apsėstą vietą. Kad be šitos vietos būtų kiek daugiau laisvos 
vietos, tėra vien pageidaujama, tik laisva vieta neprivalo 
būti panaudota didinti atstumui tarp lentos ir katedros, iš 
vienos pusės, ir suolų, iš antros pusės. Normalus klasės 
aukštis yra 4 m. Jei dabar paimsime maksimalinį mokinių 
skaičių vienai klasei, tai turėsime normaliai užleisti klasei 
maždaug 10 m ilgio arba gylio, 7,5 m pločio, 4 m aukščio. 
Tokia klasė turės 300 mž oro, taigi vienam mokiniui teks 6 m? 
oro ir 1,5 m? grindų ploto. Vokietijoje laikomi minimaliniai 
vienam mokiniui 3 m? oro ir 1 m? grindų ploto. 

Geras klasės apšvietimas yra viena iš svarbių materiali- 
nių sąlygų darbui dirbti mokykloje. Yra visų pripažinta, jog 
šviesa turi eiti nuo langų iš kairės pusės. Jei šviesa eina iš 
dešinės arba iš užpakalio, mokinio ranka, gaiva ar stuomuo 

meta šešėlių, kurie trukdo jam rašyti ir skaityti. Šviesa iš 
priešakio apakina. Taip pat apakina kombinuota šviesa, pa- 
vyzdžiui, kairinė ir dešininė arba kairinė ir priešakinė. Kuo 
daugiausiai galima sutikti su kairinės ir užpakalinės švie- 
sos suderinimu, su sąlyga, kad kairinė šviesa būtų stipres- 
nė už užpakalinę. Tai įvyksta, kai kairinė šviesa eina iš 
ilginio šono langų ir užpakalinė šviesa eina iš plotinio šono 
langų. 

Gaunamas klasėje šviesos kiekis taip privalo būti apskai- 
čiuotas, kad jo pakaktų ne tik per giedrą, bet ir per apsi- 
niaukusį dangų. Esant giedrai paprastai pakanka tos 
šviesos, kuri gaunama iš atsimušimo nuo sienų, lubų, arti- 
mų namų ir t. t. Užtat esant apsiniaukusiam dangui tokios 
šviesos nebepakanka. Šitokiu atveju pakankamos šviesos 
gauna tik tos vietos, iš kurių matyti tam tikras minimalinis 
dangaus plotas. Iš čia aiškėja langų didumo svarba. Pasiro- 
do, jog langai turi savo normalų aukštį ir plotį, lyginant su 
klasės didumu. Pavyzdžiui, langai privalo būti tiek aukšti, 
kad šviesa, einanti per viršutinį jų kraštą, prieitų tolimiau- 
sius mokinius kampu, ne mažesniu už 35-40“. Yra dargi 
išskaityta, kad pakankamai šviesos gali pateikti langai, su- 
darą savo plotu 1/4 arba 1/5 dalį viso grindų ploto. Tačiau 
reikia pastebėti, jog šita taisyklė turi galios tada, kai sykiu 
yra statomas reikalavimas, kad per tokius langus būtų ma- 
tomas tam tikras dangaus plotas. Jei šitas reikalavimas nė- 
ra patenkinamas, langų plotas, kad ir atitinkąs nustatytą 
proporciją su grindų plotu, negali būti pakankamas esant 
apsiniaukusiam dangui. Svarbu taip pat klasėje sudaryti 
šviesos atmušamųjų plotmių, kad ji kuo geriausiai būtų iš- 
naudota. Lubos todėl privalo būti baltos, sienos šviesios, 
pavyzdžiui, pilksvai melsvos arba pilksvai žalsvos. Baltos 
sienos, kad ir būtų geros šviesai atmušti, tačiau yra akims 
per daug skaidrios per saulėtas dienas. Dirbtoji šviesa kiek 
galint privalo būti vengiama, bet jei be jos negalima apsiei- 

ti, tai reikia rūpintis, kad ji, iš vienos pusės, būtų pakanka- 
ma, o iš antros pusės — tinkamai pridengta. Tai ypač svar- 
bu, kai naudojamasi elektros šviesa, kuri tinka akims tik 
tada, kai patenka į akis būdama atmušta nuo šviesos plot- 
mės arba pridengta nepermatomu matiniu stiklu. 

Jei šviesa turi reikšmės akių darbui, tai kvėpavimas gry- 
nu oru turi reikšmės viso darbo sėkmingumui, kaipo viena 
iš svarbiausių sąlygų normaliam organizmo veikimui. To- 
dėl klasės vėdinimas yra viena iš elementarinių mokykli- 
nės higienos taisyklių. Yra žinoma, jog vidutinis mokinys 
per vieną valandą iškvėpuoja kuo mažiausiai 320 litrų oro, 
kuris turi savyje 4 nuošimčius angliarūgštės, tuo tarpu oras 
laikomas normaliai angliarūgštės persunktu, kai jis turi jos 
ne daugiau 1/1000 dalies. Reiškia, mokinio iškvėpuotas oras 
turi būti tuoj išskėstas gryno oro kiekyje, kurio turi būti 40 
kartų daugiau, kad oras būtų pakenčiamas. Pasirodo, jei, 
pavyzdžiui, vienam mokiniui tenka 6 m? oro, tai privalu 
vėdinti klasę dukart per valandą. Ogi jei oro tenka vienam 
mokiniui mažiau kaip 6 m?, tai vėdinimas privalo būti daž- 
nesnis, t. y. jis turi jau 3 ir daugiau kartų per valandą pa- 
keisti orą klasėje. Iš šito matyti, jog klasės įtaisymas privalo 
būti toks, kad oras mainytųsi nuolatos. Tas gryno oro kie- 
kis, kuris persisunkia per sienas, uždarytus langus ir duris, 
yra toli gražu nepakankamas. Yra tad reikalo vėdinti kla- 
ses atidarinėjant į orą prieš pamokas ir po pamokų langus 
arba įtaisyti jose tam tikrų ventiliatorių vėdintuvų. Per pa- 
prastą vėdintuvą netikęs oras išeina per kaminą su papras- 
tu oro trauksmu. Šitas paprastas vėdintuvas yra tačiau irgi 
paprastai nepakankamas. Daug sėkmingesnis yra specia- 
lus vėdintuvas, įtaisytas mokyklos apačioje sąryšy su cen- 
traliniu kūrenimu: jis įveda į klases drungną orą, įdrėgmintą 
iki 50 nuošimčių, ir sykiu išvaro pagedusį orą. Šitokis apa- 
ratas gali veikti nuolatos ir mažne pakankamai pakeičia orą 
klasėse. Iš jo yra dar ir tos naudos, kad jam esant galima 

išvengti atidarinėjimo langų per nepakenčiamai blogą orą. 
Tačiau būtų nepageidaujama visai atpratinti mokiniai nuo 
klasių vėdinimo langų atidarinėjimu. Pirma, jokie vėdintu- 
vai nepajėgia taip greit ir gerai išvėdinti klasės, kaip kad 
atdari langai. Antra, atidarinėjimas langų turi auklėjamo- 
sios reikšmės visam mokinių gyvenimui. Todėl patariama 
vėdinti klases pamokų metu per vėdintuvus, pertraukų me- 
tu, kiek tai yra galima, langų atidarinėjimu. 

Langų atidarinėjimas pasirodo kartais reikalingas kla- 
sės temperatūrai sumažinti. Klasės temperatūra turi savo 
normalias ribas, kurių neprivalu peržengti, šildant klasę kū- 
renimu. Normali laikoma temperatūra, ne žemesnė už 160 
ir ne aukštesnė už 19° C. Žemesnė temperatūra panaudoja 
per daug kalorinės energijos iš žmogaus organizmo ir tam- 
pa kliūtimi sėkmingam mokinių darbui. Taip pat nepagei- 
daujama aukštesnė temperatūra, nes ji apsunkina galvą, 
iššaukia anemiją ir suteikia progos persišaldyti, išėjus į šal- 
tą orą. Sąryšy su klasės šildymu reikia žiūrėti, kad klasės 
oras nebūtų nei per sausas, nei per drėgnas. Normalus oro 
drėgmingumas, jei neklystu, sudaro 50-60 nuošimčių pil- 
no permirkimo. Per sausas oras atitraukia iš organizmo per 
daug vandens ir šilumos; per drėgnas oras kliudo normalų 
odos kvėpavimą. Per daug džiovina orą centralinis šildy- 
mas garu, kadangi garo vedamieji vamzdžiai pasiekia kar- 
tais labai aukštos temperatūros. Yra ir dar vieno šitokio 
šildymo nepatogumo. Jų temperatūrai priėjus 100°, susė- 
dusios ant jų dulkės nematomai sudega ir pripildo orą de- 
gimo atmatomis, kas negali būti sveika kvėpavimui. Todėl 
yra visuomet labiau patariamas centralinis šildymas van- 
deniu, kurio temperatūra retai kada tenka kelti aukščiau 
kaip 60°. 

Buvo kalbėta apie tai, kad mokykla savo išviršine padė- 
timi ir išvidine santvarka privalo būti palanki sveikatingu- 
mui ir mokslui. Mokyklos vieta, vietos oras, vietos atstumas 

nuo aptarnaujamo rajono centro, mokyklos kiemo sutvar- 
kymas, klasės dydis, šviesa, oras, šiluma - visa tai turi reikš- 
mės tiek sveikatingumui, tiek ir mokyklinio darbo 
sėkmingumui. Toliau prie materialinių protinimo aplinky- 
bių priklauso, taip sakant, sanitarinė mokyklos pusė. Mo- 
kyklinė higiena domisi specialiai šita mokyklos puse. Čia 
tepasakysiu keletą minčių, kurios liečia kuo bendriausius 
dalykus iš šitos srities, nes gilintis į sanitarinę mokyklos 
pusę, kaip esu sakęs, nesudaro tiesioginio mano uždavi- 
nio. 

Didelės reikšmės, tiek sveikatos, tiek ir auklėjimo atžvil- 
giu, turi mokyklos švarumas, ir todėl jos tinkamam valy- 
mui mokyklos vedėjai privalo pašvęsti nemaža dėmesio. 
Visų pirma kaipo sveikas principas reikia laikyti taisyklė, 
kad mokyklos rūmai teturi tarnauti tiesioginiams mokymo 
reikalams ir, normaliai imant dalyką, neprivalo būti nau- 
dojami pašaliniams reikalams, pavyzdžiui, įvairiems susi- 
rinkimams, vakarėliams, suvažiavimams ir t. t. Nebent 
sunku bus išvengti susirinkimų ir vakarėlių, surištų su mo- 
kyklos gyvenimų; bet vis dėlto dera visuomet žinoti taisyk- 
lė, jog mokykla neprivalo būti užleidžiama laisvu laiku 
pašaliniams reikalams, nes nuo to kenčia jos švarumas ir 
apskritai sanitarinis jos stovis, kas paskui greitu laiku, t. y. 
prieš pamokas, nėra lengva atitaisyti. 

Švarumas mokykloje bene labiausiai kenčia nuo dulkių, 
kurių čia visuomet daug atnešama ant drabužių ir avaly- 
nės ir daug sukeliama gyvais mokinių judesiais per per- 
traukas. Dulkės paprastai susideda iš neorganinių ir 
organinių dalelių. Neorganinės dalelės, pavyzdžiui, smil- 
čių, kreidos, anglių, net geležies grūdeliai, patekusios į ger- 
klę, nosį, sukiršina juos ir todėl dažnai esti šitų organų ligų 
priežastimi. Organinės dalelės, pavyzdžiui, valgių liekanos, 
puvėsių grybeliai ir apskritai bakterijos dažnai esti užkrę- 
čiamųjų ligų nešėjos. Patirta, jog viename grame dulkių esa- 

ma ne mažiau kaip 1 000 000 visokių bakterijų; iš čia galima 
spręsti, kaip svarbu kovoti su dulkėmis mokyklose. Ir ši- 
tam reikalui turi būti pašvęsta nemaža dėmesio. Mokyklos 
prieangyje privalo būti įtaisytos priemonės kojoms valyti 
ir privalo būti prižiūrima, kad mokiniai iš tikro šitais įtai- 
sais naudotųsi. Dera taip pat prižiūrėti, kad tiek ant avaly- 
nės, kiek ir ant drabužių mokiniai neneštų dulkių ir visokių 
nešvarumų į klases. Viršutinius drabužius jie turi sudėti įei- 
namose mokyklos rūmų dalyse arba blogiausiu atveju ko- 
ridoriuose, bet niekados neprivalo jų imtis į klases. Privalo 
būti kuo griežčiausiai uždrausta spjaudyti ant grindų, irgi 
šitam reikalui turi būti parūpinti tam tikri įtaisai su vande- 
niu, bet ne su smėliu, kuris gali kilti į orą. Sykiu privalu 
įtaisyti tam tikros dėžės visokioms atmatoms sumesti, pa- 
vyzdžiui, valgio liekanoms, popieriui ir t. t. 

Dalis dulkių yra pašalinama sykiu su vėdinimu, bet ir 
paskui apsčiai dar jų lieka; todėl yra reikalo nuolatiniu sis- 
temingu valymu jos šalinti iš mokyklos rūmų. Minimali- 
niais valymo reikalavimais kultūringuose kraštuose laikomi 
šitokie. Klasės, koridoriai, laiptai ir t. t. privalo būti valomi 
kasdien šepečiais ir suvilgytais skudurais. Pusvalandžiui 
praėjus po grindų valymo privalu taip pat suvilgytais sku- 
durais nutrinti dulkes nuo visų klasės daiktų, kaip suolai, 
stalai ir t. t. Tas pat reikia dar pakartoti pusvalandį prieš 
pamokas. Dukart per savaitę reikalaujamas yra labiau pa- 
grindinis valymas su kambarių, koridorių ir t. t. plovimu 
šiltu vandeniu su žaliuoju muilu ir soda. Sykiu valomi iš 
visų pusių suolai. Kuo mažiausiai vieną kartą per mėnesį 
privalo būti stropiai valomos durys, sienos, lubos, spintos 
ir kiti dažniau nevalomi daiktai. Langai yra valytini dukart 
per mėnesį. Keturis kartus per metus privalo būti daromi 
pagrindiniai visų būstų valymai su karštu vandeniu, mui- 
lu ir soda. Sykiu suolai ir kiti rakandai išnešami iš klasių ir 
skyrium valomi. Tai tėra vien minimaliniai reikalavimai mo- 

kyklos valymo atžvilgiu. Patariama dar ypatingai rūpintis 
grindų stoviu, nuo kurių šiaip ar taip pareina būstų dul- 
kingumas. Labai patariama vartoti grindims mineraliniai 
aliejai dulkėms sulaikyti. Šitie aliejai, sumaišyti su tam tik- 
ru augalinių aliejų, pavyzdžiui, naftos arba terpentino, kie- 
kiu, tvirtai įsisunkia į grindis ir gerai tarnauja 3-4 mėnesius. 
Taip pat yra labai patariami dulkių siurbiamieji aparatai, 
kurie bene bus geriausia priemonė dulkėms šalinti iš kam- 
barių. Apskritai dulkių šalinimo klausimas privalo ypatin- 
gai rūpėti mokyklų vedėjams, nes nuo to pareina žymia 
dalimi mokinių sveikatingumas. 

Dabar man tenka šis tas pasakyti apie klasės baldus. Iš 
jų svarbiausias yra suolas. Mūsų laikais priskaitoma ne ma- 
žiau kaip 150 mokyklinių suolų tipų, ir iš tokios daugybės 
nėra lengvas dalykas išrinkti geriausias tipas, labiausiai ati- 
tinkąs sveikatos ir mokymosi reikalavimus. Pasirodo, jog 
geras suolas privalo sykiu atitikti pedagoginius, higieninius 
ir techninius reikalavimus. Pedagoginiai reikalavimai lie- 
čia suolo pakankamumą mokymosi reikalams, jo patogu- 
mą ir galimybę auklėtojui domėtis mokinių elgimusi. Suolas 
privalo būti pakankamo didumo, kad ant jo galima būtų 
sudėti reikalingiausi daiktai, kaip viena kita knyga, sąsiu- 
viniai ir t. t., ir kad galima būtų juo naudotis rašymui. Suo- 
las privalo būti taip padarytas, kad mokiniui būtų jame 
patogu tiek sėdėti, tiek stovėti ir kad mokinys galėtų be 
triukšmo jame keltis, lengvai kilnodamas judomąją jo dalį, 
ir lengvai iš jo išeiti ir sugrįžti netrrukdydamas savo drau- 
gu. Higieniniu atžvilgiu suolas privalo būti pritaikytas fi- 
ziologiniams sėdimosios padėties reikalavimams, kas yra 
vienas iš svarbiausių reikalavimų, kurių galima statyti suolų 
konstrukcijai. Pati suolo konstrukcija turi būti paprasta, kad 
jis lengvai galima būtų išdulkinti bei išvalyti. Techniniu at- 
žvilgiu suolas turi būti tvirtas, lengvas, gražus ir pigus. 

Higienos atžvilgiu, kaip sakyta, suolas turi atitikti fizio- 

loginius sėdimosios padėties reikalavimus. Tai yra tiek svar- 
bus reikalavimas, kad pravers kiek smulkiau šitas klausi- 
mas panagrinėti. Sėdimoji padėtis yra laikoma normalia, 
kai, mokiniui paplokščiai padėjus ant grindų pėdas, jo na- 
riai sudaro stačius kampus. Suolo tad konstrukcija privalo 
būti tokia, kad sėdįs jame mokinys kaip tik laikytųsi nuro- 
dytu būdu. Sėdimoji mokinio padėtis pareina suole nuo 
dviejų pagrindinių sąlygų, kuriedvi vadinami suolo skir- 
tumu ir jo atstumu. Suolo skirtumą sudaro vertikalinis san- 
tykis tarp stalo ir sėdimosios lentos, t.y. aukštis, kurio esama 
tarp jo stalo ir sėdimosios lentos. Suolo atstumą sudaro 
horizontalinis santykis tarp stalo ir sėdimosios lentos; yra 
tai atstumas, kurio esama horizontalinėje linijoje tarp prie- 
šakinių sėdimosios lentos ir stalo kraštų. Vertikalinis skir- 
tumas mainosi pagal mokinių ūgį, o horizontalinis atstumas 
mainosi pagal mokinio padėtį. Su vertikaliniu suolo skirtu- 
mu yra surištas visas suolo didumas ir tarp kitko sėdimo- 
sios lentos aukštumas. Didumo atžvilgiu suolų yra iki 10 
laipsnių, ogi vienai klasei yra reikalingi kuo mažiausiai tri- 
jų gretimų laipsnių suolai. Vienu suolu gali naudotis moki- 
niai, jei jų ūgis nesiskiria daugiau kaip 10 cm. Suolo 
vertikalinis skirtumas privalo būti toks, kad mokinys galė- 
tų jame rašyti ir skaityti nelenkdamas ir nekeldamas į viršų 
pečių. 

Yra apskaičiuotas normalus santykis tarp mokinio kūno 
ir suolo vertikalinio skirtumo: antai 116 cm ūgio mokiniui 
skirtumas privalo būti lygus maždaug 19,5 cm, ogi sėdimo- 
sios lentos aukštumas — maždaug 30 cm. Kai mokinio ūgis 
daugiau kaip 170 cm, suolo skirtumas privalo būti maždaug 
29 cm, ogi sėdimosios lentos aukštumas - apie 48,5 cm. 

Suolo atstumas esti teigiamas, neigiamas ir lygus nuliui. 
Rašymui yra pageidaujamas neigiamasis 2-3 cm atstumas; 
paprastam sėdėjimui - teigiamasis 2-3 cm atstumas; stovė- 

kad suolo atstumas įvairuotų atskirais atvejais, yra daroma 
jame judomųjų dalių, kuriomis yra priešakinė stalo dalis 
arba sėdimoji vieta, arba net ir viena, ir kita. Galima tačiau 
tenkintis, jei suolo atstumas yra lygus nuliui arba labai ne- 
daug neigiamasis. Suolas, neatitinkąs nusakytų reikalavi- 
mų, yra kenksmingas mokinių sveikatai ir nepatogus jų 
darbui klasėje. Dažnai netinkama suolo konstrukcija esti 
priežastis tokių ligų, kaip miopija, rachitizmas ir t. t. Be šitų 
pagrindinių reikalavimų klasės suolui, yra reikalavimų ir 
kiekvienai jo daliai. Sėdimoji lenta privalo būti pakanka- 
mai plati ir kiek įdubusi. Stalčius knygoms ir kitoms moky- 
mosi priemonėms privalo būti įtaisytas pakankamai aukštai, 
kad nekliudytų kojų, o kadangi visa stalčiaus dėžė tarnauja 
priešakyje sėdintiems mokiniams atrama, tai šitos dėžės 
priešakinė dalis turi būti tinkamai sutvarkyta, jei kiekvie- 
nas suolas neturi specialių atramų. Atramos vieta turi būti 
kiek atlenkta į užpakalį ir padaryta su išilginiu įdubimu, 
atitinkančiu mokinio nugarą. 

Stalas turi būti 60-70 cm platumo ir nuotakus į suolo vi- 
dų maždaug 15 laipsnių. Suolo kampai iš vidaus pusės ne- 
privalo būti aštrūs, nes aštrūs kraštai įsispraudžia į rankas 
irjas vargina. Iš kitos pusės, suolai neprivalo turėti smailių 
kampų iš oro pusės, kad nežeistų mokinių, kai šitie neat- 
sargiai verčiasi tarp jų. Vietų skaičiaus atžvilgiu dviviečiai 
suolai yra tinkamiausi, nes duoda galimybės mokiniams 
prie jų prieiti iš abiejų pusių nekliudant kitų savo draugų. 
Suolų parinkimas pagal mokinių ūgį neprivalu palikti pa- 
čių mokinių nuožiūrai: čia yra reikalinga auklėtojų priežiū- 
ra, kad suolai iš tikro atitiktų mokinių ypatybes. Kaip sakyta, 
klasėje turi būti kuo mažiausiai trijų dydžių suolai. Kas 8 
mėnesiai privalu daryti matavimas mokinių, kurie greitai 
auga, kad galima būtų nuolatos išlaikyti suolo atitikimas 
mokinių ūgio. 

Prie kitų mažiau jau svarbių klasės baldų priklauso mo- 


694 


kytojo katedra ir juoda rašomoji lenta. Klasės katedra pa- 
prastai susideda iš stalo, kiek iškelto ant tam tikros estra- 
dos. Estrada yra paprastai žymiai platesnė už stalą. 
Nedidelėje klasėje pakanka turėti vieno laipto estradą. Mo- 
kytojo katedra privalo stovėti iš kairės klasės pusės, t. y. iš 
langų pusės, nes pats klasės vidurys visai tikslinga skirti 
rašomajai lentai. 

Rašomosios lentos esti įvairios savo dydžiu, medžiaga, 
iš kurios jos yra padarytos, ir savo konstrukcija. Rašomo- 
sios lentos esti iš medžio, iš linoleumo ir tam tikro akmens 
ir t. t. Konstrukcijos atžvilgiu lentos esti nejudomos ir judo- 
mos. Pastarosios, aiškus dalykas, geriau pritinka įvairiems 
klasės reikalams. Rašomosios lentos didumas privalo būti 
pritaikytas vidutiniam klasės mokinių ūgiui. Dera irgi rū- 
pintis, kad kreida būtų geros rūšies, kad lentos valomosios 
priemonės būtų tinkamai parūpintos ir vartojamos. Bet tai 
yra jau tokios smulkmenos, apie kurias čia netenka ilgiau 
kalbėti. Kitų klasės baldų net nebeminėsiu. Reikia tad eiti 
prie trumpos mokomųjų priemonių apžvalgos. 

Kaipjau sakyta, mokomosios priemonės skirstomos į mo- 
kymo ir mokymosi priemones. Mokymo priemonės yra vi- 
sos padedamosios priemonės, kurių pasigauna mokytojas, 
ruošdamas pamokas ir aiškindamas jas klasėje. Yra tai visų 
pirma metodingi vadovėliai ir apskritai mokslo literatūra, 
reikalinga patiems mokytojams; toliau vaizduojamosios mo- 
kymo priemonės, kaip žemėlapiai, paveikslai, visokie mo- 
deliai, gaubliai, mokyklos muziejai ir knygynai; pagaliau 
tokie daiktai, kaip gimnastikos ir sporto įrankiai, ir t. t. Su- 
prantama savaime mokymo priemonių reikšmė: yra tai daž- 
niausiai priemonės, kurioms skirta būti materialine 
mokymo atrama. Kaip pamatysime vėliau iš protinimo me- 
todologijos, kiekviena nauja pamoka turi prasidėti suteiki- 
mu vadinamojo konkretinio davinio. Konkretinis davinys 
ir yra tai, kas visų pirma tiesiogiai prataria į mokinių jusles 

ir kas tik paskui yra sąmoningai suvokiama ir pasisavina- 
ma. Panašiai kaip žmogaus pažinimas apskritai prasideda 
juslių veikimu ir tik paskui eina prie protinio pažinimo ir 
atitinkamų išvadų, taip ir pamoka turi išlaikyti realaus pa- 
žinimo tvarką ir vesti nuosekliai nuo juslinio prie protinio 
pažinimo; iš čia jau aiškėja didelė vaizduojamojo mokymo 
reikšmė. Tuo pačiu yra aiški irgi reikšmė tų priemonių, ku- 
rios tarnauja šitam vaizduojamajam mokymui, paliekan- 
čiam mokiniams būtinai reikalingų konkretinių davinių. 
Pagal tai, kokios reikšmės turi vaizduojamosios mokymo 
priemonės, joms keliama ištisa reikalavimų eilė. Antai rei- 
kalaujama, kad jos visų pirma atitiktų tikrovę, arba būtų 
teisingos; atsižvelgtų į vietos aplinkybes, kur jos yra varto- 
jamos; atvaizduotų tikro gyvenimo dalelę; būtų kiek galint 
spalvotos; atitiktų savo turiniu ir atvaizdavimo būdu dva- 
sinį mokinių lygį; patenkintų estetinio skonio reikalavimus; 
pagaliau kad nebūtų per mažos ar per daug apsunkintos 
smulkmenomis, kurios trukdytų mokiniams suimti esminį 
jų turinį. 

Ne pro šalį bus čia paminėjus, kokios reikšmės čia gali 
turėti ir kai kur jau turi atmušamieji ant ekrano judamieji ir 
nejudamieji paveikslai. Šitiedvi paveikslų rūšys atvaizduoja 
ne tik tikrą daiktų išvaizdą, bet ir judesį, kas gali atstoti vaiz- 
duojamame mokyme statinę ir dinaminę tikrovės puses. Ir 
būtų svarbu gerai sutvarkyti ir tinkamai panaudoti abi ši- 
tiedvi paveikslų rūšys mokymo tikslams. Tinkamas tų pa- 
veikslų panaudojimas mokymo tikslams svarbus yra dargi 
auklėjimo atžvilgiu, kaipo priemonė konkuruoti su kine- 
matografininkais, kurie judamuosius paveikslus pavartoja 
labai dažnai demoralizuojančiu būdu. Jei mokyklos įeitų į 
sąjungą, įvestų pas save judamuosius paveikslus auklėji- 
mo bei mokymo tikslais ir gerai juos sutvarkytų, tai tuomet 
galima būtų tikėtis atsverti demoralizuojančią kinematog- 
rafo reikšmę. Tuo tarpu paprastas draudimas lankytis į ki- 

nematografą neatneš visų norimų vaisių, jei sykiu judamieji 
paveikslai nebus panaudoti teigiamuoju būdu. Solidarus 
mokyklų veikimas šitoje srityje galėtų parūpinti judamųjų 
paveikslų organizaciją, kuri planingu bei sistemingu būdu 
tarnautų lavinimo bei auklėjimo reikalams. Bus gal ne pro 
šalį pastebėjus, kad mokymo priemonės privalo būti stro- 
piai saugojamos ir geroje tvarkoje užlaikomos. Mokyklos 
tvarka ir mokytojų tvarkingumas ir apsiėjimas su mokyk- 
los turtu privalo būti pavyzdingi, nęs niekas neturi tiek įta- 
kos mokiniams, kiek gyvas pavyzdys. Todėl mokymo 
priemonės privalo būti laikomos tam tikruose kambariuo- 
se ir tam tikrose spintose, turi būti tvarkingai surašytos ir 
mos ir papildinėjamos. Derama kontrolė, išduodant moks- 
lo priemonės į klases ir priimant jas atgal, yra čia būtinai 
reikalinga. 

Pagaliau lieka man pasakyti keletas žodžių ir apie mo- 
kymosi priemones. Mokymosi priemonės yra visos pade- 
damosios priemonės, kuriomis naudojasi nuolatos patys 
mokiniai ir kurios yra reikalingos mokymosi sėkmingumui. 
Yra tai priemonės, kuriomis mokiniai naudojasi ne tik kla- 
sėje, bet ir namie, ruošdamiesi pamokoms ir jas kartodami. 
Svarbiausios mokymosi priemonės yra, aiškus dalykas, 
mokslo vadovėliai. Negalima užginčyti, jog vadovėliai turi 
didelės reikšmės mokymosi sėkmingumui, tačiau mokyto- 
jui reikia gerai nusimanyti, kad vadovėliai įgauna tikros 
reikšmės vien sąryšy su tinkamais mokytojo aiškinimais pa- 
čioje klasėje: jei mokiniams sunku yra apsieiti be vadovė- 
lių, tai jiems bene bus dar sunkiau apsieiti be tam tikrų 
mokytojo aiškinimų. Kitų mokymosi priemonių, pavyz- 
džiui, sąsiuvinių, plunksnakočių, plunksnų, pieštukų, ra- 
šalinių, reikšmė ir vartojimas yra tiek primityvūs dalykai, 
kad apie jas čia negali būti kalbos. Priminsiu čia tik, jog esant 
visuotinojo mokymosi prievolei, mokymosi priemonės pri- 

valo būti parūpintos iš visuomenės lėšų vaikams vargingų 
tėvų, kuriems būtų sunku šitų priemonių savo vaikams pirk- 
ti. Jei to nedaroma, kenčia pats visuotinasis švietimas, kai- 
po sutinkąs pasipriešinimo iš vargingiausių visuomenės 
žmonių. Tiek apie materialines protinimo aplinkybes ben- 
driausiu žvilgiu. Materialinės protinimo aplinkybės suda- 
ro, taip sakant, materialinę protinimo aplinkumą, kuri 
pačiame protinimo vyksme toli gražu neužima svarbiau- 
sios vietos. Daug svarbesnės bus išviršinės protinimo sąly- 
gos, ir būtent todėl, kad jos yra surištos su vykdomąja 
protinimo priežastimi, kuri yra protinimo veikėjas, arba pats 
mokytojas. 


Išviršinės protinimo sąlygos 


Paskutinį kartą buvo užbaigta trumpa materialinių pro- 
tinimo aplinkybių apžvalga. Dabar tenka kiek arčiau priei- 
ti prie protinamojo darbo, kaip jis vyksta mokykloje, ir 
susekti išviršinės ir išvidinės jo sąlygos. Išviršinės protini- 
mo sąlygos yra visa tai, kas yra reikalinga sėkmingam pro- 
tinimo darbui ir kas pareina mokiniui tarsi iš viršaus, būtent 
iš mokytojo profesinio pasiruošimo ir organizuoto jo veiki- 
mo. Čia dar nekalbama apie patį mokymą, nes pats moky- 
mas yra ne protinimo sąlyga, bet vykdomoji jo priežastis. 
Čia irgi nekalbama apie reikiamą paties mokinio nusiteiki- 
mą protinimuisi, nes šitokis nusiteikimas sudaro jau išvidi- 
nę protinimo sąlygą. Taigi išviršinės protinimo sąlygos yra 
tik tai, nuo ko pareina protinimo sėkmingumas, bet kas ta- 
čiau nėra nei protinimo priežastis, nei išvidinė protinimo 
sąlyga, glūdinti pačiame mokinyje. Kaip priminta, tokiomis 
išviršinėmis protinimo sąlygomis yra mokytojo profesinis pa- 
siruošimas ir organizuotas jo veikimas. Organizuotas mo- 
kytojo arba net mokytojų personalo veikimas reiškiasi 
labiausiai klasės organizacijoje, darbo santvarkoje ir draus- 

mėje. Taigi profesinis mokytojo pasiruošimas, klasės orga- 
nizacija, darbo santvarka ir drausmė, arba disciplina, - štai 
svarbiausieji klausimai didaktikos kurso skirsnyje, kuriam 
yra duotas pavadinimas „Protinimo sąlygos“. 

Praeitais mokslo metais, kai buvo kalbėta bendrojoje pe- 
dagogikos dalyje apie ugdymo veiksnius, buvo irgi pašvęsta 
palyginti nemaža dėmesio deramoms auklėtojo savybėms, 
fizinės prigimties, temperamento, proto, valios, būdo, tak- 
tojausmo atžvilgiu. Buvo irgi nurodytos penkios bendriau- 
sios profesinės savybės. Neminėdamas dabar pirmųjų, 
pakartosiu tačiau antrąsias, nors ir vienos, ir antros yra pri- 
valomos mokytojams. Taigi jau iš to, kas buvo bendrojoje 
pedagogikos dalyje kalbėta apie auklėtoją apskritai, ben- 
driausios profesinės mokytojo savybės privalo būti: 1) tam 
tikras minimalinis pedagoginis gabumas, 2) teorinis nusi- 
manymas, įgytas bendruoju ir specialiuoju mokslu, 3) prak- 
tinis patyrimas, įgytas pratybomis, 4) faktinas sugebėjimas 
dirbti pedagoginis darbas ir pagaliau 5) pasišventimas pe- 
dagoginei profesijai. Visos šitos savybės yra reikalingos mo- 
kytojui, norinčiam tinkamai atlikti bet kurį pedagoginį 
uždavinį. Tuo tarpu mokytojas turi paprastai du pagrindi- 
niu uždaviniu: lavinti ir auklėti. Kaip jau žinome, net spe- 
cialinėse mokyklose mokytojas nėra niekuomet visai 
paliuosuotas nuo auklėjimo pareigų. Todėl kaipo bendra 
taisyklė galima kelti reikalavimas, kad mokytojai pasižy- 
mėtų deramomis profesinėmis savybėmis tiek auklėjimo, 
tiek ir lavinimo atžvilgiu. Tiesa, auklėjimą ir lavinimą įvai- 
riai supras įvairių dalykų mokytojai. Fizinio lavinimo at- 
stovas turės reikalo jau ne su intelektualiniu lavinimu, bet 
su fiziniu lavinimu ir iš šito lavinimo ypatybių išeidamas 
atitinkamai tvarkys auklėjamąją savo įtaką. Meno mokyto- 
jas supras lavinimą estetinimo prasme ir į pagrindą auklė- 
jamojo savo veikimo turės padėti estetinio gyvenimo faktus. 
Pagaliau tikybos mokytojas lavinimą tampriai suriš su reli- 


699 


ginimu ir į auklėjamojo savo veikimo pagrindą padės reli- 
ginio gyvenimo faktus. Tačiau šiaip ar taip lavinimas ir auk- 
lėjimas, kaipo dvi pagrindinės ugdomojo veikimo sritys, kur 
vyrauja, iš vienos pusės, protinis, o iš antros pusės - dori- 
nis momentas, bus kiekvienam mokytojui dvi pagrindinės 
ugdomojo jo veikimo pareigos. Kaip žinome, dėl šitų dvie- 
jų ugdomųjų pareigų svarbos buvo ir dar tebėra bandymų 
skirstyti visą pedagogikos sistemą į lavinimo ir auklėjimo 
mokslą ir net laikyti šituodu mokslu nepriklausomomis dis- 
ciplinomis. Vis dėlto iš įvedamųjų didaktikos paskaitų tu- 
rėjo paaiškėti, jog vieningą iš esmės pedagogikos sistemą 
galima skirstyti pagal gyvenimo sritis, kurioms yra auklė- 
tiniai ruošiami, arba pagal auklėtinio galias. Tokiu būdu 
pagal gyvenimo sritis buvo gauta pedagogikos sistemoje 
fizinis lavinimas, kultūrinimas ir religinimas; ogi kultūri- 
nimas, kaipo labai sudėtingas ugdomasis uždavinys, teko 
skirstyti pagal žmogaus prigimties galias, iš kur ir gauta 
trys pedagogikos dalys, būtent: protinimo, dorinimo ir es- 
tetinimo mokslas. Kai šalia visų šitų, taip sakant, vientisų 
pedagoginių uždavinių yra statoma dar ir lavinimas bei auk- 
lėjimas, tai reiškia, jog lavinimas ir auklėjimas nesupuola 
visiškai nei su vienu vientisu pedagoginių uždaviniu, ir, 
pasirodo, nesupuola todėl, jog lavinimas ir auklėjimas yra 
sudėtingos ugdomojo veikimo pareigos, nors reikia pripa- 
žinti, jog lavinime vyrauja protinimo pareiga, o auklėjime - 
dorinimo pareiga. Ir štai, kalbant apie mokytojų profesinį 
pasiruošimą, reikia visų pirma konstatuoti taisyklė, jog kiek- 
vienam mokytojui privalu būti sykiu ir lavintoju, ir auklė- 
toju. Sykiu reikia pripažinti, jog auklėjimo pareiga yra 
privaloma visiems mokytojams ne lygiu laipsniu. Kaip tu- 
rėtų paaiškėti iš mokyklinių tipų apžvalgos, bendrojo lavi- 
nimo mokyklose mokytojai turi daug daugiau rūpintis 
auklėjimu kaip kad specialiųjų mokyklų mokytojai, taip pat 
direktoriai, jų pavaduotojai ir klasių globėjai turi daugiau 

prievolės rūpintis mokinių auklėjimu negu paprasti moky- 
tojai. Tačiau jokia mokytojų rūšis nėra paliuosuota nuo auk- 
lėjamosios pareigos. 

Iš dviejų pagrindinių mokytojo pareigų plaukia dvi pa- 
grindinės jo savybės, būtent: būdamas lavintoju mokytojas 
pats turi būti išlavintas, ogi būdamas auklėtoju jis pats turi 
būti išauklėtas. Teisingai yra sakoma, jog niekas negali per- 
teikti kitam to, ko pats neturi. Todėl, pavyzdžiui, neišauk- 
lėtas žmogus nepajėgia auklėti mokinių ir todėl netinka būti 
mokytoju, nors ir būtų visai pakankamai išsilavinęs. Neiš- 
siauklėjimas yra daug lengviau dovanojamas aukštojoje mo- 
kykloje, kur dėstytojams nėra tiesioginės prievolės būti 
auklėtojais. Čia nedovanotinas tėra netinkamas išsilavini- 
mas mokslingumo atžvilgiu. Kas kita pradinėje, vidurinėje 
ar aukštesniojoje mokykloje: čia nedovanotinas yra neišsi- 
auklėjimas, nes šituose trijuose bendrojo lavinimo laipsniuo- 
se mokytojas privalo būti sykiu lavintojas ir auklėtojas. Mokytojas 
yra, taip sakant, kūrėjas, kuris lipdo savo auklėtinių sielas pagal 
tai, kas jis pats yra. Tuo tarpu ko gero pajėgs sukurti jaunimo 
sielose mokytojas, stokstąs išsiauklėjimo? Jei jis yra išlavin- 
tas žmogus, jis gali teikti žinių ir lavinti savo mokinius, bet 
jo neišsiauklėjimo pavyzdžiai ardys teigiamąsias jo lavini- 
mo išdavas. Apskritai reikia pripažinti faktas, jog išsilavi- 
nimas be plačiai suprasto išsiauklėjimo dažnai pasirodo 
visuomenės gerovei bergždžia arba net neigiamąja koky- 
be. Iš čia dera jau padaryti bendra išvada, jog profesinis 
mokytojo pasiruošimas būtinai privalo sujungti savyje išsi- 
lavinimą su išsiauklėjimu. 

Šituo pasakymu primygtinai tik pabrėžiamu du svarbiau- 
siu momentu mokytojo profesiniame pasiruošime. Šiaip jau 
kalbant visų bendriausiu būdu, reiktų pasakyti, jog moky- 
tojas privalo būti integralinis, arba pilnutinis, žmogus, nes 
ir pats ugdymas, paimtas visumoje, turi žmogų ruošti pil- 
nutiniam gyvenimui; ogi yra aišku, jog ruošti jaunimą pil- 

nutiniam gyvenimui tegali pedagogai, kurie patys yra pil- 
nutiniai žmonės. Iš šito bendriausio reikalavimo galima pa- 
daryti išvada apie tai, koks privalo būti mokytojų bendras 
išsilavinimas arba koks mokyklos tipas labiausiai pritinka 
mokytojams ruošti. 

Kadangi mokytojas privalo būti pilnutinis žmogus, tai 
būsimiems mokytojams geriausiai pritinka tasai bendrojo 
lavinimo tipas, kuris labiausiai prisiartina prie pilnutinio 
ugdymo mokyklos. Iš susidariusių istorijoje mokyklų tipų 
labiausiai prisiartina prie pilnutinio ugdymo mokyklos kla- 
sikinė gimnazija, kaipo mokykla, kurios svorio centras glū- 
di humanitarinės kultūros srityje, tuo tarpu realinės 
mokyklos svorio centras glūdi materialinės prigimties, kuo 
daugiausiai materialinės kultūros srityje. Kitaip tariant, re- 
alinė mokykla, palyginta su klasikiniu humanizmu, yra na- 
tūralizmo reiškėja. Todėl iš principo reikia pripažinti, jog, 
kol mokyklų praktika nėra sudariusi aukštesnio mokyklos 
tipo už klasikinę gimnaziją, pastarasis tipas suteikia dau- 
giausiai bendrai žmogiškojo išsilavinimo, arba geriausiai 
lavina tikrąjį žmogiškumą, kuris yra iš esmės privalomas 
geram pedagogui. Pastebėsiu sykiu, jog klasikinė gimnazi- 
ja suteikdavo iki šiolei ir geriausio išauklėjimo, nes yra pa- 
tirtas faktas, jog geriausias bendrojo lavinimo tipas sykiu 
yra aukščiausias tipas auklėjimo atžvilgiu. Pridursių dar čia 
pat, kad suvienyta mokykla buvo laikoma aukščiausiu mo- 
kyklos tipu ne teorine, bet praktine prasme, nes suvienyta 
mokykla neįveda naujo bendrojo lavinimo tipo, bet tik prak- 
tiškiausiu būdu jungia vienoje mokykloje visus tris pagrin- 
dinius bendrojo lavinimo tipus, - klasikinę gimnaziją, 
realinę gimnaziją ir aukštesniąją realinę mokyklą. Suvieny- 
ta mokykla duoda jaunimui galimybės pasirinkti tą ar kitą 
bendrojo lavinimo tipą pagal savo palinkimus ir būsimas 
profesijas. Ir štai, mano supratimu, būsimiems mokytojams 
iš trijų istorinių bendrojo lavinimo tipų geriausiai pritinka 


702 


klasikinės gimnazijos tipas, nežiūrint to, kas teks jiems dės- 
tyti ateityje. Šia proga pabrėžiu, kad klasinės gimnazijos ne- 
laikau tobulu mokyklos tipu, mano įsitikinimu, ji tik 
labiausiai prisiartina prie pilnutinio ugdymo mokyklos, nors 
tai dar nereiškia, jog mokyklų praktika nesugebės ateityje 
sukurti dar tobulesnio bendrojo lavinimo mokyklos tipo. 
Tuo pačiu irgi nesmerkiu kitų bendrojo lavinimo tipų, ko- 
kie yra realinė gimnazija ir aukštesnioji realinė mokykla, 
kurie gali gerai tikti kitų profesijų žmonėms, neturintiems 
jokio palinkimo į klasikinį išsilavinimą. Čia teteigiu viena, 
būtent, jog mokytojų bendrasis lavinimas turi būti labiau 
humanitarinis negu realistinis, nes pedagoginis veiksmas 
iš esmės yra humanitarinis veiksmas, kuris turi būti pagrįs- 
tas tikru žmoniškumu. Viurcburgo universiteto profesorius 
Stėltzle laiko tai tiek svarbia sąlyga mokytojų profesijai, jog 
savo įdomioje studijoje „Universität und Leherbildung“ 
(„Universitetas ir mokytojų ruošimas“) net pradinių mo- 
kyklų mokytojams kelia reikalavimą rinktis kaipo tinkamą 
mokyklą vieną iš dviejų: humanitarinę arba realinę gimna- 
ziją. 

Kai būsimas mokytojas yra įgijęs tinkamą bendrąjį išsi- 
lavinimą, jam tenka rūpintis grynai profesiniu išsilavini- 
mu, kuris eina dviem krypsniais: bendru pedagoginiu ir 
specialiu moksliniu; būtent, mokytojui svarbu įsigyti, iš vie- 
nos pusės, pedagoginių žinių bei sugebėjimų, o iš antros 
pusės, mokslinio išsilavinimo srityje, kurią jis renkasi dės- 
tymui mokykloje. 

Čia gali būti klausimo, koks privalo būti turinys ir mas- 
tas, arba dydrodis, šito pedagoginio ir specialiojo išsilavi- 
nimo, arba net kokių bent pedagoginių reikalavimų galima 
čia kelti mokytojo pasiruošimui. Žinoma, čia reikės atsi- 
žvelgti visų pirma į tai, kokiai mokytojų rūšiai yra keliami 
reikalavimai - pradinių mokyklų mokytojams ar vidurinių 
bei aukštesniųjų mokyklų mokytojams. Tačiau šitas skirtu- 


703 


mas turi reikšmės ne tiek bendram pedagoginiam, kiek spe- 
cialiam moksliniam mokytojų pasiruošimui. Bendras peda- 
goginis pasiruošimas tiek liaudies, tiek ir aukštesniųjų 
mokyklų mokytojams privalo būti maždaug vienodas, nes 
ir vieni, ir antri grynai pedagoginiu atžvilgiu turi bendrų 
uždavinių ir pareigų ir turi naudotis vienodais metodais ir 
priemonėmis. Todėl bendru pedagoginiu atžvilgiu visai tei- 
singa kelti liaudies ir aukštesniųjų mokyklų mokytojams 
maždaug vienodų reikalavimų. Užtat specialiu moksliniu 
atžvilgiu reikalavimai turi būti kitokie, iš vienos pusės, pra- 
dinių mokyklų mokytojams, o iš antros pusės — vidurinių 
bei aukštesniųjų mokyklų mokytojams. Priežasčių tokiam 
skirtumui yra grynai praktinių ir pedagoginių. Praktiniu 
atžvilgiu tikslinga kelti vienodų reikalavimų dviem moky- 
tojų rūšims, kurioms faktinai reikalingas minimalinis moks- 
linis pasiruošimas yra įvairus. Pradinių mokyklų mokytojai 
suteikia plačiajai visuomenei bendrojo lavinimo tik pusėti- 
nu viso bendrojo lavinimo dydrodžiu, tuo tarpu aukštes- 
niųjų mokyklų mokytojai paprastai dėsto savo dalykus 
pilnu bendrojo išsilavinimo dydrodžiu. Kelti čia vienodų 
reikalavimų specialiam moksliniam mokytojų pasiruošimui 
būtų net neteisinga, kol liaudies ir aukštesniųjų mokyklų 
mokytojų padėtis nėra vienoda atlyginimo ir kitais atžvil- 
giais. 

Be to, yra nemaža grynai pedagoginio skirtumo liaudies 
mokytojo ir aukštesniosios mokyklos mokytojo darbe. Bū- 
tent, pirmasis, t. y. liaudies mokytojas, paprastai yra klasės 
mokytojas, kurį vokiečiai vadina Klassenlėhrer, tuo tarpu ant- 
rasis paprastai yra dalyko mokytojas, kurį vokiečiai vadina 
Fachlehrer. Tai reiškia, jog liaudies mokytojas dažniausiai 
moko klasę visų ar bent daugumos privalomų dalykų, tuo 
tarpu aukštesniųjų ir net vidurinių mokyklų mokytojas mo- 
ko vieno arba kuo daugiausiai kelių gretimų dalykų, ir už- 
tat paprastai turi dėstyti savo dalykus daugelyje klasių. 

Zodžiu tariant, aukštesniosiose m 
niu dėstomųjų dalykų dydrodžiu 
jo specializacija. Galima būtų 
mokyklos mokytojai veda dėstym 
nija, tuo tarpu vidurinių bei aukš 
tojai veda dėstymą siaura vertikal 
Iš to, kas pasakyta, aiškėja, jog . 
kanka išsilavinimo, gaunamo aukš 
tarpu vidurinių bei aukštesniųjų m 
valu išeiti aukštąjį mokslą toje sri 
dėstomieji dalykai. Užtat ir vienien 
lomas vienodas bendras pedagogi 
tojo profesijai. Norint trumpai iš 
mokytojams cenzą, galima būtų pē 
kytojams yra privaloma gera auk 
aukštasis pedagoginis mokslas su 1 
momis disciplinomis; ogi vidurini 
kyklų mokytojams yra privaloma 
tas pats aukštasis pedagoginis mo 
gretimomis disciplinomis. 
Nusakyti čia pageidavimai nus 
pusę. Visai yra kitas klausimas, kai 
zuotas įvairių rūšių mokytojų ruc 
įstaigos tam privalo tarnauti: ar n 
mokytojų institutai, ar atskiri peda 
kuriuos vis labiau imama kalbėti ` 
galiau tam tikras aukštesniųjų mok 
siomis mokslo įstaigomis. Tiesą sa 
būti pasiektas įvairiais būdais, ner 
yra privaloma mokytojui principia 
Dabar bus ne pro šali pasakius 
kokie dalykai sudaro grynai pedag 
nį. Kai man teko įžangoje prie peda 
ti apie pedagogikos mokslą apskrii 


45—12 


nuo pačios pedagogikos sistemos jos grindžiamuosius ir ve- 
damuosius mokslus. Ir štai grynai pedagoginiam išsilavi- 
nimui yra reikalingas susipažinimas su pedagogikos sistema 
ir jos grindžiamaisiais mokslais, kurie tarnauja jai tiesiogi- 
niais šaltiniais, ir pageidaujamas mažesniu ar didesniu laips- 
niu susipažinimas su jos vedamaisiais mokslais, kurie 
tarnauja jai netiesioginiais šaltiniais. Priminsiu čia pat, jog 
pedagogikos grindžiamuosius ir vedamuosius mokslus vo- 
kiečiai vadina pädagogische Grund- und Hilfswissenschaften. 
Iš pedagoginės sistemos būsimas mokytojas turi ypač su- 
sidomėti protinimo ir dorinimo mokslu, nes šituodu moks- 
lu turi kapitalinės reikšmės jo profesiniam veikimui 
lavinimo ir auklėjimo srityse. Protinimo mokslas, arba di- 
daktika, imtinai su mokyklų pažinimu ir su dėstomojo da- 
lyko metodika yra jam būtinai reikalingas kaipo lavintojui; 
ogi dorinimo mokslas yra jam būtinai reikalingas kaipo auk- 
lėtojui. Iš grindžiamųjų mokslų mokytojui privalu ypač su- 
sidomėti pedagogine higiena, pedagogine psichologija, 
pedologija, arba žmogaus fizinio bei dvasinio išvystymo 
mokslu, pedagoginės teorijos bei praktikos istorija ir paga- 
liau eksperimentine pedagogika. Iš vedamųjų mokslų yra 
pageidaujamas bendras susipažinimas su filosofijos sistema 
ir kiek specialesnis susipažinimas su tomis filosofinėmis dis- 
ciplinomis, kurios tarnauja vienai ar kitai pedagoginės sis- 
temos daliai netiesioginiais šaltiniais. Prof. Stėltzle 
paminėtoje studijoje „Universitetas ir liaudies mokytojų 
ruošimas“ sako net štai ką: „Negalima mokslingai užsiimti 
pedagogika be filosofijos. Mokslas apie lavinimo turinį, apie 
lavinamąjį darbą ir apie lavinimo tikslą neišvengiamai su- 
ponuoja filosofines žinias. Todėl pedagogikos studentas pri- 
valo būti įvestas į profesinio savo mokslo pagrindus, t. y. į 
filosofijos mokslą“*. Apskritai reikia pasakyti, jog kiek pe- 


* Prof. Stėltzle. Universität und Leherbildung. ~ P. 76-77. 

dagogikos mokslas ir pedagoginis veikimas yra surištu su 
pasaulėžiūros klausimais, tiek mokytojui yra pageidauja- 
mas susipažinimas su filosofijos sistema. Susipažinimas su 
atskiromis filosofijos disciplinomis tampa kartais būtinu- 
mu. Psichologija, iš vienos pusės, ir kultūros filosofija, iš 
antros, yra labai tampriai surištos su visa pedagogine teori- 
ja ir praktika; logika turi didelės reikšmės protinimo moks- 
lui; etika - dorinimo mokslui; estetika - estetinimui; 
teodicėja ir religijos filosofija - religinimui. Jei tad yra pa- 
geidaujama, kad mokytojas būtų savo veikime sąmoningas, 
pažangus, nuosaikus, žodžiu sakant, kad nesustingtų ne- 
sąmoningai pasisavintų įpročių vergovėje, turime sykiu pa- 
geidauti, kad anksčiau ar vėliau jis papildytų savo bendrą 
pedagoginį išsilavinimą pedagogikos vedamaisiais moks- 
lais, turinčiais didžiausios reikšmės jo pedagoginio veiki- 
mo pakraipai. 

Kandidatas į mokytojus, eidamas pedagogikos sistemą 
ir grindžiamuosius bei vedamuosius pedagogikos dalykus, 
įgauna bendro pedagoginio nusimanymo apie ugdomąjį 
veikimą. Norėdamas įgyti praktinio sugebėjimo dirbti pe- 
dagoginį darbą, jis turi eiti nuo pedagoginės teorijos prie 
pedagoginės praktikos. Pirmas įžengiamasis laiptas į pe- 
dagoginę praktiką yra pedagoginės pratybos aukštojoje mo- 
kykloje. Per pedagogines pratybas daromas pirmas 
bandymas susigyventi su pedagogikos mokslo principais, 
padaryti iš jų reikalingų išvadų ir taikyti šitas išvadas ma- 
žiau ar daugiau gyviems pedagoginio gyvenimo klausi- 
mams bei atsitikimams. Pedagoginės pratybos gali vienu 
kitu pavyzdžiu parodyti, kaip bendrieji pedagogikos prin- 
cipai gali ir privalo būti realizuojami ugdomajame veikime 
ir kaip privalu jais vadovautis susidūrus su ugdomojo vei- 
kimo praktika. 

Tačiau nepriderėtų per daug pasitikėti pedagoginėmis 
pratybomis. Kaip sakyta, tai tėra vien pirmas žingsnis pe- 

dagoginės praktikos linkon. Visų pirma jokios pratybos 
mokslo įstaigose negali suteikti pedagoginių įpročių, rei- 
kalingų ugdomajam darbui dirbti. Faktinas įpratimas ir su- 
gebėjimas dirbti ugdomąjį darbą tegali atsirasti vien dirbant 
šitą darbą trumpesnį ar ilgesnį laiką pačioje mokykloje. Kol 
žmogus nėra pradėjęs šito darbo, nėra net galimybės nu- 
spręsti, ar jis iš tikro tinka pedagogo profesijai. Kitaip ta- 
riant, kandidatas į pedagogus privalo būti išbandytas 
pačioje praktikoje. Bet čia nepakanka bandomųjų pamokų, 
nes per atskiras bandomąsias pamokas negali pasireikšti 
visos bandomojo kandidato pedagoginės savybės, pavyz- 
džiui, sugebėjimas auklėti savo mokinius, palaikyti draus- 
mę klasėje, išlaikyti nuoseklią sistemą ištisame kurse ir t. t. 
Todėl jei aukštojoje mokykloje atskiros įžengiamosios pa- 
mokos gali daug reikšti, sprendžiant apie mokslines prele- 
gentų kvalifikacijas, tai apie pradinių, vidurinių ir 
aukštesniųjų mokyklų mokytojų profesinį sugebėjimą gali 
pateikti pakankamų liudijimų vien bandomieji metai, bū- 
tent tai, ką vokiečiai vadina Probejahr. Atskiros bandomo- 
sios pamokos ir net privatinis pratinimasis mokyklose prie 
pedagoginio darbo yra labai pageidaujami prieš įstojant į 
pedagogų veikimą; bet pats kandidato tinkamumas peda- 
goginei profesijai visai pravartu išbandyti per ištisus mokslo 
metus, nes mokytojo profesija yra per daug svarbi ir naši 
tokiomis ar kitokiomis išdavomis, kad galima būtų joje pa- 
kęsti netinkamas žmogus iki gyvos galvos. 

Bandomieji metai gali turėti pačiam kandidatui į peda- 
gogus didelės teigiamosios reikšmės, kaipo tinkamiausias 
būdas įeiti palengvėle į savo būsimąjį pedagoginį darbą. 
Paprastai bandomam kandidatui skiriama nedidelis pamo- 
kų skaičius, pavyzdžiui, nuo 8 iki 12 per savaitę, kad jis 
turėtų galimybės tinkamai ruoštis savo darbui, išdirbti sa- 
vo kursą visose smulkmenose ir šiaip jau apsiprasti su visa 
mokyklinio darbo technika. Žmogus, priimtas išsyk į mo- 

kytojus, retai kada parodys tiek stropumo besiruošdamas 
savo darbui kaip kad kandidatas, pastatytas į bandomąsias 
sąlygas. Be to, jaunam žmogui, patekusiam išsyk į eilinius 
mokytojus, nėra galimybės nuosekliai ir pedantiškai atlikti 
pradinis savo pasiruošimas faktinajam darbui. Žodžiu ta- 
riant, norint tinkamai parinkti kandidatus į mokytojus ir 
dargi paskatinti juos tinkamai pasiruošti mokytojo faktina- 
jam darbui, visai tikslinga reikalauti iš kandidatų išeiti tam 
tikromis aplinkybėmis bandomuosius mokymo metus. 
Specialus mokslinis pasiruošimas, kaip jau anksčiau sa- 
kyta, liaudies mokytojų įgyjamas aukštesniosiose mokyk- 
lose, ogi aukštesniųjų mokyklų mokytojų - aukštosiose 
mokyklose. Reikiamoms kvalifikacijoms konstatuoti pakan- 
ka atitinkamų baigimo pažymėjimų ir diplomų, kai mokyk- 
lų stovis yra viešai pripažintas atitinkančiu normalų savo 
tipą. Tačiau būtų klaidinga manyti, jog mokytojo specialus 
mokslinis pasiruošimas baigiasi mokykloje. Iš tikrųjų mo- 
kytojas iš profesijos privalo būti per visą savo gyvenimą 
gyvo mokslo žmogumi. Jis privalo mylėti dėstomuosius sa- 
vo dalykus ir sekti jų pažangą atitinkamoje specialioje lite- 
ratūroje. Savo dalyko meilė yra mokytojui būtina sąlyga, 
norint, kad jo dėstymas būtų sėkmingas. Mokiniai tik tada 
ima domėtis dalyku ir jo mokytis su pamėgimu, kai patiria, 
kad pats mokytojas visuomet gyvai domisi savo dalyko pa- 
žanga ir brangina aukštai kiekvieną jo tiesą. Tik mokytojo 
susižavėjimas mokslu pajėgia juo sužavėti mokinius. Tei- 
singai dargi sakoma, jog ėjimas su mokslo pažanga yra mo- 
kytojo jaunumo sąlyga. Buvo mano kaibėta bendrojoje 
pedagogikos dalyje, kad tikras auklėtojas niekuomet nepri- 
valo nustoti dvasios jaunumo. Tą dieną, kai auklėtojas šito 
jaunumo nustoja, jis tampa netikusiu eiti savo ugdomąsias 
pareigas. Taip pat reikia pasakyti, jog sulig tuo momentu, 
kai mokytojas nustoja gyvai domėjęsis savo dalyku, jis, taip 
sakant, nustoja mokslinio savo jaunumo ir tampa mechani- 

niu žinių teikėju, t. y. jis tampa šablono bei rutinos reiškėju. 
„Nėra geresnės priemonės išlikti jaunam, kaip nuolatos nau- 
jintis darbu“, — visai teisingai sako Fribūro profesorius 
Dėvaud. 

Bet mokytojas privalo per visą savo gyvenimą ne tik gi- 
linti savo specialų mokslinį išsilavinimą, bet ir platinti ben- 
drąjį savo išsilavinimą, nes, kaip sakyta, mokytojui privalu 
būti pilnutiniu žmogumi. Siauras, vienašalis, menkai išsi- 
lavinęs arba sustingęs savo lavinimesi žmogus maža teturi 
šansų būti geru lavintoju bei auklėtoju. Trumpai tariant, prie 
privalomų mokytojo profesijai savybių priklauso nenuils- 
tamas lavinimasis tiek specialiąja, tiek ir bendrąja pakrai- 
pa. 
Štai pastabos, kurios buvo privalu šitoje vietoje pridėti 
prie to, kas buvo dar anksčiau, t. y. bendrojoje pedagogikos 
dalyje, sakyta apie auklėtojo ir net mokytojo savybes. 

Šiandien man tenka šis tas pasakyti apie klases ir darbo 
jose santvarką. Turiu čia vėl pastebėti, jog tiek klasės, tiek 
ir visos mokyklos organizacija yra tiek platus dalykas, kad 
galėtų tarnauti atskiram dėstymo kursui. Kol mes tokio kur- 
so neturime, yra gera iškelti bendrosios didaktikos kurse 
svarbiausieji principai, liečią mokinių suskirstymą klasė- 
mis ir klasinio darbo santvarką, ir būtent todėl, kad tuodu 
dalyku yra išviršinėmis sąlygomis paties protinimo sėkmin- 
gumui. 

Mokinių skirstymas klasėmis turi dvejopos prasmės. Iš 
vienos pusės, klasė reiškia mokinių būrį, vieno mokytojo 
vedamą atskirame būste arba kambaryje, kuris yra vadina- 
mas klase. Iš antros pusės, klasė yra mokymo laipsnis, ku- 
riame mokiniai yra maždaug vienodo išsilavinimo, eina tuos 
pačius dalykus ir naudojasi tomis pačiomis mokomosiomis 
priemonėmis. Pastarąja prasme, pavyzdžiui, „Aušros“ gim- 
nazija yra suskirstyta į 8 klases. Pirmąja prasme klasių šito- 
je gimnazijoje esama dvigubai. Mokymo laipsniui išreikšti 

prancūzai vartoja žodį „kursas“, kuris pas mus tevartoja- 
mas atžvilgiu į aukštosios mokyklos suskirstymą mokslo 
metais. Reikia tačiau pastebėti, jog mokymo bei išsilavini- 
mo laipsniai mokyklose ne visuomet supuola su mokslo me- 
tais. Pavyzdžiui, 8 metų pradinė mokykla Šveicarijoje yra 
paprastai skirstoma į tris kursus: žemesnį, vidurinį ir aukš- 
tesnį. Aišku, jog šitas suskirstymas nėra pakankamas 8 me- 
tų mokyklai; bet kadangi tokioje mokykloje paprastai esti 
vienas, du arba trys, ir retai daugiau, mokytojai, tai nėra 
galimybės pravesti toli smulkesnė mokinių specifikacija pa- 
galjų išsilavinimą. Esant dviem mokytojams, patariama že- 
mesnis kursas suskirstyti dar į du skyriu: į prirengiamąjį ir 
elementarinį, kuriuodu veda vienas mokytojas, ogi antra- 
sis veda vidurinį ir aukštesnį kursą. Esant trims mokyto- 
jams, kiekvienas mokytojas gauna po vieną kursą, kuriuos 
savo ruožtu gali skirstyti į atskirus skyrius pagal mokinių 
pasiruošimą. Čia beveik visados mokymo laipsnių yra dau- 
giau negu faktinų klasių. Iš „Aušros“ gimnazijos ir šveica- 
rų liaudies mokyklos galėjo paaiškėti, jog klasė kaipo 
mokymo laipsnis ir klasė kaipo sutelktinio mokymo vieta 
dažnai nesupuola. Vieno laipsnio mokiniai gali būti suskirs- 
tyti į atskiras klases, o iš antros pusės, įvairių laipsnių mo- 
kiniai gali sueiti į vieną klasę. Pirmasis atsitikimas įvyksta 
paprastai vidurinėse bei aukštesniosiose mokyklose, suda- 
rant paralelias klases; antrasis atsitikimas įvyksta dažnai 
pradinėse mokyklose, kur vienoje klasėje paprastai vedami 
įvairių laipsnių mokiniai, užduodant pakaitomis įvairių sky- 
rių mokiniams įvairius darbus. Idealu yra suorganizuoti kla- 
ses taip, kad viena klasė, kaipo sutelktinio mokymo vieta, 
atitiktų vieną išsilavinimo laipsnį, matuojamą atskirais 
mokslo metais. Jei mokykloje yra paralelių klasių dėl dide- 
lio mokinių skaičiaus, tai tuo dar nenusižengiama prieš ši- 
tą principą. Skirstymas vieno mokymo laipsnio į paralelias 
klases turi net teigiamųjų pusių, kadangi duoda galimybės 

geriau suskirstyti mokinius pagal individualines ypatybes 
ir išvengti didelio jų susigrūdimo vienoje klasėje. 8 klasių 
aukštesnioji mokykla, turinti maždaug 500 mokinių, neiš- 
vengiamai privalo jau turėti visas paralelias klases. Tuo- 
met, einant iš žemesnių klasių į aukštesnes, mokinių 
skaičius įvairiose klasėse svyruos tarp 35 ir 25 mokinių. 
Esant aukštesniojoje mokykloje dviem pilniems mokinių 
komplektams ir pakankamam mokytojų personalui, yra 
naudinga sutvarkyti šituodu komplektu taip, kad vienas 
turėtų mokslo metus nuo rudens iki pavasario, kitas nuo 
Naujų metų iki Kalėdų. Tuomet kiekvieno kurso klasės A 
ir B eina mokslo metus su vieno pusmečio atstumu. Tokiu 
būdu mokiniai priimami į mokyklą ir išleidžiami iš mokyk- 
los du kartu per metus. Jei kas iš mokinių atsilieka moksle, 
tai jis pasilieka vienoje klasėje ne antriems metams, bet tik 
antram pusmečiui. Šitokis mokinių suskirstymas aukštes- 
niojoje mokykloje turi gerų savybių, nors, iš kitos pusės, 
yra gana sudėtingas ir todėl gali būti tinkamai pravestas 
tik tos mokyklos praktikoje, kuri yra pasiekusi tam tikro 
tobulumo laipsnio. 

Šiaip jau bendrais principais mokinių suskirstymui kla- 
sėmis privalu taikyti šitokie reikalavimai. 

Visų pirma reikia pakartoti pageidavimas, paaiškintas jau 
anksčiau, būtent, kad kiekviena klasė atitiktų vieną moki- 
nių išsilavinimo laipsnį, matuojamą atskirais mokslo me- 
tais. Antra, kiekviena klasė privalo būti kiek galint vienoda 
savo sudėties atžvilgiu, t. y. į vieną klasę tegali sueiti moki- 
niai, kurie turi maždaug vienodą pasiruošimą ir maždaug 
vienodas galimybes žengti moksle lygiais žingsniais pir- 
myn. Šito reikalauja ugdymo individualizacijos principas, 
apie kurį buvo kalbėta bendrojoje pedagogikos dalyje. Tre- 
čia, skirstant mokinius klasėmis privalu taip pat atsižvelgti 
įtai, kad tarp vienos klasės mokinių nebūtų per didelio skir- 
tumo amžiaus atžvilgiu. Šitokis per didelis skirtumas nusi- 

deda prieš vienodumo principą, nors faktinas mokinių pa- 
siruošimas ir būtų iš pradžios vienodas. Auklėjimo ir lavi- 
nimo būdas ir greitis yra įvairūs įvairiame amžiuje, todėl, 
jei amžiaus skirtumas tarp mokinių yra per didelis, pavyz- 
džiui, peržengia 3 metų ribas, sunku tikėtis, kad mokinių 
auklėjimas ir lavinimas eitų sutartinai gretimais žingsniais. 
Todėl normaliose mokyklose ir normaliais laikais tik išim- 
tinais atvejais galima leisti, kad atskiri mokiniai ar per anksti 
įžengtų į mokyklą, ar per daug užtruktų mokykloje beeida- 
mi mokslą. Ketvirta, klasėje neprivalo būti per daug moki- 
nių: joje tegali būti tik tiek mokinių, kad jie galėtų sutapti į 
vieną darbo visumą, gerai vieno mokytojo valdomą ir mo- 
komą. Nemanyčiau, kad galima būtų sėkmingai vesti mo- 
kymo darbą pradinėje mokykloje, jei jos klasėje yra per 50 
mokinių, vidurinėje mokykloje, jei jos klasėje yra per 40 mo- 
kinių, ir aukštesniojoje mokykloje, jei jos klasėje yra per 30 
mokinių. Štai svarbiausieji bendrieji principai, kurie priva- 
lu išlaikyti, skirstant mokinius klasėmis. 

Kai mokiniai yra jau suskirstyti klasėmis, svarbu tinka- 
mai suskirstyti bei sutvarkyti dienos darbo laikas. Čia irgi 
yra pagrindinių bendrų principų, su kuriais turi skaitytis 
mokyklų mokomasis personalas ir kurie gali liesti klausi- 
mus apie racionalų dienos laiko suskirstymą pamokomis, 
apie tam tikro laiko tikimą tam tikriems dalykams, apie pa- 
mokų ilgumą, apie pamokų kiekį ir t. t. Kiekvienas mokyk- 
los tipas turi tikslą pateikti savo auklėtiniams tam tikro 
išsilavinimo per tam tikrą dėstomųjų dalykų skaičių. Dės- 
tomieji dalykai skirstomi iš pradžios tarp atskirų klasių, pa- 
gal tai, kokiame amžiuje ir kokiu būdu jie privalo būti 
einami. Paskui jau nustatomas kiekvienai klasei tam tikras 
pamokų skaičius per savaitę iš kiekvieno privalomo daly- 
ko. Patyrimas parodo, kiek pamokų ir kokiu laiku galima 
mokiniams skirti be pavojaus jiems persidirbti. Iš čia išei- 
na, jog dienos pamokų skaičius ir santvarka pareina nuo 

mokinių prigimties, ogi mokslo metų skaičius pareina nuo 
tikslo, kuris yra keliamas tam tikram mokyklų tipui. Taip, 
pavyzdžiui, pasirodo, jog įgauti gerą aukštesnįjį išsilavini- 
mą be persidirbimo nėra galimybės per trumpesnį laiką kaip 
kad per 8-9 mokslo metus. Kiek metų privalu eiti mokslas 
mokykloje ir kaip dėstomieji dalykai privalo būti suskirs- 
tyti tarp klasių, nustato bendras mokomasis planas, kuris 
yra tampriai surištas su mokomosios medžiagos klausimu, 
numatytu atskiram didaktikos skirsniui. Čia privalu mums 
rūpėti, koks privalo būti dienos darbo suskirstymas ir kaip 
atskiri dalykai turi atitikti tam tikras valandas. 

Patirtinis šitų klausimų sprendimas turi eiti šitokia tvar- 
ka, atitinkančia metodologinius reikalavimus. Visų pirma rei- 
kia nustatyti patirtiniu būdu, kiek darbo mokiniai gali atlikti 
sėkmingai ir be persidirbimo įvairiais amžiaus metais. Pas- 
kui reikia ištirti, kaip privalu suskirstyti dienos darbo laikas, 
kad jis būtų sėkmingiausiai išnaudotas. Toliau reikia susek- 
ti, kurios mokslo valandos yra palankiausios, vidutinai pa- 
lankios ir mažai palankios intensyviam darbui. Paskui reikia 
suskirstyti dėstomieji dalykai į sunkius, vidutinius ir leng- 
vus; ir pagaliau lieka nustatyti atitikimą darbo laiko ir dėsto- 
mojo dalyko savybių: sunkūs dalykai turi atitikti valandą, 
palankiausią intensyviam darbui; vidutinis dalykas - vidu- 
tinai palankią valandą ir lengvas dalykas — mažai palankią 
valandą. Reikia pastebėti, jog visi šitie klausimai nėra leng- 
va išspręsti visai griežtai, nes eksperimentiniai tyrinėjimai 
nesa dar davę visai vienodų rezultatų, kuriais galima būtų 
pasinaudoti griežtam klausimų išsprendimui. Tačiau šitoje 
srityje jau padaryta šis tas, kas leidžia išvesti bendras linijas, 
sprendžiant šituos klausimus. Pavyzdžiui, sprendžiant pir- 
mąjį klausimą apie tai, kiek darbo mokiniai gali atlikti sėk- 
mingai ir be persidirbimo, galima jau naudotis gana 
dokumentuotais švedų higienisto Akselio Key'aus daviniais 
apie laiko suskirstymą įvairiame mokinių amžiuje. Akselis 

Key visų pirma atmeta vieną valandą apsirėdymui ir nusirė- 
dymui ir tris valandas valgymui su reikiamu po jo poilsiu. 
Tokiu būdu lieka jau skirstyti tik 20 dienos valandų. Iš šito 
valandų skaičiaus žymi dalis atpuola miegui, būtent: amžiu- 
je nuo 7 iki 11 metų atpuola miegui 11 val.; 11 m. amžiuje - 
atpuola nuo 10 iki 11 val.; 13 m. amžiuje atpuola 10 val.; 15 
m. amžiuje — 9 val.; 17 m. amžiuje - 8,5 val. Toliau nemaža 
laiko kasdien atpuola žaidimui ir laisvam užsiėmimui: 7 m. 
amžiuje atpuola šiam reikalui kasdien 6 val.;9 m. -5 val; 11 
m. -3-4 val; 13 m. -3 val; 15 m. - 2,5 val.; 17 m. - 2,5 val. 
Atmetus visa, kas nusakyta, atliekamas laikas skiriamas dar- 
bui mokykloje ir namie. Šito laiko išpuola: 7 m. amžiuje - 2- 
3val;9 m. -4-5 val; 11 m. -6val; 13 m. -7 val; 15 m.-85 
val.; 17 m. -9 val. Šitas bendras darbo laikas paskui yra skirs- 
tomas tarp mokyklos ir namų. Sėdimų mokykloje valandų ir 
dirbamų namie valandų skaičius yra nustatomas šitokiu bū- 
du: 7 m. amžiuje sėdimų mokykloje valandų numatoma nuo 
2 iki 2,5 per dieną; naminio darbo nė vienos valandos. 9 m. 
amžiuje sėdimų mokykloje valandų skiriama nuo 2,5 iki 3,5, 
naminio darbo - 1 val; 11 m. - sėdimų mokykloje valandų 
skiriama 4, naminio darbo - 1 val. 10 min., arba 7 val. per 
savaitę; 13 m. — sėdimų mokykloje valandų nuo 4 iki 5, na- 
minio darbo — 1 val. 40 min. (10 val. per savaitę); 15 m. — 
sėdimų mokykloje valandų 5, naminio darbo - 2 val. 40 min. 
(16 val. per savaitę); 17 m. - sėdimų mokykloje valandų 5, 
naminio darbo - 3 val. 10 min. (19 val. per savaitę). Čia ne- 
įskaitytos dar dainavimo ir gimnastikos valandos, kurios yra 
skirstomos šitokiu būdu: 7 m. amžiuje dainavimo po 0,5 val. 
du kartu per savaitę, gimnastikos, neskaitant žaidimų, 2 val. 
per savaitę; 9 m. - dainavimo po 0,5 val. du kartu per savaitę; 
gimnastikos 3 val., neskaitant žaidimų. Toliau visiems am- 
žiaus tarpsniams numatoma vienodai dainavimo po 2 val. 
per savaitę ir gimnastikos po 3 val. per savaitę, neskaitant 
žaidimų. Tai tik pavyzdys, 

Sėdimojo darbo laikas gali būti įvairiai suskirstytas pa- 
mokų ilgumo atžvilgiu. Mokinių nuovargis pareina nuo 
įvairių įvairiausių dalykų, pavyzdžiui, nuo dėstomojo da- 
lyko neįdomumo, nuo mokytojo nesugebėjimo palaikyti 
mokinių dėmesį be didelių pastangų iš jų pačių pusės, nuo 


15-20 minučių įžengiamajame mokslo tarpsnyje, t. y. 7 ir 8 
amžiaus metams; 20-30 min. pradiniame tarpsnyje, t. y. 9 ir 
10 metais; 30-40 min. - viduriniajame tarpsnyje, t. y. 11-14 
metais, ir 40-50 min. aukštesniajame tarpsnyje, t. y. 15-18 
metais. 

Visas darbo laikas mokykloje skirstomas paprastai dve- 
jopu būdu. Pirmą būdą gauname tada, kai maždaug 2/3 
darbo atliekama priešpiet; pietums skiriamas laikas nuo 12 
iki 2 val. ir popiet, t. y. nuo 2 val., atliekama likęs darbo 
trečdalis. Antrą būdą gauname tada, kai visas darbas atlie- 
kamas priešpiet su didžiąja pertrauka maždaug po 3/5 dar- 
bo. Iš ryto mokinių dėmesio įtampa didėja per pirmą 
pusvalandį; paskui kiek laiko trunka vienoje aukštumoje, 
ogi toliau gana staigiai silpsta. Po pertraukos arba popiet 
įvyksta tas pat, tik dėmesys čia jau nebepasiekia tos pačios 
aukštumos ir greičiau silpsta. Todėl palankiausias laikas in- 
tensyviam darbui yra darbo tarpas tarp pirmo pusvalan- 
džio ir paskutinės valandos prieš didžiąją pertrauką arba 
prieš pietus. Prie vidutinai palankaus laiko priklauso pir- 
mas pusvalandis iš ryto ir vidurinis darbo tarpas po per- 
traukos arba po pietų. Mažai palankus laikas yra paskutinė 
valanda prieš didžiąją pertrauką arba prieš pietus ir pradi- 
nis bei paskutinis darbo pusvalandis po didžiosios pertrau- 
kos arba po pietų. 

Kalbant apie visą mokyklos darbą, atliekamą priešpiet, 
išeina, kad palankiausias laikas intensyviam darbui yra vi- 
durinis tarpas prieš didžiąją pertrauką, atmetus pirmą pus- 

valandį ir paskutinę valandą. Vidutinai palankus laikas yra 
ką tik minėtas pirmas pusvalandis ir vidurinis tarpas po 
pertraukos, atmetus pirmą ir paskutinį pusvalandį. Pasku- 
tinė valanda prieš pertrauką ir pradedamasis bei baigiama- 
sis pusvalandis po pertraukos sudaro mažiausiai palankų 
laiką intensyviam darbui. Kaip jau sakyta, privalu nustaty- 
ti atitikimas tarp laiko palankumo intensyviam darbui, iš 
vienos pusės, ir pamokų sunkumo, iš antros pusės. Sun- 
kios pamokos turi atitikti labiausiai palankų laiką intensy- 
viam darbui dirbti; vidutinio sunkumo pamokos turi atitikti 
vidutinai palankų laiką ir pagaliau lengvos pamokos - ma- 
Žai palankų laiką. 

Šitokis atitikimas lengviausia yra išlaikyti klasės moky- 
tojų sistemoje (Klassenlehrersystem), t. y. ten, kur klasė yra 
vedama vieno mokytojo visuose arba daugumoje dalykų, 
nes čia yra galimybės skaitytis su mokinių nuovargiu, da- 
lykų sunkumu ir net paties mokytojo nuvargimu. Daug sun- 
kiau yra išlaikyti nusakytas atitikimas dalykų mokytojų 
sistemoje (Fachlehrersystem), nes čia, tvarkant pamokas, yra 
reikalo skaitytis visų pirma su faktinomis galimybėmis, ypač 
kai patys mokytojai yra suvaržyti laiko atžvilgiu įvairiomis 
aplinkybėmis, kaip kad esti, pavyzdžiui, pas mus Lietuvo- 
je, kur daug kam pripuolamai tenka mokytojauti įvairiose 
mokyklose. Dėl nurodytos priežasties liaudies mokyklose 
yra lengviau išlaikyti atitikimas tarp laiko ir pamokų ypa- 
tybių kaip kad aukštesniosiose mokyklose. Sunkiausiomis 
pamokomis yra laikomos tos, kurios reikalauja daugiausiai 
protavimo, bet nėra sykiu įdomiausios mokiniams. Čia pri- 
klauso matematinės, gramatinės pamokos ir rašomieji dar- 
bai bei uždaviniai. Mažiau varginančios ir todėl lengvesnės 
yra pamokos, kurios labiau prataria į jusles ir į jausmus ir 
reikalauja iš mokinių daugiau vaizdavimo negu protavi- 
mo. Čia priklauso tikyba, istorija, pilietmokslis, gamtamoks- 
lis, skaityba (lektūra), geografija. Techniniai dalykai, 

reikalaują nemaža mechaninių veiksmų, yra laikomi leng- 
viausiais. Čia priklauso paišyba, dailyraštis, dainavimas, 
gimnastika ir rankų darbas. Protautiniai dalykai privalu kiek 
galint taikyti laikui, labiausiai palankiam intensyviam dar- 
bui; vaizduojamieji dalykai — vidutinai palankiam laikui ir 
techniniai dalykai - mažiausiai palankiam laikui. NB. Da- 
lykų suskirstymas pagal sunkumą nėra nelygstamas. 
Reikia pastebėti, jog yra gera įvairinti pamokos ta pras- 
me, kad kiekviena pamoka reikalautų veikimo iš įvairių žmo- 
gaus galių. Jei, pavyzdžiui, viena pamoka yra protautinio 
pobūdžio, tai gera parinkti kita pamoka taip, kad ji būtų vaiz- 
duojamojo arba net techninio pobūdžio. Kaip žmogus pasi- 
keičia dešinę ranką kairiąja ir atvirkščiai dirbdamas fizinį 
darbą, taip lygiai yra naudinga keisti darbe galias, kuriomis 
tenka dirbti psichinį darbą. Tačiau nereikia visgi pamiršti, 
jog veikiant bet kuria savo psichikos galia vis dėlto yra dir- 
bama tam tikras darbas, kuris ilgainiui vargina. Todėl kaita- 
liojimas darbo pobūdžio teturi vien tos reikšmės, jog šitokiam 
kaitaliojimui vykstant nuovargis ateina kiek vėliau. Pasiro- 
do net, jog šita taisyklė turi galios irgi kaitaliojant fizinį ir 
protinį darbą. Tiek fizinės, tiek ir protinės pastangos eikvoja 
žmogaus energiją ir todėl jį vargina; tad po intensyvaus pro- 
tinio darbo nepatariama daryti smarkių fizinių judesių, ir at- 
virkščiai. Ir po protinio, ir po fizinio darbo tikru poilsiu tėra 
vien rimtis, nors šiaip jau nesant didelio nuovargio pataria- 
ma fizinis ir protinis darbas kaitalioti. Žodžiu tariant, senes- 
nė nuomonė, jog po protinio darbo fizinis judesys teikia 
poilsio, dabar jau nebelaikoma visai teisinga, nes darbo rū- 
šių kaitaliojimas nuovargio nepašalina, bet tik nuvargimo 
momentą nustumia kiek toliau; šitas kaitaliojimas pašalina 
iš tikrųjų specialinį kūno organo ar žmogaus galios nuovar- 
gi, bet nepašalina bendro nuovargio, pareinančio iš energi- 
jos eikvojimo apskritai. Todėl galų gale visuomet yra 
reikalingas trumpesnis ar ilgesnis rimties poilsis. 

Pažymėsiu dar, jog kaip dienos pamokų tvarkoje yra pa- 
lankiausio, vidutinai palankaus ir mažai palankaus laiko 
intensyviam darbui, taip ir savaitės tvarkoje yra panašios 
analogijos. Pirmadienį pirmosios valandos yra vidutinai pa- 
lankios, nes po šventadienio mokiniai jaučiasi išsiblaškę ir 
neįsigilinę į darbą. Paskui prasideda palankiausias tarpas, 
kuris trunka iki ketvirtadieniui. Ketvirtadienis yra viduti- 
nai palankus intensyviam darbui; ogi dvi paskutinės savai- 
tėje dienos yra jau mažai palankios darbui. Statant pamokų 
tvarkaraštį reikia skaitytis ir su šitomis dienų ypatybėmis. 
Šveicarijoje, kur pietums daroma pertrauka nuo 12iki 2 val., 
ketvirtadienį pamokų visai nedaroma; užtat esant ilgai per- 
traukai perpiet, yra galimybės daugiau išeiti pamokų dar- 
bo dienoje. Negalima nepripažinti, jog šita sistema turi šalia 
silpnybių ir savo gerų savybių. Kalbamam klausimui ge- 
riau nušviesti galėtų tarnauti H. Schillerio veikalas „Der 
Stundenplan“ („Pamokų planas“) ir M. Offnerio veikalas 
„Die geistige Ermadung“ („Dvasinis nuovargis“). 

Kai yra jau sutvarkyta mokinių klasė ir nustatytas pa- 
mokų tvarkaraštis, yra svarbu daboti, kad mokiniai uo- 
liai lankytųsi į pamokas, kadangi uolus lankymasis į 
mokyklą yra irgi išviršinė sėkmingo protinimo sąlyga. 
Yra aišku, jog pamokų apleidinėjimas turi neigiamosios 
įtakos ne tik lavinimo, bet ir auklėjimo atžvilgiu. Tiesiog 
sakant, pamokų apleidinėjimas be pakankamų priežas- 
čių demoralizuoja mokinius. Todėl mokyklų vedėjams 
nuolatos reikia budėti, kad pamokos nebūtų apleidžia- 
mos be visai pakankamų priežasčių. Jei tokių atsitikimų 
įvyksta, privalu į juos reaguoti griežtomis priemonėmis, 
kad pamokų apleidinėjimas neįeitų mokiniams į įprotį. 
Kontrolei čia neišvengiami tam tikri lankymosi registrai, 
kur iš dienos į dieną yra žymimos pralaidos. Tokius re- 
gistrus turi vesti klasės globėjai. Gerai tvarkomuose lan- 
kymosi registruose išeina aikštėn, kaip mokiniai lankosi 

į mokyklą ir kokių yra priežasčių jiems pamokas aplei- 
džiant. Čia, žinoma, reikės skaitytis su sveikatos stoviu, 
apie kurį mokykla gali turėti žinių iš savo specialaus gy- 
dytojo. Be to, mokyklų vedėjams arba klasių globėjams 
dera palaikyti tam tikrų santykių su mokinių šeimomis, 
kad šios ne tik nebūtų kliūtimi uoliam mokinių lanky- 
muisi į mokyklas, bet dargi padėtų skatinti mokinius prie 
tokio lankymosi. 

Taip pat nėra leistini pavėlavimai, prieš kuriuos irgi pri- 
valu šiaip ar taip reaguoti. Vėlavimai gali būti įtraukiami į 
lankymosi registrus, pažymint juos tam tikrais ženklais. 
Šiaip jau mokyklų technika yra nustačiusi tam tikrus žen- 
klus, kuriais pažymima neapsilankymo priežastis. Pavyz- 
džiui, nulis (0) reiškia neapsilankymą be pakankamos 
priežasties. Gulsčias kryžius reiškia neapsilankymą dėl li- 
gos. Stačias kryžius reiškia neapsilankymą ne dėl ligos, bet 
su pakankama priežastimi. Jei yra praleidžiama viena tik 
dienos pamokų dalis, tai yra išreiškiama atitinkamo ženklo 
dalimi. Bet yra jau mokyklinės technikos dalykas gilintis į 
šituos reikalus. Čia dar pridursiu, jog uoliam mokinių lan- 
kymuisi turi nemaža reikšmės mokyklos bei klasės fizinė 
bei moralinė atmosfera. Jei mokykla ir klasė jauki, švari, 
maloni, jei mokytojas išmintingai meilus, jei pamokos ve- 
damos įdomiai, jei draugų sugyvenimas gražus, yra laidų, 
kad ir lankymasis bus atitinkamai uolus. Kur nurodytų są- 
lygų nėra, sunku pasiekti gero lankymosi net represijos prie- 
monėmis. l 

Apskritai kiekvienas auklėtojas, matydamas kokį nors 
trūkumą mokykloje ar mokiniuose, turi, eidamas Cauerio 
patarimu, visų pirma pasistatyti klausimą: „Kame glūdi klai- 
da, kurią aš esu padaręs?“ Jei šituo klausimu tikras peda- 
gogas privalo apskritai pradėti svarstymą mokyklos ir 
mokinių trūkumų, tai šita taisyklė yra dar labiau privalo- 
ma svarstant drausmės klausimus mokykloje. Drausmė ša- 

lia tvarkos yra viena iš svarbiausių išviršinių protinimo są- 
lygų ir jai tenka pašvęsti didaktikos kurse palyginti dau- 
giau dėmesio, kaip kad tai buvo daryta su kitomis 
išviršinėmis protinimo sąlygomis. 

Iš bendros dalies žinome, jog kiekviena išvystomoji 
ugdymo pareiga gali reikštis teigiamuoju ir neigiamuojų 
būdu. Teigiamai išvystomoji pareiga, taip sakant, veik- 
do žmogaus galią tiesioginiu būdu, versdama ją veikti 
reikiama pakraipa. Neigiamai išvystomoji pareiga šali- 
na kliūtis, kurių gali būti žmogaus galiai išvystyti. Tei- 
giamai išvystomoji pareiga yra, kaip žinome, skatinimas, 
neigiamai išvystomoji pareiga yra drausminimas. Kalbant 
apie protinimą, reikia irgi pripažinti, jog protinimas gali 
reikštis ir skatinimu, ir drausminimu. Skatinamasis pro- 
tinimas stengiasi sužadinti žmogaus proto galią savaran- 
kiškam veikimui, jis, taip sakant, verčia veikti, arba, 
žodžiu tariant, veikdo žmogaus protą. Drausminamasis 
protinimas stengiasi pašalinti kliūtis, kurių yra iš viršaus 
ar iš vidaus normaliam mokinio proto veikimui. Kai, pa- 
vyzdžiui, mokytojas sokratišku klausinėjimu stengiasi 
pagimdyti mokinio prote naują idėją, turime skatinamąjį 
protinimą. Kai tas pats mokytojas sudraudžia per pamo- 
ką mokinio dėmesį, kad jis savo mintimi nesiblaškytų pa- 
šaliais, turime drausminamojo protinimo pavyzdį. Kai 
tenka kalbėti apie drausminimą mokykloje, kaipo orga- 
nizuotoje sutelktinio protinimo lytyje, yra reikalo imti 
drausminimas beveik pilnoje jo tįsoje, nes visa mokyk- 
los drausmė galų gale šiaip ar taip tarnauja pagrindiniam 
mokyklos uždaviniui, būtent intelektualiniam lavinimui 
arba protinimui. 

Ir štai kalbant apie plačiai suprastą mokyklos drausmę, 
reikia visų pirma išsiaiškinti, kas yra drausmė apskritai, ko- 
kių rūšių ji gali būti ir kokiais būdais ji privalo būti vykdo- 
ma mokyklos praktikoje. 

Mokyklinė drausmė 


Šiandien tenka man pradėti kalbėti apie mokyklinę 
drausmę, arba discipliną. Visų pirma reikia pastebėti, jog 
nėra lengvas dalykas nustatyti tiksliai drausmės sąvoka. Pir- 
mutine savo prasme drausmė yra įsakymas, neleidžiąs ką 
nors daryti. Šita neigiamoji drausmės pareiga turi savo tikslu 
apsaugoti teigiamąjį veikimą nuo iškrypimo. Taigi draus- 
mė savo priemone yra neigiamasis, savo tikslu teigiamasis 
įsakymas arba taisyklė. Sujungę krūvon šituodu drausmės 
sąvokos atžvilgiu ir ją apibendrinę ištisai veikimo sričiai, 
gauname, jog drausmė yra visetas taisyklių, kurios normuo- 
ja tam tikrą veikimą, kad jis nenukryptų iš savo normalių 
vėžių. Bet taip suprantama drausmė yra paimta be sąryšio 
su nusistatymu tų žmonių, kurie privalo pildyti drausmės 
taisykles. Šituo atžvilgiu drausmė yra nusistatymas vyk- 
dyti taisykles, nustatytas normaliai veikimo eigai. Šia pras- 
me auklėtojas aktyviai praveda drausmės taisykles savo 
veikime ir stengiasi sužadinti auklėtinyje tokį pat aktyvų 
nusistatymą išlaikyti drausmės taisyklės savo pasielgimuo- 
se. Aktyvus nusistatymas vykdyti normalaus veikimo tai- 
sykles yra tikrai sėkmingas, jei jį atitinka pasyvus 
nusiteikimas laisvai pritarti drausmės taisyklės turiniui. Pa- 
siektas drausmės įvykdymu stovis sudaro jau pasyvų draus- 
mės momentą. Aktyvus nusistatymas ir pasyvus įvykdytos 
drausmės stovis sykiu sudaro subjektyvia prasme imamą 
drausmę. Ogi kai kalbame apie drausmę kaipo apie tam tik- 
ro normalaus veikimo taisyklių visetą, drausmė imama ob- 
jektyvia prasme. 

Taip įvairiai suprantama drausmė atitinka tai, kas yra 
vadinama svetimu disciplinos žodžiu. Kalbos, kurios netu- 
ri savo žodžio, vartoja žodį „disciplina“ kaip tik išreikšti 
visam tam, kas buvo nusakyta apie drausmės sąvoką. Skirs- 
tyti dalimis disciplinos sąvoka ir viena kuri jos dalis pava- 

dinti drausmės vardu būtų netikslinga, nes įneštų į termi- 
nologiją dar daugiau painiavos. Todėl toliau žodį „draus- 
mė“ visur vartosiu disciplinos prasme. Vokiečiai vartoja 
gretimais du terminu Disciplin und Zucht, bet ir jų Schuldis- 
ciplin ir Schulzucht reiškia tą pat. 

Jei dabar panorėsime pritaikyti drausmės sąvoką mokyk- 
lai, turėsime pasakyti, jog mokyklos drausmė objektyvia 
prasme yra visetas taisyklių, kurios stengiasi laiduoti mo- 
kinio veikimui geriausių vaisių lavinimo bei auklėjimo at- 
žvilgiu, arba, trumpiau tariant, kurios nustato normalų 
mokinio veikimą mokykloje. Yra tai taisyklės, kurios nor- 
muoja mokinių padorumą, darbo tvarką, reguliuoja jų san- 
tykius su auklėtojais, neleidžia iškrypti iš normalių vėžių ir 
t. t. Mokyklos drausmė subjektyvia prasme reikš tiek akty- 
vų mokinių nusistatymą, tiek ir pasiektą mokykloje įvyk- 
dytos drausmės stovį. Nesunku pastebėti, jog drausmės 
taisyklė tam ir formuluojama, kad aktyviu nusistatymu ji 
būtų galų gale įvykdyta pastoviame stovyje, t. y. išvidinia- 
me nusiteikime, suderintame su išviršine tvarka. Taisyklė, 
nusistatymas ir pasiektas stovis - štai tarsi trys sudedamo- 
sios drausmės dalys. Jei dabar stengsimės suskirstyti draus- 
mę rūšimis, tai turėsime drausmės subjekto, arba čia - 
auklėtinio, atžvilgiu skirti išviršinę ir išvidinę drausmę. Jei 
drausmės taisyklė yra auklėtiniui tarsi iš viršaus primeta- 
ma taip, kad jis negali jos neišpildyti nepatyręs neišvengia- 
mos prievartos, arba jei ji yra pildoma pratinimo išdavoje, 
turime išviršinę drausmę, Jei drausmės taisyklė yra auklė- 
tinio pildoma išvidiniu nusiteikimu, kadangi jis liko įtikin- 
tas jos racionalumu bei teisingumu, turime išvidinę 
drausmę. Išviršinė drausmė remiasi paprastai baime ar ak- 
lu įpratimų; išvidinė — laisvu įsitikinimu. Tik pastaroji turi 
tikrai pedagoginės vertės, nes tik sąmoningas bei laisvas 
nusiteikimas vykdyti drausmės taisykles tėra tikra ugdo- 
moji vertybė. Todėl, kaip buvo jau kalbėta anais metais, ug- 

dymo vyksme drausmė iš išviršinės turi virsti išvidine su- 
lig tuo, kaip auklėtinis prieina pilno subrendimo. Turinio 
atžvilgiu drausmė skirstoma į numatomąją ir baudžiamą- 
ją, kas kitose kalbose išreiškiama terminais: preventyvinė 
ir represyvinė disciplina. Numatomoji drausmė stengiasi 
neleisti veikimui iškrypti iš normalių vėžių. Ji, taip sakant, 
laiduoja veikimo taisyklės išpildymą. Baudžiamoji draus- 
mė stengiasi šiokiu ar tokiu būdu neišpildytą taisyklę ati- 
taisyti. Bausmė ir privalo būti fizinis arba moralinis, kitaip — 
faktinas arba idealinis, sulaužytos drausmės atitaisymas. 
Pavyzdžiui, nustatoma yra uolaus lankymosi į mokyklą tai- 
syklė, kuri tik išimtinais atsitikimais, formaliai konstatuo- 
tais, leidžia neiti į mokyklą. Čia turime numatomosios 
drausmės taisyklę. Bet iš kitos pusės, kai šita taisyklė liko 
sulaužyta, kam nors neatėjus į mokyklą be pakankamos 
priežasties, kyla baudžiamosios drausmės reikalas, būtent, 
yra reikalo tam tikromis priemonėmis reaguoti prieš moki- 
nio apsileidimą, kad nesusidarytų jame blogo įpročio arba 
net įspūdžio, jog nusižengimas prieš mokyklos tvarką yra 
lengvai toleruojamas dalykas. 

Apie numatomosios ir baudžiamosios drausmės santy- 
kiavimą reikia pastebėti, jog jame esama panašumo su skati- 
namosios ir drausminamosios pareigų santykiavimu. Būtent, 
juo geriau yra suorganizuota ir vykdoma numatomoji draus- 
mė, juo mažiau turės būti taikomos praktikoje baudžiamo- 
sios drausmės taisyklės. Ir atvirkščiai, platus ir dažnas 
baudžiamosios drausmės priemonių vartojimas reiškia, jog 
nėra gerai sutvarkyta ir vykdoma numatomoji drausmė. Tai 
tarp kitko reiškia, jog pedagogo vertingumas yra matuoja- 
mas pagal tai, kaip dažnai jis jaučiasi priverstas griebtis bau- 
džiamosios drausmės priemonių. Žinoma, geru pedagogu 
nebus ir tas, kas nesijaučia priverstu griebtis šitų priemonių 
ir tada, kai pas jį ne viskas gerai eina. Pastaruoju atveju nėra 
išlaikoma nei baudžiamoji, nei numatomoji drausmė. 

Yra teisingai pastebima, kad tikrai pedagoginė mokyk- 
los drausmė nėra nei grynas tikslas, nei gryna priemonė 
praktiniams tikslams siekti. Drausmė, kaipo formalinis da- 
lykas, neturįs jokio teigiamojo turinio, negali būti nei ug- 
dymo, nei gyvenimo tikslu. Netikslinga juk stengtis 
palaikyti tvarką dėl tvarkos, bet ne todėl, kad ji yra gera 
tvarka, atitinkanti dalyko turinį. Ogi iš antros pusės, yra 
per maža reikalauti drausmės tik tiek, kiek jinai yra reika- 
linga praktiniams dalykams atlikti. Būtų todėl, iš vienos 
pusės, per daug reikalauti, kad mokiniai palaikytų tvarką 
dėl tvarkos, t. y. be paaiškinimų, kodėl ji yra savo turiniu 
racionali; iš antros pusės, būtų per maža reikalauti iš moki- 
nių tik tiek drausmės, kiek jos reikia, pavyzdžiui, tvarkin- 
gam skaitymui, rašymui, klausymui ir t. t. Pedagoginė 
drausmė, kuri, kaip sakyta, turi būti galutinoje sąskaitoje 
numatanti ir išvidinė, remiasi žmogaus valios nusiteikimu. 
Ogi tvirtas žmogaus valios nusiteikimas sudaro jau esminę 
tvirto būdo žymę. Ir iš tikro, kas yra tvirtas būdas, jei ne 
pastovus, sąmoningas bei laisvas valios nusiteikimas išlai- 
kyti išvidinės bei numatomosios drausmės taisykles dėl pro- 
tingų motyvų. Todėl pedagoginė drausmė nėra nei tikslas, 
nei priemonė praktiniams darbams atlikti; iš tikrųjų ji yra 
pedagoginė priemonė žmogaus būdui stiprinti bei lavinti, 
tuo tarpu savaime suprantama, jog tvirtas būdas yra palan- 
ki sąlyga kiekvieno darbo sėkmingumui. 


Matėme, jog disciplina, arba, lietuviškai tariant, draus- 
mė yra sudėtinga organizacijos apraiška, kurioje galima skir- 
ti: 1) taisyklė, nustatanti normalią veikimo tvarką, 2) aktyvus 
nusistatymas vykdyti šitą taisyklę savo elgimesi ir 3) pa- 
siektas tvarkos stovis. Drausmės taisyklė nustato veikimo 
normą; drausmingas nusistatymas yra tarsi priemonė šitai 
normai įvykdyti; pasiektas drausmingumo stovis yra išda- 
va, kuri tarnauja drausmei tiesioginiu tikslu. Buvo dargi da- 

ryta skirtumo tarp išviršinės ir išvidinės drausmės. Kai 
drausmė primetama auklėtiniui, taip sakant, iš viršaus ir 
dargi taip, kad jis patiria ją kaipo neišvengiamą moralinę 
prievartą, turime išviršinės drausmės apraišką. Kai, atvirkš- 
čiai, drausmė yra vykdoma įtikrinėjimo priemonėmis ir dar- 
gi taip, kad auklėtinis patiria ją kaipo savaime vertingą 
moralinį dėsnį, turime išvidinės drausmės apraišką. Vien 
išvidinė drausmė turi tikros vertės organizuoto gyvenimo 
bei veikimo lytims, nes išvidinis drausmingumas laiduoja, 
tiek mokykloje, tiek ir visuomenėje, sykiu ir tvarką, ir lais- 
vę. Todėl sulig tuo, kaip jaunimas bręsta, taikoma jo ugdy- 
me drausmė privalo iš išviršinės virsti išvidine, kitaip 
tariant, ugdymo vyksme jaunimo valdymas turi būti pa- 
keistas jaunimo valdymusi. Vis dėlto jokia drausmė negali 
apsieiti be sankcijų taikymo už jos laužymą. Sankcijų nu- 
statymas ir jų taikymas už drausmės laužymą sudaro bau- 
džiamosios drausmės, arba represyvinės disciplinos, esmę. 
Šiaip jau drausmė, paimta be sąryšio su bausme ir baudi- 
mu, yra numatomoji drausmė, arba preventyvinė discipli- 
na. Panašiai kaip išviršinė drausmė privalu stengtis pakeisti 
išvidine drausme, taip irgi privalu stengtis atstoti baudžia- 
moji drausmė numatomosios bausmės priemonėmis. Platus 
ir dažnas baudžiamosios drausmės priemonių vartojimas yra 
simptomas, leidžiąs spręsti, jog numatomoji drausmė nėra 
gerai sutvarkyta ir vykdoma. Reikia net pasakyti, jog peda- 
gogo vertingurnas gali būti matuojamas pagal tai, kaip daž- 
nai jis jaučiasi priverstas griebtis baudžiamosios drausmės 
priemonių. Žinoma, geru pedagogu nėra ir tas, kas nesijau- 
čia priverstu griebtis šitų priemonių ir tada, kai jis neįsten- 
gia palaikyti drausmę kitokiomis priemonėmis. Panašiu 
atveju nėra taikoma nei numatomoji, nei baudžiamoji draus- 
mė, būtent, tai yra pedagoginis laksizmas, kuris yra taip 
pat kenksmingas, kaip ir pedagoginis rigorizmas, darąs iš 
drausmės savitikslį. 

Tuo tarpu yra teisingai pastebima, jog ugdomoji mokyk- 
los drausmė nėra nei grynas tikslas, nei gryna priemonė 
praktiniams pedagogijos tikslams siekti. Drausmė, kaipo 
formalinis dalykas, neturįs jokio teigiamojo turinio, negali 
būti nei ugdymo, nei gyvenimo tikslu. Netikslinga juk steng- 
tis palaikyti tvarką dėl tvarkos, bet ne todėl, kad ji yra gera 
tvarka, atitinkanti dalyko turinį. Ogi iš antros pusės, yra 
per maža reikalauti tik tiek drausmės, kiek jinai yra reika- 
linga praktiniams dalykams atlikti. Būtų todėl, iš vienos pu- 
sės, per daug reikalauti, kad mokiniai palaikytų tvarką dėl 
tvarkos, t. y. be paaiškinimų, kodėl ji yra racionali; ogi iš 
antros pusės, būtų per maža reikalauti iš mokinių tik tiek 
drausmės, kiek jos reikia, pavyzdžiui, tvarkingam skaity- 
mui, rašymui, klausymui ir t. t. Tikra ugdomoji drausmė, 
kuri galų gale privalo būti numatanti ir išvidinė, remiasi 
žmogaus valios nusiteikimu vadovautis protingais moty- 
vais. Tuo tarpu tvirtas žmogaus valios nusiteikimas vado- 
vautis protingais motyvais sudaro jau esminę tvirto būdo 
žymę. Ir iš tikro, kas yra tvirtas būdas, jei ne pastovus, Są- 
moningas bei laisvas nusiteikimas išlaikyti išvidinės draus- 
mės taisykles dėl protingų motyvų. Todėl ugdomoji 
drausmė nėra nei grynas tikslas, nei gryna priemonė prak- 
tiniams darbams atlikti. Iš tikrųjų ugdomoji drausmė pri- 
valo būti plačiai suprasta ugdomoji priemonė Žmogaus 
būdui lavinti bei stiprinti. Aišku iš kitos pusės, jog tvirtas 
būdas yra palanki sąlyga bet kurio darbo sėkmingumui. 

Štai įvedamosios pastabos apie drausmės supratimą ir 
suskirstymą. Šiaip jau nagrinėjant mokyklinės drausmės 
problemą yra nemaža teorinių klausimų, kurie galėtų duoti 
progos labai platiems tyrinėjimams; čia tačiau reikės apsiri- 
boti labiau praktiniais klausimais, kurie liečia numatomąją 
ir baudžiamąją drausmę. Kalbant visų pirma apie numato- 
mąją drausmę tenka mažiau ar daugiau pajudinti klausi- 
mus apie: 1) mokytojo autoritetą ir 2) jo savybes, reikalingas 

drausmei palaikyti, 3) pageidaujamas įsakymų bei draudi- 
mų ypatybes, 4) apie mokinių klusnumą, 5) apie drausmini- 
mą veikimu ir pratinimu prie tvarkos, 6) apie drausminimą 
pastangų pripažinimu bei apdovanojimu ir 7) apie draus- 
mingą priežiūrą. 

Yra visai aiškus dalykas, kad pedagogas negali išvystyti 
savo auklėtiniuose tvirto būdo, jei pats juo nepasižymi. To- 
dėl irgi negali išvystyti auklėtiniuose tikro drausmingumo 
pedagogas, nepasižymįs pats drausmingumu, kuris yra, 
kaip sakyta, tvirto būdo apraiška. Mokytojo autoritetas, rei- 
kalingas drausmei palaikyti mokykloje, ir remiasi tarp kit- 
ko jo paties tvirtu būdu ir sąmoningu drausmingumu. 
Mokytojas gali puikiai žinoti ir aiškinti savo dalyką, gali 
turėti daug simpatingų mokiniams savybių, bet, jei jis ne- 
įstengia parodyti tam tikro tvirtumo savo elgimesi bei vei- 
kime, drausmės stovis negali būti visai normalus. Drovus, 
nepastovus ir svyruojąs mokytojas jau šitomis savo ypaty- 
bėmis kompromituoja drausmės dalyką, nes pirmykščia- 
me savo tarpsnyje drausmė reikalauja iš auklėtojo tam tikros 
praktinės tvirtybės. 

Tiek įsakymas, tiek ir draudimas yra tam tikra įtaiga ar- 
ba sugestija, kuri tėra sėkminga vien tada, kai eina nuo stip- 
resnio praktiniu atžvilgiu žmogaus prie silpnesnio. Kai 
įsakymas ar draudimas yra daromas be tinkamo griežtumo 
ir drąsos, jo išpildymas yra sunkesnis pačiam auklėtiniui, 
kuriam auklėtojo svyravimas persiteikia visai nesąmonin- 
gu būdu. Psichinis tvirtumas, pasitikėjimas savimi, tvirtas 
niekuomet nenustojamas ramumas ir aiškus pasiryžimas 
paremti savo žodį atitinkamu veiksmu, žinoma, ne fiziniu, - 
štai pirmutinės mokytojo savybės, reikalingos šalia kitų są- 
lygų gerai drausmei palaikyti. Jei mokytojo asmuo pasižymi 
aukštame laipsnyje šitomis savybėmis, drausmės vykdymas 
yra jau žymiai palengvintas ir žada gerą sėkmingumą, nes 
tokiam mokytojui yra lengva išlaikyti vieną iš svarbiausių 

drausminimo taisyklių, kuri skelbia, kad vien tas tevaldo 
gerai, kas įsakinėja mažai. Įsakymų ir draudimų gausa pa- 
prastai charakterizuoja smulkmeningą ir pedantišką draus- 
mę, kuri duoda daug progos nusižengti prieš drausmės 
taisykles ir todėl demoralizuoja auklėtinį, užuot jį tobuli- 
nusi: ji tampa auklėtiniui kankinimo priemone, užmuša ja- 
me laisvą iniciatyvą; sujaudina jo asmenybę visokiais 
suvaržymais ir, kaipo neįvykdoma, faktinai pratina auklė- 
tinį gyventi ir veikti nelegaliame stovyje, kuris jam tenka 
slėpti visokiomis apsimetimo priemonėmis. Žodžiu tariant, 
pedantiškoji įkyri ir smulkmeninga drausmė ne tik ne draus- 
mina, bet dargi demoralizuoja auklėtinius drausmės atžvil- 
giu. Čia privalo išlaikyti tam tikrą dalyko matą (la mesure de 
chose) ir nuolatos minėtas, jog „vien tas tevaldo gerai, kas 
įsakinėja mažai“. Kitaip tariant, drausmė sėkmingai vyk- 
doma ne priemonių kiekybe, bet priemonių kokybe, ir pe- 
dagogui nedera niekuomet pamiršti, jog kiekybės atžvilgiu 
drausmė privalo būti taupi. 

Drausmė pareina ne tik nuo to, kaip yra daromi įsakymai 
bei draudimai, bet ir nuo to, kokie yra šitie įsakymai bei drau- 
dimai savo turiniu. Aiškus dalykas, jog visų pirma jie privalo 
būti racionalūs, arba protingi. Jie privalo būti protingi jau ta 
prasme, kad jais neprivalo reikštis subjektyvi mokytojo nuo- 
žiūra, paremta vien momento ar ūpo fantazija. Kiekvienas įsa- 
kymas, kiekvienas draudimas turi turėti tiek objektyviai 
įtikrinančios galios, kad mokiniui apie jų protingumą negalė- 
tų būti abejonės. Kai apie įsakymų bei draudimų protingumą 
gali būti abejonės ir svarstymų, jie nustoja žymia dalimi savo 
griežtumo ir autoritetingumo. Įsakymai ir draudimai privalo 
būti protingi dargi ir ta prasme, kad jie atitiktų auklėjimo bei 
lavinimo tikslus ir skaitytųsi su auklėtinio prigimtimi ir šiaip 
jau su faktinomis jo galimybėmis. Drausminimas, keliąs auk- 
lėtiniui reikalavimų, kurie praneša jo pajėgas, negali būti sėk- 
mingas ir atneša tų pačių išdavų, ką ir per didelis rigorizmas. 

Formos atžvilgiu įsakymai bei draudimai privalo būti 
aiškiai suprantami, trumpai formuluojami ir tinkamu tonu 
išreiškiami. Neaiškūs ir painiai suformuluoti įsakymai bei 
draudimai neduoda mokiniams galimybės aiškiai nusista- 
tyti tame, kas iš jų reikalaujama; ogi būdami išreikšti netin- 
kamu tonu, pavyzdžiui, despotiškai erzinančiu tonu, jie gali 
sukelti mokiniuose savaimingą pasipriešinimą. Įsakymuo- 
se bei draudimuose turi reikštis sykiu su tvirtumu tam tik- 
ras širdingas palankumas, kad tie, kam jie taikomi, turėtų 
aiškų įspūdį, jog tai daroma jų pačių gerovei. Toliau įsaky- 
mai bei draudimai privalo būti nuoseklūs. Negali būti tik- 
ros drausmės ten, kur įsakymai bei draudimai nėra pastovūs 
ir nuolat keičiasi. Įsakymų bei draudimų keitimasis be tvar- 
kos ir nuoseklumo yra geriausias prirodymas, jog jie nėra 
pakankamai apgalvoti ir protingai pagrįsti. Be to, tokie įsa- 
kymai bei draudimai negali sudaryti tvirtų įpročių, kurie 
yra būtinai reikalingi pastoviam drausmingumui. Draus- 
mė privalo būti nuosekli dar ta prasme, kad vieno auklėto- 
jo įsakymai bei draudimai neprieštarautų kito auklėtojo 
įsakymams bei draudimams. Suprantama savaime, jog pa- 
našus prieštaravimas negali būti sveikas mokyklos draus- 
mei. 

Pagaliau įsakymai bei draudimai privalo būti griežtai pil- 
dytini. Kai auklėtiniams susidaro įspūdis, jog įsakymų bei 
draudimų pildymas nėra privalomas ir jog nuo šito pildy- 
mo lengvai galima išsisukti, yra pavojaus, kad drausmės 
laužymas taps įpratimu. Todėl reikia griežtai reikalauti, kad 
įsakymai bei draudimai būtų akuratiškai pildomi; ogi ten, 
kur įsakymų bei draudimų pildymas negali būti tinkamai 
prižiūrėtas, patariama tenkintis patarimais, kurie nėra mo- 
kiniams griežtai privalomi. Ir čia drausmės taupumas yra 
geresnis negu jos perteklius. 

Įsakymai bei draudimai stengiasi išdirbti auklėtinyje tą 
drausmės pagrindą, kuriuo yra jo klusnumas. Tikras klus- 

numas yra laisvas savo valios palenkimas valiai žmogaus, 
kuriam yra pripažįstamas autoritetas. Tik laisvas klusnu- 
mas, paremtas įsitikrinimu apie mokytojo autoritetą, turi 
tikros reikšmės mokyklos drausmei. Tačiau reikia čia pat 
konstatuoti, jog šitaip suprantamas klusnumas tėra vien ide- 
alas, kuris privalo normuoti mokytojo ir mokinio santykius 
drausmės klausimuose. Mokytojas nuolatos privalo rūpin- 
tis įsigyti tikro autoritetingumo mokinių akyse ir sykiu pa- 
lengvinti laisvą jų apsisprendimą drausmės reikalaujama 
pakraipa. Jau anksčiau buvo nurodyta, kaip tai gali įvykti, 
būtent, kai buvo kalbama apie tai, kad išviršinė drausmė 
privalo galų gale virsti išvidine drausme ir kad svetimas 
valdymas turi pasikeisti mokinių nuosavu valdymusi. Ta- 
čiau šito negalės niekuomet įvykti, jei mokytojas savo as- 
meniu ir savo veikimu nebus užsitarnavęs mokinių akyse 
reikiamo autoriteto arba nesugebės keisti drausmės daly- 
kuose moralinės prievartos mokinių įsitikinimais bei įsitik- 
rinimais. ' 

Kalbant apie mokinių klusnumą sąryšy su įsakymais bei 
draudimais, reikia irgi turėti galvoje nusakyta bendra tai- 
syklė apie drausmės keitimą iš išviršinės į išvidinę. Griežti 
įsakymai bei draudimai, tikrai sakant, charakterizuoja iš- 
viršinę drausmę ir reikalauja aklo klusnumo. Sulig tuo, kaip 
mokiniai bręsta doriniu bei protiniu atžvilgiu, įsakymai bei 
draudimai turi faktinos galimybės ribose keistis tokiomis 
valdymo priemonėmis, kurios palieka auklėtiniams dau- 
giau laisvės. Tokiomis priemonėmis šalia įsakymų bei 
draudimų yra siūlymai, prašymai, patarimai, įkalbinėjimai 
irt.t. Autoritetingo auklėtojo prašymas arba patarimas gali 
dažnai turėti daug daugiau praktinės reikšmės negu griež- 
tas mažai autoritetingo auklėtojo įsakymas, nes auklėtinių 
drausmingumas visuomet išlošia tais atvejais, kai jis yra lais- 
vo auklėtinių apsisprendimo išdava. Pridursiu dar čia pat, 
jog toks, rodos, paviršutinis dalykas, kaip mokytojo man- 

dagumas savo mokinių atžvilgiu, turi didelės reikšmės mo- 
kyklos drausmei. Nekalbant jau apie tai, kad mokytojo ne- 
mandagumas demoralizuoja mokinius, jis dargi atbukina 
juose klusnumo jausmą ir tuo ardo mokyklos drausmę. Ten, 
kur mandagus mokytojas apsieina su prašymu ar patari- 
mu, mokytojas stačiokas turės pavartoti griežtą įsakymą; 
ogi ten, kur pirmasis turės daryti įsakymų arba draudimų, 
antrasis jausis priverstas griebtis baudžiamosios drausmės. 
Nesunku įspėti, jog pas pirmąjį drausmė bus tvirtesnė ne- 
gu pas antrąjį, nors pastarasis vartos griežtesnių priemo- 
nių. 

Kaip matome, mokyklos drausmė yra labai subtilus da- 
lykas, ir stačiokiškas jos supratimas visuomet liudija, jog 
žmogus nėra pasiruošęs tinkamai ją palaikyti ugdymo prak- 
tikoje. Tiesa, geras drausmės supratimas dar nėra pakan- 
kamas laidas, kad žmogus pajėgtų tinkamai išlaikyti 
drausmę savo pedagoginiame veikime: be nusimanymo, 
kaip žinome, čia reikia dar kitų profesinių savybių, apie ku- 
rias buvo kalbėta įvairiais atvejais. 

Drausminimo būdas, apie kurį buvo kalbėta iki šiolei, 
yra tampriai surištas su tuo, kas vadinama plačiai supran- 
tamu žodžiu „įtaiga“. Visa tai, kas yra auklėtiniams suges- 
tionuojama arba įteigiama įsakymu, draudimu, prašymu, 
įkalbinėjimu, siūlymu, patarimu, gali būti pavadinta įtaiga 
ta prasme, kad joks valdymas neapsieina be tam tikros su- 
gestijos, einančios nuo to, kas valdo, prie to, kas yra valdo- 
mas. Šita prasme net laisvas valdymasis neapsieina be 
įtaigos, kuri tik čia vadinama autosugestijos vardu. Einant 
psichologų patyrimais, reikia žinoti, jog įtaigos veikmė žmo- 
nių santykiuose yra daug didesnė, negu paprastai mano- 
ma; ogi mokyklos drausmėje ji sudaro visai neatskiriamą 
jos pradą. Tačiau būtų klaidinga laikyti įtaigą savistoviu 
drausmės veiksniu; ji tėra vien neišvengiamas pradas, kai 
drausmė reiškiasi tiesiogine mokytojo veikme į mokinius. 


732 


Ir šituo atžvilgiu drausmės pažanga turi pasireikšti sveti- 
mos įtaigos pakeitimu nuosava mokinių įtaiga. 

Kitas drausminimo būdas remiasi jau ne tiek įtaiga, kiek 
veiksmu. Mažame vaike veikimas įvyksta pagal pripuola- 
mas sąlygas ir todėl nejungia sąmoningai parinkto tikslo 
su priemonėmis, kurios yra taikomos jam pasiekti. Toks vai- 
kas yra dar visai nedrausminga būtybė: jis, tikrai sakant, 
gyvena bei veikia gyvuliškosios prigimties polinkiais. Kai 
vaikas nesinaudoja dar proto argumentais, jo drausmini- 
mas labai primena gyvulių dresūrą, kur su pageidaujamu 
veiksmu stengiamasi surišti malonių įspūdžių asociacija, 
ogi su nepageidaujamu veiksmu ~ nemalonių įspūdžių aso- 
ciacija. Vaikui beaugant ir beprotėjant, jis yra toliau draus- 
minamas veikdymu, t. y. jis yra skatinamas veikti tokiu 
būdu, kad pats veikimas sudarytų jame tvirtų bei pastovių 
drausmės įpročių. Galima drąsiai teigti, jog be panašaus pra- 
tinimo prie drausmingo veikimo joks žmogus negali įsigyti 
tikro drausmingumo. Šitas veikimas reiškiasi visų pirma 
žaidimu, paskui menu ir pagaliau darbu. Žaidimas jau jun- 
gia tam tikrą tikslą su ištisa priemonių eile ir todėl reika- 
lauja iš žmogaus susitelkimo, susivaldymo, suderinimo savo 
atskirų veiksmų viename uždavinyje, nuo kurio išsprendi- 
mo pareina tikslo siekimas ir kuris dargi reikalauja paklusti 
tam tikrai tvarkai, tam tikroms autoritetingoms taisyklėms. 
Žaidimas žmogaus drausmę padaro mažai jaučiamą, nes 
pats šitas drausminimas yra surištas su maloniomis emoci- 
jomis. Užsiėmimas menu yra jau aukštesnis drausminimo 
laipsnis, nes čia uždavinys yra jau sunkesnis, priemonės ne 
visuomet malonios, išdavos ne tuoj pergyvenamos. Menas 
tarsi užima vidurinę vietą tarp žaidimo ir tikro darbo. Sma- 
ginimasis menu palengvina veikimą, kaip ir žaidime, bet 
pats veikimas reikalauja jau tiek tikslumo ir patvarumo, kad 
dažnai užsiėmimas menu yra nelengvas darbas. Bet tikras 
darbas prasideda tada, kai veikimo judomasis akstinas yra 

ne maloni emocija, bet sąmoningai suprantama prievolė. 
Buvo kalbėta apie drausminimą žaidimais ir menu. Juo dau- 
giau drausminamosios reikšmės turi darbas, ypač privalo- 
mas. Privalomas darbas yra sunkus jau todėl, kad jis yra 
privalomas ir jam reikalinga yra tam tikras drausmingu- 
mas, įgytas kitose veikimo rūšyse. Bet savo ruožtu būda- 
mas dirbamas privalomas darbas drausmina žmogų. Tai 
reiškia, jog tarp privalomo darbo ir drausmės esama grįžta- 
mosios įtakos. Drausmė privalomą darbą daro sėkmingą, 
ogi sėkmingas darbas didina žmogaus drausmingumą. Iš 
čia suprantama, kodėl gerai vykdoma ugdyme skatinimo 
pareiga mažina tiesioginio drausminimo reikalą: gerai ve- 
dama skatinimo pareiga, besireiškianti mokinių veikdymu, 
drausmina juos netiesioginiu, bet visai sėkmingu būdu. Tai- 
gi rūpinantis mokyklos drausme neprivalu niekuomet pa- 
miršti, jog žaidimas, užsiėmimas menu ir privalomo darbo 
atlikimas turi šiaip ar taip tarnauti drausmės veiksniais, ka- 
dangi jie pratina mokinius taikyti pasistatytiems tikslams 
tam tikras priemones pagal tam tikras taisykles, pagal tam 
tikrus principus, būtent pratina prie to, kas sudaro draus- 
mės esmę. Didelės reikšmės drausmei turi darbo tvarkin- 
gumas. 

Pratinimas mokinių prie tvarkos yra vienas iš stipresnių 
drausmės veiksnių. Tvarkingumas, pasidaręs įpročiu, yra 
labai rimta drausmės atrama, kadangi, susidarius tvarkin- 
gumo įpročiui, lengva jau šitas įprotis sąmoningai patei- 
sinti. Mokiniai privalo įsigyventi į tvarką, kuri nustatoma 
iš viršaus, turi palengvėle ją pamėgti ir imti ja smagintis, 
kaipo tam tikra gyvenimo gėrybe. Kai tai yra pasiekta, gali- 
ma jau tikėtis, jog nuo tvarkingo gyvenimo ir veikimo mo- 
kykloje jie patys pereis prie gyvenimo bei veikimo tvarkymo 
reikiama pakraipa. Reikia gerai mokytojams nusimanyti, jog 
pratinimas mokinių prie tvarkos prasideda dažnai nuo 
smulkmenų, kurios kartais rodosi visai nereikšmingais da- 

lykais. Kaip laikomas sąsiuvinis ar knyga, kaip parašytas 
rašto darbas, kur pradėta ir kur baigta, kur pasirašyta ir kaip 
pasirašyta, - štai, rodos, nesvarbūs dalykai, tuo tarpu kiek- 
vienas iš šitų mažmožių, būdamas reikalaujamas ir prižiū- 
rėtas, turi drausminančios reikšmės visam mokinio darbui 
ir elgimuisi. Tvarka reikalauja daug pedantiškumo, nes tvar- 
ka yra labai dažnai mažmožių suderinimas į vieną visumą. 
Jei tokiais atvejais nenorima atsižvelgti į mažmožius, nega- 
lima pasiekti ir tvarkingos visumos. Mokyklos gyvenimas 
privalo būti sutvarkytas pagal tam tikrą tvarkingą planą, 
kuris iš anksto numato šito gyvenimo bėgį dienomis, sa- 
vaitėmis ir mėnesiais. Sykiu privalo būti išdirbtos, paskelb- 
tos ir išaiškintos drausmės taisyklės, kad mokiniai gerai 
žinotų, kas iš jų reikalaujama ir kas yra draudžiama. Įgyti 
mokykloje tvarkingumo įpročiai pasilieka dažniausiai vi- 
sam Žmogaus gyvenimui ir pasireiškia jo veikime. Tvarkin- 
gumas, perėjęs į įprotį ir sąmoningą dorybę, yra ne kas kita, 
kaip sudedamoji išvidinės drausmės dalis, bę kurios žmo- 
gus negali būti pripažintas tikrai drausmingu. Yra tad visai 
suprantama, kad išviršinis ir išvidinis, t. y. mokyklos ir mo- 
kinių, tvarkingumas yra viena iš salygų sėkmingam mo- 
kyklos darbui. 

Drausmės veiksniais yra dar ir visa tai, kas skatina mo- 
kinio savimeilę tikslu paraginti jį prie darbo, padėti kuo dau- 
giausiai pastangų šitam darbui, gerai atlikti ir išvengti 
nusižengimų prieš veikimo normas. Čia galima paminėti 
nuopelnų pripažinimas, pagyrimas, apdovanojimas, pa- 
galiau, kiek įeina į žaismą įvairių mokinių savimeilė — 
lenktyniavimosi skatinimas. Matthias savo „Praktinėje pe- 
dagogikoje“ pastebi, jog jei mokykloje dalykai būtų taip įdo- 
miai ir patraukiamai dėstomi, kad nebūtų reikalingi 
mokiniams kiti akstinai, jei džiaugsmas iš savo prievolės 
pildymo tenkintų mokinių jausmą, jei sykiu stropumas, 
klusnumas, tvarkos meilė ir tiesos dvasia viešpatautų mo- 

kykloje, kaipo natūrali, iš vienos pusės, gero mokymo, iš 
antros pusės, uolaus dalyvavimo darbe išdava, tai draus- 
mei palaikyti nebūtų reikalo griebtis jokių ypatingų prie- 
monių, bet mokytojo asmens ir paties dalyko dėstymo visai 
pakaktų šitam tikslui. Reiškia, idealus mokytojas, sugebąs 
savo asmens ir darbo ypatybėmis sužadinti mokiniuose ide- 
alinius polinkius bei elgimosi motyvus, yra tikriausias ge- 
ros drausmės veiksnys ir laidas. Todėl mokytojas niekuomet 
neprivalo pamiršti, kad esant mokykloje netvarkai ir ne- 
drausmei, jis pats yra dėl to mažiau ar daugiau kaltas. Bet 
iš kitos pusės, negalima pamiršti, kad tiek mokytojas, tiek 
ir mokiniai nėra tobuli žmonės ir kad ne visuomet jų veiki- 
mui bei elgimuisi tepakanka idealinių motyvų ir akstinų. 
Susidomėjimas dalyku, pamėgimas darbo, džiaugimasis pil- 
doma prievole, mokytojo gerbimas labai dažnai pasirodo 
nepakankami mokinių stropumui ir drausmingumui. Šalia 
šitų grynai idealinių motyvų kiekviename žmoguje mažes- 
niu ar didesniu laipsniu glūdi geismas, kad su jo veikimu ir 
elgimusi būtų šiaip ar taip surištas jo savimeilės tenkini- 
mas. Kiekvienas veiksmas, kiekvienas žygis, kiekvienas el- 
gesys, kiekvienas atliktas darbelis atrodo žmogui kaip 
kažkas nuosavas, ko išdavomis jis privalo naudotis tarsi sa- 
vo nuosavybe. Kai žmogus savo darbu pagamina kokią nors 
materialinę gėrybę, jis instinktyviai reikalauja šitos gėry- 
bės kaipo savo nuosavybės. Panašiai yra, kai žmogus savo 
elgesiu ar kitokiu darbu pagamina kokią nors nematėriali- 
nę gėrybę: jis instinktyviai reikalauja, kad šita nemateriali- 
nė gėrybė būtų pripažinta jo naudai. Jei pirma nuosavybės 
rūšis yra turto nuosavybė, tai antroji rūšis galima pavadin- 
ti garbės nuosavybe. Ir štai panašiai kaip turto nuosavybė 
yra vienas iš stipriausių varomųjų akstinų materialinės kul- 
tūros kūryboje, taip garbės nuosavybė yra vienas iš stip- 
riausių akstinų nematerialinės arba intelektualinės kultūros 
kūryboje. Šitų kuriamųjų akstinų stiprumas pareina nuo to, 

kad abiem atvejais jie remiasi siauriau ar plačiau suprastos 
savimeilės motyvais. Labai dažnai matydami sukurtuosius 
rezultatus tiek materialinės, tiek ir intelektualinės kultūros 
srityje, žmonės ima idealizuoti tuos motyvus, kurie buvo 
tarnavę kuriamaisiais akstinais. Jiems atrodo turto ir gar- 
bės geidimai tikrais pažangos veiksniais, o pati turto ir gar- 
bės nuosavybė yra skelbiama esanti iš esmės šventa. 
Žinoma, negalima nepripažinti, jog turto ir garbės geidi- 
mai yra labai stiprūs ir labai pastovūs kuriamieji veiksniai 
žmogaus gyvenime, bet, iš kitos pusės, negalima nematyti 
to, kad šitie veiksniai savo šaknimis glūdi žmogaus egoiz- 
me ir kad jie kaip tik todėl yra taip stiprūs ir pastovūs. Ir iš 
tikro, kas yra moraliniu atžvilgiu turto nuosavybė, jei ne 
žmogaus „aš“ objektyvacija nematerialinės kultūros srity- 
je? Kartais nuo garbės nuosavybės yra žmogui net sunkiau 
atsisakyti negu nuo turto nuosavybės. Pavyzdžiui, rašyto- 
jui gali būti sunkiau pasilikti nežinomu sukurtos daileny- 
bės autoriumi, negu turtingam žmogui atsisakyti nuo dalies 
savo turto. Tai reiškia, jog žmogaus dvasios egoizmas gali 
būti ne mažesnis už jo kūno egoizmą. Ir štai, atsižvelgiant į 
tikrai moralinį tiek turto, tiek ir garbės nuosavybės šaltinį, 
negalima idealizuoti nuosavybę kaipo kažką idealaus arba 
švento. Bet sykiu būtų klaidinga padaryti iš čia išvada, jog 
turto ar garbės nuosavybė yra griežtai smerktina ir todėl 
naikintina be atodairos į faktiną žmogaus prigimtį. Yra ži- 
noma iš patyrimo, jog visuomenėje, kur asmens nuosavybė 
nėra pripažįstama, įvyksta materialinės kultūros srityje ben- 
dras apsnūdimas, o dažnai ir visiškas visuomeninio ūkio 
suirimas. Įvyksta tai todėl, kad iš žmonių tokiais atvejais 
yra atimtas stipriausias veikimo akstinas, kuris nebuvo pirm 
pakeistas kokiu nors kitu idealesniu veikiamuoju akstinu. 
Kas kita vienuolynuose, kur neturtas yra pakeltas į dory- 
bės laipsnį ir kur asmens nuosavybė yra atstojama aukštes- 
ne dvasine asmens kultūra: čia asmens nuosavybės 

nebuvimas pasirodo esąs aukštesnės doros išdava ir sykiu 
sąlyga tolimesniam doriniam kilimui. Iš čia galima jau pa- 
daryti išvadą, jog asmens nuosavybės, kaipo žmogaus ob- 
jektyvuoto egoizmo, apribojimas tegalimas vien tada, jei 
žmonių dora yra palyginus aukštesniame stovyje ir jei tur- 
to geidimas gali būti pakeistas aukštesniu kuriamuoju vei- 
kimo akstinu. 

Čia, žinoma, neturiu nei noro, nei galimybės spręsti nuo- 
savybės problemos, tenorėjau vien nurodyti analogiją tarp 
turto nuosavybės ir garbės nuosavybės, kadangi šita analo- 
gija yra labai reikšminga mokyklai, kai kalbama apie moki- 
nių drausminimą jų pastangų bei nuopelnų pripažinimu, 
pagyrimu, apdovanojimu ir lenktyniavimosi skatinimu. La- 
bai dažnai visos šitos drausminimo priemonės yra klaidin- 
gai vertinamos todėl, kad neatsižvelgiama į tai, kame glūdi 
visų šitų priemonių šaltinis, prie ko jos veda, būdamos pa- 
vartotos kaipo pateisinama sistema ir kokių išdavų turi jų 
panaikinimas mokyklų gyvenime. Yra aiškų, jog visos ši- 
tos priemonės turi reikalo su garbės nuosavybe. Ir iš tikro 
ko kito, jei ne garbės nuosavybės, geidžia mokinys, kai jis 
nori savo pastangų bei nuopelnų pripažinimo, pageidauja 
jų pagyrimo, svajoja apie jų apdovanojimą ir ryžtasi dėl jų 
palyginamojo įvertinimo eiti lenktynių su savo draugais. 
Jis žino, jog visa tai galima pasiekti pildant mokyklinės 
drausmės taisykles, ir todėl eina prie šitų savo tikslų įsigy- 
damas drausmingumo. Mokytojas pastebi, jog nurodyto- 
mis priemonėmis galima sėkmingai naudotis drausmei 
mokykloje palaikyti, ir ima jas vertinti kaipo gerus iš esmės 
veikiamuosius akstinus. Iš kitos pusės, nuo jų atsisakius daž- 
nai pastebima mokykloje bendras apsnūdimas, abejingu- 
mas darbui bei pažangai. Žodžiu tariant, garbės nuosavybė 
turi mokykloje panašią rolę kaip kad turto nuosavybė so- 
cialiame visuomenės gyvenime. Garbės nuosavybė, kaip ir 
turto nuosavybė, remiasi egoistiniais savimeilės geidimais 

ir todėl nėra moraliai idealus dalykas; bet, iš antros pusės, 
jos naikinimas mokyklos gyvenime ir nepakeitimas kokiais 
nors aukštesniais veikimo motyvais gamina paprastai stag- 
naciją ir bendrą apsnūdimą. Koks gali būti praktiškas ir do- 
ras nusistatymas šitokioje opioje padėtyje? Nepraktiška yra 
griežtai eiti prieš egoistinę žmogaus prigimtį; ogi nedora 
yra ji skatinti arba net jai pataikauti. Telieka jinai pakęsti 
tam tikrose ribose ir net pripažinti tam tikros teisės nepa- 
keičiamos tikrumos ribose, bet sykiu niekuomet neprivalu 
pamiršti, jog šalia šitos teisės esama prievolės tobulinti tik- 
ruma ir keisti egoistiniai veikimo akstinai labiau idealiniais. 
Kalbant apie turto nuosavybę, galima visai pateisinti turtą, 
kuris yra nuosavo darbo išdava. Tik, deja, žmogus beveik 
niekados nėra vienintelis savo turto savininkas, nes papras- 
tai turto pagaminime dalyvauja ne tik asmuo, bet ir visuo- 
menė, ir net visuomenės dalis turte vis auga sulig tuo, kaip 
turtas didėja. Žmogui galima teisingai pripažinti net teisė 
prie tam tikro turto pertekliaus, kuris jį apsaugoja nuo var- 
go, nesveikatos arba senatvės valandomis. Bet jau labai sun- 
ku visai teisingai pripažinti žmogui teisė prie prabangos 
turto (luxus), kai šalia ne visi žmonės gauna pakankamo 
atlyginimo už savo sunkų darbą ir kai šitos prabangos sa- 
vininku yra, kaip sakyta, ne tik asmuo, bet ir visuomenė. 
Dar sunkiau galima pripažinti teisė dideliems trestams ir 
sindikatams, kurie konkurencijos arba lenktyniavimosi 
įkarštyje elgiasi su savo turtu be atodairos į visuomenės rei- 
kalus. Čia išskiriamasis egoizmas tampa jau vieninteliu vei- 
kiamuoju akstinu, iškeltų iš gyvos Žmogaus prigimties ir 
objektyvuotu mechaninės konkurencijos mašinoje. 

Jei palyginsime garbės nuosavybę mokykloje su turto nuo- 
savybe socialiniame gyvenime, tai pamatysime, jog mokinio 
pastangų bei nuopelnų pripažinimas atitinka turto nuosavy- 
bę, atremtą į nuosavą darbą. Pagyrimas atitinka maždaug pa- 
teisinamą dar turto perteklių; apdovanojimas yra jau tam tikra 

prabanga; lenktyniavimasis su savo draugais yra savo rūšies 
konkurencija garbės turto įgijime. Jei nepraktiška yra griežtai 
šalinti iš mokyklos visos šitos drausmės priemonės, tai yra 
nedora neribojamai naudotis visomis šitomis priemonėmis be 
atodairos į tai, kad jos skatina egoistinius mokinio polinkius. 
Mokinys turi teisės žinoti, kaip yra pripažįstamos ir įvertina- 
mos jo pastangos ir šitų pastangų išdavos, ir tai turi praktinės 
reikšmės ta prasme, kad jis pats dažnai nepajėgia žinoti, kaip 
privalu įvertinti jo darbas ar elgesys, ar jie yra pakankami, ar 
nepakankami. Kai jo darbas ar elgesys yra daugiau negu pa- 
kankamas, jis gali laukti tam tikro pagyrimo, kuris yra jau pri- 
pažinimas su pertekliumi. Yra patariama taip taikyti mokykloje 
pripažinimą ir pagyrimą, kad jiedu neatrodytų mokiniams tiks- 
lais, bet vien materialiomis pasiekto tikslo išdavomis. Aišku, 
jog nuopelnų pagyrimas gali būti daug rečiau taikomas negu 
pastangų sėkmingumo pripažinimas, nes pastarasis dažnai esti 
neišvengiamas įvertinimas, be kurio mokinys negali būti pa- 
kankamai sąmoningas darbe ir savo pasielgimuose. Pagyri- 
mas jau sužadina mokinyje sąmonę, kad jo yra padaryta 
daugiau, kaip kad buvo būtinai privaloma. Jei mokytojams 
patariama būti taupiems savo pagyrimais, tai privalu atsar- 
giau elgtis ir su nuopelnų apdovanojimu. Nuopelnų apdova- 
nojimas retai kada gali apsieiti be kokios nors žalos 
pedagoginiams tikslams. Pasižymėjimo išviršiniai ženklai ir 
dovanos už elgimąsi ir darbus dažnai pakeičia mokiniuose 
dorinius motyvus žemesniais motyvais, skatina tuštybę ir pui- 
kybę, žodžiu tariant, išvysto siaurą ambiciją, gimdo vienuose 
godumą prie dovanų, kituose - pavydą. Jei dovanos gali būti 
šiaip taip pakenčiamos, tai visų pirma tokiame amžiuje, kai 
protingesni ir idealesni motyvai nėra dar pakankamai išsivystę. 
Be to, mažiausiai nusižengia prieš pedagoginius principus do- 
vanos, kurios yra mokinių vertinamos ne dėl savo materiali- 
nės vertės, bet kaipo apvainikuotų pasisekimu pastangų 
simboliai; ypač dovanos, kurios apvainikuoja ne tiek pripuo- 

lamas darbo išdavas, kiek visai nepaprastas pastangas, pada- 
rytas su gera intencija. Užtat dovanos už lenktyniavimosi lai- 
mėjimą yra jau visai nepedagoginės ir visai smerktinos. Tiek 
pagyrimo, tiek ir apdovanojimo motyvu gali būti ne tai, kad 
mokinys yra geresnis už kitus, bet tai, kad jis yra geras pats 
savaime atžvilgiu į savo darbo ir elgimosi tikslus. Lenktynia- 
vimosi skatinimas, reikia pripažinti, gali įnešti į mokyklos gy- 
venimą nemaža gyvybės, bet kaipo ugdomoji priemonė jis yra 
nesutaikomas su dorinimo ir visuomeninimo tikslais, kurie 
reikalauja ne individualistinio lenktyniavimosi, bet altruisti- 
nio solidarumo. Paprastai garbės nuosavybės geidimas yra jau 
tiek didelis, kad jis išeina iš pakenčiamų ribų. Skatinti dargi jis 
lenktyniavimesi dėl kokio nors praktinio tikslo reiškia kelti 
šitą garbės geidimą į principą, su kuo jau jokiu būdu sutikti 
negalima. Tokiu būdu, iš vienos pusės, pasirodo, jog neprak- 
tiška ir net faktinai negalima panaikinti garbės pageidavimas, 
kaipo veikimo akstinas, iš antros pusės, nedora principialiai 
daryti iš šito pageidavimo veikimo akstinas; jis tegalima tole- 
ruoti faktino reikalo ribose ir keisti idealesniais akstinais sulig 
tuo, kaip vyksta jaunimo dorinimas. Juo mokytojas yra tobu- 
lesnis ir juo aukštesnis yra dorinis mokinių susipratimas, juo 
siauresnės yra minėtos faktino reikalo ribos ir todėl lenktynia- 
vimasis vis daugiau vietos užleidžia solidarumui. Čia, kaip 
dažnai esti žmogaus gyvenime, kraštutinis nusistatymas į vie- 
ną ar į antrą pusę nėra sutaikomas su tikrai realia pažanga. 
Reali pažanga reiškiasi aukštesnės idėjos vykdyme faktinos 
galimybės ribose. 

Štai principialus, mano supratimu, išsprendimas klau- 
simo apie tai, kas Vakarų Europoje vadinama plačiai su- 
prantamu žodžiu „emuliacija“. Emuliacija yra veikimo 
akstinas, atremtas į pageidavimą didesnės garbės sau negu 
savo draugams. Apie šitą pačią problemą galima būtų pa- 
sakyti daug daugiau, bet čia išpuola man tenkintis jos iš- 
sprendimui vien vedamosiomis mintimis. 

Numatomajai drausmei dar vieną priemonę sudaro tai, 
kas yra vadinama pedagogine priežiūra arba budėjimu. Bu- 
vo jau minėta, jog drausmės įsakymai ir draudimai nepri- 
valo siekti toliau, kaip kad galima jų pildymas prižiūrėti, ir 
jog ten, kur priežiūra nėra galima, patariama tenkintis įkve- 
piamuoju arba įteigiamuoju patarimu. Šiaip jau pedagogi- 
nė priežiūra arba budėjimas yra reikalingi kaipo priemonė, 
kuri numato netvarkos ir nusižengimo pavojų, palaiko auk- 
lėtinį pagundos valandoje ir verčia jį valdytis ir laikytis nu- 
statytų drausmės taisyklių jau tiktai todėl, kad auklėtojo 
akis nenuilstamai pastebi visa, kas darosi. Tiesa, šita auklė- 
tojo akis gali tapti auklėtiniams nepakenčiama moraline 
prievarta, kai auklėtojas supranta policininkiškai savo prie- 
voles. Priežiūra arba budėjimas turi būti pagrįsti pasitikėji- 
mu ir net tam tikru bendravimu. Jei šito bendravimo ir šito 
pasitikėjimo nesama, auklėtojo akis, šaltai kritiška ir abe- 
jinga auklėtinio gyvenimui, gali iššaukti net pasipriešini- 
mą ir norą tyčia nusižengti prieš drausmės taisyklę. Todėl 
visų pirma budėjimas privalo būti auklėtojo suprastas kai- 
po numatomosios, o ne baudžiamosios drausmės pareiga. 
Be to, pedagoginis budėjimas privalo būti palankus, beveik 
draugiškas, neįkyrus smulkmenose, ramus pavojaus valan- 
dą, diskretinis, kai auklėtiniai nori turėti paslapčių, bet sy- 
kiujis privalo būti pilnas, t. y. apimti visus auklėtinius, visus 
jo veiksmus, nežiūrint, kur jie yra, turi būti nuolatinis ir 
tikrai numatąs visas galimas išdavas. 

Tačiau budėjimo lytys kinta sulig tuo, kaip auklėtiniai 
bręsta. Vaikams priežiūra yra reikalinga kitokia kaip kad 
jaunuoliams. Sulig tuo, kaip jaunimas pripranta pats val- 
dytis ir sąmoningai kontroliuoti save ir iš principo laikyti 
drausmės taisykles, pedagoginė priežiūra iš labiau smul- 
kmeningos ir faktinos tampa vis labiau bendra, besiremianti 
auklėtojo moraliniu santykiavimu su auklėtiniais. Šiaip jau 
kaipo taisyklė galima laikyti, jog pedagoginė priežiūra juo 

labiau yra reikalinga, 1) juo mažesni yra aukėtiniai, 2) juo 
didesnė yra auklėtinių draugė ir 3) juo daugiau neigiamųjų 
ugdymo veiksnių apsupa auklėtinį. Štai bendriausieji da- 
lykai apie numatomąją drausmę. 


Baudžiamoji drausmė 


Iš išviršinių protinimo sąlygų, t. y. sąlygų, tarsi iš vir- 
šaus pareinančių nuo mokytojo arba apskritai auklėtojo nu- 
sistatymo, man tenka dar panagrinėti baudžiamoji drausmė, 
būtent tai, ką prancūzai vadina la discipline répressive, o vo- 
kiečiai - die strafende Zucht. Yra tai plati problema, kurią čia 
tegalėsiu vien bendrais bruožais nusakyti. Buvo jau keletą 
kartų primygtinai pabrėžta, jog baudžiamoji drausmė turi 
būti kiek galint atstota numatomąja drausme, arba preven- 
tyvine disciplina, ir jog jos reikalingumas mažėja sulig tuo, 
kaip gerėja numatomosios drausmės santvarka. Vis dėlto 
negalima nepripažinti, jog baudžiamoji drausmė yra neiš- 
vengiama blogybė, kuri mažesniu ar didesniu laipsniu ran- 
da vietos ir net pateisinamojo pritaikymo ugdomajame 
darbe. 

Bausmės reikalas ugdyme gali būti pateisintas reikalu 
nustatyti normalų santykį tarp auklėtinio elgimosi ir šito 
elgimosi išdavų. Mažo, negalinčio dar protauti vaiko dori- 
nis auklėjimas ir prasideda nuo to, kad su gerais pasielgi- 
mais sąmoningai jungiamos malonios išdavos, ir atvirkščiai, 
su negerais pasielgimais jungiamos išdavos, kurios sudaro 
nemalonių stovių arba jausmų. Vaiko psichikoje iš to susi- 
daro mažiau ar daugiau tvirta vaidinių asociacija, taigi tam 
tikras pasielgimas iš anksto iššaukia jo atmintyje atitinka- 
mos išdavos įvertinimą. Šitas išdavos įvertinimas ir yra vai- 
kui savaimingas motyvas, kuris verčia jį taip ar kitaip elgtis, 
kai jis nesugeba dar sąmoningai nusistatyti savo elgesyje. 
Bausmė, kuri stengiasi sąmoningai nustatyti normalų san- 


743 


tykį tarp auklėtinio ir išdavos, yra auklėjamoji arba peda- 
goginė bausmė. 

Prieš auklėjamosios bausmės reikalą buvo Rousseau pa- 
statyta prigimtosios drausmės koncepcija. Rousseau supra- 
timu, ugdomoji bausmė yra nereikalinga, kadangi galima 
ir privalu pasitenkinti prigimtąja bausme, t. y. tomis pri- 
gimtomis išdavomis, kurių turi blogas auklėtinio pasielgi- 
mas. Pavyzdžiui, auklėtinis neišlaiko saiko valgyme ir 
gėrime; nesveikata bus jam natūrali bausmė. Arba, pavyz- 
džiui, auklėtinis meluoja; jis turi patirti nepasitikėjimo, ku- 
rio jam negali nejausti patyrę jo netiesumą žmonės. 
Prigimtosios bausmės koncepcija rado pritarimo pas Her- 
bartą, bet ypatingai buvo ginama Spencerio. Prigimtoji baus- 
mė, Spencerio įsitikinimu, suteikia jaunimui patirtinio 
pažinimo apie blogo ir gero elgimosi išdavas, lengvai įtiki- 
na jį apie bausmės teisingumą, negadina jo būdo prispiria- 
muoju auklėtojo įsikišimu ir todėl negadina santykių tarp 
auklėtojo ir auklėtinių dėl bausmės taikymo. 

Negalima nepripažinti sykiu su Rousseau, Herbartu ir 
Spenceriu, kad prigimtosios bausmės gali būti ugdomai- 
siais veiksniais žmogaus fiziniame bei dvasiniame išsivys- 
tyme bei brendime; bet, iš antros pusės, būtų klaidinga, jei 
auklėtojas tenorėtų būti vien pasyvus žiūrėtojas šitokio pri- 
gimtojo baudimo dramoje. Žmogui neprivalu būti pasyviam 
gyvenime apskritai, nes jis pats sąmoningai bei laisvai pri- 
valo šitam gyvenimui vadovauti. Panašiai auklėtojas pri- 
valo aktyviai vadovauti savo auklėtinio ugdymui ir todėl 
irgi protingai vadovauti jo baudimo reikalui. Prigimtosios 
bausmės, kuomet išdavos regimai nubaudžia nusižengusį- 
jį, gali būti nepakankamos, bet jos gali būti taip pat per sun- 
kios, t. y. turinčios nepataisomų ir neproporcionalių išdavų. 
Be to, dažniausiai prigimtosios bausmės ateina per vėlai, 
kai žmogus yra jau subrendęs ir pripratęs prie tam tikro 
nusistatymo. Taip tingumas prie mokslo atsiliepia labiau- 

siai tada, kai suaugęs žmogus pajaučia visą buities kovos 
sunkumą. Neatgrasytas nuo žaidimo su pavojais auklėti- 
nis gali sugadinti visą savo gyvenimą ir paskui turės pre- 
tenzijų auklėtojams, kurie lengvomis baudžiamosios 
drausmės priemonėmis galėjo neprileisti jo prie nelaimės. 
Prigimtosios bausmės koncepcija iškelia aikštėn vieną gero 
baudimo principą, būtent baudimo natūralumą ir atitiki- 
mą nusižengimui, bet yra aiškiai nepakankama, kai sten- 
giasi pasitenkinti vien tomis bausmėmis, kurios įvyksta 
realaus gyvenimo eigoje. Sąmoningas auklėtojas tam tikro- 
se ribose gali išnaudoti prigimtąsias bausmes, bet kaipo tai- 
syklė privalu laikytis principo, kad auklėtojas turi normuoti 
ir taikyti auklėjamųjų bausmių sistemą. 

Tikram auklėjamosios bausmės supratimui turi reikšmės 
klausimas apie bausmės tikslą. Paprastai ugdymo teorijai 
yra pritaikomas tas bausmės tikslo supratimas, kurio yra 
apie bausmę už nusižengimus prieš visuomenės tvarką. Čia 
būta ir tebesama trijų svarbiausių teorijų, būtent, atitaisy- 
mo arba atlyginimo teorijos, atgrasymo teorijos ir pataisy- 
mo, arba pagerinimo, teorijos. Seniausia yra pirmoji, 
atitaisymo arba atlyginimo teorija; ji prileidžia buvimą ob- 
jektyvinės dorinės tvarkos, kurios sulaužymas kiekvienu 
atskiru atveju reikalauja moralinio atitaisymo arba mate- 
rialinio atlyginimo. Šitos teorijos supratimu einant, baus- 
mė ir yra šiaip ar taip moralinis atitaisymas suardytos 
tvarkos arba net materialinis atlyginimas padarytos netvar- 
kos. 

XVII ir XVIII a. praplito atgrasymo teorija, kuri ypatingai 
buvo susidomėjusi visuomenės gerove tiek syvenime, tiek 
ir ugdyme. Šita teorija einant tikėtasi atgrasyti nuo nusižen- 
gimų tiek grūmojimais, tiek ir baudimais ir tuo apsaugoti 
visuomenę arba mokyklą nuo blogesnių individų. XIX a. iš- 
sivystė pataisymo, arba pagerinimo, teorija. Jei atgrasymo 
teorijai rūpėjo visų pirma visuomenės gerovė, tai pataisymo 


745 


teorijai rūpi pirmų pirmiausiai nusižengiančio žmogaus pa- 
gerinimas arba pritaikymas jam bausmės tokiu būdu, kad iš 
to būtų naudos visų pirma jam pačiam arba jo dorinei pa- 
žangai. Nesunku pastebėti, jog pataisymo teorija iš visų trijų 
teorijų geriausiai atitinka tiesioginius ugdymo tikslus, kadan- 
gi auklėtinio pagerinimas kaip tik sudaro auklėjimo uždavi- 
nį. Todėl galima sakyti, jog kiekviena tikrai pedagoginė 
bausmė privalo turėti savo tikslu baudžiamojo auklėtinio pa- 
gerinimą. Tik tokia bausmė užsitarnauja auklėjamosios baus- 
mės vardo. Bet iš kitos pusės, negalima visai neigti, jog ir 
pirmosiose dviejose teorijose esama taip pat tiesos arba bent 
teisingų momentų. Tikras pasitaisymas reikalauja atitaisy- 
mosulaužyto principo arba net atlyginimo padarytos skriau- 
dos. Jei pripažįstame moralinių principų ir dorinės tvarkos 
objektyvumą, tai atpirkimas savo nusižengimų bent atgaila- 
vimo lytyje yra visai neišvengiamas dalykas. Nesuklysime 
tad pasakę, jog auklėjamoji bausmė turi siekti aukėtinio pa- 
taisymo per nusižengimo atitaisymą. Taip pat atgrasymo te- 
orija nėra irgi nepamatuota. Blogiausiais atvejais, kai 
auklėtinis nepasiduoda auklėjamajai įtakai arba auklėtojas 
nesugeba tokios įtakos vykdyti ugdymo darbe, gali būti pa- 
teisintas noras bent atgrasyti auklėtiniai nuo nusižengimų ir 
tuo pačiu neleisti susidaryti juose ydingų įpratimų. Jei šito- 
kie įpratimai nėra išsivystę, galima tikėti, jog auklėtiniui pa- 
ūgėjus ir geriau susipratus, jis vengs nusižengimų ne dėl 
bausmių baimės, bet jau dėl sąmoningo įsitikinimo. 


Kaip matėme, auklėtinis drausminamas ne tik tiesioginės 
drausminamosios sugestijos, arba įtaigos, priemonėmis, bet 
ir tokiais teigiamais veiksmais, kokiais yra žaidimai, užsiė- 
mimas menu ir darbas. Ypač daug drausminamosios įtakos 
turi darbo įpročiai, kurie turi dideliausios įtakos žmogaus 
gyvenimo pakraipai. Drausmės reikalui turi toliau labai di- 
delės svarbos pratinimas jaunimo prie tvarkos tiek gyveni- 

mo bei veikimo smulkmenose, tiek ir bendroje jų visumoje: 
tvarkingumas yra viena iš svarbių drausmingos dvasios ap- 
raiškų. Drausmės reikalui turi taip pat reikšmės tokie skati- 
namieji veikimo akstinai, kaip išreikštas nuopelnų ar 
pastangų pripažinimas, pagyrimas ir apdovanojimas su vie- 
nalaikiu lenktyniavimo paskatinimu. Visos šitos priemonės 
turi savo objektu vadinamąją garbės nuosavybę ir privalo 
būti labai atsargiai naudojamos, kad jos nesužadintų auklė- 
tiniuose nereikalingos ambicijos, kuri dažniausiai nesutaria 
su gerai suprastu savo garbės pajautimu. Paskui numatoma- 
jai drausmei neišvengiama priemonė yra pedagoginė prie- 
žiūra, arba auklėtojo budėjimas atžvilgiu į tai, ką daro ir kaip 
elgiasi jo auklėtiniai. Šita pedagoginė priežiūra yra tikrai sėk- 
minga, jei ji yra pagrįsta tikru auklėtojo bendravimu su auk- 
lėtiniais ir vis labiau remiasi gretimai auklėjamu auklėtiniuose 
dorinės savo atsakomybės jausmu, tad ilgainiui priežiūra gali 
tesiremti pilnu pasitikėjimu. Kalbant apie baudžiamąją draus- 
mę, Ypač svarbu tinkamai suprasti pedagoginės bausmės tiks- 
lą. Iš trijų teorijų —- atlyginimo, atgrasymo ir pataisymo -pilnai 
tepriimtina vien trečioji, t. y. pataisymo teorija, kuri reika- 
lauja, kad pedagoginė bausmė visų pirma taisytų nusižen- 
gusį auklėtinį, nes toks yra bendras ugdomojo veikimo 
uždavinys. Šiaip jau reikiamos taisomosios bausmės savy- 
bės yra, pirma, jos linkmė pasidaryti nebereikalinga, antra, 
jos teisingumas, ryškiai aiškus tiek auklėtojui, tiek ir bau- 
džiamajam auklėtiniui. 

Apskritai reikia pastebėti, jog atgrasymo teorija turi dau- 
giau reikšmės visuomenės gyvenimui negu ugdymui, ka- 
dangi baudžiamoji teisė dažnai ne tiek turi galimybės taisyti, 
kiek grasyti. Kas kita ugdyme. Čia, kaip sakyta, pataisy- 
mas per atitaisymą yra tiesioginis auklėjimo uždavinys, ir 
atgrasymas gali būti toleruojamas išimtinais atsitikimais. 
Jei auklėtojas savo baudimo sistemoje laikosi atgrasymo 
principo kaipo taisyklės, tai tik prirodo, jog jis arba turi 


747 


klaidingą supratimą apie baudimo sistemą, arba nesuge- 
ba turėti savo auklėtiniams tikrai auklėjamosios įtakos ir 
pritaikyti jiems auklėjamųjų bausmių, kurios pataiso nu- 
sižengusiuosius. Šalia trijų nusakytų bausmės tikslų, t. y. 
atitaisymo, atgrasymo, pataisymo, nurodoma dargi apsau- 
gojimo tikslas. Pavyzdžiui, auklėtinis yra izoliuojamas nuo 
visos savo draugės, kaipo pavojingas savo įtaka, arba net 
yra visai pašalinamas iš lavinamosios arba auklėjamosios 
įstaigos. Tokios bausmės tikslas yra apsaugojimas nesuga- 
dintų dar auklėtinių nuo žalingos giliai pagedusių auklėti- 
nių įtakos. Vis dėlto neprivalu niekuomet pamiršti, jog 
ugdymo darbe pagrindinis baudimo tikslas yra auklėtinio 
pataisymas ir jog pagal šitą tikslą dera tvarkyti bei vykdyti 
visa bausmių sistema, reiškia, juo vadovaujantis, turi būti 
parinktos bausmių rūšys, nustatytos baudimo sąlygos ir pa- 
čios bausmės pritaikomos bei vykdomos. Gerą auklėtoją pa- 
žinsime visai lengvai iš jo pataisomųjų bausmių sistemos, 
ir apie tai nevalia pamiršti niekam, kas turi reikalo su ug- 
domuoju darbu mokykloje. 

Pirm negu kalbėti apie pataisomųjų bausmių rūšis, pri- 
taikymą ir vykdymą, turiu visų pirma nustatyti bendriau- 
sias jų savybes. Bausmė yra dažniausiai neišvengiama 
blogybė ir todėl pedagoginėje bausmėje turi visuomet glū- 
dėti tendencija patapti su laiku nereikalinga. „Viena turė- 
tume visi gerai Žinoti, - sako vienas pedagogas, - mes 
baudžiame tam, kad nebeturėtume daugiau bausti“. Pirma 
tad pataisomosios bausmės savybė yra linkmė į pasinaiki- 
nimą. Ir iš tikro, jei bausmė pataiso auklėtinį, ji tuo pačiu 
tampa nebereikalinga ateityje. Toliau, kaipo pataisomoji, 
bausmė turi būti teisinga. Neteisinga bausmė ne tik nepa- 
taiso, bet dargi demoralizuoja. Bausmės teisingumas reika- 
lauja, kad nusižengimas būtų tikras, o ne tariamas; kad 
nusižengęs auklėtinis suprastų savo nusižengimą ir prisi- 
imtų bausmę kaipo teisingą savo nusižengimo išdavą. Tre- 

čia pagrindinė pataisomosios bausmės savybė yra jos pri- 
imamumas nusižengusiam auklėtiniui. Jei auklėtinis nepri- 
siima bausmės, kaipo neteisingos, nesupranta sąryšio tarp 
sulaužyto principo ir atitaisomojo veiksmo ir neatlieka ge- 
ra valia uždėtos bausmės, bausmė neturi pataisomosios 
reikšmės ir kuo daugiausiai gali turėti atitaisymo arba at- 
grasymo prasmės. Taigi trys pagrindinės pataisomosios 
bausmės savybės yra, pirma, jos linkmė pasidaryti neberei- 
kalinga, antra, jos teisingumas, ryškiai aiškus tiek auklėto- 
jui, tiek ir baudžiamajam auklėtiniui, ir trečia, jos 
priimamumas pastarajam, arba pastarojo nusistatymas pri- 
imti bausmę su įsitikinimu ir atlikti ją gera valia. 

Iš kitų mažiau svarbių auklėjamosios bausmės kokybių 
galima dar nurodyti tokias. Bausmė privalo būti reta ir mi- 
nimalinė. Dažnas baudimas atbukina auklėtinių jausmus 
ir verčia nuolat eiti nuo mažesnių prie didesnių bausmių. 
Kaipo neišvengiama blogybė, bausmė privalo būti minima- 
linė, t. y. neišeiti iš būtinai reikalingų ribų. Jei, pavyzdžiui, 
pakanka sudrausti mokinys rimtu nepasitenkinimo žvilgs- 
niu, nėra reikalo pareikšti žodžiu savo papeikimo. Jei pa- 
kanka išreikšti žodžiu savo papeikimas, nėra reikalo bausti 
smarkesniu būdu. Baudimas, kad būtų sėkmingas, nepri- 
valo būti nei per ilgas, nei per trumpas. Ilgai trunkanti baus- 
mė nelengvai gali būti kontruoliuojama, gali iššaukti atkaklų 
pasipriešinimą iš baudžiamojo pusės arba pavergti jį į sun- 
kaus nusiminimo stovį. Per trumpas baudimas gali būti ma- 
žai sėkmingas, o kartais gali sudaryti auklėtinyje įspūdžio, 
kad jam tuoj norima atlyginti už bausmės nemalonumą. 

Bausmė turi būti, toliau, rimta; ji neprivalo turėti savyje 
nieko, kas pašiepia arba pažemina žmogaus vertę. Pajuoki- 
mas nesiderina su auklėjamąja bausme ir todėl nėra leisti- 
nas jokiu atveju. Nebent švelni, bet ne pikta ironija, arba, 
geriau pasakius, tam tikras humoras kartais gali atstoti mo- 
ralizuojantį pamokymą arba papeikimą ir tuo pačiu baus- 

mę; bet reikia konstatuoti, maža kas yra gabus tokiai ironi- 
jai. Be to, bausmė privalo būti nežalinga tiek fiziniu, tiek ir 
doriniu būdu. Tai savaime aišku, kalbant apie auklėjamą- 
sias arba pataisomąsias bausmes. 

Kai kalbama apie bausmių rūšis, reikia žinoti, jog bau- 
dimo pradžia glūdi dažnai jau psichologinėje auklėtojo re- 
akcijoje prieš auklėtinio nusižengimus. Nepasitenkinimo 
gestas, o ypač auklėtojo žvilgsnis, apie ką buvo jau minėta, 
yra kartais pakankama bausmė už netikusius auklėtinių pa- 
sielgimus. Šitose tyliose nepasitenkinimo arba įspėjimo iš- 
raiškose, tinkamai pavartotose, gali būti daug daugiau 
drausminančios galios, negu paprastai manoma. Šitomis 
priemonėmis rimtas mokytojas sugebės geriau valdyti gau- 
sią klasę nekaip mokytojas rėksnys, plūstąs dosniai žodžiais 
dėl kiekvieno mažmožio. Vis dėlto reikia pripažinti, jog tin- 
kamai pavartotas žodis bus jau stipresnė baudimo rūšis. 
Įspėjimas, papeikimas, grūmojimas yra vis smarkesnės prie- 
monės, kurios dažniausiai yra vartojamos baudžiamosios 
drausmės reikalui. Reikia saugotis, kad šitos baudimo prie- 
monės nejeitų į įprotį, nes tuomet jos nustoja veikusios rei- 
kiamu būdu ir tuo pačiu mažina auklėtojo autoritetą ir 
atbukina auklėtinio klusnumo jausmą. 

Iš vartojamų mokykloje bausmių priminsiu dar blogo 
laipsnio pažymėjimą iš elgesio ir stropumo, blogai atlikto 
darbo ištisą atitaisymą, mokinio užlaikymą mokykloje po 
pamokų, baudžiamojo mokinio prisistatymą aukštesnei vy- 
resnybei, viešą papeikimą prieš visą mokyklą, pasiskundi- 
mą tėvams arba globėjams, laikiną pašalinimą iš mokyklos 
ir kartais net praktikuojamą įstatymų numatytais atsitiki- 
mais mokinio atidavimą į pataisomuosius namus. 

Šiais laikais galima jau laikyti galutinai pasmerktu fizinį 
baudimą veiksmu mokykloje. Užtat vis dėlto yra dar peda- 
gogų, kurie yra linkę toleruoti arba sąmoningai toleruoja 
fizines bausmes priešmokykliniame amžiuje, kai auklėti- 

nio sąmoningumas nėra dar tiek išsivystęs, kad fizinė baus- 
mė galėtų nepataisomai įžeisti žmogaus ambiciją. Tačiau ir 
panašiu atveju reikia konstatuoti, jog fizinės bausmės neiš- 
vengiamumas yra ne tiek auklėtinio, kiek auklėtojo kaltė. 
Prityręs ir sumanus auklėtojas, ugdąs vaiką nuo pat ma- 
žens, sugebės išvengti fizinių bausmių, jungdamas su neti- 
kusiais auklėtinio pasielgimais kitokias nemalonias išdavas, 
turinčias auklėjamųjų bausmių reikšmės. Yra juk patirta, 
jog juo sumanesnis ir gabesnis yra auklėtojas, juo idealesnė 
ir švelnesnė yra jo drausminimo ir todėl baudimo sistema, 
Jei tad kas sakosi negalįs apsieiti vaikų ugdyme be fizinių 
bausmių, jis prisipažįsta tuo pačiu nesugebąs tinkamai ar- 
ba pakankamai tobulai dirbti ugdomąjį darbą. Bet iš kitos 
pusės, jei kas atsisakytų visai nuo baudimo priemonių ir 
pataikautų visiems žemiems žmogaus prigimties polin- 
kiams, tai panašus elgimasis vaikų ugdyme ne tik nebūtų 
nė kiek geresnis už fizinių bausmių vartojimą, bet dargi at- 
neštų gyvenimo praktikoje tokių neigiamųjų vaisių, paly- 
ginus su kuriais taikomų vaikams fizinių bausmių 
neigiamosios išdavos yra niekai. Taigi, jei galima kartais 
toleruoti fizines, žinoma, nežalingas tiesioginiu būdu baus- 
mes, tai tik palyginant su dar blogesnėmis drausminimo 
priemonėmis ir dargi atžvilgiu į tuos auklėtojus, kurie ug- 
domąjį darbą dirba iš prigimties, bet ne iš profesijos. Pa- 
šauktajam iš profesijos auklėtojui fizinės bausmės jokia 
prasme nepritinka, nes iš jo galima reikalauti, kad jis sąmo- 
ningai pasirinktų ir meniškai įprastų taikyti aukštesnę bau- 
dimo sistemą. 

Baigdamas šitos plačios ir svarbios problemos trumpą 
apžvalgą, turiu dar pasakyti keletą žodžių apie bausmės 
pritaikymą bei vykdymą. Visų pirma sąmoningumo am- 
Žiuje tik tie pasielgimai gali būti baudžiami, kurie turi sa- 
vyje dorinio blogumo; būtų todėl netikslinga ir neteisinga 
bausti auklėtinius už pasielgimus ar apsileidimus, kuriuo- 

se nėra blogos valios ir kurie yra išdavos kokių nors patei- 
sinamų priežasčių, pavyzdžiui, auklėtinio nenormalumo, 
neatsargumo, per mažo gabumo, nepalankių gyvenimo są- 
lygų ir t. t. Šitas reikalavimas ištirti nusižengimo tikras prie- 
žastis veda prie kito reikalavimo, būtent individualizuoti 
bausmes pagal konkretines nusižengimo aplinkybes ir pa- 
gal nusižengusiojo asmenį. Bausmė turi būti proporcinga 
kaltei, bet sykiu ji turi atitikti individualines auklėtinio ypa- 
tybes: ir jo amžių, ir jo lytį, ir jo būdą, ir jo temperamentą, ir 
jo sveikatos stovį. Proporcingo bausmės individualizavimo 
principas kelia tarp kitko reikalavimą, kad bausmė kiek ga- 
lint būtų artinama prie prigimtosios bausmės, kaip pasta- 
rąją suprato Rousseau arba Spenceris. Bet kaip jau buvo 
sakyta, šitas reikalavimas reikia suprasti labai atsargiai. Pa- 
galiau bausmės pritaikymas privalo būti vykdomas iš auk- 
lėtojo pusės bešališkai, ramiai, su tvirtu pasiryžimu ir sykiu 
su gera intencija. Auklėtinis neprivalo matyti baudžiama- 
jame auklėtojo pasielgime nei svyravimo, nei šalutinio ar- 
ba šališko motyvo, nei pasipiktinimo. Gera, jei jis gali patirti 
iš auklėtojo pasielgimo, kad šis tik pildo savo prievolę pats 
prisispyręs prie šito nemalonaus darbo ir pats kentėdamas 
už savo auklėtinio nusižengimą. Žodžiu tariant, pačiame 
baudimo vyksme auklėtinis turi patirti savo auklėtojo šir- 
dingą gerumą, o ne šaltą jo abejingumą. Taip bausti savo 
auklėtinius, žinoma, nėra lengvas dalykas, nes tam reika- 
linga nemaža širdies ir takto. Tačiau ir mažos dovanos gali 
didėti, kai su jomis susijungia gera valia ir tikras nusima- 
nymas. Bet svarbiausia baudžiamojoje drausmėje nepamirš- 
ti, jog jinai tėra vien neišvengiama blogybė, kuri kiek galint 
privalo būti atstota numatomąja drausme. Ypač svarbu 
vengti bausmių gausumo. „Nėra prirodyta, - sako Mat- 
thias, - kad drausmė tampa geresnė didelio baudimo prię- 
monėmis. Kas gali ir nori matyti, greičiau pastebės, jog 
apylinkėse ir mokyklose, kur daugiausia yra baudžiamųjų 

nustatymų ir daugiausia yra pritaikoma bausmių, draus- 
mė iš tikro yra liūdnoje padėtyje“*. Ir tai įvyksta todėl, kad 
bausmė, Dėvaud pasakymu, tegali būti išimtis, bet ne tai- 
syklė. 


Išvidinės protinimo sąlygos 


Ėmęs tyrinėti protinimo organizaciją, ėjau šitokiu keliu. 
Iš pat pradžios buvo nustatyta, kaip reiškiasi organizuotas 
protinimas mokykloje, nusakiau trumpai materialinės mo- 
kyklos aplinkybes, iš kurių mokyklos rūmai, klasė, klasės 
baldai ir mokomosios priemonės yra svarbiausios. Kai visa 
tai yra jau parūpinta, į mokyklą ateina mokytojas ir moki- 
niai. Pirm negu prasideda protinimas, reikalinga yra ištisa 
sąlygų eilė tiek iš mokytojo, tiek ir iš mokinių pusės. Pir- 
mosios sąlygos pareina, taip sakant, iš viršaus, antrosios iš 
vidaus. Visų pirma mokytojas turi būti tinkamai pasiruo- 
šęs. Paskui jis organizuoja klasę, nustato darbo santvarką ir 
vykdo visame mokyklos gyvenime tvarką bei drausmę. Da- 
barjau mokiniai gali sueiti klasėję į pamoką, bet čia jau jiems 
keliami tam tikri reikalavimai, nes mokslo sėkmingumui 
reikalingas yra tam tikras mokinių nusiteikimas bei nusi- 
statymas, arba išvidinės protinimo sąlygos. Šituodu daly- 
ku - mokinių nusiteikimas bei nusistatymas, - reikalingų 
protinimosi vyksmui, galima išreikšti dviem žodžiais, ku- 
riais yra susidomėjimas ir dėmėjimasis. Kitaip tariant, mo- 
kinys turi susidomėti mokomuoju dalyku ir dėmėtis, kai jis 
yra dėstomas. Dalyko įdomumą turi atitikti mokinio dėme- 
sys; ir mokinys paprastai dėmisi tai, kuo jis yra susidomė- 
jęs, nes dalyko įdomumas ir yra mokiniui tasai akstinas, 
kuris ragina jį dėmėtis, kai dalykas yra tiriamas arba dėsto- 
mas. Taigi susidomėjimas ir dėmesys ir yra tiedvi pagrin- 


* Matthias A. Praktische Pädagogik. - München, 1913. ~ P. 224. 

dinės išvidinės protinimo sąlygos, kurios man tenka iš ei- 
lės panagrinėti. 


Susidomėjimas 


Turiu visų pirma paaiškinti, jog terminas „susidomėji- 
mas“ reiškia čia tą pat, ką ir „susiinteresavimas“. Kitos kal- 
bos vartoja šitoje vietoje intereso terminą: prancūzai kalba 
čia apie l'intérêt, vokiečiai apie das Interesse, rusai - wuTepec. 
Šitas lotyniškos kilmės terminas turi paprastai dvejopos pra- 
smės - pasyvinės ir aktyvinės, t. y. gali reikšti ir tą gėrybę, 
kurios dėlei dalyku susiinteresuota, ir patį susiinteresavi- 
mo veiksmą, t. y. interesas reiškia ir dalyko įdomumą, ir 
susidomėjimą. Iš kitos pusės, žodis „dėmesys“ reiškia tą 
pat, ką prancūzų l'attention, vokiečių die Aufmerksamkeit ir 
rusų BHHMAHHE. 

Jei dabar norėtume nustatyti pagrindinį santykį tarp įdo- 
mumo, susidomėjimo ir dėmesio, tai turėsime pasakyti, jog 
įdomumas yra sąlyga susidomėjimui, ogi susidomėjimas — dėmė- 
jimuisi, arba dėmesiui. Tiesa, galima dėmėtis mokomąjį da- 
lyką ne dėl įdomumo, bet iš drausmės, iš prievolės, bet 
lengva yra pastebėti, jog vien dėmesys, paremtas susido- 
mėjimu dėl dalyko įdomumo, tėra lengvas ir vaisingas. Štai 
kodėl iš dviejų nurodytų išvidinių protinimo sąlygų moki- 
nio susidomėjimas dalyku yra ankstybesnė sąlyga už jo dė- 
mėjimąsi arba dėmesį. 

Kalbant apie susidomėjimą, reikia ištirti klausimus, ko- 
kie yra veikiamieji susidomėjimo akstinai, kokios yra tie- 
sioginės susidomėjimo išdavos arba jo reikšmė ir kaip dera 
žadinti ir palaikyti mokiniuose susidomėjimo stovį. Iš to, 
kas jau pasakyta, galima buvo pastebėti, jog bendra susi- 
domėjimo priežastis yra dalyko įdomumas, nes yra aišku, 
jog negalima susidomėti abejingu arba neįdomiu dalyku, 
nors galima dėmėtis neįdomų dalyką iš reikalo. Tik įdo- 

mus dalykas ir būtent todėl, kad jis yra įdomus, gali iššauk- 
ti savaimingo susidomėjimo, nereikalaujančio jokio ypatin- 
go prisivertimo; bet tuoj kyla naujas klausimas, būtent, kas 
padaro, kad dalykas yra įdomus arba tik yra laikomas įdo- 
miu. Įdomus yra mums dalykas, turįs kokios nors vertės — 
teorinės, praktinės arba estetinės. Tai, ką mes laikome ko- 
kia nors prasme gėrybe arba vertybe, tuo pačiu patraukia 
savęsp mūsų protą, valią arba jausmus ir todėl yra vadina- 
ma įdomiu dalyku. Faktinai įdomumas glūdi ne tik pačiam 
dalyke ir ne tik mūsų dalyko vertinime, bet dalyko santy- 
kyje su mūsų asmeniu arba net atvirkščiai - mūsų asmens 
su dalykų; tai, kas įdomu vienam, neįdomu kitam; kas la- 
bai įdomu vienam, mažai įdomu kitam ir t. t. Taigi įdomu- 
mas glūdi vertinamajame santykyje tarp dalyko ir asmens. 
Tai svarbu laikyti galvoje, norint sužadinti mokinyje susi- 
domėjimą dalyku. Mokytojas tokiu atveju turi imti matu ne 
savo asmenį, bet savo mokinio asmenį arba mokinio asmens 
santykiavimą su mokomuoju dalyku. Tik numatydamas šitą 
santykiavimą, mokytojas gali atvaizduoti ir nusakyti daly- 
ką tokiu būdu, kad jis būtų mokiniui įdomus ir tuo pačiu 
sužadintų jo susidomėjimą. 

Taigi niekados neprivalu pamiršti, jog dalyko įdomumas, 
kaipo glūdįs jo santykiavime su asmeniu, yra, iš vienos pu- 
sės, subjektyvi apraiška, pareinanti nuo asmens ypatybių. 
Iš čia dera išvesti taisyklę, jog norint padaryti dalyką įdo- 
mų mokiniui, reikia šitas dalykas pastatyti, taip sakant, į 
subjektyvius santykius su jo asmeniu. Kitaip tariant, ma- 
tuojant dalyko įdomumą ir keliant jį aikštėn, mokytojas tu- 
ri mintinai pasistatyti savo mokinių vietoje. Tik pastatęs save 
mintinai savo mokinių vietoje, mokytojas sugebės surasti 
priemonių padaryti dalyką įdomų savo mokiniams ir šiaip 
jau parinkti akstinų jiems suįdominti juo. Čia reikės skaitytis 
ir su mokinių amžiumi, ir su jų išsilavinimu, ir su jų gabu- 
mais, įpratimais, darbingumu, simpatijomis ir antipatijomis 

ir t. t., nes nuo viso šito pareina tai, ar dalykas bus moki- 
niams įdomus, ar ne. 

Bet jei tas, kas pareina įdomumui nuo mokinių, yra sub- 
jįektyvus įdomumo momentas, tai iš antros pusės, tai, kas 
pareina nuo paties dalyko, sudaro objektyvų dalyko įdo- 
mumo momentą. Juo ryškiau yra iškeltos aukštėn charak- 
teringos dalyko ypatybės, juo didesnei žmonių daugybei 
jis yra įdomus. Savo ryškiu ypatingumu dalykas tarsi užsi- 
meta Žmogui arba verčia jį savimi susidomėti. Todėl moky- 
tojas, norėdamas atsiekti tikro susidomėjimo iš mokinių 
pusės, turi kreipti dėmesio ne tik subjektyviai, bet ir objek- 
tyviai įdomumo pusei. Tik sujungimas šitų dviejų momen- 
tų suteikia daugiausia galimo efekto, t. y. intensyvaus arba 
įtempto susidomėjimo. Kitaip tariant, susidomėjimo įtam- 
pa didėja, jungiant subjektyvų ir objektyvų įdomumo mo- 
mentus. 

Reikia dar priminti, jog susidomėjimo akstinai esti tie- 
sioginiai ir netiesioginiai. Tiesioginį veikiamąjį susidomė- 
jimo akstiną turėsime tada, jei dalykas yra laikomas įdomiu 
dėl jo paties ypatybių. Pavyzdžiui, kam nors įdomus yra 
kalbos mokslas pats iš savęs, būtent savo fonetine arba mor- 
fologine puse; čia turime tiesioginį veikiamąjį susidomėji- 
mo akstiną. Bet gali atsitikti ir net dažnai atsitinka, kad 
kalbos mokslas nėra žmonėms įdomus pats iš savęs. Jei juo 
vis dėlto domimasi, tai vien kaipo priemone atsiekti kitam, 
tolimesniam tikslui. Pavyzdžiui, dažnai pasitaiko, kad žmo- 
nės domisi kalba ir jos mokosi tikslu paskui skaityti para- 
šytą šita kalba literatūrą arba net kalbėti šita kalba nuvykus 
į kraštus, kur ji vartojama. Čia jau veikiamasis susidomėji- 
mo akstinas yra ne tiesioginis, bet netiesioginis. Žodžiu ta- 
riant, kai dalykas yra laikomas vertybe dėl jo paties, turime 
tiesioginį įdomumą. Kai dalykas yra telaikomas priemone 
tiesioginei vertybei atsiekti, turime netiesioginį įdomumą. 
Pedagoginiu atžvilgiu tiesioginis įdomumas yra daug sėk- 

mingesnis už netiesioginį įdomumą, arba kitaip tariant, tie- 
sioginis susidomėjimo akstinas yra stipresnis už netiesio- 
ginį susidomėjimo akstiną. Savaime tad suprantama, jog 
mokytojas turi kiek galėdamas ieškoti savo mokiniams tie- 
sioginių susidomėjimo akstinų. Todėl, pavyzdžiui, nepa- 
kanka guosti mokiniai viltimi, kad jie pramokę svetimos 
kalbos galės kada nors ja pasinaudoti, skaitydami šitos kal- 
bos literatūrą ar kalbėdami ja su svetimos šalies žmonėmis. 
Einant kalbos mokslą, reikia dargi žadinti daugiausia tie- 
sioginio įdomumo, keliant aikštėn kalbos ypatumą, jos gra- 
žumą, parenkant įdomių iš savęs pavyzdžių ir nagrinėjamų 
tekstų. Guosti mokiniai viltimi, kad kada nors iš kalbos 
mokslo bus naudos, yra, suprantamas dalykas, visai išmin- 
tinga, bet to nepakanka, kai tenka iš dienos į dieną, iš pa- 
mokos į pamoką palaikyti mokinių susidomėjimas kalbos 
mokslu. Apskritai galima laikyti bendru pedagoginiu prin- 
cipu reikalavimas, kad protinimo vyksmas būtų įdomus mo- 
kiniams, nes įdomumas tarsi gyvas šaltinis gaivina šitą 
sunkų ir sudėtingą darbą. 

Antras numatytas klausimas liečia susidomėjimo išda- 
vas. Čia svarbu nusimanyti, koks yra pedagoginis susido- 
mėjimo reikšmingumas. Ką tik buvo pasakyta, jog 
įdomumas gaivina protinimo darbą. Dabar turiu pridėti, jog 
įtemptasis susidomėjimas, kyląs iš įdomumo, yra džiaugs- 
mingo bei sėkmingo darbo sąlyga. Visų pirma susidomėji- 
mas yra asmens savaimingo veiklumo pradžia. Darbo 
įdomumas pajudina žmogaus psichiką be jo paties pastan- 
gų: susidomėjimas dažniausiai ir yra savaiminga žmogaus 
psichikos reakcija arba atveika į įdomumą. Iš antros pusės, 
šitoje žmogaus psichikos atveikoje yra džiaugsmingumo 
prado, kadangi įdomus dalykas visuomet yra pergyvena- 
mas kaip tam tikra vertybė arba gėrybė, kuri šiaip ar taip 
pajėgia patenkinti kokį nors mūsų reikalą. Iš čia kyla 
džiaugsmingas asmens veiklumas, kuris iš savaimingos at- 

veikos pereina į samoningą nusistatymą, reiškia, į sėkmin- 
gą darbą. Pridursiu šia proga, jog mūsų filosofijos suprati- 
mu, veiklumas yra tobulumo ir todėl laimės sąlyga. Tai yra 
išreiškiama lotyniškai formule, skelbiančia, jog operatio est 
perfectio rei - „veiksmas yra daikto tobulumas“, ir reikia pri- 
pažinti, jog šita tezė pasitvirtina ne tik ontologiniu, bet ir 
psichologiniu arba grynai praktiniu būdu, nes aktyvus mū- 
sų esybės nusistatymas yra būtina mūsų tobulumo bei lai- 
mės sąlyga. Šitas bendras ontologinis ir psichologinis dėsnis 
randa sau pritaikymo pedagoginėje srityje, kai kalbama apie 
susidomėjimo reikšmingumą. Susidomėjimas yra asmeniui 
savaimingo veiklumo pradas ir todėl jis yra irgi darbo sėk- 
mingumo ir darbo džiaugsmingumo sąlyga. Susidomėjimas 
verčia mokinio asmenį aktyviai dalyvauti protinimosi dar- 
be, išvystyti jame savo pajėgas ir rasti šitame darbe pasiten- 
kinimo bei malonumo. „Interesas, - sako prof. Dėvaud, — tai 
dvasios apetitas“. Ir iš tikro be šito dvasinio apetito sunku 
tikėtis, kad protinimo darbas būtų mokiniui malonus ir sėk- 
mingas; todėl prof. Dėvaud toliau sako, jog „niekas neįeina 
į individą, niekas nėra jo asimiliuojama, arba pasisavina- 
ma, kas pirma nėra jo prisiimta. Bet niekas nėra prisiimama 
be priėmimo motyvo, būtent be intereso. Juo stipresnis yra 
interesas, juo dažnesnės ir sėkmingesnės yra pastangos; ogi 
juo sėkmingesnės yra pastangos, juo pilnesnė bei pastoves- 
nė įvyksta medžiagos asimiliacija“. Remiantis šituo peda- 
goginiu susidomėjimo reikšmingumu ir yra keliamas 
reikalavimas, kad protinimo vyksmas būtų daromas įdo- 
miu, kad tiesioginis įdomumas kur ir kiek galima atstotų 
netiesioginį įdomumą, kad dėstymas skaitytųsi su moki- 
nių faktinų interesų plotu ir šitiems interesams pritaikytų 
pateikiamąją mokslo medžiagą. 


* Dėvaud E. Guide de l'enseignement primaire, théorique et pratique. 
Didactique générale. — Fribourg, 1917.— P.55, 68. 

Po to, kas buvo pasakyta paskutinį kartą, kyla klausi- 
mas, ar iš to, kad dalyko įdomumas ir mokinio susidomėji- 
mas juo yra protinimo darbui ypatingo sėkmingumo bei 
džiaugsmingumo sąlyga, seka, kad protinimosi darbas per- 
dėm ir visados privalo būti mokiniui įdomus ir todėl malo- 
nus? Kai kurie pedagogai iš tikrųjų darė šitą išvadą. Bet 
reikia čia prisiminti, jog ugdymas apskritai turi ruošti žmo- 
gų realiam gyvenimui, t. y. tokiam gyvenimui, kokiu jis iš 
tikro yra su savo malonumais ir nemalonumais, su savo var- 
gais ir džiaugsmais, su savo netobula laisve ir su dažna fak- 
tina prievarta. Kas išeitų, jei ugdymo jaunosios kartos tebūtų 
ruošiamos tik taip, tarsi gyvenime visa kas yra malonu, leng- 
va, džiaugsminga, laisva, t. y. kiekvienas vyksta be fakti- 
nos prievartos ten, kur tinkamas. Išeitų iš to kaip tik tai, 
kad jaunosios kartos nebūtų paruoštos tikram realiam gy- 
venimui, kad jos nepajėgtų šito gyvenimo suvaldyti ir pa- 
kreipti jo sąmoningai į vėžes, kuriomis jis privalo eiti, ir 
kad jos pagaliau taptų realaus gyvenimo auka. Žodžiu ta- 
riant, taip paruoštos naujos kartos ne tik nevadovautų gy- 
venimui, bet būtų pačios pripuolamai gyvenimo nešamos 
su jo tėkme, kas, aišku, žmogui nėra visai normalus daly- 
kas. Todėl ugdymo vyksme auklėtiniai privalo būti įpra- 
tinti dirbti ne tik malonų, bet ir nemalonų darbą, domėtis 
ne tik tuo, kas yra įdomu iš savęs, bet ir tuo, kas turi būti 
įdomu dėl kokios nors aukštesnės idėjos, t. y. domėtis ne 
tik tiesioginiu, bet ir netiesioginiu dalyko įdomumu. Visas 
tik klausimas suvedamas prie to, kaip to pasiekus kuo tiks- 
lingiausiu būdu be nereikalingo auklėtinių varginimo ir 
kankinimo, be pavojingo gundymo jų kantrumo, patvaru- 
mo, žodžiu tariant, geros valios. Čia, aišku savaime, priva- 
lu turėti daug auklėjamojo takto, daug sugebėjimo žadinti 
aukštesnius idealinius polinkius ir motyvus, įkvėpti pasi- 
ryžimą dirbti ne tik tai, kas įdomu, bet ir tai, kas privalu. 
Tai, žinoma, bus sunkiau pasiekti vaikų amžiuje, kai vei- 

kiamaisiais motyvais dažniausiai yra malonios emocijos, bet 
užtat galima tikėtis geresnių rezultatų jaunuolių amžiuje, 
kai protingi motyvai ima vaidinti jau nemažą rolę; todėl 
sulig tuo, kaip auklėtinis bręsta, galima vis drąsiau maišyti 
subjektyvų įdomumą su objektyviu, tiesioginį su netiesio- 
giniu ir reikalauti dirbti ne tik tai, kas malonu, bet ir tai, kas 
privalu iš protingo motyvo. 

Tai, kas čia pasakyta apie ugdymą apskritai, turi reikš- 
mės ir protinimo darbui atskirai. Faktinai nėra galima pa- 
daryti visas protinimosi darbas įdomiu objektyvia ir 
tiesiogine prasme. Kiekvienam mokiniui, kad ir geriausio- 
se sąlygose ir pas geriausią mokytoją, visuomet atsiras da- 
lykų, kurie nėra jam įdomūs arba nėra įdomūs tiesioginiu 
būdu. Ir to pakanka, kad šita proga pratintume mokinius 
dirbti ne tik tai, kas įdomu bei malonu, bet ir tai, kas priva- 
lu. Pavyzdžiui, mokiniams einant kokį nors dalyką, gali būti 
įdomus tam tikras atskiras atsitikimas arba atskiras dalyko 
atžvilgis. Ar reiškia, kad turime palikti nuošaliai nenušvie- 
tę kitus atsitikimus ir kitus atžvilgius, nepraplėtę subjekty- 
vaus mokinių akiračio objektyvesniu būdų įdomiais 
dalykais? Privertę juos tam tikru būdu susidomėti šiais da- 
lykais, mes galime praplėsti jų akiratį ir paskui jau jiems 
patiems šitie dalykai gali patapti subjektyviai įdomiais da- 
lykais. Jei leistume mokiniams domėtis tik tuo, kas jiems 
rodos įdomu, mokinių akiratis visam laikui pasiliktų vie- 
našalis ir jų žinios niekados negalėtų sudaryti sistemingos 
visumos. Taigi įdomumo principas neturi protinime nelygs- 
tamosios reikšmės. Jei faktinai negalima išlaikyti ištisame 
protinimo plote, jis ir principialiai neprivalu išlaikyti visuose 
be išimties protinimo darbuose. Tačiau šitų atvejų, kur jis 
faktinai negalima išlaikyti, visai pakanka, kad protinimas 
būtų vedamas ne tik įdomumo, bet ir prievolės motyvu. 
Pagaliau įdomumo motyvas yra labiau privalomas pradi- 
niame protinimo tarpsnyje negu subrendimo metu, kai prie- 

volės supratimas ir valios stiprumas užsitarnauja didesnio 
pasitikėjimo. 

Trečias numatytas klausimas apie susidomėjimą buvo 
formuluotas žodžiais: „Kaip dera žadinti ir palaikyti moki- 
niuose susidomėjimo stovį“. Pirmas rūpestis, kurio čia gali 
būti, turi neigiamosios prasmės; būtent yra svarbu pašalin- 
ti kliūtys, kurių esti susidomėjimui. Susidomėti dalyku kliu- 
do visų pirma įvairių įvairiausi nemalonūs įspūdžiai, 
pavyzdžiui, nuovargis, šaltis, alkis, troškulys ir šiaip jau stip- 
resni jausmai, smarkiai jaudiną mokinių psichiką. Antra ver- 
tus, svarbu yra pašalinti išorinės išsiblaškymo priežastys, 
t. y. visa tai, kas jaudinamuoju būdu veikia išviršines mūsų 
juslės, pavyzdžiui, stipresni garsai, nepaprasti vaizdai, ku- 
rie patraukia savęsp mokinių dėmesį. Dėl šitos priežasties į 
klasę neprivalu gabenti nepaprastų daiktų, kurie nėra tuo 
pačiu laiku mokomosios priemonės ir kurie tačiau gali ža- 
dinti mokinių smalsumą. 

Kai yra pašalintos kliūtys, kurių gali būti susidomėjimui, 
dera pasirūpinti sužadinti mokinių psichikoje palankų su- 
sidomėjimui nusiteikimą. Šitas palankus susidomėjimui nu- 
siteikimas pereina mokiniams žymia dalimi nuo paties 
mokytojo. Jei pats mokytojas mėgsta savo dalyką, yra pats 
juo susidomėjęs, jis tuo pačiu įteigia susidomėjimo savo mo- 
kiniams. Jo susitelkimas ir gėrėjimasis savo dalyku savai- 
me persiteikia mokiniams. Sulig tuo, kaip jis yra pasiruošęs 
jiems ką nors aiškinti, jie atjaučia lūkestį kažko įdomaus ir 
naujo. Šitas laukimo stovis ir yra paruošiamasis dėmesys, 
kuris taiso kelią intensyviam susidomėjimui ir aktyviam dė- 
mėjimuisi. Paruošiamąjį dėmesį mokytojas gali dar sustip- 
rinti trumpu įspėjimu apie dalyką, kuris bus dėstomas, jo 
pavadinimu arba pažymėjimu tokiu būdu, kad pats naujo 
klausimo pastatymas sužadintų mokinių psichikoje akty- 
vų nusistatymą į dėstomąjį dalyką. Kai visa tai yra pasiek- 
ta, tai yra, kai susidomėjimas dalyku yra jau paruoštas, 

svarbu pats dalykas dėstyti įdomiu būdu. Čia irgi privalu 
išlaikyti ištisa reikalavimų eilė. 

Visų pirma mokytojui tenka skaitytis su visu tuo, nuo 
ko pareina subjektyvus įdomumo momentas, būtent su mo- 
kinių amžiumi, gabumais, išsilavinimu ir t. t. Kad būtų įdo- 
mus, mokymas neprivalo siekti aukščiau, kaip kad išgali 
intelektualinės mokinių pajėgos. Įdomus tegali būti moky- 
mas, kuris laiduoja pažangaus išsivystymo sąlygas. Antra 
vertus, pradedamuoju punktu pažangus mokymas privalo 
imti faktinus mokinių interesus. Mokinių gyvenimas ver- 
čiasi tam tikrose ribose, tam tikrų interesų srityje. Jei moky- 
mas su šitais interesais nesiskaito, arba bent nestato į sąryšį 
su jais dėstomųjų dalykų, tai šitie dalykai toli gražu ne vi- 
suomet gali būti mokiniams įdomūs. Taigi privalu rišti pro- 
tinimas su gyvais mokinių reikalais, žodžiu tariant, su tuo, 
kas sudaro jų gyvenimo turinį. 

Nereikia tačiau pamiršti, jog žmogaus gyvenime turi tei- 
sių ne tik įpratimai, bet ir naujovės pageidavimai. Dažnai 
dalykas yra idomus kaip tik todėl, kad jis yra naujas, nema- 
tytas, nepaprastas, žodžiu tariant, egzotiškas. Iš psicholo- 
gijos žinoma, jog žmogaus gyvenime sykiu reiškiasi 
simpatijos ir antipatijos, panašumo ir kontrasto dėsniai ir 
todėl nedera apie tai pamiršti ir protinimo darbe. Trečia, 
yra naudinga, taip sakant, įskoninti netiesioginis dalyko įdo- 
mumas sąryšiu su tiesioginiu jo įdomumu. Tai buvo jau pa- 
aiškinta kalbos mokslo pavyzdyje; būtent mes matėme, jog 
įdomumas, kurio esama dėl kalbos mokymo tikslo, reikia 
sustiprinti tiesioginiu kalbos įdomumu, kylančiu iš jos fo- 
netinių, morfologinių arba literatūrinių ypatybių. 

Ketvirta, privalu žadinti džiaugsmingas užsidegimas 
prie darbo ir pasitikėjimas jo sėkmingumu, nes tik darbas, 
kuris siūlo gerų vaisių ir tikslo atsiekimą, yra malonus ir 
įdomus darbas. 

Penkta, dera išlaikyti dalyko išvystyme logingą minčių 

eigą. Tik šitokis minčių sąryšis pagauna mokinių mintį ir 
neša ją reikiama pakraipa. Tik esant logingai minčių eigai 
dėstomasis dalykas įgauna tinkamo aiškumo ir suteikia 
lengvo pasisavinimo įspūdį. 

Pagaliau yra dar keletas svarbių sąlygų, nuo kurių par- 
eina intensyvus susidomėjimas dėstomuoju dalyku, bet apie 
jas bus platesnės kalbos tam tikrose vietose. Yra tai, pirma, 
dėmesio palaikymas reikiamoje įtampoje; apie tai bus kal- 
bama sąryšyje su klausimu apie dėmesį apskritai. Antra są- 
lyga yra mokymo vykdymas pagal didaktines asimiliacijos 
taisykles; apie tai plačiai kalbama protinimo metodologijo- 
je. Trečia sąlyga yra nuolatinis mokinio aktyvumo žadini- 
mas protinimo darbe. Apie tai teks man šis tas pasakyti, 
reziumuojant mūsų pratybų darbus apie darbo principą ir 
darbo mokyklą. 


Dėmesys 


Antra išvidinė protinimo sąlyga, kuria privalome toliau 
susidomėti, yra, kaip žinome, dėmesys. Tikrai sakant, dė- 
mesio problema įeina didžiausiu savo plotu į pedagoginę 
psichologiją. Vis dėlto šitoje vietoje man tenka trumpai nu- 
sakyti dėmesio klausimą sąryšy su mokyklinio protinimo 
organizacija. 

Visų pirma šį tą pasakysiu apie tai, kas yra dėmesys ir 
kokių yra jo rūšių. Trumpai tariant, dėmesys yra mūsų są- 
žinės suspietimas viename arba net nedaugelyje dalykų ir 
visalaikis pašalinimas iš jos židinio visų kitų dalykų. Dė- 
mesio priešingybė yra išsiblaškymas, t. y. negalėjimas pa- 
stoviai sutelkti sąmonę viename arba keliuose dalykuose. 
Išblaškyta sąmonė šokinėja iš vieno dalyko prie kito, ka- 
dangi yra kuo įvairiausių įspūdžių, vaidinių, minčių be pa- 
liovos nešama vis tolyn ir tolyn. 

Su išsiblaškymu nedera maišyti distrakcijos, kuria pasi- 

žymi dažnai žmonės, užsiėmę arba užsimąstę viena kuria 
idėja arba vienu kuriuo rūpesčiu. Toks išskiriamasis domė- 
jimasis vienu dalyku iššaukia nepabojimą kitų dalykų arba 
užsimiršimą atžvilgiu į pastaruosius. Nemaža yra žinoma 
anekdotų apie gyvenimo užuomaršas mokslininkus, kurie, 
atsidėję išskiriamai vienai kuriai idėjai, pamiršdavo apie rei- 
kalingiausius dienos rūpesčius ir nepabodavo, kas dėda- 
vosi aplink juos. Pavyzdžiui, pasakoja vienas šv. Tomo 
amžininkas, jog jam pakako sutelkti savo mintį filosofinėje 
spekuliacijoje, kad jis nejaustų skausmo nuo daromos jam 
operacijos. Faktinai toks užsimiršimas nėra išsiblaškymas, 
bet tik vienašalis nepaprastas dėmesio suspietimas viena- 
me dalyke su vienalaikiu pašalinimu iš sąmonės židinio vi- 
sų kitų dalykų. Taigi dėmesio sutelkimas viename dalyke 
yra sykiu išskyrimas iš sąmonės židinio visų kitų dalykų, 
tuo tarpu išsiblaškymas yra sąmonės šokinėjimas iš vieno 
dalyko prie kito be jos susispietimo viename kuriame daly- 
ke. 

Yra pastebima ištisa dėmesio rūšių eilė. Visų pirma kil- 
mės atžvilgiu dėmesys esti savaimingas ir valingas. Savai- 
mingą arba pasyvų dėmesį gauname tada, kai dalyko 
veikmės į mūsų sąmonę pakanka dėmesiui sutelkti. Valin- 
gą arba aktyvų dėmesį turime tada, kai sąmonė yra sutel- 
kiama viename dalyke mūsų valios veiksmu. Pirmuoju 
atveju dalyko įdomumas priverčia mus juo domėtis be jo- 
kių pastangų iš mūsų pusės. Antruoju atveju reikalingos 
yra mūsų valios pastangos, kad galėtume pergalėti išsiblaš- 
kymą arba jaudinančią kitų dalykų veikmę į mūsų dėmesį. 
Kai vaikas su pamėgimu susidomėjęs ir susitelkęs klauso 
įdomios pasakos, turime savaimingo dėmesio pavyzdį. Kai 
mokinys atsidėjęs prisispiria namie atlikti sunkią ir neįdo- 
mią pamoką, reikalaujančia įtempto dėmėjimosi, turime va- 
lingo dėmesio pavyzdį. Objekto atžvilgiu dėmesys esti 
išviršinis ir išvidinis. Išviršinis dėmesys sutelkia sąmonę 

dalyke, patiriamame išviršinėmis juslėmis. Išvidinis dėme- 
sys sutelkia dėmesį kokiame nors mūsų išvidinio psichinio 
gyvenimo dalyke. Jei, pavyzdžiui, susitelkę dėmimės atei- 
nančiais iš tolo neaiškiais garsais, mūsų dėmesys yra išvir- 
šinis. Jei susitelkę dėmimės idėjiniu kokios nors problemos 
turiniu, mūsų dėmesys yra išvidinis. Dalykų skaičiaus at- 
žvilgiu dėmesys esti suvienytas arba suskirstytas. Suvieny- 
tasis dėmesys yra sutelktas viename dalyke; suskirstytasis 
yra sutelktas išsyk mažesniame ar didesniame dalykų bū- 
ryje. Esama žmonių, turinčių nepaprasto sugebėjimo išsyk 
sutelkti savo dėmesį keliuose objektuose arba veiksmuose 
taip, kad visi šitie dalykai pasilieka plačiame jų sąmonės 
židinyje. Pavyzdžiui, žinomi yra šachmatininkai, kurie pa- 
jėgia vienu laiku lošti turnyre iš atminties ištisą partijų eilę. 
Kas pažįsta šachmatų žaislą, tas gali suprasti, kokios feno- 
menalinės atminties ir kokio fenomenaliai suskirstyto dė- 
mesio reikia turėti, kad galima būtų vesti žaismą su rimtais 
priešininkais. 

Ištvermės bei įtampos atžvilgiu dėmesys esti įvairiai 
skirstomas: čia yra skiriamas pastovus dėmesys nuo ban- 
guojančio, patvarus nuo svyruojančio, lengvai atkreipiamas 
nuo sunkiai atkreipiamo. Ką reiškia šitie smulkesni suskirs- 
tymai, aišku iš pačių terminų. Dėmesio vertingumas parei- 
na nuo jo valingumo, platumo, patvarumo ir įtampos. Juo 
didesnis yra dėmesio sąmoningas valingumas, platumas, 
patvarumas ir įtampa, juo tobulesnis yra pats dėmesys. Ta- 
čiau reikia pažymėti, jog ne visos šitos dėmesio ypatybės 
lengvai sutaria vienos su kitomis. Jei dėmesio sąmoningas 
valingumas ir patvarumas remia vienas antrą, tai dėmesio 
platumas ir įtampa paprastai griauja vienas antrą. Papras- 
tai, didėjant dėmesio įtampai, mažėja jo platumas, ir atvirkš- 
čiai. Tik sistematikai ir sintetikai sugeba jungti stipresnę 
dėmesio įtampą su plačia jo tįsa. Analitikai paprastai pasi- 
žymi maža dėmesio tįsa, nors pajėgia pasiekti nepaprastos 

jo įtampos. Reikia taip pat pažymėti, jog lengvas dėmesio 
atkreipiamumas ne visuomet yra dėmesio silpnumas; kar- 
tais pats dalykas reikalauja tokio lengvo dėmesio atkreipia- 
mumo, kas tačiau nekliudo susitelkimo įtampai būti didelei. 
Kai lengvas dėmesio atkreipiamumas jungiasi su didele jo 
įtampa, turime pavyzdį tampraus dėmesio, kuris dažnai esti 
reikalingas gamtotyros analitikams. 

Įvairios dėmesio rūšys pareina žymia dalimi nuo žmo- 
gaus temperamento ir įvairių psichinių ypatybių. Pavyz- 
džiui, flegmatikas ir sangvinikas, sintetikas ir analitikas 
pasižymės įvairiais dėmesio tipais. Sunku tikėtis iš flegma- 
tiko lengvai atkreipiamo dėmesio, užtat jo dėmesys gali būti 
pastovus ir didelės įtampos, nors ir dėmesio jautrumas, pa- 
stabumas ir sėkmingumas gali kartais duoti gerų vaisių. 

Vis dėlto dėmesys yra žymiausia savo dalimi moralinės 
bei intelektualinės kultūros padaras, ir, kaipo toks, jis gali 
būti auklėjamas ir tobulinamas sąryšy su visu ugdymo vyks- 
mu ir ypač sąryšy su protinimo darbu, kadangi protinimo 
sėkmingumas labiau negu kitos ugdymo sritys pareina nuo 
dėmesio kultūros laipsnio. Dėmesio laipsnis, sako Baum- 
gartneris, yra mokyklos vertingumo laipsnis. Čia tad itin 
svarbu tobulinti mokinių dėmesys, išvystant nuosekliai 
aukštesnes jo rūšis: nuo savaimingo dėmesio reikia eiti prie 
valingo, nuo išviršinio - prie išvidinio, nuo suvienyto - prie 
suskirstyto, nuo banguojančio - prie pastovaus, nuo svy- 
ruojančio - prie patvaraus; žodžiu tariant, reikia nuosekliai 
didinti dėmesio sąmoningas valingumas, tįsa arba platu- 
mas, patvarumas ir įtampa, kad dėmesys taptų tiek mokyk- 
loje, tiek ir gyvenime laiminčia galybe. 

Lavinant dėmesio galybę, pravartu žinoti, 1) kokios są- 
lygos yra reikalingos arba palankios dėmesiui sutelkti, 2) ko- 
kio santykiavimo esama tarp dėmesio ir protinimo, ir 
pagaliau 3) kaip reiškiasi dėmesio nuovargis mokymo vyks- 
me. Šitais klausimais ir turime paeiliui susidomėti. Kalbant 

apie gero dėmėjimosi sąlygas, reikia visų pirma pažymėti, 
jog šitos sąlygos esti neigiamosios ir teigiamosios. Neigia- 
mosios sąlygos reiškia nebuvimą aplinkybių, kliudančių dė- 
mėjimuisi; teigiamosios - buvimą aplinkybių, palankių jam. 
Suprantama savaime, jog visų pirma privalu pašalinti visa 
tai, kas kliudo dėmesį arba jį atkreipia į nepageidaujamą 
pusę, o paskui griebtis visų galimų priemonių, padedančių 
dėmesį sutelkti. Kliudančiomis dėmesį aplinkybėmis yra, 
pirma, įspūdžiai, kiršiną mūsų psichiką ir atitraukią mūsų 
dėmesį nuo dalyko, kuriame mums privalu susitelkti, ki- 
taip tariant, įspūdžio ir dėmesio dalyko neatitikimas; an- 
tra, nemalonūs mūsų kūno nusijautimai, pavyzdžiui, šaltis 
arba karštis, alkis arba troškulys, nuobodis arba nuovargis 
ir t. t.; trečia, smarkiai jaudiną mūsų psichiką jausmai, pa- 
vyzdžiui, liūdesys arba džiaugsmas, kilę iš priežasčių, pa- 
šalinių dėmėjimosi dalykui. Štai svarbiausios dėmėjimosi 
kliūtys. Kai jos yra jau pašalintos (o tai mokykloje įvyksta 
dažniausiai tvarkos bei drausmės priemonėmis), privalu su- 
daryti visos palankios pastoviam bei įtemptam dėmėjimui- 
si sąlygos. Šitos teigiamosios dėmėjimosi sąlygos esti 
objektyvinės, arba išviršinės, kai jos pareina nuo dėmėji- 
mosi objekto, arba dalyko, ir subjektyvios, arba išvidinės, 
kai jos pareina nuo besidėminčio asmens išvidinio nusitei- 
kimo bei nusistatymo. Svarbiausioji išviršinė teigiamoji dė- 
mėjimosi sąlyga yra didelė įtampa įspūdžio, pareinančio 
nuo dėmėjimosi dalyko. Kai dėmėjimosi dalykas sudaro 
mūsų psichikoje ryškių ir stiprių įspūdžių, tuo pačiu mūsų 
dėmesys yra prie jo pakreipiamas ir jo laikomas. Esant to- 
kiam atitikimui tarp stipraus įspūdžio ir dėmėjimosi daly- 
ko, turime kaip tik svarbią sąlygą savaimingam dėmesiui, 
nes stiprus įspūdis pakreipia savęsp mūsų dėmesį net mū- 
sų valiai tam priešinantis. Jei šitai išviršinei dėmėjimosi są- 
lygai atlieps svarbi išvidinė dėmėjimosi sąlyga, kuria yra 
susidomėjimas dalyku dėl jo subjektyvaus įdomumo, tai tu- 

rėsime visa, kas yra reikalinga savaimingam dėmesiui. Par- 
einąs iš dalyko stiprus įspūdis ir pareinąs iš asmens susi- 
domėjimas dalyku dėl jo įdomumo asmeniui remia vienas 
antrą ir tuo pačiu sužadina dėmesį, kuriam nėra reikalinga 
jokia asmens valios pastanga. Turime, pavyzdžiui, fejerver- 
ko atsitikimą. Fejerverkas daro naktį ar vakare ryškaus ir 
stipraus įspūdžio; jei dargi pajausime fejerverkui susido- 
mėjimo, tai dėmėsimės juo atidžiai be jokios pastangos pri- 
spirti save juo dėmėtis, nes tai jau savaime įvyksta. Pigu 
įspėti, jog savaimingas dėmesys yra lengviausias ir sykiu 
sėkmingiausias protinimo vyksme, kadangi jam esant mi- 
nimumas pastangų suteikia maksimumą išdavų. Tačiau rei- 
kia konstatuoti faktas, jog savaimingo dėmesio energijos 
nepakanka jokiam ilgesniam rimtam bei sistemingam dar- 
bui; nepakanka, pirma, todėl, kad ne viskas tokiam darbe 
sudaro palankių įspūdžių, ir, antra, todėl, kad ne kiekvie- 
nam toks darbas yra įdomus visose savo dalyse. Be to, sa- 
vaimingas dėmesys nėra pakankamai pastovus bei 
patvarus, nes jis pareina labiau nuo emocionalinių veiks- 
nių negu nuo tvirto sąmoningo ir motyvuoto valios nusi- 
statymo, be kurio joks veikimas negali būti nei pakankamai 
patvarus, nei pakankamai sistemingas. Siekiant tad toliau 
prie aukštesnių dėmesio rūšių svarbu sudaryti dar kitokių 
teigiamųjų išvidinių sąlygų, būtent palaikyti veikli dvasios 
energija, lavinti valios galia ir auklėti pastovių dėmėjimosi 
įpročių. 

Dėmesio sutelkimas, kai jis įvyksta ne savaimingu, bet 
valingu būdu, reikalauja tam tikros veiklios energijos, be 
kurios šitas darbas negali būti atliktas. Yra žinomas daly- 
kas, jog nuovargis arba energijos išsisėmimas ne tik trukdo 
dėmesio sutelkimą, bet dargi tampa išsiblaškymo priežas- 
timi. Kai nuovargis pasiekia kraštutinių ribų, kartais žmo- 
gaus vaizduotės vaidiniai ima plaukti savaime per žmogaus 
sąmonę ir net objektyvuotis haliucinacijų pavidalu: tai yra 

visiška sąmoningo bei valingo dėmesio stoka. Paminėta va- 
lios galia ne tik yra dėmesiui palanki, bet dargi jos lavini- 
mas supuola su dėmesio lavinimu, nes lavinti dėmesio 
negalima be vienalaikio valios lavinimo, ir atvirkščiai - ne- 
galima lavinti valios be šiokio ar tokio vienalaikio dėmesio 
lavinimo. Kaip valia, taip ir valingas dėmesys reikalauja sau 
veikiamųjų akstinų, arba motyvų. Šitie motyvai gali būti 

žemesnės, arba emocionalinės, ir aukštesnės, arba raciona- 
linės prigimties. Pavyzdžiui, bausmės baimė, pageidavimas 

dovanos, noras laimėti lenktynes yra žemesni emocionali- 

niai motyvai tiek valios veiksmams apskritai, tiek ir valin- 

gam dėmesiui atskirai. Iš kitos pusės, pasiryžimas išsilavinti, 

prievolės supratimas, siekimas aukštesniųjų gyvenimo tiks- 

lų, būtent: tiesos, grožio, gėrio ir šiaip jau tobulumo, suda- 

ro jau aukštesnius racionalinius tiek valios, tiek ir valingo 

dėmesio motyvus. Suprantama savaime, jog sugebėjimas 

vadovautis valios veiksmuose protingais motyvais pajėgia 

pakelti valingą dėmesį į aukščiausią tobulumo laipsnį, ku- 
ris veda prie įkvėpimo ekstazėje. Tarp teigiamųjų išvidinių 

dėmėjimosi sąlygų dera dar paminėti dėmėjimosi įprotis, 

nes valingas dėmesys yra palaikomas ir palengvinamas su 

įpročio pagalba. Prisispyrus dėmėtis reikiamu dalyku išti- 

są eilę sykių, dėmesys tampa savo rūšies intelektualine do- 

rybe, kuri, kaipo tokia, palengvina ir palaiko kiekvieną naują 

dėmėjimosi atsitikimą. Dabar jau galima pasakyti, jog dė- 

mesys pasidaro žmogaus įdėmumo, bet ne pripuolamų ap- 
linkybių išdava. Pakelti faktinas dėmesys į įprasto įdėmumo 
stovį- štai ko privalo siekti auklėtojai, norėdami sunaudoti 
dėmesio galybę ugdomiesiems tikslams ir tuo pačiu proti- 
nimo tikslui. 

Čia kaip tik pravartu pereiti prie antro pastatyto klausi- 
mo, būtent, kokio santykiavimo esama tarp dėmesio ir pro- 
tinimo. Jau buvo kalbėta apie tai, jog dalyko įdomumas ir 
plaukiąs iš jo susidomėjimas juo yra protiniame darbe savo 

rūšies apetitas, kuris įskonina šitą darbą, t. y. padaro jį leng- 
vą ir malonų. Sykiu buvo paminėta, jog norint sudominti 
mokinius dalyku, reikia paskatinti tarp kitko jų dėmesys. 
Iš kitos pusės, galėjo pakankamai paaiškėti, jog dalyko įdo- 
mumas, pasireiškiąs objektyviai ir pergyvenamas subjek- 
tyviai, yra stipriausias dėmesio akstinas ir būtent to 
dėmesio, kuris yra vadinamas savaimingu. Išeina, jog do- 
mėjimasis ir dėmėjimasis tarnauja vienas antram sąlyga ar- 
ba net turi vienas antram grįžtamosios įtakos. Domėjimasis 
didina dėmėjimąsi, ir atvirkščiai, dėmėjimasis didina do- 
mėjimąsi. To jau pakanka, kad protinimo vyksme būtų jun- 
giami krūvon šitiedvi išvidinės protinimo sąlygos. 

Šitokis domėjimosi ir dėmėjimosi jungimas protinimo 
vyksme turi sąryšio su aperceptyvine dėmesio teorija, kuri 
rado ypatingo atsižvelgimo pedagoginėje Herbarto mokyk- 
loje. Apercepcija, trumpai tariant, yra aktyvus sulapdymas 
naujai įgyjamų pažinčių su seniau įgytomis. Dėmėjimasis pro- 
tinimo darbe yra jau aperceptyvinis vyksmas ta prasme, kad 
jame įgyti ankstybesniu išsilavinimu interesai jungiasi su 
naujais ispūdžiais, kurie yra gaunami tiesiogiai iš dėmėji- 
mosi dalyko. Kai žmogaus psichikoje susiduria įgytos se- 
niau pažintys su naujais įspūdžiais arba su naujomis 
žiniomis, kyla reikalas sutapdyti šitie įvairūs elementai į 
vieną vadinamąją aperceptyvinę masę, nes suprasti ir pasi- 
savinti yra ne kas kita, kaip suvesti į sintetinę vienybę nau- 
ja pažintis su jau įgytomis pažintimis ir kaip tik su pastarųjų 
pagalba. Šitas aperceptyvinis sutapdymas įvyksta sudėtin- 
guveiksmu, kuris pereina keturis tarpsnius. Iš pat pradžios 
mūsų sąmonė yra pasyviame stovyje, kuriame potencialiai 
glūdi mūsų įgytos pažintys, t. y. žinios, atsiminimai, vaidi- 
niai ir t. t. Antras laipsnis įvyksta tada, kai mūsų sąmonė 
įgauna kokį nors akstiną, kuris sužadina joje naują įspūdį, 
idėją, vaidinį, klausimą ir t. t. Naujo veiksnio susidūrimas 
su inercinga mūsų įgytos patirties mase iššaukia mūsų psi- 

chikoje reakcijos arba atveikos, kurios išdavoje įvyksta, kai- 
po trečiasis tarpsnis, susidomėjimas ir pasiryžimas suvesti 
į pusiausvyrą senovės ir naujovės pradus; bet kad tai galė- 
tų iš tikro įvykti, mūsų sąmonei reikia dar pereiti ketvirtą 
aktyvaus domėjimosi tarpsnį ir suvesti į sintezę naujas pa- 
žintis su senosiomis. Be šito tarpsnio, t. y. be aktyvaus do- 
mėjimosi, negali įvykti aperceptyvinio naujos pažinties 
pasisavinimo arba jos sutapdymo į vieną organingą visu- 
mą su įgytomis jau anksčiau pažintimis. Taigi sutampama- 
sis naujos pažinties pasisavinimas pereina keturis tarpsnius, 
kuriais yra visų pirma potencialinė įgytų pažinčių sąmonė, 
antra, patiriamas naujos pažinties įspūdis, trečia, atveikia- 
masis susidomėjimas, ir ketvirta, aktyvusis domėjimasis. 
Norint, kad visi šitie keturi tarpsniai normaliai išsivystytų 
ir privestų prie teigiamosios išdavos, reikia tarp jų visų iš- 
laikyti deramas nuoseklumas, kuris turi tam tikrų psicho- 
loginių taisyklių. Visų pirma, tarp pirmo ir antro tarpsnio, 
t. y. tarp potencialinės įgytų pažinčių sąmonės ir tarp nau- 
jos pažinties įspūdžio, neprivalo būti nei per didelio vieno- 
dumo, nei per didelio kontrasto. Jau gerai žinomų dalykų 
įspūdis gamina nuobodžio ir todėl nepajėgia pakankamai 
stipriai sužadinti vėlesnius tarpsnius, t. y. susidomėjimą ir 
įsidėmėjimą. Iš kitos pusės, per didelis kontrastas tarp po- 
tencialinės sąmonės ir pateikiamo dalyko padaro tai, kad 
pastarasis nesiderina su įgytomis jau anksčiau pažintimis 
ir negali būti jomis išaiškintas. Tuo tarpu naujas dalykas, 
kuris negali būti suprastas, kadangi jis neatitinka išsilavi- 
nimo laipsnio, negali taip pat sužadinti nei gyvo susido- 
mėjimo, nei įtempto įsidėmėjimo. Kokios yra palankios 
sąlygos trečiam ir ketvirtam tarpsniui, t. y. susidomėjimui 
ir įsidėmėjimui, buvo nusakyta anksčiau. Kaip matome, dė- 
mesys organingai yra surištas su aperceptyviniu protini- 
mosi vyksmu arba su sutampamuoju naujos pažinties 
pasisavinimu. Mokytojui kaip tik yra svarbu rūpintis, kad 

organingame protinimo vyksme dėmesys užimtų pridera- 
mą jam vietą ir kad tuo pačiu pats šitas vyksmas būtų nor- 
maliai sėkmingas. 

Pažymėsiu dar šia proga, jog mokymo vaizdumas, rei- 
kalaujamas protinimo vyksme dėl žmogaus pažinimo ypa- 
tybių, turi dar ir netiesioginės reikšmės, kaipo veiksnys, 
stiprinąs mokinio dėmesį. Vaizdus arba ryškus dalyko nu- 
sakymas sustiprina įspūdį, kurį dalykas padaro mokinio 
psichikai; tuo pačiu dalykas suįdomina jį ir palengvina jam 
dėmėjimosi darbą. Aišku savaime, jog iš to tegali būti vien 
naudos protinimo reikalui. 

Kai ėjo kalba apie susidomėjimą, buvo nurodytas reika- 
las nesitenkinti vien įdomiais mokiniams dalykais, bet eiti 
nuo to, kas yra įdomu bei malonu, prie to, kas privalu su- 
prasti bei žinoti išsilavinimo pilnumo ir sistemingumo dėlei. 
Yra tik pedagogiška reikalauti susidomėjimo dėl įdomumo 
jaunesniame auklėtinių amžiuje ir tik ilgainiui statyti jiems 
reikalavimo susidomėti dalyku iš prievolės. Panašiai yra ir 
su dėmesiu. Yra gera ir pedagogiška sužadinti mokiniuose 
iš pat pradžios savaimingo dėmesio, kylančio iš dalyko įdo- 
mumo, ir ypač jaunesniajame amžiuje toks reikalas yra gy- 
vai atjaučiamas. Bet iš kitos pusės, neprivalu pamiršti, jog 
vien valingas dėmesys, pasidaręs įpročiu, užsitarnauja tikro 
pasitikėjimo ir yra labai svarbi sėkmingo protinimo sąlyga. 
Todėl dėmesio kultūrai privalu pašvęsti nemaža rūpinimosi 
lavinimo darbe. Bet nevalia niekuomet pamiršti, kad juo ma- 
žesnis yra mokinys, juo mažiau valingo dėmesio iš jo galima 
reikalauti ir juo daugiau galima pasitikėti savaimingu jo dė- 
mesiu. Ir atvirkščiai: juo didesnis yra mokinys, juo daugiau 
valingo dėmesio galima iš jo reikalauti ir juo mažiau tenka 
rūpintis priemonėmis, kurios palaiko savaimingą dėmesį. 

Reikalaujant valingo dėmesio reikia skaitytis su faktu, 
jog šitas valingas dėmesys yra psichinis mūsų būtybės įsi- 
tempimas arba pastanga, kuri yra energijos eikvojimo lydi- 

ma. Kai energijos išeikvojimas pasiekia tam tikros ribos, jis 
yra jaučiamas nuovargiu. Nuovargis yra ženklas, kad dar- 
bas turi būti pertrauktas tikslu įgyti poilsio arba atsigaivin- 
ti iš naujų energijos versmių. Panašų į nuovargį nusijautimą 
sudaro nuobodis, kuris tačiau yra iš esmės visai kitas daly- 
kas. Jei nuovargis yra energijos išsisėmimas, tai nuobodis 
yrajausmas, pareinąs iš netikslingo energijos eikvojimo, kad 
ir suprasto tik objektyviai. Nuobodis atsiranda neįdomia- 
me darbe, būtent tada, kai pats darbo tikslas nėra pergyve- 
namas kaipo vertas energijos eikvojimo. Nuobodis nėra tad 
nuovargis arba energijos išsisėmimas, nors reikia pripažinti, 
jog jis irgi vargina, t. y. eikvoja energiją. Nuobodis gamina 
nemalonaus nusijautimo, ogi šitas nemalonus nusijautimas 
yra jau tam tikras energijos eikvojimas emocionaliniu per- 
gyvenimu. Iš čia ima aiškėti psichologų pastebėtas dėsnis, 
jog neįdomus arba nuobodus darbas vargina labiau negu 
įdomus darbas. Kiekvienas darbas, kaipo darbas, eikvoja 
energiją; neįdomus darbas eikvoja energiją ne tik kaipo dar- 
bas, bet dar ir kaipo nemaloni emocija. Jei dar pridėsime, 
jog dėmesio įtampai palaikyti neįdomiame darbe reikia iš- 
eikvoti daugiau psichinių pastangų negu savaimingam dė- 
mesiui, tai bus aišku, kodėl neįdomus darbas vargina labiau 
negu įdomus darbas. Žinomas psichologas Claparėde'as yra 
nustatęs šitokių santykių tarp darbo sunkumo, dalyko įdo- 
mumo ir nuovargio laipsnio. Pirmas atsitikimas: lengvas ir 
įdomus darbas nevargina; antras atsitikimas: sunkus ir įdo- 
mus darbas vargina mažai; trečias atsitikimas: lengvas, bet 
nuododus darbas vargina nepalyginti daugiau, kaip kad 
jis turi svarbos; ketvirtas atsitikimas: sunkus ir neįdomus 
darbas vargina labiausiai. Iš čia galima pastebėti, jog ne tiek 
darbo sunkumas bei ilgumas, kiek jo nuobodumas ir šiaip 
jau malonus ar nemalonus nusijautimas darbe turi ypatin- 
gos reikšmės energijos eikvojimo laipsniui, ir todėl, norint 
ekonomiškai šitą energiją eikvoti, reikia stengtis kiek ga- 

lint daryti mokomoji medžiaga ir mokomosios priemonės 
įdomios mokiniams. Todėl kai mokiniai pradeda kentėti nuo 
nuobodžio darbe, privalu keisti mokomoji medžiaga ir mo- 
komosios priemonės bei metodai. Užtat, jei jie ima kentėti 
nuo nuovargio, telieka padaryti darbo pertrauka, kad jie 
galėtų atgaivinti susilpusias savo jėgas. Tačiau sykiu nie- 
kados nedera pamiršti, jog tikras auklėjimas reikalauja taip 
išlavinti žmogaus valią, kad jis pajėgtų dirbti neįdomų ir 
nemalonų darbą, vadovaudamasis aukštesniais idealiniais 
motyvais, ir kad sugebėtų sutelkti šitame darbe valios pa- 
stangomis visą galimą savo dėmesį. Ypač dėmesio išvysty- 
mas yra galybė, kurios negalima per daug įvertinti. Ištisa 
eilė žymiausių pedagogų ir filosofų kelia aikštėn dėmesio 
išvystymo svarbą žmogaus gyvenimui. Habrichas savo la- 
bai vertingoje „Pedagoginėje psichologijoje“ cituoja keletą 
atsiliepimų apie dėmesio lavinimo mokykloje svarbą. Pa- 
vyzdžiui, Heilmannas savo pedagogikoje rašo šitaip: „Kas 
mokykloje yra pramokęs pasišvęsti savo uždaviniui su 
įtemptu dėmesiu, su pilna atidžia ir išvidiniu susitelkimu, 
tas yra išėjęs tokią valios drausmę, kuri tarnaus jo gerovei 
per ištisą gyvenimą“. „Žmogus yra labai daug laimėjęs, - 
sako Jamesas, --jei jis yra pasisavinęs galią valdyti savo dė- 
mesį, ir mokykla yra labai daug padariusi, jei ji yra tikrai 
patarnavusi savo auklėtiniams šituo reikalu.“ Ribot vadina 
valingą dėmesį „tobulėjimo įrankiu ir civilizacijos padaru“. 
Ir iš tikro išvystytas drausmingas dėmesys yra galybė, be ku- 
rios jokiu būdu negalima užkariauti savęs, gyvenimo ir pa- 
saulio. Todėl tiek pas krikščioniškus, tiek ir nekrikščioniškus 
asketus dėmesio lavinimas visuomet buvo laikomas vienu 
iš būtinų tobulinimosi priemonių, be kurių negalima pasiek- 
ti savo gyvenimo tikslo. 

Labai įdomiai dėmesio lavinimo klausimą stato Indijos 
jogai, kurie susitelkimo priemonėmis atsiekia dalykų, ma- 
žai suprantamų Vakarų žmonėms. Dėmesio lavinimui pa- 

švęsta net viena iš penkių jų sistemos dalių ir pavadinta 
Radža joga, kas reiškia karališkas mokslas. Jie tuo tarsi nori 
pasakyti, jog tas, kas nori būti gyvenimo karaliumi, o ne jo 
vergu, turi išeiti dėmesio lavinimo mokslą. Šituo jie, žino- 
ma, neapsirinka: jei naujoji mokykla panorės išlavinti ir iš- 
auklėti galingą asmenį, ji turės surašyti ir įvykdyti ugdymo 
praktikoje naują dėmesio lavinimo kodeksą. 


Mokinio veiklumas 


Čia man reikėtų pereiti prie tos išvidinės protinimo są- 
lygos, kuri tarsi savaime plaukia iš dviejų pirmųjų, t. y. su- 
sidomėjimo ir įsidėmėjimo. Susidomėjęs ir besidomįs 
mokinys yra jau iš vidaus tinkamai nusiteikęs protinimo 
vyksmui. Jam yra įdomus dėstomas dalykas ir jis intensy- 
viai arba su įtampa domisi juo: šituodu momentu charakte- 
rizuoja jau auklėtinio asmens veiklumą pradiniame jo 
tarpsnyje. Ir štai yra svarbu išvidinis auklėtinio veiklumas 
sužadinti ir palaikyti kiek galint geriau ištisame protinimo 
vyksme. Tik tuomet protinimo darbas tegali būti tikrai sėk- 
mingas, nes vien toksai protinimo darbas ne tik perteikia 
intelektualinių gėrybių, bet ir išvysto auklėtinyje pastovių 
intelektualinių nusiteikimų arba vertybių. Taigi, taip sakant, 
atliepiamasis auklėtinio veiklumas ir sudaro tą išvidinę pro- 
tinimo sąlygą, kuri privalo charakterizuoti mokinio nusi- 
teikimą protinimo vyksme, Atliepiamuoju vadinu šitą 
mokinio veiklumą todėl, kad jis privalo atitikti formalinę 
mokytojo pareigą lavinti ir kiek galint pilniau išvystyti pro- 
tinę mokinio galią. Šita formalinė išvystomoji mokytojo pa- 
reiga yra ne kas kita, kaip mokinio galios veikdymas 
didaktinėmis protinimo priemonėmis. Veikdyti protinimu 
reiškia čia daryti taip, kad protinė mokinio galia aktyviai 
veiktų iš savęs, pasyviai sužadinta iš šalies. Iš šitos veikdy- 
mo sąvokos, kuri esminiu būdu yra surišta su visu ugdy- 

mo vyksmu, aiškėja du ugdomosios įtakos auklėtiniui mo- 
mentu — pasyvinis ir aktyvinis: auklėtinis iš pradžios yra 
pasyviai sužadinamas iš šalies, kad paskui jis aktyviai veiktų 
iš savęs. Šita prasme visas ugdymas yra veikdymo vyks- 
mas, turįs savo tikslu laisvą auklėtinio apsisprendimą fizi- 
niu, protiniu, doriniu, estetiniu ir religiniu atžvilgiu. 
Ugdymas, kuris nesistato šitokio veikdymo tikslo, yra pa- 
našus į gyvulių dresūrą ir todėl nepritinka protingai bei lais- 
vai žmonių esmei. Bet apie auklėtinio veiklumą man, kaip 
sakyta, teks kalbėti kiek vėliau. 

Būtų tačiau klaidinga daryti iš čia išvados, jog ugdymas, 
kaipo veikdymo vyksmas, gali arba privalo apsieiti be pa- 
syvinio momento iš auklėtinio pusės. Jei veikdymas yra, 
kaip sakyta, veiksmas, kuriuo auklėtinis iš pradžios yra pa- 
syviai sužadinamas iš šalies, kad paskui jis aktyviai veiktų 
iš savęs, tai aišku, jog be pirmojo pasyvinio momento ne- 
galima atsiekti ugdyme antro aktyvinio momento. Jei kas 
norėtų pašalinti iš ugdymo pasyvinį momentą, besireiškian- 
tį auklėtojo įtaka auklėtiniui, tai ar jis galėtų pašalinti pasy- 
vų auklėtinio pasidavimą įtakai, einančiai iš pripuolamų 
dalykų ir šiaip jau gyvenimo aplinkybių? Aišku, kad ne vi- 
sas Žmogaus gyvenimas reiškiasi nuolatiniame veikimesi 
tarp veiksnių, pareinančių žmogui iš šalies, ir atveikos, ei- 
nančios iš jo vidaus. Reikia net pastebėti, jog pats gyveni- 
mo vyksmas yra, iš vienos pusės, energijos savinimasis, iš 
antros pusės, jos eikvojimas. Gyvenimo normalumas ir įtam- 
pa pareina kaip tik nuo šitų dviejų momentų atitikimo vie- 
no antram: maksimumo energijos pasisavinimą geriausiu 
būdu turi atitikti aktyviausias jos suvartojimas tikslingiau- 
siu būdu. Jei dabar panorėsime pašalinti iš ugdymo vyks- 
mo pasyvų momentą, pareinantį nuo auklėtojo sąmoningo 
bei sistemingo veikdymo, tai šitas momentas pareis auklė- 
tiniui nuo pripuolamų nesąmoningų ir nesistemingų veiks- 
mų. Štai pagrindinė bendroji prielaida, sprendžiant 

klausimą apie aktyvų mokinio veiklumą sąryšyje su veik- 
domąja mokytojo įtaka pirmajam. 

Nepaleisti iš akivaizdos bendrųjų ugdymo principų yra 
labai svarbu, norint sąmoningai bei kritingai orientuotis pa- 
tekus į naujų pedagoginių srovių sūkurį ir pasiryžus pasi- 
naudoti visu tuo, ko jose yra gero ir pažangaus. Kitaip 
tariant, kai šiais laikais vadinamoji „darbo mokykla“ yra 
sukėlusi aplink save visą pedagoginį sūkurį, labai yra svar- 
bu apsisaugoti nuo galvosūkio, patekus į šito sūkurio vi- 
durį, norint tinkamai pasinaudoti ta teigiamąja idėja, kurios 
neabejojant yra darbo principe. Bet ir čia, kaip kiekviename 
kitame konkretiniame pedagogikos bei pedagogijos klau- 
sime, privalo tarnauti vedamuoju vairu toji ugdomųjų prin- 
cipų visuma, kuri sudaro vieną harmoningą pilnutinio 
ugdymo sistemą. Tik šitos pilnutinio ugdymo sistemos švie- 
soje darbo principas gali būti teisingai įvertintas ir sėkmin- 
gai panaudotas be skriaudos kitiems ugdymo principams, 
kurių nevalia pamiršti kovoje už vieną naują ne pirmą ir ne 
paskutinį pedagogikos istorijoje laimėjimą. Šitoje vietoje 
kaip tik pravartu papildyti darbo mokyklos problema pil- 
nutinio ugdymo šviesoje, nes ji iš esmės yra ne kas kita, 
kaip auklėtinio aktyvaus veiklumo problema, ryškiai tik iš- 
kelta aikštėn sąryšy su mūsų laikų ugdomaisiais reikalavi- 
mais. Neseniai mes turėjome geros progos konstatuoti mūsų 
laikų lavinimo trūkumus, kaip juos iškelia aikštėn Willman- 
nas begvildydamas moderniojo lavinimo ypatybes. Will- 
manno pagrindinės idėjos, kaip žinome, visų pirma 
konstatuoja, jog mūsų laikų lavinimas savo visumoje yra 
kompromisinio eklektizmo padaras, nes jame mechaniniu 
būdu yra sukrauti apšvietos periodo ugdomieji obalsiai su 
XIX a. atgimusiais istoriniais, tautiniais ir religiniais pra- 
dais. Kosmopolitinis enciklopedizmas, asmens atpalaida- 
vimas nuo varžančių tradicijų, jo galybės išvystymas, 
neribotas pasitikėjimas ugdomąja mokslo įtaka, panaudo- 

jimas spaudos, technikos, valstybės priemonių ugdymo tiks- 
lams, ugdymo išplėtimas plačiosiose masėse ir aptarnavi- 
mas šitų masių kultūrinėmis gėrybėmis, ugdomojo veikimo 
sugretinimas su realiais gyvenimo uždaviniais - štai apšvie- 
tos periodo obalsiai, kurie XIX a. ėmė pintis su grįžimu prie 
istorinių tradicijų, su tautine romantika ir religiniu atgimi- 
mu. Tokiu būdu pasirodė, jog enciklopedizmas pasireiškė 
faktinai kompromisiniu eklektizmu, kuris buvo ne kas ki- 
ta, kaip mechaninė santapa iš kosmopolitinio humanizmo, 
utilitarinio realizmo ir tautinės bei religinės romantikos. La- 
vinimo turinyje eklektyvinis enciklopedizmas galų gale pa- 
sireiškė kaipo polimatija, arba kaipo lavinimo sistema, 
pasižyminti ypatingu daugumu mokslų, nesukoncentruotų 
į organingą visumą. Iš kitos pusės, šitokio lavinimo vykdy- 
mas per sutelktinę mokyklų organizaciją ne tik nesustiprino 
žmogaus asmenybės, bet ją susilpnino, palenkęs ją visuoti- 
nosios niveliacijos vyksmui, o sykiu su šita niveliacija ėjo 
gretimai moralinio atomizmo įsigalėjimas visose visuome- 
nės gyvenimo srityse. Paaiškėjo, žodžiu tariant, jog gražūs 
apšvietos periodo obalsiai, vykdomi ugdomajame XIX a. 
darbe, privedė galų gale prie priešingų išdavų, kaip kad 
buvo geidžiama šitų obalsių skelbėjų. Atsipalaidavusi nuo 
tradicijų asmenybė susilpnėjo, nors sykiu principialus in- 
dividualizmas apardė visuomenės solidarumą bei tvarką; 
nesukcncentruotas mokslų daugingumas sumechanizavo 
lavinimo darbą ir neleido išsivystyti tikram žmogaus išsi- 
lavinimui, paremtam vieningos pasaulėžiūros sistema ir jos 
sąmoningu pasisavinimu. Išdavos, kurias nurodo Willman- 
nas mūsų laikų lavinimui, galima būtų trumpai sutraukti į 
keturias idėjas: 1) kompromisinis eklektizmas lavinimo pa- 
grinde, 2) pasyviai pasisavinamas atomizmas lavinimo tu- 
rinyje, 3) sykiu su visuomenės vienybės silpnėjimu žmonių 
niveliacija ir 4) suniveliuotos asmenybės sumenkėjimas. 
Žinoma, kalbant apie šitas neigiamąsias moderniojo la- 

vinimo savybes nedera pamiršti, jog kitais atžvilgiais šitas 
lavinimas yra padaręs laimėjimų, kurie, kaipo teigiamosios 
jo savybės, gali būti žymiai didesni už kalbamas neigiamą- 
sias savybes. Vis dėlto faktas yra pastarųjų buvimas, ir su 
šituo faktu reikia skaitytis jau vien todėl, kad paprastai ryš- 
kiai išeinančios aikštėn neigiamosios kultūrinio gyvenimo 
savybės labai dažnai apsprendžia tolimesnės pažangos pa- 
kraipą, nes dažniausiai nauja pažanga, kontrasto dėsnio stu- 
miama, pasireiškia kaipo reakcija arba atveika prieš 
aktualias gyvenirno bei veikimo savybes. 

Nenuostabu, kad nauja žymiausia ir ryškiausia pedago- 
ginė mūsų laikų pakraipa yra atkreipta prieš mūsų laikų 
lavinimo sistemos silpnybes. „Darbo mokyklos“ koncepci- 
ja savo esminiu branduoliu kaip tik yra protestas prieš va- 
dinamojo moderniojo lavinimo trūkumus. Norint tad 
susekti teigiamąjį šitos koncepcijos turinį, reikia nustatyti, 
kokiomis savybėmis ji stengiasi atitaisyti senojo lavinimo 
klaidas ir kaip šitos savybės gali būti pateisintos pilnutinio 
ugdymo šviesoje. 

Iš kitos pusės, yra patirta iš žmonijos kultūrinės pažan- 
gos, jog paprastai kiekvienas kultūrinės pažangos laimėji- 
mas reiškiasi ne tik teigiamuoju, bet ir neigiamuoju būdu: 
būtent kiekviena atskira kultūrinė pažanga ne tik teigiamai 
atitaiso praeities klaidas ar silpnybes, bet eidama toliau iner- 
cijos linkme išplečia savo protestą arba reakciją ir prieš tai, 
ko gero būta praeityje ir šiaip jau istorinėse kultūrinio gy- 
venimo tradicijose. Pavyzdžiu teesie kad ir socializmo re- 
akcija prieš individualizmą ir feodalizmą. Socializmas, kaipo 
reikalavimas socialinės teisybės, neabejojant turi savyje svei- 
kos idėjos, kuri XIX a., reikia pripažinti, pasireiškė dideliais 
laimėjimais socialinio teisingumo vykdyme visuomenės san- 
tvarkoje. Bet kas gi buvo padaryta iš šitos sveikos idėjos, 
kai socialistai ėmė eiti dalinės pažangos inercija ir protes- 
tuoti ne tik prieš individualizmo ekscesus, bet ir apskritai 

prieš visa tai, kas buvo surišta su individualizmo ir feoda- 
lizmo gadyne. Socialinė pažanga dogmatizuojama mark- 
sizmo moksle, ar tai bus doros supratimas, ar tai bus religija, 
ar šeimos gyvenimas; išsvajota idealinė visuomenės san- 
tvarka atvaizduojama konkretinėmis lytimis, ir visas kul- 
tūrinis žmonijos gyvenimas yra statomas į sąryšį su viena 
žmonijos gyvenimo puse. Gaunamas vienašališkumas, ku- 
ris ardo iš vienos pusės tai, ką stengiasi iš kitos pusės staty- 
ti, nes gyvenimas, principialiai vedamas vienašale pakraipa, 
negali eiti normaliomis vėžėmis ir patenkinti visų indivi- 
dualinių ir visuomeninių žmogaus reikalavimų. 

Inercinga pažangos linkmė yra viena iš didžiausių kliū- 
čių tikrai pažangai, kuri turėtų sykiu savintis tai, ko esama 
teigiamo kultūrinėse praeities tradicijose, ir siekti naujų lai- 
mėjimų, kurie papildytų arba atitaisytų neigiamąsias pra- 
eities tradicijas. Tikra pažanga tegali eiti integralinės 
sintezės keliu, t. y. ji turi siekti gyvenimo pilnatvės, dėda- 
ma į organingą sintezę teigiamuosius senovės ir naujovės 
pradus. 

Tai, kas pasakyta čia apie pažangą apskritai, privalu taip 
pat taikyti darbo mokyklos problemai. Darbo mokyklos 
koncepcijoje yra sveikas branduolys, kuris yra ne kas kita, 
kaip aktyvaus veiklumo idėja, kuri turi būti vykdoma nau- 
jame lavinime. Sykiu su šita pagrindine idėja yra jungia- 
mos kitos šalutinės, kurios stengiasi papildyti seną lavinimo 
sistemą. Čia randame, pavyzdžiui, idėją, jog kiekvienas at- 
skiras ugdomasis darbas turi būti pastatytas į sąryšį su vi- 
su žmogaus asmenybės išvystymu. Šitoje idėjoje jau aiškiai 
pasireiškia reakcija prieš lavinimo atomizmą ir sykiu kelia- 
mas reikalas sukoncentruoti lavinimo darbą. Randame taip 
pat darbo mckykloje sutelktinės kūrybos idėją, kuri sten- 
giasi padaryti iš mokyklos mažą visuomenę, drausmingai 
bei solidariai susidomėjusią sutelktinio darbo išdavomis. 
Be to, randame dargi darbo mokyklos koncepcijoje tenden- 

cijos pašalinti iš lavinamojo darbo nereikalingą mokslų dau- 
gingumą ir pakeisti didelę perteikiamųjų žinių kiekybę 
aukštesne visumos jausmų ir iniciatyvos kokybe. Žodžiu 
tariant, darbo mokyklos koncepcija stengiasi pasyvų pasi- 
savinimą pakeisti aktyviu kūrybiniu darbu, mokslų dau- 
gingumą — iniciatyvos sąmoningumu, lavinamosios 
medžiagos atomizmą - auklėtinio asmenybės pilnu išvysty- 
mu; sykiu stengiamasi suderinti stipriai išvystytus asmenis į 
vieną solidarumu gyvenančią ir kuriamai besireiškiančią su- 
telktiniu savo darbu bendruomenę. Kaip matome, darbo 
mokykloje glūdi visa tai, kas yra reikalinga, norint atitaisy- 
ti pagrindines senojo lavinimo silpnybes, kaip jos yra kad 
ir Wilimanno nusakytos. 

Bet kad šitos idėjos galėtų iš tikro sėkmingai tarpti ug- 
domajame darbe, reikia, kad jos būtų pastatytos į sąryšį, 
arba tikriau pasakius, įkūnytos į visą pilnutinio ugdymo 
sistemą. Jei pernelyg karšti šitų idėjų šalininkai eidami pa- 
žangos inercija paneigs teigiamąsias pedagoginės praeities 
tradicijas ir panorės tik tiek vykdyti ugdyme teigiamojo tu- 
rinio, kiek jo esama naujame pedagoginiame laimėjime, tai 
iš tokio pažangos supratimo gali neišeiti nė tiek naudos, 
kiek buvo iš senos lavinimo sistemos. 

Visa, kas iki šiolei pasakyta, teturi vien bendrai įveda- 
mosios arba net metodologinės reikšmės. Ir štai einant prie 
dalyko esmės visų pirma teisėtas yra klausimas, kas yra dar- 
bo mokykla? Į šitą klausimą nesitikėkime gauti vienodo at- 
sakymo iš šitos mokyklos šalininkų. Atsakymas pareina nuo 
to, kaip suprantamas darbo principas. Be to, ir su pačiu pa- 
vadinimu solidarizuojasi ne visi iš tų, kurie eina maždaug 
viena pakraipa prie tradicinės mokyklos reformos. Tradici- 
nė mokykla yra su paniekinimu vadinama pasyvine moky- 
mosi arba knygos mokykla (Lernschule arba Buchschule), ogi 
prieš ją norima pastatyti ne pasyvinė mokymosi ir ne kny- 
gos mokykla, bet aktyvinė darbo, veiksmo arba savaran- 

kiškumo mokykla. Lengva pastebėti, jog su kiekviena nau- 
ja sąvoka iš trijų išvardytųjų rišamas vis platesnis darbo 
mokyklos supratimas. Posakis „darbo mokykla“ (Arbeitschu- 
le) yra siauresnės prasmės už posakį „veiksmo mokykla“ 
(Tatschule); ogi terminas „veiksmo mokykla“ yra siaures- 
nės prasmės už terminą „savarankiškumo mokykla“ 
(Selbsttūtigkeitschule). Nuo darbo mokyklos prie veiksmo 
mokyklos ir nuo pastarosios prie savarankiškumo mokyk- 
los eina ištisa išsivystymo evoliucija. Kiekvienas darbas yra 
veiksmas, bet ne kiekvienas veiksmas yra darbas. Kiekvie- 
nas veiksmas tam tikru laipsniu yra savarankiškumo ap- 
raiška, bet ne kiekviena savarankiškumo apraiška yra 
veiksmas, nes savarankiškumas gali reikštis ne tik aktyviai, 
bet ir pasyviai. Ir štai reikia konstatuoti faktas, jog darbo 
mokyklos supratimas, sulig tuo, kaip vis mokslingiau yra 
analizuojamas jos teigiamasis turinys ir pedagoginės pa- 
žangos idėja, ima evoliucionuoti per veiksmo mokyklą prie 
savarankiškumo mokyklos. Štai bendra tendencija pagrin- 
dinės sąvokos supratime, į ką tačiau labiau nesigilinsiu. 

Pirmutiniai naujos idėjos skelbėjai laikėsi ir tebesilaiko 
darbo mokyklos vardo. Su šituo vardu ir surištas yra pa- 
grindinis mokyklinės reformos obalsis. Prof. Kerschenstei- 
neris, vienas iš žymiausių darbo mokyklos reiškėjų, nemaža 
pasidarbavo, kad darbo mokyklos vardas plačiai pasklido 
po šių dienų pasaulį. Savo garsioje prakalboje, pasakytoje 
per Pestalozzi'o iškilmę 1908 m. apie „ateities mokyklą, kai- 
po darbo mokyklą“, jis tarp kitko sako, jog „iš mūsų kny- 
gos mokyklos turi išsivystyti darbo mokykla, kuri pritaptų 
prie pirmosios vaikystės žaismo mokyklos“*. 

Kai mokykla yra vadinama darbo mokykla, tuoj gali kil- 
ti mintis, jog darbas privalu čia suprasti grynai fizine pras- 
me, t. y. kaipo rankų darbas. Tai yra siauriausias darbo 


* Kerschensteiner G. Grundfragen der Schulorganisation. - P. 109. 

mokyklos supratimas, į kurį yra linkę kai kurie socialistai, 
matuoją ekonomines gėrybes darbo verte ir geidžią todėl 
matyti darbo mokykloje pradžią naujos visuomenės, pagrįs- 
tos darbo bendruomenės principais. Prie tokio supratimo 
prisiartino, pavyzdžiui, Seidelis. Aišku savaime, kodėl dar- 
bo mokykla, suprasta siaurai, kaipo socialistinės visuome- 
nės augykla, rado taip lengvai oficialios aprobatos 
bolševistinėje Rusijoje. Reikia tačiau pasakyti, jog nuo siau- 
ro darbo mokyklos supratimo vis labiau yra atsisakoma, ir 
tai įvyksta dvejopu būdu: pirma, darbas imama suprasti 
kaipo papildomasis fizinio darbo dalykas, dėstomas atski- 
rai nuo kitų dalykų ir turįs ypatingai auklėjančios įtakos; 
antra, darbas imama laikyti lavinimo principu, pritaikomu 
prie visų dėstomųjų dalykų. Pirmuoju atveju turime darbą 
kaipo dėstomąjį dalyką (Arbeit als Unterrichtsfach); antruoju 
atveju turime darbą kaipo dėstomąjį principą (Arbeit als Un- 
terrichtsprinzip). Kas laikosi pirmos pažiūros, gina labiau- 
siai reikalą įvesti į mokyklą mokomųjų fizinio darbo dalykų. 
Ogi kas laikosi antros pažiūros, t. y. supranta darbą kaipo 
principą, kuris privalu pritaikyti prie bet kurių mokomųjų 
dalykų, atsiduria reikale šitą principą griežčiau nustatyti ir 
tiksliai aptarti. Aueriui tas bus „tiesioginio žinojimo prin- 
cipas“, Scharrelmannui — ugdomosios estetinės kūrybos 
principas, kitiems vėl naujų vertybių kūrimo principas ir t. t. 

Apibendrinę dar plačiau darbo principą, suprantamą 
paskutine prasme, t. y. kaipo tam tikrą lavinimo lytį, gau- 
sime ne ką kita, kaip veiksmo principą, kuris rado užbaig- 
tos išraiškos Lay'aus veiksmo mokykloje (Tatschule). 
Veiksmo principas stengiasi nustatyti harmoningos vie- 
nybės tarp pojūčio ir atliepiančios jam atveikos arba reak- 
cijos, tarp vaidinio ir judesio, kad tarp sielos ir kūno 
įsigalėtų pastovi ir tikslinga harmonija. Aišku savaime, jog 
taip suprantamas darbo principas yra ne kas kita, kaip 
veiklumo principas, kuris yra statomas prieš tradicinio la- 

vinimo pasyvumą. Atitinkamai aktyvinė veiksmo mokykla 
yra tarsi priešingybė senai pasyvinei mokyklai. Kaip ne 
kaip mokykla nėra dar veikimo dirva tikra to žodžio pras- 
me. Platų praktiniams žygiams lauką tepatiesia vien gy- 
venimas, kur veikimas reiškiasi kaipo sąmoninga ir 
tikslinga paties gyvenimo lytis. Todėl negalima nepaste- 
bėti, jog ir veiksmo principo supratimas nėra dar visai lais- 
vas nuo tam tikro siaurumo, kuris kyla iš vienašaliai 
suprantamos darbo mokyklos. 


Darbo mokykla 


Norint peržengti šitą paskutinį siaurumą dera padaryti 
dar platesnis apibendrinimas ir suprasti tai, ko esama teigia- 
mo darbo mokykloje, kaipo savarankiško veiklumo princi- 
pe, kaip tai daro, pavyzdžiui, Ernestas Lindesas, kalbėdamas 
apie Selbsttūtigkeitschule. Savarankiško veiklumo mokykla bus 
kiekviena mokykla, kur asmeninis mokinių veiklumas, tiek 
fizinis, tiek ir psichinis, yra pakeltas į galimai aukščiausią 
laipsnį visuose mokymo tarpsniuose. Savarankišką mokinių 
veiklumą turėsime kiekvieną kartą, kai mokiniai aktyviai da- 
lyvauja protinimosi darbe, ieškodami su nuosava iniciatyva 
pažinimo šaltinių ir domėjimosi metodo, darydami savo jė- 
gomis bandymų, formuluodami pasiektas išdavas, panau- 
dodami šias tolimesniam darbui ir t. t. 

Kaip matome, darbo mokykla, veiksmo mokykla ir sa- 
varankiškumo mokykla yra ne kas kita, kaip trys tarpsniai, 
kuriais išsivysto ta pati pedagoginė koncepcija, pagrįsta va- 
dinamuoju darbo principu. Šito principo įtakoje pasilieka 
net ir tie, kurie mokyklų reformą norėtų suprasti dar pla- 
čiau ir vadinti naują mokyklą arba auklėjamąja mokykla 
(Erziehungsschule) sykiu su Kaffu, arba natūraline mokykla 
(natürliche Schule) sykiu su Fischeriu, arba net valios mo- 
kykla (Willensschule) pagal Foersterio nurodymus. Su dar- 

bo principu yra darjungiami šalutiniai tikslai, kuriems fak- 
tinai darbas teturi tarnauti priemone. Tokiais tikslais, pa- 
vyzdžiui, yra, iš vienos pusės, valstybinis-pilietinis arba 
etinis-socialinis mokinių auklėjimas, kuriuo ypatingai rū- 
pinasi Kerschensteineris, iš antros pusės, kuriamai esteti- 
nis mokinių auklėjimas, kuriuo ypatingai rūpinasi 
Gausbergas ir Scharrelmannas. 

Jei dabar pastatysime klausimą, kuris darbo principo su- 
pratimas labiausiai atitinka naujos pedagoginės koncepci- 
jos esmę, tai nelengva į tai bus atsakyti su reikiamu griežtumu 
ir tikslumu. Manyčiau, jog negalima laikyti tipingomis dar- 
bo principo apraiškomis viso to, kas pripuolamai jungiasi su 
šituo principu, kaip kad valstybinis-pilietinis arba kuriamai 
estetinis išauklėjimas, arba išeina iš logingos ir faktinos dar- 
bo principo evoliucijos, pasireiškusios trimis gairėmis, ku- 
riomis yra darbo - veiksmo — savarankiškumo principai. 
Jei pasiliksime šitos evoliucijos ribose, tai turėsime įsitikin- 
ti,jog tasai platus darbo principo supratimas, prie kurio nuo- 
sekliai šitoje evoliucijoje einama, buvo jau mažesniu ar 
didesniu laipsniu žinomas klasikinės pedagogikos atsto- 
vams, nors niekuomet nebuvo taip griežtai ir nuosekliai ke- 
liamas aikštėn ir vykdomas praktikoje, kaip mūsų laikais. 
Comenius, Rousseau, Pestalozzi, Frobelis ir kiti žymūs pe- 
dagogai kėlė aikštėn savarankiškumo principą, kovodami 
prieš mechanizuojančią pasyvinio mokymo rutiną. Bet tai, 
kas yra tikrai naujo mokyklos koncepcijoje, tėra vien kraš- 
tutinės vienašaliai suprasto darbo principo apraiškos. Ta- 
čiau, kaip matėme iš darbo supratimo evoliucijos, reikia 
pripažinti, jog šitos kraštutinės ir vienašalės apraiškos ne- 
charakterizuoja to, kas yra teigiamo ir pažangaus darbo mo- 
kyklos koncepcijoje. 

Visa, kas pasakyta apie darbo principo bei mokyklos 
esmę, neduoda dar aiškaus supratimo, kaip privalu kon- 
kretiniu būdu įsivaizduoti darbo mokyklos organizacija. 

Pasiekti tai sunku, pirma, todėl, kad iš esmės visas judėji- 
mas reiškiasi ne tiek nauja mokyklos organizacija, kiek 
nauju lavinimo bei auklėjimo metodu, ir, antra, todėl, kad 
šitas metodas yra įvairiai suprantamas ir įvairiai vykdo- 
mas mokyklos gyvenime. Jei net darbo principas kaipo me- 
todas būtų vienodai suprantamas, tai vis dėlto jo 
vykdymas mokyklos gyvenime galėtų reikštis kuo di- 
džiausiu įvairumu, žiūrint į pedagogo asmenį ir kitas mo- 
kyklos aplinkybes. 

Norint tačiau kiek konkretizuoti klausimą ir įsivaizduo- 
ti darbo mokyklą konkretinėse lytyse, reikia imti į pagrin- 
dą vieno kurio pedagogo darbo mokyklos supratimą ir 
atvaizdavimą. Šiam reikalui mums gali gerai patarnauti 
Gesseno veikalas „Pedagogikos pagrindai“, išleistas rusų 
kalba 1923 m. Gessenas nustato vieną darbo mokyklos idė- 
ją sąryšy su savo plačia filosofiškai pedagogine koncepci- 
ja, ir todėl jo veikaias yra iš tikro įdomus ir originalus. 
Gessenas stato auklėjamajam lavinimui tikslą privesti auk- 
lėtinio asmenį prie laisvo apsisprendimo. Šitame lavini- 
me, jo supratimu, esama trijų laipsnių: anomijos, 
heteronomijos ir autonomijos. Anomija yra nepalenktas 
jokiems įstatymams būvis, kuris charakterizuoja priešmo- 
kyklinį lavinimą žaislais vaikų darželyje. Heteronomija yra 
jau palenktas svetimiems išviršiniams įstatymams būvis, 
kuris charakterizuoja mokyklinį lavinimą. Pagaliau auto- 
nomija yra palenktas laisvai priimtiems įstatymams bū- 
vis, kuris charakterizuoja pomokyklinį savarankišką 
lavinimąsi. „Stodamas į mokyklą, - sako Gessenas, - vai- 
kas pereina iš instinktyvių ryšių bei prisirišimų pasaulio, 
kurį sudaro šeimos aplinkuma, arba iš žaidžiančio choro 
atmosferos, viešpataujančios vaikų darželyje, į pasaulį ben- 
druomenės, reguliuojamos išviršinėmis priemonėmis. Ši- 
tame naujame pasaulyje jungiamuoju pradu yra jau 
bendras darbas ir pasidavimas bendram įstatymui... Šita 

prasme perėjimas į mokyklą yra perėjimas nuo prigimtojo 
anomijos laipto prie išviršinės visuomeninės prispirties 
laipto, arba prie heteronomijos. Tai yra tarsi perėjimas nuo 
prigimties prie teisės ir todėl dorinimo atžvilgiu mokyk- 
los uždavinys suvedamas visų pirma prie teisės jausmo ir 
visuomeninio susipratimo auklėjimo žmoguje. Tačiau he- 
teronomija yra vertinga ne pati per save, bet kiek jinai tėra 
pereinamasis laiptas prie autonomijos... Todėl mokykloje 
privalo būti nujaučiamas aukštesnis autonomijos laiptas, 
panašiai kaip taisyklingai suorganizuotame vaikų darže- 
lyje privalo prasimušti aikštėn būsimo bendro darbo ir ben- 
dro mokyklos įstatymo spindulys. Lavinimas taip privalo 
būti organizuotas mokykloje, kad jame aiškiai glūdėtų bū- 
simas tikslas paruošti žmogų laisvam apsisprendimui“*. 
Kiekvienam lavinimo laiptui Gessenas skiria atskirą vei- 
kimo lytį: priešmokykliniam lavinimui - žaismą, mokyk- 
liniam lavinimui - pamoką, pomokykliniam lavinimui — 
kūrybą. Kaip per atskirus auklėjamojo lavinimo laiptus ej- 
na nuoseklus išsivystymas iš prigimties stovio prie kultū- 
ros stovio, taip irgi žaismą, pamoką ir kūrybą turi rišti į 
vieną nuoseklų vyksmą pažangaus brendimo evoliucija. 
Žaismas turi būti prisisunkęs pamoka, bet negali per anksti 
ja virsti. Pamoka savo ruožtu turi būti prisisunkusi kūry- 
ba, bet negali per anksti virsti. „Pirm negu vykdyti sava- 
rankiškai pastatyti tikslai, - sako Gessenas, - žmogus 
privalo pramokti apskritai savarankiškai vykdyti veikimo 
tikslus, nors šitie tikslai ir būtų jam kitų žmonių statomi. 
Bet kaip tik todėl, kad pamoka nėra aukščiausias veikimo 
laiptas ir visą savo vertę bei prasmę semia iš viršijančio ją 
kūrybos laipto, ji privalo būti organizuota taip, kad tar- 
nautų perėjimu prie kuriamojo darbo. Jos heteronomijoje 
(t. y. jos palenkime svetimiems įstatymams) privalo būti 


* Gessen S. I. Osnovy pedagogiki. - Berlin, 1923. - P. 111. 

nujaučiama būsimoji autonomija, kaip kad žaismo ano- 
mija (t. y. jo nepalenkimas svetimiems įstatymams) priva- 
lo būti persunkta pamokos heteronomija“*. 

Taisyklinga pamokos organizacija privalo vesti prie 
to, kad, eidamas pamoką, auklėtinis mokytųsi kažko nau- 
jo ir aukštesnio, palyginant su pačia pamoka, t. y. kad jis 
pratintųsi per ją prie kūrybos. „Šitam tikslui pasiekti, - 
sako Gessenas,- visų pirma reikalinga, kad pamokos tiks- 
lai, nors jie ir statomi mokytojo mokiniui, būtų visuomet 
tokie, tarsi pats mokinys būtų juos pasistatęs. Todėl jie 
turi būti suprantami mokiniui, ryškiai aiškūs savo reikš- 
mingumu, jo pasisavinami su įdomumu ir noru. Kitaip 
tariant, jie privalo būti artimi mokiniui, arba konkreti- 
niai. Jaunesniame amžiuje tai reiškia, kad jie privalo vi- 
sų pirma turėti gyvastingai praktinį pobūdį. Vaiko protui, 
kaip kad ir laukinio žmogaus protui, artima bei konkre- 
tu yra visa, kas gali būti tučtuojau taikoma gyvenimo reik- 
mėms patenkinti. Išsivystymo laiko atžvilgiu mes esame 
anksčiau veikią negu pažįstą subjektai, ir todėl pradžioje 
artima ir suprantama tik ta Žžinija, kuri yra naudinga 
mums veikti. Mūsų žinija yra kilusi iš utilitarinių reik- 
mių, ir tikra pedagogika privalo atkartoti tą kelią, kuriuo 
žengia visa žmonija.“ „Tiesa, - priduria toliau Gessenas, — 
ne visa, kas naudinga vaikui, yra naudinga suaugusiam 
žmogui. Gyvastingi vaiko reikalai jungia savyje ir jo žais- 
lus, ir jo pramogas, todėl taisyklingiau kalbėti ne tiek apie 
vaikiškojo mąstymo utilitarizmą, kiek apie jo pragmatiz- 
mą. Bet šiaip ar taip, mes pramokstame anksčiau vertinti 
ir suprasti žiniją, kai naudojamės ja praktiškai. Vien su- 
lig tuo, kaip plinta mūsų gyvenimo akiratis, mes įpran- 
tame mąstyti atitrauktinai, t. y. ieškoti žinijos dėl žinijos. 
Darbo mokyklos tikrumas kaip tik tame ir glūdi, kad ji 

laiko reikalingu dalyku eiti nuo šitų pragmatinių vaiko 
interesų prie žinijos ir meno““. 

Parinkti panašiu būdu pamokos tikslai ir pastatyti mo- 
kiniams neprivalo tačiau suvaržyti mokinių laisvės šituos 
tikslus vykdant. Plati iniciatyva parenkant kelius ir prie- 
mones pastatytiems pamokos tikslams vykdyti pasidaro 
naujos pedagogikos pagrindiniu reikalavimu. Savarankiš- 
ka mokinio iniciatyva vykdant pamokos tikslus ir yra tasai 
pradas, kuris padaro, kad pamoka prisisunkia kūrybos, nors 
vis dėlto negali dar virsti kūryba tikra to žodžio prasme. 
Kaip tik suprasdamas reikalą paruošti žmogų kuriamajam 
darbui, Gessenas sako: „Pamoka privalo palikti pamoka, t. y. 
turėti visados savyje griežtai nustatytą darbo tikslą ir sykiu 
tik prisisunkti kūryba ir prie jos įsibėgėti, bet ne virsti ja 
prieš laiką... Per ankstybas pamokos virtimas kūryba veda 
prie auklėjimo ne kūrėjų, bet diletantų, besitenkinančių 
skystu bendrumu, apytikriu išpildymu, kas uždaro bet ku- 
rį kelią į tikrą kūrybą“**. Žodžiu tariant, autonomija turi 
vilties spindulių prasimušti aikštėn mokykloje, bet ne pa- 
naikinti heteronomijos, prigimtos mokyklos darbui. 

Esant tokio santykiavimo tarp heteronomijos ir auto- 
nomijos pradų mokykliniame darbe, Gessenas numato dų 
pamokos išsigimimo pavoju, būtent: atitraukti nuo auto- 
nominės kūrybos, kaipo nuo savo tikslo, arba per anksti 
pereiti į šitą kūrybą. „Atitrūkusi nuo aukštesnio tos kūry- 
bos laipto, iš kurios ji įgauna pateisinimo ir prasmės, pa- 
moka, - sako Gessenas, — išsigimsta į grynai mechaninį 
darbą, į mokinio kartojimą mokytojo nurodyto pavyzdžio. 
Bet ir per anksti virtus kūryba, ji išsigimsta į praktikavimą 
paviršutinio diletantizmo, gaminančio darbe tuščią užsimo- 
jimą vietoje kūrybos, pasitenkinimą apytikriu išpildymu 


* Ten pat. 
** Ten pat. - P. 114. 

vietoje pastangų tiksliai realizuoti darbo uždavinius.“ „Ši- 
tokis pamokų supratimas, — pastebi pagaliau Gessenas, — 
nėra kažkas nauja dabartinėje pedagogikoje. Mano tik pa- 
tiestas filosofinis pagrindas po pažiūromis, kurios tampa 
vis ryškiau aiškiomis ir yra įgavusios atbaigtos išraiškos va- 
dinamajame darbo mokyklos judėjime.“ Štai su kokiu labai 
įdomiu principialiu nusistatymu prieina Gessenas prie dar- 
bo mokyklos klausimo, būtent prie labiau konkretinių dar- 
bo mokyklos ypatybių. 

Visų pirma Gessenas konstatuoja gilų skirtumą, kurio 
esama tarp profesinės mokyklos ir darbo mokyklos. Ap- 
švietos periode į žmogaus asmenį žiūrėta valstybės nau- 
dingumo atžvilgiu ir todėl senoji mokykla turėjo profesinio 
pobūdžio, kas reiškė, kad mokykla lavinimo centre dėjo pro- 
fesijos (amato arba užsiėmimo) reikalus. Darbo mokykla tuo 
tarpu net tada, kai ji lavina kuriamai ekonominiu darbu, 
deda į lavinimo pagrindą ne profesijos, bet besilavinančio 
asmens reikalus. Šita prasme net kulinarinė mokykla, suor- 
ganizuota darbo principo pagrindais, gali būti bendrai la- 
vinančiu veiksniu auklėtinio asmeniui, jei mitimo problema 
bus pastatyta į sąryšį su visu gamtos bei kultūros gyveni- 
mu. „Darbiniame lavinime, - sako Gessenas, - siaurai prak- 
tinis veikimas įgauna visa apimančios reikšmės, būtent yra 
suprantamas kaipo organinga viso pilnutinio gamtos ir 
žmonijos gyvenimo dalis ir todėl tarnauja šaltiniu bendram 
asmens lavinimui. Profesiniame mokyme šitas praktinis vei- 
kimas randasi atitrūkęs ir net izoliuotas nuo kitų darbo rū- 
šių, nes jis tesuvedamas prie pasisavinimo izoliuotų žinių 
ir praktinių įpročių, tesurištų tarp savęs gaminių profesi- 
nio veikimo būsimųjų vartotojų interesais“*. Be to, darbo 
mokykla, statydama atskirą praktinio veikimo rūšį į sąryšį 
su gamia ir kultūra, paliuosuoja šitą veikimą nuo siaurai 

utilitarinės prasmės ir suteikia jam reikšmės, pareinančios 
nuo organingo sąryšio su gamta ir kultūra. Žodžiu tariant, 
darbo mokykla stengiasi užmegzti organingą bet kurio dar- 
bo sąryšį su gyvenimo visuma. Organingas darbo sąryšis 
su gamtos ir kultūros visuma — štai svarbi darbo mokyklos 
ypatybė, atremta, Gesseno pasakymu, į visumos principą. 

itas visumos principas, Gesseno supratimu, reiškiasi 
darbo mokykloje dar ir kitokia prasme, būtent, sutelktinėje 
paties darbo santvarkoje. Darbo mokyklos klasėje visi mo- 
kiniai sutelktomis pajėgomis stengiasi atlikti vieną bendrą 
uždavinį, kurį mokytojas yra prieš juos pastatęs, ar bus tai 
mokyklos sutvarkymas, ar pagaminimas mokslo priemo- 
nių, ar išsprendimas materialinio uždavinio, ar šiaip jau iš- 
aiškinimas bet kurio teorinio klausimo. Šituo atžvilgiu darbo 
mokykla, kaipo aktyvinė, sudaro priešingybę pasyvinei mo- 
kyklai, Darbo mokykloje sutelktinis visos klasės darbas ga- 
mina kažką naujo, tuo tarpu senoje pasyvinėje mokykloje 
kiekvienas mokinys, dirbdamas vienodą darbą su savo kai- 
mynu, atkartoja jau atliktą, kažkieno padarytą darbą. To- 
dėl pasyvinėje mokykloje, iš vienos pusės, turime kalbingą 
mokytojo judrumą, o iš antros pusės — pasyviai iškrikusią 
darbo vienodume klasę. Darbo mokykloje, atvirkščiai, turi- 
me, iš vienos pusės, aktyviai dirbančią ir sutelktą viename 
bendrame darbe klasę, o iš antros pusės - mokytoją, tyliai 
veikiantį į klasę nejuntamu įkvėpimu. Individuali iniciaty- 
va ir originalus įkvėpimas čia įdvasina tiek mokinius, tiek 
ir mokytoją. Sykiu su tuo čia griežtai pakeistas santykis su 
vadovėliu. „Darbo mokykloje, - sako Gessenas, - vadovė- 
lio hegemonija yra perblokšta: panašiai kaip mokiniai joje 
nekartoja mokytojo, taip ir mokytojas negali kartoti joje 
vadovėlio“. „Darbo mokyklos prasmė, — formuluoja jis to- 
liau, - glūdi ne tame, kad bet kuris proto darbas būtų su- 
vestas prie fizinio, bet tame, kad bet kuris darbas, tiek fizinis, 
tiek ir protinis, pataptų šaltiniu pilnutiniam asmens išsilavi- 

nimui. Mokinio žodžiai, parašyti arba pasakyti, lygiai taip 
pat, kaip ir jo rankų veiksmai, privalo apreiškinėti ir sykiu 
kurti mokinio asmenį. Tuomet mokinys ne tik taps nepa- 
keičiamu dalyviu sutelktiniame klasės darbe, bet irgi nu- 
statys individualinę savo vietą pasaulyje, pramokęs bet kurį 
veikimą jungti su gamtos ir kultūros visuma“*. Kokių iš čion 
išeina išdavų ir kaip galutinai privalu įvertinti darbo mo- 
kyklą, turėsiu jau nusakyti kitą kartą. 


Kaip matėme paskutinį kartą, Gessenas laiko visumos 
principą tipingu darbo mokyklai. Visumos principas, jo 
supratimu, reiškiasi dvejopu būdu: pirma, tai reiškia, jog 
bet kuris vedamas darbo pagrindais lavinimas turi būti 
pilnutinio asmens išvystymo šaltiniu ir tuo skiriasi nuo 
seno profesinio lavinimo; antra, tai reiškia, jog vedamas 
darbo mokykloje lavinimas stato visai klasei bendrų už- 
davinių, kurie privalo būti savarankiškai atlikti suvie- 
nytomis visų mokinių pastangomis taip, kad šitų 
pastangų išdavoje būtų sukurta kažkas naujo, ir šituo ak- 
tyvinė mokykla skiriasi nuo pasyvinės mokyklos, kur visi 
mokiniai pakartoja vienodą darbą, kieno kito jau atliktą. 
Kitaip tariant, organingas bet kurios ugdomosios parei- 
gos sąryšis su ugdymo visuma ir savarankiškas sutelk- 
tomis pajėgomis atlikimas bendrų uždavinių, statomų 
visai klasei, sudaro, Gesseno supratimu, darbo mokyk- 
los esmę. 

Iš šitos darbo mokyklos esmės plaukia tam tikros išda- 
vos arba išvados, iš kurių pirmoje eilėje yra tai, kad darbo 
mokykla atsisako skirstyti dėstomus mokykloje dalykus į 
bendrai lavinančius ir specialius. Viskas pareina ne nuo 
dalykų, bet nuo jų dėstymo būdo. Svarbu ne tai, kas yra 
dėstoma, bet kaip yra dėstoma, nes kiekvienas dalykas gali 

būti taip dėstomas, kad taptų asmens bendro lavinimo šal- 
tiniu. 

Sykiu su šita lavinimo ypatybe darbo mokykloje surišta 
yra dėstomų darbo mokykloje dalykų koncentracija, nes sa- 
vaime aišku, jog pilnutinis asmens išvystymas ir yra čia tuo 
veiksniu, kuris suveda juos visus į vieną organingą visu- 
mą. 

Trečia darbo mokyklos ypatybė yra pasiliuosavimas nuo 
nereikalingo dėstomųjų mokslų daugingumo. Ten, kur iš- 
vystymo šaltiniu yra laikomas ne dalyko dėstymo būdas, 
bet pats dalykas, kaip kad yra senoje pasyvinėje mokyklo- 
je, neišvengiamai mokykloje įsigali daugiamokslio lavini- 
mo sistema, tuo tarpu darbo mokykloje laikoma lavinimo 
veiksniais ne pati dalyko medžiaga ir jos kiekis, bet meto- 
dologinis susipažinimo su ja būdas. Žodžiu tariant, mini- 
mum mokomosios medžiagos palieka mokiniui darbo 
mokykloje maximum savarankiško apsisprendimo. 

Ketvirtą darbo mokyklos ypatybę sudaro tai, kad darbo 
mokykla sugeba sujungti visuotinąjį išsilavinimą su arti- 
mumu prie gyvenimo ir žmonių. Ir tai ji pasiekia dvejopu 
būdu: pirma, jungdama mokslą su darbu, ji neatitraukia vi- 
sai vaikų nuo ūkiško veikimo, bet suteikia jų darbui ben- 
drai lavinamosios reikšmės; antra, pateisindama ir keldama 
aukštyn profesinį darbą, darbo mokykla kelia ir bendrą bū- 
simųjų visuomenės darbininkų darbo našumą. Šita prasme 
darbo mokykla yra kultūros nešėja, nes ji yra naujų idėjų, 
naujų darbo būdų bei įpročių šaltinis. 

Penkta darbo mokyklos ypatybė, kad ir Gesseno nefor- 
muluojama, bet paskaitoma pas jį tarp eilučių, yra visuo- 
meninio solidarumo auklėjimas. Darbo mokykloje, ~ sako 
jisai, - nėra vietos lenktynėms, nes, dirbdami bendrą dar- 
bą, čia visi daro ką kita: atsilikęs darbe ne aplenkiamas, bet 
skatinamas labiau pasistūmėjusio į priekį, nes vieno sugai- 
šimas darbe gaišina visus kitus. Čia mes turime sveiką su- 

telktinį įsitempimą darbe, bet ne lenktynes, pagrįstas noru 
pralenkti savo kaimyną“*. Sąryšy su šita darbo mokyklos 
ypatybe Gessenas konstatuoja faktą, jog joje negali prigyti 
pažymių sistema, tuo tarpu pasyvinėje mokykloje šita pa- 
žymių sistema negali būti panaikinta. Aišku savaime, jog, 
įprasdami draugingai dirbti bendrą darbą mokykloje, dar- 
bo mokyklos auklėtiniai tinkamai ruošiasi solidariai dirbti 
visuomeninį darbą gyvenime. Pagaliau iškėlęs aikštėn dar- 
bo mokyklos esmę ir plaukiančias iš jos ypatybes, Gesse- 
nas konstatuoja, jog darbo mokykla yra natūrali ikišiolinio 
mokyklos išsivystymo išdava. „Todėl, - sako jisai, - jei ne- 
būtų darbo mokyklos, ją reikėtų išgalvoti: tiek nepakenčia- 
mi pasirodė prieštaravimai, kurie buvo kilę faktiname senos 
mokyklos išsivystyme“**. Gessenas nurodo visą eilę darbo 
mokyklos iškraipymų, kurie tačiau visi pareina nuo darbo 
sąvokos susiaurinimo. Darbo sąvoka susiaurinama labiau- 
siai tada, kai darbas yra suprantamas kaipo namų ruoša, 
kurią turi mokykloje atlikti patys mokiniai. Kiek plačiau, 
bet visgi siaurai darbas yra suprantamas kaipo rankų dar- 
bas. „Žymiai platesnis, bet todėl ir pavojingesnis, - sako 
Gessenas, - yra toks darbo mokyklos supratimas, pagal ku- 
rį darbo principo esama tokiame lavinime, kur bendro kla- 
sės darbo išdavoje atsiranda koks nors bendrai naudingas 
darbo gaminys (pavyzdžiui, sukasamas daržas, sukalami 
baldai ir t. t.)“***. Gesseno supratimu, „ekonominis darbas 
tėra viena tik iš rūšių darbo, kuris yra ne grynai ekonomi- 
nė, bet etinė sąvoka. Ir darbo mokykla, statanti į ugdomojo 
savo veikimo centrą mokinio asmenį, turi išeiti iš darbo su- 
pratimo šita plačiąja prasme“****. Konkretinis praktinis dar- 
bas yra lavinime išeinamasis punktas, būtent, kaipo tai, kas 


* Ten pat. - P. 120. 
** Ten pat. - P. 126. 
*** Ten pat. - P. 128. 
+t Ten pat. - P. 130. 

yra artima bei konkretu ir nuo ko privalu eiti prie to, kas 
yra tolima bei abstraktu. „Artima, - sako Gessenas, — yra 
tai, kas konkretu, t. y. su kuo yra surištas tiesioginis prakti- 
nis panaudojimas, kas gali būti tučtuojau pritaikyta gyve- 
nimui, kas paaiškina faktą, turintį tiesioginės gyvastingos 
reikšmės. Tolima, priešingai, yra tai, kas turi nepriklauso- 
mo pažinimo reikšmės ir neturi tiesioginio pritaikymo gy- 
venimui“*. Pažiūra, kad konkretinis praktinis darbas yra 
išeinamasis lavinimo punktas, Gesseno įsitikrinimu, nereiš- 
kia, kad aukštesniosiose mokyklos klasėse ūkiškai ekono- 
minio darbo neprivalo būti. „Ūkišką darbą aukštesniosiose 
klasėse, - sako jisai, - mes laikome būtinai reikalingu ne tik 
todėl, kad mokinių dauguma pasišvęs išėjusi iš mokyklos 
ūkiškam veikimui, bet ypač todėl, kad, mūsų supratimu, 
kiekvienas žmogus privalo pritilpti ne tik prie mokslo ir 
meno, bet ir prie ūkio““**. 

Gessenas baigia darbo mokyklos gvildymą nurodymu 
aplinkybių, kuriose ji gali būti įvykdyta. Darbo mokyklai 
įvykdyti visuomenės lavinime visų pirma yra reikalingas 
didesnis šitos visuomenės pasiturėjimas. Darbo mokyklos 
inventorius su jo dirbtuvėmis, darbo padargais, klasių bal- 
dais ir knygynais, pagaliau pačių klasių įtaisymas yra la- 
biau komplikuotas ir brangesnis dalykas kaip kad tradicinės 
mokyklos įtaisymas. Sykiu darbo mokyklos inventorius ir 
įtaisymas nėra kažkas visai pastovaus ir nustatyto, kas ga- 
lima būtų užsakyti vieną kartą visam laikui. Visa tai gali 
mainytis pagal aplinkybes, kurias sudaro mokyklos auklė- 
tinių kuriamasis išsivystymas. 

Sykiu tiek mokinio, tiek ir mokytojo padėtis darbo mo- 
kykloje reikalauja didesnio materialinio bei dvasinio pa- 
siturėjimo. Mokinys neprivalo būti suvaržytas pašaliniais 


* Ten pat. - P. 124. 
** Ten pat. - P. 130. 

naminio darbo arba uždarbiavimo reikalais, kurie pa- 
glemžtų jo kuriamąją energiją ir laiką, ko tiek daug rei- 
kalauja darbo mokykla. Iš kitos pusės, darbo mokykla 
reikalauja iš mokytojo tokios kuriamosios įtampos, kad 
jis negali būti taip užverstas darbu, kaip kad esti seno 
tipo mokyklose. Šita pedagoginė mokytojo kūryba rei- 
kalauja sykiu tam tikros kultūrinės aplinkumos, kurioje 
mokytojas rastų vis naujų šaltinių ir akstinų kuriamajam 
savo veikimui, kaip kad reikiamos literatūros, epizodi- 
nių kursų ir t. t. 

Pagaliau darbo mokykla reikalauja, kad tiek atskiro mo- 
kytojo, tiek ir mokytojų kolegijų tam tikra pedagoginė ne- 
priklausomybė būtų laiduota įstatymais, nes mokytojų 
priklausomumas nuo visa reguliuojančios vyresnybės ne- 
leidžia išsivystyti tai kuriamajai pedagogo iniciatyvai, kuri 
sudaro pagrindinę darbo mokyklos ypatybę. 

Kadangi materialinis bei dvasinis visuomenės turtin- 
gumas ir teisėtumo joje įsigalėjimas gali didėti sykiu su 
bendra kultūros pažanga, kuri nėra trumpo laiko dalykas, 
tai darbo principas gali būti vykdomas mokykloje vien pa- 
lengvėle nuoseklios pedagoginės pažangos vyksme. Iš čia 
jau Gessenas daro paskutinę išvadą, kuri, tikrai sakant, 
charakterizuoja viso jo tyrinėjimo išvadas: „Darbo mokyk- 
la, - sako jisai, — nėra tad kažkas, kas yra duota ar pasiek- 
ta, kas gali būti arba išsyk pilnai įvykdyta, arba ko visai 
gali nebūti. Darbo mokyklos uždavinys, kuriuo yra visu- 
mos principo įvykdymas kiekvienos atskiros pamokos 
vyksme ir sutelktinio klasės darbo santvarkoje, tegali būti 
išspręstas visoje pilnumoje vien tada, kai pedagoginis dar- 
bas visai pergalės jo tykantį kiekviename žingsnyje mecha- 
nizmą. Betgi šitokis visiškasis mechanizmo pergalėjimas 
tėra vien mūsų siekinių tikslas, bet niekados ne mūsų gy- 
venimo faktas... Ogi tai reiškia, kad darbo mokykla tėra 
reguliuojamasis principas, tai yra idėja, galinti įvairiais 

laipsniais realizuotis ir rodanti kelią realiam mokyklos dar- 
bui“*, 

Pereinant dabar prie galutino darbo mokyklos įvertini- 
mo, pravartu ypatingai pabrėžti paskutinė išvada, kurią da- 
ro Gessenas; būtent, kad darbo mokykla tėra vien 
reguliuojamasis principas, t. y. idėja, galinti įvairiais laips- 
niais realizuotis ir rodanti kelią realiam mokyklos darbui. 
Jei imsime šitą pasakymą loginės aptarties atžvilgiu, tai, ži- 
noma, negalėsime sutikti, kad darbo mokykla yra reguliuo- 
jamasis darbo principas: aišku, jog mokykla yra vienas 
dalykas, ogi principas - kitas. Bet savo prasme šitas Gesse- 
no pasakymas yra labai reikšmingas. Faktinai tai reiškia, 
jog kas paprastai vadinama darbo mokyklos vardu, yra ne 
kas kita, kaip darbo principas arba net savarankiško veik- 
lumo principas, kuris mažiau ar daugiau nuosekliai, ma- 
žiau ar daugiau intensyviai realizuojamas sutelktiniame 
lavinime. Todėl ir Rudolphas Lehmannas sako, jog „tai, kas 
yra pareiškiama darbo mokyklos vardu, iš esmės yra nau- 
jas metodas, bet ne nauja organizacija, nes šitas reikalavi- 
mas galioja ne tiek išviršinei, kiek išvidinei mokymo 
santvarkai. Todėl savarankiško veiklumo principas gali būti 
taikomas įvairių rūšių darbui, tiek dvasiniam, tiek ir tech- 
niniam“**. 

Jei tas, kas paprastai vadinama darbo mokyklos vardu, 
yra faktinai ne ypatinga mokyklos organizacija, bet meto- 
dologinis lavinimo principas, tai galima statyti klausimas, 
kiek šitas principas gali spręsti, ar mokykla pridera prie dar- 
bo mokyklos tipo, ar ne. Jei darbo principą suprasime pla- 
čiausia prasme, būtent savarankiško veiklumo prasme, tai 
turėsime pripažinti, kad nebuvo ir nėra nė vienos mokyk- 


* Ten pat. - P. 138. 
** Lehmann R. Die pädagogische Bewegung der Gegenwart. - P. 81- 
82. 

los, kur taip suprastas darbo principas nebūtų, kad ir labai 
apribotu laipsniu, taikomas lavinimo uždaviniams. Kiek- 
vieno lavinimo, kaip ir viso ugdymo, tikslas yra privesti 
auklėtinis prie subrendimo, kuris yra ne kas kita, kaip sa- 
varankiškas veiklumas, atremtas į sąmoningą bei laisvą ap- 
sisprendimą. Ir reikia net pasakyti, kad visais laikais tai buvo 
mažiau ar daugiau pedagogų suprantama. Kas kita, kaip, t. y. 
kokiomis lavinimo priemonėmis bei metodais, tikėtasi to 
pasiekti. Tradicinėje mokymosi mokykloje to tikėtasi pa- 
siekti labiausiai žinių perteikimu, iš mokytojo pusės, ir jų 
įsiminimu, iš mokinio pusės. Vadinasi, senoje mokymosi 
mokykloje perteikiamoji pareiga buvo vyraujanti. Tai, ži- 
noma, nereiškia, jog senoje mokymosi mokykloje išvysto- 
moji pareiga, vedanti prie savarankiškojo veiklumo, visai 
nerasdavo vietos. Pats mokymosi vyksmas visgi reikalavo 
iš mokinio tam tikro savo protinių pajėgų išvystymo ir net 
tam tikro savarankiško veiklumo. Visas dalykas yra tas, kad 
tradicinėje mokykloje turėjo aiškios persvaros perteikiamoji 
lavinimo pareiga. 

Užtat darbo principas iškiša į priekį išvystomąją pareigą 
ir net yra linkęs paniekinti perteikiamąją lavinimo pareigą. 
Tuo tarpu yra faktas, jog be perteikiamosios pareigos jokioje 
mokykloje ir jokioje ugdymo srityje nėra galima ir neprivalu 
apsieiti. Juk galima turėti labai išvystytas galias ir sykiu ne- 
būti, kaip sakoma, au courant mūsų civilizacijos stovyje. Jau- 
nosios kartos įvedimas į civilizacijos stovį, iš vienos pusės, 
įvyksta perteikiamosios pareigos priemonėmis, nes pertei- 
kiamoji pareiga, kaip žinome, atitinka objektyvines gyveni- 
mo lytis. Išvystomoji pareiga atitinka subjektyvines gyvenimo 
lytis ir lavina ne tiek sugebėjimą savintis kultūrinių gėrybių, 
kiek savarankišką veiklumą ir kuriamąją iniciatyvą. 

Būtų klaidinga manyti, jog pasyvus savinimosi momen- 
tas neturi reikšmės žmogaus gyvenimo pažangai. Faktinai 
jis yra gyvenimo pažangoje labai svarbus ir visiškai būti- 

nas momentas šalia kuriamai aktyvaus veiklumo, nes tikra 
kultūrinė pažanga yra ne kas kita, kaip sintetizavimas senų 
kultūrinių laimėjimų su naujomis kuriamosios iniciatyvos 
išdavomis. Kad šita pažanga galėtų įvykti, reikia sugebėti, 
iš vienos pusės, pasyviai pasisavinti,-ogi iš antros pusės, 
aktyviai kurti. Jei stoksta vieno katro sugebėjimo, tikrai nuo- 
sekli pažanga negali įvykti, nors čia ir gali būti pripuola- 
mos pažangos. Šita prasme labai pamokomas pavyzdys yra 
scholastikos žlugimo periodas, t. y. maždaug XV ir XVI a., 
ir atėjęs vėliau naujosios filosofijos kūrimosi periodas. Scho- 
lastikai, kaipo prisisotinę šykštuoliai, nustojo sugebėjimo 
kurti, nors liko filosofinio veldinio saugotojai. Atėję vėliau 
modernieji filosofai buvo kupini kuriamosios galybės, nors 
neturėjo sugebėjimo pasisavinti praėjusių amžių dvasinius 
turtus. Pasidarė tad ištisų šimtmečių laikotarpis, per kurį 
daug klajota, bet mažai sukurta tikrai teigiamu būdu, nors 
neigiamosios patirties šis laikotarpis suteikė filosofinei pa- 
žangai labai daug. Tikros filosofinės pažangos tegalima ti- 
kėtis vien iš neoscholastinio judėjimo, kuris yra pasiryžęs 
sintetizuoti į naują visumą laimėtus per amžius filosofinius 
turtus ir naujųjų amžių filosofinį patyrimą su naujai atgai- 
vinta kuriamąja iniciatyva. 

Ir šiaip jau tenka konstatuoti, jog nieks negali būti tikrai 
vaisingu kūrėju, jei sykiu nepasižymi sugebėjimu pasisa- 
vinti laimėtus kitų žmonių patyrimus su nuosava kuriamąja 
iniciatyva. Galima surasti nemaža mokslininkų enciklope- 
distų, kurie pajėgia surankioti ir gerai sutvarkyti tai, kas 
kitų laimėta, bet nepajėgia nieko pridėti nuo savęs, kad ir 
suteikti asmeniškos sintetinės lyties visumai. Jų tad darbas 
visuomet lieka stropiai sukrauta gėrybių krūva, neįdvasin- 
ta kuriamosios minties vienybe. Bet pasitaiko ir priešingo 
tipo mokslininkų, kurie kuriamosios iniciatyvos nekantro- 
je nepajėgia įsigilinti į kitų žmonių patyrimus bei laimėji- 
mus ir imasi kurti viską iš pradžios subjektyvių koncepcijų 

lytimis. Tokių žmonių kūriniai gali žavėti savo originalu 
mu, drąsa, žodžiu tariant, kuriamuoju užsimojimu, bet juo 
se paprastai stoksta objektyvumo ir vienodo visų dalir 
vertingumo, o kas svarbiausia, juose paprastai tiesa su klai 
da artimai susidraugauja. Jei pirmojo tipo mokslininkai pa 
prastai yra objektyvūs enciklopedistai, tai antrojo tipc 
mokslininkai yra subjektyvūs diletantai. Pirmieji yra vie. 
našališkai pasyvūs, antrieji yra vienašališkai aktyvūs. Tuc 
tarpu suderinimas pusiausvyroje pasyvaus ir aktyvaus mo 
mento žada geriausią sėkmingumą moksliškoje kūryboje 
nes pirm negu kurti, privalu sugebėti suprasti, įsigyventi 
įsijausti, žodžiu tariant, aperceptyviniu būdu pasisavinti ki- 
tų žmonių dvasinius laimėjimus. Įsigeisti nuo pradžios ik: 
galo teapsieiti vien savo pajėgomis yra ne kas kita, kaip vai- 
dinti to žygininko rolę, kuris yra laimėjęs Donkichoto var- 
dą. 

Ir štai mokykla, suteikianti persvaros perteikiamajai ła- 
vinimo pareigai, lavina labiausiai pasyvaus pasisavinimc 
sugebėjimą ir todėl gali būti pavadinta pasyvine mokykla 
Užtat mokykla, suteikianti persvaros išvystomajai lavini- 
mo pareigai, lavina labiausiai aktyvios kūrybos galią ir to- 
dėl gali būti pavadinta aktyvine mokykla. Kai yra kalbame 
apie mokymosi arba knygos mokyklą, turima faktinai gal. 
voje pasyvinė mokykla; ogi kai kalbama apie darbo mo- 
kyklą, turima galvoje aktyvinė mokykla. Darbo mokykla yrė 
tad mokykla, kur išvystomoji lavinimo pareiga, turinti savo tiks- 
lu išvystyti savarankiškąjį mokinių veiklumą, gauna persvaros 
palyginant su perteikiamąja lavinimo pareiga. 

Jei dabar kas paklaustų, ar šitokia mokykla galima lai 
kyti normalia ir pageidautina, žodžiu tariant, visai priimti 
na, tai atsakymas turėtų būti neigiamas: darbo mokykla 
kaipo mokykla, kur nėra reikiamo santykiavimo tarp per 
teikiamosios ir išvystomosios lavinimo pareigos, yra taif 
pat nepriimtina pedagoginiu atžvilgiu, kaip ir tradicinė pa 

syvinė, kur šito santykiavimo irgi nebūta. Bet jei kas čia pat 
paklaustų, ar darbo principas, kaipo išvystomosios lavini- 
mo pareigos norma, yra priimtinas pedagoginiu atžvilgiu, 
tai reikėtų atsakyti, jog darbo principas, kaipo savarankiš- 
ko veiklumo principas, ne tik yra priimtinas, bet ir privalo- 
mas kiekvienai mokyklai ir kiekvienai ugdymo sričiai ir jog 
tinkamas šito principo supratimas ir sąmoningas jo vykdy- 
mas pilnutinio ugdymo sistemoje, t. y. deramame santy- 
kiavime su kitais privalomais pedagoginiais principais, yra 
aiškus pažangos žingsnis ugdymo istorijoje, lyginant su la- 
vinimu, kuriame persvaros buvo duodama perteikiamajai 
pareigai. 

Taigi galutinas darbo mokyklos problemos išsprendimas, 
mano supratimu, privalo būti šitokis: darbo mokykla, kai- 
po mokykla, kur išvystomoji lavinimo pareiga turi persva- 
ros, lyginant su perteikiamąja lavinimo pareiga, yra 
nepriimtina, kaip ir kiekviena kita mokykla, kur nėra dera- 
mo santykiavimo tarp šitų dviejų ugdomųjų pareigų. Už- 
tat darbo principas, kaipo savarankiškojo veiklumo 
principas, yra teigiamoji išvystomosios pareigos norma ir 
todėl ne tik yra priimtinas, bet ir privalomas šalia kitų tei- 
giamųjų pilnutinio ugdymo principų. 

Jei kas norėtų prikišti, jog darbo mokykla visai nereiškia 
mokyklos, kur įgauna persvaros išvystomoji lavinimo parei- 
ga, tai reikėtų atsakyti, jog tuomet nėra reikalo vadinti mo- 
kykla darbo mokyklos vardu, nes, palikus nuošalyje mados 
motyvą, kuris neturi loginės reikšmės, su lygiu pasisekimu 
galima vadinti mokyklą įvairių įvairiausiais vardais: ir mo- 
kymosi mokykla, ir knygos mokykla, ir harmonijos mokyk- 
la, ir pilnatvės mokykla, ir subordinacijos mokykla. Visuose 
be išimties atsitikimuose visumos pavadinimas daromas pa- 
gal kurią nors ugdymo dalį. Pars pro toto? imama yra ir darbo 
mokyklos pavadinimui, jei darbo principas išlaikomas joje 
deramoje harmonijoje su kitais pedagoginiais principais. 

Deja, reikia konstatuoti faktas, jog labai dažnai karšti nau- 
jovės šalininkai, pasiduodami mados inercijai, vykdo mo- 
kyklose darbo principą be atsižvelgimo į kitus lygiai 
privalomus ugdymo principus ir tuo iš tikro paverčia ją dar- 
bo mokykla, kur išvystomoji pareiga nestovi deramoje har- 
monijoje su perteikiamąja pareiga. Tuo tarpu šitokiems 
darbo principo šalininkams reiktų žinoti, pirma, jog pana- 
šiai kaip negali būti pasyvinės mokyklos visai be išvysto- 
mosios lavinimo pareigos, taip irgi negali būti darbo 
mokyklos visai be perteikiamosios lavinimo pareigos, an- 
tra, jog tik abiejų šitų pareigų suderinimu tegalima sykiu 
suteikti mokiniui tokio žinojimo bei gebėjimo (Kennen und 
Können), kokių reikalauja dabartinis kultūros stovis, ir tre- 
čia, jog šitas privalomas žinojimo bei gebėjimo suderinimas 
pasiekiamas greičiausiai vien vykdant deramoje pusiausvy- 
roje perteikiamąją bei išvystomąją lavinimo pareigas. Ges- 
seno minimas fizikos mokymo pavyzdys čia gali būti 
reikšmingas. Pasyvinėje mokymosi mokykloje fizika gali bū- 
ti išeita, Gesseno liudijimu, per 200 mokomųjų valandų. Tai, 
žinoma, nereiškia, jog žinojimas čia įgytas visai be sugebė- 
jimo; aišku tik, jog žinojimas neproporcionaliai didesnis už 
gebėjimą. Aktyvinėje darbo mokykloje ta pati fizika gali bū- 
ti, irgi Gesseno liudijimu, išeita darbo principais per 400- 
600 mokomųjų valandų. Čia jau sugebėjimas gali būti 
neproporcionaliai didesnis už žinojimą, jei mokytojas kiek 
galėdamas stengėsi susilaikyti nuo perteikiamosios parei- 
gos vykdymo. Faktinai jis negalėjo išlaikyti šitokios absti- 
nencijos nuosekliai iki galo, nes kitaip išeitų, jog mokiniai 
per 400-600 mokomųjų valandų yra atradę visą fizikos 
mokslą. Jei jie naudojasi vadovėliais, tai šita aplinkybė fak- 
tinai padėties neatmaino. Palikti patys sau, kad ir su įtai- 
sais bei aparatais, kurie irgi perteikia žinių, mokiniai netoli 
nužengtų fizikos moksle. Reiškia, jei mokytojo susilaiky- 
mas nuo žinių teikimo būtų dar didesnis, tai fizikos moks- 

lo ėjimas pareikalautų jau ne 400-600 mokomųjų valandų, 
bet dar daugiau. Iš šito aiškiai matyti, jog perteikiamoji pa- 
reiga sutrumpina mokslo laiką, tuo tarpu išvystomoji pa- 
reiga, neparemta solidariai perteikiamąja pareiga, reikalauja 
daug daugiau laiko mokslui išeiti. Iš čia seka savaime reikala- 
vimas taip suderinti perteikiamąją pareigą su išvystomąja, kad 
galima būtų per trumpiausią laiką pasiekti tokią pusiausvyrą tarp 
žinojimo ir gebėjimo, kuri atitiktų kultūrinį mokslo lygį. Šitokia 
reikalinga žinojimo ir gebėjimo pusiausvyra fizikos moks- 
le gal būtų nepasiekta per 200 mokomųjų valandų, kurios 
yra jam skiriamos pasyvinėje mokykloje visų pirma žinoji- 
mui įsigyti, bet iš kitos pusės, gal būtų per daug šitam rei- 
kalui 400-600 mokomųjų valandų, kurios yra darbo 
mokykloje visų pirma gebėjimui įsigyti. Gal maksimumas 
suderintų žinojimo ir gebėjimo būtų pasiektas per 300 mo- 
komųjų valandų, jei ir visas kitas mokyklinis lavinimas būtų 
vedamas pasyviai aktyviu, t. y. perteikiamai išvystomuoju, 
metodu. 

Trumpai tariant, darbo principas tėra tikrai sėkmingas 
vien organingame sąryšy su visa pilnutinio ugdymo siste- 
ma. Tas pat galioja ir visoms antraeilėms šito principo ap- 
raiškoms. Sakoma, pavyzdžiui, jog darbo principas iškelia 
aikštėn fizinio darbo reikšmę. Taip, labai gerai daroma, ke- 
liant aikštėn fizinio darbo vertingumą ir reikšmę, bet nepri- 
valu pamiršti, jog žmogaus gyvenime fizinis darbas stovi šalia 
dvasinio darbo. Sakoma, jog darbo principas išvysto kon- 
kretinius ir vaizduojamuosius pasireiškimo būdus. Taip, la- 
bai gerai, bet neprivalu pamiršti, jog žmogui dera tinkamai 
išvystyti atitraukiamąją proto galią ir protauti sąvokomis. Sa- 
koma, jog darbo principas išvysto solidarumo jausmą darbe 
ir auklėja valstybinį bei pilietinį susipratimą. Taip, labai ge- 
rai, bet neprivalu pamiršti, jog ir pats kuriąs asmuo yra ne- 
lygstama vertybė ir turi būti nepriklausomas asmuo tikra to 
žodžio prasme, sugebąs kurti ir būdamas izoliuotas vienat- 

vėje. Sakoma, jog darbo principas yra visumos principas, ku- 
ris visuomet bendrai lavina. Taip, labai gerai, bet neprivalu 
pamiršti, jog lavinamųjų uždavinių atlikimas smulkmenose 
su tikslumu, akuratiškumu ir technišku artizmu turi nema- 
žos reikšmės ne tik lavinimui, bet ir auklėjimui. Ir taip toliau 
galima būtų prieš kiekvieną teigiamąjį darbo principo atžvilgį 
pastatyti kitą, skirtingą, bet lygiai pageidaujamą. 

Be to, ne visa, kas rišama organingai su darbo principu, 
iš tikro nuo jo pareina, arba pareina nuo jo daugiau negu 
nuo ko kito. Galėjome pastebėti, jog visa tai, kuo giriamas 
darbo principas, glūdi organingoje pilnutinio ugdymo vi- 
sumoje ir laikosi šitos visumos daug tvirčiau, negu vieno 
atitraukto nuo visumos darbo principo. Todėl nepamirški- 
me vieno: norėdami tikrai pateisinti darbo principą ir sėk- 
mingai vykdyti jį mokyklos gyvenime, užleiskime jam 
prideramą vietą pilnutinio ugdymo sistemoje, bet saugoki- 
mės jį imti be sąryšio su šita sistema. 


Vakar per pratybas iš didaktikos ėjo diskusijos apie dar- 
bo principą ir darbo mokyklą. Esu pasižadėjęs galutinos 
orientacijos dėlei paskirti dar vieną reziumuojamąją paskai- 
tą šitiems dalykams, kad pratybų dalyviai galėtų įgauti aiš- 
kesnio metodologinio nusistatymo, o kiti mano klausytojai, 
nedalyvavusieji pratybose, turėtų progos bent kiek susipa- 
žinti su darbo principu ir darbo mokyklos problema. 

Visų pirma turiu paaiškinti, kokią vietą didaktikos kurso 
visumoje užima darbo principo ir darbo mokyklos klausi- 
mai. Auklėtinio atžvilgiu darbo principas turi reikalo su tuo, 
kas gali būti pavadinta auklėtinio veiklumu. Tuo tarpu auklė- 
tinio veiklumas šalia susidomėjimo ir dėmesio yra išvidinė 
sąlyga sėkmingam protinimosi vyksmui. Todėl pagrindiniu 
savo turiniu darbo principas patenka į tą didaktikos skyrių, 
kuris yra pavadintas „Išvidinės protinimo sąlygos“. Bet dar- 
bo mokykla, kaipo darbo principo realizavimas sutelktinėje 

protinimo lytyje, gali būti tyrinėjama ir kitais atžvilgiais. Ty- 
rinėjama organizacijos atžvilgiu darbo mokykla patenka į mo- 
kyklinių tipų skyrių. Metodo atžvilgiu nagrinėjamas 
mokymas pagal darbo principą gali sudaryti vieną iš proti- 
nimo metodologijos, arba, trumpiau, metodikos, klausimų. 
Daugiausia principialios reikšmės darbo principas turi sąry- 
šyje su klausimu apie reikiamą išvidinį auklėtinio veiklumą, 
kaipo sąlyga sėkmingam protinimui, Ir šituo atžvilgiu turė- 
siu labiausiai tenkintis nesigilindamas nei į darbo mokyklos 
organizaciją, nei į metodologines mokyklinio mokymo pa- 
gal darbo principą ypatybes. 

Darbo principo bei darbo mokyklos problema yra ne kas 
kita, kaip auklėtinio išvidinio veiklumo problema, ryškiai 
tik iškelta aikštėn sąryšyje su ugdomaisiais mūsų laikų rei- 
kalavimais. Iš vienos pusės, yra aišku, kad ugdomasis vei- 
kimas išvystomąja savo pareiga yra ne kas kita, kaip 
auklėtinio veikdymas, t. y. tokia jam daroma iš auklėtojo 
pusės įtaka, kuri verčia jį veikti iš savęs, kai jis įgauna ma- 
žesnio ar didesnio akstino iš šalies. Iš kitos pusės, išvidinio 
savarankiško veiklumo problema pasidaro ypač aktuali aki- 
vaizdoje senosios arba tradicinės mokyklos trūkumų. Šitų 
trūkumų, pavyzdžiui, Willmannas priskaito visą eilę, trū- 
kumų, kurie savo kilme siekia apšvietos gadynę, t. y. XVIII a. 
Ir štai keturios žymės charakterizuoja mūsų laikais intelek- 
tualinį lavinimą, realizuojamą mokykloje: 1) kompromisinis 
eklektizmas lavinimo pagrinde, 2) pasyviai pasisavinamas 
atomizmas lavinimo turinyje, 3) žmonių niveliacija sykiu 
su visuomeninės vienybės susilpnėjimu, 4) suniveliuotos 
asmenybės sumenkėjimas. 


Pastabos apie darbo mokyklą 


Kadangi paskutinės mūsų pratybos sužadino gyvo su- 
sidomėjimo aktualia mūsų laikais darbo mokyklos proble- 

ma, aš leisiu sau šiandieną prie jos grįžti, nes per pačias 
pratybas klausimas galutinai nebuvo išaiškintas. Kiek pa- 
stebėjau, pratybų dalyviai išsiskirstė kas su abejojimais, kas 
su neaiškumo įspūdžiu. Žodžiu tariant, išklausius įdomų 
pranešėjo referatą, daugumos vis dėlto neįgauta apsispren- 
dimo, įvertinant tiek patį referatą, tiek ir darbo mokyklą 
apskritai. Atsižvelgiant į tai, kad dėl laiko stokos mums nę- 
teks prie šito klausimo grįžti, padarysiu keletą paaiškina- 
mųjų pastabų, kurių nesuskubau išvystyti per pratybas. 
Žinoma, mano pastabos, daromos dabar per pamoką, ne- 
turi jau tiesioginio kritiško tikslo pranešėjo paskaitos atžvil- 
giu, nors ir yra šitos paskaitos ir įvykusių po jos diskusijų 
sužadintos. 

Savo laiku buvau jau pastebėjęs, jog reikia skirti darbo 
principas ir darbo mokykla. Nustačius, kas yra darbo prin- 
cipas, nėra „dar nustatyta, kas yra darbo mokykla. Darbo 
principas, kaip matėme, yra plačiausiai ir tinkamiausiai su- 
prantamas tųjų, kurie laiko jį savarankiškojo veiklumo prin- 
cipu. Selbsttūtigkeit reiškia „išsavas veiklumas“. Suprasti jis 
kaipo savistovumas arba nepriklausomybė nepakanka, nes 
tai vokiškai reikėtų pavadinti Selbststūndigkeit. Tuo tarpu 
Selbststūndigkeit reiškia nepriklausomą stovį, o Selbsttūtig- 
keit - nepriklausomą arba savarankišką veiklumą. Darbo 
principas ir yra nepriklausomo arba savarankiško veiklu- 
mo principas. Kaipo toks jis tiesiogiai liečia išvystomąją ug- 
dymo pareigą, kuria stengiamasi yra išvystyti auklėtinio 
veikiamosios galios. Žmogaus galios, pirmoje eilėje protas 
ir valia, išvystomos nepriklausomam apsisprendimui bei 
savarankiškam veiklumui. Todėl nėra nieko natūralesnio 
ir suprantamesnio, kaip palaikyti sykiu su Gessenu darbo 
principas ta reguliatyvine norma, kuri turi vadovauti išvys- 
tomąjai ugdymo pareigai. Išvystomosios pareigos tikslas yra 
savarankiškas veiklumas; toks veiklumas nepasiekiamas be 
auklėtinio veikdymo kuriamuoju darbu, tiek fiziniu, tiek ir 

dvasiniu, taigi reikalavimas ugdyme tokio darbo, skiriamo 
savarankiškajam veiklumui atsiekti, ir sudaro darbo prin- 
cipo esmę. 

Šitaip suprastas darbo principas gali būti vykdomas tiek 
pavieniame, tiek ir sutelktiniame lavinime. Jau todėl darbo 
principas nėra būtinu būdu surištas su mokykla, kuri iš es- 
mės yra sutelktinio lavinimo įstaiga. Teisingai irgi pastebi- 
ma, jog darbo principas liečia mokykloje ne tiek jos 
organizaciją, kiek jos lavinamąjį metodą, taikomą mokykli- 
niam darbui. Jei vis dėlto naujosios mokyklos vadinamos 
yra darbo mokyklomis, tai tik todėl, kad darbo principas 
yra taikomas jose tam tikru būdu, būtent priešingu būdu 
kaip kad tai buvo daryta ir daroma senosiose ir tradicinėse 
mokyklose. Jei senosios yra vadinamos pasyvinėmis, o nau- 
josios vadinamos aktyvinėmis, tai vien todėl, kad pirmo- 
siose turėjo persvaros perteikiamoji ugdymo pareiga, tuo 
tarpu antrosiose eksperimentuojama, suteikiant persvaros 
išvystomajai ugdymo pareigai pagal darbo principą. 

Kad išvystomajai ugdymo pareigai naujosiose darbo mo- 
kyklose yra suteikiama persvaros, matyti kad ir iš šitokių 
faktų, paprastai turinčių jose vietos. Pirma, darbo mokyk- 
loje esama palinkimo per daug paneigti iš anksto nustato- 
mą planą, programą ir šiaip jau santvarką. Antra, darbo 
mokykloje nepakankamai tesiskaitoma su įvairių dėstomųjų 
dalykų įvairia lavinimo galia. Trečia, darbo mokykla yra 
linkusi darbo principą laikyti vieninteliu pilnutinio ugdy- 
mo veiksniu. Ketvirta, darbo mokykla neįvertina pakanka- 
mai pasyvaus receptyvinio momento, kuris yra būtinai 
reikalingas kiekvienoje lavinimo sistemoje šalia aktyvaus, 
arba kuriamojo, momento. Visa tai įvyksta todėl, kad yra 
pamirštama arba nepakankamai įvertinama perteikiamoji 
ugdymo pareiga, kuri turi neginčijamų teisių pilnutinio ug- 
dymo sistemoje. Ir iš tikro, pripažinus perteikiamąją ugdy- 
mo pareigą šalia išvystomosios, ar galima nesiskaityti su 

perteikiamųjų žinių planu, programa ir šiaip jau santvar- 
ka; ar galima nepripažinti, jog lavinimo sistemoje vis dėlto 
vieni dalykai gali turėti daugiau reikšmės negu kiti; ar gali- 
ma laikyti darbo principas vieninteliu pilnutinio ugdymo 
veiksniu; pagaliau, pripažinus perteikiamosios pareigos 
reikšmę šalia išvystomosios, ar galima paniekinti pasyvus 
receptyvinis momentas šalia aktyvaus produktyvinio, arba 
kuriamojo? Iš pilnutinio ugdymo sistemos mes žinome, jog 
visa tai yra neleistini dalykai, kadangi perteikiamoji parei- 
ga turi eiti ugdyme greta su išvystomąja. Su perteikiamo- 
sios pareigos pagalba yra perteikiamos Bažnyčios, 
civilizacijos, gamtos objektyvinės gėrybės; su išvystomo- 
sios pareigos pagalba yra išvystomos religijos, kultūros ir 
prigimties subjektyvinės vertybės. Iš auklėtinio pusės pri- 
siimti pirmosioms gėrybėms yra reikalingas pasyviai recep- 
tyvinis nusiteikimas; ogi stengdamasis išvystyti savyje 
antrąsias savybes auklėtinis privalo nusistatyti aktyviai pro- 
duktyviniu, arba kuriamuoju, būdu. 

Iš šito matome, jog privalu ne tik tinkamai suprasti darbo 
principas, bet dargi tinkamai jis vykdyti mokyklos gyveni- 
me. Taigi nepakanka išvengti siaurumo darbo principo su- 
pratime, pridera dargi išvengti vienašališkumo taikant šitą 
puikų principą ugdomajame mokyklos darbe. Tuo tarpu ši- 
tame punkte darbo principo šalininkai dažniausiai nuside- 
da. Eidami reakcijos inercija prieš pasyvinę mokyklą, kuri 
daugiausiai dėmesio deda perteikiamajai pareigai, jie visą 
savo dėmesį atiduoda išvystomajai ugdymo pareigai ir tuo 
įpuola į vienašališkumą. Paprastai, kai kalbama apie darbo 
mokyklą, yra aprašinėjamas pradinis mokymo tarpsnis, ku- 
ris nereikalauja žymesnio žinių kiekio perteikimo. Mažas auk- 
lėtinis palyginti palengva žengia pirmyn ir todėl jam beveik 
pakanka laiko savo patirtimi išbandyti tiesas, kurių jam per- 
teikiama lavinimo pradžioje. Žodžiu tariant, tarp išvystymo 
eigos ir perteikiamosios medžiagos kiekio pradiniame lavi- 

nime galima lengvai sudaryti tokio atitikimo, kad perteikia- 
moji medžiaga bus pasisavinta pačių mokinių bandymais ir 
patyrimais. Bet kai išsivystymo greitis vyresniame amžiuje 
didėja ir kai tenka auklėtiniui pasisavinti didieji kultūros lai- 
mėjimai, tai tarp laiko, kuris skiriamas mokykliniam lavini- 
mui, ir perteikiamos medžiagos kiekio yra jau kitokio 
santykio, kuris neleidžia pašvęsti per daug laiko asmeniniams 
mokinių bandymams bei patyrimams. Čia jau reikės ieškoti 
tokio santykiavimo tarp perteikiamosios ir išvystomosios pa- 
reigos, kuris laiduotų per trumpiausią laiką maximum sèk- 
mės. Ir kaip mano buvo išrodinėta savo laiku fizikos 
pavyzdyje, maximum sėkmės per trumpiausią laiką negali- 
ma atsiekti be žinių perteikimo, iš vienos pusės, ir jų savini- 
mosi, iš antros pusės. Todėl juo labiau kilsime iš žemesnių 
klasių į aukštesnes, juo labiau darbo mokykla artės prie tra- 
dicinės mokyklos. Todėl irgi darbo principas paprastai ryš- 
kiai yra demonstruojamas elementariuose dalykuose, kur 
kultūriniai laimėjimai nėra labai reikšmingi. Bet ne taip jau 
lengva demonstruoti darbo principas tokiuose dalykuose, ko- 
kiais yra, pavyzdžiui, algebra, trigonometrija, kosmografija, 
logika. Norint tinkamai dėstyti šituos dalykus, darbo mo- 
kyklai tenka žymiai prisiartinti prie tradicinės mokyklos ir 
net grįžti prie jos paprastos išvaizdos bei santvarkos. Žiūrint 
į senosios ir naujosios mokyklos ginčą ir norint objektyviai 
jame orientuotis, reikia pripažinti, jog tradicinė mokykla, sa- 
vo prasme gerai sutvarkyta, nėra taip bloga, kaip kad mano 
kartais karšti darbo mokyklos šalininkai. Blogai suorgani- 
zuota tiek pirmoji, tiek ir antroji gali labiau gadinti naujas 
kartas, negu jas tikrai auklėti ir lavinti, ir būtent todėl, kad 
pirmoji gali per daug paneigti išvystomąją ugdymo pareigą, 
reikalaujančią iš auklėtinio aktyvaus veiklumo; ogi antroji 
gali per daug paneigti perteikiamąją ugdymo pareigą, reika- 
laujančią iš auklėtinio pasyvaus receptyvumo arba, lietuviš- 
kai tariant, imlumo, kas reiškia prisiėmimo stovį. 

Darbo mokyklos šalininkai kartais supranta darbo prin- 
cipą ta prasme, kad privalu auklėtinis visame lavinimo 
vyksme laikyti veiklumo stovyje ir kad todėl imlumo, arba 
receptyvumo, stovis yra jau tarsi nusižengimas prieš darbo 
principą. Tuo tarpu toksai vienodai vienašališkas darbo 
principo rolės supratimas yra kaip tik klaidingas. Kad auk- 
lėtinis būtų tinkamai išvystytas visomis savo galiomis ir iš- 
auklėtas savarankiškam veiklumui, nėra reikalo manyti, kad 
ugdymas apskritai ir lavinimas atskirai tik tiek teturi darbo, 
kiek reikia nuolatos lavinti auklėtinio galias ir jas veikdyti 
savarankiško veiklumo tikslu. Šitokis siaurai vienašališkas 
veiklumo supratimas kaip tik yra pavojingas per maža kri- 
tiškiems darbo mokyklos šalininkams. Užtat supratus dar- 
bo principą kaipo reguliatyvinę normą išvystomajai 
ugdymo pareigai ir suderinus pastarąją su visa pilnutinio 
ugdymo sistema, darbo principas žada mokykliniam lavi- 
nimui kaip tik tų pedagoginių laimėjimų, kurių reikalauja 
dabartiniai mūsų laikai. Būtent, mūsų laikais demokratinė 
respublika ima darytis visuotinai viešpataujanti, kaipo tin- 
kamiausia valstybinės santvarkos lytis. Pasirodo, jog eko- 
nominė, socialinė ir politinė, žodžiu tariant, visuomeninė 
pažanga tegali normaliai vykti pirmyn ir reikštis gyvenime 
vien tada, jei gretimai auga tiek bendras piliečių išsilavini- 
mas, tiek ir sąmoningas bei savarankiškas piliečių veiklu- 
mas. Paskučiausiais laikais įeina jau į madą kalbėti apie 
demokratizmo krizę. Tuo norima išreikšti, jog demokratiz- 
mo ir tarp kitko respublikos idėjos pasirodė gyvenime tuš- 
čiomis fikcijomis, kurios tikrumoje turi net neigiamųjų 
išdavų. Faktinai esama čia didelio nesusipratimo. Jei kam 
demokratizmo idėja yra tuščia ir nenaudinga fikcija, kuri 
nežinia kuo teisingesniu turi būti pakeista, tai tokiam žmo- 
gui ne mažešnė, bet dar didesnė fikcija turėtų būti krikščio- 
niškoji etika, kurios atstumas nuo tikrumos yra dargi 
didesnis negu demokratizmo ir mūsų visuomeninio gyve- 


810 


nimo atstumas. Visa klaida žmonių, kalbančių dabar apie 
demokratizmo principų krizę, yra ta, kad jie nenusimano, 
jog čia kaltas ne principas, bet, iš vienos pusės, netinkamas 
jo vykdymas, o iš kitos pusės, žmonių nepasiruošimas gy- 
venti bei veikti visuomenėje pagal šitą principą. Ir štai dar- 
bo principas, skiriamas sąmoningam bei savarankiškam 
žmonių veiklumui išlavinti, kaip tik atitinka tuos reikalavi- 
mus, kurių stato dabartis, realizuojanti demokratizmo prin- 
cipus visuomeniniame gyvenime. Čia yra neabejotina, jog 
demokratizmo principai tik tokioje visuomenėje tegali būti 
tinkamai įvykdyti, kur visuomenės nariai yra išauklėti bei 
išlavinti pagal darbo principą, nors tai nereiškia, kad jie pri- 
valo būti lavinami ir auklėjami tokiose darbo mokyklose, 
kurių atsirado iki šiolei eksperimentavimo tikslais. Kad tei- 
singai galima būtų spręsti darbo principas, neprivalu kaip 
tik pamiršti, jog dabartinės darbo mokyklos nėra dar išėju- 
sios iš eksperimentavimo tarpo ir jog kraštutinės ir viena- 
šališkos jų apraiškos labai dažnai yra šito eksperimentavimo 
pripuolamos išdavos. 

Paskutinį kartą tarp kitko kilo ir iššaukė susidomėjimo 
klausimas apie tikybos mokslo santykį su darbo mokykla, 
ir apie tai turiu irgi šį tą pasakyti. Čia irgi reikia skirti du 
dalyku: iš vienos pusės, darbo principo santykis su tikybos 
mokslu, o iš antros pusės, darbo mokyklos santykis su ti- 
kybos mokslu. 

Į pirmą klausimo pusę, t. y. ar darbo principas gali būti 
pritaikytas tikybos mokslui, reikia atsakyti, jog ne tik gali, bet 
ir privalo būti jam taikomas ir jog kaip tik iš šitokio darbo prin- 
cipo taikymo tikybos mokslui tegalima laukti šito apleisto mo- 
kyklose dėstomo dalyko tikros pažangos. Tikybos mokslas turi 
būti vedamas perteikiamuoju ir išvystomuoju būdu, ir šiai iš- 
vystomajai tikybos mokymo pareigai darbo principas turi bū- 
ti reguliatyvinė norma. Į antrą klausimo pusę, t. y. ar darbo 
mokykla, suprantama kaipo mokykla su išvystomosios parei- 

gos persvara, gali tinkamai patenkinti tikybos mokymo reika- 
lavimus, teks atsakyti neigiamai, ir būtent todėl, kad darbo 
mokykla, kaip ji reiškiasi dabar eksperimentavimo tarpu, ne- 
kreipia pakankamai dėmesio į perteikiamąją pareigą, lavinan- 
čią pasyvaus receptyvumo, arba imlumo, galią, kuri religijoje, 
kaip ir kitose gyvenimo srityse, turi savo teisės, kaipo viena 
žmogaus asmens pusė. Man kaip tik yra reikšminga, kodėl 
per paskutines pratybas buvo ypatingai abejota, ar darbo mo- 
kykla, tokia, kokia ji yra dabar, eksperimentavimo laiku, gali 
patenkinti pedagogikos reikalavimus ir paruošti žmogų tik- 
rai religingam gyvenimui. Abejojimas buvo visai teisėtas, nes 
buvo aišku, jog, kiek paniekinus tikybos mokyme perteikia- 
mąją lavinimo pareigą, religijos mokymas toli gražu negali pri- 
eiti savo pilnumos. Religijos apraiškoms kaip tik yra 
charakteringa, kad religija, kaipo aukščiausia gyvenimo sritis, 
jungia didžiausią pasyvų imlumą su didžiausiu aktyviu veik- 
lumu, kas reiškia, iš vienos pusės, kontempliatyviai orare", o iš 
antros pusės — aktyviai laborare“. Teologas gal čia pasakytų, 
jog, iš vienos pusės, yra tai malonės gavimas, o iš antros pu- 
sės — malonės panaudojimas. Be to, labai yra reikšminga reli- 
gijai, kad didieji Bažnyčios šventieji paprastai jungdavo savyje 
gilią kontempliatyvinę galią su plačia bei galinga akcija. Rei- 
kia net pastebėti, jog šitos akcijos šaltinis kaip tik glūdi savo 
šaknimis pasyvaus imlumo momente, nes niekas negali duoti 
to, ko nėra pats gavęs, kad ir kitokioje lytyje. Žodžiu tariant, 
pasyvaus imlumo momentas yra religijos dalykuose dideliau- 
sios svarbos ir jis turi būti auklėjamas bei lavinamas pagal per- 
teikiamosios pareigos principą, kuris, kaipo priešingas darbo 
principui, reiškiasi intensyviausiu savinimusi, arba didžiau- 
siu imlumu. Todėl būtų ne tik klaidinga, bet ir labai kenks- 
minga religijos reikalui tenkintis religijos moksle išvystomąja 
pareiga ir stengtis apsieiti šitoje srityje vien tuo, kas gali būti 
pasiekta auklėtinių bandymais, patyrimais, protavimais. 

Bet iš kitos pusės, neprivalu pamiršti, jog laiko obalsis 

teisingai reikalauja organizuoti išvystomąją religijos moky- 
mo pareigą pagal darbo principą, ir, mano įsitikinimu, reli- 
ginis ateinančių kartų susipratimas žymia dalimi pareis nuo 
to, kaip sėkmingai bus darbo principas pritaikytas religijos 
mokymui mokyklose. Šita prasme labai įdomi yra Heinri- 
cho Kautzo knyga, pasirodžiusi pereitais metais ir įvardyta 
„Neubau des katholischen Religionsunterrichtes“, t. y. 
„Naujas katalikiškosios religijos mokslo sutvarkymas“. 
Kautzas labai sumaniai ir savotiškai pritaiko darbo princi- 
pą religijos mokymui mokykloje, bet sykiu nepamiršta ir 
apie pasyvaus imlumo principą, kad ir yra karštas darbo 
mokyklos šalininkas. Įdomios yra išvados, kurių galutinai 
prieina Kautzas, spręsdamas darbo mokyklos santykiavi- 
mą su tikybos mokymu. „Darbo mokykla, — sako jisai, — tu- 
ri daug ko duoti religijos mokymui, kiek ji savarankiškumo 
principą, vadovaujantį religiniam gyvenimui, žadina ir stip- 
rina; tačiau ji yra reikalinga būtino papildymo tokia meto- 
dika, kuri su giliu supratimu ir tikru tvirtumu tarnautų 
imlumo principui (Princip der Rezeptivitūt). Netiesioginis me- 
todiškas visumos vykdymas darbo mokykloje, apgalėtoje 
savarankiškumo idėjos, privalo būti pakeistas pilnatve (To- 
talitūt), kuri apimtų religinio gyvenimo turinį kaipo tikrą 
visumą ir pasireikštų pilnumoje tikybos mokymo stiliuje, 
Naujas katalikiškojo religijos mokymo sutvarkymas reika- 
lauja ne vien reformos darbo mokyklos prasme, jis reika- 
lauja pilnutinės reformos“*. Faktinai pasirodo, jog Kautzas 
priima ir net labai kelia aikštėn darbo principą, bet nepasi- 
tenkina darbo mokykla, kiek ji yra vienašališka siekdama 
subjektyvinės visumos, bet nesiskaitydama pakankamai su 
objektyvine pilnatve. Tuo tarpu, kaip jau paaiškėjo per pas- 
kutines mūsų pratybas, subjektyvinė visuma ir objektyvi- 
nė pilnatvė nėra tas pats. Subjektyvinės visumos principas 


* Kautz H. Neubau dės katholischen Religionsunterrichtes. - P. 63. 

išvysto visas fizines bei dvasines žmogaus galias, tuo tarpu 
objektyvinės pilnatvės principas sykiu su asmenybės visu- 
ma siekia apimti ir objektyvų visų gyvenimo sričių turinį. 
Tiesa, Kautzas pripažįsta, jog darbo mokyklos visumos prin- 
cipe, kuris leidžia apsireikšti organingoje pilnumoje fiziniam 
bei dvasiniam auklėtinio augimui, glūdi jau užuomazgoje 
pastangos prie pilnutinės reformos. Šitą logingą perėjimą 
nuo darbo mokyklos prie pilnutinės mokyklos Kautzas pa- 
sižadėjęs išaiškinti naujame veikale, kuris turi būti įvardy- 
tas „Krikščionybė ir darbo mokykla“. Šiaip ar taip, galima 
jau tvirtai konstatuoti, jog Kautzas ir toliau ieškos imlumo 
ir veiklumo principų sintezės ir stengsis ją realizuoti pilnu- 
tinio ugdymo mokykloje, papildinėdamas vienpusišką dar- 
bo mokyklos supratimą. Tai jau matyti kad ir iš šitokių jo 
žodžių: „Yra tiesa, kad savarankiško veiklumo auklėjimas 
privalo būti religijos mokyme tikrai intensyvus. Suteikia- 
ma žmogui malonė toli gražu nepaliuosuoja jo nuo bendra- 
darbiavimo; atvirkščiai, juo didesnė suteikta malonė, juo 
didesnis savarankiškojo veiklumo laipsnis yra iš jo reika- 
laujamas. Vis dėlto sykiu lygiai griežtai privalo būti pabrėž- 
ta, kad šalia nepakeičiamo savarankiško veiklumo (unentbehrliche 
Spontaneitūt) stovi nepakeičiamas imlumas (unentbehrliche 
Rezeptivitūt). Kur šitą imlumą paglemš vienašališka nuola- 
tinė savarankiško veiklumo linkmė, nepalanki apsimąsty- 
mui bei susitelkimui, ten tebelieka slaptai glūdėti giliausi 
bei gražiausi religinio gyvenimo jėgų šaltiniai, ten sielos 
gelmės nepajėgia pražysti ir ima nykti kilniausios dvasinės 
sielos išgalės“*. 

Pavojų, einantį iš vienašališkai suprasto aktyvumo, ge- 
rai suprato garsusis Foersteris, gvildydamas darbo mokyk- 
lą santykyje su charakterio problema. Savo knygoje „Schule 
und Charakter“ jis pašvenčia šitam klausimui vos 4 pusla- 


* Ten pat. 

pius, o tuo tarpu koks gilus ir platus darbo principo įverti- 
nimas randa juose vietos! Foersteris sprendžia ir vertina dar- 
bo mokyklą produktyvumo ir receptyvumo principų 
šviesoje, t. y. konstatuoja auklėjime bei lavinime reikalą tiek 
kuriamojo veiklumo, tiek ir pasisavinamojo imlumo. Foers- 
teris pilnai pripažįsta darbo mokyklai nuopelną už iškėli- 
mą aikštėn kuriamojo veiklumo reikšmės. Jis teisingai 
pastebi, jog mūsų dabartinėse didžiųjų miestų kultūros ap- 
linkybėse išaugę žmonės yra darbingai judrūs, gešeftiškai 
triūsūs, bet tai dar nereiškia tikro aktyvumo: jie tik pasilei- 
džia plačiojo gyvenimo tėkme ir plaukia pasyviai ten, kur 
juos neša gyvenimo inercija. Šitokis pasyvus judrumas pa- 
verčia žmogų produkuojamąja mašina, kas ypatingai pasi- 
reiškia amerikoniškojo aktyvizmo tipe. Todėl Foersteris 
įspėja darbo principo šalininkus vengti amerikonizmo pa- 
vojaus. „Šitas amerikonizmas reiškia nuodėmingą būdo ide- 
alo susiaurinimą, išskiriamąjį, alinantį sielą aktyviųjų 
dorybių viešpatavimą, todėl yra labai pageidaujama, kad 
didelė ir svarbi mokyklos reforma, kuri yra skiriama „dar- 
bo mokyklai“ vykdyti, iš pat pradžios, pirm negu ji bus pri- 
taikyta praktikoje, būtų atpalaiduota nuo amerikonizmo ir 
palenkta visuotinajam sielos lavinimo idealui“*. Foersteris 
kartoja net toli matančių žmonių persergėjimus, kad Vaka- 
rų kultūra turės žlugti, jei ji nesugebės atkariauti rytietiška- 
jam išvidinio susitelkimo principui, maldos dvasiai, 
kontempliatyvinėms dorybėms prideramą jiems vietą žmo- 
gaus lavinimo visumoje. Mes esame, sako jisai, reikalingi 
tiek receptyvaus, tiek produktyvaus nusistatymo, panašiai 
kaip alsavime yra būtinu įkvėpimas ir iškvėpimas. Jis paste- 
bi toliau, jog tikras žmogiškumas (humanitas) yra sugebėji- 
mas įsigilinti į daiktų esmę nepriklausomai nuo praktinių 
tikslų, jog tikros pagarbos jausmas negali būti išauklėtas be 


* Foerster F. W. Schule und Charakter. - 1907. - P. 48. 

receptyvaus nusistatymo, ir pagaliau konstatuoja, jog kiek- 
vienas vienašališkas savarankiško veiklumo bei produkty- 
vumo išvystymas receptyvinės rimties ir išsižadėjimo 
sąskaita turi charakterio išsivystymui nusižengimo prasmės, 
kadangi toks vienašališkumas gamina jausmų sukietėjimą, 
savavaliavimą, paviršutinį svarbių rolių vaidinimą, nesu- 
gebėjimą įsigilinti į objektyvius argumentus, o kas svarbiau- 
sia - nemokėjimą receptyviniu būdu įsigyventi į svetimus 
reikalus ir juos suprasti. Todėl Foersteris taip pat ieško pa- 
syvaus ir aktyvaus momento sintezės, kuri turėtų būti vyk- 
doma ugdymo darbe. Jo sintezė gaunama maždaug šitokiu 
būdu: tezė- pasyvus receptyvumas, t. y. imlumas, antitezė — 
aktyvus produktyvumas, sintezė - pasyviai aktyvus arba 
receptyviai produktyvus charakteris, lietuviškiau pasaky- 
čiau - imliai veiklus būdas. 

Priminsiu dar šia proga, jog apie darbo mokyklos pro- 
blemą yra susispyrę įvairūs Rytų ir Vakarų kultūros pra- 
dai. Kas iš tikro yra aktyvus produktyvumas, jei ne 
pagrindinis Vakarų kultūros pradas, palyginus su Rytų 
kultūros pradu, kuriuo yra pasyvus receptyvumas, arba 
imlumas? Todėl Hello visai teisingai matė Vakarų ypaty- 
bę darbe arba triūsėjime, o Rytų ypatybę - poilsyje arba 
rimtyje. „Vakarai tapo priešingi Rytams, panašiai kaip dar- 
bas tapo priešingas poilsiui. Tuo tarpu Rytai ir Vakarai 
persiskyrę pasiilgsta vieni antrų: Rytai - dykavime, Vaka- 
rai — triūsėjime. Reikia, kad Rytai stotų prie savo darbo, 
idant Vakarai gautų galų gale poilsio“. Ir štai reikia tinka- 
mai suprasti, jog ne tik kuriamajam veiklumui turi būti 
auklėjami žmonės, bet ir imliai rimčiai, ne tik aktyviam 
ugdyme šitų dviejų pradų sintezę galima išauklėti tikras 
pilnutinis ir harmoningas žmogus. Ir mums apie tai ypač 
dera pamąstyti. 

Mokomoji medžiaga 


Iš svarbesnių protinimo organizacijos klausimų teliko 
mums išaiškinti mokomosios medžiagos klausimas, kuris 
dabartinėje didaktinėje literatūroje yra gana plačiai deba- 
tuojamas, kaipo vienas iš aktualių klausimų pedagogikos 
srityje. Šitas platus mokomosios medžiagos klausimas sa- 
vo ruožtu dalijasi į smulkesnius klausimus, iš kurių bent 
trys klausimai privalo būti kiek plačiau pasvarstyti. Visų 
pirma privalu susekti, kas sudaro mokomąją medžiagą, ar- 
ba kitaip tarus, mokomąjį lobį. Antra, svarbu išaiškinti, kaip 
dera suskirstyti mokomasis lobis atžvilgiu į įvairius proti- 
nimo tikslus ir į pažangų auklėtinio lavinimąsi. Pagaliau 
išpuola ištirti, kaip turi būti išlaikomas mokomajame plane 
vienybės principas tiek atžvilgiu į mokomąją medžiagą, tiek 
ir į vieningą auklėtinio išsivystymą. Trumpai tariant, trys 
nusakyti klausimai liečia, pirma, mokomąjį lobį, antra, mo- 
komosios medžiagos suskirstymą, ir trečia, mokomojo pla- 
no sutelkimą, arba tai, kas vadinama koncentracijos vardu. 

Jei paimsime pirmąjį klausimą, t. y. klausimą apie tai, 
kas privalo sudaryti mokomąjį lobį, tai nesunku bus mums 
įjį atsakyti sąryšyje su pilnutinio ugdymo sistema. Čia prie 
tikslo turėtų vesti šitokia nuosekli mąstymo eiga. Ugdymas 
ruošia žmogų gyvenimui. Paimtas savo visumoje kiekvie- 
no atskiro auklėtinio atžvilgiu, jis privalo būti pilnutinis ta 
prasme, kad kiekvienas žmogus turi būti paruoštas pilnuti- 
niam gyvenimui, tai yra visomis savo galiomis visoms gyve- 
nimo sritims. Reiškia, ar žmogaus ugdymas bus mažesnio, 
ar didesnio masto, arba dydrodžio, jis turi apimti visas žmo- 
gaus galias (protą, valią ir jausmus) ir visas žmogaus gyve- 
nimo sritis (prigimtį, kultūrą ir religiją). 

Kai kalbama apie protinimo plotį, turinį ir ribas pilnuti- 
nio ugdymo šviesoje, tai šitas protinimas reikia suprasti kai- 
po Žmogaus ruošimas visoms gyvenimo sritims, prigimties, 

kultūros ir religijos, teorinio pažinimo atžvilgiu. Vadinasi, 
protinimo plotis privalo apimti visas tris gyvenimo sritis, 
būtent: prigimtį, kultūrą ir religiją. Kartais šitas protinimo 
plotis išreiškiamas trimis pažinimo objektais, kuriais yra 
Dievas, žmogus ir pasaulis. Tačiau atsižvelgiant į tai, kad 
ugdymas ruošia pilnutiniam gyvenimui, yra labiau tinka- 
ma pasakyti, jog pačios gyvenimo sritys, prigimtis, kultūra 
ir religija, nustato protinimo plotį, arba mokomosios me- 
džiagos ratą. 

Užbrėžus šitą protinimo ratą, tuoj gali kilti klausimas, 
kokios žinios gali būti suteikiamos šito rato ribose. Mūsų 
visa Žinija susideda iš specialių mokslinių, bendrų filosofi- 
nių ir apreikštų teologinių pažinčių. Nesunku įspėti, jog vi- 
sos šitos pažinčių rūšys turi rasti vietos protinimo turiny. 
Kitas dalykas, kokia lytimi ir kokiu dydrodžiu bus šitos ži- 
nios pateikiamos įvairiuose protinimo laipsniuose, bet yra 
aišku, jog iš protinimo turinio negali būti pašalinta nė vie- 
na pažinčių rūšis. Pašalinant specialias mokslines žinias, 
pašalinamas pats mokslingumo pagrindas; pašalinant filo- 
sofines Žinias, pašalinami iš protinimo mokslingosios pa- 
saulėžiūros pradai, kurie iš tikrųjų yra vienybės pradai; 
pašalinant apreikštąsias teologines tiesas, pašalinama pa- 
grindinė pozityvios religijos atrama. Be specialių mokslų, 
be mokslingosios pasaulėžiūros ir be pozityviosios religi- 
jos pradų žmogaus išsilavinimas negali būti nei pilnas, nei 
visapusiškas. Taigi mokomąjį lobį sudaro specialios moks- 
linės, bendros filosofinės ir apreikštos teologinės pažintys 
apie prigimtį, kultūrą ir religiją. Žinoma, kalbant apie ši- 
taip nusakytą mokomąjį lobį yra svarbu tinkamai suprasti 
pati jo sudėtis, nes aišku, jog būtų klaidinga jisai suprasti 
kaipo enciklopedinė žinių visuma, išsemianti specialiai filo- 
sofišką ir teologišką prigimties, kultūros ir religijos suprati- 
mą. Mokomasis lobis yra sisteminga Žinijos organizacija. 
Šita sisteminga žinijos organizacija išsemiama vien įvairių 

lavinimo laipsnių ir įvairių mokyklų visumoje. Bet ir kiek- 
viename atskirame bendrojo lavinimo laipsnyje, kuris ve- 
da tiesiog į gyvenimą, sisteminga žinijos visuma turi rasti 
atsižvelgimo. Tai reiškia, kad kiekviename bendrojo lavi- 
nimo laipsnyje mokomoji programa turi tam tikru dydro- 
džiu atvaizduoti pilnutinę gyvenimo doktriną, kaipo sintezė 
tiesų, kurios šitą gyvenimą nušviečia ir stato jam veikia- 
mųjų normų. Žinoma, žemesniuose lavinimo laipsniuose 
šitokia gyvenimo sintezė tegali sudaryti gana bendrą, ma- 
žai teišvystytą branduolį, tikriau pasakius, užuomazgą, iš 
kurios ilgainiui turi išsivystyti platesnės ir tobulesnės pa- 
žiūros į pasaulį ir į gyvenimą. Žodžiu tariant, mokomasis 
lobis yra savo rūšies katekizmas, kuris gali būti mažiau ar 
daugiau išvystomas pagal tai, kokio dydrodžio reikalauja 
tas ar kitas lavinimo laipsnis. Kartais viena kita jo dalis ar- 
ba vienos ar kitos rūšies žinios gali būti mokykliniame pla- 
ne neišvystytos, bet tai dar nereiškia, kad žinijos visuma, 
kaipo gyvenimo sintezė, neprivalo vadovauti mokomojo 
plano sudaryme. Pavyzdžiui, filosofija tegali rasti vietos pir- 
mą kartą vien aukštesniosiose klasėse filosofinės propedeu- 
tikos pavidalu. Ar tai reiškia, jog filosofinė sistema, kaipo 
mokslingoji pasaulėžiūra, negali turėti lavinamosios ir va- 
dovaujamosios įtakos žemesniuose lavinimo tarpsniuose, 
kur filosofija kaipo atskiras dalykas negali būti dėstoma? 
Tai tik reiškia, kad filosofijos buvimas ir reikšmė tebus aiški 
vien mokytojui, kuris privalo turėti ir teikti savo mokiniams 
mokslingos pasaulėžiūros, t. y. filosofinio nusistatymo, kiek- 
vieną kartą, kai mokomoji medžiaga suteikia tam tikros pro- 
gos. O tokių progų suteikia apsčiai istorija kultūros 
filosofijos atžvilgiu, gamtos mokslas - gamtos filosofijos at- 
žvilgiu, visuomenės mokslas - etikos atžvilgiu, meno dar- 
bai — estetikos atžvilgiu ir t. t. Tokiu būdu net liaudies 
mokykloje, kur jokia filosofija kaipo dėstomasis dalykas nėra 
galima, filosofija turi reikštis kaipo nejuntamas įkvėpimas, 

einąs iš mokytojo, kuris privalo atstovauti plačiai Žinijai ir 
ją tvarkyti filosofinės vienybės pradais. Kiekvienas žmo- 
gus, mažiau ar daugiau išsilavinęs, privalo turėti mažiau 
ar daugiau sąmoningai pasisavintą pasaulėžiūrą. Jei tokios 
pasaulėžiūros nesuteiks mokykla, tai žmogus susidarys ją 
prietarų ir obskurancijos atmosferoje. Aišku, jog ir mokyk- 
loje, ypač liaudies mokykloje, auklėtinis negali susidaryti 
pasaulėžiūros visai sąmoningai bei kritiškai, nes reikalauti, 
kad žmogus susidarytų pats pasaulėžiūrą mokykliniame lai- 
kotarpyje, pavyzdžiui, pagal darbo principą, reiškia reika- 
lauti, kad jis padarytų savo pajėgomis darbą, kurį dirbo 
žmonija per ištisus šimtmečius ir kuriam nepakanka ne tik 
mokyklinio laikotarpio, bet ir viso žmogaus gyvenimo, no- 
rint jį vien savo jėgomis atgaminti. Jei tad mokykla neįkvėps 
jaunoms kartoms pasaulėžiūros, kuri yra kompetentingų 
žmonių sudaryta ir sistemingai suorganizuota, tai jos, iš- 
ėjusios į gyvenimą, pasisavins pripuolamai pasaulėžiūrą, 
kuri yra sudaryta profanų ir diletantų ir nėra mokslo prie- 
monėmis susistematizuota. Taigi pašalinti iš mokyklos pa- 
saulėžiūros vadovavimas mokomajam darbui reiškia 
atiduoti jaunos kartos į pripuolamą neprotingų veiksnių įta- 
ką. O kadangi pasaulėžiūros mokslas negali būti dėstomas 
visose mokyklų rūšyse atskirais dalykais, tai mokslingoji 
pasaulėžiūra faktinai turės pasilikti vedamuoju pradu mo- 
komajai programai. 

Galima net būtų pasakyti, jog kiekvienoje mokykloje 
privalo būti regimoji programa minimum ir neregimoji pro- 
grama maximum. Programą minimum sudaro faktinas mo- 
komasis lobis, suskirstytas dėstomais dalykais. Programą 
maximum sudaro sintetinė žmogaus žinijos visuma, kuri jun- 
gia didžiausią žmogaus išsilavinimą su plačiausia jo orien- 
tacija pasaulyje ir gyvenime. Programa minimum programos 
maximum atžvilgiu yra savo rūšies katekizmas, mažiau ar 
daugiau išvystytas pagal mokyklinio lavinimo laipsnį, tai- 

gi programa minimum taip santykiuoja su programa maxi- 
mum, kaip einamasis išsilavinimo laipsnis su galimu aukš- 
čiausiu išsilavinimo laipsniu. Savo tikslo atžvilgiu 
programai minimum privalu statyti pilnatvės principas, t. 
y.jos atitikimas visų pagrindinių programos maximum sri- 
čių ir žinių rūšių. Ogi išsivystymo laipsnio atžvilgiu pro- 
gramai minimum privalu statyti proporcionalumo principas, 
t. y. jos atitikimas mokinio išsivystymo laipsnio. Štai kaip 
privalu suprasti mokomasis lobis, kaipo faktinai dėstomas 
mokykloje ir kaipo potencialiai glūdįs intelektualinėje žmo- 
nijos kultūroje. Tik sustačius šituodu atžvilgiu ir derinant 
juodu faktinoje mokyklos programoje, galima tinkamai iš- 
spręsti klausimas apie mokomosios medžiagos santvarką. 

Priminsiu dar šia proga, jog taip suprantamas bendrasis 
lavinimas neprivalo būti nustumtas į šalį ir tada, kai yra 
reikalo pateikti žmogui specialiojo išlavinimo. Kiekvieno 
žmogaus gyvenime yra reikalingas tiek bendrasis, tiek ir 
specialusis išsilavinimas, ir yra visai nepraktiška pateikti 
žmogui arba vieno bendrojo, arba vieno specialiojo išlavi- 
nimo. Darbo principas visai teisingai stengiasi kiekvieną 
mokymą padaryti kiek galint plačiau lavinančiu, tačiau būtų 
per daug tendencinga manyti, jog tuo pačiu galima panai- 
kinti skirtumas tarp bendrojo ir specialiojo lavinimo. Ben- 
drasis lavinimas bus visuomet tas, kuris suteikia žmogui 
bendros orientacijos pasaulyje ir gyvenime, o specialusis 
lavinimas bus tas, kuris ruošia žmogų jo pasirinktai profe- 
sijai. Žinoma, privalu stengtis, kad bendrasis lavinimas bū- 
tų naudingas specialiajam, o specialusis stiprintų bendrąjį, 
bet vis dėlto būtų per daug naivu tikėtis, jog sąryšy, pavyz- 
džiui, su gramatikos mokslu galima būtų išvystyti visa ben- 
drojo lavinimo sistema. Todėl tai, kas buvo pasakyta apie 
pilnatvės ir proporcionalumo principus lavinimo darbe, iš- 
laiko savo reikšmę kiekvieno žmogaus ugdymui. Reikia net 
pastebėti, jog vis tebeaugą pasidalinimas darbu ir profesijų 

specializacija kaip tik duoda galimybės daugiau rūpintis 
bendruoju lavinimu. Daug kas tai supranta ta prasme, kad 
specializacija kaip tik todėl turi didėti ir mokykliniame la- 
vinime. Taip suprantama specializacija veda prie žmogaus 
mechanizavimo ir jo pavertimo negyva mašina. Tuo tarpu 
reikėtų laikytis visai priešingo principo. Juo labiau auga dar- 
bo specializacija, juo daugiau galima ir privalu rūpintis ben- 
druoju lavinimu. Tai dargi naudinga ta prasme, kad 
specializacijos laipsnis pareina nuo bendrojo išsilavinimo 
laipsnio: juo aukštesnis yra bendrasis išsilavinimas, juo 
aukštesnis yra galimas specializacijos laipsnis. Todėl visa 
tai, kas buvo pasakyta apie mokomąjį lobį, turi lygios reikš- 
mės visų žmonių išsilavinimui, nežiūrint į tai, iš kokio lavi- 
nimo laipsnio jie turės išeiti į gyvenimo praktiką ir kokią 
pasirinks specializaciją savo profesijai. 

Trumpai kartojant visa, kas anksčiau pasakyta apie mo- 
komąjį lobį, pasakysiu, jog mokomasis lobis yra sintetinė 
specialių mokslinių, bendrų filosofinių ir apreikštų teolo- 
ginių pažinčių sistema apie prigimtį, kultūrą ir religiją arba 
net apie gamtą, civilizaciją ir Bažnyčią, sistema, iš vienos 
pusės, išvystyta mokomojoje protinimo programoje, o iš ant- 
ros pusės, potencialiai joje glūdinti, kaipo išvidinė jos nor- 
ma. Šitos normos atžvilgiu faktinoji programa turi 
pasižymėti pilnatvės principu, nors šita pilnatvė tegali reikš- 
tis kaipo branduolys, iš kurio gali išsivystyti visuotinoji ži- 
nijos sintezė. Išsivystymo laipsnio atžvilgiu faktinoji 
programa privalo išlaikyti proporcionalumo principą, ku- 
ris yra čia ne kas kita, kaip prievolė derinti ugdomąjį tikslą 
su auklėtinio prigimtimi, ogi šiuo atveju — prievolė derinti 
mokomąją medžiagą su protiniu auklėtinio išsivystymu. 
Štai bendriausieji principai, kuriais privalu vadovautis, 
sprendžiant mokomojo lobio klausimą. 

Antras numatytas klausimas liečia mokomosios medžia- 
gos suskirstymą. Kai yra nustatyti principai mokomosios 

medžiagos parinkimui, tuo pačiu yra principialiai nustaty- 
ta mokomoji medžiaga. Bet kai tuoj kyla klausimas, kokie 
dalykai privalo būti dėstomi ir kaip šitie dalykai privalo 
būti vedami per įvairius lavinimo laipsnius, tai klausimas 
faktinai liečia mokomosios medžiagos suskirstymą laips- 
niais ir dalykais. Aišku, jog mokomosios medžiagos suskirs- 
tymas turi būti padarytas pagal tam tikrą mokomąjį planą, 
kuris skaitytųsi su iškeltais lavinimo tikslais, su auklėtinio 
išsivystymo galimybėmis ir su skiriamu šitokiems tikslams 
laiku. Mokomasis planas yra ne kas kita, kaip mokomosios 
medžiagos sistemingas suskirstymas atskirais dalykais, kur- 
sais, metais ir pamokomis pagal tai, kaip ji privalo būti per- 
dirbta ir pasisavinta lavinimo vyksme per įvairius lavinimo 
laipsnius. Sąryšyje su mokomuoju planu yra du klausimu, 
kuriuodu turi žymios reikšmės mokomosios medžiagos su- 
skirstymui ir šiaip jau sutvarkymui. Pirma, yra klausimas 
apie tai, kaip privalu sutvarkyti atskirų dalykų dėstymas 
per įvairius lavinimo laipsnius, arba klausimas, kokios ti- 
piškos dalykų grupės gali būti nustatytos pagal mokslines 
dalykų ypatybes, turinčias reikšmės pasisavinimo ir pritai- 
kymo būdui. 

Sprendžiant pirmąjį klausimą, t. y., kaip privalu sutvar- 
kyti atskirų dalykų dėstymas per įvairius lavinimo laips- 
nius, gali būti duoti trys sprendžiamieji atsakymai, kurie 
nustato tris mokomojo plano rūšis, būtent: nenutrūkstamai 
pažangią, koncentrinę ir mišrią. 

Rodos, būtų visai pigu pirmu pažvelgimu atsakyti, jog 
kiekvienas dalykas privalo būti dėstomas nenutrūkstamai 
pažangiu būdu, taip, kad jo išvystymas nuo pradžios iki 
galo būtų vedamas per visą mokyklą arba net jos dalį be 
grįžimo prie jo aukštesniame lavinimo laipsnyje. Planas, nu- 
matąs vien šitokį dalykų dėstymą, ir vadinamas nenutrūks- 
tamai pažangiu mokomuoju planu. Pavyzdžiui, šitokiu 
planu yra dėstoma istorija, pradedant jos senovine dalimi, 

einant toliau prie viduramžinės ir baigiant naująja. Istori- 
jos dėstymas mokykloje gali trukti gana ilgai, nes yra tai 
platus savo turiniu dalykas. Ir faktinai jos dėstymas trunka 
pradedant nuo pirmųjų mokyklos klasių ir baigiant pasku- 
tiniosiomis. Tuo tarpu lengva pastebėti, jog nenutrūksta- 
mai pažangus dėstymo planas gali turėti du žymesniu 
trūkumu. Pirma, nenutrūkstamai pažangus mokomasis pla- 
nas padaro tai, kad įvairios plano dalys yra įvairiai supran- 
tamos. Pavyzdžiui, mokinys yra išėjęs senovės istoriją 
pirmosiose mokyklos klasėse ir naujausią istoriją paskuti- 
nėse klasėse. Aišku, jog jo pirmosios ir antrosios suprati- 
mas bus labai nelygus, taigi jo palyginamoji pažiūra į 
atskirus istorijos amžius gali išeiti visai klaidinga pagal tai, 
kokių įspūdžių ir kokio supratimo jis yra įgavęs įvairiais 
savo išsivystymo laikotarpiais. Antra vertus, ir pats kurso 
žinojimas bus irgi nelygus, nes kurso pradžia, nepakartota 
ir dargi netobulai suprasta, liks nepapildyta spraga subren- 
dusio žmogaus išsilavinime. 

Dėl nurodytų priežasčių yra sudaromas koncentrinis mo- 
komasis planas, pagal kurį vidurinis ir aukštesnysis lavini- 
mo kursas pakartoja mokomąją medžiagą, išeitą žemesniame 
lavinimo laipsnyje, pagilina jos supratimą ir praplatina jos 
dydrodį. Pavyzdžiui, žemesnėse klasėse mokinys gauna pa- 
tirti elementarinių žinių iš gamtos mokslų, tarp kitko iš fizi- 
kos. Žemesnėse klasėse, aiškus dalykas, negali būti gero 
fizinių dėsnių supratimo ir dargi šitie dėsniai negali būti pa- 
remti matematiniais išvedžiojimais. Jei paskui, aukštesnėse 
klasėse, mokiniui tenka fizikos kurse patirti fizinių dėsnių 
išvedžiojimas, tai jo supratimas yra tuo pačiu pagilinaiiasi ir 
jo žinių pritaikymas yra praplatinamas. 

Koncentrinis lavinimo planas gali būti labai svarbus da- 
lykuose, kurie liečia pasaulėžiūros klausimus. Pavyzdžiui, 
tikybos dėstymas liečia nuo pat pradžios religinės pasaulė- 
žiūros klausimus. Šitie klausimai paprastai labai menkai su- 

prantami žemesnėse mokyklos klasėse; todėl yra būtino rei- 
kalo pakartoti religijos mokslą aukštesnėse klasėse su mo- 
komosios medžiagos pagilinimu ir praplatinimu. Jei šitokio 
koncentrinio pakartojimo nedaroma, tai vaikiškai suprasti 
tikybos dalykai įeina į prieštaravimą su visu mokslišku auk- 
lėtinio išsilavinimu, o iš to susidaro religinei pasaulėžiūrai 
labai didelio pavojaus. Jei paimsime, pavyzdžiui, šiaip jau 
prasilavinusius inteligentus, kovojančius prieš religiją, tai 
pamatysime, kad jų 99 nuošimčiai kovoja ne prieš ką kitą, 
kaip prieš savo vaikiškąjį religijos dalykų supratimą. Ir vi- 
sa tai įvyksta todėl, kad šitie žmonės nėra gavę religijos 
mokslo, atitinkamo jų bendram išsilavinimui, nors dažnai 
turėdavo aukštesnėse klasėse tradicinių penkiukių iš tiky- 
bos pamokų. Iš čia aiškėja reikalas dėstyti religijos dalykus 
koncentriniu mokomuoju planu, kad religinės pasaulėžiū- 
ros supratimas galėtų būti gilinamas bei platinamas pagal 
auklėtinio išsivystymo laipsnius. Pridursiu čia pat, kad ne- 
dėstoma, bet įkvepiama filosofinė pasaulėžiūra turi rasti 
aukštesnėse klasėse tvirtesnės atramos filosofinės prope- 
deutikos dalykuose. 

Koncentrinis mokomasis planas duoda mokiniui dargi 
galimybės lengviau aprėpti mokomosios medžiagos vieny- 
bę ir lengviau bei tvirčiau susigyventi su glūdinčia joje sis- 
tema. Sulig tuo jo akiratis apima vis tobulesnį pasaulio bei 
gyvenimo vaizdą ir ne taip lengvai gali būti sudrumstas 
įvairialytės atskirų faktų bei įvykių masės. 

Svarbus yra toliau koncentrinis kartojimas, kaipo tvirto 
įsiminimo veiksnys. Pagaliau koncentrinis mokomasis pla- 
nas suteikia mokiniui daug lengvesnės, taip sakant, aper- 
ceptyvinės orientacijos naujų dalykų bei patyrimų 
akivaizdoje. Turėdamas sistemą mokinys daug lengviau 
orientuojasi, kai jam reikia suprasti naują faktą ar įvykį ir 
rasti jiems tinkamą vietą tarp jau pasisavintų pažinčių. Tai 
labai svarbu lavinimosi vyksmui, nes kiekvienas pažinimas 

yra suvedimas to, kas yra nežinoma, prie to, kas jau pažin- 
ta. Jei įgytos pažintys sistemingai sutvarkytos, naujos pa- 
žintys daug lengviau derinamos su senųjų pažinčių sistema. 
Bet sykiu koncentrinis mokymo planas turi irgi savo pavo- 
jų. Koncentrinis pakartojimas gali pasirodyti nuobodus mo- 
kiniams ir gali pagaminti juose abejingumo prie kartojimo, 
kad ir kitokiu būdu ir kitokiose ribose, mokslo žinių. Antra 
vertus, koncentrinis kartojimas gali perkelti svorio centrą į 
žinių savinimąsi ir apleisti savarankišką lavinimąsi su tei- 
kiamųjų žinių pagalba. Todėl yra dar trečia mokomojo pla- 
no rūšis, kuri stengiasi sykiu derinti nenutrūkstamai 
pažangų ir koncentrinį mokymo planą į vieną, vadinamąjį 
mišrų planą, kuris vieniems dalykams taiko pirmąjį, kitiems 
antrąjį mokymo planą. Reikia konstatuoti faktas, jog dau- 
guma mokomųjų planų yra mišriojo tipo; ir net pastebima 
tam tikra dviejų mokomųjų planų pynimo taisyklė. Nenu- 
trūkstamai pažangus planas geriau pritinka dalykams, ku- 
rie patys beišsivystydami pasikartoja; prie tokių dalykų 
pridera, pavyzdžiui, skaityba, rašyba, matematika, techni- 
niai dalykai ir t. t. Panašūs dalykai privalo būti pakartoti 
mokyklinio lavinimo vyksme, tačiau taip, kad pakartojimas 
nepagamintų nuobodžio bei abejingumo ir neužmuštų mo- 
kiniuose savarankiško veiklumo. 


Paskutinį kartą matėme, kokių esama būdų tvarkyti da- 
lyko dėstymą per įvairius lavinimo laipsnius. Kaip sakyta, 
čia praktikuojami trys būdai: nenutrūkstamai pažangus, 
koncentrinis ir mišrus. Faktinai pastarasis kombinuoja pir- 
muodu, pagal tai, kokių ypatybių turi dėstomasis dalykas. 
Jei dalyko medžiaga savaime pasikartoja mokymo vyksme 
ir dargi gali būti suorganizuota palengvėle kylančio sunku- 
mo tvarkoje, tai nenutrūkstamai pažangus dėstymo būdas 
visai pritinka šitokio dalyko prigimčiai. Taip, pavyzdžiui, 
yra dėstoma mokyklose matematika. Mažiau sudėtingi 

matematikos dalykų veiksmai paprastai pasikartoja labiau 
sudėtinguose jų veiksmuose, ir todėl nėra reikalo dėstyti 
matematikos dalykų koncentriniu planu. Tiesa, vieni ma- 
tematikos dalykai tegali būti pradėti anksčiau, kiti vėliau. 
Bet vieną kartą pradėjus matematikos dalyką, galima jis ves- 
ti nenutrūkstamai pažangiu būdu, juo labiau kad kiekvienas 
matematikos dalykas gali būti suorganizuotas palengvėle ky- 
lančio sunkumo tvarkoje. Pavyzdžiui, turime visuotinąją is- 
toriją. Pradėjus ją eiti žemesnėse mokyklos klasėse ir 
pabaigus aukštesniosiose nenutrūkstamai pažangiu būdu, 
mokomosios medžiagos dalys, tarkim, senovės istorija, ne- 
sikartotų niekados ir dargi nebūtų suorganizuotos nuosek- 
liai kylančio sunkumo tvarkoje, nes ta pati senovės istorija 
taip ir liktų išeita paviršutiniu būdu, pritaikytu žemesniųjų 
klasių supratimui. Turėjau jau progos primygtinai pabrėžti 
svarbą koncentrinio plano tikybos mokslui, kuris teiktų mo- 
kiniams vis gilesnio religijos supratimo sulig tuo, kaip eina 
jų bendras išsivystymas. Taigi esant įvairioms įvairių daly- 
kų ypatybėms, esama irgi reikalo derinti nenutrūkstamai 
pažangus planas su koncentriniu pagal dalykų ypatybes, 
taigi faktinai mokomasis planas išeina mišrus ta prasme, 
kad jis yra vienoks vieniems dalykams ir kitoks - kitiems. 
Išsprendus klausimą, kaip privalu sutvarkyti atskirų da- 
lykų dėstymas per įvairius lavinimo laipsnius, tenka perei- 
ti prie antro Klausimo, kuris buvo pastatytas sąryšyje su 
pirmuoju, būtent, kokios tipingos dalykų grupės gali būti 
nustatytos pagal mokslines dalykų ypatybes, turinčias reikš- 
mės pasisavinimo ir pritaikymo būdui. Kalbant apie šitokį 
dalykų sugrupavimą, negalima, žinoma, šitas sugrupavi- 
mas suprasti kaipo mokslų klasifikacija, nes dalykų sugru- 
pavimas šituo atveju privalo būti sudarytas pagal jų 
santykiavimą su lavinimu bei auklėjimu. Šitokis dėstomų- 
jų dalykų sugrupavimas pagal pedagogines ypatybes yra 
vienas iš sunkesnių didaktikos klausimų ir todėl šitame da- 

lyke labai maža yra sutarimo tarp įvairių pedagoginės te- 
orijos atstovų. Pavyzdžiui, Reinas mokomąjį planą skirsto 
visų pirma pagal žmogaus ir gamtos gyvenimą. Pirmuoju 
atveju jis gauna istorinius humanistinius dalykus (historisch- 
humanistische Fächer), antruoju atveju - prigimtųjų mokslų 
dalykus (Naturkundliche Fūcher). Istoriniai humanistiniai da- 
lykai jo dalijami toliau į tris grupes, iš kurių vieną sudaro, 
taip sakant, orientacijos mokslai (Gesinnungeunterricht), an- 
trą — meno mokslai (Kunstunterricht), trečią - kalbų mokslai 
(Sprachunterricht). Orientacijos mokslai susideda iš biblinės 
bei bažnytinės istorijos, pasaulinės istorijos ir literatūros, 
meno mokslai - iš paišybos, dainavimo ir lipdybos; kalbų 
mokslai — iš gimtosios kalbos mokslo ir svetimųjų kalbų 
mokslų. Antroji didelė dalykų grupė, būtent prigimtųjų 
mokslų dalykai, Reino supratimu, susideda iš geografijos, 
gamtos mokslo ir matematikos. Prie šitų prigimtųjų moks- 
lų dalykų Reinas dar priskaito gimnastiką ir rankų darbą. 
Reino dėstomųjų dalykų supratimas yra kilęs, kaip matyti, 
iš mokslų suskirstymo į dvi dideles grupes, būtent: į gam- 
tos ir dvasios mokslus, kas vokiškai yra išreiškiama dviem 
terminais: Naturwissenschaften und Geistwissenschaften. Bet 
pradėjęs šitokį dėstomųjų dalykų sugrupavimą pagal 
mokslingos klasifikacijos ypatybes, Reinas atsidūrė pas- 
kui sunkumoje, kai teko rasti tinkamos vietos tokiems mo- 
komiesiems dalykams, kaip kad paišyba, dainavimas, 
lipdyba, gimnastika, rankų darbas. Visus šituos dalykus, 
kurie techniniu pedagoginiu atžvilgiu labai arti sueina, jis 
išdalijo tarp istorinių humanistinių ir prigimtųjų mokslų 
dalykų. Tuo tarpu mokslas tikra to žodžio prasme ir dėsto- 
masis dalykas yra du skirtinu dalyku. Jei, pavyzdžiui, kal- 
bama apie paišybos mokslą mokykloje, tai reikia vis dėlto 
jis skirti nuo mokslo kaipo sistemingai suorganizuotos ži- 
nijos. Žodžiu tariant, reikia skirti mokslas kaipo sistemin- 
gai suorganizuota žinijos disciplina nuo mokslo kaipo 

mokyklinio lavinimo dalyko. Pradėję skirstyti dėstomuo- 
sius dalykus paga! mokslų klasifikaciją, nežinosime, kur dėti 
dėstomieji dalykai, kurie nėra mokslai tikra to žodžio pras- 
me. Tai faktinai ir atsitiko su Reino bandymu sugrupuoti 
dėstomuosius dalykus svetimu pedagoginei teorijai atžvil- 
giu. 

Arčiau kiek prie pedagoginės teorijos stovi Dėrpfeldo 
bandymas. D6rpfeldas skirsto mokomąjį planą į tris šito- 
kias grupes: daiktiški mokymo dalykai (die sachlichen Un- 
terrichtsfūcher), kalbos su atitinkamais meniškais 
sugebėjimais (die Sprachen mit Ihren Fertigkeiten) ir forma- 
liniai mokymo dalykai (die Formunterrichtsficher). Daiktiš- 
kus mokymo dalykus sudaro gamtos mokslai, mokslai apie 
žmogaus gyvenimą dabartyje ir praeityje ir tikybos moks- 
las. Kalbos mokslą su atitinkamais meniškais sugebėjimais 
sudaro kalbėjimas, skaitymas ir rašymas. Formalinius mo- 
kymo dalykus sudaro skaičiavimas, reiškia, matematika, 
paišyba, dainavimas, gimnastika. Buvo mano sakyta, jog 
šitokis mokomųjų dalykų sugrupavimas kiek arčiau stovi 
pedagoginės teorijos; dabar pridėsiu, jog šitas didesnis ar- 
timumas reiškiasi kaip tik įvedimu į dalykų sugrupavimą 
paskutinės grupės, t. y. formalinių mokymo dalykų. Čia 
pasirodo išskirti mažne visi techniniai pedagoginiai daly- 
kai, kurie Reino mokomajame plane nerasdavo sau aiš- 
kios vietos. Formaliniai mokymo dalykai kaip tik yra tie, 
kurie reikalauja iš mokytojo daugiausiai formalinės išvys- 
tomosios pareigos, nes šitų dalykų tikslas yra ne tiek teik- 
ti žinių, kiek plėtoti ir lavinti formalinius mokinių 
sugebėjimus. Iš tikro paišyba, dainavimas, gimnastika ir 
iš dalies skaičiavimas labiausiai atsižvelgia į formalinius 
mokinio sugebėjimus, bet ne į materialinį žinių krovimą. 
Todėl tai, ką vokiečiai vadina žodžiu Fertigkeiten ir kas lie- 
tuviškai galima išreikšti posakiu „meniški sugebėjimai“, 
iš tikro sudaro formalinį mokymo dalyką, kur formalinė 

išvystomoji pareiga įgauna savaime persvaros materiali- 
nės perteikiamosios pareigos atžvilgiu. Jei toliau Dorpfel- 
das būtų norėjęs būti nuoseklus, tai jis būtų turėjęs šalia 
formalinių mokymo dalykų ieškoti dalykų, kur materiali- 
nė perteikiamoji pareiga iš esmės persveria, ir pagaliau 
dalykų, kur iš esmės materialinė perteikiamoji ir formali- 
nė išvystomoji pareiga esti pusiausvyroje. Tuo tarpu 
Dėrpfeldas šalia formalinių mokymo dalykų stato daik- 
tiškus mokymo dalykus ir kalbas su atitinkamais meniš- 
kais sugebėjimais, kas yra jau visai pripuolamas dėstomųjų 
dalykų sugrupavimas. 

Į dėstomųjų dalykų sugrupavimą stengėsi įnešti griež- 
tai išlaikytos sistemos Lay'us. Savo organingame mokymo 
plane jis visų pirma skiria daiktišką mokymą, jo vadinamą 
Sachunterricht, ir formalinį mokymą, jo vadinamą Formun- 
terricht. Pirmasis turi reikalo labiausiai su mokymo medžia- 
ga arba turiniu, antrasis ~ su mokymo lytimi. Daiktišką 
mokymą (Sachunterricht) Lay'us skiria į prigimiųjų dalykų 
mokymą, kurį jis vadina realistisches Unterricht, ir humanis- 
tinį mokymą (kumanistischer Unterricht). Realistinis moky- 
mas apima gamtos gyvenimą ir reiškiasi gamtos istorija, 
gamtos mokslu ir geografija; humanistinis mokymas apima 
žmogaus gyvenimą ir reiškiasi istorija, visuomenės ūkiu ir 
pilietiniu mokslu, doros mokslu, pedagogika, filosofija ir 
tikyba. Daiktiškajame mokyme, Lay'aus supratimu, mūsų 
prigimtis visų pirma pasyviai prisiima įspūdžius, einančius 
iš nuošalinių daiktų. Todėl veizdėjimas (Anschauung) iš pra- 
džios ir domėjimasis (Beobachtung) paskui turi ypatingos 
reikšmės. Ne išraiška, bet įspūdis, ne atveika, bet veikmė 
mokiniui charakterizuoja daiktišką mokymą. Mokinys turi 
čia iš visai pasyvaus veizdėjimo (Anschauung) pakilti prie 
labiau aktyvaus domėjimosi (Beobachtung) ir todėl daiktiš- 
kas mokymas turi būti daiktiško domėjimosi mokslu (beobach- 
tender Sachunterricht). Kai mokymo turinys yra mokinio 

prisiimtas ir pasisavintas, prasideda mokomosios medžia- 
gos perdirbimas: daiktiškas mokymas (Sachunterricht) per- 
eina į formalinį mokymą (Formunterricht). Mokomosios 
medžiagos perdirbimas ilgainiui virsta apdirbimu, apdir- 
bimas gamina mokomajai medžiagai lytį arba lytis, kurios 
gali būti atvaizduotos savo arba svetimo kūno priemonė- 
mis. Dabar jau, t. y. formaliniame mokyme, ne įspūdis, bet 
išraiška, ne nuošalinė veikmė, bet išvidinė atveika vaidina 
svarbiausią rolę. 

Formalinis tad mokymas lavina mokinį atvaizdavimui, 
išvidiniu būdu besireiškiančiam veikimui, žodžiu tariant, 
kuriamajam darbui. Tai ir pasiekiama formaliniu mokomo- 
sios medžiagos apdirbimu. Atvaizduojamasis mokomosios 
medžiagos perdirbimas gali būti skirstomas pagal atvaiz- 
davimo priemones. Kai vaizduojamasis reiškimasis pasi- 
gauna svetimų kūnų arba daiktų, gauname lipdybą, 
eksperimentavimą, augalų ir gyvulių auginimą ir šiaip jau 
rankų darbus. Kai reiškimasis imasi piešimo priemonių, 
gauname paišybą, tapybą ir t. t. Kai reiškimasis įvyksta pa- 
gal skaičių taisyklingumą, turime skaičiuotę ir geometriją. 
Kai reiškimasis griebiasi žodžio priemonių, gauname dau- 
gybę svarbių bei dažnų mokymo lyčių, kokiomis yra, pa- 
vyzdžiui, kalbėjimas, skaitymas, rašymas, pasakojimas, 
deklamavimas, eiliavimas ir šiaip jau įvairūs rašto darbai. 
Kai reiškimasis naudojasi garsų priemonėmis, gauname dai- 
navimą ir muziką. Kai vaizduojamojo reiškimosi tikslams 
yra panaudojami nuosavo kūno judesiai, turime vaidini- 
mą, žaidimą, šokius, gimnastiką. Pagaliau reiškimuisi gali 
tarnauti dorinio elgimosi priemonės pedagoginiu būdu 
suorganizuotose bendruomenėse, kokiomis, pavyzdžiui, 
yra šeima, klasė, draugų tarpas. Sugyvenimas ir valdyma- 
sis šitokiose bendro gyvenimo aplinkybėse yra irgi reiški- 
masis tam tikromis lytimis. 

Šitos įvairių įvairiausios reiškimosi lytys turi mažiau ar 


831 


daugiau reikalo su medžiaga, kuri yra perteikiama per daik- 
tiško mokymo dalykus. Tik čia jau išeina aikštėn visų pir- 
ma aktyvi, kuriamoji sąmonės pusė. Jei pirmasis mokymo 
tipas buvo Lay'aus pavadintas daiktišku domėjimosi moks- 
lu (beobachtender Sachunterricht), tai antrasis mokymo tipas 
jo vadinamas formaliniu reiškimosi mokslu (darstellender 
Formunterricht). 

Reikia pripažinti, jog Lay'aus koncepcijoje pedagoginiu 
atžvilgiu yra daug įdomių ir reikšmingų dalykų, bet iš ki- 
tos pusės, nesunku pastebėti, jog Lay'us suvėlė į vieną krū- 
vą įvairių dalykų; būtent savo organingu mokomuoju planu 
jis turi išsyk apimti ir mokomąjį lobį, ir mokomąsias parei- 
gas, ir mokomąsias priemones. Kai jis skirsto daiktišką mo- 
kymą į gamtos gyvenimo ir žmogaus gyvenimo dalykus, 
jis nori aprėpti mokomąjį lobį, bet čia neranda vietos mate- 
matikos mokslas, kuris dedamas tarp reiškimosi lyčių. Kai 
Lay'us skirsto dėstomuosius dalykus tarp daiktiško arba 
materialinio mokymo ir formalinio reiškimosi mokymo, jis 
faktiškai skirsto mokomąsias pareigas į materialines, per- 
teikiamąsias ir formalines išvystomąsias. Kai jis nusako įvai- 
rias reiškimosi lytis, jis faktinai kalba apie mokomąsias 
priemones. Tuo tarpu, kaip Žinome, tarp potencialinio mo- 
komojo lobio ir faktinai dėstomų dalykų nėra visiško su- 
puolimo; antra vertus, negalima skirstyti dėstomuosius 
dalykus pagal ugdymo pareigas, nes įvairūs dalykai įvai- 
riai gali šitas pareigas kombinuoti. Jei Lay'us skirstytų da- 
lykus pagal tai, kaip šitos pareigos kombinuojasi, būtų kas 
kita, nes viename dalyke gali turėti persvaros formalinė, 
kitame — materialinė pareiga, dar kituose formalinė ir ma- 
terialinė pareiga gali eiti pusiausvyroje. Bet skirstyti daly- 
kai taip, tarsi vienuose iš jų tesireikštų materialinė lavinimo 
pareiga, ogi kituose - vien tik formalinė, nėra leistinas da- 
lykas. Pagaliau ir pačios mokomosios priemonės gali kom- 
binuotis įvairiuose dalykuose įvairių įvairiausiais būdais. 

Faktinai tad pasirodo, jog organingas Lay'aus mokomasis 
planas yra per daug dirbtiniu būdu mechanizuojamas. 
Labiau prisiartina prie techninio pedagoginio dėstomų- 
jų dalykų suskirstymo Gėttleris, kuris auklėjamąjį moky- 
mą skirsto į tris pagrindines grupes. Tai yra, pirma, realiniai 
dalykai, vadinami žodžiu Realien, antra, formaliniai daly- 
kai, vadinami Formalien, ir trečia, meniški sugebėjimai, va- 
dinami Fertigkeiten. Realinius dalykus sudaro gamtos 
mokslas, visuomenės mokslas ir religijos mokslas; formali- 
nius dalykus sudaro kalbų mokslas ir matematika; paga- 
liau meniškus sugebėjimus sudaro rašymas, paišyba, 
dainavimas ir gimnastika. Šitam dėstomųjų dalykų suskirs- 
tymui galima prikišti tai, kad jame neišlaikytas suskirsty- 
mo pagrindas. Lengva pastebėti, jog negalima statyti greta 
realinių ir formalinių dalykų, nes realinis dalykas yra cha- 
rakterizuojamas pagal pažinimo būdą, ogi formalinis daly- 
kas - pagal lavinamąją pareigą. Prieš realinius dalykus dera 
statyti idealiniai dalykai, ogi prieš formalinius dalykus — 
materialiniai. Be to, meniškų sugebėjimų pastatymas prieš 
formalinius dalykus negali būti laikomas teisingu. Meniš- 
kas sugebėjimas kaip tik reikalauja kuo daugiausiai forma- 
linio lavinimo, nes čia svarbu ne tiek žinių perteikimas, kiek 
atitinkamos galios išvystymas. Todėl tokie dalykai, kaip pai- 
šyba, dainavimas, muzika, gimnastika, rankų darbai, yra iš 
esmės formalinio lavinimo dalykai, t. y. tokie, kur formali- 
nė išvystomoji pareiga turi aiškios persvaros materialinės 
perteikiamosios pareigos atžvilgiu. Tiesa, negalima pasa- 
kyti, kad čia žinių perteikimas nėra reikalingas. Bet čia ši- 
tas perteikimas aiškiai užima antraeilę vietą, nes meniškas 
sugebėjimas čia yra pagrindinis lavinimo tikslas. Po šitų 
paaiškinimų jau galutinai nustatyta meniškų sugebėjimų 
grupė, kurią sudaro įvairūs techniniai dalykai, reikalaują 
visų pirma ir labiausiai formalinio lavinimo. Šitos grupės 
dalykus Willmannas nustato keturiais terminais: muzika, 


53—12 833 


grafika, technika, gimnastika. Specifikuojant juos atitinka- 
mais mokykliniais dalykais, galima pasakyti, jog tai yra daž- 
niausiai dainavimas, paišyba, rankų darbas, mankšta. 

Iš kitos pusės, prieš meniškus sugebėjimus, kaipo prieš 
formalinius dalykus, iš tikro galima pastatyti realinius da- 
lykus, kur materialinė lavinimo pareiga turi aiškios persva- 
ros. Tai yra dalykai, kurie suteikia ne tiek žmogaus galių 
išlavinimo arba meniško sugebėjimo, kiek materialinių ži- 
nių. Todėl sakoma, jog čia materialinė lavinimo pareiga 
aiškiai persveria, kas iš tikro atsitinka dalykuose, kur veizdėji- 
mas, domėjimasis ir šiaip jau patyrimas yra pasisavinimo prie- 
monėmis. Tokiais realiniais dalykais, kur materialinė 
pareiga aiškiai vyrauja, Willmanno supratimu, yra istorija, 
geografija, polimatinė žinija ir gamtos mokslas. 

Pagaliau esama trečios dėstomųjų dalykų grupės, kur for- 
malinis ir materialinis lavinimo momentas eina gretimai pu- 
siausvyroje. Jei realiniuose dalykuose svarbus materialinis 
žinių lavinimas patirtiniu būdu, tai čia žinių savinimasis 
įvyksta labiau protautiniu būdu ir todėl sykiu su žinių per- 
teikimu svarbu išvystyti ir įpratinti prie savarankiško veik- 
lumo mokinio protines galias. Todėl jei realiniai dalykai yra 
daiktų mokslas, tai šitie formaliniai-materialiniai dalykai yra 
idėjų mokslai, kas vokiškai priešumoje su Realien vadinama 
Idealien ir kas lietuviškai gali būti pavadinta idealiniais daly- 
kais. Prie idealinių dalykų Willmannas priskaito filologiją, 
teologiją, filosofiją ir matematiką. Specifikuojant šituos da- 
lykus vardais, žinomais iš mokyklų praktikos, pasakysiu, jog 
tai yra kalbų mokslas, tikyba, filosofinė propedeutika, arit- 
metika, algebra, geometrija, trigonometrija. Willmannas vi- 
sai teisingai vadina šitą dalykų grupę mokyklinių mokslų 
arba grindžiamųjų disciplinų grupe. Aišku, jog tikras išsila- 
vinimas negali pareiti nei nuo realinių dalykų, kurie suteikia 
labiausiai materialinių žinių, nei nuo meniškų sugebėjimų, 
kurie išvysto labiausiai techninių ypatybių. Ir tie, ir kiti yra 

reikalingi lavinimo sistemoje, bet tai, kas yra vertingiausia 
išsilavinime, pareina nuo idealinių dalykų, kurie suteikia pu- 
siausvyros tarp žinijos ir intelektualinio sugebėjimo. 

Nusakyta čia Willmanno sistema, prie kurios man nuo- 
sekliai teko prieiti per kritiką kitų sistemų, yra klasikinė tikra 
to žodžio prasme. Willmannas suėmė į ją visą istorinį lavi- 
nimo išsivystymą ir atvaizdavo jį tokioje logingoje sąran- 
goje, kad tuo tarpu nieko tobulesnio, mano supratimu, nėra 
galima išgalvoti. Dėl šitos priežasties telieka man jinai pa- 
kartoti lietuviškame vertime maždaug taip, kaip ji buvo pa- 
ties Willmanno sustatyta. 


Lavinimo dalykai 


idealiniai dalykai 
materialiniai- 
formaliniai dalykai 


realiniai dalykai 
materialiniai 
dalykai 


meniškieji sugebėjimai 
formaliniai dalykai 


etiniai |filologija istorija muzika 


teologija geografija grafika 
etiniai- 
fiziniai | filosofija polimatinė žinija 
matematika gamtos mokslai technika 
gimnastika 


Modernusis lavinimas 


I. Moderniojo lavinimo ypatybės 

XIX amžius savo nusistatymu nenustojo ėjęs apšvietos pe- 
riodo linkme. Jo supratimu, susipratęs, savarankiškas, atsi- 
palaidavęs nuo tradicijų prievartos individas yra pats savo 
tobulumo matas. Pažanga visose gyvenimo bei kūrybos sri- 
tyse, visų dvasios jėgų atpalaidavimas ir asmeninės galybės 
išvystymas sudaro mūsų laikams žavinčius obalsius. Apšvie- 
tos periodo enciklopedizmas ir stengimasis pastatyti lavini- 
mo darbą į tiesioginį sąryšį su įvairialyčiais gyvenimo 

reikalavimais pasireiškia ir dabartinėje lavinimo organizaci- 
joje. Uždaviniai perteikti plačioms visuomenės sritims įvai- 
rių visapusiškų naudingų žinių, padaryti intelektualinius 
laimėjimus bendru visuomenės lobiu ir pastumti į plačią apy- 
vartą kultūrines vertybes perėjo į mūsų laikus iš enciklope- 
dizmo periodo. Šitų visų davinių vykdymas rado palankios 
dirvos XIX a., kai spaudos, technikos, mokyklos, valstybinio 
aparato išsivystymas ėmė jiems tarnauti. Sykiu apšvietos pe- 
riodo pedagogika nenustojo veikusi mūsų laikų pedagogi- 
nės ir didaktinės literatūros ir šiaip jau mąstymo būdo. 

Tačiau, iš antros pusės, negalima nepastebėti XIX a. naujų 
pradų bei impulsų. Pastebėta, jog nelygstamas individo at- 
palaidavimas nuo ryšių su visuomene ir su istorinėmis tra- 
dicijomis veda prie kraštutinės savimeilės, socializmo, 
egoizmo, moralinio atomizmo išbujojimo, o visa tai — prie 
tvarkos ardymo ir visuomeninio organizmo silpninimo. 
Ėmė tad jaustis XIX a. pradžioje istorinis, tautinis ir krikš- 
čioniškasis atgimimas, kuris, kad ir nebuvo laisvas nuo dau- 
gelio romantiškų silpnybių, vis dėlto pradėjo sėkmingai 
spirtis prieš vienašališkus apšvietos periodo idealus. 

Tokiu būdu XIX a. susidūrė dviejų rūšių pradai: pirma, 
tie, kurie plaukė iš apšvietos periodo, antra, tie, kurie sten- 
gėsi papildyti pirmųjų vienašališkumą ir atitaisyti apšvie- 
tos periodo klaidas. Bet kadangi eklektinis kompromisas 
pasidarė visapusiškumo obalsiu, tai faktinai pasirodė, jog 
modernusis lavinimas yra kompromisinė santapa iš huma- 
nizmo, realizmo ir romantikos, santapa, besireiškianti kuo 
įvairiausių stilių mišiniu. Šitas kompromisinis eklektizmas 
padarė tai, kad lavinimo darbas yra suprantamas kaipo me- 
chanistinis dėstymas atskirų lavinimo elementų. 
II. Moderniojo lavinimo turinys 

1) Ydingame mechanistiniame senų ir naujų žinijos pra- 
dų amalgamavime glūdi pagrindinis mūsų lavinamojo pla- 
no silpnumas. 

2) Vienybės prado stoka lavinimo darbe. 

3) Polimatija, kaipo mūsų lavinimo esmė. 

4) Sąryšis tarp laiko dvasios ir šito lavinimo trūkumų. 
HI. Moderniojo protinimo organizacija 

1) Didingas protinimo organizacijos vaizdas. 

2) Sutelktinis vietoje pavienio lavinimo. 

3) Niveliuojamasis lavinimo efektas - asmenybės susil- 
pnėjimas. 

4) Modernusis lavinimas - gero ir blogo mišinys. 


Koncentracija 


Kai mokomasis lobis yra parinktas ir suskirstytas atski- 
rais dalykais arba kursais, kyla naujas klausimas, būtent — 
koncentracijos, arba medžiagos sutelkimo, klausimas. Yra 
aišku savaime, jog negalima mokomojo turinio laikyti at- 
skirų dalykų arba net atskirų žinių krūva, kuri mechaniniu 
būdu mokytojo perteikiama mokiniui. Jei kas tokiu pras- 
čiokišku būdu suprastų mokymo pareigą, jis pasireikštų ne- 
dovanotinu pedagoginėje srityje didaktiniu materializmu. 
Žinios, kurios yra perteikiamos mokiniui, privalo būti or- 
ganingai suorganizuotos tokiu būdu, kad jos, jau pirm ne- 
gu įeina į mokinio psichiką, sudarytų tam tikrą objektyvią 
visumą, sukoncentruotą pagal kokį nors vienybės princi- 
pą. Ir šis reikalavimas turi galios ne tik žinių, bet ir dalykų 
atžvilgiu. Visi mokomieji dalykai privalo sudaryti organingą 
visumą, sukoncentruotą pagal vieną pagrindinį principą. 
Išviršiniu vienybės principu ir yra mokomosios medžiagos 
sutelkimas į vieną organingą visumą. Šitokia koncentraci- 
ja, liečianti mokomąją medžiagą, yra vadinama objektyvi- 
ne, materialine. 

Bet šalia objektyvinės koncentracijos galima dargi nu- 
matyti subjektyvinė koncentracija, kuri reiškia jau ne per- 
teikiamosios medžiagos organingą visumą, bet psichologinę 

visumą, susidarančią psichikoje mokinio, besisavinančio ži- 
nias ir besilavinančio savarankiškojo veiklumo vyksme. Mo- 
kinys gali mechaniškai pasisavinti visą krūvą žinių taip, kad 
šitos žinios nesueitų į vieną organingą visumą ir nesutaptų 
su bendru jo išsilavinimu į vieną psichologinę sintezę. Už- 
tat, iš antros pusės, mokinys savarankišku veiklumu gali 
pasisavinti žinias taip, kad jos neliktų svetimu daugingu 
kūnu jo psichikoje, bet sutaptų su jo išsilavinimu į vieną 
psichologinę visumą arba sintezę. Antruoju atveju turime 
subjektyvinę mokomosios medžiagos koncentraciją, kuri 
yra ne kas kita, kaip mokomosios medžiagos sutapdymas į 
vieną psichologinę visumą pagal išvidinį mokinio lavini- 
mosi principą. Pirmą kartą mokomoji medžiaga koncen- 
truojama joje pačioje; antrą kartą mokomoji medžiaga 
koncentruojama mokinio psichikoje. Šitai dažnai yra vadi- 
nama etine koncentracija, kas susiaurina subjektyvinės kon- 
centracijos supratimą, nes tenumato subjektyvinės 
koncentracijos vieną tik rūšį, būtent, kylančią iš etinio tel- 
kiamojo principo. Jei pirmoji yra teisingai vadinama mate- 
rialinė arba objektyvine, tai antroji tegali būti nuosekliai 
vadinama formaline arba subjektyvine. Bet tiek pirmoji, tiek 
ir antroji užsitarnauja didaktinės koncentracijos vardo, nes 
ir pirmoji, ir antroji daroma yra didaktiniu tikslu ir pagal 
didaktines taisykles. 

Pigu pastebėti, jog dvi koncentracijos rūšys atitinka dvi 
ugdomąsias pareigas, perteikiamąją ir išvystomąją, kurios 
dar vadinamos materialine ir formaline, arba objektyvine 
ir subjektyvine. Žodžiu tariant, kiekviena iš abiejų ugdo- 
mųjų pareigų turi rūpintis atitinkamos koncentracijos rei- 
kalu. Perteikiamoji lavinimo pareiga turi pasirūpinti, kad 
mokomoji medžiaga būtų sukoncentruota į organingą vi- 
sumą pagal objektyvinius, arba išviršinius, lavinimo prin- 
cipus; ogi išvystomoji lavinimo pareiga turi pasirūpinti, kad 
mokomoji medžiaga būtų sukoncentruota į vieną organin- 

gą visumą mokinio psichikoje pagal subjektyvinius, arba 
išvidinius, lavinimo principus. Aišku, jog išviršinė ir išvi- 
dinė koncentracija turi paremti viena antrą ir savo sutarti- 
ne palengvinti lavinimo darbą. 

Tai, kas mano yra pavadinta objektyvine, arba materia- 
line, koncentracija, ne visų vienodai suprantama ir vadina- 
ma. Vieni pedagogai šalia koncentracijos stato koordinaciją, 
kiti - koreliaciją. Kaip rodo patys terminai, koordinacija reiš- 
kia dėstomųjų dalykų santvarką, palenktą vienam kokiam 
vienybės pradui, koreliacija yra dėstomųjų dalykų santy- 
kiavimas tarp savęs kuriuo nors vienybės atžvilgiu. Nesu- 
sipratimas dėl šitų terminų, iš esmės reiškiančių šituo atveju 
tą patį dalyką, faktinai yra kilęs iš to, kad nepadaryta aiš- 
kaus skirtumo tarp objektyvinės ir subjektyvinės, arba ma- 
terialinės ir formalinės, koncentracijos. Visų jaučiama, jog 
koncentracija gali būti imama įvairiais atžvilgiais arba įvai- 
ria prasme. Sąryšy su psichologiniu koncentracijos suprati- 
mu kyla linkmė aiškinti koncentracija subjektyvine prasme, 
t. y. kaipo psichologinė sintezė, įvykstanti mokinio psichi- 
koje lavinimo išdavoje. Žinoma, nėra nė mažiausių kliūčių 
vadinti šita psichologinė sintezė koncentracijos vardu. Tai 
kaip tik atitinka pirmutinę koncentracijos prasmę. Bet iš ant- 
ros pusės, nėra kliūčių vadinti koncentracijos vardu ir mo- 
komojo lobio visuma, perverta kokiu nors vienybės pradu: 
tokiu atveju mokomoji medžiaga yra sukoncentruota apie 
savo jungiamąjį vienybės pradą. Jei vadinsime šitą dalyką 
koordinacija arba koreliacija, esminio skirtumo nebus, nes, 
kaip priminta, koordinacija yra dėstomųjų dalykų santvar- 
ka, palenkta vienam kokiam vienybės pradui, ogi korelia- 
cija reiškia savitarpinį dėstomųjų dalykų santykiavimą 
kuriuo nors vienybės atžvilgiu. Visais atvejais, kaip rodo 
priešdėlis „com-“, atitinkąs mūsų prielinksnį „su“, yra mo- 
komosios medžiagos jungimo į vieną visumą, tik koncen- 
tracijoje — su centru, koordinacijoje —- su santvarka, 

koreliacijoje - su santykiavimu. Norint išvengti nesusipra- 
timų dėl terminų, dera tad skirti objektyvinė koncentracija 
nuo subjektyvinės arba psichologinės, tuomet nebus reika- 
lo painioti su koncentracijos vardu dar dviejų terminų, bū- 
tent koordinacijos ir koreliacijos. 

Nustačius objektyvinės ir subjektyvinės koncentracijos są- 
vokas, dera prieiti klausimas, kaip reiškiasi, iš vienos pusės, 
objektyvinė dėstomosios medžiagos koncentracija, o iš antros 
pusės, subjektyvinė jos koncentracija mokinio psichikoje ir ko- 
kių yra čia pagrindinių principų. Kalbant apie objektyvinę kon- 
centraciją, visų pirma privalu suprasti, jog jinai prasideda jau 
kiekviename atskirame dalyke. Kiekvieno atskiro dalyko me- 
džiaga turi sudaryti tam tikrą logišką visumą, prisisunkusią 
pagrindinės mokslo idėjos ir nuosekliai sutvarkytą lavinimo 
vyksmui. Čia ir aiškėja mokomojo plano svarba, nes tik gerai 
sutvarkytas, sąžiningai paruoštas ir gyvai pravestas pagal di- 
daktines taisykles mokomasis planas gali sudaryti mokinių 
psichikoje tą vieningos visumos įspūdį, kuris charakterizuoja 
tikrai lavinamąją mokytojo veikmę į mokinius. Fragmentari- 
nis mokomųjų dalykų dėstymas, arba [...]É 

Sugretinimas dėstymo vyksme yra pageidaujamas, nors 
ne visuomet yra galimas ir reikalingas jųdviejų jungimas į 
tematiniai mokslai. Pradinėse mokyklose galima jie sugre- 
tinti, kaip istorija ir geografija, beveik į bendras pamokas, 
ogi aukštesnėse mokyklose privalu laikyti tarp jų kontaktas 
sugretinimu šituose moksluose pagrindinių idėjų, kad gali- 
ma būtų sudaryti organingų ryšių tarp šitų giminingų daly- 
kų. Aišku, jog artimi savo turiniu ir logingu sąryšiu dalykai 
privalo būti ne tik jungiami į vienus mokslo metus, bet greti- 
nami kasdieninėje pamokų santvarkoje. Būtų tačiau klaidin- 
ga ir net kenksminga lavinimo reikalui suprasta per daug 
mechaniškai dalykų koncentracija. Kai kurių pedagogų bu- 
vo daryti bandymai dirbtiniu būdu koncentruoti apie vieną 

kurį pagrindinį dalyką visus kitus, tad atskiri dalykai nusto- 
davo savo teisėtų ypatybių. Šitokis mechaniškai dirbtinas da- 
lykų sutapdymas į vieną dėstymo vyksmą yra nesveikas jau 
todėl, jog sulig tuo kiekvienas dalykas nustoja savo metodo 
ir tam tikro lavinamojo būdo, jam tik prigimto. Tuo tarpu 
gerai suprasta objektyvinė dėstomųjų dalykų koncentracija 
visai nereikalauja didaktinio atskirų dalykų ypatingumo pa- 
šalinimo. Kiekvienas dalykas gali ir net privalo palaikyti jam 
tinkamą didaktinį ypatingumą ir tai jam nekliudo įeiti į har- 
moningą visumą su kitais dėstomaisiais dalykais. 

Užtat sutelkus į logišką visumą kiekvieną atskirą dalyką 
ir sugretinus artimus arba susiliečiančius dalykus, tenka rū- 
pintis, kad jie galima būtų suvesti į vieną sukoncentruotą 
visumą arba sistemą. Šitas naujas dalykų koncentravimo 
tarpsnis bus įvairus pagal tai, ar mokykla turi specialiojo, 
ar bendrojo lavinimo pobūdį. Savaime aišku, jog speciali- 
nėje mokykloje dalykai teks sukoncentruoti aplink tuos iš 
jų, kurie skiriami atitinkamai profesijai, esančiai mokyklos 
tikslu. Pavyzdžiui, žemės ūkio mokykloje mokomieji daly- 
kai bus šiaip ar taip sukoncentruoti apie dalykus, turinčius 
tiesioginio santykio su žemės ūkiu. Kiti dalykai, kaipo ša- 
lutiniai, pritaps prie jų panašiai, kaip periferija pritampa 
prie centro. Tas pats įvyks technikos mokykloje, kur apie 
pagrindinius techninius dalykus susikoncentruos visi kiti 
šalutiniai dalykai. Sunkiau yra išspręsti klausimas, kaip pri- 
valo koncentruotis dėstomieji dalykai bendrojo lavinimo 
mokyklose. Ir čia yra tiek nesutarimo tarp atskirų pedago- 
gu. jog paskutiniais laikais sąryšy su darbo principo įsiga- 
lėjimu imta net neigti reikalas koncentruoti dėstomieji 
dalykai apie pagrindinius dalykus, kurių buvimas sykiu 
pradėta ginčyti. Faktinai tai yra vienašališkumas, pareinąs 
nuo nepakankamo skaitymosi su perteikiamąja lavinimo 
pareiga, kas yra inercingas protestas prieš vienašališkai su- 
prastą pastarąją pareigą tradicinėse pasyvinio mokymo mo- 

kyklose. Iš tikrųjų, pripažinę perteikiamosios pareigos rei- 
kalą bei teisėtumą, turėsime irgi kai kuriuos dalykus laiky- 
ti pagrindiniais, būtent tuos, kurie perteikia mokiniams 
svarbiausių pažinčių ir sykiu labiausiai lavina protines jų 
galias. Iš Willmanno dėstomosios medžiagos suskirstymo 
esame jau patyrę, jog visi dėstomieji dalykai galima suskirs- 
tyti į tris grupes, iš kurių vieną sudaro idealiniai dalykai 
(Idealien), antrą - realiniai dalykai (Realien) ir trečią - me- 
niški sugebėjimai (Fertigkeiten). Realiniai dalykai, arba isto- 
rija, geografija, gamtos mokslai ir apskritai polimatinė žinija, 
labiausiai remiasi perteikiamąja lavinimo pareiga. Meniški 
sugebėjimai, arba muzika, grafika, technika ir gimnastika, 
labiausiai remiasi išvystomąja lavinimo pareiga; pagaliau 
idealiniai dalykai, arba kalbos ir literatūros mokslas, tiky- 
bos mokslas, filosofija ir matematika, išlaiko pusiausvyroje 
perteikiamąją ir išvystomąją lavinimo pareigą. Atsižvelgiant 
į tai, jog idealiniai dalykai perteikia svarbiausių pažinčių ir 
jog sykiu labiausiai išvysto protines išgales, turėsime kartu 
su Willmannu pripažinti, jog idealiniai dalykai yra bendrojo 
lavinimo mokyklose pagrindiniai dalykai. Simptominga 
dargi yra, jog kaip tik šitie dalykai išlaiko pusiausvyroje 
perteikiamąją ir išvystomąją pareigas. Žinoma, tai nereiš- 
kia, kad bendrojo lavinimo mokyklos galėtų apsieiti be ša- 
lutinių dalykų arba meniškų sugebėjimų. Atmetę šalutinius, 
t. y. realinius dalykus, išauklėsime nerealių protininkų sva- 
jotojų. Atmetę meniškus sugebėjimus, išauklėsime žmonių, 
kurie nesugebės nustatyti tinkamo sąryšio tarp sąmonės ir 
veiksmo. Bet atmetę pagrindinius idealinius dalykus, neiš- 
auklėsime jokių tikrų inteligentų. Nėra tad reikalo stebėtis, 
jog bendrojo lavinimo mokyklose idealiniai dalykai (Idea- 
lien) savaime turi užvaldyti centrinę lavinimo vietą ir pa- 
reikalauti daugiausiai laiko bei pastangų iš mokinių; žodžiu 
tariant, idealiniai dalykai savaime atlieka koncentracijos pa- 
reigą bendrojo lavinimo mokyklose. 

Mokomosios medžiagos koncentravimo reikalas tegali 
būti iš tikro patenkintas tada, kai mokomasis lobis yra tiks- 
lingai sutvarkytas pagal vienos kurios pasaulėžiūros prin- 
cipus. Jei jis yra ne kas kita, kaip kompromisinis eklektizmas, 
negali būti kalbos apie tikrą objektyvinę mokomosios me- 
džiagos koncentraciją. Tai dar vieną kartą iškelia aikštėn 
didaktinį reikalą organizuoti privatinių mokyklų sistemą 
pagal ideologinius skirtumus. Žinoma, tada įvairiose mo- 
kyklose įvairiai turės reikštis mokomosios medžiagos kon- 
centracija pagal pasaulėžiūros ypatybes. Pavyzdžiui, 
mokomajame plane, sutvarkytame pagal krikščioniškosios 
pasaulėžiūros reikalavimus, turės pagal pilnatvės principą 
rasti vietos prigimtis, kultūra ir religija, pagal sutartinės 
principą šitos trys gyvenimo sritys turės harmoningai susi- 
derinti logiškoje sintezėje, pagal priklausomybės principą 
turės būti prigimtis palenkta kultūrai, o kultūra - religijai, 
kaipo tai disciplinai, kuri jungia visą žmogaus gyvenimą 
vienu absoliutiniu pradu. Pastarajame momente faktinai 
glūdi stipriausias telkiamasis veiksnys, kuris, tinkamai pa- 
naudotas ir išvystytas, gali suteikti mokomajai medžiagai, 
tvarkomai pagal krikščioniškosios pasaulėžiūros reikalavi- 
mus, tamprios ir viską apimančios koncentracijos, kuriai 
dargi gali atliepti, iš kitos pusės, auklėtinių psichikoje sub- 
jektyvinė koncentracija, atremta telkiamuoju religiniu per- 
gyvenimu. 

Taigi paskutinį koncentracijos tarpsnį atbaigia vienybė 
pasaulėžiūros, padėtos į mokomojo lobio pagrindą. Visi 
principai, kurie vadovauja pilnutiniam ugdymui, randa ir- 
gi vietos visuotinoje lavinimo sistemoje, nes pilnutinio ug- 
dymo sistema atsispindi teoriniu būdu visame lavinimo 
turinyje ir plane. Todėl pilnatvės, harmonijos (sutartinės) 
ir subordinacijos (priklausomybės) principai išlaiko savo 
galią ir lavinimo turiniui ir sykiu koncentruoja šitą turinį 
tarsi suvestą vienybėn pasaulėžiūrą, realizuojamą lavini- 

mo plane. Sulig tuo prigimties mokslai koncentruojami apie 
kultūros mokslus ir kultūros mokslai apie religijos moks- 
lus. Čia išlaikoma panaši žinijos koncentracija, kokia įvyksta 
gerai suprastuose specialių mokslų filosofijos ir teologijos 
santykiuose. Suprantama, jog specialūs mokslai koncentruo- 
jasi apie filosofiją, kaipo mažiau apibendrinti mokslai apie 
bendrąjį mokslą; ogi filosofinės disciplinos koncentruojasi 
apie teologiją, kuri centrinę absoliuto idėją pakelia į moks- 
lingą doktriną. Religingam tad žmogui visai suprantama, 
jog tikru ir aukščiausiu didaktinės koncentracijos veiksniu 
tegali būti religijos mokslas, kuris stengiasi sutelkti visą 
žmogaus sąmonę vienu dieviškuoju pradu. Pasirodo, jog 
idealiniai dalykai, kaipo pagrindiniai, yra bendrajame lavi- 
nime koncentracijos veiksniai. Ogi tarp jų pačių religijos 
mokslas yra vyriausias koncentracijos veiksnys, kadangi jis 
yra vyriausias telkiamasis veiksnys pasaulėžiūroje, be ku- 
rios jokia mokykla negali apsieiti, norėdama atsiekti savo 
tikslą, t. y. auklėjamąjį lavinimą. Taigi matome, jog kon- 
centracijos linija eina mokykliniame lavinime šitokiu bū- 
du: pirma, koncentruojama yra mokomoji medžiaga 
kiekviename atskirame dalyke pagal! nuosekliai logiškos ei- 
gos principą; antra, susiliečią arba artimi dalykai yra su- 
gretinami lavinimo darbe; trečia, visi mokomieji dalykai yra 
koncentruojami apie pagrindinius dalykus, kuriais specia- 
linėse mokyklose yra specialūs dalykai, ogi bendrojo lavi- 
nimo mokyklose - idealiniai dalykai; ir ketvirta, dėstomųjų 
dalykų visetas yra koncentruojamas apie jungiamąjį pasau- 
lėžiūros principą, kuriuo krikščioniškojoje pasaulėžiūroje 
yra religija. Iš čia savaime numanu, kiek svarbos turi žmo- 
gaus lavinimui religijos mokslas, surištas su doros mokslu, 
ir kaip dažnai šitas faktas nepakankamai yra suprantamas 
mūsų mokyklose. Bet tai jau specialiosios metodikos daly- 
kas gilintis į šitą svarbią ir sunkią problemą. 

Dabar man išpuola kiek paaiškinti subjektyvinę koncen- 

traciją, kuri įvyksta jau ne mokomojoje medžiagoje, bet mo- 
kinio psichikoje. Jei objektyvinė koncentracija yra faktinai per- 
teikiamosios pareigos koncentracija, tai subjektyvinė koncentracija 
faktinai yra išvystomosios pareigos išdavų koncentracija mokinio 
psichikoje. Kas pažįsta nors kiek psichologinius intelektua- 
linio brendimo dėsnius, tas pirmu pažvelgimu sutiks, kad 
subjektyvinė, arba formalinė, koncentracija turi protinimo- 
si vyksmui didžiausios reikšmės. Paprastas eruditas encik- 
lopedistas ir tikrai išlavintas žmogus faktinai tuo ir skiriasi 
tarp savęs, kad pirmasis nepasižymi, o antrasis kaip tik pa- 
sižymi subjektyvine, arba protine, koncentracija. Mokykli- 
niame lavinime apie subjektyvinės koncentracijos laipsnį 
galima spręsti pagal tai, kiek yra reikalaujama iš mokinių, 
iš vienos pusės, mechaninio įsiminimo ir kiek, iš antros pu- 
sės, logiškai sutvarkytos medžiagos supratimo. Įsiminimu 
galima pasyviai pasisavinti mažai sutvarkyta dauginga me- 
džiaga, kurios tikra prasmė gali būti net neaiški. Medžia- 
gos supratimu ir aktyvia jos koncentracija mokinio 
psichikoje pasiekiamas tikras jo lavinimas. Pasyvinėje mo- 
kykloje paprastai nebuvo tinkamai suprantama šita subjek- 
tyvinė koncentracija, kuri užtat įgavo aktualumo darbo 
mokykloje. Darbo mokykloje kaip tik iškeltas liko princi- 
pas statyti kiekvieną dalyką į sąryšį su mokinio psichinio 
gyvenimo visuma ir dargi taip, kad kiekviena nauja pažin- 
tis sutaptų su šita visuma per jos savarankišką apdirbimą. 
Negalima nepripažinti, jog tuo pačiu liko iškeltas labai svar- 
bus tikro lavinimo momentas, kuris lemia daugiau sėkmin- 
gumo negu viena tik objektyvinė mokomosios medžiagos 
koncentracija. Ir iš tikro, kas yra subjektyvinė koncentraci- 
ja, jei ne psichinė apskritai ir privatinė atskirai sintezė, ku- 
rios negalima įgyti atmintimi ir pramokti iš kitų, nes jinai 
tegalima atsiekti savarankišku veiklumu, nors šitas veiklu- 
mas ir yra reikalingas tiek mokomosios medžiagos, tiek ir 
mokytojo pagalbos. Vykdyti mokinyje subjektyvinė kon- 

centracija didaktikoje reiškia lavinti jame sugebėjimą su- 
imti dalykus savarankiškai kuriamoje sintezėje. Dažniau- 
siai, kaip sakyta, yra kalbama apie etinę koncentraciją, 
atsižvelgiant į tai, jog mokykloje, ypač bendrojoje, lavini- 
mas privalo būti ir auklėjimas. Negalima ginčyti, jog etinė 
koncentracija yra mokykloje būtinai reikalinga, t. y. moko- 
mieji dalykai kiekvienas skyrium ir visi sykiu turi stiprinti 
moralinę gyvenimo koncepciją ir mokyti etiniu atžvilgiu 
vertinti visa, kas įvyksta gyvenime ir pasaulyje. Tačiau, kaip 
žinome, nors auklėjimas mokykloje ir yra neatskiriamas nuo 
lavinimo, vis dėlto pastarasis sudaro tiesioginį mokyklos 
tikslą. Todėl protinė koncentracija yra irgi visų pirma sie- 
kiama lavinimo darbe, nors šalia, kaipo pripuolama išda- 
va, turi rasti vietos ir etinė arba moralinė koncentracija, t. y. 
mokinio įgyjamas sugebėjimas savarankiškai vertinti eti- 
niu atžvilgiu gyvenimo įvykius ir pasaulio dalykus. 
Kartais kraštutinių darbo mokyklos šalininkų taip aukštai 
yra statomas psichologinis visumos principas, tvarkąs sub- 
jektyvinę koncentraciją, kad yra pamirštama objektyvinės 
koncentracijos reikšmė. Tai įvyksta dėl nepakankamo per- 
teikiamosios pareigos įvertinimo. Yra tuo tarpu visai neabejo- 
tina, jog pateikta logiškoje sistemoje mokomoji medžiaga daug 
daugiau lavina subjektyvinę koncentraciją arba protinę sinte- 
zę negu ta pati medžiaga, nesutvarkyta ir nesukoncentruota 
vieningu pradu. Jei taip, tai pasirodo, jog objektyvinė koncen- 
tracija tarnauja subjektyvinės koncentracijos naudai ir jog ob- 
jektyvinė medžiagos koncentracija su jos santvarka, planu, 
programa ir dalykų skirstymu į pagrindinius ir šalutinius nė- 
ra taip menki dalykai, kaip kartais manoma darbo mokyklos 
šalininkų. Ir čia, kaip ir darbo mokyklos sužadintuose klausi- 
muose, vienintelis teisingas yra sintetinis klausimo išsprendi- 
mas. Yra svarbu pasisavinti iš tradicinės mokyklos ir tobulinti 
objektyvinė mokomosios medžiagos koncentracija. Bet iš ki- 
tos pusės, yra priimtina subjektyvinė koncentracija, kaip ją 

supranta darbo mokykla. Išdavoje reikia suderinti ir parem- 
ti subjektyvinė mokinio psichikos koncentracija objektyvine 
mokomosios medžiagos koncentracija. Su objektyvinės kon- 
centracijos pagalba yra gaunama objektyvinė pilnatvė, pertei- 
kiama su mokomuoju planu. Subjektyvinės koncentracijos 
pagalba yra gaunama subjektyvinė visuma, mokinio įgyjama 
savarankiškuoju veiklumu, kuriam tarnauja išvystomoji lavi- 
nimo pareiga. Bet tik su abiejų koncentracijų pagalba tegali 
būti atsiekta mokinio asmenyje tai, ką Kautzas vadina „meto- 
diškai gyvastinga fizinės bei dvasinės pilnatvės lytimi (die met- 
hodische Lebensform der Korperlich seelischen Totalitūt). Ir 
čia tikra pagalba tegali pasireikšti derinime to, ko teigiamo 
yra senojoje ir naujojoje mokykloje, ir šalinimu to, kas eina iš 
jųdviejų vienašališkumo. 


II. PROTINIMO METODOLOGIJA 
Bendroji metodika 


Paskutinį kartą pabaigiau pirmą didaktikos dalį, įvardytą: 
„Protinimo organizacija“. Antroji didaktikos dalis, kaip ži- 
nome, turi būti pašvęsta protinimo metodologijai, kiek ir žo- 
dis „metodika“ laiko savyje graikų žodį [...7, ogi šis pastarasis 
laiko savyje žodį [-..]š, kuris reiškia tą pat, ką mūsų žodis „ke- 
lias”. Žodis [...P reiškia jau tyrimo kelią arba net patį tyrimo 
vyksmą, ogi atitinkąs jį veiksmažodis [...]? reiškia „laikytis 
tikro kelio“. Taigi sulietuvintas žodis „metodas“ reiškia „lai- 
kymasis tikro kelio“, kas lotyniškai yra išreiškiama posakiu 
via et ratio. Žodis „metodika“, tariamas graikiškai [...]", rei- 
kalauja papildymo žodžiu [...}? arba [...]P, taip kad metodi- 
ka reiškia metodo mokslas arba menas. Taikomas paprastai 
specialiai pedagogikos reikalui, žodis „metodika“ reiškia: 
protinimo arba net mokymo metodo mokslas. 

Jei yra sutarta pagal etimologinę reikšmę ir plačiai jau 
priimta vadinti didaktikos vardu protinimo mokslas apskri- 
tai, tai yra aišku, jog protinimo metodo mokslas tėra viena 
tik didaktikos dalis, ir būtent ta, kuri tyrinėja pedagoginiu 
būdu nustatytus protinimo dėsnius bei taisykles. Vis dėlto 
iki šiolei pasitaiko didaktikos ir metodikos terminų painio- 
jimo dėl neskyrimo tikros jųdviejų prasmės. Kartais didak- 
tika yra suprantama kaipo platesnė už metodikos sąvoką, 
ogi kartais, atvirkščiai, metodika yra plačiau suprantama 
negu didaktika. Tuo tarpu etimologinė šitų dviejų žodžių 
reikšmė pastarojo supratimo negali pateisinti. Čia reikia ge- 
rai įsidėmėti, jog visas metodikos mokslas telpa didaktiko- 
je, kaip kad didaktika savo ruožtu telpa pedagogikoje. Bet 
ne visas didaktikos mokslas sueina į metodiką, panašiai kaip 
ne visas pedagogikos mokslas sueina į didaktikos mokslą. 
Taigi šia proga dar primenu, jog didaktikos terminas yra 
sinonimas posakiui „protinimo arba intelektualinio lavini- 
mo mokslas“, ogi metodikos terminas yra sinonimas posa- 
kiui „protinimo metodologijos mokslas“, tuo tarpu 
pedagogika, kaipo plačiausia sąvoka, reiškia „ugdymo 
mokslą“. Priminsiu irgi, jog šalia pedagogikos, kuri reiškia 
ugdymo mokslą arba teoriją, yra vartojamas žodis „peda- 
gogija“, kuri reiškia ugdymo meną arba praktiką. 

Taigi metodika yra toji didaktikos dalis, kuri tyrinėja pro- 
tinimo metodologiją. Buvo irgi savo laiku sakyta, jog meto- 
dika skirstoma į bendrąją ir specialiąją. Bendroji metodika 
tyrinėja protinimo metodą nepriklausomai nuo dėstomojo 
dalyko turinio, t. y. tyrinėja dėsnius ir taisykles, bendrus 
bet kuriam mokymui arba protinimui ir labiausiai skaitosi 
su mokinio prigimtimi, kiek ši yra sprendžiamasis veiks- 
nys tiek mokymo, tiek ir mokymosi vyksme. Todėl bendro- 
ji metodika tyrinėja visų pirma psichologinius didaktinius 
mokinio protinimo dėsnius, paskui nustato bendras prie- 
mones mokytojo protinamajam veikimui ir pagaliau sutei- 

kia pamokos teoriją, kuri eina nuo bendrų dėsnių bei tai- 
syklių prie praktinio jų realizavimo tame didaktinio veiki- 
mo vienete, kuris yra vadinamas pamokos vardu. Iš čia 
me'-.me, jog bendroji metodika turi tris pagrindines dalis, 
būtent: pirma, protinimo vyksmas (Lehrgang), antra, vyk- 
domosios protinimo priemonės (Lehrverfahren), ir trečia, pa- 
mokos teorija. Specialioji metodika skirstoma į tiek dalių, 
kiek yra skirstomųjų dalykų mokyklose; taigi čia atskiras 
dalis sudarys ir religijos mokymo metodika, ir matemati- 
kos metodika, ir geografijos metodika, ir gamtos mokslų 
metodika, ir dainavimo metodika, ir žaislų bei gimnastikos 
metodika, ir t. t. Man reikės pasitenkinti vien bendrąja me- 
todika ir tik tinkama proga nurodinėti sąryšy su bendrąja 
teorija atskirų dėstomųjų dalykų mokymo ypatybes. Būtų 
tinkamiausia, kad kiekvienas specialistas, dėstydamas aukš- 
tojoje mokykloje savo mokslą, dėstytų taip pat savo moks- 
lo metodiką, pritaikytą pedagoginiams tikslams. Šituo keliu 
bandoma eiti ir mūsų fakultete. Ogi tuo tarpu pakanka tin- 
kamai išeiti bendroji metodika, nes sumaniai su ja susipa- 
žinus, nėra jau sunku pritaikyti jos pagrindiniai dėsniai 
specialiems dalykams, paskaičius atitinkamą specialiosios 
metodikos vadovėlį. 

Pirmas klausimas, kuris tenka nagrinėti bendrojoje me- 
todikoje, yra, kaip sakyta, protinimo vyksmas. Protinimo 
vyksmas, vokiškai Lehrgang, sudaro kaip tik pereinamąjį 
klausimą, einant nuo protinimo organizacijos prie protini- 
mo metodologijos. Buvo baigta protinimo turiniu arba mo- 
komosios medžiagos santvarka, būtent tuo, ką vokiečiai 
vadina terminu Lehrplan. Kai sudarytos yra visos aplinky- 
bės bei sąlygos protinimo darbui ir mokomasis planas yra 
jau nustatytas, kyla klausimas, kaipgi iš tikrųjų vyksta pats 
protinimas tiek mokinio, tiek ir mokytojo veiklumo atžvil- 
giu. Savaime aišku, jog protinimo darbas turi atitikti pri- 
gimtąjį protinimosi vyksmą, ogi prigimtasis protinimosi 

vyksmas turi atitikti prigimtąjį pažinimo vyksmą. Taigi me- 
todologinis nusistatymas, sprendžiant klausimus apie pro- 
tinimo vyksmą bei vykdymą, privalo būti šitokis: privalu 
spręsti apie mokymosi vyksmą pagal pažinimo vyksmą, ogi 
apie mokymo vykdymą - pagal mokymosi vyksmą. Žodžiu 
tariant, bendrojoje metodikoje nuo pažinimo būdo einama 
prie mokymosi būdo ir nuo mokymosi būdo einama prie 
mokymo būdo. Kai yra jau nustatytas protinimo vyksmas 
tiek mokymosi, tiek ir mokymo atžvilgiu, t. y. tai, kas vo- 
kiškai vadinama Lehrgang, dera spręsti apie vykdomąsias 
protinimo priemones, t. y. kas vokiškai vadinama Lehrvah- 
ren, kadangi vykdomosios protinimo priemonės tegali būti 
nustatytos priklausomybėje nuo protinimo prigimtojo vyks- 
mo; kitaip tariant, vykdomosios protinimo priemonės turi 
atitikti protinimo vyksmą, kaip jis reiškiasi normalioje tiek 
mokymosi, tiek ir mokymo prigimtyje. 

Pagaliau ištyrus teoriniu būdu protinimo vyksmą mo- 
kymosi bei mokymo atžvilgiais ir vykdomąsias protinimo 
priemones, tenka praktiniu būdu suorganizuoti protinimo 
vyksmas vykdomosiomis protinimo priemonėmis tame di- 
daktiniame vienete, koks yra atskira pamoka. Visa tai turi 
bendros reikšmės visiems dėstomiesiems dalykams nepri- 
klausomai nuo dėstomosios medžiagos, nes čia imama pra- 
dedamuoju punktu prigimtis, kuri yra bendra visiems 
mokiniams, nežiūrint individualinių jų ypatybių. Užtat ei- 
nant prie atskirų dalykų, tenka jau specialiai skaitytis su 
dėstomosios medžiagos ypatybėmis ir joms taikyti specia- 
liu būdu metodiškai nustatytus protinimo vyksmo bei vyk- 
dymo dėsnius ir taisykles. Bet tasai uždavinys jau išeina, 
kaip sakyta, iš bendrosios metodikos ribų. Štai kokiu būdu 
logiškai išsivysto bendrosios metodikos turinys. 

Grįžtant dabar prie pirmojo stambesnio klausimo, bū- 
tent prie klausimo apie protinimo vyksmą, reikia gerai įsi- 
dėmėti, jog grindžiamuoju momentu čia yra paties pažinimo 

vyksmas. Tuo tarpu pažinimo problemos sprendimas su- 
daro tiriamąjį objektą išsyk trims filosofinėms disciplinoms: 
gnoseologijai, logikai ir psichologijai. Savaime aišku, jog per 
metodikos pamokas pažinimo klausimas negali būti spren- 
džiamas iš esmės. Metodikai telieka pasisavinti filosofinių 
disciplinų išdavas ir pritaikyti jas savo reikalui. Iš čia dar 
kartą aiškėja pritaikomasai pedagogikos būdas ir jos pri- 
klausomumas tarp kitko nuo filosofijos, kuri iš esmės yra 
pasaulėžiūros mokslas. Iš čia irgi aiškėja neišvengiamas rei- 
kalas kiekvienam pedagogui metodologui laikytis savo fi- 
losofinės pasaulėžiūros, nes be filosofinės pasaulėžiūros 
pagrindiniai metodikos klausimai negali būti išspręsti, tuo 
tarpu filosofinės pasaulėžiūros išsidirbimas neįvyksta me- 
todikos moksle. Suprantama tad savaime, jog ir man teks į 
metodikos pagrindą padėti tą filosofinę koncepciją apie pa- 
žinimo vyksmą, kuri išsivystė integralinėje filosofijos pa- 
kraipoje, einančioje nuo senovės Aristotelio per viduramžių 
Tomą Akvinietį ir besireiškiančioje mūsų laikais pažangia- 
jame aristoteliškosios-tomiškosios filosofijos atgimime. Pe- 
dagogas, kuris yra padaręs mūsų laikais naują sintezę, 
eidamas didaktikoje integraline pakraipa, ir yra mums ge- 
rai jau žinomas Otto Willmannas. Sintetinis Willmanno žy- 
gis tarp kitko pasireiškė suderinimu Aristotelio mokslo su 
moderniuoju Herbarto mokyklos pedagoginiu mokslu. Ši- 
tos sintezės pakraipa ir man tenka eiti tolimesniame savo 
dėstyme. 

Visų pirma turime prisiminti pažinimo vyksmą arba net 
šito vyksmo atskirus tarpsnius, apie kuriuos paprastai kal- 
bu pradėdamas logikos pirmąją dalį. Sulig savo psichofizi- 
ne prigimtimi žmogus dalyvauja pažinimo vyksme visa 
savo būtybe ir todėl iš jokio tikro pažinimo akto negali būti 
pašalintas nei juslinis, nei protinis pradas. Juslinį pradą, kaip 
žinome, pažinime sudaro vaidinys, protinį pradą - sąvoka. 
Vaidinys pareina nuo pajustinės arba empirinės patirties, 


851 


sąvoka ~- nuo protinio suvokimo, atremto į pajustinį patyri- 
mą. Genetiškai, t. y. vyksmo atžvilgiu, mūsų psichikai ten- 
ka pereiti kuo mažiausiai per tris tarpsnius, kol ji susidaro 
aiškią sąvoką. Pirmas tarpsnis yra įspūdžio patyrimas iš- 
viršinėmis juslėmis. Antrą tarpsnį sudaro įspūdžio atgami- 
nimas bei atvaizdavimas išvidinėmis jauslėmis, iš ko 
susidaro jau vaidinys. Trečią tarpsnį sudaro suvokimas vai- 
dinyje išvidinės prasmės arba idėjos, kitaip tariant, sąvo- 
kos pagaminimas proto galia. Susidarius sąvoką, galima dar 
skirti ketvirtas laipsnis, būtent protautinis sąvokų pavarto- 
jimas sistemingo mąstymo vyksme. Pirmasis tarpsnis ski- 
riasi nuo antrojo tuo, kad pirmajame veikiamuoju pradu 
yra išviršinės juslės, ogi antrajame - išvidinės juslės. Ta- 
čiau jiedu abu sudaro vieną juslinį arba empirinį pažinimo 
momentą. Trečiasis tarpsnis skiriasi nuo ketvirtojo tuo, kad 
trečiajame yra gaminama protinė medžiaga, tuo tarpu ket- 
virtajame protinė medžiaga yra vartojama protinimo vyks- 
mui arba sistemingam mąstymui. Trečiasis ir ketvirtasis 
sudaro tad vieną protinį arba racionalinį pažinimo momen- 
tą. Vokiečiai du paskutiniu tarpsniu išreiškia skirtumu, ku- 
rio jie įžvelgia tarp der Verstand ir die Vernunft, nes Verstand 
tarnauja suvokimui, ogi Vernunft — protavimui, nors Ver- 
stand ir Vernunft yra viena ir ta pati proto galia. 

Taigi genetinis žmogaus pažinimo vyksmas išsivysto per 
keturis tarpsnius, kuriais yra įspūdžio patyrimas išviršinė- 
mis juslėmis, vaidinio pagaminimas išvidinėmis juslėmis, są- 
vokos sudarymas suvokiamąja proto galia ir sąvokos 
panaudojimas mąstomąja proto galia. Pirmuodu tarpsniu su- 
daro pajustinį, arba empirinį, pažinimo momentą; antruodu 
sudaro protautinį, arba racionalinį, pažinimo momentą; bet 
visi kartu sudaro organingą pažinimo visumą, kuri atitinka 
vieningą psichofizinę žmogaus prigimtį, taip kad nėra proti- 
nio pažinimo be pajustinio pažinimo, kas yra išreiškiama ži- 
nomąja scholastikų formule: nihil est in intellectu quod non prius 

fuerit in sensu, reiškia: nieko nesama prote, ko anksčiau nėra 
buvę juslėse. Toks yra genetinis pažinimo vyksmas. 

Jei dabar eisime nuo pažinimo vyksmo prie mokymosi 
vyksmo, tai turėsime pasakyti, jog mokymosi vyksmas yra 
asmens brendimas pažinimu ir jog todėl mokymesi turi rasti 
vietos visi pažinimo tarpsniai. Vadinasi, ir mokinys moky- 
mesi turi nuosekliai eiti nuo įspūdžio patyrimo išviršinė- 
mis juslėmis prie įspūdžio atgaminimo bei atvaizdavimo 
išvidinėmis juslėmis, kitaip tariant, prie vaidinio pagami- 
nimo, paskui prie suvokimo vaidinyje idėjos arba sąvokos 
susidarymo ir pagaliau prie sąvokos panaudojimo sistemin- 
gam protavimui. Jei bet kuris iš šitų tarpsnių neranda pilno 
išsivystymo mokymosi vyksme, mokymosi išdava negali 
būti patenkinanti, nes joje ko nors trūks, ar ryškumo, ar aiš- 
kumo, ar sąmoningumo, ar sistemingumo, ar kito ko. 

Tačiau pravartu čia pažymėti, jog, lyginant empirinį mo- 
mentą su racionaliniu, galime pastebėti tarp jųdviejų pana- 
šaus santykio, kokio kad yra tarp priemonės ir tikslo. 
Pajustinis pažinimo momentas tėra priemonė protautiniam 
pažinimo momentui, nes vien tik pastarasis pažinimo mo- 
mentas sudaro tai, kas yra charakteringa žmogui neprotin- 
gų gyvulių akivaizdoje. Protinis pažinimas kaip tik yra tasai 
tikslas, kuriam tarnauja mokymas ir kuris leidžia pavadin- 
ti mokslišką lavinimą protinimo vardu, nesuteikiant šitam 
pavadinimui intelektualistinės prasmės. Panašiai supras- 
davo mokymą jau Aristotelis, kurio supratimu, mokymas 
yra įgijimas pažinčių suvokiančiojo proto [...] ir protaujan- 
čiojo intelekto [...]P veikdymu. Bet jei protinis pažinimas 
yra mokymo tikslas, tai dar nereiškia, jog galima niekinti 
mokymosi vyksme juslinis pažinimo momentas. Kadangi 
protinis pažinimas gimsta pasigaunant juslinio pažinimo, 
kaipo neišvengiamos atramos, arba priemonės, tai yra aiš- 
ku, jog, norint pasiekti tikslą, reikia naudotis ir tobulinti 
atitinkama priemonė. 

Iš to, kas pasakyta, aišku, jog ir mokymosi bei mokymo 
vyksme empirinis, arba patirtinis, ir racionalinis, arba pro- 
tautinis, momentas turi rasti sau tinkamos vietos. Bet ka- 
dangi mokymesi bei mokyme, be paties pažinimo, gali būti 
dar pažinties pritaikymo, tai šalia empirinio ir racionalinio 
momento čia randame dargi techninį arba pritaikomąjį mo- 
mentą, taigi tiek mokymesi, tiek ir mokyme turime skirti 
tris tarpsnius arba, kaip paprastai juos vadina, tris laiptus: 
empirinį, racionalinį ir techninį, ogi lietuviškai tariant - pa- 
tirtinį, protautinį, pritaikomąjį. 

Willmannas išveda mokymosi vyksmui šituos tris laip- 
tus šitokiu būdu. Kiekviename dvasinio pasisavinimo atsiti- 
kime, jo supratimu, esama dviejų pagrindinių momentų, iš 
kurių vienas yra pasyviai receptyvus turinio pastebėjimas, 0 
antras- aktyvus jo perdirbimas, vykdymas, pritaikymas. Te- 
orinio žinojimo atsitikime turi persvaros pirmasis momen- 
tas; užtat praktinio sugebėjimo atsitikime turi persvaros 
antrasis momentas. Štai iš kur kyla priešingybė tokių išraiš- 
kų, kaip mokymasis ir pratinimasis, žinojimas ir sugebėji- 
mas, atvaizdavimas ir kūrimas ir t. t. Tarp turinio pastebėjimo 
ir sugebėjimo yra dar pereinamųjų tarpsnių, kuriais yra, iš 
vienos pusės, turinio suėmimas, o iš antros pusės — jo supra- 
timas. Willmannas jungia pastebėjimą ir suėmimą (Aufneh- 
men und Merken) į vieną sąvoką, kurią vadina Auffassen ir 
kurią pagal prasmę lietuviškai galima šitoje vietoje išreikšti 
žodžiu „patyrimas“. Tokiu būdujis gauna tris mokymosi mo- 
mentus: patyrimą (Avffassen), supratimą (Verstehen) ir apdir- 
bimą (Verarbeiten). Patyrimas mokymesi atitinka empirinį 
pažinimo momentą, supratimas - racionalinį momentą ir ap- 
dirbimas arba pritaikymas — techninį momentą. Trys šitie mo- 
mentai išvysto žmoguje reikalingas gyvenimui savybes: 
„Gyvenime, - sako Willmannas, - mes branginame patyrimą, 
paremtą juo įsitikinimą, sugebėjimą šitą įsitikinimą išreikšti 
bei vykdyti ir dar palankius jiems nusiteikimus, būtent: atvi- 

rą akį, aštrų protą ir miklumą“*. Atvira akis, aštrus protas ir 
miklumas kaip tik atitinka žmogaus būdą, kai jis nuo pažini- 
mo eina prie veikimo, nes čia esama ir trijų momentų, jau 
Aristotelio pastebėtų: juslingumo (atvira akis), protingumo 
(aštrus protas) ir aktyvumo (miklumas). 

Kadangi visa tai privalo būti lavinama protinimo vyks- 
me, tai Willmannas nustato kiekvieną mokymosi laiptą ati- 
tinkantį mokymo laiptą. Empirinį patyrimą iš mokymo 
pusės turi atitikti išreiškiamasis vaizdavimas (Darstellen), 
racionalinį supratimą turi atitikti aiškinimas (Erklären) ir 
techninį apdirbimą arba pritaikymą - stiprinimas (Befesti- 
gen). Išreiškiamasis vaizdavimas prataria į jusles, aiškini- 
mas — į protą, stiprinimas, kuris pagal prasmę būtų galima 
vadinti veikdymu, stengiasi paskatinti mokinį įsiminti, 
įprasti, atkartoti, pritaikyti, atgaminti ir t. t. pagal dėstomo- 
jo dalyko turinį. Išreiškiamasis vaizdavimas, aiškinimas ir 
stiprinimas skirstomi dargi kiekvienas į dvi pareigas. Paty- 
rimas, arba mokomojo turinio suėmimas, bus kitoks pagal 
tai, ar jis remiasi tiesioginiu veizdėjimu (Anschauung), ar 
atgamina anksčiau patirtų vaidinių. Pirmąjį atvejį mokyme 
atitinka rodymas, antrąjį atvejį - atvaizdavimas aprašinėji- 
mu ir nusakinėjimu. Supratimas taip pat skiriasi pagal tai, 
ar jis yra žodžio, ar daikto supratimas. Pirmuoju atveju tu- 
rėsime nominalinį supratimą, antruoju atveju - realinį su- 
pratimą. Mokyme nominalinis supratimas pasiekiamas 
paprastu paaiškinimu, ogi realinis supratimas -logišku da- 
lyko išvystymu. Taip pat pritaikymas gali būti įvairus pa- 
gal tai, ar turima labiau reikalo su žinojimo, ar sugebėjimo 
turiniu. Žinojimą reikia visų pirma įsiminti, ogi sugebėji- 
mą pasiekti pratybomis. Mokyme pratybas atitinka prati- 
nimas, arba miklinimas (Einiiben), įsiminimą - mechaninis 
arba sprendžiamasis įminimas (Einprūgen). 


* Willmann O. Op. cit. - P. 445. 

Protinimo vyksmas 


Pateikta mokymosi bei mokymo tarpsnių schema priva- 
lo būti tinkamai suprasta, nes pasitaiko šiais laikais daro- 
mų jai priekaištų, kurie tekyla vien dėl nesusipratimo. Visų 
pirma privalu suprasti tai, kokios didaktinės reikšmės turi 
mokymosi bei mokymo tarpsnių koncepcija. Pats Willman- 
nas suteikia šitam reikalui tam tikrų paaiškinimų. Moky- 
mosi tarpsnius jis vadina psichologiniais pasisavinimo 
laiptais (Aneignungstufen). Pagal šituos pasisavinimo laip- 
tus yra skiriamos mokymo lytys (Formen des Unterrichtes), 
nes mokymo vyksmas privalo atitikti mokymosi vyksmą. 
Ir štai mokymosi tarpsnių koncepcija turi visų pirma tos 
reikšmės, kad mokymosi tarpsnių tyrinėjimas tegali nusta- 
tyti griežtai ir sąmoningai mokymo lytis. Tai pirma. 

Antra, reikia nusimanyti, jog mokymosi tarpsnių schema 
nėra kažkas sustingusio, kas privalo būti šabloniškai taikoma 
bet kurio mokymo vyksmui. „Pasisavinimo laiptai, - sako 
Willmannas, - ir jais besiremiančios mokymo lytys randa, dėl 
savo pobūdžio bendrumo, pritaikymo prie bet kurios moko- 
mosios medžiagos, betgi šito pritaikymo plotas bei būdas yra 
įvairūs atskirose disciplinose“*. Pavyzdžiui, Willmanno su- 
pratimu, empirinis momentas turi persvaros realiniuose da- 
lykuose, kuriais yra, kaip žinoma, istorija, geografija ir gamtos 
mokslai. Empirinis ir racionalinis momentas jungiasi religijos 
dėstyme; empirinis ir techninis jungiasi kalbos moksluose; už- 
tat filosofijos moksle ypač išeina aikštėn racionalinis ir būtent 
išvystomasis momentas. Racionalinis ir techninis momentas 
jungiasi matematikoje. Techninis momentas turi persvaros me- 
niškuose sugebėjimuose, tačiau ir čia prisimaišo kitų momen- 
tų. Muzikoje ir grafikoje tai yra aiškinamasis pritaikomasis, 
gimnastikoje - rodomasis pritaikomasis. 


* Ten pat. - P. 450—451. 

Iš šito matome, jog mokymosi bei mokymo tarpsniai ne- 
reiškia kažkokios schemos, kuri turėtų būti pilnumoje tai- 
koma bet kuriam dalykui tokiu nuoseklumu, kaip ji yra 
teorijoje numatoma sąryšy su mokinio psichologine prigim- 
timi. Faktinai tenka skaitytis ir su dėstomosios medžiagos 
ypatybėmis ir taip pat su jomis derinti mokymo tarpsnius. 
Kitaip tariant, mokymosi bei mokymo tarpsniai yra atskiri 
didaktiniai pradai, kurie privalo dalyvauti metodologinėje 
pamokos statyboje. Yra tik aišku, jog, norint ką nors moky- 
ti, reikia pažinti apskritai mokymosi vyksmą, kiek jis parei- 
na nuo mokinio prigimties, ir atitinkamai parinkti 
vykdomųjų mokymo priemonių. 

Tuo tarpu kaip tik nesupratimas tikros metodologinės 
mokymosi bei mokymo tarpsnių reikšmės verčia kai ku- 
riuos paskutinių laikų pedagogus, einančius naujovės iner- 
cija, neigti šitų tarpsnių koncepciją, kaipo kažką negyvo, 
kas negali spręsti apie visą, kaip dabar sakoma, mokomojo 
darbo architektoniką. Bet iš to, kad mokymosi bei mokymo 
tarpsnių schema nėra dar gyvas pamokos atvaizdas ir kad 
šita schema negali pati viena spręsti apie visą pamokos 
struktūrą arba sąrangą, negalima dar daryti išvados, jog mo- 
kymosi bei mokymo tarpsnių teorija neturi jokios reikšmės 
metodikos moksle, kaipo visai nereikalingas tuščios min- 
ties padaras. Mokymosi tarpsniai, išvesti iš pažinimo vyks- 
mo, faktinai turi reikšmės gyvos pamokos surengimui kaipo 
vieni iš daugelio pradų, būtent kaipo psichologinis moko- 
mosios medžiagos pasisavinimo momentas. Bet šalia turi 
irgi reikšmės loginis mokomosios medžiagos pasisavini- 
mo momentas, kuris reikalauja skirstyti mokomąją medžia- 
gą pagal logikos reikalavimus. Toliau turi reikšmės pats 
mokomosios medžiagos turinys, kuris išsivysto tam tikru 
organiniu genetiniu būdu, turinčiu išeiti aikštėn mokymo 
vyksme. Pagaliau tenka skaitytis su faktu, jog pats moky- 
mas faktinai tesireiškia tam tikromis lytimis, metodais, bū- 

dais, kurie negali įvairuoti be ribų ir skaičiaus, ir todėl da- 
lyvauja pamokos sąrangoje kaipo tam tikri pradai. 

Kai yra ištirta visi rengiamieji pamokos pradai, tiek for- 
maliniai, tiek ir materialiniai, galima jau pradėti rengti gy- 
voji pamoka su mažesne ar didesne kuriamąja iniciatyva. 
Kuriamajai mokytojo iniciatyvai tenka skaitytis rengiant pa- 
moka su visais sudedamaisiais jos pradais, t. y. su pamo- 
kos tikslu, mokomąja medžiaga, psichologiniais mokymosi 
tarpsniais, loginiais mokymosi tarpsniais, su organiniu ge- 
netiniu mokomojo turinio išvystymu, kas sudaro protini- 
mo vyksmą, ir dargi su mokymo lytimis, mokymo metodais 
ir mokymo būdais, kas sudaro vykdomąsias protinimo prie- 
mones. Kuriamai surengta visuma tebus gauta vien gyvoje 
pamokoje, bet, kaip sakyta, būtų nedovanotina klaida pa- 
šalinti iš bendrosios metodikos šitų pradų mokslą tik todėl, 
kad jie tekombinuojami į gyvą visumą vien pačiame peda- 
goginiame darbe. 

Kai kurie pedagogai metodologai, vadovaudamiesi pa- 
našiu argumentu, su paniekinimu žiūri į atskirų metodolo- 
ginių pradų tyrinėjimą bendrojoje metodikoje ir reikalauja 
užleisti architektoniškąjį darbą specialiajai metodikai. Jie ne- 
jaučia, kad, nuosekliai eidami savo argumentu, jie negalėtų 
pasitenkinti irgi šiaip ar taip šabloniška specialiosios meto- 
dikos struktūra arba sąranga, kadangi tikrai kuriamasis or- 
ganingas darbas tenka dirbti vien dirbant darbą pačioje 
mokykloje. Tuo tarpu pasitikėti galutinoje sąskaitoje viena 
tik kuriamąja mokytojo iniciatyva, neparuošta bendrais bei 
specialiais metodologiniais tyrinėjimais, faktinai reikštų pa- 
sikliauti mokytojo diletantizmu. Jei yra bloga, kai šabloniš- 
kas metodo taikymas užmuša gyvą mokytojo iniciatyvą, tai 
irgi nėra geresnis dalykas, kai nepatikrinta metodologiniu 
atžvilgiu mokytojo nuožiūra ima spręsti apie visą mokymo 
darbą, pradedant tikslu ir baigiant pamokos vykdymo smul- 
kmenomis. Šituo atžvilgiu mokymosi bei mokymo tarps- 

nių tyrinėjimas turi paruošiamosios reikšmės visam meto- 
dikos mokslui, nes metodikos mokslas eina nuo bendrų pra- 
dų prie tos konkretinės visumos, kurią sudaro didaktinis 
vienetas, vadinamas pamokos vardu. 

Jei kai kuriems Herbarto mokyklos atstovams, pavyz- 
džiui, Zilleriui arba Reinui, galima prikišti, kad jie vienodi- 
na bet kurios pamokos eigą pagal mechaniškai suprantamus 
mokymo tarpsnius, tai šitokis priekaištas Willmannui te- 
gali būti daromas vien per nesusipratimą. Kaip matėme, 
Willmannas numato net atsitikimus, kai techninis arba pri- 
taikomasis momentas turi mokymesi bei mokyme persva- 
ros nuo pat pradžios, būtent meniškų sugebėjimų srityje, 
nors šitas momentas turi vis dėlto jungtis su kitais momen- 
tais, pavyzdžiui, rodymo arba akivaizdaus darymo momen- 
tais. Todėl kai, pavyzdžiui, Kautzas daro priekaištų 
mokymosi bei mokymo tarpsnių koncepcijai, faktinai pasi- 
rodo, jog priekaišto užsitarnauja ne pati koncepcija, bet klai- 
dingas kai kurių metodologų jos supratimas. „Vienas iš 
formalinių laiptų trūkumų, ~ sako Kautzas, - pasireiškė ta- 
me, kad jie nepakankamus mokymui statomuosius pradus 
rikiuoja į vieną tvirtai nustatytą ir nekintamą eilę ir tuo pa- 
čiu slopina kiekvieną laisvą mokymo vyksmą "“*. Ir kai pas- 
kui Kautzas kelia reikalavimą, kad mokymo praktikoje 
metodologinis dėsningumas sueitų į sintezę su iniciatyvos 
laisve, toks reikalavimas yra visai priimtinas ir Willman- 
nui, nors pastarasis gal taip daug nepasitikėtų laisva mo- 
kytojo iniciatyva, kaip tai daro Kautzas ir kiti naujos 
metodikos atstovai, patys pasižymį iš tikro didele kuria- 
maja iniciatyva ir pagal tai sprendžią apie kitų žmonių ku- 
riamąją iniciatyvą. Bet šitie žmonės kartais pamiršta, jog 
kuriamoji iniciatyva nėra visuotina žmonių arba net moky- 
tojų ypatybė ir jog didžiausioji mokytojų dauguma turės iš 


* Kautz H. Op. cit. - P. 49. 


gyvo reikalo daugiau pasikliauti pedagogine sistema negu 
gyva bei laisva savo iniciatyva. Viena iš aktualiausių prak- 
tinės pedagogikos problemų kaip tik yra problema apie tai, 
kaip išvengus mokymo darbe negyvo šablono ir sužadinus 
gyvą kūrybą. Problema labai svarbi, kuri, aiškus dalykas, 
privalo būti sprendžiama gyvosios kūrybos naudai, bet ne- 
reiktų painioti čia šablono su pedagogine sistema. Pedago- 
gas, neturįs sistemos, gali būti šabloniškas savo darbe ir 
dargi šabloniškas siaura prasme, nes jo šablonas yra jo as- 
mens maniera; ogi iš kitos pusės, pedagogas, turįs sistemą, 
gali reikštis kuriamąja iniciatyva kiekvienoje savo pamo- 
koje, kai sistema jo suprantama ne kaipo primesta iš vir- 
šaus tendencija, bet kaipo išvidinis jo kuriamojo darbo 
dėsningumas. Čia yra analogijos su menu apskritai. Meno 
kūryba vyksta pagal tam tikrus dėsnius, bet nepakanka pa- 
žinti šituos dėsnius, kad galima būtų būti kūrėju. Jei kas 
stengiasi mechaniškai taikyti šituos dėsnius kūrybai, tokios 
jo pastangos pasireiškia kaipo šabloniška tendencija, nes 
kuriamasis dėsningumas turi reikštis iš vidaus, kaipo sa- 
vaimingos kūrybos vyksmas. Tačiau dailininkas, nesusipa- 
žinęs su dailės istorija, teorija ir technika, žodžiu tariant, 
nesusipažinęs su meno turiniu ir dėsningumų, negalės irgi 
toli nužengti savo kūryboje, nes nepajėgs pasikelti iš dile- 
tantizmo vergovės. 

Svarbu tad yra tinkamai nusimanyti apie deramą siste- 
mos ir kuriamosios iniciatyvos santykiavimą, nes šiais lai- 
kais ima reikštis inercinga linkmė nuo per didelio 
pasitikėjimo sistema, kuo pasižymėjo senoji mokykla, prie 
per didelio pasitikėjimo laisva iniciatyva, kuo pasižymi nau- 
josios mokyklos šalininkai. Kuriamoji iniciatyva turi reikš- 
tis kuo didžiausiu laipsniu ir tai yra neginčijamas dalykas, 
bet šita iniciatyva bus iš tikro vaisinga ir nenuves auklėti- 
nių ten kur nereik vien tada, jei jos pagrinde glūdės sąmo- 
ningai pasisavinta sistema, suglaudusi savyje praėjusių 

amžių patyrimus, nes tikra pažanga, kaip buvo mano jau 
pabrėžiama ne kartą, reiškiasi sutartinėje su teigiamosio- 
mis praeities tradicijomis. Kitaip lengva patekti į vienaša- 
lišką pakraipą, kuri kad ir turės tiesos dalį, galutinoje 
sąskaitoje gali pasireikšti neigiamosiomis išdavomis. 

Po šitų bendrų paaiškinimų, turinčių reišmės tiek psicho- 
loginiams mokymosi bei mokymo tarpsniams, tiek ir kitiems 
metodologiniams mokymo momentams, man tenka pereiti 
prie loginių pasisavinimo momentų, kuriais yra analizė ir sin- 
tezė. Kalbant apie mokomosios medžiagos pasisavinimo vyks- 
mą, nepakanka skaitytis su psichologiniais momentais, 
pareinančiais nuo pažinimo vyksmo, bet dera taip pat skaity- 
tis su loginiais momentais, kurie liečia klausimą, kaip privalu 
jau ne mokymosi psichika, bet mokomoji medžiaga paruošti 
nuosekliam pasisavinimui, t. y. kaip privalu jinai skirstyti ir 
dėstyti, analizuoti ir sintetizuoti. Analizė ir sintezė yra du pa- 
grindiniu loginiu mokomosios medžiagos pasisavinimo mo- 
mentu, kuriuodu dabar mums turi rūpėti išsiaiškinti. 

Apie analizę ir sintezę logikos atžvilgiu galima kalbėti 
visur ten, kur yra ėjimo nuo sudėtingo dalyko prie jo sude- 
damųjų pradų ir atvirkščiai. Ėjimas nuo visumos prie jos 
sudedamųjų elementų arba pradų yra analizės kelias; ogi 
ėjimas nuo sudedamųjų pradų arba elementų prie visumos 
yra sintezės kelias. Norint tinkamai suprasti šito loginio 
skirstymo ir dėstymo vyksmas, ne pro šalį yra prisiminti, 
kokio esama sąryšio tarp sąvokos, talpos ir žymės. Sąvokos 
talpa yra žymių visetas, tuo tarpu atskira žymė tėra vienas 
pradas arba sąvokos talpos sudedamoji dalis. Taigi jei eisi- 
me nuo sudėtingos sąvokos prie jos atskirų žymių, vyksi- 
me analizės keliu, nes skirstysime visumą dalimis. Jei eisime 
nuo atskirų žymių prie sąvokos žymių viseto, arba prie jos 
pilnos talpos, vyksime sintezės keliu. Turint dvi sąvokas 
analizės kelias veda nuo siauresnės sąvokos prie platesnės 
sąvokos, nes juo platesnė yra sąvoka, juo mažiau sudėtinga 

yra jos talpa; ogi einant nuo sudėtingesnės talpos prie ma- 
žiau sudėtingos, einama analizės keliu. Ir atbulai, einant 
nuo platesnės sąvokos prie siauresnės sąvokos, einama nuo 
mažiau sudėtingos talpos prie labiau sudėtingos talpos, reiš- 
kia, einama sintezės keliu. Juo labiau sudėtinga yra sąvoka, 
juoji arčiau individo, arba konkretinio daikto. Iš čia jau ma- 
tyti, jog ėjimas nuo konkretinio daikto prie abstraktinio ar- 
ba atitraukto dalyko yra daromas analizės keliu; ir 
atvirkščiai, grįžimas nuo atitraukto dalyko prie konkreti- 
nio yra daromas sintezės keliu. Pavyzdžiui, turime konkre- 
tinį medį arba net visą medžių eilę. Domėdamiesi 
konkretiniais medžiais, norime sudaryti atitrauktą medžio 
sąvoką, pritinkančią bet kuriam medžiui. Atitraukimo bei 
apibendrinimo priemonėmis prieiname išvados, jog medis 
yra augmuo su kamienu ir šakomis. Šitas padarytas nuo 
konkretinio medžio prie medžio sąvokos kelias yra anali- 
zės kelias, nes nuo konkretinės visumos, kurią sudaro kiek- 
vienas atskiras medis, esame perėję prie medžio sąvokos, 
kuri mums tesako, kas yra medis iš savo esmės, bet kuri 
neapima medžio visumos arba visų konkretinių jo ypaty- 
bių. Jei turėdami medžio sąvoką imsime kreipti savo dė- 
mesį specialiai kamieno klausimui, taip pat darysime 
analizės kelią, nes nuo visumos vyksime prie sudedamo- 
sios dalies. Panašiai, eidami nuo medžio klausimo prie aug- 
mens klausimo apskritai, eisime analitiniu keliu. Čia 
primygtinai yra pažymėtina, jog perėjimas nuo konkreti- 
nio prie abstraktinio dalyko yra analizės pakraipa, ir atvirkš- 
čiai, perėjimas nuo abstraktinio dalyko prie konktretinio 
dalyko yra sintezės pakraipa. Dalyko supratimas yra kaip 
tik perėjimas nuo konkretinės jo kokybių visumos prie su- 
vokiamosios jo esmės. Jei dabar prisiminsime tris moky- 
mosi bei mokymo tarpsnius, tai turėsime konstatuoti, jog 
perėjimas nuo pirmojo tarpsnio, t. y. nuo dėmėjimosi, pa- 
tyrimo, vaidinio, prie antrojo tarpsnio — mąstymo, suprati- 

mo, įsisąmoninimo ~- tegal įvykti analizės keliu, kadangi 
čia einama nuo konkretinio, veizdimo arba vaizduojamo 
dalyko prie abstraktinio, suvokiamo, protaujamo dalyko. 
Kitaip tariant, perėjimas nuo empirinio prie racionalinio 
tarpsnio įvyksta analizės keliu. Pavyzdžiui, mokiniams yra 
rodoma gėlė: dėmėjimusi apskritai, veizdėjimu ypatingai 
ir net palytėjimu pripuolamai mokiniai įgauna visumos 
įspūdį, susidaro jos vaidinį ir nusivokia apie gėlės tipą. Vi- 
sa tai sudaro pirmąjį mokymosi tarpsnį. Einant toliau, teks 
mokiniams susidomėti atskiromis gėlės dalimis, patirti jos 
ypatybes, įžvelgti gėlės rūšį ir rasti jai vietą botanikos kla- 
sifikacijoje. Čia jau atliekamas kelias nuo veizdėjimo to, kas 
yra konkretu, prie supratimo to, kas yra abstraktu, žodžiu 
tariant, einama analitiniu keliu. 

Toliau kyla klausimas, koks kelias veda nuo antrojo, ra- 
cionalinio, prie trečiojo, pritaikomojo, tarpsnio. Gėlės pa- 
vyzdys gali mums tai paaiškinti. Tarkime, gėlė yra 
išanalizuota visose savo dalyse ir yra patalpinta tinkamoje 
mokslinės klasifikacijos vietoje. Dalykas yra suprastas, ap- 
mąstytas, žodžiu tariant, įsisąmonintas. Ateina pritaikymo 
momentas: mokiniai privalo iš atminties nupiešti gėlę, ją 
iškarpyti arba išlipdyti. Iš visų sudedamųjų pradų, kurių 
užsiliko jų vaizduotėje, atmintyje ir prote, jie privalo suda- 
ryti tam tikrą konkretinę visumą; aišku, jog čia tegalimas 
sintetinis kelias, nuo sudedamųjų pradų prie visumos. Tai- 
gi nuo antrojo, racionalinio, prie trečiojo, pritaikomojo, mo- 
kymosi laipsnio veda sutelktinis kelias. „Kiekvienas 
pritaikymas, - sako Willmannas, - yra sintetinis, kadangi 
jis yra vykdomas konkretinėse aplinkybėse, tokiu būdų ana- 
lizė pasirodo esanti mokymo vidury, būtent tarp patiria- 
mojo suėmimo sintezės ir pritaikymo sintezės'*. Pigu 
suprasti, jog atbulas kelias nuo pritaikymo prie supratimo 


* Willmann O. Op. cit. - P. 455. 

tegali būti analitinis kelias. Pavyzdžiui, kuriame nors me- 
niškame sugebėjime, kad ir gimnastikos mankštoje, moki- 
niai įpranta daryti suderintų judesių be supratimo jų 
fiziologinės reikšmės. Šitokis perėjimas nuo vykdymo veiks- 
mo prie jo reikšmės supratimo yra analizės faktas. Užtat 
nuo bet kurios bendros taisyklės supratimo galima pereiti 
priejos observavimo arba patiriamojo pastebėjimo vien sin- 
tezės keliu. Pavyzdžiui, suprantame sąryšį tarp kvėpavi- 
mo ir judesio ir imame šitą sąryšį sekti gimnastikos 
mankštoje. Čia jau einame sintetiniu keliu. Žodžiu tariant, 
perėjimas iš bet kurio tarpsnio į racionalinį tarpsnį įvyksta 
analizės keliu, tuo tarpu perėjimas iš racionalinio tarpsnio į 
bet kurį kitą tarpsnį įvyksta sintezės keliu. Iš čia svarbu pa- 
daryti viena bendra išvada: kadangi mokymosi bei moky- 
mo tarpsniai įvairiai derinami įvairiuose dalykuose, tai ir 
loginės analizės bei sintezės suderinimas mokymo vyksme 
atitinkamai privalo būti įvairus. Pavyzdžiui, realiniuose da- 
lykuose turi persvaros patiriamasis veizdėjimo bei vaizda- 
vimosi momentas; atitinkamai čia yra svarbi patiriamojo 
suėmimo sintezė, būtent ta įspūdžių visuma, kuri įgauna- 
ma tiesioginiu patyrimu arba veizdėjimu (Anschauung). 

Kalbos moksle visų svarbiausias yra techninis pritaiko- 
masis momentas; todėl pateikimas visų pirma sintetinės vi- 
sumos turi sudaryti jame išeinamąjį punktą. Tuo tarpu iki 
šiolei kalbų mokslas paprastai buvo vedamas analitiniu dės- 
tymu. Kalbų mokslo racionalizavimas, kai tenka siekti prak- 
tinio sugebėjimo, pasirodo visai ne vietoje. Kalbos moksle 
faktinas sugebėjimas turi eiti anksčiau negu taisyklių su- 
pratimas bei žinojimas. Stengiantis pramokti visų pirma tai- 
sykles, einama analitiniu kelių. Stengiantis visų pirma įsigyti 
sugebėjimo, einama sintetiniu keliu. Vaisingas kalbos moks- 
las, o toks yra, pavyzdžiui, vaiko kalbos mokslas pas savo 
motiną, yra visų pirma sintetinis mokslas. 

Užtat filosofinės propedeutikos mokslas eis labiausiai 

analitinių keliu, nes čia supratimas ir mąstymas sudaro svo- 
rio centrą. Numanu iš čia, kad mokymas privalo atitikti tai, 
ar mokslas reikalauja analitinių, ar sintetinių priemonių. 
Kalbų moksluose tai nebuvo suprantama ir todėl nebuvo 
atsiekiamas pasistatytas tikslas. 

Tiesa, kalbos moksle turima reikalo ne su griežta logine 
analize arba sinteze, bet su analize bei sinteze, imama ana- 
logine prasme. Būtent, reikia skirti loginė analizė bei sinte- 
zė nuo dalykinės analizės bei sintezės. Loginė analizė bei 
sintezė liečia pažinimo tvarką, kaip ji reiškiasi sąvokų ana- 
lizavimu bei sintetizavimu. Tai buvo aiškinta, kai ėjo kalba 
apie loginį vyksmą nuo konkretaus dalyko prie abstraktaus, 
nuo sudėtingos sąvokos talpos prie atskiros žymės, nuo 
siauresnės sąvokos prie platesnės. Bet kai mes turime su- 
dėtingą daiktą, aparatą, tekstą ir einame nuo jo visumos 
prie jo dalių, tai čia analizė bei sintezė turi ne visai griežtos 
loginės, bet labiau analoginės prasmės. Šitokią analizę ir 
sinteze Willmannas vadina techninėmis. Prie techninės ana- 
lizės privalu priskaityti tarp kitko verbalinė, t. y. žodinė ana- 
lizė, kuri vartojama labai dažnai kalbų moksle. Kai yra 
analizuojamas dalinis atskiras žodis, atskiras sakinys arba 
atskiras tekstas, turime aiškinamąją verbalinę analizę, kuri 
kad ir skiriasi nuo griežtai loginės analizės, vis dėlto savo 
didaktine reikšme visai arti prieina prie pastarosios. Tad 
didaktikoje nėra kliūčių statyti greta techninę ir loginę anali- 
zę bei sintezę, kaipo loginius mokomosios medžiagos pasi- 
savinimo momentus. Reikia tik nusimanyti, jog pagrindinis 
skirtumas tarp loginės analizės ir sintezės, iš vienos pusės, 
ir techninės arba dalykinės analizės bei sintezės, iš antros 
pusės, yra tas, kad loginė analizė ir sintezė skirsto ir dėsto 
sąvokos žymes, tuo tarpu dalykinė analizė ir sintezė skirs- 
to ir dėsto dalykų dalis. Pavyzdžiui, kalbos analizė yra da- 
lykinė, techninė, arba verbalinė analizė, nes čia einama nuo 
teksto visumos prie atskirų sakinių, nuo sakinio visumos 

prie atskirų žodžių arba net nuo žodžio visumos prie atski- 
rų skiemenų ir garsų. Norėdami išspręsti klausimą, koks 
loginis mokomosios medžiagos pasisavinimo momentas tu- 
ri vyrauti arba eiti pirmoje eilėje kalbos dėstyme, turime 
žiūrėti, koks psichologinis tarpsnis kalbos moksle turi per- 
svaros: patyrimas, supratimas ar pritaikymas. Patyrimas yra 
sintetinis dalyko suėmimas veizdėjimu arba vaizdavimusi. 
Pritaikymas yra sintetinis sugebėjimas sudaryti tam tikrą 
visumą ir realizuoti ją konkretinėse aplinkybėse. Suprati- 
mas yra patirtos visumos arba pritaikomojo sugebėjimo ana- 
lizavimas. Todėl ten, kur vyrauja patiriamasis dėmėjimasis 
arba pritaikomasis sugebėjimas, turi vyrauti sintetinis mo- 
kymo momentas; ogi ten, kur vyrauja mąstomasis suprati- 
mas, turi vyrauti analitinis mokymo momentas. Taigi kalbos 
moksle svarbu, iš vienos pusės, pastebėti gyvą kalbos apa- 
ratą ir, iš antros pusės, įsigyti sugebėjimo vartoti šitą apara- 
tą savo pritaikomiesiems reikalams. Abudu tuodu dalyku 
įgyjamu sintetiniu keliu, kai visų pirma svarbu praktiškai 
pramokti kalbos, bet ne įsigyti teorinės filologinės erudici- 
jos. Iš čia jau aišku, kad praktinis kalbos mokslas turi eiti 
sintetiniu, bet ne analitiniu keliu, kaip kad būdavo iki šio- 
lei beveik visose mokyklose. 

Kalbos analizavimas gali būti dar šiaip taip pateisintas 
klasikinių negyvųjų kalbų moksle, kur daugiau svarbos turi 
supratimas negu kalbos vartojimas praktiniams tikslams. Už- 
tat yra visiška beprasmė tuo pačiu analitiniu būdu mokyti 
naujųjų kalbų, kurių gyvas vartojimas yra mokslo tikslas. Čia 
analitinis mokymo metodas ne tik nepasiekia šito tikslo, bet 
dargi sudaro kliūčių kada nors gerai pramokti kalbos prakti- 
niu būdu. Pirma, jis atgraso nuo kalbų mokslo savo neįdo- 
mumu ir nuobodumu pradedančius eiti kalbos mokslą; antra, 
jis taip suardo gyvą kalbos aparatą ir suskirsto jį dalimis žmo- 
gaus psichikoje, kad sintetinis sugebėjimas vartoti kalbą gy- 
vam reikalui yra visam laikui apsunkintas. Jau iš to, kas 

pasakyta apie kalbos mokslą, gali būti aišku, kaip svarbu kiek- 
viename dalyke ištirti tinkami jam psichologiniai ir loginiai 
pasisavinimo momentai ir pagal juos sutvarkyti mokymo ly- 
tys bei priemonės. Specialiajai didaktikai ir yra uždavinys 
kiekvienam dalykui nustatyti psichologinių ir loginių pasi- 
savinimo momentų suderinimą. 

Prie to, kas buvo pasakyta apie analizę ir sintezę, pridė- 
siu, jog paprastai jokio dalyko mokymas neapsieina be ana- 
lizės ar sintezės. Betgi jųdviejų proporcija ir pasipildymo 
tvarka bus kiekviename dalyke įvairios. Willmannas tarp 
kitko sustato palyginamąją analizės ir sintezės vertę. Visų 
pirma jis pabrėžia, jog šiaip jau tyrinėjime analizė ir sintezė 
yra jungtinos, nes analizė išveda iš empirinės medžiagos 
sąvokas ir dėsnius, tuo tarpu sintezė iš principų daro spe- 
cialių išvadų, reikalingų visumai sudaryti. Analizė sutei- 
kia tyrinėjimui tvirtą pagrindą, sintezė - perspektyvos ir 
vedamųjų linijų. Mokyme panašiai analizė yra tvirtas susi- 
pratimo pagrindas, tačiau sudaryti gerai sutvarkytą visu- 
mą iš suskirstytų dalių tepajėgia sintezė, kuri todėl yra, 
tariant Willmanno posakiu, „mokomojo meno puikybė“ (der 
Stolz der Lehrkunst). Analizė turi daugiau priemonės pra- 
smės, tuo tarpu sintezė tarnauja kaip ir tikslu. Todėl dary- 
damas galutiną išvadą apie palyginamąją analizės ir sintezės 
reikšmę Wilimannas pataria vartoti „analizę, jei tik reikia, 
sintezę, jei tik galima“ (Analyse, wenn nötig, Sinteze, wenn 
möglich). Suprantama yra, kodėl sintezė yra vartotina vi- 
suomet, jei tik yra galima; jei mokymas ir neprasideda sin- 
tetiniu patyrimu, tai jis bent privalo būti baigtas sintetiniu 
pritaikymu. Tuo tarpu analizavimas kartais nėra net reika- 
lingas, nors ir yra galimas. Kalbos mokslas kaip tik duoda 
pavyzdį, kur analizė yra galima, bet ne visuomet reikalin- 
ga. Analizė yra reikalinga tada, kai yra jau įgytas sintetinis 
sugebėjimas naudotis gyvu kalbos aparatu. Tuomet anali- 
zė pagilina kalbos supratimą ir pakelia mechaniniu būdu 

pasisavintą tvarką į sąmoningą taisyklių žinojimą bei tai- 
kymą. Willmannui priklauso garbė iškelti aikštėn loginis 
pasisavinimo momentas ir nustatyti analizės bei sintezės 
griežtos reikšmės, ir kaip tik tuo laiku, kai paimtas kraštu- 
tiniu būdu vaizdaus mokymo principas kartais versdavo 
pamiršti logiškos mokymo eigos reikalingumą šalia ryškaus 
dalykų atvaizdavimo. 

Iki šiolei teko nagrinėti protinimo vyksmas psichologi- 
niu ir loginiu atžvilgiu. Tyrinėjimas protinimo vyksmo psi- 
chologiniu atžvilgiu atsako mums į klausimą, kaip privalo 
būti sutvarkyta mokymo eiga, kad atitiktų mokinio psicho- 
logijos dėsnius. Kaip matėme, mokymo eiga privalo skai- 
tytis su trimis pasisavinimo tarpsniais, kuriais yra 
patyrimas, supratimas ir pritaikymas. Normalioje psicho- 
loginio išsivystymo tvarkoje mokymas pagal šituos tarps- 
nius turi atsižvelgti visų pirma į tai, kad išviršinėms bei 
išvidinėms juslėms būtų pateikta patiriamoji medžiaga, pas- 
kui į tai, kad sužadintas mąstymas privestų prie nominali- 
nio ir realinio supratimo, ir pagaliau į tai, kad tai, kas yra 
patirta ir suprasta, būtų su tinkamu sugebėjimu taikoma 
tiek teorijoje, tiek ir praktikoje. Tyrinėjimas protinimo vyks- 
mo loginiu atžvilgiu atsako mums į klausimą, kaip privalo 
būti sutvarkytas mokomosios medžiagos dėstymas, kad ati- 
tiktų logikos dėsnius. Kaip matėme, šituo atžvilgiu moky- 
mo eiga turi skaitytis su dviem pasisavinimo tarpsniais, 
kuriais yra analizė ir sintezė. Analizė veda nuo visumos 
prie dalių, sintezė nuo dalių prie visumos. Kas svarbiausia, 
analizė veda nuo konkretinio dalyko prie abstraktinio, tuo 
tarpu sintezė, atvirkščiai, eina nuo abstraktinių dalykų prie 
konkretinių. Jungiant psichologinius mokymo tarpsnius su 
loginiais, buvo visų pirma pastebėta, jog patyrimo tarpsnis 
pateikia patiriamąjį dalyką sintetiniu būdu konkretinėje jo 
išvaizdoje. Mąstymo tarpsnis, duodąs supratimą, pasižymi 
analizavimu, kadangi skirsto konkretinę visumą, taip sa- 

kant, abstrakcijos pjūviais, t. y. suveda ją prie atitrauktųjų 
sąvokų. Pagaliau pritaikomasis tarpsnis eina vėl sintezės 
keliu, kadangi stengiasi sudaryti iš patirtų Žinių, suprastų 
taisyklių ir kitų atskirų priemonių konkretinę visumą. Jei 
reiktų vienu posakiu išreikšti aukščiausią psichologinių ir 
loginių siekimų punktą protinimo vyksme, tai tokiu galėtų 
tarnauti posakis „sintetinis pritaikymas“. Tokia yra galuti- 
na išvada iš tyrinėjimo protinimo vyksmo psichologiniu ir 
loginiu atžvilgiu. Bet šalia šitų dviejų atžvilgių yra dar vie- 
nas atžvilgis į protinimo vyksmą, kuris kiek giliau įeina į 
mokomosios medžiagos turinį. Yra tai organingas geneti- 
nis protinimo vyksmas arba organingas genetinis mokomo- 
sios medžiagos išvystymas. Kas gi iš tikrųjų yra šitasai 
organingas genetinis mokomosios medžiagos išvystymas 
protinimo vyksme? Herbarto mokykloje buvo užgimusi 
mintis apie istorinį genetinį protinimo vyksmą, kuri vėliau 
pas Willmanną įgijo savotiškos prasmės. Pats Herbartas bu- 
vo jau pastatęs reikalavimą, kad mokomasis planas numa- 
tytų tokį auklėtinio lavinimą, kuris atitiktų savo vyksmų 
žmonijos išsivystymo tarpsnius. Kitaip tariant, Herbartas 
reikalavo, kad tarp kultūrinio žmonijos išsivystymo ir auk- 
lėtinio lavinimo eigos būtų nustatytas tam tikras atitikimas. 
Vadinasi, jo supratimu, auklėtinis lavinimo vyksme turėtų 
pereiti tą kelią, kurį yra padariusi visa žmonija savo kultū- 
riniame išsivystyme. Tai yra kultūros tarpsnių teorija, ku- 
rią vėliau ypač uoliai rėmė Zilleris ir Reinas. Zilleris, 
pavyzdžiui, aiškiai reikalauja, kad auklėtinis savo išsivys- 
tyme pereitų paeiliui pagrindinius žmonijos išsivystymo 
momentus. Reinas kultūros tarpsnių teorijai primygtinai pa- 
brėžia dar ir tautinį momentą ir laikosi nuomonės, jog kiek- 
viename auklėtinyje pasikartoja tautos išsivystymo inercija 
ir kuriamoji galia. Zilleris ir Reinas nori matyti aštuoniuose 
liaudies mokyklos metuose aštuonis kultūrinius istorinius 
žmonijos išsivystymo periodus ir stengiasi atitinkamai su- 

tvarkyti lavinimo vyksmą. Tai reiškia, jog, jų supratimu, 
kiekvieneriais mokslo metais mokiniai privalo išeiti tai, kas 
- pritinka atitinkamam istorinio žmonijos išsivystymo tarps- 
niui. Reinas nurodo šitokius kultūrinius istorinius tarpsnius, 
pritaikytus liaudies mokyklai: 1) pasakos, 2) Robinzonas, 
3) patriarchai, 4) teisėjų gadynė, 5) karalių gadynė, 6) Jė- 
zaus gyvenimas, 7) apaštalų istorija, 8) Reformacijos istori- 
ja. Per pasakų tarpsnį suteikiami pirmi skaičiuotės pradai, 
pirmutinės žinios apie gamtą, pradedama paišyba ir daina- 
vimas. Robinzono tarpsnyje pagilinamos gamtos pažintys 
ir paišyba ir ypatingo dėmesio kreipiama rankų darbui. Pa- 
našiai eina ir toliau laipsniuotas mokinių išsivystymas, tu- 
rįs atitikti kultūrinį istorinį žmonijos išsivystymą. 

Reikia konstatuoti, jog kultūros tarpsnių teorija nebuvo 
plačiai priimta į didaktikos mokslą. Šita teorija dirbtinio po- 
būdžio, ir negalima sutikti, jog; tarp auklėtinio mokykloje ir 
žmonijos istorijoje išsivystymo būtų iš tikrųjų kalbamo ati- 
tikimo. Jei mokykla panorėtų iš tikro išlaikyti auklėtinių la- 
vinime kultūrinę istorinę Žmonijos eigą, tai faktinai 
pasirodytų, jog tai yra visai negalimas dalykas, nes kiek- 
vienas dabarties auklėtinis, pradedant nuo lopšelio, gyve- 
na paskutiniame kultūros bei istorijos tarpsnyje. Grąžinti 
jis mokykloje prie pirmykščių kultūros bei istorijos tarpsnių 
reikštų Žaisti fikcija ir stabdyti tokį jo išsivystymą, kuris yra 
galimas realiomis dabartinio gyvenimo aplinkybėmis. Tei- 
singai statant dalyką auklėtinių lavinime privalo būti išlai- 
kyta ne genetinė kultūrinio žmonijos išsivystymo eiga, bet 
genetinė augančio jaunimo psichologijos tvarka. Ne kultū- 
ros istorija, bet jaunimo psichologija turi visų pirma vado- 
vauti metodikos išvedžiojimams. 

Tačiau kultūros laipsnių teorijoje yra idėja, kuri kiek mo- 
difikuota gali rasti vietos bendrojoje metodikoje. Būtent pa- 
sirodo, jog pati mokomoji medžiaga dažnai esti savo rūšies 
organizmas, kuris genetiniu atžvilgiu išsivysto tam tikroje 

tvarkoje. Kai buvo kalbama apie psichologinius ir loginius 
pasisavinimo tarpsnius, nebuvo skaitytasi su gyva moko- 
mosios medžiagos santvarka. Apie šitą medžiagą buvo kal- 
bėta taip, tarsi ji būtų ne kas kita, kaip paprastas agregatas 
arba paprasta krūva nesujungtų į visumą daugingų dalių. 
Tuo tarpu, tariant Zeifo žodžiais, „kiekvienas mokomasis 
dalykas yra iš savęs tam tikras dvasinis organizmas, kuris 
yra vieno pagrindinio prado gaivinamas ir tik leidžia save 
suskirstyti aiškiai aprėžtais (organingais) vienetais, kurie 
privalo būti pasisavinami prigimtoje (genetinėje) tarpsnių 
eigoje“*. Taigi mokomojo dalyko visuma privalo būti iš pra- 
džios suskirstyta organingais vienetais, o paskui išvystyta 
genetinėje prigimtosios savo eigos tvarkoje. Willmannas šitą 
didaktinio dėstymo pusę vadina organingu genetiniu mo- 
kymo vyksmu (der organisch-genetische Lehrgang). Pirmoji ter- 
mino dalis — „organingumas“ - rodo tai, kad mokomoji 
medžiaga privalo būti suskirstyta organingais vienetais, bet 
ne mechaniškai pripuolamomis dalimis. Antroji termino da- 
lis- „genetiškumas“ — rodo tai, kad atskiras organingas vie- 
netas privalo būti mokyme išvystomas tokiu būdu, kaip jis 
yra kilęs ir išsivystęs tikrovėje. Žodis „genetinis“ yra kilęs 
iš graikų žodžio [...]'“, kuris reiškia tą pat, ką ir mūsų žodis 
„gimti“, giminingas anam graikų žodžiui. Willmannas, ei- 
damas organiškosios aristotelinės pasaulėžiūros pakraipa, 
matė tarp dvasinės buities ir organizmo buities daugiau ne- 
gu paprastos analogijos; jo supratimu, čia esama gilesnio 
gimingumo, kuris reiškiasi tuo, kad tarp idealinio dvasios 
ir realinio tikrovės išsivystymo yra tam tikro paralelizmo. 
Pavyzdžiui, panašiai kaip iš sėklos palengvėle išsivysto vi- 
sas augmuo, eidamas genetiniu būdu nuo savo užgimimo 
per tarpimą prie išbujojimo, taip dvasinio turinio išsivysty- 
mas nuosekliai pereina nuo paprasčiausio užuomazgos pra- 

do prie pilnai išvystytos logiškos sistemos. Antai matema- 
tika, išeidama iš dydžio ir vieneto sąvokų, pasiekia orga- 
ningos sistemos nuosekliu išsivystymu; literatūroje viena 
pagrindinė idėja gali organingu genetiniu būdu išsivystyti 
dailiajame kūrinyje; viena melodija tarpsta ir pasiekia pil- 
nutinio išsivystymo muzikos dailenybėje ir t. t. Žodžiu ta- 
riant, žmogaus dvasios kūriniai yra tam tikri organizmai, 
kurie užgimsta iš paprasčiausių pradų, nuosekliai išsivys- 
to žmogaus psichikoje ir pagaliau joje galutinai sunoksta, 

Pigu yra įspėti, jog, norint perteikti kokį nors dvasinį turi- 
nį mokiniui ir šituo turiniu atsiekti didžiausios lavinamo- 
sios įtakos, dera visų pirma iškelti aikštėn ta išsivystymo eiga, 
kuri ėjo tiek tikrovėje išsivystant pačiam dalykui, tiek ir moks- 
le, išsivystant pažinimui. Ypač svarbi čia bus vedamoji idėja, 
kuri palengvėle turtėja, einant nuo pirmykščio pažinties 
tarpsnio prie dabartinio jos stovio. Šita idėja tarsi sėkla pa- 
tenka į mokinio dvasią ir betarpdama lavina ir turtina proti- 
nę jo galią. Pažinimas kaip tik tada išsivysto normaliai ir 
pilnai, kai jis pajėgia sekti išsivystymu, ėjusiu tikrovėje. Tai- 
kydamas tą patį principą didaktikos reikalui, Wilhmannas 
ypač remiasi Aristoteliu, kuris, tarp kitko, buvo pasakęs, jog 
geriausias būdas tyrinėti daiktus gaunamas tada, kai yra ga- 
lima sekti pilną jų išsivystymą. Toks genetinis tyrinėjimo bū- 
das sudaro priešenybę būdui, tyrinėjančiam daiktus 
dabartiniame jų stovyje be atodairosįjų išsivystymą. Willman- 
nas sykiu pabrėžia, jog genetinis mokomojo dalyko išvysty- 
mas sužadina dargi mokiniuose daugiausia susidomėjimo, 
kadangi išvystomoji minčių eiga pajėgia geriausiai sujudinti 
mokinio dvasią ir pagauti jo dėmesį. 

Reikia irgi pažymėti, jog nepripuolamai su genetiniu da- 
lyko išsivystymu yra statomas į sąryšį organingumo reika- 
lavimas. Aišku, kad tai, kas gali nuosekliai išsivystyti per 
ištisą tarpsnių eilę, palaiko savyje visuomet tam tikrą vie- 
nybės pradą. Jei šitokis vienybės pradas būtų dingęs, atski- 

ri tarpsniai nebeturėtų nieko bendro tarp savęs ir taptų at- 
skirais dalykais, kurių nebejungtų joks nuoseklus išsivys- 
tymo vyksmas. Užtai ten, kur, nežiūrint į ištisą išsivystymo 
tarpsnių eilę, yra jungiamojo prado, galima kalbėti apie or- 
ganizmą, kuris išsivysto nuosekliais tarpsniais nenustoda- 
mas savo vienybės. 

Kas pripažįsta genetinį išsivystymą, tas irgi turi pripažin- 
ti organizmą, kuris išsivysto panašiu būdu. Todėl Willman- 
nas Aristotelio filosofavimo būdą vadina ne tik genetiniu, 
bet ir organingu, ogi paskui, išeidamas iš to, jog pažinimo 
vyksmas turi atitikti tikrovės vyksmą ir lavinimo vyksmas - 
pažinimo vyksmą, išveda reikalavimą, kad ir mokymo vyks- 
mas būtų sykiu organingu genetiniu. Organingumo princi- 
pas, jo supratimu, reikalauja, kad atskiros dėstomojo dalyko 
dalys, sritys, skirsniai ir apskritai vienetai keltų aikštėn grin- 
džiamąjį vienybės principą, kuris yra jam prigimtas tikrovė- 
je. Kitaip tariant, organingumo principas reikalauja sutvarkyti 
dėstomąjį dalyką pagal organingus vienetus, iš kurių smul- 
kiausia yra atskira pamoka. Genetiškumo principas reika- 
lauja, kad atskiri dėstomojo dalyko nariai būtų nuosekliai 
išvedami iš pagrindinių dalyko pradų taip, kaip pats daly- 
kas buvo išsivystęs tikrovėje. Kitaip tariant, genetiškumo 
principas reikalauja sutvarkyti dėstomąjį dalyką pagal pri- 
gimtąją arba genetinę tarpsnių eigą. 

Willmannas daro dargi skirtumo tarp realinio genetinio 
ir mokslinio genetinio mokymo vyksmo. Pirmasis, t. y. rea- 
linis genetinis, mokymo vyksmas yra gaunamas, kai jis ati- 
tinka realinį dalyko išsivystymą tikrovėje. Šitokiu realiniu 
genetiniu išsivystymu eis dėstymas, jei jis, pavyzdžiui, 
stengsis susekti pilną augmens išsivystymo ratą. Nuo sėk- 
los tyrinėjimo jis pareina prie sėklos pradygimo, paskui prie 
augmens tarpimo, žydėjimo, apvaisinimo, vaisiaus nokimo, 
pagaliau prie vaisiaus naudojimo, arba gautos sėklos palei- 
dimo į naują apyvartą. Antrasis, t. y. mokslinis genetinis, 

vyksmas yra gaunamas, kai jis atitinka žmonijos pažinimo 
išsivystymą. Pavyzdžiui, kosmografijos koncepcija apie 
dangaus sąrangą gali būti išdėstyta moksliniu genetiniu 
vyksmu. Iš pat pradžios yra aiškinamas homeriškasis ant- 
ropocentrinis supratimas, kuris žmogų dėjo į mūsų prigim- 
tojo pasaulio centrą. Toliau aiškinama ptolemajiškasis 
geocentrinis supratimas, kuris dėjo į pasaulio centrą mūsų 
žemę. Pagaliau einama nuosekliai prie Koperniko heliocen- 
trinio supratimo, kuris deda Saulę į mūsų planetarinės sis- 
temos centrą. Taip aiškinant jaunimui kosmografijos 
koncepciją apie dangaus sąrangą gaunamas mokslinis ge- 
netinis dėstomojo dalyko išvystymas, nes čia iškeliama aikš- 
tėn ne tai, kaip išsivystė pati šita dangaus sąranga, bet tik 
žmonijos mokslinis jos supratimas. Jei į dėstymo vyksmo 
pagrindą būtų padėtas pačios dangaus sąrangos išsivysty- 
mas, gautume realinį genetinį mokymo vyksmą. 

Ne pro šalį bus čia konstatavus, jog organingas genetinis 
mokymo vyksmas jungia savyje sintetinį ir analitinį pasi- 
savinimo tarpsnius. Jis reikalauja pažinimo tiek organin- 
gos vienybės, tiek ir atskirų tarpsnių, per kuriuos pereina 
organingos visumos išsivystymas. Yra savaime aišku, jog 
organinga vienybė tegali būti suimta sintetiniu būdu, tuo 
tarpu atskiri tarpsniai tegali būti ištirti analitiniu būdu. Tad 
pasirodo, jog organingai genetinis mokymo vyksmas turi 
vidaus sąryšio su analitiniu pažinimo vyksmu. Čia vėl jau- 
čiamas vilmaniškas didaktikos priklausomumas nuo aris- 
toteliškos filosofijos, kuri savo turiniu buvo organingai 
genetinė, ogi metodu - analitinė sintetinė. Negalima šia pro- 
ga nepažymėti, jog Willmanno didaktikoje šalia sveiko re- 
alinio pedagoginių dalykų supratimo nuosekliai išlaikomas 
išsivystančios per amžius aristoteliškos pasaulėžiūros sti- 
lius. 

Baigiant apie organingą genetinį mokymo vyksmą, man 
telieka dar šis tas pasakyti apie šito vyksmo pritaikymą prie 

atskirų dėstomųjų dalykų. Didaktiniam mokomosios medžia- 
gos apipavidalinimui Willmannas visų pirma statė uždavinį 
iškelti aikštėn organingus genetinius jo momentus irjuos įgy- 
vendinti mokinių sąmonėje. Jo supratimu, tai galima pada- 
ryti todėl, kad kiekvieną mokomąjį dalyką atitinka viena kuri 
organizmų rūšis. Pats Willmannas skyrė prigimtuosius, vi- 
suomeninius, estetinius ir intelektualinius organizmus. Su 
prigimtaisiais organizmais turi reikalo gamtos mokslai. Čia 
visų pirma susiduriama su atskirų gyvių organizmais. Ten, 
kur galima ir kur nėra kitokių, pavyzdžiui, dorinių, kliūčių, 
privalu gamtos mokslų dėstyme sekti gyvųjų organizmų iš- 
sivystymą, pradedant nuo jų užuomazgos ir baigiant mirti- 
mi; svarbu irgi susekti čia priežastingi santykiai tarp 
organizmo sąrangos ir pareigos, tarp gyvenimo sąlygų ir gy- 
venimo būdo. Gyvieji individualiniai organizmai nėra vie- 
ninteliai prigimtieji organizmai. Šalia jų yra, iš vienos pusės, 
vadinamųjų sistematinių vienetų, kuriais yra šeima, veislė, 
padermė, rūšis ir t. t., ogi iš kitos pusės, yra dar ištisa eilė 
gyvenimo aplinkybių, kurios turi savyje mažiau ar daugiau 
[...]'? Pastaruoju atžvilgiu prigimtaisiais organizmais bus ir 
miškas, ir upė, ir sodas, ir namai, ir jūros, žodžiu tariant, visa 
tai, kas gamtos aplinkumoje išeina kaipo tam tikra vienybė, 
pagaminta tiek be žmogaus pagalbos, tiek ir su ja. Apskritai 
reikia pastebėti, jog kiekvienas atskiras klausimas gali būti 
tyrinėjamas tik tada, jei jo dalykas, arba objektas, turi savyje 
kokios nors vienybės. Jei tokios vienybės nesama, negalima 
kalbėti apie vieną klausimą ir negalima išlaikyti vienybės dės- 
tomajame plane ir todėl irgi negalima vesti mokymo orga- 
ningu genetiniu vyksmu. Todėl tiek kraštotyroje, tiek ir 
gamtotyroje apskritai tenka nuolatos ieškoti individualinių, 
sistematinių arba sutelktinių organizmų, kurie galėtų būti 
organingo genetinio išvystymo objektais. 

Visuomeninių organizmų išsivystymas yra tyrinėjamas 
ir dėstomas per istorijos pamokas. Atskira tauta, valstybė, 

visuomenės santvarka, atskira dinastija, atskiras luomas — 
tai vis pavyzdžiai kalbamų organizmų, kurie gali būti tyri- 
nėjami ir dėstomi organingu genetiniu būdu, nes jie visi 
turi savyje, iš vienos pusės, tokio ar kitokio vienybės pra- 
do, o iš antros pusės, gimsta arba prasideda, tarpsta ir kar- 
tais žūva. Prie visuomeninių organizmų dera priskaityti 
religinius vienetus ir jų tarpe visų pirma bažnyčią, kuri yra 
religijos organizacija pasaulyje. Religijoje, iš vienos pusės, 
yra dieviškojo vienybės prado, o iš kitos pusės, eina geneti- 
nis šito vienybės prado įsigalėjimas pasaulyje. Štai kodėl ir 
religijos pamokose gali rasti tinkamo pritaikymo organin- 
gas genetinis mokomosios medžiagos išvystymas. 

Estetiniai organizmai tarnauja objektais per literatūros 
ir šiaip jau meno pamokas. Kiekviena dailenybė, pavyz- 
džiui, eilėraštis, yra tam tikra organinga visuma, kurioje iš- 
sivysto viena pagrindinė idėja, kaipo vienybės pradas. Be 
to, atskira kūrinių rūšis gali būti tyrinėjama ir dėstoma is- 
torinio savo išsivystymo atžvilgiu. Visa tai duoda progos 
arba, tikriau, reikalauja taikyti literatūros ir apskritai meno 
dalykuose organingai genetinį mokymo vyksmą. 

Idealiniuose bendrojo lavinimo dalykuose, kuriais yra 
tarp kitko kalbos mokslai, matematika, filosofinė propedeu- 
tika, turima reikalo su intelektualiniais organizmais. Būtų 
klaidinga manyti, jog kalbos dalykas yra mechaninė atski- 
rų elementų krūva. Jei paimsime kad ir tokius dalykus, kaip 
atskiras kalbos dalis arba atskiras sakinio dalis, tai vis dėlto 
reikia jas laikyti atskirais vienetais, iš kurių kiekvienas turi 
savyje tam tikros vienijančios idėjos ir organingo sąryšio 
su visu kalbos aparatu. Panašiai atskiras tekstas nėra pri- 
puolama žodžių krūva, bet tam tikra visuma, turinti savyje 
vienybės prado, kuris joje išsivysto atskirais genetiniais 
tarpsniais. Ir štai tiek šitas vienybės pradas, tiek ir atskiri jo 
išsivystymo tekste tarpsniai privalo būti iškelti organingo 
genetinio mokymo vyksmu. 

Nesunku pastebėti, jog organingas genetinis dėstomo- 
sios medžiagos išvystymas turi rasti plačios dirvos mate- 
matikos dalykuose. Pavyzdžiui, atskiras geometrinis 
pavidalas gali būti laikomas tam tikru organizmu, turinčiu 
savyje vienybės prado ir kilusiu genetinėje judėjimo išda- 
voje. Mokiniai, sako Willmannas, privalo matematikoje ne 
tikėti žodžiais, bet įžvelgti dalyką, ogi to jie tegali pasiekti 
per dalyko išvystymą organingu genetiniu būdu. Pagaliau 
organingu genetiniu išvystymu turi eiti ir filosofinės pro- 
pedeutikos dėstymas, kuris turi reikalo su tam tikrais inte- 
lektualiniais organizmais. Atskiras protinis veiksmas arba 
atskira mūsų sielos galia, arba ontologinė, pavyzdžiui, sub- 
stancijos, sąvoka - visa tai yra tam tikri intelektualiniai or- 
ganizmai, turį savyje pagrindinių idėjų, kurios išsivysto į 
ištisas koncepcijas. Aiškus dalykas, kad ir mokyme šituo- 
du organingumo bei genetiškumo momentu turi būti iškel- 
ti aikštėn ir įgyvendinti mokinių sąmonėje. Tyrinėjimas 
klausimo, kaip privalu taikyti organingas genetinis moko- 
mosios medžiagos išvystymas prie atskirų dėstomųjų da- 
lykų, priklauso specialiai metodikai. Čia bendromis 
pastabomis tenorėjau paaiškinti šitą klausimą, kiek to rei- 
kalauja bendro principo supratimas. 

Organingas genetinis išvystymas, kaip matėme, reiškia- 
si, iš vienos pusės, protinimo organingumu, o iš antros pu- 
sės - genetiškumu. Organingumo principas reikalauja, kad 
dėstomasis dalykas tiek savo visumoje, tiek ir atskirose da- 
lyse ir tame tarpe atskirose pamokose sudarytų tam tikrą 
didaktinę visumą arba net didaktinį organizmą, turintį sa- 
vyje vedamojo vienybės prado. Genetiškumo principas rei- 
kalauja, kad didaktinis organizmas būtų nuosekliai 
išvystytas pagal atskirus vedamojo prado tarpsnius. Jei ge- 
netinė išvystymo tvarka atitinka tikrovės vyksmą, turime 
realinį genetinį mokymo vyksmą. Jei genetinė išvystymo 
tvarka atitinka istorinį žmogaus pažinimo vyksmą, turime 

mokslinį genetinį mokymo vyksmą. Organingas genetinis 
mokomosios medžiagos išvystymas gyvai suįdomina mo- 
kinį, pagilina supratimą ir palengvina įsiminimą. Šitokis iš- 
vystymo būdas gali ir privalo būti mažesniu ar didesniu 
laipsniu taikomas visiems dėstomiesiems dalykams. Visad 
uždavinys suvedamas prie to, kad mokomojoje medžiago- 
je būtų nustatomi realūs ar tik didaktiniai organizmai ir kad 
paskui nuosekliai būtų keliami aikštėn šitų organizmų išsi- 
vystymo tarpsniai. 


Vykdomosios protinimo priemonės 


Naujas stambesnis bendrosios metodikos skirsnis, prie 
kurio tenka mums pereiti, liečia vykdomąsias protinimo 
priemones. Tarp šitų vykdomųjų priemonių reikia skirti trys 
rūšys: pirma, mokomieji metodai, siauresne to žodžio pras- 
me, antra, mokymo lytys, ir trečia, mokymo būdai. Kai bu- 
vo kalbama apie protinimo organizaciją, buvo minėta apie 
mokomąsias priemones. Bet tuomet mokomosios priemo- 
nės buvo tam tikri materialiniai daiktai, kurie protinime turi 
materialinių aplinkybių rolės. Kai dabar kalbama apie vyk- 
domąsias protinimo priemones, tai šitos priemonės yra jau 
tam tikros mokytojo veikimo savybės, kurios charakterizuo- 
ja patį protinimo darbą. Ir štai šitų vykdomųjų protinimo 
priemonių eilėje pirmoje vietoje dera kalbėti apie mokymo 
metodus siauresne to žodžio prasme. Plačia prasme proti- 
nimo metodai yra visa tai, kas vaduoja protinimo vyksmą. 
Šita prasme visi psichologiniai, loginiai, organingi geneti- 
niai principai turi mokymo vyksmui metodologinės reikš- 
mėsir todėl jų pritaikymas mokymui sudaro, plačiai tariant, 
šito mokymo metodus. Bet kai kalbama apie mokymo me- 
todus kaipo apie vykdomąsias protinimo priemones, šitų 
metodų supratimas turi jau specialios ir todėl siauresnės 
prasmės. 

Metodas 


Metodas, kaip jau sakyta savo laiku, yra planingas ke- 
lias, kuriuo einama tyrinėjant kurį klausimą arba mokant 
kurio dalyko. Senovėje tyrinėjimo ir mokymo metodas bu- 
vo ne kartą sugretinamas, pavyzdžiui, Aristotelis sugebėji- 
mą mokyti laikė viena žinojimo žyme. Didaktikoje metodas 
siaurąja prasme, arba mokomasis metodas, yra kelias arba 
būdas, kuriuo yra jungiamas mokymo vyksmas su dalyko 
tyrinėjimu. Mokymą galima vykdyti dviem pagrindiniais 
keliais, būtent, mokomąja prakalba ir mokomuoju pasikal- 
bėjimu. Prakalba reikalauja iš mokinių, kad jie būtų ma- 
žiau ar daugiau pasyvūs klausytojai, nes jiems yra 
suteikiamas tam tikras mokomasis turinys, tariant Willman- 
no posakiu, tetiniu būdu. Graikų žodis [...]!*, iš kur yra ir 
žodis „tetinis“, reiškia padėtį arba tai, kas yra dedama prieš 
akis. Tetinis metodas, vykdomas paprastai prakalbos ke- 
liu, kitaip yra vadinamas teikiamuoju arba dogmatiniu, nes 
čia mokymo vyksme dalyko tyrinėjimas yra, taip sakant, 
statomas prieš dvasinį mokinių žvilgsnį dogmatiniu būdu, 
t. y. būdu, reikalaujančiu pasitikėjimo. Mokomasis pasikal- 
bėjimas reikalauja iš mokinių, kad jie būtų aktyvūs daly- 
viai tiesos suradime. Suradimas graikiškai vadinasi [...]?, 
ogi [...]? reiškia „randu“; todėl mokomasis pasikalbėjimas, 
reikalaująs iš mokinio dalyvauti tiesos suradime, vadina- 
mas euristiniu arba randamuoju metodu. Taigi tetinis, arba 
teikiamasis, ir euristinis, arba randamasis, metodas yra du 
pagrindiniu metodu, kuriuodu įvairiai jungia mokymo 
vyksmą su dalyko tyrinėjimu, atžvilgiu į tai, kiek pastara- 
jame dalyvauja patys mokiniai. 

Tetinis ir euristinis metodu gali būti įvairiai derinamu 
mokymo darbe ne tik šito darbo dalių atžvilgiu, bet ir paži- 
nimo medžiagos ir lyties atžvilgių; reiškia, vienoje moky- 
mo dalyje gali būti taikomas tetinis teikiamasis metodas, 

kitoje - euristinis randamasis; taip pat pažinimo medžiagai 
gali būti taikomas tetinis teikiamasis, pažinimo lyčiai - eu- 
ristinis randamasis metodas, arba gali būti daromas kitoks 
šitų dviejų metodų suderinimas pažinimo medžiagos ir ly- 
ties atžvilgiu. Bendra pažinimo medžiaga yra visa tai, kas 
yra mūsų juslių patiriama ir nuvokiama; pažinimo lytis yra 
visa tai, kas suima pažinties medžiagą į sąvokos, taisyklės, 
dėsnio lytį. Pažinties medžiaga pareina labiausiai nuo jus- 
linio patyrimo, lytis nuo protinio supratimo. Pojūčiai, pa- 
stebėjimai, vaizduotės padarai sudaro pažinties medžiagą; 
sąvokos, spręsmai, protavimai, tvarką šitą medžiagą ir sis- 
temą, sudaro pažinties lytį. Reikia tačiau pastebėti, jog nei 
pažinimo medžiaga, nei pažinimo lytis nepasitaiko niekuo- 
met visai skyrium, t. y. jų grynumoje. Paprastai juslinis pa- 
tyrimas įvelkamas šiaip ar taip į sąvokas. Sąvokos sueina į 
spręsmus; spręsmai derinami protavime. Todėl pažinimo 
medžiaga ir lytis tikriau yra skirti ne pagal jutimą ir mąsty- 
mą, bet pagal tai, ar pažintys nesutvarkytos ir nesuvestos į 
vienybę, ar jos yra susistematizuotos ir suorganizuotos į vie- 
ną visumą. Daugingos pažintys yra medžiaga, iš kurios pri- 
valo būti sudaryta vieninga visuma. Čia jau vienybė yra 
daugingos visumos lytis. Todėl pažinimo lytis bus taisyk- 
lė, dėsnis, sistema, tuo tarpu patyrimas atskirų atsitikimų, 
pastebėjimas faktų yra pažinimo medžiaga. Kitaip tariant, 
renkant vaidina žymią rolę juslinis patyrimas, ogi pažini- 
mo lytį sudarant išeina į priekį tvarkąs pažinimą mąsty- 
mas. Pavyzdžiui, mokiniui pateikiama visa eilė pavyzdžių, 
iš kurių privalo būti išvesta bendra taisyklė. Atskiri pavyz- 
džiai sudaro daugingą pažinimo medžiagą; ogi išvesta iš jų 
taisyklė sudaro vieningą šito pažinimo lytį. Kiekviena pa- 
žintis gali būti imama arba labiau empiriniu patirtiniu, ar- 
ba labiau racionaliniu protiniu atžvilgiu. Pirmuoju atžvilgiu 
gaunama jos medžiaga, antruoju - lytis. 

Tiek atskiros pažinties medžiaga, tiek ir jos lytis gali bū- 

ti teikiamos tetiniu mokymo metodu ir randamos euristi- 
niu mokymo metodu. Iš čia gali būti keturių atsitikimų, kur 
metodai įvairiai yra taikomi pažinties, medžiagos ir lyties 
atžvilgiu. Kai mokiniui yra suteikiamos ir medžiaga, ir ly- 
tis, turime medžiagos bei lyties teikiamąjį metodą. Pavyz- 
džiui, mokiniui yra mokykloje suteikiama ištisa eilė faktų 
iš gamtos arba matematikos mokslų ir tuojau jo paties išve- 
dama bendroji taisyklė. Šitas medžiagos bei lyties teikia- 
masis metodas labai dažnai pasitaiko tradiciniame 
mokykliniame dėstyme. Kai mokiniui yra suteikiama me- 
džiaga, bet jo paties randama lytis, gauname medžiagos tei- 
kiamąjį ir lyties randamąjį metodą. Tai turi vietos visais tais 
atvejais, kai mokiniui yra mokytojo suteikiama ištisa eilė 
faktų arba pavyzdžių, bet sykiu iš mokinio yra reikalauja- 
ma, kad jis pats surastų taisyklę, t. y. pažinties lytį. 

Kai mokinio yra randama medžiaga, o lytis suteikiama 
mokytojo, gauname medžiagos randamąjį ir lyties teikia- 
mąjį metodą. Šituo atveju mokytojas suteikia mokiniui tai- 
syklę, dėsnį arba šiaip jau formulę ir reikalauja iš jo, kad jis 
šitą pažinties lytį pritaikytų jo paties parinktai medžiagai. 
. Pavyzdžiui, iš mokinio reikalaujama paaiškinti taisyklė pa- 
vyzdžiais. Taisyklė yra suteikiama, kaipo pažinties lytis, pa- 
vyzdžiai yra mokinio randami, kaipo pažinties medžiaga. 
Pagaliau kai mokinio yra randama tiek pažinties medžia- 
ga, tiek ir jos lytis, turime medžiagos bei lyties randamąjį 
metodą. Čia jau mokinys ne tik randa, pastebi ir tyrinėja 
atskirus atsitikimus, bet dargi pats išveda išjų bendrąją tai- 
syklę. Šituo atveju mokytojo įsikišimas į protinimo vyksmą 
yra suvestas prie minimumo. Jam telieka sumanus vado- 
vavimas, kuris teiktų paraginimo ir kreiptų darbą į siekia- 
mąjį tikslą. Pavyzdžiui, mokiniui duodamas rašto darbas, 
nenustatant nei medžiagos, nei lyties. Jis pats parenka te- 
mą, ieško medžiagos, sudaro lytį. Aišku, jog šitokis medžia- 

gos bei lyties randamasis metodas labiausiai prisiartina prie 

kuriamojo darbo ir daugiausiai lavina laisvą iniciatyvą. Iš 
to, kas pasakyta, matyti, kaip įvairiai gali derintis tetinis ir 
euristinis metodas mokymo vyksme. 

Nesunku pastebėti, jog tetinis metodas iš esmės labiau- 
siai atitinka perteikiamąją mokymo pareigą, ogi euristi- 
nis metodas - išvystomąją mokymo pareigą. Pirmasis 
labiau išeina aikštėn perteikiant mokiniams žinias, ant- 
rasis - lavinant jų protinę galią ir kuriamąją iniciatyvą. 
Pagrindinis tad skirtumas, kuris charakterizuoja euristi- 
nį metodą, palyginus su tetiniu, yra tasai savarankiškas 
mokinio veiklumas, kuris yra iš jo reikalaujamas randa- 
majam mokymosi būdui. Tetinis teikiamasis metodas pa- 
prastai reiškiasi mokomąja prakalba, t. y. nuotakiu 
dėstymu. Kaipo metodas jis nereikalauja jokių ypatingų 
priemonių šalia tų, kurios buvo nurodytos, tyrinėjant psi- 
chologinius, loginius ir organingus genetinius protini- 
mo tarpsnius. Reiškia, kad tetinis metodas atitiktų savo 
tikslą, jis privalo skaitytis su psichologiniais pasisavinimo 
momentais, būtent su vaizdžiu patyrimu, mąstomuoju su- 
pratimu ir pritaikymu, toliau su loginiais pasisavinimo 
tarpsniais, būtent su analize ir sinteze ir pagaliau su or- 
ganingu genetiniu mokomosios medžiagos išvystymu. 
Bet kai šalia visų šitų aplinkybių metodui keliamas rei- 
kalavimas, kad jis žadintų mokinių savarankišką veiklu- 
mą bei kuriamąją iniciatyvą ir tokiu būdu iš mokymo 
padarytų rasdinimą (Findenmachen), tai jis iš tetinio tei- 
kiamojo virsta euristiniu randamuoju. Euristinis randa- 
masis metodas reiškiasi ypatingesniais būdais kaip kad 
tetinis teikiamasis metodas ir todėl jais dera kiek specia- 
liau susidomėti. 

Reikalavimas ką nors rasti, arba, trumpiau tariant, ras- 
dinimas, mažesniu ar didesniu laipsniu išeina mokymo 
darbe aikštėn sykiu su bet kuriuo uždaviniu arba net klau- 
simu. Tačiau uždaviniai ir klausimai paprastai taikomi 

tam, kas jau patirta ir pramokta. Tuo tarpu tikras rasdini- 
mas arba tikras euristinis metodas teprasideda tada, kai 
mokinio yra surandama tai, ko jis nebuvo anksčiau žino- 
jęs arba patyręs iš mokytojo, kai jo žinija šiaip ar taip yra 
praplečiama. Euristinio metodo istorija yra surišta su Sok- 
ratu, kuris pirmas iš graikų filosofų iškėlė aikštėn šito me- 
todo svarbą tiesos suradimui. Jis vadino šitą metodą 
gimdomuoju menu |...]*!, norėdamas tuo išreikšti faktą, jog 
euristiniu metodu yra Žmogaus prote gimdoma nauja idė- 
ja. Sokratiškas euristinis metodas negali būti plačiai tai- 
komas mokykloję, kadangi jis ne tiek suteikia naujos 
žinijos, kiek patikrina nuomones ir klaidingas nuomones 
atitaiso. 

Sokratiškajame euristiniame metode, iš vienos pusės, sto- 
vi pasikalbėjimo vedėjas, statąs klausimus, iš antros pusės, 
pasikalbėjimo dalyvis, teikiąs atsakymą. Pirmasis atlieka 
mokytojo, antrasis mokinio rolę. Pirmasis rasdina, antrasis 
randa tiesą. Bet abiem pusėm galima eiti prie tiesos atradi- 
mo lygiomis teisėmis; tai įvyksta tada, kai tiesa surandama 
iš nuomonių susidūrimų ir abipusio jų apsvarstymo. Yra 
tai diskusijos metodas, ypač pamėgtas viduramžinės dia- 
lektikos. Dialektinė diskusija pasidarė viduramžiais pavyz- 
džiu, pagal kurį imta tvarkyti mokomoji medžiaga. Ši buvo 
skirstoma atskirais klausimais; nuomonės, teikiančios at- 
sakymų, buvo grupuojamos pagal tai, ar jos neigia, ar tei- 
gia pagrindinį teikiamąjį atsakymą į pastatytą klausimą. Iš 
pradžios dėstomos nuomonės prieš teikiamąjį atsakymą 
arba priekaištai jam, paskui dėstomos nuomonės už jį ir 
pagaliau suteikiami galutini atsakymai. Tokiu būdu vidu- 
ramžiais gyvoji diskusija virto diskutuojamuoju euristiniu 
metodu, kuriuo imta rašyti teologijos ir filosofijos veikalai. 

Humanizmo laikais diskutuojamasis euristinis metodas 
imta smarkiai kritikuoti, tad jis, išskyrus kai kurias jėzuitų 
mokyklas, išėjo iš apyvartos. Tačiau reikia konstatuoti, jog 


883 


ta panieka, kuri ilgą laiką buvo teikiama dialektiniam me- 
todui, buvo iššaukta ne esminėmis jo kokybėmis, bet pri- 
puolamomis aplinkybėmis. Todėl bešališki pedagogai dabar 
vis labiau pripažįsta, jog šitas metodas turėjo ir turi tikros 
euristinės reikšmės. Reikia tačiau pripažinti, jog ir disku- 
tuojamasis euristinis metodas negali rasti plataus pritaiky- 
mo bendrojo lavinimo mokyklose. Pradinėje ir vidurinėje 
mokykloje diskutuojamasis metodas formaliniu atžvilgiu 
negali pasiekti griežtesnio taisyklingumo, ogi aukštesnio- 
siose mokyklose diskusijos gali labiau tarnauti mokomajai 
medžiagai perdirbti ir pritaikyti negu naujai medžiagai įsi- 
gyti ir pasisavinti. 

Prie euristinio metodo pridera irgi katechetinis metodas, 
kuris suskirsto mokomąją medžiagą į atskirus paklausus ir 
atsakymus taip, kad gaunamas savo rūšies dialogas tarp 
mokytojo ir mokinio. Katechetinio metodo pavyzdžiai pa- 
sitaikydavo jau senovėje, pavyzdžiui, pas Pitagorą. Vidu- 
ramžiais juo naudotasi religijos mokslui. Pasauliniam 
mokslui jis buvo pritaikytas apšvietos laiku, būtent XVIII a., 
kai tikėtasi paskatinti mokinio savarankiškas veiklumas dia- 
loginiu pasikalbėjimu su mokytoju. Tinkamai pastatytas 
mokiniui klausimas, ano laiko supratimu, turėjo paskatinti 
jį surasti atsakymą ir tokiu būdu pažengti pirmyn, įsigy- 
jant naujų žinių ir jas pasisavinant. Faktinai pasirodydavo, 
jog mokiniai būdavo sugestionuojami mokytojų paklausais 
ir duodavo atsakymus, kurie buvo tuo pačiu jiems įteigia- 
mi. Katechetinis metodas gali turėti euristinės reikšmės vien 
tada, jei klausimai ir atsakymai nėra negyvo šablono pada- 
ras ir jei sykiu su klausiamuoju būdu yra jungiami kiti mo- 
kymo būdai. Šiaip jau negalima neigti, jog sumaniai 
pastatytas skatinimo klausimas turi euristinės arba randa- 
mojo metodo reikšmės. 

XIX a. euristinis metodas buvo primygtinai keliamas aikš- 
tėn Herbarto ir jo mokyklos, kur jis įgijo analitinio mokymo 

vardą. Analitiniu Herbarto mokykla vadina mokymą, kur 
pasireiškia pačių mokinių patyrimai bei mintys ir kur šitie 
patyrimai bei mintys, mokytojui vadovaujant, yra palygina- 
mi, patikrinami ir papildomi. Tai yra savo rūšies analizė to, 
ką patys mokiniai yra patyrę, pramokę, sugalvoję. Užtat tai, 
kas pareina iš mokytojo tetinio metodo išdavoje, Herbarto 
mokykla vadina sintetiniu mokymu. Willmannas teisingai 
pastebėjo, jog Herbarto mokykloje analitiniu ir sintetiniu mo- 
kymu vadinama tai, kas iš tikrųjų privalo vadintis tetiniu 
teikiamuoju ir euristiniu randamuoju metodu. Padaręs šitą 
pataisą terminų vartojime, jis sykiu pagilina ir euristinio me- 
todo supratimą. Willmannas neriša euristinio metodo spe- 
cialiai nei su sokratiniu, nei su diskutuojamuoju, nei su 
katechetiniu būdu, nors pripažįsta, jog kiekvienu iš jų euris- 
tinis metodas gali reikštis tam tikrais atvejais. Jo supratimu, 
euristinis metodas yra esminė mokomojo meno priemonė, 
papildanti tetinį, arba teikiamąjį, metodą. Šitą euristinį me- 
todą jis visų pirma stato į sąryšį su organingu genetiniu mo- 
komosios medžiagos išvystymu, kuris įveda mokinį į tam 
tikrą visumą ir nuosekliai veda jį nuo vieno tarpsnio prie 
kito. Šitą organingą genetinį mokomosios medžiagos išvys- 
tymą Willmannas palygina su mokinio vedimu mokytojo 
ranka: mokytojas tarsi paima mokinį už rankos ir veda jį tvirtu 
keliu prie nustatyto tikslo. Šitokis vedimas nestelbia sava- 
rankiškumo, bet iš kitos pusės, nepakankamai šitą savaran- 
kiškumą išvysto. Esama tad reikalo jį padidinti tarsi paleidus 
mokinio ranką ir paskatinus jį patį ieškoti kelio prie pagei- 
daujamojo tikslo organingame genetiniame išvystyme. Šito- 
kis savarankiškas žengimas pirmyn yra galimas todėl, kad 
kiekvienas vėliau einąs tarpsnis yra paruoštas pirm ėjusio 
tarpsnio, ir todėl, kad visi tarpsniai yra organingai surišti vie- 
nu visumos principu. Žodžiu tariant, sėkmingas ir savaran- 
kiškas naujų pažinčių suradimas tegalimas vien sąryšy su 
organingu genetiniu mokomosios medžiagos išvystymu. An- 

tra, su kuo reikia statyti į sąryšį euristinį randamąjį metodą, 
yra mokinio pasiruošimas naujai pažinčiai susidaryti. Mo- 
kymosi vyksmas yra nuoseklus ir laipsniuotas žengimas nuo 
to, kas yra pažįstama, prie to, kas privalu iš eilės pažinti. Jei 
šitame mokymosi vyksme nebus išlaikyta nuosekliai laips- 
niuota pažanga, euristinis randamasis metodas negali būti 
nei pakankamai planingas, nei pakankamai sėkmingas. Jei 
organingas genetinis mokomosios medžiagos išvystymas su- 
daro objektyvų euristiniame metode nuoseklumą, tai pažan- 
gus mokinio pažinčių išsivystymas sudaro subjektyvų 
euristinio metodo nuoseklumą. Tad euristinio mokymo pa- 
žanga turi būti vykdoma sąryšyje su šitais dviem momen- 
tais. Tik tuomet rasdinimas gali būti tikrai sėkmingas 
protinimo darbe. Nustatęs tokiu būdu euristinio metodo sėk- 
mingumo sąlygas, Wilimannas skelbia šitokį aukščiausią eu- 
ristinio metodo principą: neprivalu mokiniui nieko sakyti, 
ką jis pats gali pasisakyti, ir nieko teikti, ką jis pats gali rasti. 
Willmannas aiškiai reikalauja, kad kiekviena aplinkybė, duo- 
danti mokiniui progos aktyviai pasireikšti, privalo būti pa- 
naudotą; ir tai privalu prisiminti ne tik pritaikymo tarpsnyje, 
bei ir patyrimo ir protavimo tarpsniuose, kai mokinio veik- 
lumas gali būti tikru šaltiniu naujoms pažintims savarankiš- 
kai įsigyti. Kaip matome, Willmanno euristinio metodo 
principai turi savyje visus sudedamuosius pradus, kurie su- 
daro mūsų laikais garsųjį darbo principą. Darbo principas 
yra jų sistemoje įvystytas sąryšy su kitais svarbiais princi- 
pais, be kurių negali eiti normaliai ir sėkmingai protinimo 
darbas. Reikia tik pripažinti, jog Willmannas, pasilikdamas 
teorijos srityje, negalėjo išvystyti savo euristinį metodą į pri- 
taikytą praktikai euristinį meną. Kai dabar darbo principas 
yra ryškiai taikomas darbo mokykloje, tai iš tikrųjų įvyksta 
ne kas kita, kaip savotiškas euristinio randamojo metodo pri- 
taikymas mokykliniam lavinimui. Apie tai dar šis tas teks 
man pasakyti kitą kartą. 

Paskutinį kartą buvau pradėjęs kalbėti apie metodą 
siaurąja to žodžio prasme. Būtent, metodas buvo supran- 
tamas kaipo būdas, kuriuo jungiamas mokymo vyksmas 
su dalyko tyrinėjimu. Šituo atžvilgiu esama dviejų pagrin- 
dinių metodų - tetinio ir euristinio. Tetinis, arba teikia- 
masis, metodas tarsi pastato prieš mokinio akis dalyko 
tyrinėjimą ir verčia jį mintimi sekti tyrinėtojo žingsnius. 
Euristinis, arba randamasis, metodas priverčia patį moki- 
nį tyrinėti dalyką ir rasti tiesą, jis, taip sakant, rasdina. Ne- 
sunku pastebėti, jog tetiniam teikiamajam metodui yra 
skirta visų pirma vadovauti perteikiamajai pareigai, tuo 
tarpu euristinis randamasis metodas turi visų pirma va- 
dovauti išvystomajai pareigai. Nenuostabu todėl, kad ten, 
kur ima viršų perteikiamoji pareiga, labiausiai rūpinama- 
si tetiniu metodu, užtat ten, kur įgauna pirmenybės išvys- 
tomoji pareiga, išeina į priekį euristinis randamasis 
metodas. Tradicinėje mokykloje, kur vyravo perteikiamo- 
ji pareiga, buvo labiausiai naudojamas tetinis teikiamasis 
metodas. Vis dėlto euristinis randamasis metodas turi il- 
gų tradicijų, kurios siekia tolimos senovės. Sokratiškasis 
dialogas buvo pirma žymi euristinio metodo išraiška. Vi- 
duramžiais euristinis metodas rado naujos išraiškos dia- 
lektinėje diskusijoje. Taip pat nuo viduramžių yra plačiai 
vartojamas religijos mokyme katechetinis paklausų meto- 
das, pritaikytas apšvietos laikais pasauliniam mokslui ir 
esąs savotiška euristinio metodo apraiška. 

Willmannas skelbia šitokį vyriausiąjį euristinio metodo 
principą: „Nesakyti nieko, ką pats mokinys pasisakyti gali; 
neteikti nieko, ką jis pats gali rasti“. Šia proga jis pastebi, jog 
„mokymasis dažnai padaro žmogaus dvasią vienašališkai re- 
ceptyvią, stabdydamas jos nuosavą veiklumą. Todėl privalu 
išnaudoti kiekvieną progą derinti receptyvumą su veiklu- 
mu. Todėl irgi yra patariamas pramokto dalyko pritaikymas, 
kaipo atsvara pasyviam pasisavinimui. Betgi dar labiau yra 

pageidaujama vienu laiku su receptyviu savinimusi atidary- 
ti turiningo bei turtinančio veiklumo šaltiniai“*. Kaip mato- 
me, Willmanno euristinio metodo principai turi savyje visus 
sudedamuosius pradus, kurie mūsų laikais sudaro darbo 
principą. Darbo principas yra jo sistemoje įvystytas organin- 
game sąryšyje su kitais svarbiais principais, be kurių negali 
eiti normaliai bei sėkmingai protinimo darbas. Reikia tik pri- 
pažinti, jog Willmannas, pasilikdamas teorijos srityje, nega- 
lėjo išvystyti euristinio savo metodo į pritaikytą praktikai 
"euristinį meną tada, kai apie darbo principą nebuvo dar gir- 
dėti. Kai mūsų laikais darbo principas yra primygtinai tai- 
komas vadinamosiose darbo mokyklose, tai iš tikrųjų įvyksta 
ne kas kita, kaip savotiškas euristinio randamojo metodo tai- 
kymas mokykliniam lavinimui. Euristinis metodas turi savo 
uždaviniu sužadinti kuo daugiausiai savarankiško veiklu- 
mo protinimo darbe. Šitas uždavinys gali būti įvairiai vyk- 
domas, kaip tai matyti iš euristinio metodo istorijos. 
Sokratiškasis dialogas, didaktinė diskusija, katechetinis mo- 
kymas, - tai atskiros euristinio metodo išraiškos. Darbo mo- 
kykla eina suteikti euristiniam metodui naujos išraiškos. 
Sakau „eina suteikti naujos išraiškos“, kadangi euristinis dar- 
bo mokyklos metodas yra dar ieškojimo, nujautimų ir ban- 
dymų tarpsnyje ir vargu bau gali būti griežtai nustatytas ir 
tiksliai formuluotas vienu pastoviu būdu pačių darbo mo- 
kyklos atstovų. Yra aišku, jog darbo mokykla į savo metodo 
pagrindą deda plačiai suprastą savarankiškąjį veiklumą ir 
jam žadinti kombinuoja ištisą priemonių eilę. Faktinai tad 
darbo mokyklos metodas yra kombinuotas euristinis meto- 
das, turįs savo objektu plačiai suprastą savarankiškąjį auklė- 
tinio veiklumą, išvystomą kuriamuoju darbu. Tačiau darbo 
mokyklai nėra dar atėjęs kodifikacijos momentas, kuomet ga- 
lima būtų laikyti nusistovėjusiu jos metodą. Pasitaiko net kar- 


* Willmann O. Op. cit. - P. 497. 

tais, kad darbo mokyklos veikėjai, tepripažindami vienui vie- 
ną darbo principą, reikalauja mokinių savarankiškam veik- 
lumui tiek laisvės bei iniciatyvos, kad nepalieka beveik vietos 
planingam bei metodingam mokytojo veikimui. Jei, pavyz- 
džiui, klasėje kiekvienam leidžiama daryti, ką ir kaip tinka- 
mam, tai, aiškus dalykas, išdavoje gali pasirodyti, jog laikas 
nėra ekonomiškai sunaudotas, mokinys neįpratęs metodin- 
gai eiti pirmyn ir išdavos nepasižymi sistemingumu. Yra 
lengvai patiriamas faktas, jog teapsieiti vienu euristiniu ran- 
damuoju metodu negalima taip pat, kaip negalima ir nedera 
tenkintis išvystomąja pareiga, paniekinus perteikiamąją. Ogi 
kol perteikiamoji pareiga yra taikoma lavinimo darbe, tol te- 
tinis teikiamasis metodas yra būtinai reikalingas, kaipo tvar- 
kąs perteikiamosios pareigos vykdymą. Tad ir metodo 
atžvilgiu ne vienašališkumas, bet kombinuotas tetinio ir eu- 
ristinio, t. y. teikiamojo ir randamojo, metodų derinimas yra 
tikrai metodingo lavinimo laidas. Savo laiku buvo pastaty- 
tas perteikiamajai ir išvystomajai pareigai šitokis santykia- 
vimo principas: privalu trumpiausiu laiku pasiekti galimą 
maksimalinį išlavinimą, perteikiant bent minimumą reikia- 
mų žinių. Atitinkamu būdu santykiuoja tarp savęs tetinis tei- 
kiamasis ir euristinis randamasis metodai, kuriuodu vaduoja 
perteikiamąją ir išvystomąją pareigą. 

Baigdamas trumpą siaurai suprantamo metodo klausi- 
mo apžvalgą, turiu dar šia proga padaryti keletą pastabų 
apie metodo vertingumą apskritai. Yra teisingai laikoma ly- 
giomis ydomis ir metodo stoka, ir metodo perteklius. Ki- 
taip tariant, protinimo darbe turi būti išlaikytas prideramas 
saikas. Neprivalu nei per daug, nei per mažai pasitikėti me- 
todu. Per didelis juo pasitikėjimas slopina mokytojo inicia- 
tyvą ir neleidžia gyvai reikštis jo asmeniui, kuris yra 
galingas veiksnys visame ugdymo darbe. Per mažas pasiti- 
kėjimas metodu lengvai padaro mokytojo darbą priklauso- 
mą nuo pripuolamų aplinkybių, kas irgi turi neigiamosios 

reikšmės darbo našumui. Kalbant apie metodo vertę proti- 
nimo darbui, teisingiausia priminti, kokio apskritai yra san- 
tykiavimo tarp pedagoginės teorijos ir ugdomosios 
praktikos. Ugdomoji praktika yra tam tikras menas, kuris 
šalia tinkamo gabumo ir patyrimo reikalauja dar ir teorinio 
nusimanymo, nes esant gabumui, praktinis patyrimas ir te- 
orinis nusimanymas, remdamu vienas antrą, didina fakti- 
nąjį sugebėjimą. Atmeskime ar prigimtąjį gabumą, ar 
praktinį patyrimą, ar teorinį nusimanymą, atitinkamai fak- 
tinas sugebėjimas turės sulig tuo sumažėti. Nusimanymo 
momentą stiprina metodo žinojimas. Nusimanant apie me- 
todą, turima viena iš sąlygų, reikalingų faktinam mokytojo 
darbui dirbti. Betgi vieno metodo žinojimas čia dar nėra 
pakankamas, nes šalia metodo reikia dar gyvos asmens ini- 
ciatyvos ir įgyto patyrimo, be kurių metodas maža tepadės 
netikusiam kitais atžvilgiais mokytojui. Apskritai kiekvie- 
noje kūryboje, ogi ugdomasis menas iš tikrųjų privalo būti 
kūryba, kuriamasis dėsnis, kaip sakyta, turi laisvai ir iš vi- 
daus reikštis kūrėjo darbe, bet neprivalo būti dirbtiniu bū- 
du iš viršaus taikomas šitam darbui. Todėl teisingai 
Matthiasas sako, kalbėdamas apie metodą, jog pedagoginė 
teorija privalo būti mokytojui ne leidžiąs įstatymus vieš- 
pats, bet išmintingas draugas, kurio kūrėjas yra linkęs klau- 
syti, neišsižadėdamas jo naudai nuosavo sprendimo. 
Apskritai konservatyvūs pedantai be nuosavos iniciatyvos 
yra linkę per daug pasitikėti metodu; užtat drąsios inicia- 
tyvos aktyvistai, iešką naujų kelių, yra linkę per daug nie- 
kinti metodą. Ir vieni, ir kiti kaip reikiant nemąsto apie 
metodus, pirmieji todėl, kad jiems trūksta minties, antrieji 
todėl, kad jiems svarbu ne tiek mąstyti, kiek veikti. „Meto- 
do kultas, - sako Willmannas, — turi savo motiną minties 
stoką, pasibaisėjimas metodu - minties tingumą“. Ir iš tik- 
ro ir metodo kultas, ir pasibaisėjimas juo pareina šiaip ar 
taip nuo minties trūkumo. 

Mokymo lytys 


Klausimas, kuriuo iš eilės mums tenka susidomėti, lie- 
čia mokymo lytis. Suprantama savaime, jog visų pirma bus 
ne pro šalį nustačius, kas yra mokymo lytis. Kiek vėliau 
teks domėtis mokymo būdais ir todėl pravartu iš anksto 
nustatyti irgi skirtumas tarp mokymo lyčių ir būdų. Šitas 
skirtumas yra tiek nedidelis, kad kai kurie didaktikai jo tie- 
siog nedaro ir tekalba apie mokymo lytis. Jie šalia vaidina- 
mosios, aiškinamosios, išvystomosios mokymo lyčių 
pripažįsta dargi klausiamąją, dėstomąją mokymo lytis. Tuo 
tarpu, pavyzdžiui, klausinėjimas ir vaidinamasis mokymas 
nėra mokymo lytys viena prasme. Vaidinamasis mokymas 
yra taikomas tam tikram psichologiniam mokymosi tarps- 
niui ir vyksta pagal jo savybes; čia turima reikalo ne tiek su 
psichologiniais mokymosi dėsniais, kiek su mokymo tech- 
nika. Iš čia aiškėja skirtumas tarp mokymo lyties ir moky- 
mo būdo. Mokymo lytis yra vykdomoji protinimo priemonė, 
pritaikyta vienam kuriam psichologiniam mokymosi tarps- 
niui. Mokymo būdas yra vykdomoji protinimo priemonė, 
priklausanti mokymo technikai ir nesurišta su jokiu atski- 
ru mokymosi tarpsniu. 

Pigu įspėti, jog mokymo lyčių gali būti tiek, kiek gali- 
ma skirti tarpsnių mokomosios medžiagos pasisavinime. 
Kaip žinome, yra trys pagrindiniai psichologiniai pasisa- 
vinimo tarpsniai: juslinio patyrimo, protinio supratimo ir 
veiklaus pritaikymo. Juslinį patyrimą atitinka vaidinamoji 
mokymo lytis, kuri todėl prataria į išviršines bei išvidines 
jusles. Norint ją suskirstyti pagal dvi pagrindines juslių 
grupes, galima, iš vienos pusės, kalbėti apie rodomąjį mo- 
kymą, ogi iš antros pusės, apie vaizduojamąjį mokymą. 
Protiniam supratimui išsyk skiriamos dvi mokymo lytys 
pagal nominalinį ir realinį supratimą: pirmąjį atitinka aiš- 
kinamoji, antrąjį - išvystomoji mokymo lytis. Veiklų pri- 

taikymą atitinka pritaikomoji arba net veikdomoji moky- 
mo lytis, mažiausiai išvystyta didaktikos teorijoje ir todėl 
neskirstoma pagal teorinį ir praktinį veikdymą. Šitai mo- 
kymo lyčiai yra tik lemta žymiai pratarpti sąryšy su darbo 
principo laimėjimais. 

Vaidinamoji mokymosi lytis, vokiškai vadinama darstel- 
lender Unterricht arba net darstellende Lehrform, suima, iš vie- 
nos pusės, rodomąją mokymo lytį (vorgeigende Lehrform), o 
iš antros pusės - pasakomąją mokymo lytį (erzėklende Lehr- 
form), kadangi pasakojimas yra svarbiausia vaizdavimo 
priemonė. Aiškinamoji mokymo lytis vokiškai vadinama 
erklūrende Lehrform; ogi išvystomoji mokymo lytis vadina- 
ma entwickelnde Lehrform. Apie pritaikomąją arba veikdo- 
mąją mokymo lytį retai kur pasitaiko paminėjimų, tačiau 
terminas anwendender Unterricht, kuris reiškia tą pat, ką an- 
wendende Lehrform, kartais galima užtikti pedagoginėje lite- 
ratūroje. Apskritai terminologija čia nėra griežtai nustatyta 
ir dargi pats dalykas nėra tiksliai suskirstytas į atskiras ly- 
tis. Toliau paeiliui pasistengsiu nusakyti smulkiau atskiras 
mokymo lytis, tačiau apie rodomąją ir vaizduojamąją mo- 
kymo lytis kalbėsiu sykiu, kaipo apie vaidinamąją moky- 
mo lytį, su kuria yra surištas garsusis vaizdumo principas 
(Anschaulichkeitprinzip), buvęs moderniajame lavinime dar 
labai neseniai tokiu pat pažangos obalsiu, kaip kad mūsų 
laikais yra darbo principas. 

Faktinai pasirodo, jog vaidinamoji mokymo lytis, arba, 
trumpiau, vaidinamasis mokymas, turi reikalo su tuo, kas 
yra statoma prieš mūsų išvidines arba išviršines jusles ir 
kas visuomet turi tam tikros lyties, kuri yra vadinama vaiz- 
du. Ir iš tikro tai, kas prataria tiek į mūsų išviršines, tiek ir į 
išvidines jusles, yra ne kas kita, kaip vaizdas. Šita prasme 
yra labai reikšmingas mūsų žodžio „vaizdas“ sąryšis su 
„Veizdėti“, kuris, mano nuomone, gali atstoti vokiškąjį „an- 
schauen“. Jei veizdimoji lytis sudaro vaizdą, tai vaizdumas 

yra dalyko ypatybė, dėl kurios jis ypač gerai tinka veizdėji- 
mui, arba, plačiai tariant, lengvai yra patiriamas išvidinė- 
mis juslėmis. Vaidinamasis mokymas ir turi savo uždaviniu 
vaizdžiai pratarti į mokinio išviršines bei išvidines jusles 
tiek tiesioginiu rodymu, tiek ir netiesioginiu vaizdavimu, 
pavyzdžiui, žodžiu, kad jo psichikoje ryškiai įsispaustų pa- 
tiriamoji medžiaga, kaipo išeinamasis pažinimo punktas. 
Vaidinamasis mokymas sudaro, kaip matome, pradedamąjį 
tarpsnį ne tik psichologiniu, bet ir grynai didaktiniu atžvil- 
giu, t. y. tarnauja grindžiamuoju mokymo pradu, jis krei- 
piasi į jusles ir stato prieš jas konkretinį vaizdą. Suteikti 
ryškaus vaidinio be aiškios nuovokos (t. y. percepcijos) - 
štai pagrindinis vaidinamojo mokymo tikslas, nuo kurio 
pareina normalus tolimesnis pažinimo išsivystymas, būtent 
nominalinis bei realinis supratimas. Supratimas, praside- 
dąs suvokimu, turi jau reikalo su abstraktiniais arba atitrauk- 
tais nuo konkretinių ypatybių dalykais ir todėl jam, be to 
pagrindo, kurį sudaro vaidinamojo mokymo vaizdumas, 
bus dar reikalingos naujos aiškinimo bei išvystymo prie- 
monės. Iš čia numanu, kaip iš tikro yra svarbu atsiekti vai- 
dinamajame mokyme kuo didžiausias vaizdumas. 

Tačiau visos vaizdumo svarbos supratimas atėjo paly- 
ginti labai vėlai. Paprastai žmonės manydavo, jog mokyk- 
los yra tam, kad jose mokytų skaityti bei rašyti, nes 
išsilavinimo matu buvo laikomas sugebėjimas turėti reika- 
lo su knyga ir plunksna. Ir kol toksai knygiškumas buvo 
išsilavinimo idealu, žodis buvo laikomas svarbiausia mo- 
kymo priemone. Bet kai liko suprasta, jog lavinimo ir tuo 
pačiu mokymo negalima atskirti nuo viso ugdomojo dar- 
bo, buvo labiau atkreipta dėmesys į juslių veiklumą sąryšy 
su realiniu patyrimu. XVIII a. filantropai ir ypač Pestalozzi, 
eidami Rousseau sužadinta linkme į prigimtį, iškėlė aikš- 
tėn vaizdumo principą ir suteikė jam aktualumo, kurio jis 
nenustojo per visą XIX a. beveik iki mūsų laikų, kai vaizdu- 

mo principas yra jau pilnai įvertintas ir bendrai priimtas į 
pedagogikos teoriją. 

Paprasčiausia vaizdumo principo prasmė yra ta, kad mo- 
komieji objektai arba dalykai privalo būti pastatyti kiek ga- 
lint į tiesioginį sąryšį su mokinių juslėmis. Kaip galima buvo 
matyti iš mokymosi bei mokymo tarpsnių schemos, rody- 
mas gali reikštis akivaizdžiu daikto parodymu, vyksmo de- 
monstravimu ir veiksmo padarymu. Visa tai privalo būti 
kuo plačiausiai naudojama kiekviena proga vaizdžiam mo- 
kymui tiek mokykloje, tiek ir privačiai namie. Jei kalbama 
per pamoką apie kokį nors konkretinį daiktą, yra pageidau- 
jama, kad jis būtų ne tik žiūrimas, bet ir apčiuopiamas, nes 
juo daugiau juslių dalyvauja daiktui patirti, juo ryškesnis 
bei aiškesnis jo vaidinys mokinio psichikoje. Be to, yra svar- 
bu, kad mokinys turėtų laiko susigyventi su daiktu ir jį iš- 
tirti įvairiais atžvilgiais. 

Vyksmo demonstravimas prieš mokinių akis sustiprina 
rodymo įspūdį tuo, kad čia prisideda genetinis momentas, 
kuris labiausiai sudomina juos ir paskatina gyviau dirbti jų 
mintį. Tokios reikšmės turi visi bandymai iš gamtos moks- 
lų, daromi mokinių akivaizdoje. Šalia daikto parodymo ir 
vyksmo demonstravimo mokymo vaizdumui tarnauja aki- 
vaizdus veiksmo padarymas. Veiksmo padarymas turi vie- 
tos visur ten, kur reikia suteikti mokiniams kokio nors 
sugebėjimo. Sugebėjimas paprastai prasideda nuo pamėg- 
džiojimo. Todėl, kad pamėgdžiojimas būtų galimas, reikia, 
kad veiksmas būtų mokytojo padarytas mokinių akivaiz- 
doje. Taip naujas žodis yra tariamas, gaida dainuojama, 
mankšta atliekama judesiu ir t. t. 

Ten, kur pats daiktas negali būti pastatytas prieš moki- 
nių akis, yra pageidaujama kiekviena tinkama proga pasi- 
gauti atvaizdo arba paveikslo. Reikia pripažinti, jog mūsų 
laikais su įvairių paveikslų pagalba galima įnešti į moky- 
mo darbą labai daug vaizdumo. Pradedant paprastu atvaiz- 

du, imant paskui dailiuosius paveikslus, toliau šviesias pro- 
jekcijas ir baigiant judamaisiais paveikslais šių dienų tech- 
nika pateikia tiek vaizdaus mokymo priemonių, kad 
mokomieji dalykai, esą rimtyje ir vyksmo stovyje, gali būti 
pastatyti prieš mokinių akis dirbtiniu būdu. Tiesa, toks da- 
lyko atvaizdavimas kai kuriais atžvilgiais nustoja savo reikš- 
mės, kadangi atvaizduotas dalykas nepajėgia išsyk pratarti 
į tiek juslių, kaip kad sugeba tai padaryti pats parodomas 
daiktas; bet iš kitos pusės, paveikslai gali suteikti ir to, ko 
gyvas vaizdas duoti negali. Pavyzdžiui, dailusis paveiks- 
las gali pratarti į jausmus, kaip neprataria kartais gyvas pa- 
veikslas; judamieji paveikslai gali atvaizduoti sceną, kuri 
dramatiniu savo veiksmu pagauna žmogų labiau negu pa- 
prasto gyvenimo reginiai. Reikia tik kad visos šitos paveiks- 
lų rūšys būtų pritaikytos ir tikrai tarnautų lavinimo bei 
auklėjimo tikslams, kas, deja, dabar pasitaiko labai retai. 
Atvirkščiai, tokie kinematografai dažniausiai yra vedami 
antipedagogine pakraipa. Pagaliau įvairūs paveikslai gali 
parodyti tai, ką akimi pamatyti negalima. Pagal reikalą jie 
gali didinti ar mažinti vaizdą ir tuo veizdėjimo galimybes 
žymiau išplečia palyginus su tuo, kuo naudojosi praėję am- 
žiai. 

Iki šiolei buvo kalbėta apie vaizdųjį mokymą, kuris turi 
pastatyti prieš mokinių akis arba patį daiktą, ar vyksmą, ar 
veiksmą, arba šitų dalykų atvaizdą. Tai daroma tuo tikslu, 
kad išsivystytų mokinio juslės ir pats mokinys gerai susi- 
gyventų su patiriamuoju turiniu, iš kurio susidaro ryškūs 
bei aiškūs vaidiniai. Esti tačiau atsitikimų, kai vaizdumas 
yra naudojamas dvasinio arba abstraktinio turinio įvaizdi- 
nimui atskiru dalyku. Pavyzdžiui, mokiniams turi būti nu- 
šviesta teisingumo dorybė. Teisingumas yra abstraktinis 
dalykas, kuris nepratars į mažai išvystytą protą, jei sykiu 
nebus sujudinti jausmai ir pagauta širdis. Ir štai šituo tikslu 
atskiroje scenoje yra atvaizduojamas kuris nors atskiras at- 

sitikimas, kad ir Saliamono teismas, taip, kad su sukeltais 
įspūdžiais galima būtų sujungti teisingumo sąvoka. Tai ir 
vadinama abstraktinio arba dvasinio turinio įvaizdinimu 
atskiru dalyku (die geistige Veranschaulichung in einem Ein- 
zelfalle). Dvasinio turinio įvaizdinimas pavyzdžiu, panašy- 
be, atskiru nuotykiu gali turėti vietos kiekvieną kartą, kai 
yra reikalo išvesti bendrą sąvoką arba atitrauktą tiesą, arba 
dorinę taisyklę iš konkretinių davinių, arba net tokiais da- 
viniais pasiremti. Dvasinio turinio įvaizdinimas, tikrai sa- 
kant, yra vaizdumo principo pritaikymas prie mokomosios 
medžiagos, kuri dėl savo ypatybių negali būti parodoma 
kaipo daiktas arba kaipo atvaizdas. Dvasinio turinio įvaiz- 
dinimas stengiasi patenkinti tą žmogaus psichikos savybę, 
dėl kurios šitoje psichikoje atitraukta sąvoka visuomet lie- 
ka surišta su kokiu nors vaidiniu. Jeigu nėra kitokio vaidi- 
nio, jo vietą užima paprastas žodis, bet žodis yra mažiausiai 
turtingas vaidinys, kuriuo todėl silpniausiai gali remtis abst- 
raktinis turinys. Dvasinio turinio įvaizdinimas turi tikslu 
paremti dvasinį turinį ne vienu tik žodžiu, bet ir kuo gy- 
viausiu ir kuo turtingiausiu vaizdu, kokio galima sudaryti 
sąryšy su idėjomis, kurias šitas turinys sužadina. Taigi dva- 
sinio turinio įvaizdinimas atskiru dalyku arba paveikslu su- 
daro kraštutinę rodomojo mokymo apraišką, kuri veikia 
visų pirma į išviršines jusles ir tik paskui prataria į išvidi- 
nes jusles. NB. Idėjos realizavimas konkretiniu vaizdu su- 
daro faktinai meno esmę. 

Rodomoji mokymo lytis, kaip matėme, veikia per išvir- 
šines jusles. Užtat kai mokymo lytis turi savo tikslu veikti 
visų pirma į išvidines mokinio jausles, tarpininkaujant žo- 
džiui, turime jau vaizduojamąją mokymo lytį, kuri sykiu 
su rodomąja sudaro vaidinamąją mokymo lytį. Vaizduoja- 
moji mokymo lytis, aiškus dalykas, tarnauja irgi vaizdumo 
principu, tik čia vaizdumas suprantamas kiek platesne pras- 
me. Vaizdumas, imamas siaurąja prasme, turi sudaryti vi- 

sų pirma aiškių bei ryškių įspūdžių arba vaizdų išviršinėse 
juslėse; vaizdumas, imamas plačiąja prasme, gali sudaryti 
aiškių bei ryškių įspūdžių arba vaizdų išvidinėse juslėse, 
visų pirma su vaizduotės pagalba. Rodomoji mokymo lytis 
"tarnauja vaizdumui, suprastam siaurąja prasme. Vaizduo- 
jamoji mokymo lytis tarnauja vaizdumui, suprastam pla- 
čiąja prasme, ir gali reikštis ten, kur pirmoji nepritenka 
rodomųjų priemonių. Vis dėlto vaizduojamoji mokymo ly- 
tis, kuri naudojasi labiausiai žodžiu, turi kiek galėdama pri- 
siartinti prie rodomosios mokymo lyties, kuri daro 
tiesioginių įspūdžių į išviršines jusles. Psichologiniu atžvil- 
giu tai išreiškiama reikalavimu, kad vaizduojamasis mo- 
kymas sužadintų mokinių vaizduotėje tokių gyvų vaidinių, 
kurie savo ryškumu arti stovėtų prie patiriamų išviršinė- 
mis juslėmis įspūdžių. Willmannas reikalauja „taip vaiz- 
duoti žodžiu, kad klausytojas tartųsi matąs“. 

Vaizdavimas žodžiais gali būti trijų rūšių, kurios buvo 
jau paminėtos mokymosi bei mokymo tarpsnių schemoje. 
Tai yra, pirma, daikto aprašymas, antra, padėties nusaky- 
mas, ir trečia, įvykių papasakojimas. Vokiškai šitie trys da- 
lykai išreiškiami žodžiais: Beschreibung, Schilderung, 
Erzählung. Apie kiekvieną žodinio vaizdavimo rūšį turėsiu 
šį tą pasakyti. Nesant prieš mokinių akis paties dalyko arba 
jo atvaizdo, reikia kartais jis aprašyti žodžiu. Tai, žinoma, 
nereiškia, jog dalyko aprašymas teįvyksta ten, kur prieš mo- 
kinių akis negali būti pastatytas pats daiktas arba jo atvaiz- 
das. Rodant daiktą irgi yra reikalo aprašyti jį žodžiais, norint 
pakreipti mokinių dėmesys į reikiamą pusę ir dargi sustip- 
rinti įspūdžius, iš jo gaunamus. Bet, kai nei daiktas, nei jo 
atvaizdai negali būti parodyti, tenka pasigauti žodžio, kad 
bent tokiu būdu būtų atvaizduotos daikto ypatybės tiek jo 
dalyse, tiek ir visumoje. 

Reikia konstatuoti faktas, jog jei, iš vienos pusės, geras 
daikto aprašymas nėra lengvas dalykas mokytojui, tai irgi 

nelengvas dalykas yra mokiniui pasinaudoti mokytojo ap- 
rašymu. Tik tada, kai žodžiai sukelia mokinio vaizduotėje 
pilnus ir konkretinius vaizdus ir kai mokiniai iš atskirų ap- 
rašymo bruožų sugeba sudaryti savo vaizduotėje visą vaiz- 
dą, aprašymas pasiekia savo tikslo. Bet tai įvyksta jau 
vyresniame vaikų amžiuje, kai jų vaizduotė yra įgavusi mo- 
komosios drausmės ir yra praturtėjusi tikrai patirtais vaiz- 
dais. Todėl jauname vaikų amžiuje yra patariama kiekvienas 
naujo dalyko aprašymas iliustruoti bent keliais bruožais ant 
rašomosios lentos. Tik esant tikrenybei, jog aprašymo ele- 
mentai arba pradai yra mokiniams žinomi iš patirties ir jog 
jie sugeba šituos pradus derinti į ištisus vaizdus, galima da- 
ryti aprašinėjimų be braižybos priemonių. Apskritai moky- 
mo vaizdumas reikalauja, kad būtų išlaikytas nuoseklumas 
pažinties išsivystymo mokinio psichikoje. Domėjimasis pa- 
čiu dalyku suteikia daugiausiai medžiagos išviršinėms jus- 
lėms ir per jas pereina į išvidines jausles. Domėjimasis 
atvaizdu duoda medžiagos išviršinėms juslėms, bet sykiu 
reikalauja jau savarankiško išvidinių juslių veiklumo. Daik- 
to apmatavimas bendriausiais bruožais vis daugiau užde- 
da darbo išvidinėms juslėms; pagaliau aprašymas žodžiu 
tereikalauja daugiausiai darbo iš išvidinių juslių, o iš išvir- 
šinių juslių tenaudoja vien klausą. Šitokis darbo perkėli- 
mas iš išviršinių juslių į išvidines tegalimas sulig tuo, kaip 
auga mokinių patyrimas ir mokinių atmintyje ir vaizduo- 
tėje susikrauna patirtoji medžiaga, kuri galima panaudoti 
vaizduojamajam aprašymui. 

Šalia aprašymo stovi nusakymas. Nusakyti galima visų 
pirma padėtis, vyksmas ir veiksmas, žodžiu sakant, visa 
tai, kame yra pažangaus nuoseklumo vietos arba laiko at- 
žvilgiu. Nusakymas, ypač jei jis liečia kokį nors vyksmą, 
yra lengvesnis ir mokytojui atlikti, ir mokiniui suprasti, nes 
jis turi savyje daugiau genetinio nuoseklumo, kuris pajėgia 
pagauti žmogaus dėmesį ir padėti dalyką suprasti. Bet ir 


898 


čia patariama naudotis kiek galint braižiniais, kurie galėtų 
pateikti nusakomo dalyko atskirų momentų, taip sakant, 
skersinių pjūvių. 

Konkretinio daikto aprašymas ir padėties vyksmo arba 
veiksmo nusakymas turi paprastai savo tikslu pamokymą 
iš kokios nors realinių mokslų srities. Ypač gamtotyra ir 
kraštotyra pateikia daug geros progos šitoms vaizduojamojo 
mokymo lytims. Bet jos gali būti naudojamos taip pat jaus- 
mams sužadinti arba dvasiai pakelti. Galima aprašyti arba 
nusakyti reginį arba sceną ir paspalvinti juos tokiais jaus- 
mų bei vaizduotės priedais, kad aprašomas arba nusako- 
mas dalykas faktinai įvaizdins tam tikrą dorinį arba dvasinį 
turinį. Kitaip tariant, aprašymas ir nusakymas gali tarnauti 
ne tik lavinimui, bet ir auklėjimui. Tačiau lavinamoji jų reikš- 
mė paprastai turės pirmenybės. Kitaip yra su pasakojimu. 
Pasakojimas turi savo objektu įvykių išsivystymą. Jei apra- 
šymas turi plačios dirvos geografijos moksle, o nusakymas 
gamtos moksluose, tai pasakojimas turi daugiau pritaiky- 
mo istorijos dalykuose ir arčiau stovi visuomeninių, religi- 
nių ir apskritai dorinių santykių. Todėl auklėjamoji 
pasakojimo reikšmė palyginti yra daug didesnė, kaip kad 
aprašymo ir nusakymo, nors jo lavinamoji reikšmė pati iš 
savęs yra gal ne didesnė už šių dviejų pastarųjų reikšmę. 
Tačiau geras pasakojimas sudaro tiek palankių aplinkybių 
lavinimo reikalui, būtent, sužadina susidomėjimą, pagau- 
na dėmesį, sukelia jausmus, išjudina vaizduotę, tvirtai 
įsminga į atmintį, jog net grynai didaktinė pasakojimo reikš- 
mė faktinai pasirodo labai didelė. Yra neginčijama, kaip tvir- 
tina Overbergas, kad vaikai niekuomet taip noriai neklauso 
mokytojo, niekuomet taip lengvai nesupranta ir niekuomet 
taip ilgai neišlaiko atmintyje, kaip tada, kai mokomoji me- 
džiaga yra jiems pateikiama apysakos pavidalu. Beveik vi- 
si pedagogai su tuo sutinka. Yra net tokių tarp jų, kurie 
matuoja mokytojo vertę sąryšyje su sugebėjimu pasakoti. 

Pavyzdžiui, Kelineris sako savo „Aforizmuose“ šitokių da- 
lykų: „Mokytojo, kuris negali papasakoti, aš negalėčiau lai- 
kyti pilnu mokytoju: jam trūksta pagrindinės priemonės 
savo mokinių širdžiai lavinti“. „Papasakok, - sako jisai, - 
kad galėčiau matyti, koks esi mokytojas“. „Kas gali gerai 
pasakoti, - taip pat jo pasakyta, - laiko vaikus savo ranko- 
se“. Aukštai vertino pasakojimą ir Willmannas, kuris laikė 
jį vienu iš tikriausių vaidinamojo mokymo pradų. „Pasa- 
kojimas, ~ sako jisai, - yra brangumynas, arba kapitalas, su 
kuriuo privalo augti mokytojo vertė. Mokytojas, sugebąs 
patenkinti pasakojimo reikalavimus, prisiartina tuo prie rap- 
sodo; jis turi privilegijos priversti mokinius ne tik klausyti, 
bet ir klūsoti, ne tik pagauti jų dėmesį, bet ir išgauti iš jų 
dalyvavimą bei atsidavimą.“ 

Kokia yra didelė gero pasakojimo reikšmė, galima spręsti 
iš fakto, kad kartais pasakojimas pasirodo esąs labiau sėk- 
mingas mokymo tikslams kaip kad išvystomieji paklausai, 
vedami heuristiniu metodu. Būtent, pasakojimas pasirodo 
sėkmingesniu visur ten, kur auklėjamojo lavinimo sėkmin- 
gumas reikalauja dėstomojo dalyko gilaus bei pilno pergy- 
venimo. Analizuojamieji paklausai, kad ir skatina mokinių 
protavimą, tokiais atvejais išblaško pagrindinį visumos 
įspūdį ir nepajėgia taip pagauti visos jų būties, kaip tai pada- 
ro geras pasakojimas. Todėl mokytojui neprivalu niekuomet 
pamiršti, jog išvidinis pasakojamojo dalyko pergyvenimas 
tiek iš jo, tiek ir iš mokinių pusės, yra viena iš pagrindinių 
pasakojimo savybių. Nesant šito išvidinio pergyvenimo pa- 
sakojimas negali turėti tos reikšmės, kurios galima iš jo rei- 
kalauti. Sykiu neprivalu pamiršti, jog šitas išvidinis 
pergyvenimas pareina nuo to, kaip pasakojamoji medžiaga 
yra sutvarkyta į vieną nuosekliai išsivystančią visumą. Ten, 
kur dingsta visumos įspūdis, ne tik negali būti tvirto per- 
gyvenimo, bet dargi sunku yra padaryti toji pamokomoji 
išvada, kuri tarsi savaime turi išeiti aikštėn pasakojimui pa- 

sibaigus. Pats pasakojimas neprivalo būti kliudomas nuo- 
šaliniais pamokymais, nes tai ardo įspūdžių tikslingumą; 
bet pamokomoji išvada turi savaime kilti iš pasakojimo vi- 
sumos, kaipo šitos visumos vedamoji idėja. Taigi išvidinis 
vedamosios idėjos pergyvenimas visuose nuosekliai išsi- 
vystančios visumos tarpsniuose sudaro, taip sakant, didak- 
tinę pasakojimo esmę. 

Iš šitos pasakojimo esmės galima spręsti apie pagrindi- 
nes didaktinio pasakojimo sąlygas, kuriomis turi susidomėti 
kiekvienas mokytojas, nes niekas iš mokytojų nėra visai pa- 
liuosuotas nuo reikalo mažiau ar daugiau naudotis pasako- 
jimo priemonėmis. Manyčiau net, jog mokytojo pasiruošime 
savo profesijai rūpestis apie pasakojimo reikalą turi užimti 
iš anksto specialią vietą ir reikalauti tam tikro pratinimosi. 
Čia težadu iškelti aikštėn vien keletą svarbesnių sąlygų, rei- 
kalingų geram pasakojimui. Yra suprantama savaime, jog pa- 
sakojimui mokytojas privalo turėti ne tik bendrojo, bet ir 
specialiojo pasiruošimo. Bendrasis pasiruošimas yra pasiruo- 
šimas kalbėti apskritai, arba laikyti prakalbą pagal retorikos 
taisykles. Jei ir negalima reikalauti iš mokytojų, kad jie būtų 
specialistais oratoriais, tai vis dėlto iš jų galima reikalauti, 
kad jie susipažintų su pagrindinėmis retorikos meno taisyk- 
lėmis ir, iš vienos pusės, patys jų laikytųsi, o iš kitos pusės, 
pratintų prie jų savo mokinius. Negalima, žinoma, taip pat 
reikalauti iš mokytojo, kad jis būtų vaidila tikra to žodžio 
prasme, bet taisyklinga tarsena, balso valdymas, intonacijos 
pritaikymas dalykui, pasigavimas estetinės mimikos priemo- 
nėmis — visa tai tam tikrose ribose gali rasti vietos bendraja- 
me mokytojo pasiruošime pasakojimui. Apskritai šia proga 
tenka pabrėžti, jog visi šitie dalykai užima žmogaus kultūro- 
je tam tikrą ir net ne paskučiausią vietą. Žmogus, nepasižy- 
mįs visai žodžio kultūra, paprastai nedaro kultūringo 
žmogaus įspūdžio ir todėl tam tikrose ribose bendras retori- 
nis pasiruošimas mokytojui, kaipo jaunosios kartos kultū- 

rintojui, yra privalomas. Bet atskiram pasakojimui yra reika- 
lingas dar ir specialus pasiruošimas. Mokytojas, kaip visiems 
kitiems mokymo dalykams, taip ir pasakojimui turi specia- 
liai ruoštis ir visų pirma gerai pažinti pačią pasakojamąją me- 
džiagą, nes yra žinomas iš patirties dalykas, jog laisvai ir gerai 
galima papasakoti vien apie tai, kas yra pasisavinta tiek turi- 
nio, tiek ir išraiškos atžvilgiu. Pabrėžiu, jog paruošiamasis 
išraiškų pasirinkimas nėra mažas dalykas iškalbos reikale. 
Tik tinkamai pasiruošęs turinio ir išraiškos atžvilgiais mo- 
kytojas sugebės nuosekliai išvystyti pasakojime tą visumą, 
be kurios joks geras pasakojimas, kaip sakyta, apsieiti nega- 
li. 

Taigi mokytojo pasiruošimas yra pirma gero pasakoji- 
mo sąlyga. Antra, kas visuomet yra reikalaujama iš moky- 
tojo pasakojimo, yra pasakojamojo dalyko pergyvenimas 
tiek pasiruošimo, tiek ir pasakojimo metu. Mokiniai iš tikro 
tegali pergyventi dalyką vien tada, jei pats mokytojas jį per- 
gyvena. Jeigu mokytojo pasakojimas yra abejingai šaltas, 
tai ir mokinių sielos irgi pasiliks deramai nesujudintos. Pa- 
vyzdžiui, netikįs mokytojas gali visai korektiškai papasa- 
koti kokią nors sceną iš bibliškos istorijos, tačiau tokiam 
pasakojimui visuomet trūks pergyvenimo, kuris tikybos 
moksle atlieka labai svarbią rolę. Jei to nėra, pasakojimo 
sėkmingumas yra žymia dalimi sukompromituotas. Pasa- 
kojimo pergyvenimas dažniausiai pareina nuo įsitikrinimo, 
kuris sudaro trečią pagrindinę gero pasakojimo sąlygą. Ga- 
lima pasakoti fantastinę pasaką su tikru įsitikrinimu, nes 
tokiu atveju įsitikrinimas gali būti taikomas tai moralinei 
prasmei, kurios pasaka turi. Bet, šiaip ar taip, kiekvienas 
geras pasakojimas turi reikštis tvirtu įsitikrinimu. Ketvirtą 
pasakojimo sąlygą sudaro nuosekliai priežastingas pasako- 
jamų įvykių išsivystymas. Jei šitokio sąryšio tarp atskirų 
įvykių arba tarpsnių nenustatoma, pasakojimas neduoda 
vieningos visumos ir todėl nesuteikia tikslingo ir tvirtai per- 

gyvenamo įspūdžio. Šitas reikalavimas iš tikrųjų pakartoja 
organingai genetinio išsivystymo principą, pritaikytą tik pa- 
sakojimo esmei. Penkta pasakojimo sąlyga yra vaizdingas 

gyvumas. Visa, kas padaro pasakojamą dalyką ryškesnį bei 
“ gyvesnį, gali ir sulig galimybės privalo būti mokytojo pa- 
naudota šituo tikslu. Jam tarnauja ne tik retorikos priemo- 
nės, kaip tarsena bei mimika, bet ir literatūrinės priemonės, 
kaip poetinės figūros arba dramatiniai dialogai asmenų, mi- 
nimų pasakojime. Poetinis vaizdumas, psichologinis tikru- 
mas ir loginis nuoseklumas turi sueiti krūvon, kad 
vaizdingas gyvumas įsigalėtų pasakojime ir padarytų rei- 
kiamo įspūdžio. Pagaliau primintina yra dar viena pasako- 
jimo sąlyga, būtent, kad pasakojimas tiek savo turiniu, tiek 
ir išraiška atitiktų mokinių amžių ir šiaip jau jų pasiruoši- 
mą. Pasakojimo turinys privalo būti taip parinktas moki- 
niams, kad jie sugebėtų jį suprasti ir pergyventi moralinę jo 
prasmę. Šituo atžvilgiu pasakojamas dalykas neprivalo bū- 
ti nei per daug žinomas, nei per daug svetimas tam moki- 
nių vidaus pasauliui, kuris yra susidaręs viso jų išsivystymo 
išdavoje. Kitaip tariant, jis privalo būti tikras pažangaus 
aperceptyvinio pasisavinimo objektas. Išraiškos atžvilgiu 
pasakojimas irgi turi skaitytis su mokinių pasiruošimu. Sa- 
vaime aišku, jog pasakojimo būdas privalo būti pritaikytas 
vaikų supratimui. Jei jis ir neprivalo būti vaikiškai išreiš- 
kiamas, tai privalo būti vaikams suprantamas, t. y. moky- 
tojas pasakojime turi prisitaikyti prie vaikų, nors neprivalo 
jų pamėgdžioti. Šitai yra svarbiausios pasakojimo sėkmin- 
gumo sąlygos. Žinant pasakojimo svarbą, svarbu irgi mo- 
kytojui atsižvelgti į visas minėtas sąlygas ir savo laiku 
pasirūpinti jos sudaryti savo vaidinamajame mokyme. Pri- 
dursiu dar šia proga, jog ne tik mokytojas privalo pasakoti 
mokykloje, bet ir patys mokiniai. Ir reikia net gerai nusima- 
nyti, jog mokinių pratinimas pasakoti ištisus dalykus turi 
nemaža reikšmės jų iškalbai ir šiaip jau laisvam kalbos val- 

dymui. Tarp kitko tiek doriniam, tiek ir literatūriniam išsi- 
lavinimui turi daug reikšmės pasakos ir šiaip jau visi daly- 
kai, kur pasakojamasis pradas sudaro esminę dalį. Kaipo 
įdomus mokiniams, pasakojamasis mokymas pagauna jų 
dėmesį. Savo turiniu jis ne tik lavina, bet ir dorina, nes mo- 
kykloje jis privalo turėti dorinės prasmės. Savo lytimi jis 
lavina estetinį skonį, nes turi pasižymėti literatūrinėmis sa- 
vybėmis. Nuotakiai atpasakojamas pačių mokinių, jis pra- 
tina juos apgalėti iškalbos sunkenybes ir plačiai naudotis 
jos priemonėmis. Šitais labai bendrais nurodymais ir turiu 
pasitenkinti, trumpai nusakęs vaidinamąsias mokymo ly- 
tis. 

Iš eilės eina aiškinamoji mokymo lytis, kuri sykiu su iš- 
vystomąja lytimi atitinka antrąjį psichologinio pasisavini- 
mo tarpsnį, būtent supratimą. Skirtumas tarp aiškinamosios 
ir išvystomosios lyties yra, kaip žinome, tas, kad pirmoji 
lytis atitinka nominalinį supratimą, ogi išvystomoji - reali- 
nį supratimą, t. y. pradedamuoju pamatu pirmajam tarnauja 
žodis arba apskritai tekstas, ogi antrajam - dalykas ir pa- 
remta juo mintis. Kai kalbama apie aiškinamąją mokymo 
lytį, reikia visų pirma turėti galvoje, jog aiškinimas čia su- 
prantamas specialia prasme. Aiškinimo momentų yra vi- 
suose mokymo tarpsniuose - patirtiniame, protautiniamę 
ir pritaikomajame; todėl plačiąja prasme kiekvienas moky- 
mas yra aiškinamasis. Bet kai kalbama apie atskirą aiškina- 
mąją mokymo lytį, numanu, jog čia šitas terminas imamas 
siauresne, t. y. specialiąja prasme, būtent, aiškinamasis mo- 
kymas reiškia atskiro žodžio arba ištiso teksto aiškinimą 
mokymo tikslams. Pasirodo net, jog aiškinamasis mokymas 
yra seniausioji mokyklinio lavinimo lytis. Paprastai tauto- 
se, kurių kultūra išsivystė sąryšy su religine kūryba, religi- 
nio turinio knygų skaitymas ir aiškinimas buvo ir net iki 
šiolei esti pagrindinis mokyklos uždavinys. Pavyzdžiui, Ve- 
dos pas indus, Thora pas žydus sudaro tradicinį mokomąjį 

lobį mokykloje iki šiolei. Graikams šitam tikslui tarnavo ho- 
meriškieji epai, ir net viena graikų kalbos mokslo dalis bu- 
vo vadinama [...J?, aiškinamoji gramatika. [...]?, „egzegezė“, 
reiškia išvedžiojimą, vadinasi, aiškinant tekstą prasmė yra 
` išvedžiojama iš žodžių. Lotynų žodis interpretatio, atitinkąs 
graikų „egzegezę“, reiškia išplėtimą. Mūsų „aiškinamasis 
nagrinėjimas“ maždaug gali atstoti graikų „egzegezę“ ir lo- 
tynų žodį interpretatio. Dėl to, kas pasakyta, visai nenuosta- 
bu, kad ir krikščionijos šventraštis turėjo tarnauti mokomuoju 
lobiu, kai tik buvo įkurtos krikščioniškosios mokyklos. Vi- 
duramžių mokyklose teksto skaitymas, nagrinėjimas ir aiš- 
kinimas sudarydavo pagrindinį mokymo uždavinį. Iš anų 
laikų išliko mums žodis lectio, t. y. paskaita, kuris iš pra- 
džios reiškė, jog per pamoką buvo skaitomas ir aiškinamas 
koks nors tekstas. Iš anų irgi laikų egzegezė arba aiškini- 
mas įgavo ne tik mokymo lyties didaktikoje, bet ir moksl- 
nio metodo prasmės teologijoje. Humanizmo laikais 
ypatingo dėmesio buvo kreipiama tekstų komentavimui, 
kas yra irgi savo rūšies aiškinimas. Ir reikia pripažinti, jog | 
be tekstų aiškinimų bei komentavimų iki šiolei negali apsi- 
eiti joks plačiai suprantamas ir tikrai sėkmingas mokykli- 
nis lavinimas. 

Aiškinamoji mokymo lytis ima savo pagrindu žodį arba 
raštą ir stengiasi susekti glūdinčią juose mintį. Reiškia, iš 
vienos pusės, ji turi regimąjį ženklą ir tuo susiliečia su vai- 
dinamuoju mokymu, iš antros pusės, ji turi išvystyti pa- 
slėptą ženkle mintį ir tuo susiliečia su išvystomuoju mokymu. 
Tokiu būdu aiškinamasis mokymas iš tikro užima pereina- 
mąją vietą tarp vaidinamojo ir išvystomojo mokymo, kaip 
kad jam pridera pagal psichologinių pasisavinimo tarpsnių 
schemą. Reikia net šia proga pažymėti, jog aiškinamasis mo- 
kymas, pagrįstas sumaniu teksto skaitymu, pateikia moki- 
niams geriausio pasiruošimo išvystomojo mokymo 
supratimui. Aiškinamasis mokymas gali būti taikomas bet 

kokiam turiniui, suimtam į surašytą tekstą. Tiek paprasta 
pasaka, tiek ir rimtas išvystomasis protavimas gali čia rasti 
sau vietos. Ogi tikslus tokio teksto nagrinėjimas, jo prasmės 
supratimas, įsigyvenimas į jo minčių eigą gali turėti dau- 
giau lavinamosios reikšmės kaip kad pasyvus išklausymas 
nuotakaus išrodinėjimo arba šiaip jau išvystomojo protavi- 
mo. Tiesa, pirmutinis aiškinamojo mokymo, paremto teks- 
to skaitymu, uždavinys yra filologinė egzegezė, t. y. 
objektyvus teksto supratimas. Tik antroje vietoje privalu pa- 
naudoti skaitomasis tekstas, kaipo pažinčių ir net dorini- 
mo šaltinis. Tačiau šitas antrasis, kad ir šalutinis, uždavinys 
niekuomet negali būti apleistas gerai sutvarkytame mokyk- 
los auklėjamajame lavinime. Žodžiu tariant, aiškinamasis 
mokymas, be tiesioginio savo uždavinio pateikti teksto tiks- 
laus supratimo, privalo savo turiniu sykiu protinti ir dorin- 
ti. Protinti jis gali todėl, kad tekstas gali turėti savyje 
nuosekliai išvystomosios medžiagos. Dorinti jis gali tiek pa- 
skaitomais pavyzdžiais, tiek ir pateikiamais prie jų paaiš- 
kinimais. Čia primintinas yra Krūgerio posakis, jog kartais 
mokykloje „geriausi dalykai pramokomi pripuolamai“. 
Kiekviename tekste, kuris tarnauja objektu aiškinama- 
jam mokymui, galima skirti, iš vienos pusės, žodinė išraiš- 
ka, o iš antros pusės - glūdinti joje mintis, arba pats 
išreiškiamas dalykas. Žodinė išraiška sudaro teksto lytį; 
ogi pats išreiškiamas dalykas - jo turinį arba materiją. La- 
bai dažnai mokyme tuodu momentu reikia skirti, einant 
nuosekliai nuo žodžio, kaip išraiškos, prie idėjos, kaipo tu- 
rinio. Tokiu būdu gaunamos dvi aiškinimo rūšys: formali- 
nis žodžio aiškinimas ir materialinis dalyko aiškinimas, 
būtent tai, ką vokiečiai vadina Worterklūrunę ir Sa- 
chenklūrung. Formaliniame žodžio aiškinime Willmannas 
skiria dar ir grynai filologinį aiškinimą bei filologinį tech- 
ninj aiškinimą, ogi materialiniame dalyko aiškinime jis ski- 
ria loginį ir realinį aiškinimą. Grynai filologinis aiškinimas 

turi reikalo su žodžiais ir jų deriniais, kurių supratimo jis 
privalo pateikti mokiniams. Tai žodyno ir gramatikos sri- 
tis. Filologinis techninis aiškinimas turi reikalo su dailio- 
siomis literatūros lytimis, kurių supratimo jis taip pat 
privalo pateikti. Tai stilistikos, retorikos ir poetikos sritis. 
Loginis aiškinimas turi iškelti aikštėn glūdinčią žodinėje iš- 
raiškoje mintį ir pateikti jos supratimo, jam taip pat tenka 
rūpintis logiška minčių eiga, kurios esama skaitomajame 
tekste. Realinis pagaliau aiškinimas turi savo uždaviniu iš- 
kelti aikštėn istorinius ir kitus realinius santykius ir pateik- 
ti savo ruožtu jų supratimo. Pirmasis grynai filologinis ir 
paskutinysis realinis aiškinimas labiausiai perteikia žinių 
iš kalbos mokslo, iš vienos pusės, ir iš realinių mokslų, iš 
antros; antrasis filologinis techninis ir trečiasis loginis aiš- 
kinimas labiausiai lavina, išvystydamas filologinio techni- 
nio ir loginio sugebėjimo. 

Vienas iš svarbių dalykų aiškinamajame mokyme yra or- 
ganingas atskirų aiškinimų sąryšis, atremtas į organingą 
skaitomojo teksto visumą. Atskiri aiškinimai neprivalo bū- 
ti sau tikslais: „Atskiri dalykai, - sako Willmannas, - priva- 
lu aiškinti sąryšy su visuma, ogi atskiri aiškinimai privalo 
iškelti aikštėn pilnutinį visumos supratimą“*. Nuo to, koks 
nustatomas sąryšis tarp atskirų dalykų ir visumos teksto 
skaityme, pats skaitymas gali būti mažiau ar daugiau grei- 
tas. Dvi kraštenybės yra čia pareiškiamos, kaipo statarinis, 
t. y. lėtasis, ir kursorinis, t. y. spartusis, skaitymas. Teksto 
skaitymo greitis faktinai pareina, iš vienos pusės, nuo mo- 
kinių pasiruošimo, o iš antros pusės, nuo skaitomojo daly- 
korūšies. Yra, pavyzdžiui, aišku, jog esant menkam mokinių 
pasiruošimui skaitymas negali būti taip spartus, kaip tada, 
kai jų pasiruošimas yra pakankamas. Iš kitos pusės, epas 
skaitomas palyginti sparčiai, tuo tarpu lyrika skaitoma lė- 

čiau. Įdomu yra pastebėti, kokia yra to priežastis. Pasirodo, 
jog epo tempas pats iš savęs yra lėtas ir todėl, norint įgauti 
visumos įspūdžio ir palaikyti mokiniuose susidomėjimą, 
reikia jis skaityti sparčiu greitumu; tuo tarpu lyrikos tem- 
pas pats iš savęs yra spartus, todėl, norint lyriką gerai per- 
gyventi, reikia laiko, kad atitinkamas įspūdis suskubtų 
susidaryti ir pasiekti didesnės įtampos. Taigi skaitymo grei- 
tis yra atvirkščiame santyky su išvidiniu skaitomojo veika- 
lo tempu. 

Kai kalbama apie lėtą ir spartų teksto skaitymą, turima 
galvoje teksto suskirstymas mažesnėmis ar didesnėmis da- 
limis ir jų skaitymas su gausesniais ar šykštesniais aiškini- 
mais. Greitis čia yra matuojamas atžvilgiu į skaitomojo 
teksto visumą. Todėl lėtas skaitymas dar nereiškia, kad kiek- 
vienos atskiros teksto dalies skaitymas yra stabdomas nuo- 
latiniais aiškinimais. Atvirkščiai, kaipo bendra taisyklė 
galima laikyti principas, kad pats skaitymas kiek galint ma- 
žiau privalo būti trukdomas paaiškinimais, panašiai kaip ir 
pasakojimo bėgio nedera trukdyti išsilenkiančiais paaiški- 
nimais. Skaitant kurią teksto dalį privalu stengtis visados 
sudaryti visumos įspūdis, ir jau todėl pats teksto skaitymas 
neprivalo būti trukdomas nebūtinai reikalingais paaiškini- 
mais. Paaiškinimai gali būti daromi prieš skaitant tekstą arba 
ji paskaičius. Pirmieji bus paruošiamieji, antrieji - sekamieji 
arba atbaigiamieji. Mokytojo sumanymo dalykas yra tinka- 
mai suskirstyti aiškinimai į paruošiamuosius ir atbaigiamuo- 
sius. 

Nesunku pastebėti, jog, darant paaiškinimų, reikalingų 
skaitomajam tekstui suprasti, privalu stengtis kiek galint pla- 
čiau išlaikyti vaizdumo principas. Tasai ženklas, kuris tar- 
nauja aiškinaraajam mokymui išeinamuoju punktu, yra, kaip 
sakyta, žodis. Žodis yra irgi vaizdas, su kuriuo mes rišame 
tą ar kitą sąvoką. Bet žodis yra ženklas ir todėl vaizdas, su- 
tartasis arba pripuolamas ir dargi instrumentalinis, bet ne 

formalinis. Todėl veizdėjimas, atkreiptas į patį žodį, jokio pa- 
tyrimo, naudingo realiam dalyko supratimui, dar neduoda. 
Todėl yra reikalo tarp žodžio ir dalyko sąvokos įsprausti pri- 
gimtąjį ir formalinį šito dalyko vaizdą ir tuo pačiu organin- 
gai sujungti žodį, sąvoką ir dalyką mokinio psichikoje. Ir štai 
vaizdumo principas ir reikalauja, kad tarp žodžio ir sąvokos 
būtų dar įspraustas realus vaizdas, atitinkąs dalyko prigimtį 
bei lytį. Čia todėl gali rasti vietos visos vaidinamojo moky- 
mo priemonės, pradedant paties dalyko parodymu ir bai- 
giant net papasakojimu. Ir tai turi reikšmės tiek atskiram 
žodžiui, tiek ir ištisai teksto daliai įvaizdinti. 

Sąryšyje su svetimų tekstų aiškinimu stovi dar ir vertimo 
bei mokinių ruošimosi klausimai. Bet šitie klausimai turėtų 
būti plačiau gvildomi specialioje metodikoje, nes čia šitam 
reikalui trūksta laiko. Baigdamas tad aiškinamosios moky- 
mo lyties trumpą apžvalgą, laikau naudinga pateikti Will- 
manno nustatytą teksto skaitymo bei aiškinimo tvarką, kuri 
tačiau, paties Willmanno liudijimu, nėra vienas visam laikui 
nustatytas šablonas bet kuriam skaitomam dalykui. Willman- 
nas skirsto visą skaitymo bei aiškinimo darbą į tris dalis, bū- 
tent: į paruošimą, vertimą ir teksto apdirbimą, o paskui 
kiekvienoje dalyje nurodo atskiras pareigas, surištas su aiš- 
kinamuoju mokymu: I. Paruošimas. 1. Mokytojo nurodymai 
mokinių pasiruošimo reikalu. 2. Mokinių pasiruošimas na- 
mie. 3. Mokytojo paruošiamasis teksto aptarimas. II. Verti- 
mas. 1. Vieno kurio mokinio teksto vertimas. 2. Mokinių ir 
mokytojo pataisos prie vertimo. 3. Aiškinimas tuoj reikalin- 
gų supratimui dalykų, ypač grynai filologiniu ir loginiu at- 
žvilgiu. 4. Taisyklingas vertimas, mokytojo ir mokinių arba 
vienų tik mokinių padarytas. III. Teksto apdirbimas. 


Iš eilės eina aiškinamoji mokymo lytis. Reikia skirti aiš- 
kinimo supratimas plačiąja ir siaurąja prasme. Kiekvienas 
mokymas šiaip ar taip yra aiškinimas; bet kai kalbama apie 

aiškinamąją mokymo lytį, aiškinimas imamas siaurąja, ar- 
ba specialiąja, prasme. Šita prasme aiškinamasis mokymas 
reiškia atskiro žodžio arba ištiso teksto aiškinimą moky- 
mo tikslais. Tai yra net seniausioji mokymo lytis, kaipo 
aiškinimas raštų, kurie naudojasi tautose didžiausiu au- 
toritetingumu. Pas graikus buvo net kalbos mokslui pri- 
taikyta aiškinamoji gramatika [...]“, reiškusi prasmės 
išvedžiojimą iš žodžių arba prasmės susekimą žodžiuose. 
„Egzegezei“ išreikšti lotynų kalboje tarnauja žodis inter- 
pretatio, kas reiškia turinio išplėtimą iš žodžių. Kalbant apie 
egzegezę didaktikoje, turima galvoje filologinė kalbos eg- 
zegezė, kuri privalu skirti nuo teologinės Šventojo Rašto 
egzegezės. Filologinė kalbos egzegezė turi savo pagrindu 
žodį arba raštą ir stengiasi susekti glūdinčias juose min- 
tis. Šita egzegezė arba aiškinamoji mokymo lytis turi ypa- 
tingo pritaikymo kalbos bei literatūros moksluose, bet ji 
gali turėti vietos ir visur ten, kur tenka susidurti su bet 
kurio žodžio arba bet kurio teksto aiškinimu. Tiesioginiu 
uždaviniu šita lytis turi žodžio arba teksto supratimą, bet 
sykiu ji turi tarnauti plačiai suprastam auklėjamajam lavi- 
nimui. Kadangi kiekviename tekste galima skirti žodinę 
išraišką, arba lytį, nuo turinio, arba materijos, tai aiškina- 
mojoje mokymo lytyje galima skirti formalinį žodžio aiš- 
kinimą (Worterklūrunę) ir dalyko materialinį aiškinimą 
(Sachenklūrung). 

Vienas iš svarbesnių dalykų aiškinamajame mokyme yra 
organingas atskirų paaiškinimų sąryšis.Willmanno pasaky- 
mu, „atskiri dalykai privalu aiškinti sąryšy su visuma ir sy- 
kiu atskiri paaiškinimai privalo iškelti aikštėn pilnutinį 
visumos supratimą“. Aiškinimai paprastai suteikiami prie 
skaitomojo teksto. Teksto skaitymas gali būti lėtas ir spar- 
tus. Kai išvidinis paties teksto tempas yra lėtas, pavyzdžiui, 
epe,jo skaitymas esti spartus, kai išvidinis paties teksto tem- 
pas yra spartus, pavyzdžiui, lyrikoje, jo skaitymas esti lė- 

tas. Abiem atvejais siekiamas visumos įspūdis ir gilus per- 
gyvenimas. Aiškinimai prie skaitomo teksto esti paruošia- 
mieji ir atbaigiamieji. Pats skaitymas neprivalo būti 
kliudomas nereikalingais paaiškinimais. Mokytojo suma- 
numo dalykas yra reikiamus paaiškinimus suskirstyti į pa- 
ruošiamuosius ir atbaigiamuosius. Pridursiu dar, jog 
paaiškinimuose gali ir privalo būti plačiai taikomas vaiz- 
dumo principas. 

Pagaliau pridursiu dar, jog aiškinamoji mokymo lytis turi 
didelės reikšmės žmogaus išlavinimui ta prasme, kad pra- 
tina jį tinkamu būdu apsieiti su knyga. Knyga yra labai svar- 
bi priemonė Žmogaus išsilavinime ir todėl mokėti jinai 
tiksliai paskaityti, objektyviai suprasti ir sumaniai paaiš- 
kinti yra viena iš sąlygų, laiduojančių intelektualinį žmo- 
gaus išsivystymą ir tolimesnę jo pažangą. Knygų skaitymas 
mokykloje turi savo uždaviniu paruošti mokinius savaran- 
kiškam jų skaitymui, pateikiant pavyzdžių, kaip tekstas pri- 
valo būti suprastas, nagrinėjamas, aiškinamas, kritikuojamas. 
Žmogus, nedaręs tikslios filologinės egzegezės, t. y. neda- 
ręs tikslaus mokyklinio jokių tekstų nagrinėjimo, nepajėgs 
tinkamai suprasti skaitomos knygos, nesupras irgi savo prie- 
šo straipsnio, nebus tikslus kritikoje arba polemikoje, nes, 
nesugebėdamas padaryti filologinės svetimų tekstų egzege- 
zės, nepajėgs irgi surašyti savo teksto, kuris išlaikytų filolo- 
ginės egzegezės reikalavimus, Žodžiu tariant, aiškinamoji 
mokymo lytis, besiremianti filologine egzegeze, yra viena 
iš būtinų mokslingo išsilavinimo priemonių. 

Toliau mums tenka susidomėti išvystomąja mokymo ly- 
timi, kuri racionaliame arba protautiniame pasisavinimo 
laipsnyje atitinka realinį dalyko supratimą. Visų pirma rei- 
kia skirti išvystomoji mokymo lytis nuo išvystomosios pa- 
reigos. Išvystomosios pareigos turi bet kuri mokymo lytis. 
Pavyzdžiui, rodomoji mokymo lytis išvysto mokinio jus- 
les; vaizduojamoji mokymo lytis išvysto mokinio vaizduo- 

tę; aiškinamoji mokymo lytis išvysto filologinį mokinių su- 
gebėjimą; reiškia, visos šitos mokymo lytys atlieka išvysto- 
mąją pareigą šalia perteikiamosios pareigos, kurios jos visos 
šiaip ar taip turi. Todėl kai kalbama apie specialiai išvysto- 
mąją mokymo lytį, šita lytis suprantama čia ne tiek subjek- 
tyviu būdu, kiek objektyviu būdu, t. y. atžvilgiu į 
mokomosios medžiagos logišką išvystymą. Išvystomoji yra 
mokymo lytis, su kurios pagalba mokytojas išvysto moki- 
niams mokomąjį turinį tikslu priversti juos savo mintimi 
pereiti logišką išvystymo eigą. Aiškus dalykas, jog ir šita 
išvystomoji mokymo lytis turi išvystomosios pareigos sub- 
jektyviniu atžvilgiu, ir dargi reikia pastebėti, jog šita parei- 
ga reiškiasi čia labai sėkmingai, nes išvystomasis momentas 
liečia tiek mokinio psichiką, tiek ir mokymo medžiagą. 
Nuo aiškinamosios mokymo lyties išvystomoji lytis ski- 
riasi labiausiai tuo, kad pirmoji pradedamuoju punktu turi 
žodį arba tekstą, tuo tarpu išvystomajai mokymo lyčiai gali 
tarnauti pradedamuoju punktu tiek empirinė arba patirti- 
nė, tiek racionalinė ir protautinė medžiaga. Pirmuoju atve- 
juišvystomasis mokymas turi perdirbti daugingą patyrimo 
medžiagą į vieningą, proto sutvarkytą ir todėl lengvai su- 
prantamą visumą. Taip, pavyzdžiui, įvyksta gamtos moks- 
le. Antruoju atveju išvystomasis mokymas protavimo keliu 
privalo sudaryti naujų pažinčių iš anksčiau jau įgytų. Taip, 
pavyzdžiui, įvyksta matematikoje. Abiem atvejais ypač tu- 
ri būti keliamas aikštėn logiškosios priklausomybės santy- 
kis. Ogi šitas logiškosios priklausomybės santykis 
reikalauja, kad išvystomoji medžiaga nebūtų čia skirstoma 
į atskirus pradus, izoliuotus tarp savęs. Todėl ypatingo rū- 
pesčio privalu čia dėti logiškos santvarkos ir lengvo apžvel- 
giamumo reikalams. Mokiniams kaip tik turi paaiškėti 
nuosekliai išsivystanti mintis, su kurios pagalba prirodo- 
ma dėstomoji tiesa; ir todėl juo didesnis bus išsivystančios 
minties apžvelgiamumas, juo sėkmingesnis bus išvystoma- 

sis mokymas. Dėl šitos priežasties nepatariama išvystomo- 
jo mokymo apsunkinti per dideliu kalbingumu, ypač kai 
tenka formuluoti galutinas jo išvadas. Galutinos išvados yra 
gera suimti į tikslias ir trumpas formules, todėl kad jos su- 
"daro tas naujas pažintis, kurios privalu pasisavinti. Kaip 
paaiškėjo iš mokymo bei mokymosi tarpsnių schemos, iš- 
vystomasis mokymas reiškiasi induktyviniu mąstymu, ap- 
tarimu, suskirstymu ir išvedžiojimu bei prirodinėjimu. 
Aišku, jog nerasime nė vieno dėstomo mokyklose dalyko, 
kuriame nerastų vietos viena kita išvystomojo mokymo 
priemonė. Taip indukcija, arba išvados, padarytos iš atski- 
rų atsitikimų, apibendrinimas visiems galimiems atsitiki- 
mams, gali rasti plataus pritaikymo empiriniuose arba 
realiniuose dalykuose, kaip gamtos moksluose, geografijo- 
je, istorijoje. Mokytojas, eidamas indukcijos keliu, paspiria 
mokinių mintį dalyvauti protavimo vyksme, šiuo atveju jis 
paspiria ją palyginti atskirus faktus ir įvykius ir iš jų pada- 
ryti apibendrintų išvadų. Šitas induktyvinis išvystomojo 
mokymo kelias gali būti taip pat pritaikytas kalbos moks- 
lui, kai reikia iš atskirų pastebėtų atsitikimų išvesti bendra 
taisyklė. Sąvokos aptartis, kaipo išvystomojo mokymo prie- 
monė, randa pritaikymo visuose dėstomuose dalykuose, nes 
žodžių ir dalykų aptartys neišvengiamos jokiame moksle. 
Žodžio aptartys turi ypatingos reikšmės mokslo termino- 
logijai suprasti, kas nėra paskučiausias dalykas tiek moks- 
le, tiek ir mokyme. Dalykų aptartys yra reikalingos, norint 
apie juos susidaryti aiškių bei tikslių sąvokų. Rašto tema 
yra kartais ne kas kita, kaip uždavinys aptarti kokį nors da- 
lyką ir šitą aptarimą apginti išdėstymu. Suskirstymas turi 
išvystomojo mokymo lyties visur ten, kur yra daroma moks- 
liška klasifikacija arba koks nors dalyko suskirstymas. Pa- 
vyzdžiui, rašto darbe tenka suskirstyti dalimis tema, kuri 
iš pradžios yra aptariama kaipo sąvoka. Išvedžiojimams bei 
išrodinėjimams, kaipo išvystomojo mokymo priemonėms, 

ypač plačios dirvos pateikia matematika, fizika, kosmogra- 
fija, ir todėl šitie dalykai turi ypač didelės reikšmės moki- 
nių protinėms pajėgoms išvystyti. Mokinių protavimo 
iniciatyva, tikslumas ir objektyvumas išsidirba sąryšy su 
šitais mokslais ir todėl lengva suprasti, kiek svarbu yra jie 
tinkamai pastatyti mokykliniame lavinime. Bet iš kitos pu- 
sės, kadangi išvystomasis mokymas labiausiai prataria į 
žmogaus protą, dažnai neliesdamas jo valios ir jausmų, tai 
pergyvenimo momentas palyginti yra jame silpnas ir todėl 
jisai, kaipo auklėjimo priemonė, turi žymiai mažesnės reikš- 
mės už tas mokymo lytis, kur, kaip kad vaizduojamajame 
ir aiškinamajame mokyme, pergyvenimo momentas yra 
stipresnis. Taip vaizduojamoji mokymo lytis, kad ir mažiau 
lavina protą, bet užtat labiau sujudina valią ir jausmus ir 
todėl, įpinta į lavinimo sistemą, gali turėti daugiau auklėja- 
mosios įtakos. Tiek apie išvystomąjį mokymą. 

Pagaliau telieka veikdomoji mokymo lytis, labiausiai ati- 
tinkanti pritaikomąjį mokymosi bei mokymo tarpsnį. Šitas 
paskutinis tarpsnis mokymosi atžvilgiu yra pritaikomasis 
vyksmas, pareinąs nuo sugebėjimo; ogi mokymo atžvilgiu 
jis yra veikdymas. Veikdyti, dar kartą primenu, yra daryti, 
kad kas veiktų, šiuo atveju, kad veiktų iš savęs pats moki- 
nys. Veikdomoji ir bus mokymo lytis, su kurios pagalba mo- 
kytojas stengiasi paraginti mokinį savarankiškai dirbti. 
Pirmas tokio savarankiškojo veiklumo laipsnis bus papras- 
tas įsigytų pažinčių pritaikymas naujiems atsitikimams, kas 
yra reikalaujama statomais mokiniams klausimais ir duo- 
damais uždaviniais. Yra aišku, jog žmogaus pažintys bei 
sugebėjimai vien tada teturi tikros reikšmės, kai jis žino, 
kokiam galui jie tarnauja, ir kai jis nusimano, kaip jie gali 
būti panaudoti tiek teoriniams, tiek ir praktiniams tikslams. 
Žodžiu tariant, mokiniai privalo būti vedami nuo suprati- 
mo prie taikymo, juo labiau kad pritaikymas yra sykiu su- 
pratimo išbandymas ir sustiprinimas. Bet pritaikymas 

neprivalo pasitenkinti vien teorinės pamokos sritimi. Iš pa- 
mokos ribų jis turi išeiti į platesnį gyvenimą. Tai reiškia, 
jog nepakanka, kad mokinys suimtų mokomąjį turinį vien 
savo atmintimi ir išreikštų žodžiu, bet dar reikia, kad jis 
patirtąją pažintį sugebėtų panaudoti bet kuriam naujam dar- 
bui arba šiaip jau praktiniam gyvenimui. Kitaip tariant, mo- 
kyklinis mokymas galutinoje savo išdavoje turi vesti 
mokinius nuo pamokų prie savarankiškos kūrybos ir tuo 
sudaryti tą tiltą, kuris turi sujungti mokyklą su gyvenimu. 

Veikdomajame mokyme veikimo iniciatyva ir žymiausioji 
veiklumo dalis tarsi pereina nuo mokytojo prie mokinių. Mo- 
kytojas regimai pasilieka pasyvus, kad patys mokiniai ne- 
kliudomi galėtų išvystyti kuo daugiausiai aktyvumo. Faktinai 
mokytojas neprivalo būti pasyvus ten, kur yra aktyvūs pa- 
tys mokiniai. Jo pasyvumnas yra, kaip sakyta, regimas, iš tik- 
rųjų jis yra aktyvus neregimu būdu. Visose kitose mokymo 
lytyse mokytojas yra regimai aktyvus ir visai regimomis prie- 
monėmis veda mokymo darbą. Tuo tarpu veikdomojoje mo- 
kymo lytyje mokytojas yra regimai pasyvus, nors jo esamybė 
mokykloje turi kiekvienu laiku reikštis visai aktyviu ir sėk- 
mingu vadovaujamuoju budėjimu. Norint parinkti atitinka- 
mą pavadinimą mokytojo aktyvumui veikdomojoje mokymo 
lytyje, reikia pasakyti, jog tai yra įkvepiamasis vadovavimas. 
Moraliniu savo autoritetu, nuolatiniu tyliu budėjimu, įkve- 
piamaisiais patarimais, vedamaisiais klausimais mokytojas 
yra veikdomojo mokymo siela, kaip ir kiekvienoje kitoje mo- 
kymo lytyje. Tik čia jo aktyvumas įgauna kitokios lyties, to- 
dėl pati mokymo lytis išeina skirtinga. Iš kitos pusės, mokinių 
aktyvumas čia yra irgi kitoks negu kitose mokymo lytyse. Jei 
kitose mokymo lytyse mokinių aktyvumas yra neregimas, 
tai čia, atvirkščiai, jis įgauna regimos lyties. Taigi pasirodo, 
jog tada, kai mokytojas yra regimai aktyvus, mokiniai yra 
neregimai aktyvūs, ir atvirkščiai, kai mokytojas yra neregi- 
mai aktyvus, mokiniai yra regimai aktyvūs. Jei dabar regi- 

mąjį aktyvumą pavadinsime darbo vardu, kuris jam iš tikro 
pridera, tai pamatysime, jog veikdomoji mokymo lytis kaip 
tik yra toji, kuri specialiai atitinka pagrindinį darbo principo 
reikalavimą. Darbo principas, kaipo reguliuojamasis princi- 
pas išvystomajai pareigai, reikalauja, kaip žinome, savaran- 
kiškojo veiklumo iš mokinių. Ir štai toji mokymo lytis, kuri 
visai specialiu būdu tarnauja šitam reikalavimui patenkinti, 
ir yra veikdomoji mokymo lytis. 

Čia ne pro šalį bus susekti, kokių sąlygų reikalauja veikdo- 
moji mokymo lytis ir kokiems dalykams ji gali būti taikoma. 
Visų pirma privalu žinoti, jog mokinys tegali būti tikrai veik- 
lus ir produktyvus tik tada, kai jis yra pagautas tiesioginiu 
dalyko įdomumu. Tiesioginis dalyku susidomėjimas, kaip ži- 
nome, yra tasai akstinas, kuris gali pajudinti reikiama pakrai- 
pa mokinio dėmesį ir šitą dėmesį laikyti ilgesnį laiką savo 
valdžioje. Susidomėjimas tiesioginiu dalyko įdomumu ir sa- 
vaimingas dėmėjimasis, juo paremtas, yra dvi pirmutinės są- 
lygos veikdomajai mokymo lyčiai. Suprantama, kodėl jos yra 
reikalaujamos. Susidomėjimas tiesioginiu dalyko įdomumu 
ir savaimingas dėmėjimasis sudaro žmogui nuotaikos, geriau- 
siai pritinkančios džiaugsmingam veikimui. Dalyko įdomu- 
mas jau yra žmogui tam tikra vertybė, kuriai jis noriai ryžtasi 
padėti tam tikrų pastangų ir visų pirma pastangų sutelkti sa- 
vo dėmesį. Ir štai sąmonė, jog siekiamas dalykas yra tikra ver- 
tybė, yra viena iš sėkmingo veikimo sąlygų. Kai susidomėjimas 
nėra paremtas tiesioginiu dalyko įdomumu ir kai dėmesys nėra 
savaimingas, veikimas nėra nei tiek lengvas, nei tiek džiaugs- 
mingas ir todėl nėra tiek pat sėkmingas. 

Šalia susidomėjimo ir dėmėjimosi trečia sąlyga veikdo- 
majam mokymui yra didžiausias vaizdumas. Yra žinoma 
iš psichologijos, kad mūsų vaidiniai turi veikiamosios arba 
judinamosios galios. Todėl juo ryškesnis yra vaidinys, juo 
daugiau galios jis turi sujudinti mus ir paspirti prie veiki- 
mo. Reikia net pažymėti, jog domėjimosi bei dėmėjimosi 

įtampa yra tiesioginiame santykyje su dalyko vaizdumo 
laipsniu. Štai kodėl veikdomoji mokymo lytis dažniausiai 
yra derinama su vaidinamąja mokymo lytimi ir kodėl dar- 
bo principas yra statomas į sąryšį su vaizdumo principu. 

Ketvirta veikdomojo mokymo sąlyga yra metodologinis 
mokinių paruošimas savarankiškajam veiklumui, nukreip- 
tam į tam tikrą konkretinį uždavinį. Jei mokiniai nėra visai 
pasiruošę kokiam nors darbui, tai, aiškus dalykas, šito dar- 
bo išdavos bus tiek menkos ir pripuolamos, kad iš jo atliki- 
mo maža gali būti naudos, palyginus su prarastu laiku, 
išeikvota energija. Užtat jei mokytojas savo laiku yra sutei- 
kęs mokiniams metodologinių nurodymų ir šiaip jau pa- 
ruošęs juos sumanytam uždaviniui, pats darbas bus sykiu 
ne per sunkus, džiaugsmingas, sėkmingas tiek laiko, tiek ir 
energijos atžvilgiu. 

Sąryšy su metodologiniu pasiruošimu stovi penkta są- 
lyga, būtent, kad darbo uždavinius renkant būtų išlaiko- 
mas nuoseklus pažangumas, t. y. kad darant kokį darbą 
įgytos jau anksčiau pažintys tarnautų prielaidomis, kurio- 
mis remiantis galima būtų išspręsti uždavinį ir prieiti nau- 
jų išdavų. Jei tokio nuoseklaus pažangumo nesama tarp 
įgytų jau pažinčių ir įgyjamų darbe ar patyrime pažinčių ar 
sugebėjimų, vykdomoji mokymo lytis negali būti laikoma 
vykusia bei tikslinga. Pagaliau šešta sąlyga yra kuriamo- 
sios iniciatyvos buvimas. Nesant kuriamosios iniciatyvos 
galima įsiminti mechaniniu būdu atskirų žinių, pakartoti 
šabloniškai įgytų žinių ir sugebėjimų pritaikymą, bet no- 
rint, kad mokinių darbas turėtų randamosios reikšmės ar- 
ba suteiktų jiems pažinčių ar sugebėjimų, kurių jie dar 
neturi, reikia, kad jie pasižymėtų mažesne ar didesne nuo- 
sava iniciatyva. Veikdomoji mokymo lytis ir rūpinasi viso- 
mis galimomis priemonėmis išvystyti kuriamąją mokinių 
iniciatyvą, kadangi kuriamoji iniciatyva ir yra toji pedago- 
ginė vertybė, kuri sudaro tiltą tarp mokyklos ir gyvenimo. 

Kuriamoji mokinių iniciatyva turi augti sulig tuo, kaip 
einama nuo darbo tikslo nustatymo prie priemonių parin- 
kimo ir nuo priemonių parinkimo prie uždavinio atlikimo. 
Veikdomajame mokyme mokiniai privalo jau dalyvauti dar- 
bo tikslą renkant, nes jie privalo pratintis sąmoningai sta- 
tytis tikslus ir jų siekti. Be to, pasistatytas tikslas yra stipriau 
siekiamas negu tikslas, kieno kito primestas. Daugiau ini- 
ciatyvos mokiniai turi parodyti priemonių parinkime, nes 
priemonių parinkimas sudaro, taip sakant, paruošiamąjį už- 
davinio išsprendimo tarpsnį. Ogi daugiausiai iniciatyvos 
reikalaus iš jų, žinoma, pats darbo atlikimas arba uždavi- 
nio išsprendimas. Sulig tuo, kaip auga mokinių iniciatyva, 
mokytojo regimas aktyvumas atitinkamai turi mažėti. Tie- 
sioginiai mokytojo nurodymai turi užleisti vietą laisviems 
pasitarimams su juo, jo vedamiesiems klausimams, kurie 
paspirtų patį mokinį surasti atsakymą arba atlikti praktinį 
uždavinį ar konkretinį darbą. Apskritai veikdomajame mo- 
kyme pamokomasis mokytojo pasikalbėjimas turi tikslą pri- 
pratinti mokinius statytis klausimų, telkti dėmesį, kur to 
reikalauja darbo tikslas arba klausimo prasmė, ir save kon- 
troliuoti darbe. 

Lieka dar trumpai nusakyti, kur gali būti taikoma veik- 
domoji mokymo lytis. Aišku savaime, jog plačiausiosios dir- 
vos šita lytis randa pritaikomajame mokymosi bei mokymo 
tarpsnyje, bet tai nereiškia, kad kituose psichologiniuose 
pasisavinimo tarpsniuose šita lytis negali turėti vietos. Tiek 
juslinio patyrimo, tiek ir protinimo supratimo tarpsnyje 
veikdomoji mokymo lytis gali turėti vietos greta su kitomis 
mokymo lytimis, mažiau ar daugiau šituos tarpsnius ati- 
tinkančiomis. Nesunku įsitikrinti, jog savarankiškojo veik- 
lumo gyvenimas reikalauja iš subrendusio žmogaus fiziniu, 
protiniu, doriniu, estetiniu ir religiniu atžvilgiu. Todėl nė- 
ra tokios gyvenimo srities arba tokios žmogaus galios, kuri 
negali būti veikdoma heuristiniu, arba randamuoju, būdu. 

Dėl šitos priežasties tiek mokomosios medžiagos patyrime, 
tiek ir jos supratime, nekalbant jau apie pritaikymą, kuris 
galima iš jos padaryti, veikdomoji mokymo lytis gali reikštis 
mokykloje tokiais savarankiškais mokinių veiksmais, kokiais, 
pavyzdžiui, yra savaimingas veizdėjimas, domėjimasis, pa- 
lyginimas, bandymas, pergyvenimas, eksperimentavimas, 
atvaizdavimas, kuriamasis darbas ir t. t. Taip įgyjant naujų 
vaidinių, mokiniams privalu visų pirma panaudoti tuos sa- 
vo patyrimus, kurie jiems yra savaime susidarę gyvenime 
ir mokykloje. Tik šalia veizdėjimo jie turi domėtis su su- 
telktu dėmesiu ir giliai pergyventi patyrimą. Ekskursijos, 
įvykių pastebėjimas ir registravimas, dalyvavimas visokių 
rūšių naudinguose namų ir mokyklos darbuose, rankų dar- 
bas, dalyvavimas fizikos, chemijos, biologijos eksperimen- 
tavimuose, - visa tai suteikia mokiniams vaidinių, 
savarankiškai įgyjamų ir savaimingai pergyvenamų pagal 
veikdomąjį mokymą. 

Veikdomuoju mokymu einant toliau, kyla reikalas su- 
derinti naujai įgytos pažintys su senais patyrimais pagal 
apercepcijos dėsnius. Šitam reikalui tarnauja įvairūs reiški- 
mosi būdai, kaip išsireiškimas žodžiu, piešimas, lipdymas, 
dramatinis atvaizdavimas ir t. t. Visi atvaizdavimo būdai, 
ar tai bus pasakojimai, ar rašto darbas, ar meno bandymas, 
ar rankų kūrinys, ar mimikos išraiška, reikalauja susigyve- 
nimo su atvaizduojamu vaidiniu ar idėja ir sykiu sugebėji- 
mo savarankiškai reikštis, pasiremiant įgytu patyrimu ar 
laimėta pažintimi. Vedama tarp mokinių diskusija yra irgi 
veikdomojo mokymo apraiška, kuri labiausiai tarnauja pro- 
tavimo tikslui ir todėl veda prie geresnio susipratimo. Iš 
čia matyti, jog veikdomasis mokymas gali būti pritaikytas 
mažesniu ar didesniu laipsniu kiekviename psichologinia- 
me pasisavinimo tarpsnyje, nors jis ypač ir visų pirma pri- 
tinka pritaikomajam tarpsniui. 

Esame perėję mokymo lytis, kurios gana griežtai atitin- 

ka psichologinius mokymosi bei mokymo tarpsnius. Kaip 
matėme, empirinį arba patirtinį tarpsnį atitinka vaidinamoji 
mokymo lytis, kuri yra rodomoji išviršinių juslių atžvilgiu 
ir vaizduojamoji išvidinių jauslių atžvilgiu. Racionalinį, ar- 
ba protautinį, tarpsnį atitinka, nominalinio supratimo at- 
žvilgiu, aiškinamoji lytis, ogi realinio supratimo atžvilgiu — 
išvystomoji lytis. Pritaikomąjį tarpsnį atitinka veikdomoji 
lytis, kuri, nuosekliai išeidama iš pritaikymo ribų, veda prie 
kūrybos, paremtos laisva iniciatyva. Pigu yra įspėti, jog la- 
vinimo darbe įvairiuose mokymo dalykuose įvairiai gali būti 
derinamos kelios ar net visos mokymo lytys, panašiai kaip 
juose įvairiai gali būti derinami psichologiniai pasisavini- 
mo momentai. Kadangi realiniuose dalykuose vyrauja pa- 
tirtinis momentas, tai aišku, jog iš mokymo lyčių bus čia 
vyraujanti vaidinamoji, tiek rodomoji, tiek ir vaizduojamo- 
ji. Toliau, kadangi idealiniuose dalykuose vyrauja protau- 
tinis momentas, tai aiškų, jog iš mokymo lyčių bus čia 
vyraujančios aiškinamoji ir išvystomoji lytis. Pagaliau, ka- 
dangi meniškuose sugebėjimuose vyrauja pritaikomasis 
momentas, tai aišku, jog iš mokymo lyčių bus čia vyraujan- 
ti veikdomoji lytis. Nereikia tačiau tai suprasti taip, tarsi 
vyravimas būtų išskiriamasis viešpatavimas. Kiekvienoje 
dalykų grupėje visuomet bus derinamos ta ar kita propor- 
cija įvairios mokymo lytys. Iš čia savaime suprantama, jog 
jokiai mokymo lyčiai negalima teigti išskiriamųjų teisių la- 
vinimo vyksme. Tuo tarpu negalima pasakyti, kad pedago- 
gų šališkumas niekados nesireiškia tokiu ekskliuzyvizmu. 
Kai buvo madoje vaizdumo principas ir kai jis iš tikro buvo 
pedagoginės pažangos obalsiu, ne kartą einančių inercijos 
pakraipa žmonių buvo manyta, jog vaizduojamoji moky- 
mo lytis yra svarbiausias lavinimo dalykas. Vaidinamoji mo- 
kymo lytis yra svarbi, kadangi ji išvysto žmogaus jusles bei 
jausles, kurios pateikia žmogaus psichikai konkretinių da- 
vinių. Tai yra tie daviniai, kuriais pasigavęs Žmogaus pro- 

tas tegali atlikti tiesioginį savo uždavinį. Bet kaip tik todėl 
juslių išlavinimas ir konkretinių davinių įsigijimas nėra dar 
sau tikslas ir todėl irgi vaizduojamoji mokymo lytis negali 
būti nei vienintelė, nei pagrindinė mokymo darbe, nors ji iš 
tikro yra grindžiamoji. Jei būtų kitaip, tai instinkto veda- 
mas gyvulys arba laukinis žmogus būtų idealu lavinimui, 
nes yra žinomas dalykas, kad gyvulys arba net laukinis žmo- 
gus juslių išlavinimu pralenkia kultūringą žmogų. Tuo tar- 
pu kraštutinis pedagoginis realizmas kartais apie tai 
pamiršta. 

Buvo taip pat laikai, kai manyta, jog aiškinamoji ir iš- 
vystomoji mokymo lytys yra vienintelės arba bent tos, ku- 
rios turi būti praktikuojamos mokyklose. Tai buvo 
viduramžiuose, kai, iš vienos pusės, filosofija, o iš antros 
pusės, matematika, radusios išraiškos tame, kas vadinta tri- 
vium et guadrivium, viešpatavo anų laikų lavinime. Aiški- 
namoji bei išvystomoji mokymo lytys miklino tuomet kalbos 
galią ir žmogaus protą be tinkamos atodairos, iš vienos pu- 
sės, į vaizdumo, o iš antros pusės, į savarankiško veiklumo 
principus. Šitas vienašališkumas turėjo būti paskui bran- 
giai apmokėtas, kai laikai iškėlė lavinimui kitokių reikala- 
vimų. 

Pagaliau mūsų laikais plinta sąryšy su darbo principu 
vienašališkas pasitikėjimas veikdomąja mokymo lytimi ir 
palinkimas matyti joje išgelbėjimo priemonę prieš visus 
ikišiolinio ugdymo nepasisekimus. Šita pakraipa eina, pa- 
vyzdžiui, amerikoniškas aktyvizmas, kuris yra kraštuti- 
nė, bet nuosekli kapitalistinio individualizmo išdava. 
Nuolatinė konkurencija arba lenktyniavimas reikalauja 
dviejų pagrindinių sąlygų: asmens veiklumo ir neriboja- 
mai kylančios produkcijos arba gamybos. Asmens veiklu- 
mo primatas ir nenuilstama gamyba - štai du dalyku, 
kuriuodu simptomingu būdu riša amerikoniškąjį aktyviz- 
mą su darbo mokykla, t. y. mokykla, kur darbo principas, 

pasidaręs inercingos pažangos obalsiu, vienašališkai rea- 
lizuojamas veikdomojoje mokymo lytyje. Nesunku net nu- 
matyti aplamais bruožais, kokiai iš eilės vienašališkai 
pakraipai bus lemta įsigalėti, kai darbo principas, laimė- 
jęs tai, kas jam iš tikro pridera, iššauks reakciją prieš savo 
ekskliuzyvinę inerciją arba vienašališkumo linkmę. Prieš 
kraštutinį aktyvizmą tegali kilti reakcijos vien iš kraštuti- 
nio pasyvizmo arba kvietizmo pusės. Iš kraštutinių Vaka- 
rų amžinas Žmonijos pasiilgimas bus atkreiptas į 
kraštutinius Rytus, kur indiškas kvietizmas sudaro prie- 
šenybę amerikoniškajam aktyvizmui. Kai bus įsitikrinta, 
jog inercingas asmens veiklumas neatneša žmogui tikro 
išganymo ir jog nuolat auganti gamyba, sotindama padū- 
kusius kūno geidulius, vis labiau alkina žmogaus dvasią, 
žmonės vėl pasiilgs rimties, veizdėjimo, stoiškosios abne- 
gacijos ir ims remti vienašališkąją pakraipą, kuri darys ati- 
tinkamų pažadų. Simptomingą apraišką todėl sudaro 
pastebimas dabar Amerikoje susidomėjimas ilsėjimosi te- 
orija, paimta iš indų patyrimų. 

Paedagogia perennis, trunkanti per amžius pedagogika, at- 
remta, iš vienos pusės, į philosophia perennis“, o iš antros 
pusės, į pilnutinio ugdymo idealą, vienintelė tegali išlaiky- 
ti pusiausvyrą nuolatinėse vienašališkų pakraipų varžyti- 
nėse. Kiekviena dalinė pažanga privalo turtinti jos sintetinę 
sistemą, bet joks vienašališkumas negali joje įsigalėti, nes 
tai reikštų nei mažiau ir nei daugiau kaip šitos trunkančios 
per amžius pedagogikos panaikinimą. 

Esu kiek nutolęs nuo mūsų tiesioginio dalyko, bet neno- 
rėjau praeiti tylomis gerą progą iškelti aikštėn pagrindinę 
žymę pedagogikos, kuri turi būti paedagogia perennis. Šitos 
žymės šviesoje ypač bus aišku, jog visos mokymo lytys turi 
savo prasmę bei reikšmę lavinimo vyksme ir jog jos tinka- 
mai privalo būti derinamos lavinimo darbe. Rodomoji lytis 
išvysto mūsų išviršines jusles; vaizduojamoji - išvidines jus- 


922 


les, tarp kitko vaizduotę ir jausmus. Aiškinamoji lytis, kai- 
po filologinė egzegezė, suteikia to išlavinimo, kuris yra su- 
rištas su knygos kultūra; išvystomoji lytis lavina ypač 
protinę galią, kuri suteikia žmogui intelektualinio apsi- 
sprendimo, taip svarbaus visam jo gyvenimui. Veikiamoji 
lytis išvysto žmoguje pritaikomuosius ir kuriamuosius su- 
gebėjimus ir dargi ypač lavina žmogaus valią ir tvirtą indi- 
vidualybę. Visos sykiu auklėja ir lavina pilnutinį žmogų; 
bet atmeskime iš jų bent vieną, ir ugdomo žmogaus harmo- 
nija mažiau ar daugiau bus apardyta. 


Mokymo būdai 


Nuo mokymo lyčių turime eiti prie mokymo būdų. Tarp 
mokymo lyčių ir būdų, kaip jau buvo sakyta, yra to skirtu- 
mo, jog mokymo lytys yra vykdomosios mokymo priemo- 
nės, turinčios santykio su psichologiniais pasisavinimo 
tarpsniais, tuo tarpu mokymo būdai imami be sąryšio su 
bet kuriuo psichologiniu tarpsniu. Mokymo būdai yra tad 
tos mokymo priemonės, kurios išeina aikštėn kaipo išvirši- 
nės lavinamojo darbo apraiškos. Jie galima suskirstyti į: 
1) tiesioginius ir 2) netiesioginius. Tiesioginiai mokymo bū- 
dai bus: a) nuotakus dėstymas, b) rašto ir namų darbai ir 
c) kontroliavimas. Visų šitų mokymo būdų pagrindines sa- 
vybes ir turėsiu trumpai nusakyti. 

Nuotakus dėstymas yra tasai mokymo būdas, be kurio 
negali apsieiti joks gerai sutvarkytas tiek mokslinis, tiek ir 
privatinis lavinimas. Kai kurios mokymo lytys, kaip pasako- 
jimas, aprašymas, nusakymas, filologinis aiškinimas, išvys- 
tymas, ypač daug reikalauja nuotakaus dėstymo, tuo tarpu 
kitos dėstymo lytys reikalauja jo mažiau arba gali visai apsi- 
eiti be jo. Todėl irgi vienuose dalykuose nuotakus dėstymas 
turi daugiau, kituose mažiau pritaikymo. Pavyzdžiui, religi- 
ja, istorija, geografija reikalauja ilgesnio nuotakaus dėstymo 

kaip kad kiti dalykai. Tačiau nuotakaus dėstymo ilgumas ir 
dažnumas pareina ne tik nuo dėstomojo dalyko ypatybių, 
bet ir nuo mokinių amžiaus bei pasiruošimo. Juo jaunesni 
yra mokiniai, juo trumpiau gali trukti nuotakus dėstymas, 
nes vaikų dėmesys palyginti greičiau silpsta kaip kad dau- 
giau paūgėjusių jaunuolių. Todėl jauno amžiaus mokiniams 
nenutrūkstamas dėstymas gali būti trumpas ir dažniau pa- 
keičiamas kitais mokymo būdais, pavyzdžiui, klausinėjimu 
arba mokinių atpasakojimu. Be to, nenutrūkstamas arba nuo- 
takus dėstymas, kaipo nekliudomas pašaliniais paaiškini- 
mais, suponuoja, kad mokiniai yra tinkamai pasiruošę jo 
klausyti ir turi visas reikiamas jam žinias. 

Du klausimu ypač yra svarbu mokytojui išaiškinti apie 
nuotakų dėstymą: 1) kokiose aplinkybėse nuotakus dėsty- 
mas privalo būti taikomas mokyme ir 2) kokios yra gero nuo- 
takaus dėstymo savybės. Tiriant pirmąjį klausimą visų pirma 
tenka konstatuoti, jog nuotakus dėstymas yra viena iš pažin- 
čių teikimo priemonė. Tai nereiškia, jog nuotakus dėstymas 
nepildo išvystomosios pareigos. Jei, pavyzdžiui, jis tarnauja 
išvystomajai mokymo lyčiai, tai aišku, jog, versdamas moki- 
nius nuosekliai dirbti savo protu, jis išvysto sykiu jų protinę 
galią. Vis dėlto lieka tikra, kad nuotakus dėstymas visai na- 
tūraliai randa vietos visur ten, kur privalu perteikti pažin- 
čių, kurių mokiniai negali įgyti nei vaizdžiu domėjimusi, nei 
nuosekliais išvedžiojimais iš įgytų anksčiau pažinčių, nei iš 
heuristinio klausinėjimo, kuris jiems yra mokytojo taikomas, 
nei nuosavu veiklumu veikdomojoje mokymo lytyje. Tarp 
kitko nuotakus dėstymas privalo būti taikomas dalykams, 
kuriuose pačių mokinių domėjimasis bei dėmėjimasis dėl ko- 
kios nors priežasties negali turėti vietos. Pavyzdžiui, pasa- 
kojimas apie buvusią istorijos gadynę arba apie tolimus 
kraštus negali būti visai atstotas jokiais kitais mokymo bū- 
dais. Bet kartais nuotakus dėstymas privalu vartoti mokyme 
net tada, kai tas pats rezultatas galėtų būti pasiektas kito- 


924 


kiais būdais, pavyzdžiui, heuristiniu klausinėjimu arba veik- 
domuoju mokymu. Tai atsitinka kaip tik tada, kai pastarieji 
būdai reikalauja neproporcionaliai daug pastangų ir laiko. 
Tai ypač dera laikyti atmintyje darbo principo vykdytojams, 
nes pasidavus pakraipos inercijai ir tepripažįstant vien veik- 
domąją mokymo lytį ir heuristinį randamąjį metodą lengvai 
galima be reikalo sugaišinti daug mokinių laiko ir energijos 
ir nepasiekti tų rezultatų, kurių galima būtų pasiekti suma- 
niai derinant įvairius mokymo būdus. Nuotakus dėstymas 
yra neišvengiamas dar ir tada, kai esama reikalo pateikti mo- 
kiniams gerai sutvarkytą visumą, pavyzdžiui, tikslu sutraukti 
krūvon žinias, įgytas heuristinio klausinėjimo išdavoje. Ši- 
tuo atveju nuotakus nenutrūkstamas dėstymas negali būti 
sėkmingai atstotas kitais mokymo būdais. Pagaliau nuota- 
kus dėstymas yra nepamainomas, kai esama reikalo suža- 
dinti mokiniuose gyvesnių jausmų, tvirtesnių pasiryžimų ir 
šiaip jau emocijos, reikalingos auklėjamajam lavinimui. Štai 
svarbesnės aplinkybės, kuriose nuotakus dėstymas privalo 
būti taikomas mokyme. 

Einant prie gerų nuotakaus dėstymo savybių nustatymo, 
reikia pirmiausia pažymėti, bendrai tariant, jog nuotakus dės- 
tymas privalo būti pritaikytas aplinkybėms, kurios buvo ką 
tik nurodytos. Todėl nuotakus dėstymas visų pirma privalo 
būti neišvengiamas ir tikslingas. Nedera, pavyzdžiui, dėsty- 
ti to, kas lengvai gali būti pačių mokinių susekta arba kas 
gali būti lengvai patirta nuosavu domėjimusi. Turinio atžvil- 
giu dėstymas privalo būti gerai sutvarkytas į vieningą visu- 
mą. Be šitokios visumos negali būti nuotakaus dėstymo. Šiuo 
atžvilgiu yra svarbus lengvas dėstymo apžvelgiamumas. Sa- 
vo lytimi dėstymas privalo būti ryškiai vaizdus ir lengvai 
suprantamas. Vaizdumo ir nuoseklaus pažangumo princi- 
pas palaiko čia savo reikalavimus. Savo tonu ir tempu dėsty- 
mas turi būti gyvas, bet ne skubus. Gyvumas ypač turi 
tarnauti reikiamai emocijai sužadinti. Kalbos ritmas, pergy- 

venimo įtampa, balso sugestyvinis kaitaliojimas - visa tai gali 
turėti reikšmės tiek auklėjimo, tiek ir lavinimo atžvilgiu. Rei- 
kia sergėtis per skubaus dėstymo, juo labiau kad girdimoji 
atmintis pasitaiko pas mokinius rečiau negu regimoji ir yra 
dargi mažiau sėkminga. Nuotakus dėstymas neprivalo būti 
per ilgas tiek mokinių amžiaus bei pasiruošimo, tiek ir dės- 
tomosios medžiagos atžvilgiu. Dėstomosios medžiagos at- 
žvilgiu nuotakus dėstymas yra per ilgas, kai jis trunka ilgiau 
negu tai yra reikalinga tam tikram jos kiekiui, kitaip jis tam- 
pa mokiniams nuobodus. Pagaliau priminsiu dar šia proga, 
jog mokytojas kaip kad visiems kitiems mokymo reikalams, 
taip ir nuotakiam dėstymui turi specialiai ruoštis, kad galėtų 
apvaldyti dėstomąją medžiagą ir laisvai jaustis pačiu dėsty- 
mo momentu. Nesurištas su užrašais ir nepriverstas dirbti 
sunkų protinį darbą jis tokiu atveju turi galimybės visą savo 
dėmesį kreipti į dėstymo ypatybes, kontroliuoti savo balsą, 
tarseną ir kalbos taisyklingumą, griebtis iškalbos ir mimikos 
ir sykiu laikyti savo akivaizdoje visą klasę ir kontroliuoti sa- 
vo dėstymo išdavas. Kaipo taisyklę galima laikyti reikalą dės- 
tymui pasibaigus patikrinti jo išdavas paklausais arba 
mokinių atpasakojimais. Kai mokiniai žino, jog jie bus kon- 
troliuojami, kiek jie yra supratę ir pasisavinę dėstomąjį turi- 
nį, jų dėmesys yra palaikomas, be kitų tiesioginių akstinų, 
dargi šitos drausmės priemone. 

Kitą mokymo būdą sudaro atskiri arba sporadiniai, t. y. 
daromi priepuoliais, protarpiais, aiškinimai. Šitie aiškini- 
mai, labai plačiai suprantami, reikia skirti nuo aiškinamo- 
sios mokymo lyties, kuri yra iš tikrųjų filologinė egzegezė 
tiek lingvistiniu, tiek ir literatūriniu atžvilgiu. Kai kalbama 
apie sporadinius aiškinimus, aiškinimo terminas imamas 
daug plačiau. Būtent, šituo vardu pareiškiamas mokymo 
būdas, priešingas nuotakiam dėstymui. Iš kitos pusės, aiš- 
kinamoji mokymo lytis gali reikštis tiek nuotakiu dėstymu, 
tiek ir atskirais aiškinimais. Daromi protarpiais atskiri arba 

pavieniai aiškinimai kaip tik reiškia, kad tai yra mokymo 
būdas, kuris nėra taikomas sistemingai visumai, netrunka 
ilgai ir mažesniais ar didesniais protarpiais pasitaiko tarp 
kitų mokymo būdų. Atskiri paaiškinimai turi net papildo- 
mosios pareigos kitų mokymo būdų atžvilgiu, nes jų pasi- 
gaunama ten, kur kiti būdai tampa nepakankami dėl savo 
neaiškumo ar sunkumo. Tiriant atskirų aiškinimų klausi- 
mą, reikia ypač atsižvelgti į tai, kada ir kaip jie privalo būti 
daromi. Yra savaime suprantama, jog joks dėstomasis da- 
lykas negali apsieiti be paaiškinimų. Bet tai nereiškia, jog 
atskiri aiškinimai gali būti daromi bet kuriuo metu be jo- 
kios tvarkos, t. y. vien pripuolamai. Paaiškinimai juk gali 
būti daromi pamokai prasidedant, jai einant ar jai baigian- 
tis. Kaip jau žinome iš kur kitur, pirmieji bus paruošiamie- 
ji, pastarieji - sekamieji arba atbaigiamieji; paaiškinimai, 
daromi pamokai einant, bus įterpiamieji. Visos paaiškini- 
tarnauja. Paruošiamieji aiškinimai paruošia mokinius dės- 
tymui suprasti arba savarankiškam darbui atlikti, ar užda- 
viniui išspręsti, arba net kokiam kitam tikslui. Tai yra viena 
iš svarbiausių paaiškinimo rūšių ir todėl privalo būti mo- 
kytojo ypatingai bojama. 

Įterpiamieji paaiškinimai daromi tada, jei jie yra reika- 
lingi pamokos eigoje ir jei jie negali būti padaryti nei pa- 
mokos pradžioje, nei pamokos gale. Pavyzdžiui, jei kyla 
reikalas kic et nunc paaiškinti žodžio prasmę arba kokio 
nors fakto reikšmę, tai paaiškinimas gali būti trumpai da- 
romas, nenukrypstant į šalį, pamokos eigoje. Daryti tokie 
paaiškinimai pradžioje arba atidėti į galą netikslinga todėl, 
kad smulkmenos tegali būti suprastos ir pasisavintos vien 
sąryšy su ta visuma, kurios dalį jos sudaro. Tai yra papras- 
tas psichologinis asociacijos dėsnis. 

Atbaigiamaisiais paaiškinimais paprastai daroma pamo- 
komosios išvados, įvairūs pritaikymai, kurie yra naudingi 

ir darytini sąryšy su pamokos turiniu, bet kurie nedera da- 
ryti nei jos pradžioje, nei jos vidury. Taigi mokytojui priva- 
lu nusimanyti, kokiu metu ir kokių paaiškinimų reikia daryti 
sąryšy su mokymo pradžia, eiga ir pabaiga. Jei mokytojas 
neskirs trijų pagrindinių paaiškinimo rūšių ir maišys pa- 
aiškinimus be jokios tvarkos ir atodairos į momento reika- 
lavimus, jo mokyme negalės būti reikiamos tvarkos. 

Ne mažiau svarbu nusimanyti, kaip privalu daryti įvai- 
rūs paaiškinimai. Paaiškinimų reikalas, jų platumas, lytis ir 
kitos jų savybės pareina ne tik nuo aiškinamojo dalyko, bet 
taip pat nuo pačių mokinių, būtent nuo jų pasiruošimo, jų 
išsilavinimo ir jų gabumų. Su visu tuo negalima nesiskaity- 
ti, norint padaryti paaiškinimą tinkamu būdu. Visų pirma 
paaiškinimai privalo būti daromi griežtoje priklausomybė- 
je nuo mokinių išsilavinimo ir intelektualinių gabumų. Mo- 
kytojas turi todėl nuolatos lyginti dėstomojo dalyko 
sunkumą su mokinių pasiruošimu. Kai pirmasis viršija pas- 
tarąjį, kyla reikalas suteikti paaiškinimo, kad dalyko sun- 
kumas ir mokinių pasiruošimas prilygtų vienas antram. Iš 
čia aišku, jog juo menkesnis yra mokinių pasiruošimas ir 
juo menkiau jų einamas kursas, juo daugiau paaiškinimų 
tenka mokytojui daryti, norint pažengti pirmyn. Turint gal- 
voje šitą pagrindinį paaiškinimo tikslą, t. y. išlyginti santy- 
kį tarp dalyko sunkumo ir mokinių paruošimo tolimesnės 
pažangos reikalui, nesunku išvengti nereikalingų arba per 
plačių paaiškinimų. Paaiškinimas, išeinąs iš tikro reikalo 
ribų, lengvai gali imti kliudyti mokymui, būtent, išsilenk- 
damas iš tiesioginio dalyko, jis gali sutrukdyti normalią mo- 
kymo eigą. Bendra tad taisykle reikia laikyti reikalavimas, 
kad paaiškinimai būtų daromi tik tiek, kiek jie yra būtinai 
reikalingi, ir tik tose ribose, kurios atitinka atsitikimo ypa- 
tybes ir mokinių reikalus. Žodžiu tariant, paaiškinimai pri- 
valo būti išmintingai lakoniški. Tai yra visai natūralu, 
atsiminus, jog atskiri paaiškinimai sudaro priešenybę nuo- 

takiam dėstymui. Kai paaiškinimas pasidaro ilgas, jis išsi- 
vysto į nuotakų dėstymą; tačiau šito jau laikyti natūraliu ir 
tikslingu dalyku negalima, nes paaiškinimų ir nuotakaus 
dėstymo uždaviniai yra skirtingi. Prie to, kas buvo pasaky- 
ta apie atskirus paaiškinimus, pridėsiu dar, jog atskiri pa- 
aiškinimai, kad ir daromi protarpiais ir atskirais klausimais, 
vis dėlto privalo tarnauti didaktinės visumos reikalams. 
Kiekvienas dalykas gali duoti progos įvairių įvairiausiems 
aiškinimams, kurie galėtų išsivystyti į nenutrūkstamą dės- 
tymą apie dalykus, šiaip ar taip surištus su pagrindiniu da- 
lyku. Tai tačiau būtų chaotinis mokymas, nesuvaldytas 
viena bendra mintimi ir nepakreiptas į vieną bendrą tikslą. 
Kiekvienas konkretinis mokymas arba atskira pamoka sie- 
kia vieno pagrindinio tikslo ir todėl tiek jos visuma, tiek ir 
atskiros dalys privalo būti nuolatos stumiamos prie šito tiks- 
lo. Tas pats reikalavimas turi galios ir atskiriems paaiškini- 
mams. Pagaliau lengva įspėti, jog, kaip kitiems galams, taip 
ir paaiškinimams mokytojas turi iš anksto pasiruošti ir tiks- 
liai apmąstyti, kas privalu paaiškinti, kuriuo momentu ge- 
riausia tai padaryti ir kokiomis priemonėmis tinkamiausia 
tai atsiekti. Tiek apie atskirus arba sporadinius paaiškini- 
mus. 
Klausinėjimas sudaro trečiąjį tiesioginio mokymo būdą. 
Jis sykiu su nuotakiu dėstymu sudaro dvi pagrindines tie- 
sioginio mokymo rūšis. Dažnai nuotakus dėstymas baigia- 
si paklausais, ir atvirkščiai, dažnai klausinėjimas baigiasi 
ilgesnės ar trumpesnės santvarkos išdėstymu. Klausinėji- 
mas, kaip rodo pats žodis, susideda iš ištisos klausimų ar- 
ba paklausų eilės. Norint išaiškinti klausinėjimą kaipo 
atskirą mokymo būdą, reikia iš eilės išaiškinti paklauso es- 
mę, rūšis, pedagogines savybes ir vartojimo sąlygas bei bū- 
dą. Paklausas yra nepilnas spręsmas pilname sakinyje. T. y. 
gramatikos atžvilgiu paklausas yra užbaigtas sakinys, ogi 
logikos atžvilgiu - neužbaigtas spręsmas. Paklausui, neuž- 

baigtam spręsmui, trūksta arba pamato, arba tarinio, arba 
artimesnio aptarimo vienam išjųdviejų. Paklausas kelia rei- 
kalavimą papildyti šitą trūkumą atsakymu ir tuo priverčia 
mintį sukrusti. Taigi paklausas yra reikalavimas papildyti 
atsakymu nepilną spręsmą, išreikštą klausiamuoju sakiniu. 
Iš čia matyti, jog mažesniu ar didesniu laipsniu kiekvienas 
paklausas priverčia mokinio mintį aktyviai dirbti ir mažiau 
ar daugiau savarankiškai reikštis atsakymu. 

Tačiau reikia skirti visą eilę paklausų rūšių, kurios skiria- 
si savo ypatybėmis ir pedagogine reikšme. Visų pirma yra 
įvedamųjų, lydimųjų ir sekamųjų paklausų pagal tai, ar pa- 
klausai pamoką pradeda, ar lydi jos eigą, ar ją atbaigia. Įve- 
damaisiais paklausais mokytojas gali turėti dvejopo tikslo; 
jais jis arba žadina mokiniuose susidomėjimą dėstymu, ku- 
ris privalo būti padarytas, arba patiria, kokio gali būti nuo- 
seklaus sąryšio tarp įgytų anksčiau pažinčių ir naujai dėstomo 
dalyko. Taigi įvedamieji paklausai, iš vienos pusės, žadina 
mokiniuose susidomėjimą ir juos paruošia naujai pamokai, 
iš antros pusės, jie suteikia mokytojui orientacijos apie tai, 
kaip senos pažintys gali būti suderintos aperceptyviniu bū- 
du su naujai teikiamomis arba patiriamomis. Lydimieji pa- 
klausai savo ruožtu gali būti dvejopos rūšies. Jie gali kreipti 
dėmesį į mokomąjį dalyką, t. y. į objektą, arba į tą vidaus 
darbą, kurį atlieka pats mokinys pamokos eigoje, t. y. į sub- 
jektą. Pirmosios rūšies paklausai yra nagrinėjami, nes jie pri- 
verčia mokinių dėmesį nagrinėti mokomąjį dalyką dalimis 
domėjimosi tikslu. Antrosios rūšies paklausai yra išvysto- 
mieji, nes jie iš atskirų pastebėjimų išvysto mažesnę ar di- 
desnę visumą, iš atskirų apraiškų — taisyklę, o iš kitos pusės, 
taisyklę taiko pavyzdžiams; pagaliau jie traukia atskiras pa- 
žintis į vieną sistemą, koncentruoja smulkmenas apie pagrin- 
dinį dalyką. Pastaroji išvystomųjų paklausų grupė sudaro 
koncentruojamuosius arba telkiamuosius paklausus, nes jie 
suteikia visumą arba sutelkia atskiras pažintis. 

Išvystomieji paklausai, lydį pamokos eigą, sudaro, gali- 
ma sakyti, svarbiausią paklausų rūšį; jais mokiniai intensy- 
viai yra verčiami dirbti savo protu, jais yra rasdinamos 
naujos pažintys iš seniau įgytų arba sykiu patiriamų empi- 
riniu būdu. Sekamieji arba atbaigiamieji paklausai daromi, 
kai pamokos dėstomoji arba randamoji dalis yra jau pabaigta 
ir kai mokytojui tenka pasitikrinti, ar jis yra gerai suprastas 
ir kaip apskritai naujos pažintys yra pasisavintos. Jei jie se- 
ka pačioje pamokos pabaigoje, jais norima sustiprinti pa- 
teiktas žinias, pagilinti ir papildyti jų supratimą ir įpratinti 
jas taikyti naujiems atsitikimams. 

Bet klausinėjimas gali būti daromas ir sąryšy su viena 
kuria pabaigto kurso dalimi tikslu pakontroliuoti mokinių 
žinias ir įsitikrinti jų mokymosi sėkmingumu. Tuomet se- 
kamasis klausinėjimas yra ne kas kitas, kaip kvotimas arba 
egzaminas. Tikrai sakant, kvotimas išeina iš tiesioginio mo- 
kymo ribų ir įeina į vieną netiesioginio mokymo būdą, ku- 
ris vadinamas kontroliavimu. Taigi sekamasis klausinėjimas 
skiriasi pagal tai, kokioje rolėje išeina darąs paklausus as- 
muo - mokytojo ar kvotėjo egzaminatoriaus. 

Yra ir paklausų suskirstymų, atremtų į kitokius antraei- 
lius suskirstymo pagrindus. Pavyzdžiui, galima paklausai 
skirstyti į abejingus ir vedamuosius. Abejingas paklausas 
yra statomas taip, kad klausinėjamas asmuo negauna jokių 
nurodymų, kad ir netiesioginių, kokia pakraipa privalu ei- 
ti, norint rasti atsakymą. Vedamasis paklausas savo pasta- 
tymu tarsi veda klausiamąjį asmenį prie atsakymo, t. y. 
suteikia jam tiesioginių ar netiesioginių nurodymų, kaip gali 
būti rastas atsakymas. Abejingas paklausas turi daugiau 
heuristinės reikšmės. Vedamasis paklausas yra reikalingas 
tada, kai klausiamas asmuo nepajėgia pats be pagalbos ras- 
ti atsakymo. Jei, pavyzdžiui, palyginsime šitokiu du paklau- 
sų: 1) kaip privalu suskirstyti pedagoginiai paklausai? ir 
2) kaip privalu suskirstyti pedagoginiai paklausai, remian- 

tis pamokos eiga?, tai pastebėsime, kad pirmas yra abejin- 
gas, antras - vedamasis paklausas. Nurodymas, jog paklau- 
sai skirstomi pagal pamokos eigą, lengvai gali priminti 
klausiamajam asmeniui, jog pagrindiniu būdu paklausai 
skirstomi į įvedamuosius, lydimuosius ir atbaigiamuosius. 

Dar kitokiu atžvilgiu paklausai skirstomi į aptariamuo- 
sius ir sprendžiamuosius. Aptariamasis yra klausimas, rei- 
kalaująs mažiau ar daugiau tikslaus aptarimo kokiam nors 
dalykui. Sprendžiamasis yra paklausas, reikalaująs išspręsti 
dalyką teigiamuoju ar neigiamuoju veiksmažodžiu. Pavyz- 
džiui, turime du paklausu: 1) koks yra paklausų suskirsty- 
mas į aptariamuosius ir sprendžiamuosius ir 2) ar šitas 
suskirstymas išsemia skirstomąjį dalyką? Į pirmąjį paklau- 
są turėsime atsakyti, jog suskirstymas yra nepilnas, neadek- 
vatinis, į antrąjį - jog jis neišsemia skirstomojo dalyko. 
Pirmasis atsakymas suskirstymą aptaria, antrasis sprendžia 
apie suskirstymą. Ir iš tikro šitas suskirstymas logikos at- 
žvilgiu neišsemia skirstomojo dalyko ir todėl yra neadek- 
vatinis, nepilnas. Iš visų paklausų rūšių, kurių gali būti 
sakinio narių atžvilgiu, čia kalbama apie dvi dažniausiai 
vartojamas rūšis: pirmoji rūšis dažniausiai reiškiasi klau- 
siamuoju įvardžiu „koks“, antroji - klausiamuoju žodeliu 
„ar“. Turiu pažymėti šia proga, jog aptariamasis paklausas 
iš savo prigimties yra labiau abejingas, ogi sprendžiamasis — 
labiau vedamasis, kas lengva pastebėti iš pateiktųjų pavyz- 
"džių. 

Pedagoginės paklausų savybės gali liesti jų turinį arba 
jų lytį. Turinio atžvilgiu paklausas visų pirma privalo būti 
objektyviai tikras. Jei kas paklaustų mokinį, koks augmuo 
yra musė, tai šitokis paklausas, kaipo objektyviai netikras, 
gali lengvai suklaidinti klausiamąjį asmenį.Tiesa, kartais to- 
kie paklausai sąmoningai vartojami, norint patikrinti ypa- 
tingą mokinio sumanumą. Bet kaipo taisyklė tokie paklausai 
nėra pedagoginiu atžvilgiu taisyklingi. Toliau savo turiniu 

paklausas privalo būti toks, kad reikalautų vieno galimo 
atsakymo. Jei į paklausą gali būti suteikta visa atsakymų 
eilė, paklausas irgi nėra pedagoginiu atžvilgiu taisyklingas. 
Pavyzdžiui, paklausas, kokiais žygiais pasižymėjo Vytau- 
"tas Didysis, yra per platus ir gali būti atsakytas įvairiais bū- 
dais. Paklausus, kokius mūšius laimėjo Vytautas Didysis, 
yra aiškiai žinoma, koks atsakymas yra reikalaujamas. Pla- 
tūs paklausai, į kuriuos gali būti daug atsakymų, tėra lei- 
džiami kaipo mokinio paskatinimas nuotakiam pasakojimui. 
Pagaliau kai sakoma, jog paklausas savo turiniu privalo pa- 
daryti galimu vieną atsakymą, tai nereiškia, jog šitame jo 
turinyje atsakymas privalo jau glūdėti įvystytas. Pavyzdžiui, 
paklausas, kaip vienu žodžiu vadinama savęs meilė, turi 
jau savyje įvystytą atsakymą, būtent „savimeilė“. Vedamieji 
ir sprendžiamieji paklausai dažniausiai turi savyje tokių at- 
sakymų arba bent tiesioginių į juos nurodymų. 

Vienas iš svarbiausių reikalavimų, keliamų pedagogi- 
niam paklausui, bene bus reikalavimas, kad jis savo turi- 
niu būtų lengvai įmanomas mokiniui. Tai reiškia, jog 
paklausas neprivalo turėti savyje nepažįstamų mokiniui są- 
vokų ir šiaip jau turi atitikti jo pasiruošimą bei išsilavini- 
mą. Per sunkus paklausas nepasiekia savo tikslo, t. y. 
negauna atsakymų ir dargi įvaro į nusiminimą mokinius, 
negalinčius į juos atsakyti. Bet iš kitos pusės, paklausai ne- 
privalo būti ir per lengvi. Per lengvi paklausai irgi nepasie- 
kia savo tikslo, nes nepriverčia mokinių galvoti ir dargi yra .· 
jiems nuobodūs. 

Lyties arba išraiškos atžvilgiu pedagoginis paklausas vi- 
sų pirma privalo būti taisyklingas kalbos atžvilgiu ir trum- 
pai bei aiškiai suformuluotas. Visa tai savaime suprantama. 
Tarp kitko paklausas turi pritikti taisyklingai klausiamųjų 
sakinių sąrangai. Pavyzdžiui, paklausas: „Vytautas Didy- 
sis laimėjo kokius mūšius“ neatitinka klausiamųjų sakinių 
sąrangos, nes nėra iš karto suprantama, kad tai klausiama- 

sis sakinys ir kas klausiamajame sakinyje sudaro klausimo 
objektą. Pasakius: „Kokius mūšius laimėjo Vytautas Didy- 
sis“, yra abu tuodu dalyku aiškiu. Suglaudus visa, kas pa- 
sakyta, sakoma, jog paklausas turi pasižymėti objektyvių 
psichologiniu ir kalbiniu taisyklingumu. 

Jei net visi atskiri paklausai atitinka visus nusakytus rei- 
kalavimus, tai dar nereiškia, kad jų visetas patenkina ap- 
skritai pedagoginius reikalavimus. Atskiri paklausai turi 
sudaryti tam tikrą suorganizuotą sistemą, kuri vadinama 
klausinėjimu, sudarančiu atskirą mokymo būdą. Kaipo to- 
kiam klausinėjimui gali būti statomi dar ir papildomi rei- 
kalavimai. Būtent, jis privalo būti sutvarkytas, nuosekliai 
vystomas ir gyvai bei energingai vedamas. Paklausai, ku- 
riais reiškiasi klausinėjimas, privalo būti sutvarkyti todėl, 
kad mokymo suteikia ne atskiras paklausas, paimtas sky- 
rium, bet jų visetas, pritaikytas mokomajam dalykui. Aiš- 
ku, jo paklausai turi būti apimti viena sisteminga santvarka, 
turinčia savo objektu vieną pagrindinį dalyką. 

Kai sakoma paskui, jog klausinėjimas turi būti nuosek- 
liai išvystomas, tai reiškia, jog paklausai ir atsakymai taip 
turi būti derinami, kad sykiu su jų išsivystymu būtų išvys- 
tomas didaktiniu būdu ir pats mokomasis dalykas. Kiek- 
vienas paklausas ir duotas jam atsakymas yra tarsi vienas 
žingsnis pirmyn prie mokymo tikslo, pastatyto visam klau- 
sinėjimo darbui. Nuosekliai išvystomas klausinėjimas yra 
dar ir ta prasme, kad jame einama nuo lengvesnių paklau- 
sų prie sunkesnių, kas yra reikalaujama, kad visi klasės mo- 
kiniai, gabesni ir mažiau gabūs, galėtų sekti išvystomąjį 
paklausais dalyką. Pagaliau klausinėjimas turi būti gyvai 
bei energingai vedamas, kadangi jis privalo sužadinti mo- 
kinių susidomėjimą ir išvidinį veiklumą ir šitą veiklumą 
palaikyti intensyviame stovyje per visą klausinėjimo laiką. 

Klausinėjimas, kaip jau sakyta, turi tikslu sužadinti mo- 
kinių išvidinį veiklumą ir surasti atsakymą, kuris yra ne 

kas kita, kaip pakartota ar naujai įgyta pažintis. Iš čia maty- 
ti, jog klausinėjimas gali turėti pakartojamosios, pritaiko- 
mosios ar randamosios reikšmės. Pakartojimo, pritaikymo 
arba išradimo reikalai ir yra pagrindinės klausinėjimo są- 
lygos. Kai klausinėjimas virsta kontroliavimo priemone, ar- 
ba kvotimu, turime jau netiesioginį mokymo būdą. 

Pakartojimas siekia įsiminimo, pritaikymas reikalauja jau 
daugiau iniciatyvos ir eina nuo žinomų atsitikimų prie ne- 
žinomų, nuo taisyklės prie jos pritaikymo atskiriems atsiti- 
kimams. Išradimas eina nuo žinomos tiesos prie naujos 
tiesos, nuo įgytų pažinčių prie naujai įgyjamų. Pakartoji- 
mas ir pritaikymas, paklausais vykdomu, yra atsiekusiu sa- 
vo tikslą, kai mokiniai yra visiškai apvaldę mokomąją 
medžiagą. Čia klausinėjimas tarsi atbaigia mokymą. Išra- 
dimas, vykdomas paklausais, tarsi pradeda mokymą ir yra 
dažniausiai baigiamas nuotakiu dalyko išdėstymu, kuris su- 
traukia atskiras išdavas į vieną sistemingą visumą. Vedant 
klausinėjimą randamąja pakraipa pagrindinė taisyklė lieka 
Willmanno reikalavimas „nesakyti nieko, ką mokinys gali 
pasisakyti, ir neteikti nieko, ką jis pats gali rasti“. 

Klausinėjimo būdas klasėje irgi turi savo taisyklių. Pa- 
prastai paklausas privalo būti statomas visai klasei, kad vi- 
si mokiniai darytų sykiu protinės pastangos surasti 
atsakymą. Kai paklausas yra pastatytas ir duota kiek laiko 
apmąstyti atsakymą, yra šaukiamas atsakyti vienas kuris 
mokinys. Kad mokytojui galima būtų orientuotis apie kla- 
sės dalyvavimą darbe, yra gera leisti randantiems atsaky- 
mą mokiniams kelti rankas. Tai, žinoma, nereiškia, kad 
mokytojas ir turi atsakymui skirti vieną iš mokinių, kurie 
yra pasisiūlę atsakyti. Kitaip nedalyvaują darbe ar negalį 
surasti atsakymo mokiniai neturėtų reikiamo akstino, stu- 
miančio juos į darbą. Yra kaip tik patariama klausinėjimo 
vyksme be jokios nustatytos iš anksto tvarkos išklausinėti 
kuo didžiausias mokinių skaičius. 

Nėra abejonės, kad vedamas pagal pedagogines taisyk- 
les klausinėjimas žadina ir palaiko mokinių dėmesį, verčia 
aktyviai dalyvauti pažinčių įsigijime, mezga gyvą santy- 
kiavimą tarp mokytojo ir mokinių. Bet vis dėlto būtų ne- 
tikslu perdėti klausinėjimo reikšmė mokymo darbe ir 
užleisti jam per daug vietos. Nereikia manyti, jog klausinė- 
jimas yra mokymo būdas, kuris sukelia tiek laisvos ir ku- 
riamosios iniciatyvos, kad nieko kito nebelieka pageidauti. 
Faktinai ta aplinkybė, jog klausinėjimas visą laiką veda mo- 
kinį tam tikra pakraipa, jog einant šita pakraipa mokinys 
niekuomet negali pasakyti, kad atsiekta išdava yra pilnai jo 
vieno laimėjimas, ir jog dažnai pats atsakymas yra moki- 
niui įteigiamas paklausu, parodo, kad klausinėjimas negali 
būti visai laisvas be priekaištų kuriamosios iniciatyvos iš- 
vystymo atžvilgiu. Todėl yra tarp pedagogų tokių, kurie 
visai aiškiai teigia, kad „klausiamasis mokymo būdas daug 
mažiau išvysto iniciatyvą, negu manoma“ (Dėvaud). Ypač 
reikia vengti tuščio klausinėjimo, t. y. tokio, kuriame pa- 
klausai tiesioginiu būdu sugestionuoja atsakymus. Toksai 
klausinėjimas, vieno pedagogo išsitarimu, primena malū- 
ną, kuris dunda, bet nemala. Paprastai tenka klausiamasis 
mokymo būdas derinti su dėstomuoju būdu, o iš antros pu- 
sės, pačiam mokiniui reikia duoti galimybės reikštis ne tik 
atsakymais į paklausus, bet ir paklausais ir dargi nuotakia 
kalba, nesuvaržyta atskirų paklausų ribomis. Mokiniai, ku- 
rie yra vienašališkai mokomi klausiamuoju būdu, neturi 
progos išreikšti nuotakia kalba savo įspūdžius, patyrimus, 
supratimą, arba tam tikrą sutvarkytą visumą. Pratinti mo- 
kiniai prie šitokio reiškimosi būdo yra būtinas dalykas ir 
tai niekuomet neprivalu išleisti iš akių mokymo darbe. Kai 
mokinys reiškiasi tokia nuotakia kalba, jis, aiškus dalykas, 
dažnai gali apreikšti daugiau laisvos iniciatyvos kaip kad 
būdamas klausiamas, nes tokiu atveju jam tenka rinktis me- 
džiagą, ją tvarkyti ir teikti jai nuosavos lyties. Užtat moki- 

niui užkliuvus savo kalboje, yra gera padedamaisiais pa- 
klausais išvesti jis iš susirūpinimo padėties. Mokinių ini- 
ciatyva gali dargi reikštis jų pačių paklausais, statomais 
mokytojui. Tokie paklausai gali būti statomi mokytojui pa- 
` mokos pradžioje arba pabaigoje ir turi visų pirma tos reikš- 
mės, kad jie suteikia mokytojui galimybės orientuotis apie 
tai, kokiais interesais gyvena mokiniai, kokių trūkumų yra 
jų pažintyse, į kokius klausimus jie dar nerado atsakymų, 
kokių konfliktų yra tarp jų pažiūrų ir polinkių. Rimtai pa- 
statytas mokinio klausimas yra brangintinas dalykas, nes 
juo reiškiasi mokinio iniciatyva, jis duoda progos naujiems 
tyrinėjimams, paaiškinimams arba papildo įgytas pažintis 
ir jas atbaigia. Atsakymas iš mokytojo pusės, pagal aplin- 
kybes, gali būti duotas tuojau arba vėliau, gali būti suteik- 
tas tiesioginiu būdu, bet gali būti ir įvystytas į naują pamoką. 

Baigiant trumpą klausiamojo mokymo būdo apžvalgą, 
man telieka dar šis tas pasakyti apie pedagogines atsaky- 
mo savybes. Bendrai imant dalyką, atsakymas turi atitikti 
paklausą: jis neprivalo būti nei per siauras, nei per platus, 
bet privalo būti reikiamai pilnas. Atsakymas privalo būti 
suteiktas pilnai ir aiškiai išvystytu sakiniu. Atsakymas turi 
būti tikras savo turiniu ir taisyklingas savo žodine išraiška. 
Be to, atsakymas turi būti klausiamojo asmens padaras, bet 
nejam įteigtas pašnabždomis kitų mokinių ar paties moky- 
tojo įtaiga, paslėpta paklause. 

Jei atsakymas yra geras, mokytojas jį panaudoja kaipo 
pradedamąjį punktą tolimesniems paklausams, kad visi pa- 
klausai sudarytų krūvoje vieną visumą. Jei klausiamas mo- 
kinys atsakymo negali suteikti, dera patikrinti, ar paklausas 
neturi savyje trūkumo ir sykiu pastatyti jis kitokiu būdu, 
suskirstyti smulkesniais paklausais arba net vedamaisiais 
paklausais padėti rasti atsakymas. Jei ir tas negelbsti arba 
gaunamas išdavoje blogas atsakymas, privalu iššaukti pa- 
galbon vienas ar keletas kitų mokinių, kurie galėtų į pa- 

klausą atsakyti. Gavus atsakymą iš kitų mokinių, ne pro 
šalį yra įsitikrinti, ar klaustas iš pradžios mokinys pasinau- 
dojo kitų mokinių pagalba. Sulig tuo, kaip mokiniai bręsta 
ir įgyja vis platesnio išsilavinimo, paklausai gali turėti vis 
platesnės prasmės ir atitinkamai atsakymai gali būti labiau 
sudėtingi, pereiną kartais į nuotakų dalyko išdėstymą. Pa- 
galiau pamokos atpasakojimas tampa sudėtingu atsakymu 
į vieną bendrą paklausą, kuris formuluoja pamokos temą. 
Štai bendriausios pastabos apie klausinėjimą ir atsakymus. 

Toliau man tenka trumpai nusakyti netiesioginio moky- 
mo būdai. Jų pirmoje vietoje buvau pastatęs tylimą moky- 
mą. Kaip nurodo pats pavadinimas, tylimajame mokyme 
mokytojas pasilieka regimai pasyvus savo mokinių atžvil- 
giu. Tai gali įvykti dėl dvejopos priežasties, būtent: arba 
todėl, kad mokytojas turi užsiimti tuo pačiu laiku su kita 
mokinių grupe, arba todėl, kad jis, vartodamas veikdomąją 
mokymo lytį, leidžia dirbti savo mokiniams ir laukia jų dar- 
bo išdavų. Dėl pirmosios priežasties tylimasis mokymas 
dažnai vartojamas liaudies mokyklose, kur vienam moky- 
tojui tenka vienu laiku vesti du ir daugiau skyrių. Tokiu 
atveju mokytojas moko vieną skyrių tiesioginiu, kitą sky- 
rių netiesioginiu būdu; reiškia, pastarojo atžvilgiu jis laiko- 
si tyliai. Šitokis tylimas mokymas faktinai sudaro vieną 
mokymo tarpą, kuris reguliariai keičiasi su tiesioginio mo- 
kymo tarpu ir tik su pastaruoju sudaro vieną pilną visumą. 
Taip suprantamas mokymas yra neišvengiama blogybė, nes 
jo pagrinde glūdi mokytojų stoka. Šita blogybė mažėja su- 
lig tuo, kaip sumaniai sugebama derinti ir papildinėti ne- 
tiesioginis tylimasis mokymas su tiesioginiu normaliu 
mokymu. Kad šitas tiesioginio ir netiesioginio mokymo su- 
derinimas būtų sėkmingas, visų pirma yra svarbu palaiky- 
ti drausmės priežiūros ir kontrolės priemones tylimajame 

kančio skyriaus ir nekontroliuojant jo padaryto darbo, tyli- 

masis mokymas labai lengvai gali virsti tuščia fikcija. Tarp 
kitko reikia daboti, kad ir gabesni mokiniai turėtų pakan- 
kamai darbo visam laikui, o jei jiems jo atlieka, yra gera 
susiinteresuoti teikti pagalbos savo mažiau gabiems drau- 
gams. 

Tarp kitko reikia nusimanyti, jog tiesioginio mokymo at- 
žvilgiu tylimasis mokymas gali turėti paruošiamosios arba 
papildomosios reikšmės. Paruošiamosios reikšmės tylima- 
sis mokymas turi tada, kai jis turi pateikti mokiniams tam 
tikrų įvedamųjų davinių apie dalyką, kuris bus paskui tie- 
sioginio mokymo objektu. Pavyzdžiui, tylimajame moky- 
me daromi pirmi pastebėjimai, domintis kokiu nors 
konkretiniu daiktu, modeliu, paveikslu arba rašant, skai- 
tant, piešiant ką nors, kas turi paruošiamosios reikšmės se- 
kamajam tiesioginiam mokymui. Papildomosios reikšmės 
tylimasis mokymas turi tada, kai jis yra naudojamas pritai- 
kymo arba atkartojimo tikslams: kai pamokymas yra jau 
įvykęs ir reikia ką nors įsiminti raštu arba atmintiniu karto- 
jimu. Tos pačios reikšmės turi tylimasis mokymas, kai jis 
yra skiriamas papildyti mokinių žinias tam tikrų knygų skai- 
tymu. Mokytojo uždavinys yra sumaniai paruošti tiesiogi- 
niu mokymu tylimojo mokymo naudingumą, o iš antros 
pusės, tylimuoju mokymu padidinti tiesioginio mokymo 
sėkmingumą. 

Antra vertus, tenka konstatuoti, jog ir šiaip jau norma- 
liose mokyklose tylimasis mokymas gali rasti vietos kaipo 
pritaikymo priemonė. Pavyzdžiui, uždavinio sprendimas 
raštu, kai taisyklė yra paaiškinta, gali visai gerai bei nau- 
dingai vykti tylimojo mokymo būdu. 

Padarę dar žingsnį, pereisime nuo pritaikymo prie veik- 
dymo apskritai. Pavyzdžiui, veikdomoji mokymo lytis, tai- 
koma darbo mokykloje, labai dažnai yra vykdoma tylimojo 
mokymo būdu, nes savarankiškas mokinių veiklumas kaip 
tik reikalauja, kad mokytojas kartais mokytų tyliai, t. y. re- 

gimai pasyviu būdu. Žinoma, ir tokiais atvejais mokytojo 
pasyvumas nėra visiškas: mokytojas faktinai nenustoja vei- 
kęs mokinius savo pirm buvusiais paaiškinimais bei nuro- 
dymais ir dargi savo esamybe nesiliauja veikdęs mokinius 
reikiama pakraipa. Šiais laikais dar būtų sunku surašyti tiks- 
lus sureguliavimas, kaip turėtų laikytis mokytojas kiekvie- 
nu atskiru atveju tyliajame mokyme, tarnaujančiame 
veikdomajai mokymo lyčiai. Aišku tik viena, jog mokyto- 
jas ir jame privalo būti klasės siela, net netardamas nė žo- 
džio. Jo paruošiamasis darbas, taktas, autoritetas ir 
mokėjimas įsikišti tinkamu momentu bei būdu į darbų eigą 
kaip tik privalo turėti savo uždaviniu visai realų klasės va- 
dovavimą. 

Tylimojo mokymo būdu praktikuojami rašto darbai, at- 
liekami iš dalies klasėje, iš dalies namie. Klasėje, t. y. siau- 
resnėse ribose, rašto darbai tarnauja dažniausiai pritaikymo 
ir tik kartais kontroliavimo tikslams. Namams skiriami raš- 
to darbai šalia pritaikymo reikalo gali turėti tikslu dargi ku- 
riamosios iniciatyvos žadinimą ir todėl jie tarsi sudaro 
pereinamąjį tarpsnį tarp mokymo ir savarankiško lavini- 
mosi. 

Panašios reikšmės turi namų darbai, apie kuriuos pride- 
ra pakalbėti kiek plačiau. Namų darbai priklauso prie tos 
darbų rūšies, kuri gali būti pavadinta uždaviniais plačiąja 
prasme. Kiekvienas uždavinys turi tos ypatybės, kad jis ver- 
čia mokinį būti veiklų, taip sakant, iš savęs. Lengviausi yra 
uždaviniai, kuriuose suteikiamos ir medžiaga, ir lytis ir rei- 
kalaujama visa tai tiksliai pasisavinti bei gerai įsiminti. Tai 
yra ne kas kita, kaip pamokos išmokimas. Kiek sunkesni 
yra uždaviniai, kai yra suteikiamas turinys, t. y. medžiaga, 
ir reikalaujama suimti šitas turinys į tam tikrą lytį. Pavyz- 
džiui, atpasakojimas arba surašymas, kas paskaityta arba 
papasakota, glaudus platesnio dalyko sutraukimas priklau- 
so prie šitos uždavinių grupės. Dar sunkesni yra uždavi- 

niai, kai mokinys iš to, ką patiria, ką pramoksta, su kuo su- 
siduria, turi pasirinkti medžiagos ir sutvarkyti bei apdirbti 
ją tam tikru atžvilgiu. Palyginimas įvairių faktų, pastebėji- 
mų, sąmoningas sprendimas apie juos, kritiškas jų svarsty- 
mas charakterizuoja šitą uždavinių grupę, kuri, aiškus 
dalykas, reikalauja jau daug daugiau savarankiško veiklų- 
mo ir nuosavos iniciatyvos. Prie šitos grupės darbų priklau- 
so vadinamieji „kompozicijos“ darbai, kuriuos vokiečiai 
pareiškia žodžiu Aufsatz, rusai sočinenije. Šitokie darbai, kai- 
po sunkiausieji, turi rasti vietos jau kiek vyresniame moki- 
nių amžiuje, kai yra jau pakankamas jiems pasiruošimas. 
Aišku, jog uždavinių sunkumas tegali didėti sulig tuo, kaip 
žengia pirmyn mokinių išsivystymas bei išsilavinimas. Žo- 
džiu tariant, uždaviniai privalo būti tikslioje proporcijoje 
su mokinių išsivystymo laipsniu, nes jei per lengvi uždavi- 
niai per maža reikalauja savarankiškojo darbo, tai per sun- 
kūs yra taip pat bergždi, statydami mokiniams uždavinių, 
kurių jie negali atlikti, jiems nepritenkant tam tikrų davi- 
nių. Iš elementarinių taisyklių, statomų plačiai supranta- 
miems uždaviniams, yra reikalavimas, kad mokiniai tiksliai 
galėtų suprasti, kas iš jų yra reikalaujamą; toliau, kad atlik- 
tas uždavinys būtų mokytojo patikrintas, apspręstas ir pa- 
taisytas; jei šitas reikalavimas negali būti mokytojo 
išpildytas, t. y. jei uždavinių atlikimas negali būti kontro- 
liuojamas, tikslingiau jų visai neduoti. Tai, kas pasakyta apie 
plačiai suprantamus uždavinius, tinka pasakyti ir apie na- 
mų darbus, kurie ta ar kita prasme yra taip pat uždaviniai. 
Nuo paprasčiausio mokymosi, paremto įsiminimo darbu, 
jie gali eiti prie sudėtingesnio pritaikymo ir pagaliau pa- 
siekti kompozicijos laipsnio, reikalaujančio jau mažesnės 
ar didesnės kuriamosios iniciatyvos. Bet čia gali kilti visai 
teisėtas klausimas, ar namų darbai apskritai yra reikalingi 
ir praktikuotini. Yra juk pedagogų tarpe pažiūros, kad na- 
mų darbai yra visai nepageidaujami dėl įvairių priežasčių. 

Jie visų pirma atima iš mokinių laisvą laiką, skiriamą poil- 
siui. Jei jie vis dėlto praktikuojami, jie tiek apsunkina moki- 
nius, kad mokslas pasidarąs mokiniams nepakenčiama 
našta, nuo kurios jie visais būdais ima kratytis. Be to, sako- 
ma, jog laisvu nuo mokyklos laiku mokiniai privalo gyven- 
ti kitokios rūšies įspūdžiais ir visų pirma verstis plačioje 
gamtoje. Sakoma irgi, jog sunku taip parinkti namų darbai, 
kad jie lygiai tiktų visiems klasės mokiniams. Kiekvienas 
darbas būsiąs vieniems per lengvas, kitiems per sunkus. Be 
to, sakoma, kad kiekvienoje mokykloje esama mokinių, ku- 
rie arba neturi tinkamos namie darbui vietos, arba laisvu 
nuo mokyklos laiku privalo uždarbiauti ar bent teikti pa- 
galbos savo tėvams. Tokiais atvejais namų darbai negali būti 
sąžiningai atlikti ir ima darytis įvairios nesąžiningos spe- 
kuliacijos objektu, kas, žinoma, negali neigiamai neveikti 
mokinių moralinio stovio. Prikišama irgi namų darbams, 
jog jie, iš kitos pusės, įtraukia į mokslo dalykus mokinio 
šeimą ir tuo pačiu gali būti nepasitenkinimų ir nesusiprati- 
mų tarp šeimos ir mokyklos priežastimi. Iš kitos pusės, ne- 
trūksta balsų, kurie nesiliauja gyrę namų darbus. Jei klasėje 
yra pasiekiamas mokinių susidomėjimas dėstomais daly- 
kais ir jų aktyvus dalyvavimas darbe, ne per sunkūs namų 
darbai, sakoma, negali turėti neigiamų išdavų. Visas daly- 
kas pareina nuo to, kaip namų darbas yra paruošiamas kla- 
sėje. Jei jis yra tinkamai ir sumaniai mokytojo paruoštas 
klasėje, sudomintas ir paruoštas jam mokinys lengvai ir no- 
riai jį atliks be nereikalingų per didelių pastangų. Nurodo- 
ma irgi didelė namų darbų svarba ta prasme, kad jie verčia 
mokinį savarankišku aktyviu darbu pereiti pamokos daly- 
ką nuo pradžios iki galo. Tuo jis tarsi ruošiamas savaran- 
kiškam lavinimuisi ir apskritai savarankiškam darbui 
gyvenime, kur kaip tik bus iš jo reikalaujama nuosava ini- 
ciatyva ir sumanus tikslų siekimas. Šita prasme namų dar- 
bai, sakoma, lavina savarankiškumą, auklėja valią bei būdą, 

pratina prie tvarkos ir atsakomybės už asmeninį veikimą. 
Ne per sunkūs namų darbai duoda dargi galimybės ma- 
žiau gabiems ir labiau atsilikusiems mokiniams pasiristi pir- 
myn, išlavinti savo galias, įprasti verstis nuosavu darbu ir 
pergalėti sunkenybes; kaip tik dėl šitų namų darbų mažiau 
gabūs mokiniai įpranta darbu imti tai, kas jiems nesiduoda 
paimti gabumais, ir kartais išdavų sėkmingumu jie pralen- 
kia savo gabesnius draugus, kurie, pasitikėję savo gabumais, 
dažnai nepripranta prie pastovaus bei tvarkingo darbo. Pa- 
galiau ta aplinkybė, kad namų darbai suįdomina ir iš da- 
lies įtraukia tėvus į mokslo dalykus, nėra laikoma bloga: 
tuo pačiu, sakoma, užsimezga kontakto santykiai tarp šei- 
mos ir mokyklos, kas yra net pageidaujama. Tėvai žymiai 
daugiau pasitikės mokykla, kai matys, jog jų vaikai su noru 
ir atsidėję sėkmingai dirba namų darbus ir šitame sėkmin- 
gume randa sau moralinio džiaugsmo šaltinį. Žinoma, vi- 
suomet lieka išlaikytina sąlyga, kad namų darbai būtų 
tinkamai parinkti, sąžiningai mokytojo paruošti klasėje tam 
tikrais pamokymais bei nurodymais ir kad, iš antros pusės, 
tėvai nebūtų principialiai nusistatę prieš namų darbus. 
Negalima nepripažinti, jog argumentai tiek prieš, tiek ir 
už namų darbus turi savyje daug tiesos, nors įvairiais at- 
žvilgiais ir įvairiomis aplinkybėmis. Atsižvelgiant į vienas 
mokinių gyvenimo aplinkybes ir skaitantis su vienais at- 
žvilgiais išeitų, jog argumentai prieš namų darbus yra stip- 
resni, užtat atžvilgiu į kitas aplinkybes ir pažiūrėjus kitais 
atžvilgiais į dalyką, pasirodys stipresniais argumentai už 
namų darbus. Klausimo išsprendimas galutinai pareina nuo 
to, kokie atžvilgiai gali būti čia sprendžiančiais. Aišku sa- 
vaime, jog pedagogikos moksle tokiais atžvilgiais tegali būti 
auklėjimo bei lavinimo atžvilgiai. Jei kas auklėjimo bei la- 
vinimo atžvilgiais yra reikalinga, tuo pačiu yra priimtina, 
ir tetenka rūpintis pašalinti kliūtys, kurios kliudo dalyką 
vykdyti. Taip pat yra ir su namų darbų klausimu. Namų 

darbai yra leistini ir praktikuotini, kiek jie yra reikalingi auk- 
lėjimui bei lavinimui, ir tik tomis aplinkybėmis, kuriomis 
jie yra naudingi auklėjimo bei lavinimo atžvilgiu. Apskri- 
tai šitaip sprendžiant dalyką reikia pripažinti, jog namų dar- 
bai didaktiniu atžvilgiu yra reikalingi kaipo atbaigią tiesioginį 
mokymą, nes turi pritaikomosios bei veikdomosios reikšmės. 
Auklėjimo atžvilgiu jie yra naudingi, kadangi auklėja moki- 
nių būdą bei valią ir ruošia juos savarankiškam veikimui 
gyvenime. Visas mokymo darbas tenka skirstyti tarp mo- 
kyklos ir namų dar ir todėl, kad per ilgas sėdėjimas klasėje, 
kas būtų reikalinga panaikinus namų darbus, nėra geisti- 
nas higienos atžvilgiu. Sėdėjimas klasėje, kur sueina daug 
mokinių į palyginti visuomet siaurą erdvę, yra tik neišven- 
giama blogybė, kuri todėl leistina būtinumo ribose. Tiks- 
linga tad mokymo dalis skirti namų darbams. Reikia tik 
mokytojui visuomet nusimanyti, jog mokyklos darbų sėk- 
mingumas ir sumanus sutvarkymas turi labai didelės reikš- 
mės namų darbų sėkmingumui ir jog tarp šių dviejų darbų 
esama tamprios priklausomybės. Ogi iš kitos pusės, moky- 
tojui dera laikyti savo galvoje ir sąžinėje, jog šitos abidvi 
darbų rūšys vienodai priklauso nuo to, kaip ir kiek dirba 
namie jis pats besiruošdamas pamokai, nes juo geresnis yra 
jo pasiruošimas didaktikos reikalavimų atžvilgiu, juo ma- 
Žiau teks namie dirbti mokiniams. Namų darbai nėra visai 
pageidaujami jauname mokinių amžiuje, pavyzdžiui, iki 9 
metų, kai jie visai nėra dar papratę savarankiškai dirbti. Ta- 
da pakanka tų 2-3 darbo valandų, kurias jie dirba mokyk- 
loje. Toliau auga tiek mokyklinių, tiek ir namų darbų 
skaičius. Pažvelgus į žinias, kurias buvau savo laiku sutei- 
kęs apie Key'aus darbų laiko santvarką, galima pastebėti, 
jog Key skiria 9 metų amžiui 2,5-3,5 darbo valandų mo- 
kykloje ir 1 val. darbo namie, ogi 17 m. amžiui mokyklos 
darbai siekia 5 val., namų darbai - 3 val. Žinoma, jokie ap- 
skaitymai negali čia turėti griežtos ir bendros reikšmės. Tarp 

kitko reikia konstatuoti galimybę mažinti namų darbus su- 
lig tuo, kaip darbo principas bus realizuojamas mokyklose 
geromis bendro darbo aplinkybėmis ir lavins savarankiš- 
kąjį mokinių veiklumą veikdomosios mokymo lyties prie- 

' monèmis. Šiaip ar taip, duodant mokiniams namų darbų, 
reikia atsižvelgti tarp kitko į jų amžių, į jų išsilavinimą ir į 
jų namų gyvenimo aplinkybes, be to, į laikotarpį, kai moki- 
niai verčiami užsiimti pašaliniais darbais, ir į užduodamų 
sykiu kelių mokytojų darbų kiekį. 

Pagaliau šalia griežtai nustatytų namų darbų yra gera 
nurodinėti mokiniams laisvuosius darbus, neprivalomus, 
bet patariamus; tokie darbai yra, pavyzdžiui, knygų skai- 
tymas, piešimas, eksperimentavimas, įvairūs tyrinėjimai, 
apskritai užsiėmimas menu ir t. t. Tai dar vienas žingsnis 
prie savarankiško kuriamojo darbo, kuriam mokykla turi 
ruošti jaunąsias kartas. Be to, paskatinimas mokinių tokiems 
laisvai pasirenkamiems darbams turi tą gerą pusę, kad jais 
gali būti užpildytas laisvas laikas gabesniųjų mokinių, ku- 
riems netenka ilgai gaišti dirbant privalomąjį darbą. Kny- 
gų skaitymas pirmiausia turi rasti vietą tarp šitų laisvai 
pasirenkamų darbų. Mokytojas turi čia tiesioginės prievo- 
lės parinkti mokiniams tinkamų knygų, jomis sudominti 
mokinius ir pagaliau laisvais pasikalbėjimais pakontroliuoti 
skaitytų knygų supratimą ir įsigytą naudą. Bet, žinoma, ši- 
toks netiesioginis mokinių lavinimas galimas ne vien kny- 
gų skaitymo bei aptarimo ribose. Laisvas bendravimas su 
mokiniais gali mokytojui teikti daug gražių progų lavinti 
savo mokinius įvairiais būdais, jei tik jis bus įgijęs jų pasiti- 
kėjimą. Kalbėti apie šituos dalykus ilgiau man netenka dėl 
laiko stokos. Šia proga, kaip ir daugely kitų vietų, tik iške- 
liu aikštėn klausimą, kuriuo mokytojui privalu specialiai 
susidomėti stojus jau į praktikos darbą. 

Baigdamas netiesioginio mokymo apžvalgą turiu dar šį 
tą pasakyti apie kontroliavimo priemones. Iš tokių priemo- 

nių trys yra svarbiausios: 1) užduotosios pamokos atpasa- 
kojimas; 2) kvočiamasis atkartojimas, ir 3) egzaminas tikra 
to žodžio prasme. Buvo jau sakyta, jog namų darbai tik ta- 
da turi tikros reikšmės, jei yra kontroliuojami. Ir štai pamo- 
kos atpasakojimas yra viena iš kontrolės priemonių namų 
darbams. Pamokos atpasakojimas duoda galimybės patir- 
ti, ar mokinių yra gerai suprasta ir pasisavinta mokomoji 
medžiaga, ir sykiu atitaisyti padarytas klaidas ar netikrą 
supratimą. Pamokos atpasakojimas gali būti reikalaujamas 
naujos pamokos pradžioje arba gale. Pamokos atpasakoji- 
mas pradžioje turi tą gerą pusę, kad tarnauja naujai pamo- 
kai įvedamuoju pakartojimu. Be to, jei naujos pamokos 
aiškinimas yra daromas anksčiau senosios pamokos atpa- 
sakojimo, mokiniai nerimsta, turėdami dar priešakyje šitą 
kartais nemalonų jiems reikalą. Todėl paprastai yra pata- 
riama nauja pamoka pradėti pamokos atpasakojimu. Tai 
ypač svarbu žemesnėse klasėse, kur, iš vienos pusės, karto- 
jimas yra reikalingesnis, ogi iš antros pusės, mokiniai ma- 
žiau įpratę yra save valdyti atsakinėjimo metu. Aukštesnėse 
klasėse, kur patikrinėjimas negali būti dažnas dėl laiko sto- 
kos ir kartojimas paskutinės pamokos nėra tiek reikalingas, 
nauja pamoka gali būti išdėstoma valandos pradžioje ir tik 
atliekamas laikas gali būti pašvęstas kartojimui ir patikri- 
nėjimui. Tačiau taisykle galima laikyti pamokos atpasako- 
jimą, daromą naujos pamokos pradžioje. Pamokos 
atpasakojimo reikalu yra tikslinga suskirstyti pamokos me- 
džiaga atskiromis dalimis, ir kiekviena dalis pavesti kitam 
mokiniui, tačiau taip, kad iš visų dalinių atpasakojimų su- 
sidarytų kartojamos pamokos visuma. Kiekvienam moki- 
niui reikia duoti galimybės pasireikšti nuotakia kalba, 
netrukdant jo smulkiais paklausais, ir tik jam susipainio- 
jus, padėti vedamaisiais paklausais. Svarbu yra atitaisyti at- 
pasakojimo klaidas su kitų mokinių pagalba. Be to, yra labai 
naudinga papildomaisiais paklausais priversti dalyvauti pa- 

mokos kartojime ir tuos mokinius, kuriems pamokos atpa- 
sakoti netenka. Šiaip ar taip reikia stengtis įtraukti į kartoji- 
mo darbą didžiausias mokinių skaičius ir šitame kartojime 
arba atpasakojime neprisilaikyti kokio nors ciklo, pagal kurį 
mokiniai galėtų orientuotis, kada jie bus šaukiami. Kiek- 
vienas mokinys privalo būti nuolatos pasiruošęs atsakinėti 
ir dargi atsakinėti ne tik iš paskutinės pamokos, bet ir iš 
viso kurso. Tuo tikslu visuomet yra naudinga daryti moki- 
niams paklausų ir iš senesnių pamokų, kad jie būtų verčia- 
mi kartoti dalyką kiekviena tinkama proga. Kai vienas kuris 
kurso skirsnis yra pabaigtas, yra gera daryti specialių pa- 
kartojimų, pašvenčiant šitam reikalui specialią pamoką. Tai 
įgauna jau kvočiamojo atkartojimo prasmės. Šitas kvočiama- 
sis atkartojimas yra ypač naudingas, kai jis daromas kokiu 
nors nauju atžvilgiu ir su mokinių specialiu pasiruošimu. Į 
šitokį kurso dalies atkartojimą mokiniai turi įnešti nuo sa- 
vęs šio to naujo ir toliau susigyventi su mokomaisiais klau- 
simais. Pavyzdžiui, mokiniai eina įvairių kraštų istoriją 
geografine tvarka, t. y. apžvelgia visus kraštus kiekviena- 
me laikotarpyje. Bet galima imti iš eilės kiekvieno krašto 
istoriją ir sekti jinai etnologine tvarka, arba atvirkščiai, ei- 
nant nuo chronologinės tvarkos prie geografinės. 

Kvotimas tikra to žodžio prasme tuo skiriasi nuo kvo- 
čiamojo atkartojimo, kad jis turi savo tikslu ne gilinti dėsto- 
mojo dalyko pasisavinimą pakartojimais, bet patikrinėti 
pažinčių pasisavinimo laipsnį, kad galima būtų, pavyzdžiui, 
suskirstyti grupėmis mokiniai pagal pasiruošimą, parašyti 
vertinamieji ženklai, t. y. pažymiai, pakelti mokiniai į aukš- 
tesnę klasę, išduoti jiems baigimo liudijimai arba liudijimu 
šiaip jau konstatuoti žmogaus išsilavinimas. Kvotimas gali 
būti daromas raštu ir atmintinai. 

Tarp įvairių reikalavimų, pedagogiškai keliamų kvoti- 
mams, tiek atmintiniams, tiek raštiniams, yra pažymėtina, 
jog 1) kvotimas turi būti išlaikytas privalomos programos 

ribose, 2) turi kreiptis tiek į atmintį, tiek ir į protavimą, 
3) turi prisitaikyti prie reikalavimų, keliamų paklausams, 
4) neprivalo būti per daug gausus paklausais, bet reikalauti 
dalyko išvystymo, 5) privalo pateikti galimybės spręsti iš 
atsakymų apie mokinių išsilavinimą. Dėl paskutinės prie- 
žasties kvotimas turi statyti trejopų paklausų: lengvesnių, 
vidutinių ir sunkesnių, kad galima būtų patirti silpnesnį, 
vidutinį ir geresnį išsilavinimą. Kvotimai privalo pateikti 
pakankamai laiko kvočiamiesiems ir neprivalo būti per 
daug sugrūsti trumpame laike, kas nei naudinga, nei svei- 
ka. Pagaliau privalo būti bešališkai įvertinti atsakymai. 


Iš bendrosios teorijos teliko mums kiek įsigilinti į pamo- 
kos teoriją. Iki šiolei buvo analizuojami mokymo bei moky- 
mosi momentai, taip sakant, in abstracto”, t. y. atitraukti nuo 
konkretinių mokymo aplinkybių, kurios susidaro dėstant 
vieną kurį dalyką vienoje kurioje klasėje per sutvarkytas 
didaktiniu būdu pamokas. Ir štai, kai tenka tyrinėti pamo- 
kos klausimą, reikia išanalizuotus mokymo bei mokymosi 
momentus suvesti į didaktinę sintezę, kuri atitiktų konkre- 
tinio darbo reikalavimus. Todėl dabar tarsi tenka tyrinėti 
didaktiniai momentai in concreto, t. y. suorganizuoti į tuos 
didaktinius vienetus, kurie vadinami pamokomis. Pamoka 
yra konkretinė gyva visuma, kur gali išsyk sueiti jei ne visi, 
tai bent dauguma didaktinių momentų bei principų. Bet 
kiekvienoje pamokoje šitie momentai bei principai gali bū- 
ti kuo įvairiausiai derinami, žiūrint, iš vienos pusės, į pa- 
mokos medžiagą, o iš antros pusės, į kuriamąjį paties 
mokytojo sugebėjimą. Sužiūrėti iš anksto visos taisyklės, 
pagal kurias galėtų būti suorganizuota konkretinė pamoka 
visose smulkmenose, nėra galimas dalykas, nes be bendrų 
nurodymų visuomet reikalingas bus kuriamasis mokytojo 
sumanumas, be kurio pamoka negali nebūti ne gyvas dar- 
bas, bet šabloniškas kartojimas didaktinio trafareto. Taigi 

reikia turėti galvoje, kad bendri nurodymai, pasemti iš pa- 
mokos teorijos, turi apribotos reikšmės, kuri privalo būti 
papildyta mokytojo kūryba. 

Pradedant nagrinėti pamokos klausimą, dera iš pat pra- 
"džios nustatyti pamokos sąvoka. Pamoka yra didaktinis vie- 
netas, realizuojantis konkretiniu būdu smulkiausią 
lavinamosios programos dalį. Visa mokomoji medžiaga yra 
skirstoma atskirais dalykais; atskirais kursais; kursai — at- 
skiromis dalimis; dalys - atskiromis pamokomis. Pamoka 
yra toji mažiausioji dozė arba kiekybė, kurią mokinys gali 
suimti ir pasisavinti vienu sykiu. Visas mokymo vyksmas 
yra savo rūšies besivystančio jaunimo protinis maitinimas. 
Šitas išsivystymas bus gaišus, jei maitinimo dozės bus per 
mažos; bet normalus išsivystymo vyksmas kentės ir tada, 
kai šitos dozės bus per didelės, nes jų mokiniai nepajėgs 
pilnai suimti ir sėkmingai pasisavinti. Pamoka ir yra proti- 
nio lavinimo kiekybė, pritinkanti vienam nenutrūkstamam 
sykiui. Dalyko kursas tam tikslui yra skirstomas atskiro- 
mis dalimis pagal jo turinio ypatybes; ogi paskui atskiros 
dalys skirstomos dar smulkesnėmis dalelėmis, kurios ta- 
čiau galėtų sudaryti atskirus vienetus. 

Kiekviena pamoka savo turinio atžvilgiu privalo suda- 
ryti tam tikrą visumą, kurios elementai yra sujungti viena 
centrine idėja, organingai juos rišančia. Toks vienetas per- 
teikiamas mokiniams pagal didaktines mokymo taisykles 
ir yra didaktinis vienetas tikriausia to žodžio prasme. Jei iš 
vienos pusės pamokose eina analitinis lavinimo visumos 
skirstymas, tai iš antros pusės turi eiti sintetinis atskirų pa- 
mokų jungimas į vieną nuosekliai pažangų vyksmą. Kiek- 
viena nauja pažintis tegali būti pasisavinta vien tada, kai 
yra jau pasisavinta pažintis, kuria ji remiasi. Ir kaip pažin- 
čių grandinė išsitęsia pažinimo vyksme, taip pamokų gran- 
dinė išsitęsia mokykliniame lavinime į nenutrūkstamą 
pažangą. Reikia tik, kad pamokų eiga padarytų tą patį, nors 

iš kito galo, kelią, kuris buvo padarytas nuosekliai skirs- 
tant mokomąją medžiagą atskiromis dalimis. Taigi pamo- 
ka yra didaktinis vienetas, realizuojantis konkretiniu būdu 
smulkiausią lavinamosios programos dalį. Čia gali kilti 
klausimas, kokiu būdu šita programos smulkiausia dalis 
gali ir privalo būti realizuojama. Reikia visų pirma į tai atsa- 
kyti, jog kiekvienu atskiru atveju tai yra tam tikras uždavi- 
nys, kuris gali būti išspręstas, pasirėmus visais konkretiniais 
daviniais. Kiekviena atskira pamoka turi savo uždaviniu 
perteikti tam tikrų pažinčių ir jomis maksimaliai išvystyti 
mokinių galias. Pagrindiniu tad rūpesčiu privalo būti mo- 
kytojui klausimas, kokiomis priemonėmis galima būtų sėk- 
mingiausiai panaudoti mokomoji medžiaga. Čia, iš vienos 
pusės, tenka mokytojui nuodugniai išanalizuoti savo dės- 
tomojo dalyko ypatybes, o iš antros pusės, gerai apsidairyti 
į savo mokinių prigimtį, amžių, išsilavinimą ir šiaip jau į jų 
ypatybes. Tokiu būdu lavinimo tikslas, tiek bendras, tiek ir 
specialus, mokomojo dalyko savybės ir mokinių ypatybės 
yra trys veiksnių grupės, kurios turi čia ypatingos reikš- 
mės. Bendras ir specialus lavinimo tikslai nurodo, kokios 
pedagoginės vertybės privalo būti siekiamos pamokos vyk- 
domosiomis priemonėmis, ogi mokomasis dalykas, iš vie- 
nos pusės, ir mokinių ypatybės, iš antros pusės, nustato 
pačias šitas priemones. 

Gaunant kokį nors dalyką dėstyti, dera visų pirma nu- 
statyti šituo dėstymu siekiamos ugdomosios vertybės. Tar- 
kime, tenka kam dėstyti filosofinę propedeutiką. Pirmas 
klausimas, į kurį čia privalu atsakyti, ir yra: kokios specia- 
lios ugdomosios vertybės yra siektinos filosofinės prope- 
deutikos priemonėmis. Kaip žinoma, tolimiausias ir 
netiesioginis protinimo tikslas arba ugdomoji vertybė yra 
pastovus intelektualinis nusiteikimas, reikalingas tiesai su- 
prasti, jos pažinimui plėsti ir savo išsilavinimui taikyti kul- 
tūros reikalams. Filosofinės propedeutikos tolimiausias 

netiesioginis ir artimesnis tiesioginis tikslas yra bendras su 
kitais teoriniais dalykais. Dėstant ją yra svarbiau nusima- 
nyti apie specialiąsias pedagogines vertybes, kurių jie turė- 
tų siekti. Imąsis dėstyti filosofinę propedeutiką, norėdamas 
nustatyti specialiąsias ugdomąsias vertybes, siektinas jo dės- 
tomuoju dalyku, turėtų samprotauti maždaug šitaip. Filo- 
sofinė propedeutika yra mokomasis dalykas, kuris turėtų 
tarnauti įžengiamuoju laiptu į filosofijos mokslą. Pati filo- 
sofijos sistema yra per sunki, kad galėtų būti dėstoma aukš- 
tesniojoje mokykloje; bet iš antros pusės, kadangi iš esmės 
filosofija yra pasaulėžiūros mokslas, tos pasaulėžiūros, be 
kurios joks susipratęs žmogus apsieiti negali, tai yra svar- 
bujam aukštesniojoje mokykloje suteikti kad ir elementari- 
nių mokslingosios pasaulėžiūros pagrindų. Ugdomoji 
vertybė, atitinkanti filosofiją apskritai, yra sąmoningas ir 
sistemingas orientavimasis pasaulėžiūros klausimuose. 
Reiškia, per filosofinės propedeutikos pamokas šita bendra 
filosofinė ugdomoji vertybė privalo būti šiaip ar taip sie- 
kiama arba bent ruošiama. Bet pirm negu filosofija tampa 
pasaulėžiūros mokslu, ji yra ir pažinimo mokslas, ir šita 
prasme ji charakterizuojama ta sąmoninga pažinimo anali- 
ze, kuri tepriklauso iš esmės jai tik vienai. Filosofinė prope- 
deutika turėtų tad atsižvelgti ir į šitą filosofijos reikalą ir iš 
pat pradžios juo rūpintis. Taigi, iš vienos pusės, sąmoninga 
pažinimo analizė, o iš antros pusės, abibendrintų pažinčių 
sintezė į organingą pasaulėžiūrą sudaro, taip sakant, du fi- 
losofijos sparnu, kuriais ji kyla prie tiesos. Šitiemdviem tiks- 
lams privalo tarnauti filosofinė propedeutika aukštesniojoje 
mokykloje, lavindama mokiniuose du pagrindiniu filosofi- 
niu nusiteikimu: 1) sugebėjimą sąmoningai analizuoti pa- 
žinimo įvykius ir 2) sugebėjimą sintetizuoti atskiras pažintis 
į organingas visumas. Tai yra dvi pagrindinės ugdomosios 

vertybės, specialiai atitinkančios filosofijos mokslą, kuris, 

iš vienos pusės, yra bendras, o iš antros pusės — visuotinas. 

Šiedvi pagrindinės ugdomosios vertybės, siektinos per fi- 
losofinės propedeutikos pamokas, gali būti dar papildomos 
šalutinėmis specialiomis vertybėmis, kurios pareina ar tik 
yra surištos su jiedviem. 

Nustačius dėstomojo dalyko tikslus, dera susidomėti pe- 
dagogine mokomosios medžiagos analize, ir visų pirma 
klausimu, prie kokios lavinamųjų dalykų grupės jis priklau- 
so. Kaip matėme iš Willmanno lavinamųjų dalykų suskirs- 
tymo, dėstomieji dalykai skirstomi į tris grupes; tai yra 
pagrindiniai dalykai, vadinami idealijomis, šalutiniai da- 
lykai, vadinami realijomis, ir meniški sugebėjimai. Ideali- 
jos pasižymi tuo, kad jose perteikiamoji ir išvystomoji 
pareiga eina gretimai reikiamoje pusiausvyroje; realijose 
persvaros turi materialinė perteikiamoji pareiga; ogi me- 
niškuose sugebėjimuose — formalinė išvystomoji pareiga. 
Idealijas sudaro filologija, teologija, filosofija, matematika; 
realijas sudaro istorija, geografija, gamtos mokslai ir apskri- 
tai polimatinė žinija; ogi formalinius sugebėjimus - muzi- 
ka, grafika, technika, gimnastika. Kaip matome, paimta 
pavyzdžiu filosofinė propedeutika priklauso prie idealijų, 
t. y. prie tos lavinamųjų dalykų grupės, kur materialinė per- 
teikiamoji ir formalinė išvystomoji pareigos turi būti išlaiky- 
tos pusiausvyroje. Tai reiškia, jog filosofinėje propedeutikoje 
privalu nuolat daboti, kad tarp perteikiamos pažinties ir 
proto galios lavinimo būtų griežto atitikimo. Žinios pertei- 
kiamos, kad proto galia būtų lavinama, o ši lavinama, kad 
žinios galėtų būti suprastos ir pasisavintos. 

Nustačius pagrindinį dėstomojo dalyko būdą, dera to- 
liau ištirti, kuris psichologinis pasisavinimo tarpsnis turi 
pagrindinės reikšmės, pasisavinant jo mokomąją medžia- 
gą. Psichologiniai mokymosi bei mokymo tarpsniai, kaip 
žinome, yra trys; empirinis, racionalinis ir techninis. Empi- 
riniame tarpsnyje mokomosios medžiagos pasisavinimas 
iš mokinio pusės įvyksta domėjimusi arba patyrimų; racio- 

naliniame tarpsnyje - mąstymu arba supratimu, techninia- 
me tarpsnyje - vykdymu arba pritaikymu. Normaliai paži- 
nimo vyksmas išsivysto eidamas nuo empirinio prie 
racionalinio, nuo racionalinio — prie techninio arba pritaiko- 
mojo. Tačiau žiūrint į dėstomojo dalyko ypatybes jo moky- 
me gali turėti ypatingos reikšmės vienas kuris pasisavinimo 
tarpsnis. Mes, pavyzdžiui, žinome, jog realijoms arba reali- 
niams dalykams turi pagrindinės reikšmės empirinis domė- 
jimosi arba patyrimo tarpsnis; idealijoms arba idealiniams 
dalykams tokios reikšmės turi racionalinis mąstymo arba 
supratimo tarpsnis ir pagaliau meniškiesiems sugebėji- 
mams - techninis vykdymo arba pritaikymo tarpsnis. Filo- 
sofinė propedeutika, kuri tarnauja mums pavyzdžiu, 
priklauso prie idealijų; reiškia, jos dėstyme ypatingos reikš- 
mės privalo turėti racionalinis mąstymo bei supratimo tarps- 
nis ir todėl šitame psichologiniame momente privalu 
mokytojui sutelkti daugiausiai dėmesio, dėstant šitą daly- 
ką. Tai, žinoma, nereiškia, jog patyrimas ir pritaikymas ne- 
privalo čia turėti vietos; bet vis dėlto išeinant iš dėstomojo 
dalyko prigimties neteks jiems skirti pagrindinės rolės. 
Įvertinus psichologinius dėstomosios medžiagos savini- 
mosi tarpsnius, tenka toliau eiti prie loginių jo momentų 
arba tarpsnių, kurių, kaip žinome, yra dvejetas: analizė ir 
sintezė. Buvo savo laiku pastebėta, jog ėjimas nuo empiri- 
nio arba pritaikomojo tarpsnio prie racionalinio įvyksta ana- 
lizės keliu, ogi ėjimas nuo racionalinio tarpsnio prie 
empirinio arba pritaikomojo įvyksta sintezės keliu. Anali- 
zės kelias veda nuo to, kas yra sudėtinga, prie to, kas yra 
vientisa. Sintezės kelias veda nuo to, kas yra vientisa, prie 
to, kas yra sudėtinga. Skiriama realinė ir loginė analizė ir 
sintezė. Dalykas gali būti sudėtingas turėdamas skirtinų tik- 
rovėje dalių arba skirtinų logikoje dalių. Eidami nuo reali- 
nės dalyko visumos prie realinių jo dalių, gauname realinę 
analizę; darydami atvirkščią kelią, gauname realinę sinte- 

zę. Ėjimas nuo konkretinio dalyko prie abstraktinio įvyksta 
loginės analizės keliu. Ėjimas nuo atskirų pažinčių prie pa- 
žinčių sistemos įvyksta realinės sintezės keliu. Jei dabar tu- 
rėsime spręsti klausimą, kaip privalo derintis filosofinės 
propedeutikos analizė ir sintezė kaipo loginiai pasisavini- 
mo tarpsniai, turime visų pirma atsižvelgti į tai, jog psicho- 
loginis pasisavinimo centras glūdi čia racionaliniame 
mąstymo arba supratimo tarpsnyje, ogi ėjimas nuo bet ku- 
rio konkretinio davinio arba fakto prie mąstymo ir suprati- 
mo įvyksta visų pirma loginės analizės keliu. Taigi loginės 
analizės priemonė yra pirminė filosofinės propedeutikos 
dėstyme, ypač kai tenka sąmoningai analizuoti pažinimo 
įvykius. Iš kitos pusės, einant nuo mąstymo arba suprati- 
mo prie faktų patikrinėjimo principais arba prie pritaiky- 
mo apskritai, einama loginės sintezės keliu. Tačiau 
filosofijos dėstyme turi reikšmės ne tiek loginė, kiek realinė 
sintezė, kai tenka atskiros apibendrintos pažintys suvesti į 
organingą sistemą. Šitokis organingos visumos sudarymas 
įvyksta realinės sintezės keliu, kuris kaip tik ir veda prie 
mokslingai suorganizuotos vieningos pasaulėžiūros. Taigi 
loginė analizė, atitinkanti pažinimo sąmoningumą, ir reali- 
nė sintezė, atitinkanti sistemingą pažinimo sąrangą, suda- 
ro du pagrindiniu loginiu pasisavinimo tarpsniu filosofinės 
propedeutikos dėstyme. 

Nustačius psichologinius ir loginius dėstomojo dalyko 
momentus, išpuola iš eilės susirūpinti organingu genetiniu 
mokomosios medžiagos išvystymu. Visa dėstomojo dalyko 
medžiaga privalu imti kaipo organinga visuma, kuri susi- 
skirsto atskiromis stambesnėmis ar smulkesnėmis dalimis, 
kurias, iš vienos pusės, sudaro atskiri vienetai, o iš antros 
pusės, jos yra surištos su organinga dalyko visuma. Kiekvie- 
nas atskiras vienetas turi savo vienybės pradą, kuris jame 
išsivysto tam tikroje genetinėje tvarkoje. Ir štai organingas 
genetinis mokomosios medžiagos išvystymas rūpinasi, kad 

kiekvienas atskiras vienetas būtų organingai rišamas su vi- 
suma ir kad būtų išvystomas pagal savo vienybės pradą. Or- 
ganingo genetinio išvystymo tvarka yra realinė, kai ji atitinka 
paties dalyko išsivystymą, ir yra mokslinė, kai ji atitinka 
mokslinio jo pažinimo išsivystymą. Grįžtant prie mūsų pa- 
vyzdžio kyla klausimas, kaip organingas genetinis mokomo- 
sios medžiagos išvystymas privalo būti vedamas filosofinėje 
propedeutikoje, t. y., kokių organingų vienetų galima suda- 
ryti filosofinėje propedeutikoje ir kokiu genetiniu būdu jie 
privalo būti išvystyti. Paprastai į filosofinę propedeutiką, dės- 
tomą aukštesniosiose mokyklose, tejeina logika ir psicholo- 
gija. Willmannas visai teisingai pataria įvesti dar ir 
pagrindinius dalykus iš bendrosios metafizikos ir etikos. Lo- 
giką ir psichologiją jis pataria dėstyti realine genetinio išsi- 
vystymo tvarka, ogi metafiziką - moksline genetinio 
išsivystymo tvarka. Tai reiškia, jog organingas genetinis lo- 
gikos išvystymas turi eiti nuo prigimtosios mąstymo eigos, 
t. y. nuo realių mąstymo veiksmų, prie jų išdavų, kuriomis 
yra sąvoka, spręsmas, protavimas. Paskui nuo šitų mąstymo 
lyčių arba pradų dera eiti prie mąstymo dėsnių ir pagaliau 
nuo mąstymo dėsnių - prie mąstymo pareigų. Nurodyta lo- 
gikos išvystymo tvarka išeina iš psichologinių momentų ir 
eina loginės analizės keliu. Tuo tarpu paprasta logikos dės- 
tymo tvarka, Willmanno supratimu, eina iš pat pradžios sin- 
tetiniu keliu. Realine genetinio išvystymo tvarka Willmannas 
pataria dėstyti logiką ir psichologiją. Užtat metafizikos pa- 
grindus jis pataria dėstyti moksline genetinio išvystymo tvar- 
ka, t. y. taip, kaip metafizikos atskiros problemos buvo 
žmonijos tyrinėjamos ir kaip jų supratimas tobulėjo filosofi- 
jos išsivystyme. Negalėčiau čia ilgiau užtrukti ir todėl tarki- 
me, jog organingas genetinis filosofinės propedeutikos 
medžiagos išvystymas yra nustatytas. 

Toliau tenka ištirti filosofinės propedeutikos metodo 
klausimas. Metodas skirstomas visų pirma į tetinį ir euris- 

tinį, t. y. į teikiamą mokiniams ir pačių mokinių randamą. 
Laikantis principo, jog nieko neprivalu mokiniams sakyti, 
ką jie patys galėtų pasisakyti, ir nieko neprivalu teikti, ką 
jie gali patys rasti, reiktų mokomoji medžiaga suskirstyti į 
dvi dalis, žinoma, nelygias savo kokybe, iš kurių viena tu- 
rėtų būti pateikiama tetiniu, antra randama euristiniu me- 
todu. Dialogas, diskusija, katechetinis būdas galėtų čia rasti 
sau pritaikymo tam tikrose ribose. Euristiniu metodu filo- 
sofinėje propedeutikoje galima padaryti daugelis įvedamųjų 
analizių, reikalingų filosofinių dalykų supratimui, o iš ant- 
ros pusės, galima pritaikymo tarpsnyje nušviesti atskiri 
svarbūs klausimai. Žinoma, būtų niekuo nepateisintu opti- 
mizmu manyti, jog mokiniai, vedami vien tik euristiniu me- 
todu, galėtų suprasti visą filosofinės propedeutikos 
medžiagą. Nustačius mokymo metodą, reikia toliau nusta- 
tyti pagrindinės mokymo lytys. Kaip žinome, mokymo ly- 
tys atitinka mokymosi tarpsnius. Vaidinamoji mokymo 
lytis atitinka domėjimąsi ir skiriama dar į rodomąją ir vaiz- 
duojamąją lytį. Mąstymą arba supratimą atitinka dvi mo- 
kymo lytys - aiškinamoji ir išvystomoji, pagal tai, ar yra 
siekiamas nominalinis žodžio, ar realinis dalyko suprati- 
mas. Pritaikymą atitinka veikdomoji lytis, turinti tiek teori- 
nės, tiek ir praktinės reikšmės. Nesunku įspėti, kokios 
mokymo lytys rastų ypatingo pritaikymo filosofinėje pro- 
pedeutikoje. Kadangi jos dėstyme vyrauja racionalinis mąs- 
tymo bei supratimo tarpsnis, tai vyraujančiomis būtų irgi 
atitinkančios jį mokymo lytys, būtent aiškinamoji ir ypač 
išvystomoji. Aiškinamoji mokymo lytis turi ypatingos reikš- 
mės filosofijos dėstymui todėl, kad filosofinis lobis, laimė- 
tas žmonijos kultūrinėje pažangoje, reiškiasi rašytu žodžiu, 
ir dar todėl, kad filosofinis terminologijos aiškinimas yra 
viena iš svarbių supratimo priemonių. Tačiau neabejotina, 
jog svorio centras filosofinės propedeutikos dėstyme tektų 
išvystomajai mokymo lyčiai, besireiškiančiai indukcija, ap- 


956 


tarimais, suskirstymais, išvedžiojimais bei prirodinėjimais. 
Vaidinamajai ir veikdomajai mokymo lyčiai, ypač pirma- 
jai, filosofinės propedeutikos dėstyme galima rasti daug ma- 
žiau pritaikymo. Veikdomoji mokymo lytis galėtų rasti 
sėkmingo pritaikymo mokinių diskusijose. 

Nustačius pagrindines mokymo lytis, teks pagaliau nu- 
statyti dėstomajam dalykui mokymo būdai, vadinasi, reikės 
nustatyti, kokia pamokos dalis turi būti atlikta nuotakiu ar- 
ba nenutrūkstamu dėstymu, kokių ir kada privalu padaryti 
atskirų paaiškinimų, kokių ir kada daryti paklausų - euristi- 
nių, paskatinamųjų, kartojamųjų ar kvočiamųjų, kokie pri- 
valu duoti uždaviniai ir namų darbai ir kokios gali būti 
pritaikytos kontroliavimo priemonės. Pavyzdžiui, filosofinėje 
propedeutikoje reikėtų žymiai naudotis nuotakiu dėstymu, 
nes jis geriausiai atitinka išvystomąją mokymo lytį; remian- 
tis kokiu nors vadovėliu, tektų ne kartą daryti atskirų paaiš- 
kinimų, jo reikalaujamų; euristiniu klausinėjimu galima būtų 
daryti paruošiamosios analizės arba atbaigiamųjų išvadų; 
klausinėjimas turėtų irgi tarnauti pritaikymo tikslams. Ra- 
šomieji klasės darbai, kaipo pratybų uždaviniai, pavyzdžiui, 
iš logikos, rastų čia irgi vietos. Namams tektų užduoti vado- 
vėlio skirsnį, kuris papildytų tai, kas buvo mokytojo nusa- 
kyta klasėje, padėtų įsiminti reikalingiausius dalykus ir duotų 
galimybės įsimąstyti į pajudintus per pamoką klausimus. Pa- 
galiau kontroliavimas galėtų būti vykdomas nuotakiu mo- 
kinių išvystymu kokio nors atskiro klausimo, atskirais 
mokytojo pakiausais, bendrais visiems uždaviniams arba kas 
kiek laiko daromais kvočiamaisiais kartojimais. 

Apsvarstęs ir išsprendęs visus pajudintus klausimus, mo- 
kytojas tuo pačiu iš principo nustatytų pagrindinius didak- 
tinius filosofinės propedeutikos dėstymo momentus. Toliau 
tektų jam rūpintis jau šitų didaktinių momentų realizavimu 
pamokų praktikoje. Apie didaktinių momentų realizavimą 
pamokų praktikoje ir turėsiu kalbėti tolimesnėse paskaitose. 

Pamokos teorija 


Iki šiolei bendrojoje metodikoje protinimo darbas buvo 
analizuojamas, arba skaidomas į atskirus elementus, kurie 
yra, kitaip tariant, atskiri didaktiniai momentai. Dabar pa- 
mokos teorijoje tenka eiti sintetiniu keliu, būtent tenka iš 
atskirų didaktinių momentų sudaryti organinga visuma ar- 
ba didaktinis vienetas, kokia kad privalo būti kiekviena sis- 
temingai sutvarkyta pamoka. Taigi bendrojoje metodikoje 
mokymo darbas iš pradžios analizuojamas, kad paskui iš 
atskirų didaktinių pradų būtų sudaryta didaktinė pamo- 
kos vienybė. Kalbant apie šitokią pamokos sąrangą, gali kilti 
klausimas, apie kokios rūšies pamoką dera kalbėti pamo- 
kos teorijoje. Yra juk aišku, jog pamokos sąranga gali būti 
įvairi sulig tuo, koks dalykas yra pamokos objektu. Pavyz- 
džiui, matematikos pamoka turės būti kitaip sutvarkyta kaip 
kad dainavimo pamoka. Pamokų ypatybėmis pagal dėsto- 
mus dalykus turi tačiau rūpintis specialiosios metodikos. 
Bendroji metodika tarsi atitraukia nuo dėstomojo dalyko 
ypatybių pamokos sąrangą ir tyrinėja bendras jos savybes, 
kurios privalo išeiti aikštėn kiekvienoje tipingoje pamoko- 
je. Tipinga pamoka bus kiekviena pamoka iš idealinių da- 
lykų, kurie Willmanno vadinami Idealien, kadangi idealijų 
dėstyme perteikiamoji ir išvystomoji pareigos privalo būti 
išlaikytos pusiausvyroje; tuo tarpu realijose vyrauja pertei- 
kiamoji, o meniškuosiuose sugebėjimuose - išvystomoji pa- 
reiga. Tokiu būdu, kalbant apie pamoką apskritai, laikykim 
sutartu dalyku, jog kalbama kaip tik apie tipingą pamoką, 
kad ir iš idealijų srities, kuri duoda progos turtingiausiu 
būdu pravesti pamokos darbą. 

Ir štai, pasistačius uždavinį surengti sintetiniu būdu pa- 
moka iš didaktinių pradų, bus visai vietoje iškelti visų pir- 
ma klausimas, kuo privalu pradėti pamoka ir kokia privalo 
būti, bendrais bruožais nustatant, pamokos eiga. Į pirmą 

šito klausimo dalį buvo jau atsakyta kalbant apie kontrolia- 
vimo priemones. Pirm negu galima pradėti dėstyti nauji da- 
lykai, dera įsitikrinti, ar praėjusios pamokos turinys yra 
tinkamai mokinių pasisavintas. Kvočiant mokinius iš pra- 
eitų dalykų paklausais arba verčiant juos atpasakoti buvu- 
sią pamoką ne tik geriau yra įsimenami mokslo dalykai, 
bet dargi jie yra kartojami kaip tik tada, kai įgytos jau pa- 
žintys privalo tarnauti pradedamuoju punktu, iš kur priva- 
lo būti siekiamos iš eilės naujos pažintys. Jei senos pamokos 
patikrinimas yra atidėliojamas į naujos pamokos galą, tai 
šitas perėjimas nuo žinomų jau dalykų prie naujų dalykų 
nėra taip nuosekliai ir tikslingai daromas kaip kad tada, kai 
patikrinimas įvyksta naujos pamokos pradžioje. Kaip sa- 
kyta, patikrinimo atidėliojimas į naujos pamokos galą turi 
dargi nepageidaujamos moralinės veikmės į mokinių ner- 
vus, kadangi mokiniai ilgiau lieka nerimo stovyje ir tuo lai- 
ku, kai eina naujos pamokos aiškinimas, yra vis susirūpinę 
reikalu atsakinėti iš praeitos kursų dalies. Todėl kaipo tai- 
syklė galima laikyti, kad senų pamokų patikrinimas būtų 
daromas kiekvienos naujos pamokos pradžioje, ir tik vy- 
resnėse klasėse, kur nurodytos priežastys žymiai nustoja 
savo reikšmės, galima šitos taisyklės griežtai nesilaikyti, 
ypač kai laiko stoka neduoda galimybės reguliariai tam tikrą 
pamokos dalį naudoti kontroliavimo reikalui. Taigi papras- 
tai kiekviena nauja pamoka turi prasidėti senosios pamo- 
kos ar net senųjų pamokų patikrinimu. Kiek laiko šitam 
reikalui privalu pašvęsti ir kokios privalu pritaikyti kon- 
troliavimo priemonės, sprendžia, iš vienos pusės, dėstomojo 
dalyko ypatybės, o iš antros pusės, mokinių išsilavinimas. 
Paprastai šitam reikalui turėtų pakakti 15-20 minučių. 

Bet tai, dėl ko pamoka vadinasi pamoka, teprasideda pa- 
prastai vien tada, kai patikrinimo arba kontroliavimo rei- 
kalas yra baigtas. Apie šitą tikrąją pamoką ir kalbama visų 
pirma ir daugiausiai pamokos teorijoje, nes apie kontrolia- 

vimo priemones pakanka kalbėti skyriuje, kuris liečia ap- 
skritai mokymo būdus. Kalbant apie tikrosios pamokos es- 
mę, reikia visų pirma pastebėti, jog kiekviena pamoka turi 
skaitytis su trimis labai svarbiais didaktiniais reikalavimais, 
būtent: pirma, kad kiekviename mokyme privalu nuosek- 
liai eiti nuo pažįstamų dalykų prie nepažįstamų, antra, kad 
kiekviename mokyme privalu nuosekliai eiti nuo to, kas 
konkretu, prie to, kas abstraktu, trečia, kad kiekviena nauja 
pažintis privalo būti kartojama, įsimenama ir pritaikoma 
kiekviena tinkama proga. Remiantis šitais trimis didakti- 
niais reikalavimais, galima jau sudaryti bendrais bruožais 
pamokos sąranga, atitinkanti pagrindinius psichologinius 
dėsnius. Pirmas reikalavimas, būtent nuosekliai eiti moky- 
me nuo pažįstamų dalykų prie nepažįstamų, atitinka aper- 
cepcijos dėsnį. Antras reikalavimas, būtent nuosekliai eiti 
nuo to, kas konkretu, prie to, kas abstraktu, atitinka abst- 
rakcijos arba atotraukos psichologinius dėsnius. Trečias rei- 
kalavimas, būtent kartoti, įsiminti ir išlaikyti pažintis 
atitinka psichologinius asociacijos dėsnius. Aišku, jog kiek- 
vienam iš šitų didaktinių reikalavimų pamokos eigoje pri- 
valo būti pašvęstas tam tikras momentas, realizuojamas tam 
tikromis priemonėmis. Pamoka ir yra surengiama iš atski- 
rų didaktinių momentų į vieną didaktinę visumą, pervertą 
pagrindinės idėjos vienybe. Čia ir kyla klausimas, kiek ir 
kokių yra tipingų didaktinių momentų, iš kurių paprastai 
susidaro didaktinė pamokos vienybė. Pasirodo, jog tokių 
momentų galima priskaityti penketas, remiantis trimis pa- 
grindiniais didaktiniais reikalavimais, apie kuriuos ką tik 
esu minėjęs. Visų pirma pradedant naujo dalyko dėstymą 
ir jį formuluojant trumpu posakiu, reikia priminti moki- 
niams tos įgytos pažintys, kurios yra reikalingos ar tik nau- 
dingos naujoms pažintims įsigyti. Tai reiškia, jog, einant 
prie naujo dalyko, reikia šitas dalykas pastatyti mokinių psi- 
chikoje į sąryšį su žinomais jiems dalykais ir tuo pačiu pa- 

lengvinti perėjimas nuo pažįstamų dalykų prie nepažįsta- 
mų. Šitas įžengiamasis pamokos momentas, remiąsis psicho- 
loginiu apercepcijos dėsniu, yra vadinamas aperceptyvine 
įžanga, kuri sudaro pirmą iš eilės didaktinį pamokos mo- 
mentą. Suformulavus naują pamokos dalyką ir pastačius jį 
į sąryšį su įgytomis jau pažintimis, tenka naujos pažinties 
dalyką atvaizduoti kiek galint labiau konkretiniu pavida- 
lu, žinant apie tai, kad žmogaus pažinimas prasideda jusli- 
niu patyrimu ir baigiasi intelektualiniu supratimu. Tad antrą 
didaktinį pamokos momentą sudaro pateikimas konkreti- 
nių davinių, kuriuos mokinių psichika galėtų sunaudoti kai- 

po medžiagą atitraukiamajam proto veikimui. Konkretinių 

davinių pateikimas tarsi patiesia pamokai empirinį pagrin- 

dą. Einant nuosekliai toliau, tenka patirtiniai konkretiniai 

daviniai apdirbti tam tikru būdu: iš vaidinio, kurio patei- 

kia konkretinis davinys, reikia išvesti sąvoka atitraukimo 

bei apibendrinimo priemonėmis ir tuo palengvinti dalyko 

supratimas arba protinis pažinimas, turįs jau visuotinos 

reikšmės ir formuluojamas moksliškosios pažinties lytimi. 

Kitaip tariant, tai yra aiškios idėjos išdirbimas iš pateiktų 
konkretinių davinių. Šitas trečias iš eilės didaktinis momen- 
tas ir vadinamas didaktiniu apdirbimu. Per jį pateiktoji me- 

džiaga apdirbama ta prasme, kad iš konkretinio davinio yra 

išvedama abstraktinė arba atitrauktoji idėja pagal psicho- 
loginį abstrakcijos arba atotraukos dėsnį. 

Kelias nuo to, kas konkretu, prie to, kas abstraktu, yra 
analitinis, nes čia einama nuo konkretinės visumos prie to, 
kas tesudaro šitos visumos esmę ir kas apreiškiama sąvo- 
kos lytimi. Todėl savo laiku buvo irgi sakyta, jog ėjimas mo- 
kyme nuo patirtinio prie protautinio tarpsnio įvyksta 
analitiniu keliu. Tokiu būdu didaktinis apdirbimas yra ana- 
litinio darbo momentas. Tuo tarpu ką nors išanalizavus, yra 
labai svarbu atskiri elementai, gauti iš konkretinės visumos 
suskirstymo, vėl suvesti į vieną visumą, kad ir kitokios rū- 

šies. Konkretiniai daviniai yra analizuojami taip, kad iš jų 
yra išvedamos atitrauktos idėjos. Sudarius didaktinio ap- 
dirbimo eigoje ištisą atitrauktų sąvokų eilę, liečiančią vieną 
pamokos dalyką, svarbu atskiros sąvokos arba idėjos su- 
vesti į vieną glaudžią visumą ir tuo sustiprinti visumos su- 
pratimas ir palengvinti jos apžvelgimas ir įsiminimas. Šitas 
reikalas sudaro rūpestį ketvirtam pamokos momentui, ku- 
ris gali būti pavadintas atkartojamąja santrauka. Šita atkar- 
tojamoji santrauka kartais vadinama rekapituliacijos vardu, 
kas reiškia faktinai sintetinę reziumė, kuri turi apvainikuo- 
ti analitinį didaktinio apdirbimo darbą. Taigi atkartojamoji 
santrauka yra ketvirtas iš eilės didaktinis pamokos momen- 
tas. 

Pagaliau penktą ir paskutinį, taip sakant, atbaigiamąjį 
pamokos momentą sudaro pritaikymas. Šitoje vietoje pri- 
taikymas yra suprantamas gana plačiai. Naujos pažinties 
kartojimas, įsiminimas, pritaikymas naujiems uždaviniams, 
pasiryžimas vadovautis patirtomis tiesomis gyvenime - visa 
tai yra apimama pritaikymo žodžiu. Pritaikymo priemonė- 
mis mokinys susigyvena su pateikta arba išdirbta pažinti- 
mi, kurią jis ką tik yra supratęs, ir padaro iš jos savo 
išsilavinimo neprarandamąją dalį. Pritaikymas padaro, jog 
nauja pažintis nėra vien pripuolamai ir mechaniškai pri- 
mesta iš šalies, bet yra tikrai ir sąmoningai mokinio psichi- 
kos pasisavinta. Pritaikymas remiasi psichologiniais 
asociacijos dėsniais. 

Tokiu būdu gauname penketą didaktinių momentų pa- 
prastai tipingai pamokai; tai yra: 1) aperceptyvinė įžanga, 
2) konkretinių davinių pateikimas, 3) didaktinis apdirbi- 
mas, 4) atkartojamoji santrauka ir 5) pritaikymas. Antrasis, 
trečiasis ir penktasis momentas yra pagrindiniai didakti- 
niai pamokos momentai, tuo tarpu pirmasis ir ketvirtasis 
yra šalutiniai momentai. Nesunku prirodyti, kodėl daro- 
mas šitas skirtumas tarp atskirų pamokos momentų. Visų 

pirma, pirmasis ir ketvirtasis pamokos momentas, t. y. aper- 
ceptyvinė įžanga ir atkartojamoji santrauka, tikrai sakant, 
nepateikia nieko naujo, o tik glaudžiai kartoja: pirmasis — 
senas pažintis, reikalingas naujoms pažintims suprasti bei 
pasisavinti, antrasis - naujas pažintis, kurios yra reikalo su- 
vesti į sintetinę visumą, kai jos yra jau pasiektos per didak- 
tinio apdirbimo momentą. Antra vertus, iš visų penkių 
didaktinių momentų antrasis, trečiasis ir penktasis ne tik 
pateikia ko nors naujo arba pratina naujas pažintis naujai 
pritaikyti, bet dargi tiksliai atitinka tris pagrindinius psi- 
chologinius mokymo bei mokymosi tarpsnius, būtent: kon- 
kretinių davinių pateikimas atitinka patirtinį mokymo bei 
mokymosi tarpsnį; didaktinis apdirbimas atitinka protautinį 
tarpsnį, pagaliau pritaikymas - praktinį arba techninį tarps- 
nį, kuris vadinamas tiesiog pritaikomuoju. Šitų trijų mo- 
mentų išdavoje turi vykti juslinis, protinis ir praktinis 
mokomosios medžiagos pasisavinimas. Konkretinių davi- 
nių pateikimas kreipiasi į išviršines bei išvidines jusles ir 
išdavoje gamina juslinio pasisavinimo. Didaktinis apdirbi- 
mas kreipiasi į protą ir išdavoje gamina protinio pasisavi- 
nimo. Pagaliau pritaikymas kreipiasi į atmintį, valią ir 
kuriamąją iniciatyvą ir išdavoje gamina praktinio pasisavi- 
nimo. Pirmasis ir ketvirtasis pamokos momentas, t. y. aper- 
ceptyvinė įžanga ir atkartojamoji santrauka, kad ir turi 
psichologinės reikšmės, bet vis dėlto pasižymi labiau pa- 
dedamąja role, kurią jiedu atlieka kitų didaktinių momen- 
tų atžvilgiu. Todėl jų rolė nėra pirmaeilė arba pagrindinė. 
Nereikia manyti, jog didaktinių momentų schema yra 
kažkoks geležinis dėsnis, iš kurio jokia pamoka jokiomis 
aplinkybėmis išsilenkti neprivalo. Reikia net pripažinti, jog 
žiūrint į dėstomojo dalyko ypatybes arba į konkretines at- 
skiros pamokos aplinkybes ne kartą teks didaktiniai pamo- 
kos momentai savotiškai tvarkyti: pavyzdžiui, vienas 
momentas teks dėl kokios nors priežasties apleisti, kitas mo- 

mentas lengvai tepaliesti, dar kitam pašvęsti palyginti daug 
laiko ir rūpesčio. Vis dėlto penkių didaktinių momentų sche- 
ma yra tipinga iš savo esmės, tikslinga savo psichologine 
sąranga ir todėl yra palaikytina, kiek tai yra galima, kiek- 
vienoje normalioje pamokoje. 

Kad didaktinių pamokos momentų eiga būtų aiškesnė, 
paimsiu pavyzdžiais vieną pamoką iš idealijų, vieną iš rea- 
lijų ir vieną iš meniškų sugebėjimų, tai duos man progos 
trumpai ir schemingai nusakyti, kas yra daroma per pagrin- 
dinius pamokos momentus. Iš idealijų srities, tarkime, turi- 
me pavyzdžiu katekizmo pamoką. Žinoma, pamoka 
prasideda senos pamokos patikrinimu, kuris trunka, tarki- 
me, 15 minučių. Paskui prasideda pamoka tikra to žodžio 
prasme. Eidamas prie naujo dalyko mokytojas skelbia jo 
temą trumpu posakiu, kad mokiniai žinotų, apie ką bus kal- 
bama ir atitinkamai sutelktų dėmesį. Tačiau ne išsyk mo- 
kytojas pereina prie naujų dalykų arba pažinčių, kadangi 
pirmiau jis privalo padaryti aperceptyvinę įžangą. Tuo tiks- 
lu jis primena mokiniams trumpai ir schemingai tiesas, ku- 
rios turi tiesioginio sąryšio su naujai aiškinama katekizmo 
tiesa. Jei tikrinant senąją pamoką šitos tiesos ką tik buvo 
iškeltos aikštėn, tai pakanka dabar jas tepriminti. Apercep- 
tyvinė įžanga tuo pačiu yra jau padaryta. Toliau tenka rū- 
pintis konkretinių davinių pateikimu. Kas gi iš tikrųjų gali 
sudaryti konkretinį davinį katekizmo pamokoje? Į išvirši- 
nes jusles čia maža kuo tegalima pratarti, nebent religinio 
turinio paveikslu, kuris atvaizduoja kokią nors sceną iš do- 
ringų Bažnyčios žmonių gyvenimo. Bet ir šitoksai paveiks- 
las labiau veikia į išvidines negu į išviršines juslės, nes pats 
dalykas ne tiek leidžia save rodyti, kiek vaizduoti. Ogi jis 
gali būti vaizduojamas papasakojimu konkretinių atsitiki- 
mų iš Senojo ir Naujojo Testamento, iš Bažnyčios istorijos, 
iš šventųjų gyvenimo ir šiaip jau iš žymių žmonių gyveni- 
mo, kad dorinė ar dogmatinė tiesa, glūdinti pasakojamame 

atsitikime, būtų intuityviai patiriama iš pateikiamų vaiz- 
dų. Pateikus tokiu būdu konkretinių davinių tenka pereiti 
prie didaktinio apdirbimo, t. y. šiuo atveju tenka dorinė ar 
dogmatinė katekizmo tiesa išvystyti iš pateiktų konkreti- 
nių davinių. Dabar jau nuo vaidinių pereinama prie ati- 
trauktos bei apibendrintos idėjos, kuri yra suimta, kaipo 
pastovi norma, į katekizmo tekstą. Per šitą didaktinį apdir- 
bimą privalu, iš vienos pusės, išaiškinti katekizmo žodžiai 
ir glūdinčios juose sąvokos, o iš antros pusės, privalu tin- 
kamais apologetiniais prirodymais paremti mokomoji tie- 
sa. Tai padarius, tenka pereiti prie atkartojamosios 
santraukos. Keliais klausimais galima mokiniai priversti at- 
kartoti naujos pamokos esmę ir net ją suformuluoti. Jei tai 
mokiniams nesiseka, pats mokytojas pateikia sintetinę for- 
mulę. Tada telieka pritaikymo momentas. Sužadinimas mo- 
kiniuose pasiryžimo vykdyti naujai išaiškintą tiesą savo 
gyvenime, auklėti savyje atitinkamus jausmus, maldingu- 
mą ir palinkimą į religinę praktiką — štai kuo gali baigtis 
klasėje katekizmo pamoka; tačiau iš tikrųjų nauja pamoka 
nesibaigia klasėje nustatytu pamokai laiku. Mokiniai neša- 
si su savimi užduotąją pamoką, paskaito ją namie, įsimena 
užduotąjį tekstą, o kas svarbiausia, privalo vykdyti jos tie- 
są visame savo gyvenime. Jei šito pasiryžimo neatsiekta mo- 
kinių širdyse, tai reiškia, jog arba konkretiniai daviniai 
nebuvo pakankamai ryškūs, arba didaktinis apdirbimas ne- 
buvo pakankamai įtikinąs, arba pritaikymo momentas bu- 
vo silpnai aprūpintas reikiamomis priemonėmis. 

Iš realijų imkime pavyzdžiu istorijos pamoką. Pamoka, 
kaip paprastai, prasideda senosios pamokos patikrinimu. 
Kadangi istorijos dalyke iš mokinių galima ir privalu reika- 
lauti nuotakaus pasakojimo, tai patikrinimo laikas čia truks 
ilgiau, tarkime, 30 minučių. Aperceptyvinei įžangai moky- 
tojas gali priminti, kokiam daikte buvo sustota paskutinį 
kartą ir kaip mezgasi tolimesnė istorijos eiga. Teikdamas 

konkretinių davinių mokytojas papasakoja apie istorinius 
įvykius arba faktus, parodo paveikslus ir žemėlapius, suse- 
ka praeities pėdsakus vietos aplinkumoje, paskaito tam tik- 
rus tekstus pats arba duoda paskaityti mokiniams. 
Pereidamas prie didaktinio apdirbimo mokytojas stengiasi 
padėti mokiniams susidaryti intelektualinį ir moralinį isto- 
rinės medžiagos supratimą. Jis pragmatiškai aiškina istori- 
nius įvykius, jų priežastis bei išdavas ir kultūrinę reikšmę. 
Nusako ir palygina ištisos gadynės būdą, ištisą įvykių arba 
idėjų kompleksą ir išvysto tokiu būdu kritišką istorinių faktų 
supratimą. Iš kitos pusės, nusakydamas ir įvertindamas 
istorinių asmenų būdą ir veikimą, mokytojas išvysto mo- 
kiniuose moralinį istorinės medžiagos supratimą. Išanali- 
zavus istorinius faktus intelektualinių arba pragmatiniu ir 
moraliniu atžvilgiu, tenka suglausti pasiektos išdavos sin- 
tetinėje atkartojamojoje santraukoje. Pagaliau lieka pritai- 
kymo momentas. Mokiniai atpasakoja nusakytus jiems 
istorinius įvykius ir jų aiškinimus, daro palyginimų ir si- 
noptinių paveikslų, trumpai ir schemingai juos glaudžian- 
čių, o paskui įsimena pagrindinius faktus. Tačiau pačioje 
klasėje pritaikymo momentas gali rasti dar platesnės dir- 
vos: iš istorijos medžiagos galima ir privalu padaryti išva- 
dų visuomeniniam patirtiniam ir šiaip jau doriniam jų 
auklėjimui, kad istorija iš tikro pasidarytų magistra vitae - 
gyvenimo mokytoja. 

Pagaliau iš meniškų sugebėjimų, tarkime, mums tar- 
nauja pavyzdžiu gimnastikos pamoka. Čia patikrinimas 
ir aperceptyvinė įžanga dėl paties dalyko ypatybių neturi 
tiek reikšmės kaip kad teoriniuose dalykuose. Paprastas 
kartojimas bei pratimas čia atstoja kontroliavimo priemo- 
nes ir aperceptyvinės įžangos reikalą. Bet ir čia reikalin- 
gas konkretinių davinių pateikimas, kuriuo faktinai yra 
paties mokytojo parodomai padarytas judesys ar mankš- 
ta. Didaktinį apdirbimą čia sudaro judesių ar mankštos 

paaiškinimas, jų sudedamųjų tarpsnių išanalizavimas, jų 
prasmės iškėlimas aikštėn, jų fiziologinės, higieninės, es- 
tetinės ir moralinės reikšmės išaiškinimas ir t. t. Po visų 
šitų analitinių aiškinimų, savaime suprantama, gali eiti 
trumpas sintetinis suglaudimas mokomojo dalyko atkar- 
tojamojoje santraukoje. Pagaliau pritaikymo momentą su- 
daro čia pačių mokinių daromi judesiai ir mankšta pratybų 
bei miklinimosi tikslais. Turiu prie visų pavyzdžių ben- 
drai dar pridėti, jog kiekvienoje pamokoje įvairios moky- 
mo lytys, įvairūs metodai ir įvairūs būdai gali būti kuo 
įvairiausiai kombinuojami, norint pasiekti kuo geriausių 
išdavų. Tarp kitko tai reiškia, kad visus šituos momentus 
nebūtinai pats mokytojas aiškina nuotakiu dėstymu. Eu- 
ristinis klausinėjimas ir mokinių veikdymas kiekvienu at- 
veju gali būti taip kombinuojami su paties mokytojo 
aiškinimais, kad būtų išlaikytas savarankiškojo veiklumo 
principas, Willmanno suformuluotas. 


Aperceptyvinė įžanga 


Dabar tenka kiekvienas atskiras pamokos momentas iš- 
nagrinėti iš eilės skyrium. Žinoma, turiu pradėti nuo aper- 
ceptyvinės įžangos. Aišku savaime, kad pirmutinis 
didaktinis pamokos momentas privalo turėti įžengiamosios 
arba įvedamosios reikšmės. Šita pamokos įžanga yra ima- 
ma šviesoje tos psichologinės apraiškos, kuri vadinama 
apercepcijos vardu ir kuri turi šitam didaktiniam pamokos 
momentui vedamosios reikšmės. Tad visų pirma svarbu 
kiek plačiau paaiškinti, kas yra apercepcija. 

Apercepcijos terminas pirmą kartą buvo Leibnizo pavar- 
totas. Leibnizas statė priešais percepciją apercepciją: per- 
cepcija, jo supratimu, reiškė įspūdį, gaunamą iš daiktų mūsų 
sieloje; ogi apercepcija reiškė išvidinį įspūdžių formavimą- 
si bei veikimąsi mūsų sieloje. Tokiu būdu percepcija buvo 

suprantama kaipo išviršinė veikmė į mūsų sielą, ogi aper- 
cepcija — kaipo išvidinis sielos vyksmas. Apercepcijos ter- 
miną Herbartas įvedė į didaktikos mokslą, bet sykiu suteikė 
jam kiek kitokios prasmės. Herbartas daro lotyniškajame 
žodyje apperceptio loginį kirtį į priešdėlį ap, gautą iš prie- 
linksnio ad, kuris sako apie tai, kas yra pridedama prie per- 
cepcijos. Todėl Herbartas nekalba jau apie percepcijos ir 
apercepcijos priešpastatymą, bet tik apie tai, kad apercep- 
cija yra komplikuota percepcija. Apercepcija, jo supratimu, 
yra, vokiškai tariant, dazu aufnehmen, tai yra prisiėmimas 
naujo įspūdžio arba vaizdo šalia tų ir sąryšy su tais, kurie 
anksčiau buvo gauti ar sudaryti sieloje. Willmannas eina 
dar toliau ir formuluoja didaktikos reikalui apercepciją kai- 
po vyksmą, kuriame naujos pažintys yra įgyjamos su pagal- 
ba senųjų arba nepažįstamas dalykas tampa atvaizduojamas 
su pažįstamų dalykų pagalba. Apercepcija, jo supratimu, 
remiasi apskritai tuo, kad vaidiniai, kurie patenka naujai į 
sąmonę, susiduria su ankstesnių vaidinių visuma taip, kad 
naujieji vaidiniai yra senųjų priimami ir pasisavinami. Hab- 
richas trumpai aptaria apercepciją kaipo naujų nuovokų įsi- 
gijimą su anksčiau susidariusių vaidinių pagalba. „Būdas 
nuvokti naują dalyką su esamųjų jau giminingų vaidinių 
pagalba ir vadinamas apercepcija“, - sako jisai. Savo laiku 
percepciją esu pavadinęs nuovokos vardu vadovaudama- 
sis tuo, kad percepcija yra sąmoningas įspūdžio pastebėji- 
mas ir atpažinimas jo sudaromame pojūtyje bendrinio tipo 
ar vaidinio. Jei matome kurį naują daiktą, tai pajėgiame nu- 
vokti, kas jis yra, tik tada, jei tame pojūtyje, kurį iš jo gauna- 
me, galime atpažinti kokį nors bendrinį tipą, pažįstamą 
mums iš ankstesnio patyrimo. Kol šitokio atpažinimo ne- 
įvyksta, negalime sakyti, kad turime tikslios nuovokos apie 
daiktą. Tiesa, nežinodami tiksliai, kas yra naujai patiriamas 
daiktas, ir negalėdami naujo pojūčio suderinti su jokiu pa- 
žįstamu mums bendriniu tipu, galime pasakyti, jog tai yra 

materialinis daiktas apskritai. Šitokia nuovoka apie daiktą 
bus labai netobula, bet ir ji bus vis dėlto atremta į tą bendri- 
nį tipą, kuris pažįstamas mums iš ankstesnės patirties kai- 
po materialinis daiktas apskritai. Tokiu būdu pasirodo, jog 
šiaip ar taip kiekviena percepcija, t. y. kiekviena nuovoka 
remiasi ankstesniais patyrimais ir gautais iš jų vaidiniais. 
Apercepoja faktinai yra komplikuota percepcija arba savi- 
namasis nuvokimas, kuriuo yra derinami nauji vaidiniai su 
senaisiais. Prof. Dėvaud, duodamas labai tikslią pamokos 
teoriją, aptaria apercepciją didaktikos reikalui šitokiu bū- 
du: „Apercepcija yra asociacija arba susiderinimas, kuris 
įvyksta sąmonėje tarp naujo davinio ir senų pažinčių“*. 

Iš sustatytų šiandien apercepcijos aptarčių galima pa- 
daryti palyginimo tarp percepcijos ir apercepcijos. Percep- 
cija, arba paprasta nuovoka, yra paprastas atpažinimas, 
gaunamas iš daikto įspūdyje bendrinio vaidinio arba ti- 
po, pažįstamo mums iš ankstesnio patyrimo. Nieko nau- 
jo su percepcijos pagalba neįsigyjame. Apercepcija yra 
savinamasis nuvokimas, kuriuo yra įgyjamos naujos pa- 
žintys su senų pažinčių pagalba: jos pagrinde glūdi pa- 
prasta percepcija, arba nuovoka, bet jos išdavoje 
gaunamas naujas patyrimo ar pažinimo prieauglis, nes 
naujiems daviniams susiderinus su senosiomis pažinti- 
mis bendra patyrimo suma arba bendrinių tipų kiekybė 
randasi padidėjusi. 

Pigu suprasti, kad apercepcijos apraiška ir jos dėsniai 
yra labai reikšmingi didaktikos mokslui. Didaktika, kuri rū- 
pinasi pažinčių įsigijimu ir perteikimu mokiniams ir tuo 
vyksmu, kuriuo reiškiasi protinimosi pažanga, nuolatos turi 
skaitytis su tuo, kad nuosekli protinimo pažanga yra vi- 
suomet ėjimas nuo to, kas yra žinoma, prie to, kas yra neži- 
noma, bet pažintina, nuo to, kas artima, prie to, kas tolima; 


* Dėvaud E. Op. cit. - P. 93. 

nuo to, kas savo, prie to, kas svetima. Jau maži vaikai atei- 
na į mokyklą nešini įvairiomis pažintimis, su kuriomis ne- 
galima nesiskaityti. Vaikas išsineša su savimi pažinčių iš 
prigimtos savo aplinkumos, iš savo patyrimo, iš to, ko jis 
mokytas namie, iš to, kas jo paties galvota. Visos šitos pa- 
žintys yra todėl tarsi pradedamasis punktas, nuo kurio pri- 
valo prasidėti ir remtis protinimo vyksmas. Jei šitas 
protinimo vyksmas nori būti sėkmingas, jis turi pasigauti 
vaiko atsiminimais, reikalais, idėjomis, interesais, kad su jų 
pagalba laimėtų jam naujų pažinčių ir apskritai naujų aki- 
račių. Šitas apercepcijos dėsnis pasilieka veikti per visą pro- 
tinimo eigą ir net įgauna vis daugiau reikšmės sulig tuo, 
kaip jis žengia tolyn į mokslingą žiniją, nes juo gilyn eina- 
ma į šitą žiniją, juo daugiau įgytų jau pažinčių reikalauja- 
ma naujai pažangai. Pažinimo arba protinimosi pažanga ir 
yra tasai vyksmas, kuriame naujos pažintys susiderina ir 
sutampa su senosiomis į vieną organingą arba sintetinę vi- 
sumą. Suprantama čia ir atitinkama mokytojo pareiga. „Mo- 
kytojo uždavinys, - sako Willmannas, — yra susipažinti su 
mokinių vaidinių visuma, jų įgyta iš nuosavo patyrimo bei 
mokslo, kad jis galėtų sužadinti juose giminingų bei arti- 
mų naujai pažinčiai vaidinių ir paskui juos įpratinti vykdy- 
ti savarankiškai apercepciją, pagaunant nepažįstamą 
dalyką, su juo susipažįstant ir jį suglaudžiant su tuo, kas 
jiems yra jau žinoma“*. Apercepcijos veiksmu nauja pažin- 
tis įeina ir susiderina su senųjų pažinčių sistema, todėl nau- 
jos pažinties įgijimas ir jos pasisavinimo tobulumas 
visuomet pasilieka sąryšy su apercepcijos ypatybėmis. Pe- 
dagogui nevalia niekados pamiršti apie šitą bendrą tiesą, 
ogi atskirai dera dargi skaitytis su trimis faktais, liečian- 
čiais psichologinę apercepcijos apraišką. Pirmas apercepcijos 
faktas: per tai, kas yra pažįstama, kyla susidomėjimas tuo, 


* Lexikon der Pädagogik. - Bd. 1. — P. 190. 

kas yra naujo. Mūsų dėmesys yra ypač veiklus tada, kai 
mes turime reikalo su dalyku, kuris yra iš dalies mums ži- 
nomas ir iš dalies neaiškus, tad mums atsiranda noro ar- 
čiau susipažinti su dalyku ir susidaryti apie jį tikslią pažintį. 
Dalykas sukelia mumyse susidomėjimo ir sužadina mūsų 
dėmėjimąsi kaip tik tada, kai mes ką nors žinome apie da- 
lyką ir kai tas, kas yra mums apie jį žinoma, spiria mus jį 
geriau pažinti. Štai kodėl kiekvienas specialistas labiau dė- 
misi bei domisi savo dalyku negu koks profanas. Filosofui 
labiausiai rūpi nauja idėja filosofijos srityje, gamtininkui rū- 
pi visų pirma nauji gamtos patyrimai, menininkui pirmiau- 
siai svarbu kūrybos įvykiai, pramonininkui — nauji išradimai 
mašinų srityje ir t. t. Habrichas teisingai pastebi, jog šv. Pau- 
lius, atsišaukdamas Atėnuose prie nežinomojo Dievo, tiks- 
lingai naudojosi apercepcijos dėsniu. Nežinomojo Dievo 
aukuras visgi šį tą sakė stabmeldžių vaizduotei bei protui; 
todėl buvo tikslinga pradėti krikščionybės Dievo skelbimą, 
išeinant iš tos kad ir neigiamosios nuovokos, kurią atėnie- 
čiai buvo susidarę apie nežinomąjį Dievą. Jų dėmėjimasis 
bei domėjimasis tuo pačiu gaudavo aperceptyvinės atra- 
mos. Šiaip jau reikia konstatuoti, jog kas mažai težino, ma- 
ža kuo ir tesidomi. Štai kodėl žinojimo troškulys auga sulig 
tuo, kaip žmogus pažengia pažinime. Mažiausiai mokslin- 
go smalsumo turi todėl visoki ignorantai. Tiesa, ir ignoran- 
tai gali turėti daug smalsumo, bet jų smalsumas nėra teorinio 
pobūdžio, bet liečia gyvenimo praktiką arba šiaip jau tuos 
santykius su žmonėmis, kurie juos intriguoja kokiu nors 
atžvilgiu. Reikia čia pat konstatuoti ir tai, kad susidomėji- 
mo atžvilgis irgi esti apercepcijos apraiška ta prasme, kad 
jis yra ankstesnių pažinčių apsprendžiamas arba nustato- 
mas. Tuo pačiu daiktu gali susidomėti įvairūs žmonės, bet 
kiekvienas žmogus dėmėsis ta daikto puse, kuri labiausiai 
atitinka susidariusius giminingus vaidinius. Pavyzdžiui, tuo 
pačiu gyvuliu gali susidomėti teologas teoretikas ir agro- 

nomas praktikas. Kiekvienas žiūrės į gyvulį atžvilgiu, ku- 
ris atitinka jo specialybę: kiekvienas iš jųdviejų įgaus tą pa- 
čią percepciją arba nuovoką, bet, kadangi šita nauja nuovoka 
yra kiekvienu atvėju derinama su įvairia ankstesnių pažin- 
čių visuma, tai pasisavinimo išdava arba aperceptyvinė sin- 
tezė kiekvieną kartą bus kitokia. Taigi pasirodo, jog nuo to, 
kas yra pažįstama, tam tikra prasme pareina ir susidomėji- 
mo dalykas, ir susidomėjimo atžvilgis, ir susidomėjimo iš- 
dava. 

Antras apercepcijos faktas: per tai, kas yra pažįstama, te- 
galima sąmoningai patirti arba nuvokti tai, kas yra nauja. 
Šitas faktas surištas yra su percepcijos arba nuovokos es- 
me, kadangi, kaip mums žinoma, nuovoka yra atpažinimas 
naujame patyrime bendrinio tipo, pažįstamo iš ankstesnio 
patyrimo. Šitas atpažinimas neišvengiamai veda mus prie 
palyginimo naujame patyrime to, kas yra mums pažįsta- 
ma, su tuo, kas yra mums nauja. Juo daugiau dalykas mums 
pažįstamas, juo greičiau ir lengviau mes nuvoksime jame 
tai, kas yra nauja, ir rasime tam tinkamos vietos anksčiau 
įgytų pažinčių visumoje. Tarkime, į istorinį muziejų apsi- 
lanko sykiu istorikas ir profanas. Profanas pastebės didelė- 
je istorinių paminklų daugybėje vien bendriausius dalykus 
ir galų gale išsineš iš muziejaus labai neaiškų įspūdį, kas 
bus tikru prirodymu, jog jo patiriamasis pastebėjimas arba 
nuovoka yra labai netobula, kadangi neturi tvirtos atramos 
jo įgytose anksčiau pažintyse. Atvirkščiai, istorikas orien- 
tuosis istoriniame muziejuje visai kitaip, jis visur pastebės 
tai, kas yra charakteringa, atskirs svarbų dalyką nuo pri- 
puolamojo ir apskritai sugebės sumaniai orientuotis naujų 
įspūdžių daugybėje, tvarkydamas juos pagal anksčiau įgy- 
tų pažinčių schemas. Ogi nuo šito apercepcijos fakto veda 
jau tiesus kelias prie trečiojo apercepcijos fakto, kuris gali 
būti šitaip formuluojamas: per tai, kas yra pažįstama, tega- 
lima suprasti tai, kas yra nauja. Nuvokus dalyką, tenka jis 

suvokti, t. y. nuo perceptio dera eiti prie conceptio, nuo jusli- 
nio pažinimo prie protinimo. Pasirodo, jog ir dalyko supra- 
timas tam tikra prasme ir tam tikru laipsniu pareina nuo 
įgytų anksčiau pažinčių. Kai tarp naujo dalyko ir senų pa- 
žinčių yra per didelio atstumo, dalykas yra nesuprantamas. 
Kad dalykas būtų suprantamas, reikia, kad jis galima būtų 
pastatyti į artimesnį sąryšį su įgytomis pažintimis. Pavyz- 
džiui, bus lengva įsigyti naujos pažinties, kai naujas daly- 
kas tėra vien atskiras naujas žinomo bendro dėsnio 
atsitikimas. Tokiu atveju naujo dalyko pažinimas yra ne kas 
kita, kaip jo palenkimas žinomai jau bendrai tiesai arba 
mokslinei klasifikacijai. Jei naujo dalyko atstumas yra žy- 
miai didesnis, vis dėlto mūsų protas, besistengdamas jį su- 
prasti, jį analizuoja palygindarnas su tuo, kas yra jau žinoma. 
Jei panašumas pasirodo pakankamas, jei naujas dalykas ran- 
da pakankamai išaiškinimo senųjų pažinčių šviesoje, jis tam- 
pa suprantamų; jei sąryšio tarp jo ir ankstesnių pažinčių 
nesiseka sudaryti, dalykas lieka nsuprantamas. Tokiu bū- 
du įgytų pažinčių stovis yra tikra sąlyga naujam dalykui 
suprasti. Naują dalyką supratus tuo pačiu įgaunama nauja 
pažintis, kuri įeina jau į bendrą pažinčių sintezę, plintančią 
bei turtėjančią su kiekvienos pažinties įsigijimu. Šita nauja 
pažinčių sintezė tampa dabar bendrąja prielaida kitiems 
naujiems dalykams suprasti arba pažinti. 

Po to, kas pasakyta, suprantama savaime, kaip yra svarbu 
išnaudoti apercepcijos faktas sėkmingam mokymo darbui; juk 
nuojo šiaip ar taip pareina dėmėjimasis bei domėjimasis nau- 
ju dalyku ir jo nuvokimas bei suvokimas, žodžiu tariant, nuo 
apercepcijos priklauso dalyko patyrimas juslėmis, jo suprati- 
mas protu ir net jo pasisavinimas atmintimi. 

Todėl pereinant mokymo vyksme prie bet kurio naujo 
dalyko, ogi naujos pamokos pradžia kaip tik yra šitokis 
perėjimas, tenka susirūpinti tuo, kad sudarius palankiau- 
sių aplinkybių aperceptyviniam mokomosios medžiagos 

pasisavinimui. Priminsiu vėliau, jog nauja pamoka čia su- 
prantama ne kaipo nauja mokymo valanda, bet kaipo nau- 
jos pažinties išvystymas arba perteikimas. Aperceptyvinis 
mokomosios medžiagos pasisavinimas reikalauja, kad pa- 
čioje naujos pamokos pradžioje mokinių sąmonėje būtų su- 
žadintos arba primintos visos pažintys, giminingos ar 
naudingos naujam dalykui, be kurių šis negali arba suįdo- 
minti mokinius, arba būti nuvoktas, arba būti suvoktas. Pa- 
prastai negalima pasitikėti, kad mokiniai jaunesniajame 
amžiuje patys prisimintų visa tai, kas yra reikalinga tokiais 
atvejais, o antra, ne visa, ką jie prisimena, apskritai gali at- 
eiti jiems į sąmonę kaip tik reikiamu momentu. Todėl yra 
reikalo vienas iš didaktinių momentų pašvęsti priminimui 
pažinčių, tarnaujančių kiekvienu atskiru atveju normaliai 
apercepcijai. Toks reikiamų pažinčių priminimas privalo 
įvykti naujos pamokos arba naujo aiškinimo pradžioje to- 
dėl, kad, pamokai jau prasidėjus, neparanku ir net kenks- 
minga didaktiniu atžvilgiu grįžti prie anksčiau įgytų 
pažinčių ir jos minėti apercepcijos reikalu. Šitokis įterptas 
priminimas ardytų genetinį arba logišką mokomojo daly- 
ko išvystymą ir darytų netvarkos mokinių psichikoje. Iš čia 
aišku, jog aperceptyvinis priminimas organingai yra suriš- 
tas su pamokos pradžia arba įžanga; štai kodėl ir pirmasis 
didaktinis pamokos momentas yra pavadintas apercepty- 
vine įžanga. Iki šiolei buvo kalbėta apie teorinius apercep- 
tyvinės įžangos pagrindus. Pereinant dabar prie labiau 
konkretinės šitos įžangos išvaizdos, reikia visų pirma pa- 
sakyti, jog aperceptyvinė įžanga susideda savo ruožtu iš 
dviejų dalių arba smulkesnių didaktinių momentų. Tai yra, 
iš vienos pusės, naujo pamokos dalyko arba temos skelbi- 
mas, iš antros pusės, tikras pažįstamų dalykų prisiminimas. 
Nesunku pastebėti šitokiame aperceptyvinės įžangos su- 
skirstyme į dvi dalis tikslingumas, atitinkąs apercepcijos 
prigimtį. Naujo dalyko skelbimas atstovauja jau naujai pa- 

žinčiai, ogi pažįstamų dalykų priminimas atstovauja tai įgy- 
tų pažinčių visumai, su kuria naujoji pažintis turi sutapti į 
vieną organingą sintezę. Apie kiekvieną aperceptyvinės 
įžangos dalį dera plačiau pakalbėti skyrium. Visų pirma šis 
tas apie naujo dalyko skelbimą, būtent apie jo esmę, reikš- 
mę, pageidaujamas kokybes. 

Naujo dalyko skelbimas yra faktinai skiriamos naujai pa- 
mokai temos pavadinimas arba net nagrinėjamojo dalyko 
formulavimas. Paprastai jis daromas vienu trumpu bei tiks- 
liu posakiu arba sakinių; bet, žinoma, atsižvelgiant į aplin- 

'kybes naujo dalyko skelbimas gali pareikalauti kiek 
platesnio išvystymo, ypač kai tenka suformuluoti gvildyti- 
na problema arba spręstinas uždavinys. Pavyzdžiui, grą 
matikos pamoka galima pradėti šitokiu trumpu pasakymu 
įdomu žinoti, kokios yra kalbos dalys. Aritmetikos pamo- 
ka galima pradėti pasakymu: kiekvienam išlavintam žmo- 
gui reikia žinoti, kas yra trupmenos. Naujo dalyko skelbimas 
glūdi čia paklausuose: kokios yra kalbos dalys, kas yra trup- 
menos. Formuluojant problemą teks keliais sakiniais nusa- 
kyti klausimo stovį, duodant uždavinį, neišvengiama 
suteikti reikiamų davinių; kartais dera paaiškinti aplinky- 
bes arba nustatyti atžvilgis, kuriuo nagrinėjamas naujas da- 
lykas. Klausimo stovis, reikiami daviniai, aplinkybės, 
tyrinėjamasis atžvilgis gali dar pareikalauti vieno kito sa- 
kinio. Naujo dalyko skelbimas paprastai daromas vieną kar- 
tą pačioje pamokos pradžioje. Bet jei naujas dalykas 
susideda iš atskirų dalių arba klausimų, kurie privalo būti 
nagrinėjami skyrium tam tikroje eilėje, tai pačioje pamokos 
pradžioje privalu paskelbti bendras platesnio dalyko įvar- 
dymas, o paskui kiekvienoje atskiroje pamokos dalyje skelb- 
ti skyrium kiekvienas naujas dalykas, tarsi pamoka būtų 
sudaryta iš atskirų mažesnių pamokų. 

Didaktinis naujo dalyko skelbimo pateisinimas gali ras- 
ti nemaža rimtų argumentų. Naujo dalyko skelbimas turi 

neigiamosios ir teigiamosios reikšmės mokinių psichikai. 
Naujo dalyko skelbimas visų pirma pašalina iš mokinių są- 
monės vaidinius bei sąvokas, kurie neturi sąryšio su tiesio- 
giniu pamokos dalyku. Tai yra neigiamasis momentas. 
Antra vertus, naujo dalyko skelbimas pakreipia mokinių 
sąmonę į tyrinėjamąją sritį ir sužadina vaidinių bei sąvokų, 
turinčių sąryšio su nauju dalyku. Tai yra teigiamasis mo- 
mentas. Be to, naujo dalyko skelbimas sužadina susidomė- 
jimą ir sutelkia dėmesį, tad mokinių psichika tampa 
pasiruošusi tirti bei savintis. Visa tai naujo dalyko skelbi- 
mą pateisina psichologiniais motyvais. Kaip žinome, peda- 
goginiu atžvilgiu yra visuomet pageidaujama sužadinti kuo 
daugiausiai veiklumo iš mokinių pusės. Ogi šitokis veiklu- 
mas reikalauja, kad mokiniai iš anksto žinotų, kas yra iš jų 
reikalaujama, į ką jie privalo taikyti savo dėmesį ir šiaip jau 
psichines pastangas. Kol mokinių sąmonėje nėra aiškiai nu- 
statytas darbo objektas, šita sąmonė lieka neaiškumo ir ban- 
gavimo stovyje. Mokiniai, iš kurių reikalaujama veiklumo, 
privalo žinoti, koks yra jiems statomas tikslas; griežtai nu- 
statytas tikslas ir yra mokinių psichika, nusistatymo [...]2? 
Taigi naujo dalyko skelbimas apsaugoja mokinių dėmesį 
nuo nereikalingų klajojimų neapribotose srityse ir pratina 
juos sąmoningai bei veikliai siekti pamokos tikslo. 

Geras naujo dalyko skelbimas privalo pasižymėti didak- 
tinėmis kokybėmis, atitinkančiomis aiškumo, vaizdumo ir 
įdomumo principus. Naujo dalyko skelbimas privalo būti 
padarytas aiškiais paprastais žodžiais, kiek galint nereika- 
laujančiais paaiškinimų. Kadangi naujo dalyko skelbimas 
daromas pačioje pamokos pradžioje, tai jis privalo skaitytis 
su psichologiniu dėsniu, jog pradedamasis pažinimo punk- 
tas yra konkretinis arba pajustinis patyrimas. Todėl naujo 
dalyko skelbimas, tiek savo lytimi, tiek ir turiniu privalo 
būti išreikštas konkretiniu būdu, arba kitaip tariant, priva- 
lo būti vaizdus. Pagaliau vaizdumas privalo būti taip ap- 

skaitytas, kad kuo stipriausiai pagautų mokinių vaizduotę, 
jausmus ir smalsumą ir tuo pačiu sužadintų savaimingo dė- 
mesio dėl paties dalyko įdomumo. Visa tai sudaro kuo pa- 
lankiausių aplinkybių, kurioms esant tiek mokslas apskritai, 
tiek ir apercepcijos vyksmas gali sėkmingai reikštis. 

Aperceptyvinė įžanga, kaip matėme, susideda iš dviejų 
dalių, būtent: iš naujo dalyko skelbimo ir pažįstamų daly- 
kų priminimo. Naujo dalyko skelbimas sutelkia mokinių 
dėmesį reikiama pakraipa ir stato jų protiniam darbui, taip 
sakant, siekiamąjį tikslą. Pažįstamų dalykų priminimas iš- 
kelia į jų sąmonės aikštę senas pažintis, kurios yra tampriai 
surištos su nauju dalyku ir kuriomis šis turi remtis, kaipo į 
savo pagrindą, pagal aperceptyvinio pasisavinimo dėsnį. 
Paskutinį kartą kiek ilgiau buvau sustojęs prie naujo daly- 
ko skelbimo, dabar turiu dar šį tą pasakyti apie pažįstamų 
dalykų priminimą. 

Naujo dalyko skelbimas savaime jau iššaukia mokinių 
atmintyje pagal asociacijos dėsnius pažintis, kurios turi tie- 
sioginių sąryšių su nauju dalyku. Mokiniai, patyrę, apie ką 
bus kalbama, stengiasi naują dalyką nušviesti senomis pa- 
žintimis, kad galėtų jau iš anksto įspėti, koks bus pamokos 
turinys. Tačiau, kaip sakyta, pasitikėti mokinių atmintimi 
ir sugebėjimu sugrupuoti reikiamas pažintis savo galvoje 
nelabai galima. Tiesa, jei per senos pamokos patikrinimą ir 
mokinių atpasakojimą buvo primintos visos pažintys, ku- 
riomis tenka remtis dėstant naują dalyką, tai pažįstamų da- 
lykų priminimas darosi nereikalingas ir galima pasitenkinti 
aperceptyvine įžanga. Jau iš šito matyti, jog pažįstamų da- 
lykų priminimas ne visuomet yra privalomas tam tikroje 
vietoje. Kartais jis gali pasirodyti nereikalingas todėl, kad 
pažintys, kuriomis remiasi naujas dalykas, tiek yra elemen- 
tarinės, jog būtų nereikalingu laiko gaišinimu jų minėjimas. 
Gali taip pat atsitikti, jog vienos pažintys bus primintos, 
kartojant išaiškintą pamoką, ogi kitos teks priminti aper- 

ceptyvinės įžangos ribose. Ir šiaip jau dera daryti skirtumo 
tarp pažinčių, kurios privalo būti primenamos, ir pažinčių, 
kurios galima suponuoti aktualioje mokinių atmintyje. 

Aišku savaime, jog priminimas neturi išeiti iš tikro rei- 
kalo ribų, nes jam daugiau kaip 5 minutes vargu kada teks 
pašvęsti. Reikia dar čia pridėti, jog privalo būti primena- 
mos ne tik pažintys, mokinių pasisavintos iš buvusių pa- 
mokų, bet ir pažintys iš jų patyrimo už mokyklos ribų, jei 
pastarųjų pažinčių priminimas apskritai yra reikalingas. Ži- 
noma, per įvairias pamokas bus primenami įvairūs daly- 
kai: vienur - sąvokos, kitur — aptartys, trečiur - taisyklės ir 
t. t. pagal tai, kokie yra dalyko prigimtis ir turinys. 

Telieka dar paaiškinti, kokiu būdu paprastai daromas 
pažįstamų dalykų priminimas. Čia reikia pasakyti, jog ši- 
tas priminimas gali būti daromas mokytojo paklausais ar- 
ba tiesioginiais jo aiškinimais. Pirmuoju atveju mokytojas 
eitų tarsi euristiniu metodu, antruoju atveju - tetiniu. Sa- 
kau „tarsi eitų“, nes priminime, tiksliai tariant, euristinis 
metodas negali rasti vietos, kadangi apie naujų dalykų su- 
radimą iš mokinių pusės čia kalbėti netenka. Vis dėlto šitų 
dviejų metodų panašumas gali pasireikšti ir aperceptyvi- 
nėje įžangoje. Lengva įspėti, jog pažįstamų dalykų primi- 
nimas paklausais dažnai gali būti labiau pageidaujamas 
negu tiesioginis mokytojo jų priminimas. Pastatęs visą eilę 
paklausų mokytojas visų pirma verčia mokinius intensy- 
viai susitelkti ir aktyviai įeiti į naujai dėstomąjį dalyką. An- 
tra vertus, iš mokinių atsakymų mokytojai gali orientuotis, 
ką mokiniai žino apie naują dalyką ir ko nežino, ir atitinka- 
mai sutvarkyti savo dėstymo eigą. Iš čia matyti net, jog mo- 
kytojai kartais net privalo leisti mokiniams pakankamai 
išsipasakoti, kad paaiškėtų jų pažintys, nuomonės, prieta- 
rai, nusistatymas, jausmai ir t. t. Tik po to mokytojui bus 
aišku, kas reikės papildyti mokinių pažintyse per pamokos 
eigą, kas reikės atitaisyti, į kurią pusę pakreipti jų nusista- 

tymą ir emocionalinį gyvenimą. Pastatęs paklausų ir gavęs 
atsakų, mokytojas kartais gali suglausti primintus dalykus 
trumpoje santvarkoje ir tuo klausinėjimo būdą papildyti pa- 
prastu aiškinimu. Reikia pripažinti, jog senų pažinčių pri- 
minimas paklausais labiau yra reikalingas žemesnėse 
klasėse negu aukštesnėse, nes apskritai aperceptyvinės įžan- 
gos reikalas mažėja sulig tuo, kaip mokiniai bręsta, taigi 
aukštesnėse klasėse pažįstamų dalykų priminimas gali bū- 
ti dažnai paties mokytojo daromas kuo trumpiausiu paaiš- 
kinimu. Šia irgi proga ne pro šalį bus pažymėjus, jog tvarka 
ir metodas, kad ir yra būtinai reikalingi dalykai mokymo 
darbe, vis dėlto niekuomet neprivalo virsti despotais var- 
dan pedantizmo. Mokytojui nedera apskritai pamiršti apie 
aperceptyvinės įžangos reikalą, bet iš kitos pusės, nevalia 
šitą įžangą daryti visuomet vienodu šabloniniu būdu, ne- 
atsižiūrint į dėstomojo dalyko ypatybes, į mokinių amžių ir 
pasiruošimą ir tas progas, kurios leidžia maskuoti apercep- 
tyvinę įžangą sąmojingumo priemonėmis, kurios įneša į pa- 
moką įvairumo, įdomumo ir gyvumo. 

Čia gal pravers parodžius vienu pavyzdžiu, kaip priva- 
lo būti padaryta aperceptyvinė įžanga. Tarkime, per visai 
laisvą pamoką norėtume 4 klasės mokiniams kiek išaiškin- 
ti garsų mūsų laikais radiotelefoną. Šita pamoka nebūtų su- 
rišta su jokiu dėstomuoju dalyku ir su pirm buvusiomis 
pamokomis. Tai dar nereikštų, jog aperceptyvinė įžanga čia 
nebūtų reikalinga. Neabejotina, kad dėmesio sutelkimo dė- 
lei tektų bent tinkamai paskelbti pamokos temą. Šitas skelbi- 
mas būtų atliktas nedidaktiniu būdu, jei tiesiog pasakytume: 
„Šios dienos pamoka yra radiotelefonas“. 4 klasės moki- 
niams galėtų būti neaišku, kas yra čia tema ir pats vardas 
„radiotelefonas“. Daugeliui iš jų jokie aiškūs vaidiniai ne- 
būtų tuo sužadinti. Kito susidomėjimo ir įsidėmėjimo sto- 
vio atsiektume mokinių psichikoje, jei pamokos dalyką 
paskelbiume šitokiu būdu: „Mūsų dienų žmonės buvo su- 

sirūpinę klausimu, kaip galima susižinoti su tolimų kraštų 
žmonėmis savo balsu ir dargi be vielų pagalbos. Šitokis bū- 
das yra jau susektas ir sulig tuo įtaisytas reikalingas apara- 
tas.“ Pasakymas, jog dalykas liečia susižinojimą iš didelės 
atstumos, savo balsu ir dargi be vielų pagalbos, suįdomin- 
tų mokinius ir sykiu suteiktų jų mintims tam tikrą reikiamą 
pakraipą, kuria einant galima galų gale susidaryti radiote- 
lefono aptartis. Vis dėlto nebūtų tikslinga aperceptyvinėje 
įžangoje apsieiti čia vienu naujo dalyko skelbimu. Mokyto- 
jas gali nežinoti, kokios yra mokinių pažintys kalbamuoju 
klausimu, todėl būtų visai tikslinga pastatyti mokiniams eilę 
klausimų, kad galima būtų susipažinti su jų akiračiu ir sy- 
kiu priminti jiems pažintys, kurių jie galėjo įsigyti tiek mo- 
kykloje, tiek ir laisvame patyrime. Taigi kreipdamasis į juos 
mokytojas galėtų visų pirma pastatyti šitokį paklausą: gal 
kas nors iš jūsų galėtų pasakyti, kaip kalbamasis aparatas 
vadinasi. Žinoma, šitas klausimas teturėtų prasmės tik ta- 
da, jei mokiniai nebuvo anksčiau įspėti apie pamokos te- 
mą. Toliau apsipažinimo su mokiniais ir apercepcijos 
reikalais galėtų eiti tokie paklausai: 1) Kokių susižinojimo 
iš atstumos priemonių iki šiolei būta? 2) Kas tarnavo žen- 
klams ar balsui kilnoti iš vienos vietos į kitą? 3) Kas yra 
skardas arba aidas? 4) Ar negalima būtų plačiau suprasti 
skardas, negu tai paprastai daroma? 5) Ar plačiai supras- 
tam skardui kilnoti tegali tarnauti tik oras ar viela? ir t. t. 
Mokytojo sąmoningumo dalykas būtų taip statyti paklau- 
sai, kad seni dalykai būtų panaudoti naujo dalyko suprati- 
mui pagal apercepcijos dėsnius. 


Konkretinių davinių pateikimas 


Aperceptyvinė įžanga naujoje pamokoje tėra vien ant- 
raeilis arba šalutinis momentas. Pirmas iš pagrindinių pa- 
mokos momentų yra konkretinių davinių pateikimas, kuris 

atitinka empirinį arba patirtinį pasisavinimo tarpsnį ir pra- 
taria į mokinio išviršines jusles bei išvidines jausles. Kaip 
jaune kartą sakyta, pažinimas turi išeinamuoju punktu jus- 
linį patyrimą, pateikiantį žmogui tos medžiagos, kurioje 
paskui žmogaus protas suvokia bendras bei visuotinas idė- 
jas bei spręsmus, sudarančius moksliškąjį pažinimą. Kal- 
bamasis pamokos momentas ir tiesia empirinį arba patirtinį 
pagrindą pažinčiai, kuri yra paimta pamokos tema. Kon- 
kretinių davinių pateikimas, taip sakant, atvaidina naują 
pažintį konkretiniu pavidalu, kad mokinių psichikoje galė- 
tų prasidėti normalus pažinimo vyksmas, einąs nuo pojū- 
čio prie nuovokos, nuo nuovokos prie vaidinio, nuo vaidinio 
prie sąvokos ir pagaliau prie sąvokų derinimo spręsmuose 
ir t. t. l 

Konkretinių davinių pateikimas tiesioginiu būdu tarnau- 
jajusliniam pažinimui arba jusliniam dalyko pasisavinimui. 
Tačiau jis daromas tuo tikslu, kad šitas juslinis dalyko pasi- 
savinimas patarnautų paskui protiniam dalyko pasisavini- 
mui arba supratimui, kuris išvystomas per didaktinio 
apdirbimo momentą. Todėl teikiant konkretinių davinių 
tenka skaitytis su tuo, kad jie privalo tarnauti protinio su- 
pratimo tikslui. Yra faktas, kad juslinis patyrimas ir proti- 
nis supratimas tegali sudaryti tinkamai pasisavintą pažintį. 
Juslinis patyrimas be protinio supratimo yra neapšviesta 
proto šviesa įspūdžių, pojūčių, vaidinių krūva, kuri nesu- 
daro dar mokslinio pažinimo. Iš antros pusės, tariamasis 
protinis supratimas, neatremtas į patirtinį pagrindą, papras- 
tai tėra vien žodinių formulių pasisavinimas, kuris taip pat 
nesudaro mokslinės pažinties, kaip ir nesuvokta bei nejma- 
nyta įspūdžių ir vaidinių krūva. Tiesa, žodis irgi yra kon- 
kretinis davinys; tačiau, kaip žinoma, yra tai ženklas ne 
prigimtas ir formalinis, bet sutartas ir instrumentalinis, tai- 
gijis pats, jei su juo nėra surišta visa eilė ankstesnių patyri- 
mų vienos asociacijos jungiu, negali sužadinti vaidinių ir 

sąvokų, kurie atitinka dalyką, o ne žodį. Žodžiu tegalima 
pasitikėti vien tada, kai yra tikrenybės, kad mokiniai iš anks- 
tesnių patirčių yra susidarę tvirtų vaidinių ir sąvokų, suriš- 
tų asociacijos dėsniais su ištariamais žodžiais, bet kol šitos 
tikrenybės nėra, mokytojui pačiam tenka sudaryti mokinių 
psichikoje reikiamų asociacijos ryšių tarp žodžio ir konkre- 
tinio dalyko, kurį jis atitinka. 

Kaip jau žinome, patirtinis pasisavinimo tarpsnis eina 
nuo išviršinių žmogaus juslių prie išvidinių jauslių. Atitin- 
kamai atsiranda ir konkretinių davinių teikimo momente 
dviejų dalių, iš kurių pirmoji liečia išviršines jusles, ogi ant- 
roji - išvidines jausles. Pirmoji dalis buvo savo laiku pava- 
dinta veizdėjimu, antroji - vaizdavimu. Veizdėjimą, kuris 
yra mokinio uždavinys, iš mokytojo pusės atitinka rody- 
mas, būtent daikto arba jo atvaizdo parodymas, akivaizdus 
vyksmo išvedimas arba veiksmo atlikimas ir t. t. Iš antros 
pusės, mokinių vaizdavimąsi atitinka mokytojo vaizdavi- 
mas, būtent: daikto aprašymas, padėties nusakymas, papa- 
sakojimas apie įvykius ir t. t. Apie rodymą ir vaizdavimą, 
kaipo apie dvi dali to pamokos momento, kuris yra vadina- 
mas konkretinių davinių teikimu, ir reikia dar iš eilės šis 
tas pasakyti. 

Kalbant dar kiek specialiau apie veizdėjimą, pravartu iš- 
kelti aikštėn skirtumas, kurio esama tarp žiūrėjimo ir ma- 
tymo. Galima žiūrėti ir visgi nematyti to, kas yra žiūrėjimo 
uždavinys. Mokomojo dalyko rodymas turi savo uždaviniu 
išmokyti mokinį matyti tai, kas sudaro konkretinį davinį iš- 
vystomai vėliau pažinčiai. Tai, kas vadinama pastabumu, ir 
yra sugebėjimas ne tik žiūrėti, bet ir matyti reikiamą daly- 
ko atžvilgį ir daryti iš to tinkamų apibendrinimų ir išvadų. 
Suprantama savaime, jog pastabumas geriausiai gali būti 
išvystytas, turint reikalo su pačiu daiktu, kuris tarnauja pa- 
mokos dalyku. Kartais pats daiktas gali būti atgabentas į 
klasę, kartais klasė gali būti atvesta prie daikto. Tas pats 

tikslas gali būti pasiektas, kai mokiniams užduodami, taip 
sakant, pastabumo darbai ta prasme, kad patys mokiniai 
turi pasirūpinti susipažinti su konkretine daikto išvaizda, 
pastebėti jos ypatybes, įsiminti svarbiausius bruožus ir pas- 
kui pastebėtus dalykus referuoti klasėje. Pastabumo tiks- 
lams tarnauja mokomosios priemonės, kai pats daiktas 
negali būti tiesioginio pastebėjimo objektas. Tokiomis mo- 
komosiomis priemonėmis, kaip žinome, yra paveikslai, 
vaizdai, piešiniai, modeliai, žemėlapiai, įvairūs rinkiniai, 
šviesos paveikslai, net judamieji paveikslai. Mokykla, no- 
rinti tinkamai patenkinti veizdėjimo reikalą, privalo turėti 
savo rūšies muziejų, kuris suglaudžia jei ne daug dalykų, 
tai bent įvairius dalykus iš įvairių sričių. Konkretinių davi- 
nių išviršinėms juslėms pateikia ne tik daiktai arba jų at- 
vaizdai, bet ir eksperimentai, su kurių pagalba yra mokinių 
akivaizdoje atliekami tam tikri vyksmai, ir taip pat akivaiz- 
dus veiksmų perdirbimas, kuriuo mokiniams parodoma, 
kaip privalu veikti. Visi rodymo būdai turi savo tikslu su- 
daryti mokinių psichikoje gyvų vaidinių, atitinkančių pa- 
čius daiktus. Kai mokinių išviršinėse juslėse yra sudaryta 
įspūdžių, pakankamai ilgai ir tvirtai veikiančių, tai jau aper- 
cepcijos keliu patys mokiniai susidaro pastovių vaidinių. 

Vaidinys yra laikomas didaktiniu atžvilgiu tobulas, jei 
jis yra tikslus, pilnas, atsparus. Tikslus vaidinys yra tada; 
kai jis yra ištikimas tiems pirmutiniams įspūdžiams, kurie 
buvo gauti iš paties daikto. Pilnas vaidinys yra tada, kai jis 
yra suvienyta įvairių pojūčių išdava, pavyzdžiui, regėjimo, 
girdėjimo, palytėjimo ir t. t. Atsparus yra vaidinys, kuris 
ilgai pasilieka žmogaus atmintyje ir negreit išdyla iš jo psi- 
chikos. Iš dalinių vaidinių reikalaujama dargi, kad jie būtų 
sugestyviniai, t. y. kad jie sugebėtų sugestionuoti moki- 
niams kitus dalinius vaidinius, su kuriais jie sudaro vieną 
visumą arba pilną vaidinį. 

Jei dabar norėtume rasti pavyzdžių konkretinių davinių 

teikimui veizdėjimo tikslu, tai rastume mažnę kiekvienoje 
pamokoje ką nors, kas šiaip ar taip šitą momentą atitinka. 
Pavyzdžiui, per tikybos pamokas šitam tikslui tarnauja reli- 
ginio turinio paveikslai ir žemėlapiai, liečią istorines religi- 
niu atžvilgiu vietas. Per kalbos mokslo pamoką pastebėsime 
mokytojo pavyzdingai tartą arba parašytą ant lentos žodį 
arba net jo pavyzdingai paskaitytą tekstą. Per geometrijos 
pamoką turėsime kūnų modelius arba jų kontūrus, nubrai- 
žytus ant lentos. Per istorijos pamokas tam pačiam tikslui 
tarnaus žemėlapiai arba net istoriniai pėdsakai, užsilikę apy- 
linkėse, jų atvaizdai ir t. t. Geografijos pamokos ypač daug 
turi konkretinių davinių: nekalbant jau apie pačią apylin- 
kę, kuri patarnauja pavyzdžiu ne vienu atžvilgiu, šiam tiks- 
lui tarnauja fotografijos, šviesos paveikslai, vaizdai, reljefai, 
žemėlapiai ir t. t. Gamtos mokslas gali būti iliustruojamas 
ne tik pačiu daiktu, bet ir įvairiais rinkiniais iš gyvijos ir 
augmenijos. Fizikoje konkretinių davinių pateikia fizinių 
apraiškų pastebėjimas, aparatų bei mašinų demonstravimas, 
eksperimentai ir t. t. Dainavimo pamokoje panašią rolę at- 
lieka mokytojo padainuota arba paskambinta gaida arba me- 
lodija, kad mokiniai, matydami veiksmo atlikimą, galėtų jį 
pamėgdžioti. Gimnastikoje konkretinis davinys yra veiks- 
mas, paties mokytojo padarytas mokinių akivaizdoje. Pai- 
šyboje konkretiniu daviniu tarnauja, iš vienos pusės, 
modeliai, t. y. daiktai ir vaizdai, ogi iš antros pusės, paties 
mokytojo piešiami ant lentos piešiniai tikslu parodyti dar- 
bo vyksmą. Štai tik keli svarbiausieji pavyzdžiai iš papras- 
čiausių dalykų. Kai kada konkretinių davinių pateikimas 
yra apsunkintas tuo, kad pats dalykas iš savo prigimties 
yra abstraktinis arba protautinis. Tokia prigimtimi, pavyz- 
džiui, pasižymi matematika tose savo dalyse, kur matema- 
tinių ženklų sistema yra vienintelis tikrai konkretinis 
dalykas, kuris gali veikti į mokinių jusles. Tuomet tenka 
imti išeinamuoju punktu atskiri tipingi atsitikimai, žinomi 


984 


mokiniams iš gyvenimo, ir nuo jų palengvėle eiti prie api- 
bendrinimų ir taisyklių. Bet čia, tikrai sakant, einama nuo 
vienatinių pažinčių prie bendresnių, kas jau nėra tipingas 
vyksmas pakraipoje nuo konkretinių daiktų prie bendrųjų 
sąvokų. l 

Antrąją konkretinių davinių teikimo dalj, kaip sakyta, 
sudaro vaizdavimas, veikiąs išvidines jausles. Vaizdavimas 
naudojasi jau sudarytais mokinių psichikoje tiksliais, pa- 
kinių vaizduotėje stengiasi sudaryti jiems naujų pažinčių. 
Pagrindinis tad skirtumas tarp rodymo ir vaizdavimo glū- 
di tame, kad pirmuoju atveju pats daiktas, tarnaująs pamo- 
kos objektu, veikia tiesioginiu būdu į išviršines mokinių 
jusles, tuo tarpu antruoju atveju tokio daikto paprastai jau 
nesama; dabar tik naudojami yra tie vaidiniai, kurie yra su- 
sidarę mokinių psichikoje iš tiesioginio patyrimo. Aišku, 
jog vaizdavimas, kurio pagrindinė priemonė yra žodis, ne- 
turi tiek tiesioginės galios, kiek rodymas ir atitinkąs jį veiz- 
dėjimas. Jis tegali įgyti tikros didaktinės reikšmės vien sulig 
tuo, kaip jis virsta mokytojo rankose tam tikru menu. Ir iš 
tikro aprašymas, nusakymas ir papasakojimas tegali atsiekti 
savo tikslo tik tada, kai mokytojas mokės skaitytis su suda- 
rytu jau mokinių psichikoje vaidinių bagažu ir sugebės taip 
jais operuoti, kad mokinių vaizduotė atgamins arba sukurs 
tuos vaizdus, kurie labiausiai yra reikalingi, einant prie aiš- 
kių ir suprantamų idėjų. 

Apie rodymo ir vaizdavimo santykiavimą, teikiant kon- 
kretinių davinių, reikia dar pasakyti, jog rodymas ir vaiz- 
davimas gali įvairiai derintis. Jaunesniame mokinių amžiuje 
turi persvaros dėl jų pačių prigimties rodymas, kaipo išei- 
namasis punktas vaidiniams susidaryti. Mažiau vietos tuo 
tarpu randa vaizdavimas žodžiu, nors apskritai jis randa 
vietos iš pat mokyklos pradžios, kadangi vaikai ateina į mo- 
kyklą jau nešini šiokiais tokiais vaidiniais. Sulig tuo, kaip 

vaidinių pasaulis mokinių psichikoje turtėja ir tobulėja, mo- 
kytojas turi vis daugiau galimybės griebtis vaizdavimo prie- 
monių ir šiaip jau didinti vaizdavimo rolę. Tokiu būdu, 
einant nuo jaunesnio prie vyresnio amžiaus, tenka mažinti 
rodomoji konkretinių davinių teikimo dalis ir didinti vaiz- 
duojamoji dalis. Pereinamasis tarpsnis čia gaunamas tada, 
kai daikto akivaizdoje jis pats yra aprašomas tikslu sustip- 
rinti mokinių dėmesį ir pagilinti įspūdį, kurį jis jiems pada- 
ro. Kai mokiniai yra įpratę sekti aprašomąjį daiktą jo 
akivaizdoje, atsiranda galimybės aprašyti, nusakyti ir pa- 
pasakoti dalykai, kurių nėra mokinių akivaizdoje. Tokiu bū- 
du gali atsitikti, jog konkretinių davinių pateikimas gali net 
kartais pasitenkinti vien vaizdavimu, panašiai kaip pradžio- 
je gali atsitikti, kad dalyko rodymas ir jo tiesioginis aprašy- 
mas žodžiu gali išsemti konkretinių davinių teikimo 
momentą. Vaizdavimas randa apsčiai vietos tikybos moks- 
le, kur tenka pasakoti konkretinius atsitikimus iš Šventojo 
Rašto, iš Bažnyčios istorijos, iš šventųjų gyvenimo ir t. t. 
Vaizdavimas turi taip pat nemažos reikšmės gimtosios kal- 
bos ir literatūros moksle, kur pasakojimas ir atpasakojimas 
įvairių literatūros kūrinių nuolat pasikartoja, kaipo skaity- 
mo lydimos priemonės. Istorijoje buvusių įvykių papasa- 
kojimas arba istorinės gadynės aprašymas sudaro esminę 
pamokos dalį. Geografijoje daiktų aprašymas ir padėties nu- 
sakymas nuolatos papildo tai, kas yra parodoma tiesiogi- 
niu būdu. Kai pagrindinius geografinių vaidinių elementus 
mokiniai yra jau susidarę, vaizdavimas įgauna čia gana žy- 
mios vietos. Gamtos moksluose aprašymas ir nusakymas 
randa irgi nemaža pritaikymo: botanikos ir zoologijos da- 
lykai ne tik parodomi, bet ir aprašomi žodžių; fizikos apa- 
ratai ir eksperimentai ne tik rodomi, bet ir nuosekliai 
nusakomi. Tai tik svarbesni atsitikimai, kur vaizdavimo mo- 
mentas ypač ryškiai išeina aikštėn, papildydamas rodymo 
momentą. Šiaip jau jis turės vietos visur ten, kur reikės su- 

žadinti vaizduotę bet kuriais tikslais. Kai naujas dalykas 
yra perėjęs per išviršines jusles ir yra išgyventas išvidinė- 
mis jauslėmis, jis yra mokinių pasisavintas jusliniu būdu. 
Dabar tenka jis pasisavinti protiniu būdų; tai atsiekiama pa- 
mokoje per didaktinį dalyko apdirbimą, apie kurį kalbėsiu 
jau kitą kartą. 


Didaktinis apdirbimas 


Kai yra pateikti konkretiniai daviniai ir kai šitie daviniai 
yra mokinių pasisavinti jusliniu pažinimu, atsiranda reika- 
las apdirbti konkretinius davinius taip, kad remiantis jais 
mokinių psichikoje gimtų atitinkamos aiškios bei tikslios 
idėjos. Šitas konkretinių davinių apdirbimas arba išvedi- 
mas iš jų aiškių bei tikslių idėjų ir sudaro tą pamokos mo- 
mentą, kuris yra vadinamas didaktiniu pamokos apdirbimu. 
Dabar mokytojas kreipiasi jau ne tiek į mokinių jusles, kiek 
įjų protą. Juslės turi jau pasisavinę tam tikrą bagažą arba 
medžiagą, kuri dera dabar apšviesti proto darbu, pakelti iš 
juslinės srities į protinę sritį, t. y. atitraukti patyrimas nuo 
konkretinių atsitikimų ir apibendrinti jisai į visuotinąsias 
pažintis. Šitas antras pagrindinis pamokos momentas ati- 
tinka, kaip žinome, antrą mokymosi bei mokymo tarpsnį, 
kuris reiškiasi mąstymu ir veda prie supratimo, tiek nomi- 
nalinio, tiek ir realinio. Mokytojas stengiasi dabar įvesti nau- 
ją pažintį į mokinių sąmonę, taip sakant, ją įsąmoninti 
mokiniams; mokiniai stengiasi ją suprasti, t. y. įsisąmonin- 
ti. Jei konkretiniai daviniai yra toji vienintelė anga, pro kur 
gali įeiti į mokinių sąmonę naujos pamokos dalykas, tai di- 
daktinis apdirbimas yra tasai centrinis pamokos punktas, 
kuriame mokiniai tegali įgauti mokslinių pažinčių. Šita pras- 
me didaktinis apdirbimas yra kulminacinis pamokos mo- 
mentas, kuris sprendžia apie tai, ar mokiniai išsineš iš 
pamokos mokslo, ar tik nesutvarkytų įspūdžių, vaidinių, 

pripuolamų idėjų, nesuvestų į vieną bendrą koncepciją, ap- 
imančią pagrindinį pamokos dalyką. 

Savo laiku buvo nurodinėta, jog mąstymo tarpsnis gali 
vesti prie nominalinio supratimo, kai į aiškinimo pagrindą 
imamas žodis arba šiaip jau tekstas, arba prie realinio su- 
pratimo, kai į aiškinimo pagrindą imamas dalykas, išvys- 
tomas logiška minties eiga. Faktinai labai dažnai didaktinis 
pamokos momentas prasideda nominaliniu dalyko aiški- 
nimu, o baigiasi realiniu dalyko išvystymu. Tik pagal dės- 
tomojo dalyko prigimtį vieną kartą nominalinis aiškinimas 
turi, palyginti su realiu išvystymu, daugiau, kitą kartą ma- 
žiau reikšmės. Pavyzdžiui, filologiniuose moksluose nomi- 
nalinis aiškinimas reikalauja palyginti daug laiko ir 
rūpesčių, tuo tarpu tokiuose protautiniuose moksluose, kaip 
matematika arba logika, nominalinis aiškinimas turi paly- 
ginti mažiau reikšmės ir todėl pagrindinis darbas suveda- 
mas prie realinio išvystymo. Šioje vietoje, kalbant apie 
didaktinį naujos pamokos apdirbimą, skirtumas tarp no- 
minalinio aiškinimo ir realinio išvystymo mums neturi ypa- 
tingos reikšmės, nes šiuo momentu mums teprivalo rūpėti 
bendras klausimas, kaip iš konkretinių davinių yra išveda- 
mos bendros, aiškios bei tikslios, idėjos ir kaip paskui jos 
tvarkomos į sistemingą visumą. 

Suvokimas konkretiniame dalyke abstraktinės idėjos yra 
pirmutinis didaktinio apdirbimo uždavinys. Jau Aristote- 
lis buvo pasakęs, jog tikrai moksliška pažintis tegali būti 
visuotina. Šitas pasakymas turi tos reikšmės, kad moksliš- 
ka pažintis yra atitraukta nuo konkretinių atskirų daiktų ir 
apibendrinta jiems visiems, turintiems vieną prigimtį. Visą 
šitą atitraukimo bei apibendrinimo darbą atlieka mūsų pro- 
tas ir todėl tiek susidarymas mokslinės pažinties, tiek ir jos 
pasisavinimas iš kitų tegali įvykti protinio darbo išdavoje. 
Didaktinis pamokos momentas moko ir verčia mokinius 
mąstyti ir protauti tokiu būdu, kad jų patyrimai pakiltų į 

mokslinių pažinčių lygį. Kai pedagogikos moksle išėjo aikš- 
tėn vaizdumo principas, tai einant mados palinkimu daž- 
nai buvo pamirštama, jog šalia pamokos momento, kuris 
reikalauja konkretinio vaizdumo, yra dar kito momento, ku- 
ris reikalauja atitrauktojo mąstymo, ir jog be pastarojo nie- 
ku būdu jokioje pamokoje apsieiti negalima. Žinoma, 
vaizdumo principas visai savo vietoje tame pamokos mo- 
mente, kuris buvo pavadintas konkretinių davinių teikimu; 
bet būtų nesusipratimas reikalauti vaizdumo iš didaktinio 
apdirbimo. Kaip žinome iš filosofijos mokslo, sąvoka arba 
idėja negalima įsivaizduoti; jinai tegalima suvokti ir supras- 
ti; bet reikalauti iš idėjos, kad ji būtų vaizdi, reiškia reika- 
lauti išjos to, kas aiškiai prieštarauja jos prigimčiai. Vaizdas 
gali ir privalo būti konkretinis davinys, kuris įgauna moki- 
nio psichikoje vaidinio lyties. Vaidinys, kaipo konkretinių 
dalykų atvaizdas, gali būti atvaidintas arba atvaizduotas, 
kaipo turįs išviršinę materialinę išvaizdą. Užtat sąvoka ar- 
ba idėja gali būti aiški, tiksli, atskiriamoji, bet ne vaizdi. Ap- 
skritai reikia saugotis painioti vaizdumas ir aiškumas: kas 
yra vaizdu konkretine savo išvaizda, gali būti neaišku savo 
išvidiniu turiniu, ir atvirkščiai, tai, kas yra aišku savo turi- 
niu, gali būti nevaizdu savo išvaizda. Egipto stinksas yra 
vaizdus savo išvaizda, bet neaiškus savo paslėptu turiniu. 
Esybės idėja nėra vaizdi, bet yra aiški, prileidžiant, jog esy- 
bė yra visa tai, kas yra. Sfinksą įsivaizduojame labai leng- 
vai; esybės kaipo tokios įsivaizduoti visai negalime. Užtat 
esybės sąvoką lengvai suprantame, tuo tarpu apie sfinksą 
įvairiai yra spėliojama: sunku yra susidaryti pastovios nuo- 
monės apie jo reikšmę, nes pats sfinksas įvaizdina spėlioji- 
mo esmę, kurią Hello labai vykusiai aptaria trumpu posakiu: 
atspėti ~ tai pamilti. 

Iš čia matome, jog vaizdumas ir aiškumas nėra dar dvi 
tapačios sąvokos. Taip pat svarbu suprasti, jog jei vaizdu- 
mas yra privalomas konkretiniam daviniui, tai šitas priva- 


989 


lomumas neturi lygios galios didaktinio pamokos apdirbi- 
mo momentui. Tas, kas kelia abiem momentams tą patį vaiz- 
dumo reikalavimą, faktinai nedaro skirtumo tarp vaidinio 
ir sąvokos, kuris turi pagrindinės reikšmės ne tik filosofijo- 
je, bet ir pedagogikoje. Jei reiktų sustatyti šitų dviejų mo- 
mentų pagrindiniai principai, tektų pasakyti, jog konkretinis 
davinys yra reguliuojamas pajustinio ryškumo principu, tuo 
tarpu didaktiniam apdirbimui vedamuoju principu yra pro- 
tautinis aiškumas. 

Šia proga turiu dar pastebėti, jog sulig tuo, kaip moki- 
nys vystosi ir bręsta, mokymosi bei mokymo svorio centras 
pereina iš pajustinio ryškumo į protautinį aiškumą. Pradi- 
nėje mokykloje konkretinis davinys, galima sakyti, vyrauja 
mokyme ir todėl čia pajustinis ryškumas ypač yra svarbus: 
vaizdumas čia padaro tai, kad pats mokymas tarsi yra daiktų 
mokslu. Vidurinėje mokykloje konkretiniai daviniai ir di- 
daktinis apdirbimas tarsi eina į pusiausvyrą, čia šalia pa- 
justinio ryškumo yra lygiai siekiamas protautinis aiškumas. 
Aukštesniojoje mokykloje daroma prielaidos, kad konkre- 
tiniai daviniai sudaro jau ištikimą patyrimo bagažą arba at- 
sargą, ir todėl, neneigiant konkretinio davinio reikšmės, 
kreipiama daugiau dėmesio į protautinę pamokos pusę, 
naudojantis kuo didžiausiu protautiniu aiškumu. Aukšto- 
joje mokykloje yra jau spėjama, jog klausytojai sugeba mąs- 
tyti sąvokomis irjog tam tikslui tepakanka žodinio vaidinio. 
Žinoma, tai nereiškia, jog čia nėra pageidaujamas galimy- 
bės ribose kuo didžiausias vaizdumas; tačiau jis čia nesu- 
daro tiesioginės didaktinės prievolės. 

Vaizdumo pavyzdyje turime dar kartą progos patirti, 
kaip geras iš savęs ir būtinai privalomas savo srityje princi- 
pas, vienašališkai suprastas, gali vesti prie neigiamųjų ap- 
raiškų, taikomas vedamuoju principu ir kitoms sritims, kur 
faktinai turi galios jau kitokie principai, labiau atitinką da- 
lykų prigimtį. Žodžiu tariant, vaizdumas yra geras ir pri- 

valomas principas, bet vien sau palenktoje srityje; didakti- 
nio apdirbimo momentui jis netinka, nes vedamasis princi- 
pas čia yra kitoks, būtent, tikrai atitinkąs mąstymo, bet ne 
vaizduotės prigimtį. Todėl ne vaidinio ryškumas arba vaiz- 
dumas, bet sąvokos arba idėjos aiškumas yra vedamasis 
principas didaktiniam apdirbimui. 

Pereinant nuo konkretinio patyrimo prie apibendrintos 
pažinties supratimo kaip tik svarbu yra atsipalaiduoti nuo 
gausių vaidinių prievartos ir tarsi rasti jiems valdančios idė- 
jos. Šitam vyksme mokinių mintis, kad ir mokytojo veda- 
ma, turi nuosavomis pastangomis pereiti bent tris tarpsnius, 
kuriais yra: 1) sąvokos arba idėjos atitraukimas, 2) jos api- 
bendrinimas, 3) jos išvystymas į pilną koncepciją arba kon- 
cepcijos sistematizavimas. Pavyzdžiui, mokiniams tenka 
parodyti ir ištirti visą eilę medžių. Kai mokiniai išgirsta ir 
kartoja: „Štai medis, vadinamas liepa; štai medis, vadina- 
mas ąžuolu, štai medis, vadinamas klevu“, ir t. t., tai dar 
nereiškia, kad jie žino, kas yra medis. Jie mato, kokia yra 
liepa, koks yra ąžuolas, koks yra klevas ir t. t. Įsižiūrėję ge- 
riau į visus šituos medžius sąmoningo veizdėjimo būdu, jie 
įsimins jų konkretines ypatybes ir galės net atpasakoti, kuo 
skiriasi liepa nuo ąžuolo ir klevo, ąžuolas nuo liepos ir kle- 
vo ir t. t., ir jie pajėgs tai padaryti net užmerkę akis ir tesi- 
dairydami vien į savo vaizduotę. O vis dėlto jokios aiškios 
idėjos apie medį apskritai jie dar neturės, t. y. jie negalės 
atsakyti, kas yra medis. Pirmas supratimo arba sąvokos su- 
sidarymo tarpsnis įvyks sulig tuo momentu, kai mokiniai 
įžvelgs medyje gimininę augmens žymę ir tars: „Šitas me- 
dis yra augmuo“ arba „Štai augmuo“. Augmuo etimologi- 
niu atžvilgiu yra tai, kas auga. Loginiu atžvilgiu augmuo 
apskritai yra jau sąvoka. Posakis: „Šitas medis yra augmuo“ 
jauliudija, jog konkretiniame medyje yra suvokta ir atitrauk- 
ta nuo konkretinio jo vaizdo viena esminė žymė, sakanti, 
kas yra medis. Maža to, atitraukę nuo konkretinio medžio 

augmens žymę, mes apibendriname šitą žymę ir sakome: 
„Augmuo yra ir šitas medis, ir anas, ir trečias, ir ketvirtas, 
ir t. t. Žodžiu tariant, visi medžiai yra augmens.“ Reiškia, 
po atitraukimo esame padarę apibendrinimo. Tačiau dar 
neturime pilnos medžio sąvokos arba koncepcijos. Viena 
augmens žymė nesudaro dar medžio sąvokos; ogi medžio 
sąvoka dar nesudaro pilnos koncepcijos apie medį apskri- 
tai. Su medžio sąvoka surišta yra visa eilė kitų sąvokų, ku- 
rias jungdami šiaip ar taip su pagrindine medžio sąvoka, 
gauname visą eilę spręsmų, kurie turi būti sujungti į vieną 
sistemingą visumą arba pilną koncepciją apie medį. Kitaip 
tariant, kiekvienu atveju atitraukimo bei apibendrinimo ke- 
liu tegauname vieną žymės sąvoką. Tuo tarpu analizės ir 
sintezės priemonėmis turime stengtis išvystyti pilną kon- 
cepciją. 

Taip eidami toliau mūsų pavyzdyje palyginame, ko ben- 
dro dar turi visi medžiai — aišku, jog iš jų kiekvienas turi 
kamieną su šakomis, ne šitą vieną kurį kamieną, bet kamie- 
ną apskritai, ne su šitomis vienomis kuriomis šakomis, bet 
su šakomis apskritai. Vėl nuo konkretinio kamieno perei- 
name prie atitraukto kamieno apskritai, nuo konkretinių 
šakų prie atitrauktų šakų apskritai. Toliau kamieną ir šakas 
apibendriname visiems medžiams. Sujungę pirmą augmens 
žymę su žymėmis „kamienas su šakomis“, gauname mę- 
džiui bendrą sąvoką „augmuo, turįs kamieną su šakomis“. 

Einame toliau ir patiriame, jog medžiai turi lapų. Vienas 
lapas vienoks, kitas lapas kitoks, trečias dar kitoks ir t. t. 
Vis dėlto prieiname prie bendros sąvokos, kas yra lapas. Ar 
galima pasakyti, kad šita lapo žymė pritinka kiekvienam 
medžiui? Iš pačių mokinių gauname atsakymą, kad esti me- 
džių be lapų, būtent medžių, turinčių spyglių. Todėl aptar- 
dami medį pasitenkiname pasakę, jog medis yra augmuo, 
turįs kamieną su šakomis; užtat šalia medžio aptarties kon- 
statuojame, jog esama medžių lapuotų ir spygliuotų. Turi- 

me jau šiokią tokią medžio koncepciją, kuri toliau išvysto- 
ma ir sistematizuojama gali neribojamai tobulėti ir pilnėti. 

Mokslinį mokinių žinojimą kaip tik sudarys šita koncep- 
cija, o ne konkretinių davinių patyrimas, būtent patyrimas 
atskirų medžių išvaizdos, dydžio, spalvos ir apskritai kon- 
kretinių ypatybių. Tiesa, ir šita koncepcija nebūtų galėjusi 
atsirasti, jei anksčiau nebūtų buvę konkretinių patyrimų, 
patiesusių jai materialinio pagrindo. Tačiau pasitenkinti 
konkretiniais daviniais, suteiktais pagal vaizdumo princi- 
pą, reikštų tą pat, ką pasitenkinti gražių ir tvirtų pamatų 
padarymu, kai reikia pasistatyti visas namas. Aišku, jog nuo 
pamatų tvirtumo pareina viso namo tvirtumas, bet iš kitos 
pusės, patys pamatai turi būti pritaikyti tam, koks namas 
manoma statyti ir kokiam tikslui jis turės tarnauti. Todėl 
irgi ne bet kurie konkretiniai daviniai privalo būti teikiami 
mokiniams, bet tik tie, kurie labiausiai atitinka protinio su- 
pratimo tikslus. 

Nesunku atspėti, jog didaktiniame apdirbime išvysto- 
moji sistematizacija yra kulminacinis punktas, nuo kurio 
pareina galutinai protinio pasisavinimo sėkmingumas. Kaip 
atskiri vaidiniai tikro žinojimo atžvilgiu maža teturi reikš- 
mės, panašiai ir atskiros sąvokos mažai yra vertingos, jei 
jos nėra suvestos į sistemingą koncepciją. Be to, tik suta- 
riančioje sistemoje suglaustos pažintys gali būti tvarkiai įsi- 
mintos ir ilgai išlaikytos atmintyje. Taigi atitraukimas, 
apibendrinimas ir sistematizavimas yra trys tarpsniai, per 
kuriuos turi pereiti didaktinis naujos pažinties išsivysty- 
mas, kad protinis jos pasisavinimas būtų tobulas ir tvirtas. 
Reikia tačiau pastebėti, jog ne kiekviename moksle šitie trys 
didaktinio apdirbimo tarpsniai turi lygios reikšmės. Atitrau- 
kimas ir apibendrinimas turės, pavyzdžiui, palyginti nedi- 
delės reikšmės aprašomojoje geografijoje ir istorijoje, tuo 
tarpu gamtos moksluose jų rolė bus žymiai didesnė. Užtat 
sistematizacija visuose šituose moksluose randa plataus pri- 

taikymo. Iš kitos pusės, ne kiekviename mokinių amžiuje 
galima skirti lygiai tiek pat laiko ir dėmesio kiekvienam iš 
šitų tarpsnių. Atitraukimas ir apibendrinimas neišvengia- 
mai turės vietos kad ir žemiausiose klasėse tokiu ar kitokiu 
laipsniu. Bet su sistematizacija, reikalaujančia gana plataus 
išvystymo, paremto išvedžiojimais, reikia elgtis žemesnėse 
klasėse labai atsargiai, kadangi vaikų psichologijai kiek il- 
gesnis protinis prirodinėjimas yra labai sunkiai pakeliamas. 
Užtat aukštesnėse klasėse galima mažiau skirti laiko ir rū- 
pesčio paprastam atitraukimui ir apibendrinimui ir labiau 
kreipti dėmesio į išvystomąją sistematizaciją, remiant ją vi- 
somis išvystomojo įsąmoninimo priemonėmis: indukcija, 
aptarimu, suskirstymu, išvedžiojimu ir prirodinėjimu. 
Svarbu mokytojui nusimanyti, jog tikra pažintis, kiek ji 
reikalauja protinio supratimo, negali būti pateikta taip, kaip 
kad pateikiami konkretiniai daviniai. Nei sąvokos, nei spręs- 
mo, nei protavimo negalima perteikti kam kitam, tegalima 
vien padėti kam kitam suvokti, spręsti, protauti. Žodžiu, jo- 
kia idėja nėra perteikiama. Žodis, kaipo ženklas, perteikia- 
mas konkretine savo išvaizda; jei savo konkretine išvaizda 
žodis nepadės gimti svetimajame prote sąvokai, tai pats žo- 
dis šitos sąvokos taip ir nesuteiks niekados. Panašiai yra su 
spręsmu ir protavimu, Todėl mokytojas per visą didaktinio 
pamokos apdirbimo laiką turi stengtis padaryti visa, kas pa- 
deda mokinių protui suprasti naują pažintį ir ją pasisavinti 
protiniu būdu. Jei per konkretinių davinių pateikimą moky- 
tojas yra aktyvus ta prasme, kad šiaip ar taip jis pateikia šitų 
davinių, o mokiniai prisiima juos receptyviniu būdu, tai per 
didaktinį apdirbimą iš mokinių reikalaujamas ypatingas ak- 
tyvumas. Jų psichikos stovis reiškiasi dabar ne receptyvu- 
mu, bet aktyvumu; iš čia matoma, jog pirmas pagrindinis 
didaktinis pamokos momentas labiau atitinka perteikiamąją 
mokymo pareigą, tuo tarpu antras pagrindinis didaktinis mo- 
mentas labiau atitinka išvystomąją mokymo pareigą. Iš čia 

lengva padaryti išvada, jog per didaktinio apdirbimo mo- 
mentą turi būti pavartoti tie metodai, priemonės ir būdai, 
kurie labiausiai skatina savarankiškąjį veiklumą protinimo 
darbe. Taip euristinis metodas, veikdomoji lytis, klausinėji- 
mo būdas čia pagal galimybes turi rasti vietos ir atitinkamo 
pritaikymo. Ypač mokytojui reikia orientuotis, kaip yra tin- 
kamiausia derinti paklausai, atskiri paaiškinimai ir nuota- 
kus dėstymas. Žemesniame amžiuje tinkamai sutvarkyti 
euristiniai ir šiaip jau vedamieji paklausai yra mažne vienin- 
telis tikrai sėkmingas būdas mokyti vaikus protauti. Sulig 
tuo, kaip mokiniai protiniu būdu bręsta ir mokomosios me- 
džiagos kiekis auga, nėra jau galimybės viską išvystyti to- 
kiais paklausais ir todėl yra naudinga dalis mokomosios 
medžiagos suimti į atskirus paaiškinimus. Pagaliau atsiran- 
da galimybės nuotakiu dėstymu aiškinti didesnius dalykus 
vyresnėse klasėse, kur galima jau tikėtis, kad mokinių min- 
tis sugeba aktyviai sekti prirodinėjimo arba šiaip jau prota- 
vimo eigą ir ja naudotis savo protiniam išsivystymui. Kaip 
plaukioti tegalima pramokti vien plaukiant, taip mąstyti te- 
galima pramokti vien mąstant. Galima tačiau mokiniai pri- 
versti pramokti ir kartoti žodžius be tinkamo minties 
supratimo. Tai įvyksta mokyklose, kur daug reikalaujama 
pramokti iš atminties, kur vergiškai prisilaikoma knygos ir 
kur naujos pamokos didaktinis apdirbimas yra žymiai ap- 
leistas. Tokios mokyklos iš tikro yra, vokiškai tariant, Buch- 
schulen arba Lernschulen, sergančios liga, kuri gali būti 
pavadinta tuščiu žodingumu. 

Iš to, kas pasakyta apie didaktinį apdirbimą, mtome, jog 
didaktinis apdirbimas yra iš tikro antrinis naujos pamokos 
momentas, kuris niekada negali būti ne tik praleistas, bet ir 
netinkamai pravestas be atodairos į savo išvystomąsias sa- 
vybes. 

Baigdamas didaktinio apdirbimo apžvalgą nurodysiu 
pagaliau pavyzdžių klausimui, kurie dalykai per atskiras 

pamokas iš paprasčiausių mokslų tarnauja didaktinio ap- 
dirbimo objektais. Iš mokymo tarpsnių žinoma bendrai, jog 
tai yra aiškinimo ir išvystymo dalykai. Tikybos moksle, dės- 
tant biblinę istoriją, teks paaiškinti Šventojo Rašto tekstas ir 
net atskiros išraiškos, paskui reikės išvystyti kalbamojo įvy- 
kio priežastys ir išdavos, iškelti aikštėn dogmatinė įvykio 
reikšmė ir šiaip jau jo reikšmė vėlesnėje istorijos eigoje. Per 
katekizmo pamoką reikės aiškinti žodžiai ir sąvokos ir iš- 
vystyti dogmatinės tiesos turinys iš konkretinių davinių. 
Paskui teks šitai tiesai patiesti objektyvinis pagrindas ir pa- 
daryti reikiamų išvedžiojimų. Skaitant kokį nors kūrinį iš 
dailiosios literatūros, reikės paaiškinti žodžiai ir sąvokos, 
įsigilinti į teksto supratimą, iškelti aikštėn jo vedamoji idė- 
ja ir įvertinti turinys ir lytis. Per gramatikos pamoką didak- 
tinio apdirbimo tikslu išvedamos taisyklės iš anksčiau 
pateiktų atskirų atsitikimų, daroma palyginimų. Matemati- 
kos pamokoje atitinkamoje vietoje surandamas išsprendimas 
atskiro konkretinio uždavinio; daromas prirodinėjimas ben- 
dros taisyklės, teoremos ir t. t. Istorijoje aiškinamos įvykių 
priežastys bei išdavos ir reikšmė vėlesnei istorijos eigai; da- 
roma bendra charakteristika asmenų, aplinkumos, gadynės, 
kultūrinių judėjimų ir t. t. Sykiu stengiamasi išvystyti kri- 
tingumo jausmą. Geografijoje daroma analizė žemėlapio ar- 
ba reljefo, klimato, ekonominės geografijos faktų ir t. t. 
Stengiamasi susekti ryšių tarp klimato ir žemės, iš vienos 
pusės, ir ekonominio, politinio bei socialinio gyvenimo, iš 
antros pusės; ir šiaip jau tiriamos yra fizinės ir antropologi- 
nės geografijos priežastys. Gamtos moksluose tyrinėjami ir 
išvedami bendrieji dėsniai iš konstatuotų atskirų faktų; su- 
sekamos priežastys ir išdavos, argumentuojamos hipotezės, 
daroma išvadų iš bendrų dėsnių ir t. t. Meniškuose sugebė- 
jimuose aiškinami ir išvystomi meno teorijos dalykai, tech- 
ninės priemonės, taisyklės, principai, priežastys ir t. t. Štai 
keletas tik pavyzdžių iš įvairių sričių. 

Atkartojamoji santrauka 


Antras pagrindinis didaktinis pamokos momentas, t. y. 
didaktinio apdirbimo momentas, yra baigiamas atkartoja- 
mąja santrauka, kuri sudaro antrąjį šalutinį pamokos mo- 
mentą. Pirmuoju šalutiniu momentu buvo aperceptyvinė 
įžanga, ogi pirmuoju pagrindiniu momentu buvo konkre- 
tinių davinių pateikimas. Didaktinis apdirbimas turi išves- 
ti iš konkretinių davinių aiškią bei sistemingą koncepciją. 
Tokios koncepcijos sudarymas yra pamokos uždavinys. Ne- 
reikia tačiau manyti, jog tokia koncepcija išsivysto išsyk iš 
vieną kartą pateiktų davinių. Vieninga iš esmės koncepcija 
gali turėti daugelį atskirų dalių arba idėjų ir pirm negu ji 
yra pasiekiama visumoje dažnai tenka iš eilės teikti kon- 
kretinių davinių kiekvienai atskirai daliai ir dargi kiekvie- 
na atskira tokia dalis iš eilės apdirbti didaktiniu būdu. 
Tokiais atvejais pamokoje susidarys pirmojo ir antrojo di- 
daktinio momento susipynimas ta prasme, kad visa pamo- 
kos koncepcija skirstoma dalimis ir kad pagal šitų dalių 
skaičių konkretinio davinio pateikimas ir didaktinis apdir- 
bimas kartojasi pakaitomis tiek pat sykių. Pavyzdžiui, ge- 
ografijoje yra dėstomas klausimas, kuris per vieną pamoką 
privalo būti išnagrinėtas daugelio šalių atžvilgiu. Šitokia- 
me atsitikime kiekvienai atskirai šaliai suteikiamas konkre- 
tinis davinys ir tuoj apdirbamas didaktiniu būdu. Panašiai 
istorijoje atskiri periodai ar atskiros šalys gali tarnauti at- 
skiromis vienos pamokos dalimis. Užtat jei kuriame daly- 
ke vienas koks nors klausimas yra tiek platus, kad jo 
nagrinėjimo pakaktų ištisai pamokai, konkretinis davinys 
pateikiamas vieną sykį ir paskui vienu išvystymu jis apdir- 
bamas didaktiniu būdu. Pavyzdžiui, vienos matematikos 
taisyklės gali pakakti vienai pamokai. Tuomet suteikiami 
iš pradžios konkretiniai daviniai, t. y. atskiri atsitikimai, o 
paskui išvedama iš jų didaktiniu apdirbimu bendroji tai- 

syklė. Kiekvienoje atskiroje pamokoje mokytojui tenka 
spręsti, ar pamokos pagrindinė koncepcija privalo būti su- 
skirstyta atskiromis dalimis, kurios skyrium apdirbamos, 
ar gali būti išvystyta, taip sakant, vieningu būdu. Jei pa- 
grindinė pamokos koncepcija apdirbama atskiromis dali- 
mis, tai kiekviena atskira dalis turi suteikti mokiniams savo 
išdavoje aiškios bei tikslios idėjos, kuri privalo būti kiek- 
vienu atskiru atveju formuluojama trumpoje santraukoje. 
Panašiai kaip naujos pamokos pradžioje privalu pastatyti 
aiškus tikslas, taip lygiai ir pamokos gale privalu aiškiai 
bei tiksliai konstatuoti pamokos išdava. Ir tai turi reikšmės 
ne tik bendrai galutinai išdavai, bet ir atskiroms pamokos 
dalims, kai tokiomis dalimis tenka skirstyti pagrindinė pa- 
mokos koncepcija. Taigi kiekviena atskira pamokos dalis, 
kuriai suteikiamas atskiromis dalimis konkretinis davinys, 
paskui didaktiniu būdu apdirbamas, turi baigtis trumpa 
santrauka, formuluojančia atskirą dalinę pamokos išdavą. 
Faktinai tai bus atskira idėja arba pažintis, kuri paskui tu- 
rės įeiti į pilną pamokos išvystomą koncepciją. 
Suprantama savaime, jog kiekviena atskira idėja turi su- 
daryti organingą pilnos koncepcijos dalį; todėl atskiros idė- 
jos turi būti išvedamos ir tvarkomos tokiu nuoseklumu, 
kokio reikalauja pamokos visuma. Todėl irgi trumpos san- 
traukos, formuluojančios atskirų pamokos dalių išdavas, 
privalo būti galų gale suvestos į vieną atkartojamąją san- 
trauką, kuri ryškiai ir galutinai iškeltų aikštėn bendrą pa- 
mokos išdavą. Šitas reikalas kyla jau todėl, kad pamokos 
atskiros dalys, iš eilės išvystomos, gali sudrumsti bendrą 
pamokos koncepciją, juo labiau kad didaktinis apdirbimas 
dažnai reikalauja mokinių klausinėjimo, kuris gali kiek nu- 
krypti nuo nuosekliai išvystomos pamokos eigos. Todėl at- 
kartojamoji santrauka suglaudžia krūvon atskirų dalių 
išdavas, sutvarko jas ir suderina į vieną logišką visumą, tiks- 
liai formuluoja galutiną pamokos išvadą, žodžiu tariant, iš- 

kelia aikštėn laimėtą protiniu darbu pažintį ir kelia reikala- 
vimą ją palaikyti protinėje sintezėje. Atkartojamoje santrau- 
koje sueina į sintezę tai, kas buvo analizuota per atskiras 
pamokos dalis arba kas buvo išvystoma per ištisą eilę at- 
skirų išvedžiojimų. Su atkartojamosios santraukos pagalba 
pamoka virsta mokinių psichikoje organinga visuma arba 
didaktiniu vienetu, kuris skiriamas jų pasisavinimui vienu 
sykiu. Atkartojamoji santrauka, būdama antruoju šalutiniu 
pamokos momentu, yra bendroje pamokos sąrangoje ket- 
virtas didaktinis momentas. Po jos seka paskutinis, t. y. 
penktas didaktinis momentas, būtent pritaikymas. 


Pritaikymas 


Pritaikymas, kaip žinome, atitinka trečią psichologinį mo- 
kymosi bei mokymo tarpsnį, kuris yra praktinis vykdymas 
naujos pažinties. Nauja pažintis patirta per konkretinius da- 
vinius; ji suprasta per didaktinį apdirbimą; dabar tenka jinai 
pritaikyti arba pervesti iš teorinės į praktinę sritį. Tam tikslui 
mokiniai turi įsigyti tam tikro sugebėjimo, vieną kartą labiau 
teorinio, kitą kartą labiau praktinio, pagal tai, kokiai sričiai 
nauja pažintis yra pritaikoma, labiau teorinei ar labiau prak- 
tinei. Taigi vykdomasis pritaikymas iš mokinių pusės įvyks- 
ta sugebėjimo priemonėmis. Iš mokytojo pusės pritaikymas 
pasireiškia tuo, kad jis verčia mokinius šiaip ar taip veikti, 
t. y. jis juos veikdo. Mokytojas veikdo savo mokinius labiau 
teoriniu būdu, jei veikimo sritis pasižymi labiau teorinėmis 
savybėmis, ir jis veikdo juos labiau praktiniu būdu, jei veiki- 
mo sritis pasižymi labiau praktinėmis savybėmis. Tačiau pla- 
čiąja prasme kiekvienas veikdymas yra praktinis pritaikymas, 
nes jis šiaip ar taip pratina praktiniu būdu apsieiti su nauja 
pažintimi, nežiūrint į tai, ar ji turi labiau teorinės, ar labiau 
praktinės reikšmės. Kaip žinome iš mokymo tarpsnių, pri- 
taikomasis veikdymas, tiek labiau teorinis, tiek ir labiau prak- 

tinis, reiškiasi trimis pareigomis: 1) lavina atmintį, versda- 
mas įsiminti naują pažintį, 2) žadina kuriamąją iniciatyvą ir 
3) pratina apskritai daryti pritaikymų, ne tik mokykloje, bet 
ir gyvenime. Šitos trys pritaikomojo veikdymo pareigos pri- 
valo šiaip ar taip visos trys ar kuri viena pasireikšti per tą 
didaktinį pamokos momentą, kuris yra vadinamas vienu pri- 
taikymo žodžiu. 

Taigi pirmas pritaikymo dalykas yra reikalas priversti 
mokinius įsiminti tai, kas yra būtinai reikalinga, norint tik- 
rai pasisavinti naują pažintį ir ilgai išlaikyti ją savo galvoje. 
Aišku, jog suprasti koks naujas dalykas dar nereiškia jis tik- 
rai pasisavinti. Kad jis mokiniui pasidarytų iš tikro savas, 
jis turi rasti mokinio atmintyje pastovios atramos, be ku- 
rios jis negali sueiti į tvirtus ryšius su aperceptyvine anks- 
čiau įgytų pažinčių mase ir sudaryti naują turtingesnę 
visumą pagal asociacijos dėsnius. Tiesa, pats supratimas yra 
viena iš svarbiausių įsiminimo sąlygų. Nesuprantamas da- 
lykas, t. y. dalykas, kuriame nėra įžvelgiama išvidinė pras- 
mė, yra paprastai labai sunkiai įsimenamas ir dargi greit 
išdyla iš atminties, neturėdamas atramos logiškoje proto 
tvarkoje. Tačiau tai nereiškia, kad galima pasitenkinti vie- 
nu supratimu ir pasitikėti atmintimi, nesustiprinta kitomis 
įsiminimo priemonėmis. Ypač jaunesniame mokinių am- 
žiuje, kai protavimas nėra pakankamai išsivystęs, suprati- 
mas negali pateikti daug laidų, kad suprasta pažintis ilgai 
patvers mokinio atmintyje. Tik ilgainiui sulig tuo, kaip stip- 
rėja protinė iniciatyva, t. y. sprendimas ir protavimas, gali- 
ma vis labiau pasitikėti logiškų schemų atmenamąja galia 
ir mažiau reikalauti grynai mechaninių įsiminimo priemo- 
nių. Bet žinoma, jokiu atveju nėra leistinas nesuprantamų 
formulių kartojimas įsiminimo tikslu; toks mechaninis dar- 
bas be prasmės supratimo ne tik nėra naudingas, bet dargi 
kompromituoja patį mokyklinį mokslą, iššaukdamas mo- 
kinių psichikoje instinktyvinio pasibjaurėjimo juo. 

Gero įsiminimo taisykles tyrinėti pridera pedagoginei 
psichologijai. Šia proga tepažymėsiu tik keletą aplinkybių, 
palankių didaktiniam įsiminimui. Kadangi įsiminimas yra 
faktinai išvidinių juslių ir ypač vaizduotės darbas, tai pasi- 
rodo, jog geram įsiminimui yra palankios visos tos aplin- 
kybės, kurios padeda susidaryti ryškių vaidinių, sustiprinti 
juos kartojimu ir atgaminti juos pagal reikalą. Savaimingas 
domėjimasis ir sąmoningas dėmėjimasis tarnauja vaidinių 
sudarymui, todėl pagal domėjimosi bei dėmėjimosi laipsnį 
stiprėja įsiminimo vyksmas. Pajustinis konkretinio davinio 
ryškumas pareina nuo to, kaip yra derinami įvairūs pojū- 
čiai, gaunami iš patiriamojo dalyko: juo daugiau sutarian- 
čių pojūčių susiderina viename objekte, juo didesnis yra jo 
vaizdumas. Todėl ir įsiminimas yra lengvesnis sulig tuo, 
kaip yra jungiami įvairūs pojūčiai, gaunami iš tiriamojo da- 
lyko, t. y. girdimieji, regimieji, judamieji ir t. t. Toliau: juo 
dažniau pasikartoja įspūdis mūsų psichikoje, juo ryškesnis 
susidaro vaidinys, jį atitinkąs, ogi sulig tuo stiprėja ir atsi- 
minimo galia. Pažinčių atsiminimas pareina dargi nuo aso- 
ciacijos dėsnių. Todėl svarbu sudaryti naujoms pažintims 
pastovių ir ryškių asociacijos santykių su pasisavintų jau 
pažinčių visuma. Tarp kitko grynai protinės schemos turi 
čia labai didelės reikšmės, žmonių posakiu tariant, protui 
yra prigimta tvarkyti. Kaip jau šiandien sakyta, tvarkomoji 
proto galia didėja sulig protiniu brendimu ir todėl protinė 
asociacija vyresniame amžiuje vis labiau atstoja kitas įsimi- 
nimo priemones. 

Šiaip jau įsiminimo reikalui tarnauja pamokos pakarto- 
jimas iš mokinių pusės klasėje, skaitymas vadovėlio namie 
ir pasisavintų dalykų atpasakojimas per patikrinimą. Viso- 
kių rūšių patikrinimai, namų darbai, klasės uždaviniai ir 
net paprastas klausinėjimas patarnauja tam pritaikymo 
tarpsniui, kuris yra vadinamas įsiminimu. 

Antras pritaikymo tarpsnis yra kuriamosios iniciatyvos 

žadinimas. Kuriamoji mokinio iniciatyva prasideda sulig 
tuo, kaip jis pradeda gebėti savaip išreikšti pasisavintą pa- 
žintį ir ją pritaikyti naujiems atsitikimams. Visų pirma nau- 
jos pažinties pasisavinimo kriterijumi gali tarnauti tai, ar 
mokinys pajėgia naują pažintį aiškiai ir tvarkiai išreikšti sa- 
vo žodžiais. Nuotakus dalyko nusakymas savo žodžiais pa- 
rodo, jog mokinys ne tik suprato pagrindinę pamokos idėją, 
bet ir sugeba pritaikyti jai tam tikros išraiškos. Pritaikymas 
šiaip ar taip yra realizavimas; ogi kiekvienas realizavimas 
reikalauja idėjos išreiškimo tokiomis ar kitokiomis išvirši- 
nėmis priemonėmis. Žodinė išraiška ir yra pirmas pasisa- 
vintos pažinties pritaikymas. 

Paskui eina jau pasisavintos pažinties pritaikymas nau- 
jiems atsitikimams. Tai, kas paprastai vadinama uždaviniu, 
yra ne kas kita, kaip žinomos jau taisyklės pavartojimas 
sprendimui surasti iš naujų davinių. Rašto darbas, daro- 
mas klasėje arba namie, yra irgi savarankiškas žinomų da- 
lykų pritaikymas, jų sugrupavimas ir iš jų sudarymas naujos 
visumos. Ir ne vien rašto darbas duoda progos pritaikyti 
įgytas pažintis naujiems atsitikimams. Visokie uždaviniai, 
kur reikia keisti vieni daviniai kitais, analizuoti nauji atsiti- 
kimai, surasti atskiri dalykai, kur dar nebuvo žinomi, pa- 
prastai remiasi žinomomis jau pažintimis, kurios yra 
pritaikomos naujiems atsitikimams su mažesniu ar dides- 
niu kuriamosios iniciatyvos laipsniu. 

Pagaliau pritaikymas išeina iš pamokos ribų ir reikalau- 
ja, kad tai, kas yra įgyta pamokos ribose, būtų pritaikoma 
kiekviena tinkama proga tiek mokykloje, tiek ir gyvenime. 
Ir šitas reikalavimas turi tiek pat reikšmės tiek grynai teori- 
nėms, tiek ir praktinėms pažintims. Taijau yra pritaikymas, 
paimtas kuo plačiausia prasme. 

Kai kalbama apie paprastą pamoką, neišeinančią iš ri- 
bų tam tikros valandos, skiriamos darbui klasėje, pritai- 
kymas imamas kiek siauresne prasme, nors ir čia, kaip 

sakyta, visos trys pritaikymo pareigos randa mažiau ar 
daugiau vietos visos sykiu ar kuri nors skyrium. Kai, pa- 
vyzdžiui, paaiškinęs naują dalyką mokytojas reikalauja, 
kad kuris mokinys jį pakartotų čia pat klasėje, turime įsi- 
minimo reikalą. Kai čia pat mokytojas reikalauja iš moki- 
nio palyginti naują dalyką su žinomais dalykais, pritaikyti 
išvestą taisyklę naujam atsitikimui, išspręsti naują užda- 
vinį ir t. t., turime kuriamosios iniciatyvos žadinimą. Kai 
mokytojas baigia pamoką pasikalbėjimu, norėdamas su- 
megzti išaiškintą pažintį su gyvenimu ir elgimusi ir tuo 
iššaukti mokiniuose tam tikro nusistatymo, jausmų arba 
pasiryžimų, turime mokinių pratinimą daryti pritaikymų 
mokykloje ir gyvenime. Pasikalbėjimas, pratybos, nauji 
bandymai, uždaviniai - štai tik keletas dažnesnių pritai- 
kymo būdų. Šiaip jau pritaikymas gali pasireikšti labai įvai- 
riai, žiūrint į dalyko prigimtį ir aplinkybes. Žinoma, ne 
kiekvienoje pamokoje pritaikymas reiškiasi vienodu bū- 
du: per tikybos pamokas pritaikymas turės labiau morali- 
nės reikšmės; per kalbos mokslo pamoką pritaikymas turės 
visų pirma filologinių pratybų reikšmės; per matematikos 
pamokas pritaikymas turės dažniausiai uždavinių lyties; 
per gamtos mokslo pamokas pritaikymas pasireikš eks- 
perimentais; meniškuose sugebėjimuose pritaikymas tu- 
rės neišvengiamai reikštis kartojimu, ir t. t. Bet šiaip ar 
taip kiekvienoje pamokoje privalo rasti vietos pritaikymo 
momentas, nors ne visos iš trijų paprastų pareigų privalo 
visuomet sueiti į kiekvieną pamoką. Pritaikymo momen- 
tas faktinai atbaigia naujos pažinties pasisavinimą iš mo- 
kinių pusės. Šalia juslinio ir protinio pasisavinimo, jis 
pateikia dargi praktinio pasisavinimo, be kurio naujos pa- 
žinties pasisavinimas liktų kaip ir neužbaigtas. 

Tai, kas yra trumpai išdėstyta apie didaktinius pamo- 
kos momentus, sudaro pamokos teorijos esmę, kuri galė- 
tų būti papildyta ištisa eilę atskirų antraeilių klausimų. 

Faktinai dauguma šitų antraeilių klausimų įeitų į specia- 
liosios metodikos sritį, todėl jų nagrinėjimas per bendrą- 
sias metodikos pamokas nėra privalomas. Bet būtų ir tokių 
antraeilių klausimų, kurie dėl savo bendrumo įeina į ben- 
drąją metodiką. Prie tokių klausimų, pavyzdžiui, priderė- 
tų mokytojo pasiruošimas pamokai ir jo sprendimas apie 
pamokos išdavas. Įvairiais atvejais buvo jau mano kalbė- 
ta apie bendrąjį ir specialųjį pedagogo pasiruošimą. Esant 
galimybei reiktų dar pakalbėti apie specialųjį mokytojo pa- 
siruošimą didaktinės metodikos atžvilgiu. Kadangi didak- 
tiką tenka man jau šiandien baigti, padaryti tai jau 
negalėsiu. Teiškelsiu čia vien aikštėn pagrindinę šito mo- 
kytojo pasiruošimo ir jo kontroliavimosi idėją. Jos esmė 
yra šitokia. Besiruošdamas pamokai mokytojas turi nusta- 
tyti mokomąją pamokos medžiagą ir galutinąjį pamokos 
tikslą. Nustatęs tuodu dalyku, jis turi pasistatyti klausi- 
mą, kokiu būdu jis gali geriausiai ir sėkmingiausiai pa- 
siekti nustatytą tikslą remdamasis mokomąja pamokos 
medžiaga. Čia teks jam iš eillės susirūpinti visais didakti- 
niais momentais, analizuojant mokomąją medžiagą jų švie- 
soje, kad galėtų būti nustatytas protinimo vyksmas ir 
vykdomosios jo priemonės. Mokomoji pamokos medžia- 
ga tiriama tad iš eilės atžvilgiu į psichologinius tarpsnius, 
į organingai genetinį jos išvystymą, į mokymo metodą, mo- 
kymo lytis, mokymo būdus. Padarius šitą analizę, atskiri 
didaktiniai momentai sintetizuojami į vieną pamoką pa- 
gal penkis didaktinius jos momentus. Kiekvienas iš pen- 
kių pamokos momentų yra specialiai numatomas ir 
nustatomas visose savo smulkmenose. Taip paruošta pa- 
moka atliekama klasėje. Praktikoje vienas dalykas pasiro- 
do gerai praėjęs, kitas menkiau nusisekęs; atsiras ir tokių, 
kurie pasirodys visai nevykusiais. Todėl mokytojas, ypač 
jaunas, norįs išsitobulinti ir pasinaudoti savo patyrimu, 
privalo po pamokos daryti visų pirma savo pedagoginės 

sąžinės sąskaitą. Jis privalo ta pačia tvarka, kaip kad jis 
buvo ruošęsis pamokai, patikrinti, kaip didaktiniai pamo- 
kos momentai buvo realizuoti ir kokių išdavų buvo pa- 
siekta. Jei išdavos yra nepakankamos ar net neigiamos, 
tenka ištirti priežastys ir numatyti būdą trūkumams paša- 
linti ateityje. Net mokinių darbų trūkumus mokytojas ga- 
li imti į savo sąžinės sąskaitą, kai jis nuolatos juos veda, 
nes nuo jo pareina griebtis priemonių ir sėkmingai juos 
pašalinti savo darbu. Mokytojas, pasirinkęs dėstyti vieną 
kurį dalyką, gali sudaryti trumpą klausimų schemą, kuri 
primintų jam, į ką jis turi atsižvelgti besiruošdamas pa- 
mokai ir darydamas savo sąžinės sąskaitą po pamokos. 
Ogi šitos schemos obalsiu jis privalo įrašyti šitokią idėją: 
pedagoginės mokytojo sąžinės sąskaita yra tikriausias mo- 
kinių pažangos veiksnys. Apskritai mokytojas turi gerai 
nusimanyti, kad pedagoginė mokytojo autokritika yra tik- 
riausios mokinių pažangos veiksnys. 


Pamokos schema 


I. Aperceptyvinė įžanga 1) naujo dalyko skelbimas 
2) pažįstamų dalykų priminimas 


1dalis ffa) atskiro konkretinio 
davinio pateikimas 

b) didaktinis jo apdir- 
bimas 

c) trumpa santrauka 


II. Konkretinių davinių 
pateikimas 


2dalis fa) atskiro konkretinio 
davinio pateikimas 

b) didaktinis jo apdir- 
bimas 

c) trumpa santrauka 


III. Didaktinis apdirbimas $ 

IV. Atkartojamoji santrauka 1) atskirų pamokos dalių 
suderinimas 
2) pamokos galutinos išva- 
dos formulavimas 


V. Pritaikymas 1) pratinimas naują pažintį įsiminti 
2) kuriamosios iniciatyvos žadinimas 
3)skatinimas daryti pritaikymų mokyk- 
loje ir gyvenime 

kauskio filosofinių pažiūrų visumai rekonstruoti. 

Veikalai skelbiami pagal autorines publikacijas, o jei jų buvo kelios — 
pagal paskutiniąsias. Paskaitų tekstai, kurie paties autoriaus nebuvo pub- 
likuoti, spausdinami pagal išlikusius mašinraščius. 

Veikalų, kurie pirmąkart pasirodė autoriui prižiūrint, kalba netaiso- 
ma —nei leksika, nei sintaksė. Pagal dabartinės kalbos normas koreguo- 
ta tik rašyba ir skyryba, ištaisytos korektūros klaidos. Paskaitų kalba 
redaguojama labai nežymiai. Pasitaikančios spragos pažymimos. Vie- 
noje kitoje vietoje praleidžiami pažodiniai pakartojimai, atsiradę paskai- 
tos pradžioje profesoriui primenant, apie ką kalbėta praėjusį kartą. 

Kaip įvadinis straipsnis perspausdinamas Antano Maceinos 1936 me- 
tais parašytas proginis tekstas. Nors Maceina rėmėsi tik tuo metu jau 
išspausdintais Šalkauskio pedagogikos teorijos darbais, neliesdamas ran- 
kraštinių paskaitų kursų, jo teorinė apžvalga vis dar yra analitiškiausias 
ir kompetentingiausias darbas šia tema. 

raštai. II. Pedagoginės studijos. - Roma: Lietuvių Katalikų Mokslo Aka- 
demija, 1991, ir Stasys Šalkauskis. Pedagoginiai raštai. - Kaunas: Šviesa, 
1991. 

Didaktinis apdirbimaS.......essrer-rs+snssereanninsttntteernneenee 987 
Atkartojamoji santrauka..........eeessseeseeresssesrresersenenrenre: 997 
eri a PR 999 

Pamokos schema............ „.1005 

IO in 1007 
Vardy TOd3FKLĖS: sseeg ia ii i dges taasta 1011 


1020 


Serija „Iš Lietuvos filosofijos palikimo“ 
StasysŠalkauskis 
Raštai, t. 6 
Pedagogikos teorija 


Meninis redaktorius Romas Dubonis 
Maketavo Danutė Navickienė 
Rinko Leokadija Bučinskienė 
Korektorė Marijona Rėzienė 


SL 255. 1998 12 29. 52,42 leidyb. apsk. 1. Užsakymas 12 
Išleido „Minties“ leidykia, Sierakausko 15, 2600 Vilnius. 
Spausdino Poligrafinių paslaugų įmonė, A. Strazdelio 1, 2600 Vilnius. 
Kaina sutartinė 


Ša 55 


Šalkauskis S. 

Raštai / Parengė [ir įŽ. str., t. 1, p. 5-25 parašė] A. Sver- 
diolas. - V.: Mintis, 1990-1998. - (Iš Lietuvos filosofijos 
palikimo: LFP). 


T. 6 / [Įv. str. „Prof. Stasio Šalkauskio pedagogika“, p. 5-34, 
A. Maceinos]. — 1020 p.- Paaiškinimai, vardų rodyklė: p. 1007- 
1015.— ISBN 5-417-00755-2 


Eiliniame Stasio Šalkauskio raštų tome spausdinami spaudoje pa- 
sirodę ir rankraščiuose likę Stasio Šalkauskio veikalai pedagogikos 
teorijos, pedagogikos filosofijos klausimais. Svarbiausi iš jų: „Ben- 
drieji pedagogikos pagrindai“, „Pedagogikos paskaitos“, „Lavinimo 
mokslas“, „Didaktika“ ir kiti. Įvadiniame Antano Maceinos straips- 
nyje aptariama Stasio Šalkauskio pedagogikos teorijos reikšmė. 

